
SCHIŢĂ BIOBIBLIOGRAFICĂ 


Lucian Blaga s-a născut la Sebeş, pe 9 mai 1895. A decedat la Cluj, pe 6 mai 
1961, şi, la dorinţa lui, a fost înmormântat în Lancrăm. Urmează şcoala 
primară germană la Sebeş (1902-1906), apoi Liceul „Andrei Şaguna“ (1906- 
1914) la Braşov. La bacalaureat prezintă „Teoria relativităţii" (restrânsă) de 
Albert Einstein. Se înscrie la teologie, ca mulţi ardeleni, pentru a evita 
înrolarea în armata austro-ungară. In anii 1916-1920 studiază filozofia şi 
biologia la Viena, unde o cunoaşte pe viitoarea soţie, Cornelia Brediceanu, 
studentă la Medicină. In 1919 debutează cu Poemele luminii şi Pietre pentru 
templul meu (aforisme şi însemnări), primite deosebit de bine de criticii 
vremii. în 1920 susţine la Viena doctoratul cu teza „Kultur und Erkenntnis". 
Se căsătoreşte şi se stabileşte la Cluj. Candidează pentru un post în învăţământ 
la Universitatea din Cluj, dar nu este acceptat. Colaborează cu articole şi eseuri 
la diferite reviste {Patria, Voinţa, Gândirea, Adevărul Literar ţi Artistic, Uni¬ 
versul literar. Cuvântul ş.a.). Publică piese de teatru, volume de poezii, volume 
de eseuri şi studii. în 1924 se stabileşte cu soţia la Lugoj, unde Cornelia îşi 
deschide, în casa părintească, un cabinet stomatologic. Este numit ataşat de presă 
la Varşovia (1926), la Praga şi apoi la Berna (1928-1932), Viena (1932-1936), 
Berna (1937). în 1930 începe elaborarea şi publicarea operei filozofice: Trilogia 
cunoaşterii-. Eonul dogmatic. Cunoaşterea luciferică (dedicat lui Nicolae Titulescu), 
Cenzura transcendentă (1930-1934); Trilogia culturii: Orizont şi stil. Spaţiul mio¬ 
ritic, Geneza metaforei şi sensul culturii (1935-1937); Trilogia valorilor-. Ştiinţă 
şi creaţie. Despre gândirea magică. Religie şi spirit, Artă şi valoare (1938-1942). 
în februarie 1938 este, pentru numai câteva săptămâni, ministru subsecretar 
de stat la Externe, apoi ministru plenipotenţiar la Lisabona. în anii petrecuţi 
în serviciul diplomatic continuă eforturile de a ajunge profesor universitar. în 
1936-1937 este ales membru plin al Academiei Române. Discursul de recep¬ 
ţie este „Elogiul satului românesc". în toamna anului 1938, la Cluj, ţine lec¬ 
ţia de deschidere a „Catedrei de filosofia culturii" şi este numit profesor 
universitar. La începutul anului 1939 îi solicită regelui Carol 11 rechemarea 
din diplomaţie. în 1939 se stabileşte la Cluj ca profesor universitar. După Dic¬ 
tatul de la Viena (august 1940) se refugiază la Sibiu împreună cu Universitatea 
Regele Ferdinand I. în 1942-1943 înfiinţează şi conduce revista de filozofie 
Saeculum, la care colaborează Constantin Noica, Zevedei Barbu ş.a. începând 

din 1942 publică, la Fundaţiile Regale, „ediţiile definitive 11 ale operelor: Poezii 
şi cele trei Trilogii. îşi tipăreşte ediţia definitivă a Operei dramatice la Editura 
Dacia Traiana din Sibiu. în 1946 se întoarce cu universitatea la Cluj. Este 
perioada în care încep atacurile împotriva lui (Lucreţiu Pătrăşcanu, Nestor 
Ignat ş.a.). în 1946 îşi dă demisia public din PNP (partid înfiinţat ca anexă a 
PCR), a cărui orientare nu o putea accepta. între 1946 şi 1948 publică 
ultimele două cursuri litografiate, pe care le include în planul Trilogiilor 
conform „Testamentului editorial". în 1948 este exclus din viaţa publică, 
adică din Universitate şi Academie. Lucrările lui sunt eliminate din programele 
analitice, din biblioteci şi bibliografii. Numele lui poate fi citat numai ca 
exemplu ideologic negativ, „duşman de clasă". Nu mai poate publica lucrări 
originale. începând din 1951 traduce Faust de Goethe, versiune care apare în 
1955. între 1950 şi 1960 traduce din lirica universală şi selecţii din operele lui 
Lessing, care i se publică. Din 1948 până în 1951 lucrează la Institutul de 
Filozofie, şi, între 1951 şi 1959, la Filiala din Cluj a Bibliotecii Academiei. în 
1959 se pensionează, o pensie de la Uniunea Scriitorilor, singurul for din care 
nu a fost eliminat. Intre 1946 şi 1960 îşi încheie sistemul filozofic, scrie 
pentru sertar câteva cicluri de poezii, Hronicul şi cântecid vârstelor şi romanul 
Luntrea lui Caron (în două redactări), conferinţe şi aforisme. în 1956 este pro¬ 
pus, în străinătate, pentru Premiul Nobel. îşi definitivează pentru tipar aproape 
toate lucrările de sertar. în august 1959 redactează de mână un „Testament edi¬ 
torial". în ce priveşte opera originală, moare ca autor interzis. La aproape doi 
ani după moarte îi apar primele antologii de poezie şi apoi, încet, alte lucrări. 
Romanul Luntrea lui Caron este publicat în prima ediţie la Editura Humanitas 
în 1990. 



NOTĂ ASUPRA EDIŢIEI 


Volumul Trilogia cunoaşterii cuprinde prima trilogie din „sistemul filozofic" 
al lui Lucian Blaga. In legătură cu aceasta, Lucian Blaga a redactat în 1959 un 
„Testament editorial", pe care îl reproducem în continuare: 

„Dacă s-ar întâmpla să nu mai ajung în situaţia de a-mi publica opera 
filozofică, doresc ca urmaşii mei să se îngrijească de acest lucru. Cincisprezece 
volume alcătuiesc «sistemul» meu filozofic, pe care îl socot încheiat. Cele 15 vo¬ 
lume sunt: Eonul dogmatic. Cunoaşterea luciferică. Cenzura transcendentă. Ori¬ 
zont şi stil. Spaţiul mioritic. Geneza metaforei şi sensul culturii. Artă şi valoare. 
Despre gândirea magică. Religie şi spirit. Ştiinţă şi creaţie. Diferenţialele divine. 
Despre conştiinţa filozofică. Aspecte antropologice, Experimentid şi spiritid mate¬ 
matic, Fiinţa istorică. Sistemul are o arhitectură trilogială. Dorinţa mea este ca 
toate aceste lucrări să apară în patru tomuri împărţite astfel: 

TRILOGIA CUNOAŞTERII 

I. Despre conştiinţa filozofică (manuscris, litografiat) 

1. Eomd dogmatic 

II. Cunoaşterea luciferică 

111. Cenzura transcendentă 

2. Supliment: Experimentid şi spiritid matematic (manuscris) 

TRILOGIA CULTURII 

I. Orizont şi stil 

II. Spaţiul mioritic 

111. Geneza metaforei şi sensul culturii 

TRILOGIA VALORILOR 

1. Ştiinţă şi creaţie 

II. Gândire magică şi religie 

111. Artă şi valoare 


1. Despre gândirea magică 

2. Religie si spirit 

TRILOGIA COSMOLOGICĂ 

I. Diferenţialele divine 
II. Aspecte antropologice (litografiat) 

111. Fiinţa istorică (manuscris) 

Baza editării trebuie s-o formeze trilogiile şi volumele tipărite, litografiate 
sau manuscrise ce se găsesc în biblioteca mea. Să se ţină exact seamă de «corec¬ 
turile» ce le-am făcut eu personal în aceste cărţi. 

Lucian Blaga 
Cluj, 25 august 1959“ 

Tot în perioada în care a redactat „Testamentul editorial“ de mai sus, Lucian 
Blaga i-a dictat soţiei sale, Cornelia Blaga, următoarele consideraţii privind 
„sistemul" său filozofic: 

„De câteva luni lucrez la cea din urmă carte făcând parte din trilogiile mele 
filozofice. Titlul ei va fi Fiinţa istorică. Expun în ea o seamă de idei despre om 
ca fiinţă istorică. începusem această lucrare încă în timpul războiului. Eveni¬ 
mentele m-au împiedicat să trec dincolo de primele patru capitole. Alte pro¬ 
bleme trebuiau lămurite mai întâi. în cei 15 ani ce s-au scurs de la război 
încoace m-am închinat cu osebire poeziei. Dar am scris şi câteva volume de 
filozofie. Prin anii ’35 intenţia mea era să dezvolt ideile filozofice în 5 trilogii. 
Câteva din ele au apărut, părţi din celelalte au fost redactate. Acum că mă 
apropiu de desăvârşirea Fiinţei istorice, am hotărât să reduc planul trilogiilor, 
fixându-le la patru. “ 

„Ce m-a determinat să refac planul trilogiilor în acest chip? Mai întâi, 
împrejurarea că sistemul meu a sporit cu unele lucrări ce nu figurau în proiec¬ 
tul iniţial. Asemenea lucrări sunt: Despre conştiinţa filozofică, un fel de intro¬ 
ducere în filozofie în general; o amplă desluşire a conştiinţei filozofice. O altă 
lucrare ce nu figura în proiectul iniţial este: Experimentid şi spiritid matematic, 
în care dau o filozofie a «ştiinţei exacte» de astăzi, completând cu aceasta teoria 
cunoaşterii. O altă împrejurare, mult mai serioasă, ce m-a determinat să reduc 
planul trilogiilor la patru este aceasta: vreo trei lucrări urmau să se ocupe de 
unele chestiuni foarte «problematice» şi «deocheate», cum ar fi aceea a feno¬ 
menelor parapsihologice. Găsesc că este mai conform cu spiritul rigoarei, ce 
m-a călăuzit întotdeauna, să mă ocup de atari chestiuni în proza mea literară, 
atribuind anume idei unui filozof fictiv ( n.redr. Luntrea lui Caron ). Mai urma 
să mă ocup şi de o seamă de probleme în legătură cu «existenţa creatoare», de 
implicatele acesteia şi de raportul cu moralitatea etc. Dar, astăzi găsesc că aceste 
probleme pot fi tratate mai sprinten şi mai eficace sub formă de «aforisme», 
de observaţii, de aperşu- uri în cadrul unor conversaţii ce au darul să netezească 
asperităţile colţuroase ale unei gândiri, pe care, de altfel, niciodată n-am dorit-o 
prea «sistematică»." 

Proza literară la care se referă autorul în acest din urmă citat este romanul 
Luntrea lui Caron, apărut abia în 1990, la Editura Humanitas. Unele fragmen¬ 
te, referitoare la procesul de creaţie sau la geneza anumitor lucrări, au apărut în 
periodice. 

întocmai ca şi pentru volumele precedente, s-au respectat indicaţiile auto¬ 
rului, transcriindu-se forma definitivă destinată de el tiparului. 

în ce priveşte lucrările conţinute în acest volum sunt de menţionat: 

Fragmente din Eonul dogmatic au apărut în revista Gândirea , în 1930 şi 
1931, iar volumul a apărut, în prima ediţie, în 1931 la Bucureşti, Editura Car¬ 
tea Românească, 205 p., fiind dedicată „Lui Caius Brediceanu, sufletului des¬ 
chis, minţii alese, cu frăţească iubire". 

Capitole din volumul Cunoaşterea luciferică apar în Gândirea , în 1932 şi 

1933, iar în prima ediţie lucrarea se publică la Sibiu, Tiparul Institutului de 
Arte Grafice „Dacia Traiană", 1933, 194 p., cu coperta de Hugo Ulrich, Viena, 
şi poartă dedicaţia: „Domnului Nicolae Titulescu, omagiu omului, închinare 
dialecticianului". 

Introducerea la Cenzura transcendentă apare în revista Vremea din 25 mar¬ 
tie 1934. în prima ediţie, cartea apare la Bucureşti, Editura Cartea Românească, 

1934, 219 p. 

Toate aceste trei lucrări sunt cuprinse într-un volum, sub titlul Trilogia 
cunoaşterii. Fundaţia Regală pentru Literatură şi Artă, Bucureşti, 1943, 458 p. 
După 1948, aceste lucrări nu au mai fost reeditate până în 1983, când au apă¬ 
rut la Editura Minerva. Ulterior, ele au apărut, în volume de sine stătătoare, 
la Editura Humanitas. 

Lucrarea Despre conştiinţa filozofică apare, în primă ediţie (fasc. I şi II, curs) 
la Cluj, Lito - Schildkraut, 1947, 232 p. Menţiune: „Curs ţinut la Facultatea 
de Litere şi Filozofie - Cluj, în anul universitar 1946-1947". Ediţia a doua apare 
la Timişoara, Editura Facla, 1974, 179 p., îngrijită de Dorii Blaga şi Ion Maxim, 
cu un studiu introductiv de Henri Wald. A treia ediţie apare la Editura Mi¬ 
nerva, Bucureşti, 1983. Ultima reeditare a fost cea de la Editura Humanitas, 
Bucureşti, 2003. 

Experimentidşi spiritid matematic, lucrare scrisă între 1949 şi 1953, apare 
postum, în prima ediţie, la Bucureşti, Editura Ştiinţifică, 1969, 243 p., cu o pre¬ 
faţă de Călina Mare. A doua ediţie apare la Editura Minerva, în 1983, iar a 
treia ediţie - la Editura Humanitas, în 2003. 

Ţin să le mulţumesc, postum, prof. univ. Al. Tănase şi acad. Mihnea Gheor- 
ghiu, care, prin sprijinul lor, au făcut posibilă apariţia, în condiţiile ştiute din 
1983, a acestei lucrări, pe care am putut astfel să o trimit la marile biblioteci 
din Occident. 

ianuarie 2012 
Dorii Blaga 

In intenţia de a îi oferi cititorului român o ediţie modernă a Trilogiei cu¬ 
noaşterii, menită să uşureze receptarea operei lui Lucian Blaga de către cei inte¬ 
resaţi mai degrabă de conţinutul filozofic decât de forma filologică a lucrărilor, 
am actualizat textele din volumul de faţă potrivit normelor academice în vi¬ 
goare, păstrând însă cele mai multe dintre formele de limbă caracteristice pe¬ 
rioadei, precum şi ideolectele autorului. Cuvintele sau expresiile în limbi străine 
sunt redate cu caractere cursive. Cuvintele sanscrite au fost transliterate potri¬ 
vit normelor ştiinţifice acceptate. Cele câteva inadvertenţe de redactare şi erori 
de culegere au fost îndreptate tacit, iar punctuaţia (cu precădere o anume dis¬ 
punere a virgulelor specifică, se pare, lui Blaga) a fost păstrată doar în măsura 
în care nu contravenea normelor gramaticale ale limbii române. Intervenţiile 
plasate între paranteze drepte îi aparţin editorului. 

Editura 



DESPRE CONŞTIINŢA FILOZOFICĂ 



CONSIDERAŢII INTRODUCTIVE 


Oricine e înzestrat cu aptitudinile spirituale necesare, receptive 
şi de spontaneitate, poate să ajungă, încetul cu încetul, la înjghebarea 
unei conştiinţe filozofice. în domeniul filozofiei, situaţia nu ni se 
pare să fie deosebită de aceea ce ne întâmpină în ţinuturile artei, 
unde, prin deprinderea puterilor şi prin familiarizarea cu operele, 
poţi, pe temeiul înnăscut al unei sensibilităţi fireşti, să-ţi constitui o 
conştiinţă artistică. înfiriparea unei conştiinţe specifice este con¬ 
diţionată, atât în domeniul filozofic, cât şi [în] cel artistic, de o înde¬ 
lungată experienţă prin ţinuturile corespunzătoare, adică de un 
contact asiduu cu modul marilor creatori, de un susţinut efort de 
asimilare a operelor existente, dar, pe cât cu putinţă, şi de un exerciţiu 
pe măsura lor, a facultăţilor spirituale angajate de la sine în atari 
preocupări. 

Evident, orice luare în considerare a „conştiinţei filozofice" în 
vederea unei lămuriri a aspectelor ei posibile devine operantă numai 
dacă pornim de la convingerea că gândirea filozofică îşi are, printre 
celelalte preocupări ale spiritului omenesc, autonomia şi fiinţa ei aparte. 
„Conştiinţa filozofică" trebuie s-o înţelegem într-un fel ca o răsfrân¬ 
gere în spirit, mai mult sau mai puţin lucidă, a situaţiei în chestiu¬ 
ne. Cel ce şi-a alcătuit, cu suficient discernământ şi datorită unui 
proces multiplu condiţionat, o conştiinţă filozofică ştie foarte bine 
că filozofia, într-o cuprindere de ansamblu, îşi are „fiinţa" şi „auto¬ 
nomia" ei. Acestei autonomii şi acestei fiinţe vom încerca să-i dăm 
un relief în paginile de faţă. Ne vom strădui, cu alte cuvinte, să scru¬ 
tăm structura intimă a gândirii filozofice, şi aceasta călăuziţi în pri¬ 
mul rând de ţinta de a înlesni şi celor cu mai puţină umblare prin 
acest domeniu constituirea unei conştiinţe filozofice. 

Ţinem departe de noi orice gând de a echivala în vreun sens 
oarecare gândirea şi preocupările filozofice cu ceea ce am hotărât a 

numi „conştiinţă filozofică". Conştiinţa filozofică o socotim doar ca 
un „joc secund", ca un apendice foarte treaz al filozofiei sau, altfel 
spus, ca o sumă de acte ale acesteia, reflectate asupra ei înseşi şi intrate, 
fireşte, în sânge sub înfăţişarea unor atitudini bine consolidate. Filo¬ 
zofului şi celui ce se ocupă cu filozofia nu le incumbă numaidecât 
datoria de a-şi alcătui şi o „conştiinţă filozofică"; ei pot să neglijeze 
până la un punct această tovarăşă cu putinţă a spiritului în exerciţiul 
său filozofic şi să se încreadă în instinctul lor. Totuşi, „conştiinţa filo¬ 
zofică" va fi utilă celui ce şi-o însuşeşte exact în măsura în care, 
bunăoară, conştiinţa artistică este de un ideal folos creatorului de 
artă şi celui ce vrea să se bucure de diversele valori obiectivate în 
opere. Conştiinţa filozofică creează inteligenţelor şi spiritelor recep¬ 
tive cel mai prielnic climat pentru aprecierea justă a unei filozofii 
oarecare, dar poate, în acelaşi sens, să călăuzească, în cercetările, ana¬ 
lizele, sintezele, intuiţiile şi construcţiile sale, şi pe filozoful de voca¬ 
ţie, dându-i o pondere în tot ce întreprinde. 

Drept puncte de reper în cercetarea noastră cu privire la fiinţa şi 
autonomia gândirii filozofice ne vor servi momentele cele mai im¬ 
portante şi cele mai rodnice din istoria filozofiei. Nu vom cere nimă¬ 
nui să opteze în prealabil pentru o anume filozofie. Nu vrem să 
închidem zările cu o asemenea „fixare". Din contră, ne vom impune 
tot timpul atitudinea de a fi cât mai neutri în aprecierea diverselor 
concepţii filozofice, în cadrul unor criterii foarte largi şi elastice, şi 
făcând oarecum aproape o totală abstracţie de valabilitatea aşa-zisă 
„obiectivă" a lor. Vom privi concepţiile filozofice ca produse ale spiri¬ 
tului, cu acel interes ce trebuie să-l acordăm în general productivităţii 
în sine, independent de orice raportare prea strictă la „realitate". în 
considerarea concepţiilor filozofice nu vom arăta preferinţe şi nu 
vom rosti verdicte ce ar implica acte de necondiţionată adeziune sau 
nonacceptare. în cursul istoriei spiritului uman au apărut cele mai 
diferite gânduri filozofice, când într-o formă mai rapsodică, când în 
forma accentuat sistematică a unor „discipline" particulare sau a unor 
viziuni complexe asupra lumii şi vieţii. Le vom privi ca atare, ca apa¬ 
riţii istorice , şi, privindu-le, nu ne vom lăsa conduşi de alte măsuri de 
preţuire decât de acelea de care e călăuzit în general, să zicem, un isto¬ 
ric al filozofiei. Cu toate acestea, intenţia noastră nu este câtuşi de 
puţin aceea de a face în vreun chip oarecare istorie a filozofiei, nici 

măcar în racursi. Nu. Ne simţim îndrumaţi spre scrutarea unei fiinţe 
şi a unei autonomii, în vederea constituirii unei „conştiinţe". 

Intenţia noastră este aceea de a asigura, din cât mai multe puncte 
de vedere, temeiul „conştiinţei filozofice" şi, prin urmare, de a lă¬ 
muri în prealabil structura gândirii filozofice, figura şi profilul ei, 
care, datorită felului lor sui-generis, pot alcătui piatra unghiulară a 
unui asemenea temei. O atare lămurire cere, fireşte, o documentare 
cât mai amplă şi în acelaşi timp cât mai impersonală. O documentare 
amplă şi impersonală. Ce înseamnă aceasta? Aceasta înseamnă că va 
trebui să ne ferim de a imita procedarea atâtor filozofi care, vorbind 
despre fiinţa gândirii filozofice, polarizează totul în jurul propriei lor 
„metode". Aceşti filozofi prezintă abaterile şi mişcările pline de sinuo¬ 
zităţi şi de accidente ale filozofiei ca tot atâtea convulsii prin care 
gândirea omenească a trebuit să treacă până să ajungă a naşte metoda 
„absolută", proprie fiecăruia dintre ei. Astfel, Hegel vedea în peripe¬ 
ţiile filozofiei strădaniile acesteia de a da la lumină metoda dialectică 
cu care, după opinia sa şi de la el începând, filozofia se va identifica 
până în veacul veacului. La fel, Bergson va dibui în istoria filozofiei - 
şi prin desişurile ei - trecând un singur elan, care va culmina, după 
părerea sa, în elaborarea metodei intuiţiei, singura menită să ne salte 
în „absolut". Cu atari „polarizări", cauza filozofiei, şi mai ales a „con¬ 
ştiinţei filozofice", rămâne prea puţin servită. Dacă dorim să înve¬ 
derăm fiinţa şi autonomia filozofiei, trebuie să dăm istoriei o mai 
mare şansă de a se pronunţa. Numai această cale deschide speratele 
orizonturi pentru cercetarea ce ne-am propus. Substanţele şi moti¬ 
vele filozofiei sunt atât de variate, şi gândirea filozofică a înflorit şi a 
dat în pârg în atâtea chipuri, încât istoria ei nu ni se pare, în esenţă, 
mult mai puţin bogată decât istoria artelor, de pildă. Cu argumentele 
ce ni le pune la îndemână desfăşurarea atât de amplă şi de spectacu¬ 
loasă a gândului filozofic după locuri şi timpuri, vom constrânge 
repede la amuţire orice subiectivism egocentric al gânditorilor care 
au căutat să definească filozofia în lumina unor criterii prea perso¬ 
nale. însărcinându-ne să determinăm miezul şi confiniile filozofiei, 
va trebui, mai mult decât în orice altă împrejurare, să ne punem la 
încercare elasticitatea spiritului. 

Să facem un mic efort de a ne apropia de subiectul nostru. E ca¬ 
zul, poate, să vorbim mai înainte de orice despre sentimentul cel mai 

intim pe care gândirea filozofică, ce prinde înfăţişare într-o concepţie 
nouă, e în stare să ni-1 comunice la cea dintâi luare de contact cu ea. 
Cititorii îşi aduc desigur aminte de cuvintele memorabile pe care 
Immanuel Kant le-a însemnat în una din cărţile sale cu privire la 
geneza filozofiei sale „critice". Kant mărturiseşte că, până la un mo¬ 
ment dat, el, ca gânditor, era îmbrobodit de un „somn dogmatic" 
din care l-a „trezit" întâlnirea norocoasă cu opera filozofului englez 
David Hume. Kant rezumă în cele câteva cuvinte o situaţie în care 
se găsea şi sentimentul ce l-a stârnit în el gândirea unui filozof de 
seamă şi într-un anume chip orientat al epocii. Fără îndoială că sem¬ 
nificaţia concretă a cuvintelor lui Kant e legată de o împrejurare 
istorică precisă. Se ştie că edificiile metafizice, cu care atâţia şi atâţia 
filozofi prekantieni sperau să convertească misterul existenţei în 
sisteme de concepte, au fost construite fără de o cercetare prealabilă 
a posibilităţilor de cunoaştere proprii spiritului uman. Cunoaşterea 
conceptuală, cu procedeele ei intrinsece, fusese pusă în deprindere 
şi silită la lucru fără de controlul necesar al mijloacelor întrebuinţate 
de ea. Se făcea caz, bunăoară, de ideea de „substanţă" sau de ideea de 
„cauzalitate", cu o încredere ingenuă în caratele lor fireşti, şi se opera 
cu ele ca şi cum mintea omenească ar fi deţinut, cu aceasta, înseşi 
pârghiile lumii şi ale ideaţiei divine. David Hume şi-a îndreptat 
atenţia tocmai asupra conceptelor de temelie de care se foloseşte in¬ 
teligenţa umană în cele mai grave demersuri ale ei şi a căutat să le 
arate structura şi limitele fireşti. Metafizicienii dinainte de Kant uti¬ 
lizau conceptele în chestiune într-un fel dogmatic, adică fără de 
luciditatea necesară a uzajului lor şi, prin urmare, cu o bună doză de 
iresponsabilitate. Hume întreprinde un examen menit să ducă la o 
nouă şi foarte supravegheată conştiinţă cât priveşte priza şi valabi¬ 
litatea conceptelor. In această împrejurare istorică, plină de un 
latent dramatism, Kant încearcă sentimentul unei „treziri" dintr-un 
„somn dogmatic". Dar cuvintele lui Kant despre somnul în care 
plutea şi despre „trezirea" ce-i deschidea o nebănuită zarişte sunt 
susceptibile de o generalizare, trecându-se de la situaţia concretă a 
lui Kant la toate situaţiile de răscruce din istoria filozofiei. 

Celebrele cuvinte autobiografice ale lui Kant se referă, ce-i drept, 
la un anume „somn" spiritual şi indică o stare precară a spiritului, 
ce permitea metafizicii cea mai necontrolată şi mai arbitrară eflores- 

cenţă. De asemenea, şi termenul de „trezire" se referă la ceva precis, 
şi anume la o nouă luciditate de natură „critică". Remaniind întru 
câtva semnificaţiile, putem proceda la o generalizare a cuvintelor lui 
Kant. „Somnul" spiritual nu e totdeauna de natură „dogmatică" - 
şi nici trezirea nu e totdeauna de natură „critică". „Trezirea" natu¬ 
rală dintr-un somn natural nu are nici ea un efect critic, şi totuşi 
această trezire o experiem în fiecare dimineaţă. Să trecem de la cu¬ 
vintele la figurat ale lui Kant la acest fapt de experienţă intimă, 
accesibil oricăruia dintre noi, adică la faptul somnului şi trezirii ca 
atare, luate ca trăiri imediate în toată nuditatea lor organică-psi- 
hologică. Intorcându-ne astfel la semnificaţiile curente ale cuvintelor 
„somn" şi „trezire", să ne întrebăm dacă procesul de scuturare şi ilu¬ 
minare, în care ne transpune o filozofie ce-şi merită cu adevărat 
numele, nu prezintă oarecari similitudini cu această experienţă orga- 
nică-psihologică. Când încercăm să ne dăm mai de aproape seama 
de efectul de dezmeticire ce-1 datorăm în general filozofiei, ni se pare 
indicat să recurgem la înţelesul mai obişnuit al cuvintelor „somn" şi 
„trezire". Nu ne facem iluzia că am descris cu aceasta în chip desă¬ 
vârşit efectul în chestiune. Ne dăm perfect seama că şi noi operăm, 
ca şi Kant în propoziţiile autobiografice, tot cu un transfer de ter¬ 
meni din viaţa naturală în sfera spirituală. Şi atunci, apropierea, de 
intenţii mai mult sugestive, ce-o facem între iluminarea prin filo¬ 
zofie şi trezirea din somn impune şi unele distincţii. Intr-adevăr, în 
viaţa organică-psihologică, starea de somn este total înlocuită prin 
starea de trezie; şi invers, potrivit unui anume ritm circular. Când 
vorbim însă despre somnul spiritului, starea aceasta urmează să ne-o 
închipuim ca o stare funciară, adâncă şi infinită, în care starea de 
trezie nu va înlocui niciodată mai mult decât un plan sau un sector 
al stării funciare. Aici, în cadrul spiritului, „trezia" nu se substituie 
somnului în toată nemărginirea sa, ci desfiinţează somnul doar par¬ 
ţial. Aici, în cadrul spiritului, starea de trezie tinde apoi să-şi spo¬ 
rească volumul în dauna stării infinite, care este somnul spiritului. 
Sentimentul de „ trezire “ ce ni-l comunică orice mare gândfilozofic cores¬ 
punde unui asemenea spor de volum al conştiinţei. 

Pentru verificarea celor spuse, îndrumăm cititorii spre ceea ce, 
desigur, ei înşişi au încercat răsfoind cu zăbava necesară şi cu sufi¬ 
cient interes o istorie a filozofiei. Intr-adevăr, cel ce se iniţiază în 

istoria filozofiei face experienţa unei treziri spirituale din ce în ce mai 
largi. Experienţa trezirii devine deosebit de vie mai vârtos în faţa 
începuturilor de curente sau lângă momentele de cumpănă ale isto¬ 
riei gândirii filozofice. Vom evoca un asemenea început. 

Până în veacul VII î.Hr., seminţiile greceşti antice erau dominate 
de viziunea homerică asupra lumii, de un caracter mitologic nu prea 
îngrădit în spontaneitatea sa. Celelalte popoare, cum au fost, bună¬ 
oară, egiptenii sau puternicele seminţii ce s-au succedat în Babilon, 
având în urma lor un trecut de cultură cu vreo 3 000 de ani mai 
vechi decât al grecilor, erau stăpânite de mitologii şi cosmologii de 
factură mai arhaică, mai hieratică. Oricum, lumea lor, atât a popoa¬ 
relor arhaice, cât şi a grecilor, seamănă foarte mult cu cea a basmelor 
noastre. Intr-o ambianţă spirituală astfel orientată, apare la un mo¬ 
ment dat în Milet, în peisajul unei anume seminţii greceşti, un gân¬ 
ditor care reuşeşte să schimbe radical perspectivele spiritului asupra 
realităţii înconjurătoare. Este vorba despre Thales, unul dintre legen¬ 
darii înţelepţi cu care istoriografii ţin să înceapă istoria filozofiei. 

Câteva importante gânduri ne-au rămas de la Thales. Printre 
altele, ideea că substanţa unică din care ar fi făcute toate lucrurile ar 
fi apa. Până atunci, spiritul omenesc şi-a umplut zarea cu diverse ima¬ 
gini despre „lume“. Cea mai organizată dintre aceste imagini apar¬ 
ţine culturii babiloniene. Lumea era închipuită ca fiind alcătuită 
dintr-un pământ cu înfăţişare de turn, ce iese în terase din oceanul 
terestru, acesta înconjurat de diguri şi munţi. Peste pământ şi peste 
oceanul terestru erau imaginate trei bolţi cereşti suprapuse, cu im¬ 
periile şi cetăţile lor astrale, iar sub pământ şi sub oceanul terestru, 
alte trei tărâmuri, în cel mai adânc întinzându-se împărăţia morţilor. 
Toată această lume, cu etajele ei, era, potrivit concepţiei babiloniene, 
înconjurată de toate părţile de oceanul cosmic. 

Cosmografia homerică va simplifica imaginea babiloniană fără 
de a modifica prea mult structura etajată a lumii. Imaginaţia arhaică 
şi cea homerică mai populau, fireşte, „lumea“ lor cu toate fiinţele 
văzute şi, mai presus de toate, cu seminţiile nevăzute ale zeilor şi 
demonilor. în atmosfera aceasta de basm se iveşte aşadar Thales. E 
sigur că el substituie cosmografiei şi geografiei mitologice alte ima¬ 
gini, care pregătesc viziunea specific grecească despre lume, de mai 
târziu. Mai importantă însă decât viziunea sa cosmografică este ne- 

îndoios teza, ce el o enunţă, că apa ar fi substratul tuturor lucrurilor. 
Cu aceasta, spiritul omenesc proiecta întâia oară în cosmos ideea 
unei substanţe unice. Pentru identificarea substanţei universale cu 
„apa“, Thales îşi va fi avut motivele sale. El trăia lângă mare şi va fi 
fost desigur impresionat de puternicia, de aluviile şi produsele ei. 
Acestei experienţe personale a lui Thales i se mai adăuga, fără îndo¬ 
ială, şi oarecare tradiţie, căci în cosmologiile şi cosmogoniile arhaice, 
apei îi revenea un rol precumpănitor. Am arătat că „lumea" în cos¬ 
mologia babiloniană era privită ca un spaţiu închis, înconjurat 
pretutindeni de oceanul cosmic. Nimeni nu se gândise însă înainte 
de Thales că originea şi chiar temeiul tuturor lucrurilor ar putea să 
fie o singură substanţă universală. Din clipa în care Thales a dat grai 
unei asemenea idei, s-a declanşat o nouă problematică pentru spiri¬ 
tul omenesc. Se cuvine să nu trecem cu vederea că astăzi, după 2500 
de ani, ştiinţa şi filozofia se găsesc în căutarea „substanţei". Fapta lui 
Thales a trebuit să aibă, pentru el însuşi şi pentru semenii săi, semni¬ 
ficaţia însoţită de puternice rezonanţe a unei mirate „treziri". Spiri¬ 
tul omenesc se deştepta, depăşindu-şi somnul mitic. El lua act de o 
nouă posibilitate a sa de a se apropia de taina existenţei. Formulând, 
aşa stângaci cum se întâmplă, ideea substanţei universale, gândirea 
abstractă, raţională, se declara ca un incendiu ce nu va mai fi nici¬ 
odată stins sau localizat. Gândirea raţională, aservită până atunci 
imaginaţiei divinatorii de natură mitică, intra în exerciţiul autono¬ 
miei sale. 

Prin asemenea „treziri" a trecut spiritul omenesc de câte ori un 
mare filozof a venit cu „lumina" sa în cosmos. Orice filozofie, ce nu-şi 
dezminte intenţia intrinsecă ei, echivalează cu un adaos de luciditate. 
O similară „trezire" a avut loc când Anaxagora propunea ideea unui 
„spirit" sau a unei „raţiuni" care ar organiza toate lucrurile. Un mare 
simţământ de „trezire" comunica Platon semenilor săi când îşi des¬ 
făşura vederile despre o existenţă clădită în coordonate complexe, faţă 
de care omul putea să-şi lămurească aşa de categoric propriile sale 
elanuri, atât de confuze încă până atunci. 

„Trezirile" se pronunţă atât în cazul unor concepţii metafizice de 
natură constructivă, cum sunt cele amintite ale lui Thales, Anaxagora 
sau Platon, cât şi în cazul unor concepţii de natură mai mult anali- 
tică-critică, menite să lămurească, bunăoară, aptitudinile cognitive 

ale spiritului omenesc - sau chiar existenţa şi esenţa ca atare ale spi¬ 
ritului omenesc. De la Socrate, care dibuieşte funcţia conceptelor în 
economia spiritului omenesc, până la actualii existenţialişti, care vivi- 
fică însăşi conştiinţa existenţei umane, omul se tot „trezeşte“. 

O concepţie metafizică e destinată astfel să dea o transparenţă mai 
întâi figurii şi articulaţiilor grave ale existenţei, să pună în lumină 
coordonatele fundamentale ale tainei cosmice, să reveleze osatura şi 
arhitectura secretă ce le bănuim în fiinţa Marelui Tot din care facem 
parte. Ca atare, orice gând metafizic aspiră să-şi aducă lumina sa în 
noaptea mare în mijlocul căreia suntem puşi. Metafizica e o lansare 
de făclii aprinse în ultime abisuri şi se repercutează în noi ca o „tre¬ 
zire". Noaptea din afară nu e însă totul. Mai este şi o noapte lăun¬ 
trică a propriei noastre fiinţe. Când ochiul filozofic s-a îndrumat 
spre lăuntrul omului, s-a ajuns de asemenea la înţelegeri care, indi¬ 
ferent de priza lor sub raport absolut, au devenit şi ele tot atâtea 
„treziri" pentru spiritul omenesc. 

Dacă punem în mişcare panorama şi lăsăm să se perinde prin 
faţa noastră figurile filozofiei, remarcăm două coloane de gânditori: 
una mai mult vizionar-constructivă, alta mai curând analitică-critică. 
întâia coloană e atentă îndeosebi la priveliştea totală a existenţei, pe 
câtă vreme a doua îşi are interesul aţintit mai ales asupra omului. 
Câteva nume proeminente din coloana vizionar-constructivă: Thales, 
Pitagora, Anaxagora, Parmenide, Heraclit, Platon, Aristotel, Plotin, 
Nicolaus Cusanus, Giordano Bruno, Descartes, Spinoza, Leibniz, 
Fichte, Schelling, Hegel, Schopenhauer, Bergson. Câteva nume din 
coloana analitică-critică: sub anume aspecte ale sale, Parmenide, 
apoi sofiştii, Socrate, Platon, Aristotel, scepticii, Montaigne, Des¬ 
cartes, Hume, Kant, fenomenologia şi existenţialismul contemporan. 
Unele nume ilustrează ambele coloane. 

în aceste consideraţii introductive, am relevat unele laturi de 
lumină ale filozofiei. Să nu uităm nici umbrele. în faţa multitudinii 
soluţiilor pe care gândirea filozofică le preconizează şi a antagonismelor 
derutante de care ea este străbătută de la un capăt la altul, cei ce frec¬ 
ventează istoria filozofiei recoltează adesea un sentiment de nedu¬ 
merire. Neapărat că orice laic are dreptul să se întrebe care sunt, în 
definitiv, rezultatele certe pe care le-a adus filozofia. Interesant este 
însă că tocmai o asemenea întrebare stinghereşte foarte puţin pe 

unul care şi-a însuşit o conştiinţă filozofică. în principiu, o aseme¬ 
nea întrebare e susceptibilă de nenumărate răspunsuri, şi aproape 
orice amator de filozofie va găsi un număr oarecare de teze, sau poate 
chiar un corp de teze, care i se vor părea un bun câştigat. Dintr-o 
anume prudenţă ce ne-o impune însuşi punctul de plecare al cerce¬ 
tărilor de faţă, noi ne vom feri să stabilim un atare patrimoniu sau 
inventar de pretinse certitudini. în privinţa aceasta - şi faţă de acci¬ 
dentele intermitente ale filozofiei - suntem de părere că trebuie să 
adoptăm o atitudine de supremă precauţie. Socotelile ce se pot face 
ni se par foarte diferite şi fără număr. Să calculăm însă, pentru sim¬ 
plificarea situaţiei, cu cazul cel mai grav. Să presupunem că, în cele 
din urmă, soluţiile ce le oferă filozofia ar fi, sub raportul certitudinii, 
nule, absolut toate. Ar putea oare o asemenea presupunere să ne 
ducă la o decepţie atât de gravă, încât să dorim un act de abolire a 
filozofiei? Sau poate că tocmai un asemenea calcul şi atari consideraţii 
au darul de a face posibilă o neaşteptată punere în lumină a celui 
mai sigur folos ce-1 putem culege pe urmele filozofiei? în cumpăna 
acestei alternative decisive, avem putinţa de a mobiliza un argument 
în stare să provoace un deznodământ în avantajul filozofiei. Să ad¬ 
mitem, aşadar, că soluţiile filozofiei sunt antagoniste şi iluzorii, fără 
deosebire. O legitimare totuşi s-ar găsi, şi în această ipoteză, preocu¬ 
părilor filozofice şi eforturilor cheltuite pe drumurile lor în chiar 
împrejurarea de netăgăduit că însăşi problematica spiritului omenesc 
devine tot mai adâncă şi mai complexă datorită soluţiilor pe rând 
absorbite de ea. Soluţiile filozofiei sunt frunzele ce cad ca să îngroaşe 
şi să fertilizeze huma în care rădăcinile problematicii spirituale se 
vor întinde tot mai vânjoase şi cuprinzând încetul cu încetul tot mai 
mult spaţiu. 

Gândirea filozofică, prin construcţiile şi dărâmările ei, prin amă¬ 
girile şi dezamăgirile ce ni le pricinuieşte, prin bănuielile şi presim¬ 
ţirile ce ni le comunică, prin tot mai adâncile problematizări ce le 
prilejuieşte şi le îmbie, va însemna astfel pentru genul uman un ne¬ 
curmat spor de luciditate, etapele ei echivalând cu tot atâtea „treziri" 
din somnul infinit în care fiinţa noastră pluteşte. 

AUTONOMIA FILOZOFICĂ 
ŞI CREAŢIA METAFIZICĂ 

Filozofia o socotim, printre celelalte preocupări ale spiritului uman, 
ca un domeniu autonom în sensul deplin al acestui cuvânt. Filozofia 
este ea însăşi. Pentru a se legitima, ea nu are nevoie nici de presti¬ 
giul, condiţionat de diverse calităţi, revenind ştiinţei, nici de demnitatea, 
condiţionată şi ea de realizarea unor anume valori, ce este proprie 
artei. Gândirea filozofică se afirmă în cadrul spiritului într-un fel 
ireductibil, ea implică valori proprii, orizonturi care sunt ale ei şi 
numai ale ei, mijloace ce-i aparţin în exclusivitate şi procedee care o 
singularizează. S-au depus, desigur, în ultimele decenii unele străda¬ 
nii de a întemeia o filozofie ca „ştiinţă severă“. Amintim încer¬ 
carea lui Husserl, care spera să pună temeiurile unei filozofii als 
strenge Wissenschaft. Pentru a-şi duce la capăt încercarea, merituoasă 
şi de mare răsunet, fără îndoială, Ffusserl a fost însă nevoit să neso¬ 
cotească tocmai ceea ce noi considerăm ca finalitate a filozofiei: meta¬ 
fizica. El a nesocotit creaţia metafizică, dar în cele din urmă, el însuşi 
nu s-a putut dezbăra de procedee metafizice, cu deosebire când a voit 
să dea vederi de ansamblu. Cazul dovedeşte o dată mai mult că filo¬ 
zofia fără idei metafizice rămâne un aluat ce nu dospeşte. La extrema 
opusă aceleia de a înţelege filozofia ca „ştiinţă" se situează încercările 
de a o prezenta ca „artă“. Un Hermann Keyserling rămâne ilustrativ 
pe această linie, cu ambiţia sa de a funda filozofia pe intropatie. Nici 
cei ce se căznesc, fără succes, de altfel, să prefacă filozofia în „ştiinţă", 
nici cei ce vor s-o legitimeze ca „artă" sau ca „poezie de concepte" nu 
respectă autonomia reală de care filozofia, în strălucitele ei momente, 
a dat atâtea dovezi. Filozofia în marile ei momente: adică filozofia 
presocratică, filozofia lui Platon şi Aristotel, a unui Plotin, filozofia 
lui Descartes, Spinoza, Leibniz, a unui Kant, a lui Fichte, Fiegel, 
Schelling, Schopenhauer sau Bergson. 

Simpatia faţă de obiect, ce prinde aşa de bine pe orice cercetător - 
şi, în cazul de faţă, simpatia faţă de momentele de evidentă şi vigu¬ 
roasă eflorescenţă ale filozofiei - ne sfătuieşte să identificăm rostul 
filozofiei în primul rând în funcţia ei creatoare de metafizică. Aşa a 
fost înţeleasă gândirea filozofică în toate timpurile ei de afirmare. 
Metafizica, în desfăşurarea ei, este plină de idei adânci sau înalte ca 
atare, de viziuni care pot să ne angajeze conştiinţa şi existenţa. Pentru 

a preveni orice neînţelegere, vom nota numaidecât că o idee poate 
să fie adâncă sau înaltă şi fără de a fi obiectiv valabilă. în cele din 
urmă, valabilitatea ideilor metafizice nu poate fi în nici un chip con¬ 
trolată şi verificată printr-o confruntare directă cu realităţile transcen¬ 
dente pe care ea le vizează. La o întâie vedere, o asemenea situaţie 
pare precară, mai ales dacă nu ţinem seama de împrejurarea că ideile 
metafizice îşi răscumpără o asemenea deficienţă în atâtea feluri ce 
rămân să fie arătate. Imposibilitatea de verificare directă a ideilor 
metafizice - sau chiar o acuzată inadecvaţie a lor în raport cu reali¬ 
tatea - nu ne dă încă vreun drept de a trata plăsmuirile metafizicii 
ca simple închipuiri fără noimă. Este unul din simptomele cele mai 
impresionante ale autonomiei filozofice faptul că ideile, plăsmuirile 
metafizice, pot fi apreciate în ele însele, ca viziuni de sine stătătoare, 
pentru logica lor interioară, pentru sugestiile revelatorii ce se dega¬ 
jează din ele, pentru presimţirile ce ele le stârnesc în noi în raport 
cu transcendenţa. Orice autentică ideaţie metafizică îşi are logica sa, 
osatura şi articulaţiile arhitectonice prin care ea rezistă ca un întreg. 
O viziune metafizică reprezentând un întreg trebuie judecată în pro¬ 
priile ei perspective; şi, dacă e să i se aplice o critică, atunci aceasta 
este şi trebuie să fie în primul rând o critică imanentă. E foarte greşit 
să te apropii de o concepţie metafizică numai cu idei din afară de ea. 
Numai criticii fără suficientă sensibilitate metafizică şi fără de-o 
conştiinţă filozofică propriu-zisă procedează astfel. O critică imanentă 
ţine seama totdeauna de criteriile intrinsece ale unui sistem sau ale 
unei concepţii metafizice, şi acestea sunt îndestulătoare atât pentru 
a pune în relief valoarea în sine a construcţiei, cât şi pentru a-i scoate 
la iveală locurile de minoră rezistenţă. O critică filozofică ce nu ştie 
să se adapteze la criteriile lăuntrice ale unei concepţii metafizice ră¬ 
mâne, în fond, inoperantă. 

în creaţia metafizică, noi vedem aşadar însăşi încoronarea gân¬ 
dirii filozofice. Nu vom ocoli nici o osteneală pentru a pleda în fa¬ 
voarea unei asemenea aprecieri. Metafizicianul este autorul unei lumi. 
Un filozof care nu ţine să devină autorul unei lumi îşi suspendă 
vocaţia; el poate fi orice, chiar un genial gânditor câteodată, dar 
rămâne un adept al neîmplinirii. Lumea unui metafizician este în 
primul rând o lume a sa; datorită adâncimii şi măreţiei viziunii, 
datorită argumentului şi, câteodată, datorită sugestiilor proprii cuvân¬ 
tului ce ştie să-l aleagă, metafizicianul are însă posibilitatea de a-şi 

impune şi altor muritori lumea sa. Desigur că o viziune metafizică 
nu este niciodată ceva definitiv, adică o izbândă ce ar face de prisos 
orice altă încercare. O viziune metafizică reprezintă un moment 
istoric, ceea ce înseamnă că, intr-un fel, caducitatea ţine chiar de 
condiţiile şi structura ei. Dar caducitatea oricărei tentative metafizice 
nu este un aspect ce ne-ar putea speria. Trebuie să ne obişnuim să 
privim concepţiile metafizice şi sub alt unghi decât al regretului că 
ele sunt perisabile. Urmează să ne însuşim, cu alte cuvinte, acea par¬ 
ticulară sensibilitate care cântăreşte o viziune metafizică după pro¬ 
funzimea şi armonia intrinsecă vedeniilor ce ni se propun. Repetăm: 
când e vorba de judecarea unei concepţii metafizice, se cere mai pre¬ 
sus de orice punerea în exerciţiu a unei critici imanente, generoasă 
prin definiţie. Intr-o asemenea bătaie de lumini, vremelnicia de care 
este stigmatizată orice concepţie metafizică dobândeşte o înfăţişare 
de fatalitate inerentă chiar şi celor mai evidente reuşite ale spiri¬ 
tului uman. 

Nu acestea au fost punctele de vedere din care a înţeles Kant să 
privească metafizica. Atitudinea lui Kant faţă de metafizică are, din 
nefericire, multiple aspecte, unele echivocuri şi oarecare labilitate. 
Integrându-se într-o tradiţie de două ori milenară, Kant profesa cre¬ 
dinţa intr-un ideal de cunoaştere ce îngăduie formule necesare şi 
general valabile. In lumina acestui ideal, prinde în gândirea lui Kant 
să se reliefeze tot mai mult deosebirea de natură dintre „metafizica" 
ce se făcuse până la el şi „ştiinţa" constituită de la Galilei şi Newton 
încoace în corp pretins intangibil. Kant a căutat secretul valabilităţii 
ştiinţei exacte în modul de aplicare a conceptelor asupra intuiţiei. El 
s-a străduit să arate că ştiinţa ia fiinţă prin aplicarea categoriilor inte¬ 
lectuale asupra unui material luat în primire prin simţuri. Ştiinţei i 
se oferă toate şansele pe care ea le visează, prin aceea că ea îşi deli¬ 
mitează obiectul în sfera fenomenalului, adică într-o sferă de con¬ 
vergenţă a simţurilor cu conceptele. Metafizica speculativă se mişca 
însă, după părerea lui Kant, pe o linie care sfidează această conver¬ 
genţă prin salturi dincolo de „fenomen". Saltul în transcendenţă nu 
poate duce, după Kant, decât la construcţii contradictorii, la teze 
antinomice sau la teze atinse de alte metehne logice, în consecinţă, 
inconsistente şi efemere. De fapt, pretinsa stabilitate a ştiinţelor 
exacte şi vremelnicia metafizicilor de până atunci l-au îndrumat pe 
Kant spre examenul critic al facultăţilor cognitive ale spiritului 

omenesc şi la stabilirea unui postulat de colaborare a acestor fa¬ 
cultăţi în zona „experienţei". Criticismul pe care-1 inaugura a făcut 
din Kant un adversar al metafizicii în accepţia ce se acordase acestui 
termen: de speculaţie, vizând regiunile ce depăşesc simţurile. In faţa 
cântecului de sirenă al „transcendenţei", Kant a hotărât să se lege 
singur de catarg. Metafizica constructivă urma să fie interzisă, fiindcă, 
cu mijloacele şi în condiţiile ei, ea nu ar putea să dea decât forme ce 
se anulează reciproc. 1 II. III. IV. îndeosebi antinomicul, cu consecinţa lui, 
caducitatea logică atribuită concepţiilor metafizice, constituie pre¬ 
textul argumentaţiei kantiene împotriva metafizicii constructive şi a 
legitimităţii ei. Să mărturisim că acest fel de a argumenta nu prea 
are darul de a ne îndupleca. Mai întâi: gândirea metafizică nu ni se 
pare că ar duce totdeauna şi inevitabil la construcţii antinomice. 
Argumentele posibile în favoarea tezei şi cele cu putinţă în favoarea 
antitezei nu au o stringenţă logică de netăgăduit ca să se poată afir¬ 
ma că teza şi antiteza se impun cu egală putere şi în chip necesar. O 
afirmaţie metafizică se sprijină de altfel întotdeauna numai pe o 
argumentare aproximativă şi nici nu poate să ridice alte pretenţii. Al 
doilea: chiar dacă gândirea metafizică s-ar revărsa inevitabil în 
antinomii, rămâne încă o problemă, dacă această situaţie atinge de 
nulitate rezultatele gândirii, deoarece s-ar putea ca însuşi antinomicul 
să fie pozitiv-utilizabil în formulările cunoaşterii. O dovadă elocventă 


I. Iată câteva dintre antinomiile relevate de Kant: 

I. Teză: Lumea are un început în timp şi este limitată cât priveşte spaţiul. 

Antiteză-. Lumea nu are început şi limite în spaţiu, ci este temporal şi 
spaţial infinită. 

II. Teză\ Orice substanţă compusă din lume constă din părţi simple, şi nu 
există nicăiri decât simplul sau ceea ce este compus din simplu. 

Antiteză'. Nici un lucru compus din lume nu constă din părţi simple, 
şi, în general, nu există nimic simplu. 

III. Teză\ Cauzalitatea după legi ale naturii nu este singura din care derivă 
fenomenele lumii. Trebuie admisă în chip necesar şi cauzalitatea prin liber¬ 
tate pentru explicarea acestor fenomene. 

Antiteză'. Nu există libertate, ci numai fapte determinate de legi ale 

naturii. 

IV. Teză\ De lume ţine ceva ce, fie ca parte a ei, fie ca o cauză a ei, este o 
fiinţă necesară. 

Antiteză'. Nu există nicăiri o fiinţă absolut necesară, nici în lume, nici 
în afară ca o cauză a ei. 

ni se serveşte în această privinţă chiar în domeniul ştiinţei exacte, şi 
anume în microfizica de astăzi, care s-a hotărât să facă uz de for¬ 
mulări antinomice în teoria corpuscular-ondulatorie a luminii . 1 Şi 
al treilea: caducitatea concepţiilor metafizice, oricare ar fi motivele 
ei, nu este un suficient temei pentru a tăia elanul creaţiei metafizice 
fundat în necesităţi structurale ale spiritului omenesc. Cert, Kant a 
întrezărit mai limpede decât înaintaşii săi deosebirea dintre metafizica 
curentă şi ştiinţă, dar el s-a grăbit să măsoare metafizica după criterii 
„ştiinţifice". Era inevitabil să se ajungă astfel la sfatul castrării. Deo¬ 
sebirea de natură dintre metafizică şi ştiinţă este însă, după părerea 
noastră, aşa de mare, că trebuie să aplicăm fiecăreia propriile ei cri¬ 
terii. Autonomiile lor comunică, dar nu se confundă. 

Spuneam că atitudinea lui Kant faţă de metafizică nu este lipsită 
de echivocuri. Nu încape îndoială că Immanuel Kant aducea în filo¬ 
zofie o răsturnare de perspective. Un contemporan, speriat de revo¬ 
luţia la care trebuia să privească, intrigat, dar dezarmat, l-a numit pe 
Kant „atoatedistrugătorul". Acest epitet, ce se potriveşte zeului Siva 
din trinitatea mitologică a seminţiilor indice, nu are darul de a carac¬ 
teriza prea fericit revoluţia kantiană. Căci, dacă e adevărat că Imma- 
nuel Kant aducea o răsturnare a perspectivelor filozofice, tot atât de 
adevărat este că marele gânditor avea un respect excesiv faţă de cor¬ 
purile spirituale constituite. Un asemenea corp spiritual era pentru 
el, de exemplu, ştiinţa (newtoniană). Dar la fel, şi câteva idei filo¬ 
zofice ale raţionalismului deist (Dumnezeu ca fiinţă supremă, ca bun 
absolut, nemurirea sufletului, ideea libertăţii), pe care el nu s-a gân¬ 
dit nici un moment să le modifice în conţinutul lor ca atare, ci doar 
să le învestească cu o nouă funcţie în economia spirituală a omului. 
Kant, după ce a făcut tot ce i-a stat în putere să submineze orice 
metafizică speculativă, se declara astfel, pe altă cale, deplin satisfăcut 
de câteva din ideile (pe care le credea necesare şi general valabile în 
felul lor), ale teologiei raţionaliste. Aspiraţiile metafizice ale lui Kant 
se împotmoleau astfel într-o teologie „etică", de idei conformiste. 
Acelaşi respect faţă de corpurile spirituale constituite, care îl făcea să 
creadă că ştiinţa newtoniană este, omeneşte vorbind, ceva intangibil, 
îl îndruma şi spre recunoaşterea intangibilităţii unor anume idei 

1. A se vedea Louis de Broglie, Matiere et lumiere, Editions Albin Michel, 
Paris, 1937. 

teologice curente. O mai cruntă răzbunare a metafizicii nici nu se 
poate imagina. Kant profesa abstinenţa metafizică pentru ca să-şi 
satisfacă foamea metafizică cu surogate la dispoziţia oricui. Rămâne 
un merit al metafizicienilor postkantieni de a fi dovedit prin „con¬ 
strucţiile" lor că spiritul omenesc poate oricând să creeze noi idei 
metafizice, spărgând lanţurile oricărui conformism. 

Mai târziu, o nouă mişcare antimetafizică, mai radicală decât cea 
kantiană, a înflorit sub diversele forme ale pozitivismului, de la acela 
al lui Auguste Comte până la neopozitivismul unor gânditori din 
zilele noastre. Se susţine în aceste cercuri sau şcoli filozofice că meta¬ 
fizica ar circumscrie preocupări în general perimate, reprezentând o 
fază depăşită a civilizaţiei. Don Quijote, cavalerul tristei figuri, um¬ 
blă pe drumurile Europei în ipostază de „pozitivist" fanatic. De 
astă dată, el va rupe lănci împotriva metafizicii. Filozofia ar urma să 
renunţe la orice creaţie deschizătoare de noi orizonturi şi să se mul¬ 
ţumească cu organizarea sistematică a ştiinţelor, în calitate de admi¬ 
nistratoare a acestor domenii, dar nu de stăpână. Pentru gândirea 
filozofică, această situaţie ar însemna în fapt o nouă robie, asemenea 
celei medievale, când ea se complăcea în rolul cenuşiu de slujnică a 
teologiei. Reprezentanţii tuturor modurilor pozitiviste, de la Comte 
la Mach şi de la acesta la neopozitivismul contemporan, s-au rostit 
împotriva metafizicii, căznindu-se să arate că plăsmuirile acesteia ar 
fi simple năluci ce nu aduc nici un folos şi nici nu ar răspunde mă¬ 
car vreunei serioase exigenţe a spiritului omenesc. Ca şi cum orizon¬ 
turile spirituale ar putea să fie comprimate la acela al concretului şi 
al utilului. în ciuda tuturor caznelor pozitiviste, exigenţele metafizice 
ale omului rămân totuşi un fapt fundamental şi ireductibil. Bine¬ 
voitorul sfat pozitivist de a se renunţa la metafizică e, desigur, tot 
atât de eficace ca sfatul „să nu iubeşti" pentru sufletele înzestrate cu 
un puternic instinct erotic. Asemenea sfaturi sunt bune pentru cei 
lipsiţi de instincte - ceilalţi le aud, surâd şi purced spre aventură. 

Poate că, după cele spuse în legătură cu filozofia lui Kant, nu ne-am 
mai pierde timpul pomenind de poziţia antimetafizică a poziti¬ 
vismului unui Comte sau Ernst Mach, căci ideile acestora îşi dorm 
somnul unde e ţărâna uşoară. Dar aceeaşi atitudine metafizică ne în¬ 
tâmpină şi la unii gânditori contemporani, care se găsesc în treabă 
combinând pozitivismul „senzaţiei", al lui Mach, cu preocupări „logis¬ 
tice". N-avem nimic de spus contra logisticii cât timp ea rămâne în 

limitele stricte ale preocupărilor ei, care înfrăţesc domeniul logicii şi 
al matematicii, tinzând spre constituirea unor formule implicate de 
ambele tărâmuri. Dar logistica ţine de la o vreme cu orice preţ să 
intervină în cele mai grave probleme ale spiritului omenesc. Şi acest 
lucru se întâmplă mai ales de când logistica a intrat în mezalianţă cu 
pozitivismul. Neopozitivismul Şcolii de la Viena (un [Moritz] Schlick, 
un [Rudolf] Carnap, un [Hans] Reichenbach) se străduieşte să dea 
pozitivismului senzualist al lui Mach un spor de exactitate şi de 
precizie, combinându-1 cu metode şi formule logistice. Reprezentanţii 
acestui neopozitivism pretind că „adevărul ştiinţific" se reduce la 
judecăţi întemeiate pe „senzaţii", la propoziţii subordonate unui con¬ 
ţinut senzual şi la prelucrarea acestora potrivit legilor logistice. Orice 
propoziţie care nu poate fi exact coordonată unui conţinut de sen¬ 
zaţii ar fi o propoziţie „fără de sens". Dar după doctrina neopozitivistă, 
nu numai metafizica, ci şi toată filozofia sunt alcătuite din atari 
propoziţii „fără de sens" şi de probleme iluzorii. De unde concluzia 
că filozofiei nu i-ar mai rămâne decât actul de autoanulare. Cum 
neopozitivismul, el însuşi, Iară să vrea, e un fel de filozofie, s-ar putea 
spune că neopozitivismul ambiţionează să fie actul de sinucidere 
al filozofiei. 

Ni s-a dat să citim un studiu în care un neopozitivist german 
examina în lumina criteriilor proprii Şcolii unele din propoziţiile 
fundamentale ale lui Heidegger (celebrul gânditor existenţialist). 
Neopozitivismul ajungea în toate cazurile la rezultatul derutant că 
propoziţiile lui Heidegger ar fi pur şi simplu lipsite de „sens". Dar 
să ni se dea voie să ne întrebăm: Ce ar mai rămâne din toată cultura 
omenească dacă am încerca să supunem toate propoziţiile rostite 
vreodată de spiritul omenesc aceluiaşi examen neopozitivist? Fără 
îndoială că neopozitivistul pune în exerciţiu o agerime ce nu e de 
dispreţuit, dar această agerime se dovedeşte aproape stupid mărginită, 
când se opinează că numai subordonarea la „senzaţie" ar fi în stare 
să garanteze o judecată şi o problematică pline de sens. Avem de-a 
face aici cu o rizibilă supraevaluare a senzaţiei ca fundament de miş¬ 
care al spiritului şi cu o exaltată supravieţuire a regulilor logistice ca 
singur justificat resort al proceselor spirituale. Fapt e că aplicarea 
consecventă a criteriilor neopozitiviste ar sfârşi printr-o golire totală 
a spiritului de creaţiile de cultură. Procedeul echivalează cu o steri¬ 
lizare integrală a spiritului. Purismul logicist s-a dovedit nu o dată 



AUTONOMIA FILOZOFICĂ ŞI CRFAŢIA METAFIZICĂ 29 


nimicitor de cultură. Când logicismul se angajează în slujba unui 
pozitivism al senzaţiei, se ajunge inevitabil la o negare chiar a resor¬ 
turilor esenţiale şi intime ale creaţiei de cultură. Invităm cititorii să 
facă o încercare de a aplica criteriile neopozitiviste asupra propoziţiilor 
ce alcătuiesc o poezie, orice poezie care, întâmplător, le-ar satisface 
gustul. Cititorii s-ar convinge degrabă că orice propoziţie poetică e, 
după aceste criterii, lipsită de sens. 

In ce măsură criteriile neopozitiviste pot fi fertile în cadrul şti¬ 
inţei este o chestiune aparte, ea însăşi putând să dea loc unor aprige 
discuţii. Ne-am ocupat de această chestiune în unele lucrări ale 
noastre 1 , arătând îngustimea de orizont a pozitivismului în general. 
De astă dată, fie-ne permis să amintim doar că Max Planck, marele 
fizician, întemeietorul teoriei cuantelor, teoreticianul care a revolu¬ 
ţionat ca nimeni altul fizica modernă, s-a pronunţat categoric 
împotriva adoptării criteriilor neopozitiviste din partea „ştiinţei". In 
verdictul dat de Max Planck, în a cărui prestigioasă personalitate 
întrezărim o excepţională întrupare a conştiinţei ştiinţifice, trebuie 
să vedem chiar refuzul „ştiinţei" de a-şi încorpora criteriile pentru a 
căror impunere pledează neopozitivismul. Max Planck, atât ca expe¬ 
rimentator, cât şi ca teoretician, îşi va fi dat seama suficient de clar 
de căile şi normele cărora ştiinţa le dă urmare prin propria ei putere 
de mişcare şi în virtutea unui spirit constituit timp de secole şi care 
şi-a dat, şi continuă să-şi dea, roadele sale. Reacţia lui Max Planck 
faţă de pretenţiile neopozitivismului de a călăuzi cu postulatele sale 
activitatea ştiinţei este pentru noi aproape un argument. Căci, dacă 
aplicabilitatea criteriilor neopozitiviste rămâne discutabilă chiar în 
domeniul ştiinţei căruia ele îi erau hărăzite, atunci ce credit s-ar 
mai putea acorda aceloraşi criterii nepozitiviste când solicită o înce¬ 
tăţenim în filozofie, ţinut pe a cărui măsură ele, din capul locului, 
nu au fost făcute? 


1. A se vedea Trilogia cunoaşterii („Cunoaşterea luciferică“), Trilogia valori¬ 
lor („Ştiinţă şi creaţie"). [Cele două trilogii apăruseră în volum la Fundaţia 
pentru Literatură şi Artă „Regele Carol II“, Bucureşti, 1943 şi 1946 ( n.red.).\ 

FILOZOFIA ŞI SIMŢUL COMUN 

Autonomia filozofică cere să fie hotărnicită din mai multe părţi. 
Una din cele dintâi întrebări, pe care orice încercare de a delimita 
modul filozofic le actualizează în planul atenţiei noastre, este urmă¬ 
toarea: Cam ce raport s-ar putea stabili între filozofie şi simţul 
comun? 

Spre a putea răspunde, trebuie să vedem mai întâi ce accepţie 
urmează să acordăm termenului de „simţ comun" în cadrul circum¬ 
scris de întrebarea noastră. 

Simţul comun apare ca o realitate psihologică spirituală. Simţul 
comun reprezintă o medie just echilibrată de reacţii intelectuale 
proprii unei colectivităţi umane, aceasta înţeleasă mai curând ca masă 
omogenă, difuză şi fără limite precise, decât ca o organizare diferen¬ 
ţiată şi de un profil deplin caracterizat. Simţul comun se constituie, 
în virtutea unor idei asimilate de individul uman, încetul cu încetul, 
prin convieţuirea cu semenii săi. Simţul comun este deci în individ 
un exponent al sociabilităţii acestuia şi se manifestă într-o seamă de 
atitudini şi judecăţi ce implică anume norme adoptate de colectivitatea 
umană. Colectivitatea se supune unor astfel de norme, de obicei, fără 
a-şi da seama de ele. Cu cât normele implicite ale reacţiilor intelectuale 
angajează o colectivitate mai vastă, cu atât simţul comun devine un 
factor mai redutabil în viaţa de toate zilele a individului uman ce 
face parte din colectivitate. Recunoscând redutabilitatea simţului 
comun, nu rostim încă nici o judecată cu privire la legitimitatea sa. 
în fond, simţul comun ar putea să fie, în totalitatea sa, un corp de 
prejudecăţi pe care însă individul conformist, perfect intrat în colec¬ 
tivitate, nu le va descoperi niciodată ca atare. E bine să ne dăm seama 
de această situaţie înainte de a vorbi despre ruptura pe care filozoful 
o efectuează în omogenitatea simţului comun. 

Un filozof este, de obicei, un om care-şi proclamă independenţa 
faţă de factorul anonim, fiind gata de a sfâşia spectacolul unităţii di¬ 
fuze a colectivităţii şi de a demasca realmente drept prejudecăţi una 
sau mai multe din ideile şi reacţiile fundamentale ale simţului comun. 
Sub acest raport, filozoful intervine în peisajul cu unde liniştite al 
simţului comun mult mai elementar, mai radical şi mai pustiitor 
decât omul de ştiinţă. Adevărat e că şi omul de ştiinţă cade foarte 
adesea la dezbinare cu simţul comun, dar totdeauna numai din pri- 

cina unor „prejudecăţi" cu totul speciale, presupuse ca fiind apa¬ 
najul acestuia din urmă. „Prejudecăţile" luate la ochi de omul de 
ştiinţă au de obicei drept obiect fenomene concrete precis delimitate. 
Ca să dăm exemple. Omul de ştiinţă demască prejudecata simţului 
comun că Pământul ar fi plan, orizontal întins până la apele lumii, 
şi pune în loc ideea despre configuraţia sferică a Pământului. Omul 
de ştiinţă înlătură prejudecata simţului comun că aerul n-ar avea 
„greutate". Filozoful radicalizează la extrem această atitudine de luare 
în răspăr a simţului comun. Nu există filozofie care să nu ajungă 
undeva, prin vreuna din afirmaţiile sale, în gravă adversitate faţă de 
simţul comun, dar nu în ceea ce priveşte cunoştinţele şi credinţele 
inventariate de acesta, ci în ceea ce priveşte chiar echipamentul 
acestuia. Orice filozofie violentează sau ia â rebours simţul comun, 
dar nu sub raportul „prejudecăţilor" sale concrete, ci sub raportul 
prejudecăţilor sale constituţionale. Intr-o asemenea perspectivă, s-ar 
putea risca afirmaţia că simţul comun, cu înclinările sale cele mai 
înrădăcinate, reprezintă într-un fel însăşi materia pe care o macină 
filozofia spre a-şi face loc în lume. Nu există structură fundamentală, 
identificabilă ca element al simţului comun de pretutindeni, pe care 
filozofia să nu fi încercat s-o desfiinţeze pentru a-şi crea un spaţiu 
pentru propriile ei puncte de vedere. Nu există nici un aspect con¬ 
stitutiv al simţului comun pe care filozofia să nu se fi căznit a-1 anula 
într-un chip sau altul, spre a face loc propriilor ei întemeieri. 

Istoria filozofiei abundă în exemple ce ilustrează situaţia. In gene¬ 
ral, simţul comun se călăuzeşte, în judecăţile, aprecierile şi de¬ 
mersurile sale, de atitudinea unui realism ce acordă simţurilor o 
nemăsurată, naivă încredere. In raport cu lumea concretă, simţul 
comun se comportă receptacular, într-atât că nici nu vrea să admită 
că, în procesul de luare în primire a lumii, ar fi implicată şi vreo 
activitate a subiectului uman. Simţul comun are despre sine con¬ 
ştiinţa pe care, în relaţie cu lumea concretă, ar avea-o o oglindă, dacă 
în oglindă fenomenele de răsfrângere ar fi însoţite de actele unei 
lucidităţi. In consecinţă, simţul uman va aprecia că tot ce se comu¬ 
nică subiectului uman prin ferestrele suficient deschise ale simţurilor 
„există" aidoma. înduplecat de simţuri şi aservit lor, simţul comun 
acceptă ca atare tot ce putem distinge în noi şi în afară de noi cu 
ajutorul simţurilor, adică o pluralitate când mai conturată, când mai 
puţin conturată de lucruri, de permanenţe şi prefaceri, de fenomene 

ce apar, durează şi dispar, de corpuri în mişcare dintr-un loc intr-altul, 
de aspecte şi calităţi ce stăruie sau se schimbă. Simţul comun se supu¬ 
ne fără discuţie acestui mod de a vedea multiplicitatea lucrurilor, 
permanenţa şi prefacerea, starea pe loc sau mobilitatea lor: aici este 
această vatră în care arde focul, dincolo sunt uneltele folositoare 
traiului, aici sunt eu, dincolo, tu şi el, afară sunt casele care stau şi 
norii care pribegesc. Zeci de mii de ani, simţul comun a văzut şi a 
apreciat astfel. Iată însă că, la un moment dat, apare o şcoală filo¬ 
zofică ce-şi propune să suspende tocmai această înclinare funciară a 
simţului comun de a se încrede în simţuri ca izvor posibil de cu¬ 
noaştere. Ne referim la aşa-numita şcoală eleată, cu reprezentanţi ca 
Parmenide şi Zenon (secolele VI şi V î.Hr.). Aceşti gânditori au 
devenit celebri prin una din cele mai temerare încercări din câte 
înregistrează istoria filozofiei. Eleaţii exaltă virtuţile gândirii logice, 
ai cărei exponenţi plini de forţă trebuie să-i socotim. Conduşi de 
principiul noncontradicţiei, inerent raţiunii, eleaţii întreprind o „cri¬ 
tică" destinată să submineze creditul pe care simţul comun îl acordă 
simţurilor. întreprinderea lui Parmenide avea semnificaţia unei ten¬ 
tative de a arăta cum se prezintă „realitatea" unui gânditor care-şi 
închide simţurile, fiind convins că nu „există" decât ceea ce poate fi 
gândit conceptual, logic, Iară contradicţie. Parmenide va căuta un 
concept susceptibil de a fi cât mai rodnic exploatat potrivit postu¬ 
latului său metodologic. El se va fixa asupra conceptului de „exi- 
tenţă" şi-i va arăta atributele logic posibile şi realmente necesare, 
neţinând seamă de nici o sugestie ce i-ar veni din partea simţurilor. 
Menţinându-se incoruptibil în sfera logicului, Parmenide se va opri 
la încheierea că „existenţa" ar fi unică, indivizibilă, finită, sferică, plină, 
solidă, neschimbată şi nemişcată. Caracteristic pentru gândirea lui 
Parmenide este saltul nemijlocit de la metodă la obiect şi de la obiect 
la metodă. Gândirea raţională este, după Parmenide, gândirea „exis¬ 
tenţei", a existenţei care, la rândul său, în eterna sa imobilitate şi 
unicitate indivizibilă, rămâne singurul lucru ce se poate gândi „logic". 
Nonexistenţa nu există; contrarul acestei propoziţii ar cuprinde o 
contrazicere, ceea ce, după Parmenide, ar fi cel mai cert indiciu al iluzo¬ 
riului şi al caducităţii. Logica lui Parmenide este, desigur, impresio¬ 
nantă. Elogiul îl condiţionăm însă de împrejurarea că ne aflăm în 
faţa celui dintâi mare raţionalist. Nu e mai puţin adevărat totuşi că 
demersurile logice ale lui Parmenide nu sunt scutite de erori. în 

speculaţiile sale se furişează falsa identificare şi falsa deducţie. Ima¬ 
ginaţia lui Parmenide rămâne încă prea vie pentru planul abstract al 
gândirii pe care s-a îndemnat să-l respecte, şi astfel el comite, bu¬ 
năoară, greşeala de a identifica „existenţa" cu „plinul" şi „nonexistenţa" 
cu „golul" - de unde o seamă de deducţii întortocheate şi inte- 
nabile cu privire la înfăţişarea pretins „plină", „finită" şi chiar „sfe¬ 
rică" a existenţei. 

Zenon se ocupă îndeosebi de problema „mişcării", a cărei reali¬ 
tate el o neagă, sprijinit pe o serie de argumente elocvente, dar rătă¬ 
citoare. Ideile şi argumentele eleaţilor, neapărat subtile, rămân, în 
ciuda erorilor furişate în corpul lor, orice s-ar spune, un model care 
totdeauna va ispiti pe oricine s-ar strădui să convertească misterul 
lumii în concepte de superlativă abstracţie şi potrivit principiului că 
nu există decât ceea ce se poate gândi logic. In perspectiva ce ne-am 
deschis şi în cadrul gândurilor formulate la începutul capitolului, 
filozofia eleată apare ca o extraordinară violentare a simţului comun, 
care crede în existenţa schimbării şi a mişcării, [precum] şi a plura¬ 
lităţii lucrurilor din univers. Se va remarca şi numai din acest prim 
exemplu cu care ilustrăm tendinţa ă rebours a filozofiei în raport cu 
simţul comun că gândirea filozofică radicalizează această tendinţă 
mult dincolo de ceea ce ştiinţa ar fi dispusă să facă în condiţiile 
metodologice adoptate de ea. în fond, omul de ştiinţă se declară, ex¬ 
plicit sau implicit, de acord cu „aproape" toate structurile şi aspec¬ 
tele constitutive ale simţului comun şi se mulţumeşte să înlăture numai 
prejudecăţi speciale ale acestuia, referitoare la fenomenele concrete ca 
atare. Nici un om de ştiinţă nu s-a gândit vreodată să tăgăduiască, 
bunăoară, existenţa schimbării şi a mişcării în univers, [precum] şi 
a pluralităţii lucrurilor. 

Să ne întoarcem privirile spre alte meleaguri, unde filozofia a în¬ 
florit cu o energie Iară seamăn: spre India. Cam în acelaşi timp cu 
eleatismul grec - sau dacă vrem să fim mai precişi, ceva mai curând - 
are loc şi în spiritualitatea indică un act de violentare a simţului 
comun dintre cele mai pline de urmări. în faza de auroră a gândirii 
indice, în cadrul textelor upanişadice, atât de bogate în noi idei şi 
motive filozofice, apare doctrina despre identitatea dintre Brahman 
şi Âtman. Brahman e Dumnezeu, Âtman e „şinele" omului. Să ne 
transpunem în atmosfera epocii, să conturăm prin trăsăturile ne¬ 
cesare concepţia despre identitatea dintre Brahman şi Âtman şi să 

confruntăm concepţia aceasta cu simţul comun. Alături de nenu¬ 
măratele prejudecăţi, mai mult întâmplătoare şi care variază după 
locuri şi timpuri, ale simţului comun, intervin în ţesutul acestuia şi 
atâtea convingeri ce se bucură de o răspândire largă, uneori chiar uni¬ 
versală. Astfel, nu încape îndoială că simţul comun de pretutindeni 
crede într-o pluralitate de „euri“ risipite ca seminţele în lume. Cre¬ 
dinţa că „eu“ exist, că „tu" exişti, că „el" există, că „noi“, nenumă¬ 
ratele „euri“, existăm era, desigur, curentă şi printre inzii din epoca 
pe care o evocăm. Conştiinţa existenţei eului individual se impune 
subiectului uman în chip, s-ar zice, imediat şi cu forţă de evidenţă. 
Şi totuşi! Printr-o uluitoare detaşare de evidenţele simţurilor, anume 
gânditori inzi şi-au luat însărcinarea de a coborî în propriile lor adân¬ 
curi sufleteşti până la un punct de confluenţă a tuturor eurilor indi¬ 
viduale. Aici, dintr-odată, li se arăta gânditorilor că, în dosul eului 
lor, ca şi al celorlalte euri, exista un singur eu, Şinele, care este Âtman, 
care este identic cu Brahman-Dumnezeu. Cu aceasta, perspectiva 
asupra lumii se schimbă: toate eurile concrete, omeneşti, decad la 
rangul unor simple manifestări vremelnice - sau chiar iluzorii - ale lui 
Âtman-Brahman. Singur cu adevărat „existent" ar fi eul divin, în noi. 
Această filozofie upanişadică-vedantistă, ce şi-a găsit formula, oare¬ 
cum rezumativă şi magic-incantatorie, în cuvintele tat twam asi* 
înfruntă şi desfiinţează una dintre cele mai adânc înrădăcinate con¬ 
vingeri ale simţului comun universal, convingerea despre pluralita¬ 
tea indefinită a eurilor individuale. Şi, dacă ideea eleată despre existenţa 
unică şi imobilă nu a depăşit sfera de influenţă proprie unei şcoli 
filozofice, ideea despre identitatea dintre Âtman şi Brahman a deve¬ 
nit nucleul unei doctrine religioase care a luat şi a reluat timp de 
veacuri şi milenii lupta cu simţul comun. 

Ne vom îndruma acum atenţia spre un alt moment de un deose¬ 
bit interes, aparţinând preocupărilor filozofice europene moderne. 
Unul dintre conceptele cele mai importante cu care simţul comun 
şi-a declarat dintotdeauna deplina solidaritate este acela al „cauza¬ 
lităţii". In orice act de explicare a realului, simţul comun se conduce 
de credinţa în obiectivitatea de nediscutat a conceptului de „cauzali¬ 
tate". Acest concept, cu pretinsa sa obiectivitate sau priză trans¬ 
cendentă, poate fi socotit ca un organ de care simţul comun nu se 

* în trad.: „acela eşti tu“ {n.red.). 

poate dispensa. E de presupus că o eventuală problematizare mai 
acută a conceptului ar putea să provoace în sfera simţului comun o 
adevărată criză. Dar o asemenea problematizare s-a încercat. Şi 
încercarea, chiar eşuată, rămâne nu mai puţin ca un document grăi¬ 
tor, care arată până la ce punct filozofia îşi împinge uneori adver¬ 
sitatea faţă de simţul comun. Pregătiri în vederea problematizării 
conceptului de cauzalitate s-au înfiripat intr-un domeniu cu totul 
special şi restrâns de relaţii, ce păreau „cauzale“. E vorba despre 
domeniul interrelaţiilor dintre suflet şi corp. Ocazionaliştii, degajând 
consecinţele fireşti din definiţia carteziană a „substanţei", au găsit 
că, în domeniul raporturilor dintre suflet şi corp, cauzalitatea nu ar 
fi cu putinţă. Ceea ce în acest domeniu pare cauzalitate naturală ar 
fi, în fond, un miracol. Mai târziu, un Spinoza, reluând problema, 
va susţine că, în ceea ce priveşte raporturile dintre corp şi suflet, 
conceptul de cauzalitate trebuie înlocuit prin acela de „identitate" şi 
de paralelism al modurilor. Fenomenele fizice şi cele psihice repre¬ 
zintă numai „aspecte" diferite ale aceleiaşi existenţe; aici nu inter¬ 
vine, prin urmare, nici o „cauzalitate". Se înţelege de la sine că în 
aceste filozofii nu poate fi vorba de o adevărată problematizare a 
conceptului de cauzalitate, ci numai de o restrângere a aplicabilităţii 
sale. Astfel, în filozofiile în chestiune, conceptul de cauzalitate îşi 
păstrează încă, în afară de reducţia de aplicare la care e constrâns, 
toate valenţele ce i le atribuie simţul comun. 

Intr-o asemenea situaţie teoretică apare Leibniz. El va pune pe 
un vast plan metafizic însăşi problema cauzalităţii. înăuntrul acestui 
concept, Leibniz întrezăreşte, ca şi înaintaşii săi pomeniţi, o seamă 
de dificultăţi metafizice, pe care însă el le îngroaşă, scoţând în relief 
greutăţile de înţelegere ce le întâmpină îndeosebi ideea de „influx" 
de putere, intrinsecă oricărei pretinse cauzalităţi. Rezultatul exame¬ 
nului avea să fie, dacă nu convingător, cel puţin senzaţional: Leibniz 
se hotărăşte să substituie conceptului de „cauzalitate" o idee meta¬ 
fizică: ideea de armonie prestabilită între lucruri. E îndeobşte cu¬ 
noscută viziunea metafizică despre „monade", pe care Leibniz o 
îmbie aprecierii noastre în dorinţa de a lămuri supremele probleme 
ale existenţei. Concepţia leibniziană reduce cosmosul la o infinitate 
de existenţe particulare de natură psihică, numite „monade". Mona¬ 
dele ar fi un fel de atomi de natură psihică. Activitatea fiecărei 
monade consistă în aceea de a-şi reprezenta, din propria sa perspectivă, 

întregul univers. Aceste reprezentări se produc însă chiar în monade 
şi din ele, fără de a fi stârnite realmente de „universul" din afară, căci 
între monade nu ar exista nici o relaţie de natură „cauzală", cu acel 
influx de puteri de la una la alta, cum îl presupune conceptul de 
cauzalitate. Monadele n-au ferestre. în fiecare monadă e prefigurată 
dintotdeauna toată activitatea sa viitoare, şi fiecare îşi îndeplineşte, 
cu precizie de ceasornic absolut, rolul ce i-a fost dat dintru început, 
între activităţile infinit variate ale tuturor monadelor există o potri¬ 
vire, o armonie, un consens din eternitate şi pentru eternitate. Totul 
se petrece ca la teatru. Un actor cade pe scenă, împuşcat fiind de 
altul. De fapt, el nu cade fiindcă a fost realmente împuşcat, ci fiindcă 
aşa „îi este rolul". E aici una din imaginile la care se poate recurge 
spre a se face mai accesibilă concepţia leibniziană. Regizorul suprem 
a distribuit şi monadelor, ca unor actori intr-un teatru, cele mai va¬ 
riate „roluri". Monadele îşi joacă rolurile ascultând numai de textul 
lor, iar nu de îndemnuri sau de constrângeri exterioare. Monadele 
alcătuiesc lumea, în virtutea unei armonii prestabilite şi fără de a se 
influenţa una pe cealaltă, cum actorii alcătuiesc pe scenă o piesă. 
Astfel, în cele din urmă, ceea ce în univers pare „cauzalitate" nu este 
decât armonie prestabilită între activităţile, cu totul independente 
una de cealaltă, proprii monadelor, cărora de la început li s-au în¬ 
mânat rolurile ce sunt chemate să le reprezinte. Cu această viziune 
despre o universală armonie prestabilită încearcă Leibniz să înlo¬ 
cuiască orice pretinsă cauzalitate ce ar avea loc în univers. în atare 
chip, Leibniz va desfiinţa, dacă nu realmente, cel puţin sub modul 
posibilului, unul din conceptele fundamentale ale simţului comun. 
Şi putem adăuga că, mai înainte ca David Hume să fi problematizat 
conceptul de cauzalitate pe temeiul unor analize psihologice şi gno¬ 
seologice, Leibniz suspenda din funcţia sa acest concept în chip meta¬ 
fizic. Nu există filozofie care să nu deterioreze, intr-un chip sau altul, 
simţul comun. Simţul comun manifestă însă faţă de asemenea dete¬ 
riorări o extraordinară putere de restaurare. 

Cert, o afirmaţie de sensul aceleia ce o facem cu privire la rapor¬ 
tul dintre filozofie şi simţul comun cere o documentare cât mai amplă. 
E drept că filozofia nu se consumă în eforturi de atare natură, dar 
istoria ei abundă în exemple ce evidenţiază şi acest aspect în lumina 
căruia gândirea filozofică, de câte ori îşi ia în stăpânire energică fiinţa 
şi nu evită propriul spirit de consecvenţă, izbuteşte în cele din urmă 

să ia în răspăr simţul comun. Să ne mai oprim câte puţin şi prin 
preajma altor similare tentative. O idee dintre cele mai fundamentale 
cu care operează simţul comun este aceea a obiectului în general. 
Notăm că şi această idee de „obiect“ posedă pentru simţul comun o 
eminentă priză transcendentă. Simţul comun îşi întemeiază modurile, 
în mare parte şi în chip apăsat, pe ideea că obiectul există inde¬ 
pendent de împrejurarea că există şi vreun subiect care ia act de el 
sau nu. Simţul comun stă sau cade în funcţie de un asemenea pos¬ 
tulat. Dar şi în legătură cu această idee a avut loc o faimoasă răsucire 
de perspective. Operaţia, care virtualmente echivala cu o sugrumare 
a simţului comun, a fost efectuată de gânditorul Johann Gottlieb 
Fichte, întemeietorul aşa-numitului „idealism subiectiv". In concepţia 
lui Fichte, ideea de obiect îşi pierde aura şi suveranitatea ce le-o atri¬ 
buie simţul comun. Gândirea lui Fichte reculează într-o perspectivă 
unde totul se problematizează în afară de spontaneitatea originară a 
spiritului. Funciarmente, nu există pentru Fichte decât activitatea 
gânditoare şi imaginativă a spiritului, înţeles la singular ca „eu“ ab¬ 
solut. „Eul" absolut pune din însăşi iniţiativa sa „obiectul", care ini¬ 
ţial nu este. „Eul" absolut produce obiectul, precipitându-1 în propria 
sa sferă spirituală şi delimitându-1 ca o parte din sine, ca „noneu". 
Eul, spre a ajunge la conştiinţa de sine, spre a intra în exerciţiul total 
al fiinţei sale, care este eminamente activitate, are nevoie de o limi¬ 
tare, de o rezistenţă. Eul îşi pune în faţă un „obiect", dar obiectul e 
„pus" ca un pretext, ca un mijloc de incitare la o tot mai complexă 
şi mai definită afirmare a eului. Spiritul are nevoie de un material 
asupra căruia să se poată exercita în calitatea sa originar-activă - şi-şi 
produce acest material proiectând în faţa sa un „obiect", un „noneu". 
Va înţelege oricine că această filozofie idealistă anulează maiestatea 
şi suveranitatea obiectului, întronând în locu-i subiectul, căruia i se 
atribuie un primat de natură divină. încă o dată simţul comun a 
fost nevoit să îndure o sfâşiere şi o măcinare gata să-l curme. 

Dar care dintre ideile ce alcătuiesc patrimoniul certitudinilor - 
sau care rezumă reacţiile structurale ale simţului comun - nu a fost 
cel puţin o dată luată în răspăr de către o filozofie oarecare? Anevoie 
se va găsi o asemenea idee. Ce pare, bunăoară, simţului comun mai 
cert decât tendinţa de autoconservare atribuită lucrurilor, aspect 
fără de care însăşi aplicarea practică a principiului de bază al logicii, 
adică aplicarea principiului identităţii, ar deveni inoperantă? Şi 

totuşi, chiar şi această trăsătură, ce conferă osatura necesară tuturor 
existenţelor, a fost constrânsă din partea gândirii filozofice să-şi con¬ 
sume şi ea criza sa. încă din Antichitate, un Heraclit problematiza 
orice atribut static al existenţei, încât imobilitatea era declarată o 
simplă amăgire, fie a minţii, fie a simţurilor. Reală este pentru He¬ 
raclit numai devenirea, curgerea, instabilitatea. Paradoxalul gânditor 
încerca să impună lucrurilor perspectiva devenirii, şi aceasta cu atâta 
insistenţă, încât îşi îngăduia să afirme că nici Soarele nu este acelaşi 
de la o zi la alta. El susţinea că Soarele se alcătuieşte în fiecare zi din 
nou din exalaţiile luminoase ale mării. 

Cu totul în alt sens decât Heraclit îşi avea şi Descartes nedu¬ 
meririle metafizice cu privire la „conservarea" lucrurilor. Dacă pentru 
Heraclit lucrurile nu „sunt“, ci numai „devin", găsindu-se în ne¬ 
curmată schimbare, pentru Descartes lucrurile „sunt", dar ele nu pot 
să fie nici un moment fără de puterea lui Dumnezeu, care le creează 
din nimic în fiecare clipă, iarăşi şi iarăşi. Descartes nu poate înţelege 
altfel conservarea lucrurilor decât ca o permanentă creaţie din par¬ 
tea divinităţii. Dumnezeu creează lumea în fiecare moment. De fapt, 
în lumina viziunii carteziene, principiul de conservare al lucrurilor 
este înlocuit prin acela al creaţiei perpetue. E şi aici vorba despre o 
perspectivă posibilă, ce se substituie unei obişnuinţe cu care s-a soli¬ 
darizat simţul comun în cursul mileniilor. 

Trecem mai departe, ca să pătrundem în cămara cea mai secretă 
şi cea mai bine păzită a simţului comun, unde găsim etalate prin¬ 
cipiile şi valorile sale cele mai dragi. în fiinţa sa, simţul comun aderă 
din plin, fără de nici o rezervă, la logica numită curent „tradiţională". 
Despre logica tradiţională ştim că îşi are principiile ei, dintre care 
unul stabileşte că „ceva" nu poate să fie egal cu contrarul său. în vir¬ 
tutea acestui principiu, gândirea tinde să elimine orice „contradicţie" 
ce s-ar instala într-o judecată ca un simptom precis de inadecvaţie 
în raport cu „realul". Ce pare simţului comun mai evident decât 
această situaţie ce-şi găseşte expresia în logica zisă „tradiţională". Dar 
nici chiar această logică nu constituie un fort inatacabil pentru gân¬ 
direa filozofică. Iată că Hegel proclamă că un concept conţine tot¬ 
deauna, în chip latent, contrarul său, pe care aspiră de altfel să-l dea 
la iveală şi într-o formă explicită. Dacă logica simţului comun, pe 
care a codificat-o Aristotel, are prilejul de a vorbi despre contra¬ 
dicţie numai ca principiu de eliminare, deci negativ, logica lui Hegel 

îşi asimilează contradicţia ca un principiu pozitiv şi propulsiv. în 
definitiv, dialectica hegeliană este rodul de circumstanţă al unei sfi¬ 
dări şi bravuri, căci ea nu este decât logica ce transformă într-o 
virtute ceea ce nu poate să fie nici măcar o „licenţă". Şi totuşi, o ase¬ 
menea logică dialectică ar fi, după opinia autorului ei, expresia cea 
mai fidelă şi exhaustivă a „realului". Dialectica lui Hegel şi-a înte¬ 
meiat imperiul violentând în chipul cel mai grav legile logice de care 
este guvernat simţul comun. Cazul învederează o dată mai mult că 
filozofia nu se mulţumeşte să remanieze numai anume opinii, izola- 
bile, concrete, ale simţului comun. Prin vigoarea eforturilor sale, filo¬ 
zofia ia la ochi însăşi structura acestuia. 

Filozofia nu respectă nici suprema valoare sub scutul căreia se 
aşază simţul comun. Şi acum ne referim chiar la conceptul de „ade¬ 
văr", de care pare cârmuit simţul comun. Pentru simţul comun, 
„adevărul", ca valoare , implică, Iară îndoială, sensul unei adecvări 
între realul concret al simţurilor şi imaginea conceptual-organizată 
ce şi-o face despre real subiectul conştient. Oglinda ce reflectă cât 
mai fidel un obiect oferă modelul potrivit căruia se constituie con¬ 
ceptul de „adevăr" al simţului comun. Foarte devreme, filozofia a 
început să impună adevărului alte accepţii. Când, bunăoară, Par- 
menide se încăpăţâna să susţină că „adevărate" sunt numai conceptele 
ce se pot gândi „logic", [el] efectua o mişcare împotriva simţului 
comun, a simţului comun ce operează şi cu atâtea şi atâtea concepte 
care absorb în conţinutul lor şi iraţionalul simţurilor. Condus de o 
definiţie a adevărului pe măsura purismului logic, Parmenide degra¬ 
da la rang de simple amăgiri cam toate „adevărurile" simţului comun. 
De acest eleatism se mai resimte întru câtva şi Platon când, într-o 
situaţie filozofică nouă şi mai complexă, va încerca să impună ade¬ 
vărului condiţiile sale. „Adevărul" devine la Platon un rod posibil 
doar al puterii ideative a spiritului şi numai al acesteia, căci numai 
mulţumită acestei predispoziţii spirituale am fi în stare să cuprindem 
Ideile, singurele lucruri care „există" realmente. Simţul comun cu 
„adevărurile" sale e şi de astă dată pus la o parte ca o infirmitate a 
genului uman. 

Dar pe drumul, veşnic reluat de la capăt, spre „adevăr", aproape 
orice mare metafizician îşi va avea cuvântul său, care nu este cuvân¬ 
tul simţului comun. Aşa Fichte, aşa Schelling, aşa Fiegel, aşa Schopen- 
hauer, aşa Bergson. Iar filozofii care scrutează chiar aptitudinile 

cognitive proprii spiritului uman nu se lasă nici ei mai prejos. Un 
Kant, ca exponent al criticismului, defineşte altfel „adevărul" şi-i 
impune alte norme decât Ernst Mach, reprezentant al empirismului 
pur. De amintit este că misticii din toate timpurile şi-au avut şi ei 
„adevărul" lor. Minunate şi vrednice de reţinut sunt cele câteva 
cuvinte despre „adevăr" ale lui Lao Zi, gânditorul mistic chinez. în 
aforismele sale, Lao Zi vorbeşte îndeosebi despre sensul divin al 
lucrurilor, despre tâlcul ultim, înmuiat în taină, al existenţei, despre 
Dao. Răsfoind aforismele lui Lao Zi, simţi printre rânduri că, după 
părerea sa, „adevărată" poate fi numai intuiţia divinatorie care îl 
cuprinde, sub o latură sau alta, pe Dao. Dar în cuvintele obişnuite 
ale simţului comun, fiinţa lui Dao nu poate fi rostită decât ca 
paradox. Adevărul ar fi deci totdeauna paradoxal. Sau, precum Lao 
Zi însuşi spune: „Cuvintele adevărului par întoarse pe dos." 

După toate cele arătate, vedem că nu e nepotrivit să susţinem că 
gândirea filozofică izbuteşte, prin mişcări ce-i sunt caracteristice şi 
care îi reliefează profilul, să violenteze simţul comun, să-l suspende, 
să-l deruteze - şi anume nu simţul comun sub forma conţinuturilor 
sale accidentale, ci simţul comun sub aspectul structurilor sale fun¬ 
damentale. în lumina celor desfăşurate în capitolul de faţă, a filo¬ 
zofa înseamnă, aşadar, a te păstra disponibil pentru moduri de a 
gândi care structural nu sunt proprii simţului comun; şi în lumina 
aceloraşi consideraţii, filozofarea rămâne pentru simţul comun o 
durere, o suferinţă. 

în câteva rânduri, am subliniat că ştiinţa nu se lansează în opera¬ 
ţiuni atât de radicale împotriva simţului comun ca filozofia. într-ade- 
văr, ştiinţa se declară deplin satisfăcută în aspiraţiile ei când parvine 
să înlăture anume prejudecăţi concrete ale simţului comun, dar ea 
nu atacă înseşi structurile fundamentale ale acestuia. Când, uneori, 
ştiinţa răstoarnă perspective şi idei ce ţin chiar de fiinţa simţului 
comun, cum s-a întâmplat, bunăoară, când Copernic şi-a impus in¬ 
versiunea astronomică sau când Einstein a propus teoria relativităţii, 
păşim pe un teren ce aparţine tot aşa de mult filozofiei, ca şi ştiinţei. 
După cum ne-o dovedesc îndeajuns nenumăratele discuţii suscitate 
de teoriile în chestiune în ambele domenii. 

FILOZOFIE, ŞTIINŢĂ, EXPERIENŢĂ 

Ridicând chestiunea de mare importanţă a unei delimitări între 
filozofie şi ştiinţă, ni se pune numaidecât şi următoarea întrebare de 
un deosebit interes: Ce raport s-ar putea stabili între experienţă şi 
filozofie - şi ce raport există între experienţă şi ştiinţă? Răspunsul la 
această întrebare, vizând intr-unui din punctele intr-adevăr decisive 
distincţia de care sunt susceptibile cele două domenii, trebuie cântărit 
cu toată grija. înainte de a contura mai apăsat şi mai clar termenii 
chestiunii, vom nota că, oricât de angajată pe drumul spontaneităţii 
s-ar dovedi filozofia prin cele mai multe din încercările ei de a con¬ 
verti misterul cosmic şi al existenţei în general în ansambluri bine 
legate de concepte şi de viziuni abstracte, ea nu se poate dispensa de 
experienţa simţurilor nici în problematica ce o pune, nici în soluţiile 
ce le propune. Desigur că obiecţiile, atâtea şi atâtea, ce se pot ridica 
împotriva simţurilor, ca eventual izvor de cunoaştere, nu au fost încă 
dezarmate şi continuă să neliniştească conştiinţa filozofică; totuşi, 
oricare ar fi carenţa simţurilor, evidentă sau numai bănuită, rămâne 
în picioare un fapt: nu ne putem lipsi de acest izvor! Şi nu ne putem 
lipsi de un atare izvor din mai multe motive. Mai întâi, simţurile furni¬ 
zează materialul ce urmează să-l organizăm cu ajutorul mijloacelor 
inerente inteligenţei noastre. în al doilea rând, simţurile ne dau cel 
puţin unele indicii cu privire la tainele ce urmează să le convertim 
în termeni de cunoaştere conceptuală şi de înţelegere proprie spiri¬ 
tului omenesc. în afară de acestea, tot simţurile ne îmbie şi elemen¬ 
tele la care spiritul face apel în chemarea ce şi-o atribuie de a tălmăci 
fenomene de un anume aspect concret prin imagini şi scheme împru¬ 
mutate altui domeniu de fenomene: de exemplu, fenomenele acus¬ 
tice sunt tălmăcite prin imagini împrumutate din domeniul optic, 
prin „unde“. întrebarea de la care pornim în acest capitol - şi care 
aşteaptă un răspuns - cere unele lămuriri prealabile, căci nu mai 
departe decât chiar termenul de „experienţă" atrage după sine varii 
controverse. Vom încerca să simplificăm situaţia, aşezându-ne în afară 
de controversele la care ne referim, fără de a pierde însă din vedere 
posibilitatea şi legitimitatea lor. 

Prin cuvântul „experienţă" se înţelege de obicei totalitatea mate¬ 
rialului concret pe care spiritul şi-l însuşeşte cu ajutorul simţurilor. 
Că în constituirea „experienţei" intră, în afară de senzaţiile simţurilor, 

şi anume funcţii ale inteligenţei chemate să instituie o ordine e clar. 
în problema aceasta s-a declarat, precum se ştie, între filozofi o deo¬ 
sebire de vederi, dar nu atât în ceea ce priveşte faptul în sine, cât în 
ceea ce priveşte dozajul de „senzaţii" şi de „funcţii intelectuale", 
destinate să alcătuiască împreună „experienţa". în general, kantienii 
admit colaborarea unui important număr de funcţii intelectuale la 
constituirea „experienţei", câtă vreme pozitiviştii încearcă să reducă 
la un minim aceste funcţii intelectuale, fără de a pretinde totuşi că 
s-ar putea dispensa de ele cu totul. Pentru a putea proceda la exami¬ 
narea problemei raportului dintre filozofie şi experienţă şi a rapor¬ 
tului dintre ştiinţă şi experienţă, nu se cere neapărat să ne dăm în 
prealabil verdictul în marea controversă: în ce chip urmează să cola¬ 
boreze inteligenţa şi simţurile spre a da împreună „justa" experienţă ? 
în chestiunea ce ne preocupă, definiţia experienţei nu ne va deranja 
prea mult dacă, odată fixaţi, ne vom ţine de ea. Cu această condiţie, 
putem alege oricare definiţie dintre cele multe care joacă între pos¬ 
tulatul kantian şi postulatul pozitivist purisim. Rezultatul analizelor 
noastre nu va fi întru nimic modificat prin aceea că vom opta fie 
pentru una, fie pentru alta dintre nenumăratele definiţii ce încap între 
maximalismul kantian şi minimalismul pozitivist — şi dintre care 
fiecare stabileşte în felul său aportul funcţiilor intelectuale la consti¬ 
tuirea experienţei prin simţuri. 

Se admite în general, fără multe discuţii, că între ştiinţă şi expe¬ 
rienţa empirică există o foarte strânsă relaţie. Vom concede însă că 
o anume relaţie există şi între filozofie şi experienţa empirică. între¬ 
barea e numai dacă şi în ce măsură raportul dintre filozofie şi expe¬ 
rienţă se deosebeşte de raportul dintre ştiinţă şi experienţă. Anticipăm 
că deosebirea e considerabilă. 

Filozoful aspiră să devină autor al unei lumi, câtă vreme omul de 
ştiinţă îşi asumă rolul de cercetător al unui domeniu delimitat din 
câmpul infinit al fenomenelor. Filozoful se îndeamnă să convertească 
în termeni de înţelegere umană un mister amplu şi adânc ca toată 
existenţa. Omul de ştiinţă se străduieşte şi el să convertească în ter¬ 
meni mai apropiaţi înţelegerii sale un mister, dar un mister circum¬ 
scris şi desfăşurat mai mult orizontal decât pe dimensiunea adâncului. 
Filozoful îşi articulează problematica în legătură cu un Tot ce depă¬ 
şeşte orice limită inerentă experienţei — şi anume nu numai în sens 
extensiv, ci şi vertical, în înalt şi în adânc. Omul de ştiinţă taie 

sectoare din corpul vast al experienţei şi-şi constituie o problematică 
ce nu ţine să epuizeze substraturile, treptat mai profunde, ale feno¬ 
menelor luate în considerare. Omul de ştiinţă scrutează, bunăoară, 
fenomenele pur mecanice sau fenomenele optice, sau fenomenele 
electrice. De fiecare dată, el se mulţumeşte să stabilească unele prin¬ 
cipii, reguli sau legi - şi să imagineze eventual unele modele de exis¬ 
tenţă care, proiectate în dosul aspectelor sensibile, fac mai limpede 
însuşi modul de funcţionare a principiilor, regulilor, legilor. Omul 
de ştiinţă se mulţumeşte deci să stabilească în mecanică, bunăoară, 
principiul perseverenţei - sau în optică el se mărgineşte, bunăoară, 
să închipuie teoria undelor; cât priveşte adâncimea problematicii 
sale, omul de ştiinţă se socoate cu aceasta ajuns la limita accesibilului. 
Filozoful, conştient de vocaţia sa, îşi îndreaptă atenţia şi puterea de 
interpretare spre Tot, iar când îşi circumscrie, ceea ce de asemenea 
se întâmplă foarte adesea, interesul la un anume câmp de fenomene, 
el adânceşte numaidecât problematica acestui câmp, intr-un sens că, 
prin soluţiile ce le dă, deschide ferestre, intr-un fel sau altul, şi spre 
Totul existenţei. Soluţiile ştiinţei, luate fiecare în parte, nu au această 
rezonanţă largă, nu răspund în existenţa privită ca Tot. 

Din cele arătate, rezultă că filozoful va privi experienţa simţuri¬ 
lor intr-un fel, şi omul de ştiinţă, intr-altul. Pentru filozof, expe¬ 
rienţa simţurilor este absorbită într-o vastă interpretare ce are în 
vedere întregul existenţei. Din contră, pentru omul de ştiinţă, expe¬ 
rienţa simţurilor devine o zonă de rigori ce constrânge activitatea 
teoretică la diverse limitări. Vom reprezenta grafic şi schematic 
această situaţie: 


A 




Linia dreaptă, nepunctată A-B reprezintă 
experienţa empirică. Linia curbă, punctată A-B 
reprezintă „teoria filozofică". 

B 


Linia dreaptă, nepunctată A-B reprezintă experienţa 
empirică. Liniile curbe, punctate c-d, e-f, g—h 
reprezintă „teoria ştiinţifică 1 '. 

Filozoful este, prin intenţie, autor al unei lumi. Prin aceasta se 
lămureşte de la sine cum se face că, în cuprinsul filozofiei, experien¬ 
ţa şi construcţia teoretică se declară, în general, amestecate în alt dozaj 
decât în cuprinsul ştiinţei. Pentru filozof, experienţa în totalitatea ei 
este un pretext pentru o interpretare de extremă, superlativă am¬ 
ploare, care rămâne ţinta demersurilor sale. 

Pentru omul de ştiinţă, experienţa în totalitatea ei devine un pri¬ 
lej de diviziune a muncii; el se situează intr-un sector al experienţei - 
şi aici, în acest cadru, el completează teoretic anume goluri pe care 
gândirea le descoperă, rămânând ca aceste completări să fie verificate 
ulterior, direct sau indirect, tot prin experienţă. Omul de ştiinţă îşi 
înfrânează activitatea teoretică pe măsura experienţei ce şi-a ales-o 
spre examinare. Experienţa este pentru el „instanţă", atât o primă, 
cât şi o ultimă instanţă. Filozoful interpolează experienţa în masive 
preocupări teoretice; omul de ştiinţă interpolează actele teoretice în 
masa experienţei. Experienţa dobândeşte, aşadar, un anume rol în fi¬ 
lozofie şi un altul în ştiinţă. In filozofie avem de-a face cu o expe- 
rienţă-pretext, în ştiinţă, cu o experienţă-instanţă. Pentru filozof, 
experienţa apare în ansamblul ei exclusiv ca un pretext de interpre¬ 
tare - şi atât: fiindcă el urmăreşte o anume ţintă; filozoful va fi autor 
al unei lumi. Faţă de un asemenea obiectiv, experienţa rămâne ine¬ 
vitabil în urmă; ea se revarsă de toate părţile în interpretare. A cere 
filozofului să-şi modeleze construcţia teoretică pe calapodul experien¬ 
ţei şi să-şi consume interesul în verificări directe sau indirecte asupra 
experienţei ar însemna să-i interzici menirea pentru care el se simte 
chemat, căci pe măsura simplă a experienţei nu se poate croi o haină 
destinată existenţei ca Tot. Omul de ştiinţă se menţine, chiar şi prin 
actele sale teoretice, în zona experienţei, al cărei subaltern el se con¬ 
sideră şi în raport cu care el caută să devină cel mult un organ de 
corectare şi de completare marginală. în general, filozoful se situează 

excentric faţă de experienţă, proiectând asupra acesteia înţelesurile 
ce le îmbracă pentru spiritul său zona transcendenţelor. Evident, 
filozoful ar cultiva spiritul teoretic până la paroxism dacă, intr-un 
chip oarecare, n-ar primi şi el, din când în când, avertismentele expe¬ 
rienţei. Căci până la un punct, e şi el constrâns să ţină seama de 
experienţă. Filozoful captează experienţa ca să-şi alimenteze cu ea 
viziunea ale cărei semnificaţii îmbrăţişează Totul existenţei. în filo¬ 
zofie, experienţa este asimilată teoriei, în ştiinţă, dimpotrivă, teoria 
este asimilată experienţei. Teoria sau interpretarea filozofică, vizând 
un spaţiu ce depăşeşte enorm planul experienţei, se înţelege de la 
sine că nu poate avea în raport cu experienţa stringenţa sui-generis 
ce revine actelor teoretice la care procedează omul de ştiinţă. Teoria 
sau interpretarea filozofică echivalează cu o ordine ideală doar posibilă, 
care izbuteşte să anexeze sferei sale şi experienţa. Rămâne totdeauna 
un fapt deosebit de palpitant să urmăreşti cum, faţă de o atare ordine 
teoretică posibilă, însăşi experienţa ia o înfăţişare deosebit de plas¬ 
tică, acceptând să i se imprime tâlcuri care, cel mai adesea, se afirmă 
şi se menţin doar în virtutea unei logici interioare. Situându-se, cu 
alte cuvinte, excentric faţă de experienţă, filozoful va avea, în gene¬ 
ral, o atitudine mult mai degajată faţă de ea decât omul de ştiinţă. 

Din atitudinile diferite pe care filozoful şi omul de ştiinţă le ia, 
atât în raport cu experienţa, cât şi faţă de spiritul teoretic, se des¬ 
prind interesante consecinţe cât priveşte desfăşurarea istorică a gân¬ 
dirii filozofice şi a gândirii ştiinţifice. Raportul aparte dintre experienţă 
şi teorie, ce-1 descoperim în gândirea filozofică, şi raportul, pe deplin 
conturat în felul său, dintre experienţă şi teorie, ce-1 constatăm în 
gândirea ştiinţifică, ne permit unele conjecturi cu privire la un anu¬ 
me joc şi la o anume tensiune, totdeauna cu putinţă în ambele 
domenii, între ideile vechi şi ideile noi. Vom vedea că jocul la care 
facem aluzie ia un caracter mult mai dramatic în desfăşurarea filo¬ 
zofiei decât în desfăşurarea ştiinţei. Ce vrem să spunem cu aceasta? 

Să presupunem că, la un moment dat, experienţa umană se lăr¬ 
geşte cu noi şi importante descoperiri. în faţa experienţei lărgite, 
filozoful este invitat să-şi spună cuvântul. Gândirea filozofică are 
latitudinea de a imagina, de a născoci o nouă ordine teoretică posi¬ 
bilă, în care experienţa lărgită ar putea să se intercaleze fără de nici 
o dificultate. în cazul acesta, experienţa a luat asupra sa o funcţie eli¬ 
minatorie în raport cu vechile ordini teoretice posibile ale filozofiei 

şi a devenit un prilej istoric pentru crearea unei noi ordini filozofice. 
Dăm un exemplu. La sfârşitul veacului XVIII şi apoi în primele 
decenii ale veacului XIX, experienţa umană se îmbogăţeşte cu neaş¬ 
teptate descoperiri în domeniul biologic. Materialul de observaţie se 
amplifică de toate părţile. Se studiază cu asiduitate crescândă for¬ 
mele şi structurile vieţii. Se clasifică speciile, se pun în lumină, după 
noi criterii, mai esenţiale, asemănări şi deosebiri între fiinţele vii. Mai 
mult: se dau la iveală fauna şi flora fosilă din alte ere ale pământului. 
Această lărgire a experienţei ia proporţii, încât nu mai poate să rămâ¬ 
nă fără de serioase repercusiuni în gândirea filozofică. Filozoful se 
vede, aşadar, pus înaintea unor date de observaţie inedite pe care ur¬ 
mează să le interpoleze într-o ordine teoretică posibilă. Ideea „evolu¬ 
ţionista' îşi face apariţia, cu sfială la început, pentru ca apoi un Lamarck 
s-o constituie în teorie, iar mai târziu un Darwin, un Spencer, un 
Bergson să-i dea amploare de universală ordine posibilă. O expe¬ 
rienţă sporită cu noi observaţii a dus la o răsturnare de perspective. 
In ideaţia umană s-a produs cu aceasta o revoluţie. Faţă de mersul 
triumfal al doctrinei evoluţioniste, vechea viziune despre formele sta¬ 
tice ale vieţii şi despre perenitatea speciilor părea definitiv compro¬ 
misă. Am fi însă nedrepţi şi nu tocmai obiectivi dacă am reduce 
ideaţia filozofică la atât cât am arătat. Intr-adevăr, o experienţă lăr¬ 
gită, chiar radical lărgită, ne duce în chip necesar la o nouă viziune 
filozofică. O experienţă sporită îngăduie cel mai adesea să fie inter¬ 
polată şi într-o ordine teoretică ce pare depăşită. Cu o condiţie: dacă 
se recurge la idei suplimentare, destinate să netezească asperităţile 
ivite între experienţă şi teorie. Un Cuvier, naturalistul căruia nimeni 
nu-i va contesta genialitatea, a recurs la acest procedeu pentru a 
salva vechea concepţie teologică despre imutabilitatea formelor vieţii. 
Pentru a interpreta experienţele noi în cadrul vechii ordini teoretice, 
Cuvier va încerca să ajusteze şi să completeze această ordine. După 
teoria sa, Dumnezeu nu a creat o singură dată viaţa pe pământ, ci 
în repetate rânduri - şi anume de câte ori geneza a devenit necesară 
după câte o uriaşă catastrofă geologică ce a distrus formele mai com¬ 
plexe ale vieţii. Prin teoria repetatelor „creaţiuni" ale unor diverse forme 
de viaţă pe pământ, Cuvier readaptează vechea concepţie teologică 
la noi necesităţi. Cu aceasta, el o credea pusă pe picioare şi pe deplin 
aptă de a face faţă sporului de experienţă. încercări de această natură, 
destinate să salveze vechi teorii, se întreprind în filozofie şi ştiinţă la 

fiecare pas, căci orice act teoretic poate provoca o reacţie. în ştiinţă 
însă, antagonismul dintre ideea nouă şi ideea veche nu ia forme atât 
de vizibile şi de acute ca în cadrul filozofiei. Gândirea ştiinţifică al 
cărei model aproape ideal îl întrezărim realizat în ştiinţele experi¬ 
mentale, cum ar fi fizica şi chimia, se ţine, în construcţiile sale teo¬ 
retice, foarte strâns pe urmele experienţei. Să ne gândim în privinţa 
aceasta la alcătuirea, încetul cu încetul, potrivit indiciilor culese din 
experienţă, a teoriei celei mai recente despre natura şi structura in¬ 
terioară ale atomilor. Pentru omul ce lucrează în câmpul ştiinţei, 
experienţa şi teoria prezintă rigori de interdependenţă atât de severe, 
încât aici nu este posibil un joc atât de dramatic între revoluţie şi 
tradiţie ca în gândirea filozofică. 

Filozoful, având la dispoziţie un spaţiu teoretic neasemuit mai 
vast decât omul de ştiinţă, găseşte şi pentru spontaneitatea sa teo¬ 
retică mult mai multe posibilităţi de mişcare. De asemenea, filozo¬ 
ful, punând accentul pe o preocupare teoretică faţă de care experienţa 
nu este atât o instanţă de control, cât un pretext de declanşare a acte¬ 
lor de interpretare, nu e de mirat că, în gândirea filozofică, îndrăz¬ 
neala anticipaţiilor şi persistenţa viziunilor vechi sunt mult mai 
hotărâte decât în gândirea ştiinţifică. în filozofie, anticipaţiile înnoi¬ 
toare sunt mai radicale, dar şi perseverenţa ideilor şi a perspectivelor 
vechi sau chiar arhaice, mai încăpăţânată decât în ştiinţă. 

în consideraţiile de mai sus despre diferenţa ce ar exista între 
filozofie şi ştiinţă, în ceea ce priveşte raportul dintre „experienţă" şi 
„teorie", şi în cele ce am arătat cu privire la consecinţele ce se des¬ 
prind dintr-o atare situaţie, am examinat unele stări de fapt, fără de 
a ridica în chip ostentativ problema legitimităţii acestor stări. Ne-am 
străduit, cu alte cuvinte, să relevăm comportamentul de facto al filo¬ 
zofului şi pe acela al omului de ştiinţă. N-am întreprins însă de¬ 
scrierea şi analiza acestor stări şi procese cu intenţia de a ne interzice 
orice aprecieri - şi încheind, vom spune că în aceste stări şi procese 
noi vedem, fireşte, simptomele precise ale unor autonomii. Simpto- 
mele în chestiune pun în relief, una faţă de cealaltă, autonomia filo¬ 
zofică şi autonomia ştiinţifică, luminând încă o dată şi sporind cu 
noi detalii profilul particular al fiecăreia. 

PROBLEMA FILOZOFICĂ 
ŞI PROBLEMA ŞTIINŢIFICĂ 

Autonomia gândirii filozofice şi autonomia ştiinţei sunt susceptibile 
de diverse conturări. Filozofia şi ştiinţa îşi dobândesc, precum am 
văzut, relieful particular datorită, în parte, unor atitudini distincte 
faţă de experienţă. Filozofia şi ştiinţa se deosebesc însă şi prin pro¬ 
blematica lor, şi aceasta într-un sens ce aduce în discuţie nu numai 
extensia problemelor, ci şi modul cum se „pune“ în general o proble¬ 
mă şi modul cum se „soluţionează" o problemă pusă. 

Se poate vorbi, fără îndoială, despre o Logică a Problemei ca despre 
o disciplină posibilă. O asemenea disciplină ar arăta, cu documentarea 
necesară, cum se pune şi cum se rezolvă o problemă. Disciplina posi¬ 
bilă ar examina, cu alte cuvinte, însăşi articulaţia interioară a „pro¬ 
blemei", adică a problemei în general, ca fapt şi ca act spiritual. Sub 
un asemenea unghi de vedere, ni se pare că filozofia şi ştiinţa pre¬ 
zintă profunde diferenţe ce solicită toată atenţia noastră. E din capul 
locului de presupus că atât filozofia, cât şi ştiinţa îşi au, fiecare, felul 
propriu de a pune şi de a rezolva o problemă. 

Apropierea de un ţinut atât de abstract cum este acela al logicii 
problemei nu e cazul să ne sperie. In cercetarea ce o avem în vedere, 
vom înainta cu grija de a nu ne pierde prin desişuri inextricabile sau 
printre minuţiozităţi ce nu sunt nimănui de vreun folos. Ne vom 
menţine în zona de clarităţi a unei atari discipline posibile. Pentru 
scopul ce-1 urmărim, e suficient, credem, să arătăm în câteva cuvinte 
modul cum o eventuală Logică a Problemei ar putea să-şi articuleze 
obiectul. 

Orice viitoare disciplină ce-şi va lua însărcinarea de a clădi o 
logică a problemei va începe, probabil, prin recunoaşterea unei prime 
şi mari distincţii ce trebuie făcută în corpul problemei ca ansamblu 
de acte spirituale. In corpul unei probleme deosebim, chiar de la 
întâia vedere, termenii prin care se pune o problemă şi termenii prin 
care se rezolvă problema. Această întâie repartiţie de termeni ne oferă 
totuşi încă prea puţine puncte de sprijin pentru cercetarea noastră. 
Trebuie să ne străduim spre o articulare anatomică mai conturată a 
„problemei". De operaţia aceasta, nu tocmai uşoară, întrucât cere 
explicitarea unor forme şi acte implicate de ale spiritului, nu ne putem 
scuti cititorii. Facem un apel şi la un efort din partea lor. 




PROBLEMA FILOZOFICĂ ŞI PROBLEMA ŞTIINŢIFICĂ 49 


Orice punere a unei probleme este punerea unei întrebări; orice 
soluţionare echivalează cu un răspuns. Cu această remarcă nu inten¬ 
ţionăm decât să ne retragem pe poziţii iniţiale clare. Remarca e sim- 
plisimă şi se reduce aproape la o lămurire verbală. Situaţia începe a 
deveni mai interesantă pentru noi în momentul când observăm că, 
totdeauna, în punerea unei probleme se anticipează întru câtva asupra 
soluţiei ce i se va da. Cert, o problemă nu-i alcătuită niciodată numai 
din anume date obiective, pe care un abstract semn de întrebare le-ar 
îmbrăca în atmosfera semnificaţiei sale interogative. întrebarea ine¬ 
rentă problemei nu este numai expresia unei pure atitudini de curio¬ 
zitate ce vrea să ghicească, de nedumerire ce caută un deznodământ, 
de mirare ce aspiră spre dezmirare, de căutare ce se doreşte mântuită 
în finalul unei găsiri. întrebarea ce formează resortul unei probleme 
nu este numai atitudine luată faţă de date obiective, ci vine şi ea cu 
termenii ei, cu un conţinut intelectual al ei, iar aceşti termeni pre¬ 
figurează într-o măsură răspunsul. în punerea unei probleme vom 
distinge aşadar anume date obiective care prilejuiesc spiritului această 
„punere". „Obiective" pot fi numite datele la care ne referim numai 
în sensul că ele sunt la început exterioare problemei şi în sensul că 
problema le absoarbe ca un receptacul al lor. Totalitatea acestor date 
obiective o vom numi „aria" problemei. în punerea unei probleme 
remarcăm însă, precum spuneam, totdeauna şi prezenţa unui factor 
ce nu face parte din ceea ce designăm prin cuvintele „date obiective" 
ale problemei. E vorba, de astă dată, de un conţinut ideativ care ne 
va conduce în procesul problematizării şi care, din pricina aceasta, va 
hotărî, când în mai mare, când în mai mică măsură, însuşi conţinu¬ 
tul soluţiei ce se va da problemei. Conţinutul ideativ al întrebării, 
conţinut ce nu-1 găsim printre datele obiective ale problemei şi care 
prefigurează până la un punct însuşi răspunsul, conferă problemei o 
anume „zare interioară". Aceste aspecte de articulare, pe care orice 
eventuală logică a problemei se va simţi îndrumată să le sesizeze în 
actul problematizării, aspecte pe care le numim „aria" problemei şi 
„zarea interioară" a problemei, ne vor oferi serviciile lor cu totul se¬ 
rioase în operaţia ce o întreprindem în vederea unei mai clare dis¬ 
tincţii ce urmează s-o facem între modul filozofic şi modul ştiinţific. 
Reprezentând situaţia grafic, obţinem o schemă menită să se întipă¬ 
rească imaginaţiei mai pregnant decât o expunere abstractă: 

corpul problemei 


în orice problemă, atât filozofică, cât şi ştiinţifică, putem lesne 
separa punerea problemei de soluţionarea problemei, dar numai 
aceste noi puncte de reper, care sunt „aria“ problemei şi „zarea inte¬ 
rioară" a problemei, ne dau o posibilitate mai rodnică de a deosebi 
modul filozofic de a pune o problemă de modul ştiinţific de a pune 
o problemă şi de a o soluţiona. Vom lămuri cele arătate în chip ab¬ 
stract asupra unor exemple concrete. 

Thales, pornind probabil de la observaţia curentă că, sub schim¬ 
barea accidentală a diverselor însuşiri, lucrurile îşi păstrează totuşi 
un anume substrat, îşi pune întrebarea: Ce este lumea, în totalitatea 
ei atât de diversă şi de variabilă ca aspecte, ce este lumea în substanţa 
ei? Şi răspunde: apă. Totalitatea datelor obiective la care se referă 
„problema" este lumea. „Lumea", cu toate ale ei, constituie, aşadar, 
„aria" problemei pusă de filozoful ionian. Ca om teoretic, Thales se 
apropia de aria datelor sale cu o întrebare. întrebarea sa nu este însă, 
cum s-ar părea, o simplă atitudine de aşteptare curioasă a unui con¬ 
ţinut intelectual ce va să vină ca să astupe un gol spiritual. între¬ 
barea lui Thales nu este lipsită de conţinut. în punerea problemei, 
Thales operează cu o idee, cu ideea de „substanţă". Apropiindu-se 
de aria întrebării sale cu o idee, Thales anticipează asupra răspunsului, 
în sensul unei dibuiri, al unei afirmaţii schiţate - sau cel puţin în 

sensul unei judecăţi posibile datorită căreia se admite de la început 
că „lumea“ ar putea să aibă o „substanţă". Această idee a „substanţei", 
pe care spiritul şi-o ia ca îndreptar în punerea problemei, face ca 
soluţia problemei să fie căutată într-o anume direcţie. Datorită ideii 
de substanţă, problema lui Thales dobândeşte o „zare interioară". 

Alt exemplu. în istoria ştiinţelor se pune, la un moment dat, 
problema „sunetului" sub raportul fiinţei sale fizice. Mai înainte de 
a se ridica această problemă, fizicienii se ocupaseră desigur îndelung 
cu studierea legilor proprii fenomenelor mecanice ale corpurilor 
materiale în mişcare şi, Iară îndoială, şi cu studierea aspectelor proprii 
mişcărilor de care sunt apte fluidele. în cele din urmă, fizicienii au 
izbutit să se familiarizeze cu acest domeniu şi să formuleze, chiar în 
principiile ei, mecanicitatea, înţeleasă ca tip de fenomene matematic 
determinabile. Ei „pun" apoi „problema" sunetului. Fizicienii, dând 
grai întrebării „Ce este în fiinţa sa sunetul?", nu fac o încercare vagă 
de sondare nelimitată în adâncime. Ei vin cu o idee complexă şi 
conturată, cu care prefigurează într-o mare măsură însuşi conţinutul 
soluţiei ce o vor da problemei. Care este această idee, menită să devi¬ 
nă factor călăuzitor, o punte spre soluţie? E ideea de fenomen meca¬ 
nic, matematic determinabil. Fizicienii, abordând problema sunetului, 
sunt purtaţi de gândul unui arhetip, al unui model la care ei ţin să 
reducă fenomenele. în consecinţă, ei vor examina sunetul din toate 
acele unghiuri de vedere care ar putea să înlesnească reducţia feno¬ 
menului la modelul ales. Ei vor examina sunetul în variaţiile sale con¬ 
diţionate de diverse împrejurări (sunet înalt, adânc), ei vor examina 
sunetul în posibilităţile sale de propagare prin diverse medii. Soluţia 
ce se va da problemei va fi: sunetul este în fiinţa sa mişcare vibra¬ 
to rie a unui mediu material (aer, apă etc.); variaţiile de înălţime ale 
sunetului sunt variaţii de frecvenţă în unitatea de timp. Cu aceasta, 
fizicienii au izbutit să realizeze teoretic reducţia fenomenelor acus¬ 
tice la modelul anticipat în punerea problemei şi să dea astfel pro¬ 
blemei puse o soluţie în limitele fixate dinainte, dincolo de care orice 
interes de sondare pare sugrumat. Aria problemei o constituie datele 
obiective: sunetul cu toate particularităţile sale, fenomenele acustice 
cu condiţionarea lor fizică. Modelul, arhetipul (ideea mecanicităţii 
matematic determinabile) cu care fizicienii prefigurează conţinutul 
răspunsului constituie zarea interioară a problemei. 

Pentru ilustrarea conceptelor de „arie“ şi de „zare interioară" am 
ales într-adins o problemă filozofică şi una ştiinţifică. In problema 
lui Thales, filozofică mai ales sub aspectul punerii ei, avem de-a face 
cu o „arie" care este echivalentă cu „Totul", cu „lumea", şi avem 
de-a face cu o „zare interioară" (ideea abstractă de substanţă), foarte 
vag conturată, aproape indeterminată. In problema ştiinţifică a „su¬ 
netului" avem de-a face cu o „arie" precis circumscrisă (fenomenele 
sunetului) şi cu o „zare interioară" complex determinată prin ideea 
mecanicităţii. După ce am analizat cele două exemple, ne vom tăia 
drum spre unele afirmaţii de natură mai generală. Ne dăm desigur 
perfect de bine seama că nu am avea nici un drept să procedăm la 
generalizări pe temeiul numai al exemplelor analizate. Exemplele 
spicuite, unul din istoria filozofiei şi al doilea din istoria ştiinţei, nu 
le-am ales însă la întâmplare. Orice cititor, întru câtva obişnuit cu 
modul filozofic şi cu cel ştiinţific, va înţelege fără greutate că cele 
două cazuri analizate sunt intr-adevăr „exemplare", ele putând să ţină 
loc de nenumărate altele. Afirmaţiile generale asupra cărora dorim să 
ne fixăm sunt acestea: aria unei probleme filozofice o constituie tot¬ 
deauna, fie explicit, fie implicit, Totid existenţei (lumea), iar zarea inte¬ 
rioară a unei probleme filozofice rămâne totdeauna într-un mare grad 
indeterminată; din contră, o problemă ştiinţifică are totdeauna o arie 
circumscrisă şi o zare interioară complex determinată. 

Afirmaţiile de mai înainte cer încă o seamă de lămuriri supli¬ 
mentare. Spuneam aşadar că aria unei probleme filozofice o con¬ 
stituie Totul existenţei, fie implicit, fie explicit. Aceasta înseamnă că 
aria problemelor filozofice este sau Totul existenţei, vizat ca atare în 
termeni precişi (sau prin unul din aspectele sale generale şi de an¬ 
samblu), sau o „parte" a existenţei, în sens de fragment tăiat din 
corpul universal. Când se abordează numai o parte a existenţei - 
cum ar fi „cunoaşterea", „morala", „viaţa" etc. -, gândirea filozofică 
deschide problema într-un fel ca această parte să implice Totul sau 
să atragă după sine anume raportări la Tot. De aceea, remarcăm că 
o problemă filozofică se referă, dacă nu totdeauna explicit, atunci 
cel puţin implicit, la Totul existenţei. Spre deosebire de acest mod, 
gândirea ştiinţifică, „punând" o problemă, îşi îngrădeşte aria la 
anume fenomene, făcând abstracţie de tot ce depăşeşte această arie. 

Mai apăsam în afirmaţiile făcute asupra împrejurării că zarea 
interioară a unei probleme filozofice ar fi în mare grad indeterminată. 

într-adevăr, în punerea unei probleme filozofice, spiritul caută parcă 
să anticipeze cât mai puţin asupra soluţiei, iar ideile, ce devin factori 
propulsivi în problematica filozofică (de la datele obiective spre 
soluţie), sunt totdeauna foarte abstracte, aproape imponderabile. 
S-ar zice că filozoful ar fi condus de dorinţa secretă de a-şi pune 
problemele uzând de o întrebare cât mai pură, cât mai despuiată de 
orice conţinut. E aici o simplă impresie: filozoful se comportă ca şi 
cum ar dori aceasta. întrebarea pură e însă o utopie, o imposibilitate. 
Filozoful intervine, prin urmare, în problematica sa cu anticipaţii 
extrem de abstracte, care aproape niciodată nu ies din cercul acelor 
noţiuni ce, pentru natura lor ireductibilă şi pentru eminentul lor rol 
în economia inteligenţei umane, au fost numite „categorii". Punând 
problema lumii sau a existenţei în totalitatea sa, filozoful se întreabă 
care este „substanţa" ei sau „cauza" ei, dacă în esenţă ea este „una" 
sau „plurală", dacă ea este dominată de „cauzalitate" sau de „fina¬ 
litate", dacă în ea stăpâneşte „necesitatea" sau „libertatea", dacă ea „este" 
sau numai „pare a fi" etc. în punerea problemei filozofice se recurge 
aşadar la anticipări ideative strict necesare pentru a închega în 
general o întrebare, la anticipări de un conţinut minim, ce permit 
sondări fără capăt, iar aceste anticipări coincid cel mai adesea cu 
înseşi conceptele fundamentale ale inteligenţei. Problematica filozo¬ 
fică se constituie aşa, că se face uz de una sau de alta din categoriile 
inteligenţei ca de idei propulsive. Nu e lipsit de interes să ne amin¬ 
tim că un Aristotel a remarcat şi a relevat rolul ontologic al catego¬ 
riilor, ca noţiuni supreme cărora li se subsumează toate celelalte 
noţiuni 1 , şi că, pe urmele sale, scolasticii vorbeau despre aceste con¬ 
cepte, împărţindu-le în transcendentale şi predicamente, intr-un 
cadru încă tot ontologic. Mult mai târziu apoi, Kant se va strădui să 
evidenţieze rolul lor gnoseologic, de funcţii menite să organizeze în¬ 
tregul material receptat prin simţuri. 2 Ceea ce am arătat noi cu pri¬ 
vire la rolul ce-1 dobândesc uneori „categoriile" ca idei propulsive în 
„problemele" mai ales de natură filozofică este un nou aspect sau, 
mai precis, o nouă funcţie ce o iau asupra lor categoriile, devenind 


1. Categoriile enumerate de Aristotel sunt: substanţa, cantitatea, calitatea, 
relaţia, locul, timpul, situarea, posesia, acţiunea, pătimirea. 

2. Kant stabileşte sistematic douăsprezece categorii: unitatea, pluralitatea, 
totalitatea; realitatea, negaţia, limitarea; substanţa, cauzalitatea, eficienţa reci¬ 
procă; posibilitatea, existenţa, necesitatea. 

adevărate centre de precipitare „problematică “ în desfăşurarea culturii 
umane. In filozofie, oricât de avansat ar fi momentul istoric pe care 
l-am lua în considerare, problemele se constituie în jurul unor idei 
propulsive pe care uşor le identificăm printre categoriile abstracte 
ale inteligenţei: în jurul conceptului de „existenţă" la Parmenide, în 
jurul conceptelor de „existenţă" şi „devenire" la Platon, în jurul con¬ 
ceptului de „indeterminat" la Plotin, în jurul conceptului de „sub¬ 
stanţă" la Spinoza, în jurul conceptului de „act" la Fichte etc. 

In ştiinţă, operaţia de punere a unei probleme se efectuează intr-alt 
chip: aici „aria" e dată de un grup de fenomene de un anume tip, 
suficient circumscris, iar ideea propulsivă datorită căreia problema 
evoluează de la „punere" spre „soluţie" este un model complex. Acesta 
e cazul nu numai în ştiinţa modernă de tip matematic-experimental, 
ci şi în ştiinţa antică de tip organic sau calitativ. In ştiinţa antică, de 
exemplu, în fizica lui Aristotel. Acest fizician tratează mişcarea corpu¬ 
rilor pornind de la modelul mişcării fiinţelor însufleţite. în fizica lui 
Aristotel, mişcările „naturale" ale corpurilor sunt privite ca perspectivă 
finalistă, după modelul complex al mişcărilor animale: piatra tinde 
spre centrul pământului „ca paserea spre cuibul ei", fiindcă acolo 
este locul ei „natural". Situaţia este aceeaşi şi în ştiinţă, care, prin felul 
ei, continuă modelul ştiinţific al Antichităţii , cum ar fi, de exemplu, 
ştiinţa practicată de naturaliştii mistici medievali sau aceea a lui 
Goethe. Goethe pune, bunăoară, în osteologie problema originii şi 
naturii oaselor craniene ale mamiferelor. El se opreşte la soluţia că 
oasele craniene ar fi vertebre modificate. Ca să ajungă aici, Goethe 
s-a folosit, în trecerea de la „punerea" problemei la „soluţie", de o 
idee propulsivă foarte complexă, de ideea metamorfozei organice, la 
care el ajunsese după îndelungă familiarizare cu fenomenele vieţii. 

Modurile deosebite de a „problematiza", proprii filozofiei şi şti¬ 
inţei, nu rămân fără de ample consecinţe, destinate să singularizeze 
aceste domenii. în filozofie, spiritul, călăuzit în problemele ce şi le 
pune numai de idei de ultimă abstracţie, şi operând deci într-o zare 
în mare grad indeterminată, îşi păstrează o extraordinară „spon¬ 
taneitate" în ceea ce priveşte soluţionarea problemelor. Omul de 
ştiinţă e îngrădit de o zare determinată şi nu poate să ajungă, în 
consecinţă, decât la soluţii care sunt intens prefigurate chiar în ideile 
propulsive cu care el operează în punerea problemei. Libertatea de 

mişcare a spiritului apare în soluţiile ştiinţei mult mai limitată de 
linii date dinainte decât în soluţiile filozofiei. 


FILOZOFIE ŞI METODĂ 

Gândirea filozofică, a cărei încoronare o bănuim în creaţiile meta¬ 
fizice, se vede adusă din când în când, iarăşi şi iarăşi, în condiţia de 
a se „întemeia" din nou. Desfăşurarea, reluată de la capăt, ţine pro¬ 
babil de natura ei. Această autoîntemeiere intermitentă se încearcă 
prin aceea că gândirea filozofică caută să se situeze în condiţii opti¬ 
me pentru realizarea ţintei sale - a ţintei sale care rămâne revelarea 
misterului existenţei în totalitatea sa. Printre condiţiile optime, nu¬ 
mim în primul rând căutarea şi găsirea unei „metode". Nu există 
filozof care să nu fie preocupat „în prealabil", intr-un chip sau altul, 
de metoda de urmat. Spre deosebire de oamenii de ştiinţă, care se 
găsesc angajaţi intr-un sistem de procedee înjghebat încetul cu înce¬ 
tul prin colaborarea de sute de ani a generaţiilor de înaintaşi, spre 
deosebire de încrederea ce omul de ştiinţă o acordă metodei consti¬ 
tuite prin eforturile celorlalţi, orice filozof îşi pune problema meto¬ 
dei încă o dată. Rămâne o trăsătură din cele mai caracteristice ale 
gândirii filozofice această reculare în sfera prealabilului, această reîn¬ 
cepere gravă în vederea unei autoîntemeieri, sarcină de care omul de 
ştiinţă se simte scutit, întrucât se socoate o simplă verigă într-un 
lanţ, un organ integrat într-un sistem de lucru acceptat ca atare şi 
care fiinţează mai presus de el şi independent de el. Orice filozof se 
simte dator, faţă de propria sa conştiinţă, să-şi ia singur în stăpânire 
imperiul, adică să-l reîntemeieze. S-a remarcat, nu o singură dată, 
foarte just că orice filozofie începe printr-o învârtire în cerc. Nu prea 
vedem cum ar putea să fie altfel. Cert, în chip ideal, o filozofie oare¬ 
care aspiră să se „întemeieze" fără premise, ceea ce înseamnă şi fără 
de acceptarea unei metode luate de-a gata. Procedând însă la auto¬ 
întemeiere, orice filozofie recurge eo ipso la anume premise şi pro¬ 
cedee, condiţie fără de care ea nu poate să prindă fiinţă. Orice 
filozofie, oricât ar recula în sfera prealabilului, spre începutul Absolut, 
caracterizat prin „absenţa" oricărui alt implicat, trebuie să se hotă¬ 
rască undeva să înainteze din nou, căci o îndrumă la aceasta chiar 

chemarea ei pozitivă. Orice filozofie va sări de pe linia regresivă, infi¬ 
nită, unde-şi încearcă jocul autoîntemeierii, printr-un act de optare 
ce echivalează cel puţin cu o anticipaţie de natură metodologică. 
Filozoful e adus, prin chiar forţa împrejurărilor, în situaţia de a nu 
putea începe fără de un atare vârtej iniţial. La origine, nici un filozof 
nu poate să-şi justifice metoda decât intr-un chip suficient de precar. 
Metoda se justifică doar ulterior, prin însăşi punerea ei în exerciţiu. 
Metoda se legitimează mai mult de facto , prin puterea ei de a orga¬ 
niza datele cunoaşterii şi de a clădi o lume. 

Trecând în revistă diversele sisteme ce-au apărut în istoria filo¬ 
zofiei, gândirea filozofică în plenitudinea ei, adică acea gândire ce se 
simte îndrumată şi spre creaţia metafizică, a procedat în actul de auto- 
întemeiere în foarte felurite chipuri, ce se aşază, toate, sub arcul anta¬ 
gonist a două extreme: s-a crezut, pe de o parte, că o mai sigură 
întemeiere se poate efectua numai printr-un purism metodologic - şi 
s-a crezut, pe de altă parte, că o certă întemeiere e garantată numai 
printr-o expansiune metodologică ce şi-ar asimila un maximum de 
procedee diferite. 

Căile ce stau la îndemâna cunoaşterii şi a creaţiei filozofice sunt, 
fără îndoială, mai multe. Filozoful are latitudinea de a se întreba care 
dintre ele duce mai sigur la ţintă. Dacă e vorba de alegere, atunci na¬ 
tural că se impune o examinare a metodelor sub raportul eficacităţii 
lor, adică a şansei ce ele o oferă de a ne deschide marea fereastră spre 
„ceea ce este“. La o extremă a multiplelor căi disponibile apare adesea 
în istoria filozofiei strădania spre metoda pură, ceea ce înseamnă 
spre singura metodă căreia să i se poată concede supremele daruri. 
O asemenea metodă ar fi exclusivă, şi fiinţa ei, degajată de orice ames¬ 
tec tulburător cu alte metode. 

Această tendinţă spre metoda pură s-a afirmat cu hotărâre încă 
din Antichitate. Amintim exemplul lui Parmenide, cel mai de seamă 
reprezentant al şcolii eleate. înaintea sa, o seamă de flozofi ai naturii 
s-au aplecat să lămurească rădăcinile, obârşia şi compunerea naturii. 
Toţi aceşti gânditori, înconjuraţi de un nimb aproape legendar, pre¬ 
cum Thales, Anaximene, Anaximandru, Pitagora şi alţii, s-au lăsat 
conduşi în cercetările şi tâlcurile lor de criterii răsărite din temeiuri 
foarte eterogene - şi astfel, în alcătuirile lor converg datele simţurilor 
şi gândirea raţională; de asemenea, imaginaţia constructivă, dar şi anu¬ 
mite înclinări animiste proprii gândirii mitice. Ei îşi făuresc viziu- 

nile filozofice aproape fără de a se întreba în ce măsură izvoarele de 
cunoaştere implicate sunt sau nu legitime. Intr-o asemenea situaţie 
teoretică de încredere excesivă, acordată unei serii întregi de metode 
aplicate instinctiv şi în devălmăşie, se iveşte Parmenide. Idealul puri¬ 
tăţii metodologice îşi face apariţia în istoria gândirii greceşti. Parmenide 
va pune în lumină că simţurile sunt supuse celor mai grosolane 
erori. Cu atât mai puţin ar putea gândirea mitică să ne călăuzească 
în chip sigur, deoarece miturile diferă de la popor la popor. Parmenide 
găseşte că singură gândirea logică, raţională, prin concepte, ar fi 
metoda absolut legitimă şi calea ce ar duce la o certitudine absolută 
în sfera cunoaşterii. Parmenide e atât de profund încredinţat de iz¬ 
bânda posibilă a metodei raţionale, încât susţine, intr-un exces de 
zel de puritate, că numai ceea ce se poate gândi logic „este“ cu ade¬ 
vărat. Ceea ce e susceptibil, cu alte cuvinte, de a fi gândit prin con¬ 
cepte ce nu includ nici o contradicţie - „există“; ceea ce nu se poate 
gândi în acest chip - „nu există". Lumea concretă a simţurilor, trans- 
formabilă şi multiplă, este o iluzie egală cu nonexistenţa. Existenţa 
adevărată, singura care se poate gândi „logic", este unitate neschimbată, 
eternă, finită, rotunjită în sine. 

Pe temeiul purismului metodologic al lui Parmenide şi al postu¬ 
latului relativ la echivalenţa dintre „logic" şi „existenţă", Zenon, alt 
gânditor din aceeaşi Şcoală, va arăta că orice încercare de a gândi 
„mişcarea" sfârşeşte în contradicţii - de unde încheierea că mişcarea 
nu există. Existenţa ar fi imobilă, şi tot ce apare ca mişcare nu ar fi 
decât o amăgire a simţurilor. In expunerile acestea ale noastre ne 
interesează atitudinea şi tezele fundamentale ale eleaţilor ca exponenţi 
ai unui evident purism metodologic. Nu vom urmări, prin urmare, 
în ce măsură gândirea pretins logică a eleaţilor a fost intr-adevăr 
logică. Nu e cazul de a supune unui control critic atari detalii, pu¬ 
tând eventual să ne aducă unele surprize. Rămâne un fapt istoric că 
eleaţii au căutat o unică metodă, conduşi de elanul spre puritate, şi 
că, faţă de pretinsa metodă pură, toate celelalte metode îndură în 
faţa conştiinţei lor critice o discreditare. Purismul lui Parmenide a 
devenit pentru gânditorii de mai târziu un fecund prilej de preocupări. 
Una din replicile cele mai faimoase ce i s-au dat ne transpune 
dintr-odată în contemporaneitate. 

Se ştie că filozoful francez Henri Bergson s-a îndeletnicit şi el 
prin părţile locului, ocupându-se cu insistenţă şi pasiune de atitudinea 

eleaţilor faţă de fenomenul mişcării. Dar Bergson izbuteşte să ia o 
atitudine diametral opusă celei eleate şi ajunge astfel, la rândul său, 
să preconizeze o altă metodă pură, pe care o doreşte rezervată filo¬ 
zofiei. Filozoful francez, demascând toate erorile în care inteligenţa 
umană cade datorită faptului că ea spaţializează „durata", afirmă că 
mişcarea este „act“ şi, ca atare, nu poate fi cuprinsă decât printr-o 
transpunere a noastră în fiinţa ei - pe cale intuitivă. Mişcarea nu 
este ceva ce s-ar compune din stări pe loc, cum nici devenirea, în 
general, nu este susceptibilă de a fi redată prin concepte rigide. Miş¬ 
carea ar fi accesibilă numai unei intuiţii pure ce se leapădă de toate 
conceptele făcute pe măsura spaţiului. De aici apoi o întreagă meto¬ 
dă şi o metafizică în consecinţă. Câtă vreme Parmenide, în hiper- 
zelul metodei sale pure ce cultivă conceptul, susţinea că nu există 
decât ceea ce se poate gândi logic, Bergson, în hiperzelul metodei 
pure a intuiţiei, afirmă că ceea ce există este numai „durata", „actul", 
„mişcarea", „devenirea". Inteligenţa, cu conceptele ei congelate, n-ar 
face decât să taie porţiuni din durata reală şi să descompună miş¬ 
carea în instantanee potrivit unui procedeu cinematografic propriu 
fiinţei sale. Inteligenţa falsifică deci realitatea, care, în sine, ar putea 
fi atinsă numai printr-o particulară intuiţie. Iată cum, după opinia lui 
Bergson, în lume există intr-un fel numai ceea ce nu se poate gândi 
prin concepte logice: durata, actul, mişcarea, devenirea. Pentru a ilustra 
strădania spre purismul metodologic, am ales două exemple extreme 
ca sens, unul de la începuturile filozofiei şi al doilea dintr-o fază mai 
recentă. Situaţia ne permite încheierea că tendinţa spre purismul 
metodologic apare în felurite chipuri, şi adesea diametral opuse, men- 
ţinându-se însă cu obstinaţie de-a lungul istoriei. 

Ne vom opri puţin şi asupra elocventului exemplu ce ni-1 îmbie 
metafizica lui Hegel cu metoda sa dialectică. Hegel s-a ostenit şi el 
să introducă în filozofie o metodă unică, absolută, care, deşi com¬ 
plexă în sine, rămâne totuşi un exemplu de purism. Metoda reco¬ 
mandată de Hegel nu este gândirea raţională, logică, obişnuită, nici 
intuiţia. E vorba la Hegel de o logică specială, care-şi înglobează 
contradicţia ca un principiu constitutiv al ei, de o raţiune ce operează 
cu concepte, dar care îşi asimilează şi ceva din iraţionalul concretului. 
Metoda lui Hegel este „gândirea concretă" şi se numeşte dialectică. 
Situându-se ca pretenţie intr-un misterios punct de coincidenţă cu 
existenţa, „gândirea concretă" ar fi, după părerea lui Hegel, echivalentă 

însuşi procesului real-metafizic al lumii. Gândirea concretă consistă 
în desfăşurarea conceptelor potrivit unor inerente posibilităţi, prin 
faze necesare. Fiecare concept are o fază în care el este însuşi (teza), 
dar fiecare concept conţine în sine, în chip latent, şi elemente dato¬ 
rită cărora el se transformă de la sine în antiteza sa, pentru ca apoi - după 
ce a ieşit din sine - conceptul, îmbogăţit cu aventura alterităţii, să 
se întoarcă la sine, constituind o a treia stare, în care teza şi antiteza 
se unesc într-o sinteză. Conceptul fundamental de „existenţă", care 
îşi subsumează sub formă abstractă tot ce există, este în acelaşi timp 
un concept atât de abstract, că pare golit de orice conţinut, ca atare, 
fiind egal cu nimicul. „Existenţa" ca teză încearcă aventura ieşirii 
din sine sub forma antitezei, dezvelindu-se în fiinţa ei ca „nimic", ca 
neant. Aceste două momente „dialectice" ale aceluiaşi concept se unesc 
apoi „sintetic" în conceptul de „devenire". Devenirea este sinteza ni¬ 
micului şi a existenţei. Potrivit acestui model dialectic, Hegel dez¬ 
voltă o imensă suită de concepte, trecându-le totdeauna prin aceleaşi 
variaţii în tact de trei. Impresia cu care ne alegem este aceea a unei 
logici constructive, a unei ţesături de concepte abstracte ce par a 
rezulta unul din celălalt. 

Logica aceasta, ca sistem abstract, reprezintă, desigur, cu totul alt¬ 
ceva decât fusese logica aristotelică. Ea are un aspect constructiv. 
Contradicţia, care pentru Aristotel este egală cu anularea logicului, 
devine la Hegel un principiu constitutiv al logicii. Ideea logică, am¬ 
plificată ritmic, crescând prin sine şi din sine, cucereşte la un mo¬ 
ment dat o plenitudine, încât va ieşi din sine realizându-se ca „Natură", 
sub înfăţişare materială, organică, sufletească. După ce şi-a încercat 
alteritatea ca Natură, Ideea se realizează sub formele spiritului, ca 
sinteză între idee şi natură. Pe linia unei extraordinare consecvenţe 
metodologice, Hegel va da întregul sistem al existenţei, al celei ab¬ 
stracte, al celei naturale şi al celei spirituale, alcătuindu-1 printr-o in¬ 
finită punere în funcţie a triadei sale. îndeosebi istoria umanităţii va 
deveni un câmp de aplicare din cele mai seducătoare a dialecticii. Să 
fim lămuriţi: toate cele trei domenii ale existenţei (logicul, naturalul, 
spiritualul) sunt străbătute la Hegel de duhul dialecticii. Şi astfel, 
logica lui Hegel nu este atât o logică ce ne-ar angaja mintea în chip 
funcţional, cât o viziune metafizică - precum istoria universală nu 
este numai viziune, ci şi logică. în orice caz, dialectica hegeliană este, 
prin exclusivitatea şi consecvenţa cu care a fost aplicată, o metodă 

ce nu suportă alte metode pe lângă sine. Ea e suficientă sieşi pentru 
a construi o lume. Exemplu dintre cele mai impresionante de „purism", 
metoda lui Hegel e cu totul diferită atât de gândirea raţională a lui 
Parmenide, cât şi de intuiţia lui Bergson. 

Dacă într-o seamă de încercări filozofice-metafizice descoperim 
tendinţa de a restrânge pe cât cu putinţă numărul metodelor sub 
auspicii puriste, într-o mulţime de alte încercări ne întâmpină mai 
mult o strădanie contrară. Tendinţa merge de astă dată spre o ma¬ 
ximă expansiune metodologică. Vom alege pe doi dintre metafizi¬ 
cienii Antichităţii, şi anume pe Platon şi Plotin, pentru exemplificarea 
şi explicitarea tendinţei în chestiune. Platon, în a cărui filozofie con¬ 
verg toate curentele de gândire anterioare lui, este autorul unei vaste 
concepţii metafizice. Cum s-a procedat la clădirea ei? Pe cale dialec¬ 
tică (cuvântul are la Platon încă sensul originar), adică, printr-o cola¬ 
borare dialogată între mai mulţi gânditori, se elaborează prin poziţii 
succesive, adesea diametral opuse, şi prin examen comparativ şi ana¬ 
litic, concepte general valabile, aceasta atât cu privire la fiinţele şi 
lucrurile lumii, cât şi cu privire la valorile spirituale. Trecând din¬ 
colo de aceste operaţii, Platon va dibui apoi, printr-o intuiţie vizio¬ 
nară, obiectele ideale plastice şi perfecte care ar sta la baza conceptelor. 
Am numit Ideile. In doctrina lui Platon, Ideile sunt supremele exis¬ 
tenţe care alcătuiesc o lume transcendentă, mai presus de spaţiu şi 
timp. Ele reprezintă modelele desăvârşite după care sunt făcute lucru¬ 
rile şi fiinţele lumii sensibile în care trăim. Lucrurile şi fiinţele din 
lumea pe care o cuprindem cu simţurile sunt copii imperfecte ale 
Ideilor şi, în comparaţie cu Ideile, n-au decât o semiexistenţă: ele 
sunt şi nu sunt; ele sunt doar un fel de umbre. Lucrurile şi fiinţele 
din lumea sensibilă reprezintă realizarea nedesăvârşită a Ideilor în 
„materie". Autorul acestor semiexistenţe umbratice este Demiurg, un 
suflet universal care copiază în materie „Ideile". Implicaţiile lumii 
sensibile sunt aşadar Ideile, o materie şi Demiurg. Ce este însă mate¬ 
ria? Materia, susceptibilă, după concepţia lui Platon, de diverse stări, 
este la început, prin lipsa ei de determinaţii, aproape identică cu spa¬ 
ţiul, care este un principiu al neexistenţei. Apoi materia ia forme, 
alcătuindu-se în mici corpuscule plate-triunghiulare; din aceste „tri¬ 
unghiuri" se ajunge, prin compunere, la corpuscule de variate forme 
regulat-geometrice, precum cubul, dodecaedrul, icosaedrul etc. Mate¬ 
ria ia toate formele geometrice tridimensionale tipice care se pot 

înscrie într-o sferă. Din asemenea corpuscule cristaline se alcătuiesc 
apoi elementele: adică apa, focul, pământul, aerul şi eterul. Aceasta 
este materia, cu stările ei, ce stă la dispoziţia lui Demiurg ca material 
de modelat potrivit Ideilor localizate în regiuni transcendente. Ur¬ 
mează din toate acestea că lumea platonică reprezintă o viziune foarte 
complexă. In vederea cunoaşterii acestei lumi complexe, e firesc ca 
Platon să recurgă, de fapt, la o mulţime de „metode". Mai întâi, lu¬ 
mea transcendentă a Ideilor este, după credinţa filozofului, singura 
cu adevărat şi în sens deplin „existentă". Celelalte regiuni au numai 
o existenţă degradată, dar fiecărei regiuni îi corespunde un anume 
mod de cunoaştere. O cunoaştere absolută, certă, permanent aceeaşi, 
nu permite decât lumea Ideilor. Metodele pentru cuprinderea ei 
sunt cea dialectică şi cea intuitiv-vizionară. 

Pentru cunoaşterea lumii sensibile sub aspectele ei mobile, schim- 
băcioase, avem la dispoziţie o cunoaştere degradată pe măsura vre¬ 
melniciei şi spaţialităţii, adică o cunoaştere prin simţuri, care nu 
poate duce decât la „păreri". Pentru cunoaşterea formelor ce le îm¬ 
bracă materia în stările ei preelementare, avem la dispoziţie unele 
concepte ce le elaborează cunoaşterea matematică-geometrică. Cu 
aceasta n-am istovit complexitatea viziunii platonice. In sfera cu nive¬ 
luri şi articulaţii atât de divers gradate a existenţei, pe care Platon o 
dibuieşte pe atâtea căi, mai găsim şi unele locuri foarte obscure, 
unde se pare că, după părerea filozofului însuşi, nu s-ar putea pă¬ 
trunde decât cu darul ghicirii. Când încearcă lămuriri cât priveşte 
aceste locuri tenebroase ale problematicii ce i se deschide în faţă, 
Platon recurge la o metodă foarte adecvată obscurităţii în sine a 
acestora: la metoda mitică. Evocăm pentru ilustrare splendidul mit 
al „reamintirii". Sufletul individual al omului ar avea o existenţă şi 
înainte de naştere. Sufletele în faza de preexistenţă trăiesc în cercul 
supraceresc al Ideilor, unde ele văd aceste Idei în toată perfecţiunea 
lor. întrupându-se pe pământ, sufletele uită ce au văzut în spaţiul 
nespaţial al existenţelor desăvârşite. Odată întrupate, pe pământ, 
sufletele vor lua prin simţuri contact cu lucrurile şi fiinţele concrete 
din lumea aceasta. Cu acest prilej, ele îşi vor aminti vag Ideile văzute 
altădată, Ideile pe care aceste lucruri şi fiinţe le „îngână". Cunoaşterea 
prin concepte a lucrurilor şi fiinţelor este în fapt o „re-cunoaştere“, 
o „amintire". Ne găsim de astă dată în faţa unei încercări sui-generis 
pe care Platon o întreprinde în vederea unei „lămuriri". El „lămureşte" 

cu mijloace mitice procesul obscur al cunoaşterii lucrurilor şi fiin¬ 
ţelor sensibile, prin concepte ale căror obiecte adecvate nu se găsesc 
în lumea simţurilor. Concepţia filozofică-metafizică a lui Platon 
abundă în asemenea mituri, care se enumeră, de fapt, printre cele 
mai splendide creaţii ale geniului omenesc. Miturile lui Platon nu 
sunt luate de-a gata din patrimoniul mitologic al poporului, ci sunt 
creaţii ale geniului său. 

Acestea ar fi, în vasta lor convergenţă şi orchestraţie, variile metode 
cu ajutorul cărora Platon şi-a constituit concepţia filozofică-metafizică. 
E aici metoda dialectică şi intuitiv-vizionară, e aici metoda mate- 
matică-geometrică, e metoda empirică, e metoda mitică. Platonismul 
reprezintă cea mai susţinută încercare de expansiune metodologică 
a Antichităţii. Numai Plotin îl depăşeşte, fără însă a dovedi aceeaşi 
vigoare în aplicarea tuturor acestor procedee. Plotin depăşeşte, ce-i 
drept, platonismul, întrucât admite încă o regiune, şi mai înaltă decât 
a Ideilor, aceea a Unicului , a nucleului supracategorial, originar, din 
care emană cascada celorlalte existenţe şi cvasiexistenţe. Omul ar 
dispune de căi şi metode adecvate tuturor regiunilor, adică de tot 
atâtea mijloace succesiv degradate sub unghiul semnificaţiei ca şi 
regiunile însele. Pentru supracunoaşterea Unicului, omului i-ar sta 
la îndemână, în momente rare de purificare spirituală, extazul. In 
extaz, omul ajunge la starea de uniune cu Unicul divin. In extaz, su¬ 
biectul se identifică cu obiectul său până la anularea oricărei dis¬ 
tincţii. E aici o metodă în plus faţă de registrul platonic - dar atât, 
căci Plotin se dovedeşte a fi mai puţin viguros şi mai puţin personal 
decât Platon tocmai în aplicarea metodelor pe care Platon le-a armo¬ 
nizat în concepţia sa. 

Mai târziu, în Evul Mediu şi apoi în timpurile moderne, meta- 
fizicile scolastice, creştine (în primul rând, a lui Toma d’Aquino) se 
clădesc pe implicaţii metodologice de o extremă variaţie. Nu în aceeaşi 
măsură, dar reprezentative pentru râvna lor expansivă sub raport meto¬ 
dologic, rămân apoi filozofia unui Descartes, a unui Spinoza sau a 
unui Leibniz. 

DIMENSIUNILE VIZIUNII FILOZOFICE 

In filozofie se vorbeşte adesea despre idei „adânci", „înalte", „plate", 
îndeosebi în polemicile dintre ei, filozofii îşi aruncă mingea unui 
calificativ, cum ar fi peiorativul „plat", spre deosebire de „adânc" sau 
„înalt". Şi deoarece filozofii se găsesc, precum se ştie, aproape în per¬ 
manenţă într-o stare de polemică, urechea noastră e adusă să audă 
foarte adesea aceste sunete. Se remarcă, aşadar, în literatura filozo¬ 
fică o tendinţă de a se atribui unei idei sau unei viziuni, îndeosebi 
metafizice, anume dimensiuni. Spiritele de rând vorbesc, e drept, şi 
ele uneori despre o idee adâncă sau înaltă, mai vârtos atunci când 
vor să spună că ideea în chestiune este anevoie de atins sau chiar 
inaccesibilă priceperii profane sau simţului comun. O atare accepţie 
a vocabulelor rămâne însă mai mult expresia unei deficienţe pe care 
simţul comun sau profanul sunt gata să şi-o recunoască atunci când 
orgoliul nu le retează sinceritatea. O asemenea accepţie nu ne va 
reţine atenţia, căci ea nu este uzitată printre filozofi. Spuneam însă 
că obişnuinţa de a nota ideile prin epitete dimensionale o întâlnim 
şi printre filozofi, adică printre oamenii familiarizaţi cu dificultăţile 
inerente domeniului şi despre care nu putem presupune că apucă 
spre atari cuvinte numai ca să-şi mărturisească o carenţă spirituală. 
De multe ori, gânditorul cu simţul cel mai educat în raport cu gra¬ 
vitatea şi subtilităţile proprii unui gând filozofic spune despre ideile 
altui filozof că sunt „adânci" sau „înalte". Vedem în această împre¬ 
jurare o elocventă dovadă şi mărturie cu privire la legitimitatea unui 
asemenea gen de calificative. Spirite foarte avizate atribuie aşadar 
uneori, în texte de prudent cântărită expertiză, anume dimensiuni 
unei idei sau viziuni filozofice în sine, independent de dificultăţile 
ce ele le pricinuiesc aptitudinilor de înţelegere ale acelora care vor să 
şi le însuşească. Şi, dacă situaţia este aceasta, ne întâmpină sarcina de 
a scruta care este substratul real ce-1 oferă ideile sau viziunile filo¬ 
zofice pentru a putea fi calificate dimensional prin epitete precum 
„adânci", „înalte", „plate". 

Un răspuns lămuritor la întrebarea ce ne îngăduim nu este toc¬ 
mai lesnicios, căci nu există nimic mai imponderabil în nuditatea sa 
decât o idee sau o viziune filozofică. De fapt, întrebarea ne invită la 
o incursiune printr-un tărâm neumblat, căci după a noastră ştiinţă, 
nici un filozof nu s-a căznit încă să limpezească mai de aproape 

impresia de „dimensionalitate“ ce o dau ideile şi viziunile filozofice, 
desigur, în virtutea unor însuşiri intrinsece, dar deloc măsurabile 
după vreo scară, ale lor. Ne vom strădui în cele ce urmează de a da, 
dacă nu tocmai un răspuns, atunci cel puţin câteva sugestii în vede¬ 
rea unui răspuns la întrebarea de care chiar filozofii par a se feri cu 
oareşicare sfială. 

In prealabil, o precizare. Evident, când se vorbeşte despre o idee 
„adâncă" sau „înaltă", îşi dă seama oricine că expresiile se întrebuin¬ 
ţează la figurat. Căci o idee sau o viziune nu participă cu nimic la 
dimensiunile palpabile ale unor realităţi spaţiale. Aplicate asupra unor 
idei sau unei viziuni, expresiile de „adânc" sau „înalt" păstrează doar 
virtuţi simbolice. Ele sunt menite să circumscrie, de bine, de rău, unele 
particularităţi şi valori spirituale pentru designarea cărora suntem 
nevoiţi să recurgem la termeni împrumutaţi din lumea spaţiului. Să 
punem în lumină condiţiile ce fac posibil un asemenea transfer. In¬ 
vestigaţia spre care mânecăm nu e uşoară, căci va trebui să ne mişcăm 
printr-un ţinut de realităţi şi de nuanţe pur spirituale, imponde¬ 
rabile totdeauna, inefabile cel mai adesea. Terenul e incert şi ni se 
cere să procedăm cu grijă şi prin etape. 

O idee sau o viziune filozofică nu au în sine, aşadar, nimic dimen¬ 
sional în sensul propriu al cuvântului; ele se referă totuşi la „ceva" 
ce s-ar putea clădi pe anume axe imaginare care implică un sus, un 
jos, un mijloc. Ce este acest „ceva" susceptibil de a fi clădit pe atari 
axe imaginare, în spaţiul cărora epitetele dimensionale ar fi perfect 
aplicabile? Acest „ceva" este însăşi Existenţa în totalitatea sa. Orice 
viziune filozofică despre Existenţă în ansamblul ei se alcătuieşte 
intr-un spaţiu simbolic, imaginar, după chipul şi asemănarea lumii 
concrete, sensibile. E lămurit lucru că sugestiile lumii sensibile îşi 
exercită înrâurirea asupra imaginaţiei noastre cu o insistenţă şi cu o 
putere ce nu pot fi îndeajuns subliniate, cu o insistenţă şi o putere 
de care nu scăpăm decât cu condiţia că am renunţa la orice plăs¬ 
muiri ale gândirii imaginative. Cum însă la asemenea plăsmuiri spi¬ 
ritul nu renunţă, deoarece îi repugnă mortificarea, se va înţelege de 
la sine de ce, în procesul intim de alcătuire a viziunilor filozofice, su¬ 
gestiile lumii sensibile se fac totdeauna puternic simţite. 

Vom desena spaţiul simbolic în care se plasează gândirea filo¬ 
zofică şi vom arăta în ce fel axele unui atare spaţiu ne pot servi unele 
puncte de orientare când căutăm să caracterizăm o idee sau o vi¬ 
ziune drept „înaltă", „adâncă" sau „plată". 

Imaginăm o sferă transparentă cu axele ei: două orizontale şi o 
verticală. Sfera aceasta imaginară reprezintă spaţiul simbolic în care 
gândirea filozofică îşi clădeşte „lumea“ sa. înăuntrul sferei indicăm, 
prin circumferinţa sa, o secţiune plană ecuatorială, văzută pieziş. 
Această secţiune plană simbolizează, în cadrul consideraţiilor de 
faţă, lumea concretă-sensibilă. Notăm că în spaţiul imaginar filozofic 
reprezentat prin sfera de mai sus, lumea sensibilă (cu spaţiul ei tridi¬ 
mensional) ocupă numai un plan orizontal, lipsit de o a treia dimen¬ 
siune. Acest plan orizontal, prin care simbolizăm locul ce-1 ocupă în 
sfera filozofică lumea concretă, a experienţei prin simţuri, serveşte 
ca bază pentru clădirea diverselor viziuni filozofice. 

In sfera imaginară se pot înscrie nenumărate piramide de diverse 
înălţimi, cu vârful în sus sau cu vârful în jos. 

Fiecare piramidă ar închipui o viziune filozofică. Dar încă un 
cuvânt explicativ: piramidele indicate în graficul nostru reprezintă 
tot atâtea viziuni posibile ; aceste viziuni se înscriu în sfera imaginară 
ale cărei dimensiuni indică simbolic dimensiunile existenţei, nu ale 

existenţei date, concrete-sensibile, ci ale existenţei în totalitatea sa, 
privită ca „mister" ce urmează să ni-1 revelăm prin acte teoretice. Sau, 
cu alte cuvinte, sfera indică spaţiul imaginar în care se situează gân¬ 
direa filozofică când procedează la convertirea misterului existenţei 
în „viziune". 

O ideaţie filozofică, ce se clădeşte exclusiv în jurul experienţei prin 
simţuri sau a planului orizontal ce taie sfera imaginară în care se 
instalează, intr-un chip sau altul, orice gândire filozofică, o resimţim 
de obicei ca fiind „plată". 

Concepţia filozofică a naturalistului [Ernst] Haeckel, spre pildă, 
ce abundă în clasificări pur descriptive, după modelul celor ce se 
găsesc în manualele de zoologie, şi excelează printr-o nomenclatură 
aidoma celor uzitate în tratatele de medicină, fără de a deschide însă 
undeva perspective spre înalt sau în adâncime, ar putea să servească 
drept ilustrare. Această concepţie este un conglomerat de concepte 
abstracte, dar neconstructive. Avându-şi acoperirea în experienţă, se 
pare că ea nici nu ambiţionează la alt titlu decât la acela al unei pano¬ 
rame a naturii văzute. în zădar această concepţie îşi asimilează uneori 
şi noţiuni superlativ abstracte: ea e neclădită, n-are verticală arhitec- 

tonică, n-are stratificări, nici articulaţii. în zădar această concepţie 
îşi caută ascendenţa în spinozism, căci ea evită să exploateze în vreun 
sens implicaţiile de adâncime cuprinse în definiţiile şi axiomele spi- 
noziene şi asimilează valorile metafizice ale acestui sistem numai într-o 
formă degradată, pe măsura unei mentalităţi strict „naturaliste". 

în schimb, ideaţiile filozofice, precum sunt ale lui Platon, Plotin, 
Leibniz, Fichte, ale sistemului Vedânta, includ, desigur, planul ori¬ 
zontal, dar în totalitatea sa, fiecare din ele ni se înfăţişează ca fiind 
clădită şi pe o axă „verticală". Fiecare din aceste sisteme reprezintă o 
arhitectură cu terase şi încăperi, cu forme ce se leagă armonic în varie¬ 
tatea lor, cu turnuri de unde îţi plimbi privirea peste vaste privelişti, 
cu labirinte, subterane uneori, în care se adună ecourile adâncului. 
Aceste viziuni pot să fie „înalte" sau „adânci", sau şi „înalte, şi adânci", 
în orice caz, verticale. Că o asemenea viziune e numită „înaltă" sau 
„adâncă" depinde, în cele din urmă, de modul cum îi priveşti verti¬ 
cala, iar pentru modul de a privi verticala e neîndoios că, cel mai 
adesea, însăşi viziunea oferă unele sugestii. Când dispunem de o sen¬ 
sibilitate suficient încercată în acest sens, vom surprinde în orice 
viziune ce-şi merită numele un nucleu din care iradiază lumina ce dă 
unitate întregului, un centru în jurul căruia se articulează toate acce¬ 
soriile clădirii. Locul ideal unde este situat acest nucleu faţă de axele 
posibile ale oricărei viziuni ne îndrumă de obicei să numim o viziu¬ 
ne fie „înaltă", fie „adâncă". Bunăoară, în viziunea platonică, nu¬ 
cleul în chestiune îl identificăm în motivul Ideilor, al Ideilor înţelese 
ca singurele existenţe desăvârşite, pure, faţă de care lucrurile sensi¬ 
bile, concrete din lumea noastră reprezintă simple umbre. însuşi Platon 
ne spune că ideile trebuie imaginate ca populând cerul supraceresc. 
Descoperim în tot sistemul platonic o dominantă felurit verificabilă 
a „înaltului". De asemenea, şi viziunea lui Plotin, cu exaltarea Uni¬ 
cului mai presus de orice categorii, din care ar deriva în cascadă toate 
celelalte existenţe, e clădită pe verticală şi are ca dominantă „înaltul", 
în tot sistemul plotinian întrezărim schema unei căderi din înalt, pe 
trepte tot mai joase, şi a unei ridicări inverse, spre unul şi acelaşi iz¬ 
vor suprem. Puţin mai altfel se prezintă lucrurile când luăm în 
considerare sistemul Vedânta sau al lui Fichte. De astă dată, perspec¬ 
tivele asupra existenţei, ca întreg, se deschid nu din regiuni situate 
într-un înalt, ci din regiuni care zac în abisul individuaţiilor, în 
adâncul lor interior, adică în şinele impersonal al fiinţelor, înţeles ca 

existenţă divină, sau în eul absolut spre care trebuie să cobori ca spre 
un ultim străfund. In viziunea Vedânta şi în viziunea lui Fichte 
domină dimensiunea „adâncului". Motive de acest gen ne sfătuiesc 
să vorbim fie despre viziuni înalte, fie despre viziuni adânci. Iar dacă 
e vorba să dăm un exemplu de viziune verticală ce are darul de a fi 
atât înaltă, cât şi adâncă, e suficient să amintim monadologia lui 
Leibniz. Viziunea arhitectonică, ierarhică, treptată a monadelor, cu 
ale lor niveluri diferite de desăvârşire, este „înaltă". Tronează deasupra 
tuturor monadelor suprema monadă: Dumnezeu. Aceasta, pe de o 
parte. Pe de altă parte, concepţia leibniziană despre natura fiecărei 
monade, în particular, ni se pare „adâncă". Potrivit acestei concepţii, 
fiecare monadă ar cuprinde în sine o reprezentare sui-generis a în¬ 
tregului univers şi, de asemenea, şi textul trecutului şi viitorului, ale 
sale şi eo ipso ale universului, din eternitate în eternitate. O privire 
exterioară asupra monadelor în tot ansamblul lor duce gândul spre 
înalt, o privire interioară asupra monadelor ne mână în adânc. 

Cu cele arătate mai sus, nu am istovit însă toate chestiunile ce se 
ridică în legătură cu dimensiunile posibile ale unei viziuni filozofice. 
Sunt cazuri când punctul de vedere relevat adineaori este insuficient 
şi, prin urmare, inoperant. La o mai atentă luare în considerare, tre¬ 
buie să recunoaştem că viziunile filozofice nu oferă totdeauna un 
miez atât de clar raportabil la axele posibile ale unei viziuni în gene¬ 
ral, încât calificarea de „înaltă" sau „adâncă" să se impună de la sine. 
In cazurile când aprecierea rămâne îndoielnică, vor interveni însă alte 
sugestii, spre a ne înlesni totuşi rostirea unei judecăţi. Datorită unui 
proces psihologic ce nu trebuie lămurit numaidecât mai de aproape, 
„înaltul" şi „adâncul", ca dimensiuni posibile ale unei lumi, se soli¬ 
darizează în imaginaţia noastră şi cu alte motive decât cele desfăşu¬ 
rate mai sus. Astfel, nu încape îndoială că „înaltului" îi asociem 
aproape involuntar însuşiri precum aceea a luminozităţii, a seninului, 
a raţionalului sau supraraţionalului, a chemării mântuitoare ce tre¬ 
zeşte în noi aspiraţii tonifiante; iar „adâncului" îi asociem motive pre¬ 
cum al obscurului, al tulburelui, al tragicului, al iraţionalului, al 
refuzului ce trezeşte în noi stări depresive. Când luăm atingere cu o 
idee sau cu o viziune ce ne comunică una sau mai multe impresii şi 
stări pe care, în chip nemijlocit, le solidarizăm cu „înaltul", e foarte 
probabil că le vom numi „înalte". Şi acelaşi e cazul şi cu sugestiile 

ce alcătuiesc alaiul „adâncului"; ele ne vor îndupleca până la urmă 
să vorbim despre o idee sau o viziune „adâncă". 

Iată o seamă de exemple destinate să ilustreze situaţia. Concepţia 
filozofică despre lume a lui Hegel, cu afirmaţia ei fundamentală că 
tot ce există e raţional şi că tot ce-i raţional există, ni se oferă ca măr¬ 
turie pentru întâia clasă de viziuni. Din convingerea funciară ce stră¬ 
bate întregul sistem - că totul are un drum ascendent, că în lumea 
spiritului nimic nu se pierde şi că formele acestuia devin tot mai 
complexe şi mai lucide - se degajă o atmosferă de copleşitoare sti¬ 
mulare, ce ne constrânge să numim concepţia hegeliană „înaltă". 
Concepţia metafizică implicită, pe canavaua căreia s-au brodat ope¬ 
rele poeţilor tragici greci, ne lasă să bănuim în dosul frământărilor 
omeneşti un fundal întunecat, de cumplită discrepanţă între soartă 
şi om. Soarta e înfăţişată ca o putere ce nu ţine seama de vrednicia 
oamenilor şi care prăpădeşte tocmai pe cei aleşi. Concepţia ce atribuie 
zeilor o invidie, ce stă la pândă ca să lovească tocmai virtutea şi 
eroismul, ne comunică prin motivele sale iraţionale sugestia gravă a 
tragicului ca substrat ultim şi ireductibil al existenţei. O asemenea 
concepţie poate fi numită „adâncă", dar nu „înaltă". 

Sau alte două exemple ce-şi ţin cumpăna în acelaşi sens. Con¬ 
cepţia iraniană înţelege existenţa ca o luptă între principiul binelui, 
al luminii, şi principiul răului, al beznei. Această concepţie, cu esca- 
tologia ei, care admite în cele din urmă un triumf total al Binelui 
asupra Răului, un deznodământ suprem luminos, în stare să incite 
inimile omeneşti pe linia unei promovări cât mai grabnice a măre¬ 
ţului final, ne apare, fără îndoială, ca o viziune „înaltă". Şi iarăşi, pe 
de altă parte, concepţia lui Schopenhauer, punând accentul pe stră¬ 
fundul iraţional, tulbure, obscur, al voinţei universale care se macină 
singură fără de nici o noimă, e susceptibilă de a fi calificată drept 
„adâncă", nu însă „înaltă". 

Spectacolul ce-1 desfăşoară o viziune filozofică nu este totdeauna 
atât de fără echivoc. Şi recunoaştem că uneori se vorbeşte despre o 
viziune sau despre o idee „adâncă" sau „înaltă" fără a se ţine seama 
de vreunul din motivele sau sugestiile ce ne-am străduit să le dega¬ 
jăm în cele de mai înainte din chiar cuprinsul concepţiilor. S-a văzut 
care sunt aceste motive şi sugestii, identificabile în chiar ocolul unei 
viziuni filozofice. Ele stau în legătură cu situarea miezului unei vizi¬ 
uni în raport cu axele posibile ale unei filozofii în general şi cu însuşiri 

precum acelea ale luminozităţii sau întunecatului, raţionalului sau 
iraţionalului etc. Vom observa că atunci când astfel de criterii de cali¬ 
ficare nu ni se îmbie, se procedează de obicei mai sumar. Se constată 
simplu numai faptul că o concepţie e clădită vertical şi că o aseme¬ 
nea dimensiune simbolică îi revine indiscutabil. Că pe urmă con¬ 
cepţia, evident clădită pe axa verticală, este numită „înaltă" sau „adâncă" 
nu mai depinde de alte motive ce ar putea fi recunoscute şi precizate, 
orice calificare în acest sens fiind rezultatul doar al unui joc de per¬ 
spectivă. Mai frecventă rămâne în aceste cazuri echivalarea verticalului 
cu „adâncul". Concepţia kantiană, bunăoară, despre „libertate", ca 
mod de existenţă al fiinţei noastre numenale, îndeplineşte tocmai şi 
numai condiţiile spre a putea fi invocată ca ilustrare a ceea ce dorim 
să arătăm. Intr-adevăr, spre a ne face drum până la ideea de numenon, 
trebuie să străbatem printr-o seamă de stratificări şi forme, printr-un 
adevărat labirint, atât de propriu de altmintrelea întregii construcţii 
filozofice kantiene. Spre a ajunge la nivelul sau la planul existenţei 
unde palpită bănuita libertate numenală, suntem nevoiţi să parcur¬ 
gem mai întâi toate gangurile atât de întortocheate ale monumenului 
kantian. Numai la urmă de tot, având în vedere drumul parcurs ca 
o premisă, ghicim ceva din sensul acelei „libertăţi". Concepţia despre 
libertate a lui Kant e numită „adâncă" în raport cu astfel de motive 
de arhitectonică verticală şi labirintică. La fel, concepţia lui Hegel 
cu privire la „cursa raţiunii universale" poate fi invocată ca exemplu 
în acelaşi sens. Potrivit filozofiei profesate de Hegel, raţiunea univer¬ 
sală, ce se realizează în istoria omenirii prin etape succesive, dialectice, 
îşi urmăreşte scopurile sale, pe care ea singură le domină. Pentru reali¬ 
zarea scopurilor sale, Raţiunea se foloseşte de oameni - de obicei, de 
oamenii „mari". Raţiunea universală pune în mişcare pasiunea şi ener¬ 
gia oamenilor mari, fâcându-i să creadă că ei lucrează pentru inte¬ 
resele personale, egoiste, ale lor, pentru mărirea lor, în timp ce ei sunt, 
de fapt, aserviţi scopurilor absolute ale ei. Cu aceasta, Raţiunea uni¬ 
versală izbuteşte să-şi realizeze cu un maximum de eficacitate ţintele 
ei. Ideea hegeliană despre şiretenia Raţiunii universale este de natură 
labirintică. Trebuie să-ţi faci acces la ea, cutreierând toate gangurile 
pline de sinuozităţi ale arhitecturii hegeliene. In jocul de perspectivă 
al drumului ascuns şi anevoios, parcurs până să dai faţă cu ea, ideea 
aceasta face incontestabil o impresie de „adâncime". 



DIMENSIUNILE VIZIUNII FILOZOFICE 71 


Afirmam în consideraţiile introductive ale lucrării de faţă că o idee 
poate fi „adâncă" sau „înaltă" şi fără de a fi „adevărată". Circumscriam 
cu acele cuvinte suspendate în vag un gând ce s-ar fi cerut mai de 
aproape lămurit. înţelegerea acestui gând, căruia îi dăm oareşicare 
importanţă pentru constituirea unei „conştiinţe filozofice", presupunea 
însă o pregătire pe îndelete. Cititorii au remarcat, desigur, că nici în 
acest capitol n-am judecat „adâncimea", „înălţimea" sau „platitudinea" 
unei idei sau a unei viziuni în funcţie de o pretinsă valabilitate a lor 
în raport cu ceea ce este sau poate să fie realul în sine. Dacă ar fi să 
judecăm dimensiunile în chestiune ale unei idei sau viziuni în func¬ 
ţie de o atare valabilitate ce vizează de-a dreptul adecvaţia cu realul, 
n-am putea niciodată să decidem şi să ne exprimăm asupra lor din 
pricină că, pentru aceasta şi în vederea unei confruntări, ar trebui să 
avem desfăşurat în faţa noastră, ca o magnifică şi absolut neîndoielnică 
revelaţie divină, chiar realul în sine. S-a văzut însă că tot timpul noi 
am căutat posibilitatea de a vorbi despre dimensiunile unei idei sau 
viziuni făcând abstracţie de raportarea cu totul problematică la un 
real în sine şi ţinând seama numai de anume însuşiri intrinsece ale 
ideilor şi viziunilor. 

Din cele expuse, se desprinde de la sine încheierea că filozofia 
urmează să o socotim, printre altele, şi ca o pepinieră de idei şi de 
viziuni ce-şi au dimensiunile lor intrinsece, putând fi apreciate în ele 
şi pentru ele. O „conştiinţă filozofică" pe cale de a se înjgheba e bine 
să-şi însuşească şi un asemenea punct de vedere, ce-i va prilejui nebă¬ 
nuite satisfacţii în faţa spectacolelor filozofice pe care i le oferă isto¬ 
ria gândirii umane. 

Despre ideile pur ştiinţifice, anevoie s-ar putea afirma că sunt 
„adânci" sau „înalte" în accepţia ce am văzut că aceste cuvinte o pot 
lua asupra lor când e vorba despre idei filozofice şi mai vârtos meta¬ 
fizice. Ideile ştiinţifice îşi au măsura lor proprie şi se situează din 
capul locului în afară de criteriile aplicabile filozofiei. Cel ce ţine cu 
orice preţ să le aprecieze „dimensional" va găsi că ideile ştiinţifice, 
ivindu-se şi menţinându-se, în general, în vecinătatea „experienţei" 
(prin simţuri), nu pot să fie decât „orizontale". Fireşte că această per¬ 
spectivă nu este nici exhaustivă, nici tocmai cea mai potrivită pentru 
caracterizarea virtuţilor prin care se afirmă o idee ştiinţifică. 

Există însă şi anume „filozofii" care ţin să imite atitudini şi me¬ 
tode „ştiinţifice" şi care, în consecinţă, nu se depărtează prea mult 

de „planul orizontal" al sferei imaginare în care se situează gândirea 
filozofică de mare şi autentică putere constructivă. Asupra acestor 
„filozofii" de orientare „scientistă", criteriile dimensionale proprii fi¬ 
lozofiei rămân perfect aplicabile, dar, într-o asemenea perspectivă, 
aceste filozofii scientiste îşi vor descoperi toată carenţa dimensională. 
In asemănare cu plenitudinea dimensională prin care marile filozofii 
îşi dobândesc impozante reliefuri, concepţiile filozofice de orientare 
„scientistă" se vor dovedi cel mai adesea plate. 


DESPRE SCIENTISM 

Prin termenul de „scientism" designăm o anomalie a spiritului 
ştiinţific. A vorbi despre anume anomalii ale spiritului ştiinţific nu 
înseamnă numaidecât a fi un detractor sau chiar un adversar al şti¬ 
inţei. Spre a preîntâmpina orice greşită interpretare a atitudinii ce ne 
îndrumă să vorbim în acest capitol despre „scientism" ca despre o 
carenţă, se cuvine, poate, să facem o declaraţie preliminară prin care 
ne recunoaştem entuziasmul pentru tot ce ştiinţa a izbutit să reali¬ 
zeze spre folosul omenirii până în clipa de faţă. Sublime roade a dat 
ştiinţa în curs de câteva secole, reuşind să dezmărginească orizonturile 
genului uman şi, în multe privinţe, să schimbe chiar faţa pământului. 
Dar oricine a urmărit istoria spiritului ştiinţific îşi dă desigur seama 
că ştiinţa şi-a deschis drumul spre atâtea izbânzi datorită, în primul 
rând, împrejurării că şi-a delimitat demersurile la cercetări într-o 
arie unde ea este cu adevărat stăpână şi „acasă". Spiritul ştiinţific îl 
considerăm „acasă" atunci când se menţine cu stricteţe în domeniile 
sale legitime, adică în limitele ştiinţelor. Suntem gata de a recunoaşte 
fiecărei ştiinţe un fel de imunitate a casei sale. Aici orice amestec din 
afară devine inoportun. Fiecare ştiinţă are dreptul să se gospodărească 
singură şi să-şi apere corpul spiritual constituit încetul cu încetul 
printr-un îndelung contact cu un anume câmp de fenomene. Rar se 
va găsi un filozof care să nu respecte „spiritul ştiinţific" ce dă dovezi 
că este conştient de câmpul său şi care caută totdeauna justul echi¬ 
libru între modul particular al câmpului său de fenomene şi metodele 
de aplicat întru cercetarea acestora. Respectul ce-1 datorăm spiritului 
ştiinţific pentru imensele sale reuşite nu poate să constituie însă o 

piedică atunci când e vorba de o eventuală semnalizare a unor ano¬ 
malii. Iar o asemenea anomalie rămâne, orice s-ar spune, „scientismul". 
In ce împrejurări se produce această anomalie a spiritului ştiinţific? 

Anomalia scientistă ia fiinţă, în general, prin aceea că spiritul 
ştiinţific devine ofensiv dincolo de limitele sale fireşti. Se întâmplă 
uneori ca spiritul ştiinţific, fie în forma specifică, proprie unei ştiinţe 
oarecare, fie în forma sa generală, proprie tuturor ştiinţelor, să fie 
cuprins de ispita unei expansiuni şi să încerce a lua în stăpânirea sa 
teritorii care prin însăşi natura lor îi sunt exterioare. Anomalia scien¬ 
tistă revine în esenţă la o depăşire a limitelor ce i se impun oricărui 
om de ştiinţă, fie ca exponent al câmpului său particular de cerce¬ 
tare, fie ca reprezentant al ştiinţei în general. Omul de ştiinţă, închinat 
explorării unui câmp de fenomene, ajunge cu timpul să se stator¬ 
nicească în anume atitudini şi perspective; el îşi alcătuieşte unele 
idei în jurul cărora îşi va clădi problematica sa, el îşi înfiripă metode 
şi o tehnică a sa. Toate acestea în virtutea unei încete şi foarte pre¬ 
caute familiarizări cu natura specifică a câmpului de fenomene căruia 
el îi dedică tot interesul. Limitele, de la sine înţelese, ce îngrădesc 
activitatea omului de ştiinţă pot fi depăşite fără îndreptăţire în două 
feluri: 1. prin aceea că omul de ştiinţă efectuează un transfer de atitu¬ 
dini, perspective, metode şi idei dintr-un câmp de cercetare în alt 
câmp, care îşi reclamă propriul său canon ştiinţific; şi 2. prin aceea 
că omul de ştiinţă mută atitudini, perspective, metode şi idei din 
câmpul său ştiinţific în ţinuturi care, prin tot felul lor, sunt emina¬ 
mente filozofice. 

Despre anomalia scientistă se vorbeşte cu osebire în acest ultim 
caz, când ea apare, de altmintrelea, sub aspecte din cele mai vizibile. 
Cu o anomalie fără doar şi poate avem de-a face şi în primul caz, 
dar aceasta nu este atât de gravă; şi, de obicei, o asemenea depăşire 
a limitelor rămâne o infracţiune ce o pun la punct oamenii de şti¬ 
inţă chiar ei între ei. Astfel, în biologie se resping, iarăşi şi iarăşi, 
încercările acelor oameni de ştiinţă care vor să reducă fenomenele 
specific biologice la fenomene pur fizico-chimice. Astfel se retează, 
iarăşi şi iarăşi, entuziasmul acelora care ţin să transpună în sociologie 
perspective şi idei pur mecaniciste sau pur biologice. îngustimea de 
perspectivă, nepotrivita atitudine, reacţia ideativă improprie şi mate¬ 
rialitatea prea pronunţată a metodelor şi ideilor, însuşiri ce alcătuiesc 
împreună acea viciozitate a spiritului denumită „scientism", se manifestă 

în forme deosebit de grave mai ales când această aplecare răbufneşte 
în domenii de natură filozofică. „Scientismul 1 ' în acest ultim sens, 
este, prin aspiraţia sa, el însuşi un gen de filozofie, dat fiind că abor¬ 
dează probleme ce ţin de un atare domeniu. „Scientismul" nu izbu¬ 
teşte să-şi întreacă condiţia deplorabilă de hibrid, întrucât el se lasă 
călăuzit de credinţa în anume avantaje ce le-ar avea spiritul ştiinţific 
faţă de cel filozofic şi întrucât, în consecinţă, el va invada împărăţia 
de cucerit, păstrându-şi echipamentul de om de ştiinţă. 

Orice filozof, dotat cu suficientă răspundere spirituală şi care a 
reuşit să-şi înjghebeze o conştiinţă filozofică, va respecta autonomia 
ştiinţelor, cu rezultatele lor, dar, ca exponent al autonomiei gândirii 
filozofice, el se va opune „scientismului". 

Dăm un exemplu de „scientism" de ultimă oră, pe care ne simţim 
datori să-l demascăm, în ciuda faptului că infracţiunea „scientistă" 
la care ne referim poartă girul uneia din cele mai mari personalităţi 
din lumea ştiinţifică. Putem, fără îndoială, să ne entuziasmăm fără 
de nici o rezervă în faţa teoriei relativităţii, a lui Lorentz-Einstein- 
Minkowski, dar aceasta nu ne obligă să aderăm şi la toate elucu¬ 
braţiile cărora li se dedă un fizician când ţine cu orice preţ să facă 
filozofie în perspective şi după metode proprii fizicianului. Filozo- 
femele în care se complace un fizician sunt cel mai adesea produse 
ale „scientismului". Fizicianul îşi are metodele sale de cercetare, con¬ 
solidate şi subţiate timp de trei-patru secole. Fizicianul ştie că trebuie 
să facă experimente şi să aplice matematica asupra fenomenelor ob¬ 
servate. Făcând uz de mijloacele fizice, el experimentează cu aparate 
mult mai controlabile decât aparatul sensibil propriu psihofiziologiei 
umane, garantând deci rezultate de superioară precizie. Pus în faţa 
fenomenelor, fizicianul ştie că trebuie să măsoare, căci măsurarea i-a 
prilejuit atâtea succese. Trăgând concluzii din situaţia metodologică 
experimentală a fizicianului, Einstein formulează la un moment dat 
teza că spaţiul şi timpul nu ar fi medii absolute, ci relative, căci aşa 
sunt ele pentru orice încercare de a le determina şi de a le măsura în 
condiţii şi cu mijloace pur fizicale. Sub unghi strict fizical, Einstein 
judeca just. Sub auspiciile acestui punct de vedere, el a putut să clă¬ 
dească grandioasa concepţie fizicală care circulă sub numele de „teo¬ 
ria relativităţii". Einstein nu se mulţumeşte însă totdeauna cu emiterea 
unor teze de natură pur fizicală. Uneori el mai face şi incursiuni în 
filozofie. Şi aici se întâmplă, bunăoară, ca el să afirme că în lume nu 

există decât ceea ce se poate înregistra şi măsura cu aparate fizicale 
şi cu mijloace fizicale. în emfaza unui atare enunţ, Einstein uită să 
intercaleze un singur cuvânt, dar un cuvânt foarte important. Fizi¬ 
cianul are, din punctul său de vedere, dreptul să afirme numai atât: 
„Pentru mine, ca fizician , nu există în lume decât ceea ce se poate 
măsura." Iată un punct de vedere pe care ne-am luat angajamentul 
să-l respectăm. Intenţiile lui Einstein depăşesc însă fizicalul, afirmaţia 
sa vizează existenţa în general: „Nu există decât ceea ce se poate 
măsura în chip fizical." De astă dată, Einstein trece dincolo de tă¬ 
râmul ce şi-a ales spre cercetare şi peste care geniul său va pluti în 
neasemuită glorie. Einstein începe, adică, să facă „filozofie" cu mij¬ 
loace exclusiv „ştiinţifice". Or, din punct de vedere filozofic, afirma¬ 
ţia că nu ar exista în lume decât ceea ce se poate măsura este o teză 
pur şi simplu lamentabilă. Einstein se încumetă a rezolva prin această 
afirmaţie o problemă „filozofică" (aceea a „existenţei") prin mijloace 
şi într-o perspectivă de fizician. Einstein n-a înţeles că pentru ase¬ 
menea întreprindere trebuia să-şi păstreze cadrul problematic ne¬ 
atins de nici un punct de vedere fizical. Procedeele şi uneltele ce l-au 
servit pe eminentul savant de atâtea ori şi în chip admirabil în fizică 
erau, de astă dată, condamnate să eşueze prin ceea ce se dovedea, 
încă o dată, că un mare fizician nu este eo ipso şi un strălucit filozof. 

Dar să vedem în ce variante tipice poate să apară „scientismul", 
şi anume scientismul cu aspiraţii filozofice. Căci de scientismul cu 
aspiraţii ştiinţifice trebuie să facem abstracţie, cazul prezentând un 
interes doar pentru oamenii de ştiinţă. 

îndrumându-ne interesul spre „scientismul" de veleităţi filozofice, 
ne vom opri mai întâi asupra acelei forme tipice în cadrul căreia se 
consumă încă foarte multe naive elanuri. Există un scientism filo¬ 
zofic de provenienţă laică şi cu temeiul în mecanică, cea mai acapa- 
rantă dintre ştiinţele oficiale constituite în timpurile moderne, de la 
Gabiei şi Newton încoace. împrejurarea de o deosebită importanţă, 
ce a promovat din cale-afară nu numai progresul real al atâtor ramuri 
ale fizicii, ci şi unele erori „scientiste", s-a produs, credem, prin enun¬ 
ţarea postulatului cartezian cu privire la primatul mecanicităţii în 
lume. Postulatul lui Descartes cerea ca toate fenomenele de înfăţişare 
materială din lume să fie reduse la un model mecanic-matematic. 
Acest postulat a favorizat enorm nu numai dezvoltarea pe diverse linii, 
într-adevăr fertile, a fizicii şi chimiei, ceea ce corespunde întocmai 

aparenţelor cu care Descartes îşi lansa lozinca, ci a favorizat, din 
nefericire, şi un gen fatal de „scientism", ce depăşeşte orice intenţii 
care se pot atribui în chip onest lui Descartes. Materialismul meta¬ 
fizic din secolul XVIII (francez îndeosebi) şi apoi materialismul me¬ 
tafizic din secolul XIX (german îndeosebi) sunt produse ale acestui 
„scientism laic" ancorat în modelele mecanicii. 

Materialismul metafizic nu mai vede în lume decât atomi mate¬ 
riali în mişcare şi jocul orb al acestora, dominat de legile mecanicii . 1 
De asemenea, psihologia asociaţionistă (ocupând un sector filozofic) 
se învederează aşijderea ca un produs al „scientismului". Psihologia 
asociaţionistă îşi ia modele de gândire din mecanica galileo-newtoniană 
şi priveşte viaţa sufletească sau procesele de conştiinţă ca fiind con¬ 
stituite din ultime elemente rigide (reprezentările), ce s-ar comporta 
exact ca nişte atomi materiali care, prin asocierea şi disocierea lor, ar 
produce toate fenomenele naturale. Mai departe, doctrina transfor¬ 
mistă a lui Darwin şi mai ales doctrina lui Spencer sunt apariţii acuzat 
scientiste, întrucât ar dori să rezolve problemele mari ale filozofiei 
imitând întocmai procedeele „ştiinţelor" deja constituite. Când afir¬ 
măm acestea despre doctrinele lui Darwin şi Spencer, nu ne gândim 
la ideea „evoluţionistă" pe care ei o profesează - şi care este de 
obârşie vădit filozofică -, ci la teoria „selecţiei naturale", destinată să 
explice în chip pur mecanic originea speciilor biologice. Sau ne gân¬ 
dim la ideea evoluţionistă exprimată de Spencer în termeni asemă¬ 
nători celor ştiinţifici. Monismul materialisto-energetic al lui Haeckel 
şi monismul pur energetic al lui Wilhelm Ostwald reprezintă o idea- 
ţie de certă provenienţă scientistă. 

1. Ne referim aici la materialismul metafizic, iar nu la „materialismul dia¬ 
lectic". în „materialismul dialectic", care s-a exprimat de altfel categoric împo¬ 
triva materialismului metafizic, nu vedem un produs al „scientismului", căci 
ideea sa fundamentală, „dialectica", este o idee de provenienţă eminamente 
filozofică, iar ideea de „materie" are aici o accepţie deschisă, ce îngăduie inter¬ 
pretări de asemenea strict filozofice. în orice caz, ideea dialecticii are un trecut 
filozofic milenar, căci fără concursul unor gânditori ca Heraclit, Proclos, în 
Antichitate, a unui Kant, Fichte, Goethe, Schelling, Hegel, în timpurile noi, 
nici nu ne-o putem imagina. „Scientiste" sunt acele filozofii care îşi au temeiul 
în transpunerea unor perspective şi metode din domeniul specific al unei ştiinţe, 
consacrate şi verificate ca atare. Materialismul metafizic rămâne un exemplu. 

Prin toate aceste exemple, şi altele similare, „scientismul" apare 
ca rezultat al unor deformaţii profesionale dobândite în exerciţiul 
unei vocaţii străine de cea filozofică. Problematica filozofică, înde¬ 
obşte de supremă abstracţie, îşi are propriile zări interioare, şi întru 
soluţionarea lor filozofii recurg la metode şi idei de extremă subti¬ 
litate, în orice caz, foarte eterate în asemănare cu mijloacele la care 
apelează, atât de oportun, de altfel, pentru tărâmurile lor, diversele 
ştiinţe specializate. Omul de ştiinţă, venind în filozofie cu vederi 
achiziţionate în câmpul său de activitate, se comportă în ţinuturile 
invadate ca un elefant într-o vitrină - şi nici măcar ca un elefant 
într-o vitrină cu porcelanuri, cum sună zicala, ci ca un elefant într-o 
vitrină cu vase alcătuite din sunet îngheţat, din tenebre şlefuite sau 
din eter cizelat. Departe de noi gândul de a nega valabilitatea mo¬ 
delelor de gândire de care pare posedat omul de ştiinţă: aceste modele 
sunt fecunde în ştiinţă, dar ele rămân prea grosolane şi hilare, intr-un 
fel, când solicită intrarea în sfera filozofiei. Apucăturile, atitudinea, 
judecăţile, aprecierile „scientistului" în filozofie seamănă cu acelea 
ale unui critic de artă nechemat, care ar cumpăni calităţile impon¬ 
derabile şi valoarea estetică ale unui tablou, măsurând cu toată pre¬ 
cizia dimensiunile exterioare ale tabloului şi transpunând armonia 
şi contrastul culorilor în raporturi numerice, iar intensitatea culo¬ 
rilor, în cifre ce ar indica frecvenţa undelor electromagnetice cores¬ 
punzătoare senzaţiilor în ordine fizicală. E natural ca filozoful de 
vocaţie să încerce faţă de pretenţiile nelaloc ale scientistului senti¬ 
mentul că acesta se comportă anapoda. Filozoful nu-şi poate înfrânge 
sentimentul că scientistul calcă în străchini, dat fiind că, între câm¬ 
pul de cercetare filozofic şi metodele scientiste, incompatibilitatea e 
desăvârşită. Materialismul metafizic susţine, bunăoară, cu toată serio¬ 
zitatea că întocmai cum ficatul produce fiere, creierul produce idei. 
E aici o apreciere ale cărei tare scientiste le sesizează oricine. O com¬ 
paraţie zgrunţuroasă, cu totul deplasată şi căreia îi este oricum 
preferabil vidul absolut, dobândeşte pentru gânditorul scientist vir¬ 
tuţi de argument, fiindcă gânditorul scientist e obişnuit prin învă¬ 
ţăturile meseriei să cugete numai în asemenea tipare. 

Prin „scientism" se va înţelege aşadar, în chip curent, mai ales 
această anomalie datorită căreia spiritul ştiinţific ţine să „filozofeze", 
umblând prin făgaşe confortabile, date dinainte, şi care nu-1 mai 
obligă la nici un efort şi la nici o nouă supleţe. E vorba în acest gen 

de „scientism" despre o filozofare în termeni improprii, după metode 
inadecvate obiectului şi în perspective piezişe, luate toate de-a gata 
din ştiinţă şi aplicate automat în domenii care, privite drept în faţă, 
ne solicită spiritul prin cu totul alte aptitudini decât cele puse în 
exerciţiu de omul de ştiinţă. 

Este oare just să se vorbească despre anomalia scientistă numai 
de când există ştiinţe exacte şi naturale deplin consolidate? 

întrebarea ne aţine calea cu insistenţă, căci ni se pare că ar putea 
să existe şi un „scientism" care nu-şi are rădăcinile în spiritul ştiin¬ 
ţelor exacte şi naturale. în Antichitate, în epoca orfică, în timpul 
helenismului, al culturii alexandrine şi apoi în tot cursul Evului Me¬ 
diu, pe urmă în epoca romantismului, iar în cercuri mai restrânse 
chiar în timpurile noastre, se mai constată şi un alt fel de „scientism", 
un scientism care îşi ia tiparele de gândire din pretinse ştiinţe oculte. 
Nu vom nega întotdeauna obiectul acestor ştiinţe şi nici posibilitatea 
ştiinţifică de a-1 cerceta. O vastă experienţă arată, cu destul de con¬ 
vingătoare probe, că există atâtea fenomene paranormale, ca hip¬ 
noza, transa, telepatia, clarviziunea, şi poate că şi anume fenomene 
fizice neobişnuite ce s-ar petrece uneori în preajma mediumurilor şi 
printre care s-ar putea aminti eventual şi mirabilele fenomene de 
materializare. Evident că şi asemenea fenomene, învăluite încă în 
pâclă deasă, sunt susceptibile de cercetare din partea unor oameni 
de ştiinţă de bună-credinţă. Deocamdată, în jurul acestor fenomene 
înfloresc însă astăzi, ca şi în alte vremi, ştiinţele oculte, care se 
întemeiază pe „interpretări" spiritiste sau pe exegeze ce mobilizează 
toate puterile magice ale basmului. Ocultismul de diverse nuanţe, 
pentru a-şi apropia fenomenele în chestiune, nu se sfieşte să recurgă 
la ipoteza unor energii personificate intr-un fel de arhaic şi nu 
repudiază rituale şi experienţe în consecinţă. Cu o pasiune vrednică 
de cauze mai bune, ocultismul invocă spiritele morţilor sau ademe¬ 
neşte din tărâmuri supra- sau sublunare şi alte presupuse puteri, 
care îşi dezmint prestigiul ce li se atribuie tocmai prin aceea că se 
arată atât de dispuse să fie amestecate în cele mai meschine şi prea 
omeneşti treburi. Uneori, interesaţii ocultismului izbutesc să dezlăn¬ 
ţuie fenomene mediumale neobişnuite, care, în loc de a fi prefăcute 
în pretext de investigaţie, sunt privite ca argumente peremptorii în 
favoarea unor ipoteze ce nu mai fac cinste nici imaginaţiei copiilor, 
în cadrul acestor preocupări, s-au ivit în cursul timpurilor felurite 

doctrine, cel mai adesea de obârşie iniţiatică, care ţin să lichideze 
toate întrebările şi toate secretele filozofiei cu ajutorul unor idei şi al 
unor imagini luate din domeniile „oculte“. E vorba şi de astă dată tot 
de un fel de „scientism", dar acest scientism nu-şi mai procură mo¬ 
delele de gândire din mecanica galileo-newtoniană, ci din ştiinţe ale 
„ocultului". Dăm ca exemplu de „scientism ocult" doctrina cea mai 
baroc dezvoltată pe această linie: antropozofia lui Rudolf Steiner. 

Antropozofia angajează în doctrina ei o ierarhie întreagă de cor¬ 
puri spirituale, de materii diafane, accesibile, zice-se, numai unor 
simţuri îndelung şi într-adins deprinse şi puse la caznă spre un atare 
scop. Nu avem nici un motiv să fim mai cruţători cu fantasmele 
vizionare ale „scientismului ocult" decât ne-am arătat faţă de mode¬ 
lele prea palpabile ale „scientismului laic" - şi vom denunţa drept 
naiv sau grosolan acest mod de a soluţiona problemele filozofice 
fundamentale ale genului uman. Pentru un filozof care şi-a însuşit 
modul abstract şi uneltele subtile ale filozofiei, „scientismul ocult", 
oricât de diafane i-ar fi fantasmele, operează cu modele de o pal- 
pabilitate încă tot vrednică de dispreţuit. Filozoful, care are con¬ 
ştiinţa vocaţiei şi răspunderii sale, va lua act de rezultatele oricăror 
cercetări serioase cu privire la atâtea fenomene paranormale ce nu 
pot fi tăgăduite, dar el îşi va păstra luciditatea în faţa lor, căutând să 
soluţioneze în felul său problemele pe care asemenea fenomene le 
pun. Nu vom aţâţa aşadar neîncrederea faţă de fenomenele para¬ 
normale intr-atât ca să le negăm a priori existenţa. Lucrurile trebuie 
cercetate, căci după cuvântul lui Shakespeare, există în cer şi pe 
pământ atâtea pe care înţelepciunea scolastică nici nu le visează. Nu 
e, desigur, câtuşi de puţin indicat să urmăm exemplul excesiv de 
care s-a făcut culpabilă Academia Franceză, care, pe la 1800, încă se 
mai încăpăţâna să reziste „superstiţiei" că ar exista „pietre ce cad din 
cer". Excesul de neîncredere a priori e tot atât de puţin recomandabil 
şi tot atât de condamnabil ca şi credulitatea frenetică ce dă urmare 
tuturor superstiţiilor. Câmpurile de cercetare ale omului de ştiinţă 
trebuie să rămână „deschise", căci numai aşa vom afla că există real¬ 
mente şi pietre ce cad din cer. Filozoful se va menţine, fireşte, în sfera 
autonomiei sale şi nu se va lăsa derutat de nimic: nici de teorii acre¬ 
ditate, nici de experienţa unor fenomene, fie acestea oricât de neobiş¬ 
nuite. Filozoful va şti că fenomenele oculte sau aşa-zise paranormale 
nu sunt mai aproape de străfundurile metafizice ale existenţei decât 

cele normale şi cotidiene. Filozoful va refuza deci să acorde vreo pre¬ 
ferinţă fenomenelor paranormale atunci când caută să se salte în 
transcendenţă. Numai printr-o asemenea atitudine, el se va pune la 
adăpost de toate conjecturile intenabile ale „scientismului" de pro¬ 
venienţă ocultă. 


MITICUL ŞI MAGICUL ÎN FILOZOFIE 

Gândirea mitică şi gândirea magică intervin cu varii motive în 
alcătuirile filozofice. Faptul nu este ignorat de cei ce frecventează sis¬ 
temele filozofice. învederată este prezenţa elementelor mitice, mai 
ales în filozofia lui Platon, care a născocit el însuşi atâtea mituri filo¬ 
zofice, în felul lor foarte treaz gândite - şi aceasta fie pentru a da o mai 
agreabilă plasticitate unor abstracţii, fie pentru a exprima o seamă de 
lucruri de-abia bănuite şi foarte greu de rostit intr-alt chip. Asemenea 
enclave mitice, accesorii şi uşor identificabile, nu ne vor reţine prea 
mult atenţia în rândurile de faţă, dat fiind că ne găsim în căutarea unor 
filoane mitice şi magice mai adânci şi mai secrete. într-adevăr, ceea 
ce ne determină să vorbim în capitolul acesta despre mitic şi magic 
este convingerea că atât unul, cât şi celălalt intră chiar în constituţia 
intimă a unei filozofii mai adesea decât se crede de obicei. Miticul 
şi magicul îşi fac loc într-o filozofie uneori făţiş şi decorativ, alteori 
în mod deghizat, dar în acelaşi timp intr-un sens cu atât mai struc¬ 
tural. Magicul şi miticul, când sunt elemente camuflate, dar de 
structură, ale unei filozofii, trebuie adulmecate şi dibuite după faţada 
ce le acoperă. Degajarea lor din textura dată devine câteodată o ope¬ 
raţie destul de anevoioasă. Operaţia se cere însă făcută, căci numai 
aşa vom îmbogăţi cu noi criterii conştiinţa filozofică la a cărei în¬ 
jghebare dorim să colaborăm. 

Nu ne ascundem intenţia de a proceda la o scrutare cât mai 
stringentă a stărilor de fapt, la o scrutare care, prin materialul ce şi-l 
alege, să devină cât mai concludentă pentru sistemele metafizice în 
general. Ne vom opri într-adins asupra unor cazuri metafizice pe care 
le recunoaştem a fi condiţionate de o atitudine cât mai depărtată, 
adică asupra unor cazuri ivite din ambiţii şi sub auspicii strict „raţio¬ 
naliste". Prezenţa, nu necinstit camuflată, ci ascunsă oarecum prin 

forţa împrejurărilor, a magicului şi a miticului, tocmai în sistemele 
raţionaliste, ar putea să ne furnizeze un argument destul de decisiv 
că, fără de atari motive, nici nu se prea poate clădi o metafizică. Ale¬ 
gem pentru microscopia ce o avem în vedere câte un punct dificil 
din filozofia lui Spinoza şi a lui Leibniz. 

începem cu metafizica lui Spinoza, una dintre cele mai consecvent 
raţionaliste din câte cunoaşte istoria. în sistemul spinozian, Dum¬ 
nezeu sau Natura, adică unica substanţă absolută, este înţeleasă ca 
ens absolute indeterminatum , ca entitate infinită şi indeterminată. Că 
Spinoza acordă o asemenea semnificaţie „substanţei" rezultă din afir¬ 
maţiile risipite prin sistem - printre altele, din afirmaţia că orice 
determinare înseamnă o negare. „Substanţa", ca paroxism al afir¬ 
mării, nici nu ar putea fi, prin urmare, decât „entitate absolut inde¬ 
terminată". Acestei substanţe Spinoza îi atribuie totuşi, chiar în 
preambulul sistemului, infinit de multe atribute, adică determinaţii. 
Fiecare dintre aceste atribute este, în accepţia spinoziană, infinit în 
sine şi susceptibil de a exprima sub unghi sui-generis însuşi abso¬ 
lutul substanţei unice. Orice „atribut" exprimând absolutul intr-un 
chip infinit îşi este suficient sieşi. Atributele nu se condiţionează în 
nici un fel unul pe celălalt şi sunt concepute ca determinaţii reale 
ale substanţei. Spinoza susţine că, în realitate, din fiinţa lui Dum¬ 
nezeu, infinitul rezultă în chip necesar în infinit de multe feluri, 
deci că Dumnezeu, sau Natura în sine, este o existenţă cu infinit de 
multe atribute, dintre care fiecare e infinit în sine şi pentru sine. Din¬ 
tre atributele infinit de multe ale Substanţei, noi, oamenii, nu cu¬ 
noaştem decât două: cugetarea şi extensia. 

Ne găsim aici în faţa punctului cel mai obscur din metafizica 
spinoziană: de ce cunoaştem numai două atribute - şi tocmai pe 
acestea? Sistemul lui Spinoza apare ciuruit de lacune tocmai în ceea 
ce priveşte această chestiune, deosebit de importantă, a „atributelor". 
Să încercăm totuşi a lămuri, dacă nu pe temeiul unor texte precise, 
cel puţin potrivit spiritului spinozian, situaţia. Dumnezeu ca sub¬ 
stanţă unică, absolută, cu totul indeterminată, are putinţa de a se privi 
pe sine însuşi din nenumărate puncte de vedere. Din fiecare punct 
de vedere, Dumnezeu se vede cu totul altfel: aceste „vederi" ale sale 
se prefac de la sine în determinaţii , adică în aspecte reale ale Sub¬ 
stanţei, în „atribute". Dacă interpretăm astfel şi nu bănuim cum ar 
putea-o în alt chip, atunci devine clar că intr-un punct dintre cele 

mai critice ale sistemului spinozian se operează cu un salt „magic". 
„Autovederea" lui Dumnezeu e prefăcută intr-un fel magic în atri¬ 
but al Substanţei. Atributul, ca aspect real al Substanţei divine, im¬ 
plică un salt magic de îndată ce-1 închipuim produs de împrejurarea 
că Dumnezeu se vede aşa pe sine însuşi dintr-un anume punct de 
vedere. De la un fapt pur spiritual se trece aici, în chip miraculos, la 
existenţa obiectivă. Să vedem acum cam în ce fel s-ar putea lămuri 
întru câtva chestiunea „cugetării" şi a „extensiei", adică a celor două 
atribute ale Substanţei, presupuse ca fiind singure accesibile omului. 
Nici potrivit textelor spinoziene şi nici spiritului ce domină aceste 
texte nu se poate da un răspuns satisfăcător. Ne găsim aici în faţa 
unei afirmaţii faptice. Când Dumnezeu se priveşte prin modul „om", 
nenumărate puncte de vedere din care el se poate privi se reduc 
dintr-odată la două. De ce la două şi de ce tocmai la acestea nu ştim, 
dar Spinoza acceptă aceasta ca un fapt de empirie. Reducţia nu-şi 
găseşte în sistem nici o explicitare stringentă. 

In toată deducţia spinoziană a atributelor s-au strecurat, precum 
se învederează, o seamă de obscurităţi. Obscură este mai întâi reduc¬ 
ţia la „două" atribute la care parvine omul, reducţie ce ar permite 
eventual să fie lămurită prin însăşi finitudinea omului ca „mod". Al 
doilea loc obscur e circumscris de întrebarea: Cum se ajunge de la 
entitatea absolut indeterminată a lui Dumnezeu la Substanţa cu 
infinit de multe atribute, fiecare atribut fiind şi el infinit în felul 
său? Acest de-al doilea loc obscur e mai grav decât întâiul, căci aici 
intervine în chip deghizat „magicul", ca factor precipitant interpolat 
între ens absolute indeterminatum şi Substanţa cu infinit de multe 
atribute. Cu aceste observaţii, am relevat intervenţia factorului magic 
într-o structură de temei a sistemului spinozian. Operaţia, recu¬ 
noaştem, am dus-o la capăt intr-un spaţiu tenebros - şi nu ne-a fost 
cu putinţă decât pe baza unor „interpretări" ce ne-am permis în 
marginea sistemului. 

Mai învederat şi mai semnificativ decât magicul participă miticul 
la clădirea sistemului spinozian. Când afirmăm aceasta, vom adăuga 
numaidecât că ne referim la teoria spinoziană potrivit căreia orice 
mişcare corporală, orice eveniment spaţial văzut lăuntric, ar fi „cuge¬ 
tare". A presupune că orice accident faptic, orice mişcare ce are loc 
în spaţiu, ar fi în acelaşi timp şi „cugetare" revine în esenţă la o ge¬ 
neralizare uşor raţionalizată a animismului mitic primitiv. Aceasta o 

poate recunoaşte degrabă orice observator. Cert, în cadrul siste¬ 
mului spinozian, generalizarea animismului mitic se efectuează în 
spiritul unei consecvenţe mult mai dârze decât l-a putut avea vreo¬ 
dată gândirea mitică. Atâta consecvenţă gândirea mitică n-a avut 
nici chiar în faza sa eminamente mitologică. Spinoza se încumetă la 
acest act călăuzit de lozinci raţionaliste! 

Să aplicăm aceeaşi microscopie şi filozofiei lui Leibniz. In mo- 
nadologia lui Leibniz, Dumnezeu este conceput ca existenţă nu iden¬ 
tică cu Natura, ca la Spinoza, ci mai presus de Natură, ca existenţă 
supremă, absolută. La început şi mai înainte de timp, Dumnezeu 
vede toate lumile posibile pe care el ar putea să le creeze. Dintre 
lumile posibile, el o alege pe cea mai bună şi îi dă „realitate". Această 
întâie lume Dumnezeu o întoarce pe toate părţile şi o priveşte, obţi¬ 
nând după fiecare aspect deplin al lumii câte o „vedere". Dumnezeu, 
variindu-şi după plac actul spectacular, dobândeşte infinit de multe 
„vederi" asupra lumii, cu care prilej fiecare din aceste vederi se 
preface de la sine într-o „substanţă", adică în câte o „monadă". Nenu¬ 
măratele vederi asupra lumii se transformă în infinit de multe 
monade care reflectă, fiecare în felul său, lumea. Astfel se realizează 
„lumea", alcătuită din infinit de multe monade. Aceasta este una 
din încercările imaginate de Leibniz pentru a lămuri geneza. 

Unii critici au văzut o dificultate logică în împrejurarea că Leibniz 
admite, pe de o parte, că Dumnezeu a creat printr-un act iniţial 
lumea şi, pe de altă parte, că la urmă, ca final al tuturor actelor crea¬ 
toare, apare iarăşi lumea. Dificultatea e numai aparentă, căci lumea 
pe care Dumnezeu o creează la început este o singură monadă, care 
reprezintă lumea numai lăuntric prin viziunea sa. Această monadă 
iniţială Dumnezeu o priveşte, efectuând întoarceri sub diverse un¬ 
ghiuri, ca să ajungă la o variaţie infinită de „vederi", care vederi se 
prefac apoi în tot atâtea substanţe-monade. Izbânda ultimă este 
lumea - nu ca o singură monadă prefigurativă, ci lumea aievea, alcă¬ 
tuită din nenumărate monade reale. Greutatea, inerentă unei atari 
speculaţii, nu este, aşadar, un presupus viciu de logică. Leibniz ope¬ 
rează, ce-i drept, cu conceptul de „lume" în premisele explicative 
ale lumii, dar aceste lumi nu sunt identice. Universul iniţial este o 
monadă-model, universul împlinit este un ansamblu de infinit de 
multe monade, realizate după „vederi" asupra monadei-model. 

O dificultate apare însă în alt loc al speculaţiei, şi anume acolo 
unde se spune că fiecare „vedere" luată asupra monadei iniţiale se 
preface de la sine în câte o substanţă, adică în câte o monadă. Aici 
intervine saltul magic. Iată aşadar că nici Leibniz nu poate evita acest 
salt. Dacă la Spinoza, actul spectacular al lui Dumnezeu dintr-un 
anume punct de vedere se preface în atribut real al substanţei abso¬ 
lute indeterminate, la Leibniz, acest act spectacular se preface chiar 
în substanţă de sine stătătoare. 

Miticul, pe de altă parte, este, la rândul său, şi el prezent cu motive 
evidente în sistemul lui Leibniz. Să ne amintim că fiecare „monadă" 
este concepută ca un mic Dumnezeu, suficient sieşi, care imaginea¬ 
ză întregul univers şi care cuprinde în sine toate infinitele posibilităţi 
ale activităţii sale viitoare. In vederea construcţiei sale metafizice, 
Leibniz pune, desigur, în mişcare toate procedeele raţionaliste, dar a 
compune lumea numai din dumnezei (de diverse grade) şi din nimic 
altceva înseamnă totuşi, în cele din urmă, a depăşi orice raţionalism 
şi a ancora în fantasticul cel mai întortocheat şi mai demăsurat. 
Leibniz nu izbuteşte să înlăture miticul din filozofie, ci dimpotrivă, 
el saturează filozofia cu elemente mitice într-o formă camuflată. 

In două dintre sistemele cele mai raţionaliste ce s-au ivit în isto¬ 
ria gândirii umane descoperim astfel prezenţa magicului şi a miti¬ 
cului, şi aceasta nu pe la marginea sistemelor sau ca motive de decor, 
ci chiar pe la încheieturile esenţiale ale lor. Remarca aceasta are 
darul de a trezi în noi o nedumerire, nedumerirea dacă, în general, 
raţionalismul este sau nu în stare să creeze un sistem metafizic fără 
de a recurge în ideaţia sa la salturi magice şi, la fel, dacă raţionalis¬ 
mul, în râvna sa spre viziunea de ansamblu, se poate sau nu dispensa 
întru totul de motive mitice. Dar s-ar putea ridica obiecţia că meta¬ 
fizica lui Leibniz, deşi raţionalistă, ar fi totuşi structural prea împle¬ 
tită cu elemente imaginative, încât asimilarea unor motive mitice şi 
magice să-i fie foarte firească şi în perfect acord cu profilul ei. Nedu¬ 
merirea rostită adineaori, cu privire la o eventuală neputinţă conge¬ 
nitală a raţionalismului de a crea numai prin procedee strict raţionale 
o metafizică, ar putea să cadă, şi aceasta cu atât mai mult, cu cât şi 
ceea ce am arătat despre metafizica lui Spinoza se face în legătură cu 
unele locuri obscure şi pe temeiul unor „interpretări", poate că nu 
întru totul lipsite de arbitrar. Pentru a da nedumeririi noastre ener¬ 
gia necesară, se cuvine deci să mai analizăm, din aceleaşi puncte de 

vedere, încă o metafizică, raţionalistă şi aceasta. Vom atrage în câm¬ 
pul examenului nostru metafizica lui Hegel. 

S-ar crede că filozofia lui Hegel, care lucrează principial numai 
cu concepte abstracte şi care evită, de exemplu, ideea unui Dum¬ 
nezeu ca persoană, ca animal vivens, ca fiinţă însufleţită, ar fi scutită 
de alesăturile mitice atât de frecvente în viziunile metafizice. S-ar 
crede, de asemenea, că filozofia lui Hegel, plasând toate momentele 
existenţei în ţesătura unui determinism dialectic atotstăpânitor, e 
mai ferită şi de motivele magice care abundă în alte sisteme. Dar 
aceasta este numai o primă impresie. Nu trebuie să uităm că Hegel 
înscăunează în centrul viziunii sale Ideea, care, oricât de impersonală 
ar fi, rămâne totuşi o mărime de natură spirituală, putând ca atare 
să aibă atâtea şi atâtea puncte de incidenţă cu elementele ce ne inte¬ 
resează pe noi. La o mai atentă analiză, se observă că Ideea obţine în 
concepţia lui Hegel o seamă de ciudate particularităţi, printre care 
şi în dosul cărora infiltraţiile şi zăcămintele mitice şi magice nu sunt 
greu de întrezărit. Şi nici nu s-ar putea altfel. Orice gândire meta¬ 
fizică vizează Totul existenţei, iar această ţintă obligă întru câtva spi¬ 
ritul la concesii în avantajul miticului şi magicului. Fără de anume 
„licenţe" pe care şi le permite cu de la sine putere, gândirea n-ar putea 
niciodată să treacă de la elementele şi motivele date, ale existenţei, 
la Totul acesteia. Or, miticul şi magicul sunt tocmai mijloacele cele 
mai la îndemână, care îngăduie gândirii saltul mai lesnicios de la 
„parte" la „Tot". Că prin concesii făcute miticului şi magicului cădem 
inevitabil pradă unor „antropomorfisme" este clar. Dar spiritul n-are 
alte posibilităţi de depăşire a fragmentului şi de ancorare în Tot, 
spiritul n-are alte vaduri spre viziunea de ansamblu decât cele pe 
care le are. întrucât spiritul e dominat de un apetit metafizic, el n-are 
de ales decât între resemnare şi afirmare. Evident, spiritul poate, prin- 
tr-un fel de autocastrare, să renunţe la metafizică, complăcându-se 
în melancolia neputinţei sau consolându-se cu speranţa că odată, la 
capătul unui drum proiectat în utopia unui viitor infinit depărtat, 
se va găsi datorită unei râvne „ştiinţifice", mereu sporită, în faţa unei 
viziuni despre Tot, desăvârşit garantată şi pe măsura unei raţiuni 
Iară prihană. Totuşi melancolia neputinţei nu este decât o melancolie 
a neputinţei şi nimic altceva, iar speranţa că alţii se vor sătura cândva, 
peste milioane de ani, nu domoleşte foamea nimănui. Oricum, prin 
renunţare la metafizică, spiritul nu face decât să-şi mutileze fiinţa - 

sau cel puţin să se priveze de atâtea creaţii cu putinţă care i-ar putea 
prilejui totuşi unele satisfacţii. Neapărat că şi programul renunţării 
e perfect realizabil: mijlocul cel mai recomandabil pentru aceasta 
rămâne, fireşte, evacuarea cavităţii craniene de substanţa cenuşie. E 
limpede, pe de altă parte, că spiritul poate să aleagă şi altfel: el are şi 
latitudinea de a da urmare apetitului metafizic. Nu ne ascundem 
nici una din laturile precare ale situaţiei şi ţinem să arătăm că, în acest 
caz, spiritul devine „licenţios", fiind constrâns să recurgă, fie lucid, 
fie inconştient, printre altele şi la oficiile miticului şi ale magicului. 

Rămâne să dovedim acest lucru examinând şi alte exemple spi¬ 
cuite din istoria filozofiei. Deosebit de concludentă în această privin¬ 
ţă ni se pare filozofia lui Hegel. Marele gânditor german s-a ambiţionat 
să construiască un sistem pur conceptual, cu mijloace strict filozo- 
fic-ştiinţifice şi repudiind miticul şi magicul ca moduri aparţinând 
unor faze depăşite ale gândirii. Spre a-şi clădi lumea, Hegel este însă 
nevoit să-şi supună „conceptele" unor alterări de natură vădit mitică 
şi magică. Această denaturare la care se dedă Hegel echivalează cu o 
renunţare la definiţia clasică a conceptului. Definiţia clasică delimi¬ 
tează conceptul ca o alcătuire abstractă ce exprimă esenţa unor con¬ 
crete. După ceea ce logica, teoria cunoaşterii şi psihologia ne spun, 
orice concept este un elaborat relativ static cu care operăm în jude¬ 
căţile noastre. Conceptului îi revine un anume grad de abstracţie în 
cadrul unei imense multitudini de alcătuiri de aceeaşi natură. Con¬ 
ceptele posedă, prin conţinutul şi sfera lor, grade de înrudire între 
ele şi anume posibilităţi logice de a-şi subsuma alte concepte sau de 
a fi, ele, subsumate altora. Celor ştiute încă din Antichitate despre con¬ 
cept li se pot aduce corecturi şi adăugiri. Desigur că ştiinţa despre 
concepte e susceptibilă de modificări şi încă nu şi-a stins toate contro¬ 
versele. E chiar de prevăzut că dezbaterile vor dura încă mult timp 
şi că însuşi conceptul despre „concept" va suferi nuanţări, după cum 
filozoful înclină să vadă spiritul mai mult funcţional-dinamic sau 
mai mult static-substanţial. Năzuind să construiască o metafizică pe 
bază pur „conceptuală", Hegel s-a văzut însă îndrumat să modifice 
radical însuşi sensul şi natura „conceptului". 

Să vedem ce devine conceptul la Hegel. Expuse succint, alterările 
la care ne referim sunt următoarele: 

1. Faţă de situaţia sa de elaborat relativ static al spiritului nostru, 
„conceptul" devine la Hegel un factor eminamente autonom şi dina- 

mic. Hegel atribuie conceptului o existenţă ce nu ar depinde de nimic 
altceva şi în acelaşi timp o „automişcare". Conceptul e privit ca şi 
cum el însuşi ar fi un subiect de sine stătător şi cu posibilităţi de a 
se transforma. Cu aceasta, Hegel „animă" conceptul. Ceea ce revine 
la o alterare de natură „mitică" a fiinţei conceptuale. 

2. Conceptul ar cuprinde în sine şi un conţinut latent, în contra¬ 
dicţie cu conţinutul său nativ. în filozofia lui Hegel, conceptul apare 
astfel oarecum „însărcinat" cu un concept tocmai opus lui. Con¬ 
ceptul „naşte" din sine un concept opus. Conceptul este înţeles ca 
un organism sui-generis care are gestaţii. Conceptului i se atribuie 
particularităţile unui „organism" şi, în afară de aceasta, chiar parti¬ 
cularităţile unui organism de basm. Căci cele două concepte, unul 
părintesc şi altul filial, se văd dintr-odată unite şi alcătuind un al 
treilea. Cu aceasta, conceptul dobândeşte virtuţile de metamorfoză 
ale unui organism mitologic. 

3. Filozofia lui Hegel conferă conceptului (Ideii) la început o exis¬ 
tenţă pur logică. Datorită mişcării sale autonome, conceptul ar deveni 
tot mai complex, până când, la un moment dat, ar începe să se 
realizeze şi în planul Naturii. Dar această presupusă „realizare" a 
Ideii în sfera Naturii, adică trecerea Ideii din planul existenţei pur 
logice în planul existenţei naturale, rămâne în filozofia lui Hegel un 
proces de neînţeles în chip raţional, un proces, cu alte cuvinte, magic. 
în orice caz, cu nimic mai puţin magic decât procesul ce-1 închipuia 
vechiul egiptean când afirma că întâiul Zeu s-a realizat din şi prin 
„numele" său. La început ar fi fost numai „numele" Zeului; pe cale 
magică, adică datorită unei puteri misterioase inerente „numelui", a 
prins apoi existenţă Zeul însuşi. în punctul cel mai critic al siste¬ 
mului hegelian, adică acolo unde ni se vorbeşte despre trecerea din 
planul logic, al conceptelor, la planul realităţii, al Naturii, filozoful 
presupune, fără a-şi da seama de acest lucru, un proces explicabil 
doar printr-o putere misterioasă conferită Ideii în sine - şi pe care 
n-am putea-o numi altfel decât „magică". 

4. Magismul hegelian nu se reduce însă la atât. Conceptul iniţial 
al filozofiei sale, acela al „existenţei", este socotit ca fiind la început 
atât de gol, de anemic, încât, după propria părere a lui Hegel, con¬ 
ceptul este echivalentul „nimicului". Totuşi conceptul de existenţă 
(înţeles ca fiind egal cu nimicul) sporeşte pe urmă prin automişcare, 
devenind tot mai complex, pentru ca la sfârşit să dea ca rezultat Totul 

realităţii naturale şi Totul lumii spirituale. Această fantastică creştere, 
această progresivă exuberanţă, complicare şi împlinire a existenţei la 
rădăcină, cu faţă atât de ştearsă, încât pare însuşi neantul, această 
creştere din sine şi prin sine însăşi, nealimentată cu nimic substanţial 
din afară, nu este oare tot un proces magic? Ideea lui Hegel creşte 
întocmai ca şi cânele drăcesc pe care Faust l-a cules de pe câmp şi 
l-a adus în camera sa de lucru în ziua de Paşti. 

5. După ce s-a realizat ca „Natură", Ideea mai are o etapă în faţa 
sa, de împlinire desăvârşită: este etapa întoarcerii la sine însăşi în 
formă conştientă. Intorcându-se la sine însăşi, ideea ajunge la ipos¬ 
taza în care prinde conştiinţă de sine. Este aici un proces, pe care 
Hegel îl înţelege, involuntar, fireşte, de asemenea în sens mitic. Ideea 
e închipuită ca şi cum s-ar „deştepta" dintr-un somn secular, ca prin¬ 
ţesa din poveste. 

6. în filozofia istoriei, Hegel îşi expune doctrina despre viclenia 
raţiunii {List der Vernunft). Această învăţătură despre cursa, şiretenia, 
viclenia raţiunii universale se încheagă în jurul unuia din cele mai 
seducătoare gânduri ce au apărut vreodată în istoria filozofiei. Nu 
avem multe de spus despre această învăţătură la acest loc, doar atât 
că, de astă dată, Ideea apare personificată în chip mitic, întrucât i se 
atribuie chiar şi o „viclenie". 

Am relevat în cele de mai sus câteva din laturile şi contururile 
mitice şi magice generale ale filozofiei lui Hegel, ţinând de însăşi 
articulaţia sistemului. Aspectele nu sunt simple motive accesorii sau 
de decor sau elemente susceptibile de a fi rostite şi altfel. Ele sunt 
esenţiale, făcând parte din structura sistemului. Dacă filozofia lui 
Platon, bunăoară, poate foarte bine să fie imaginată şi fără de „mitul 
peşterii", filozofia lui Hegel va fi anevoie de închipuit fără de mitul 
deghizat ca atare, al vicleniei raţiunii universale, sau fără de saltul 
magic de la Idee la Natură. 

Vedem aşadar cum, în pofida oricăror intenţii ce le-ar îndruma 
într-adins pe această pantă, sistemele raţionaliste includ în chip struc¬ 
tural motive mitice şi magice. E lesne de întrezărit în ce măsură 
astfel de motive vor alcătui ţesutul unor sisteme mai imaginative, pre¬ 
cum cele neoplatonice, gnostice sau chiar acela al lui Platon. Siste¬ 
mul platonic nu cuprinde numai mituri lucide şi de decor, ci îşi are 
şi elementele sale mitice şi magice mai secrete. Dominant apare aici 
motivul mitic al lui Demiurg, despre care ni se spune că ar face lu- 

mea cu lucrurile şi făpturile ei, luându-şi drept model Ideile supra- 
cereşti. Spaţiul mundan devine cu aceasta un atelier în care lucrează 
un mare artist, într-o materie dată, după izvoade supreme spre care 
El îşi poate ridica ochii. Magicul este de asemenea de faţă, prin cu¬ 
tare sau cutare ungher al sistemului platonic. E suficient să evocăm 
următorul detaliu. De vreme ce Platon conferă o adevărată existenţă 
numai Ideilor, se pune problema ce fel de existenţă urmează să li se 
atribuie lucrurilor şi fiinţelor concrete din lumea sensibilă. Platon le 
concepe doar o existenţă degradată, o semiexistenţă umbratică. Ra¬ 
portul dintre idei şi lucruri l-a preocupat pe Platon în permanenţă. 
La un moment dat, el lămureşte acest raport prin teoria participării 
(; meteksis ). Potrivit acestei teorii, lucrurile concrete din lumea sen¬ 
sibilă participă la existenţa Ideilor. Dar despre Idei se afirmă că ar 
avea o existenţă a lor, separată, în cercul supraceresc. încât „partici¬ 
parea" lucrurilor sensibile la această existenţă devine cu totul obscură. 
S-ar zice că lucrurile participă la existenţa Ideilor în condiţii de 
vrajă. Existenţa se relevă astfel ca o însuşire misterioasă, ce se comu¬ 
nică de la sine lucrurilor sensibile; acestea se contaminează oarecum 
magic de „existenţa" proprie marilor Arhetipuri. 

Conduşi prin aceste ţinuturi populate de atâtea surprize, cititorii 
se vor simţi, desigur, ispitiţi să-şi pună întrebarea dacă miticul şi 
magicul nu-şi fac loc, intr-un fel, în orice sistem metafizic. Din 
parte-ne, înclinăm aproape să credem că da. Nici chiar sistemele de 
orientare materialistă nu sunt străine de asemenea motive. în ase¬ 
menea sisteme, motivele mitice vor fi însă prezente numai ca impli¬ 
cate foarte secrete. Şi nu e de mirat, căci în expresia lor nudă, miticul 
şi magicul sunt categoric repudiate din partea autorilor unor atari 
sisteme. Thales, reducând toate lucrurile la o singură substanţă, la 
„apă", atribuia acestui element o imuabilitate pe care o întâlnim 
doar în împărăţia basmelor. într-adevăr, „apa" ar putea să fie sub¬ 
stanţa tuturor lucrurilor numai în virtutea unei puteri de metamor¬ 
fozare de natură „magică". Apa se transformă în orice, precum în 
cutare mit pietrele se prefac în oameni sau în cutare basm peria 
aruncată în urma sa de Făt-Frumos se schimbă într-o pădure. 

Magicul se infiltrează în sisteme de multe ori în ciuda oricărei 
lucidităţi filozofice de care par călăuziţi gânditorii. E lesne, bunăoară, 
să afirmi, precum o face materialismul metafizic, că materia cu jocu¬ 
rile ei de particule, prin simpla ei mişcare, ar „produce" conştiinţa. 

Când examinăm mai de aproape chestiunea, descoperim însă că o 
asemenea afirmaţie implică, de fapt, o seamă de varii necunoscute 
cărora, în tot ansamblul lor, li se atribuie o potentă, echivalentă 
aceleia ce intervine în „miracole". Dacă spiritul nostru n-ar fi înzes¬ 
trat din capul locului cu o „înţelegere" mitică şi magică, o afirmaţie 
cum este aceea a materialismului metafizic nu ar găsi nici o intrare 
în mintea noastră, ci ar cădea ca o pasere ce s-ar lovi de o fereastră 
opacă. Elementele magice se furişează uneori aproape neobservate 
în sistemele filozofice, datorită unei obişnuinţe a spiritului nostru 
care pune aceste elemente să lucreze de câte ori el ajunge în faţa 
unui spaţiu ocupat de prea multe „necunoscute". Am arătat altădată 1 
că ideea „magicului", deficientă, desigur, sub unghi ştiinţific şi filo¬ 
zofic, suplineşte adesea „cunoaşterea", putând în mod licenţios şi în 
chip sumar să ţină loc de act cognitiv, aceasta mai ales când e vorba 
despre „ansambluri" de multiple şi varii necunoscute. Nu trebuie să 
ne mirăm, prin urmare, prea mult că de ideea magicului se face uz 
chiar şi în sisteme filozofice care o repudiază. O obişnuinţă ances¬ 
trală a spiritului, înrădăcinată prin exerciţiul de zeci de mii de ani, 
îşi afirmă astfel puterea ei. Dar în filozofie, atâtea şi atâtea sunt actele 
ce capătă o justificare, dacă veghem asupra lor necurmat. 


ACCENTUL TRANSCENDENTAL 

Orice gândire filozofică aspiră să găsească un punct arhimedic 
din care să pună în mişcare lumea, adică punctul fix în jurul căruia 
se vor desfăşura toate presupunerile, ipotezele, bănuielile, tatonările, 
convingerile, îndoielile şi presimţirile gânditorului. Orice sistem filo¬ 
zofic, orice viziune metafizică, crede că a găsit un asemenea punct. 
O filozofie postulează totdeauna o certitudine, căci numai pe un 
asemenea temei se poate clădi. Numai o „certitudine" poate să ofere 
un suficient sprijin schelăriei arhitectonice ce garantează clădirii filo¬ 
zofice oareşicare durabilitate. Postulatul central se constituie fie printr-o 
teză, fie printr-un corp întreg, mai amplu sau mai redus, de teze. 
Grija capitală a gânditorului este apoi aceea de a nu ajunge în cadrul 

1. A se vedea Trilogia valorilor („Gândire magică şi religie"). 

sistemului sau al viziunii în situaţia de a-şi contrazice postulatul. Un 
sistem sau o viziune suportă până la un punct contradicţii interioare, 
dar numai contradicţii ce nu se declară în raport cu postulatul central. 
Contradicţiile tolerabile sunt sau aparente, sau organice, datorate 
unei schimbări de perspectivă sau rezultatul unei inadvertenţe. Atari 
contradicţii sunt susceptibile de o netezire. O contradicţie interioară 
însă, care se pronunţă în raport cu postulatul central al sistemului 
sau al viziunii, rămâne de obicei iremediabilă, afară doar de cazul că 
sectorul incriminat nu este atât de important ca să nu poată fi 
eliminat din întregul clădirii printr-o operaţie drastică. Certitudinea 
centrală este ca o stea polară în jurul căreia se învârt toate conste¬ 
laţiile ce fac împreună sistemul. Ea rămâne neclintită, nu dispare 
sub orizont, e permanent vizibilă: cap de osie a unei lumi aparte. 

In ce consistă certitudinea postulată, acest centru de referinţă al 
unui sistem? Certitudinea aceasta este, în primul rând, simţământul 
ce-1 încearcă un gânditor că a găsit undeva, într-o circumstanţă 
intrinsecă a conştiinţei sale, un acces în transcendenţă. Certitudinea 
la care ne referim o identificăm totdeauna într-o anume credinţă 
intimă ce o are gânditorul că undeva, în conştiinţa sa, el posedă un 
punct de coincidenţă cu transcendenţa, că undeva, el a izbutit să tra¬ 
ducă în termeni adecvaţi Absolutul. Teza sau tezele, acompaniate de 
sentimentul certitudinii, obţin intr-un sistem o importanţă în con¬ 
secinţă. Datorită acestui halo afectiv de care sunt împrejmuite, teza 
sau tezele în chestiune devin centrul de echilibru al sistemului, care 
va căuta să nu încorporeze decât judecăţi şi aprecieri ce nu vor tul¬ 
bura cu nimic mişcarea de precizie a întregului în jurul osiei sale. 

Certitudinea în jurul căreia se clădeşte un sistem nu s-ar înfiinţa 
dacă gânditorul nu ar admite, pe de o parte, un „ceva“ ce ar fi accesi¬ 
bil condiţiilor subiective ale conştiinţei - şi certitudinea nu s-ar 
înfiinţa dacă, pe de altă parte, gânditorul n-ar atribui conştiinţei, cel 
puţin în unele din actele ei, posibilitatea transcenderii. 

Sentimentul de certitudine implicând aceste condiţii face ca gândi¬ 
torul să confere anumitor conţinuturi ale conştiinţei sale un anume 
accent pe care îl putem numi „accent transcendental 1 '. „Transcen¬ 
dental 11 este acest accent, fiindcă el apasă asupra unei presupuse adec¬ 
vaţii între un conţinut de conştiinţă şi un conţinut al transcendenţei. 
Un accent transcendental obţin acele facultăţi sau predispoziţii ale 

conştiinţei despre care, într-un sistem filozofic, se presupune că ne 
deschid poarta spre transcendenţă, că sunt apte de actul transcenderii. 

In consideraţiile pe care le vom face asupra „accentului transcen¬ 
dental", vom urma accepţia dată acestui termen adineaori şi nu vom 
ţine seama de diversele semnificaţii cu care termenul de „trans¬ 
cendental" circulă prin unele filozofii, cum ar fi aceea a lui Kant, 
Fichte, Schelling, Ed[uard] von Hartmann, a neokantienilor sau a lui 
Husserl etc. Noi studiem sistemele filozofice, în general, sub unghi 
structural - şi facem caz de „accentul transcendental" ca de un ele¬ 
ment fără de care nu poate fi conceput nici un sistem. Nu ne va inte¬ 
resa, prin urmare, dacă un sistem oarecare face uz de termenul de 
„transcendental" sau nu. Noi vom căuta să identificăm accentul 
transcendental în toate sistemele - şi chiar în unele care ignoră sau 
detestă asemenea termeni. 

Vom trece în revistă cu toată luarea-aminte o serie de filozofii, 
spre a înţelege mai de aproape cum şi în ce formă îşi face apariţia 
într-un sistem oarecare „accentul transcendental". Vom vedea că acest 
accent e deosebit de „săltăreţ" şi că de jocul lui, de deplasarea lui, 
când într-o parte, când în alta, depinde însăşi spontaneitatea neis¬ 
tovită şi creatoare de atâtea forme a filozofiei. 

Filozofia naturalistă ionică se întemeia pe o încredere nelimitată 
acordată inteligenţei acompaniate de simţuri, dar şi puterii de intro- 
patie prin care se animau elementele naturii. Pe această presupusă 
armonie şi colaborare între inteligenţă, simţuri şi intropatie cade, la 
ionieni, „accentul transcendental". „Accentul transcendental", astfel 
plasat, a îngăduit ionienilor acea fabuloasă vânătoare de stihii, ce va 
constitui o etapă ireversibilă în desfăşurarea gândirii umane. Apoi, 
la un moment dat, s-a produs o deplasare a accentului. Filozofia ele¬ 
ată va arbora accentul transcendental pe gândirea conceptual-logică, 
dominată de principiul noncontradicţiei. Raţiunea, destinată să ope¬ 
reze numai cu abstracţii ce nu conţin nici o contradicţie interioară, 
este la eleaţi singura facultate a spiritului căreia i se acordă un credit 
fără de rezerve. Despre celelalte facultăţi, precum imaginaţia şi sim¬ 
ţurile, eleaţii cred că nu ne-ar putea conduce decât la păreri amă¬ 
gitoare. Tentativa eleată, magnifică în felul ei, a promovat enorm 
raţionalismul purificându-i uneltele, totuşi ea s-a terminat cu o îm¬ 
potmolire într-o fundătură. Nu e mai puţin adevărat că, din gândirea 
eleată, foarte preţioase învăţăminte au trecut în gândirea platonică, 
în cadrul căreia se efectuează o nouă decisivă deplasare a „accentului 

transcendental". După concepţia lui Platon, spiritul omenesc ar fi 
înzestrat, printre altele, cu o particulară putere de vizionare ideativă, 
mulţumită căreia el ar fi în stare să sesizeze singurele existenţe ab¬ 
solute: Ideile. Deplasarea platonică a „accentului transcendental" pe 
puterea de vizionare ideativă a spiritului a avut imense repercusiuni 
în istoria gândirii umane şi nu a încetat nici astăzi de a ispiti pe unii 
gânditori sau poeţi. In filozofia lui Plotin, „accentul transcendental" 
cade pe „extaz", o stare de care spiritul ar fi capabil uneori, în mo¬ 
mente cu totul rare. In „extaz", conştiinţa individuală se anulează, 
cel puţin aşa se pretinde, contopindu-se cu Unicul Absolut, cu Exis¬ 
tenţa supracategorială a lui Dumnezeu. Celelalte facultăţi ale spiri¬ 
tului, precum puterea ideativă, inteligenţa şi simţurile, nu sunt private 
în concepţia lui Plotin de adecvaţii posibile în raport cu anume 
existenţe. Dar aceste existenţe reprezintă ele însele niveluri degradate 
faţă de nivelul suprem al Unicului Absolut. Doctrina creştină a 
marilor dogmaticieni, a Sfinţilor Părinţi, îşi are şi ea „accentul trans¬ 
cendental"; de astă dată, accentul exaltă o anume predispoziţie, atri¬ 
buită spiritului omenesc, de a putea fi receptacol al unei revelaţii de 
natură divină. Pe această pretinsă posibilitate conferită spiritului 
omenesc de a fi un organ al unei inspiraţii divine se întemeiază doc¬ 
trina creştină, operă în primul rând a Sfinţilor Părinţi. Dar nu numai 
doctrina creştină, ci şi iudaismul, parsismul*, islamul se reazemă pe 
aceeaşi presupusă posibilitate a spiritului omenesc de a aduna în sine, 
ca intr-un vas, „revelaţia divină". Creştinismul, parsismul, islamul, 
iudaismul au deci acelaşi „accent transcendental". 

Observaţii de un deosebit interes cu privire la jocul cu putinţă al 
„accentului transcendental" se pot face, atâtea, şi în marginea filo¬ 
zofiei de mai târziu. Vom releva câteva momente instructive din 
istoria filozofiei moderne. Se ştie că un Descartes îşi fundează filo¬ 
zofia pe încrederea ce o acordă gândirii raţionale, înţeleasă ca funcţie 
chemată să elaboreze concepte clare şi distincte. Descartes indică un 
nou loc „accentului transcendental". Prin nimic nu se pune mai lămu¬ 
rit în lumină importanţa spiritului uman. Nu faptul, foarte proble¬ 
matic de altfel, de a fi găsit un pivot filozofiei în acel cogito ergo 
sum** este meritul lui Descartes, ci faptul de a fi pus „accentul 


* Veche religie a perşilor, întemeiată de Zoroastru (Zarathustra) la înce¬ 
putul mileniului I d.Hr. (n.red.). 

** In trad.: „gândesc, prin urmare exist" (n.red.). 

transcendental 1 ' pe gândirea prin concepte clare şi distincte. Cu 
aceasta se întemeia cartezianismul, acel flux de luciditate ce a format 
apoi, în bună parte, spiritul francez şi căruia îi este tributară sub 
anume laturi toată cultura Occidentului. Raţionalismul metafizic al 
unui Spinoza sau Leibniz, însoţit, în primul caz, de o intuiţie de 
provenienţă mistică, iar în al doilea caz, de o imaginaţie teoretică de 
o extraordinară spontaneitate, face apel la oficiile conceptelor ab¬ 
stracte cu conştiinţa că acestea sunt cu atât mai valabile, cu cât sunt 
mai clare şi mai distincte. Simţurile n-ar oferi, după opinia acestor 
gânditori, decât cunoştinţe confuze care îşi aşteaptă lămurirea din 
partea raţiunii. 

Spre a vedea cum „joacă" accentul transcendental, îi luăm sub 
observaţie chiar pe aceşti trei raţionalişti: pe Descartes, pe Spinoza, 
pe Leibniz. Se remarcă de la unul la celălalt o uşoară deplasare a 
accentului transcendental, oricât „raţiunea" ar circumscrie la tustrei 
spaţiul asupra căruia cade greutatea accentului. Fapt e că accentul 
transcendental nu relevă tocmai aceleaşi virtuţi cognitive la aceşti 
trei raţionalişti. La Descartes, ţinând seama de desfăşurarea reală a 
gândirii sale, se dă o întâietate raţiunii acompaniate de empiric; la 
Spinoza, primatul revine raţiunii, ajutată în puncte esenţiale de o intui¬ 
ţie de orientare mistică; la Leibniz, preferinţa e acordată raţiunii, 
însoţită de imaginaţia teoretică. 

Ne îndrumăm atenţia şi spre un grup de gânditori care, prin 
sublinierile lor, pun accentul transcendental cu totul pe alte apti¬ 
tudini ale spiritului uman. Un Locke, bunăoară, se încrede în chip 
declarat în simţuri. In simţurile asistate de puterea de gândire care-şi 
extrage totul din simţuri sau, mai precis, gânditorul englez se încrede 
în acele virtuţi ale simţurilor prin care sesizăm însuşirile primare ale 
lucrurilor, adică soliditatea, volumul, configuraţiile, mişcarea, numă¬ 
rul lor. Accentul transcendental apasă aşadar la Locke pe senzaţiile 
simţurilor, conjugate cu gândirea conceptuală. Mult mai unilateral 
apare accentul transcendental în filozofia unui Hume şi Berkeley: sen¬ 
zaţiile se bucură în filozofia lor de un regim preferenţial, dar acest 
regim nu are una şi aceeaşi semnificaţie la cei doi gânditori. La Hume, 
accentul apare în contextul unor consideraţii filozofice de natură 
sceptică, iar la Berkeley, în contextul unor consideraţii de natură 
metafizică, de orientare creştină dogmatică. Intervenţia punctului de 
vedere sceptic la Hume şi a punctului de vedere metafizic creştin cu 



ACCENTUL TRANSCENDENTAL 95 


referinţe la revelaţia divină în filozofia lui Berkeley face ca accentul 
transcendental să nu aibă la nici unul din aceşti doi gânditori o 
poziţie în totul lipsită de echivoc. Totuşi, aria accentului rămâne 
aproximativ delimitabilă. 

Situaţia devine mai complexă când cercetăm filozofia lui Kant. 
Amintim că ceea ce ne-am hotărât a numi „accent transcendental' 1 
nu are vreo legătură directă cu ceea ce Kant înţelege prin termenul 
de „transcendental" 1 . Dorind să stabilim în filozofia kantiană un 
„accent transcendental", se impune o deosebită atenţie la separarea 
semnificaţiilor. Mai indicat ar fi să facem abstracţie de toate locurile 
unde Kant însuşi recurge la termenul de „transcendental". Numai 
aşa se preîntâmpină confuziile. Un „accent transcendental", în accep¬ 
ţia pe care o dăm termenului în aceste cercetări ale noastre, găsim, 
fireşte, şi în filozofia kantiană. Filozoful Criticilor conferă, nu în ter¬ 
meni, dar în fapt, un atare accent raţiunii etice, care ne-ar deschide 
prin postulatele ei perspective valabile spre lumea numenală, trans¬ 
cendentă. Postulatele raţiunii practice (morale), adică ideea de Dumne¬ 
zeu, de nemurire şi de libertate, sunt considerate de Kant ca ferestre 
ale credinţei, ca adevărate spărturi prin care privim în transcendenţă. 
Mai descoperim însă în filozofia lui Kant şi un „accent transcendental" 
secund, cu care el învesteşte inteligenţa şi simţurile, privite ca o 
complexiune unitară de factori eterogeni ce, împreună, ar prilejui 
spiritului omenesc, dacă nu o „transcendere", cel puţin achiziţionarea 
unui corp de cunoştinţe care, pentru valabilitatea lor (generală şi 
necesară), constituie un echivalent „uman" al „transcenderii". 

Cu prestigiul unui „accent transcendental" apare la Hegel aşa-nu- 
mita „gândire concretă" sau „dialectică". Gândirea dialectică redă, 
după părerea filozofului, însuşi procesul ritmic, cadenţat în tact de 
trei, al spiritului universal, care se realizează într-o infinitudine de 
momente, tot mai complexe, pe plan logic, natural şi spiritual. 

Un „accent transcendental" îi revine în filozofia lui Schopenhauer 
acelei intuiţii interioare despre care se susţine că se emancipează de 
sub constrângerea categoriilor intelectuale ca să pătrundă contemplativ 
până în substratul adânc al fiinţei noastre şi al tuturor lucrurilor, 
substrat care se arată a fi „voinţa universală". 


1. Kant numeşte „transcendentală" orice cunoaştere a condiţiilor implicite 
ce fac posibilă cunoaşterea a priori - şi tot aşa, „transcendentală" este la el me¬ 
toda sui-generis de explicitare a condiţiilor în chestiune. 

De un „accent transcendental" se bucură în filozofia lui Bergson 
intuiţia, care cuprinde absolutul vieţii, în actul, în durata şi în elanul 
ei. Un accent transcendental poartă în aceeaşi filozofie şi inteligenţa, 
cu procedeele ei matematice în raport cu absolutul materiei. 

Cu un „accent transcendental" este înzestrată în filozofia lui Husserl 
intuiţia, care surprinde fiinţa, esenţa lucrurilor. Exemplele din urmă 
ilustrează, fiecare în felul său, posibilitatea de a aplica conceptul de 
accent transcendental fără de nici un echivoc. 

Acelaşi concept rămâne însă aplicabil şi în cazul atâtor filozofii 
cărora le repugnă orice termen ce ar începe cu silaba „trans“. Astfel, 
bunăoară, în cadrul empirio-criticismului lui [Richard] Avenarius şi 
Mach, putem să vorbim despre un accent transcendental, oricâtă 
aversiune ar manifesta aceşti filozofi faţă de noţiuni care ar aminti, 
chiar şi numai pe departe, vreo problematică metafizică. Evident, 
Avenarius şi Mach se comportă de-a lungul întregii lor filozofii ca şi 
cum „senzaţiile" ar fi singurele elemente de conştiinţă ce ar fi ab¬ 
sorbit în ele acel ciudat „accent transcendental" care constituie, pre¬ 
cum văzurăm, secretul particular al oricărei filozofii. în comparaţie 
cu senzaţiile, conceptele abstracte, bunăoară, devin în filozofia lui Mach 
simple mijloace efemere, mai mult sau mai puţin economice, ale 
inteligenţei omeneşti, un fel de organe cu care viaţa îşi asimilează în 
chip folositor ei realitatea „senzaţiilor". 

Fără număr sunt facultăţile, posibilităţile, aptitudinile omului 
asupra cărora o filozofie oarecare poate să-şi plaseze „accentul trans¬ 
cendental". Iată, bunăoară, în idealismul magic al lui Novalis, facul¬ 
tatea aleasă printre toate spre a purta accentul transcendental este 
imaginaţia poetică. Absolutul este privit, în concepţia lui Novalis, 
ca un basm miraculos. Spre a pătrunde în acest basm, nu avem altă 
cale decât aceea a imaginaţiei poetice, a visării care populează totul 
cu puteri şi fantasme minunate. 

Un Swedenborg, vizionarul a cărui doctrină despre ierarhia puteri¬ 
lor spirituale şi despre corespondenţele misterioase, de structură, din 
zidirea lumii a influenţat pe atâţia scriitori şi poeţi, de la englezul 
Blake ori francezii Balzac şi Baudelaire până la straniul Strindberg şi 
cutare poeţi irlandezi sau americani mai recenţi, avea, precum însuşi 
mărturiseşte, darul „să vadă" cu ochii trupeşti constituţia universului. 
Fereastra sa spre secretele, spre arcanele cosmice era clarviziunea. 

în aceste consideraţii ale noastre asupra „accentului transcen¬ 
dental' 1 , am făcut poate abuz de exemple menite să ilustreze con¬ 
ceptul, ce-1 doream cât mai lămurit. La alegerea exemplelor am 
procedat nu tocmai sistematic, mai mult pe sărite, spicuindu-le la 
întâmplare din istoria filozofiei. Am procedat într-adins astfel, căci 
am voit să scoatem în lumină tocmai „jocul' 1 şi caracterul săltăreţ al 
„accentului transcendental" atât cât ţine arta filozofiei (în ştiinţele 
exacte şi naturale se poate de asemenea vorbi despre un „accent trans¬ 
cendental' 1 , dar, în curs de trei-patru sute de ani, accentul s-a dove¬ 
dit în aceste domenii deosebit de stabil). Scopul nostru a fost să 
arătăm cum se comportă acest factor în filozofie. Dar scopul nostru 
a fost să elaborăm şi un concept cât mai clar cu privire la acest fac¬ 
tor, un concept destinat să ne călăuzească, alături de încă alte vreo 
câteva, în operaţiile de analiză structurală a sistemelor şi a gândirii 
filozofice. De câte ori ne găsim în faţa unei filozofii oarecare, una 
dintre cele dintâi întrebări ce urmează să ni le punem este aceasta: 
Unde cade în cadrul ei „accentul transcendental"? Locul „accentului 
transcendental" într-o filozofie este hotărâtor pentru fizionomia şi 
structura acestei filozofii. Şi în acest loc trebuie căutat şi punctul de 
majoră sau minoră rezistenţă al ei. 


MOTIVE FILOZOFICE 

înţelegem prin „motiv filozofic" o idee sau un ansamblu de idei 
ce se repetă cu variaţii ad-hoc în mai multe sisteme filozofice. Pen¬ 
tru studiul comparat al diverselor filozofii, motivele sunt de un deo¬ 
sebit interes. Amatorii de cercetări în marginea sistemelor vor găsi 
în modul de valorificare al motivelor totdeauna un prilej de fertile 
şi subtile consideraţii. Motivele filozofice au o înfăţişare când mai 
abstractă, când mai concretă, când mai simplă, când mai complexă. 
Un motiv abstract şi simplu în acelaşi timp este, bunăoară, acela al 
„devenirii", înţeleasă ca desfăşurare prin faze antagoniste, în filozofia 
lui Heraclit şi în gândirea lui Hegel. Un motiv mai concret şi în 
acelaşi timp mai complex este acela al lui ego sum cogitans* la Sfântul 
Augustin, la Descartes, la Kant, la Fichte. 

* în trad.: „eu sunt (un lucru) cugetător". Cf. cartezianul cogito ergo sum, 
mai sus, p. 93 şi notă ( n.red .). 

Când descoperim în mai multe sisteme prezenţa aceluiaşi motiv 
filozofic, cea dintâi întrebare ce trebuie să ne preocupe este în ce 
măsură motivul este sau nu asimilat sistemelor în chestiune. în sis¬ 
temele filozofice mari şi care contează, într-un fel sau altul, în desfă¬ 
şurarea gândirii umane, vom descoperi totdeauna unele motive 
comune. De fieştecare dată, se cuvine însă să studiem întru cât moti¬ 
vul este regândit şi organic integrat unei structuri sistematice. Ceea 
ce înseamnă că actul de identificare a unui motiv în sisteme diferite 
nu este suficient şi nici nu poate fi un obiectiv de cercetare, fără de 
a fi completat prin operaţia de diferenţiere. 

Sistemele autentice îşi asimilează motivele totdeauna într-o nouă 
situaţie teoretică. Ce trebuie să înţelegem prin „situaţia teoretică" în 
care presupunem că se precipită un sistem? 

O „situaţie teoretică" este: 1. ansamblul de pretinse cunoş¬ 
tinţe dintr-un anume moment istoric, atât teoretice, cât şi empirice; 
2. ansamblul metodelor şi gradul de rafinament ale uneltelor de cu¬ 
noaştere proprii aceluiaşi moment istoric şi 3. câmpul stilistic în 
care, datorită momentului istoric, se plasează un gânditor. 

Modul cum un motiv filozofic este adaptat unui sistem atârnă, 
în cele din urmă, de toată situaţia teoretică în care se găseşte un gân¬ 
ditor şi, natural, şi de toate virtuţile, aptitudinile şi înclinările sale 
personale. Intenţia noastră este să dăm, în cele ce urmează, o serie 
de puncte de reper pentru identificarea şi, mai ales, pentru diferen¬ 
ţierea unui motiv filozofic. Operaţia de identificare a unui motiv nu 
este tocmai aşa de grea, mult mai anevoioasă este diferenţierea. Dar 
tocmai diferenţierea se impune, căci ea este decisivă pentru aprecie¬ 
rea de care vom învrednici prezenţa motivului într-un sistem oarecare. 

Vom exemplifica. Un motiv filozofic dintre cele mai frecvente în 
sistemele filozofice, dar realizat aproape în tot atâtea variante, este 
acela al „unităţii" funciare a existenţei. Ne întâmpină acest motiv în 
concepţia unui Parmenide, a lui Spinoza, de asemenea, în sistemul 
Vedânta etc. Fiecare dintre aceste sisteme a fost realizat însă în altă 
situaţie teoretică şi îndeosebi în alt câmp stilistic, încât motivul, deşi 
se repetă, prezintă de fiecare dată o altă fizionomie. La Parmenide, 
„unitatea" profundă a existenţei e concepută în sens finit; unităţii i 
se atribuie o rigiditate absolută şi limite sferice. La Spinoza, „uni¬ 
tatea" ia o înfăţişare infinită, iar în sistemul Vedânta, de asemenea. 
Totuşi şi cele două variante din urmă sunt susceptibile de o distinc- 

ţie: unitatea infinită e gândită de Spinoza, printre altele, ca fiind 
„extensivă", manifestându-se în nenumărate „accidente" de natură 
reală, câtă vreme unitatea infinită din sistemul Vedânta este înţeleasă 
ca o existenţă profundă, interioară, în afară de orice extensie spaţială 
şi mai presus de timp, dar manifestările ei individualizate sunt 
socotite ca simple amăgiri ale simţurilor noastre. Ne găsim aici în 
faţa unui motiv filozofic identificabil în diverse sisteme, dar purtând 
de fiecare dată pecetea de netăgăduit a acestora. 

Un alt motiv: acela al „pluralismului" existenţei. In cultura antică 
întâlnim acest motiv, de exemplu, în filozofia lui Platon, unde ni se 
vorbeşte despre existenţa „plurală" a Ideilor, ca arhetipuri ale tuturor 
lucrurilor. Ideile-modele, supremele izvoade, sunt multe, atâtea câte 
genuri de lucruri, încât substratul metafizic al lumii dobândeşte un 
aspect de discontinuitate repartizată intr-un spaţiu ideal, celest. în 
cultura occidentală, motivul pluralismului existenţei e mai frecvent, 
şi deosebit de accentuat apare acest motiv în filozofia lui Leibniz, 
care, în componenţa oricărui lucru concret, presupune un număr 
indeterminat de monade. Monadele sunt ultimele realităţi, de pro¬ 
funzime, şi ele sunt puzderie. Motivul pluralismului obţine însă la 
Platon şi la Leibniz diverse înfăţişări. La Platon, motivul e deter¬ 
minat de factorul stilistic al „tipizantului": „Ideile" sunt existenţe la 
plural, dar fiecare Idee e tipică în raport cu indivizii aceleiaşi specii; 
iar în gândirea lui Leibniz, monadele sunt existenţe superlativ indi¬ 
vidualizate: între infinit de multe monade câte palpită în univers, 
nu se găsesc nici două la fel. 

Un alt motiv filozofic: acela al „devenirii" (prin faze antagoniste), 
ca presupusă dominantă a existenţei. Motivul îl găsim, bunăoară, la 
Heraclit, în Antichitate, şi la Hegel, în timpurile moderne. în am¬ 
bele cazuri se pune în relief „devenirea" prin momente care se 
contrazic, adică procesul dialectic ca ritm al existenţei universale. La 
cei doi gânditori, motivul îşi diversifică totuşi sensul. La Heraclit, 
„devenirea" ia o înfăţişare „circulară", repetându-se indefinit, câtă 
vreme la Hegel, devenirea, realizându-se în momente contrare şi în 
sinteze tot mai complexe, obţine un sens infinit, alcătuind un sistem 
ascendent, deschis. Motivul devenirii dialectice e gândit aşadar, de 
fieştecare dată, cu totul în altă situaţie teoretică şi se configurează în 
consecinţă. De câte ori două sau mai multe sisteme ne reţin atenţia 

prin vreun motiv filozofic, se cuvine să cercetăm dacă situaţia teoretică 
deosebită a gânditorilor n-a imprimat variaţii caracteristice motivului 
în chestiune. Variaţiile nu trebuie să fie totdeauna de provenienţă 
strict stilistică. Există deosebiri de „situare" a motivului faţă de axele 
intrinsece ale sistemelor şi deosebiri de amploare, ce le ia motivul 
intr-un sistem sau altul, de accent, de însemnătate. Aceste deosebiri 
posibile devin relevante mai ales pentru motive filozofice concrete şi 
mai complexe. Un asemenea motiv, foarte instructiv pentru variaţiile 
în care a apărut în diferite sisteme, este acela al lui ego sum cogitans. 
întâlnim motivul întâia oară la Sfântul Augustin, apoi ia Descartes, 
la Kant, la Fichte etc. Să încercăm a contura profilurile ce le ia 
motivul la aceşti gânditori. 

Se ştie că Sfântul Augustin a fost cel dintâi gânditor care s-a aple¬ 
cat cu un interes deosebit de apreciabil asupra vieţii sufleteşti, făcând 
din aceasta un domeniu preferat de investigaţii ce întrec în subtili¬ 
tate toate cercetările de aceeaşi natură ale Antichităţii. El, cel dintâi, 
efectuează o severă distincţie de gen între spirit-suflet, pe de o parte, 
şi materie, pe de alta. Sfântul Augustin, cel dintâi, remarcă şi sub¬ 
solurile „labirintice" ale vieţii sufleteşti, devenind cu aceasta un 
precursor al cercetătorilor moderni preocupaţi de adâncurile subcon¬ 
ştientului. în ceea ce priveşte „explicitarea" vieţii sufleteşti, Sfântul 
Augustin procedează însă pe anume temeiuri doctrinare ce-i erau 
dogmatic date. El vine în acest domeniu de cercetare şi de interpre¬ 
tare psihologică cu o seamă de preocupări şi concepţii teologice 
prefăcute în adevărate perspective de cercetare şi interpretare psiho¬ 
logică. în adevăr, ceea ce Sfântul Augustin ne spune despre suflet şi 
despre complexa viaţă interioară a acestuia apare străbătut de idei 
teologice „trinitare". Sfântul Augustin nu se fereşte însă nici de ope¬ 
raţia inversă, care-1 face să treacă uneori de la psihologie la teologie. 
Pe de o parte, el va înţelege viaţa sufletească intr-un fel analog cu 
structura lăuntrică a Trinităţii divine, pe de altă parte, el va încerca 
să apropie Trinitatea divină de înţelegerea noastră, făcând analogii 
cu propria noastră viaţă sufletească. Sfântul Augustin va desfăşura, 
cu alte cuvinte, în coordonatele teologice ce le găsea, toate conse¬ 
cinţele ce se desprind din afirmaţia biblică potrivit căreia omul este 
făcut după chipul şi asemănarea lui Dumnezeu. Dincolo de această 
analogie, dezvoltată cu un lux de detalii ce trădează o remarcabilă 

fantezie constructivă, Sfântul Augustin mai vine şi cu unele idei de 
provenienţă mistică. El preface pe Dumnezeu şi sufletul omenesc 
intr-un fel de vase comunicante. Dumnezeu este conceput ca fiind 
prezent cu lumina sa în conştiinţa noastră, iar sufletul e înţeles ca 
participând în varii chipuri la viaţa divină. Mânecând de la atari 
premise, e clar că Sfântul Augustin va ajunge la o filozofie în care 
atâtea din elementele cunoscute nouă din Antichitate vor obţine noi 
semnificaţii şi inedite interpretări. Doctrina ideilor, bunăoară, de 
origine platonică, îndură la gânditorul creştin o seamă de modificări. 
La Platon, Ideile sunt, precum se ştie, existenţe supreme, dar atât. 
Ideile nu sunt gândite şi nici concepute de vreun „subiect" divin. Să 
nu uităm că în filozofia lui Platon, Demiurg are numai posibilitatea 
de a „privi" Ideile, dar nu de a le „concepe". Ideile sunt existenţe 
pure, eterne şi imobile, ce stau în sfera lor. Demiurg le „priveşte" şi 
alcătuieşte lumea naturală potrivit acestor modele. La gânditorii creş¬ 
tini, care admiteau un Dumnezeu ca fiinţă vie (animal vivens ), crea¬ 
tor al lumii din nimic, concepţia platonică despre Demiurg şi 
Idei se schimbă, în sensul că Ideile devin gânduri gândite şi concepute 
de Dumnezeu. Situându-se în atari coordonate, Sfântul Augustin îşi 
pune la un moment dat problema cum poate omul să cunoască 
Ideile. Şi Sfântul Augustin răspunde: prin simţuri, nu, căci Ideile nu 
ne sunt date în lumea sensibilă. Omul „vede" Ideile lui Dumnezeu 
prin intermediul lui Dumnezeu. Iată o participare a conştiinţei noastre 
în viaţa interioară a lui Dumnezeu - şi a lui Dumnezeu la conştiinţa 
noastră. Iată pe Dumnezeu şi pe om ca vase comunicante. 

Să vedem, în sfârşit, ţinând seama de toată situaţia teoretică ex¬ 
pusă în cele de mai înainte, cum trebuie să înţelegem pe ego sum cogitans 
la Sfântul Augustin. Teologul căuta, mai ales faţă de scepticismul 
antic, anumite certitudini absolute. în desfăşurarea acestor căutări 
pline de îndoieli, Sfântul Augustin izbuteşte să formuleze certitudinea 
implicată a lui „eu sunt". Papta filozofică a Sfântului Augustin anti¬ 
cipează, Iară îndoială, pe aceea a lui Descartes, destinată, după cum 
se cunoaşte, să devină punct incipient al filozofiei moderne. Ca 
formulă, privită izolat, desigur că afirmaţia Sfântului Augustin cu 
privire la ego sum este identică cu ceea ce a susţinut o mie şi atâţia 
de ani mai târziu Descartes. Dar formulele nu trebuie considerate 
izolat şi nici tăiate din corpul filozofic căruia ele îi aparţin. Ni se cere 

deci să stabilim diferenţele de coordonate şi de situaţie teoretică ce 
determină apariţia formulei în discuţie atât la unul, cât şi la celălalt. 
Cunoscând premisele Sfântului Augustin, se impune consideraţia 
că, în filozofia sa, ego se prelungeşte în Dumnezeu, şi Dumnezeu îşi 
anexează parţial „eul" nostru. La Sfântul Augustin, certitudinea despre 
existenţa „eului“ comunică astfel direct cu certitudinea despre exis¬ 
tenţa lui Dumnezeu. îndoielii iniţiale şi, să-i zicem, metodice, Sfân¬ 
tul Augustin îi opune certitudinea lui ego sum cogitans , dar în formula 
sa, el subînţelege şi pe Dumnezeu. De unde urmează că formula ego 
sum nu are la Sfântul Augustin nuditatea şi puritatea filozofică pe 
care le are la Descartes. E drept că şi Descartes ajunge de la certitu¬ 
dinea lui ego sum la certitudinea despre existenţa lui Dumnezeu, dar 
prin „deducţii" presupus stringente sau, cel puţin, pe temeiul unei 
pretinse evidenţe ce revine, după opinia filozofului, conceptelor clar 
gândite. Câtă vreme deci certitudinea lui ego sum şi certitudinea despre 
existenţa lui Dumnezeu se găsesc la Sfântul Augustin în reciprocă 
osmoză, la Descartes ele sunt distincte. Datorită acestei distincţii, 
ego sum cogitans cucereşte în gândirea lui Descartes un loc mai cen¬ 
tral decât în gândirea Sfântului Augustin. Intenţia de a face din ego 
sum cogitans un punct incipient de filozofare se declară la Descartes 
cu toată claritatea, ceea ce nu putea să fie cazul la Sfântul Augustin, 
unde ego sum cogitans este doar un mijloc de autolămurire a unui 
gânditor cu totul ancorat într-o viziune vădit teocentrică. 

La Kant, motivul în chestiune avansează şi mai hotărât spre cen¬ 
trul filozofării, întrucât acest ego sum cogitans devine la autorul Cri¬ 
ticilor nucleul „apercepţiei transcendentale", al acelui act al conştiinţei 
în genere, în virtutea căruia se organizează prin intermediul func¬ 
ţiilor categoriale orice cunoaştere. Ego sum cogitans este la Kant un 
implicat transcendental al oricărei judecăţi de cunoaştere. 

La Lichte, ego devine, în cele din urmă, centrul însuşi şi izvorul 
cunoaşterii şi al întregii experienţe mundane. însă lumea sensibilă 
este aici produsul imaginativ al lui ego. Chiar şi principiile logice, care 
atât la Sfântul Augustin, cât şi la Descartes şi la Kant sunt elemente 
discontinue şi evidente prin ele însele, vor fi deduse la Lichte din ego 
sum. De exemplu, principiul identităţii (A = A) este dedus din na¬ 
tura eului pur, identic cu sine şi de o activitate constantă. De aseme¬ 
nea, şi funcţiile categoriale sunt deduse la Lichte pe rând (într-un fel 



GÂNDURI ŞI SISTEME 103 


antitetic şi sintetic ce aminteşte metoda dialectică) din acelaşi origi¬ 
nar izvor al eului pur, esenţialmente activ. 

Se învederează cu acestea cum un motiv filozofic, acelaşi, îndură 
modificări în funcţie de coordonatele efective ale sistemului şi după 
cum figurează în corpul sistemului, adică mai mult spre periferia sau 
spre centrul acestuia. 

Studierea motivelor filozofice e desigur foarte necesară, căci cu 
ajutorul şi de pe urma lor putem stabili anume înrudiri între gândi¬ 
tori şi înrâuririle ce au putut avea loc. Din exemplele cercetate vedem 
însă câtă grijă şi atenţie se cer când se procedează la analiza moti¬ 
velor filozofice. Identificarea unui motiv în două sau mai multe sis¬ 
teme nu este niciodată o operaţie suficientă - nici suficientă şi nici 
tocmai loială în raport cu filozofiile ce cuprind presupusul loc comun. 
Operaţia diferenţierii, mai anevoioasă, e solicitată cu aceeaşi hotărâre, 
căci adagiul si duo dicunt idem, non est idem* e valabil mai mult 
decât oriunde în sfera filozofică. 

Cercetătorul care nu înţelege o asemenea îndrumare rămâne prea 
lesne un rob al părerii că nimic nou nu este sub soare şi riscă să fie, 
pe drept cuvânt, bănuit că are o conştiinţă filozofică prea puţin edu¬ 
cată şi o sensibilitate nu îndestul de suplă. 


GÂNDURI ŞI SISTEME 

Prin chemare, filozoful năzuieşte să devină autor al unei lumi. 
De la un asemenea punct de vedere, spectaculos în felul său, urmea¬ 
ză să pornim când vorbim despre modurile de dezvoltare ale ideii 
filozofice. Lumea filozofului îşi găseşte expresia fie sub modul unui 
„sistem", fie sub modul unor gânduri rostite „fragmentar" sau „afo¬ 
ristic". Că un filozof alege forma „sistemului" sau a „fragmentului" 
nu este o simplă întâmplare. Alegerea se face sub constrângerea încli¬ 
nărilor spirituale celor mai genuine ale autorului, dar e dictată şi de 
felul viziunii de ansamblu asupra lumii, pe care autorul a izbutit s-o 
închege. Există viziuni asupra lumii, simple şi adânci, susceptibile 
de a fi exprimate într-o seamă de aforisme, dintre care fiecare poate 

* în trad.: „dacă doi spun acelaşi lucru, nu este acelaşi lucru" ( n.red .'.). 

să dea grai întregii viziuni. Aşa este, bunăoară, viziunea unui mistic 
ca Lao Zi. Reproducem câteva din faimoasele aforisme versificate 
din Cartea despre sens şi virtute*: 

Treizeci de spiţe se întâlnesc în butucul unei roţi; 
pe golul din el însuşi se întemeiază folosul carului. 

Frămânţi lutul şi faci din el vase; 

pe golul din el se întemeiază utilitatea ulciorului. 

Spargi pereţii, făcând uşi şi ferestre, ca să ia fiinţă o casă; 
pe nimicul lor se întemeiază folosul casei. 

De aceea existenţa dă proprietate, neexistenţa dă folos. 

Sau; 

Dao stă singur şi nu cunoaşte schimbarea. 

Umblă în cerc şi nu cunoaşte nesiguranţa. 

Poţi să-l închipui ca muma lumii. 

Sau: 

Cel ce-şi cunoaşte puternicia bărbătească, 
dar rămâne în slăbiciune femeiască, 
acela este albia lumii. 

Pe acela nu-1 părăseşte viaţa veşnică, 
acela poate să se întoarcă 
şi să devină iarăşi copil. 

Ni se vorbeşte în aceste aforisme despre tâlcul tainic al lumii, 
despre eficacitatea rodnică a negativului, a golului, în cosmos, despre 
natura matern-feminină a sensului existenţei, despre desăvârşirea ger¬ 
minativului şi a tuturor lucrurilor fragede. Nu e anevoios lucru să 
remarci că aceste aforisme nu au, de fapt, un caracter fragmentar, căci 
fiecare oglindeşte în felul său întregul sens al lumii. Şi iarăşi, pe de 
altă parte, nu s-ar putea susţine că „lumea“ lui Lao Zi ar fi mutilată; 
nu, lumea marelui mistic chinez e completă în felul ei, dar ea e sim¬ 
plă, firesc adâncă şi firesc înaltă - şi mai ales tainică, încât pentru 
rostirea ei nu e nevoie decât de cele câteva cuvinte ale unui „aforism". 

Istoria îşi face uneori jocul ei cu operele umane. Din filozofia lui 
Heraclit ni s-au păstrat numai frânturi, o seamă de fragmente culese 
din opere filozofice ulterioare, în care paradoxalul filozof din Efes se 
găsea citat. Opera filozofică însăşi a lui Heraclit s-a pierdut, încât 

* Este vorba despre Dao dejing ( n.red .'.). 

înfăţişarea ei de ansamblu şi modul cum era prezentată nu pot fi 
nici măcar bănuite. Faptul nu îl socotim numaidecât ca un accident 
al istoriei - şi poate că nici nu trebuie prea mult regretat. E de pre¬ 
supus că viziunea lui Heraclit era de intuiţie în adâncime, simplă în 
esenţă, deşi paradoxală - oricum, făcută parcă anume ca să fie expri¬ 
mată fragmentar, aforistic, gnomic: 

Războiul este tatăl tuturor lucrurilor. 

Naturii îi place să se ascundă. 

Nu poţi să te cufunzi de două ori în apele aceluiaşi fluviu. 

Istoria, prăpădind opera lui Heraclit şi conservând din ea numai 
mădulare risipite, a procedat după o înţelepciune mai înaltă, căci pe 
de o parte, se pare că filozofia lui Heraclit e în totalitatea ei con¬ 
ţinută realmente în ceea ce ne-a rămas, şi pe de altă parte, gândurile 
astfel transmise nouă au câştigat probabil enorm în sugestivitate. 
Indiferent de modul cum era prezentată, filozofia lui Heraclit a deve¬ 
nit, sub constrângerea istoriei, ceea ce din capul locului, ea, prin 
firea ei, trebuia să fie: o colecţie de aforisme, dintre care, unele cel 
puţin, rostesc o întreagă viziune asupra lumii. 

Nu totdeauna aforismele au acest dar. Iată câteva gânduri de-ale 
lui Pascal: 

în natură există lucruri perfecte, ca un semn că sunt o copie a lui Dum¬ 
nezeu - şi există lucruri defectuoase, ca un semn că sunt numai copii. 

Pentru a face dintr-un om un sfânt, e nevoie de Graţia divină; cine se 
îndoieşte de aceasta nu ştie nici ce e un sfânt, nici ce e un om. 

E de neînţeles ca Dumnezeu să existe - şi e de neînţeles ca el să nu existe; 
[...] ca lumea să fie creată - ca lumea să nu fie creată; ca păcatul originar 
să existe - sau să nu existe. 

Cea mai mică mişcare este importantă pentru toată natura; marea este în 
întregime pusă în mişcare de o piatră ce-o aruncăm în ea. Tot aşa, în im¬ 
periul Graţiei, cea mai neînsemnată faptă este de importanţă prin urmă¬ 
rile ei pentru totul. Prin urmare, totul este important. 

Observăm, citind cele câteva gânduri ale lui Pascal, că, luate sepa¬ 
rat, ele nu reflectă totul viziunii, cum un strop de rouă reflectă 
universul, ceea ce se întâmplă cu cele mai multe aforisme ale lui Lao 
Zi şi cu unele ale lui Heraclit. Nu e exclus ca şi din gândurile lui 
Pascal, din fiecare, cu oarecari ocoluri şi speculaţii subsidiare, să ne 

putem realcătui viziunea de ansamblu, cam aşa cum din dinţii unui 
animal fosil poţi să-ţi făureşti, când ai necesara experienţă şi cerutul 
simţ al corelaţiilor, imaginea despre întregul animal. Gândurile citate 
din Pascal rămân totuşi exemple elocvente pentru ilustrarea unui 
gen de aforisme, destinate să exprime o viziune metafizică mai mult 
prin înlănţuirea lor decât în izolare. Se remarcă, în general, că aceste 
gânduri au fost scrise pentru ca împreună, piatră cu piatră, să clă¬ 
dească un întreg. Aspectul acesta devine şi mai evident când luăm 
în considerare aforismele lui Novalis sau ale lui Nietzsche, care 
sunt de natură să reziste, unele ca simple observaţii izolate, iar altele 
ca fragmente ale unui întreg sub ale cărui imaginare arcuri ele se cer 
îmbinate. 

Exclusiv pentru valabilitatea lor de sine stătătoare, cât şi pentru 
puterea lor de pătrundere într-un obiectiv foarte îngust circumscris, 
sunt interesante aforismele lui La Rochefoucauld: 

Durata pasiunilor noastre nu depinde mai mult de noi ca durata vieţii 

noastre. 

Există persoane atât de uşuratice şi de frivole, că sunt deopotrivă departe 

de a avea adevărate defecte ca şi calităţi solide. 

în primele lor pasiuni, femeile îşi iubesc iubitul, în celelalte, ele iubesc 

amorul. 

Poţi să fii un prost având spirit, dar niciodată având judecată. 

Femeile care iubesc iartă mai uşor marile indiscreţii decât micile infidelităţi. 

Nu va scăpa, desigur, nimănui neobservat faptul că fiecare din 
aceste aforisme există pentru sine. Avându-şi noima în sine, nici unul 
din ele nu solicită întregirea prin celelalte. Dar la fel se remarcă, fără 
greutate, că în atari aforisme nu se întruchipează o viziune filo- 
zofică-metafizică asupra existenţei ca Tot. Incontestabil, ele sunt rodul 
unei inteligenţe de o rară putere de observaţie, de o perspicacitate 
fără pereche, implicând şi o susţinută experienţă psihologică pe viu, 
dar nu e mai puţin adevărat că ele sunt cu totul lipsite de acel mare 
halo de referinţe ce le-ar conferi o rezonanţă metafizică în consecinţă. 

Recapitulând cele spuse, într-o primă concluzie vom afirma că o 
viziune filozofică-metafizică poate să fie rostită uneori şi în simple 
aforisme, cu toate că această formă ar părea improprie, întrucât e prea 
puţină ca să poată cuprinde Totul. Există totuşi gânditori care izbu- 

tesc, mai mult sau mai puţin, şi în acest sens. Recunoaştem că reuşi¬ 
tele sunt excepţionale şi că autori de aforisme dintre cei mai prestigioşi 
numai rareori se apropie de norma presimţită a acestui gen. Să în¬ 
cercăm a regândi, bunăoară, următorul aforism al lui Novalis: 

Filozofia este, la drept vorbind, nostalgie, un imbold de a te simţi pretu¬ 
tindeni acasă. 

Cuvintele lui Novalis trădează nu ştim ce vagă referire la Totul 
existenţei, dar aforismul rămâne obscur când îl citim separându-1 de 
restul celor aproape două mii de fragmente dintre care face parte, şi 
se umple de înţelesuri numai cu condiţia de a cunoaşte în prealabil 
toate jocurile gândirii marelui romantic. De fapt, în genul aforismu¬ 
lui, echivalent al unei viziuni metafizice, a reuşit în chip desăvârşit 
şi aproape totdeauna, după părerea noastră, doar Lao Zi. Izbânda 
chinezului se explică, probabil, prin aceea că el face din „taina“ exis¬ 
tenţei un permanent dat sine qua non al sensului cosmic, aşa încât 
paradoxia lapidară, izbitoare, plastică, devine de la sine mijlocul de 
expresie cel mai indicat al filozofiei sale. 

Când o viziune metafizică devine mai complexă, atunci ea debor¬ 
dează posibilităţile de cuprindere ale formei aforistice şi cere neapă¬ 
rat, mai mult sau mai puţin, o desfăşurare de natură „sistematică". 
Se ştie, de altfel, că filozofia a cultivat în curgerea timpurilor, cu multă 
stăruinţă, ideea de „sistem". 

Pentru realizarea ideii de „sistem" nu există norme. Modul cum 
o gândire filozofică înfloreşte sub formă „sistematică" e condiţionat 
de atâtea împrejurări, printre care factorul personal şi cel istoric decid 
în primul rând. Din punct de vedere „substanţial", deosebim sis¬ 
teme care ambiţionează să fie durate, pe cât cu putinţă, dintr-un 
material cât mai omogen şi, dacă se poate, chiar monolitic - şi sis¬ 
teme care preferă o arhitectură din materiale variate, suficient de ase¬ 
mănătoare ca rezistenţă, ca să poată fi armonic şi compensator 
utilizate în una şi aceeaşi clădire. Printr-o arhitectură de substanţă 
omogenă se caracterizează sistemele unui Spinoza, Fichte, Hegel. O 
arhitectură încheiată din substanţe diverse în sine susţine lăuntric 
sistemele unui Platon, Descartes, Leibniz şi colosalul torso al lui Kant. 

Sub raport „formal", facem o distincţie între sisteme ce prind 
fiinţă în aspectele liniare ale unui cristal şi altele care manifestă un 
belşug de forme plastice, ca organismele. Un cristal cu muchii 

diamantine este sistemul lui Spinoza. La fel trebuie să fi fost în Anti¬ 
chitate sistemul lui Melissos. Organismic este sistemul plastic struc¬ 
turat al unui Schopenhauer, al lui Leibniz. 

Dar o filozofie nu e „sistematică" numai prin substanţa şi forma 
viziunii sale. Acestor puncte de vedere li se mai adaugă şi cel „expo¬ 
zitiv". E lesne de remarcat că, sub raportul „expunerii", unele filo¬ 
zofii şi-au găsit o formulare cu adevărat „sistematică"; exemple clasice 
în această privinţă ne servesc Spinoza, Fichte, Hegel, Schopenhauer. 
Alte sisteme, fără de a fi mai puţin sistematice prin structura lor, 
şi-au găsit o expunere mai rapsodică sau prin aspecte - aşa sistemul 
lui Leibniz, iar intr-un fel şi al lui Platon. Nici înfăţişarea expozitivă 
nu este întâmplătoare pentru gândirea unui filozof. S-ar zice că 
factorul personal intervine şi aici cel mai adesea. Dacă sistemul lui 
Spinoza a fost desfăşurat în mod geometric, liniar, într-o operă 
corespunzătoare, de esenţe tari şi de gânduri monumentale, aceasta 
ni se pare că este în ordinea firească a lucrurilor, căci însăşi ideea 
centrală şi metoda acestei filozofii cereau o asemenea demonstraţie. 
Nu e cazul totuşi să vedem într-o asemenea expunere un ideal sau o 
normă. De obicei, sistemele îşi găsesc formularea ce ele o merită în 
virtutea spiritului lor intrinsec. Kuno Fischer, unul dintre cei mai 
avizaţi monografişti care s-au ocupat de opera lui Leibniz, are o foarte 
justă observaţie cu privire la modul cum autorul monadologiei şi-a 
expus sistemul. Printre lucrările lui Leibniz nu există o operă uni¬ 
tară, care să desfăşoare în întregime sistemul. Leibniz şi-a developat 
gândirea într-o mulţime de lucrări. De fiecare dată, el reia viziunea 
sa de ansamblu, pe care va căuta să şi-o arate din noi şi noi puncte 
de vedere, astfel că fiecare din lucrări va reflecta altfel întreaga viziu¬ 
ne. E ca şi cum aceste lucrări ale lui Leibniz ar semăna ele însele cu 
„monadele" filozofului, despre care însuşi susţine că fiecare reflectă 
altfel întregul univers. Observaţia lui Kuno Fischer ne cade deosebit 
de oportun în drum şi e cu adevărat menită să justifice în chip 
superior ceea ce la întâia vedere pare un defect al expunerii leibniziene. 

Nimic nu ne îndrituieşte de a crede în posibilitatea vreunei pra- 
vili ce ar indica norme general valabile pentru expunerea unui sistem. 
Nimic mai variat şi mai personal decât formularea ce-o îmbracă o 
gândire sistematică. Schelling, de pildă, care era un spirit plin de spon¬ 
taneitate, admirabil înzestrat pentru apergu -uri scânteietoare, nu s-a 
mulţumit cu crearea unui singur sistem; el a născocit o serie întreagă 

de „sisteme". Dar şi de astă dată avem de-a face cu un „caz“. Se pare 
că la Schelling totul pornea de la apergu- uri, iar dezvoltarea sistema¬ 
tică se declanşa ca un proces secundar. Sistemele lui Schelling nu 
reprezintă, de fapt, o singură viziune care, prin felul ei, să fi cerut o 
atare desfăşurare explozivă, abruptă, iarăşi şi iarăşi reluată de la capăt; 
sistemele sale trebuie socotite mai curând ca tot atâtea apergu -uri 
dezvoltate în formă de sisteme. Aici avem de-a face cu fenomenul 
tocmai opus aceluia al gânditorilor care îşi concentrează viziunea 
metafizică în câteva aforisme. Schelling este mai degrabă gânditorul 
care, din câteva apergu -uri aforistice, clădeşte un număr echivalent 
de „sisteme". E şi acest lucru cu putinţă. 

Că există atâtea aforisme sau fragmente, ce nu depăşesc amploarea 
câtorva rânduri şi care s-ar putea dezvolta în adevărate sisteme, avem 
o strălucită dovadă în altă parte. Ne întoarcem la Novalis. 

Intr-un loc al Fragmentului 83, Novalis scrie, sub titlul Filozofie 
şi logică patologică , următoarele: 

Totul e demonstrabil = totul e antinomic. 

Anevoie se va găsi vreun cititor, destul de umblat prin ale filo¬ 
zofiei, care să nu bage de seamă că stăm în faţa unui gând ce pre¬ 
figurează toată filozofia lui Hegel. In acelaşi sens, apoi, Novalis mai 
adaugă: 

A nimici principiul contradicţiei este, poate, problema cea mai înaltă a 
logicii superioare. (Fragmentul 89) 

In Fragmentul 107, Novalis îl anunţă pe Kierkegaard: 

Numai printr-un salt ajungi de la general, de la arbitrar, de la n la special, 
individual, determinat. 

în Fragmentul 224, Novalis înseamnă: 

Cugetarea este, ca şi floarea, desigur, nimic alt decât evoluţia cea mai fină 
a puterilor plastice - şi numai puterea generală a naturii la potenţa atâta. 

Cine, luând sub ochi acest aforism, nu-şi aminteşte de filozofia 
unui Mach, Avenarius, a pragmatistului Schiller? în Fragmentul 
205, Novalis, uitând parcă de toate visările sale, notează: 

în cele din urmă, întrebarea „Ce este aceasta... şi de ce?“ - să nu fie oare 
o simplă întrebare proastă? 

Fragmentul de faţă cuprinde o anticipare a chestiunii „pseudopro- 
blemelor“, aşa cum a pus-o recent neopozitivismul. Am putea, în 
cele din urmă, să mai cităm încă multe alte aforisme de-ale lui No- 
valis, care s-ar fi putut dezvolta ca adevărate „sisteme" şi care, ulte¬ 
rior, au şi luat realmente înfăţişare de „sisteme" la alţi gânditori. 
Novalis a fost suficient de incoerent ca să le prefigureze pe toate. 

In ultimul timp, sub influenţa lui Kierkegaard s-au înmulţit gla¬ 
surile care condamnă tendinţa gândirii spre „sistem". S-a văzut, cre¬ 
dem, destul de lămurit că nici noi nu pledăm neapărat şi nici tocmai 
cu fanatism pentru gândirea sistematică. Mărturisim tot atâta înţe¬ 
legere pentru gândirea aforistică sau de aspect. Nu înţelegem însă 
sfiala categorică a unor gânditori de ultim ceas faţă de „sisteme" 
pentru motivul, intenabil în esenţă, că „sistemul" ar scleroza gân¬ 
direa. Ca şi cum o gândire mai complexă nu ar avea în chip firesc 
nevoie de un schelet interior sau de o carapace exterioară întocmai 
ca şi fiinţele vii mai complexe. Că de la o vreme, îndeosebi existen¬ 
ţialiştii o iau razna, propagând o adevărată fobie faţă de sisteme, nu 
este în definitiv de mirat, căci cuvântul lor îşi are rădăcina cel mai 
adesea în neputinţă. Dar acestor existenţialişti, care repudiază siste¬ 
mele filozofice fiindcă, dragă Doamne, acestea ar duce de-a dreptul 
la anchilozare, le răspundem că şi moluştele, dacă ar gândi, ar sfătui 
vertebratele să nu-şi alcătuiască un schelet. în realitate, în ordine 
spirituală nu se poate face nici o apropiere între „sistem" şi „scleroză 
spirituală" - cum în ordine organică ar fi cu totul nelaloc să se ase¬ 
mene în vreun fel un „schelet" normal cu „scleroza" patologică a arte¬ 
relor unui organism îmbătrânit. 


EFICIENŢE 

De obicei, când se face elogiul ştiinţei, nu se uită calitatea ei uti- 
litaristă - precum, când se caută cu orice preţ a se defăima filozofia, 
nu se uită pretinsa ei gratuitate. O asemenea opinie despre ştiinţă şi 
filozofie nu e tocmai nouă, dar ea şi-a făcut vad mai vârtos în epoca 
aceasta, preocupată de tehnică şi dominată în toate de gândul folo¬ 
sului cu putinţă. E de văzut dacă şi în ce măsură opinia rezistă. 

Să cântărim mai întâi chestiunea utilităţii practice a ştiinţei. 
Nimeni nu i-o va contesta. Recunoaştem că în cele vreo trei-patru 



EFICIENŢE 111 


secole de când şi-a întărit temeiurile, ştiinţa a îmbogăţit patrimoniul 
născocirilor utile şi a înregistrat succese practice şi în alt înţeles, 
într-o măsură punând în umbră tot ce omul a realizat mai înainte 
pe aceleaşi linii în cinci mii de ani de istorie şi în alte zeci de mii de 
ani de preistorie şi de antepreistorie. Nu e de mirat că aceste succese 
au putut să comunice conştiinţei umane o încredere şi un optimism 
ce au dus la o exaltare a ştiinţei tocmai pentru aspectul practic al ei. 
Nu numai oamenii de ştiinţă care până la un punct ar fi îndreptăţiţi 
la aceasta şi nici numai vulgul ce cască gura în faţa spectaculosului 
de orice fel, ci şi o anume filozofie ce s-a lăsat prea repede luată de 
pe picioare s-au făcut vinovaţi de această exaltare a laturii practice a 
ştiinţei. De o suprapreţuire a ştiinţei exclusiv pentru funcţia ei prac¬ 
tică s-a făcut culpabil îndeosebi pragmatismul american. S-au găsit 
o seamă de gânditori dispuşi să exagereze intr-atât funcţia utilitaristă 
a ştiinţei, ca să nu mai vadă nici o altă latură din titlurile ei de nobleţe 
de altădată. Exagerarea aceasta, apăsând pe un singur aspect, revine 
la o mutilare a rostului ce urmează să şi-l păstreze şi pe mai departe 
ştiinţa. Unilateralitatea pragmatismului trebuie demascată. Detaşând 
esenţa ştiinţei de logica şi valorile ei intrinsece şi angajând-o până la 
absorbţie în serviciul acţiunii umane, pragmatismul american va 
defini „adevărul" judecăţilor ştiinţifice în funcţie de succesul lor prac¬ 
tic ca atare. „Adevărată" este, după concepţia pragmatică, o teorie 
ştiinţifică nu pentru o pretinsă adecvaţie în raport cu realul, ci pentru 
virtuţile ei în raport cu acţiunea umană în lumea dată. O judecată 
este adecvată nu în sine, ci pentru serviciile ce e în stare să le aducă 
acţiunii umane, prefăcută în centru de referinţă al existenţei. Nu 
credem că e cazul să intrăm într-o discuţie; ajunge să subliniem că 
această concepţie dislocă esenţa ştiinţei spre „consecinţe". Reducând 
concepţia la substratul ei just, rămâne în picioare teza că ştiinţa are 
în subsidiar şi o funcţie pragmatică. Aceasta nu se poate tăgădui, şi 
mărturie stă toată civilizaţia de natură mai ales tehnică a omenirii, 
civilizaţie ce a sporit enorm, paralel cu dezvoltarea rapidă a ştiinţei 
în ultimele secole. Nu se poate contesta aşadar ştiinţei o anume fina¬ 
litate laterală pe linia utilului. Care e sub acest raport situaţia meta¬ 
fizicii sau a filozofiei? 

Evident, filozofia - şi în speţă metafizica - apare lipsită de acea 
utilitate practică în serviciul acţiunii umane ce aspiră să domine 
materia. Urmează oare de aici că filozofia sau metafizica reprezintă 

un simplu joc gratuit al spiritului? Gratuitatea ce se atribuie în acest 
sens metafizicii este, după părerea noastră, chiar şi atunci când ter¬ 
menul nu e adus în accepţie peiorativă, numai o închipuire ieftină 
a unor spectatori care, în fond, rămân învăluiţi de criterii utilitariste. 
Trebuie să respingem o asemenea caracterizare, ca fiind făcută într-o 
perspectivă ce nu ţine seama de exigenţele spirituale mai profunde 
ale omului. Metafizica ar fi într-adevăr un simplu „joc gratuit" dacă 
omul ar trăi numai în orizontul lumii concrete, în zarea simţurilor 
şi în vederea autoconservării. Dar a defini astfel omul înseamnă a-1 
constrânge la un exod pe patru labe spre antepreistorie. Situaţia reală 
nu admite o asemenea reducţie, căci omul trăieşte în chip accentuat 
şi în alt orizont, în orizontul misterului, pe care el simte nevoia de 
nedomolit de a şi-l revela prin plăsmuiri de tot soiul - între altele, 
şi prin plăsmuiri metafizice. Orizontul misterului ţine de structura, 
când mai clară, când mai obscură, dar fundamentală, a conştiinţei 
umane, iar setea de a revela misterul prin plăsmuiri metafizice este 
un corolar necesar al acestei structuri umane. In lumina acestor con¬ 
sideraţii de antropologie, sumare deocamdată, vom respinge epite¬ 
tul de „joc gratuit" cu care unii spectatori, refuzaţi de spirit, califică 
preocupările metafizice. In perspectiva pentru care pledăm, preocu¬ 
pările metafizice apar mai curând ca simptome ale unei tragice serio¬ 
zităţi, inerente genului uman. 

In pledoaria ce o intercalăm aici în favoarea preocupărilor filo¬ 
zofice, inclusiv pentru cele de finalitate metafizică, prin consideraţiile 
noastre cu privire la „orizontul misterului", e poate indicat să ară¬ 
tăm în câteva cuvinte ce ne apropie şi ce ne desparte de filozofia lui 
Kant. Ne apropie de filozofia lui Kant singur faptul că acceptăm a 
vorbi despre presupuse „transcendenţe", inaccesibile în mod absolut 
adecvat aptitudinilor noastre cognitive. Dincolo de acest loc comun, 
nu există însă între filozofia noastră şi cea kantiană decât deosebiri. 
Găsim în primul rând că Immanuel Kant a filozofat prea mult asupra 
„lucrului în sine", dar prea puţin asupra ideii ca atare de „lucru în 
sine" şi a eventualului ei rol în conştiinţa umană. Nedând nici o 
atenţie ideii ca atare de „lucru în sine" 1 în conştiinţa umană, Kant 
o prefăcea oarecum intr-un accident plin de echivocuri al filozofiei 

1. Ideea de „lucru în sine" este, după părerea noastră, una din numeroa¬ 
sele variante ale ideii de „mister". 

şi scăpa o dată pentru totdeauna prilejul cu adevărat rodnic de a 
descoperi una din structurile fundamentale ale conştiinţei şi fiinţei 
umane. După opinia noastră, „orizontul misterului" este un implicat 
structural de bază al conştiinţei umane şi parte integrantă din fiinţa 
noastră. 1 Fără acest „orizont", omul nu ar fi om. După părerea noastră, 
omul se aşază, prin definiţie, intr-un orizont de mistere, pe care, 
printr-o reacţie complementară, el va simţi nevoia de a şi le revela. 
Exigenţele metafizice ale omului îşi au temeiul tocmai în această 
structură, care ne îndrumă în chip complementar spre încercări 
revelatorii. Dacă însă metafizica este rodul unor exigenţe structural 
înrădăcinate în fiinţa umană, nu vedem nici cum speculaţiile meta¬ 
fizice ar putea fi puse sub interdicţie, precum doreşte Kant, şi nici 
cum ele ar mai putea fi numite un simplu joc gratuit al spiritului. 
Desfiinţarea elanurilor metafizice ar însemna o mutilare a fiinţei 
umane. Plăsmuirile metafizice rămân, cu alte cuvinte, pentru spirit 
o hrană cel puţin tot atât de necesară ca şi cea materială pentru 
organismul animal. Ni se va întâmpina că situaţia ar putea fi totuşi 
alta, deoarece ar exista atâţia oameni care vieţuiesc fără de metafizică. 
Dar o asemenea părere nu poate fi decât rezultatul unei observaţii 
grăbite şi superficiale. Nu există om care să-şi merite calificativul, 
din moment ce-1 despuiem de metafizică. E drept însă că cei mai 
mulţi oameni se mulţumesc cu o metafizică convenţională, de circu¬ 
laţie, sau cu o metafizică vulgară. 

Susţineam că „orizontul misterului" ar fi un implicat de temei al 
fiinţei umane. De încă o mică lămurire e nevoie aici. Implicatul în 
chestiune, deşi o condiţie a conştiinţei omeneşti - şi numai a acesteia, 
spre deosebire de toate celelalte fiinţe -, implicatul, zicem, nu trebuie 
să fie el însuşi ceva deplin conştient. Implicatul rămâne adesea 
într-o stare de clarobscur sau e însoţit de o luciditate ce de-abia 
mijeşte. Fapt e însă că acest orizont e prezent în chip activ în fiinţa 
noastră, ca un permanent stimulent, imanent spiritului. Nu mai 

1. „Orizontul misterului" ar rămâne, după părerea noastră, un implicat fun¬ 
damental al conştiinţei umane, o structură sine qna non a acesteia, chiar dacă nu 
i-ar corespunde nici un mister real, chiar dacă acest orizont s-ar consuma fără 
de nici o priză obiectivă, în perspectiva ficţiunii, a iluziei. Totuşi, prin toată 
filozofia noastră, noi optăm pentru concepţia ce admite şi reala existenţă a 
misterului. 

departe decât toată problematica, pe care cunoaşterea o pune, pre¬ 
supune prezenţa activă, secretă sau mai puţin secretă, a acestui ori¬ 
zont. Orizontul misterului ar putea să fie socotit ca un fel de a priori 
al întregii problematici ce omul şi-o pune. Iată o teză, intr-adevăr 
fundamentală, ce ne deosebeşte de Kant şi de orice kantianism. 
Immanuel Kant, nebănuind această structură antropologică, a ajuns 
nu numai la concluzii antimetafizice, dar şi la o greşită interpretare 
chiar a problematicii ştiinţifice, după cum am avut prilejul de a 
arăta în altă parte. 1 

Cele expuse cu privire la substraturile mai profunde ale filozofiei 
şi ale creaţiei metafizice nu ne scutesc de sarcina de a cerceta dacă 
nu cumva s-ar putea face o comparaţie între filozofie şi ştiinţă şi sub 
unghiul eficienţei lor. 

De la început ni se pare clar că rostul filozofiei, dacă există vre¬ 
unul, nu poate fi circumscris şi cântărit prin eventualele ei foloase 
de sens tehnic sau biologic. încercată numai prin criterii de acest 
soi, filozofia (mai ales în finalitatea ei metafizică) nu poate să reziste 
unei comparaţii cu ştiinţa, şi vrednicia ei s-ar învedera totdeauna 
drept foarte deficientă. Ceea ce nu înseamnă că filozoful trebuie să 
se abandoneze disperării. Nu. Deoarece atunci când ne referim la 
eficienţe sau succese, nu trebuie să ne gândim numaidecât la efecte 
material palpabile. Există şi altfel de succese, atâtea şi atâtea. Hotă¬ 
rât lucru, ştiinţa înregistrează succese pe linia civilizaţiei. Nu ne vom 
ascunde faptul. Dar aceasta ne obligă să deschidem ochii şi în faţa 
celuilalt fapt: filozofia înregistrează succese pe linia culturii. Dacă 
admitem, bunăoară, fără nici o rezervă că ideea ştiinţifică a determi¬ 
nismului matematic-mecanic, formulată cu progresivă claritate de 
Leonardo, Galilei, Descartes, a condus geniul inventiv al omului spre 
născocirea unui uriaş maşinism pus în serviciul vieţii (câteodată şi 
în serviciul distrugerii vieţii), de ce n-am concede că metafizica unui 
Platon, de pildă, şi-a avut şi ea în atâtea epoci rolul său de incom¬ 
parabil ferment cultural? Faptul de a fi autonomă n-a împiedicat 
metafizica de a se amesteca fecund cu celelalte preocupări spirituale 
ale omenirii. Metafizica şi filozofia în general au rodit şi dincolo de 
aria lor, aproape în tot ce poate fi numit „ţinut“ de cultură, iar 

1. A se vedea Trilogia cunoaşterii („Cunoaşterea luciferică“) şi Trilogia valo¬ 
rilor („Ştiinţă şi creaţie"). 



EFICIENŢE 115 


fertilitatea lor s-a dovedit în cele din urmă şi în viaţa social-politică. 
Spre a reveni la exemplul metafizicii lui Platon: ea a jucat un rol 
propulsiv de primă forţă pe înseşi liniile inerente spiritului grec, 
încât Antichitatea nici nu poate fi imaginată fără de pecetea ei. Şi cu 
aceasta, puterea de rodire a metafizicii platonice nu s-a istovit. 
Adăugăm că arta Renaşterii italiene ar fi fost cu neputinţă fără de 
fermentul ei - şi cu neputinţă ar fi fost fără de izvoadele platonice, 
de asemenea, atâtea din creaţiile clasicismului şi ale idealismului 
german. Fără de puternicul fundal al „Ideilor", nu ne putem închi¬ 
pui atâtea din aspectele creaţiei lui Goethe şi aproape deloc poezia 
lui Holderlin. Fără de anume infiltraţii platonice, nu ne putem ima¬ 
gina poezia lui Ştefan George, nici spiritualitatea lui Paul Valery. 
Eficienţa filozofiei şi a metafizicii pe linia culturii permite să fie exem¬ 
plificată cu documente în număr nelimitat. 

Orice metafizică poate să aibă incalculabile urmări, câteodată de 
amploarea unor uriaşe curente de cultură - şi aceasta, uneori, chiar 
şi când autorul însuşi nu atribuie ideii sale vreo deosebită importanţă. 
Un bulgăre de zăpadă ce cade ca din întâmplare şi fără de nici o 
intenţie poate să producă avalanşe de incredibile proporţii. Invocăm 
un exemplu deosebit de impresionant. 

Kant a întreprins la un moment dat, precum se ştie, un vast 
examen critic al cunoaşterii. Concluzia la care el avea să se oprească 
era aceasta: cunoaşterea umană e alimentată de intuiţia prin simţuri 
şi de gândirea prin concepte. După aprecierea lui Kant, subiectul 
uman îşi culege cunoştinţele din cele două izvoare radical distincte 
ca natură, dar numai această dublă origine garantează valabilitatea 
cunoştinţelor, căci intuiţia fără concepte ar fi oarbă, iar conceptele 
fără intuiţie ar fi goale. Kant vede în aceasta o situaţie definitivă 
peste care omul nu poate să treacă. Totuşi Kant afirmă undeva, intr-un 
loc al Criticilor sale, mai mult marginal şi ca din întâmplare, că s-ar 
putea imagina un intelect care, prin natura sa, ar fi în stare, prin 
unul şi acelaşi act indivizibil, să gândească şi să intuiască în acelaşi 
timp: un asemenea intelect ar fi „intelectul arhetipic", eminamente 
dumnezeiesc. Ficţiunea aceasta despre „intelectul arhetipic" (îi spu¬ 
nem „ficţiune", fiindcă se pare că însuşi Kant nu i-a dat altă însem¬ 
nătate) a fost, dacă nu punctul de plecare, atunci cel puţin unul din 
punctele de plecare ale acelui magnific curent reprezentat de idealismul 

şi romantismul german. Filozofii idealişti germani susţin anume că 
intelectul arhetipic, care pentru Kant a fost o simplă şi doar inci¬ 
dentală evadare în imaginar, ar fi, în fond, o posibilitate profundă 
chiar a omului. Socoteala speculativă a idealiştilor germani din 
întreaga celebră falangă (Fichte-Schelling-Hegel) a fost cam aceasta: 
dacă omul dovedeşte că e capabil de cunoaşterea „intuitiv-intelectuală“, 
ca act simplu şi indivizibil, aşa cum Kant o atribuia prin ipoteză 
unui imaginar intelect dumnezeiesc, atunci omul este Dumnezeu. 
Sau socoteala putea să fie şi aceasta: dacă omul este Dumnezeu (în 
sensul unei conjecturi de premise panteiste), atunci el, omul, trebuie 
să fie realmente capabil de acea minunată cunoaştere „intuitiv-inte- 
lectuală“. Fiecare din cei trei mari gânditori idealişti s-a căznit să 
aşeze pe om în identitatea sa cu Dumnezeu. Eul absolut, care la 
Fichte circumscrie substratul activ al tuturor indivizilor umani, este, 
evident, înţeles în acelaşi timp şi ca Dumnezeu. Pentru a ne trans¬ 
pune în punctul de incidenţă între om şi Dumnezeu, în substratul 
eminamente activ al „eului absolut", ni se cere, după Fichte, un act 
intelectual care, în acelaşi timp şi eo ipso, este şi intuiţie. In fond, 
speculaţiile de bază ale lui Fichte reprezintă o încercare de a arăta că 
intuiţia intelectuală este un act de care omul e realmente capabil - 
de unde apoi toate consecinţele idealist-panteiste. Mai apoi, intuiţia 
intelectuală, pe care Scheliing o propune ca metodă de cunoaştere 
absolută, variază acelaşi motiv kantian al intelectului arhetipic, iar 
aşa-numita „gândire concretă" a lui Hegel reia motivul într-o nouă 
prezentare. O ficţiune metafizică, gândită fără de alte pretenţii din 
partea lui Kant decât aceea de a pune în relief, prin opoziţie, situaţia 
relativ precară a omului şi a posibilităţilor spirituale date acestuia, a 
fost în stare să stimuleze o bogată producţie metafizică şi, prin con¬ 
secinţele acesteia, o întreagă epocă spirituală de o efervescenţă, de o 
adâncime şi de un profil cu totul singulare în istoria omenirii. Pro¬ 
cesul, odată declanşat printr-o aparent atât de neînsemnată împre¬ 
jurare, se va complica, luând incalculabile proporţii. Ideile metafizice 
ale lui Fichte, Scheliing şi întru câtva ale lui Hegel devin la rândul 
lor fermentul poeziei, al epicii, al artei şi al criticii romantice. Idea¬ 
lismul magic al lui Novalis, o filozofie ce exaltă visul, miraculosul, 
basmul, este de provenienţă fichteană. Toată creaţia poetică, în sensul 
ei cel mai larg, proprie romantismului german, precum şi ideile con- 

ducătoare ale criticii literare, reprezentate cu deosebire prin fraţii 
Schlegel, sunt imposibil de conceput fără de fundalul ideilor meta¬ 
fizice ale unui Fichte sau Schelling. Dacă nici în asemenea fapte nu 
se vede succesul metafizicii, atunci cerem îngăduinţa de a mărturisi 
că nu ştim ce ar mai putea să însemne acest cuvânt. 

Iar dacă cititorii ne-ar întreba în ce măsură faptele social-politice 
ce alcătuiesc corpul aşa-zicând palpabil al istoriei umane sunt con¬ 
diţionate de o prefaţare filozofică, am răspunde: priviţi, cam tot ce 
se petrece astăzi sub acest raport pe globul terestru vine să confirme 
teza despre eficienţa filozofiei. Ne oprim asupra unui proces ce se 
desfăşoară sub ochii noştri, avându-şi totuşi obârşia în idei mai 
vechi. Dialectica hegeliană şi-a dovedit eficienţa, precum se ştie, 
între altele, şi prin consecinţele ei cu totul neprevăzute de autor, 
căci, în bună parte, sub sugestia ei şi-a constituit un Marx filozofia 
dialecticii materialiste. Şi pe urmă, ca să dăm afirmaţiei despre efi¬ 
cienţa filozofiei amploarea şi gravitatea ce-i revin, să ne punem în¬ 
trebarea: Oare fenomenul istoric rusesc, de dimensiuni uriaşe, poate 
fi închipuit fără de substratul filozofic al dialecticii marxiste? 

Sau să ne îndreptăm privirile spre mişcarea de noncooperare şi 
de boicot pe care Gandhi a condus-o timp de decenii în India. Nu 
ştim dacă în istoria omenirii a existat vreodată o mai mare şi mai 
patetică mişcare social-politică. în dosul ei stă metafizica gândirii 
indice, cu înclinările ei contemplative şi de retragere din lume. Miş¬ 
carea lui Gandhi dovedeşte că şi o filozofie acuzat pasivistă, străină 
în aparenţă de orice acţiune, poate să devină, în împrejurări date, un 
puternic motiv de organizare socială, dobândind o potenţă istorică 
de proporţii aproape improbabile. 

Dar toate mişcările mari despre care ne vorbeşte istoria sunt, una 
ca şi cealaltă, filozofie în marş. Nici un argument nu se poate invoca 
în acelaşi sens în favoarea ştiinţei. Să ni se arate o singură idee de 
natură strict „ştiinţifică", dotată cu similare aptitudini de a pune în 
mişcare istoria. Să nu ne iluzionăm. Ştiinţa a fost în stare să pună 
unelte tehnice în serviciul marilor mişcări istorice. Nu vom con¬ 
funda însă unealta cu mişcarea. Credem că nu mai e nevoie să stăruim. 
Dacă ştiinţa, pe de o parte, se mândreşte, şi pe drept cuvânt, cu 
evidentele ei succese pragmatice sau cu izbânzile ei în slujba vieţii, 
filozofia, cu ideile şi cu viziunile ei, prezintă, pe de altă parte, nu mai 

puţin învederate succese de altă natură: ea este un ferment, fără 
pereche în felul său, pe linia culturii şi a istoriei, a istoriei privite în 
plenitudinea semnificaţiei sale. 


FILOZOFIE ŞI STIL 

Ideea de „stil" s-a desprins iniţial din consideraţii formale şi ade¬ 
sea exterioare asupra operelor de artă. Ideea de stil şi-a lărgit apoi 
încetul cu încetul sfera, asimilând conţinutului ei tot mai multe 
note structurale, lăuntrice, proprii nu numai operelor de artă, ci şi 
altor creaţii din toate tărâmurile culturii şi civilizaţiei. In acest sens, 
mereu lărgit şi adâncit, ideea de stil putea astfel să-şi subsumeze toate 
operele de artă ale unui autor oarecare sau mai multe creaţii de artă 
ale unui mănunchi întreg de autori dintr-o epocă, sau, dacă împin¬ 
gem conceptul până la extrema limită a elasticităţii sale, chiar majo¬ 
ritatea creaţiilor de cultură dintr-un anume loc şi timp. In ideea de 
stil, suficient aprofundată pe temeiuri tot mai întinse, ca să poată 
îmbrăţişa cele mai ample semnificaţii configurative, deţinem actual¬ 
mente una din cuceririle cele mai pozitive ale filozofiei culturii şi ale 
filozofiei istoriei. Când se vorbeşte astăzi despre stilul doric şi ionic, 
despre stilul bizantin, romanic, gotic, despre stilul Renaşterii, al baro¬ 
cului sau al rococoului, se face într-un fel mult mai studiat decât pe 
vremuri. Astăzi, analizele de stil se întreprind sub auspiciile unor no¬ 
ţiuni ce-şi scot seva, pe de o parte, din contemplarea mult mai 
susţinută a fizionomiei concrete, proprie creaţiilor de cultură, şi, pe 
de altă parte, în perspective ce ţin seama mai hotărât şi de cele mai 
intime, mai secrete, implicate spirituale ale acestora. 

Analizele stilistice, spre care năzuiesc critica artistică şi filozofia 
culturii deopotrivă, presupun nu numai o eminentă putere de abstrac¬ 
ţie, ci şi o sensibilitate de excepţională supleţe. E bine să ţinem ne¬ 
curmat în vedere această împrejurare, căci carenţa abstracţiei şi a 
supleţei ne pot duce la mari erori. Se mai cere apoi, ca o normă de 
conduită, să ne menţinem mereu trează conştiinţa că cel ce proce¬ 
dează la o analiză stilistică se angajează, de fapt, pe un drum care nu 
poate să ducă niciodată la rezultate exhaustive în raport cu obiectul 
cercetat. Exploratorul urmează să-şi păstreze luciditatea deplină că 

examenul ar putea oricând să fie depăşit, atât sub raportul preciziei, 
cât şi sub cel al fineţii, de alte cercetări efectuate asupra aceluiaşi 
obiect. Discrepanţa între concept şi concret, dintre osatură şi carna¬ 
ţie, apare de multe ori descurajantă tocmai în domeniile ce se îmbie, 
de altfel, aproape de la sine, analizei stilistice. Vom nota însă că aceste 
dificultăţi - şi câte ar mai fi de aceeaşi natură - nu sunt numai ale 
domeniului în chestiune; ele sunt inerente în general „cunoaşterii" 
ce doreşte să concilieze concretul cu abstracţia şi abstracţia cu con¬ 
cretul. Să ne consolăm cu faptul că dificultăţile ţin de însăşi condiţia 
umană şi să ne îndemnăm cu aceea că, în definitiv, nu suntem făcuţi 
ca să ne lăsăm descurajaţi, ci ca să lucrăm pe măsura aptitudinilor ce 
ne sunt realmente date. Puşi în faţa greutăţilor, nu avem altceva de 
făcut decât să le înfruntăm cu îndârjire, căutând să obţinem un 
maximum de rezultate cu ajutorul mijloacelor de cunoaştere ce ne 
stau efectiv la îndemână. 

Cât priveşte ideea de stil, se întâmplă însă ca neîncrederea unora 
să persiste şi dincolo de atari consideraţii. Din când în când se mai 
aude câte un glas care, în numele unei lucidităţi şi al unui criticism 
de obicei rău înţelese, se arată dispus să propună o abolire a stilisticii 
în forma sub care aceasta s-a încetăţenit de la o vreme printre pre¬ 
ocupările filozofiei culturii. Nu tocmai de mult, un profesor de filo¬ 
zofie, amestecându-se în această chestiune (inoportun, profesorul 
fiind cu totul extraneu problemelor în discuţie), ne punea în gardă 
faţă de ideea de stil, pe care o dorea restrânsă iarăşi la semnificaţia 
sa „artistică". Astfel, după părerea profesorului, aplicarea ideii de 
stil, bunăoară, asupra creaţiilor filozofice-metafizice nu ar duce decât 
la concluzii iluzorii. Replica noastră e simplă. Nu ne simţim cu nimic 
vinovaţi că un profesor de filozofie, care se pretinde contemporan - 
sau aproape - cu marea generaţie de cercetători în ţinutul incriminat, 
este dotat cu o sensibilitate atât de opacă, încât, după propria-i măr¬ 
turisire, nu poate să remarce prezenţa „stilului" în creaţiile spirituale, 
privite în ansamblul lor, dintr-un anume loc şi dintr-o anume epocă. 
Orbul care nu vede lucrurile ce atâţia alţii sunt totuşi în stare să le 
sesizeze ar putea şi el în cele din urmă, în numele unui pueril şi 
desuet Iluminism, să-şi închipuie că, negând existenţa acestor lucruri, 
el rămâne singurul om cu adevărat realist şi critic. Ne exprimăm de 
altmintrelea îndoiala că filozoful care pledează pentru limitarea 

conceptului de stil la artă şi-ar fi lucrat îndeajuns sensibilitatea, spre 
a surprinde prezenţa stilului chiar şi numai în sfera de baştină, căci, 
dacă ar dispune de aparatul receptiv, ar fi cu neputinţă să nu între¬ 
zărească şi aiurea eficienţa factorului în discuţie. 

Faţă de rezervele, şi naive, şi obtuze, ce se mai rostesc uneori în 
această privinţă, mărturisim că, din parte-ne, concedem, dimpo¬ 
trivă, înfăţişării stilistice proprii unei creaţii filozofice-metafizice 
atâta importanţă, încât socotim inadmisibil ca un asemenea eminent 
aspect să fie trecut cu vederea într-o cercetare asupra gândirii şi con¬ 
ştiinţei filozofice. 

Pornind la drum cu intenţia unei contrapledoarii, vom spicui 
din istoria spiritului uman o seamă de exemple, destinate, dacă mai 
era nevoie, să fie aduse în sprijinul tezei ai cărei apărători vom con¬ 
tinua să fim. 

Mai întâi, un exemplu din Antichitate. Vechile seminţii greceşti, 
venind de undeva de la miazănoapte, şi-au cucerit la un moment 
dat ţările în care aveau să se statornicească. In noile ţări, seminţiile 
greceşti au ajuns, precum se ştie, în contact cu populaţii care, în 
general, îşi aveau cultura şi civilizaţia lor mult mai avansate şi care 
şi-au trăit istoria în aceste forme arhaice, ce ne sunt cunoscute înce¬ 
pând cu mileniile IV şi III î.Hr. Seminţiile greceşti invadau ţinu¬ 
turile din preajma apelor egee. Aici grecii prindeau să-şi asimileze, 
cu aviditate de barbari, elementele unor culturi consumate, nu însă 
fără de a-şi impune şi ei glasul şi norma lor, stângace încă, dar malea¬ 
bile, proaspete, spontane. In Asia ionică, grecii ajungeau în atingere 
fertilă cu străvechi prelungiri de-ale culturii şi civilizaţiei babiloni- 
ene-asiriene. Atestat de atâtea mărturii istorice este contactul lor cu 
cultura mai recentă, hitită, sau cu aceea a fenicienilor, intreprizii şi 
temerarii mijlocitori ai orientalismului până în apele oceanice de la 
soare-apune. In insulele egee şi în peninsula de-acum a lor, grecii 
puneau din plin gura lor setoasă la izvoare mikeno-cretane. Spaţiul 
egeic, unde se amestecau din timpuri imemoriale atâtea ecouri spiri¬ 
tuale de aiurea şi acum atâtea afirmări locale genuine, devenea matca 
în care avea să-şi dea minunatele roade geniul grec. Cele dintâi 
semne de vădită emancipare de sub atâtea înrâuriri şi de înjghebare 
reală a feţei greceşti le găsim, dacă se face abstracţie de poemele ho¬ 
merice, în arta ioniană şi în aceea a insulei Rhodos, începând cu vea¬ 
cul VIII î.Hr. şi apoi, mai târziu, în arta atică (veacul VI î.Hr.). 

Deosebit de relevant din punct de vedere stilistic ni se pare parale¬ 
lismul ce se declară şi se menţine necurmat între tendinţele pro¬ 
pulsive proprii artei plastice preclasice greceşti şi acele ale gândirii 
filozofice presocratice. Influenţa artelor egiptene, babiloniene şi a 
celor orientale-mediteraniene, caracterizate, în general, prin stilul 
lor abstract, hieratic, elementar, asupra artei greceşti e încă puternică, 
dar arta ioniană şi apoi [cea] atică din epoca aceea, numită „a surâ¬ 
sului arhaic", se detaşează încetul cu încetul de pe fundalul mode¬ 
lelor copleşitoare. Acest proces de conturare se datorează unui tot 
mai viu interes acordat în arta preclasică grecească Naturii. Neapărat 
că şi arta preclasică grecească e constrânsă încă în tipare abstracte, 
elementare şi hieratice, dar intr-un fel atenuat, ce îngăduie şi naturii 
să se pronunţe. De remarcat că această caracterizare a artei preclasice 
greceşti ne îmbie termenii cei mai potriviţi şi pentru a schiţa profilul 
real al gândirii greceşti din aceeaşi epocă, deoarece naturalismul, 
animat în perspectiva elementarului, este, precum ştim, şi o notă 
dominantă a gândirii filozofice ioniene. întâia oară în gândirea umană, 
Natura însufleţită devine, ca atare, la filozofii ionieni, un subiect de 
preocupare teoretică pentru un presupus substrat elementar al ei, 
pentru un presupus „arheu“ al ei. Natura îşi cucerea astfel autonomia 
şi toată măreţia de sine stătătoare - şi, în acelaşi timp, calitatea de 
unic cadru al vieţii omeneşti. Chiar şi numai o fugară privire asupra 
artei preclasice greceşti din aceeaşi epocă ne spune că aici, în aceste 
plăsmuiri, Natura are cuvânt în acelaşi sens. Rigiditatea eterată, 
aproape numai bidimensională, a artei egiptene, dar şi masivitatea 
reliefată a artei babiloniene-asiriene, cu ale lor zeităţi transcendente, 
grave, severe ca animalele, cu ai lor demoni fabuloşi, corespund întoc¬ 
mai unei teocraţii sociale, congelate în forme de la care nu este 
abatere. La seminţiile greceşti, preocuparea teoretică va trece de la 
transcendenţă spre Natură, iar cât priveşte conduita individului 
uman, accentul se va deplasa de la conformism spre libertate. Aici 
totul îndură o umanizare în forme mai puţin îngheţate, gata de a 
face concesii firescului. Pe buzele figurilor din arta plastică preclasică 
grecească apare „surâsul", ca un simptom irecuzabil al naturalului şi 
umanului. Omul nu se mai simte terorizat de transcendenţe supra- 
mundane. Şi iarăşi, acest aşa-numit „surâs arhaic", simptom al unei 
anume stări de destindere a omului şi de eliberare a sa de sub con¬ 
strângerile supramundane, ni se pare că ar putea să fie invocat ca 

mărturie şi atunci când caracterizăm înţelepciunea umană, ce se 
desprinde în general din fragmentele transmise nouă din operele 
filozofilor presocratici. Dacă n-ar fi să luăm seama decât la libertatea 
ce aceşti gânditori îşi iau, de a gândi pe cont propriu în chestiuni ce 
erau rezervate revelaţiei divine, şi am avea o minunată dovadă cu 
privire la deosebirea de situare faţă de existenţă şi cosmos, ce s-a 
declarat între greci, pe de o parte, şi egipteni, babilonieni, hitiţi, 
mikeno-cretani, pe de altă parte. Paralelismul între tendinţele ine¬ 
rente artei preclasice greceşti şi cele ale gândirii filozofice presocratice 
este un fapt care, odată observat, rămâne pentru totdeauna inven¬ 
tariat aşa cum este. 

Mai târziu, în epoca clasicismului grec, descoperim un pronunţat 
consens stilistic între gândirea unui Platon şi arta plastică a lui 
Phidias, Praxitel, Myron, ale căror opere plastice s-ar părea că ilus¬ 
trează într-adins chiar Ideile, prototipurile cereşti ale tuturor lucru¬ 
rilor, aşa cum le „vedea“ filozoful. Paralelismul e şi de astă dată o 
evidenţă. Numai închizându-ţi ochii şi mintea deopotrivă, poţi tăgă¬ 
dui existenţa configurărilor asemănătoare în ţinuturi aparent atât de 
distincte cum sunt arta şi filozofia. Consensul stilistic ca fapt e, fireşte, 
la rândul său, susceptibil de diverse explicaţii. In orice caz, consen¬ 
sul stilistic nu trebuie privit ca efect al vreunei înrâuriri din partea 
artei asupra filozofiei - şi nici invers, ca efect al vreunei înrâuriri din 
partea filozofiei asupra artei. 1 Consensul este mai curând rezultatul 
unor tendinţe spirituale profunde, inconştiente, ce stau la temeiul 
tuturor manifestărilor spirituale dintr-un anume timp şi spaţiu is¬ 
toric. Ce grad de consistenţă interioară pot să obţină uneori aceste 
tendinţe spirituale, inconştiente, de natură stilistică, ne arată un exem¬ 
plu din aceeaşi epocă despre care tocmai vorbirăm. în secolele de 
înjghebare ale spiritului grec, remarcăm o tendinţă tot mai precisă 
spre „finit“. Arta greacă manifestă acest elan spre desăvârşirea finită, 
ce-şi poartă echilibrul în sine însăşi, spre deosebire, bunăoară, de 
arta egipteană, care implică un transcendent magic indefinit, şi spre 
deosebire de arta indiană, care-şi are şi ea un particular orizont 
infinit. Se încadrează unui fenomen stilistic dintre cele mai învede¬ 
rate faptul, atât de bine cunoscut, că Parmenide, care s-a aplecat cu 

1. Există, desigur, înrâuriri reciproce între cele două domenii, dar con¬ 
sensul stilistic profund nu se poate explica pe această cale. 

atâta patimă scrutătoare asupra existenţei unice, absolute, mai presus 
de amăgirile simţurilor, înzestrează această existenţă unică (ce ar 
părea la întâia vedere doar un ecou al unor idei metafizice din India) 
cu atributele finitului. Simpla gândire ar fi putut să-l conducă pe Par- 
menide şi spre o metafizică a Unicului infinit. Parmenide se supune 
totuşi, şi evident, fără a-şi da seama de acest lucru, tendinţei spre 
„finit“, o dominantă a câmpului stilistic, căruia el îi aparţinea. Nici¬ 
odată o metafizică a Unicului nu a mai luat o asemenea înfăţişare în 
istoria gândirii umane, cu toate că ideea Unicului apare de atâtea ori 
la inzi, în neoplatonism, daoismul chinez sau în panteismul lui 
Giordano Bruno, Spinoza, Goethe. A nega eficienţa factorilor stilis¬ 
tici în cazul gândirii lui Parmenide echivalează, după părerea noastră, 
cu negarea unei probe palpabile, şi cei ce o fac imită exemplul regre¬ 
tabil al acelor scolastici care nu voiau să privească prin luneta lui 
Galilei, ca nu cumva să descopere lunile lui Jupiter - pe care un 
filozof de mult perimat le ignorase, dar de sub a cărui autoritate ei 
erau incapabili să se emancipeze. 

Dar iată încă alte probe că se poate vorbi despre „stil“ şi în filo¬ 
zofie. Făcând un salt peste multe veacuri, vom încerca o comparaţie 
stilistică între metafizica lui Leibniz şi opera muzicală a lui Johann 
Sebastian Bach. Amândoi sunt tipici reprezentanţi ai barocului. Fără 
de a fi tocmai contemporani, vieţile lor se întretaie. Pe la 1700, Leibniz 
îşi avea viziunea metafizică constituită, în timp ce Bach se găsea 
de-abia în perioada pubertăţii. Viaţa lui Leibniz coincide cu culmi¬ 
naţia barocului, iar a lui Bach, cu barocul tardiv şi cu declinul. Spiri¬ 
tualiceşte, Bach se menţinea pe linia barocului în floare, în ciuda 
curentelor ce începeau să macine şi să surpe podişul. Operele muzi¬ 
cale ale lui Bach vor manifesta astfel o uluitoare coincidenţă de stil 
cu viziunea metafizică a lui Leibniz. Corespondenţele merită să fie 
puse în lumină. Barocul îşi realizează modul şi profilul atât de carac¬ 
teristice mulţumită perspectivelor sale largi, infinite, şi datorită ne¬ 
săţioasei sale dragoste de forme, ce nasc neliniştite, din ele însele, 
repetând şi variind nelimitat acelaşi motiv. Barocul se caracterizează 
prin aplecare spre tot ce e dinamic, prin repudierea calmului şi a 
simplicităţii liniare, prin înclinarea pătimaşă spre mişcarea vie şi 
abruptă, spre clocotul în rotocoale al liniilor, spre umflare şi demă- 
surat. Barocul e eminamente spectaculos, şi excrescenţele sale for¬ 
male, contorsionate, nu sunt totdeauna acoperite şi de un fond sufletesc, 

deşi, pe de altă parte, nici o altă epocă nu a dat dovezi de un mai 
amplu registru afectiv. Stau alături sau se împletesc în baroc setea 
extazelor supraterestre, înclinarea spre clarobscurul iraţional al vieţii 
şi, în acelaşi timp, avântul nobil spre dominarea prin ordine şi raţiu¬ 
ne a dinamismului iscat din străfunduri. Toate aceste tendinţe pro¬ 
prii barocului îşi taie drum şi îşi găsesc glas atât în viziunea metafizică 
a lui Leibniz, cât şi în muzica lui Bach. Să nu ne închipuim totuşi 
că Bach ar fi stat în vreun chip sub înrâurirea directă a metafizicii lui 
Leibniz. Nu. Bach a fost o conştiinţă stăpânită de o religiozitate pro¬ 
fundă, încadrată, pe de o parte, de idei teologice lutherane, dar, pe 
de altă parte, atinsă şi de elanuri mistice, ceea ce îl apropie de unele 
apariţii medievale. Dincolo de aceste legături şi afinităţi, ce se pot 
stabili, apartenenţa lui Bach o identificăm stilistic în altă parte. Bach 
a dat lumii sale sufleteşti şi sublimărilor sale spirituale o expresie pe 
linii specifice barocului intr-atât, încât opera sa, din punct de vedere 
stilistic, invită la o confruntare, aproape pe două coloane, cu viziu¬ 
nea metafizică a lui Leibniz. Muzica lui Bach şi metafizica lui 
Leibniz constituie un singur spaţiu populat de simetrii, în care tran¬ 
spunerile de forme se impun de la sine, cu facilitatea unei demonstraţii 
dintr-un manual de geometrie. 

Să luăm seama cum în imaginaţia barocă a lui Leibniz „lumea" 
îşi pierde contururile liniare, simple, pe care le are, bunăoară, în 
concepţia acelora care o reduc la o singură substanţă universală. Sis¬ 
temul metafizic al lui Leibniz nu are nimic din înfăţişarea unui cris¬ 
tal cu muchii geometrice, diamantine. Lumea lui Leibniz se alcătuieşte, 
de fapt, din nenumărate „lumi", căci ea e compusă din monade, şi 
fiecare monadă este în sine o lume. Cât de acuzat barocă este această 
înflorire de forme cosmice! Lumea nu este o unică substanţă, ea este 
mai curând un motiv muzical pe care monadele îl variază, cu infi¬ 
nitezimale diferenţe în infinit de multe forme. Şi numai aceste forme 
împreună vor alcătui lumea concretă, reală. Să luăm apoi seama 
cum fiecare monadă este înzestrată cu o dinamică lăuntrică, pur¬ 
tând în sine tot trecutul şi tot viitorul ei, când intr-un chip mai 
lucid, când intr-un chip clarobscur, şi cum fiecare monadă este, în 
sine şi prin sine, de fieştecare dată un univers. Avem de-a face aici 
cu registrul vast al conştiinţei, proprie insului baroc, proiectat în 
fiinţa secretă a tuturor existenţelor. Monadele, împreună, fiecare cu 
dinamica sa lăuntrică, evoluează în sensul unei universale armonii. 

Cine, contemplând aceste trăsături ale viziunii lui Leibniz, nu-şi 
aminteşte coralele, cantatele, pasiunile, fugile lui Bach, cu polifonia 
lor contrapunctică, cu modul lor de a varia la infinit motivul muzi¬ 
cal, cu mişcarea lor, escaladând treptele tuturor înălţărilor şi prăbu- 
şindu-se abrupt în abisuri? Dumnezeu, monada supremă, este în 
polifonia metafizică a lui Leibniz un fel de cantus firmus *, întovără¬ 
şit contrapunctic de nenumărate melodii, ca să dea împreună marea 
armonie. Pe de altă parte, tonul lui Bach este el însuşi, în sine şi prin 
sine, o „lume“, întocmai ca monada lui Leibniz, iar liniile contra- 
punctice ale lui Bach se rezolvă totdeauna intr-un fel de potri¬ 
vire prestabilită, echivalentă la Leibniz cu prezenţa divină în cosmos. 
Dacă monadele lui Leibniz ar cânta, viziunea lui s-ar transfor¬ 
ma într-o audiţie de gen Johann Sebastian Bach, închipuită la po- 
tenţă divină. 

Pentru a proba posibilitatea de a aplica filozofiei puncte de ve¬ 
dere stilistice, mai dăm un exemplu, de astă dată din timpurile mai 
noi. Ne referim la filozofia lui Henri Bergson. E drept că această 
filozofie ne este încă aşa de apropiată în timp, încât o privire de an¬ 
samblu asupra ei, necesară unei înţelegeri stilistice, poate părea hazar¬ 
dată. Şi totuşi! încercarea, efectuată cu tactul şi cu prudenţa cerute 
de circumstanţe, se dovedeşte a fi operantă. Filozofia lui Bergson 
este în substanţă, prin toate implicatele şi consecinţele ei, o filozofie 
a „duratei", a „mişcării", a „devenirii", a „elanului". Ca metodă, fi¬ 
lozofia lui Bergson se întemeiază pe un gen anume de intuiţie, ce 
vrea să restabilească datele imediate, pure, ale conştiinţei şi ale rea¬ 
lităţii. Cel mai fundamental dat imediat, pur, în intimitatea căruia 
am avea posibilitatea de a pătrunde prin intuiţie, este, în concepţia 
lui Bergson, durata. Inteligenţa, cu procedeele ei, făcute pe măsura 
spaţiului şi materiei inerte, este demascată de Bergson ca o funcţie 
ce falsifică, prin chiar natura ei, realul. în considerarea realului, Bergson 
vrea să substituie procedeelor matematice-geometrice ale inteligenţei 
punctul de vedere al „duratei". Sub acest unghi, realul îşi pierde osa¬ 
tura şi articulaţiile rigide de lucru „făcut", dobândind înfăţişare mo¬ 
bilă, exprimabilă doar sugestiv, de lucru „ce se face". Realul acesta 
izbucneşte deosebit de genuin în conştiinţa noastră şi în tot ce e 
viaţă - şi trebuie surprins prin intuiţie în desfăşurarea sa curgătoare, 


* Linie melodică de bază în jurul căreia se compun celelalte voci {n.red.). 

nouă, creatoare în fiece clipă. Continuul, calitatea, nuanţa, inefabilul 
sunt atributele acestui real, iar melodia, o formă dezmărginită a sa. 

Ce corespondenţe stilistice descoperim acestei filozofii în arta 
din ultimele două decenii ale secolului XIX şi în primul din secolul 
nostru? Impresionismul în pictură, desigur. Simbolismul în poezie; 
iar în sculptură, Auguste Rodin. Ne oprim un moment asupra acesteia 
din urmă. Fără de a exalta importanţa sculpturii lui Rodin, cum o 
făcea încă Rainer Maria Rilke, care vedea în aceasta una din rarele 
culminaţii ale artei în general, ne este permis să o apreciem totuşi 
drept cea mai caracteristică realizare pe care spiritul, mai mult muzi¬ 
cal şi pictural al epocii, putea s-o dea în sculptură. Arta lui Rodin se 
complace în forme fluide, de contururi estompate, gata de a se topi 
ca zăpada în lumina din preajmă. In liniile, mai mult melodioase 
decât plastice, ale sculpturii lui Rodin, descoperim o eclatantă ilus¬ 
trare artistică a filozofiei lui Bergson, fără ca această artă să fi fost 
însă încercată de asemenea intenţii şi, evident, fără ca filozofia lui 
Bergson să fi râvnit vreodată să fie un comentar[iu] teoretic în mar¬ 
ginea artei lui Rodin. Pentru examenul stilistic, alegem două din 
cele mai reuşite opere ale lui Rodin: Io an Botezătorul şi Centauriţa. 
Ioan Botezătorul reprezintă o figură nudă, în mers. Niciodată un 
sculptor nu s-a dedat unui mai complex, mai suplu şi mai susţinut 
efort - şi nu a mobilizat mai multe şi mai subtile mijloace de a nu 
prezenta o figură umană „în mers“ ca Rodin în această sculptură, 
încercarea, o izbândă, desăvârşită în felul ei, dacă nu ca artă, atunci 
ca realizare iluzionistă, întrucât ne amăgeşte să vedem realmente omul 
umblând, încercarea, zicem, rămâne prin calitate un pandant al efor¬ 
tului epocal pe care filozoful Bergson îl face, recurgând la atâtea 
subtilităţi şi sugestii, spre a ne transpune în „actul mişcării" ca intr-un 
dat imediat şi absolut al realului. 

Paralelismul stilistic intervine uneori în istorie cu atâta putere, că 
se produc, în domenii diferite prin natura lor, opere ce par într-adins 
potrivite, chiar şi prin conţinutul lor „anecdotic", ca să stea alături 
şi să prilejuiască astfel un întreg sistem de referinţe reciproce. Cu 
Centauriţa lui Rodin ne găsim, fără de vreun gând anume din par¬ 
tea sculptorului, în faţa unei splendide ilustrări a concepţiei bergso- 
niene despre elanul vital. Această centauriţă, cu braţele întinse, cu 
toată făptura uşor contorsionată pe linia unui elan pierdut în vag, 
această centauriţă, cu trupul de femeie ce aproape se detaşează, stra- 

niu planturos, din trupul greu de cal ce ţine totuşi de fiinţa sa, dă o 
expresie plastică parcă tocmai acelui elan vital despre care Bergson 
ne vorbeşte într-o capitală operă a sa. Rodin a surprins în Centauriţă 
parcă tocmai acel moment al elanului vital când omul se desprinde 
de animalitate, în drumul ascendent al evoluţiei creatoare. Vedem 
aici, sub specia duratei, a devenirii, reprezentate până şi cele două 
tendinţe de sens contrar, dominante în metafizica lui Bergson: elanul 
vital, conştiinţa, spiritul, cu aspiraţiile lor, ca un sistem deschis în 
sus, şi materia care cade. încă o dată însă: această apropiere o facem 
noi, în perspectivă stilistică, şi este cu totul în afară de intenţiile 
urmărite de Rodin sau Bergson. Nu avem nici un indiciu cu privire 
la vreo reală interdependenţă între opera artistului şi opera filo¬ 
zofului. Apropierea e însă justificată prin afinitatea de structură a 
viziunilor lor, iar paralelismul se impune oricărui scrutător suficient 
echipat cu uneltele necesare unei analize stilistice şi suficient de 
onest ca să nu închidă ochii în faţa faptelor. 


FILOZOFIE ŞI ARTĂ 

S-ar putea cita o seamă de autori prestigioşi, mai ales de la ro¬ 
mantism încoace, care s-au simţit tentaţi să echivaleze filozofia cu 
arta. Pentru cei ce urmăreau o asemenea ţintă, problema echivalenţei 
dintre filozofie şi artă permitea să fie rezolvată în diverse sensuri. 
Soluţiile încercate, cu variaţiile lor de sens, uneori aproape imper¬ 
ceptibile, sunt reductibile la două tipuri. întâiul tip de soluţii ia fiinţă 
în conexiune cu întrebarea fundamentală ce şi-o pune gânditorul în 
ceea ce priveşte finalitatea preocupărilor sale „filozofice" şi în legă¬ 
tură cu mijloacele presupuse ca fiind cele mai propice întru rea¬ 
lizarea acestei finalităţi. Ştim că filozoful, îndeosebi în ipostaza de 
metafizician, năzuieşte spre o revelare a misterului existenţei în tota¬ 
litatea sa, spre o formulă a absolutului. (Că filozoful, străduindu-se 
să cuprindă chipul absolutului, izbuteşte doar să-i pună o mască, 
este o altă latură a chestiunii, o latură ce nu ne interesează deocam¬ 
dată.) Ostenindu-se în acest sens şi pe această cale, cea dintâi între¬ 
bare ce i se iveşte este aceea a mijloacelor celor mai sigure de a-şi 
ajunge ţinta. Un Schelling, filozoful romantic german, a optat la un 

moment dat pentru o soluţie „artistică". El găsea că arta, în general, 
se bucură, printre celelalte preocupări ale genului uman, în chip 
eminent de privilegiul de a fi în posesia mijloacelor celor mai certe 
de transpunere a spiritului în „absolut". De unde încheierea că 
filozofia trebuie să-şi însuşească pe cât cu putinţă modul artei, dacă 
vrea să facă faţă problemelor esenţiale pe care e chemată să le dezlege. 
E aici un punct de vedere pe care Schelling însuşi n-a înţeles să-l 
urmeze până la capăt şi pe care l-a părăsit pe nesimţite. Un Novalis 
se recomandă a fi amintit în aceeaşi ordine de idei, căci şi el se găseşte 
prin apropiere în cadrul aceluiaşi tip de înţelegere filozofică atunci 
când propune ca organ de revelare a absolutului „imaginaţia". Pentru 
a înţelege poziţia lui Novalis, e de notat că „imaginaţia" despre care el 
ne vorbeşte nu este acea facultate productivă, în înţeles larg, ce 
intervine în atâtea activităţi spirituale, şi chiar în domeniul ştiinţific, 
ci „imaginaţia" aproape arbitrar restrânsă la activitatea de „fabulaţie". 
Novalis profesează un idealism magic potrivit căruia spiritul omenesc 
îşi ia în stăpânire chemarea de re-producător al absolutului, cu ose¬ 
bire în momentele când se lasă în grija imaginaţiei ce născoceşte 
basme pline de miraculos, de neprevăzut şi chiar de incoerenţe. 
Novalis se crede trăind într-o lume care în fiinţa ei este basm, unde 
totul ia înfăţişare neobişnuită şi unde orice se poate transforma în 
orice. Filozofia lui Novalis, cuprinsă în faimoasele şi uluitoarele sale 
Fragmente , se resimte puternic de duhul basmului. 

Apropieri foarte strânse între filozofie şi artă face, pe altă linie şi 
cu alte ocoluri, fireşte, decât Novalis, un Schopenhauer - şi pe urmele 
acestuia apoi Nietzsche -, gânditori care, atunci când „filozofează", 
se conduc de varii sugestii culese din artă. De obicei, gânditorii, stă¬ 
pâniţi de puternice înclinări artistice, vor căuta să asimileze filozofiei 
cât mai multe din procedeele artei. în filozofie, ei se vor lăsa îndru¬ 
maţi mai mult de o conştiinţă artistică decât filozofică. în filozofie, 
ei vor cultiva mai ales gânduri şi plăsmuiri întruchipate după chipul 
şi asemănarea creaţiilor de artă. Pentru atari gânditori, filozofia şi 
arta devin vase comunicante ce îngăduie ample, masive transpuneri 
de mijloace şi moduri. Fără îndoială că, în cadrul acestui tip de 
soluţii date problemei raportului dintre filozofie şi artă, a fost şi este 
cu putinţă apariţia unui mod de filozofie care îmbogăţeşte cu varian¬ 
tele sale ispititoare panorama vastă a gândirii umane. Linia de miş¬ 
care a acestui gen rămâne însă laterală faţă de drumul mare al filozofiei. 



FILOZOFIE ŞI ARTĂ 129 


Asupra situaţiei nu e cazul să ne facem vreo iluzie, căci filozofia şi-a 
înţeles chemarea ce-i incumbă şi, conştient sau instinctiv, i-a şi dat 
urmare, fără a se lăsa abătută de ademeniri mărginaşe. 

Spuneam că, în ceea ce priveşte problema raportului dintre filo¬ 
zofie şi artă, s-a mai pronunţat în cursul timpului şi un al doilea tip 
de soluţii. De astă dată, consideraţiile nu ţin în vedere cu precădere 
filozofiile care, prin însuşi felul lor, ar cultiva mijloace, moduri, ati¬ 
tudini şi orizonturi artistice. Soluţiile ce le subsumăm celui de al doilea 
tip iau în considerare chiar apariţiile de mare amploare, concepţiile 
metafizice epocale, din istoria gândirii. Dar tocmai acestea sunt 
prezentate în cele din urmă mai mult ca produs de natură artistică 
decât ca roade ale unei pretinse ştiinţe. Nu filozofia unui Novalis 
sau a unui Goethe, ci chiar şi concepţiile filozofice ale unui Platon, 
Aristotel, Plotin, Giordano Bruno, Spinoza, Leibniz, Fichte, Hegel 
etc. sunt înfăţişate exclusiv ca monumente spirituale, echivalente 
întru totul creaţiilor de „artă“. începutul modului de a vedea în acest 
fel filozofia, îndeosebi de orientare metafizică, îl descoperim în acele 
aprecieri peiorative cu care erau gratificate toate sistemele metafizice 
în perioada neocriticismului şi a naturalismului pozitivist, ce a ur¬ 
mat după prăbuşirea falnicelor construcţii speculative postkantiene. 
în acel timp, orice construcţie era dispreţuitor taxată ca simplă rizi¬ 
bilă „poezie de concepte". „Poezie de concepte" şi nimic altceva ar 
fi toată metafizica de la Platon până la Hegel - aşa suna verdictul 
umilitor, acceptat pe vremuri de atâta lume, căreia nu i se poate 
nega buna-credinţă. Pe la sfârşitul secolului XIX, concomitent cu o 
anume recrudescenţă a sensibilităţii metafizice sau, cel puţin, a inte¬ 
resului pentru metafizică, termenul de „poezie de concepte" şi-a pier¬ 
dut însă tot mai mult din nuanţa peiorativă. Şi printr-o reacţie ce 
pregătea încetul cu încetul o mai justă apreciere, diverşi gânditori au 
convenit a vorbi despre poezia de concepte a metafizicii într-o notă 
mai concesivă şi chiar pozitivă. Un neoromantism, firav şi cam de 
sfârşit de veac, crea o ambianţă sufletească prielnică spectrelor meta¬ 
fizice de demult, iar în această atmosferă, pe urmă, contele Hermann 
Keyserling a îndrăznit, în primul deceniu al secolului XX, să schimbe 
în renume porecla de „poezie de concepte". într-un sens acum hotă¬ 
rât pozitiv, el va considera filozofia - şi, cu precădere, aceea de 
orientare metafizică - drept o „artă" ca oricare altă artă. Keyserling 

a publicat şi o carte despre Filozofia ca artă*. Iată câteva semnificative 
frângurele din lucrarea în chestiune: „In fapt, filozofia nu este o 
ştiinţă decât în măsura în care orice artă este una, adică în măsura 
în care e vorba de perfecta mânuire a mijloacelor de expresie, de a fi 
stăpân peste o anumită tehnică, de a cunoaşte şi de a înţelege mate¬ 
ria de elaborat", ne spune Keyserling, spre a preciza apoi că, pentru 
un filozof, „calitatea de savant nu e valabilă decât pentru această 
parte de meserie, ce se poate învăţa", câtă vreme „a filozofa rămâne, 
la drept vorbind, o artă autentică". Filozofului îi incumbă sarcina 
„de a organiza cele pozitiv ştiute", „de a da o structură unui «ce» amorf, 
de a octroia** o formă materiei şi de a o trezi astfel la viaţă. încât 
problema esenţială pentru filozofie, ca pentru orice artă, este aceea 
a formei. Chestiunea valorii cutărei viziuni despre lume se reduce la 
o chestiune de stil". (Termenul de „stil" e folosit aici în sensul de 
expresie formală a personalităţii.) Mai departe, Keyserling va susţine 
că „perfecţiunea unei viziuni despre lume ne frapează în funcţie de 
adevărul ei". în funcţie de „adevărul" ei! Aşa se exprimă cam juvenil 
autorul, după ce, o clipă mai înainte, ne asigura că valoarea unei 
metafizici se reduce la o chestiune de stil. întorsătura ne-ar încurca 
dacă nu am cunoaşte versatilitatea scriitoricească a faimosului eseist. 
Se cuvine deci să mai aşteptăm o clipă, spre a vedea ce devine „ade¬ 
vărul" în consideraţiile ulterioare ale lui Keyserling. Eseistul nu întâr¬ 
zie să ne satisfacă curiozitatea şi va exclama: „Dar ce este adevărul 
dacă nu o formă particulară a perfecţiunii estetice?" Cu aceasta, medi¬ 
taţiile îşi reiau firul normal. După opinia lui Keyserling, arta caută 
„să stabilească un raport viu între univers şi spiritul uman". Spre 
aceasta aspiră şi filozofia. Când clădeşte o metafizică, filozoful se 
luptă cu sensul universului, nu altfel decât Beethoven în muzica sa. 
Compozitorul o face cu ajutorul sunetelor, filozoful, cu ajutorul con¬ 
ceptelor. Silind filozofia şi arta să apuce pe drumuri cât mai paralele, 
Keyserling le va constrânge în cele din urmă să accepte confluenţa. 
Şi deoarece arta se rosteşte în forme individuale, fiind o expresie nemij¬ 
locită a personalităţii, filozofia va deveni, sub ochii lui Keyserling, 
de asemenea strict personală. în privinţa aceasta, Keyserling se încu¬ 
meta să afirme că o filozofie e cu atât mai valabilă, cu cât e mai „per- 

* Titlul original: Philosophie als Kimst (1920); studiul nu s-a tradus în 
româneşte {n.red.). 

** A octroia (< fr. octroyer ) = a acorda în chip de favoare {n.red.). 

sonală". „Nu există concepţie despre lume impersonală, chiar şi numai 
un asemenea termen cuprinde o contradicţie ." 1 Orice filozofie se 
afirmă numai în virtutea şi prin puterea ecuaţiei sale personale. 

încercarea lui Keyserling de a da filozofiei un sens subliniat artis¬ 
tic apare sub orice raport ca fiind tocmai opusă aceleia ce ţine să 
imprime filozofiei un sens ştiinţific. Ambele tentative, deşi diametral 
opuse, se desprind deopotrivă dintr-o conştiinţă ce nu este just filo¬ 
zofică. Nu vom tăgădui că filozofia poate avea o linie laterală de 
desfăşurare, cu unele mândre înfloriri asemenea celor ale artei, cum 
ea a dezvoltat, de altfel, uneori şi o activitate ce se situează în ime¬ 
diata apropiere a ştiinţei. Dar nu prin asemenea colaterale, remar¬ 
cabile, fără îndoială, dar oricum, mai mult sau mai puţin bastardizate, 
a reuşit filozofia să-şi joace copleşitorul rol în istoria spiritului, a 
culturii şi a civilizaţiei umane. Drumul regesc de izbânzi, atâtea câte 
le enumeră filozofia, nu se confundă în nici una din etapele sale cu 
abaterile de sens artistic sau ştiinţific prin care ea a rătăcit uneori, 
ignorându-şi sau renegându-şi adevărata misiune. 

Tot ce Keyserling susţine cu privire la sensul artistic al filozofiei 
revine în cele din urmă la o negare a autonomiei filozofice. încerca¬ 
rea de a prescrie filozofiei normele de comportare şi de reacţie, pre¬ 
cum şi modul de precipitare ale artei o găsim cu atât mai reprobabilă, 
cu cât nu e lipsită de seducţie. Să examinăm pe rând afirmaţiile lui 
Keyserling. 

Filozofului îi incumbă sarcina de a organiza cele pozitiv ştiute şi 
de a imprima o structură unui „ce“ amorf... Iar chestiunea valorii cută- 
rei viziuni despre lume s-ar reduce la o chestiune de stil... Găsi-vom 
oare în aceasta o suficientă justificare pentru echivalarea filozofiei cu 
o artă autentică? Oare ştiinţa nu organizează şi octroiază structuri - 
şi este ea oare o manifestare lipsită de stil? Fizica lui Aristotel, repre¬ 
zentând o fază, ce-i drept, depăşită a gândirii ştiinţifice, „organiza" 
totuşi, pentru vremea sa, toate cele pozitiv ştiute în acest domeniu 
şi imprima structuri unui „ce" amorf; de asemenea, ea purta, în forma 
şi pe corpul ei, pecetea de nedezminţit nu numai a stilului grec, ci şi 
a stilului personal aristotelic. Cine va aprecia însă că fizica lui Aris¬ 
totel ar fi, din această pricină, o „autentică artă"? Şi iarăşi, născoci¬ 
rea calculului diferenţial şi integral nu este, prin toate aspectele sale 


1. Toate citatele din Comte Hermann de Keyserling, Sur l’art de la vie, 
Librairie Stock, Paris, 1936 (în special capitolul „La philosophie est un art“). 

derivând din luarea în considerare a mărimilor disparate şi din 
tratarea dinamică a formelor şi liniilor, un produs ce se înscrie per¬ 
fect nu numai în stilul baroc, ci şi în stilul personal al lui Leibniz? Dar 
cine dintre cei chemaţi în apreciere va susţine, fără a-şi trăda simţul 
riguros şi just al domeniilor, că născocirea matematică a lui Leibniz 
ar fi o operă de „artă autentică"? 

Afirmaţiile lui Keyserling trebuie controlate pas cu pas. Că „ade¬ 
vărul" nu ar fi decât „o formă particulară a perfecţiunii estetice"? Să 
ni se dea voie să nu înţelegem nimic din această frază! Propoziţia ar 
dobândi un sens numai în cadrul filozofic al idealismelor de prove¬ 
nienţă platonică, unde Ideea este în acelaşi timp egală cu Adevă¬ 
rul - şi egală cu Perfecţiunea estetică. Din contextul în care fraza 
apare la Keyserling, rezultă însă că ea nu are, din nefericire, nici o 
legătură cu singurul cadru în care ar obţine un înţeles. La Keyserling, 
omologarea adevărului cu perfecţiunea estetică pare mai mult circum¬ 
scrierea vagă şi foarte stângace a gândului că „adevărul" trebuie să 
fie cât mai armonic închegat din elementele sale şi, în acelaşi timp, 
colorat cât mai personal, spre a deveni un „adevăr filozofic". Iar dacă 
acesta e înţelesul cerut de afirmaţia lui Keyserling, atunci rămâne să 
cercetăm în ce măsură un asemenea enunţ rezistă unei confruntări 
cu realitatea. Dar o cercetare, chiar fugară, infirmă enunţul. Căci 
dacă în artă creatorul poate purcede la drum cu intenţia declarată 
de a alcătui o viziune cât mai armonic închegată din elementele sale 
şi colorată intr-un sens cât mai personal, o atare lucrare nu se poate 
încerca în filozofie. în cele mai multe cazuri, filozoful nu procedează 
în acest sens. Intenţia lucidă sub egida căreia filozoful porneşte este 
aceea de a revela, fie printr-un sistem de concepte, fie prin plăsmuiri 
de natură abstract-vizionară, misterul existenţei în totalitatea sa. Că 
„ecuaţia personală" îşi face loc şi în lucrarea filozofului e adevărat, 
dar ecuaţia personală nu se declară prin vreo intenţie, ci împotriva 
oricărei intenţii. O filozofie metafizică ce se creează într-adins, cu 
gândul de a fi cât mai „personală", e condamnată dinainte, căci în 
filozofie nu e valabilă decât „personalitatea" ce se exprimă involuntar 
şi oarecum fatalmente, filtrându-se puternică, de la sine şi inevitabil, 
prin intenţiile ce vizează cea mai perfectă obiectivitate impersonală! 
Prin zăgazurile ei de natură impersonală, filozofia pune la încercare 
tăria reală a unei personalităţi. Intenţiile cu care filozoful şi artistul 
calcă nu sunt, prin urmare, aceleaşi - şi nici regulile celor două jocuri. 



FILOZOFIE ŞI ARTĂ 133 


Arta invită personalitatea la dezlănţuire. Filozofia o pune la încer¬ 
care, ridicându-i în faţă condiţiile grave ale unei norme impersonale. 
In filozofie, tendinţa spre depersonalizare e un postulat, iar textura 
personală şi culoarea individuală sunt valabile numai când se rostesc 
în chip de neocolit şi când fac impresia că sunt exponente ale obiec- 
tivităţii spirituale. Numai cu această condiţie, o mare filozofie, care 
este, desigur, totdeauna „personala”, dobândeşte o putere de înduplecare, 
dacă nu în raport cu toată colectivitatea umană, atunci cel puţin în 
raport cu un anume tip sau familie de spirite. 

Dar nici mijloacele la care recurge artistul şi filozoful întru reali¬ 
zarea viziunilor lor nu sunt aceleaşi. Artistul lucrează cu mijloace ce 
ţin exclusiv de intuiţie şi de sensibilitate. Filozoful lucrează într-un 
material de concepte şi de viziuni de supremă abstracţie. Şi să nu 
uităm nici celelalte deosebiri, atâtea, ce despart pe filozof de artist. 
Filozoful se situează în probleme lucide, deplin caracterizate ca atare, 
adică îmbinate de conştiinţă, şi optează pentru anume metode ce-şi 
au logica şi normele lor impersonale chiar şi atunci când ele sunt 
născocite de unul singur. Filozoful „pledează" apoi pentru viziunea 
abstractă pe care el izbuteşte să o închege cu scopul de a convinge şi 
pe semenii săi, fiind totdeauna condus de buna-credinţă că viziunea 
sa nu este un capriciu arbitrar, ci poate fi adoptată şi de alte inte¬ 
ligenţe cărora li se adresează. Creatorul de artă e angajat cu totul în 
alt sens şi cu alte mijloace în creaţia sa. In cazul artei, creatorul lucrează 
într-un material de intuiţie, ce se adresează în primul rând sensibi¬ 
lităţii semenilor. Problemele creatorului de artă nu sunt explicit pre¬ 
zente în opera sa, ci numai implicit, fiind cu totul absorbite în 
„realizare". De remarcat e şi împrejurarea că creatorul de artă nu are 
„metode" ce fac parte chiar din corpul operei, cum le propune tot¬ 
deauna un filozof: creatorul de artă posedă cel mult o tehnică, ce con¬ 
diţionează opera şi poate fi doar bănuită din „realizare". Creatorul 
de artă nu „pledează" în operă pentru operă, cum face filozoful tot 
timpul, ci îşi prezintă pur şi simplu opera, aşteptând din partea seme¬ 
nilor nu o aderare care să angajeze spiritul sub raportul aptitudinilor 
sale de optare intelectuală, ci doar o reacţie estetică fără de alte con¬ 
secinţe decât cele ce decurg din atitudinea pură a contemplării. 

DESPRE CONŞTIINŢA FILOZOFICĂ 

In consideraţiile noastre cuprinse în lucrarea de faţă, am înţeles 
prin „conştiinţă filozofică" o stare posibilă, mai complexă , a conşti¬ 
inţei. Socotind conştiinţa filozofică, printr-un gest de largă circum¬ 
scriere, ca un mod complex al conştiinţei, nu facem decât să o plasăm 
în cadrul ei cel mai general, fără de a spune ceva mai de aproape despre 
alcătuirea în sine a stării în chestiune. In foarte complexa ei calitate 
psiho-spirituală, conştiinţa filozofică e caracterizată în primul rând 
printr-o particulară stare de luciditate cu privire la atitudinea de luat 
faţă de diversele demersuri ale filozofiei. De această caracteristică 
luciditate conştiinţa filozofică este însoţită în toate manifestările ei. 
Conştiinţa filozofică este, cu alte cuvinte, atunci când ia fiinţă şi 
acolo unde se împlineşte, un produs de supremă veghe a omului. In 
„conştiinţa filozofică", filozofia - ca unul din fundamentalele moduri 
umane de a rezolva raporturile cu ceea ce „este" - prinde ştire de 
sine. Nu s-ar putea imagina aşadar o conştiinţă filozofică fără de o 
seamă de acte de reflectare ale gândirii filozofice asupra ei însăşi. 

Când am procedat la cercetările expuse în prezenta lucrare, ne-am 
dat seama că ele mânecau întru câtva chiar spre constituirea obiec¬ 
tivului lor. Căci „conştiinţa filozofică" este, sub atâtea raporturi, ea 
însăşi „filozofie", adică un „ceva" ce rămâne în permanenţă de făcut, 
iar câtuşi de puţin un „ce" încheiat şi dat o dată pentru totdeauna, ca 
un pretins „canon" ce ar trebui doar să ia act de sine. 

Interesul mai larg ce pot să-l prezinte cercetări de natura celor 
desfăşurate apare mai învederat dacă asemănăm funcţia ce o poate 
avea pentru noi „conştiinţa filozofică" cu funcţia ce o are pentru artişti 
şi pentru amatorii de artă „conştiinţa artistică". Căci întocmai cum 
se vorbeşte despre o conştiinţă artistică, suntem îndrituiţi de a vorbi 
şi despre o „conştiinţă filozofică". Ce vrem să spunem cu aceasta? 

Există, precum se ştie, creatori de artă cu sau fără de „conştiinţă 
artistică" - şi când spunem „cu" sau „fără", ne gândim, fireşte, la o 
aproximativ „justă" conştiinţă artistică. Constituită şi alimentată printr-o 
îndelungă experienţă, rafinată prin susţinute meditaţii asupra fiinţei 
şi rostului artei şi, mai ales, prin necurmata punere în exerciţiu a sen¬ 
sibilităţii, dat fiind că aceasta rămâne totuşi cel mai propice şi mai 
sigur mijloc de contact cu opera de artă. Se citează adesea nume mari 
de creatori de artă care s-au distins printr-o deosebit de lucidă con- 

ştiinţă artistică: un Leonardo, un Edgar Allan Poe, un Flaubert, un Paul 
Valery. La fel, s-ar putea pomeni şi mai multe nume de mari creatori 
de artă cu duhul prea puţin acompaniat de o conştiinţă artistică, dar 
care au reuşit totuşi să creeze opere de capitală însemnătate şi va¬ 
loare artistică pe temeiul simplu al unei sensibilităţi instinctive, per¬ 
sonale, de provenienţă colectivă, impusă de un public capabil uneori, 
în pofida carenţei de luciditate, de reacţii uluitor de juste în faţa artei. 
Aşa au fost în timpul goticului tardiv un pictor precum Griinewald 
şi atâţia dintre pictorii şi sculptorii primitivi ai Occidentului medie¬ 
val. De amintit ar mai fi apoi atâţia creatori de artă care, datorită 
geniului lor şi a unui climat spiritual anonim ce-i îndrumă, izbutesc 
să dea opere de valoare, în ciuda faptului că ei, în particular, sunt 
aserviţi unei conştiinţe artistice foarte eronat orientată: un pictor 
precum Courbet avea despre artă o concepţie grosolană, rivalizând 
doar cu a fotografilor de mai târziu despre meşteşugul lor. Şi totuşi, 
ce opere a lăsat Courbet posterităţii! Un caz asemănător în multe 
privinţe este acela al scriitorului elveţian Jeremias Gotthelf, care a 
scris romane de o epocală valoare, în timp ce el însuşi era încredin¬ 
ţat că face simplă operă de propagandă împotriva viciilor sociale, 
precum alcoolismul şi prostituţia! Exemplele din urmă s-ar părea a 
dovedi mai curând că aşa-zisa justă „conştiinţă artistică" nu ar fi 
tocmai o condiţie necesară unei producţii de înaltă calitate. Aşa ar 
fi dacă n-am întâlni în istoria artelor şi atâtea cazuri destinate să 
demonstreze altfel. Fapt e că există şi atâţia creatori de artă în faţa 
cărora ne încearcă sentimentul că ar fi putut să dea opere cu ade¬ 
vărat excepţionale dacă ar fi avut o mai justă „conştiinţă artistică": 
aşa a fost un [Arnold] Bocklin sau un Max Klinger, pe linie plastică; 
iar pentru a nu nesocoti nici poezia, cine mai e nelămurit asupra 
împrejurării cât ar fi câştigat poezia franceză pe urma geniului poetic 
al lui Victor Fiugo, dacă acesta ar fi fost ajutat de o mai suprave¬ 
gheată conştiinţă artistică? 

Situaţia se repetă aidoma în filozofie. Un Platon trebuie apeciat 
şi astăzi ca o apariţie, în toată Antichitatea, neîntrecută, atât ca geniu 
creator în filozofie, cât şi sub raportul „conştiinţei filozofice". Nu mai 
puţin în timpurile moderne, un Descartes sau Kant. La alţi gândi¬ 
tori, luciditatea conştiinţei filozofice apare mai ştearsă, fără ca această 
circumstanţă să-i scoată totuşi din aproximativ justele făgaşe. Astfel, 
întru câtva instinctiv, şi-au nimerit drumul cu adevărat filozofic 

metafizicieni precum Nicolaus Cusnaus, Giordano Bruno, Spinoza, 
Fichte, Hegel. Totuşi, uneori, deficienţa conştiinţei filozofice ia pro¬ 
porţii şi nu rămâne fără de grave urmări. Cine nu regretă, bunăoară, 
că un Novalis, dotat cu atâta geniu filozofic, n-a fost condus în efer¬ 
vescenţa sa creatoare, aproape miraculoasă, decât de o foarte haotică 
conştiinţă filozofică? Şi cine, urmărind mai de aproape intuiţiile şi 
construcţiile teoretice, uluitoare uneori, ale lui Darwin sau Spencer, 
nu-şi dă seama că opera lor ar fi dobândit alte, superioare, carate 
filozofice, dacă ar fi fost însoţiţi în activitatea lor gânditoare de o 
conştiinţă filozofică mai justă? 

Dacă avem motive de a susţine că o conştiinţă filozofică nu poate 
fi decât de real folos creatorilor de filozofie, cu atât mai mult încli¬ 
năm a crede că o asemenea conştiinţă poate să fie un util factor de 
îndrumare pentru amatorii de filozofie. O conştiinţă filozofică defi¬ 
cientă sau nulă îi lipseşte pe iubitorii de filozofie de toate satisfacţiile 
mai subtile ce le pot oferi preocupările de această natură, cum pasio¬ 
naţii artei rămân, când sunt ocoliţi de o conştiinţă artistică, privaţi 
de cele mai alese satisfacţii ce le îmbie arta. 

Am căutat să desfăşurăm în cele de mai înainte motivele ce ne-au 
îndemnat să punem problema conştiinţei filozofice şi să îndrăznim 
o configurare. Am vorbit în lucrarea noastră despre o seamă de as¬ 
pecte, de puncte de vedere, de elemente şi factori care, împreună, ar 
putea să constituie temeiul unei „conştiinţe filozofice". 

Dacă un critic de artă se lasă călăuzit în analizarea şi degustarea 
unei opere de artă nu numai de sensibilitate, ci şi de o seamă de 
concepte, adică de o conştiinţă artistică, cu atât mai mult incumbă 
această sarcină criticului filozofic pus în faţa unei opere de gândire 
care, de asemenea, poate fi judecată în perspectiva şi după criteriile 
unei „conştiinţe filozofice". Criticul de artă îşi are astăzi un arsenal 
întreg de unelte conceptuale - şi adus în faţa unei opere de artă, el 
îşi va pune numaidecât o seamă de întrebări care îl situează de-a 
dreptul în singura indicată relaţie cu obiectul contemplat: cum 
rezolvă artistul problema raportului dintre „liniar" şi „pictural", 
dintre „planuri" şi „adâncime", dintre „forma închisă" şi „forma des¬ 
chisă", dintre „multiplicitate" şi „unitate", dintre „claritate" şi „obscu¬ 
ritate" - sau alte întrebări de natură asemănătoare. Criticul filozofic 
îşi poate constitui şi el o „conştiinţă filozofică" - şi adus în faţa unei 
„gândiri", el îşi va pune întrebări cum sunt următoarele: In ce 

măsură gânditorul, a cărui operă este luată în considerare, încearcă 
somnolenţa noastră spirituală ca o autentică trezire? Cum şi-a asigu¬ 
rat gânditorul autonomia „filozofică" faţă de ştiinţă şi artă ori în 
raport cu alte domenii ale activităţii spirituale? Care este „aria" şi „za¬ 
rea interioară" a problematicii sale? în ce măsură gânditorul recu- 
lează în sfera prealabilului, ce inovaţii metodologice aduce şi întru 
cât este el autor al unei lumi? Ce dimensiuni are viziunea sa filozo¬ 
fică? Ce reziduuri ştiinţifice, mitice şi magice cuprinde gândirea 
autorului cercetat? Pe ce elemente pune gânditorul accentul transcen¬ 
dental? Ce motive filozofice cuprinde gândirea sa şi cum a izbutit să 
le asimileze? Ce forme ia în gândirea sa elanul de sistematizare? Cum 
se integrează gânditorul intr-un stil? 

„Justa" conştiinţă filozofică se profilează natural în zarea noastră 
ca un deziderat de neatins, căruia suntem osândiţi să-i dăm târcoale 
prin mereu alte aproximări. Ne dăm perfect seama că aproximările 
încercate aici rezumă numai o experienţă personală şi redau o anume 
sensibilitate; nu mai puţin, ele exprimă însă şi tot atâtea eforturi de 
reflexie care, dacă nu sunt totdeauna pe măsura subiectului cercetat, 
fac totuşi un pas dincolo de pietrele de hotar puse de alţii în jurul 
problemei ce am abordat. 

Lui Cains Brediceanu, sufletului deschis, 
minţii alese, cu frăţească itibire 




CONSIDERAŢII INTRODUCTIVE. 
ASPECTE ISTORICE ALE DOGMEI 


Filozofia cu sistemele ei în veşnică primenire şi teologia ca sistem 
deplin închegat îşi stau de sute de ani faţă în faţă, manifestând ne¬ 
slăbite tendinţe de perpetuare a unor ostilităţi pe cât de justificate, 
pe atât de inutile. Exploratori bine intenţionaţi au căutat adesea ist¬ 
mul ipotetic, menit unei circulaţii folositoare şi fără de risc între cele 
două continente. Căutarea unui acord de natură sistematică între filo¬ 
zofie şi teologie a fost pentru mulţi gânditori, şi nu dintre cei mai ne¬ 
însemnaţi, o problemă. Pe noi aceste limanuri cu sirene răguşite nu 
ne pot ispiti în nici un fel. Nu putem crede că rezultatele obţinute în 
cele două domenii învrăjbite ar fi atât de stabile, încât ţinta nobilă 
de a le împăca să merite atâta repetată trudă. Ocolind o problema¬ 
tică învechită şi generatoare de soluţii fatal inconsistente, interesul 
nostru se îndrumă spre fapte mai puţin cercetate până acum. Cerce¬ 
tările noastre se vor mişca însă prin aceleaşi tărâmuri adverse, dintre 
care unul aparţine filozofiei şi celălalt teologiei. Totuşi studiul nostru 
ţine să aibă un caracter pur filozofic, refuzând amestecul oricăror con¬ 
sideraţii care nu cadrează cu gândirea filozofică. 

Scormonind în cenuşa istoriei, constatăm că teologia (cea creştină, 
căci despre ea e vorba în primul rând) a dat naştere la o seamă de 
formule care, privite mai de aproape, alcătuiesc un tip aparte de cu¬ 
noaştere: dogmele. In studiul de faţă vom încerca să arătăm că dog¬ 
ma, în afară de faptul de a fi formulă metafizică, mai ascunde şi un 
sens metodologic , care - lucru destul de curios - până acum nu a fost 
remarcat îndeajuns nici de filozofi, nici de teologi. După ce ne vom 
fi achitat de această sarcină, vom ajunge în chip firesc să ne punem 
unele întrebări, care ar putea să fie pline de consecinţe. Nu cumva 
s-ar putea deschide undeva noi perspective filozofiei prin transplantarea 
în ea a metodei „dogmatice", întrebuinţate până acum aproape exclu¬ 
siv numai în domeniul celălalt, asupra căruia gândirea filozofică s-a 

străduit să arunce tot discreditul? întrebarea stârneşte îndreptăţită 
nedumerire. în cele ce urmează ne vom sili să lămurim această 
problemă în tot ansamblul ei. Vom releva mai întâi câteva aspecte 
istorice ale dogmei, vom trece la analiza amănunţită a structurii şi 
justificării „dogmaticului" şi vom arăta, în cele din urmă, posibilităţile 
de reactualizare ale metodei dogmatice. 

Ne dăm perfect seama de partea de convenţie ce inevitabil intră 
într-o definiţie, cu toate acestea nu vom porni la drum cu o defini¬ 
ţie, dată de la început, a dogmei. Am voi ca definiţia dorită, mult 
mai complicată decât se crede, să se desprindă de la sine, încetul cu 
încetul, din chiar cercetările ce la întreprindem. Filozofia, încetând 
cu veacuri în urmă de a mai fi slujnica dogmei, şi-a răscumpărat liber¬ 
tatea de mişcare cu o cădere într-o regretabilă prejudecată. Filozofia 
a crezut că faţă de dogmă nu poate avea decât două atitudini: anume 
sau să se dezintereseze în orice chip de soarta ei, sau să-i divulge absur¬ 
ditatea şi să-i condamne, fără putinţă de apel, conţinutul. Nu afir¬ 
măm că asemenea atitudini intolerante de totală negare nu şi-ar fi avut 
la un moment dat îndreptăţirea. Din clipa însă în care însăşi filo¬ 
zofia a intrat într-o fază de acută şi veşnic reînnoită criză, problema 
dogmei cere să fie tratată intr-un spirit dezbărat şi de ultimele pre¬ 
judecăţi. Până acum problema cu atâtea feţe a dogmaticului nu s-a 
pus în toată amploarea ei nici în raport cu metafizica, nici în raport cu 
teoria cunoaşterii şi nici în raport cu filozofia culturii. Numai 
istoricii şi teologii, deopotrivă împinşi de poruncile meseriei, s-au 
ocupat cu toată seriozitatea de problema dogmei, dar atât pentru unii, 
cât şi pentru ceilalţi dogma e din capul locului dată o dată pentru 
totdeauna. Pentru istorici ca fapt al trecutului, pentru teologi ca for¬ 
mulă de credinţă. Pentru istorici, preocupaţi cum sunt în primul şi 
în ultimul rând de singularitatea faptelor, dogma nu poate să fie decât 
o apariţie „unică" în cursul timpurilor. Pentru teologi, sugestionaţi 
cum sunt de existenţa statică a unui adevăr presupus absolut, dog¬ 
ma nu poate să fie decât tot „unică", adică o singulară revelaţie cu 
constelaţii fixe. Nici din trecutul în care istoricul suspendează dogma 
şi nici din moartea hieratică în care teologul fixează dogma nu se des¬ 
prinde însă posibilitatea vreunei iniţiative filozofice spontane şi crea¬ 
toare. Nu vrem să spunem cu aceasta că cercetările istoricilor sau 
comentariile teologilor în marginea dogmei ar fi inutile. Din lucrările 
istoricilor se învaţă desigur nespus de folositoare lucruri cu privire 

la ivirea şi evoluţia dogmelor. Şi un interes incontestabil au pentru 
orişicine şi cercetările de adâncire teologică a dogmei. Dar problema 
istoricului e în genere prea strict circumscrisă, iar teologul e prea ma¬ 
gic ţintuit în cercul de vrajă al formulelor ca atare, pentru ca ideile 
lor despre dogmă să poată deveni un ferment creator în ritmica spi¬ 
ritului omenesc. Singură filozofia ar fi fost în stare să smulgă dogmei 
virtuţi creatoare, dar filozofia s-a sfiit să abordeze problema dogma¬ 
ticului aşa după cum se cuvine. Filozofia, în cazurile când nu s-a 
mărginit la critică şi şi-a aplecat interesul în înţeles pozitiv spre dog¬ 
mă, a făcut cel mult operă de interpretare şi de adaptare a ei la nece¬ 
sităţi de sistem. Astfel, când nu a negat dogma, filozofia a izbutit 
doar să o falsifice . 1 Se va vedea însă că dogma are şi altă noimă decât 


1. încercările de interpretare filozofică a conţinutului dogmelor sau a unor 
anume elemente din doctrina creştină sunt nenumărate. Câtă trudă nu s-a 
manifestat în cele mai diverse şcoli filozofice pentru a tălmăci diferite gânduri 
creştine în aşa fel ca ele să se acorde cu sistemul sau cel puţin cu liniile generale 
ale sistemului adoptat de respectiva şcoală. Un deosebit zel în direcţia aceasta 
au arătat mai ales gânditorii hegelieni şi-l arată în timpul nostru anume 
cugetător dialectici, aparţinând cu osebire filozofiei în strânse legături cu gân¬ 
direa religioasă protestantă. în toate aceste încercări, e vorba totdeauna de o 
exegeză specială aplicată conţinutului doctrinei creştine. E o exegeză tălmă¬ 
citoare şi răstălmăcitoare, care ia, îndeosebi în ultimul timp, un aspect foarte 
abstract şi care nu are alt rost decât acela de a anexa filozofiei cel puţin ele¬ 
mentele principale ale doctrinei creştine. Desigur că multe din încercările la 
care ne referim sunt interesante, uneori chiar foarte interesante, dar atât. Amin¬ 
tim printre aceşti gânditori pe unul care, după părerea noastră, duce la extremă 
limită exegeza abstractă: P[aul] Tillich. (A se vedea bunăoară cartea sa Religiose 
Verwirklichnng, Furche Verlag, 1930.) Tillich, pentru a salva elementele esen¬ 
ţiale ale doctrinei creştine, se dedă la o interpretare extrem de simbolică şi de 
eterată a ideii de „graţie", de „judecată" etc. Chiar şi apariţia lui Isus Hristos e 
simbolic abstractizată intr-un sens, ca să corespundă exigenţelor gândirii filo¬ 
zofice de azi. Tillich vorbeşte astfel despre „locul cristologic" ca linie „medi¬ 
ală" a istoriei, ca „mijloc" care dă un sens istoriei, indiferent de persoana istorică 
a lui Isus Hristos etc. încercările nu sunt lipsite de subtilitate, dar sensul ori¬ 
ginar al doctrinei creştine apare în ele atât de alegoric-diluat, încât suntem 
nevoiţi să vedem în consideraţii de asemenea natură semne de agonie ale doc¬ 
trinei creştine, cel puţin în forma ei protestantă. în problema ce ne-o punem 
noi nu ne vom referi nici un moment la „conţinutul" dogmelor sau al doctri¬ 
nei creştine ca atare. Studiul nostru nu-şi propune adaptarea ideilor creştine la 
vreo anume filozofie actuală. 

aceea pe care, în diverse variante, gândirea filozofică actuală şi din 
trecut e dispusă să i-o acorde. In desfăşurarea vastei probleme ce ne 
preocupă, istoria dogmei oferă interesante puncte de orientare peste 
imensul material ce urmează să fie organizat. Vom încerca să schi¬ 
ţăm în câteva cuvinte procesul apariţiei istorice, dacă nu a diverselor 
dogme, ceea ce ar fi fără folos şi ne-ar duce prea departe, cel puţin 
a „dogmaticului" în genere. O lămurire menită să pregătească defi¬ 
niţia ce-o căutăm dogmei se impune de pe acum. Cuvintele „dogmă" 
şi „dogmatic" nu le întrebuinţăm în sensul ce li s-a dat prin criti¬ 
cismul kantian, sens pe care aceste cuvinte îl poartă pe frunte ca un 
semn ars de osândă. „Dogme" în înţeles criticist sunt teze filozofice 
care depăşesc mai mult sau mai puţin experienţa şi care sunt accep¬ 
tate fără de un prealabil control critic al cunoaşterii în sine şi al 
posibilităţilor ei. Sensul kantian atribuit dogmaticului e pentru pro¬ 
blema ce o punem şi prea larg, şi prea de suprafaţă. Definiţia kan¬ 
tiană a dogmaticului nu ne deschide poarta spre diferenţierea, pentru 
noi esenţială, între dogmă, în înţelesul ei tradiţional, şi o oarecare teză 
de metafizică raţionalistă. Cuvintele lui Kant despre somnul dogmatic 
în care se găsea înainte de perioada criticistă se referă la dogmă, dar 
mai ales la construcţiile raţionaliste. Trezirea lui din somnul dogmatic 
nu presupune în nici un fel vreo diferenţiere între „dogmă" şi „teză" 
raţionalistă. Punctul de vedere kantian rămâne astfel inoperant 
pentru noi. De altfel dogmaticului, în sensul pe care noi îl vom da 
acestui cuvânt, poate foarte bine să-i premeargă un control critic al 
cunoaşterii. Nu voim să anticipăm nimic asupra rezultatelor, ce le 
vom obţine numai după îndelungă trudă; spre a putea însă începe 
foarte utila noastră incursiune istorică, trebuie să ne hotărâm de pe 
acum de a nu înţelege prin dogmă nici una din tezele metafizicii 
raţionaliste. 

Perioada istorică cunoscută sub numele de elenism ne dă întâile 
lămuriri preţioase asupra originii dogmei. Să ne întoarcem pentru 
câteva clipe înapoi până în acel mare ajun de eră creştină. Carac¬ 
teristic pentru elenism e înainte de orice tulburătorul amestec de 
curente spirituale. Filozofia grecească a ieşit din sine, şi-a devenit 
sieşi străină, s-a trădat ca să încerce aventuri simbiotice cu cele mai 
diverse doctrine şi mitologii asiatice, ce i-au purces întru întâmpinare. 
Gândirea grecească şi-a pierdut instinctul de conservare prin care 
veacuri de-a rândul s-a apărat, în splendidă izolare, de invazii bar- 

bare. Gândirea grecească a început să înveţe virtutea pierderii de 
sine în altceva. Asia Mică şi Egiptul s-au transformat în tărâm fer¬ 
mecat de interferenţe spirituale, de apropieri şi sinteze. Abstracţiunea 
şi precizia europeană s-au întâlnit cu imaginaţia şi principiile tăgă¬ 
duitoare de limite ale Asiei. Vagi ecouri indice despre suprema unitate, 
dramatic dualism persan, adâncă şi clarvăzătoare mitologie babilo¬ 
niană, mesianice viziuni iudaice, ocultism egiptean cu rădăcini din¬ 
colo de hotarul morţii, rotunda şi plastica „idee“ grecească îşi dau 
întâlnire sub semnul elenist în căutarea unui superior aliaj. Toate 
gândurile despre lume şi viaţă se dezvoltaseră şi înfloriseră până 
atunci în relativă izolare unele de celelalte. Intr-un loc ideile clare 
ale lui Platon, în altul mitul căderii omului în păcat. Intr-o parte 
gândul călătoriei sufletului omenesc din fiinţă în fiinţă, aiurea ideea 
despre veşnica luptă dintre bine şi rău. La un norod speranţa în 
ivirea unui salvator al lumii, la alt norod presimţirea unei mari iden¬ 
tităţi a tututor întru aceeaşi supremă existenţă. Printr-o neînţeleasă 
vrajă, distanţa interioară dintre produsele geniului local din trei 
continente a dispărut. Apolo ia atribute barbare, iar zeii solari din 
Mesopotamia introduc, în blazonul lor de nobleţe, semne greceşti. 
Puritatea stilistică a plăsmuirilor filozofice, mitice şi religioase apar¬ 
ţinând celor mai diverse popoare s-a irosit. Prin aceasta gândurile 
suferă sub aspect formal şi organic o degradare, dar concomitent se 
îmbogăţesc în chip neaşteptat ca sens. Stihiile, până deunăzi vrăj¬ 
maşe, sunt dintr-odată cuprinse de dorul cunoaşterii reciproce, de 
pofta de a se împreuna şi de a se închega în ceva unitar. Secretele 
doctrinelor ezoterice, cu gelozie păzite de către iniţiaţi, încetează de 
a mai fi ghicitori fără de cheie, devenind mai mult ori mai puţin un 
bun comun, care circulă pretutindeni ca banul cu efigia cezarului. 
Comentatori subtili, mari meşteri ai analogiei, descoperă înrudiri şi 
simetrii unde ochiul obişnuit nu putea să vadă decât ciocniri, deo¬ 
sebiri, divergenţe. Alexandria observă cu rafinată mirare asemănări 
între învăţăturile „relevate" şi rezultatele gândirii „fireşti". Se pune, 
nu fără uimire, un nou accent pe sensul ideilor şi al miturilor - şi se 
trece cu vederea haina exterioară atât de felurită a acestora. Elenis¬ 
mul e nou faţă de epocile din trecut tocmai prin această pasiune 
încă necunoscută pentru sensul ce se ascunde în dosul unei fenome¬ 
nologii spirituale. Căutându-se sensul, sâmburele se despoaie de 
coajă, conţinutul de haină, esenţa de forma accidentală. Operaţia se 

aplică cu osebire asupra plăsmuirilor minţii omeneşti, fie acestea 
mituri, fie idei. Rezultatul operaţiei e de obicei reducerea la acelaşi 
numitor, la acelaşi înţeles, a gândurilor atât de felurit exprimate şi 
ascunse în dosul atâtor icoane, după împrejurări, timpuri şi locuri. 
Şi astfel se descoperă că un oarecare zeu asiatic, deşi cu altă înfăţi¬ 
şare, e identic cu cutare zeu grecesc sau egiptean şi că Moise a gândit 
gânduri socratice precum şi invers. Procedeul acesta de a reduce o 
idee, un mit, o metaforă la sens contribuie în enormă măsură la 
punerea lor în circulaţie. Ideile, miturile, metaforele, uşurate de ba¬ 
lastul accidentalului, călătoresc sfidând barierele de ieri. Osmoza 
dintre ele se înteţeşte. Conştiinţa singuraticului se îmbogăţeşte cu 
conştiinţa vecinilor de care îl despărţiseră până atunci nu numai deşer- 
turi şi mare, ci şi diferenţa organică dintre o conştiinţă etnică şi 
cealaltă. S-au pierdut, desigur, firescul şi naivitatea sufletească de altă¬ 
dată şi poate şi adâncimea trăirii imediate. Mitul se transformă în 
alegorie. Viziunea se schimbă în idee. Tot ce era plastic prinde să se 
subţieze, sublimându-se abstract. Prin mijlocirea „sensului", ce poate 
îmbrăca fără să se piardă atâtea forme, convertirea mitului în gând 
abstract se face fără greutate. La rândul ei, şi abstracţiunea se trans¬ 
formă, făcând oarecum drumul invers: conceptele iau trup, dobân¬ 
dind calităţi concrete, înfăţişare de semifiinţe şi în cele din urmă de 
fiinţe (de exemplu, Logosul). In această atmosferă saturată de vedenii 
şi gând, de speranţe şi scepticism, apare mitul creştin, care acceptă 
toate transformările pe care un mit trebuia să le îndure: născut din 
trăire imediată, mitul creştin se complică alegoric - şi pe urmă se 
împreună cu abstracţiunea filozofică. Totuşi, căci este şi un totuşi în 
acest uriaş proces de amalgamizare, simetriile nu erau atât de netede 
şi de vădite precum le-ar fi dorit gânditorul elenist. Rămăseseră 
între doctrine şi mituri, între doctrine şi doctrine, între mituri şi 
mituri, şi unele nepotriviri de neînlăturat. Punţile aruncate peste 
prăpăstii rămân suspendate, fără a putea umple hiatul căscat între 
gând şi gând. Intelectul, cu oricâtă silitoare muncire, nu izbuteşte să 
săvârşească ultime sinteze. Prin tensiunea fără soluţie dintre „ele¬ 
mentele" şi „adevărurile" incongruente ale elenismului se pregăteşte 
încetul cu încetul terenul pentru dogmă. Dogma presupune la com¬ 
plicatele ei origini istorice o anume criză a intelectului, o criză care 
are însă un multiplu înţeles. Intelectului, care şi-a demonstrat singur 
neajunsurile, neputând să creeze ultimele sinteze, i se impunea cel 

puţin în anume măsură o renunţare la sine. Renunţarea aceasta nu 
are totuşi sensul unei totale lepădări de sine. Sacrificiul despre care 
vorbim nu trebuie înţeles nici ca un refugiu în „credinţă". Sufletele 
chinuite de îndoieli s-au refugiat, ce-i drept, în „credinţă", dar inte¬ 
lectul, privit aparte, nu a fost anulat; el a evadat doar din sine în 
formule care, prin structura lor, sunt inaccesibile logicii. Atât şi 
nimic mai mult. Că aceste formule au apărut uneori pe un fundal 
de credinţă şi de trăire religioasă e o altă chestiune. în studiul de faţă 
punem problema dogmei numai din punctul de vedere al inte¬ 
lectului şi al teoriei metafizice, şi vom face abstracţie de toate com¬ 
plicaţiile religioase ale ei. Trebuie să izolăm dogma - nu vrem să 
spunem de alteraţiile de sens ce le-ar suferi ca simbol religios, dar de 
toate subînţelesurile cu care credinţa o înzestrează. Circumscriem 
deci cu rigoare problema noastră la cercetarea dogmei în structura 
ei pur intelectuală. Nu trebuie să scăpăm nici un moment din vedere 
că dogma , deşi presupune într-o anume măsură, ce rămâne să fie 
precis determinată, o renunţare la intelect, se formidează pe un plan 
tot de intelectualitate. în consecinţă ea poate să fie separată în abstract, 
ca orice formulă metafizică, şi tratată ca atare sub aspect exclusiv 
intelectual. Prin reducerea dogmei la aspectul pur intelectual nu 
voim să spunem că dogma, în calitate de simbol religios, n-ar avea 
şi unele aspecte care nu sunt de natură intelectuală. Aceste aspecte, 
ţinând mai ales de conţinutul dogmelor şi mai puţin de forma lor, 
ne îngăduim să le trecem cu vederea, fiindcă orice oprire asupra lor 
ar îngreuia doar inutil drumul spre miezul problemei ce ne punem. 

în schiţa noastră istorică trebuie să relevăm după cum se cuvine 
rolul jucat în crearea metodei dogmatice de Filon din Alexandria. 
Acest gânditor care trece drept un sincretist, ca mulţi alţii din tim¬ 
pul său, stă după părerea noastră la un cap de pod. Şi nu la cel mai 
neînsemnat al istoriei. Iudeul Filon, ajuns în contact cu filozofia 
grecească, încearcă întâia oară pe un temei mai larg să adapteze 
mitologia iudaică la filozofia grecească şi pe aceasta la cea dintâi, 
dând sugestii decisive pentru analoage încercări de mai târziu. Dar 
opera lui nu se mărgineşte la atât. El e cel dintâi gânditor care, întru 
cât lucrul mai poate să fie controlat, propune formule de o structură 
vădit dogmatică. Sincretism cu puneri neorganice de elemente dis¬ 
parate unul lângă celălalt în unităţi fictive au făcut îndeajuns şi alţii. 
Sincretism au făcut toţi eleniştii, care se desfătau în orgia pestriţă a 

analogiilor. în aceeaşi vină a căzut neîndoios şi Filon, chiar din cale 
afară, dar dincolo de opera de multe ori inutilă de pietrar la mo¬ 
zaicul sincretist găsim în doctrina lui şi câteva idei menite să lumi¬ 
neze la o răscruce. Un exemplu ne va lămuri asupra ivirii dogmei 
mai bine decât această expunere în generalităţi. Istoria ideii de ema¬ 
naţie oferă o asemenea pildă, deosebit de instructivă. Se ştie că Hcra¬ 
ci ir şi cu el stoicii de mai târziu admit în metafizica lor existenţa 
unei substanţe primare, „divine", concepută ca spirit şi materie în 
acelaşi timp. După părerea lui Heraclit, substanţa primară s-a dife¬ 
renţiat, o parte a ei prefâcându-se în „lume“. După părerea stoicilor, 
substanţa primară s-a diferenţiat în întregime în „lume“. Filon din 
Alexandria 1 , spre deosebire de gânditorii greci, a dat ideii substanţei 
primare un aspect dogmatic. El afirmă că din substanţa primară 
emană existenţe secundare, fără ca prin acest proces substanţa primară 
să sufere vreo scădere. Propunând formula, Filon şi-a dat perfect sea¬ 
ma de toată răspunderea ce o lua asupră-şi prin ea, dar nu şi-a dat 
şi nici nu putea să-şi dea seama de toată importanţa istorică a ini¬ 
ţiativei sale. Dogma s-a născut. Şi de aici înainte ea se va căli - 
cristal misterios cu tot mai multe feţe - intr-un extatic incendiu 
spiritual, care va dura un întreg eon. Să se compare odată ideea 
substanţei primare, cum o găsim la filozofii greci, şi aspectul ce i s-a 
dat de către Filon. Spuneam că FFeraclit admitea o substanţă pri¬ 
mară, din care o parte se preface în lume. Teza aceasta, dacă n-o con¬ 
fruntăm cu experienţa ştiinţifică, ci o privim în sine, ca o propoziţie 
ce nu cere decât controlul logicii ei lăuntrice, e limpede şi inteli¬ 
gibilă. Stoicii susţineau că substanţa primară se transformă în în¬ 
tregime în lume. Teză tot atât de limpede şi de inteligibilă ca şi cea 
heracliteană. Nu găsim nici o nepotrivire interioară în corpul logic 
al acestor formule. Pierderii afirmate de o parte îi corespunde o do¬ 
bândă afirmată de altă parte. Simetria lăuntrică a fiecăreia din aceste 
teze nu lasă nimic de dorit. Cum se explică atitudinea lui Filon? Ce 
l-a îndemnat să nu accepte nici una din formulele ridicate pe cân¬ 
tarul de precizie al gândirii greceşti? Filon a crescut în concepţia 
monoteismului iudaic, pentru care ideea inalterabilităţii divinităţii 

1. Informaţii mai detaliate despre Filon din Alexandria, precum şi despre 
toată gândirea elenistă, se pot găsi în Der Ausklang der antiken Philosophie and 
das Erwachen einer neuen Zeit de G. Kafka şi H. Eibl, Reinhardt Veri., 1928. 

era o piatră unghiulară. Filon trebuie să se fi întrebat: ce divinitate 
e aceea care dispare parţial sau integral, degradându-se'i în sânul divi¬ 
nităţii, aşa cum el o concepe potrivit tradiţiei iudaice, nu se putea 
admite dispariţie şi degradare. Dumnezeu, cel care s-a revelat pro¬ 
feţilor prin unicul său atribut existenţial, trebuia păstrat în toată 
plenitudinea sa existenţială. în cazul dumnezeirii nu era dată în nici 
un fel posibilitatea să se vorbească despre împuţinare, secătuire sau 
fărâmiţare. Totuşi Filon se vede de altă parte constrâns să admită 
emanaţia unor existenţe secundare din divinitate (de exemplu a Logo¬ 
sului). Pot să derive din altceva decât din substanţa primară aceste 
existenţe secundare? Evident că nu. Afirmaţii antitetice se impun 
astfel, cel puţin lui Filon, căci despre dilema lui e vorba, cu aceeaşi 
stringenţă logică. De o parte el trebuia să admită divinitatea calitativ 
şi cantitativ inalterabilă, şi de altă parte emanaţia din ea a unor 
existenţe secundare. Dilema, care pe un altul l-ar fi azvârlit în scep¬ 
ticism iremediabil, a fost pentru Filon un prilej de eroică hotărâre. 
El s-a decis pentru sinteză: există emanaţii din divinitate, dar prin 
emanări divinitatea nu îndură nici o scădere. Astfel intelectul s-a 
hotărât, pentru întâia oară în istorie, să accepte în deplină conştiinţă 
o formulă care, indiferent de raportul său cu realitatea, era antino¬ 
mică în sine şi care nu se poate gândi până la capăt nici în lumea 
abstracţiunii logice şi nici în lumea concretului. 

Ideea dogmatică despre emanaţie, odată enunţată, a devenit un 
loc comun în gândirea timpului. în general gnosticii admiteau o 
infinitate de emanaţii din divinitate, fără ca divinitatea să se pulve¬ 
rizeze. Un ecou al aceleiaşi idei a fost fixat apoi şi în dogmatica creş¬ 
tină: ideea purcederii Duhului Sfânt din Tatăl, fără ca Tatăl să îndure 
vreo degradare sau împuţinare, e o copie mai îndepărtată a concep¬ 
ţiei filonice despre emanaţie. Dar contribuţia lui Filon la introducerea 
dogmaticului în conştiinţa vremii nu se limitează la atât. O altă 
idee, destinată să servească drept prim sâmbure unor precipitări 
dogmatice de mare importanţă de mai târziu, se iveşte întâia oară 
tot în gândirea sa, ceea ce ar dovedi încă o dată câtă conştiinţă şi con¬ 
secvenţă punea Filon în atitudinea sa, ce lua în răspăr ultimele „evi¬ 
denţe" ale filozofiei de până atunci. Filon admite o serie de Potenţe 
emanând din divinitate; el susţine însă în acelaşi timp că aceste 
Potenţe, roind din substanţa divină, nu distrug unitatea lui Dum¬ 
nezeu, ci rămân oarecum în el, în veşnică unitate cu el. Iată o nouă 

formulă dogmatică, adică o formulă închizând în sine o ciocnire de 
termeni, cu neputinţă de realizat pe plan logic sau intuitiv: separaţia 
între nişte existenţe derivate şi existenţa-origine - derivatele rămâ¬ 
nând totuşi real unite cu originea. „Cum sunt (aceste Potenţe) o uni¬ 
tate în Dumnezeu, acesta e marele mister", o spune însuşi Filon 1 . 
Declaraţia aceasta atât de limpede denotă până la evidenţă că afir¬ 
maţia sa „dogmatică" nu era o contradicţie involuntară, ci o formu¬ 
lă, deşi contradictorie, conştient enunţată ca atare. Fapta lui Filon 
nu poate să fie numită în sens peiorativ sincretism, ea nu poate fi 
socotită drept una din sintezele neisprăvite, cum s-au ivit aşa de multe 
în timpul său. Fapta lui Filon echivalează cu o invenţia spirituală. O 
invenţie spirituală căreia îi atribuim meritul de întâie manifestare a 
unui nou fel de a gândi, fundamental deosebit de metodele de gân¬ 
dire precedente. Numai faptul că dogmatismul şi-a găsit deplina şi 
cea mai bogată cristalizare formală şi de conţinut în creştinism şi 
prejudecata urmând din această împrejurare, că dogma ar fi o apari¬ 
ţie exclusiv creştină, au împiedicat să i se dea lui Filon cinstea cuve¬ 
nită de întâi gânditori dogmatic. 

Se va înţelege chiar şi numai din exemplele de gândire dogmatică 
amintite până acum că în studiul de faţă nu vom lua dogma nici în 
sensul pe care teologia creştină înţelege să-l dea cuvântului. Pentru teo¬ 
logi dogma e „formulată de credinţă" (unanim acceptată de Sinoadele 
ecumenice pe temei de pretinsă revelaţie), care face parte constitutivă 
din doctrina Bisericii, fie că depăşeşte sau nu înţelegerea omenească. 
Pentru noi „dogmă" e deocamdată orice formulă intelectuală care, 
în dezacord radical cu înţelegerea, postulează o transcendere a logicii. 
Indiferent în ce sistem de metafizică ar apărea formula. Precum se 
înţelege de la sine, nu condiţionăm dogma de faptul acceptării ei 
fără control din partea unei comunităţi. Dogma, întru cât ne inte¬ 
resează pe noi, adică din punct de vedere pur intelectual, e „dogmă" 
prin structura ei lăuntrică, şi nu prin atitudinea oamenilor faţă de 
ea şi nici prin eventualele ei conexiuni cu o colectivitate oarecare. 
Dogma nu se poate defini printr-un fapt exterior ei. O dogmă s-ar 
putea să nu fie acceptată de nimeni în afară de autorul ei şi totuşi să 
fie o dogmă prin articulaţia ei. Intr-o primă aproximaţie nu delimităm 
dogma decât prin natura conflictului ei cu funcţiile obişnuite ale 
intelectului. Vom avea apoi ocazia să vedem dogma precizându-se 


1. Ibid., p. 180. 

încetul cu încetul şi dobândind tot mai multe muchii de diferenţiere 
faţă de tipuri de cunoaştere, cel puţin în aparenţă, asemănătoare. 

începuturile dogmatice ale lui Filon n-au rămas un fapt izolat, 
în veacurile mişcate de atâtea doctrine cu aspiraţii intempestive de 
dominare universală care au urmat, ideile dogmatice s-au ivit într-o 
abundenţă neprevăzută şi cu excese de floră ecuatorială. Nu vom 
afirma nici un moment că Filon ar fi părintele acestei flore dog¬ 
matice. O floră spirituală răsare totdeauna din dimensiuni anonime 
ale spiritului omenesc. Altfel Filon, chiar dacă ar fi fost o persona¬ 
litate mult mai puternică decât a fost, n-ar fi putut să-i devină pă¬ 
rinte. El a fost însă întâiul grădinar al florei despre care vorbim. 

Creştinismul, pe cale de a-şi crea o doctrină, s-a lăsat fecundat de 
elenism (Pavel). Şi era firesc să se lase. Altfel, prin puritatea iniţială, 
el nu ar fi putut niciodată să aspire la universalitatea pe care a cu- 
cerit-o. Ideile creştine au asimilat tot ce au învins. Sau mai bine zis 
ele au învins prin concesii. Procesul de amalgamizare între învăţătura 
evanghelică, între concepţia cristologică a lui Pavel şi ideile lumii 
păgâne durează câteva veacuri. (S-a văzut bunăoară cam ce a împru¬ 
mutat dogma creştină a Sfintei Treimi de la Filon.) în plăsmuirea 
diverselor concepţii teologice-cristologice se remarcă în general două 
tendinţe: una mitică-raţionalizantă, alta dogmatică. Adică: o tendinţă 
ce organizează materialul cristologic-teologic în acord cu inteligenţa 
omenească şi alta care se aşază în dezacord cu inteligenţa, postulând 
o transcendere a funcţiilor logice. Evident, cea de a doua atitudine 
nu izvora dintr-un principiu conştient de „dogmatizare". Nu e însă 
mai puţin adevărat că tendinţa aceasta specială, şi cu o direcţie pre¬ 
cisă, de dogmatizare a fost urmată în procesul istoric al cristalizării 
doctrinei creştine cu o consecvenţă impresionantă de către Biserică 
de câte ori apăreau noi idei, care solicitau o decizie. Istoricii care nu 
calculează cu această tendinţă se dedau la păreri inadmisibile despre 
devenirea doctrinei creştine. Nu mai departe decât un Harnack sus¬ 
ţine de pildă - şi aceasta e simptomatic pentru întreaga sa concepţie 
istorică - că pe la mijlocul veacului doi nu se putea încă şti care 
concepţie cristologică va învinge. Se ştie în adevăr că întâii teologi, 
stângaci ca orice începători, nu s-au gândit la stabilirea celor două 
naturi în persoana lui Isus Fdristos 1 . Ei concep apariţia lui Isus fie în 

1. A. Harnack, Lehrbtich der Dogmengeschichte, Freiburg, 1886, pp. 139 şi 
142. 

sensul că omul Isus a dobândit printr-un dar de sus o „demnitate" 
divină, fie în sensul că natura omenească a lui Isus e numai o haină 
vremelnic îmbrăcată de un spirit divin, de un oarecare spirit divin. 
Părerea lui Harnack, că pe la mijlocul veacului doi nu se putea şti 
care din aceste două concepţii va învinge, cuprinde implicit întreaga 
sa concepţie despre devenirea dogmelor - concepţie care cere neapă¬ 
rat o serioasă corectură. Desigur că nu se putea şti care idee cristo- 
logică va învinge, dar evoluţia doctrinei creştine trăda chiar de pe 
atunci o direcţie ce nu a mai fost părăsită niciodată. In genere istoricii 
laici înclină spre părerea că istoria ideilor creştine este expresia unei 
lupte fireşti între diverse idei, cu triumful unora asupra altora ca ur¬ 
mare a tăriei curentelor ce le reprezentau. După părerea aceasta, ar 
fi putut să iasă învingătoare când o idee mitic-raţionalizantă, când 
una dogmatică. îndeobşte istoricii laici nu văd, în devenirea doctri¬ 
nei creştine, decât jocul de forţe ale momentului, şi nu o determi¬ 
nantă formativă de lungă durată, cum ar fi tendinţa de dogmatizare 
subliniată de noi. Istoricii oficiali ai creştinismului, de altă parte, se 
căznesc să demonstreze că ideile definitive ale Bisericii au învins 
fiindcă, după un plan divin urmat de evoluţia creştinismului, aceste 
idei, de altfel - după părerea lor - implicit date în învăţătura evan¬ 
ghelică, trebuiau să învingă. Să ni se dea voie să nu împărtăşim nici 
părerile istoricilor laici, nici pe ale istoricilor oficiali. Există, după 
cum vom vedea, un factor determinant, nu divin, de „revelaţie", ci 
cât se poate de firesc, în istoria dogmelor, trecut prea adesea cu 
vederea, deşi se manifestă cu o evidenţă strigătoare. Factorul în ches¬ 
tiune e tocmai tendinţa care, în lipsa unui termen mai bun, ar putea 
să fie numit nisus dogmaticus. Acest nisus se poate urmări de aproape, 
timp de câteva veacuri, de-a lungul tuturor peripeţiilor gândului 
creştin, căci a jucat, tot timpul cât a durat epoca de înjghebare a 
doctrinei creştine, nu numai un rol formativ, ci şi un rol de incon¬ 
ştient principiu de selecţie între ideile ce răsăreau pe planul gândirii 
teologice-filozofice. Evoluţia ideilor teologice-cristologice nu e atât 
de întâmplătoare precum vor unii, nici atât de puţin „evoluţie" pre¬ 
cum pretind îndeosebi teologii, care le atribuie un fel de preexistenţă 
ca adevăruri date, dar nedevelopate. Devenirea ideilor teologice e 
mai lineară decât vor istoricii laici, dar nu aşa de puţin liberă cum 
o înţeleg teologii. Teologii văd în dogmă adevăruri revelate, e prin ur¬ 
mare firesc ca ei să nu le acorde o evoluţie în înţelesul deplin al cu¬ 
vântului. Ideile teologiei creştine sunt însă, înainte de orice, creaţiuni 

ale spiritului omenesc; în această calitate ele au o evoluţie, o creş¬ 
tere; evoluţia nu e însă accidentală, ci stăpânită de un fir conducător. 
Cercetând dezbaterile şi luptele în jurul ideilor creştine, se observă, 
cel puţin în principalele lor etape, un lucru curios: totdeauna au 
răzbătut ideile care din punctul de vedere al inteligenţei omeneşti 
sunt cele mai absurde. Făcându-se o asemănare între marile erezii şi 
dogmele oficiale, care s-au formulat independent de ele sau împo¬ 
triva lor, se constată că ereziile sunt în marea lor majoritate mai 
aproape de un acord cu intelectul şi că împotriva lor a triumfat tot¬ 
deauna imposibilul şi monstruosul. In istoria gândirii creştine nu 
avem deci de-a face numai cu lupta între diverse idei, dintre care au 
biruit unele, aşa cum ar fi putut să biruiască şi altele dacă s-ar fi 
făcut pentru ele o mai bună şi mai susţinută reclamă religioasă. Nu. 
Căci s-au impus zdrobitor şi fără excepţie acelea care, prin structura 
lor interioară, erau cele mai „dogmatice". Regularitatea acestui triumf, 
reeditat în diferite forme de-a lungul câtorva veacuri, trebuie fixată 
în toată amploarea sa lineară şi monumentală, căci ea evidenţiază pe 
deplin existenţa unui criteriu care cântărea oarecum ideile după ca¬ 
ratele lor „dogmatice". „Dogmaticul" nu e un atribut de care se 
învredniceşte deopotrivă orice idee oficială a teologiei. Dogmaticul, 
precum reiese din analiza sa structurală, ce vom da-o în viitoare 
capitole, comportă grade, intensităţi, complicaţii. în epoca Sfinţilor 
Părinţi se face între ideile propuse de diverşi creatori de formule o 
alegere după un precept inconştient, dar urmat cu îndârjire. Prefe¬ 
rinţele lor se îndreaptă totdeauna spre „intens dogmatic". „Mai- 
puţin-dogmaticul" şi „nedogmaticul" cad pe al doilea plan, rămân 
în urmă, pier în osândă. 

Câteva exemple vor ilustra procesul în chestiune. Doctrina creş¬ 
tină, în primele ei încercări embrionare de sistemizare, cum le găsim 
la gânditorii de pe la mijlocul secolului doi, are un aspect care aduce 
numai foarte vag cu dogmele fixate de întâile Sinoade ecumenice 
(Niceea-Constantinopol). Aceşti gânditori, aduşi de circumstanţe 
independente de voinţa lor în situaţia extrem de penibilă pentru ei 
de a formula un gând numai din nevoia de a lua atitudini apolo¬ 
getice faţă de gânditori păgâni mult mai versaţi în mânuirea abstrac¬ 
ţiunilor, oricât de neajutoraţi, făceau totuşi întâii paşi spre dogmatizarea 
doctrinei creştine. Era o fază de tatonare, de întâie aşezare a unor 
stâlpi de orientare. Cum se achitau ei de sarcina impusă lor ne-o 

arată în chip impresionant un Taţian, de pildă. El vedea în Logos 
întâia operă a lui Dumnezeu-Tatăl. Logosul nu se bucura deci de prea 
înaltă consideraţie. Cât priveşte raportul dintre Logos şi Tatăl, Taţian 
se arată deosebit de îngrijat, dar numai de integritatea Tatălui. Toate 
grijuliile sale preocupări se învârt exclusiv în jurul salvării cu orice 
preţ a ideii Tatălui ca existenţă ce nu se alterează prin ivirea din el, 
sau prin el, a Logosului. Taţian face deci cel mult operă de adaptare 
a filozofiei filonice la necesităţile de sistem în devenire ale creşti¬ 
nismului. Nu era mult, dar era ceva. Gânditori ca Taţian săpau matca 
pentru dogmatizările creştine de mai târziu, faţă de întâile dogma¬ 
tizări, tendinţa cealaltă, mitic-raţionalizantă, a ţâşnit mult mai vigu¬ 
ros. In faza începuturilor de dogmatizare a doctrinei creştine s-a 
încercat în cadrul creştinismului bunăoară reforma monumentală a 
lui Marcion. îndrăzneţul, ciudatul, inspiratul Marcion susţinea exis¬ 
tenţa a doi Dumnezei, unul al Vechiului Testament (Testamentul 
Cărnii): adică Demiurg, făcătorul lumii; şi al doilea: Isus Hristos 
(întruparea „Dumnezeului necunoscut"), Dumnezeul Noului Testa¬ 
ment, al Spiritului, care ia locul Dumnezeului vechi, deposedându-1 
definitiv de atributele sale domneşti. Creştinismul lui Marcion, de 
esenţă pur evanghelică, cuprinde ca doctrină teze din punct de vedere 
logic relativ fără asperităţi, rotunjite în sine, deci nedogmatice. Refor¬ 
ma vajnică a lui Marcion se răspândise incendiar în marea masă a 
creştinilor, încât ameninţa să anuleze pentru totdeauna începuturile 
de dogmatizare a doctrinei creştine. Şi totuşi marcionismul a fost 
înfrânt. A fost înfrânt de curentul dogmatizant, mult mai sfios şi mai 
modest în realizările sale. Nu constituie oare acest triumf al dogma¬ 
tizării asupra nondogmatizării cea mai bună dovadă că dogmatizarea 
răspundea unor adânci necesităţi spirituale ale epocii? întâia luptă între 
„dogmaticul", de altfel nedesăvârşit, şi curentul „mitic-raţionalizant" 
se încheia cu biruinţa celui dintâi. Ceva analog se va întâmpla mai 
târziu cu învăţătura lui Arie, când dogmaticul a dat a doua mare luptă 
decisivă împotriva logicului. Dar până la erezia lui Arie trebuie să ne 
mai oprim şi asupra unei alte etape a doctrinei creştine. 

Interesant e cum uneori între două concepţii mai mult sau mai 
puţin mitic-raţionalizante se impune aceea care deschide mai multe 
„perspective" dogmatice , Iară ca în sine să fie dogmatică. Un exemplu 
în privinţa aceasta ne îmbie chiar începutul cristologiei. Două învă¬ 
ţături îşi disputau întâietatea: cea „pneumatică" şi cea „adopţiană". 

Pentru pneumatici Hristos era o fiinţă de natură divină „încarnată". 
Pentru adopţianişti Hristos era un profet înălţat din graţia lui Dum¬ 
nezeu la demnitatea divină. Adopţianismul susţine o teză terre â terre, 
de un caracter definitiv, care nu îngăduie vreo dezvoltare; ideea adop- 
ţiană n-are posibilităţi de evoluţie: ea e un cristal cu muchii deplin 
închegate. Altfel pneumatismul: teza sa are un caracter embrionar, 
care admitea fel şi fel de determinări. Teza pneumatică, aşa cum era, 
era logică, dar prin natura ei embrionară îngăduia precizări care 
puteau să ia şi un aspect antilogic. Doctrina pneumatică, deşi încă 
nu putea să fie, fără de importante corecturi şi esenţiale întregiri, 
punctul de vedere cel de pe urmă al Bisericii, a izbutit să înlăture 
adopţianismul. Adopţianismul era desigur în acord cu exigenţele logi¬ 
cii omeneşti; dar intr-un asemenea acord se găsea, de bine, de rău, şi 
pneumatismul. Pneumatismul era însă mai bogat în perspective dog- 
matizante, precum s-a dovedit prin însăşi evoluţia doctrinei cristo- 
iogice oficiale. Teza despre încarnarea într-o persoană a unei fiinţe 
de natură divină alcătuia, deşi logică în sine, un admirabil substrat 
pentru flora dogmatică cu corole antinomice de mai târziu; lucru ce 
nu se poate spune despre teza adopţiană, care ar fi tăiat orice posi¬ 
bilitate de „dogmatizare" ulterioară. Dacă s-ar fi acceptat adopţia¬ 
nismul, nu s-ar mai fi ajuns la „dogmele" de natură antinomică, 
construite cu atâta insondabilă pasiune de eclezia creştină. 

Concepţia teologică despre Trinitate a avut în cursul timpurilor 
un şir întreg de forme mitic-raţionalizante. Amintim numai două 
extreme. Sabelianismul afirma de pildă că Tatăl, Fiul, Sfântul Duh 
sunt numai „moduri" ale aceleiaşi fiinţe: Dumnezeu. Adică: forme 
de manifestare, chipuri, aspecte, dar nu persoane. Diametral opuse 
modalismului sabelianist, dar tot atât de mitic-raţionalizante, erau 
concepţiile pluraliste, care susţineau zei separaţi. Dumnezeu era divi¬ 
zat în zei deosebiţi: Tatăl şi Fiul sau Tatăl şi Fiul şi Sfântul Duh. Faţă 
de aceste doctrine diametral opuse, care se pot însă deopotrivă gândi 
logic, a învins „dogma" trinitară, dezvoltată îndeosebi de Clemens 
Alexandrinul şi de Origen, cu un pronunţat caracter antilogic. La 
Origen, Logos-Fiul şi Sfântul Duh nu sunt simple moduri sau aspecte 
ale Dumnezeirii, nici fiinţe substanţial separate, ci persoane în toată 
plinătatea sensului acordat cuvântului, persoane spirituale real sepa¬ 
rate ca atare, dar una ca substanţă-fiinţă. Formula aceasta are carac¬ 
terul unui cristal cu transparenţe deformante, cu ciudate focuri 

interioare, care îşi dispută întregul ce le cuprinde şi care totuşi trebuie 
să-şi facă loc reciproc. Materia formulei e de un străveziu deconcertant 
şi desfiguram. De notat că nici la Origen doctrina teologică nu îm¬ 
bracă încă forma din urmă. La Origen, ca şi la Părinţii antignostici - 
Irineu şi Tertulian 1 - Logosul este cu o treaptă mai jos decât Tatăl. 
Spiritul dogmatic, deşi antilogic, totuşi iubitor de echilibru, precizează 
ulterior că Logosul nu e întru nimic inferior Tatălui. Dacă vorbim 
la figurat, la Origen Dumnezeu închide o cascadă interioară de la 
Tatăl, Fiul până la Sfântul Duh, pe când pentru dogma definitivă 
cele trei persoane - urmând un fel de lege a vaselor comunicante - 
se ridică toate la acelaşi nivel. 

Arianismul, una din cele mai mari crize în istoria creştinismului, 
în pofida caracterului cu totul imaginar al construcţiilor sale, ar 
putea foarte bine să fie numit criză logicistă. Toate faimoasele teze 
ale lui Arie (Dumnezeu n-a fost totdeauna Tatăl, Logosul a fost creat 
în timp, e o fiinţă inferioară şi străină de Tatăl, în Isus Hristos s-a 
întrupat această fiinţă creată de Dumnezeu etc.) reprezintă în ultima 
linie o încercare de a raţionaliza, de a dezdogmatiza doctrina creş¬ 
tină şi de a o pune cât mai mult în acord cu posibilităţile de com¬ 
prehensiune ale omului. Sinodul niceean, atât de hotărâtor pentru 
istoria creştină, a osândit revoluţia raţionalistă a lui Arie. De acum 
Isus Hristos rămâne în doctrina deplin cristalizată a creştinismului: 

1. întruparea Logosului. 

2. A Logosului care nu e un mod al lui Dumnezeu, ci o ipostază 
(persoană) din etern a lui Dumnezeu. 

3. Ipostază nu în sensul de emanaţie sau de făptură creată, ci de 
naştere personală din Tatăl, rămânând una ca substanţă cu Tatăl. 

4. Prin nimic inferior Tatălui. 

Discuţii de sute de ani au dus la această dogmă. 

Am putea să arătăm şi cu exemple luate din faza a doua a istoriei 
dogmei cristologice, fază prin care s-a ajuns la stabilirea celor două 
naturi (divină şi omenească) în persoana lui Isus Hristos, cum toate 
ideile declarate mai târziu drept erezii (doketismul, monofizitismul 
etc. etc.) au fost tot atâtea încercări de a face „inteligibilă" apariţia 
lui Isus Hristos. 


1. Antignosticii, spre deosebire de gnostici, limitau numărul ipostazelor lui 
Dumnezeu la trei, în timp ce gnosticii le admiteau în număr nedefinit. 

Toate luptele de idei din epoca de formare a doctrinei creştine se 
desenează pe un fond de tendinţe polare: tendinţa mitic-raţionalizantă 
şi tendinţa de dogmatizare. Acesta e faptul fundamental al istoriei 
doctrinei creştine. întâia tendinţă consecvent realizată ducea veşnic 
la erezie, a doua consecvent realizată ducea la dogme din ce în ce 
mai complicate. Biserica s-a identificat totdeauna cu năzuinţa de a 
dogmatiza şi de a anula orice tentativă de organizare mitic-raţională 
a materialului teologic şi cristologic existent. 


O comparaţie între formulele definitive ale dogmelor şi punctul 
lor de plecare, spre a se vedea ce complicaţii cuprind formulele defi¬ 
nitive, nu poate să fie decât foarte instructivă. Prin comparaţie se pot 
distinge două mari complicaţii. 

întâia complicaţie: la Filon, de la care am pornit, se făcuse întâiul 
pas spre dogmă prin afirmaţia că, prin emanarea Logosului, divini¬ 
tatea nu suferă nici o scădere. Ideea aceasta dogmatică se complică 
în doctrina creştină cu alta: derivatul însuşi e ceva nescăzut şi egal întru 
totul cu izvorul, cu originea. Logosul prin nimic inferior Tatălui. 

A doua complicaţie: la Filon aveam ideea dogmatică a emanaţiilor 
ce rămân unite în Dumnezeu. Logosul era un principiu emanat, mai 
mult impersonal şi aproape numai alegoric numit Fiul (ca şi la mulţi 
Părinţi creştini de altfel); Logosul devine abia la Origen „persoană" 
în toată accepţia cuvântului, adică animal vivens (Fiarnack). Unitatea 
substanţială a unei persoane cu altă persoană (Logosul cu Tatăl), afirmată 
în hotărârile niceene, e şi mai dogmatică decât unitatea emanaţiei (de 
natură mai mult impersonală decât personală) în Dumnezeu la Filon. 
Conceptul „persoană" implică în mai mare grad izolarea de restul 
existenţei decât „impersonalul"; o unitate între două persoane e deci 
logic mai greu de conceput decât o unitate între existenţe imperso¬ 
nale diferite. Afirmarea unei asemenea unităţi între două persoane, 
ca identitate substanţială, constituie deci o potenţare a dogmaticului. 

Asupra altor deosebiri de conţinut între formulele iniţiale ale lui 
Filon şi cele de la Niceea nu ne oprim, fiindcă sub unghi dogmatic, 
structural-formal, ele nu prezintă vreun interes deosebit. Complicaţiile 
constatate ne îndreptăţesc însă să afirmăm o crescândă înteţire, în 
anume sens, în evoluţia ideilor dogmatice. Dogma Trinităţii conţine 

nu numai mai multe elemente de natură dogmatică, dar şi o mai netă 
precizare a lor decât ideea filonică despre divinitate. Astfel se poate 
afirma că formulele despre divinitate au înregistrat în cursul timpu¬ 
rilor un spor de carate dogmatice şi că dogma, dobândind un miez tot 
mai consistent, tot mai echilibrat, tot mai simetric în antilogicitatea 
sa, evoluează de la un minimum de relief dogmatic spre un maximum 
de relief dogmatic. Dogmele se stabilizează abia după ce-şi ajung 
acest stadiu de maxim relief. Procesul pe care îl subliniem constituie 
şi el un indiciu evident că doctrina creştină a crescut sub controlul unui 
criteriu cârmuitor, care elimina pe rând tot ce nu era dogmatic şi tot 
ce era mai puţin dogmatic în favoarea intens-dogmaticului. 

In dogmele creştine se oglindeşte desigur tot procesul devenirii lor 
istorice şi tot conflictul de formule, adesea diametral opuse, înălţate 
în jurul aceluiaşi obiect. Ceea ce nu vrea deloc să însemne că dog¬ 
mele au răzbătut prin natura aceasta sintetică a lor. In dosul dogme¬ 
lor vedem mai mult decât numai nevoia de sinteză (care poate avea 
şi un caracter raţional); acest mai mult e: setea de mister, tendinţa de 
a apăra misterul metafizic de orice încercare de raţionalizare a spiri¬ 
tului omenesc. Dogma aducea desigur un echilibru sintetic, fără de 
a raţionaliza însă misterul. Dogmele au pătruns în conştiinţa tim¬ 
pului nu fiindcă au fost sinteze, ci fiindcă în plus mai erau şi „dogme“, 
adică nişte formule care nu raţionalizează, ci numai fixează şi articu¬ 
lează misterul metafizic ca mister. 

Acest mare, susţinut şi consecvent apetit spiritual, orientat în direc¬ 
ţie dogmatică, caracterizează o întreagă eră istorică, dându-i o fizio¬ 
nomie proprie. Deoarece începuturile dogmatice se fac în afară de 
creştinism, s-ar putea risca afirmaţia că apetitul spiritual despre care 
vorbim, aparţinând timpului, ar fi dat naştere la doctrine de înalt relief 
dogmatic chiar dacă n-ar fi apărut creştinismul. 

Teologii din toate timpurile au ţinut să aducă dogma în legătură 
exclusivă cu „revelaţia". Termenul acesta nu poate să intervină în stu¬ 
diul nostru în discuţie. Noi punem problema dogmaticului sub unghi 
de vedere filozofic, şi una din ţintele noastre e tocmai aceea de a 
arăta că dogmaticul are o noimă şi în afară de asemenea consideraţii 
teologice. In cele ce urmează se va vedea că dogmei i se poate lua sub¬ 
stratul teologic, adică huma cerească a revelaţiei, fără ca prin aceasta 
dogma, ca tip de gândire, să rămână cu rădăcinile în vânt. 

Formula creştină a Trinităţii, care ne va servi drept model de dog¬ 
mă, nu e dogmatică numai printr-o singură latură sau printr-un element 
al ei. In ea se găsesc acumulate o serie de elemente dogmatice. Asupra 
ei se pot studia articulaţiile structurale ale dogmaticului mai mult 
decât asupra oricărei alte formule. Se cunoaşte formula: Dumnezeu 
e o „fiinţă" în trei „persoane" (o „substanţă" în trei „ipostaze"). Formula 
aceasta, atât de stranie pentru posibilităţile de înţelegere umană, nu 
vom discuta-o nici un moment sub aspectul conţinutului. Nu inten¬ 
ţionăm să sondăm misterul în sine, adăpostit sub învelişul dogmei. 
Dogma ne interesează numai ca tip de ideaţie, ca înfăţişare şi articu¬ 
laţie interioară, ca structură. Intelectul de totdeauna a privit această 
dogmă cu o iremediabilă jenă. Formula supără de obicei prin dez¬ 
acordul de atribute numerice („unu" şi „trei") cu care ea înzestrează 
divinitatea. Dar motivele pentru care intelectul refuză să o accepte 
sunt mai complicate. Faptului că Dumnezeu se prezintă, după diverse 
texte biblice şi în potrivire cu diverse argumente exegetice şi filozo¬ 
fice, ca „unitar" şi ca „multiplu" în acelaşi timp i s-ar fi putut da o 
soluţie „logică". Dumnezeu poate să fie conceput, fără să întâmpinăm 
vreo dificultate, „unul" ca fiinţă şi „multiplu" ca mod de manifestare. 
E ceva nelogic într-o asemenea afirmaţie? Desigur că nu. Gândirea 
creştină s-a oprit însă la o soluţie dogmatică. Şi cu aceasta ne găsim 
în chip neaşteptat într-o situaţie din cele mai bizare. Dogma Trini¬ 
tăţii stârneşte nedumeriri care nu vor nicidecum să se aşeze. Intrând 
în cămara ei, ca şi cum am ajunge dintr-odată între nişte oglinzi con¬ 
vexe care deformează totul. Nedumeriri pricinuieşte îndeosebi ten¬ 
siunea voită, dar pentru inteligenţa noastră de nerealizat , între termenii 
„fiinţă" şi „persoană" 1 . Pentru cunoaşterea intuitivă şi logică, terme¬ 
nul de „persoană" se subsumează, din punct de vedere abstract şi ierar¬ 
hic, în întregime termenului de „fiinţă". Conceptul de „fiinţă" e mai 
larg decât conceptul de „persoană". Noţiunea „persoană", ca un ce mai 


1. Concepţii au existat şi în afară de creştinism. Marţial aminteşte în batjo¬ 
cură o nouă evanghelie, care circula prin Roma timpului său, despre credinţa în 
Hermes, zeu suprem trinitar (Hermes omniasolus etter anus). (Vezi: R. Reitzenstein, 
Die hellenistischen Mysterienreligionen, Berlin, 1920, p. 15.) Credem însă că ase¬ 
menea concepţii operează cu noţiuni în mare grad „metaforice" şi că nu pot fi 
socotite „dogmatice". 

concret, o conţine în sine şi pe aceea de „fiinţă". Există deci între cele 
două noţiuni un raport neted de la abstract („fiinţă") la mai concret 
(„persoană"), un raport de solidaritate logică complet determinată. 
Raportul de solidaritate se extinde şi asupra aplicării acestor noţiuni 
intr-un domeniu de existenţe numerice. Adică: când spui despre ceva 
concret că e alcătuit din „trei persoane", spui implicit şi că e alcătuit 
din „trei fiinţe". Sau când spui despre o existenţă că e „o fiinţă", poţi 
să spui în acelaşi timp, cel mult, şi că e o „persoană", dar nicidecum 
că e „trei persoane". Cele două noţiuni („persoană" şi „fiinţă") sunt, 
dacă nu în orice aplicare a lor, atunci cel puţin în această aplicare nu¬ 
merică, reciproc solidare. Dogma însă le desolidarizează, cel puţin în 
aplicarea lor specială numerică asupra obiectului în chestiune (divini¬ 
tatea), deşi ca noţiuni abstracte le păstrează nealterate. Avem deci de 
a face în dogma Trinităţii cu un foarte curios paravan de izolare, ce 
se introduce între conceptul „fiinţă" şi cel de „persoană", dar numai 
cât priveşte întrebuinţarea lor intr-un caz cu totul special. Formula 
trebuie să spună în fond următoarele: când aplicăm pe un plan trans¬ 
cendent termenii „persoană" şi „fiinţă", ne putem dispensa de rapor¬ 
turile logice inerente acestor concepte. Se postulează deci, irealizabil 
pentru mintea noastră - printr-un fel de transcendere a ei -, o exis¬ 
tenţă care ar putea să fie „una" ca „fiinţă", dar „trei" ca „persoană". Ceea 
ce face ca dogma Trinităţii să rămână un corp străin pentru funcţiile 
asimilatoare ale intelectului, ceea ce face ca ea să devină, cu alte cu¬ 
vinte, de neînţeles şi de neconsumat e deci, în afară de atributele nu¬ 
merice, şi această deformare a unui raport logic deplin determinat 
între concepte date (fiinţă-persoană). Raportul neted de la abstract 
la mai concret dintre cele două noţiuni e în anume privinţe scos din 
discuţie şi anulat, anulare pe care intelectul nu poate să o conceapă 
şi intuiţia nu poate s-o întruchipeze (nici imaginar), fiind contrară 
funcţiunilor lor. Spiritul postulează însă deformarea în chestiune din¬ 
colo de intelect şi de intuiţie; act pe care nimic nu i-1 poate interzice. 
Dogmatismului scindează în aplicarea lor noţiunile „fiinţă" şi „per¬ 
soană", dincolo de diferenţele lor logice fireşti. Prin această scindare, 
gândirea dogmatică se pune în dezacord cu funcţiile logice ale minţii, 
deşi păstrează nealterate „conceptele" acesteia. 

Mai pomenim un exemplu de aplicare scindată a unor noţiuni 
solidare. Metoda o găsim întrebuinţată şi în dogma despre cele „două 
naturi" unite şi neamestecate în „persoana" lui Isus Hristos. Pentru 

cei ce au construit această dogmă, cuvântul „persoană" însemna, de¬ 
sigur, manifestarea concretă a unei naturi (esenţă). Noţiunea „per¬ 
soană" se subsumează, în raport de la mai concret la mai abstract, 
în întregime noţiunii „natură". în consecinţă, din punct de vedere 
logic, pe planul cunoaşterii obişnuite, teza cristologică trebuia sau 
putea să fie formulată astfel: 

1. Dacă în Isus Hristos sunt două naturi (omenească şi dumne¬ 
zeiască) , atunci trebuie să fie în el şi două persoane. 

2. Dacă în Isus Hristos e numai o persoană, atunci una din cele două 
pretinse naturi devine iluzorie (metaforă), rămânând ca reală numai 
una din ele (sau cea dumnezeiască, sau cea omenească). 1 

Dogma însă afirmă şi cele două naturi în Isus Hristos, şi unica sa 
persoană. Cât timp aderăm la noţiunile antice despre „natură" şi 
„persoană", sinteza cerută de dogma în discuţie e irealizabilă pentru 
intelectul nostru. Ea e o sinteză postulată. Se sparge şi aici o solida¬ 
ritate logică între noţiuni date, fără de a li se schimba conţinutul. Două 
concepte în raport de subsumpţiune (cea mai abstractă inclusiv dată 
în cea mai concretă), deci solidare în anume grad precis determina¬ 
bil, se bifurcă forţat în aplicarea lor, sub imperiul dogmei. Noţiunea 
mai concretă fiind mai plină, mai bogată decât cea cu un grad mai 
abstractă, e susceptibilă, eo ipso, de o diferenţiere logică (în definiţia 
însăşi a conceptului mai concret apare diferenţa sa specifică). Dar nu 
despre asemenea diferenţieri logice e vorba în dogme. Dogma atacă, 
în mecanismul său cel mai intim, însăşi solidaritatea logică inerentă 
noţiunilor. Dogma deformează raporturile logice dintre noţiuni, fără 
ca noţiunilor în sine să le dea alt sens decât l-au avut dintr-un început. 
Totul se petrece ca şi cum noţiunile ar avea, în afară de funcţia lor 
logică, şi o altă funcţie, aceea anume de a articula un ce transcendent 
de neînţeles prin intelect, de neconstruit prin intuiţie. Noţiunile în 
această funcţie dogmatică a lor ar putea să intre întrolaltă în rapor¬ 
turi care sunt diametral opuse celor logice. Cu alte cuvinte, dogma¬ 
tismul relaxează în chip radical raportul crezut absolut necesar dintre 
Noţiuni ţi Logică. 

Relaxarea raportului dintre concepte şi logică se poate ilustra şi 
prin alte exemple. O aplicare scindată a unor concepte solidare găsim 

1. Interesant e că aceste teze, în toate variantele lor, au fost susţinute de 
diverşi teologi declaraţi drept eretici. Se confirmă astfel încă o dată că erezia a 
reprezentat faţă de dogmă drepturile logicii. 

şi în teza transsubstanţializării euharistice (în euharistie vinul şi pâinea 
transformate în sângele şi trupul Domnului) 1 . Noţiunile de „substan¬ 
ţă" şi „accident" (aparenţă), care constituie termenii acestei teze de 
natură dogmatică, se delimitează astfel: 1. Substanţa e ceea ce persistă 
într-un complex fenomenal, substanţa e subiectul opus atributelor. 
Substanţa e factorul identic, permanent, în dosul aparenţelor sau al 
accidentalului. 2. Accidentalul (modul aparent) e prin definiţie sus¬ 
ceptibil de schimbare. Acestea au fost fără îndoială noţiunile cu care 
au operat cei ce au construit dogma transsubstanţializării. Conceptul 
de substanţă se subsumează conceptului mai larg al subiectului, al 
identităţii, iar conceptul accidentalului se subsumează conceptului 
atributului sau al variabilităţii. Dar în dogma transsubstanţializării 
raporturile logice se anulează (vinul, fără a-şi schimba modul apa¬ 
rent, se transformă „substanţial" în sângele Domnului). Noţiunea de 
„substanţă" e ruptă din solidaritatea ei cu „subiectul" şi este înglobată 
(irealizabil prin intelect) în cercul „variabilităţii", iar noţiunea „acci¬ 
dent" (aparenţă) e smulsă din solidaritatea ei cu noţiunea variabi¬ 
lităţii şi e aşezată în categoria „identităţii" („sub aparenţă netransformată, 
se transformă o substanţă în altă substanţă", aceasta e expresia abstractă 
a dogmei) 2 . Scindarea, în aplicarea lor asupra transcendentului, a 

1. Toate sacramentele (botezul, euharistia, preoţia etc.) sunt un produs al 
gândirii magice, despre care vom vorbi în alt capitol. In toate sacramentele e 
vorba despre acte magice ale preotului, care, rostind formule, împărtăşeşte 
persoanei, sau obiectului asupra căruia se săvârşeşte actul sacramental, un anu¬ 
me dar sau calităţi magice. După cum se va vedea mai departe, facem o deo¬ 
sebire fundamentală între gândirea magică şi gândirea dogmatică; în sacramentul 
euharistie cele două gândiri, magică şi dogmatică, se amestecă. Aici nu vorbim 
decât despre teza dogmatică pe care o presupune sacramentul. 

2. Şi în dogma aceasta avem de-a face nu numai cu un singur element 
dogmatic, ci cu cel puţin două: 1. O substanţă se transformă în alta. Chiar şi 
numai această formulă e în dezacord logic cu definiţiile noţiunilor de sub¬ 
stanţă şi de transformare, căci o „substanţă" se „transformă" rămânând aceeaşi 
ca substanţă: ceea ce variază sunt aparenţele, accidentalul. 2. O aparenţă (acci¬ 
dent) rămâne aceeaşi, în timp ce substratul ei se schimbă. - Pentru a se pune în 
acord logic cu noţiunile date, formula ar trebui să se înfăţişeze astfel: vinul se 
schimbă în sângele Domnului, fiindcă în fond sunt aceeaşi substanţă, atât 
vinul, cât şi sângele urmând să fie simple moduri accidentale ale aceleiaşi sub¬ 
stanţe. Ceea ce, fireşte, din punct de vedere empiric e o enormitate. Dar noi 
punem chestiunea pe un plan pur logic. 

unor concepte solidare, caracterizează din punct de vedere structural 
orice dogmă. 

Cert lucru, o dogmă ca aceasta: „Dumnezeu e o fiinţă în trei per¬ 
soane" revine, din punctul de vedere al posibilităţilor ei de realizare 
logică, la aceasta: „Dumnezeu e o fiinţă în trei fiinţe" sau: „Dumne¬ 
zeu e o persoană în trei persoane" sau, dacă dăm formulei expresia 
cea mai abstractă: „Dumnezeu, sub raportul esenţialităţii, e unul şi 
multiplu în acelaşi timp." Unul şi multiplu din acelaşi punct de vedere. 
Formula reprezintă deci o antinomie. Cum intelectul nu e în stare 
să realizeze în nici un chip scindarea postulată în transcendent a celor 
două concepte, „fiinţă" şi „persoană", e fatal ca el să nu vadă în dogmă 
decât antinomicul, absurdul, imposibilul. Cu aceasta nu s-a epuizat 
însă analiza antinomiei dogmatice. Antinomia dogmatică mai are şi 
un alt aspect. De fapt, în dogma Trinităţii Dumnezeu e afirmat „unul" 
şi „multiplu", dar din puncte de vedere diferite, adică unul ca „fiinţă" 
şi multiplu ca „persoană". Intelectul, ce e drept, nu e în situaţia să 
realizeze această diferenţă de puncte de vedere, dar nu e mai puţin 
adevărat că diferenţa se postulează. Această diferenţiere se prezintă 
intelectului ca o încercare de mascare, de escamotare a antinomiei. Aşa 
ar fi, dacă nu am crede în probitatea intelectuală a celor ce au con¬ 
struit dogmele. Presupusa încercare de a ascunde antinomia poate avea 
însă şi o altă semnificaţie, mai puţin ruşinoasă. Diferenţierea în 
chestiune vrea să constituie de fapt o indicaţie că antitezei, deşi fără 
soluţie logică, i se postulează o soluţie în afară de logică. Orice dogmă 
reprezintă pentru posibilităţile logice ale intelectului uman o antinomie, 
dar orice dogmă mai cuprinde, prin înşişi termenii ce-i întrebuinţează, 
şi o indicaţie precisă că logicul trebuie depăşit şi că antinomia e 
presupusă ca soluţionată împotriva posibilităţilor noastre de înţelegere. 
Autorii dogmelor nu s-au mărginit la stabilirea unor antinomii, pentru 
ca pe urmă să le escamoteze prin deghizare. Ceea ce pare mascare e în 
realitate o transfigurare. Dogmele sunt antinomii transfigurate , adică 
antinomii care - deşi implică pentru noi ceva antilogic - se aşază prin 
termenii lor constitutivi intr-un mediu de soluţii postulate, irealizabile 
pentru mintea omenească cu inerentele sale funcţii logice. în lumina 
acelui mediu postulat, antinomia cuprinsă în dogmă se schimbă, 
luând o înfăţişare „de dincolo" care ne face să-i atribuim un înţeles, 
deşi înţelesul ne scapă în întregime. Dogmele sunt antinomii transfi¬ 
gurate de misterul pe care ele vor să-l exprime. 

Am văzut cum noţiunile iniţiale, clar rotunjite şi organic orân¬ 
duite în spaţiul logic, suferă în dogmă deformări de raportare una la 
cealaltă şi deplasări de perspectivă. In formula dogmatică particulele 
(este, sunt), exprimând de obicei legături logice între noţiuni, înce¬ 
tează de a mai avea un sens de interdelimitare, împrumutând mai 
curând un sens de evadare din spaţiul logic; deformările de perspec¬ 
tivă, evadarea din spaţiul logic a elementelor conceptuale, care alcă¬ 
tuiesc formula dogmatică, se prezintă oricărei minţi normale ca absurde 
şi monstruoase, precum absurde şi monstruoase par, bunăoară, defor¬ 
mările stilistice ale artei bizantine gustului stăpânit de canonul artei 
plastice greceşti. Dar toate aceste deformări devin virtuţi şi toate me¬ 
tehnele se schimbă în calităţi de îndată ce privim dogma dintr-un 
unghi transcendent. Logicul şi concretul cu optica lor nu sunt valabile 
aici. O însuşire negativă dobândeşte lesne un aspect pozitiv când o 
priveşti din alt punct de vedere. Caracterizarea dogmei prin cuvân¬ 
tul „antilogic“ e o definiţie pur negativă căreia trebuie să i se arate 
neapărat şi reversul. O caracterizare negativă e totdeauna insuficientă; 
împrejurarea ar putea chiar să dea loc la o confundare a dogmei cu 
nonsensul absolut. Se cuvine în consecinţă să repetăm şi să accentuăm 
că dogma e antilogică exact în măsura în care indică şi o soluţie, 
pentru noi irealizabilă, dincolo de linia raţionalului. Rezumând ana¬ 
liza, se poate spune că dogma se naşte prin suprapunerea a două 
procedee distincte: întâi prin procedeul stabilirii unei antinomii şi 
al doilea prin procedeul de transfigurare. Transfigurarea se face prin 
scindarea unor concepte solidare. De fapt cele două procedee se între¬ 
gesc ca părţi complementare ale unui întreg. Sub unghi logic o anti¬ 
nomie e absurdă, ea cade prin sine însăşi, prăbuşindu-se ca o boltă 
sub propria tensiune interioară. Dacă totuşi se persistă în afirmarea 
antinomiei, atunci ea duce inevitabil la o „transfigurare". Antinomia: 
„Dumnezeu e sub raportul esenţialităţii unul şi multiplu în acelaşi 
timp" duce fatal la scindarea unor termeni solidari, aparţinând aceluiaşi 
spaţiu logic ca şi termenii care alcătuiesc antinomia. Dumnezeu poate 
fi presupus ca unul şi multiplu sub raportul esenţialităţii sale, numai 
dacă în cadrul aceleiaşi esenţialităţi se postulează scindarea unor 
termeni solidari (fiinţă-persoană). Procedeele acestea complementare 
se pot prezenta şi schematic, astfel: 

Sunt formule dogmatice în care transfigurarea antinomiei (scin¬ 
darea unor concepte solidare) se face de-a dreptul prin formularea 
dogmei (ca în exemplul de mai sus); în altele transfigurarea prin 
scindare e implicată, şi noţiunile scindate trebuie căutate şi scoase în 
evidenţă printr-o analiză specială, astfel de exemplu în dogma „trans- 
substanţializârii". Redusă la forma cea mai abstractă şi descompusă 
în sensul celor două procedee - componente ale dogmaticului 
formula transsubstanţializării s-ar înfăţişa astfel: 

în ce priveşte „persistenţa sau prefacerea" - „subiectul" şi „sub¬ 
stanţa" sunt solidare. Scindarea noţiunilor de „subiect" şi „substanţă" 
e în punctul acesta irealizabilă pentru intelect. Ceea ce înseamnă că 
antinomia nu e înlăturată, nu se raţionalizează, ci e numai schimbată 
la faţă. De notat e că dogma transsubstanţializării nu cuprinde în 
chip explicit procedeul „transfigurării", dar îl implică. Totdeauna o 
antinomie ia aspect de formulă dogmatică prin transfigurare; transfi¬ 
gurarea e sau explicit sau implicit cuprinsă în formulă. „Transfigurarea" 
nu e o soluţie, dar ţine oarecum loc de soluţie. Ceea ce înseamnă că 
„transfigurarea" trebuie înţeleasă în funcţie de o soluţie deşi inacce¬ 
sibilă, totuşi postulată. 

Ţinând seama de soluţia pozitivă, cu toate că inaccesibilă, pe 
care dogma o postulează, atributul de antilogic ce se dă conţinutului 
ei e înlocuibil prin atributul de „metalogic". Monstruosul, diformul 
dogmatic se vădeşte, în lipsa sa de sens, plin de alt sens, cu care nu 
putem avea nici un contact mintal. O antinomie (transfigurată sau nu), 
deşi din punct de vedere logic reprezintă un zero, un nimic, poate să joace 
uneori în cadrul operaţiilor intelectului şi un alt rol decât rolul unui 
nimic; o antinomie poate să reprezinte şi echivalentul intelectual al 
unui mister. Acest lucru l-a ghicit mai întâi filozofia patristică în toată 
profunzimea sa, şi acest lucru trebîtie ridicat din nou în conştiinţa 
filozofică a timpului. 


Spiritul omenesc, pus în faţa misterului metafizic, a crezut la un 
moment dat că ar fi îndreptăţit să-l formuleze fără de a-1 înţelege, 
îndrăzneala depăşeşte orice altă îndrăzneală a gândirii omeneşti. In¬ 
telectul formulează de obicei numai ce e reductibil la termeni şi rapor¬ 
turi logice. Intelectul mai formulează fapte de ale intuiţiei, care în 
cazul că logic sunt de negândit rămân totuşi organizabile prin în¬ 
globarea concretului alogic în noţiuni (alogicul e susceptibil de ase¬ 
menea operaţii). Dar intelectul nu încearcă nici o formulă acolo unde 
nu e dată una din numitele posibilităţi. Pentru intelect, „formulabil" 
înseamnă în sens larg „raţionalizabil". Filozofia, de câte ori a crezut 
că are în faţă un obiect neraţionalizabil, fie transcendent, fie empiric, 
a renunţat la formulare. Numai metafizica dogmatică a îndrăznit să 
propună formule în dezacord cu funcţiile logice ale intelectului. 

Metafizica a avut timpuri mari în India, în Grecia. Iată o temă 
seducătoare asupra căreia s-au scris nenumărate variaţii. S-a gândit 
vreodată cineva să vorbească în această ordine de idei, pe un plan 
pur filozofic, aşa cum se cuvine şi despre dogma filonică, gnostică sau 
creştină? Sfinţii Părinţi, făcând abstracţie de gândirea magică în care 
nu o dată au căzut şi trecând cu vederea realizările naive în care s-au 
complăcut, s-au învrednicit de un sens metafizic de o profunzime 
singulară, care merită să fie mai insistent subliniat. Dogma, nu vor¬ 
bim de o anume dogmă, ci de dogmă ca mod de a gândi, e un pro¬ 
cedeu metafizic prin excelenţă; nu singurul, desigur, dar unul care 
neîndoielnic înseamnă o încheiere, o rotunjire a tuturor celorlalte, 
şi, de ce n-am spune, o încoronare. Mintea grecească, excelând prin 
curiozitate şi fiind înzestrată atât cu daruri plastice, cât şi cu daruri 
metafizice, s-a plimbat totuşi de cele mai multe ori numai în mar¬ 
ginea ştiinţei despre cele de dincolo. Plotin, care de altfel nu e tocmai 
străin de dogmă, face printre gânditorii greci figură de mare meşter 
al gândului metafizic. în anume înţeles însă, abia Părinţii Bisericii 
devin metafizicieni cu adevărat. Să ne înţelegem. Realizările construc¬ 
tive ale Părinţilor sunt desigur prea puţin cosmic orientate, prea uni¬ 
lateral canalizate şi fixate asupra unor fapte singulare, prea hibrid 
amestecate cu elemente nefilozofice. Părinţii Bisericii sunt însă me¬ 
tafizicienii cei mai adânci prin atitudine. Din punct de vedere fi¬ 
lozofic, metafizica lui Plotin e neapărat mai monumentală, mai 
matură şi mai scutită de elemente care primejduiesc puritatea 
filozofiei decât metafizica patristică. Dar ea nu izvorăşte dintr-o atât 
de profundă atitudine spirituală precum cea patristică. Felul de a 
formula al Părinţilor, darul cu care au ştiut să dea relief misterului 
fără de a-1 raţionaliza, renunţarea fără regret la logică după istovirea 
tuturor subtilităţilor ei, smulgerea conceptelor din angrenajul lor 
logic şi înzestrarea lor cu alte virtuţi sunt tot atâtea fapte ale spiri¬ 
tualităţii patristice, în stare să mai impresioneze şi astăzi. Nu vom 
tăgădui că dogmele amintite, creştine şi necreştine, luate fiecare în 
parte, ne sunt în întregime străine prin conţinutul lor. Aceasta nu 
fiindcă ar fi „absurde", ci fiindcă ni se par perimate. „Absurdul", în 
înţelesul special pe care-1 are dogmaticul, nu e un motiv suficient 
pentru a refuza o formulă. în dogmele în discuţie se constelează însă 
un material teoretic învechit. în afară de aceasta, în elementele con¬ 
stitutive ale acestor dogme se amestecă, după un criteriu străin de 
mentalitatea noastră, momente de gândire abstractă cu momente 

magice şi momente mitologice. La multe din aceste elemente nu 
mai avem nici o aderenţă spirituală. în dogmele citate se mai pun 
apoi pe acelaşi plan şi se tratează cu aceeaşi măsură elementul raţio¬ 
nal şi cel mitic. Momentelor mitice li se atribuie aceeaşi valoare cog¬ 
nitivă ca şi celor abstracte. Presupusa echivalenţă între logos şi mythos 
compromite, după părerea noastră, mult mai mult dogmele în ches¬ 
tiune decât dogmaticul în sine. Am fi dispuşi să acceptăm dogme 
alcătuite pe un plan numai mitic şi, tot aşa, dogme alcătuite pe un 
plan exclusiv de concepte. Dar nu dogme - joc fără consecinţe - în 
care cele două planuri se substituie la întâmplare şi se confundă la 
fiecare pas. Iată în puţine cuvinte pentru ce, printre multe alte mo¬ 
tive, dogmele analizate şi cele asemănătoare lor nu pot să fie în nici 
un chip dogmele noastre 1 . Se pune însă întrebarea dacă cei care 
refuză dogmele din cauza conţinutului lor perimat îşi dau îndeajuns 
de bine seama de atitudinea spirituală care a dus la formulele dog¬ 
matice. Credem că nu. Până acum, nu s-a încercat o analiză mai 
minuţioasă a structurii dogmei şi a procedeelor ei. Dacă s-ar fi făcut 
o asemenea operaţie, cel puţin în măsura în care o încercăm aici, 
s-ar fi văzut că, în afară de dogme care ne repugnă prin conţinutul 
lor, mai există şi o metodă dogmatică, un spirit dogmatic. Un spirit 
dogmatic care, reactualizat, ar da oricând naştere unor noi dogme în 
miraculoasă convergenţă cu nevoile spirituale ale timpului nostru, 
unor dogme cu trupul alcătuit din elemente conceptuale sau mitice 
luate din conştiinţa epocii noastre. 

Nouă, dogmele din trecut ne servesc numai ca pretext pentru 
stabilirea unui „tip de cunoaştere" sau „tip de ideaţie", dacă voiţi. E 
posibil un asemenea tip? Sute de ani mari gânditori au gândit aşa. 
Tipul se verifică cu istoria la îndemână. Dacă tipul a fost odată cu 
putinţă, va trebui să se admită că atitudinea spirituală, ce i-a slujit 
drept substrat atunci, ar putea să mai reapară pe planul istoriei oricând 
din nou, cu tot atâta avânt şi consecvenţă creatoare ca în eonul 
patristic. Prin atitudinea lor spirituală, Părinţii Bisericii pot fi soco¬ 
tiţi cu alte cuvinte şi ca reprezentanţi simbolici ai unei metafizici 

1. Evanghelia creştină cuprinde însă, după părerea noastră, o mulţime de 
elemente mitice care ca atare îşi menţin încă neîntrecuta valoare simbolică şi 
de expresie. Şi această valoare elementele mitice creştine, sau cel puţin unele 
dintre ele, vor păstra-o atâta timp cât omenirea va avea preocupări de înaltă 
spiritualitate. 

posibile în viitor. Realizatori pentru exigenţele timpului lor, ei rămân 
(socotim şi pe Filon printre ei) descoperitorii unei metode şi repre¬ 
zentanţii unui tip de ideaţie care nu şi-a spus încă ultimul cuvânt. 

Desigur, tipul ideaţiei dogmatice nu se poate justifica pe cale 
simplist logică, fiindcă el, prin „produsele" sale, sfarmă şi depăşeşte 
logicul. Dar aceasta nu înseamnă că tipul n-ar putea să fie justificat 
pe o cale logică mai complicată şi în plus şi pe alte căi care ar ţine 
de domeniul teoriei cunoaşterii. (In ce mod, se va vedea în ultimul 
capitol, despre dogmă şi experienţă.) 


PARADOXIILE METAFIZICII 

S-a propus cu impresionantă insistenţă un cuvânt deosebit de 
sugestiv pentru caracterizarea dogmei: paradoxia. înadins nu l-am 
amintit până acum, fiindcă voiam să închinăm un întreg capitol 
acestei laturi a chestiunii. Situaţia, mai mult decât ciudată, în care 
ajunge intelectul (sau raţiunea) prin afirmaţia dogmatică a fost remar¬ 
cată dintru început. A mustra dogma pentru absurditatea ei e cel puţin 
necavaleresc, căci dogma, cel puţin atunci când a ajuns la intensă 
conştiinţă despre sine, n-a ţinut cu orice preţ să se prezinte altfel 
decât este. între cei dintâi care iau act cu o eroică satisfacţie de para- 
doxiile învăţăturii creştine a fost Tertulian. Lui i s-au atribuit fai¬ 
moasele cuvinte pe care, de altfel, niciodată nu le-a scris: Credo quia 
absurdum est d Dar şi alţi teologi din toate timpurile îşi dau seama 
de firea paradoxală a dogmei. Un Luther afirma că revelaţiile lui 
Dumnezeu sunt impossibilia, mendacia, stulta, infirma, absurda, abo- 
minanda, haeretica et diabolica, si rationem consulas. Luther a istovit 
dicţionarul injuriilor ce se pot aduce dogmei si rationem considas. 
Moses Mendelssohn susţinea că în dogmă intelectul începe a lua un 
caracter liric. 1 2 De la Kierkegaard încoace - mai ales în cadrul teo¬ 
logiei dialectice (Karl Barth, Gogarten, Brunner etc.) - se subliniază 

1. Cuvintele sale au fost: Crucifixus est dei filius, non pudet, quia pudendum 
est. Et mortims est dei filius; prorsus credibile est, quia ineptum est. Etsepultus resur- 
rexit; certum est, quia impossibile est {De carne Chr. 5). 

2. Citat de S. Kierkegaard (a se vedea S. Kierkegaard: Gesammelte Werke, 
Bd. 6, p. 182, Verlag Eug. Diederich, 1925). 

cu toată tăria paradoxia doctrinei creştine. Din nenorocire însă, de 
la nici unul dintre aceşti teologi nu aflăm cu suficientă precizie în ce 
consistă această paradoxie şi mai ales prin ce se deosebeşte paradoxia 
dogmatică de alte paradoxii, cum se găsesc atâtea în istoria meta¬ 
fizicii. In teologia dialectică, actualmente discutată cu atâta aprindere 
în toate cercurile, fie protestante, fie catolice, paradoxia dogmatică 
e la fiecare pas confundată cu paradoxiile dialectice şi uneori cu para- 
doxiile gândirii magice, de care ne vom ocupa intr-un viitor capitol. 
Mai mult, actuala teologie dialectică, preocupată în primul rând de 
stabilirea prăpastiei între lumea „aceasta" a omului şi lumea divină 
a „revelaţiei", aplică la fiecare pas termenul de „paradox" când vrea 
să caracterizeze un conţinut de revelaţie. Chiar şi atunci când pro¬ 
poziţiile pretins revelate sunt numai în radicală contradicţie cu orice 
experienţă omenească, fără ca în sine propoziţiile să constituie ceva 
antilogic. Or, acest mod de a întrebuinţa termenul de „paradox" nu 
contribuie întru nimic la lămurirea intimă a ceea ce este în adevăr 
paradoxia dogmatică. O aşa numită propoziţie revelată, care e numai 
în contradicţie cu orice experienţă omenească fără ca în sine să fie 
antilogică, nu reprezintă după noi ceva „dogmatic". De exemplu, 
propoziţia „morţii vor învia" e contrazisă de orice experienţă, dar în 
sine nu are nimic antilogic. Ea nu poate fi deci exemplu de formulă 
dogmatică. Or, teologia dialectică se baricadează şi după asemenea 
propoziţii paradoxale faţă de experienţa omenească, dar nu anti¬ 
nomice în sine. 

Problema paradoxiei dogmatice, pusă diferenţial, ne va da prilejul 
să relevăm o trăsătură caracteristică a metafizicii dogmatice spre deo¬ 
sebire de orice altă metafizică profană, fie raţionalistă, fie dialectică, 
fie de altă natură. 

Toate paradoxele asupra cărora intenţionăm să ne oprim se pre¬ 
zintă ca sinteze de afirmaţii antinomice (reale sau aparente) despre un 
oarecare lucru. In cele mai multe cazuri, paradoxele metafizice se re¬ 
zolvă logic. E în ele un joc cu ochiuri şi noduri care se desfac de la 
sine dacă apuci şi tragi bine firul adus şi întors după degetele logicii. 
Câteodată însă paradoxele sunt indisolubile, cu noduri pe care nu le 
pot tăia decât îngerii cu săbii de foc. 

Eleaţii, vechii închinători la altarul logicii, sunt cei dintâi cărora 
le revine meritul de a fi remarcat că lumea concretului (intuitiv sau 
imaginar, lumea spaţiului, a timpului, mişcării şi diversului) cuprinde, 

din punct de vedere logic, o mulţime de contradicţii sau de antino¬ 
mii latente. Zenon a cheltuit în argumentele sale, menite să demon¬ 
streze imposibilitatea mişcării fizice, o agerime de minte care şi astăzi 
mai trezeşte admiraţie. Cât de grave au fost argumentele eleatului o 
dovedeşte îndeajuns faptul că mari gânditori, începând cu Aristotel 
şi sfârşind cu Bergson, s-au oprit cu insistenţă asupra lor şi le-au dis¬ 
cutat cu toată seriozitatea. Herbart a fost ultimul care le-a susţinut, 
nu chiar în aceeaşi formă, dar în acelaşi spirit. Nu vom insista asupra 
tuturor argumentelor eleatice. Ajunge să amintim esenţialul lor. Zenon 
susţinea că mişcarea e imposibilă, fiindcă o distanţă ce urmează să 
fie parcursă, supusă succesiv actului de împărţire, cuprinde infinit de 
multe distanţe; infinit de multe distanţe care trebuie toate parcurse 
intr-un timp limitat. E posibil să se parcurgă infinit de multe dis¬ 
tanţe intr-un timp limitat? Zenon credea că nu. S-a răspuns că şi 
„timpul limitat'‘, ca şi distanţa în discuţie, cuprinde infinit de multe 
momente, cărora le-ar corespunde tot atâtea acte infinitezimale de 
mişcare. Dar dificultatea începe dezesperant: cum se poate ca o dis¬ 
tanţă limitată (sau durată limitată) să cuprindă infinit de multe părţi 
şi totuşi să fie limitată? etc. etc. Desigur că Zenon nu avea dreptate 
să concludă, din ingenioasele sale argumente, asupra imposibilităţii 
mişcării, ci numai asupra imposibilităţii de a gândi logic mişcarea. El 
a adoptat însă principiul fundamental al eleatismului, potrivit căruia 
nu poate să existe decât ceea ce se poate gândi logic (fără contradicţii). 
Ceea ce s-a găsit de bine să i se opună, de la gânditorii antici şi până 
astăzi, se referă în fond la ultima teză, şi nu la esenţa argumentelor 
sale împotriva mişcării. Replica promptă ce i s-a dat a fost: poate să 
existe şi ceea ce nu se poate gândi logic. Ba, în anume sens, există 
numai concretul, care nu intră prin strunga îngustă a logicii. Deci 
mişcarea există. Cunoscuta teză a lui Bergson că logica falsifică miş¬ 
carea, actul, devenirea nu e în cele din urmă decât o variantă subti¬ 
lizată a afirmaţiei că există numai concretul intraductibil în termeni 
logici. Dacă s-ar trece cu răbdare în revistă toate discuţiile - tot atâtea 
prilejuri de adevărate bravuri ale spiritului logic - în jurul problemei 
mişcării, s-ar constata că există cel puţin într-o privinţă un acord 
general, susceptibil de a fi formulat astfel: concretul (mişcarea) depă¬ 
şeşte logicul. 

Faţă de constatarea că concretul depăşeşte logicul sunt posibile 
trei atitudini: 

1. Afirmarea logicului ca exclusiv existent (concretul se degradează 
la simplă iluzie). 

2. Afirmarea concretului ca exclusiv existent (logicul se degradează 
la valoarea de ficţiune). 

3. Afirmarea unui mo dus vivendi între logic şi concret. 

Pentru gânditorii excelând de obicei prin facultăţi analitice, care 

declară logicul ca exclusiv existent, problema filozofiei se desenează 
în sensul înlăturării tuturor contradicţiilor din experienţa cosmică a 
omului (Herbart a fost ultimul mare reprezentant al acestei străduinţe). 

Pentru gânditorii care declară concretul drept exclusiv existent, 
problema filozofiei se schiţează în sensul denunţării tuturor ficţiunilor 
logice şi al restauraţiei concretului în toată plenitudinea drepturilor 
sale (pozitivismul pur, Bergson 1 ). 

Eleaţii printre cei vechi şi Herbart printre cei noi constată contra¬ 
dicţiile latente ale concretului, dar, purcezând cu mari convingeri din 
logic şi baricadându-se temerari după logic, ei neagă existenţa concre¬ 
tului intuitiv sau inventează întregi sisteme metafizice spre a-1 face 
totuşi inteligibil ca simplă „aparenţă". 

Intuiţioniştii, departe de a vedea în contradicţiile logice ale con¬ 
cretului o insuficienţă a acestuia, sunt mai curând dispuşi să inter¬ 
preteze această împrejurare ca un neajuns esenţial al logicii. 

Dialectica şi raţionalismul (fie metafizic, fie ştiinţific), cu mai mult 
sens pentru mirifica complexitate a existenţei, s-au hotărât pentru 
un modus vivendi între logic şi concret. Fireşte că raţionalismul ima¬ 
ginează cu totul altfel acest modus vivendi decât dialecticienii. Pentru 
raţionalism, logicul şi concretul se juxtapun sau se împletesc fără a 
se confunda. Raţionalismul nu ţine seama de contradicţiile latente 
ale concretului; el îşi ia doar înţeleaptă sarcină nu atât de a dizolva 
concretul în relaţii absolut logice, cât de a-1 organiza în vederea unei 
ordini ideale ce o visează. Raţionalismul va opera în consecinţă şi cu 
„concrete fundamentale" ireductibile, fie intuitive, fie imaginare. 
Dialectica închipuie acel modus vivendi de care vorbim ca o adap¬ 
tare a logicului la concret, şi invers. Dialectica concepe o existenţă 

1. Bergson denunţă, în Datele imediate ale conştiinţei, toate falsificările pe 
care logica le introduce în psihologie; în Materie şi memorie, toate ficţiunile cu 
care logica îngreuiază problema percepţiei şi a raportului dintre spirit şi ma¬ 
terie; în Evoluţia creatoare, toate falsele note pe care intelectul le atribuie evoluţiei. 

intermediară între logic şi concret, faţă de care însuşi logicul şi con¬ 
cretul cad pe un plan secundar. Dar despre aceasta mai la vale. 

Eleaţii au descoperit contradicţiile logice, latente, ale concretului, 
dar ei socotesc tocmai contradicţiile în discuţie ca motiv suficient şi 
îndemn imperios de a tăgădui orice valoare obiectivă concretului. 
Eleaţii, care şi-au făcut din inadaptarea la lumea simţită un principiu 
spiritual, înlătură contradicţia şi condamnă tot ce conţine contra¬ 
dicţie; pentru ei contradicţia nu e decât simptomul iluziei; ei nu se 
ridică la afirmarea contradicţiei, la „paradoxie“, de aceea ei nici nu 
pot să vină în discuţie pentru noi. Intr-o situaţie analogă, deşi din 
motive diametral opuse, ajung intuiţioniştii, după care contradicţiile 
concretului devin pricină de negare a logicului. Nici ei nu cunosc para- 
doxia esenţială. 

Rămâne să ne ocupăm de paradoxiile dialectice şi de cele raţio¬ 
naliste. 

Vorbind despre paradoxiile dialectice, nu ne putem ocupa de toate 
variantele acestei specii de gândire: vom alege exemple caracteristice 
din sistemul gânditorului care a şlefuit dialectica, dându-i o desăvâr¬ 
şire dincolo de care anevoie mai e cu putinţă un nou pas. Acel gân¬ 
ditor e Hegel. Dialectica antică a unui Heraclit e prea metaforică, 
aceea a lui Proclos prea mitologică pentru a ne servi pilde decisive. 
Tot aşa, sintezele dialectice ce se găsesc bunăoară în tabla categoriilor 
la Kant sau în sistemul sumar dialectic al lui Fichte le socotim cel 
mult ca o pregătire a dialecticii hegeliene. Abia la Hegel apare dia¬ 
lectica relativ neamestecată cu alte forme de gândire şi deplin crista¬ 
lizată ca metodă. Economia lucrării nu ne îngăduie însă să analizăm 
decât acele idei ale lui Hegel care se substituiesc cu uşurinţă oricărei 
alte dialectici, adică acelea care sunt reprezentative şi pilduitoare şi 
pentru gândurile unor autori mai noi sau chiar de acută actualitate 
(Kroner, Jonas Cohn etc.). Cu tot dinadinsul trebuie să ne preocupe 
în studiul de faţă, închinat analizei dogmaticului, îndeosebi con¬ 
cepţia hegeliană despre conceptul concret. Gândirea dialectică operează, 
după Hegel, cu „concepte concrete". A încerca să determini aceste 
„concepte concrete" înseamnă să expui în definitiv însăşi metoda dia¬ 
lectică. „Conceptele concrete", expresie sumară şi uimitor de fericită 
a unei metode, nu sunt concepte în sensul strict al logicii tradiţio¬ 
nale. Ele reprezintă un fel de construcţii sui-generis, având un carac¬ 
ter centauric , hibrid. „Concept concret" vrea să spună o construcţie 
care se bucură în acelaşi timp şi de privilegiile abstracţiunii, şi de 

virtuţile concretului. Un exemplu din sute: conceptul concret al deve¬ 
nirii. Conceptul concret „devenire", luat ca ceva concret şi privit în 
această calitate din punct de vedere abstract-logic, dobândeşte un 
ciudat aspect de tensiune interioară, de problematic, frizând imposibilul; 
analizându-1 mai de-aproape sub aspect pur logic, el se despică în com¬ 
ponente contradictorii (neexistenţă-existenţă) care se exclud. Acelaşi 
concept concret de „devenire", luat ca ceva abstract ş i privit în această 
calitate din punct de vedere „concret", se prezintă ca ceva în perfect 
echilibru, fără echivoc şi dincolo de orice tensiune interioară, ca un 
tot perfect solidar cu sine însuşi. Orice „concept concret" îngăduie să 
fie descompus, din punct de vedere logic-abstract, în momente care 
se împotrivesc, orice „concept concret" comportă, sub acest unghi, 
formule antinomice 1 . Orice „concept concret" reprezintă însă, din 
punct de vedere concret, o sinteză posibilă de momente abstracte 
contradictorii. Antinomia neexistenţă-existenţă, la care reducem 
conceptul concret de „devenire" sub unghi abstract, e anulată prin 
sinteză de o totalitate concretă (căreia pe un plan conceptual îi cores¬ 
punde tocmai conceptul de „devenire"). Desigur, că „conceptul 
concret", aşa cum îl voia Hegel şi cum trebuie înţeles în orice sistem 
dialectic, nu se identifică în întregime nici cu abstracţiunea, nici cu 
concretul intuitiv; el e o plăsmuire pentru sine, intermediară sau, 
cum am numit-o, centaurică. Ceea ce nu înseamnă că la baza para- 
doxiilor sale n-ar sta ciudata alternanţă de puncte de vedere despre 
care vorbim. Un aşa-numit concept concret, reflectat în oglinda 
abstract-logicului se prezintă ca antinomie, reflectat în concret se 
prezintă ca sinteză de momente ce se exclud. „N-ar fi greu, spune 
Hegel, să arăţi unitatea existenţei şi nimicului în orice fapt sau gând... 
Despre existenţă şi nimic trebuie să se afirme că nu este nimic în cer 
şi pe pământ ce n-ar cuprinde existenţă şi neexistenţă." 2 Fiindcă 
totul e devenire. Ceea ce sub unghi logic pare imposibil, antinomic, 
paradoxal se dovedeşte a fi posibil şi sintetic, realizat în concret. 

1. Die tiefere Einsicht in die antinomische, oder wahrhafter in die dialektische 
Natur der Vernunft zeigt iiberhaupt jeden Begrijf als Einheit entgegengesetzter 
Momente auf denen man also die Form antinomischer Behanptnngen geben 
konnte. Werden, Dasein a. s. f. undjeder andere Begrijf kbnnte so seine besondere 
Antinomie liefern and also so viele Antinomien atifgestellt werden, ah sich Begriffe 
ergeben [Wissenschaft der Logik, Hegel, I, 184, Niirnberg, bei L. Schrag, 1812. 
Reedit. de Georg Lasson la Felix Meiner, Leipzig, 1923). 

2. Ibid., p. 69. 

Concretul e marele câmp unde îşi găseşte soluţia orice paradoxie 
dialectică (unitatea contrariilor). 1 

Faţă de paradoxiile dialectice, paradoxia dogmatică e de altă na¬ 
tură. Antinomicul dogmatic se deosebeşte de antinomicul dialectic 
prin aceea că exclude o sinteză prin concret. Pe când sinteza dialec¬ 
tică e susceptibilă de a fi cunoscută prin concret, sinteza dogmatică 
se aşază în dezacord cu concretul; toată structura, articulaţia şi confi¬ 
guraţia concretului refuză un acord cu antinomicul dogmatic. Con¬ 
cretul, care constituie pentru paradoxia dialectică un domeniu suprem 
de justificare, se împotriveşte paradoxiei dogmatice. Cu ajutorul con¬ 
cretului se poate foarte bine concepe sinteza antinomică: „neexis- 
tenţă-existenţă = devenire". Dar acelaşi concret opune un veto definitiv 
şi categoric unei sinteze dogmatice de un conţinut ca acesta: „O sub¬ 
stanţă poate să piardă substanţă şi totuşi să rămână întreagă." Para¬ 
doxiile dogmatice sunt paradoxii nu numai pe planul logic, precum 
cele dialectice, ci şi faţă de concret. Soluţia paradoxiei dogmatice e 
irealizabilă cunoaşterii, ea e postulată în transcendent. 2 

Dacă antinomicul dogmatic s-ar confunda în adevăr cu cel dia¬ 
lectic, s-ar obţine atâtea formule dogmatice câte „concepte concrete" 
există, căci orice concept concret admite, după chiar mărturisirea lui 

1. Aspectele diferite (antinomic şi sintetic) pe care le are ideea dialectică şi 
care rezultă din alternanţa punctelor de vedere (abstract şi concret) din care e 
privită ideea devin în concepţia lui Hegel momente în mişcarea dialectică a 
„ideii absolute" înseşi, deci o însuşire inerentă ideii absolute. Hegel, care pune 
accentul pe „gândirea concretă" şi care nu acordă abstract-logicului (în sens 
tradiţional) şi concretului intuitiv nici o însemnătate metodică, s-ar apăra 
poate de această interpretare. Noi, care ţinem la diferenţierea tradiţională 
dintre abstract-logic şi concret (un fir conducător în acest studiu), încercăm să 
arătăm cum se prezintă „conceptul concret" sub acest unghi optic. Fiindcă 
aşa-numita gândire concretă nu e după părerea noastră ceva funcţional, ci o 
construcţie, o concepţie. Şi ca atare o supunem disociaţiei ce ne conduce de-a 
lungul întregului studiu. 

2. Dacă privim antinomia şi sinteza dialectică, precum şi antinomia şi 
sinteza dogmatică sub unghi pur conceptual, şi nu în raportul lor cu con¬ 
cretul, găsim de asemenea o importantă deosebire între ele. Antinomia dialectică 
(de exemplu existenţă-neexistenţă) îşi are totdeauna o sinteză conceptuală 
într-un al treilea concept (de exemplu devenire). Antinomia dogmatică nu-şi 
are sinteza într-un al treilea „concept sintetic", ci într-un obiect postulat, căruia 
nu-i corespunde un „concept sintetic". 

Hegel, formule antinomice. Cunoaştem însă numai un număr foarte 
restrâns de dogme în sensul pe care ne-am hotărât să-l dăm acestui 
cuvânt. Numai gânditorii care şi-au făcut sistem din dialectică au 
putut să susţină că dogma reprezintă un fel de gândire dialectică 
embrionară, un început de dialectică, o primă fază . 1 Este, după cum 
am văzut, o deosebire esenţială între cele două feluri de gândire. 
Formula dogmatică constituie un tip aparte. Dialectica se găseşte cu 
totul în alt raport cu concretul decât dogmaticul. Sinteza dialectică 
e îmbrăţişată de concret, sinteza dogmatică e respinsă de concret . 2 
Teologia dialectică actuală (Karl Barth, Gogarten, Brunner) concepe 
paradoxiile credinţei (şi mai ales poziţia omului din planul existenţial 
faţă de cuvântul revelat, principala problemă a teologiei dialectice care 
pune un perete de netrecut între om ca „eu“ existenţial şi acel „Tu“ 
divin cu desăvârşire „altfel") ca un fel de dialectică trunchiată, com¬ 
pusă numai din teză şi antiteză, fără sinteză. Găsim că o asemenea 
determinare aplicată dogmei e cel puţin insuficientă. De o parte fiind¬ 
că dogma vrea să fie o sinteză (postulat transcendent), şi de altă parte 
fiindcă orice teză şi antiteză, dacă sunt de natură dialectică, au şi o 
sinteză în concret. Dialecticii nu i se poate tăia al treilea picior. Când 
o antinomie se prezintă fără posibilitatea de sinteză în concret, aceasta 

1. Există fără îndoială în dogmatica creştină şi formule care, cu oarecare 
libertate exegetică, pot lua eventual o înfăţişare dialectică. Astfel, de pildă, în¬ 
trupării temporale a Logosului i s-ar putea atribui un caracter dialectic în sensul 
că orice om ar reprezenta o astfel de întrupare. Orice om ar fi astfel, în termeni 
dialectici, ieşirea din sine şi întoarcerea la sine a Logosului (ca idee). 

în răstimpul de la întâia apariţie a studiului nostru de faţă în revista Gân¬ 
direa, a apărut un interesant studiu de K. Nadler intitulat: Der dialektische 
Widerspmch in Hegels Philosophie and das Paradoxon des Christentums (Felix 
Meiner Verlag, 1931). Se încearcă a se arăta în acest studiu că toate paradoxiile 
principale ale doctrinei creştine trebuie interpretate în sens dialectic, aşa cum 
a înţeles dialecticul un Flegel şi astăzi Kroner. „Dogma" n-ar fi decât dialectică 
în icoane, la figurat. Părerea noastră despre „dogmă", ca antinomie transfigurată, 
se deosebeşte fundamental de a dialecticienilor. 

2. Rolul fie pozitiv, fie negativ al concretului în sinteza dialectică şi în sin¬ 
teza dogmatică nu trebuie confundat cu controlul acestora din partea „expe¬ 
rienţei". Concretul, putând fi şi de natură cu totul imaginară, depăşeşte mult 
experienţa. Dacă sinteza dogmatică ajunge în conflict cu concretul, aceasta 
provine din deformarea raporturilor logice dintre conceptele pe care le între¬ 
buinţează, şi nu numai din faptul că ar afirma ceva ce e dezminţit de experienţă. 

înseamnă că teza şi antiteza nu sunt de natură dialectică. Gânditorii 
din şcoala teologiei dialectice, dacă ar fi remarcat complementul „trans- 
figurării“ în orice antinomie dogmatică, şi-ar fi dat seama că tocmai 
„transfigurarea" constituie o indicaţie spre soluţia sintetică a antino¬ 
miei, spre o soluţie fireşte inaccesibilă. 

O lămurire se impune în ce priveşte rolul negativ al concretului 
faţă de sinteza dogmatică. Sinteza dogmatică e în dezacord radical 
şi stabil cu concretul nu fiindcă ea s-ar referi la ceva transcendent, 
ci independent de acest fapt. Există doar atâtea teze metafizice care 
se referă la transcendent fără de a fi prin aceasta dogmatice, adică în 
dezacord cu concretul. Conceptele în sine utilizate în dogme sunt 
concepte obişnuite, concepte cu corespondenţe în concret sau reali¬ 
zabile intr-un concret imaginar („persoană", „fiinţă", „substanţă", „nu¬ 
mere", „natură", „esenţe" etc.); dogma deformează raporturile logice 
inerente acestor concepte în aşa fel că sinteza lor devine irealizabilă 
în concret; sinteza lor fiind aici imposibilă, se postulează o sinteză 
în transcendent. Cu alte cuvinte, sinteza dogmatică e în dezacord cu 
concretul nu fiindcă se referă la transcendent pur şi simplu, ci fiindcă 
implică o anume concepţie despre transcendent, care se poate expri¬ 
ma în concepte (cu corespondenţe în concret), dar care nu se poate 
exprima logic în asemenea concepte. Dogma utilizează concepte cu 
corespondenţe concrete, dar postulează o sinteză refuzată de concret. 
Antinomia dogmatică e deci intr-un fel de raport bivalent cu con¬ 
cretul. Elementele sunt afirmate de concret, îmbinarea lor negată de 
concret. Faţă de acest raport bivalent al antinomiei dogmatice cu 
concretul, raportul antinomiei dialectice cu concretul e univalent, 
de totală justificare a ei prin concret. 

O radicală deosebire între antinomia de natură dogmatică şi an¬ 
tinomia dialectică se desenează în jurul modului lor de soluţionare. 
Spre a se deosebi de nonsens, ambele feluri de antinomii cer soluţii. 
Soluţia antinomiei dialectice se face în concret (sau mai precis intr-un 
al „treilea" concept concret), soluţia antinomiei dogmatice se face prin 
postularea unei zone inaccesibile şi contrare logicii şi-şi găseşte expre¬ 
sia în faptul „transfigurării". Antinomia dialectică n-are nevoie de 
„transfigurare". Antinomia dogmatică are nevoie de „transfigurare", 
adică de-o scindare de termeni solidari, fie în chip explicit, fie în chip 
implicit, odată cu formularea ei. 



178 EONUL DOGMATIC 


După ce am diferenţiat dogmaticul de dialectic, urmează să-l în¬ 
grădim şi faţă de unele concepţii de limită raţionalistă cu care ar 
putea fi confundat. E vorba şi de astă dată despre metode aplicate 
în metafizică. In metafizica indică, în cea chineză şi tot aşa în neopla¬ 
tonism, ca şi în gândirea europeană de la Cusanus până la Schelling. 
Materialul ce ne stă la dispoziţie e vast. Alegerea exemplelor vom 
însoţi-o de grija pentru puterea lor de ilustrare. 

Cele mai instructive paradoxii metafizice ni le oferă filozofia in¬ 
dică. Străvechiul şi celebrul imn al creaţiunii (din Rigveda) înzestrează 
transcendentul cu atribute care se exclud; dar acolo avem de-a face 
mai mult cu o întrebuinţare metaforică a cuvintelor, deci cu anti¬ 
nomii la figurat - improprii de a servi pilde concludente în ordinea 
de idei ce ne preocupă. In textele Brahmana (care urmează crono¬ 
logic după Vede) şi apoi în Upanişade, apar întâile formule metafizice 
care îngăduie să le privim fără reticenţe, ca atare. Formulele privesc 
existenţa divină, sufletul şi tot aşa raportul dintre ele. Cum trebuie 
înţeles acest raport, vag formulat intr-un întreg şirag de texte din 
Brahmana, Upanişade şi Sutre, cu imprecizii şi echivocuri, s-au stră¬ 
duit să arate, cu tot aparatul cerut de dificultăţile chestiunii, „marile 
sisteme“, „comentariile" (marii gânditori inzi nu vor să fie decât comen¬ 
tatori ai unui patrimoniu anonim de idei). îndeosebi ultimul grup 
de Sutre a stârnit discuţii multe şi înverşunate divergenţe de păreri. 
Se afirmă anume în aceste Sutre că „Jîva“, adică sufletul individual, 
e o „parte" ( amsa ) din Brahman (Dumnezeu). Dar aceleaşi Sutre susţin 
că Brahman „nu simte plăcere şi nu suferă". Se stabileşte astfel pe lângă 
o identitate (Jîva, care simte plăcere şi suferă, e o parte din Brah¬ 
man) şi o deosebire (Brahman nu simte plăcere şi nu suferă). Echi¬ 
vocul a provocat exegeze pasionate. în adevăr, pe această chestiune 
se clădesc oarecum deosebirile fundamentale dintre marile sisteme 
metafizice ale Indiei. Samkara, cel mai cunoscut dintre comentatori, 
crede că raportul dintre sufletul individual şi Brahman trebuie înţeles 
astfel: există un Brahman acategorial, adică mai presus de orice atri¬ 
but, şi acest Brahman-Dumnezeu acategorial e tot ce există. Sufle¬ 
tul individual nu e decât o iluzie, un simplu reflex al lui Brahman, 
deci nici identic cu acesta, nici deosebit de acesta. între metafizicienii 
timpurilor, Samkara e, alături de Plotin, acela care afirmă cel mai 

hotărât că Dumnezeu e acategorial (interminabil prin concepte). Se 
pare însă că tocmai comentariul lui Samkara, atât de neted şi în 
fond atât de logic, corespunde cel mai puţin textelor pe care le inter¬ 
pretează. Comentatori mai puţin cunoscuţi în Europa, ca Râmânuja, 
Nimbârka, Vallabha, sunt hotărât potrivnici unui asemenea fel de a 
vedea raportul dintre Dumnezeu şi sufletul individual. Ei ar voi să 
îl caracterizeze pe Brahman nu numai prin negaţii, ci şi prin afir¬ 
maţii. Vallabha, de exemplu, susţine „caracterul dublu“ al lui Brah¬ 
man; ceea ce înseamnă: Despre Brahman se poate spune în acelaşi timp 
atât că are toate atributele, cât şi că nu le are. Comentarii analoage 
vor şi un raport cu dublu caracter între Brahman şi Jîva (sufletul 
individual). Astfel se afirmă că sufletul individual, fără de a fi iluzie, 
e şi nu e identic cu Brahman. 

Cu aceste câteva formule trebuie să ne ocupăm mai de aproape. 

1. Dacă ne aşezăm pe punctul de vedere al lui Samkara, putem 
formula următorul paradox: „Eu sunt tu.“ Paradoxul acestei iden¬ 
tităţi se rezolvă logic prin afirmarea că Brahman este unicul substrat 
al tuturor lucrurilor. Eu sunt Brahman, tu eşti Brahman. Deci eu sunt 
tu (dat fiind însă că Brahman e singur existent, eu şi tu suntem nu¬ 
mai reflexe iluzorii ale lui). Transcendentul acategorial al lui Samkara 
nu e şi n-are de ce să fie paradoxal; totuşi sub unghiul transcenden¬ 
tului, admis ca singur existent, se stabilesc anume paradoxii în con¬ 
cret; un astfel de paradox e tocmai cel amintit: „Eu sunt tu." Paradoxiile 
acestea sunt însă perfect inteligibile şi se rezolvă în chip logic de 
îndată ce aderăm la teza monistă a lui Samkara, adică de îndată ce 
afirmăm existenţa unui Brahman acategorial şi caracterul părelnic al 
tuturor lucrurilor concrete. 

2. Vallabha vorbeşte în paradoxii despre Brahman, definindu-1 
antitetic (Brahman are şi nu are toate atributele). Dar Vallabha iz¬ 
buteşte să-şi enunţe paradoxia numai deplasând sensul ce-1 dă ideii 
de Brahman. El închipuie pe Brahman când ca ultimă expresie 
abstractă a existenţei, când ca totalitate a existenţei. Ca abstracţiunea 
cea mai înaltă extrasă din experienţa cosmică, Brahman e vasul 
existenţial golit de orice conţinut; ca întreg al experienţei cosmice, 
Brahman e vasul existenţial plin de toate faptele lumii. Ca supremă 
abstracţie Brahman se subtilizează în acategorial, ca totalitate a exis¬ 
tenţei Brahman dobândeşte toate atributele. Astfel şi paradoxia lui 
Vallabha se rezolvă logic. 

3. Despre Brahman (acategorial, transcendent) se poate vorbi anti¬ 
nomic şi în sensul că i se dau atribute contrare, deopotrivă insuficiente. 
(De exemplu mic şi mare, întunecos şi luminos, bun şi rău etc.) Pro¬ 
cedeul presupune din capul locului că orice concept luat din lumea 
simţurilor nu e îndeajuns de încăpător pentru caracterizarea acate- 
gorialului. Antinomia întrebuinţată în cazul acesta are mai mult o 
funcţie metaforică. 

Toţi comentatorii Iară deosebire s-au căznit, precum se vede, să solu¬ 
ţioneze logic afirmaţiunile echivoc-paradoxale despre Brahman, cu¬ 
prinse în Sutre şi în alte texte. Textele în chestiune n-au fost tâlcuite 
niciodată dogmatic, deşi pe temeiul lor s-ar fi putut clădi şi formule 
pur dogmatice. Iată de pildă o astfel de formulă dogmatică despre 
raportul dintre Brahman şi sufletul individual. Am spus că în ce 
priveşte acest raport Sutrele susţin: sufletul individual e o parte din 
Brahman şi totuşi deosebit de el. Pentru soluţionarea echivocului 
sunt posibile două ieşiri logice, stăruitor propuse, de altfel, de diverşi 
comentatori: 

a) Sufletul individual e iluzoriu (simplu reflex al lui Brahman). 

b) Sufletul e şi nu e identic cu Brahman, adică în sens abstract da 
(Brahman e principiul sufletului individual; sufletul individual, cu 
cât se leapădă de tot ce-i aparţine numai accidental, de toate însu¬ 
şirile care nu alcătuiesc esenţa lui, cu atât se identifică mai mult cu 
Brahman, fiindcă el e însuşi Brahman) - în sens concret nu (sufletul 
individual în plenitudinea sa concretă, adică sufletul identificat cu 
toate însuşirile sale accidentale, îşi depăşeşte principiul). 

Textele Sutrelor s-ar fi împăcat însă şi cu o veritabilă formulă 
dogmatică, având o înfăţişare ca aceasta: sufletele individuale sunt reale, 
ele emană din Brahman, dar rămân unite şi substanţial identice cu 
Brahman. 

Oricât de îndrăzneţ, nici un gânditor indic nu s-a încumetat la 
formularea dogmatică, deşi aveau toate elementele date pentru aven¬ 
tura aceasta spirituală. Comentatorii inzi, menţinându-se în oarecare 
rezervă, cultivă cel mult antinomia unor termeni insuficienţi spre a 
exprima acategorialul (punctul 3) sau paradoxia rezultând din ambi¬ 
guitatea sau elasticitatea de sens a termenului Brahman (punctul 2). 


în legătură cu comentariile moniste ale lui Samkara, am pomenit 
paradoxiile concretului privit sub unghiul acategorialului metafizic. 

în aceeaşi ordine de idei mai cităm, pentru curiozitatea lor, parado- 
xiile gânditorului chinez Hui Shi (sec. IV înainte de Hristos). Iată 
câteva din ele: „O săgeată în zbor nu e nici în mişcare, nici în repaus;“ 
„Soarele apune când e zenit“; „O broască ţestoasă e mai lungă decât 
un şarpe“ etc. 1 Cercetători europeni seduşi de aparenţe au asemănat 
aceste paradoxii cu cele ale lui Zenon Eleatul. în realitate Zenon în¬ 
cercase pur şi simplu să gândească logic mişcarea şi, neizbutind decât 
antinomic, i-a negat existenţa. Teza lui Zenon e expresia supremei 
dictaturi a logicii. Hui Shi săvârşeşte cu totul altceva. El se aşază în 
fondul transcendent al lucrurilor, în „Dao“, care în închipuirea lui 
trebuie să fi fost acelaşi ca şi pentru alţi gânditori chinezi. Şi de 
acolo, din transcendent, deschide o fereastră asupra concretului lumii 
noastre. Cum Dao, prundul transcendent al fenomenalităţii, e aspa- 
ţial şi atemporal, Hui Shi va susţine cu toată dreptatea că pe planul 
transcendent „o săgeată în zbor nu e nici în mişcare, nici în repaus", 
în transcendent neexistând aceste stări şi moduri de existenţă. Tot 
aşa, în transcendentul aspaţial „soarele apune când e în zenit" fiindcă 
acolo nu este nici apunere, nici zenit, şi lucrurile participă la omni¬ 
prezenţa lui Dao. „O broască ţestoasă e mai lungă decât un şarpe" 
fiindcă orice măsuri sub specia transcendentului sunt iluzorii. Chine- 
zăriile acestea graţioase, ciudate şi fragile devin inteligibile prin trans¬ 
punerea mistuitoare de dimensiuni în Dao acategorialul. 


Ne mai rămâne un scurt popas la paradoxiile transcendentului 
pe care le oferă metafizica Occidentului. Substratul acestor paradoxii 
e îndeobşte ideea absolutului acategorial. 

Dumnezeu e conceput ca un X mai presus de orice categorii inte¬ 
lectuale. Pe Dumnezeu nu-1 ajunge nici un concept, nici un nume. 
O astfel de afirmaţie n-are desigur nimic paradoxal, cu atât mai puţin 
ceva dogmatic. Ştim că dogma întrebuinţează categorii, concepte 
(de exemplu „fiinţă", „persoană", „natură", „esenţă", „numere" etc.), 
pe când acategorialul e logic aşezat la limita cunoaşterii intelectuale; 
prin afirmaţia unui transcendent acategorial, intelectul renunţă la 
caracterizarea acestuia prin concepte, categorii, dar nu renunţă la 

1. H. Hackmann, Chinesische Philosophie, E. Reinhardt Veri., Miinchen, 
p. 156. 

funcţiile sale logice (cel puţin la acest act de punere logică la limita 
cunoaşterii a unui X). Faţă de această operaţie logică cu acategorialul, 
dogmaticul se aşază în afară şi în dezacord cu funcţiile logice ale 
intelectului, dar utilizează categorii şi concepte. 1 

In legătură cu absolutul acategorial s-au ivit o serie de paradoxii 
pe care le adunăm într-un mănunchi sub eticheta: coincidentia opposi- 
torum (N. Cusanus, De docta ignorantid). Sau pe româneşte: în Dum¬ 
nezeu coincid termenii opuşi. Afirmaţia comportă cel puţin două 
variante. 

întâia variantă. In transcendent coincid teze contradictorii, adică 
despre Dumnezeu se poate afirma şi nega, în acelaşi timp, acelaşi 
atribut. Coincidenţa aceasta specială a contradictoriilor a fost însă 
admisă în metafizica occidentală totdeauna numai în conexiune cu 
totul aparte cu acategorialul. In acategorial coincid termenii contra¬ 
dictorii în sensul că el îi depăşeşte, şi cei doi termeni sunt egal de 
insuficienţi pentru a-1 determina, deşi unul cuprinde negaţia celuilalt. 
In cazul acesta nu avem de-a face cu formule stricte în sensul deplin 
al cuvântului, ci mai curând cu un mod de a vorbi despre ceva ce e 
absolut indeterminabil. 

A doua variantă. Dumnezeu e coincidenţa opuselor, adică punct 
de indiferenţă între termeni contrari, polari (de exemplu între subiect 
şi obiect, materie şi spirit etc.). Teza presupune în toate cazurile o 

1. în teologia creştină a existat paralel şi amestecată cu gândirea dogmatică 
propriu-zisă (în înţelesul ce-1 dăm noi acestui termen) şi gândirea care ope¬ 
rează cu acategorialul. Cităm, din multele texte care mărturisesc despre aceasta, 
un pasaj din Dionisie Areopagitul: „Ridicându-ne din nou afirmăm că Dum¬ 
nezeu nu e suflet nici spirit, că nu e fantezie nici imagine, că nu are intelect 
nici duh; că nu e exprimabil şi nu e de gândit, că nu e număr, ordine, mărime, 
micime, egalitate, nici inegalitate, asemănare sau neasemănare; că nu vede, nu 
e mişcat, nu se odihneşte, că nu are putere, că nu e nici putere, nici lumină; 
că nu trăieşte şi nu e viaţă, nici fiinţă, eternitate, timp; că nu poate fi atins cu 
spiritul sau simţit, că nu e ştiinţă, nu e adevăr, nici imperiu, că nu e înţelep¬ 
ciune, unul, unitate, divinitate sau bunătate... în genere nimic din tot ce ne 
este nouă sau altei creaturi cunoscut, el nu e nici existenţă, nici neexistenţă... 
nici afirmare, nici negaţie... fiindcă, mai presus de orice afirmare, e cauza desă¬ 
vârşită şi unică a totului..." ( Dionys. Myst. Theol., cap. 5, citat de H. Leisegang, 
Die Gnosis, p. 214, Alfr. Kroner Verlag, 1924). E suficient să străbaţi o dată prin 
desişul acestor afirmări şi tăgăduiri deopotrivă negate, pentru ca să înţelegi că în 
zona acategorialului nu se poate naşte o formulă dogmatică în înţelesul ce i l-am 
dat, de „antinomie transfigurată" ce operează cu categorii. 

neutralitate într-o ciocnire de realităţi polare, un punct de nehotărâre 
între doi poli. 

De la Cusanus, Bruno până la Schelling, transcendentul acategorial 
a împrumutat adesea una din aceste înfăţişări, fie de coincidenţă anti¬ 
tetică de termeni, fie de punct neutru între doi poli opuşi. Dog¬ 
maticul nu trebuie confundat cu nici unul din aceste feluri de 
formule. Dintr-o dogmă, întrucât e dogmă, nu fac parte elemente ca 
„indiferenţa între realităţi polare" fiindcă aceasta ţine absolut de 
domeniul inteligibilităţii; de aşijderea nu face parte dintr-o dogmă 
nici „coincidenţa antitetică în acategorial", fiindcă de o parte acate- 
gorialul e o construcţie logică şi fiindcă de altă parte aşa-numita 
coincidenţă antitetică, în cadrul său, e numai expresia unei insufi¬ 
cienţe categoriale a intelectului. Coincidenţa antitetică în acategorial 
nu cere să fie rezolvată prin ceea ce am numit „transfigurare" a unei 
antinomii. Dogmaticul, întrucât e dogmatic, nu operează cu acate- 
gorialul. Dogmaticul e metalogic (antilogic), dar categorial, şi impli¬ 
că totdeauna „transfigurarea". 

în rezumat: paradoxiile metafizicii profane îşi găsesc totdeauna o 
soluţie fie în zona concretului, fie în zona logicului (aici intră şi ra¬ 
portarea la acategorial). 

Dialectica e în raport pozitiv, univalent, cu concretul. Sinteza 
dogmatică nu face şi nici nu poate să facă apel la concret. 

Dogma nu face apel la acategorial, deoarece utilizează concepte 
intelectuale. 

Dogma nu face apel la logică, deoarece se aşază dincolo de ea, 
deformând raporturile logice pe care le implică conceptele utilizate 
de ea. Soluţia paradoxiei dogmatice, neatinsă de mintea omenească, 
e postulată în transcendent. Dogma e metalogică, intracategorială şi 
în raport bivalent cu concretul. Aceasta e suma determinărilor ei 
posibile sub dublul unghi de vedere al abstractului şi concretului. 
Aceste determinări situează numai formula dogmatică faţă de cele 
două planuri pe care se mişcă de obicei cunoaşterea şi intelectul (ab¬ 
stractul şi concretul). Aceste determinări au un substrat care le în¬ 
cheagă intr-un întreg, un substrat la care ele trebuie neapărat raportate 
pentru ca dogmaticul să dobândească un sens - nu logic, dar un sens 
funcţional în cadrul gândirii umane în genere. Spre a preîntâmpina 
orice confuzie cu alte tipuri de ideaţie, formula dogmatică trebuie 
înţeleasă esenţialmente ca expresie a unui mister. Formula dogmatică 
vrea determinarea unui mister conservând acestuia caracterul de mister 
în toată intensitatea sa. Din această împrejurare rezultă particularităţile 

paradoxale ale formulei dogmatice înşirate mai sus, particulari¬ 
tăţi care îi aparţin, spre deosebire de particularităţile proprii altor 
paradoxii. 


Dacă se va construi odată un sistem al tuturor paradoxiilor meta¬ 
fizice posibile, ar trebui să se pună un accent pe relativitatea terme¬ 
nului. Paradox absolut nu e decât nonsensul. In afară de nonsens, 
nu avem decât paradoxii relative, „faţă de ceva“. Astfel, există para¬ 
doxii faţă de orice experienţă omenească, Iară ca aceste paradoxii să 
constituie în adevăr paradoxii faţă de un concret imaginar sau faţă 
de funcţiile logice ale intelectului. Am văzut că există paradoxii ale 
concretului în mai multe variante: paradoxii ale concretului faţă de 
transcendentul acategorial. Există paradoxii ale concretului faţă de 
abstracţiune în genere (paradoxiile dialectice) şi paradoxii ale trans¬ 
cendentului acategorial faţă de orice concret şi gândire categorială. 
Cugetarea metafizică din toate timpurile s-a străduit să le stabileas¬ 
că, complăcându-se totdeauna în intimitatea lor. Paradoxia dogmatică 
e mai radicală decât toate, întrucât se prezintă ca paradoxie şi faţă 
de concret şi faţă de funcţiile logice ale intelectului, dar nu faţă de-o 
anume existenţă postulată. Paradoxia dogmatică ajunge astfel într-o 
primejdioasă vecinătate cu paradoxul absolut, adică cu Nonsensul. 
Deosebirea între ele e că paradoxiei dogmatice i se postulează o solu¬ 
ţie dincolo de logică şi concret. Prin aceasta, „vecinătatea primejdioasă" 
dintre paradoxul dogmatic şi Nonsens poate deveni iarăşi o imensă 
şi salvatoare „depărtare", şi ceea ce are înfăţişare de Nonsens e sus¬ 
ceptibil de a deveni expresie a unui „Ultim-sens inaccesibil". 


CONTRADICŢIA ÎN ŞTIINŢĂ ŞI ÎN DOGMĂ 

S-a remarcat desigur în cele predecente că n-am pus deloc pro¬ 
blema raportului dintre idee (concept) şi realitate. Ne-a interesat ex¬ 
clusiv structura în sine a ideilor şi formulelor. Abstracţiunea, logicul, 
antilogicul, concretul etc. au darul să fie ceea ce sunt şi în afară de 
orice raport cu realul. Le vom întrebuinţa şi de acum înainte tot 
numai în sens structural, cel puţin atât timp cât nu vom pune ex¬ 
plicit problema raportului lor cu realul. „Concretul", în înţelesul cu 

care l-am înzestrat, n-a fost adus în vreo legătură nici cu „experi¬ 
enţa" (care implică un control în ce priveşte raportul dintre o idee 
şi o senzaţie posibilă). „Concretul" nostru e tot ce e individual şi in¬ 
tuitiv, dat sau construit, fie prin sensuri, fie în imaginaţie. Experien¬ 
ţa, ca instanţă de control, nu intervine deocamdată în discuţie; fiindcă 
nu voim câtuşi de puţin să controlăm valabilitatea unor idei; voim 
numai să studiem formulele în articulaţia lor interioară, construcţiile 
şi concretul în raportul lor reciproc sub aspect structural. Astfel „logi¬ 
cul" rămâne pentru noi „logicul" în afară de valabilitatea sa, adică 
în afară de o eventuală conexiune cu o existenţă obiectivă. Tot aşa 
concretul. Eleaţii sau Herbart, care cred că numai logicul e identic 
cu existentul, ca şi unii pozitivişti critici sau pragmatici, care cred că 
logicul e un complex de funcţiuni organice fără de nici o corespon¬ 
denţă directă cu obiectiv-existentul, susţin deopotrivă nişte puncte 
de vedere pe care le voim deocamdată eliminate din problema noastră. 
Pentru noi ideile ştiinţifice nu vor fi prin urmare nici ficţiuni, nici 
echivalentele unor realităţi, ci pur şi simplu construcţii neutre din 
punct de vedere existenţial. Suspendarea aceasta teoretică intr-un vid 
izolator nu le împiedică să aibă o structură. Orice formulă studiată 
de noi până acum sub aspect structural a fost supusă unei desăvârşite 
izolări. Adică i s-au tăiat atât legătura ombilicală cu matricea realităţii, 
cât şi legăturile logice cu sistemele de cunoaştere în care a apărut. 
Când am analizat sub optica logicului sau a concretului o formulă 
oarecare, ne-am îngrijit s-o separăm în întregime şi s-o privim numai 
în sine şi pentru sine. Procedeul va fi urmat şi în cele următoare. 

Cum studiul nostru e închinat dogmei, se înţelege de la sine că 
nu ne vom extinde, inutil pentru ceea ce urmărim, asupra tuturor 
tipurilor posibile de idei ştiinţifice. Ne impunem sarcina să relevăm 
numai acele tipuri care prin natura lor ar putea să fie confundate cu 
dogma sau apropiate de dogmă. 

Ştiut este că concretul (spaţiul, timpul, lucrul, individul, mişca¬ 
rea, schimbarea) conţine sub aspect pur logic o seamă de contradicţii 
latente. Ştiinţele exacte utilizează toate aceste concrete (spaţiu, timp, 
mişcare etc.), fără a se lăsa câtuşi de puţin impresionate de contra¬ 
dicţiile pe care elementele concrete le conţin în chip latent din punct 
de vedere logic. Zenon Eleatul a descoperit contradicţiile cuprinse 
în faptul „mişcare", Aristotel a arătat antinomiile timpului, Herbart 
pe cele ale lucrului etc. Ştiinţa, care-şi are tactul şi premisele ei, nu 

ţine seama de ele. Ştiinţa operează cu concretele în chestiune accep- 
tându-le global, în pofida contradicţiilor, ca pe nişte fapte ireductibile. 
Ea îşi alcătuieşte construcţiile (idei şi formule) cu ajutorul acestor 
elemente concrete. Toate construcţiile ştiinţei (amintim, de exemplu, 
principiile mecanice: principiul perseverenţei etc.), întrucât fac uz 
de elemente concrete fundamentale (spaţiu, timp, mişcare, corpuri), 
cuprind implicit şi contradicţiile latente ale lor. Teoreticieni ai cunoaş¬ 
terii, suferind de hipertrofia gândirii logice, ocupându-se de con¬ 
strucţiile ştiinţei, au dat adesea la iveală astfel de contradicţii, cu totul 
incapabile să scoată din liniştea lor pe oamenii de meserie ai ştiinţei 1 . 
Contradicţiile latente ale construcţiilor ştiinţifice, rezultând dintr-o 
traducere a concretului pe un plan pur logic, nu pot fi aduse - cum 
e aşa de firesc după cele stabilite în capitolele precedente - în discu¬ 
ţie, ca un punct de asemănare cu contradicţiile dogmei. Contradicţiile 
latente ale construcţiilor ştiinţifice sunt implicit date în concretele 
cu care operează ştiinţa (doar analiza filozofică le pescuieşte din ob¬ 
scuritatea în care ele se complac). Contradicţiile dogmatice sunt con¬ 
tradicţii explicite (şi transfigurate) între elementele cu care operează 
gândirea dogmatică. 

Dar exceptând contradicţiile latente ale construcţiilor ştiinţifice, 
care revin în cele din urmă la imposibilitatea de a gândi logic con¬ 
cretul, mai există câteva tipuri de construcţii şi metode care aparţin 
aproape exclusiv gândirii ştiinţifice şi care admit să fie aşezate în 
paralelă cu formulele şi metoda dogmatică. Construcţiile şi metodele 
în chestiune se grupează în cel puţin cinci tipuri diferite, a căror notă 
comună consistă în posibilitatea generatoare de „paradoxii“: 

1. Construcţiile teoretice de limită. 

2. Construcţiile procesului logic infinit. 

3. Metoda erorilor contrarii. 

4. Analogii matematice ale dogmaticului. 

5. Echivalente matematice ale dogmaticului. 

1. Construcţiile teoretice de limită. - înţelegem prin construcţii de 
limită acele concepte ştiinţifice care rezultă din ducerea până la sfâr- 

1. Ştiinţa nu ţine seamă de ele, fiindcă îşi dă seama că logicul nu e singurul 
factor al cunoaşterii. 

Concretul e de asemenea un factor al cunoaşterii, pentru ştiinţă tot aşa de 
important ca şi logicul. Logicul nu are deci dreptul de a se erija în judecător 
absolut al concretului. 

şit, până la limită, a unui proces logic de abstractizare şi idealizare a 
concretului: linia, punctul, planul etc. Se ştie că definiţiile acestor 
concepte nu sunt scutite de dificultăţi. Punctul se defineşte ca ceva 
„spaţial" „fără extensiune", linia ca împreunare de două puncte „fără 
grosime" etc. Greutăţile interioare, nepotrivirile lăuntrice ale con¬ 
ceptelor de limită rezultă din încercarea de a construi, sau de a ima¬ 
gina în concret, un ce de natură pur logică. In concret, acest „spaţial" 
„fără dimensiune" nu se poate închipui; în abstract, acest „fără dimen¬ 
siune" se postulează şi se aşază ca act logic de limită. In astfel de 
construcţii e dată posibilitatea unui conflict între logic şi concret. 
Conflictul se produce prin tendinţa de a traduce ceva eminamente 
logic pe un plan concret. Dar conflictul e ocolit dacă se atribuie 
fiecăruia din cei doi factori ceea ce îi aparţine. Lucru de altfel destul 
de greu. Exemplele date sunt caracteristice pentru nenumărate altele 
din ştiinţele exacte. Un exemplu asemănător avem în ideea atomului 
(în înţeles filozofic), corespondent fizical al punctului pur, „spaţial 
fără extensiune". Şi această construcţie teoretică are un dublu aspect. 
Ea e realizabilă în abstract prin procese logice, dar e irealizabilă în 
concret, deşi concretul îi stă la temelie. Dificultăţile interioare ale 
ideii provin din aceeaşi tendinţă, de care cunoaşterea anevoie se dez- 
bară, de a o construi sau de a o imagina în concret. în construcţiile 
acestea, cu un capăt în concret şi cu celălalt în abstract, se oglindeşte 
un întreg proces de ideaţie ştiinţifică. în construcţiile de acest soi nu 
e vorba, ca în gândirea dogmatică, de ceva antilogic şi irealizabil în 
concret, ci de ceva logic, dar irealizabil în concret. Sau, şi mai precis, 
de ceva început în concret, dar realizat în cadru logic. 

2. Construcţiile procesului logic infinit. - în concepte cum sunt 
acelea de „spaţiu infinit", „timp infinit", „număr infinit" intervine 
un alt proces logic. E vorba aici de o lege logică specială, potrivit căreia 
intelectul se crede îndreptăţit să repete un act de punere a unei unităţi 
cantitative în acelaşi fel, fără nici o limită. Legea aceasta funcţională 
a intelectului stă la temelia ideii de infinit în diversele sale variante. 
Ideea de infinit e expresia unui proces sintetic-logic 1 posibil. Prin 

1. în aplicarea sa matematică, acest proces a fost numit de Henri Poincare 
procedeu recurent. Procedeul depăşeşte logica formală, reprezentând totuşi o 
funcţie inerentă intelectului. (A se vedea în privinţa aceasta H. Poincare: 
Wissenschaft und Hypothese [titlu original: La Science et l’hypothese (1902)], 
Teubner Verlag, 1906, pp. 13-14.) 

actul logic de punere a unei unităţi cantitative, aplicat asupra unui 
ce concret (un spaţiu oarecare, un moment oarecare, un prim nu¬ 
măr, o întâie împărţire etc.), se face că însuşi concretul e ridicat, 
intr-un proces de puneri succesive ale aceluiaşi ceva, într-un proces 
virtualmente fără limită. Spaţiul concret, momentul concret, numă¬ 
rul concret devin astfel spaţiu infinit, timp infinit, număr infinit. 
Dificultăţile interioare ale ideilor de „spaţiu infinit“, „timp infinit" 
etc. derivă tot dintr-o imposibilitate de a traduce pe un plan concret 
ceva ce e expresia unui proces de natură pur logică. Ele nu depăşesc 
funcţiile intelectului în sensul unei alunecări în antilogic. Ele dobân¬ 
desc însă un aspect hibrid de îndată ce se vor necondiţionat realizate 
imaginar-concret. Aşadar, întocmai cum concretul depăşeşte logicul 
(antinomiile inerente concretului sub unghi logic şi abstract), tot 
aşa în unele cazuri construcţia logică (construcţiile de limită şi cele 
în care intervine procesul punerii infinite) se aşază dincolo de hota¬ 
rul posibilităţilor de realizare în concret. Ştiinţele exacte au meritul 
de a fi introdus în conştiinţa umanităţii concepte care nu sunt ex¬ 
presia abstractă a unor concrete, ci expresia sumară a unor procese 
logice care se aplică numai tangenţial asupra concretului. 1 Concretul, 
prin însăşi natura lui, ne dă uneori prilejul să afirmăm că în zona sa 
e posibil ceea ce în domeniul logic e imposibil (să ne gândim la sin¬ 
teza antinomică dialectică); la fel, existenţa unor anume idei, con¬ 
strucţii ne dă, prin structura lor, prilejul să afirmăm că uneori în 
domeniul pur logic e posibil ceea ce în zona concretului e imposibil 
(concepte de limită şi variantele infinitului). Formulele de specie 
dogmatică nu se confundă cu nici una din construcţiile de care ne-am 
ocupat mai înainte. Dogma postulează în transcendent o sinteză 
imposibilă atât în domeniul logic, cât şi în domeniul concret. 

3. Metoda erorilor contrare. - Există în ştiinţele matematice o me¬ 
todă în care intră sistematic contradicţia. Oarecare atenţie la un 

1. Aceste idei nu trebuie confundate cu ceea ce îndeobşte se înţelege în 
filozofie prin termenul de „categorii". Ce e drept, şi categoriile sunt un fel de 
idei, care nu pot fi socotite drept expresii abstracte ale unor concrete. Dar cate¬ 
goriile sunt idei care se acordă cu concretul, în sensul că prin ele se organizează 
concretul. Categoriile se deosebesc de construcţiile de limită sau de variantele 
infinitului în primul rând prin rolul lor funcţional de organizare a concretului; 
ele nu sunt simple concepte, ci mai au şi o funcţie specială deosebit de impor¬ 
tantă, organizatoare. 

eventual paralelism cu metoda dogmatică se impune. Mari oameni 
de ştiinţă au aplicat metoda ştiinţifică în chestiune fără să-şi dea 
seama de subtilităţile ei, spre a înlătura diverse dificultăţi în legătură 
cu anume probleme. Spre a preîntâmpina orice confuzie se cuvine 
poate să adăugăm că metoda a fost întrebuinţată ca procedeu orga¬ 
nic şi genial mult timp înainte de a fi descrisă de logicieni ca „me¬ 
todă". în veacul al XVIII-lea, gânditorul spiritualist englez Berkeley, 
supărat că unii liber-cugetători au găsit de cuviinţă să se exprime în 
termeni nu tocmai convenabili despre dogmele creştine, s-a simţit 
aproape răzbunat când a putut să arate la rândul său (în lucrarea The 
Analyst ) nişte contradicţii nu mai puţin strigătoare în corpul însuşi 
al unor concepte ştiinţifice. Punând degetul pe vidul logic ce s-ar 
găsi înăuntrul unor construcţii matematice, Berkeley a invitat pe 
liber-cugetători să nu mai vorbească peiorativ despre neinteligibilitatea 
dogmelor cât timp matematica, ştiinţa cea mai admirată de ei, se 
face vinovată de concepte cel puţin tot atât de neinteligibile. Gân¬ 
ditorul englez a spus incontestabil lucruri cu totul remarcabile despre 
contradicţiile cuprinse în unele concepte matematice, s-a înşelat nu¬ 
mai când a comparat aceste contradicţii cu cele cuprinse în formu¬ 
lele dogmatice. întâile descoperiri privitoare la metoda compensaţiilor 
erorilor aparţin tocmai lui Berkeley (care îi arată aspectele în cal¬ 
culul diferenţial). Analizele sale deosebit de judicioase au apărut fireşte 
prea curând pentru ca să fi putut fi apreciate la justa lor valoare. Nu 
e de mirat că au fost complet uitate şi că metoda a trebuit să fie din 
nou descoperită mai târziu, în Franţa de un Carnot şi în Germania 
de Drobisch. Cel ce analizează metoda în toată amploarea sa e însă 
H. Vaihinger în Philosophie des Als Ob 

în ce constă această metodă? 

în matematică sunt frecvente afirmaţiile de genul celei următoare: 
„Cercul trebuie privit ca o elipsă." Cu o anume restricţie, asupra 
căreia revenim numaidecât, se afirmă chiar: „Cercul e o elipsă." Se 
îmbină astfel, ca subiect şi predicat, două concepte care se exclud. 
Sinteza e de nerealizat. Totuşi propoziţia se afirmă, şi se afirmă cu 
succes. O seamă de soluţii matematice sunt posibile numai pe te¬ 
meiul propoziţiei contradictorii că „cercul e o elipsă". Dacă chestiunea 

1. De unde am luat toate informaţiile istorice cu privire la descoperirea 
metodei. 

s-ar reduce la atât, am avea în asemenea afirmaţii, incontestabil, 
nişte analogii matematice ale formulei dogmatice. Dar propoziţia 
„cercul e o elipsă" nu e enunţată în această formă niciodată. Ea se 
completează. Şi completarea ei e de o imensă importanţă: „Cercul e 
o elipsă - cu distanţa dintre focare egală cu zero." Să analizăm par¬ 
tea întregitoare. Avem propoziţia despre o distanţă admisă ca egală 
cu zero. Distanţă egală cu zero! O distanţă = zero - e iarăşi o contra¬ 
dicţie, fiindcă o distanţă egală cu zero nu mai e distanţă. Completarea 
afirmaţiei iniţiale e cu alte cuvinte şi ea un nonsens. Propoziţia în¬ 
treagă ar reprezenta deci cu atât mai mult ceva analog formulei 
dogmatice? Câtuşi de puţin. Logicienii amintiţi au lămurit definitiv 
secretul ascuns în dosul acestor porţi cu două aripi. Partea primă a 
afirmaţiei („cercul e o elipsă"), spune Vaihinger, cuprinde o imposi¬ 
bilitate, o absurditate. Eroarea cere o corectură. Corectura se face 
prin altă afirmaţie, tot imposibilă, adică printr-o contraeroare (focare 
cu distanţa zero). Un dezacord între două concepte e compensat 
printr-un contradezacord între alte două concepte. Afirmaţia întreagă 
(„cercul e o elipsă cu distanţa între focare zero") e expresia unui echi¬ 
libru între un dezacord logic şi un contradezacord logic. In mate¬ 
matică găsim la fiecare pas această echilibrare metodică a unui dezacord 
printr-un contradezacord. Metoda a fost pregnant denumită a „ero¬ 
rilor contrarii". Vaihinger lărgeşte aplicaţia metodei, denumind-o 
metoda operaţiilor contrarii. El vede în ea una din cele mai geniale 
invenţii ale spiritului matematic o adevărată cursă întinsă problemelor 
părând fără soluţie, spre a le sili să se dezlege singure. Fără de marea 
viclenie a metodei, cele mai de seamă idei ale matematicii nu ar fi 
apărut niciodată în conştiinţa umanităţii. Iată deci contradicţia între¬ 
buinţată în matematică cu consecvenţă de procedeu. Lucrul pare 
definitiv stabilit. Pentru noi se pune întrebarea dacă este vreo ana¬ 
logie între acest fel de a întrebuinţa contradicţia şi contradicţia ce se 
găseşte în formula dogmatică. Deşi pentru logicienii amintiţi dog¬ 
ma ca tip aparte de gândire, aşa cum îl precizăm în lucrarea de faţă, 
nu a fost în nici un chip o problemă, analizele lor ne dau totuşi posi¬ 
bilitatea să răspundem la întrebarea ce o punem. In formulele rezul¬ 
tând din aplicarea metodei erorilor contrarii, orice dezacord logic e ţinut 
în echilibru de un contradezacord. Niciodată însă un dezacord în inte¬ 
riorul unei formule dogmatice nu e ţinut în echilibru de un contradez¬ 
acord. Berkeley, care şi-a luat sarcina să salveze cu orice preţ dogmele, 

a uitat să remarce deosebirea fundamentală dintre contradicţia pro¬ 
venind din spiritul echilibristic al matematicii şi contradicţia consti¬ 
tutivă a dogmei. Ceilalţi logicieni s-au dezinteresat cu desăvârşire, 
lucru destul de regretabil, de natura structurală a dogmei şi în con¬ 
secinţă ei nu ţin să remarce vreo deosebire între modul cum e utili¬ 
zată contradicţia în ştiinţele exacte şi modul contradicţiei dogmatice. 

4. Analogii matematice ale dogmaticului. - Matematica ne mai 
îmbie, dincolo de paradoxia procedeelor sale, şi unele fapte ciudate, 
care pot să dea serios de gândit unor teoreticieni care caută analogii 
pentru dogmă. Există construcţii ştiinţifice care îşi au reprezentantul 
clasic în numărul imaginar: V-T. în adevăr, construcţia aceasta ma¬ 
tematică implică toate riscurile imaginabile. Construcţia aceasta sare 
din ocolul concretului şi în plus vrea să rămână în văzduh chiar 
după ce şi-a tăiat de sub picioare şi sârma subţire a pur-logicului. 
Construcţia e iraţională în sensul cel mai grav al cuvântului. Dacă 
o privim numai sub unghiul iraţionalităţii, ea reprezintă neîndoielnic 
o analogie matematică a dogmaticului. O analogie - subliniem 
aceasta -, dar nu ceva dogmatic. Dogmatică nu poate să fie o con¬ 
strucţie de tipul numărului imaginar V-T din motive foarte diverse. 
Construcţia V-T exprimă aplicarea unei operaţii matematice asupra 
unei mărimi care exclude o asemenea operaţie. Ea reprezintă în defi¬ 
nitiv o lărgire neîngăduită a unei operaţii asupra unui concept care 
o refuză. Alcătuită printr-un tur de forţă al gândirii matematice, 
construcţia Vd ar fi fost desigur imediat părăsită din nou de către 
matematicieni dacă ea nu s-ar fi pretat, odată alcătuită, la un calcul 
tot atât de neted şi de logic ca şi orice altă construcţie logic irepro¬ 
şabilă. Construcţia V-T intră perfect în ritmul exact şi în dinamica 
ţâşnirilor simetrice de forme logice ale matematicii. Deşi iraţională, 
ea devine în cadrul operaţiilor logic-matematice echivalentul unei 
construcţii raţionale. în această împrejurare trebuie căutat secretul 
acceptării acestui soi de construcţii iraţionale: reintegrabilitatea sa 
logică în gândirea matematică 1 . O construcţie dogmatică nu e însă 


1. Ştim că există o seamă de logicieni şi matematicieni care au încercat să 
demonstreze că o construcţie ca VA" poate fi şi în sine interpretată ca ceva logic. 
(A se vedea, în privinţa aceasta, capitolul deosebit de instructiv închinat numă¬ 
rului imaginar de Paul Natorp în cartea sa Die logischen Grundlagen der exakten 
Wissenschaften, Teubner Verlag, 1910, pp. 237-265). Nouă ni se pare însă că o 
astfel de interpretare logică a construcţiei în discuţie s-a făcut în toate cazurile 

niciodată un element de larg posibile operaţii logice, adică un echi¬ 
valent raţional. Dogma e cel mult element de sistem metafizic. La 
dogmă nu poate fi vorba despre o reintegrabilitate logică; ea con¬ 
stituie o definitivă revărsare din sine a logicului. O altă deosebire 
între construcţia V-T şi o formulă dogmatică trebuie căutată în această 
împrejurare: Vd e o invenţie pur matematică, exprimând mărimi, 
sensuri date mărimilor şi operaţii cu mărimi; dogma cuprinde con¬ 
cepte de cunoaştere (chiar dacă e iluzorie) obiectiv îndreptate (chiar şi 
când sunt simple ficţiuni), intenţional ontologice (chiar când nu le 
corespunde nimic în realitate). Dogma poate în consecinţă să fie 
expresia unui mister, ceea ce niciodată nu e o construcţie ca V-T. 
Totuşi, cum am spus, anume asemănări structurale între construcţia 
V-T şi formula dogmatică sunt de netăgăduit. 

5. Echivalente matematice ale dogmaticului. Matematica mai nouă 
cunoaşte unele construcţii cum sunt acelea ale „transfinitelor" (sim¬ 
bolul alef al lui Cantor), prin care, fără să se ştie, se fac unele con¬ 
cesii atât de importante gândirii dogmatice, încât ar putea să fie 
numite, fără înconjur, „echivalente matematice ale dogmaticului". 
Simbolul alef denumeşte o mărime transfinită care rămâne identică 
cu sine, orice mărime finită s-ar scădea din ea. 1 Reamintim formula 
dogmatică a lui Filon, potrivit căreia substanţa primară nu suferă 
nici o scădere prin emanaţiile ce se desprind din ea. între simbolul 
alef şi formula filonică e o perfectă asemănare structurală (cu deo¬ 
sebire doar că dogma vorbeşte despre esenţe şi procese cosmologice, 
pe când aleful e pur matematic). Cantor (şi alături de el şi alţii) a 
ajuns, prin înlănţuiri logice de calcule şi consideraţii, să stabilească 
diverse antinomii ale transfinitului. Chestiunea principală ce se pune 

printr-o lărgire „dialectică" a logicului. Se ştie de altfel că logicul are la Natorp 
un pronunţat caracter dialectic. Dar nici aceste încercări de logicizare a „ima¬ 
ginarului matematic" pe temeiuri dialectice nu ni se par încă pe deplin con¬ 
vingătoare. în domeniul pur abstract, dialectica se preface foarte lesne în 
procedeu de escamotare a dificultăţilor logice. 

1. Bolzano s-a ocupat în Paradoxiile infinitului de aspectele infinitului şi 
de deformările pe care relaţiile matematice (egalul, mai-multul, mai-puţinul) 
le îndură în cadrul infinitului. Deformările acestea revin aproape totdeauna la 
paradoxia fundamentală: „O mărime transfinită poate să fie echivalentă cu o 
mărime parţială a ei" (Paul Natorp, Die logischen Grundlagen der exakten Wissen- 
schaften, p. 196). 

în această ordine e însă nu cum matematicienii au ajuns la aceste 
antinomii, ci cum vor să le rezolve. Antinomiile în genere se pot 
rezolva prin diferenţieri logice de concepte, prin diferenţieri apli¬ 
cabile fără restricţie nu numai intr-un domeniu transcendent, ci şi 
intr-un domeniu logic-concret. („Dumnezeu e unul şi multiplu": 
aceasta este o antinomie. Antinomia se poate rezolva printr-o dife¬ 
renţiere logică de concepte valabilă fără restricţii în orice domeniu, 
cum ar fi spre exemplu prin diferenţierea conceptelor: „substanţă" 
şi „manifestare". Pe baza acestei diferenţieri, antinomia de mai înain¬ 
te s-ar rezolva în chip logic: Dumnezeu e unul ca „substanţă", multi¬ 
plu ca „manifestare"). S-a văzut însă că uneori s-a încercat o rezolvare 
a antinomiilor nu prin diferenţieri logice de concepte, valabile fără 
restricţii, ci prin scindarea unor concepte solidare (un exemplu: Dum¬ 
nezeu e unul ca „fiinţă", multiplu ca „persoană"). Cum se rezolvă 
antinomiile transfinitului? Printr-o distincţie de concepte; şi anume 
printr-o distincţie între conceptele: „puterea" şi „suma" unei „mul¬ 
ţimi" ( Menge ). Trebuie văzut însă de ce natură e această distincţie. 
Cantor obţine conceptul de „putere" (. Măchtigkeit ) printr-o abstrac¬ 
ţiune din posibilitatea coordonării ( Zuordnung ) reciproce a elementelor 
a două mulţimi ( Mengen ). Când cele două mulţimi cu elemente coor¬ 
donate sunt finite , „puterea" fiecăreia coincide cu „suma" fiecăreia. 
„Puterea", deşi un concept mai abstract decât „suma", e cât priveşte 
însuşirile sale matematice (mai precis cât priveşte raporturile de ega¬ 
litate, de mai mult, de mai puţin) reciproc solidară cu „suma". Dacă 
două mulţimi sunt egale ca „putere", ele sunt egale şi ca „sumă"; şi 
invers. De îndată ce conceptele acestea se aplică însă în domeniul 
transfinitului, solidaritatea aritmetică ar înceta, două transfinite putând 
avea aceeaşi „putere", deşi ar reprezenta „sume" diferite. Ce-1 face pe 
Cantor să presupună că solidaritatea „puterii" şi „sumei" încetează 
în domeniul transfinitului? înseşi antinomiile transfinitului! Aceste 
antinomii silesc intelectul să postuleze o scindare de concepte pe 
care intelectul nu le concepe altfel decât în raport de solidaritate. 
(Acest postulat odată admis, se face posibilă o întreagă matematică 
a transfinitelor, o matematică cu încheieturi absolut logice.) Intru 
rezolvarea antinomiilor transfinitului, Cantor alege deci calea scin¬ 
dării unor concepte solidare: „putere" şi „sumă". Antinomii obţinute 
astfel, atât prin calcule, cât şi prin consideraţii logice, duc la postu¬ 
larea intr-un anume domeniu a unei scindări de concepte care în 

domeniul logic-concret sunt solidare. Procedeul l-am numit, cu 
ocazia analizei formulelor dogmatice, procedeu de „transfigurare a 
antinomiilor' 1 . 

Să se compare odată această schemă făcută ad-hoc de noi cu 
schemele ce ne-au servit la ilustrarea capitolului despre „antinomiile 
transfigurate". Paralelismul e perfect. 


Sub raport aritmetic: 


II 

în cadrul aritmeticului: 


identic 

( cu sine 

orice 
mărime 
s-ar scădea 
din el 


Sub raport aritmetic: 


- putere 


se scindează 
noţiunile 
solidare 


transfînitul 

rămâne 


identic cu sine 

i « 

ca „putere 


orice mărime s-ar 
v scădea din el (mărime 
în sens de „sumă") 




antinomie 
/ transfigurată 


Rămâne de văzut dacă nu cumva există, printre construcţiile mai 
recente ale ştiinţei, şi alte idei structural mai mult sau mai puţin 
apropiate de formula dogmatică sau de „antinomia transfigurată". 


GÂNDIREA PRELOGICĂ ŞI DOGMA 

S-a vorbit mult în anii din urmă despre aşa-numita gândire 
„prelogică". Existenţa unei astfel de gândiri ar putea să nedumerească 
pe oricine se ocupă de gândirea dogmatică. De îndată ce ai luat cu¬ 
noştinţă de presupusa gândire, care n-ar prea ţine seama de legile logicii, 
e firesc să te întrebi dacă nu cumva dogma reprezintă o invazie a 
gândirii „prelogice" sau „arhaic-primitive" în domeniul metafizicii, 
întrebarea îşi are ispitele ei şi merită să fie discutată mai de aproape. 

Spre a-i putea da un răspuns, se impune elucidarea în prealabil a 
chestiunii în ce consistă pretinsa gândire „prelogică“. 

Etnologia şi psihologia popoarelor, din momentul chiar când au 
făcut cunoştinţă cu popoarele primitive, s-au văzut nevoite să remarce 
aspectele cu osebire ciudate ale noii lumi spirituale. Diverşi teoreti¬ 
cieni s-au străduit cu mare şi meritoasă râvnă întru lămurirea acestei 
lumi. Cercetători ca Taylor, Frazer, Andrew Lang şi alţii, atacând 
problema tinereşte, au crezut că pot să desfunde dintr-odată însuşi 
izvorul lumii spirituale primitive. Cercetătorii aceştia, care au avut 
norocul de a vedea întâia oară noul tărâm în tot ansamblul, au căzut 
jertfă ispitei de a-i simplifica liniile şi configuraţia. Dar poate că şi 
anume idei preconcepute i-au împiedicat să vadă toată complexitatea 
problemei. Ei au crezut că pot să explice lumea primitivă în întregul 
ei prin animism, adică prin tendinţa primitivului de a însufleţi lucru¬ 
rile şi de a-şi lămuri totul prin acţiunea voluntară a spiritelor, cu care 
ar fi populat universul. Desigur că multe atitudini stranii ale primi¬ 
tivului devin comprehensibile pe calea aceasta. Investigaţii ulterioare 
au găsit totuşi explicaţia animistă insuficientă pentru a lămuri toate 
particularităţile spiritului primitiv. îndeosebi Levy-Bruhl, prea pu¬ 
ţin satisfăcut de rezultatele cercetărilor ce au precedat activitatea sa, 
a fost acela care s-a hotărât să urmărească cu mai multă atenţie 
sinuozităţile gândirii primitive. Ideile sale despre spiritul primitiv 
erau menite, prin felul cum erau prezentate în momentul apariţiei, 
să facă senzaţie. Levy-Bruhl e de părere că lumea spirituală a primi¬ 
tivului se deosebeşte de lumea omului de cultură prin însuşi sub¬ 
stratul lor intelectual. între mentalitatea primitivă şi aceea a omului 
de cultură s-ar căsca o prăpastie adâncă, aproape de netrecut. Ciudă¬ 
ţeniile lumii spirituale primitive s-ar întemeia pe particularităţi de 
gândire, pe o logică sui-generis, în care principiile identităţii şi contra¬ 
dicţiei nu au rostul şi valabilitatea pe care le au în logica omului de 
cultură. Primitivul confundă ce noi deosebim şi deosebeşte ce noi 
nu deosebim. Primitivul vede cauze unde noi nu le căutăm şi nu în¬ 
treabă „de ce“ acolo unde noi avem nedumeriri cauzaliste. Levy-Bruhl 
stabileşte chiar o lege fundamentală a logicii primitive, mult discu¬ 
tata lege a participaţiei, potrivit căreia în mintea primitivului un 
lucru poate să fie în acelaşi timp el însuşi, dar şi altceva decât el 
însuşi. „Noi suntem papagali roşii“ spun membrii tribului Bororo. 
Membrii tribului Bororo îşi dau foarte bine seama că sunt oameni 

şi că nu seamănă deloc cu papagalii, ei susţin totuşi că sunt papagali. 
Fiindcă papagalul roşu e totemul tribului, totemul care constituie 
substanţa mistică a tribului. Afirmaţia lor nu are deci un caracter 
metaforic, cum s-ar crede, ci un caracter ontologic. Logica primitivă 
ar manifesta o curioasă indiferenţă şi o imunitate faţă de otrava 
contradicţiei. Aşa crede Levy-Bruhl. Şi cu el mulţi alţii. Printre aceşti 
mulţi alţii, nimeni nu s-a apropiat de mentalitatea primitivă cu un 
mai mare şi mai complicat aparat filozofic ca Ernst Cassirer (în Philo- 
sophie der symbolischen Formeri). Cassirer lărgeşte noţiunea gândirii 
primitive la aceea de gândire mitică. în esenţă, eruditul cugetător 
german constată următoarele: gândirea mitică (primitivă) e stăpânită 
de legea coincidenţei termenilor corelativi (Koinzidenz der Relations- 
glieder 1 ). în mintea primitivului coincid astfel în cadrul categoriei 
cantităţii: „întregul 1 ' şi „partea“, în sensul că „întregul 11 se cuprinde 
cu toată fiinţa sa mitică-substanţială în „parte“. Primitivul vrăjeşte, 
de exemplu, un fir de păr al unui individ, în credinţa că în firul de 
păr se cuprinde tot omul. La categoria calităţii: „lucrul 11 coincide cu 
„însuşirile 11 . O însuşire, un accident sunt privite ca lucruri, ca sub¬ 
stanţă. „Imaginea 11 unei persoane coincide cu „persoana 11 . Primitivul 
străpunge imaginea unei persoane în credinţa că prin aceasta face 
un rău persoanei înseşi. 

Teoria despre o logică sau gândire primitivă cu particularităţi care 
nu îngăduie analogii cu gândirea civilizatului a devenit o monedă 
curentă în ştiinţa şi în filozofia contemporană. Ceea ce nu înseamnă 
că teoria e scutită de necesitatea revizuirilor. în adevăr, problema are 
şi alte laturi. Ne întrebăm dacă gândirea primitivă ar putea să fie 
înţeleasă din partea noastră în cazul că ar avea esenţialmente alte 
funcţiuni decât gândirea omului de cultură. Să nu uităm că ceea ce 
întâilor etnologi li s-a părut atât de straniu în lumea spirituală şi atât 
de absurd în felul de a se comporta al primitivului a devenit după 
oarecare trudă perfect inteligibil pentru noi. Subliniem cuvântul 
„inteligibil 11 . Un intelect cu alte funcţiuni decât ale intelectului logic 
nu poate deveni inteligibil în sensul deplin al cuvântului. Lumea 
spirituală a primitivului e, de îndată ce o priveşti pentru sine şi n-o 
compari cu a noastră, cel puţin tot aşa de logică cum e şi a noastră. 
Logică în sensul logicului general, care e şi al nostru, şi al primitivului 


1. Ernst Cassirer, Philosophie der symbolischen Formen, II, p. 83 (1925). 



GÂNDIREA PRELOGICĂ ŞI DOGMA 197 


deopotrivă. Căci lumea spirituală a primitivului nu diferă de a noastră 
printr-o logică aparte, ci prin concepte-imagini care ne sunt din capul 
locului străine. Aşa-numita lege a „coincidenţei termenilor corelativi" 
ar depăşi logica sau ar ajunge în conflict cu ea dacă coincidenţa sau 
identitatea s-ar stabili direct între termeni; de exemplu între „parte" 
şi „întreg", între „substanţă" şi „accident" etc. Dar aceşti termeni co¬ 
incid totdeauna printr-un al treilea termen, care în mentalitatea 
primitivului joacă un rol dominant. Există în mintea primitivului 
totdeauna un al treilea termen care face ca partea să coincidă cu 
întregul. Acest al treilea termen se referă la un ce de natură magică. 
Dar tocmai acest al treilea termen, deşi i se constată prezenţa, e tre¬ 
cut cu vederea ca al treilea de cei care vorbesc despre o logică parti¬ 
culară a primitivului. Dacă se interpolează în gândirea primitivului 
acest al treilea termen, ea devine logică în înţeles obişnuit. Pentru 
mentalitatea primitivă, „partea" nu e „întregul" în sens simbolic, cum 
foarte bine observă Bruhl sau Cassirer, ci în sens real. în sens real, 
da; dar nu pe planul fenomenalităţii, ci pe cel al esenţelor. Coinci¬ 
denţa termenilor corelativi nu se face direct, ci prin mijlocirea ideii 
despre o esenţă magică comună „întregului" şi „părţii", „substanţei" 
şi „accidentului", „lucrului" şi „imaginii" etc. Interpolarea unui al 
„treilea termen" între cei doi, care se exclud, e evidentă. încât ne 
întrebăm: cu ce vor aceşti cercetători să-şi justifice ideea despre indi¬ 
ferenţa primitivului faţă de principiul identităţii sau al contradicţiei? 
Primitivul crede în „unităţi" şi „identităţi" magice de lucruri, tot aşa 
intr-un „determinism magic" între lucruri şi tot aşa în „puteri magice" 
în lucruri. Conceptul dominant al lumii sale spirituale e magicul. 
(Magicul putându-se manifesta, după credinţa primitivului, în spa¬ 
ţiu şi în timp, dar nefiind condiţionat de structura, aşa cum ne-o 
imaginăm noi, a spaţiului şi a timpului.) Pentru primitiv există în 
afară de unităţile fenomenale ale lucrurilor şi unităţi magice de lucruri; 
aceste unităţi magice sunt posibile şi fără de contiguitatea în spaţiu 
şi în timp a lucrurilor. (O identitate magică e bunăoară aceea a in¬ 
divizilor unui trib cu totemul, cu papagalul roşu la tribul Bororo.) 
Determinismul magic 1 e de asemenea posibil fără de contiguitatea 

1. în cauzalitatea magică analogia are un rol important, cauza putând pro¬ 
duce un efect asemănător ei. Cauza adesea nu e decât imitarea într-un anume 
fel a efectului dorit, de exemplu se desenează o antilopă pentru ca antilopa să 
iasă în calea celui ce doreşte s-o vâneze. 

în spaţiu şi în timp dintre cauză şi efect. Ceea ce înseamnă că între 
cauză şi efect nu trebuie să fie numaidecât o legătură fizică. Efectul 
unei cauze se poate produce, după credinţa primitivului, la orice 
distanţă în spaţiu şi în timp. S-a remarcat că primitivul nu ţine seama 
decât în chip foarte secundar, şi nici aceasta totdeauna, de cauzalita¬ 
tea fizică între fenomene. Pentru el fenomenele sunt în preponderenţă 
stăpânite de un determinism magic. După cum observă Cassirer, 
primitivul are chiar o tendinţă exagerată, hipertrofiată, de a vedea 
totul determinat-, el bănuieşte cele mai ascunse cauze acolo unde 
omul civilizat nu vorbeşte decât despre ceva „întâmplător". Acciden¬ 
tele în bine şi în rău sunt pentru primitiv totdeauna magic determi¬ 
nate. în afară de aceste „unităţi magice de lucruri" şi în afară de acest 
„determinism magic" între lucruri, primitivul mai crede şi în puteri 
speciale tot magice, pe care le fixează în anume lucruri, deşi aceste 
puteri nu sunt legate de spaţiu şi de timp. Triburile primitive au di¬ 
verse nume pentru puterea magică. Tribul Dakota crede într-o pu¬ 
tere magică pe care o numeşte „vacanda", o putere care prin natura 
ei este în afară de spaţiu şi de timp şi e atribuită celor mai diverse 
lucruri, deşi nu tuturor lucrurilor. Pentru tribul Dakota soarele e 
„vacanda", luna, fulgerul, vântul, stelele, între oameni şamanii, apoi 
obiectele rituale şi anume locuri. Irochezii numesc puterea magică 
„oki", algonkinsii „manitu", cei de pe Coasta de Aur îi zic „vong", 
australienii „huringa", melanezii au numele „mana" etc. (A se vedea 
C.G. Jung: Uber die Energetik der Seele, Ziirich, 1928, p. 103.) 

Categoriile intelectuale cu care lucrează primitivul (unităţile ma¬ 
gice între lucruri, determinismul magic prin analogie, pe urmă acest 
concept despre puteri speciale magice) nu sunt singurele elemente 
constitutive ale concepţiei sale despre lume. Li se adaugă gândul 
spiritelor, al demonilor etc. Chiar şi spaţiul şi timpul dobândesc în 
mintea primitivului o structură specială, ce diferă calitativ de spaţiul 
şi timpul nostru. De notat însă că toate aceste elemente particulare 
nu reprezintă funcţiuni logice, ci pur şi simplu elemente particulare 
cu care operează logica primitivului, care întru nimic nu se deose¬ 
beşte de a noastră. 

Primitivul, în lumea căruia există elementele magice, trage ultima 
consecvenţă logică din permanentele sale premise, nelăsându-se abă¬ 
tut în consecvenţa sa de nici o experienţă, care cel puţin aparent îl 
dezminte la fiecare pas. în fond, primitivul ştie instinctiv că experienţa 

nu e în stare să decidă asupra unor realităţi, pentru el „realităţi", 
care sunt dincolo de experienţa simţurilor. Dacă o vrajă magică nu-şi 
îndeplineşte efectul, aceasta pentru primitiv nu înseamnă că magicul 
nu există, ci cel mult că vraja n-a fost bine făcută, că în tehnica ei a 
intervenit o greşeală sau o imprecizie, sau că a fost anulată de o con- 
travrajă. Deosebirea între gândirea primitivă şi gândirea ştiinţifică 
nu constă în logică, ci în accentul pe care gândirea ştiinţifică îl pune 
pe experienţă şi pe tehnica experienţei ca instanţă de control a cu¬ 
noaşterii. Experienţa simţurilor e pentru primitiv orice, nu însă 
instanţă de control a ideilor. 

Teza despre o logică particulară a primitivului ar fi de susţinut cu 
seriozitate numai dacă şi primitivul ar opera cu acelaşi material real 
sau imaginar ca şi noi, şi totuşi s-ar comporta atât de straniu pe cât 
se comportă. Atunci am putea spune în adevăr că în logica primi¬ 
tivului coincid „substanţa" şi „accidentul", „persoana" şi „imaginea" 
etc. în logica primitivului, care e aceeaşi ca şi a noastră, intervine 
însă între aceşti termeni corelativi un al treilea termen, termenul 
magicului, care face ca ceea ce pentru noi e un „accident" să fie pentru 
el echivalentul unei „substanţe" şi ceea ce pentru noi e „imagine" să 
fie pentru el echivalentul complet al unei „persoane". Multe din cate¬ 
goriile şi conceptele noastre sunt în mentalitatea primitivului fără 
obiect. în genere, primitivul împarte lumea sa după alte categorii, 
dar judecă în conformitate cu aceleaşi legi logice ca şi noi. Mintea 
primitivă se deosebeşte de mintea civilizatului prin elemente funda¬ 
mentale de conţinut, dar nu prin funcţiunile logice. Astfel, despre o 
gândire sau logică particulară a primitivului nu se poate vorbi decât 
metaforic, adică intr-un sens impropriu. 

Incursiunea noastră în domeniul gândirii primitive a fost nece¬ 
sară spre a demonstra cât de nejustificată e teoria despre existenţa 
unei gândiri „prelogice". Ne-am întrebat mai sus dacă nu cumva 
dogma reprezintă, cu structura ei specială, care zdrobeşte principiile 
logice, o invazie în metafizică a gândirii arhaice-primitive sau prelo¬ 
gice. Am văzut că o gândire particulară primitivă, prelogică nu există. 
Prin aceasta se exclude de la sine raportarea dogmei la ea. 

Dar ce legătură ar putea să fie între dogmă şi ideile magice în sine 
(substanţe magice, unităţi magice, determinism magic, puteri magice)? 
Primitivul îşi realizează ideile magice pe un plan imaginar-fantastic, 
într-un sens cum omului civilizat îi este imposibil să le întruchipeze. 

Pentru primitiv, gândurile magice sunt elemente primare de înţe¬ 
legere; orice idee magică are pentru el un sâmbure de sens încon¬ 
jurat de un întreg halo de subînţelesuri, adânc trăite de el. Ideile 
magice au numai pentru omul civilizat, care le-a pierdut sensul, o 
înfăţişare paradoxală, fiindcă omul civilizat vrea neapărat să le gân¬ 
dească cu ajutorul conceptelor sale nemagice. Ideile magice şi con¬ 
ceptele nemagice sunt însă incomensurabile. Dacă se încearcă o 
transpunere a esenţelor magice în termeni nemagici, se obţin desigur 
formule antinomice, fiindcă termenii nemagici sunt insuficienţi să 
dea expresie magicului. Faţă de această situaţie, trebuie relevat că a 
vorbi numai despre o „substanţă" magică e impropriu şi că a o deter¬ 
mina prin cuvintele „substanţa magică e în întregime într-o parte a 
ei“ ar însemna doar să traduci un gând magic, fantastic trăit, pe un 
plan de concepte abstracte prea înguste să definească magicul. Pentru 
primitivul care gândeşte în idei magice, acestea n-au un caracter 
antinomic 1 . Elemente magice se găsesc desigur şi în multe paradoxii 
de ale gânditorilor mistici din toate timpurile. Aşa, de exemplu, teza 
despre „uniunea mistică" a unor credincioşi cu persoana lui Isus 
Hristos cuprinde un element vădit magic. Lui Isus Hristos i se atribuie 
o substanţă magică în stare să îl pătrundă pe cel ce crede extatic în 
el. Exemple de elemente magice amestecate în gândirea mistică se găsesc 
nenumărate. Un exemplu e gândul despre procesul de transformare a 
spiritului omenesc în spirit divin printr-un fel de contagiune magică, 
care joacă un rol capital îndeosebi în misticismul islamic. 

Din cauza naturii, pentru omul civilizat, deosebit de problematice, 
a ideilor magice, se impune ca în analiza structurală a formulelor 
dogmatice să nu se recurgă la formule în care intervin intr-un fel sau 
altul elemente magice. Dogma trebuie ilustrată prin formule pur 
dogmatice. Astfel de formule pur dogmatice ni se par a fi: formula 
metafizică filonică sau aceea a Trinităţii. 


1. Chiar dacă s-ar admite prin imposibil că esenţele magice ar fi de natură 
antinomică în sens dogmatic, aceasta n-ar însemna că toate formulele dog¬ 
matice vorbesc despre esenţe magice. Dogmaticul ar fi şi în cazul acesta o 
noţiune mult mai largă decât magicul. 

INTELECT ENSTATIC 
ŞI INTELECT ECSTATIC 

In capitolele precedente am asemănat, cu exemplificările trebuin¬ 
cioase, dogma cu paradoxiile metafizicii profane, cu contradicţiile 
diferite ale gândirii ştiinţifice şi cu aşa-numita gândire prelogică. 
Dogma a rezistat operaţiilor comparative, ca un tip de cunoaştere 
aparte. Numai matematica a putut să ne ofere analogii şi echivalente 
de-ale dogmaticului. Exemplele matematicii nefiind de natură onto¬ 
logică, fireşte că nu schimbă mult situaţia dată. Dogmaticul rămâne 
un tip de formulare cu desăvârşire încercuit în sine. Cu aceasta s-a 
pregătit terenul pentru o ultimă sinteză. 

Structura vădit nelogică a dogmei i-a făcut pe unii gânditori să în¬ 
ţeleagă dogma exclusiv ca o jertfire a intelectului. împrejurări secun¬ 
dare, care s-au amestecat în geneza dogmei, au contribuit la această 
nejustificată exagerare. Creştinismul a angajat, ce e drept, prin tezele 
sale tot sufletul omenesc, cu toate adâncimile sale raţionale şi iraţio¬ 
nale. Creştinismul, ca orice religie, se întemeia în primul rând pe 
credinţă. Era deci cât se poate de firesc ca, din moment ce dogmele 
erau formulate împotriva logicului, să nu mai fie socotite obiecte 
ale intelectului, ci momente corespondente ale credinţei. 

Sub acest unghi al credinţei se cerea neapărat „sacrificiul intelec- 
tului“, un sacrificiu care echivala cu o sinucidere a filozofiei. Creşti¬ 
nismul a produs acel tip de gânditori fanatici şi de credincioşi 
prăpăstioşi care ţin cu orice preţ să-şi împartă spiritul în două: până 
aici intelectul, dincolo credinţa. Tertulian care a spus: „Fiul lui Dum¬ 
nezeu a murit, aceasta e de crezut fiindcă e o inepţie; el a fost în¬ 
mormântat şi a înviat, aceasta e sigur fiindcă e imposibil" - e întâiul 
printre acei stranii credincioşi care nu văd în dogmă decât totala 
jertfire a intelectului. De la Tertulian, prin Pascal, la Kierkegaard - 
tipul dualist, de altfel nespus de impozant, reapare veşnic pe scena 
tragică a istoriei. Astăzi, teologi precum Karl Barth sau Gogarten scot 
ultimele consecvenţe din atitudinea care desparte, printr-un perete 
de netrecut, cunoaşterea de credinţă, intelectul de hotărârea reli¬ 
gioasă. Exemplul cel mai impresionant de consecvenţă de atitudine 
rămâne în privinţa aceasta Kierkegaard. Trebuie să recunoaştem că 
e foarte greu să smulgi dogmele din legătura lor cu întreg complexul 
creştin. Cât timp luăm dogmele drept obiecte de credinţă, o izolare 

a lor pe un plan pur intelectual e deosebit de anevoioasă. Kierkegaard 
e înainte de toate creştin. El s-a ataşat printr-o hotărâre religioasă la 
acest complex dogmatic şi ca urmare i-a fost cu neputinţă să mai 
privească dogma în abstract, detaşată de necesităţile de autoafirmare 
ale credinţei. Noi ne-am aşezat dintru început în afară de creştinism, 
în afară de credinţă şi, analizând dogmaticul pe un plan abstract, 
ne-am străduit să privim dogmaticul numai sub latura sa intelectuală 
şi metafizică. Am ocolit înadins tot timpul dogma ca obiect în cores¬ 
pondenţă cu credinţa şi cu hotărârea religioasă 1 . Rupând dogma din 
complexul creştin, am năzuit la analiza ei structurală, formală, din 
punct de vedere pur intelectual, şi i-am arătat firea. Despuiate de 
conţinutul lor şi de aderenţele religioase şi sublimate la esenţialul struc¬ 
tural, dogmele iau o înfăţişare subţire şi străvezie de mod de a gândi. 
Dogmaticul, ca articulaţie de gândire, a apărut şi în afară de creşti¬ 
nism şi ar putea să apară oricând din nou în cadrul metafizicii pro¬ 
fane. Cu alt conţinut, desigur, şi împletit din alte concepte. Dar totuşi 
dogmatic. Dogmatic în sens de formulare intelectuală a unui ce 
metafizic, şi nu în înţeles de credinţă care nu îngăduie discuţie. Dog¬ 
mele au ajuns numai prin îmbinarea lor cu factorul „credinţă" în 
acea stare specială, prin care ele izbutesc să sperie pe orice filozof 
cumsecade, în starea de rigiditate şi imuabilitate absolută pe care am 
putea-o numi „stare cataleptică". Teologii, care închipuie dogma ca 
trăsătură de unire între revelaţie şi credinţă, văd în catalepsia dogmei 
o însuşire esenţială şi sine qua non a acesteia. Or, această catalepsie 
e mai mult un accident. Dogmaticul urmează să fie scos din paran¬ 
teza revelaţie-credinţă 2 în care a fost închis şi trebuie reaşezat în 

1. Ceea ce nu înseamnă că n-am recunoaşte importanţa „credinţei". Am 
voit numai să arătăm odată şi altă latură a dogmaticului, cea intelectuală. 

2. Se va răspunde că există totuşi o deosebire esenţială între dogmele cre¬ 
dinţei şi formulele filozofice, anume aceea că dogmele creştine se referă la reali¬ 
tăţi unice, pe când formulele filozofice s-ar referi mai mult la fapte generale. 
Deosebirea, cel puţin în forma aceasta tranşantă, desigur că nu există. Meta¬ 
fizica profană nu vorbeşte exclusiv despre fapte generale: Dumnezeu, lumea - 
ca totalităţi - sunt fapte unice, fie că sunt obiecte de filozofare, fie că sunt 
obiecte de dogmatizare. Nu trebuie pe urmă să uităm că, dacă unele dogme 
creştine se referă exclusiv la un fenomen istoric, individual (apariţia lui Isus), 
aceasta nu înseamnă numaidecât că intelectul filozofic nu are dreptul să se 
ocupe de asemenea fenomene unice. In domeniul istoriei, intelectul are în 
genere de-a face cu fapte unice, şi totuşi intelectul nu renunţă la studiul lor. 
Nu e mai puţin adevărat că dogmele creştine existente se raportează în adevăr 

procesul dinamic pe care-1 comportă. Dogmaticul, absorbit de cre¬ 
dinţă, trebuie adus din nou în starea creatoare, în care neîndoios s-a 
mai găsit odată, timp de câteva veacuri. Prin altoirea pe credinţă, 
gândirea dogmatică s-a oprit în dezvoltarea sa la forme ce nu sunt 
decât caricatura embrionară a unor forme posibile în viitor. 

Distingem două stări fundamentale ale intelectului: starea „en- 
statică" şi starea „ec-statică“. Cât timp intelectul se aşază în cadrul 


la fapte unice: Dumnezeu-Tatăl, Logosul, Sfântul Duh; şi îndeosebi la apariţia 
individuală a lui Isus. Gânditori religioşi şi teologi ca Kierkegaard şi Gogarten 
au fost impresionaţi mai ales de natura aceasta a dogmelor. în consecinţă, ei 
îşi închipuie că dogmele se pot aduce în legătură cu credinţa, dar nicidecum 
cu cunoaşterea intelectuală. Intelectul ar avea ca obiect adevăruri generale sau 
necesare, credinţa - întâmplări sau fapte singulare. Nu făgăduim că această 
afirmaţie redă un aspect caracteristic al credinţei creştine în forma ei con¬ 
sacrată. Urmează de aici că dogmaticul în sine constă în raportarea la ceva 
unici Sau reprezintă raportarea la ceva unic numai o complicaţie a credinţei, 
fără ca prin ea să se definească dogmaticul în sine? Se poate lesne demonstra 
că dogmaticul nu trebuie să se raporteze prin însăşi structura sa la ceva unic. 
Dogma teologică care afirmă că Dumnezeu e o fiinţă în trei persoane, o sub¬ 
stanţă în trei ipostaze, e fixată asupra realităţii unice a lui Dumnezeu. Dar nu 
trebuie decât să generalizăm formula spre a arăta că ea rămâne dogmatică şi după 
această operaţie. Să ne închipuim, făcând un experiment intelectual, că ar exista 
nenumărate sau cel puţin foarte multe spirite de natură divină. Şi să admitem 
apoi că oricare din aceste spirite ar avea mai multe ipostaze, că ipostazele alcă¬ 
tuiesc în toate cazurile fiinţe unice. Formula dogmatică în chestiune ar avea în 
cazul acesta un aspect general, şi dogma teologică a Trinităţii n-ar fi decât un caz 
special al ei. Iată deci un exemplu că dogmaticul poate să fie formulă generală, 
Iară ca prin aceasta să-şi piardă caracterul dogmatic în înţelesul ce l-am dat noi 
acestui termen. Alt exemplu: dogma cristologică afirmă cele două naturi unite, 
dar neamestecate, în persoana lui Isus. Să se generalizeze aceasta asupra tuturor 
oamenilor, afirmându-se despre fiecare că e „persoană unică alcătuită din două 
naturi, că e şi un om întreg, şi spirit divin întreg (fiecare om, încarnarea unuia din 
multele spirite divine admise la generalizarea de mai înainte a dogmei trini- 
tare)“. Dogma nu şi-ar pierde caracterul dogmatic printr-o astfel de generalizare 
(pe care o facem numai ca experiment intelectual şi nicidecum cu intenţia de a 
o susţine metafizic). S-a făcut astfel dovada vădită că dogmaticul se poate 
articula în generalităţi şi se poate referi la generalităţi. în această privinţă nu e 
deci nici o deosebire între dogmă şi alte formule ale metafizicii profane. Constatăm 
însă, de altă parte, că în doctrina creştină dogmaticul e de fapt fixat asupra unor 
realităţi unice (dogma cristologică). Aici intervine direct credinţa. Procesul de 
fixare a dogmaticului asupra unicului nu poate să fie justificat decât prin magia 
credinţei. Sub unghiul „credinţei 11 dogmele au desigur şi alte aspecte interesante, 
care însă nu ne interesează aici. 

funcţiilor sale logice normale, e enstatic. Din moment ce intelectul, 
pentru a formula ceva cu ajutorul conceptelor ce-i stau la dispoziţie, 
trebuie să evadeze din sine, să se aşeze cu hotărâre în afară de sine, în 
nepotrivire ireconciliabilă cu funcţiile sale logice, el devine ecstatic. 

Intelectul care de dragul logicii sale neagă concretul, intelectul 
care organizează logic concretul, dezinteresându-se de antinomiile la¬ 
tente ale acestuia, intelectul care creează concepte logice pe un plan 
abstract împotriva concretului e totdeauna intelect enstatic; chiar şi 
atunci când la limitele sale admite un transcendent acategorial, el e 
intelect enstatic. In toate aceste cazuri intelectul nu se depăşeşte, nu 
iese din sine, nu sare din funcţiile sale logice normale. Mai mult: 
intelectul care se împacă cu concretul, apropiindu-se de el dialectic 
prin succesive creaţii de „concepte concrete", deşi are o înfăţişare 
hibridă, poate fi socotit încă tot enstatic. Ceea ce în procesul dia¬ 
lectic pare o ieşire din sine a intelectului e de fapt doar o lărgire a 
intelectului prin concesii făcute concretului. In procesul dialectic, in¬ 
telectul face un pas în afară pentru ca imediat să se reconstituie în 
toată plinătatea sa, conceptual îmbogăţit. 

Intelectul însă, care spre a formula un ce transcendent s-a aşezat 
net şi definitiv în afară de funcţiile sale logice (deci şi în afară de con¬ 
cretul care dă ocazii de îmbogăţire dialectică), intelectul care sare 
din sine, din încheieturile sale funcţionale, utilizând totuşi concepte 
intelectuale, e intelect ecstatic. Dogma e un produs al „intelectului ecsta- 
tic“ pe temeiul unui material dat. 

Iată cum, pătrunzând tot mai adânc în miezul structural al dog¬ 
mei, am izbutit s-o subliniem intr-atât că se confundă cu o stare 
specială a intelectului. Cu starea din care a trebuit să ia naştere. 
Sublimarea dogmei şi curăţirea ei succesivă de orice zgură accidentală 
ne-au dus la stabilirea conceptelor de intelect enstatic şi intelect ecstatic, 
care alcătuiesc axa studiului nostru. Rămâne de acum să arătăm că 
intelectul ecstatic, care în această formă sublimată s-a degajat de orice 
conţinut, de orice dogmă cunoscută, creştină sau necreştină, trebuie 
reintegrat în toate drepturile sale. 

Metafizica veacurilor din urmă, în toate încercările ei, a fost un pes¬ 
triţ produs al intelectului enstatic. Se ştie cum au sfârşit toate aceste 
încercări. Introducerea în metafizica profană (singura care vine în dis¬ 
cuţie pentru un filozof) a unui nou principiu generator se impune. 
Credem că nu e departe ziua când metafizica va face din nou apel la 
metodica intelectului ecstatic. Dar despre aceasta în viitoare capitole. 

O lămurire e necesară în ce priveşte termenul „ecstatic“. Când 
atribuim dogma intelectului ecstatic, o facem fără de nici o aluzie la 
ceea ce de obicei se numeşte „extaz“ (în înţeles emoţional, afectiv). 
In cazul dogmei, cel ce se aşază în afară de sine e „intelectul", nu 
„sufletul". Nu aducem dogma nici în legătură cu extazul neoplatonic, 
în înţeles de unire cu acategorialul şi de pierdere a omului în uni¬ 
tatea absolută a lui Dumnezeu. Ecstatic nu înseamnă aici decât 
ec-static, stare în afară de sine, evadarea centrului în afară de cerc. 
Pentru preîntâmpinarea oricărei confuzii, vom vorbi nu despre „ec- 
stazul" intelectului, ci despre ecstazia intelectului. Dacă ni s-ar cere 
să caracterizăm cu un termen pregnant şi definitiv formula dogma¬ 
tică, am renunţa la termenul de „paradoxie" care are atâtea înţele¬ 
suri, inevitabil izvor de echivocuri, şi am recurge la termenul de 
„ecstazie". Orice formulă dogmatică reprezintă o ecstazie intelectuală. 
Se va înţelege acum mai bine ceea ce trebuia încă să ascundem când 
afirmam, în introducerea studiului nostru, că dogma, deşi implică o 
renunţare la intelect, se formulează pe un plan tot de intelectualitate. 

Intelectul, a cărui stare normală e cea enstatică, nu se decide nici¬ 
odată din proprie iniţiativă, din al său îndemn, la ecstazie. Impulsul 
pentru ecstazie i se dă din afară. Numai un motiv covârşitor are da¬ 
rul să prilejuiască intelectului o ecstazie şi să o sprijine. Un asemenea 
motiv poate fi autoritatea cuvântului presupus ca revelat 1 . Cazul, evi¬ 
dent, nu implică autenticitatea unei revelaţii, ci implică doar existenţa 
unei premise (care poate fi şi falsă) că un anume cuvânt (de exemplu 
conţinutul Bibliei) ar fi un fapt revelat. Cuvântul presupus ca 
„revelat" trebuie să aibă, fireşte, şi el un cuprins de-o anume natură, 
trebuie să cuprindă sămânţa pentru o antinomie, pentru ca să poată 
împinge intelectul spre ecstazie. (Sunt şi aşa-zise „revelaţii" de na¬ 
tură raţională.) Adăugăm totuşi, şi aceasta e foarte important, că 
motivul care prilejuieşte intelectului o ecstazie nu trebuie să fie neapă¬ 
rat o pretinsă „revelaţie". Acelaşi rol îl poate juca şi experienţa. (Despre 
aceasta mai târziu.) Condiţia absolut necesară, fără de care intelectul 
nu se decide pentru ecstazie, e deci nu o revelaţie (reală sau fictivă), ci, 
simplu, numai un impuls covârşitor din afară. Spre a lua asupră-şi 

1. Aceasta a fost justificarea „dogmaticului" pentru un Filon sau pentru Pă¬ 
rinţii Bisericii. Filon vedea în Vechiul Testament o „revelaţie divină", Părinţii Bise¬ 
ricii vedeau în ambele Testamente tot o „revelaţie divină". 

riscul unui salt din sine, intelectul are nevoie de-o scândură de salt. 
„Impulsul saltului ecstatic“, cum am voi să numim factorul din afară 
care dă intelectului ocazii şi îndemn pentru formule dogmatice (anti¬ 
nomii transfigurate), aparţine obiectului. In împrejurarea că intelectul 
nu se decide din proprie iniţiativă la ecstazie, vedem o nouă diferenţă 
ce desparte gândirea dogmatică de gândirea dialectică. Gândirea 
dialectică duce prin chiar natura ei la poziţii antinomice şi la ieşirea 
din aceste poziţii prin sinteza lor conceptuală. în gândirea dogmatică 
intelectul e silit din afară la saltul în antinomie şi, odată saltul săvâr¬ 
şit, intelectul rămâne în noua poziţie, care echivalează cu acceptarea 
unei antinomii, a unei antinomii transfigurate apoi în expresie a 
unui mister. 

în legătură cu „impulsul pentru saltul ecstatic“ e cazul să se vor¬ 
bească şi despre diagnoza diferenţială între „formula dogmatică" şi 
„nonsens". Am afirmat intr-unui din capitolele precedente că uneori 
propoziţii cu înfăţişare de nonsens pot să fie expresia unui mister 
sau a unui „ultim sens". Cu aceasta nu se deschide însă poarta pentru 
invazia nonsensului în gândirea filozofică. în sine, o propoziţie care 
are un sens nu reprezintă numaidecât o garanţie că îi corespunde o 
realitate. (Thales a spus: „Toate lucrurile sunt făcute din apă." Pro¬ 
poziţie cu sens, dar dezminţită de experienţă.) Invers, o propoziţie 
cu înfăţişare de nonsens nu-şi taie prin aceasta posibilitatea de a avea 
un raport cu realul (în înţelesul de expresie a unui mister). în cele 
din urmă, tot experienţa e chemată să decidă şi asupra conţinutului 
unei propoziţii cu înfăţişare de nonsens; dacă experienţa decide 
pentru, aceasta va însemna că propoziţia cu înfăţişare de nonsens e 
expresia unui sens inaccesibil intelectului. O formulă dogmatică e o 
propoziţie cu înfăţişare de nonsens. Prin ce se deosebeşte de non¬ 
sensul de toate zilele? Formula dogmatică a fost, în cazurile despre 
care am vorbit până acum, astfel formulată încât intenţional se 
referă la un ce transcendent. Se exclude astfel de la o comparaţie cu 
formula dogmatică orice nonsens care constă dintr-o simplă ală¬ 
turare anapoda de cuvinte. Oricare din formulele dogmatice despre 
care am vorbit a fost formulată pe temeiul unui material dat, căruia 
i s-a atribuit autoritate de revelaţie divină. în toate cazurile s-a ajuns 
la o formulă dogmatică numai în urma unui impuls care duce la o 
ecstazie intelectuală. Pentru Părinţii Bisericii calitatea de „revelaţie" 
a cuvântului biblic a constituit un impuls şi un motiv suficient pentru 

ecstazia intelectuală. Din punct de vedere filozofic, acest „impuls pen¬ 
tru saltul ecstatic“, această justificare a eestaziei sunt insuficiente. To¬ 
tuşi raportarea la „revelaţie" constituie un criteriu spre a deosebi o 
formulă dogmatică (în cristalizările sale istoric consacrate) de un 
simplu nonsens. Pentru orice nouă formulă dogmatică în sens filozofic 
poate cădea în discuţie, ca „impuls şi justificare ale eestaziei", nu vreo 
pretinsă revelaţie, ci - în sensul ei cel mai larg - numai experienţa. 
Experienţa poate alcătui, sub acest unghi, echivalentul unei singure 
şi definitive revelaţii şi să joace în viitor, ca temei pentru formule 
dogmatice, acelaşi rol pe care l-au jucat altădată pretinsele revelaţii. 
Ecstazia presupune aplicarea asupra unui material dat (pe cale de pre¬ 
tinsă revelaţie sau de experienţă) a tuturor metodelor intelectului 
enstatic, până la epuizarea lor. Experienţa prelucrată şi organizată 
prin metodica intelectului enstatic (mitic sau raţional) duce în chip 
necesar şi inevitabil în anume cazuri la eestazie. Materialul dat al 
experienţei e de aşa natură încât intelectul nu-1 poate totdeauna asi¬ 
mila complet şi intr-un singur sens prin enstazie, intelectul e uneori 
silit să iasă din sine spre a-1 putea formula în ultime sinteze. Ecstazia 
implică deci epuizarea enstaziei. De câte ori ni se oferă o propoziţie 
cu înfăţişare de nonsens şi cu pretenţie de „dogmă", trebuie văzut 
dacă ea se întemeiază pe o adevărată eestazie, conştient realizată ca 
atare după ce obiectul formulat în propoziţie a fost supus tuturor 
operaţiilor ce le poate săvârşi asupra sa intelectul enstatic. Se va vedea 
atunci cum simplul nonsens se spulberă la cel dintâi pas. 

Printre criteriile diferenţiale ale formulei dogmatice mai amintim 
unul care se referă tot la geneza ei. O formulă dogmatică se produce 
în zona de interferenţă a două serii contrare de argumente, dintre 
care o serie duce (totdeauna pe baza unui material dat) la enunţarea 
unei teze şi o sprijină, şi altă serie la enunţarea unei antiteze şi o spri¬ 
jină. Când cele două serii de argumente sau linii logice sunt deopo¬ 
trivă de tari, locul lor de interferenţă devine lesne centrul de cristalizare 
al unei formule dogmatice. Natural că interferenţa liniilor logice nu 
trebuie să ducă neapărat la o formulă dogmatică, aceeaşi împrejurare 
poate să prilejuiască şi o sinteză dialectică sau o sinteză raţională. Inter¬ 
ferenţa liniilor logice constituie însă un criteriu pentru o diagnoză 
diferenţială între o formulă dogmatică şi „nonsens". 

DOGMA ŞI TRANSCENDENTUL 

Prin „transcendent" se înţelege de obicei ceea ce trece nu numai 
dincolo de experienţă, ci şi de toate posibilităţile de amplificare teh¬ 
nică a experienţei. 

Transcendentul e prin definiţie proiectat dincolo de linia faptelor 
ce sunt sau pot să devină obiecte ale simţurilor. Experienţa simţu¬ 
rilor, ca o primă instanţă de control a cunoaşterii, cum e admisă în 
ştiinţa actuală, are numai legături foarte indirecte cu transcendentul. 
Ideile despre transcendent sunt dincolo de orice control „direct" al 
experienţei. 

In ce priveşte posibilităţile de cunoaştere, transcendentul a fost 
conceput în filozofia şi în metafizica timpurilor în diferite chipuri. 
Gânditorii din toate timpurile, preocupaţi de „lucrurile de dincolo", 
s-au oprit la una din următoarele posibilităţi de contact cu trans¬ 
cendentul. 

1. Transcendentul e raţionalizabil şi formulabil. Exemple de filo¬ 
zofii care concep în acest chip transcendentul ni se îmbie o mulţime 
în istoria gândirii greceşti şi în cea europeană. Eleaţii, Aristotel, Spinoza, 
Leibniz ne-au dat clădirile cele mai monumentale. 

2. Transcendentul e trăibilprintr-un fel de intuiţie intelectuală şi 
descriptibil cel puţin metaforic, sau negativ formulabil. Exemple: uni¬ 
cul lui Plotin, absolutul lui Schelling, conştiinţa lui Bergson şi cam 
de aceeaşi natură „fenomenele originare" la Goethe. 

3. Transcendentul e dialectic raţionalizabil şi formidabil. Hegel îşi 
construieşte transcendentul, un transcendent care poate să fie în aceeaşi 
măsură numit şi imanent, printr-o împăcare creatoare a intelectului 
cu concretul, prin construcţii antinomice-sintetice. 

4. Transcendentul e neraţionalizabilşi neformidabil. Exemple : agnos¬ 
ticismul, criticismul kantian. 

5. Transcendentul e neraţionalizabil, dar formulabil. Exemple : dog¬ 
matismul filonic, gnostic, creştin. 

Socotim concepţiile despre posibilităţile de cunoaştere ale trans¬ 
cendentului, nr. 2 şi 3, drept variante hibride, derivând dintr-o ten¬ 
dinţă confuză de a împăca intelectul cu concretul intuitiv. Din atitudini 
clare şi nete rezultă numai concepţiile 1,4, 5. Asupra acestora trebuie 
să stăruim puţin: 

a) Transcendentul 1 e raţionalizabil şi formulatul; 

b) Transcendentul e neraţionalizabil şi neformulabil; 

c) Trancendentul e neraţionalizabil, dar formulabil. 

Afirmaţiile acestea despre posibilitatea de cunoaştere a transcen¬ 
dentului sunt tot atâtea teze puse la temelia diverselor sisteme de 
metafizică. 

Spinoza, gânditorul care a crezut mai tare decât oricare altul că 
transcendentul e raţionalizabil şi formulabil (more geometrico ), a clă¬ 
dit neîndoios un admirabil sistem, dar în cadrul sistemului său difi¬ 
cultăţile logice abundă. Spinoza n-a putut să le învingă, el le-a ocolit 
cel mult, neluând act de prezenţa lor. Metafizicienii, din cei zece ochi 
câţi au, ştiu să închidă cel puţin nouă când e vorba să nu ia seama 
la rezistenţele ce se opun raţionalizării existenţei. 

Un Leibniz, spirit neobişnuit de sintetic, s-a strecurat printre greu¬ 
tăţi metafizice cu artă de mare diplomat, dar n-a izbutit prin subti¬ 
lităţile sale împreunătoare de puncte de vedere contrare decât să 
trezească şi mai mult bănuielile celor ce nu vor să cadă în multipla 
cursă a tezei că transcendentul ar fi raţionalizabil. în fond, metafizica 
raţionalistă a lăsat în urma ei mai mult îndoieli decât certitudini. 
Nu e de mirat că un Kant şi-a închinat toată viaţa sarcinii de a demon¬ 
stra că transcendentul e neraţionalizabil şi neformulabil. Critica ce 
o făcea Kant cunoaşterii a legat de pământ multe elanuri creatoare 
de lumi. Dar să vedem dacă această critică depăşeşte în temeiurile ei 
valoarea unor simple afirmaţii. 

Kant afirmă că aplicarea, dincolo de experienţa simţurilor, a cate¬ 
goriilor intelectuale duce inevitabil la afirmaţii antinomice despre 
transcendent. Din faptul că aplicarea categoriilor asupra transcen¬ 
dentului duce la antinomii, Kant a dedus că noţiunile categoriale 
nu se pot aplica decât în cadrul experienţei şi că transcendentul e nera¬ 
ţionalizabil şi neformulabil. Să vedem dacă chestiunea aceasta nu 
are şi unele aspecte pe care Kant le-a trecut cu vederea. 

E în adevăr atât de sigur că aplicarea categoriilor asupra trans¬ 
cendentului duce inevitabil la antinomii? Ştiut este că în demonstraţia 
lui Kant joacă în acest punct un deosebit rol aşa-numitele „antinomii 
matematice" ale transcendentului. Dar deja Hegel s-a văzut silit să 
dovedească că atât tezele, cât şi antitezele acestor antinomii se reduc 


1. Transcendentul depăşeşte mult ideea de Dumnezeu. 

la simple afirmaţii şi că argumentările pe care le întemeiază Kant 
sunt un simulacru de argumentări. Deci acel „inevitabil" al antino¬ 
miilor dispare, şi cu aceasta afirmaţia că aplicarea categoriilor asupra 
transcendentului sfârşeşte în antinomii îşi pierde stringenţa logică 
pe care Kant a dorit să i-o dea 1 II. . 

Dar chiar dacă s-ar demonstra cu mai multă putere de seducţie 
că tentativele de a raţionaliza transcendentul duc inevitabil la anti¬ 
nomii, constituie oare aceasta şi o dovadă că conceptele, categoriile 
sunt, în aplicarea lor asupra transcendentului, iluzorii? Câtuşi de puţin. 
Faptul în chestiune ar proba tot aşa de bine prezenţa antinomicului, 
într-un sens incomprehensibil pentru noi, în însăţi firea transcen¬ 
dentului. Or, aceasta e teza dogmatică. Cât timp tezele minţii ome¬ 
neşti nu admit să fie confruntate direct cu transcendentul, teoria 
kantiană că transcendentul e neraţionalizabil şi neformulabil rămâne 
o simplă afirmaţie, ca şi teza raţionalistă, ca şi teza dogmatică. Din 
această situaţie nu este ieşire. Hotărârea spiritului pentru una din 
aceste teze depinde de o seamă de alte considerente. 

Dogma, spre deosebire de metodele mai mult sau mai puţin exclu¬ 
siviste ale intelectului enstatic, nu exclude nici una din celelalte me¬ 
tode. Din contră, intelectul ecstatic intră în funcţiune numai după 
ce toate metodele enstatice au fost epuizate fără rezultat concludent. 
Dogma nu opreşte ca transcendentul să fie adesea raţionalizat sau 
gândit dialectic, sau construit într-un concret imaginar, sau intuit 
prin identificare cu el, fiindcă dogmaticul nu anexează principial tot 
ce e transcendent. Metoda dogmatică se aplică acolo unde nici una 
din metodele enstatice nu istoveşte transcendentul şi unde trans¬ 
cendentul devine absolut opac pentru ele. Deplin edificatoare în pri¬ 
vinţa aceasta e însăşi metafizica creştină, care, deşi născută dintr-un 

1. întâile două antinomii kantiene: 

I. Teză: Lumea are un început în timp şi e limitată în spaţiu. 

Antiteză: Lumea e infinită în timp şi infinită în spaţiu. 

II. Teză: Substanţele lumii sunt compuse din elemente simple. 

Antiteză: Nu există elemente simple, totul e compus. 

Hegel scrie: Die kantischen Antinomien năher betrachtet enthalten nichts anderes 
als die ganz einfache kategorische Behauptungem.es jeden derzwei entgegengesetzten 
Momente einer Bestimmungfur sich isoliert von der andern. Aber dabei ist diese 
einfache kategorische oder eigentlich assertorische Behauptung in ein schiefes, 
verdrehtes Geriist von Răsonnement eingehiillt, wodurch ein Schein von Beweisen 
hervorgebracht... wird ( W. der Logik). 

apetit dogmatic, apela la dogmatic numai în cazurile când nici teza 
raţionalistă, nici antiteza raţionalistă nu epuizau toate argumentele 
filozofice şi toate dovezile textelor biblice. (Textele biblice cădeau 
pentru Sfinţii Părinţi mai greu în cumpănă decât argumentele filo¬ 
zofice.) Atât teza, cât şi antiteza găsind dovezi deopotrivă de tari, se 
făcea apel la tăierea nodurilor gordiene prin formule dogmatice. 

Nici un sistem de metafizică întemeiat pe metode de-ale inte¬ 
lectului enstatic n-a fost în stare să raţionalizeze neted şi complet 
experienţa şi transcendentul; după toate au rămas resturi neraţio- 
nalizabile. Nu se solicită prin aceasta chiar suprema hotărâre a dog¬ 
matizării? Desigur că nu tot ce e transcendent trebuie neapărat să fie 
dogmatic şi dogmatizabil. In transcendent există fără îndoială şi mo¬ 
mente în întregime străine nouă, în sensul de invincibile goluri 
metafizice. 

In timp ce raţionalismul construieşte transcendentul în analogie 
cu logicul şi cu concretul, dogmatismul îl construieşte în dezacord 
cu logicul şi concretul, postulându-1 ca neraţionalizabil. 

în timp ce criticismul vrea un transcendent neraţionalizabil, ne- 
construibil şi neformulabil, dogmatismul susţine un transcendent 
neraţionalizabil şi neconstruibil, dar formulabil. Dogma formulează 
transcendentul fără de a-i răpi caracterul de mister. Pentru agnosti¬ 
cismul kantian există un mister cosmic absolut, un mister oarecum 
omogen, fără dimensiuni, ascuns pretutindeni în dosul lumii văzute. 
Pentru intelectul ecstatic există mistere articulate, mistere cu dimen¬ 
siunea adâncului, mistere nepricepute, dar fixabile, mistere cu relief, 
cu încheieturi, un mister eterogen. Faţă de misterul agnostic - mis¬ 
terele dogmatice sunt un fel de mistere potenţate de diferite grade. 

Misterul formulat într-o propoziţie dogmatică se deosebeşte, prin 
particularismul său, de misterul agnostic, dar şi de misterul metafi¬ 
zicii care se complace într-un transcendent acategorial. Orice formulă 
dogmatică vrea să fixeze un mister al ei; oricărei formule dogmatice 
îi corespunde teoretic un mister care-şi are particularitatea sa. Miste¬ 
rul agnostic e dezarticulat şi amorf misterul gândit de metafizica 
transcendentului acategorial e unic şi absoarbe în sine toate lucru¬ 
rile. Misterul dogmatic e plural. Dogmaticul prinde misterele sub as¬ 
pectul fiecăruia; aspect care face din fiecare un anume mister. Pentru 
formularea unui mister, dogmatismul va întrebuinţa antinomii 
transfigurate şi categorii diferite de la caz la caz. Dogmatismul se 

mişcă într-o zonă de diferenţe şi apără misterele de revărsare în ma¬ 
rea fără culoare a unicului acategorial. Particularismul e o însuşire 
deosebit de importantă a gândirii dogmatice. Dar particularismul 
acesta nu trebuie dus aşa departe încât să se atribuie gândirii dogma¬ 
tice drept obiect numai fapte unice. Particularismul gândirii dog¬ 
matice se împacă şi cu un înalt grad de generalitate al obiectului său. 
Faptul însă că gândirea dogmatică încearcă să fixeze un mister (indi¬ 
vidual sau general) în caracterul său propriu, care-i aparţine numai 
lui, e esenţial şi defineşte complet ceva ce voim prin termenul de 
„particularism" al gândirii dogmatice. Vom vedea mai târziu că gân¬ 
direa dogmatică întrece, tocmai prin particularismul său, cadrul meta¬ 
fizicii, fiind susceptibil de a se integra şi domeniului „ştiinţific". Dar 
înainte de a expune posibilitatea de integrare în domeniul ştiinţific 
a gândirii dogmatice, va trebui să stăruim încă un moment asupra 
raportului - sub aspectul său cel mai abstract posibil - între formula 
dogmatică şi misterul cosmic. 

Dacă determinăm „cunoaşterea înţelegătoare" în raporturile sale 
posibile cu misterul cosmic (acesta fie ca un singur mare X, fie ca un 
multiplu x), obţinem câteva interesante diferenţieri. 

Cunoaşterea, care organizează şi-şi pătrunde obiectul (un X, nenu¬ 
mărate x-uri) raţionalizându-1 prin vreuna din metodele intelectului 
enstatic, o putem socoti drept o cunoaştere pozitivă, cu semnul plus 
(plus-cunoaştere). Cunoaşterea ce se găseşte în imposibilitate de a-şi 
pătrunde în vreun mod oarecare obiectul constituie o limită sau un 
punct de plecare; acesteia i se poate da semnul zero (zero-cunoaş- 
tere). Cunoaşterea dogmatică ce-şi formulează obiectul, articulându-1 
ca mister imposibil de construit sau de raţionalizat, o putem socoti 
drept o cunoaştere cu semnul minus (minus-cunoaştere). Potrivit 
acestor delimitări cvasimatematice ale tipurilor de cunoaştere, se poate 
spune că în cadrul plus-cunoaşterii spiritid omenesc tinde să reducă 
misterul cosmic, întru cât e reductibil, cantitativ şi calitativ, în esenţa 
sa, la un minimum-, în cadrul minus-cunoaşterii spiritul omenesc tinde 
să fixeze, unde se poate şi când se poate, misterul cosmic în maxi¬ 
mumul său de adâncime şi de relief. 

Ceea ce încercăm aici e împreunat cu tot riscul ineditului. Nimeni 
însă nu s-a gândit până acum să înzestreze cunoaşterea cu mai mult 
decât o dimensiune. S-a ştiut că sunt posibile diverse tipuri, diverse 
variante ale cunoaşterii (mitică, raţională, intuitivă, dialectică etc.), 

dar tuturor tipurilor de cunoaştere li s-a atribuit acelaşi sens unic de 
reducere la minimum a misterului cosmic (în înţeles cantitativ şi 
calitativ). 

Prin stabilirea variantei dogmatice nu se introduce numai un 
nou tip în cadrul cunoaşterii, ci şi o a doua direcţie, şi anume aceea 
de potenţare la maximum a unui oarecare mister. Statornicirea tipu¬ 
lui de cunoaştere dogmatic face necesară introducerea, în teoria cu¬ 
noaşterii, a conceptului de „direcţie", ca în matematică. (Fireşte că 
termenii de plus şi minus nu-i întrebuinţăm exact cu acelaşi înţeles 
ca în matematică, dar credem că e greu să găsim expresii care să 
redea, cel puţin metaforic, mai bine diferenţa de sens, de direcţie, 
pe care o constatăm sub diferite forme în cadrul cunoaşterii.) Cunoaş¬ 
terea, întru cât tinde să înţeleagă „marele sau multiplul X“, se pre¬ 
zintă nu ca un mănunchi de tipuri diverse, rezultând dintr-o atitudine 
cu sens unic, ci ca felurite tipuri rezultând din atitudini cu sensuri 
opuse, plus şi minus. 

Introducerea termenului de „direcţie", „sens" (plus, minus), în 
teoria cunoaşterii e condiţionată de raportarea subiectului cognitiv 
la un „mister" ca obiect. Dacă subiectul cognitiv se hotărăşte pentru 
atitudinea plus, atunci „misterul" va fi supus unei operaţii reductive; 
dacă subiectul cognitiv se hotărăşte pentru atitudinea minus, atunci 
misterul va fi supus unei operaţii de potenţare. Cum atitudinea plus 
e cea firească, nici un subiect cognitiv nu va încerca operaţia de po¬ 
tenţare înainte de a fi epuizat toate metodele reductive. Atât opera¬ 
ţia reductivă, cât şi operaţia de potenţare sunt susceptibile de a deveni 
adevărate procese, care progresează indefinit în etape, în aceeaşi direc¬ 
ţie proprie fiecăreia (plus sau minus). Teoria aceasta a „direcţiilor" 
se întemeiază pe ideea că obiectul deplin al „cunoaşterii înţelegătoare" 
e misterul sau „un" mister oarecare (A). Punctul de indiferenţă între 
cele două direcţii, adică punctul care corespunde atitudinii numite 
de noi „zero-cunoaştere", coincide cu admiterea obiectului-mister 
fie ca punct de plecare al cunoaşterii înţelegătoare, fie ca un ce defi¬ 
nitiv, care refuză atât operaţia reductivă, cât şi cea de potenţare. 

S-ar putea construi o întreagă teorie a cunoaşterii pe baza rapor¬ 
tării subiectului cognitiv la mister ca „obiect". 1 Rolul pe care lumea 

1. A se vedea al doilea studiu din această Trilogie a cunoaşterii, studiu in¬ 
titulat „Cunoaşterea luciferică". 

sensibilă (datele simţurilor) l-ar dobândi în cadrul unei asemenea 
teorii ar fi acela de complex de „semne ale misterului", de „complex 
de simptome ale obiectului", dar nu de „obiect". Datele simţurilor 
ar înceta de a mai fi obiect al cunoaşterii şi ar împrumuta sensul de 
„semne ale obiectului" sau ale „misterului"; ale misterului ce urmează 
să fie mitizat, raţionalizat, construit sau - inversând procesul - ale 
„misterului" ce urmează să fie potenţat în calitatea sa de „mister". 
Intr-o asemenea teorie a cunoaşterii subiectul cognitiv n-ar ieşi de 
fapt niciodată din ochiul misterului. Toate actele şi procedeele cognitive 
se reduc la operaţii cu mistere. Prin unele operaţii, cele ale intelectului 
enstatic, misterele s-ar împuţina şi s-ar atenua fără a dispărea nici¬ 
odată complet, prin alte operaţii (ale intelectului ecstatic), misterele sau 
cel puţin unele din ele s-ar potenţa. Obiectul cunoaşterii înţelegătoare 
e mistend. Problema cunoaşterii înţelegătoare e sau reducerea, sau 
potenţarea „misterului". Pentru realizarea acestei duble probleme, cu¬ 
noaşterea are la îndemână procedeele intelectului enstatic şi ale 
intelectului ecstatic. 


DOGMA ŞI EXPERIENŢA 

Sensul filozofic cel mai larg ce poate fi dat cuvântului „experienţă", 
şi căruia nimeni nu i se va opune cu seriozitate, e desigur acela de 
„intuiţie organizată şi organizabilă". Definiţia nu e nici atât de largă 
ca să sucombe de anemie, nici atât de strâmtă ca să devină anexă a 
unui sistem filozofic oarecare. Intelectul enstatic (filozofic sau ştiin¬ 
ţific sau naiv) a avut totdeauna aderenţe cu experienţa în acest larg 
înţeles. Accentul ce s-a pus pe experienţă a variat însă după timpuri. 
Experienţa a fost când numai scândură de salt pentru construcţii 
metafizice sau ştiinţifice clădite pe un podiş imaginar, când oarecum 
ţinta finală a cunoaşterii (pozitivismul pur). Extremele acestea închid 
între ele diverse posibilităţi şi variante intermediare. Cam la punctul 
de intersecţie al celor două tendinţe s-a statornicit, cu o lungă tra¬ 
diţie în urma ei, atitudinea ştiinţifică oficială. Ştiinţa, amestec de re¬ 
zervă şi îndrăzneală, de exactitudine şi imaginaţie, îşi îngăduie anume 
construcţii sub controlul permanent al experienţei. Filozofia naturii 
din toate timpurile, precum şi fizica şi ştiinţele naturale şi-au văzut 

menirea în a lămuri fenomenele constatate pe cale de experienţă. 
Ambiţia cunoaşterii „ştiinţifice" a fost aproape totdeauna construcţia 
teoretică în marginea faptelor experienţei. Construcţiile acestea, de la 
ideea atomilor a lui Democrit până la atomii ca un fel de sisteme 
planetare în miniatură ai lui Niels Bohr, de la conceptul entelehiei 
al iui Aristotel până la entelehia lui Driesch, de la generaţia spon¬ 
tanee a naturaliştilor greci până la teoria multiplelor creaţiuni a lui 
Cuvier sau până la teoria evoluţiei (în toate variantele ei, de la 
Lamarck, Darwin până la de Vries şi Dacque), se referă direct la fapte 
de ale experienţei, dar depăşeşte experienţa tocmai prin calitatea lor 
de construcţii. 

Controlul exercitat din partea experienţei asupra unor astfel de 
construcţii a existat şi în Antichitate, ca şi în timpurile moderne, cu 
deosebire că în timpurile moderne controlul e mai consecvent, mai 
sistematic şi uneori înadins organizat ca atare (experimentul). „Expe¬ 
rimentul", deşi numai o lărgire voită a experienţei, constituie în acelaşi 
timp un control special, ce se aplică experienţei în genere. Antichi¬ 
tatea, care nu a cunoscut experimentul decât incidental, avea dese 
prilejuri să cadă jertfă iluziilor experienţei, cel puţin mult mai des 
decât timpurile noi. Să ne amintim cu câtă siguranţă combătea Aris¬ 
totel teoria copernicană a platonicienilor, referindu-se la experienţă 
ca ultimă instanţă de control. (Aristotel susţinea că simţurile ne 
arată cu ultimă evidenţă că Soarele se mişcă, şi nu Pământul.) 

Atât filozofia naturii, cât şi ştiinţele fizicale şi naturale socot un 
fenomen sau un complex de fenomene drept „explicate" în mo¬ 
mentul când au izbutit să le reducă la un fenomen arhetipic. Adică 
în momentul când au izbutit să substituie, fără fricţiuni şi conflicte 
logice, fenomenelor experienţei, un fenomen care nu mai e în între¬ 
gime al experienţei, ci o construcţie. Fenomene arhetipice sunt toate 
construcţiile de seamă ale gândirii omeneşti prin care s-a încercat 
vreodată a se explica fenomene de ale experienţei. „Fenomenele arhe¬ 
tipice" 1 , privite ca idei, oferă infinite variante structurale. Pentru filo¬ 
zofia naturalistă a gânditorilor romantici, de pildă, un fenomen 
arhetipic avea adesea înfăţişare polară (atracţie-repulsie, magnetism- 
electricitate etc.), pentru fizica clasică de la Descartes încoace până 

1. De notat că „fenomenele arhetipice", deşi obţinute prin procedeele reduc- 
tive ale intelectului enstatic, nu încetează de a fi „mistere". 

aproape în zilele noastre, fenomenul arhetipic e cel mecanic; fizica 
consideră un fenomen fizical „explicat" în momentul când reuşeşte 
să-l înlocuiască cu un model mecanic. Fizica romantică socotea un 
fenomen fizical explicat în momentul când izbutea să-i substituie o 
polaritate calitativă (în teoria culorilor Goethe explică toate culorile 
prin polaritatea „lumină-întuneric"). 

Construcţiile înălţate în marginea experienţei spre a înlocui 
sumar experienţa au fost în toate timpurile principial clădite pe un 
acord anticipat cu logicul şi cu concretul. Toate fenomenele arheti- 
pice sunt construibile ca idei intr-un concret imaginar. în cazul când 
nu sunt construibile în concret, ele se pot realiza, după cum am 
văzut în alt capitol, pe un platou de pură abstracţie logică. Se pune 
întrebarea dacă construcţiile arhetipice trebuie neapărat să fie totdea¬ 
una în acord cu logicul şi cu concretul. (Concretul nu înseamnă 
numaidecât experienţă; concretul, după cum am mai spus, poate 
avea şi un caracter imaginar.) 

într-adevăr, s-ar putea întâmpla ca experienţa să ne pună în faţa 
unor fenomene atât de paradoxale, încât o explicare a lor, printr-un 
model construit în acord cu logicul şi cu concretul (oricât am recurge 
la un concret imaginar), să fie imposibilă. Nu vom tăgădui că cea 
dintâi sarcină a ştiinţei e să caute un model de explicare în acord cu 
logicul şi cu concretul, adică modele construibile fie chiar pe un 
plan absolut imaginar. Oamenii de ştiinţă îşi iau bucuros ultima înda¬ 
torire, dar s-ar împotrivi cu încăpăţânare să accepte teze în dezacord 
cu logicul şi cu concretul. în privinţa aceasta, încăpăţânarea omului 
de ştiinţă, în anume măsură îndreptăţită, duce uneori la rezultate 
tot atât de neaşteptate pe cât de neaşteptate sunt fenomenele de care 
se ocupă. Un exemplu din cele mai recente. Astronomia fizicală a 
constatat câteva fenomene deosebit de ciudate, pentru a căror lămu¬ 
rire trebuie să se recurgă la ipoteza existenţei unor „gaze de o den¬ 
sitate mai mare decât a fierului sau a platinei în stare solidă" 1 . Lesne 
îşi imaginează orişicine perplexitatea astronomilor şi fizicienilor puşi 
în faţa unor fapte care cereau în multiplă convergenţă aceeaşi expli¬ 
caţie: gaze mai dense decât platina! Ideea aceasta părea o monstruo¬ 
zitate, dar toate încercările de a lămuri fenomenele în chestiune pe 
altă cale au eşuat. Spre a ieşi din dilemă, oamenii de ştiinţă s-au pus 

1. A.S. Eddington, Sterne tmdAtome [titlu original: Stars andAtoms (1927)], 
Verlag Springer, Berlin, 1928, p. 33 etc. 

să închipuie un model prin care urma să se ilustreze logic şi concret 
posibilitatea unor asemenea gaze. încercarea, părând la început un 
asalt asupra imposibilului, a fost încoronată de succes. Se crede că 
în anume aştri, din cauza condiţiilor speciale interioare ale lor, atomii 
îşi pierd electronii din afară, încât ocupă mult mai puţin loc decât 
atomii de aceeaşi natură în condiţiile normale pe Pământ, fără ca 
masa lor colectivă să înceteze de a fi gazoasă. Astfel se pot în adevăr 
construi teoretic gaze de densităţi mai mari decât a platinei terestre. 
Curios ni se pare în toată afacerea că oamenii de ştiinţă ar fi fost 
dispuşi să refuze ipoteza gazului mai dens decât platina dacă nu s-ar 
fi putut construi un model imaginar prin care se demonstrează logic 
şi concret că un astfel de gaz e posibil. Şi totuşi ce uşor s-ar putea în¬ 
tâmpla ca experienţa cosmică să rezerve ştiinţei surpriza unor fapte 
paradoxale, inexplicabile prin construcţii logice-concrete. în astfel de 
cazuri, omului de ştiinţă nu i-ar rămâne decât hotărârea supremă de 
a accepta construcţii antilogice şi anticoncrete. Cu aceasta, formula 
dogmatică, oricât de nedorită, şi-ar face intrarea şi în ştiinţă. 

Vom vedea în alt capitol că s-a şi făcut un pas serios în direcţia 
aceasta, fără ca oamenii de ştiinţă să-şi fi dat seama de importanţa 
faptei lor. Posibilitatea unor teze dogmatice în legătură cu experienţa 
nu e exclusă. Deşi domeniul propriu al gândirii dogmatice e meta¬ 
fizica, particularismul ei îngăduie integrarea sa şi în domeniul ştiin¬ 
ţific. Desigur, dogmaticul nu poate să fie nici verificat, nici denunţat 
direct din partea experienţei, fiindcă o formulă dogmatică va depăşi 
totdeauna experienţa. Dar indirect experienţa ar putea să servească 
drept temei şi justificare pentru formule de natură dogmatică. Ase¬ 
menea formule ar lua fiinţă prin aspiraţia, egal de îndreptăţită, a 
„două fenomene arhetipice" care se exclud, de a se substitui unei 
experienţe. 

Admiţând organizarea şi întregirea experienţei prin metode de 
ale intelectului enstatic, nu vedem de ce n-am admite, pentru cazul 
când acestea nu izbutesc, şi metodele intelectului ecstatic. Căci, deşi 
experienţa e în mare parte organizabilă în chip firesc intr-un cadru 
logic şi în forme imaginare-concrete, bănuim în ea rodnice indicaţii 
spre ceva ce e nu numai dincolo de acest cadru - ci şi împotriva 
acestui cadru, indicaţii care împing intelectul spre „ecstazie“. Ne 
mărginim să enunţăm aici această posibilitate în chip principial şi 
programatic, fără de a intra în amănunte. Trebuie totuşi să înlăturăm 

o nedumerire ce s-ar putea ivi. Nu stă această aducere în legătură a 
„dogmaticului" cu „experienţa" în contradicţie cu teza noastră că 
formula dogmatică depăşeşte esenţial concretul ? „Experienţa", deşi nu 
e identică cu „concretul în general", reprezintă totuşi întotdeauna 
expresia unui ce concret. împrejurarea dă de gândit, dar să nu ne 
alarmăm. Am enunţat principial că experienţa solicită în anume ca¬ 
zuri formularea dogmatică, dar niciodată direct prin conţinutul ei 
concret, ci cu ocolul complicat al unui întreg sistem de elaborări 
intelectuale. Experienţa nu va fi în stare să justifice decât indirect 
formula dogmatică. Nu e mai puţin adevărat că elaborarea intelec¬ 
tuală a experienţei poate să ducă la asemenea formule, de natură 
antinomică şi fără corespondenţă sintetică în vreun „concret". Exem¬ 
plele le rezervăm pentru alt capitol. 


DOGMATISMUL ŞI TEORIA CUNOAŞTERII 

Nu ne îndoim că dogmatismul în sens de „metodă" va putea fi 
reactualizat. Deocamdată fireşte că nu putem avea decât bănuieli şi 
vaga presimţire că, cel puţin în unele cazuri, se impune formularea 
intelectual-ecstatică a transcendentului sau a fenomenelor arhetipice 
din marginea experienţei. Când şi unde trebuie să intre în joc for¬ 
mula dogmatică, şi mai ales în ce măsură şi cât de mult se poate 
extinde dogmatizarea, sunt întrebări care deocamdată nu ne preocupă. 
Ne găsim în domeniul „tipurilor de formulare" prin care omul a 
crezut şi crede că poate cuprinde realitatea. Indiferent dacă aceste 
tipuri reprezintă sau nu o cunoaştere în sens absolut. înainte de a 
stabili raporturile posibile între „dogmatism" şi diverse curente din 
doctrina cunoaşterii, o scurtă remarcă. Teoria cunoaşterii e o doc¬ 
trină ca multe altele; în calitatea aceasta ea nu se poate dispensa de 
anume „metode". Ea însăşi e silită să se hotărască pentru anume 
tipuri din cele examinate. în domeniul teoriei cunoaşterii, tipurile 
studiate sunt tot aşa de mult aplicabile ca şi în metafizică. Din acest 
cerc vicios nu este ieşire. Chestiunea mai are şi o altă latură. în sine, 
metodele intelectului enstatic şi cele ale intelectului ecstatic nu pre¬ 
zintă nici o garanţie că ne duc în miezul realităţii. Nici că ne duc, nici 
că nu ne duc. întrebuinţarea lor depinde deci în cele din urmă, în 

mai multe sensuri, de o hotărâre interioară a gânditorului. De o hotă¬ 
râre, de o simplă afirmare, de un act de curaj. îndemnul nostru se 
îndreaptă în ultima linie spre acest act de curaj. Gândirea omenească 
are la îndemână încă un tip de cunoaştere. Un tip de cunoaştere care 
de cel puţin o mie de ani e disponibil şi ieşit din uz. E tipul dogmatic. 

Metoda dogmatică n-a păşit niciodată cu pretenţii exagerate. 
Printre metodele metafizicii se pare că numai ea nu e exclusivistă. 
Mai mult: ea implică metodele intelectului enstatic. Există două 
tendinţe în teoria cunoaşterii cu care „dogmatismul" n-ar admite 
nici un acord: intuiţionismul radical şi pozitivismul pur. Dar tocmai 
intuiţionismul radical şi pozitivismul pur sunt, din punct de vedere 
structural, irealizabile. înţelegem prin intuiţionism şi pozitivism pur 
curentele pentru care singura cunoaştere adevărată e cea intuitivă 
sau cea senzuală. Una din consecinţele de neînlăturat ale tezei lor 
fundamentale ar fi aceea că intelectul, operând cu noţiuni, nu face 
decât să falsifice realitatea. Intuiţionismul, potrivnic intelectului în 
genere, se ridică şi împotriva formulării cunoaşterii sau a pretinselor 
cunoaşteri. Teza intuiţionistă rămâne însă nerealizabilă. De fapt intui¬ 
ţionismul, ridicându-se cu o întreagă oaste de metafore împotriva 
categorialului şi a noţiunilor, nu întârzie să se baricadeze tot după 
categorii şi concepte, după altele, natural, decât acelea pe care tinde 
să le elimine. Să se observe cum Bergson, în războiul declarat cunoaş¬ 
terii conceptuale, nu e în stare să evite categorialul. El înlocuieşte 
numai categorii prin categorii, punând un accent pe categoriile pre¬ 
ferate, dar evident tot categorii (în genere el substituie discontinuitatea 
prin continuitate). Cam tot aşa de puţin realizabilă e şi teza pur pozi¬ 
tivistă (a unui Mach sau Avenarius) care declară senzaţia imediată 
drept criteriu ultim al cunoaşterii. Pozitivismul pur, ca şi intuiţionis¬ 
mul, a fost silit şi el, în cruciada pornită în contra categoriilor (sub¬ 
stanţă, cauzalitate etc.), să recurgă la noi categorii (funcţionalism, 
constante, elemente etc.). Atât intuiţionismul, cât şi pozivitismul pur, 
consecvent dezvoltate, ar sfârşi în haos. în realitate, ele n-au făcut 
decât să decimeze categoriile şi conceptele, dar nu s-au putut dispen¬ 
sa de ele. Intuiţionismul, în forma în care s-a realizat, de fapt e mai 
mult un intelectualism cu planurile reduse decât un antiintelectualism. 
Antiintelectualismul intuiţionist e o simplă poveste. 

Dogmatismul, aşa cum l-am caracterizat noi, utilizează categorii 
şi concepte într-un mod special, adică în forma antinomiei transfigurate. 

E şi dogmatismul un gen de intelectualism, care s-ar putea numi inte¬ 
lectualism ecstatic. S-ar putea să-i vină acestui intelectualism ne¬ 
ajunsuri serioase din partea intuiţionismului? Am văzut că nu. Căci 
intuiţionismul însuşi nu e atât de antiintelectualist cum se pretinde. 

Eventualele neînţelegeri dintre intuiţionism şi dogmatism s-ar 
reduce, dacă privim lucrurile mai de aproape, la vechea dispută în 
jurul valorii conceptelor. In teoria conceptelor îşi stau de sute de ani 
faţă în faţă două afirmaţii: cea realistă şi cea ficţionalistă. Realismul 
în toate formele sale găseşte, principial, că noţiunea are un echiva¬ 
lent real. Ficţionalismul, apărut de câteva ori în istorie sub diverse 
nume, pretinde că noţiunea e numai o realitate psihologică, utilă în 
orientarea spiritului omenesc în lumea dată prin simţuri. Dogma¬ 
tismul, cum îl înţelegem, nu depinde, în ce priveşte aplicarea sa meto¬ 
dică, de rezolvarea în prealabil a acestei probleme de teorie a cunoaşterii, 
adică de soluţionarea problemei valorii noţiunilor. Aşa cum de altfel 
aplicarea nici unei metode nu depinde de aceasta. Dogmatismul 
rămâne dogmatism, fie că noţiunile cu care operează sunt potrivit 
tezei realiste echivalentele unor realităţi, fie că acestea sunt numai 
ficţiuni utile orientării omului în lumea dată. O formulă dogmatică 
nu poate avea un mai intens raport cu realul decât au noţiunile cu 
ajutorul cărora e formulată. Dacă noţiunile sunt în genere numai 
ficţiuni, atunci nici dogma nu e decât tot o ficţiune. Se concepe un 
singur caz când dogmaticul nu trebuie, dar ar putea avea mai multă 
corespondenţă cu realul decât formulele obţinute prin metode de 
ale intelectului enstatic. Cazul ar fi condiţionat de următoarele: 

1. Noţiunile să exprime în adevăr esenţe reale. 

2. Logicul în sine, adică legile sale, să fie un ce nereal, fictiv. 

In cazul acesta, dogmaticul ar exprima realul mai adecvat decât 
intelectul enstatic; din două motive: întâi, fiindcă noţiunile pe care 
le întrebuinţează dogma sunt, conform supoziţiei, echivalentele unor 
realităţi, şi al doilea, fiindcă raportul formulat de dogmă între aceste 
noţiuni e de dincolo de logic, adică de dincolo de logicul care e pre¬ 
supus ca fictiv sau fără aderenţe cu realul. Astfel, raportul antilogic- 
metalogic între concepte ar avea mai multe şanse să corespundă 
realului decât orice formulă a intelectului enstatic. încă o dată însă, 
dogmatismul nu e condiţionat de o astfel de teorie a cunoaşterii. 

Dogmaticul se închipuie foarte bine şi pe un plan de pure fic¬ 
ţiuni. în cazul acesta formula dogmatică, ca şi orice altă formulă de 

cunoaştere, n-ar mai reprezenta propriu-zis cunoaşterea unei realităţi, 
ci ar fi, simplu, numai expresia unor orientări subiective ale spiri¬ 
tului omenesc în lumea dată şi în lumea visată dincolo de cea dată. 

Se mai pune întrebarea cum se situează „dogmatismul" faţă de 
alte două curente aparţinând doctrinei cunoaşterii, care de asemenea 
au apărut în istorie în mai multe rânduri şi care tind să se per¬ 
manentizeze, în adversitatea lor, sub diverse nume. E vorba de astă 
dată nu de raportul dintre „concept" şi „real", ci de raportul dintre 
„lumea simţită, intuită" şi „real". După unele opinii, „lumea sim¬ 
ţită" e în întregime sau în parte „reală". După alte păreri, „lumea 
simţită" e în întregime numai „apariţie" sau „iluzie". Dogmatismul, 
ca mod de a gândi, nu e condiţionat nici de rezolvarea în prealabil 
a acestei probleme. Am arătat intr-un capitol precedent că dogma¬ 
tismul, întru cât îi căutăm întemeierea cea mai generală şi mai adâncă 
pe planul teoriei cunoaşterii, poate fi sprijinit pe teza că obiectul pur 
al cunoaşterii e „misterul". „Lumea simţită" nu e decât un „complex 
de semne ale misterului". Or, aceste „semne ale misterului" sau „simp- 
tome ale obiectului" pot fi sau elemente integrante , constitutive , ale 
misterului, şi-atunci cunoaşterea are un caracter „realist", sau simple 
reflexe subiective ale misterului, şi atunci cunoaşterea împrumută un 
caracter iluzionist. Nici una din aceste teze alternante nu exclude apli¬ 
carea metodicii dogmatice asupra „misterului". Misterul e semnul 
de întrebare cu care trebuie întregită „lumea simţită" spre a deveni 
obiect de cunoaştere. Depinde numai de natura misterului însuşi 
(prefăcut în obiect de cunoaştere) care metodică (variantele enstatice 
sau ecstatice) e menită să-l asimileze, de la caz la caz, cunoaşterii. Dife¬ 
renţele şi disputele iscate între realişti şi iluzionişti nu ating esenţa 
problemei noastre. 

Cu aceasta încheiem analiza dogmei. In credinţa că am izbutit, 
cel puţin în parte, să-i conturăm fizionomia, să-i scoatem în relief 
încheieturile şi funcţiunile interioare, precum şi să o situăm printre 
celelalte tipuri de cunoaştere, ne îndreptăm atenţia spre perspectivele 
ce se deschid noului dogmatism. 

PERSPECTIVELE MINUS-CUNOAŞTERII 

In ultimele decenii au apărut în diverse domenii ştiinţifice o seamă 
de teorii de o structură cu totul nouă. Ele au avut darul de a revo¬ 
luţiona gândirea ştiinţifică şi în acelaşi timp de a pune noi probleme 
filozofiei. Noi înşine, folosim momentul pentru a face mărturisirea, 
am fost mânaţi spre analiza dogmei de nedumeririle ce le-au stârnit 
în noi tocmai teoriile în chestiune. Pentru ilustrarea tendinţei con¬ 
structive ce se desenează în ştiinţă, vom alege teoriile cele mai carac¬ 
teristice; două din domeniul fizical: teoria relativităţii şi aceea a 
cuantelor, şi una din domeniul biologic: teoria entelehială. Cititorii 
atenţi ai expunerilor noastre au şi ghicit poate întrebarea pe care, din 
motive de metodă, am fost nevoiţi s-o ocolim până acum. N-au făcut 
autorii acestor teorii ştiinţifice un pas decisiv spre formula dogmatică? 

1. Teoria relativităţii. Afirmam cândva (în Filozofia stilului ) că 
teoria relativităţii constituie, cel puţin în temeiurile ei, un echivalent 
fizical al dogmaticului. Confuzia era explicabilă. Afirmaţia noastră 
anticipa analiza formală a dogmei. Dar de o confuzie analoagă s-au 
făcut vinovaţi şi alţii. Astfel, nu mai departe decât un savant ca Eddington 
compară teoria relativităţii, sau mai precis principiul care-i serveşte 
drept piatră unghiulară, principiul izotropiei propagării luminii 1 2 , cu 
ideea matematică a transfinitului, cu simbolul alefi? Cititorii îşi amin¬ 
tesc că am dat ideea transfinitului ca un exemplu de „echivalent ma¬ 
tematic al dogmaticului". Transfinitul e conceput ca o mărime din 
care poţi scădea orice număr şi care rămâne cu toate acestea identic 
cu sine însuşi. Ne găsim deci pe un tărâm unde confuziile sunt lesne 
de făcut. Eddington crede că proprietatea ce se atribuie luminii, de 
a avea o viteză absolută cât timp orice altă viteză e relativă, reamin¬ 
teşte simbolul alefi. Principiul constanţei vitezei luminii, aşa cum e 
presupus de teoria relativităţii, ar reprezenta în consecinţă, în ter¬ 
meni de-ai noştri, un echivalent matematic-fizical al dogmaticului. 
Principiul izotropiei propagării luminii, luat aşa cum e, izolat de sis¬ 
temul ştiinţific în care a fost formulat, desigur că aduce prin ne- 
raţionalitatea sa cu simbolul alefi. în teoria relativităţii principiul 

1. Principiul despre constanţa vitezei luminii în toate direcţiile, oricare ar 
fi viteza sistemului de inerţie în care imaginăm plasat observatorul. 

2. A.S. Eddington, Espace, Temps et Gravitation [titlu original: Space, Time and 
Gravitation (1920)], Hermann, Paris, 1921, p. 74. 



PERSPECTIVELE MINUS-CUNOAŞTERII 223 


izotropiei nu a jucat însă acest rol decât poate un moment, ca punct 
iniţial, pe urmă teoria l-a raţionalizat. In adevăr, teoria relativităţii 
cuprinde o interpretare specială a principiului constanţei vitezei lumi¬ 
nii, o interpretare care răpeşte acestuia, intr-un chip cu totul neaş¬ 
teptat, caracterul paradoxal prin care principiul se aseamănă, la prima 
vedere, cu simbolul alef {sau cu o formulă dogmatică). In orice caz 
teoria relativităţii e sub aspect structural atât de interesantă, încât 
merită o discuţie mai amănunţită. 1 

Nu o vom considera în totalitatea ei, ci numai în latura consti¬ 
tuind paradoxia ei. Vom vedea apoi întru cât paradoxia e sau nu 
susceptibilă de a fi numită dogmatică. 


1. în filozofie teoria relativităţii a provocat variate dispute şi interpretări. 
Şcoala neokantiană de la Marburg (înainte de toţi Natorp) a interpretat teoria 
relativităţii nu ca o înlocuire a vechii teorii clasice (newtoniene) despre spaţiul 
şi timpul absolut. După părerea acestor gânditori idealişti, ştiinţa exactă nu se 
poate lipsi de ideea spaţiului şi a timpului absolut, aşa cum acestea sunt defi¬ 
nite în mecanica lui Newton. E adevărat că ideea spaţiului şi a timpului ab¬ 
solut sunt numai idei, susţine Natorp, dar ele sunt idei necesare ale intelectului 
ştiinţific. Fizica relativistă e jertfa unei iluzii când crede că a reuşit să înlo¬ 
cuiască ideile despre spaţiul şi timpul absolut cu ideile despre un timp şi spaţiu 
relativ. Aceasta nu îi împiedică pe relativişti să aibă dreptate în ce priveşte 
fondul chestiunii; teoria lor e expresia unui fapt de necontestat, şi acest fapt e 
următorul: timpul absolut şi spaţiul absolut pot să fie experimental determi¬ 
nate prin metode matematice-fizicale numai în mod relativ. 

O atitudine similară faţă de teoria relativităţii şi-a însuşit şi realismul meta¬ 
fizic, bunăoară ontologismul neotomist (Maritain). Faptul e cu atât mai inte¬ 
resant, cu cât acest ontologism e, prin firea sa, diametral opus idealismului kantian. 
Maritain e de părere că teoria relativităţii constituie o admirabilă clădire ma- 
tematică-fizicală, dar că n-are nici o valoare ontologică, valoare cu care Maritain 
înzestrează însă timpul şi spaţiul absolut. Fizicienii relativişti se apără din răs¬ 
puteri, şi nu fără indignare, împotriva acestor interpretări ale teoriei relativităţii. 
Ei pretind că au înlocuit definitiv teoria spaţiului şi timpului absolut prin aceea 
a timpului şi spaţiului relativ, fiindcă principial ei nu admit ca existent decât 
ceea ce e susceptibil de o măsură fizicală. Şi cum faţă de orice măsurare spaţiul 
şi timpul se relativizează, spaţiul şi timpul nu există pentru ei decât în această 
formă relativă. Atât idealismul filozofic, cât şi realismul filozofic găsesc însă că 
teoria relativităţii se încurcă în cele mai penibile contradicţii de îndată ce renun¬ 
ţă la ideile de spaţiu şi timp absolut (fie spaţiul şi timpul absolut pure idei, fie 
ele realităţi ontologice). Propunându-ne să studiem ideile şi formulele numai 
ca structură interioară, indiferent dacă sunt fictive sau reale, toată această dez¬ 
batere nu ne duce nici un pas înainte. 

Se ştie ce rol important a avut în geneza teoriei relativităţii fai¬ 
mosul experiment Michelson. Experimentul a avut darul să reveleze 
o serie de fapte paradoxale, mai ales când le confruntăm cu alte date 
cunoscute. Recapitulăm faptele în conexiune cu acest experiment. 

1. Era un fapt îndeobşte admis că Pământul se mişcă. 

2. Era un fapt îndeobşte admis că lumina e, indiferent de natura 
ei, un fenomen de mişcare (de o viteză aproximativă de - şi conven¬ 
ţional fixată la - 300 000 km pe secundă). 

3. Era un fapt îndeobşte admis că aceste fenomene de mişcare 
(a Pământului şi luminii) se petrec într-un spaţiu absolut şi în timp 
absolut (newtonian). 

Conform principiului clasic al relativităţii mişcărilor, admis ca 
tot atât de sigur ca şi faptele şi supoziţiile de mai înainte, ar urma să 
se poată înregistra o diferenţă în viteza luminii în raport cu mişcarea 
Pământului (când Pământul se mişcă în aceeaşi direcţie şi când se 
mişcă în direcţie contrară cu lumina). Or, Michelson a demonstrat 
prin experimentul său că totul se petrece ca şi cum Pământul ar sta 
pe loc. 

Fapt nou. Fapt neaşteptat. In faţa faptului neprevăzut, omul de 
ştiinţă avea latitudinea mai multor atitudini: 

1. Explicarea paradoxului experimental al lui Michelson se putea 
încerca printr-o ipoteză pur fizicală, adică printr-o ipoteză în acord 
structural cu logica şi cu concretul cronospaţial. (Ceea ce s-a şi făcut, 
dar fără succes, deoarece toate ipotezele fizicale propuse ajungeau pe 
rând în contradicţie cu fapte stabilite prin alte experienţe.) Asemenea 
experienţe erau îndeosebi cele ale lui Fizeau şi cele în legătură cu 
aberaţia luminii. Din punct de vedere filozofic e de notat că, deoarece 
câteva din ipotezele fizicale nu izbutiseră să înlăture dificultăţile, nu 
înseamnă că posibilitatea ipotezelor pur fizicale a fost epuizată. Filo¬ 
zofic privind, nu e exclus ca odată fizicienii să se convertească la 
acest punct de vedere. 

2. Experimentul lui Michelson putea să fie declarat definitiv şi 
complet verificat, dar totodată inexplicabil prin ipoteze pur fizicale, 
adică prin ipoteze în acord şi cu logica, şi cu concretul cronospaţial. 
Experimentul Michelson ar fi urmat să fie formulat ca atare. Einstein 
s-a decis pentru această a doua atitudine, şi formula pe care o pro¬ 
pune conţine în sine paradoxiile experimentului: constanţa vitezei 
luminii (cu toate precizările date mai sus). Formula în sine nu lămurea 

propriu-zis nimic, ci ridica paradoxiile experimentului la valoarea 
de paradoxie principială. 

Izolată pentru sine, fără accesoriile teoriei relativităţii, formula 
aceasta e pur şi simplu absurdă. Ea violentează logica. Pentru orice 
minte acordând un interes acestui fel de exerciţii, formula trebuia 
lămurită. Pentru soluţionarea paradoxiei, de astă dată principială, 
erau date două posibilităţi. 

a) Să se dea principiului un caracter dogmatic, adică: să se păstreze 
nealteraţi termenii cronospaţiali întrebuinţaţi în ea şi să se postuleze 
între termenii formulei o sinteză metalogică, dar intracategorială, în 
transcendent. S-ar fi făcut în cazul acesta apel la formularea dogma¬ 
tică, în faţa căreia logica abdică. 

b) A doua posibilitate era să nu se renunţe la logică, ci să se mo¬ 
difice termenii cronospaţiali, să se transforme radical însăşi anatomia 
concretului, cu riscul chiar ca noul concret, care se substituie vechiu¬ 
lui concret, să nu poată fi nici măcar imaginat. Einstein a ales calea 
a doua. 

A modificat teoretic în aşa fel structura concretului cronospaţial, 
încât pe temeiul anatomiei noului concret (spaţiul şi timpul relativ, 
timpul - dimensiune a spaţiului) avea putinţa să dea o înfăţişare 
logică formulei despre constanţa vitezei (cu toate precizările ei). 

Dacă ar fi ales întâia cale, s-ar fi obţinut ceea ce a crezut Eddington 
că avem în paradoxia constanţei vitezei luminii, adică o construcţie 
similară cu simbolul alef. 

Ştiinţa, lărgindu-şi necontenit cercul scrutărilor, a avut, după cum 
ştim, de multe ori prilejul să lămurească paradoxii ivite în câmpul 
fenomenalităţii. Soluţiile încercate în asemenea împrejurări au fost 
însă totdeauna în acord principial cu logicul şi cu structura concre¬ 
tului cronospaţial. întâia oară se oferea ştiinţei exacte o paradoxie 
(experimentul Michelson) care refuza o soluţie pe calea aceasta. Când 
Einstein, în grija-i incoruptibilă de a salva logicul, a întreprins însăşi 
modificarea structurală a concretului cronospaţial, întreprindea desigur 
un lucru încă neîncercat în istoria gândirii fizicale. 1 

Fapta lui a părut la început, până la obişnuirea gândirii cu ea, cel 
puţin stranie. Cam tot atât de stranie precum pare propunerea ca 
omul de ştiinţă să nu se dea înapoi, dacă paradoxiile experienţei o 


1. Ceva asemănător se înfăptuise înainte în domeniul matematicii prin clă¬ 
direa geometriilor noneuclidiene (Riemann, Lobacevski). 

cer, nici de la formularea care implică o deformare a logicii, adică de 
la formularea reprezentând o „minus-cunoaştere“. 

2. Teoria cuantelor şi noul dogmatism. Fizica modernă a fost serios 
zguduită în temeliile ei şi de o altă teorie, cu un trecut aventuros şi 
în unele privinţe mai revoluţionară decât teoria relativităţii, anume 
de teoria cuantelor, ale cărei baze le-a pus Max Planck. însuşi auto¬ 
rul ei, care a asistat laborios la toate peripeţiile luptelor cu noroc schim- 
băcios ce s-au dat în jurul teoriei, dezvoltată şi extinsă în diverse 
domenii prin concursul sprinten al multor fizicieni şi chimişti din 
ultimele trei decenii, afirmă intr-un loc 1 că teoria relativităţii e pentru 
fizica clasică mai mult o încoronare, câtă vreme teoria cuantelor o 
depăşeşte. în ce constă, mai ales din punctul nostru de vedere, această 
depăşire? Teza fundamentală a teoriei cuantelor enunţată de Planck 
(1900) a fost aceasta: „Energia unui rezonator trebuie necesar concepută 
nu ca o cantitate continuă, divizibilă la infinit, ci ca o cantitate dis¬ 
continuă compusă dintr-un număr întreg de particule egale." Din 
momentul chiar al enunţării şi până astăzi, teoria cuantelor a înre¬ 
gistrat o serie de triumfuri, a trecut prin momente critice şi prin difi¬ 
cultăţi gata de a-i deveni fatale şi se găseşte actualmente într-o situaţie 
încă nesigură de sine, deşi e aproape unanim admisă. Există feno¬ 
mene fizicale (interferenţa, difracţia) care nu îngăduie o explicaţie 
decât prin clasica teorie a ondulaţiunii, opunând o rezistenţă dârză 
ideii de cuante. Există în schimb multe fenomene fizicale (de amin¬ 
tit îndeosebi efectul fotoelectric, efectul Compton) care devin trans¬ 
parente prin teoria cuantelor şi rămân opace faţă de ideea ondulaţiunii. 
Ca fenomen pentru sine şi în raportul său cu alte moduri de ener¬ 
gie, lumina, de pildă, prezintă aspecte atât de diferite, încât pentru 
lămurirea lor trebuie să se recurgă la teorii care din punct de vedere 
logic-concret se exclud (ondulaţie sau corpuscule-cuante). E lumina 
de natură ondulatorie sau de natură corpusculară (energie corpus- 
culară)? S-ar părea, sub unghi logic-concret, că lumina nu poate fi 
decât sau de natură ondulatorie, sau de natură corpusculară, căci 
cele două concepte sunt alternative, prin excludere. Or, fenomenologia 
luminii pare a cere ambele ipoteze. încercările întreprinse din partea 
unor cuantişti de a împăca teoria cuantelor cu aceea a ondulaţiunii, 

1. Dos Weltbild der Neuen Physik, Monatshefte fur Mathematik und Physik, 
XXXIV, 2, 1929, p. 392 etc. 

prin acomodarea lor reciprocă, n-au dat rezultatele dorite. Cât timp 
nu se renunţă la gândul de a se substitui luminii un model ima- 
ginar-concret, în conformitate cu logica şi cu paradoxia faptelor ex¬ 
perimentate, o ieşire din dualismul de concepte (ondulaţie-corpuscule) 
pare cu neputinţă. Ani mulţi, oamenii de ştiinţă au operat de fapt 
cu un fel de concept de natură aproape mistică, cu conceptul cuan¬ 
telor în care se amesteca, logic şi intuitiv imposibil, şi imaginea 
ondulaţiunilor. Pe urmă, mai ales din momentul creării mecanicii 
ondulatorii de către L. de Broglie, pentru a ieşi întru câtva din echi¬ 
voc, s-a recurs iarăşi la dualism, cu precizarea, suspendată în vid, că 
în anume cazuri acelaşi complex de fenomene trebuie privit ca ondu- 
laţiune, în altele ca manifestare a unei energii discontinue-corpuscu- 
lare. 1 2 Nearătându-se însă de unde derivă această diferenţă, dualismul 
rămâne o paradoxie. Şi deocamdată ştiinţa nu a ieşit din ea. In pri¬ 
vinţa aceasta iată ce spune acelaşi L. de Broglie, unul din savanţii cei 
mai cu vază ai timpului, în marginea teoriei în discuţie: „Introducerea 
simultană a continuului şi a discontinuului pare a deveni aici nece¬ 
sară într-o formă total incomprehensibilă.' 12 

Cuvântul „incomprehensibil" înseamnă aici desigur şi „neconstruibil 
în concret". Ce altă semnificaţie au aceste cuvinte decât aceea a unui 
apel deghizat să se admită, în caz extrem, în ştiinţă, şi încetăţenirea 

1. S-a făcut şi următoarea afirmaţie: modul ondulatoriu şi modul corpus- 
cular sunt două aspecte ale aceleiaşi realităţi necunoscute în sine. Prin aceasta 
însă se ascund numai dificultăţile. Un Spinoza putea să afirme că extensiunea 
şi gândirea sunt două aspecte ale aceleiaşi realităţi, fiindcă cele două concepte, 
de „extensiune" şi „gândire", sunt total disparate, încât ar putea să stea alături 
ca aspecte diferite ale aceluiaşi lucru, pe când conceptele de ondulaţiune şi 
cuante se exclud, fiindcă ţin, ambele, de acelaşi domeniu al spaţialităţii. 

2. Cităm dintr-un studiu de L. de Broglie două pasaje caracteristice: 

On en est en effet revenu â sefigurer des corpuscules de lumi'ere (Ies Lichtquanten 
d’Einstein) assez conramment nommes aujourd’hui Ies „photonsComme des cor¬ 
puscules de matiere ces photons seraient definis par leur energie et leur quantite de 
mouvement et conserveraient leur individualite en se deplaţant dans l’espace. Des 
faits incontestables sont venus confirmer cette hypothese. [...] Comme l’inter- 
pretation des interferences et de la diffraction paraît exiger la conception des ondu- 
lations, la theorie de la lumiere est entree, apres la decouverte de l’effetphotoelectrique, 
dans un etat de crise aigue, l’introduction simultanee du conţinu et du discontinu 
paraissant ici devenit necessaire sous une forme totalement incomprehensihle ( Con - 
tinuite et individualite dans la physique moderne. Cahier de la nouvelle journee 
XV, Paris, 1929, pp. 65-66). 

„ecstaziei intelectuale", adică a unor formule sau postulate echivalente 
fizicale a ceea ce am numit formulă dogmatică? L. de Broglie nu şi-a 
dat seama de gravitatea plină de consecinţe a cuvintelor sale. Intro¬ 
ducerea formulei, alcătuită din termeni contradictorii, reprezentând 
o minus-cunoaştere, acolo unde trebuie ar echivala desigur cu una 
din reformele metodologice cele mai importante ale ştiinţei. în reali¬ 
tate, procedeul a şi fost aplicat, inconştient. Situaţia, dintr-o regre¬ 
tabilă neadaptabilitate, a fost socotită însă drept o simplă criză, deşi 
întrebuinţarea formulei, ţinând de domeniul minus-cunoaşterii, a 
dus la o serie de noi descoperiri în fizica actuală. E admisibil ca o 
formulă să fie socotită simptom al unei crize atât timp cât duce încă 
la noi descoperiri? Evident că nu. în împrejurările actuale, când fizi¬ 
cienii sunt pe cale de a renunţa la o serie de obiceiuri metodologice 
primite ca moştenire din fizica clasică, o lămurire a acestei chestiuni 
metodologice devine imperios urgentă. Nu afirmăm necondiţionat 
că introducerea minus-cunoaşterii se impune tocmai în problema 
cuantelor. Faptul însă că o astfel de formulă a fost utilizată e, credem, 
un simptom destul de semnificativ că ştiinţele exacte se apropie de 
limita unde minus-cunoaşterea devine o necesitate. Niciodată ştiinţa 
nu a fost, în aceeaşi măsură ca astăzi, o creaţie a metodelor între¬ 
buinţate. împrejurarea solicită revizuirea vechilor metode şi lărgirea 
cunoaşterii prin noi metode, în perfectă conştiinţă despre ele. Desi¬ 
gur că termenul „dogmă" e aproape iremediabil compromis, mai ales 
în ochii oamenilor de ştiinţă. Aceasta din pricina sensului, şi îngust 
şi nejust, ce se dă termenului asupra căruia apasă osânda grea a cri¬ 
ticismului filozofic. Dar dogmaticul e susceptibil şi de un cu totul 
alt sens, care nu e străin de analiza, în anume privinţe tot critică, a 
cunoaşterii. De asemenea dogmaticul, circumscriind o întreagă meto¬ 
dică virtuală, nu exclude controlul ştiinţific, nici chiar cel experi¬ 
mental, din contră, indirect îl implică cu toată hotărârea. Dacă oameni 
de ştiinţă şi teoreticieni ai cunoaşterii găsesc că termenul prea uzat 
de „dogmă" trebuie să rămână definitiv îngropat, ni se îmbie, proas¬ 
păt şi poate cu mai multe şanse de rodnică integrare în gândirea con¬ 
temporană, termenul de „minus-cunoaştere". „Minus-cunoaştere" nu 
înseamnă lipsă de cunoaştere şi nici o etichetă inofensivă aplicată 
erorilor cunoaşterii, ci o cunoaştere cu o anume direcţie , oarecum 
contrară celei obişnuite, cunoaştere capabilă de progres şi spor im- 



PERSPECTIVELE MINUS-CUNOAŞTERII 229 


previzibil în acelaşi sens. (Formulele minus-cunoaşterii evoluează de 
la un minimum de incomprehensibilitate spre un maximum de incom- 
prehensibilitate. O formulă dogmatică e susceptibilă de developare, 
de precizare, devine tot mai neinteligibilă, înregistrând un spor de 
„carate" dogmatice. Procesul l-am semnalat şi în introducerea acestui 
studiu.) 

Iată o schemă făcută de noi cu intenţia de a arăta procedeul „anti¬ 
nomiei transfigurate" aplicabil în cazul teoriei cuantelor. 


I 

Sub raportul spaţialităţii: 


11 

în cadrul spaţialităţii: 


ondulatie 


lumina < 


alcătuită din 
\ cuante 
discontinue 


se scindează 

noţiunile 

solidare 


, continuitate 


'energie 


Sub raportul spaţialităţii: 


lumina e t 


ondulaţie ca act 
(continuitate) 


alcătuită din cuante 
de energie 




antinomie 
’ transfigurată 


3. Elementele ecstatice în teoria entelehială. Biologia în faza ei mai 
recentă oferă şi ea exemple de contact tangenţial şi involuntar cu 
minus-cunoaşterea. Amintim teoria entelehială a lui H. Driesch. Am¬ 
biţia acestui gânditor a fost să fundeze ştiinţific vitalismul biologic. 
Opera sa filozofică şi cea ştiinţifică converg în demonstrarea aceleiaşi 
idei: există în fenomenul „viaţă" un factor „regulativ" (factorul E, ente- 
lehia) şi „alcătuitor de totalităţi" ( ganzbildend ) Iară care viaţa orga¬ 
nică şi psihică e incomprehensibilă. în experienţa biologică trebuie 
interpolat factorul entelehial, organicul fiind ireductibil la modele 
mecanice. Driesch s-a străduit să-şi sprijine afirmaţia şi filozofic, şi 
ştiinţific. Filozofic a făcut-o, înainte de toate, prin revizuirea teoriei 

cunoaşterii, construind o logică a ordinii şi o teorie a funcţiilor cate¬ 
goriale. Driesch ţine îndeosebi să demonstreze că ideea de „totalitate" 
(sau, spre a întrebuinţa un termen analog, dar mai compromis, ideea 
de „finalitate") nu e numai o idee regulativă a inteligenţei omeneşti, 
în sens kantian, ci o categorie constitutivă a experienţei. Tot aşa el s-a 
însărcinat să probeze, cu un vast şi complicat aparat filozofic, că fac¬ 
torul E nu are puncte de fricţiune cu principiile fundamentale ale şti¬ 
inţelor exacte, nici cu principiul conservării energiei şi nici cu cel al 
entropiei. Şi aceasta pentru simplul motiv că factorul entelehial nu 
e energie. Factorul entelehial are numai menirea misterioasă să sus¬ 
pende acte posibile de energie, adică să transforme energii actuale în 
energii potenţiale şi invers (cu restricţia că factorul entelehial actua¬ 
lizează numai energiile pe care el singur le-a potenţializat). Pe plan şti¬ 
inţific meritul lui Driesch consistă în cele câteva senzaţionale experienţe 
biologice prin care a dat lovitura de graţie pretenţiei de a explica 
organicul prin modele mecanice. 1 Driesch susţine că teoria mecanică 
consecvent dezvoltată cade în absurd când vrea să explice anume 
fenomene embriologice sau unele fenomene deosebit de importante 
din domeniul regenerării. In asemenea fenomene se manifestă, după 
opinia sa, până la evidenţă, factorul „alcătuitor de întreg" sau ente- 
lehia. De alte amănunte informative ne putem dispensa. Driesch, 
introducând o ordine logică în câmpul experienţei, obţine, prin 
diverse operaţii de distilare, conceptul entelehiei, care „nu se poate 
imagina, dar se poate gândi". Entelehia nu s-ar putea imagina sau 
intui fiindcă e un factor „aspaţial". Totuşi entelehia s-ar manifesta în 
spaţiu {in den Raum bineirî). 

Partea pentru noi interesantă începe abia aici. Driesch a rămas în 
marginea teoriei sale dator cu o serie de răspunsuri la întrebări pe 
care de altfel el singur le pune: are organismul izolat mai multe ente- 
lehii sau numai una? Dacă sunt mai multe, de unde acordul între 
ele? Dacă e numai una, cum se face că, nu mai departe decât în 
experimentul amintit în subsolul paginii, entelehia e în stare şi după 
despărţirea celor două celule ovulare să producă două organisme 

1. Cea mai cunoscută experienţă e următoarea: Driesch a despărţit, prin scu¬ 
turare, un ovul în stadiu embriologic bicelular şi a obţinut două celule separate. 
Din fiecare din cele două celule izolate s-a dezvoltat nu câte o jumătate de 
embrion, cum ar fi urmat după teoria embriologică mecanică (închipuită de 
Wilhelm Roux), ci câte un embrion întreg. 

întregi ? Este entelehia divizibilă şi capabilă şi după diviziune să dea 
mai multe întreguri? Unele fenomene din domeniul naturii organice 
par a veni în sprijinul tezei că toate organismele împreună dispun 
de o singură entelehie colectivă. Din contră, alte fenomene împing 
la ideea că unul şi acelaşi organism e înzestrat cu mai multe entelehii. 
Driesch, gânditor riguros cum e, după ce se mulţumeşte să stabileas¬ 
că conceptul entelehiei, schiţează şi această situaţie paradoxală în 
care suntem puşi prin ideea entelehială faţă de diversitatea feno¬ 
menelor biologice. Driesch crede totuşi că conceptul entelehiei ar fi 
un concept absolut logic, adică inteligibil, deşi neintuibil. Nu ne 
incumbă datoria să controlăm întru cât conceptul entelehiei rezistă 
până la urmă experienţei ştiinţifice. Ne întrebăm numai dacă con¬ 
strucţia aceasta teoretică a entelehiei e atât de inteligibilă cum crede 
Driesch. Diversele însuşiri atribuite factorului E sunt menite să tul¬ 
bure, prin natura lor antitetică, liniştea oricărui gânditor. Entelehia 
e capabilă de acte, dar nu e energiei Entelehia e aspaţială, dar se mani¬ 
festă în spaţiul Aceasta nu e încă tocmai aşa de grav. Surprinzătoare 
e îndeosebi alternativa în faţa căreia suntem puşi cât priveşte rapor¬ 
tul între entelehie şi organisme: entelehia e un factor intensiv, „aspa- 
ţial“, care totuşi rămâne întreg! Sau, neadmiţând divizibilitatea: atunci 
entelehia e una pentru mai multe organisme, dar s-ar manifesta în în¬ 
tregime în fiecare din multele organisme! Oricare din aceste formule 
alternante constituie o antinomie. Antinomii ivite în locuri de inter¬ 
ferenţă de linii logice; antinomii bine întemeiate, adică cu posibilităţi 
de trimitere la experienţă. Iată cum şi biologia în problemele sale de 
limită face apel la formule neintuibile şi în acelaşi timp mai puţin 
inteligibile decât se crede. Propoziţiile acestea văzute mai din apro¬ 
piere sunt poate formulabile pe temeiuri indirecte, de experienţă, dar 
nicidecum inteligibile şi construibile. De aici până la formula dogma¬ 
tică e numai un pas. Mai puţin chiar. Autorului teoriei îi lipseşte 
numai îndrăzneala de a accepta dogmaticul acolo unde dogmaticul 
se impune. 

Ambele exemple citate aici, adică atât teoria entelehială, cât şi teoria 
cuantelor, au apărut în sisteme de gândire care nici n-au visat posibi¬ 
litatea ecstaziei intelectuale. Apariţia lor involuntară e cu atât mai 
semnificativă. Ea denotă că cercetările empirice sunt în adevăr pe 
cale de a descoperi fapte care vor cere, fără putinţă de ocol, aplicarea 
metodicii minus-cunoaşterii. E de prisos să adăugăm că am citit cele 




232 EONUL DOGMATIC 


două teorii numai pentru structura lor şi câtuşi de puţin pentru a le 
discuta în fondul lor. îndeosebi în domeniul biologiei aplicarea 
conştientă a metodicii ecstatice va duce - credem - la o punere de 
probleme cu totul altfel. Chestiunea aceasta depăşeşte însă scopul 
lucrării de faţă. 


Să ni se îngăduie o privire în urmă. Consideraţiile noastre, voind 
în cea mai mare parte să scoată la lumină substratul filozofic al unei 
metafizici care s-a ferit de gândirea „omenească" şi care a voit să fie 
altceva decât „filozofie", constituie desigur o încercare de a anexa gân¬ 
dirii metafizice în genere un sistem, sau anume elemente ale unui 
sistem, care a crezut că e în stare oricând a-şi dovedi obârşia neome¬ 
nească, cu peceţi şi documente de-o autenticitate mai presus de orice 
îndoială. Am văzut că, în lumina substratului său filozofic, sistemul 
de pretinsă obârşie neomenească se reduce la prelucrarea materialului 
biblic, la formularea şi articularea lui sub optica ecstaziei intelectuale, 
în cursul operaţiilor noastre de anexare a sistemului „neomenesc" la 
gândirea ce aparţine, în pofida aspectelor sale neobişnuite, în între¬ 
gime modului uman, au ieşit la iveală virtualităţile neaşteptate ale 
ecstaziei intelectuale. Ecstazia intelectuală, fixată de noi întâia oară 
în toată puritatea şi consecvenţa sa, se cere reactualizată. Metodica 
intelectului ecstatic n-a fost nici epuizată şi nici iremediabil compro¬ 
misă prin realizările, încă foarte naive, cu care istoria s-a îngrijit să 
o exemplifice până acum. încercarea noastră stabileşte deci nu numai 
temeiul filozofic al unei metafizici aparţinând pentru totdeauna tre¬ 
cutului, ci constituie şi o bază pentru una sau mai multe metafizici 
posibile în viitor. Lucrarea de faţă închide în paginile ei matricea unor 
viitoare metafizici. 

în adevăr, trecând peste hotarele insulare aparţinând ştiinţelor 
singuratice, sub bolta largă a metafizicii se deschide un vast câmp de 
virtualităţi dogmatice. Şansele minus-cunoaşterii sporesc vertiginos 
cu cât pătrundem mai adânc în ceaţa de poveste a transcendentului. 
Pe drumul acesta abia începem a învăţa să purtăm toiagul miraculos, 
sub tăişul căruia se despart negurile. Meşteşugul trebuie desprins în¬ 
delung, căci e încă foarte departe de desăvârşire. Dar suntem pe 
drum. Până acum a fost imposibil să se creeze o metafizică durabilă 
fiindcă din nenorocire intelectul enstatic avea, prin circumstanţe exte- 

rioare ca şi prin insuficienţe lăuntrice, prea multe posibilităţi de a se 
fixa unilateral asupra unui singur aspect al existenţei. Intelectul ecsta- 
tic deschide ferestrele spre complexitatea de neînţeles a ultimului 
miez. Spre a adânci neinteligibilitatea acestuia, nu putem beneficia de 
alt mijloc decât de sugestia pe care ne-o pune la îndemână ciocnirea 
de idei. încă nu s-a clădit până acum nici un sistem metafizic pe 
temeiul intelectului enstatic, în care să nu se fi ivit vreo importantă 
contradicţie nedorită de autor. E aceasta numai o întâmplare? Greu 
de presupus. înclinăm mai curând spre credinţa - şi istoria meta¬ 
fizicii e în privinţa aceasta o tragică mărturisire - că nici nu se poate 
clădi un sistem enstatic în care să nu apară involuntara, neaşteptata, 
dezesperanta, marea contradicţie. Nu se probează prin aceasta nece¬ 
sitatea de a se renunţa o dată pentru totdeauna la tentativele de a mai 
crea sisteme exclusiv pe baza intelectului enstatic? Dacă s-ar apela şi 
la intelectul ecstatic, contradicţia ar intra constitutiv-dogmatic, sau 
prin transfigurare, în metafizică, şi nu prin nebăgare de seamă, pro¬ 
ducând fatale locuri de minoră rezistenţă în cupola sau în temelia 
clădirii. Contradicţia, dacă are un loc în metafizică, acela nu e ori¬ 
unde, nici contradicţia nu poate fi oricum, ci trebuie să aibă un caracter 
aparte, după cum are şi o zonă aparte. 

Ecstazia intelectuală, în afară de faptul că deschide un teren virgin, 
mai prezintă şi alte avantaje meritând a fi luate în considerare. 

Introducerea metodelor intelectului ecstatic în metafizică oferă şi 
oarecare garanţii, zadarnic căutate aiurea, de monumentalizare a con¬ 
cepţiilor. Mai mult prin ecstatizare se poate spera o ieşire efectivă din 
învălmăşeala de concepţii în care timpul nostru se zbate. Diversele 
concepţii, substituindu-se inutil din zece în zece ani, ţin metafizica 
într-o fază de provizorate prea efemere, faţă de care impozanta acti¬ 
vitate, crescută prin continuitate, a ştiinţei constituie un exemplu 
vrednic de luare aminte. în cadrul dogmaticului ca interferenţă de 
linii logice diametral opuse, e în mai mare măsură dată posibilitatea 
unei colaborări a metafizicienilor decât în cadrul intelectului enstatic. 

Dogmatizarea prezintă prin firea sa mai multe garanţii de rela¬ 
tivă stabilizare a concepţiilor metafizice decât raţionalizarea, ceea ce 
nu înseamnă că orice „dogmă“ trebuie, din moment ce e propusă, ac¬ 
ceptată Iară control. Prin asemenea prezumţii s-ar da dogmei tocmai 
sensul pe care tot timpul am căutat cu tot dinadinsul să-l ocolim. 

Dogmaticul oferă mai multe garanţii de relativă statornicire, prin 
însăşi structura sa de provenienţă antitetică. 

Natural că nu se poate prezice, cu nici un fel de certitudine, dacă 
noul gând metafizic va apărea singular sau plural. Consideraţii de 
natură istorică ne fac însă să înclinăm spre părerea că gânditorii de 
mâine se vor decide poate pentru o operă de natură mai colectivă 
decât este aceea a gânditorilor care exaltă individualismul. 

Intelectul 

intelect enstatic intelect ecstatic 

Consideraţiile noastre de încheiere nu urmează cu necesitate logică 
din cele precedente. Aici descindem pe un platou deschizător de per¬ 
spective. Şi perspectivele ţin de viziune, nu de silogism. Faptul că întâia 
verigă a analizelor noastre era alcătuită din câteva remarci istorice ne 
îndeamnă să sfârşim cu câteva consideraţii de natură tot istorică. S-a 
observat desigur şi până acum că, luând în cercetare dogma, n-am 
făcut-o din interesul exclusiv pentru ea. Dacă n-am fi întrezărit în 
ea mari posibilităţi de actualizare, problema ne-ar fi stârnit prea puţin 
curiozitatea. Substratul întreprinselor cercetări e circumscris de inte¬ 
resul mai viu pentru întrebările momentului istoric pe care îl trăim. 

In capitolele închinate structurii şi justificării dogmaticului am 
înfăţişat articulaţia interioară a gândirii dogmatice şi o încercare de 
a o justifica în cadrul cunoaşterii. Am văzut cum un anume material 

dat şi interferenţa liniilor logice împing în anume cazuri intelectul 
spre ecstazie. In încheiere ne vom ocupa, pe scurt, de-o altă latură a 
chestiunii. Consideraţii cu totul de altă natură, care nu ţin nici de 
teoria cunoaşterii, nici de logică, ci de filozofia culturii sau de filo¬ 
zofia istoriei, ne fac să credem că însuşi ritmul istoric ne duce spre 
afirmarea ecstaziei intelectuale ca fel posibil de a gândi pentru o în¬ 
treagă epocă. Fireşte, nu în sensul că felul de a gândi al viitorului va 
fi la fiecare pas şi în orice împrejurări cel ecstatic, ci numai în înţe¬ 
lesul că viitorul se va decide in extremis şi pentru gândirea ecstatică, 
alături de cea obişnuită. Ceea ce, de la cristalizarea dogmaticii creş¬ 
tine, nu s-a mai întâmplat în istoria spiritului european. Dogmaticul 
a avut din punct de vedere istoric totdeauna un înţeles reacţionar; 
noi i-am dat în studiul de faţă un sens înnoitor: sensul unei iniţia¬ 
tive, al unui nou început. 

In introducere am prezentat dogma ca o soluţie creatoare a marii 
crize eleniste. Dacă am căuta în trecut o epocă în care să surprindem 
chipul timpului nostru ca într-o oglindă, ne-ar întâmpina una sin¬ 
gură: epoca elenistă. In ce constă asemănarea, de altfel nu întâia oară 
remarcată, între prezent şi epoca elenistă? 

Să ne fie îngăduit să însemnăm, cel puţin în paranteză, că ni se pare 
deosebit de simptomatică înmulţirea în ultimii ani a studiilor despre 
diverse aspecte şi momente eleniste, despre gândirea, arta şi etosul 
timpului. Ne place să vedem, şi poate nu fără dreptate, în acest interes 
sporit faţă de elenism o simpatie pe temei de înrudire între cele două 
timpuri. Faptul constituie însă numai un simptom. Asemănările ade¬ 
vărate dintre cele două epoci trebuie să le urmărim cu degetul, pe 
chipul conturat în oglindă. 

Aspiraţia spre sinteze s-a înteţit impresionant şi e un semn al vremii. 
Abundenţa extraordinară a doctrinelor făgăduind un leac universal 
crizei spirituale de care suferă timpul e astăzi aceeaşi ca şi în perioa¬ 
da elenistă. Niciodată, de când există o memorie istorică, gândul 
asiatic şi gândul european nu s-au ciocnit şi nu s-au amestecat, tin¬ 
zând spre o lămurire reciprocă sau spre un amalgam superior, cu aceeaşi 
vibrantă convingere ca astăzi şi ca în timpul imperiului spiritual al 
Alexandriei. Anume strădanii spre sinteze mai largi au existat de 
multe ori în istoria Europei ca şi în aceea a Asiei, dar niciodată con¬ 
cepţiile cosmice nu s-au voit clădite pe temelii atât de diverse şi, 
dacă voiţi, cu elemente atât de disparate ca în zilele noastre şi în 
veacurile ce au precedat evul creştin. Trăim într-o atmosferă ciudată, 

de semne ce trebuie tâlcuite şi de analogii care duc gândul mai departe. 
Cât de semnificativă e numai aducerea din nou în circulaţie, cu 
misterioasă priză asupra actualităţii, a unor idei sau moduri care 
aparţin elenismului, după ce au zăcut în uitare două mii de ani. 
Stoicii târzii şi diverse şcoli gnostice au găsit că, în concepţiile despre 
lume ale diferitelor popoare, se ascunde sub veşnic alte aspecte acelaşi 
sens şi că ceea ce importă e sensul, nu haina. Miturile, culturile erau 
reduse din partea gnosticilor la tâlcuri cu fond unic. Prezentul e în 
căutarea aceleiaşi semnificaţii mai profunde, disimulată după varie¬ 
tatea concepţiilor cosmice de pretutindeni. Apariţia unor gânditori 
cu curiozitate scrutătoare pentru toate doctrinele globului terestru, 
şi îndeosebi ale Asiei, poartă pecete „elenistă“. Ce alt reprezintă bună¬ 
oară antropozofia lui R. Steiner sau stufosul spiritualism al unui Key- 
serling, decât sinteze între doctrine asiatice, creştine, ştiinţă şi filozofie 
modernă? Antropozofia steineriană sau spiritualismul keyserlingian, 
ca să ne oprim numai asupra unor încercări de toţi cunoscute, sunt, 
prin caracterul lor complex stratificat, apariţii posibile numai intr-un 
cadru istoric elenist. Asemănările dintre elenism şi prezent sunt de 
conţinut de gândire, ca şi de stil de gândire. O serie întreagă de gân¬ 
ditori mai noi vor să dureze punţi spre tâlcul din urmă al existenţei, 
utilizând termeni şi viziuni de mitologie cam în aceeaşi manieră, rea¬ 
listă şi simbolică în acelaşi timp, precum gânditorii gnostici. Abstrac¬ 
ţiunea contemporană e contaminată de mit. Gânditorii situaţi în 
centrul interesului obştesc amestecă în caierul din care îşi torc siste¬ 
mele deopotrivă mătasea abstracţiunii, câlţii experienţei, ca şi materia 
incalificabilă a cunoaşterii clarvăzătoare. Să se observe asemănarea 
de manieră, dacă nu de fond, a întrebuinţării unor termeni precum 
apolinicul, faustescul, demonicul - în filozofia contemporană, şi a 
elementelor mitologice în toate sistemele gnostice (în care de ase¬ 
menea divinităţile cu diverse nume reprezintă esenţe abstracte). Şi 
într-o parte şi în cealaltă, aceeaşi situare a gânditorului între abstrac¬ 
ţiune şi mit. Fără greutate s-ar putea stabili o înrudire şi între metoda 
simbolistă-alegorică, atât de curentă în gândirea gnostică, şi metoda 
de acelaşi gen, acasă în psihanaliza timpului nostru. „Analogia înde¬ 
părtată", cultivată cu fierbinte interes atunci ca şi astăzi. Simon Magul 
spunea bunăoară că textul biblic despre viaţa omului în paradis 
trebuie interpretat în înţelesul că paradisul nu e altceva decât exis¬ 
tenţa intrauterină a omului. 1 Un exemplu ce departe mergeau gnos- 

1. Leisegang, Die Gnosis, Alfr. Kroner Verlag, 1924, p. 75. 

ticii în durarea analogiei simbolice. Dacă s-ar citi interpretările în 
marginea miturilor făcute de cutare psihanalist contemporan, s-ar 
da peste exegeze identice. 

Intrarea triumfală a unor idei, cum e aceea despre „configuraţie", 
în ştiinţă, în psihologie, în biologie şi în fizică poate să constituie un 
sugestiv motiv de comparaţie între cele două timpuri. Asistăm actual¬ 
mente, cu îndreptăţită uimire, la renaşterea ştiinţelor magice despre 
corespondenţele ascunse din univers şi a celor morfologice, care din 
amănunt vor să ghicească întregul. Printre „forme" şi „corespondenţe" 
se mişca şi gândirea gnostică. A admite existenţa fundamentală şi 
ireductibilă a „configuraţiei" în diverse domenii, cum o face timpul 
nostru, înseamnă a deschide poarta celor mai diverse preocupări, cre¬ 
zute până deunăzi cel puţin lipsite de orice temei ştiinţific, dacă nu 
superstiţioase. Nu ne-ar mira deloc ca pe temeiul unei filozofii a 
configuraţiei şi a corespondenţelor să vedem astrologia reluându-şi 
rolul oficial. Se repetă tot mai mult această prezicere; noi o înregis¬ 
trăm ca un simptom, fără ca să ne exprimăm intr-un fel sau altul 
asupra îndreptăţirii unor astfel de „ştiinţe". 

Interesul tulburător pentru fenomenele oculte e una din notele 
comune cele mai izbitoare ale celor două epoci care ne preocupă. 
Din curiozitate ar fi de amintit că şcolile ezoterice vechi cunoşteau 
mecanismul viu al fenomenelor oculte şi descriau adesea procesele 
de emanaţie teo- şi cosmogonică ca nişte fenomene de materializare 
metapsihică. 

Cât priveşte curentele curat filozofice, acestea au astăzi, ca şi în 
perioada elenistă, un caracter relativist. Scepticismul domina atunci, 
pragmatismul şi ficţionalismul în zilele noastre. Intelectul dezabuzat 
nu are de unde să scoată puterea de a crede în obiectivitatea plăsmui¬ 
rilor sale şi se declară mulţumit că ideea, putând fi înlocuită cu un 
roi întreg de alte idei, îi dă pentru un moment prilejul să se bucure 
de jocul liber al funcţiilor sale. împrejurarea aceasta, adică descura¬ 
jarea de sine a filozofiei, a înlesnit enorm pe vremuri ca şi astăzi inva¬ 
zia în ea a viziunii şi mitului, ducând în cele din urmă la formaţiunile 
barbare şi rafinate în acelaşi timp ale metafizicii gnostice, cu apariţii 
înrudite în timpul nostru. 

Adăugaţi la aceste apropieri şi gustul pronunţat pentru filozofia 
istoriei. Gânditorii elenişti şi moderni se îndreabă, deopotrivă, care 
e sensul diferitelor culturi, care e scopul sau direcţia istoriei. Un accent, 

amar pentru unii, de nădejde cerească pentru alţii, se pune pe fatali¬ 
tatea istoriei. A existat atunci ca şi astăzi sentimentul net că ceva e 
pe sfârşite şi că ceva nou începe. Sentimentul acesta de sfârşit şi de 
început nu e un sentiment al unui oarecare sfârşit şi al unui oarecare 
început. E vorba de un sentiment escatologic de sfârşit de lume şi 
de un sentiment eonic de început de lume. 

Cei vechi înţelegeau prin cuvântul „eoni“ perioade istorice lungi, 
timpuri universale. Eon înseamnă pentru noi o nouă lume spirituală 
de lungă durată. în istorie putem distinge două feluri de perioade. 
Există perioade de culturi locale, de aspecte particulare, încercuite 
în sine, cu orizont fatal îngust, ataşate la anume forme exclusiviste 
de viaţă şi de gând, înzestrate cu o vie mobilitate, dar în fond vari¬ 
ind un număr limitat de motive de creaţie. Şi există perioade eonice. 
Perioadele eonice se caracterizează printr-o creştere enormă a con¬ 
ştiinţei, ele sunt mai degajate de mediul cronospaţial. Centrul lor 
generator ţine de stratosfera spirituală. Ele au tendinţa de a depăşi 
orice orizont. Nu particularismul e nota lor dominantă, ci aspiraţiile 
universaliste. Acestea sunt perioade de vaste sinteze, de determinare 
a vieţii dintr-un centru spiritual. Asemenea perioade eonice au con¬ 
stituit pentru Asia budismul, pentru lumea noastră eclezia creştină. 
Trecerea de la o perioadă de culturi locale la o perioadă eonică nu se 
face fără de grave crize sufleteşti şi intelectuale. Elenismul a fost o 
asemenea criză de trecere între o epocă de culturi locale şi o eră de 
accentuată şi monumentală spiritualitate (eonul creştin, aproximativ 
întâia mie de ani a erei noastre). Pe fundalul creştin s-a clădit, după 
intrarea în istorie a romano-germanilor, dar şi a slavilor, o nouă peri¬ 
oadă de culturi locale (aproximativ a doua mie de ani a erei noastre). 
Astăzi ne găsim într-o criză de trecere de la această perioadă cultu¬ 
rală spre un nou eon. Criza spirituală a timpului nostru e o criză „ele- 
nistă“, cu multe aspecte care pot fi privite ca tot atâtea avantaje şi 
dezavantaje: amestecul eteroclit de doctrine încă necoagulate intr-un 
întreg, relativizarea filozofiei, năvala miticului în conştiinţa vremii, 
mijirea sfioasă a unui nou ontologism vizionar, setea de ultime sin¬ 
teze şi tragica neputinţă a intelectului de a le crea. întocmai cum 
elenismul antic a dus, prin toate elementele ce s-au amestecat în 
căldarea-i vrăjitorească, în cele din urmă la o prefacere verticală, de 
ridicare a vieţii cu o octavă mai sus în scara spiritualităţii, tot aşa 

„elenismul' 1 modern va duce la o nouă ancorare a vieţii în spirit şi la o 
asemănătoare prefacere verticală în adânc şi în înalt. Prefacerea ne inte¬ 
resează aici numai sub unghi intelectual, şi sub acest unghi spiritual 
va îndura o deplasare de la intelectul enstatic spre intelectul ecstatic. 
Fireşte că eonul creştin ne poate servi cel mult ca o vagă analogie 
pentru ceea ce va fi noul eon. Ne îndoim că analogia istorică are im¬ 
portanţa principială pe care unii gânditori vor să i-o acorde, dar 
existând asemănări atât de profunde şi de vădite între timpul nostru 
şi elenism, se poate prezice cu suficientă probabilitate ivirea, ca şi în 
trecut, a unui nou eon dogmatic, a unui eon spiritual care sub aspec¬ 
tul gândirii îşi va primi impulsurile de creaţie dintr-o iniţială rea¬ 
bilitare a intelectului ecstatic, cu toate riscurile pe care acesta le implică. 

O seamă de gânditori dintre cei mai cu vază ai timpului ne dau 
preţioase lămuriri asupra prefacerii în curs, dar prea puţin asupra 
perspectivelor ei. Un Spengler şi-a vestit cu ani în urmă sentimentul 
escatologic, într-un sens cu totul naturalist, ce e drept, al sfârşitului 
culturii europene. Sentimentul eonic nu l-a încercat. Dar concomitent 
cu aceste presimţiri de prăbuşire s-au auzit şi alte glasuri, de îndemn 
şi de nădejde. Un Keyserling, după ce a sondat apele duhului de pre¬ 
tutindeni, crede, cu vânjosie de condotier al ideii, în înălţarea vieţii 
pe un alt podiş spiritual. El e însă tot atât de departe de concepţia 
unui nou eon dogmatic ca şi gânditorii raţionalişti de toate speciile, 
pe care în chip merituos îi depăşeşte. Cu profunzimile stepei ruseşti 
la spate, un Berdiaev profetizează noul Ev Mediu. 1 Gândirea lui Ber- 
diaev e străbătută fără îndoială în mare măsură de un sentiment 
eonic. „Noul Ev Mediu“, făcând parte integrantă dintr-o concepţie 
teologică despre istorie, înseamnă însă mai mult o restauraţie decât 
o creaţie. Noul Ev Mediu ar urma să se realizeze ca o floră religioasă 

1. Despre o nouă dogmă şi spiritualitate, în înţeles de eon, am vorbit lămu¬ 
rit în Filozofia stilului (scrisă în 1923 şi apărută în 1924; a se vedea întreg capi¬ 
tolul intitulat „Absolutul" şi îndeosebi paginile 70-78, unde am schiţat în câteva 
cuvinte noul cuget dogmatic, etica întemeiată pe anonim şi arta lor corespun¬ 
zătoare). între ideile cuprinse acolo şi unele din cele formulate de Berdiaev în 
Notil Ev Mediu se pot constata, pe lângă importante deosebiri, şi oarecare ase¬ 
mănări. Se cuvine deci să adăugăm că, în momentul când a apărut studiul nostru, 
nu cunoşteam şi nici nu puteam cunoaşte eseul lui Berdiaev, care, după cum 
reiese dintr-o notiţă lămuritoare cu care e însoţit (în traducerea germană: Dos 
nene Mittelalter, Darmstadt, 1927), a fost scris cel mai curând în 1925. 

crescută sub soarele dogmei creştine şi ca un complex de forme so¬ 
ciale în centrul căruia ar sta Biserica creştină. Berdiaev vede noul ev 
ca un Ev Mediu în lumină tradiţională, antiistorică. Concepţia sa e 
romantică. Berdiaev, iremediabil ataşat la trecut, ia dogma în sensul 
credinţei, global. Nu o sublimează. De aceea el nu s-a putut ridica 
la ideea, pentru noi fundamentală, a intelectului ecstatic, menit să 
creeze noi dogme filozofice, o metafizică în acord cu tendinţele 
inerente ale timpului. După părerea lui Berdiaev istoria e epuizată, 
sfârşită, falită; singura salvare, după el, e reintrarea sub bolta ideii 
creştine, din care omul a ieşit prin încercare şi ispită. Noi credem 
numai într-o criză istorică (am numit-o elenistă); o criză în cuptorul 
căreia se ard la înaltă temperatură cărămizile pentru noua clădire. 
Eonul dogmatic, la ale cărui porţi batem, îl închipuim înzestrat cu 
toate virtuţile ineditului. Nu vedem cum ar putea să intre în el ele¬ 
mente de dogme specific creştine, după noi perimate ca conţinut. 
Deocamdată, pe planul intelectual nu vedem desenându-se, între 
eonul creştin şi noul eon, altă notă comună decât formele, stilul 
intelectului ecstatic. Acest disponibil intelect ecstatic îşi va lua mate¬ 
rialul, ce urmează să fie transfigurat în noi dogme, din conştiinţa 
frământată a timpului, şi nu din muzee de antichităţi. 

Ceea ce se impune poruncitor e colaborarea gânditorilor. în ade¬ 
văr, dacă se ţine seama de ritmica prin contrast a perioadelor isto¬ 
rice, s-ar zice că individualismul îşi trăieşte agonic ultimele excese şi 
astfel metafizica de mâine probabil nu va mai fi metafizica unuia sau 
a celuilalt, expresie trecătoare a personalităţii gânditorilor dezbinaţi 
între ei de penibile tendinţe spre atomizare individualistă, ci o meta¬ 
fizică clădită încetul cu încetul, printr-un proces continuu, cu peri¬ 
peţii, cu înfrângeri şi biruinţe, printr-o muncă de generaţii sub zodia 
intelectului ecstatic. 

Ce alte muchii şi aspecte va avea cleştarul încă opac al eonului, 
ale cărui prime semne le întrezărim, e o problemă de cercetat. Va asista 
viitorul şi la reeditarea dogmaticului în înţeles de constrângere? Pu¬ 
nem întrebarea cu şovăirea cuvenită, dar în deplină conştiinţă că 
viitorul poate închide în sine toate surprizele. Ritmica istorică nu 
exclude - oricât n-am înţelege astăzi acest lucru - apariţia pe tărâm 
spiritual a unui factor de constrângere care să înzestreze noile dogme, 
odată deplin cristalizate, cu acea notă dogmatică în sens obişnuit, cu 
aureola imuabilităţii. Dar nici acea eventuală stabilizare a noilor 

dogme prin măsuri de constrângere nu va fi ceva definitiv, căci isto¬ 
ria nu cunoaşte definitivate. înclinăm în orice caz să credem că noua 
metafizică se va întemeia nu numai pe concepte abstracte, ci şi pe 
plăsmuiri ale unei noi gândiri mitice. Ivirea unei noi religiozităţi, care 
ar pune personalitatea omenească în slujba dogmei de mâine, ni se 
pare mai mult decât firească. Nu e exclus ca etosul să se întemeieze 
pe stilare anonimă, şi cultul individualităţii să cadă pentru câtva timp 
cu desăvârşire în desuetudine. Viitorul e domeniul visului; şi deo¬ 
camdată putem visa mult şi nepedepsiţi.] 

INTRODUCERE 

Denumirile „cunoaştere paradiziacă" şi „cunoaştere luciferică", 
utilizate la fiecare pas în studiul de faţă, au un sens pur simbolic şi 
se referă la fapte accesibile analizei şi viziunii filozofice. Lucrul trebuie 
spus din capul locului pentru a nu prilejui vreo deziluzie cititorului 
care, ispitit de titlul scrierii, s-ar crede în drept să se aştepte la o exe¬ 
geză teologală în marginea mitologiei biblice, la eventuale alegorii gnos¬ 
tice sau poate la o problematică religioasă. Problematica noastră ţine 
exclusiv de teoria cunoaşterii. Mărturisim că nu ne-ar fi tocmai uşor să 
precizăm chiar de la început sensurile ce le atribuim „cunoaşterii 
paradiziace" şi „cunoaşterii luciferice" fără de a anticipa prea mult rezul¬ 
tatele analizelor ce le întreprindem şi ale ostenelilor la care ne supu¬ 
nem. Pentru început ne vom permite să definim cele două feluri de 
cunoaştere prin câteva vagi indicaţii, a căror semnificaţie nu depăşeşte 
pe aceea a unui gest iniţial de despărţire în două a unei materii pri¬ 
mordiale. Vom cere cititorului, pe care-1 voim ferit de bruscă iniţiere, 
o înaintare înceată cu noi alături. Nu ne îndoim că, trudindu-se prin 
desişurile de abstracţiuni în care ne încumetăm ca-n nişte codrii de 
schelete, se va alege la urmă de tot cu o lămurire pe care zadarnic i-am 
da-o acum. 

Prin cei doi termeni simbolici, indicăm în cadrul cunoaşterii o 
dualitate care până acum nu a fost întrezărită ca atare. E vorba despre 
o profundă dualitate, sub ale cărei semne stăpânitoare se împarte, cu 
distincţii de ansamblu şi de detaliu deosebit de tranşante, întregul 
câmp al cunoaşterii înţelegătoare. Asupra acestei dualităţi vom stărui 
îndelung, când analitic, când cu ochiri peste întreaga privelişte, făcând 
cel mai adesea consideraţii în paralelă, după cum o cere însăşi natura 
adânc despicată în două a faptului de care ne ocupăm. Sub unghiul 
dualităţii pe care ne luăm sarcina s-o punem în lumină, se va vedea 
că teoreticienii cunoaşterii, stăpâniţi de magia unei unităţi visate, 

dar de neatins, au tratat până astăzi mai mult despre ceea ce ţine de 
natura cunoaşterii pe care o numim „paradiziacă". Particularităţi şi 
aspecte de ale cunoaşterii „luciferice" au fost doar episodic şi acci¬ 
dental luate în seamă şi aceasta totdeauna cu vădită tendinţă de a le 
interpreta ca un derivat al cunoaşterii concepute în întregul ei ca o 
inalterabilă unitate, ca un sistem lipsit de polaritate, ca un tot de 
acte coordonate în jurul unei centrale şi unice osaturi. Excesul de zel 
pus în căutarea unei unităţi fictive a izbutit doar să întreţină diverse 
confuzii, să îngrămădească dificultăţile de interpretare a cunoaşterii 
şi să denatureze unele din aspectele acesteia. Gândul de a privi cunoaş¬ 
terea înţelegătoare dual, cu toate eşecurile încercate de celălalt mod, 
contrar, de a o vedea, nu a fost încă susţinut cu suficientă seriozitate 
şi consecvenţă şi, chiar şi atunci când a fost susţinut, a fost aplicat 
intr-un fel pentru noi destul de irelevant. Teoria cunoaşterii, oricâte 
dispute şi divergenţe de păreri ar fi înregistrat în istoria ei accidentată 
şi plină de peripeţii, s-a clădit ţinându-se seama aproape exclusiv de 
firea cunoaşterii paradiziace. Sarcina noastră va fi deci, în primul rând, 
o analiză a cunoaşterii luciferice, o scoatere în evidenţă a felului ei cu 
totul aparte, de mare apariţie cu însuşiri singulare, purcezând dintr-o 
iniţiativă viguroasă a spiritului şi inexplicabilă prin simplele circum¬ 
stanţe în care ea se iveşte. Cunoaşterea luciferică, deşi diferă până la 
opoziţie de cunoaşterea paradiziacă, nu a fost până acum cuprinsă 
în tot ansamblul ei şi mai ales nu a fost măcar bănuită în semnifi¬ 
caţia ei de „a doua cunoaştere", care, avându-şi relieful şi încheieturile 
proprii, nu poate fi redusă în nici un fel la „întâia cunoaştere", adică 
la cunoaşterea „paradiziacă". 

Pentru a supune unui amănunţit studiu cunoaşterea luciferică, se 
impun deocamdată câteva consideraţii introductive despre „cunoaş¬ 
tere" in stătu nascendi. Aceasta fireşte numai întru cât consideraţiile ne 
vor putea fi de folos la determinarea ulterioară a dualităţii despre care 
ţinem să vorbim. Nu ne vom lansa deci în noi teorii asupra genezei 
cunoaşterii, dar vom trece în revistă unele aspecte paradoxale ale cu¬ 
noaşterii in stătu nascendi, aspectele paradoxale de care trebuie să se 
ţină necontenit seama în orice analiză structurală a cunoaşterii. 

Fie punctul nostru de purcedere un loc comun. In filozofie se 
obişnuieşte de mult să se facă o deosebire, ce şi-a justificat îndeajuns 
îndreptăţirea, între elementul „concret" şi elementul „conceptual" al 
cunoaşterii. „Intuiţia" şi „conceptul" delimitează substantival diferenţa 

dintre cele două elemente, dozate în diversă proporţie, dar perma¬ 
nent prezente în orice conţinut de cunoaştere înţelegătoare. Ne vom 
feri, cu toată grija impusă de natura sumară ce trebuie s-o aibă nişte 
consideraţii introductive, de meditaţii inoportune asupra proceselor 
psihologice, prin care se realizează o „intuiţie concretă" sau un „con¬ 
cept". Ne vom feri cu egal spirit de economie şi de consideraţii asupra 
altor acte, de altă natură decât psihologice, care ar putea eventual să 
intervină în geneza elementelor cunoaşterii. Aceste acte sunt foarte 
ascunse. O teorie asupra lor, prin felul ei, ar introduce prin antici¬ 
paţie în subiectul a cărui lămurire o dorim supoziţii problematice, de 
care ne putem foarte bine şi fără pierdere scuti. Să ne mărginim a privi 
„intuiţia concretă" şi „conceptul" sub aspectul funcţiei lor în cadrul 
cunoaşterii în genere şi al raportului lor mutual în constituirea unei 
„cunoaşteri". După o teză dacă nu îndeobşte admisă, cel puţin înde¬ 
obşte cunoscută, conceptul şi intuiţia concretă aparţin unor planuri 
diverse de cunoaştere. Intre concept şi intuiţie se admite totuşi o anu¬ 
me corespondenţă. Corespondenţa aceasta trebuie privită sub dublu 
raport: într-o anume privinţă, conceptul conţine mai puţin, în altă 
privinţă mai mult decât concretul intuiţiei. Conceptul de o parte 
face abstracţie de anume aspecte ale concretului, de altă parte adaugă 
ceva în plus la ceea ce poate să conţină prin natura sa concretul. 
Acest fel de corespondenţă e cu osebire vizibil la conceptele cărora 
li s-a acordat o înaltă slavă şi care circulă în filozofie sub numele de 
„categorii". Conceptele categoriale, precum cele ale substanţei, cauza¬ 
lităţii, unităţii, existenţei etc., îşi au desigur paradoxia, proprie de 
altfel tuturor conceptelor, dar care iese în deosebit relief tocmai la 
conceptele de demnitate „categorială". Intuiţiile, care ar veni în dis¬ 
cuţie ca suport concret , ca vatră a conceptelor aşa-zise categoriale, ana¬ 
lizate în conţinutul lor material-concret nu oferă o acoperire completă 
conceptelor categoriale. Se ştie cât de ingenios a arătat aceasta deja 
Hume în analiza conceptelor de „substanţă" şi „cauzalitate". Şi tot 
aşa, se ştie cât caz se face de la Kant încoace de această împrejurare, 
susceptibilă, de altfel, de diverse interpretări. în conceptul categorial 
al „cauzalităţii", distingem ca elemente de conţinut: întâi, momentele 
conceptuale ale fenomenului a şi ale fenomenului b (aceasta în sensul 
cel mai eterat, adică fâcându-se abstracţie de orice notă concretă po¬ 
sibilă a celor două fenomene); şi al doilea, momentul conceptual al 
unui raport de succesiune necesară între cele două fenomene (în 

înţelesul că a îl produce pe b). Făcându-se încercarea de a pune în con¬ 
gruenţă conceptul categorial al „cauzalităţii" cu conţinutul mate- 
rial-concret al intuiţiei, se va constata între ele, cu toată corespondenţa, 
oarecare asimetrie, întrucât conceptul categorial debordează acest con¬ 
ţinut material-concret, pe care însă în formă „abstractă" îl implică, 
îl înglobează. Repetând aceeaşi experienţă cu diverse concepte cate¬ 
goriale, vom descoperi că în acest fapt ţinem sub directă observaţie 
însăşi esenţa categorialului în raport cu concretul. In adevăr, darul de 
a îngloba prin debordare conţinutul material-concret al intuiţiei carac¬ 
terizează pe deplin natura intimă a conceptelor categoriale în gene¬ 
ral. Rostind această propoziţie, ne abţinem cu precauţie de la orice 
opinie asupra genezei conceptelor categoriale. Faptul impresionant 
că ele înglobează prin debordare conţinutul material-concret al intui¬ 
ţiei nu ne îndreptăţeşte, cum de-atâtea ori diverşi filozofi s-au grăbit 
să creadă, la nici o teză sigură cu privire la modul lor de a se produce. 
Ni se va replica, nu Iară dreptate, că faptul acesta dovedeşte cu sufi¬ 
cientă putere cel puţin existenţa unei spontaneităţi spirituale. Dar 
cu chestiunea „spontaneităţii" atingem o zonă foarte misterioasă, pe 
care tocmai cei care apelează la ea se pare că o simplifică fără cri¬ 
ticismul necesar. In privinţa aceasta ar fi foarte multe de spus. In trea¬ 
căt, ajunge să separăm nişte chestiuni confundate cu prea zeloasă 
pasiune. Suntem dispuşi să admitem, ca substrat al conceptelor cate¬ 
goriale, o viguroasă „spontaneitate" a spiritului omenesc; în acelaşi 
timp am voi însă să subliniem că această împrejurare nu ne sileşte 
imperios să atribuim conceptelor categoriale şi atributul „subiecti¬ 
vităţii". N-am înţeles niciodată, oricât ne-am fi silit, de ce „sponta¬ 
neitatea" trebuie neapărat să fie „subiectivă". N-ar putea să existe şi 
o spontaneitate în stare de a cuceri „obiectivul"? Punem această în¬ 
trebare cu titlu de simplă nedumerire, fără a intra în elucidarea ei. 
Problema subiectivităţii conceptelor categoriale o lăsăm, alături de 
altele, deschisă. Semnalăm doar prin tangenţă că problema nu e în 
nici un caz identică cu aceea a „spontaneităţii" conceptelor catego¬ 
riale şi nici cu aceea, pur structurală, consistând în simpla comparare 
a conţinutului conceptelor categoriale cu conţinutul material-concret 
al intuiţiei. Sub acest ultim unghi, am văzut că conceptele categoriale 
cuprind prin conţinutul lor mai multe elemente constitutive decât 
ar putea să ofere vreodată conţinutul material-concret al intuiţiei. In 
formă abstractă însă, conceptele categoriale înglobează prin debordare 

material-concretul. Reţinem în această propoziţie o stare de fapt care, 
iscodită cu privire la obârşia ei, ar admite diverse interpretări, dar care 
e neîndoielnică. Constatarea, repetăm, nu ne obligă la nici un fel de 
opinie cu privire la geneza în sine a conceptelor categoriale. După 
cum am spus însă, nu „geneza" conceptelor categoriale ne interesează 
aici, ci altceva. E vorba despre un anume procedeu, ce se introduce 
în câmpul cunoaşterii de câte ori un concept categorial, odată înce¬ 
tăţenit în imperiul conştiinţei, se întrebuinţează ca un factor deter¬ 
minativ, care configurează în anume sens materialul concret al intuiţiei. 
Procedeul e pe cât de fundamental, pe atât de paradoxal. Existenţa 
lui e implicată în modul de întrebuinţare cotidian al conceptelor cate¬ 
goriale. De câte ori se determină concretul printr-un concept catego¬ 
rial, cunoaşterea, printr-un act autoritar, pune în ecuaţie materialul 
concret şi o anume expresie conceptuală, care înglobează prin debor- 
dare acest material. Un „mănunchi de calităţi" devine prin acest para¬ 
doxal act „un subiect cu atribute"; o „succesiune regulată de fenomene" 
devine, pe temeiul aceluiaşi tur de forţă, o „succesiune cauzală de 
fenomene". Orice aplicare a unei categorii asupra unui material con¬ 
cret implică o asemenea ecuaţie. Ecuaţia se dovedeşte de fiecare dată 
a fi o ecuaţie sui-generis nedeplină, totuşi cu pretenţii de autentică 
ecuaţie, o ecuaţie constituind din punct de vedere logic o licenţă, pe 
care cunoaşterea şi-o îngăduie fără a mai întreba de vreo justificare. 
Deoarece în această introducere ne-am făgăduit gândului de a vorbi 
tocmai despre paradoxiile pe care şi le îngăduie cunoaşterea în stare 
de autocreaţie sau de constituire, ţinem să fixăm cu tot dinadinsul 
în atenţia cititorului această întâie paradoxie cu caracter de licenţă 
logică. De altfel această licenţă, de care uzează permanent cunoaşterea 
fără ca ea să se poată singură trage la răspundere (logica nu consti¬ 
tuie o instanţă absolută în sfera cunoaşterii), nu e singura licenţă ce 
şi-o îngăduie cunoaşterea în perioada ei de constituire. O altă licenţă, 
adiacentă cu alte însuşiri ale intelectului, e următoarea. Intelectul, 
destinat între altele operaţiei enigmatice de a dezghioca intuiţia de 
accidental şi de a o ridica pe un podiş înalt de esenţe, plăsmuieşte 
în contact cu intuiţia concretă anume concepte care din punct de ve¬ 
dere logic sunt imposibile, deoarece ele implică antinomicul. Drept 
ilustrare, să alegem un exemplu care a jucat un remarcabil rol într-o 
anume „logică". Conceptele despre care vorbim sunt toate făcute după 
chipul şi asemănarea conceptului de „devenire". Conceptul „devenirii" 

închide în sine, după cum s-a remarcat, o antinomie. Conceptul acesta, 
analizat sub unghi logic, se despică în termenii contradictorii: ne- 
existenţă-existenţă. Sub aspect pur logic, conceptul de „devenire" e 
imposibil el n-ar fi putut să fie alcătuit pe cale de sinteză logică din 
cei doi termeni antinomici. Conceptul a fost alcătuit pe temei direct 
de intuiţie, care ne arată „devenirea" drept posibilă. Intelectul e dotat 
cu posibilitatea de a ridica, pe planul conceptual, iraţionalul ca atare 
al intuiţiei concrete şi de a elabora în consecinţă concepte, care sub 
raport logic se destramă în antinomii. Intelectul creează nenumărate 
concepte de natura aceasta. Existenţa acestor concepte, care nu alcă¬ 
tuiesc un „sistem", ci se întemeiază fiecare în parte pe aceeaşi virtute 
inerentă intelectului, a fost utilizată ca substrat pentru sistemele de 
filozofie „dialectice". De notat e că sinteza dialectică nu e un produs 
logic. Sinteza dialectică înseamnă o trimitere la intuiţie şi nu e imagi¬ 
nabilă fără de posibilitatea intelectului de a plăsmui concepte în con¬ 
tact cu iraţionalul ca atare al intuiţiei. Sistemele dialectice măsurate 
numai cu logica dobândesc o înfăţişare himerică. Logica nu le poate 
nicidecum face dreptate. Sub acest unghi, ele sunt dinainte condam¬ 
nate. Curios e însă că sistemele dialectice ţin cu orice preţ să se justi¬ 
fice logiceşte. In realitate, singura lor justificare trebuie căutată într-o 
profundă şi insondabilă particularitate a intelectului ca autor; în 
particularitatea consistând în putinţa elaborării unor concepte, prin 
care se ridică pe un plan de esenţe iraţionalul ca atare al intuiţiei. In¬ 
telectul, în contact cu intuiţia, are darul ciudat de a plăsmui con¬ 
cepte sintetice, la care n-ar ajunge niciodată pe cale pur logică şi care 
sub modul logic sunt imposibile. 

O altă licenţă a cunoaşterii în stare de constituire e în legătură cu 
plăsmuirea unor concepte care nu au o corespondenţă concretă, ci 
exprimă un proces deschis al intelectului în contact tangenţial cu con¬ 
cretul. Când intelectul săvârşeşte, de pildă, actul de punere a unui 
spaţiu, a unui moment, a unei unităţi, el se crede îndreptăţit să repete 
la infinit acest act, cel puţin pe un plan ideal. Un asemenea act ini¬ 
ţial se generează virtualmente la infinit pe baza unei dinamici spe¬ 
ciale a intelectului. Licenţa de care spiritul face uz e de astă dată aceea 
de a crede în posibilitatea repetării fără limită a aceluiaşi act de pu¬ 
nere a unui ceva, fie aceasta chiar şi numai pe un plan ideal. Intelec¬ 
tul se comportă ca şi cum actul iniţial le-ar cuprinde în sine şi pe toate 
celelalte, la infinit. Un act de punere a unui ceva e însă din punct 

de vedere logic identic numai cu sine însuşi, dar nu e identic cu 
repetarea sa la infinit. Evident, intelectul îşi asumă şi de astă dată un 
drept influenţei căruia nu ne putem sustrage, dar care logiceşte duce 
la creaţii eminamente gratuite. Noţiuni precum acelea de spaţiu 
infinit, de timp infinit, de număr infinit etc. presupun în cele din 
urmă licenţa despre care vorbim. Conceptele în chestiune exprimă 
nu atât ceva concret sau un fapt general, ci un proces deschis, de 
puneri, la care intelectul uman se crede îndreptăţit în virtutea unei 
dinamici proprii căreia el nu-i poate rezista. 

Prin licenţele fundamentale ale cunoaşterii în stare de constituire, 
la care gândirea filozoficească a cititorului ar putea să adauge şi altele, 
se statornicesc în chiar temeiurile cunoaşterii: 1) un fel de ecuaţii, care 
logiceşte nu sunt ecuaţii cu adevărat, dar care prin operaţiile săvâr¬ 
şite de intelectul în contact cu concretul sunt implicit tratate drept 
autentice ecuaţii şi 2) un fel de ecuaţii care sunt ecuaţii cu adevărat, 
dar pe care intelectul le trece cu vederea, ca şi cum ele n-ar exista. 

Astfel, pentru întâia licenţă din serie se statorniceşte o ecuaţie 
paradoxală între conceptele categoriale şi materialul concret al intui¬ 
ţiei, pe care categoriile îl înglobează. 

A doua licenţă implică o ecuaţie perfectă, de care însă în chip 
arbitrar nu se ţine seama. Ecuaţia abolită arbitrar e aceea dintre con¬ 
ceptele sintetice, exprimând iraţionalul ca atare al intuiţiei, şi antino¬ 
miile în care ele se destramă sub unghi logic. Ecuaţia e perfectă, dar 
cunoaşterea şi intelectul o tratează ca şi cum ea n-ar exista. 

Prin a treia licenţă se statorniceşte o ecuaţie între punerea unui 
concret şi repetarea la infinit a acestei puneri. 

Cum licenţele acestea nu le-am dedus sistematic din vreun prin¬ 
cipiu şi nici nu le-am stabilit prin cercetarea sistematică a întregului 
desiş al cunoaşterii, e de aşteptat ca numărul lor să poată fi comple¬ 
tat. Pe noi ne interesează faptul general în sine că intelectul uman, 
în stare de autoconstituire, mai înainte de a opera pe temeiul princi¬ 
piilor logice, operează paradoxal, cu tururi de forţă, pe bază de licenţe 
pe care nu ştim cine i le-a acordat. Toate aceste licenţe sunt logiceşte 
impermeabile. Totalitatea lor constituie un fel de coeficient „perma¬ 
nent" al cunoaşterii în genere. Coeficientul acesta trebuie acceptat aşa 
cum e. Cunoaşterea, dacă s-ar condamna singură pentru acest „abuz“ 
şi ar încerca să elimine din corpul ei coeficientul în discuţie, s-ar 
anula în total, ceea ce ar echivala cu o sinucidere. Tot atât de adevărat 

e de altă parte că, dacă şi cunoaşterea şi intelectul uman ar încerca 
să-şi constituie elementele fundamentale pe baza principiilor logice, 
pe care se arată dispuse să le accepte după constituirea acestora, pro¬ 
babil n-ar putea să ia naştere. „Cunoaşterea înţelegătoare", în faza 
precipitării sale conceptuale, nu se supune principiilor logice. Cunoaş¬ 
terea înţelegătoare, prin modul cum se constituie, nu dispune de o 
completă şi ireproşabilă justificare logică. Cunoaşterea şi intelectul 
ţin să se comporte potrivit principiilor logice numai după ce s-au 
constituit în elementele lor conceptuale şi în modul lor de-a orga¬ 
niza concretul. Ne vom îngriji însă să adăugăm la aceste constatări 
observaţia că licenţele amintite le-am pus în evidenţă nu ca o infirmi¬ 
tate menită să discrediteze cunoaşterea, ci ca o situaţie de fapt, în favoa¬ 
rea căreia desigur că s-ar putea pleda cu suficiente argumente dacă 
am şti toate avantajele de care spiritul uman se bucură pe urma ei. 


CUNOAŞTEREA PARADIZIACĂ 
ŞI CUNOAŞTEREA LUCIFERICĂ 

Cunoaşterea înţelegătoare odată realizată ca atare, între altele şi 
prin graţia licenţelor sui-generis ce le are în stare intrauterină, ca să 
zicem aşa, constă în orânduirea categorială a concretului intuitiv, în 
determinarea materialului intuitiv prin concepte abstracte, în inven¬ 
tarierea obiectelor şi a raporturilor lor imediate, aşa cum toate acestea 
sunt date în intuiţie. Dar nu numai în intuiţie. Obiectul cunoaşterii 
înţelegătoare poate fi şi un fapt general, dat ca atare abstracţiunii. 
Tot aşa un fapt imaginar, dat ca atare imaginaţiei. Cunoaşterea în¬ 
ţelegătoare, epuizându-se în aceste câteva operaţiuni, îşi e totuşi sieşi 
suficientă. Această suficienţă rezultă din împrejurarea că acest fel de 
cunoaştere înţelegătoare (după cum vom vedea, e vorba numai de 
un fel de cunoaştere) se găseşte în faţa obiectului, pe care-1 socoteşte 
dat sau cu posibilităţi de a fi dat, întreg şi nealterat, şi care prin na¬ 
tura sa nu îndeamnă la depăşire. Sarcina de căpetenie a acestei cu¬ 
noaşteri e de a înseria obiectele pe planul conceptual. în operaţia sa 
conceptuală vastă şi variată, această cunoaştere se găseşte din capul 
locului în situaţia privilegiată de a nu trebui să aplice conceptul decât 
atunci când acesta e chemat, solicitat de chiar fizionomia sau con¬ 
figuraţia obiectului. Această cunoaştere înţelegătoare are privilegiul 

unic de a fi complet revărsată asupra obiectului. Ea e oarecum veş¬ 
nic la ţintă. Sub aspect negativ, ea se caracterizează prin aceea că nu 
cunoaşte problematicul în sens acut şi integral; ea poate avea îndoieli 
şi nedumeriri, dar îndoielile ei sunt oarecum de scurtă respiraţie şi 
nedumeririle fără orizont, putându-şi găsi grabnic soluţia. în cunoaş¬ 
terea aceasta nu intervine ideea de „necunoscut" decât doar în chipul 
necunoscutului ca „lipsă", ca obiect-interval în seria cunoscutelor, 
sau sub forma mai laterală a necunoscutului ca un ce „nou" în seria 
cunoscutelor. Cunoaşterea înţelegătoare caută să înlăture „intervalul" 
sau „hiatul" în seria cunoscutelor prin scoaterea la iveală a obiec- 
tului-lipsă, aceasta de fapt sau prin combinaţie mentală. Iar „noul" 
va fi determinat după cum e - unic sau multiplu. Când „noul" e unic, 
el va îndura o determinare prin analogie cu ce e cunoscut; când 
„noul" e multiplu - el va fi determinat printr-un nou concept care 
corespunde esenţei „noului". Cunoaşterea înţelegătoare despre care 
vorbim se caracterizează printr-o integrală ataşare plină de încredere 
la obiect, aşa cum obiectul se prezintă pe planul intuiţiei, al abstrac¬ 
ţiunii sau al imaginaţiei. Obiectul (fie extern, fie lăuntric, faţă de 
om ca subiect cognitiv) stăpâneşte cu greutatea şi accentul lui cunoaş¬ 
terea pe care tocmai o considerăm. Ea e desigur capabilă de lărgire, 
de spor, de progres, dar înaintarea ei se face tot în contact strâns cu 
„obiectul". Pentru particularităţile ei, care vor dobândi în cursul ex¬ 
punerilor noastre un tot mai pronunţat relief, să dăm acestei cunoaş¬ 
teri numele simbolic de cunoaştere paradiziacă. Privită în ansamblu, 
ea se caracterizează prin fixare asupra „obiectului", asupra obiectului 
socotit în întregime dat sau cu posibilităţi de a fi dat, fie în intuiţie, 
fie în abstracţiune, fie în imaginaţie. Cunoaşterii paradiziace îi opu¬ 
nem, cu distincţii ireductibile, cunoaşterea luciferică. Cunoaşterea luci- 
ferică o vedem detaşându-se în chip aparte de obiect, fără de a părăsi 
însă obiectul. „Cunoaşterea luciferică", prin actul iniţial, consideră 
obiectul său despicat în două, într-o parte care se arată şi într-o parte 
care se ascunde. Obiectul cunoaşterii luciferice e totdeauna un „mis¬ 
ter", un „mister" care de o parte se arată prin semnele sale şi de altă 
parte se ascunde după semnele sale. Cunoaşterea paradiziacă îşi e sieşi 
suficientă. Ea n-ar avea nevoie de încă un fel de cunoaştere alături 
de ea. Cunoaşterea luciferică are însuşiri singulare ca şi cunoaşterea 
paradiziacă, dar ea implică în anume măsură cunoaşterea paradiziacă. 
Cunoaşterea luciferică invadează cu perspectivele ei câmpul cunoaşterii 

paradiziace. Cunoaşterea luciferică provoacă o criză în obiect, „criză" 
în sensul unei despicări care răpeşte obiectului echilibrul lăuntric. 
Cunoaşterea paradiziacă se caracterizează printr-un fel de alipire fami¬ 
liară la obiectul său, pe care-1 socoteşte total dat sau cu posibilităţi 
de a fi dat. Cunoaşterea luciferică se caracterizează printr-o distanţare 
plină de tulburătoare iniţiativă faţă de obiectul său, pe care-1 pri¬ 
veşte în perspectiva „crizei" pe care ea însăşi o provoacă. Prin cunoaş¬ 
terea paradiziacă se statornicesc poziţiile liniştitoare, momentele de 
stabilitate, permanenţa vegetativă şi orizonturile care nu îndeamnă 
dincolo de ele înseşi ale spiritului cunoscător. Cu cunoaşterea luci¬ 
ferică se introduc în împărăţia acestuia „problematicul", tatonarea 
teoretică, construcţia, adică riscul şi eşecul, neliniştea şi aventura, tot 
atâtea momente care repugnă cadrelor cunoaşterii paradiziace. Ase¬ 
menea caracterizare, de natură aparent morală, a celor două feluri de 
cunoaştere, satisface desigur numai foarte anevoie setea de precizie 
a cititorului. Caracterizările făcute nu sunt însă destinate precizărilor, 
ci anunţă doar aroma unei ţări în care suntem pe cale de a intra. 

Linia de demarcaţie dintre cele două feluri de cunoaştere, pe care 
abia o întrezărim, va deveni desigur tot mai invizibilă cu cât înain¬ 
tăm în cercetarea noastră. Există fără îndoială undeva un punct care 
să ne dea un întâi acces la ideea lor netă. Şi poate nu ne înşelăm 
afirmând că acest punct e însăşi ideea problematicului. Cunoaşterea 
paradiziacă nu cunoaşte problematicul decât intr-un sens cu totul 
incomplet. In adevăr, cu faptul în sine, integral, al „problematizării", 
intrăm în domeniul cunoaşterii luciferice. Cunoaşterea paradiziacă 
nu cunoaşte nici construcţia ipotetică, nici teoria, în înţelesul amplu 
şi cu totul special pe care-1 au aceste acte intelectuale în câmpul 
cunoaşterii luciferice. De fapt „criza obiectului", „problematicul", 
„construcţia teoretică" privite în plenitudinea lor sunt momente spe¬ 
cifice ale cunoaşterii luciferice. Cunoaşterea paradiziacă se mărgineşte 
să determine prin concepte obiectul găsit în faţă într-o totală pre¬ 
zenţă. Când e vorba de „hiaturi" pe planul prezenţelor, se întâmplă, 
fireşte, ca şi cunoaşterea paradiziacă să-şi pună „probleme" şi chiar 
să se simtă îndemnată să construiască „teorii"; dar aceste probleme 
şi teorii - asemănate cu problematicul şi construcţia teoretică proprii 
cunoaşterii luciferice - se dovedesc a fi, după cum se va vedea, un 
fel de similiprobleme şi similiteorii. Cunoaşterea paradiziacă şi cunoaş¬ 
terea luciferică operează, desigur, cel puţin la început, cu acelaşi mate- 

rial obiectiv; ele se deosebesc însă profund prin modul cum atacă 
materialul. Privite sub unghiul mijloacelor conceptuale, desigur că 
şi cunoaşterea paradiziacă şi cea luciferică întrebuinţează, cel puţin 
la început, acelaşi material conceptual. Ele se deosebesc însă prin 
modul de întrebuinţare a materialului. Cunoaşterea luciferică şi cea 
paradiziacă, fiind moduri ale „cunoaşterii înţelegătoare", se mişcă 
deopotrivă pe cele două planuri: al intuiţiei şi al conceptualului, dar, 
diferenţiindu-se calitativ prin procedeele lor, ele sunt în stare să 
ajungă la rezultate la care numai una din ele, adică cea paradiziacă, 
fiind primară, niciodată n-ar putea să ajungă. Identitatea de spaţiu 
ocupat alternativ sau concomitent, prin concurenţă ascunsă, de amân¬ 
două aceste feluri de cunoaştere a sedus pe cei mai mulţi teoreticieni. 
In adevăr, teoreticienii înclină să nu vadă decât un fel de cunoaştere, 
căreia îi îngăduie cel mult două variante graduale, de pildă una naivă 
peste care s-ar suprapune o variantă derivată, de diferenţiere gra- 
duală, savantă, de rafinare, o cunoaştere civilizată. Teoreticienii, în¬ 
chişi în orizontul îngust pe care singuri şi l-au clădit, au crezut că, 
analizând cunoaşterea „naivă", „spontanee", şi cea „civilizată" sau 
„metodică", ar putea să le reducă la un numitor comun, între amân¬ 
două neexistând decât o diferenţă de complicaţie. Prin admiterea 
unei cunoaşteri paradiziace şi a unei cunoaşteri luciferice, nu contra¬ 
zicem teza de mai înainte, dar marcăm o dualitate care nu e identică 
cu aceea îndeobşte adoptată. Vorbim despre o cunoaştere paradiziacă 
şi o cunoaştere luciferică în convingerea că acestea se deosebesc prin 
chiar natura lor şi în convingerea că diferenţa dintre ele nu e aceea 
de la „naiv" la „civilizat". Diferenţa de la naiv la civilizat, de la spon- 
taneu la metodă se instalează în fiecare din cele două feluri de cu¬ 
noaştere în favoarea cărora pledăm. Ea nu e esenţială. Discontinuitatea 
ce o remarcăm între cunoaşterea paradiziacă şi cunoaşterea luciferică 
ia aspectul violent al unei polarităţi. A arăta condiţiile cunoaşterii 
paradiziace înseamnă, ce-i drept, a scoate la iveală şi unele împreju¬ 
rări care condiţionează cunoaşterea luciferică, dar această operaţie nu 
înseamnă câtuşi de puţin a lămuri însăşi esenţa cunoaşterii luciferice. 

Pentru a surprinde cunoaşterea luciferică în esenţa sa, trebuie să 
o considerăm în actele prin care ea intră în posesiunea integrală a 
naturii sale. Fenomenul central al cunoaşterii paradiziace e determi¬ 
narea obiectului, nedespicat, sau acumularea de concepte adecvate 
asupra faptului intuit, gândit sau imaginat. Fenomenul central al 

cunoaşterii luciferice e cu totul altceva: criza obiectului şi diversele 
acte consecutive. Ni se va concede că de la Kant încoace teoria cu¬ 
noaşterii a devenit, printr-o continuă îngustare de orizont, o teorie 
a faptului. Prin îngustarea orizontului s-au sărăcit, fără suficientă 
justificare, varietatea şi complexitatea de conţinut ale teoriei cunoaşterii. 
Prin comprimarea zării, filozofii au suprimat bogăţia subiectului. 
Articularea „faptului" e desigur un proces mai primar decât actul 
„punerii unei probleme" şi actul „soluţionării" ei. Articularea „fap¬ 
tului" premerge „punerii unei probleme", dar în „punerea unei 
probleme" intervin factori şi momente noi, care nu joacă nici un rol 
în articularea „faptului". Factorul cel mai important, deşi nu unic, 
de acest fel e atragerea „misterului" în obiectivul cunoaşterii. Intr-un 
studiu 1 , pe care dintru început l-am înţeles numai ca o temelie 
pentru viitoare lucrări, am afirmat că obiectul cunoaşterii înţelegătoare 
(luciferice) e misterul. Formulând aceasta spuneam că prin raportarea 
cunoaşterii înţelegătoare la mister, ca autentic „obiect" al ei, s-ar 
putea clădi la nevoie o întreagă teorie a cunoaşterii. Analizele şi con¬ 
sideraţiile ce urmează încearcă să dea consistenţa necesară gândului 
exprimat aiurea. Cuvântul „mister", pe cât de sonor, pe atât de incert, 
a fost întotdeauna refugiul spaimei sau neputinţei de a înţelege ceva. 
Dacă îndrăznim să raportăm cunoaşterea înţelegătoare la „mister" 
ca la adevăratul ei obiect înseamnă că ne impunem, înainte de toate, 
sarcina nu tocmai uşoară de a despuia noţiunea „misterului" de in¬ 
certitudinile graiului de toate zilele. Cuvântul „mister" trebuie ri¬ 
dicat în măsura posibilităţii la demnitatea de „noţiune". Aceasta 
presupune arătarea amănunţită, dincolo de vagul care constituie până 
azi substanţa conceptului de mister, a variantelor ce le comportă şi 
a rolului pe care ele îl pot avea într-o teorie a cunoaşterii. Particula¬ 
ritatea de ansamblu cea mai izbitoare a cunoaşterii luciferice con¬ 
sistă în atragerea misterului în obiectivul ei. In cunoaşterea paradiziacă, 
„misterul" nu intervine decât într-un sens mărginaş şi accidental, de 
„hiat"; „misterul", în înţeles deplin, nu constituie nici măcar întâm¬ 
plător, necum permanent, „obiectul" ei. Aici vom face însă loc remar¬ 
cii că cunoaşterea paradiziacă, deşi îşi e sieşi suficientă, suportă, din 
moment ce cunoaşterea luciferică o întretaie, înrâuririle acesteia. Vom 
vedea la vremea sa că cunoaşterea paradiziacă obţine prin reflex de 


1 . Eonul dogmatic. 

la cunoaşterea luciferică, care năvăleşte în câmpul ei, înţelesuri noi, 
pe care nu le poate avea singură, înţelesuri pe care ea le acceptă 
totuşi prin răsfrângere de la cunoaşterea luciferică. 


CRIZA OBIECTULUI 

Cunoaşterea luciferică începe prin aceea că nu mai socoteşte 
obiectul dat al cunoaşterii drept „obiect", ci numai ca un simptom 
al „obiectului". Prin acest act, obiectul cunoaşterii ajunge în „criză", 
adică suferă o despicare în două, într-o parte care se arată şi într-o 
parte care se ascunde , prin ceea ce obiectul îşi pierde echilibrul inte¬ 
rior. Cunoaşterea, în manifestarea ei cea mai frecventă, se găseşte faţă 
în faţă cu un complex de fenomene empirice pe care le determină 
„paradiziac" prin „concepte". Cunoaşterea luciferică invadează cunoaş¬ 
terea printr-un act neaşteptat, care nu se explică prin nici o nece¬ 
sitate proprie celei paradiziace: ea problematizează „complexul de 
fenomene" despre care vorbim. Prin „punerea problemei", complexul 
de fenomene, conceptual mai mult sau mai puţin determinat, se 
preface în altceva decât „complex de fenomene"; el se transformă în 
„complex de semne ale unui mister". Aceasta e schimbarea nepre¬ 
văzută de orizont ce-o îndură orice fenomen sau complex de feno¬ 
mene, orice „experienţă", în momentul când ia contact cu cunoaşterea 
luciferică. Ceea ce mai înainte fusese obiect neted, nedespicat - se 
preface în obiect despicat în două: în arătat şi ascuns. Prin aducerea 
unui obiect al cunoaşterii paradiziace în perspectiva nouă a cunoaş¬ 
terii luciferice, se declară o „criză" în obiect, în sensul că acesta de¬ 
vine simplu semn arătat al unui mister în esenţă ascuns. A săvârşi acest 
act şi a iscodi, de pe pragul părţii care se arată a unui mister, partea 
care se ascunde a acestuia înseamnă a deschide „un mister". Cunoaş¬ 
terea luciferică începe prin „deschiderea unui mister". Actul acesta 
de ansamblu e sub raport logic identic cu „punerea unei probleme". 
Trebuie să recunoaştem că în cadrul cunoaşterii paradiziace, închisă 
în sine, mulţumită cu sine, nu există nicăieri zariştea misterului. O 
întâie şi hotărâtoare deosebire între cunoaşterea paradiziacă şi cu¬ 
noaşterea luciferică zace în chiar modul de a-şi ataca obiectul. Obiec¬ 
tul cunoaşterii paradiziace e exterior misterului şi e astfel constituit 

că nici nu îngăduie ivirea conştiinţei de mister; obiectul cunoaşterii 
luciferice e misterul deschis. Mai înainte de a se ivi actul fundamental 
de „deschidere a unui mister", act propriu cunoaşterii luciferice, fac¬ 
torul menit să consteleze cu totul altfel în jurul său conţinuturile de 
cunoaştere, adică factorul „mister", nu figurează în nici o formă în 
obiectul cunoaşterii paradiziace. Cum însă orice obiect al cunoaşterii 
paradiziace poate fi trecut, printr-o schimbare de perspectivă, în sta¬ 
rea de „criză", orice obiect al cunoaşterii paradiziace dobândeşte, fără 
a-şi pierde constituţia, o înfăţişare de mister latent. Obiectele cunoaş¬ 
terii paradiziace sunt deci, în lumina de reflex primită de la cunoaşte¬ 
rea luciferică, tot atâtea „mistere latente". 

Diferenţierile la care am ajuns, deşi embrionare încă, permit circum¬ 
scrierea mai de aproape a sferei iniţiale în care se mişcă cunoaşterea 
luciferică. în ce cadru de început se constituie problematica cunoaş¬ 
terii luciferice? Care e sfera sa iniţială? „A pune o problemă" înseam¬ 
nă, ca act luciferic, „a deschide un mister". Propoziţia aceasta ar putea 
să sugereze cititorului ideea că prin sferă sau cadru iniţial al cunoaş¬ 
terii luciferice am înţelege un vast şi universal mister deschis, gene¬ 
ral şi omogen, cum ar fi de exemplu „lucrul în sine" kantian. Faţă 
de-o asemenea interpretare, pe care memoria filozofică a cititorului 
ar putea s-o etaleze în marginea consideraţiilor noastre, trebuie să 
luăm poziţie de clarificare. Cunoaşterea luciferică nu apare cu numi¬ 
tul „halo" în jurul său. Cadrul în care se iveşte cunoaşterea luciferică 
nu e acel universal mister deschis, general şi omogen, de extremă 
limită, ci acela circumscris de nenumăratele mistere latente eterogene 
care formează tot atâtea obiecte ale cunoaşterii paradiziace. Fiecare 
din aceste mistere latente, izolat pentru sine sau în legătura lor reci¬ 
procă, poate să ia, prin transpunere în altă perspectivă, contact cu 
cunoaşterea luciferică, prefâcându-se în „obiect" al acesteia. Proble¬ 
mele pe care le pune cunoaşterea luciferică nu se desenează pe fondul 
unui mister deschis, unic şi universal, conceput de la început drept 
inaccesibil. Ele sunt puse în cadrul unei imense eterogenităţi de mis¬ 
tere latente, dintre care fiecare în special e susceptibil de a fi deschis 
ca mister. Un mister astfel deschis stă la dispoziţia cunoaşterii luci¬ 
ferice în vederea unor operaţii precise, pe care le vom pune în evi¬ 
denţă în paginile acestui studiu. Misterul deschis, universal, omogen, 
al lucrului în sine, cum îl înţelege Kant - nu e disponibil. Acesta 
reprezintă o limită şi, ca atare, constituie o problemă cu totul specială, 

asupra căreia ne rezervăm dreptul de a reveni. „Misterul deschis" de 
fiecare dată prin „punerea unei probleme", ca act de bază al cunoaş¬ 
terii luciferice, nu are o legătură necesară cu întrebarea despre „lucrul 
în sine", opac prin definiţie; „deschiderea unui mister" e un act prin 
care cunoaşterea luciferică intră în posesiunea obiectului căruia i s-a 
promis. Deschiderea unui mister e însă pentru cunoaşterea luciferică 
numai un început. Cunoaşterea luciferică deschide un mister nu spre 
a-1 lăsa deschis, ci spre a-i imprima pe urmă variaţiile de care mis¬ 
terul e susceptibil. Un mister deschis, ca obiect al cunoaşterii lucife¬ 
rice, poate să se declare oriunde: în cadrui experienţei, la limita 
experienţei, pe orice plan de abstracţiune al experienţei şi dincolo de 
experienţă. însuşirea de căpetenie a unui „mister deschis", din mo¬ 
mentul declarării sale ca atare, e - în raport cu cunoaşterea lucife¬ 
rică - marea sa disponibilitate în vederea variaţiilor ce le va îndura 
din partea acesteia. Sarcina adevărată a cunoaşterii luciferice începe 
de abia acum. în capitolele următoare vom arăta, cu toate amănun¬ 
tele necesare, procedeele de variere a unui mister deschis. 

înainte de a trece mai departe, să reţinem încă următoarele. Obiec¬ 
tul cunoaşterii paradiziace are, în raport cu cunoaşterea, anume 
dimensiuni epistemologice pe care nu le are obiectul cunoaşterii luci¬ 
ferice şi invers. Obiectul cunoaşterii paradiziace posedă, în raport cu 
cunoaşterea, dimensiunea „prezenţei" sau, prin opoziţie, a „hiatului". 
Un obiect poate să fie aci prezent (cunoscut); cum poate să fie lipsă 
(necunoscut). Obiectul cunoaşterii luciferice e totdeauna aşezat la 
răscrucea, la întretăierea altor două dimensiuni: a „arătatului" (cunos¬ 
cut) şi a „ascunsului" (necunoscut). Vom nota că necunoscutul are, 
după cum se poate ghici din alăturarea aceasta, două sensuri, după 
cum e conceput sub modul cunoaşterii paradiziace sau sub modul 
cunoaşterii luciferice. în cadrul cunoaşterii paradiziace, „necunoscutul" 
are sensul de „hiat". în cadrul cunoaşterii luciferice, necunoscutul 
are sens de „ascuns". Care-i deosebirea dintre „necunoscutul" ca hiat 
şi „necunoscutul" ca ascuns ? Şi care-i deosebirea dintre „cunoscutul" 
ca prezenţă şi „cunoscutul" ca arătat ? Am spus că cunoaşterea luci¬ 
ferică deschide un mister nu din pasiunea sterilă de a-1 deschide, ci 
pentru a-1 supune unor variaţii pe care misterul deschis le comportă. 
Prin această variere, se substituie „misterului deschis" un nou con¬ 
ţinut cognitiv, reprezentând „ascunsul". Acest nou conţinut, la rândul 
său, va putea să fie iarăşi deschis ca mister şi să fie din nou substituit 

prin alt conţinut cognitiv. Actele acestea alternante se pot repeta in¬ 
definit. In cadrul cunoaşterii luciferice, „arătatul" e substituibil prin 
„ascuns". In zona cunoaşterii paradiziace, un „hiat" îndeamnă să fie 
întregit. Un hiat anulat prin întregire nu se substituie obiectelor deja 
cunoscute, ci li se alătură. „Hiatul" se adaugă „prezenţei". Progresul 
cunoaşterii paradiziace în domeniul necunoscutului e extensiv, liniar, 
de întregire, de adăugire, de juxtapunere. Progresul cunoaşterii luci¬ 
ferice în domeniul necunoscutului se realizează intensiv, în adâncime. 
Cunoaşterea luciferică încearcă să pătrundă tot mai adânc în esenţa 
ascunsă a obiectelor. Misterelor deschise Ii se substituie altele. Ascun¬ 
sul revelat ia în anume măsură locul arătatului iniţial. „Necunoscutul" 
are deci, în limitele celor două feluri de cunoaştere, semnificaţii di¬ 
verse. „Necunoscutul" în domeniul cunoaşterii paradiziace e, simplu, 
suma tuturor „hiaturilor". Necunoscutul în cadrul cunoaşterii lucife¬ 
rice e un permanent şi inevitabil postulat, care cere veşnic înlocuirea 
„arătatului" prin „ascuns" şi a acestuia prin „şi mai ascuns". Necunos¬ 
cutul în limitele cunoaşterii luciferice are un accent de esenţialitate faţă 
de cunoscut şi e chemat, odată revelat, să dea un caracter de acciden- 
talitate cunoscutului iniţial. In zona cunoaşterii paradiziace, necunoscutul 
se alătură pur şi simplu cunoscutului şi nu are prin sine însuşi nici un 
avantaj faţă de cunoscut. Intorcându-ne la întrebarea ce ne-am pus 
mai înainte, vom răspunde: necunoscutul ca „hiat" se deosebeşte de 
necunoscutul ca „ascuns" prin aceea că „ascunsul" are un accent esenţial 
şi poate fi substituit cunoscutului său complementar (arătatului), pe 
când „hiatul" se adaugă cunoscutului său complementar (prezenţei), 
neavând faţă de acesta nici un privilegiu. 


VARIEREA CALITATIVĂ A MISTERELOR 

In afară de sarcina nu lipsită de satisfacţii de a întregi „hiaturi", 
adică de a progresa extensiv în necunoscut, „cunoaşterea paradiziacă" 
mai are menirea, nu mai puţin nobilă, de a-şi strânge obiectele în 
puncte, care reprezintă proiecţii în abstract. Aceasta se face prin sub¬ 
sumarea obiectelor la categorii şi concepte. Prin proiectarea obiectelor 
pe un plan de „generalităţi", intelectul descarcă cunoaşterea de balas¬ 
tul intuiţiei. Ridicarea faptelor concrete pe planul conceptual aduce 
cu sine o reducţie numerică, o împuţinare a diversităţii concrete. 



VARIEREA CALITATIVĂ A MISTERELOR 261 


Cum însă orice obiect al cunoaşterii paradiziace e, prin raportare 
virtuală la posibilităţile cunoaşterii luciferice, un „mister latent", pu¬ 
tem afirma că, prin operaţiile de reducere conceptuală a faptelor 
concrete sau a obiectelor în genere, se realizează în cadrul cunoaşterii 
paradiziace o reducţie numerică a „misterelor latente" ale experienţei 
(ale lumii). Două sunt aşadar procesele cunoaşterii paradiziace: 

1. Cunoaşterea paradiziacă progresează extensiv în necunoscut 
prin scoatere la iveală de noi obiecte. 

2. Cunoaşterea paradiziacă reduce numeric misterele latente ale 
lumii prin determinarea lor conceptuală. 

Dacă e adevărat că cunoaşterea luciferică diferă esenţial de cea 
paradiziacă, atunci în cadrul ei procesele vor fi cu totul altele. E de 
relevat înainte de toate faptul că cunoaşterea luciferică nu operează 
cu „mistere latente"; ea „deschide misterele ca mistere". Şi adiacent 
mai e de relevat că misterele deschise îndură prefaceri de conţinut, 
ele sunt supuse unei varieri calitative. Ajunge să medităm puţin 
chiar numai în abstract, fără de exemple de fapt, asupra varierii cali¬ 
tative a unui mister deschis, spre a vedea că această variere calitativă 
e a priori posibilă în trei chipuri: 

1. Un mister deschis poate să îndure o atenuare în calitatea sa. 

2. Un mister deschis poate să fie permanentizat în calitatea sa. 

3. Un mister deschis poate să fie potenţat în calitatea sa. 

Intre aceste trei posibilităţi de variere calitativă a unui mister des¬ 
chis, accentul de frecvenţă cade cu putere asupra celei dintâi; a doua 
o întâlnim neasemănat mai rar, iar a treia are până acum un caracter 
excepţional, deşi ca posibilitate e temeinic fundată în structura in¬ 
timă a cunoaşterii luciferice şi desigur mult mai des cerută decât se 
crede, de chiar natura „misterului deschis". 

Privind mai de aproape cele trei posibilităţi de variere calitativă 
a unui mister deschis, observăm că două manifestă tendinţe în di¬ 
recţii tocmai opuse şi că una ocupă oarecum mijlocul între ele. Această 
distribuţie spaţială ne sugerează ideea de a utiliza, pentru fixarea sim¬ 
bolică a „direcţiilor" în chestiune, anume semne matematice, care şi 
în matematică sunt întrebuinţate ca semne direcţionale. E vorba de 
semnele plus, zero, minus. Cum vom distribui aceste semne în dome¬ 
niul epistemologic? Se crede îndeobşte că opera pozitivă pentru care 
e chemată cunoaşterea ar fi aceea de a „învinge", de a „anula", de a 
„suprima" necunoscutul. Formula e ruşinos de vagă şi nu ne prea poate 



262 CUNOAŞTEREA LUCIFERICĂ 


servi drept criteriu căutat pentru distribuirea semnelor direcţionale. 
S-a văzut că necunoscutul are semnificaţii diverse, după cum e gândit 
sub modul cunoaşterii paradiziace sau al celei luciferice. Ce-i drept, 
tema noastră e de astă dată cunoaşterea luciferică. Dar limitând chiar 
sensul „necunoscutului" la cel circumscris de cunoaşterea luciferică, 
fraza despre suprimarea necunoscutului rămâne pretenţioasă, căci în 
cadrul cunoaşterii (fie paradiziace, fie luciferice) nu e vorba pro- 
priu-zis de suprimarea necunoscutului. Cunoaşterea luciferică pătrunde 
în sens intensiv în necunoscut, dar cuceririle ei pot să însemne cel 
mult substituirea unor mistere deschise prin altele, care, faţă de miste¬ 
rele iniţiale, reprezintă mistere calitativ metamorfozate în diverse 
direcţii. Raportul dintre cunoscut şi necunoscut nu ne prea oferă un 
punct de sprijin pentru distribuirea semnelor direcţionale în câmpul 
epistemologic. Poate ne oferă acest sprijin mai curând predilecţia de 
fapt a cunoaşterii luciferice pentru una din aceste direcţii, căreia i-am 
putea da în acest caz, printr-un acord convenţional, semnul plus. In 
adevăr, cunoaşterea luciferică manifestă o predilecţie specială pentru 
una din direcţiile despre care vorbim. Ea coincide cu aceea a atenuării 
calitative a misterului deschis. Să convenim deci a da procedeului 
acestuia semnul plus. Vom obţine astfel pentru cele trei posibilităţi 
de variere calitativă a unui mister deschis denumirile următoare, potri¬ 
vit semnelor ce le primeşte fiecare: 

1. Atenuarea calitativă a unui mister deschis vom socoti-o, ca 
procedeu de cunoaştere, drept „plus-cunoaştere". 

2. Permanentizarea calitativă a unui mister deschis va dobândi 
denumirea de „zero-cunoaştere“. 

3. înteţirea calitativă a unui mister deschis va purta ca procedeu 
denumirea de „minus-cunoaştere". 

în legătură cu distribuţia simbolică intr-un spaţiu imaginar a ope¬ 
raţiilor cunoaşterii luciferice, se pune întrebarea: ce semn dăm punc¬ 
tului de plecare al cunoaşterii luciferice, punct care e acelaşi pentru 
oricare din cele trei procedee? Potrivit uzanţelor matematice, îl vom 
numi tot zero-cunoaştere. E însă o deosebire între acest zero ca „punct 
de plecare" şi zero ca „direcţie". Zero ca punct de plecare, ca „origo", 
corespunde locului epistemologic în care se plasează totdeauna un 
„mister deschis". Când prin operaţiile cunoaşterii luciferice „misterul 
deschis" suferă o atenuare în calitatea sa, vom spune că operaţiile au 
avansat în direcţie plus ; când prin operaţiile cunoaşterii luciferice 



VARIEREA CALITATIVĂ A MISTERELOR 263 


misterul deschis suferă o înteţire în calitatea sa, vom spune că ele au 
înaintat în direcţie minus. Când prin operaţiile cunoaşterii luciferice 
misterul deschis n-a suferit nici o schimbare calitativă, vom spune 
că operaţiile s-au săvârşit în direcţie zero. Prin zero-cunoaştere ca 
„direcţie", misterul deschis se fixează în identitate cu sine însuşi 
într-o poziţie definitivă, recunoscută drept inatacabilă prin mijloace 
conceptual-cognitive. Aceste operaţii diversificate în trei direcţii s-ar 
putea reprezenta grafic astfel: 

zero-cunoaştere 

0 


plus-cunoaştere + -L 

0 


minus-cunoaştere 


Evident, e vorba aici de nişte coordonate care reprezintă direcţii 
de soluţionare virtual date de câte ori cunoaşterea luciferică „deschide 
un mister" sau „pune o problemă". Din orice loc în care cunoaşterea 
luciferică „deschide un mister" e dată posibilitatea de a porni, ca de 
la un zero (origo), spre o variere calitativă a misterului, fie în sens plus, 
fie în sens minus, fie în sens zero. Oricare ar fi problema, din mo¬ 
mentul punerii ei ea poate să devină punct de purcedere (zero = origo) 
pentru procedee de „soluţionare", mişcându-se în direcţii diverse. De 
fapt, în fiecare problemă va fi urmat numai unul din cele trei pro¬ 
cedee şi asupra acestuia vor decide din caz în caz înşişi termenii pro¬ 
blemei. (Nu în mică măsură însă şi tactul gânditorului.) Orice problemă 
ce se pune în cadrul cunoaşterii luciferice îşi e aşadar sieşi un „origo", 
şi schema grafică de mai sus reprezintă drumurile ce se deschid ca 
posibilităţi de urmat după consumarea actului de punere a unei pro¬ 
bleme, care e identic cu actul provocării unei crize în obiect, care e 
identic cu actul deschiderii unui mister ca mister. Schema grafică 
reprezintă de fapt virtualităţi imanente oricărei probleme de cu¬ 
noaştere luciferică. Cunoaşterea luciferică ar avea deci, în ansamblul 
ei total de probleme, tot atâtea puncte „origo" câte probleme se pun 
în raza ei de acţiune. Da, desigur. însă aceste infinit de multe puncte 
„origo" sunt toate relative. Relative, deoarece ele au o existenţă numai 
pentru problema ce se pune de fiecare dată. Orice problemă îşi e 

punct „origo“ şi, tot aşa, orice problemă îşi are coordonatele sale rela¬ 
tive, reprezentând direcţii virtuale de soluţionare. Propoziţia aceasta 
enunţă însă numai fapte de-o importanţă mai secundară, dincolo de 
care întrezărim şi un alt rol ce trebuie acordat coordonatelor. Nu 
există şi în tot ansamblul de probleme al cunoaşterii luciferice, pri¬ 
vită nu în actele ei izolate, ci în totalitatea ei, un singur punct „origo“ 
şi o singură vastă osatură de coordonate faţă de care s-ar putea even¬ 
tual localiza diversele ei probleme? Credem că da. Există un „origo“ 
absolut şi, tot aşa, „coordonatele absolute" ale cunoaşterii luciferice. 
Situat în „origo absolut" (un loc epistemologic numai abstract deter¬ 
minabil) poate fi considerat orice mister latent care „se deschide" pe 
planul experienţei empiric-concrete. Deoarece există o infinitate de 
mistere latente în cadrul experienţei concrete, adică o infinitate de mis¬ 
tere ce pot fi deschise aici, urmează că în punctul origo absolut se 
aşază de la sine toate problemele puse în cadrul cunoaşterii luciferice 
în legătură cu fenomenele empiric-concrete. Din origo absolut por¬ 
nesc coordonatele absolute în sens plus, minus, zero. Semnificaţia coor¬ 
donatelor absolute e următoarea: fenomenul empiric a, de-o anume 
configuraţie şi structură, e transformat prin optica luciferică în „com¬ 
plex de semne ale unui mister". Acestui mister deschis i se va căuta 
soluţia, adică el va fi supus unei varieri calitative în sens plus, minus 
sau zero. „Misterul deschis", pe care-1 însemnăm cu litera a v are o 
latură arătată (a) şi o latură ascunsă (x); a x = a/x. Prin operaţiile cu¬ 
noaşterii luciferice în sens plus, latura x a misterului deschis a x se 
revelează ca un conţinut imaginar, conceptual determinat, b. Misterul 
deschis a x (echivalent cu a/x) e substituit prin a/b. Din acest moment, 
factorul a suferă o degradare ca conţinut de cunoaştere luciferică, a 
nu mai reprezintă decât un ce accidental. Esenţialul e b. Misterul 
deschis a x e înlocuit prin b. Misterul deschis a x e astfel trecut într-o 
nouă latenţă şi e de acum reprezentat prin conţinutul cognitiv b. 
Misterul deschis a x a suferit o atenuare în calitatea sa. Aici procesul 
cunoaşterii luciferice e deocamdată încheiat. Dar tot aici procesul 
poate să reînceapă cu exact aceleaşi faze. Conţinutul cognitiv b poate 
fi prefăcut prin actul luciferic iniţial în „mister deschis" (£ t ): b x = b/x-, 
b/x e pe urmă redus la b/c-, b suferă degradarea, prin ceea ce b x e redus 
la c etc. etc. Acest proces de reducţie, prin substituiri succesive, va 
deveni mai sensibil în capitolele unde vom face loc exemplelor nece¬ 
sare. Procedeul se repetă indefinit până când un conţinut cognitiv 

imaginar, să-i zicem m, prefăcut în mister deschis (mj, e substituit 
printr-o construcţie care nu mai e imaginară, ci abia gândită, prin 
construcţia n. Prefăcând pe n în „mister deschis" (nţ) şi încercând o 
nouă reducţie, s-ar putea întâmpla să întâmpinăm o rezistenţă. Luând 
act de această rezistenţă, pe care misterul deschis n x (n/x) o opune 
încercării de a fi din nou „atenuat", misterul deschis n x poate fi decla¬ 
rat permanentizat (n/x); prin aceasta, după degradarea factorului n, 
n x e echivalat cu x, ceea ce înseamnă că n A a atins linia zero-cu- 
noaşterii. Se poate însă întâmpla ca misterul deschis n v făcând saltul 
peste linia zero-cunoaşterii, să poată fi redus mai departe astfel: n x 
sau n/x = n/y ; urmează degradarea lui n şi echivalarea lui n x cu y; y 
poate fi de astă dată o construcţie antinomică în sine, adică expresia 
unui „mister potenţat". Cu aceasta am ajuns în zona minus-cunoaş- 
terii. In alţi termeni: dacă privim cunoaşterea luciferică în ansamblul 
total al problemelor pe care ea le pune şi le soluţionează, distingem în 
câmpul ei nu numai o diversitate de direcţii, ci, în strânsă legătură 
cu coordonatele ei absolute, mai deosebim întregi domenii care cuprind 
de o parte toate „misterele progresiv atenuate" (domeniul plus-cu- 
noaşterii), de altă parte toate „misterele progresiv potenţate “ (dome¬ 
niul minus-cunoaşterii) şi între ele linia zero-cunoaşterii cu toate 
„misterele permanentizate". In câmpul cunoaşterii luciferice, privit sub 
raportul coordonatelor sale absolute, mai întrezărim şi existenţa unor 
„serii" de probleme şi soluţii. Totul poate fi reprezentat grafic astfel: 


zero-cunoaştere 


0 

O „serie“ de probleme şi soluţii e cel mai adesea lăsată într-o pro¬ 
vizorie încheiere încă înainte de a ajunge pe linia zero-cunoaşterii. 
Rar de tot seria e urmărită până în domeniul minus-cunoaşterii. 
Seriile cuprind mai puţine sau mai multe probleme, ele diferă aşa¬ 
dar prin lungimea lor, adică prin numărul nodurilor. (Un nod egal 
cu punerea şi soluţionarea unei probleme.) Se concep cazuri când solu¬ 
ţia unei probleme puse în „origo absolut“ rămâne din capul locului 
pe linia zero-cunoaşterii sau trece de-a dreptul în domeniul minus-cu¬ 
noaşterii. Sunt aşadar posibile cele mai diverse forme seriale de pro¬ 
bleme, care reprezentate grafic ar lua varii înfăţişări: 


zero-cunoaştere 

0 



în schema de mai sus se pot grafic plasa şi serii de probleme şi 
soluţii (mistere deschise supuse varierii calitative) pentru care ane¬ 
voie s-ar găsi exemple în istoria gândirii umane. Ele sunt încă nerea- 
lizate, dar ar putea să se realizeze în viitor. Le-am însemnat cu linii 
punctate. Seriile închipuite sunt paradoxale, ele zac în întregime sau 
în cea mai mare parte a traiectoriei lor în zona minus-cunoaşterii, 
dar se încheie în zona plus. Seriile acestea sunt fictive. Ele nu sunt 
însă de neconceput. 

E de reţinut, în orice caz, că schema de mai sus ne dă posibili¬ 
tatea de a localiza o problemă în raport cu coordonatele cunoaşterii 
luciferice. Cu aceasta se deschide o lumină neaşteptată, căci prin „loca¬ 
lizarea" faţă de coordonate se evidenţiază posibilitatea creării unei 
adevărate „topografii" a „misterelor". Asupra acestei topografii şi a 

semnificaţiei ei vom reveni după ce vom fi izbudt să fixăm şi alte 
câteva elemente importante, de care urmează să se ţie seama la alcă¬ 
tuirea ei. Deocamdată o anunţăm ca un fapt întrezărit de-o capitală 
însemnătate, întrucât o asemenea topografie ne-ar permite nu numai 
să „localizăm" misterele dar ne-ar îngădui să imaginăm şi formele se¬ 
riale ale problemelor în general, precum şi să concepem ca posibile 
anume forme seriale de probleme cum gândirea umană încă nu a 
avut prilejul şi îndrăzneala să realizeze până acum. 

Cert lucru, din cele expuse până aici rezultă cu suficientă clari¬ 
tate că filozofia a abuzat în mod condamnabil şi cu o uşurinţă con¬ 
tagioasă de cuvântul „mister", pe care l-a utilizat la fiecare pas fără 
de a-1 fi trecut prin analiza critică ce-o comportă. „Misterul", susceptibil 
de un multiplu sens, lăsat să plutească intr-un haotic vag, a devenit 
un permanent izvor de confuzii şi insurmontabile piedici pentru gân¬ 
direa filozofică. „Misterul", întrucât intră constitutiv în obiectivul 
cunoaşterii, are de fapt variante de-o precizie aproape matematică. 
Astfel există: 

1. Mistere latente, 

2. Mistere deschise, 

3. Mistere atenuate, 

4. Mistere permanentizate, 

5. Mistere potenţate. 

Şi, după cum vom vedea, o serie de variante incomplete, laterale 
sau viciate: mistere-hiaturi, mistere-minuni, mistere adventive. 

In afară de aceste variante principale, se mai constată o variaţie 
de altă natură a sensului „mister", condiţionată de raportarea lui la 
coordonatele cunoaşterii. 

S-a remarcat, desigur, fără a fi nevoie de o subliniere din partea 
noastră, că cunoaşterea luciferică, deschizând misterele latente, în sfera 
cărora e pusă, nu iese niciodată din această sferă. Toată activitatea ei 
se limitează la varierea în sens calitativ a misterelor, care se declară 
în limitele perspectivelor ei. Conceptul „misterului" devine astfel con¬ 
ceptul central de care trebuie să se ocupe teoria cunoaşterii. 

FANICUL ŞI CRIPTICUL 

Ca să nu ne îngreunăm inutil pătrunderea în articulaţia cunoaş¬ 
terii luciferice, ne mărginim deocamdată la analiza procedeului prin 
care se încearcă atenuarea unui mister deschis şi care, evident, e cel 
mai des folosit de cunoaşterea luciferică. Cunoaşterea luciferică se 
mişcă, precum am arătat, intr-un mediu de mistere latente. Primul 
pas al ei e „deschiderea unui mister“. In general, orice material cog¬ 
nitiv, privit în perspectiva cunoaşterii luciferice, devine latură arătată 
a unui mister în esenţă ascuns. Spre a preîntâmpina orice confuzii 
pe care le-ar putea întreţine anume cuvinte curente cu sens labil, să 
introducem în expunerile noastre termeni tehnici. Să numim partea 
care se arată a obiectului în criză fanicul misterului deschis, iar partea 
care se ascunde a obiectului în criză să o numim cripticul 1 misterului 
deschis. „Fanicul“ şi „cripticul 1 ' sunt deci cele două părţi ale obiectu¬ 
lui propriu cunoaşterii luciferice. 

întrebuinţând aici cuvântul „părţi", ne dăm perfect seama că in¬ 
dicăm numai metaforic, şi deci destul de impropriu, o anume stare 
de lucruri. în adevăr, cele două „părţi" nu se întregesc în chip simplu 
ca să alcătuiască „obiectul"; se remarcă între ele mai curând un raport 
de concurenţă, întrucât „cripticul" are un accent de esenţialitate 2 prin 
care tinde să se substituie fanicului; fanicului conceput ca ceva gata 
de a ceda încercării de a fi substituit. A pune o problemă în raza de 
acţiune a cunoaşterii luciferice înseamnă: a provoca criza luciferică 
în „obiect", adică a deschide un mister. Ceea ce fusese obiect al cunoaş¬ 
terii paradiziace se întregeşte în adâncime şi concomitent se despică 
în „fanic" şi „criptic". Prin operaţia aceasta cripticul dobândeşte un 

1. ®odv£o0ou = a se arăta, Kpt>JtT£iv = a ascunde. 

2. Conceptul de „esenţă" (esenţialitate) are şi el două variante, după cum 
e gândit sub modul cunoaşterii paradiziace sau al cunoaşterii luciferice. „Esen¬ 
ţa" unui fapt, a unui „obiect" în cadrul cunoaşterii paradiziace se revelează 
prin simplă degajare de accidentalitatea ce i se adaugă. Esenţa şi accidentalul 
se juxtapun aici oarecum pe acelaşi plan de vădită prezenţă. Cu totul altul e 
cazul „esenţei" în cadrul cunoaşterii luciferice: aici „esenţa" e ascunsă şi acope¬ 
rită, mascată complet de „accidental". Pentru conceptul esenţialităţii, aşa cum 
îl întâlnim în domeniul cunoaşterii luciferice, ar fi nevoie să se introducă un 
termen aparte, pentru ca să nu fie confundată cu „esenţa" de care se face caz 
în zona cunoaşterii paradiziace. Din nefericire, un asemenea termen lipseşte. 

accent special faţă de fanic. De punerea problemei ţine şi actul prin 
care spiritul, instalat în pragul fanic al misterului, iscodeşte cripticul 
acestuia, cu intenţia de a-1 scoate la iveală, cu intenţia de a-1 revela. 
A soluţiona o problemă în raza de acţiune a cunoaşterii luciferice 
înseamnă: a scoate pentru un moment obiectul din criza luciferică, 
prin revelarea cripticului; şi tot de soluţia problemei mai ţine şi actul 
prin care obiectului în criză (mister deschis) i se substituie, după degra¬ 
darea fanicului iniţial la ceva accidental, un nou material cognitiv, 
anume acela prin care intenţional s-a revelat cripticul. 

Un exemplu. Cunoaşterea se găseşte în faţa unor „fapte", să zicem 
în legătură cu lumina, cu modul de propagare al ei, cu reflexia, refrac¬ 
ţia, interferenţa acesteia, cu dispersia spectrală etc. Acest material 
devine obiect al cunoaşterii luciferice prin aceea că e socotit ca un 
complex de semne ale unui mister sau ca latură fanică a obiectului 
în criză. Cunoaşterea luciferică, punând astfel o problemă, iscodeşte 
din pragul fanic al misterului cripticul acestuia, cu intenţia de a-1 
scoate la iveală. Pe urmă cripticul e scos la iveală prin aplicarea unor 
procedee ce rămâne să fie arătate. Se ştie că ştiinţa exactă s-a oprit la 
un moment dat la soluţia că cripticul în discuţie e „ondulaţie în 
eter". Prin această construcţie imaginară (ondulaţie în eter) s-a reve¬ 
lat, cel puţin intenţional, cripticul misterului în chestiune. După 
această revelare a cripticului, materialul fanic iniţial al misterului 
deschis (materialul empiric în ansamblu, experienţele optice cu pri¬ 
vire la propagarea luminii, la reflexie, refracţie, polarizare, interferenţă, 
dispersie spectrală) suferă o degradare şi - prefăcut în ceva acciden¬ 
tal - cade pe al doilea plan. Misterul deschis, al cărui accent cade în 
chip firesc pe latura sa criptică, e înlocuit prin cripticul revelat (ondu¬ 
laţie în eter). Prin această substituire, misterul deschis a suferit o 
atenuare calitativă. In adevăr, „misterul deschis" fusese la început repre¬ 
zentat prin „fanicul" său, adică prin materialul empiric foarte complex 
şi de mare diversitate (proprietăţi calitative ale luminii, proprietăţi 
de propagare, de reflexie, de refracţie, de interferenţă etc.), iar la urmă 
vedem acelaşi mister reprezentat în cunoaştere prin construcţia ima¬ 
ginară mai elementară, mai simplă (ondulaţie în eter), prin care s-a 
încercat a se revela cripticul misterului. 

Natural că materialul cognitiv „ondulaţie în eter" poate fi din nou 
prefăcut în „mister deschis". El devine în cazul acesta latură fanică a 
unui mister deschis, al cărui accent cade din nou pe „criptic". Rămâne 

să se procedeze apoi la revelarea cripticului etc. Cu aceasta s-ar rea¬ 
liza o serie de probleme şi soluţii. 

Să rămânem însă deocamdată la exemplul nostru, care ne va des¬ 
tăinui şi alte lucruri cu privire la articulaţia cunoaşterii luciferice. 

Revelarea cripticului se face de obicei cu ajutorul unei „punţi de 
salt“ în criptic. Construcţiei prin care se revelează cripticul îi premerge 
o idee , care determină prin anticipaţie conţinutul construcţiei. In exem¬ 
plul nostru, construcţia „ondulaţiei în eter“ e în conţinutul ei deter¬ 
minată prin anticipaţie de ideea determinismului mecanicist. Ideea 
aceasta, în această specială funcţie a ei, s-o numim „idee teorică". 
Ideea teorică are o funcţie în vederea saltului în cripticul unui mister 
deschis. Ea determină însuşi conţinutul construcţiei prin care se în¬ 
cearcă revelarea cripticului, în sensul că ea îi imprimă pecetea sa. 
Astfel, în construcţia „ondulaţie în eter“ se cuprinde implicit ideea 
determinismului mecanicist. 

Un alt exemplu din acelaşi domeniu al opticii ilustrează, la fel, 
rolul ideii teorice menite a determina prin anticipaţie construcţia 
prin care se revelează cripticul unui mister deschis. Se ştie cum a ata¬ 
cat Goethe problema culorilor. El a adunat cu impresionantă sâr- 
guinţă o seamă de experienţe. Toate aceste experienţe au alcătuit pentru 
el „fanicul" unui mister deschis. Când a fost vorba să reveleze teo¬ 
retic cripticul misterului deschis, Goethe s-a lăsat condus de ideea 
substratelor calitative. De fapt, în construcţia prin care el a încercat 
să reveleze cripticul misterului deschis această idee de substrat cali¬ 
tativ e implicit dată. Goethe reduce toate culorile la un amestec în 
diverse gradaţii şi în anume împrejurări a două culori-substrat: lumi¬ 
nosul şi întunecatul. Luminosul şi întunecatul, ca fenomen originar, 
se substituie în anume măsură tuturor fenomenelor optice luate în 
considerare de Goethe. 

Ideea teorică pe care cunoaşterea luciferică o utilizează ca punte 
de salt în cripticul unui mister deschis nu se oferă niciodată de la 
sine şi în chip necesar. Ea reprezintă o încercare, un risc. Neizbutind 
într-o problemă cu o idee, cunoaşterea luciferică îşi va încerca noro¬ 
cul cu altele. Cripticul aceluiaşi mister deschis poate fi asaltat prin 
idei teorice diferite. In cazul acesta, construcţiile prin care se încearcă 
revelarea cripticului vor fi şi ele diferite. (In optica culorilor, idei teo¬ 
rice diferite, bunăoară a „determinismului mecanicist" şi a „substratu¬ 
lui calitativ", au dus la construcţii diferite, adică la teoria ondulaţiei 

şi la teoria goetheeană.) Se întâmplă ca „fanicul“ unui mister deschis 
să difere, ca belşug de material, în anume puncte (în optică să fie 
cunoscute fenomenele luminii minus, bunăoară, interferenţa, sau 
fenomenele luminii inclusiv interferenţa) şi cripticul acestui mister 
deschis să fie asaltat cu aceeaşi idee (de exemplu cu ideea determi¬ 
nismului mecanicist). împrejurarea aceasta duce adesea la construcţii 
diferite, în care însă aceeaşi idee teorică e deopotrivă implicată. (Ast¬ 
fel, de exemplu, ideea determinismului mecanicist şi-a pus pecetea 
atât pe construcţia teoretică a lui Newton, prin care lumina e redusă 
la „particule luminoase", cât şi asupra construcţiei teoretice a lui 
Huygens, prin care lumina e redusă la „ondulaţii în eter“.) 

în procedeul atenuării calitative a unui mister deschis, distingem 
deci următoarele momente ca tot atâtea acte logic separabile: 

1. Deschiderea unui mister. Despicarea obiectului în fanic şi criptic. 

2. Punerea unui accent pe cripticul misterului deschis. 

3. Punerea unei idei teorice ca punte de salt spre cripticul miste¬ 
rului deschis. 

4. Revelarea cu ajutorul ideii teorice a cripticului misterului des¬ 
chis: printr-o „construcţie". 

5. Degradarea fanicului iniţial al misterului deschis. 

6. Reducţia misterului deschis la cripticul său revelat. 

Prin revelarea cripticului unui mister deschis, misterul deschis a 
trecut într-o „a doua latenţă", o stare ce reprezintă un caracter de pro¬ 
nunţată instabilitate şi cu o vădită tendinţă spre criza luciferică. în 
orice caz, misterul în a doua latenţă e calitativ atenuat faţă de mis¬ 
terul deschis. De ce? Fiindcă misterul deschis a fost la început re¬ 
prezentat prin fanicul său complex şi divers, şi acum e reprezentat 
prin cripticul său revelat, mai simplu şi mai elementar. 

Cunoaşterea paradiziacă, îndeplinindu-şi sarcina de a determina 
prin concepte un material dat, nu poate să ajungă la o atenuare 
calitativă a „misterelor deschise": întâi, fiindcă în lumea ei nu există 
„mistere deschise"; şi al doilea, fiindcă prin subsumarea obiectelor 
empirice la concepte mai generale, ea poate să obţină cel mult o 
reducţie numerică a misterelor latente. Pentru obţinerea unei atenuări 
calitative a unui mister deschis e nevoie de un salt în cripticul înzes¬ 
trat cu un anume accent şi de degradarea „fanicului" iniţial. Dar 
atât „fanicul", cât şi „cripticul" sunt dimensiuni epistemologice proprii 
obiectului cunoaşterii luciferice. De remarcat că, voind să determinăm 

dimensiunile epistemologice ale obiectului cunoaşterii luciferice, în¬ 
tâmpinăm anume dificultăţi care provin din aceea că în definiţiile 
căutate se furişează cu deosebită insistenţă termeni care ţin de defini¬ 
ţia obiectului cunoaşterii paradiziace. Asemenea termeni sunt arătatul, 
ascunsul, esenţa, accidentalul, cunoscutul, necunoscutul etc. Trebuie 
să ne înţelegem bine asupra acestor termeni. Ei se potrivesc de minune 
când vorbim despre dimensiunile epistemologice ale obiectului cunoaş¬ 
terii paradiziace. întrebuinţaţi însă spre a defini dimensiunile epis¬ 
temologice ale obiectului cunoaşterii luciferice, ei nu pot avea decât 
un înţeles mai mult sau mai puţin metaforic. Aici termenii sunt utili¬ 
zabili numai cu condiţia de a nu ne face vreo iluzie asupra sensului 
lor. Iar sensul lor diferă profund după cum e vorba de obiectul cu¬ 
noaşterii paradiziace sau despre cel al cunoaşterii luciferice. Curios 
e că suntem totuşi la fiecare pas osândiţi să vorbim despre cunoaş¬ 
terea luciferică în termeni de cunoaştere paradiziacă. Cu atât mai 
mult se impune o deosebită atenţie la disocierea sensurilor de care e 
susceptibil acelaşi termen în raport cu dualitatea cunoaşterii. Dacă 
cele două concepte distincte ce se ascund după acelaşi termen ar avea 
fiecare câte un nume, acestea n-ar fi în nici un caz sinonime. 


TENSIUNEA INTERIOARĂ 
A PROBLEMEI ÎN GENERE 

în orice problemă ce se pune în zona cunoaşterii luciferice se 
anunţă, după cele expuse mai sus, un moment deosebit de impor¬ 
tant, căruia trebuie să-i consacrăm câteva pagini, întrucât momentul 
despre care e vorba ne va lămuri în chip deosebit structura acestor 
probleme. S-a văzut că în cadrul cunoaşterii luciferice a „pune o 
problemă" înseamnă a deschide un mister şi, implicit, manifestarea 
intenţiei de a revela cripticul acestui mister deschis. A încerca solu¬ 
ţia problemei înseamnă punerea unei idei teorice ca scândură de salt, 
menită să ne înlesnească transpunerea cognitivă în „criptic". în ce 
raport stă această „idee teorică" cu conţinutul „fanic" al misterului 
deschis? „Ideea teorică" mijloceşte saltul în „cripticul" misterului des¬ 
chis. De aici urmează că ideea cu funcţie teorică şi „fanicul" miste¬ 
rului deschis trebuie să-şi fie - din punctul de vedere al conţinutului 
lor - străine. între „ideea teorică" şi „fanicul" misterului deschis tre- 

buie să se caşte o violentă divergenţă de conţinut, altfel „ideea“ n-ar 
putea să fie o reprezentantă schiţată a „cripticului" misterului des¬ 
chis. Divergenţa de conţinut între ideea teorică şi „fanicul" mis¬ 
terului deschis poate avea diverse grade, ea poate să varieze de la 
„disparat" la un raport de „opoziţie". Divergenţa aceasta constituie 
ceea ce vom numi „tensiunea interioară" a problemei. Cu cât ideea, 
privită în conţinutul ei, diferă mai intens de conţinutul fanic al 
misterului deschis, cu atât „tensiunea interioară" a problemei e mai 
mare. Să dăm exemple. In problema optică citată în capitolul prece¬ 
dent, conţinutul fanic al misterului deschis e alcătuit din experienţele 
optice cu privire la culori, la raza de lumină, la fenomenele de reflexie, 
de refracţie etc. Ideea cu funcţie teorică e aceea a „determinismului 
mecanicist". în conţinutul acesteia, distingem varii elemente concep¬ 
tuale, precum cel al mişcării, al masei şi al unor anume raporturi can¬ 
titative. între conţinutul fanic al misterului deschis (raze, culori, 
reflexie, refracţie etc., un material în care prin analiză directă distin¬ 
gem simple calităţi şi o statică fără mişcare) şi conţinutul „ideii teorice" 
(ideea determinismului mecanicist, al cărei conţinut se dizolvă în 
elemente pur cantitative şi dinamice), se desenează o evidentă dife¬ 
renţă, o diferenţă violentă chiar, cu caracter de excludere mutuală a 
factorilor puşi în comparaţie. Divergenţa aceasta de conţinut între 
„idee" şi „fanic" constituie „tensiunea interioară" a problemei în ches¬ 
tiune. Nu mai puţin în optica goetheeană există o remarcabilă dife¬ 
renţă de conţinut între fanicul materialului iniţial al problemei puse 
de el: culorile şi ideea teorică a calităţii-substrat, cu ajutorul căreia 
Goethe încearcă saltul în cripticul misterului deschis. în exemplul 
acesta, „culorile" reprezintă calităţi; ideea teorică a lui Goethe indică 
un substrat calitativ. Ideea şi fanicul se deosebesc considerabil prin 
conţinutul lor. Intensitatea deosebirii nu atinge, ce-i drept, limita 
extremă a excluderii reciproce prin opoziţie; factorii sunt totuşi „dis¬ 
paraţi". O anume tensiune interioară constatăm deci şi în această 
problemă, fără ca ea să prezinte violenţa din întâiul exemplu. Stu¬ 
diul tensiunii interioare a problemelor ce aparţin cunoaşterii luci- 
ferice nu trebuie neglijat. Pentru scopurile noastre ajunge schiţa ce 
o oferim. Socotim exemplele ce le-am dat drept ilustraţii-standard. 
Faţă de această foarte caracteristică constelaţie de factori pe bază de 
tensiune interioară, constelaţie proprie cunoaşterii luciferice, vom nota 
că cunoaşterea paradiziacă n-are posibilitatea de a pune asemenea 

probleme. în cadrul cunoaşterii paradiziace, ataşată la obiect (de 
obicei concret-intuitiv, câteodată însă imaginar sau, simplu, gândit), 
un concept determinativ se aplică asupra materialului obiectiv prin- 
tr-un fel de afinitate lăuntrică, direct asupra acestuia. în cadrul cu¬ 
noaşterii paradiziace nu există o tensiune, nici măcar atunci când se 
aplică asupra unui material concepte categoriale care, prin conţinu¬ 
tul lor, debordează materialul. Materialul se supune aici fără rezistenţă 
actului de înglobare prin categorii. Dacă în cadrul cunoaşterii para¬ 
diziace s-ar ivi deci un joc de factori analog unei „probleme", o ase¬ 
menea „problemă" ar fi lipsită de „tensiune interioară". Vom avea 
prilejul să descriem mai târziu astfel de cvasi- sau similiprobleme. 

Când în domeniul cunoaşterii luciferice se pune o problemă de 
tensiune interioară, divergenţa dintre ideea teorică şi fanicul miste¬ 
rului deschis duce inevitabil la plăsmuirea unei „construcţii teoretice" 
(de obicei însoţită de accesorii teoretice şi neteoretice), prin care se 
încearcă de fapt un acord indirect între „ideea" cu funcţie teorică şi 
„fanicul" misterului deschis. „Construcţia teoretică" ţine prin intenţie 
loc de „criptic", ea are menirea să reveleze cripticul misterului des¬ 
chis. în clasică problemă huygensiană am avea, de pildă, această 
articulaţie şi raportare de conţinuturi: 

1. Fanicul misterului deschis (raze de lumină, culori, reflexie, 
refracţie etc.). 

2. Ideea teorică (ideea determinismului mecanicist). 

3. Tensiunea între idee teorică şi fanic. 

4. Construcţia teoretică care revelează cripticul misterului deschis 
(„ondulaţie în eter"). 

5. Acordarea indirectă a ideii (construcţiei) cu fanicul iniţial al 
misterului deschis, acordare indirectă prin accesorii teoretice (pentru 
diversitatea „culorilor" se admit vibraţii de diversă lungime, pentru 
natura calitativă a fanicului luminii se enunţă „subiectivitatea sen¬ 
zaţiei" etc.). 

„Tensiunea interioară", ca o trăsătură structurală proprie oricărei 
probleme puse în cadrul cunoaşterii luciferice, se poate verifica supu¬ 
nând unei analize asemănătoare oricare altă „problemă". Totdeauna, 
între ideea cu funcţie teorică prin care se încearcă saltul în „crip¬ 
ticul" unui mister deschis şi „fanicul" acestui mister deschis - e o 
divergenţă de conţinut, care variază de la „disparat" la directă „opo¬ 
ziţie". Acest fapt structural se constată şi atunci când soluţia ce se dă 

unei probleme e departe de a se fi verificat sau chiar şi atunci când 
soluţia a fost dezminţită de experienţă. Ceea ce denotă că faptul acesta 
structural ţine de natura problematicii în sine a cunoaşterii luciferice, 
şi nu depinde de „verosimilitatea" problemei şi a soluţiei ce i se dă. 
Ilustraţiile sunt la îndemâna oricui. Cititorul atent e desigur în stare 
să controleze constatările noastre analizând orice exemplu pe care 
singur şi-l aminteşte. In vederea controlului ce-1 propunem, să mai 
dăm vreo două exemple, scoase la întâmplare din istoria ştiinţei. 
Ceva din ştiinţa Antichităţii. Aristotel enunţase opinia că mişcarea 
perfectă, exemplară, e cea cercuală uniformă. Sub influenţa lui Aris¬ 
totel (şi a lui Platon), această idee a intrat în conştiinţa astronomilor 
din Antichitate şi a jucat adesea un rol de „idee teorică" în diverse 
probleme. Iată una din aceste probleme: pe cale empirică s-a ob¬ 
servat că Soarele, în drumul său prin Zodiac, se deplasează cu iuţeli 
variabile. Faptul în sine merita să fie înregistrat. Hi parii a fost întâiul 
care nu s-a mulţumit cu observaţiile în fapt, ci a pus şi problema 
acestei mişcări solare prin Zodiac, adică a „deschis un mister", prin 
ceea ce, eo ipso, s-a pus un accent de esenţialitate pe „cripticul" aco¬ 
perit, mascat de materialul observat. Problema lui Hiparh echivala 
cu întrebarea: ce se „ascunde" după acest material empiric? Pentru 
saltul în cripticul „misterului deschis" îi trebuia o scândură de salt. 
Ea i se oferea în ideea, curentă pe timpul său, a mişcării uniforme cer- 
cuale , care trecea drept mişcare perfectă, drept mişcare arhetipică. 
Evident, între materialul „fanic" al misterului deschis (mişcarea varia¬ 
bilă şi necercuală a Soarelui prin Zodiac) şi „ideea" mişcării uniforme 
cercuale, există o divergenţă de conţinut care frizează excluderea prin 
opoziţie. Problema, aşa cum şi-a pus-o Hiparh, e deci de „înaltă ten¬ 
siune interioară". „Construcţia" prin care Hiparh se crede transpus 
în cripticul misterului deschis e: Soarele, în pofida aparenţelor empi¬ 
rice, se mişcă în jurul Pământului uniform cercual. Trebuia acum să 
acordeze indirect această construcţie (în care se cuprinde implicit 
ideea teorică) cu „fanicul" misterului deschis (cu faptul observat al 
neuniformităţii şi necercualităţii mişcării solare prin Zodiac). Acor¬ 
dul se realizează prin accesorii teoretice: Pământul, după Hiparh, nu 
e situat în centrul cercului, ci în afară de centru. Neuniformitatea 
mişcării solare prin Zodiac, observată empiric, ar fi o aparenţă dato¬ 
rită excentricităţii mişcării solare în jurul Pământului. Toată această 

combinaţie e deosebit de ingenioasă, dar fără temei real. Articulaţia 
structurală a problemei e însă tipică. 

Alt exemplu: Newton s-a concentrat la un moment dat asupra 
unor observaţii cotidiene: mişcarea cu diverse aspecte a Lunii în jurul 
Pământului. El „pune problema" acestei mişcări, deschizând un mis¬ 
ter; prin aceasta, observaţiile curente devin „material fanic al unui 
mister". Ca punte de salt în „cripticul" misterului deschis, i-a servit 
ideea, concepută tot de el, a influenţei gravitaţionale reciproce sau a 
căderii, unul spre altul, a corpurilor cereşti. Ideea aceasta, ca scândură 
de salt în criptic, duce la construcţia: Luna cade spre Pământ. Intre 
ideea de „cădere" şi forma „fanică" a mişcării lunare în jurul Pămân¬ 
tului e însă o vădită divergenţă de conţinut, o divergenţă care logi- 
ceşte se clasează la categoria „disparatului". Ele nu par a avea nimic 
comun, decât doar genul abstract: ambele sunt „mişcări". Trebuia 
deci să se stabilească un acord indirect între factori a căror divergenţă 
alcătuieşte tensiunea interioară a problemei, adică între ideea ce 
mijloceşte saltul în „criptic" şi fanicul materialului de observaţie. Acor¬ 
dul se stabileşte prin accesorii. „Căderea" Lunii, după concepţia lui 
Newton, se combină în fiecare moment cu mişcarea ei dreptliniară 
pe bază de inerţie iniţială, prin ceea ce „căderea" devine aparent 
altceva decât „cădere". - Dacă nu ni s-ar părea de prisos, am con¬ 
tinua cu înşirarea de exemple. Vom avea însă prilejul să cităm în 
cursul cercetărilor noastre şi alte probleme şi teorii, încât cititorul va 
putea să-şi aleagă după plac exemplele ce le mai crede necesare 
pentru ilustrarea „tensiunii interioare", ca particularitate structurală 
inerentă problematicii cunoaşterii luciferice. Toate exemplele de pro¬ 
bleme luciferice ce vor mai fi citate le socotim trecute şi aici. 


DUBLA FUNCŢIUNE A CATEGORIILOR 

In introducere am vorbit, cu economia necesară unor simple 
consideraţii introductive, despre paradoxia cunoaşterii în legătură 
cu conceptele categoriale. De astă dată să ni se dea voie să facem ab¬ 
stracţie de procesele in stătu nascendi şi să spunem unele lucruri 
despre categorii ca concepte şi despre utilizarea lor pe plan de con¬ 
ştiinţă. Tezele propuse în cele ce urmează nu sunt de altfel întru 

nimic condiţionate de eventuale păreri asupra rolului „categoriilor" 
în fundamentarea cunoaşterii. Ne interesează de astă dată exclusiv 
funcţiile categoriilor ca „concepte" în cadrul cunoaşterii în genere, 
şi nu ca elemente de fundamentare a cunoaşterii. In ansamblul cu¬ 
noaşterii în genere, am operat diviziunea, ce ni se pare de neocolit, 
între cunoaşterea paradiziacă şi cunoaşterea luciferică. Cum, după 
noi, aceste două cunoaşteri diferă prin chiar natura lor, suntem 
îndreptăţiţi să ne întrebăm dacă conceptele categoriale nu dispun de 
funcţiuni diverse, după cum sunt utilizate în câmpul cunoaşterii 
paradiziace sau în cel al cunoaşterii luciferice. Răspunsul nostru e 
afirmativ. Conceptele categoriale au funcţiuni care diferă după natura 
cunoaşterii în zona căreia sunt utilizate. Dincoace de linia plăsmuirii 
lor, categoriile sunt desigur „concepte" la dispoziţia intelectului. în 
cadrul cunoaşterii paradiziace, faptele intuiţiei ies parcă întru întâm¬ 
pinarea conceptelor categoriale. Am spus că faptele intuiţiei, sub 
aspectul material-concret, sunt înglobate prin debordare de conceptele 
categoriale; debordarea în chestiune prezintă un caracter sui-generis, 
întrucât ea nu adaugă nici un element nou material-concret la cele 
înglobate prin ele. Debordarea are, din punct de vedere material-con¬ 
cret, ceva neutral. Debordarea se face prin elemente de altă calitate 
decât material-concretul. Aceste elemente constituie un exces determi¬ 
nativ căruia nu-i corespunde nimic material-concret, dar căruia ma¬ 
terial-concretul i se încadrează cu uşurinţă. Material-concretul nu 
are nici o posibilitate să ajungă în vreun conflict cu conceptul cate¬ 
gorial care i se aplică. Cât ţine tărâmul cunoaşterii paradiziace, in¬ 
tuitivul se subsumează conceptului categorial. în raza de acţiune a 
cunoaşterii paradiziace, conceptele categoriale au o funcţie deter¬ 
minativă, asonant realizată faţă de „material". Materialul, intuitivul 
cheamă, solicită categoriile. Categoriile acoperă, în raport de la con¬ 
ceptual la concret, intuiţia , sau stau în conjuncţie cu ea. Altul e cazul 
întrebuinţării conceptelor „categoriale" în câmpul cunoaşterii luci¬ 
ferice. Aici conceptele „categoriale" obţin funcţia teorică de punte de 
salt în cripticul unui mister deschis. în această calitate neaşteptată a 
lor, categoriile sunt prin conţinutul lor în dezacord cu fanicul unui 
mister deschis. în funcţia lor intermediară de punte de salt în criptic, 
conceptele categoriale sunt utilizate nu asonant sau în conjuncţie cu 
fanicul unui material, ci disonant, din flanc, sau chiar în răspăr cu ceea 
ce e fanic. Acordul între conceptul categorial şi materialul fanic se 

obţine în domeniul cunoaşterii luciferice indirect , prin mijlocirea unor 
construcţii şi accesorii teoretice, nu direct ca în domeniul cunoaşterii 
paradiziace. 

începutul istoriei filozofiei coincide din întâmplare cu întâia între¬ 
buinţare luciferică a conceptului categorial de „substanţă". Thales a 
fost întâiul - ce curios e că acest lucru nu a fost încă remarcat, spre 
a se trage toate consecinţele decurgând din el - care a dat concep¬ 
tului de substanţă o funcţie teorică. Conceptul de „substanţă" a fost 
şi este, înainte şi după data istorică despre care vorbim, întrebuinţat 
în domeniul curent al cunoaşterii paradiziace cu o funcţie categorială 
în sens restrâns sau simplu organizatoare. O funcţie organizatoare 
are conceptul substanţei de câte ori materialul empiric solicită apli¬ 
carea directă a conceptului, adică pretutindeni şi în toate cazurile 
unde intuiţia prezintă intelectului, spre determinare conceptuală, 
un ce accidental variind pe un fond de permanenţă. „Lemnul" e „sub¬ 
stanţa" mobilei ce-o văd în faţa mea. „Fierul" e „substanţa" uneltelor 
cu care operez. „Marmura" e substanţa statuii pe care tocmai o ad¬ 
mir. Sau chiar: „apa" e substanţa gheţii solide pe care calc. în toate 
aceste exemple, conceptul de „substanţă" e utilizat în sens restrâns-cate- 
gorial; aplicarea lui e cerută de chiar conţinutul material-concret al 
cunoaşterii, deşi conceptul debordează (prin înglobare) acest mate¬ 
rial. Altul e cazul metafizicii lui Thales. El caută o „substanţă" pentru 
toate lucrurile. Materialul infinit divers al intuiţiei e prefăcut prin 
act luciferic în latură „fanică" a unui mister deschis. Conceptul „sub¬ 
stanţă" e întrebuinţat aici ca o scândură de salt în cripticul miste¬ 
rului deschis. între „fanicul" misterului deschis (diversitatea infinită 
a lucrurilor) şi ideea de substanţă unică e o incompatibilitate de con¬ 
ţinut. Conceptul de substanţă cere aici nu să fie aplicat prin afinitate 
sui-generis cu materialul; conceptul de substanţă cere aici să fie reali¬ 
zat teoretic, pe temeiul unui material care „fanic" îl refuză. Realizarea 
teoretică a conceptului de substanţă n-ar fi posibilă, de astă dată, decât 
printr-o construcţie teoretică şi prin arătarea accesoriilor, care mijlo¬ 
cesc totuşi un acord indirect între „conceptul de substanţă" şi conţi¬ 
nutul fanic iniţial al misterului deschis (diversitatea infinită a lucrurilor). 
Precum se vede, Thales a pus o problemă de cunoaştere luciferică şi a 
dat conceptului de substanţă funcţia de idee teorică. Problema lui e 
de înaltă tensiune interioară. Thales a riscat construcţia: totul e din apă. 
El ne-a rămas fireşte dator cu actul revelator al accesoriilor, cărora li 

se datoreşte infinita diversitate fanică a lucrurilor. Un alt exemplu 
lămuritor, de astă dată din cea mai recentă istorie a gândirii. E vorba 
despre dubla funcţiune a conceptului cauzalităţii (determinism cau¬ 
zal). Psihologia modernă, tinzând să devină o „ştiinţă", a întrebuinţat 
acest concept în domeniul psihic, nu fără a imita exemplul altor 
ştiinţe. Conceptul cauzalităţii a fost utilizat în domeniul faptelor 
psihice aproape exclusiv în sens categorial-organizator, adică în sens 
de „aplicare" directă a conceptului asupra materialului psihic, de câte 
ori însuşi materialul solicita acest gest. Astfel, o „durere" era adusă în 
nex „cauzal" cu producerea unei răni. Un sentiment, în nex „cauzal" 
cu anume imagini etc. Conceptul cauzalităţii a fost însă utilizat şi în 
sens luciferic, adică cu o funcţie teorică , ca „scândură de salt" în crip¬ 
ticul unui material psihic. Cu alte cuvinte el a fost întrebuinţat 
într-un domeniu care, prin latura sa „fanică", opune o rezistenţă apli¬ 
cării imediate a conceptului de cauzalitate. Lucrul acesta l-a făcut în 
chip exemplar Freud, de pildă în studiul visurilor. Freud a „deschis" 
un mister, în sensul că a revelat existenţa unui „criptic" psihic. După 
„deschiderea misterului" conceptul „cauzalităţii" i-a servit drept scân¬ 
dură de salt în „cripticul" misterului. Materialul psihic (conţinutul 
ca atare al visurilor) prin sine însuşi se înfăţişează drept accidental, 
nemotivat; în pofida acestui fapt, Freud, considerând materialul 
psihic în discuţie drept simplă latură „fanică" în dosul căreia se 
cască, un ce criptic cu accent esenţial, parvine - prin întrebuinţarea 
în răspăr cu acest material a conceptului de cauzalitate - la con¬ 
strucţia teoretică a „inconştientului". Conţinutul unui vis, părând 
accidental şi nemotivat, se dizolvă într-o serie de complicate relaţii 
cauzale cu inconştientul. Accesorii teoretice, cărora li s-ar datora as¬ 
pectul de accidentalitate şi nemotivaţie al conţinutului unui vis , a enun¬ 
ţat Freud o serie întreagă: cenzura morală, manifestarea simbolică a 
imboldurilor refulate în inconştient etc. Construcţia teoretică a „in¬ 
conştientului" psihic şi a diverselor accesorii mijloceşte acordul indi¬ 
rect între conceptul cauzalităţii, utilizat ca idee teorică, şi conţinutul 
„fanic" al „misterului deschis" luat în consideraţie de Freud în stu¬ 
diul visului. Conţinutul ca atare al visului nu solicită prin sine în¬ 
suşi aplicarea conceptului de cauzalitate asupra lui. Există deci o 
tensiune interioară în problema freudiană: între materialul fanic - 
şi ideea cu funcţie teorică. Conceptul cauzalităţii e întrebuinţat aici 

nu în sens restrâns, categorial-organizator, ci în sensul funcţiei teorice, 
de provocare la adresa materialului. 

Intre hotarele cunoaşterii paradiziace, conceptele categoriale sunt 
oarecum chemate de intuiţie să se prezinte pentru a-şi îndeplini sar¬ 
cina ce le incumbă, de a determina concretul intuiţiei. Categoriile, 
cu tot caracterul lor debordant, n-au aici niciodată aerul de a fi „străine" 
materialului intuitiv, care se şi înglobează în chip firesc şi fără rezis¬ 
tenţă în ele. In îndeplinirea sarcinii lor „paradiziace", conceptele cate¬ 
goriale nu ajung în perplexitate. In cadrul cunoaşterii luciferice, un 
concept categorial, găsindu-se în disonanţă de conţinut cu materialul 
„fănic", aduce intelectul într-o stare de neliniştită perplexitate isco¬ 
ditoare. Aici categoriile sunt utilizate ca punţi de salt în „criptic". 

După o părere, poate că prea neglijată, a lui Kant, aplicarea con¬ 
ceptelor categoriale asupra intuiţiei ar fi mijlocită de „scheme" 1 . 
Kant vorbeşte, în legătură cu această teză, despre schematismul 
cunoaşterii ca despre o artă ascunsă a „sufletului omenesc". Cum nu 
ne-am propus combaterea cu orice preţ a acestei teze, pentru obiec¬ 
tul studiului nostru oricum de însemnătate lăturalnică, să ni se dea voie 
să spunem că, deocamdată cel puţin, nu avem vreun motiv prea serios 
să ne îndoim de existenţa schematismului. Poate că în prezentarea 
acestui schematism se impun diverse corecturi, poate că nu. Pentru 
simplificarea discuţiei, să ni se îngăduie a-1 admite fără de a-1 mai trece 
prin discernere critică. După teoria kantiană, aşadar, schemele mij¬ 
locesc între intuiţie şi concept (între intuiţie şi categorii, între intuiţie 
şi faimoasa apercepţie transcendentală). Schemele apropie intuiţia 
de concept şi conceptul de intuiţie. Schemele se plasează intermediar, 
exact pe linia de împreunare a conceptului cu intuiţia. Funcţia lor e 
conjugală. Ele nu sunt nicidecum ţinta cunoaşterii. Ţinta cunoaşterii 
rămâne, după Kant, împreunarea intuiţiei şi categoriilor în indes¬ 
tructibil amalgam. Pentru înlesnirea aplicării categoriilor ar interveni, 
după Kant, imaginaţia, cu „schemele" care ar face trecerea între ele¬ 
mentul intuitiv şi elementul categorial al cunoaşterii. Admiţând teza 
kantiană, nu urmează oare că ar exista totuşi o „tensiune" între intuiţie 

1. Nu trebuie să adăugăm că în paginile de faţă nu ne interesează anume 
laturi speciale ale problemei categoriilor, cum ar fi bunăoară numărul lor, 
variabilitatea lor etc. Cele susţinute de noi rămân în picioare, indiferent dacă 
cele douăsprezece categorii kantiene trebuie scăzute sau sporite ca număr. 

şi categorii, o tensiune care solicită un factor mijlocitor? Dacă voim 
cu orice preţ să constatăm o tensiune şi aici, nu ne vom opune; vom 
adăuga numai, şi aceasta categoric, că tensiunea aceasta e cu totul de 
altă natură decât „tensiunea interioară" ce se găseşte în articulaţia 
unei probleme de cunoaştere luciferică, între materialul fanic („fapte") 
şi ideea cu funcţie teorică plasată în centrul dinamic al problemei. 
Am văzut că, în cadrul cunoaşterii paradiziace, material-concretul se 
subsumează conceptului categorial, care-1 depăşeşte oarecum neutral, 
fără ca material-concretul să aibă vreun beneficiu, vreun spor mate- 
rial-concret pe urma excesului determinativ cu care i se aplică concep¬ 
tul categorial. Intre amândouă e o ecuaţie, nu perfectă, dar intr-un fel 
totuşi o ecuaţie, o ecuaţie de natură licenţială. Profitând de existenţa 
acestei ecuaţii sui-generis, am prefera să nu vorbim despre o „tensi¬ 
une" între categorii şi material-concretul intuiţiei. Există între ele ca un 
gol care trebuie sărit, golul n-are însă un caracter propriu-zis de „ten¬ 
siune"; „tensiunea" implică evident un anume grad de excludere de 
conţinut. Or, am văzut că tocmai din punctul de vedere al conţi¬ 
nutului material-concretul iese oarecum întru întâmpinarea categoriei, 
în care se îngobează, ca un trup într-o haină mai largă decât el. Dacă 
între ele mai există şi „scheme" intermediare (ceva ca o umbră de 
concret şi ca un reflex de concept în acelaşi timp), atunci „schemele" 
n-au putut să ia naştere decât din grija incoruptibilă a spiritului ome¬ 
nesc de-a preveni cât mai mult o aplicare nepotrivită a categoriilor asupra 
datelor imediate ale experienţei. Schemele stau, aşa-zicând, de pază 
ca intuiţiile, aşa cum ele ni se prezintă, să nu fie înglobate în cate¬ 
gorii necorespunzătoare. 

Intr-o problemă de cunoaştere luciferică, materialul fanic iniţial 
poate să stea în corespondenţă (mijlocită prin „scheme") cu anume 
categorii, dar această împrejurare e tocmai în problema ce se pune 
irelevantă. Pentru structura problemei e de capitală importanţă alt¬ 
ceva, şi anume: prezenţa în centrul ei dinamic a unei idei ivite ca o 
provocare la adresa materialului fanic (intuitiv), adică a unei idei 
care se găseşte nu în corespondenţă cu acest material, ci în raport de 
excludere de conţinut cu el (de la „disparat" la „opus"). Desigur că 
şi în domeniul cunoaşterii luciferice se năzuieşte în cele din urmă 
spre un acord între „idee" şi „materialul" fanic al problemei puse, 
dar acordul se realizează indirect, prin ocolul sinuos şi excentric al 
unei teorii (construcţie teoretică plus diverse accesorii). Intre ideea 

cu funcţie teorică şi materialul fanic al problemei ce se pune, nu in¬ 
tervine în nici un caz un schematism intermediar, ca în domeniul 
cunoaşterii paradiziace. Ideea cu funcţie teorică, în repulsie de conţi¬ 
nut cu materialul fanic al problemei, poate fi adesea un concept 
„categorial". Categoria are în acest caz altă funcţiune decât în sfera 
cunoaşterii paradiziace. In sfera cunoaşterii paradiziace, categoriile 
determină prin corespondenţă sui-generis faptele; categoriile fixează 
şi stabilesc aici cadre pentru misterele latente ale lumii empirice. în 
zona cunoaşterii paradiziace, se realizează prin ele, ca prin orice con¬ 
cept, o reducţie numerică a misterelor latente. în cadrul cunoaşterii 
luciferice, aceleaşi concepte categoriale devin „idei cu funcţie teorică" 
şi, în calitatea aceasta, ele pot să ducă, prin intermediul unor con¬ 
strucţii teoretice, la o variere, la o atenuare calitativă a unor mistere 
deschise. Cu aceasta, teza noastră despre dubla funcţiune a categoriilor 
o socotim suficient scoasă în evidenţă. Precum rezultă din analizele 
de mai sus, teoria cunoaşterii, aşa cum ne-a lăsat-o Kant (şi prin imi¬ 
taţie atâţia după el), o teorie de basilicală monumentalitate, care re¬ 
duce cunoaşterea la intuiţie, categorii (apercepţie transcendentală) 
şi la schematismul intermediar, e în fond numai o teorie a cunoaş¬ 
terii pe care noi ne-am învoit s-o numim „paradiziacă". Teoria kan¬ 
tiană şi în genere cele postkantiene au concurat, toate, la definirea 
unui singur fel de cunoaştere: a celei paradiziace. Când s-a sesizat 
câte ceva din modurile cunoaşterii pe care o numim luciferică, s-a 
comis de fiecare dată regretabila greşeală de a le reduce la procedee 
de ale cunoaşterii paradiziace. Astfel, faptelor nu li s-au adăugat nici¬ 
odată comentariile de diferenţiere pe care ele le comportă. Pe harta 
filozofiei, locul care se cuvine cunoaşterii luciferice a rămas oarecum 
însemnat cu o pată albă. Ceea ce lipseşte e tocmai teoria specială a 
cunoaşterii luciferice, despre articulaţia ei structurală specifică, cuprin¬ 
zând momente precum: criza obiectului, problematica de înaltă 
tensiune interioară, categoriile (conceptele) ca scânduri de salt în 
„criptic", opoziţia dintre ele şi materialul fanic, în genere actul luci- 
feric de ansamblu, care cuprinde toate aceste momente în bloc, act 
provocator şi plin de riscuri prin chiar definiţia sa. 

Ştiut este că anume teoreticieni ai cunoaşterii, retranşându-se 
după o pretinsă consecvenţă pozitivistă, s-au exprimat împotriva în¬ 
trebuinţării „categoriilor" precum „substanţă" şi „cauzalitate". în 
excesul de pozitivitate ce-a dat peste ei, aceşti gânditori nu găsesc 

nici o justificare întrebuinţării „categoriilor". Un Avenarius, un Mach 
trebuie socotiţi printre adversarii cei mai ireductibili ai „categoriilor". 
Nu vom intra în discuţia de drept a „categoriilor" cât timp înţe¬ 
legem să analizăm o stare de fapt. De notat ar fi numai că nici aceşti 
gânditori nu şi-au dat seama de dubla funcţiune a „categoriilor". 
Categoriile au o funcţie în câmpul cunoaşterii paradiziace şi alta în 
câmpul cunoaşterii luciferice. Credem că atitudinea negativă a gân¬ 
ditorilor amintiţi e, dintr-o neîndestulătoare orientare prealabilă 
asupra obiectului luat în studiu, insuficient fixată. Priveşte această 
atitudine negativă mai mult „funcţia teorică" a categoriilor în cadrul 
cunoaşterii luciferice sau şi funcţia pur determinativă, organizatoare, 
a categoriilor, îndeplinită sub auspiciile cunoaşterii paradiziace? Suntem 
în orice caz de părerea că chestiunea de drept a categoriilor, deosebit 
de dificilă şi de fatală învârtire pe loc, din pricina binecuvântată că 
nu ne putem dispensa de categorii nici măcar în analiza lor, nu se 
poate pune înainte de a se fi stabilit starea de fapt. Iar după stabilirea 
stării de fapt, urmează să se ţină seama de dualitatea cunoaşterii în 
orice consideraţie care ar ataca tema justificării categoriilor. Dar toc¬ 
mai acest punct de vedere lipseşte la amintiţii cugetători. Ei nu-şi 
dau seama de diversitatea funcţională a categoriilor, cu atât mai puţin 
de existenţa unei cunoaşteri luciferice, esenţialmente diferită de cea 
paradiziacă, singura de care ei par a fi luat notă în analizele lor. Nu 
e exclus ca punctul de vedere al dualităţii cunoaşterii să sporească 
condiţiile favorabile pentru deschiderea unei lupte decisive cu extre¬ 
mismul pozitivismului pur. 


IDEEA TEORICĂ 

„Ideea teorică" nu are semnificaţia, după cum s-ar bănui poate 
după numele ce i-1 dăm, a unei idei de natură teoretică propuse în 
vederea unei „verificări", dar deocamdată neverificată sau în impo¬ 
sibilitate de a fi verificată. Sensul pe care-1 voim atribuit „ideii teorice" 
nu implică neapărat raportarea la o verificare posibilă sau imposibilă. 
Funcţia autentică a ideii teorice trebuie desprinsă din sensul total al 
cunoaşterii luciferice ca sistem de operaţii în vederea varierii calitative 
a unui mister deschis. Ideea teorică e o idee aşezată în centrul dinamic 

al unei probleme de cunoaştere luciferică, ea e „punte de salt" în 
cripticul unui „mister deschis". Menirea „ideii teorice" e de a mijloci 
o construcţie teoretică şi, în legătură cu aceasta, de a mijloci şi unele 
accesorii explicative, care, toate la un loc, realizează un acord indi¬ 
rect între conţinutul „fanic“ al materialului dat şi „ideea teorică" 
însăşi. Chestiunea „verificării" se pune abia după ce ideea teorică s-a 
realizat într-o construcţie teoretică. 

în articulaţia problemelor, funcţia de „idee teorică" poate fi în¬ 
deplinită de orice plăsmuire abstractă: de o idee cu caracter de prin¬ 
cipiu, de o idee cu caracter de lege, de o categorie sau de un simplu 
concept comun. Cum cunoaşterea luciferică nu pune decât probleme 
de „tensiune", adică probleme capabile de a duce la varierea (ate¬ 
nuarea) calitativă a unui mister deschis, ideea teorică trebuie să înde¬ 
plinească o condiţie sine qua non, şi anume: principiul sau legea sau 
categoria sau conceptul aşezat în centrul dinamic al problemei trebuie 
să se găsească, prin chiar conţinutul său, într-o anume divergenţă 
faţă de materialul dat al problemei. Un principiu, o lege, o catego¬ 
rie, un concept nu pot îndeplini funcţia teorică dacă se „aplică" direct 
asupra materialului fanic al problemei ca de la abstract la concret, 
fără de nici o fricţiune. între materialul fanic şi principiul, legea, cate¬ 
goria, conceptul, care alternativ pot lua asupra lor funcţia de idee 
teorică, există prin definiţie o repulsie de conţinut, care exclude simpla 
„aplicare" a lor asupra materialului fanic. După cât ştim, nici un 
gânditor n-a făcut distincţia netă între cele două posibilităţi de 
întrebuinţare, egal de rodnice, a unei idei faţă de un „material dat": 
întrebuinţarea asonantă a ideii faţă de material (în cunoaşterea pa¬ 
radiziacă) şi întrebuinţarea disonantă a ideii faţă de materialul dat 
(în cunoaşterea luciferică). Cititorul va întreba, nu fără mirare, la ce 
ne serveşte chestiunea astfel pusă, când de altă parte noi înşine suntem 
gata a recunoaşte că ideea teorică e întrebuinţată în problemele de 
cunoaştere luciferică, dacă nu în chip asonant cu fanicul unui mis¬ 
ter deschis, atunci în presupusă „asonanţă" cu cripticul acestui „mister 
deschis". Răspunsul nostru e acesta: oricât o „idee teorică" ar avea o 
intenţionalitate „criptică", „fanicul" nu se găseşte în problemele de 
acest fel câtuşi de puţin într-o poziţie de indiferenţă faţă de „idee"; 
între „fanic" şi „idee" există, în cazul unei probleme puse, un raport 
de tensiune, care urmează să fie destins; ceea ce se efectuează prin 
construcţii şi accesorii intermediare. Ideea teorică, cu intenţionalitate 

eminamente criptică, se referă eo ipso la acelaşi „mister deschis" care 
iniţial e reprezentat prin materialul „fanic“. Prin cunoscutul pro¬ 
cedeu de reducţie calitativă, cripticul se substituie „fanicului". Deci 
„ideea teorică" se referă în anume sens şi la „fanic“. In adevăr, „ideea 
teorică" trebuie adusă în cele din urmă intr-un acord - nu direct, 
căci aceasta nu se poate, ci într-un acord de conţinut, indirect - cu 
„fanicul" iniţial. Dacă, prin urmare, într-o problemă pusă şi defini¬ 
tiv constituită ca atare, punctul de plecare e o disonanţă de conţinut, 
o tensiune între o idee teorică şi fanicul misterului deschis, actul ultim 
al soluţionării unei probleme trebuie să fie acordarea lor indirectă, 
cu ajutorul unor construcţii şi accesorii teoretice. în momentul când 
s-a efectuat acordarea indirectă, construcţia teoretică şi accesoriile 
corespund, sub unghiul intenţiei, „cripticului" misterului deschis, 
în acelaşi moment s-a consumat şi actul de reducţie calitativă a miste¬ 
rului. Complexitatea chestiunii impune şi următoarea lămurire: nu 
orice idee teorică în divergenţă de conţinut cu fanicul iniţial al pro¬ 
blemei poate fi socotită ca o punte spre „criptic", ci numai acea idee, 
în divergenţă de conţinut cu fanicul iniţial, care - printr-o construc¬ 
ţie teoretică plus accesorii - poate fi adusă într-un acord indirect cu 
„fanicul". Prin aceasta se evidenţiază pe deplin rolul „fanicului" în 
operaţiile de revelare a cripticului sub auspiciile unei „idei teorice". 

Prevenim cititorul de confuzia ce s-ar putea face între revelarea 
cripticului (în perspectiva unei idei teorice şi cu ajutorul unei con¬ 
strucţii teoretice) şi eventuala „corespondenţă reală" a construcţiei 
teoretice cu „cripticul". O construcţie teoretică prilejuită în modul 
expus de o idee teorică nu trebuie să „corespundă" numaidecât „crip¬ 
ticului" unui mister deschis. Prin revelarea cripticului unui mister 
deschis se creează o situaţie din care rezultă, pentru construcţia teore¬ 
tică, un drept de simplă pretendenţă la amintita corespondenţă, 
adică un drept pur platonic de a reprezenta cripticul unui mister 
deschis. Abia de aici încolo se pune chestiunea „verificării" sau a 
„legitimităţii" acestui drept. 

Pentru ilustrarea funcţiei ideii teorice în punerea şi soluţionarea 
unei probleme şi pentru ilustrarea tensiunii dintre „ideea teorică" şi 
„fanic", precum şi a ulterioarei lor acordări indirecte, oferim un exem¬ 
plu pe care îl alegem dintre cele care şi-au subliniat în cursul tim¬ 
purilor dreptul de pretendenţă la adevăr, fiind totuşi condamnate 
ulterior de experienţa ştiinţifică. Newton a fost printre cei dintâi care 

au supus unei observaţii metodice fenomenele optice ale refracţiei 
luminii prin prismă şi ale dispersiei spectrale. Lui îi revine şi vred¬ 
nicia de a fi pus întâiul problema „dispersiei spectrale". El a „deschis 
un mister". Materialul fanic al misterului deschis era alcătuit din 
rezultatele observaţiilor cu privire la raza albă de lumină la trecerea 
ei prin prismă şi la dispersia spectrală pe bază de refracţie. Pentru saltul 
în „cripticul" acestui mister deschis, Newton a utilizat o idee cu func¬ 
ţie teorică: ideea „mecanicistă" (ideea aceasta se descompune în ele¬ 
mentele conceptuale ale masei, în cele ale mişcării şi ale raporturilor 
matematice ce ele comportă). Newton şi-a realizat „ideea teorică" 
propunând o „construcţie teoretică" pe care a formulat-o aproximativ 
astfel: „lumina e o mişcare de corpuscule materiale". „Ideea teorică" 
se găseşte în vădită opoziţie de conţinut cu materialul „fanic", care 
nu trădează în nici un chip nici elementul masă şi nici elementul 
mişcare. Ideea teorică, implicit cuprinsă în construcţia teoretică a 
luminii ca mişcare de corpuscule materiale, odată teoretic realizată, 
trebuia adusă într-un acord indirect cu materialul „fanic". Acordul 
se face prin diverse accesorii. Raza albă ar fi, după Newton, alcătuită 
din corpuscule de diverse mărimi. Când o rază albă trece printr-o 
prismă, corpusculele ei componente sunt „atrase" de particulele mate¬ 
riale care compun prisma şi sunt astfel abătute din drum (refracţie); 
cu cât corpusculele razei albe sunt mai mici, cu atât ele vor fi mai 
tare atrase şi deci mai abătute din calea lor. La ieşirea din prismă, 
corpusculele luminii vor fi dispersate în raport cu mărimea lor. Unei 
anume mărimi a corpusculelor îi corespunde subiectiv o anume 
culoare, iar totalităţii corpusculelor dispersate prin refracţie prismatică 
îi corespunde spectrul cromatic. Acordul indirect între ideea teorică 
(masă-mişcare-raporturi cantitative) şi conţinutul materialului „fanic" 
(lumina albă-refracţie, spectru calitativ) e obţinut prin accesorii ca: 
diversitatea mărimii corpusculelor de lumină, devierea lor prin atrac¬ 
ţie de către prismă, subiectivitatea calităţilor cromatice. în revelarea 
cripticului (lumina ca mişcare de corpuscule), s-a ţinut seama, cum 
e aşa de firesc, şi de conţinutul fanic iniţial al problemei (adică de ob¬ 
servaţiile empirice cu privire la lumină, refracţie şi spectru). Con¬ 
strucţiei teoretice (lumina ca mişcare de corpuscule) i se concede 
dreptul de pretendenţă de a reprezenta „cripticul" numai dacă ideea 
teorică, implicit dată în ea (sau ea însăşi), poate fi adusă într-un 
acord indirect cu conţinutul „fanic" iniţial al problemei, acord rea- 

lizat în cazul de faţă prin diverse accesorii teoretice. Acest circuit, de 
la „divergenţa de conţinut" sau tensiunea dintre „idee teorică" şi ma¬ 
terial „fanic" la acordul indirect al lor, se găseşte în orice problemă 
soluţionată în cadrul cunoaşterii luciferice pe calea pe care am nu- 
mit-o a varierii (atenuării) calitative a unui mister deschis. In exemplul 
analizat, construcţia teoretică cu accesoriile ei n-a rezistat însă „veri¬ 
ficării" pe cale de experienţă. Semnificaţia integrală a acestei propoziţii 
vom cuprinde-o mai la urmă. Totuşi problema, aşa cum a fost pusă 
şi soluţionată de Newton, are greutatea specifică şi încheieturile struc¬ 
turale proprii oricărei probleme de cunoaştere luciferică, deşi soluţia 
nu a rezistat „verificării". 

Să ne îndreptăm însă atenţia şi spre alte aspecte ale ideii cu func¬ 
ţie teorică vrednice de a fi relevate. 

Vom nota înainte de toate că ideea cu funcţie teorică nu e tot¬ 
deauna una şi aceeaşi în toate problemele puse în câmpul cunoaşterii 
luciferice. Din caz în caz, ea poate fi alta şi alta. De fapt, în articu¬ 
laţia unei probleme e vorba numai de un loc al „funcţiei teorice", 
„loc" care după termenii problemei poate fi ocupat de altă şi altă 
idee. în „locul" acesta se plasează când un principiu, când o lege, 
când o categorie, când un concept, când o schemă. Prin aşezare în 
acest „loc", principiul, legea, categoria, conceptul, schema dobândesc 
ad-hoc o funcţie pe care ele n-o au decât în cadrul problemei ce 
tocmai se pune. Ideea teorică ar putea să fie în fiecare problemă alta, 
în realitate însă aceeaşi idee poate să ocupe locul teorie în mai multe 
probleme, ce diferă prin material fanic. în gradul de realizabilitate a 
unei „idei" în una sau mai multe probleme consistă ceea ce am voi 
să numim capacitatea teorică a „ideii". Ideea „determinismului meca¬ 
nicist" e, de pildă, o idee de înaltă capacitate teorică , adică realizabilă 
constructiv şi de fapt realizată în cele mai diverse probleme. Capa¬ 
citatea teorică a unei idei e, precum rezultă din analizele premergătoare, 
în raport de intenţionalitate cu „cripticul" misterelor deschise. Ca¬ 
pacitatea teorică trebuie deci a se deosebi de simpla aplicabilitate a 
unei idei, de la abstract la concret, asupra cât mai multor fenomene. 
Capacitatea teorică a ideii e o dimensiune a ideii în cadrul cunoaş¬ 
terii luciferice, pe când aplicabilitatea simplă, de la abstract la con¬ 
cret, a unei idei e o dimensiune ce ţine de cunoaşterea paradiziacă. 
Ideea determinismului mecanicist dispune de o înaltă capacitate teo¬ 
rică, dar relativ de-o restrânsă aplicabilitate „fanicâ", de la abstract 

la concret. Pentru evidenţiere, ne permitem să atragem atenţia asu¬ 
pra tuturor acelor domenii, de o fantastică varietate, unde ideea de¬ 
terminismului mecanicist s-a realizat teoretic, în răspăr sau din flanc 
faţă de fenomenele experienţei: în acustică, în optică, în calorică, 
unde o lume întreagă de „calităţi" e transformată în raporturi canti¬ 
tative şi dinamice. Tot atât de adevărat e că o idee de largă aplica¬ 
bilitate „fanică" are adesea numai o disparent de redusă capacitate 
teorică. Să se observe capacitatea teorică mult mai scăzută pe care o 
are, de exemplu, ideea de „calitate", care în schimb dispune de un 
foarte înalt grad de aplicabilitate fanică. 

In ordinea aceasta de idei, e poate locul să caracterizăm şi sub 
alte aspecte decât se face de obicei factorul cognitiv care a pricinuit 
multă spargere de cap, factorul de îndreptăţită faimă din pricina 
controverselor ce le-a stârnit, factorul care în ştiinţă sau în filozofie 
e numit „principiu". Să considerăm, la întâmplare, un exemplu: prin¬ 
cipiul mecanic al inerţiei. De natura intimă a unui asemenea „princi¬ 
piu" nu ţine, cum poate s-ar crede, în chip necesar aplicabilitatea, 
de o redutabilă frecvenţă, de la abstract la concret. De natura intimă 
a unui „principiu" ţine mai curând înalta sa capacitate teorică, adică 
posibilitatea sa inerentă de a servi drept scândură de salt în cripticul 
cât mai multor mistere deschise. Faţă de această înaltă „capacitate 
teorică", aplicabilitatea directă a principiului asupra concretului fanic 
al experienţei poate să fie nulă, fără ca el să-şi piardă caracterul de 
principiu. Ajunge să privim mai de aproape principiul inerţiei. în 
adevăr, ideea „mişcării dreptliniare şi uniforme la infinit" (formula 
dinamică a principiului inerţiei) nu are o corespondenţă „fanică" în 
imperiul experienţei, un obiect corespunzător asupra căruia ideea să 
se aplice pur şi simplu, de la abstract la concret. Totuşi principiul 
serveşte drept scândură de salt în criptic de câte ori se pune o pro¬ 
blemă mecanică. Iată deci un exemplu de înaltă capacitate teorică, 
alături de o aplicabilitate fanică-empirică nulă a unei idei. Cum 
ideile, care în problemele de cunoaştere luciferică se aşază în funcţia 
„teorică", nu trebuie să fie neapărat idei de o vastă aplicabilitate 
directă asupra materialului fanic, aceste „idei", cel mai adesea, nici 
n-ar fi putut să fi fost extrase pe cale de abstracţie din chiar mate¬ 
rialul fanic, la care se referă totuşi, indirect, prin mijlocirea cripti¬ 
cului. S-a văzut: principiul inerţiei are o aplicabilitate fanică în 
domeniul experienţei egală cu zero. Asemenea idei n-au putut fi 

extrase pe cale de simplă abstracţie (sau inducţie) din nici un mate¬ 
rial concret al intuiţiei empirice. Asta nu înseamnă că asemenea idei 
ar fi a priori. Câtuşi de puţin. Dar acest fapt denotă că asemenea idei 
presupun acte care le depăşesc pe cele proprii cunoaşterii paradiziace. 
Ele presupun elaborări intelectuale în cadrul cunoaşterii luciferice ; 
ca intenţie, ideile acestea se îndreaptă spre „criptic", în consecinţă 
ele s-au putut naşte numai în cadrul şi sub auspiciile unei cunoaşteri 
care prin actul său fundamental aduce în obiect o criză, criza luci- 
ferică între fanic şi criptic. 

Am afirmat mai sus că în multe probleme funcţia teorică e aca¬ 
parată de concepte „categoriale". Această funcţie teorică revine însă 
categoriilor, aşa cum ea poate să revină şi altor idei. Nu există în 
privinţa aceasta o preferinţă şi nici privilegii speciale de acordat 
categoriilor. 

Faptul de nediscutat că „funcţia teorică" în problematica cunoaş¬ 
terii luciferice e un „loc" ce poate fi ocupat de cele mai diverse idei, 
exprimat în alţi termeni, revine la afirmaţia că cunoaşterea luciferică, 
pentru această funcţie atât de specifică, nu posedă idei specifice. Nu 
tăgăduim totuşi că anume aparenţe par a dezminţi teza ce suntem 
pe cale de a pune în circulaţie, teza despre absenţa unei idei specifice 
pentru funcţia teorică. Cercetătorul care a frecventat îndeajuns isto¬ 
ria ştiinţelor sau a filozofiei e adus în situaţia să facă observaţia că o 
idee are oarecum tendinţa să acapareze însăşi funcţia teorică, aceasta 
cu atât mai mult, cu cât şi-a dovedit în mai mare măsură capacitatea 
teorică. O idee de înaltă capacitate teorică are tendinţa să uzurpe 
„funcţia teorică", declarându-se, nu pe faţă, dar implicit, drept idee 
specifică. Pe temeiul analizelor făcute, vom persista însă în credinţa 
că cunoaşterea luciferică nu are în stăpânirea sa asemenea idei. (Oa¬ 
menii de ştiinţă exactă, care au crezut la un moment dat că, operând 
cu ideea determinismului mecanicist, sunt în posesia unei idei spe¬ 
cifice pentru funcţia teorică, încep să se trezească din iluzia lor. Do¬ 
vadă chiar evoluţia mai recentă, mai mult decât surprinzătoare, a 
acestor ştiinţe.) 

Noţiunea de capacitate teorică a unei idei ne duce fără prea mult 
înconjur la noţiunea de „sistem". Un „sistem" e o împreunare de pro¬ 
bleme şi construcţii teoretice pe baza capacităţii teorice a unei singure 
idei. In terminologia noastră lucrul se poate formula şi astfel: un 
„sistem teoretic" înseamnă o reducţie a unui mare număr de mistere 

deschise la unul singur, calitativ atenuat (variat). Ca multe alte con¬ 
cepte epistemologice, conceptul de „sistem" comportă două variante, 
după cum e gândit sub modul cunoaşterii paradiziace sau sub mo¬ 
dul cunoaşterii luciferice. întrucât un „sistem" se plămădeşte în li¬ 
mitele cunoaşterii paradiziace, el constituie o simplă ierarhie de 
concepte abstracte, fanic aplicabile, în capul căreia ar putea să stea 
dominant diverse categorii, bunăoară categoria „existenţă". Ca pro¬ 
dus al cunoaşterii luciferice, un „sistem" se mişcă însă totdeauna în 
direcţia „cripticului". în centrul unui sistem luciferic poate să stea o 
idee care e „criptică" faţă de totalitatea „fanicului" imediat al expe¬ 
rienţei, sau o idee care se aplică fanic, de la abstract la concret, numai 
într-o porţiune neînsemnată a experienţei cosmice, dar care pretinde 
a reprezenta cripticul ei total. Astfel de idei oferă istoria gândirii în: 
ideea atomistă, în ideea „ideii platonice ca substrat metafizic", în 
ideea „voinţei", în „ideea substanţei" etc. Cunoaşterea luciferică tinde 
în orice caz spre „sistem". Cunoaşterea luciferică ar fi în stare să 
realizeze un sistem unic şi absolut dacă de la natură ar dispune de o 
idee specifică în centrul dinamic al problematicii sale. Cum o ase¬ 
menea idee specifică nu există, cunoaşterea luciferică prin natura ei 
nu poate să creeze decât „sisteme", la plural. Cunoaşterea luciferică 
ar mai avea posibilitatea să creeze un sistem absolut dacă din întâm¬ 
plare ar nimeri o idee care să servească drept scândură de salt în 
cripticul oricărui mister deschis. Or, chiar dacă cunoaşterea luciferică 
ar nimeri incidental o asemenea miraculoasă idee, nu există nici un 
criteriu care să ne asigure în chip pozitiv şi definitiv că am fi în 
posesia acestei comori. 

Cunoaşterea dăruită lui Adam în paradis era o cunoaştere prin 
care i se da posibilitatea minunată să împartă nume lucrurilor şi 
fiinţelor, adică să le recunoască, să le claseze, să le categorizeze. Pentru 
Adam nu existau „mistere deschise ca mistere". Şarpele i-a deschis 
această perspectivă şi i-a promis o cunoaştere divină, o cunoaştere 
pentru care nu există „ascuns" şi pentru care totul e prezent. Dar 
după consumarea păcatului, care consistă în chiar dorinţa de-a do¬ 
bândi o cunoaştere divină, şarpele nu i-a putut da decât cunoaşterea 
de care el era în stare: cunoaşterea luciferică. Cunoaşterea luciferică 
începe prin „deschiderea misterelor ca mistere", prin provocarea unei 
„crize în obiect" şi sfârşeşte prin încercarea veşnic repetată, niciodată 
încheiată, de a scoate pe alt plan şi cu o anume dobândă obiectul 

din criza sa. Prin destin şi prin împrejurări, cunoaşterea luciferică e 
profund tragică. Ea se mişcă parcă pe un plan de măreţie şi blestem. 
Acest atribut e complet străin cunoaşterii paradiziace, care - la figu¬ 
rat spus - pare a ţine de imperiul graţiei. 


MATERIALUL FANIC 

Materialul concret, intuitiv al experienţei, care serveşte în punc¬ 
tul „origo absolut" drept „complex de semne ale unui mister deschis", 
nu intră într-o problemă de cunoaştere luciferică în toată puritatea 
sa intuiţională, adică dezghiocat de orice determinaţie conceptuală. 
Intuitivul pur, termen uzitat până la abuz, e el însuşi un concept de 
limită. O operaţie de cunoaştere cu intuitivul pur, acest ideal dezi¬ 
derat, e cu neputinţă. Materialul intuitiv, făcând parte alcătuitoare 
din cunoaştere, e de fapt totdeauna mai mult sau mai puţin con¬ 
ceptual determinat. Prin prefacerea materialului intuitiv în complex 
„de semne ale unui mister deschis", materialul intuitiv, de facto con¬ 
ceptual determinat, îndură o bruscă modificare de sens. Din clipa 
în care un material intuitiv e prefăcut în „complex de semne ale 
unui mister deschis" - se operează cu el ca şi cum determinaţiile sale 
conceptuale ar fi provizorii. Materialului intuitiv, precum am spus, 
totdeauna conceptual determinat, i se lasă oarecum latitudinea amplă 
de a fi cu totul altfel determinat pe plan conceptual. Această nouă 
determinare conceptuală e aşteptată să se producă ca un reflex de la 
construcţiile şi accesoriile teoretice prin care materialul intuitiv e 
adus intr-un acord indirect cu o „idee teorică" oarecare. Primele de¬ 
terminaţii, cu care materialul intuitiv face act de prezenţă într-o 
problemă, sunt astfel susceptibile de a fi înlocuite. Ele sunt totuşi 
întrebuinţate de nevoie, fiindcă cunoaşterea nu poate să opereze cu 
intuiţii pure. Pentru rezultatele cunoaşterii luciferice, aceste deter¬ 
minaţii conceptuale ale materialului intuitiv (datorită cunoaşterii 
paradiziace) sunt însă cel puţin parţial irevelante, deoarece ele sunt, 
prin „deschiderea unui mister", virtualmente suspendate şi deci înlo¬ 
cuibile prin altele, de îndată ce materialul intuitiv e văzut în lumina 
de reflex a unor construcţii şi accesorii teoretice. 

Câteva exemple: 

In problema copernicană a mişcărilor corpurilor cereşti figurează 
în materialul intuitiv iniţial, între altele, observaţia de fapt: Soarele 
se mişcă în anume chip pe bolta cerească în jurul Pământului. Prin 
reflex de la construcţiile teoretice ale lui Copernic, acest material 
intuitiv, conceptual (categorial) determinat ca o mişcare defapt, dobân¬ 
deşte o determinaţie conceptuală tocmai contrară celei iniţiale: miş¬ 
carea Soarelui devine o iluzie, căci Pământul e cel ce se învârte. 

In problema newtoniană a gravitaţiei lunare spre Pământ, avem 
un material intuitiv iniţial: Luna se mişcă în jurul Pământului. Miş¬ 
carea aceasta e la început conceptual determinată ca un act simplu. 
Prin construcţiile teoretice ale lui Newton, acelaşi material intuitiv 
obţine o altă determinaţie conceptuală, care o exclude pe cea iniţia¬ 
lă: mişcarea Lunii în jurul Pământului nu e un act simplu, ci un act 
compus (din cădere şi mişcare dreptliniară). 

In problema ondulaţiilor optice, figurează un material iniţial con¬ 
ceptual determinat: culorile ca nişte calităţi obiective ale lucrurilor. 
Prin reflex de la construcţiile teoretice ale lui Huygens, acelaşi mate¬ 
rial intuitiv dobândeşte o determinaţie conceptuală care o înlocuieşte 
pe cea dintâi: culorile sunt în calitatea lor simple senzaţii subiective. 

In problema freudiană a visului: un vis e la început, din punct 
de vedere psihologic, determinat ca un ce întreg. Prin reflex de la con¬ 
strucţiile teoretice ale lui Freud, visul obţine o determinaţie concep¬ 
tuală (categorială) diametral opusă: visul e un compus radical. 

Exemplele acestea, al căror număr s-ar putea spori indefinit, de¬ 
monstrează că în problemele cunoaşterii luciferice actul prin care se 
deschide un mister implică o amdare virtuală a poziţiilor conceptuale 
ale cunoaşterii paradiziace. Aceasta nu înseamnă că, în toate pro¬ 
blemele de cunoaştere luciferică, anularea despre care vorbim s-ar 
realiza efectiv în egală măsură. Anularea de fapt a poziţiilor concep¬ 
tuale ale cunoaşterii paradiziace variază în intensitatea ei după pro¬ 
bleme. Nu e mai puţin adevărat însă că actul punerii unei probleme 
de cunoaştere luciferică implică anularea virtuală a poziţiilor concep¬ 
tuale ale cunoaşterii paradiziace. Materialul fanic al „unei probleme 
puse“ suportă pe urma operaţiilor cunoaşterii luciferice o dislocare 
categorială. Lucrul acesta, a cărui importanţă se poate bănui, n-a 
fost remarcat de teoreticienii cunoaşterii. El a scăpat atenţiei acelora, 
îndeosebi, care s-au străduit, nu fără a întrebuinţa măsuri silnice de 

simplificare, să caracterizeze „cunoaşterea" global, dându-i cu forţa 
un unic sens. Să ne gândim bunăoară la neokantienii de la Marburg, 
care văd în cunoaştere „un infinit proces linear" de producere a „obiec¬ 
tului" prin determinaţii conceptuale succesive. Suspectăm această 
teză de eroarea naivă a unei prea savante simplificări. In termeni atât 
de grandios de simpli s-ar putea prezenta, dacă facem unele abstrac¬ 
ţii, cel mult „cunoaşterea paradiziacă". Dar nicidecum împletirea 
acesteia cu „cunoaşterea luciferică". De altfel, în actul anulării virtuale 
a poziţiilor cunoaşterii paradiziace implicat în actul fundamental al 
cunoaşterii luciferice, ni se îmbie de la sine un nou şi foarte impor¬ 
tant argument în sprijinul tezei noastre, că cele două cunoaşteri 
diferă prin însăşi natura lor. Cunoaşterea luciferică nu e o simplă con¬ 
tinuare lineară a cunoaşterii paradiziace, ci, vădit lucru, ceva nou 
faţă de aceasta. Cunoaşterea luciferică spintecă cunoaşterea paradiziacă, 
afirmându-se într-o productivă adversitate faţă de ea. Discontinuitatea 
dintre cele două cunoaşteri ia, pentru cercetările noastre, un tot mai 
vădit aspect de polaritate. 

Să mai dăm câteva lămuriri în legătură cu actul de anulare vir¬ 
tuală a poziţiilor cunoaşterii paradiziace. încercarea de a purifica 
materialul intuitiv de diverse determinaţii conceptuale (categoriale) 
pentru a ajunge la o cunoaştere mai curată e un lucru zadarnic şi 
inutil. Zadarnic, fiindcă puritatea intuiţională e inaccesibilă cunoaş¬ 
terii; inutil, fiindcă prin punerea unei probleme de cunoaştere luci¬ 
ferică se anulează virtualmente determinaţiile conceptuale (categoriale) 
pe care cunoaşterea paradiziacă le-a acumulat asupra materialului 
intuitiv. Pozitivismul pur, nedându-şi seama de actul anulării vir¬ 
tuale a poziţiilor cunoaşterii paradiziace, implicit dat prin intrarea în 
acţiune a cunoaşterii luciferice, a crezut că pentru a obţine o cunoaş¬ 
tere pură trebuie să procedeze în prealabil la o curăţire a materialului 
intuitiv de anume zgură categorială îngrămădită aici. Ca şi cum ar 
fi cu putinţă o fixare a materialului intuitiv fără de elaborările con¬ 
ceptuale ale cunoaşterii. Ca şi cum cunoaşterea, odată lansată din 
poziţie, în poziţie ar proceda în progresie lineară, şi o eroare iniţială 
a ei ar trebui să persiste nelimitat ca păcatul originar. Dacă poziti¬ 
vismul pur şi-ar fi dat seama de existenţa cunoaşterii luciferice, înzes¬ 
trată prin chiar natura ei cu darul de a anula virtualmente poziţiile 
cunoaşterii paradiziace, n-ar fi cerut imposibilul materialului pur şi 
n-ar fi luat atitudinea cunoscută împotriva constructivului în ştiinţă. 

Pozitivismul pur crede că constructivul, fiind o abatere de la cunoaş¬ 
terea pură (intuitivă), ar fi lipsit de justificare. Dar rosturile cu¬ 
noaşterii luciferice în cadrul cunoaşterii în genere nu pot fi abolite 
printr-un simplu decret filozofic. 1 Cunoaşterea paradiziacă şi cunoaş¬ 
terea luciferică existând - trebuie să se găsească şi un modus vivendi 
între elementul constructiv şi elementul dat al cunoaşterii. Pe urma 
intervenţiei cunoaşterii luciferice, datid e silit, fără posibilitate de 
apel, să îndure prin reflex de la elementul constructiv noi determinaţii, 
adesea diametral opuse celor iniţiale. Materialul fanic, odată trecut 
prin operaţiile ştiute ale cunoaşterii luciferice, suportă o dislocare 
categorială. 

O greşeală asemănătoare cu a pozitivismului pur comite, prin 
punctul său de purcedere, şi fenomenologismul (al şcolii husserliene). 
Principial fenomenologismul vrea să alunge spiritul constructiv din 
filozofie. Fenomenologismul e o filozofie violent descriptivă. Feno¬ 
menologismul nu cunoaşte decât o ţintă: aceea de a exprima şi de a 
defini fenomenul (sau regiuni întregi de fenomene) în termeni cât 
mai abstracţi, în însăşi esenţa imediatităţii sale ca conţinut al actului 
de conştiinţă pură. Fenomenologismul tinde să redea în abstracţiuni 

1. Pozitivismid e de altfel o filozofie şi câtuşi de puţin o expresie a unei 
atitudini ştiinţifice. Precum ştiinţa nu s-a lăsat influenţată în mersul ei de 
criticismul kantian, ea n-a acceptat înrâuriri decisive nici din partea pozitivis¬ 
mului. Se ştie că părintele pozitivismului, Comte, s-a ridicat cu energie îm¬ 
potriva unor teorii cum e aceea a atomilor sau a ondulaţiei. Mach şi Avenarius, 
radicalizând pozitivismul, s-au exprimat chiar împotriva întrebuinţării „cate- 
goriilor“, pe care le voiau suprimate (cauzalitatea, substanţialitatea). Postulatul 
pozitivist după care cunoaşterea ştiinţifică ar avea drept supremă ţintă descrip¬ 
ţia faptelor duce la o extremă sărăcire a problematicii cunoaşterii. Există, ce-i 
drept, în istoria gândirii umane epoci caracterizate printr-un fel de inflaţie de 
probleme, o inflaţie împotriva căreia gândirea trebuie să lupte. Evul Mediu la 
un moment dat se pare că a suferit de o asemenea gravă inflaţie (inflaţie în¬ 
seamnă nu atât un prea mare număr de probleme, cât un prea mare număr 
de probleme fără acoperire pe planul faptelor). Tot aşa există şi epoci de defla- 
ţie a problemelor: o asemenea epocă a început cu criticismul, a continuat cu 
pozitivismul şi sfârşeşte cu fenomenologismul. Deflaţia problemelor trebuie 
tot aşa de mult combătută ca şi inflaţia. Interesant e însă că numai gândirea 
filozofică a fost atinsă în deceniile din urmă de această deflaţie. Gândirea şti¬ 
inţifică şi-a mers drumul ei, fără a fi acceptat prea multe sugestii din partea 
mişcărilor filozofice. 

ceea ce aparţine în mod esenţial unor fenomene „imparantezate“ ca 
atare, adică fâcându-se abstracţie de „existenţa" lor. Problematica feno- 
menologismului are prin aceasta un caracter destul de paradoxal, 
ceea ce îi asigură îndeajuns puterea de atracţie. A căuta echivalentul 
abstract al esenţialităţii fenomenelor ca obiecte ale conştiinţei pure 
e neapărat un joc pasionant şi desigur folositor filozofiei, silită din 
când în când să-şi împrospăteze sângele şi materialul. Fenomeno- 
logismul înseamnă totuşi, prin îngrădirea în fond la o singură pro¬ 
blemă, o grozavă deflaţie a problematicii filozofice. Când citeşti un 
studiu fenomenologic, ca de exemplu Sein und Zeit de M. Heidegger, 
ai impresia unei dezesperante monotonii problematice. De parcă ai 
intra intr-un codru în care se repetă la infinit acelaşi arbore. Un tra¬ 
tat fenomenologic aduce foarte mult cu un dicţionar filologic, cu¬ 
prinzând mormane de pedante indicaţii din cele mai precise cu privire 
la semnificaţia cuvintelor. Fenomenologismul se circumscrie prin 
grija, de o luciditate neatinsă până acum în filozofie, de a ridica în 
conştiinţa abstractă ceea ce e esenţialmente dat, dar dat oarecum la¬ 
tent, în „fapt“ ca „fapt". Fenomenologismul înseamnă sub acest raport, 
înainte de orice, o uimitoare lărgire a conştiinţei. In aceeaşi măsură 
însă fenomenologismul decimează problematica filozofică. Fenome¬ 
nologismul, luându-şi sarcina de a străbate prin desişurile acciden¬ 
talului până la esenţa fenomenelor ca atare, neglijează îndreptăţirea 
şi-a altor ţinte de cunoaştere „filozofică". Problemele, în a căror punere 
se întrebuinţează alţi termeni decât sunt cei obţinuţi din cuprinderea 
esenţelor prin „reducţia fenomenologică", ar opera după fenomenologi 
cu termeni falşi. Fenomenologismul va putea găsi în consecinţă cu 
uşurinţă că metafizica, în cursul istoriei ei, a pus cel mai adesea pro¬ 
bleme false. In orice domeniu, fenomenologismul, odată fixat ca me¬ 
todă, ar putea lesne arăta că problematica curentă operează cu date 
prime fictive. Consecvent punctului de plecare, fenomenologismul 
va fi deci împotriva problematicii constructive. Din analizele noastre 
ştim însă că tocmai prin cunoaşterea care introduce, în toată am¬ 
ploarea semnificaţiei sale, constructivul în conştiinţa umanităţii (cunoaş¬ 
terea luciferică) se dă cunoaşterii posibilitatea de a anula anume poziţii 
conceptuale ale cunoaşterii (paradiziace). Că la început cunoaşterea 
luciferică operează cu date denaturate, în anume chip, de cunoaşte¬ 
rea paradiziacă, e pentru cunoaşterea luciferică, exact în aceeaşi măsură 
în care datele ar fi denaturate prin ficţiuni conceptuale, irelevant. 
Aceste date vor dobândi şi aşa alte determinaţii decât pot să fie cele 

iniţiale. Opera de pretinsă purificare a fenomenelor ca atare între¬ 
prinsă de fenomenologi e deci pentru cunoaşterea luciferică destul 
de inutilă. Cunoaşterea paradiziacă şi cunoaşterea luciferică îşi sunt, 
prin dualitatea lor profundă, un reciproc izvor de corecturi. De ce 
să i se ia cunoaşterii în genere această posibilitate de autocontrol ce 
i s-a dat prin despărţirea în două curente alternative? Aceasta ar fi o 
întâie replică de dat fenomenologismului. 

De altă parte, ar fi de spus că fenomenologismul nu-şi duce con¬ 
secvenţa până la capăt. în adevăr, fenomenologismul are, în centrul 
dinamic al problematicii sale, cel puţin o umbră de „idee con¬ 
structivă": esenţa latentă\ Nu ajunge prin aceasta fenomenologismul 
intr-un cerc vicios, într-o situaţie analoagă aceleia în care se găseşte 
scepticismul când se îndoieşte de tot, numai de teza sa proprie nu? 
Problematica constructivă nu poate fi efectiv combătută prin teza 
fenomenologistă cât timp fenomenologismul însuşi cade exact în 
„păcatul" pe care el îl reproşează metafizicienilor, acela al „construc¬ 
tivismului", acela de a nu se ataşa exclusiv la obiect. Fenomenolo¬ 
gismul, căutând să cuprindă prin intuiţie esenţialitatea fenomenelor 
ca atare, e vădit condus de toiagul magic cel puţin al unei fantome 
de „idee constructivă". 

Fenomenologismul mai crede apoi că diagnoza fenomenologică 
în sine ar justifica îndeajuns saltul la atitudinea anticonstructivistă. 
Lucrul nu e tocmai aşa de simplu. Şi saltul, mai ales, nu e conclu¬ 
dent. Un fenomen, interpretat prin cunoaşterea luciferică pe un plan 
constructiv, suportă diverse comentarii constructive. Diagnoza pur 
fenomenologică a fenomenului poate, cu toate acestea, să rămână 
aceeaşi. Pe lângă aceeaşi diagnoză fenomenologică a unui fenomen, 
sunt posibile mai multe interpretări pe plan constructiv. Propoziţia 
aceasta lămureşte pe deplin situaţia, căci din ea urmează că diagnoza 
fenomenologică şi lămurirea constructivă a unui fenomen se juxta- 
pun. Ele nu trebuie neapărat să ajungă în conflict. Diagnoza fenome¬ 
nologică şi cunoaşterea constructiv-interpretativă îşi sunt indiferente, 
ele nu au înrâuriri decisive una asupra celeilalte. Anticonstructivismul 
fenomenologilor nu e deci de susţinut nici sub acest raport. 

Firul lucrării ne opreşte să facem şi alte incursiuni în punctele de 
minoră rezistenţă ale fenomenologismului. Dacă ni s-ar permite totuşi 
să intercalăm o părere sumară, am spune că fenomenologismul, cu 
spiritul său anticonstructiv, nu ni se pare deloc un început de mare 
mişcare filozofică, cum cred aşa de mulţi. El e mai curând un sfârşit, 

o încheiere a filozofiei de până aici. El e o Sackgasse, o fundătură. O 
fundătură poate să ofere privelişti ce merită să fie văzute, dar nu e 
un drum. 

După această excursie lăturalnică pe care ne-a prilejuit-o anticon- 
structivismul pozitivist şi fenomenologic, să ne întoarcem iarăşi la 
drumul de la care ne-am abătut. Am spus că anularea virtuală a pozi¬ 
ţiilor cunoaşterii paradiziace nu se realizează prin activitatea cunoaşterii 
luciferice totdeauna în egală măsură. Operaţia de anulare e câteodată 
mai profundă, câteodată mai puţin. Anularea de fapt a poziţiilor 
determinative ale cunoaşterii paradiziace prin activitatea cunoaşterii 
luciferice se pare că e cu atât mai radicală, cu cât problema ce se pune 
manifestă o mai înaltă „tensiune interioară". Adică: cu cât incompa¬ 
tibilitatea de conţinut între o „idee teorică" şi un material „fanic“ e 
mai mare, cu atât materialul fanic va primi, prin reflex, de la con¬ 
strucţiile teoretice, determinaţii conceptuale noi mai temeinice, menite 
să le anuleze mai radical pe cele vechi. Limita extremă de profunzime 
a acestui proces de anulare, e ilustrată de cazurile pe care le vom numi 
cazuri de „ inversiune copernicană . Inversiune copernicană! Acestei 
expresii, de atâtea ori invocate simbolic pentru anume fapte revolu¬ 
ţionare din domeniul gândirii, îi vom restitui cu un spor de demni¬ 
tate sensul iniţial. înţelegem să interpretăm fapta pe care în timpuri 
istorice a săvârşit-o Copernic ca un caz clasic al unei metode. Mai 
mult. Ca un caz clasic de cunoaştere luciferică. înţelegem prin „inver¬ 
siune copernicană" orice revelare a cripticului unui „mister deschis" 
printr-o construcţie teoretică, care în esenţa sa implică tocmai contra¬ 
riul determinaţiilor conceptuale pe care fanicul „misterului deschis" 
în chestiune le solicită în chip imediat în cadrul cunoaşterii. în 
cazuri de „inversiune copernicană", materialul fanic iniţial, al pro¬ 
blemei puse, primeşte prin reflex de la construcţia teoretică deter¬ 
minaţii conceptuale tocmai contrare celor pe care le-a avut la început, 
în exemplul copernican, teza fanică: „Soarele se mişcă în jurul Pămân¬ 
tului" e înlocuită prin teza cu corespondenţă „criptică": „Pământul 
se mişcă în jurul Soarelui, mişcarea solară e o iluzie". Inversiunea co¬ 
pernicană circumscrie cazuri de extremă limită a procedeului funda¬ 
mental al cunoaşterii luciferice. 

Cunoaşterea luciferică porneşte de la „experienţă" (în înţeles de 
ansamblu al faptelor empirice raportate la un subiect cunoscător) ca 
de la un „origo absolut". „Experienţa" e însă în acelaşi timp şi în raport 
corelativ cu cunoaşterea paradiziacă. Deoarece datele „experienţei" 

sunt silite uneori, precum am văzut, să accepte alte determinaţii con¬ 
ceptuale, câteodată chiar contrare celor pe care le obţin în cadrul 
cunoaşterii paradiziace, se poate vorbi de o paradoxie a experienţei. 
Paradoxia aceasta nu e un simplu accident. Ea rezumă dublul sens 
al experienţei, după cum aceasta îşi joacă rolul în cadrul cunoaşterii 
paradiziace sau în cel al cunoaşterii luciferice. In cadrul cunoaşterii 
paradiziace, experienţa e sumă de obiecte cunoscute. în cadrul cunoaş¬ 
terii luciferice, experienţa e bază de operaţiuni, putând suferi la urmă 
ea însăşi efectul modificator al acestor operaţiuni. 

A „raţionaliza" experienţa (să ni se ierte acest vag cuvânt) înseam¬ 
nă a determina intuitivul prin concepte, progresiv, linear, în aceeaşi 
direcţie. Aceasta e cu putinţă în raza de acţiune a cunoaşterii para¬ 
diziace. A „raţionaliza" experienţa mai are însă şi altă semnificaţie: a 
„raţionaliza" experienţa înseamnă a aduce obiectele ei în situaţia de 
a accepta determinaţii conceptuale uneori tocmai contrare celor ini¬ 
ţiale. în raportul lor cu intelectul conceptual, obiectele experienţei 
nu sunt simple şi nelimitate acumulatoare de determinaţii conceptuale, 
cum, aproape indiferent de şcoală, cred toţi epistemologii. Ca punct 
iniţial (origo absolut) al cunoaşterii luciferice, obiectele experienţei 
suferă o golire virtuală de determinaţii conceptuale, spre a li se impri¬ 
ma altele, spre a fi supuse unei dislocări categoriale. 

Gânditorii care s-au remarcat prin vreo teorie a „experienţei" (unii 
au înţeles chiar filozofia critică a lui Kant ca o teorie a „experienţei") 
au trecut în genere cu vederea ruptura operată în modul de între¬ 
buinţare al experienţei, ruptură condiţionată de dualitatea cunoaşterii. 
Fără excepţie, aceşti gânditori pot fi prinşi în flagrant delict de uni¬ 
lateralitate, întrucât ei atribuie totdeauna obiectului experienţei, din 
eroare, rolul de acumulator, infinit şi în sens unic, de determinaţii 
conceptuale. 


PROBLEMĂ ŞI TEORIE 

Problematica cunoaşterii luciferice manifestă şi alte aspecte asupra 
cărora trebuie să ne oprim. 

Ne-am străduit în cele de mai înainte să arătăm că o problemă de 
cunoaştere luciferică se distinge totdeauna printr-o anume tensiune 
interioară, care revine în cele din urmă la un raport de compatibilitate 
de conţinut între o idee teorică şi materialul „fanic" iniţial al pro- 

blemei. „Tensiunea interioară" a problemei e ca un arc din care va 
porni săgeata ce se va împlânta în bolta teoriei. Cu cât „tensiunea 
interioară" a problemei e mai mare, cu atât construcţia teoretică şi 
accesoriile ei, menite să acordeze indirect „fanicul" şi „ideea", vor fi 
mai multe la număr şi se vor deosebi mai profund, prin conţinutul 
lor, de ideea teorică şi de materialul fanic al problemei puse. Cu cât 
divergenţa de conţinut între idee teorică şi material fanic e mai 
accentuată, cu atât se impune, pentru acordarea lor indirectă, un 
ocol mai excentric şi o cascadă de accesorii mai complicată. Perspec¬ 
tiva aceasta de la tensiune, de la arc, la bolta în care se va fixa săgeata 
lansată în criptic, perspectiva aceasta spre un luminiş mai mult sau 
mai puţin depărtat, în care se va aşeza „soluţia" problemei, o putem 
numi zarea interioară a problemei. Cu cât „tensiunea interioară" a 
unei probleme e mai mare, cu atât soluţia ei teoretică va cuprinde 
a priori mai multe elemente, care nu sunt implicit date în „ideea teo¬ 
rică" şi în „fanicul iniţial" al problemei; cu atât în cadrul problemei 
se deschide deci o zare mai depărtată şi mai largă de posibilităţi de 
noi elemente. Problemele de un minim de tensiune interioară sunt 
în aceeaşi măsură lipsite de zare interioară. E clar: o construcţie teo¬ 
retică şi accesoriile ei presupun totdeauna o idee teorică, dar ele înseşi 
nu sunt implicit date în ideea teorică. In problema optică a struc¬ 
turii luminii, aşa cum a pus-o şi a văzut-o Huygens, ideea teorică e 
aceea a „determinismului mecanicist". Construcţia teoretică pe care 
Huygens a propus-o ca soluţie e, precum ştim, aceea a „ondulaţiilor 
în eter". Analizând construcţia aceasta teoretică, vom vedea că ea 
implică ideea teorică a determinismului mecanicist, dar că ea însăşi 
nu e implicit cuprinsă în ideea teorică a determinismului mecanicist. 
Ea e mai mult sau mai puţin contingenţă faţă de idee. La această 
contingenţă participă şi accesoriile teoretice (în exemplul nostru ideile 
despre presupusa diversitate de lungime a ondulaţiilor, despre subiec¬ 
tivitatea senzaţiilor optice ), care reprezintă evident ceva nou faţă de 
ideea teorică şi faţă de fanicul iniţial al problemei (în exemplul con¬ 
siderat de noi, faţă de experienţele optice: rază, refracţie, reflexie, dis¬ 
persie spectrală, interferenţă etc.). Exemplul ilustrează îndeajuns 
raportul direct dintre tensiunea interioară a unei probleme şi zarea 
ei interioară. Cu cât „tensiunea interioară" are un mai pronunţat 
accent, cu cât e mai înaltă, cu atât „zarea interioară" a problemei e mai 
depărtată şi mai largă; mai depărtată în sensul că momentele teoretice 
ale soluţiei se vor deosebi cu atât mai profund prin conţinutul lor 

de conţinutul „ideii teorice“ şi al „fanicului" iniţial, şi mai largă în 
sensul că momentele acestea contingente vor fi cu atât mai multe. 

Când Goethe a „explicat" în morfologia plantelor toate formele 
organice ale plantei ca variante ale „foii“, a realizat ideea de „formă- 
substrat" intr-un material morfologic dat. „Tensiunea interioară" a 
problemei goetheene era relativ mică, de aceea şi soluţia dată 
problemei cuprinde un minim de accesorii explicative. „Zarea inte¬ 
rioară" a problemei goetheene era din capul locului îngustă. 

Ne întrebăm dacă s-ar putea vorbi şi în cadrul cunoaşterii para¬ 
diziace de astfel de „probleme". Nu vom tăgădui că de o anume pro¬ 
blematică e capabilă şi cunoaşterea paradiziacă, dar vom face imediat 
restricţia că „problemele" ce se pun aici au cu totul alt sens decât 
cele care ţin de cunoaşterea luciferică. A pune o problemă în zona 
cunoaşterii paradiziace nu poate să însemne decât: sau a căuta unui 
material intuitiv, imaginar sau gândit, ca obiect nedespicat, o idee 
corespunzătoare, sau a căuta pentru o idee un material intuitiv cores¬ 
punzător. (Despre un al treilea fel de „probleme" posibile în cadrul 
cunoaşterii paradiziace vom vorbi mai târziu. E vorba despre um¬ 
plerea pe cale ipotetică a unui hiat pe planul obiectelor.) Oricum 
s-ar pune însă aici problema, ea ar fi lipsită atât de „tensiune inte¬ 
rioară", cât şi de „zare interioară". Problemele de „tensiune interioară" 
şi de „zare interioară" definesc şi circumscriu, în totalitatea lor nici¬ 
odată încheiată, zona cunoaşterii luciferice. 

„Zarea interioară" a problemei trebuie desigur deosebită cu toată 
grija necesară de „complexitatea" unei probleme. „Zarea interioară" 
trebuie înţeleasă ca o virtualitate deschisă odată cu punerea ideii 
teorice, ca o perspectivă ce se deschide spre soluţie. Cu cât tensiunea 
între idee şi material e mai mare, cu atât e dată a priori o mai vastă 
zare, ce va fi ocupată de „soluţia" problemei. „Complexitatea" unei 
probleme e în funcţie numai de numărul şi diversitatea „faptelor" 
care alcătuiesc planul ei de purcedere, sau materialul fanic. Pe când 
„zarea interioară" e în funcţie de „tensiunea interioară" a problemei; 
„complexitatea" problemei nu influenţează nici „tensiunea interioară" 
şi nici „zarea interioară" a problemei. 

O altă particularitate, vrednică de a fi semnalată, a oricărei pro¬ 
bleme este gradul ei de generalitate. Generalitatea unei probleme e 
în directă funcţie de gradul de abstracţiune al termenilor ei iniţiali, 
al „materialului fanic". Nu e totuna că într-o problemă operăm cu 

„concrete 1 ' sau cu fapte mai „generale". Or, gradul de generalitate al 
unei probleme depinde de gradul de generalitate al faptelor care 
constituie materialul fanic al problemei. 

Cele două particularităţi, a complexităţii şi a generalităţii, com¬ 
binate în anume chip, dau împreună o a treia. Cu cât o problemă e 
mai generală şi în acelaşi timp mai complexă, cu atât ea devine mai 
„vastă". Distingem deci la o problemă particularităţi care privesc 
raportul dintre centrul ei dinamic şi punctul de purcedere (tensiune 
interioară) sau raportul dintre centrul dinamic şi deznodământul pro¬ 
blemei (zare interioară) şi particularităţi care privesc exclusiv punc¬ 
tul de purcedere al problemei (complexitatea, generalitatea, vastitatea). 

O „tensiune interioară" şi o „zare interioară" posedă în diversă 
măsură toate problemele de cunoaştere luciferică. Sub celelalte as¬ 
pecte, problemele se grupează astfel: cele mai „generale" probleme 
le găsim în filozofia teoretică, abstractă; cele mai „complexe" în ştiinţă; 
cele mai „vaste" în metafizică. 

Despre „zarea interioară" a unei probleme, adică despre cadrul 
virtual în care se aşază „soluţia" problemei, nu se prea poate vorbi 
fără de o incursiune în logica „teoriei" ca atare. 

Ce e o teorie? Suntem destul de avansaţi în cercetările noastre 
spre a putea da un răspuns de precizie. Logiceşte, „teoria" înglobează 
toate actele prin care cunoaşterea luciferică obţine varierea calitativă 
a unui mister deschis. Cunoaşterea luciferică, aşa cum e dată ea în 
faptul deschiderii unui mister „ca mister" şi al varierii calitative a 
misterului deschis, traversează prin actele ei diverse faze, alcătuite, 
fiecare, din mai multe momente: 

I. Faza punerii problemei: 

a) deschiderea unui mister ca mister, prin actul provocării crizei 
luciferice în obiect (despicarea în fanic şi criptic); 

b) anularea virtuală a determinaţiilor conceptuale ale materialului 
fanic; 

c) degradarea virtuală a fanicului şi punerea unui accent esenţial 
pe criptic. 

II. Faza de trecere spre soluţionarea problemei: 

a) utilizarea unei idei teorice ca suport pentru saltul în cripticul 
misterului deschis; prin acest act se produce: 

b) o tensiune interioară în problemă şi se deschide: 

c) o zare interioară în problemă. 

III. Faza soluţionării problemei: 

a) enunţarea unei construcţii teoretice; 

b) acordarea indirectă a acesteia (sau a ideii teorice) cu fanicul 
iniţial, prin accesorii teoretice sau neteoretice; 

c) degradarea de fapt a fanicului, anularea şi înlocuirea unora 
din determinaţiile sale conceptuale (dislocare categorială). 

Acestea sunt fazele şi momentele cunoaşterii luciferice, prin care 
un mister deschis suportă o variere calitativă. Logiceşte, „teoria“ în¬ 
globează în sine momentele fazei III. 

Cunoaşterea luciferică are, prin toată tehnica ei inginereşte des¬ 
compusă în tabela de mai sus, menirea de a imprima variaţii calita¬ 
tive unui mister deschis. Calea cea mai urmată de cunoaşterea luciferică 
e aceea a atenuării calitative a unui mister deschis. Ce înţeles are, 
sub unghiul sensului integral al cunoaşterii luciferice, utilizarea unei 
idei teorice ca punte de salt în cripticul unui mister deschis? Cunoaş¬ 
terea luciferică, proiectând o „idee teorică" asupra cripticului, pune 
eo ipso o limită în cadrul căreia va încerca, prin construcţiile teore¬ 
tice ce vor urma, o variere (atenuare) calitativă a misterului deschis. 
Prin ideea teorică se pune de fapt o limită provizorie , în raza căreia 
va zăcea soluţia teoretică a problemei. Tot ce va trece de această 
limită va fi socotit drept „mister“ în a doua latenţă, pentru a cărui 
reducţie mai departe e necesar să se repete actul luciferic de deschi¬ 
dere a misterului. După acest act, tot sistemul de operaţiuni al cunoaş¬ 
terii luciferice poate fi pus iarăşi în acţiune, de indefinite ori. Cu alte 
cuvinte, cunoaşterea luciferică, în momentul când deschide un mister, 
nu face acest lucru în vederea unei reducţii totale sau a unei anulări 
a misterului; când cunoaşterea luciferică deschide un mister, ea pune 
imediat, prin proiectarea unei idei teorice asupra cripticului, o limită, 
în raza căreia va încerca o variere calitativă a misterului. Construcţia 
teoretică prin care se dă o soluţie problemei reprezintă la rândul ei 
iarăşi un „mister" latent. Un mister latent care, fireşte, va putea fi 
din nou „deschis", în vederea unei noi varieri (atenuări). Cunoaşterea 
luciferică procedează aşadar prin etape. Dar în fiecare din aceste 
etape, cunoaşterea luciferică îşi epuizează ritmic tot sistemul de acte 
şi de operaţiuni. Dacă voim să ne supunem docili poruncii supremei 
precizii, trebuie să spunem: a pune o problemă de cunoaştere luci¬ 
ferică nu înseamnă simplu numai a deschide un mister - cu pers¬ 
pectivă indefinită; a pune o problemă înseamnă în esenţă a deschide 

un mister, act după care intervine numaidecât şi punerea unei limite 
provizorii, în raza căreia se va încerca o variere calitativă a miste¬ 
rului. Punerea unei limite provizorii nu e lipsită de repercusiuni asupra 
cunoaşterii luciferice. Una din consecinţele ei e tocmai procedarea 
prin etape, atât de caracteristică cunoaşterii luciferice. 

Consideraţiile noastre au devenit în bună parte o analiză de amă¬ 
nunt, logică-epistemologică, a „problemei" şi „teoriei" în genere. 
Ajunşi aici, avem dreptul să bănuim o serie de nedumeriri instalate 
încetul cu încetul şi poate nu fără justificare în spiritul critic al citi¬ 
torului. Nedumeririle pe care trebuie să le prevenim, ca să nu devină 
pustiitoare, planează desigur în jurul întrebării dacă procesul punerii 
şi soluţionării unei probleme se înfăţişează şi sub aspect psihologic 
tot aşa cum l-am arătat în cele de mai sus. Or, privind lucrurile cu 
suficientă luciditate - chestiunea dacă procesul psihologic al punerii 
unei probleme şi al rezolvării ei corespunde sau nu formulelor noastre 
n-ar trebui să ne tulbure prea mult. N-ar trebui din motivul binecu¬ 
vântat că noi nu facem „psihologie". De altfel, chiar şi sub acest raport, 
structura cunoaşterii luciferice, aşa cum am încercat să o definim, 
corespunde cel mai adesea şi unui ansamblu de faze şi momente pe 
care o analiză atentă le-ar putea distinge şi în procesul psihologic al 
punerii unei probleme. Ni se va face întâmpinarea că, în procesul 
psihologic al punerii unei probleme, „ideea teorică" n-ar fi totdeauna 
clar proiectată, prin anticipaţie. Ni se va face întâmpinarea că o pro¬ 
blemă se anunţă psihologiceşte cu o idee centrală mai vagă, mai 
largă, mai abstractă, deoarece ar începe totdeauna cu câte un simplu 
„cum?", cu câte un „de ce?" sau cu un „ce?“. Nu tăgăduim aceasta, ne 
permitem să facem însă observaţia că în dosul acestor vagi particule 
interogative se ascund, cel mai adesea, idei mai concrete, care anti¬ 
cipează în anume măsură soluţia (şi chiar dacă nu s-ar ascunde, 
existenţa unei „limite anticipate" în zarea interioară a problemei e 
atestată chiar de particulele amintite). Dar noi, încă o dată, am voit 
să dăm o analiză structurală, logică-epistemologică a „problemei" şi 
nicidecum o analiză „psihologică". - Mai mult: analiza noastră rămâne 
în esenţă neatinsă şi concluziile nealterate, chiar dacă am elimina ca 
nefundat psihologiceşte factorul în chestiune, adică „ideea cu func¬ 
ţie teorică, ca enunţată prin anticipaţie" într-o problemă. Cum trebuie 
să vedem în cazul acesta lucrurile şi ce rectificări comportă ele în 
perspectivă schimbată? Intr-o problemă de cunoaştere luciferică 

(inclusiv rezolvarea ei) vom distinge în orice caz: 1. un material iniţial 
şi 2. o „teorie" care înglobează prin interpretare constructivă acest 
material (care la urmă va fi total sau în parte altfel determinat decât 
fusese la început). In toate problemele de cunoaştere luciferică, „teo¬ 
ria", în conţinutul ei, cuprinde implicit, dacă nu prin anticipaţie, o 
idee care, comparată la rândul ei cu materialul iniţial (fanic) al pro¬ 
blemei, vădeşte o divergenţă de conţinut (prin aceasta e deja dată 
„tensiunea interioară" a problemei). In plus: „teoria" mai cuprinde o 
serie de elemente, accesorii, prin care se creează un acord indirect 
între materialul fanic iniţial al problemei şi ideea în chestiune (im¬ 
plicit dată în sâmburele teoriei). Cu oarecare perspicacitate, cititorul 
va descoperi că în esenţă toate momentele relevate de noi în arti¬ 
culaţia lăuntrică a problemei şi teoriei revin şi în analiza aceasta. 
Momentele se degajează însă mai limpede din analiza, recunoaştem, 
de pedantă minuţiozitate care atribuie ideii teorice un rol de antici¬ 
pare determinativă a construcţiilor teoretice. Oricare ar fi procesele 
mentale, „ideea teorică" anticipează construcţia teoretică, dacă nu 
sub unghi psihologic, atunci cel puţin sub unghi logic. 


OBSERVAŢIA DIRIJATĂ 

întrebuinţarea unei „idei" cu funcţie teorică în sfera de activitate 
a cunoaşterii luciferice nu trebuie să ducă în orice împrejurări la o 
„teorie". Câteodată locul teoriei îl iau rezultatele obţinute prin „ob¬ 
servaţie", fireşte - nu prin simplă observaţie, ci prin observaţie diri¬ 
jată tocmai de o anume idee. Propoziţia rostită pare ciudată şi la 
început nu tocmai clară, mai ales că, după opiniile în circulaţie, „con¬ 
strucţiile teoretice" ar avea tocmai ele menirea să pătrundă în regiuni 
închise şi refuzate observaţiei, şi nu invers. De fapt, în unele cazuri 
construcţiile teoretice ţin loc de observaţie (în ce măsură vom arăta 
în alt capitol, unde vom vorbi despre verificarea unei teorii, şi în capi¬ 
tolul în care vom supune analizei aşa-numitele similiteorii). Dacă teoria 
ar ţine chiar numai incidental loc de observaţie, s-ar admite eo ipso 
că rezultatele, obţinute prin construcţie teoretică proprie cunoaşterii 
luciferice, ar putea fi uneori obţinute exclusiv pe cale de cunoaştere 
paradiziacă. Dacă definiţia ce o dăm cunoaşterii luciferice e reală, 

atunci nu facem decât să rămânem pe linia ei de consecvenţe 
afirmând că „teoria" nu ţine niciodată loc exclusiv de „observaţie". 
Se va vedea că atunci când avem de a face în adevăr cu „teorii" care 
ţin numai loc de observaţie, acestea sunt „similiteorii" şi aparţin de 
fapt cunoaşterii paradiziace. Iată cum teza rostită mai sus, că ob¬ 
servaţia dirijată ţine loc de construcţie teoretică, poate deveni destul de 
interesantă. Observaţia dirijată de o idee duce în adevăr la rezultate 
care au exact aceeaşi semnificaţie ca şi o „teorie" în cadrul cu¬ 
noaşterii în genere: adică o semnificaţie de variere (atenuare) calita¬ 
tivă a unui mister deschis. Intre observaţia simplă şi cea dirijată nu se 
cască în consecinţă numai o diferenţă de grad, ci de natură. Obser¬ 
vaţia simplă se realizează în cadrul cunoaşterii paradiziace; ea serveşte 
drept suport aplicării directe, pe bază de corespondenţă de la ab¬ 
stract la concret, a conceptelor intelectuale, sau ea serveşte drept 
prilej de creare de noi concepte aplicabile de-a dreptul asupra concre¬ 
tului empiric. Observaţia simplă slujeşte ca temei fie unui spor de 
cunoaştere empirică de noi „obiecte", fie unei reducţii numerice , pe 
cale abstractivă, a misterelor latente ale lumii înconjurătoare. Un alt 
rol ea nu poate să aibă. Altul e cazul „observaţiei dirijate". Obser¬ 
vaţia „dirijată de o idee" duce, prin faptul că e dirijată de o idee, la 
o reducţie calitativă (variere, atenuare) a unui mister deschis. Observa¬ 
ţia dirijată obţine acest neaşteptat rezultat prin aceea că, făcând 
parte din cunoaşterea luciferică, participă la toate posibilităţile inerente 
ale acesteia. Faptele noi, empirice, descoperite prin observaţie dirijată 
de o idee sunt desigur susceptibile şi de determinaţii conceptuale în 
cadrul cunoaşterii paradiziace. Aceste determinaţii sunt însă altele 
decât acelea pe care aceleaşi fapte le dobândesc când sunt descoperite 
prin observaţie dirijată de o idee, iar nu prin simplă observaţie. 

Exemple: 

In veacul al XVII-lea, botanistul Sprengel, condus de ideea teo- 
rică a „finalităţii" fenomenelor de viaţă, supune unei observaţii dirijate 
(de această idee) morfologia florilor şi rolul insectelor la fecundare. 
Sprengel izbuteşte să descopere fapte de-a dreptul uimitoare, feno¬ 
mene pline de „finalitate", fenomene de adaptare precisă a florilor 
la posibilităţile de fecundare prin insecte (cercetări revelatoare îndeo¬ 
sebi asupra speciei Aristolochia clematitis). Dacă Sprengel n-ar fi făcut 
observaţiile sale dirijându-le prin ideea teorică a „finalităţii", aceleaşi 
fapte empirice ar fi scăpat neobservate sau, dacă ar fi fost observate, 

n-ar fi fost final raportate unul la celălalt. Observaţia dirijată de o 
idee nu se ataşează simplu la un material fanic: la un obiect; ea 
fâcându-se sub auspiciile unei idei teorice, are darul să mijlocească, 
chiar prin ideea în serviciul căreia se pune, revelarea unui ce criptic. 
In adevăr: simpla observaţie ar fi dus în cazul acesta la constatarea şi 
determinarea unei anume configuraţii a florilor şi tot aşa la descrie¬ 
rea şi determinarea insectelor care îşi culeg nectarul din flori, în plus 
poate s-ar fi ajuns şi la constatarea sau bănuiala că florile sunt uneori 
fecundate prin acest cules de nectar, dar prin simplă observaţie nu 
s-ar fi ajuns în nici un caz la raportarea finalistă a configiiraţiei flo¬ 
rilor la procesul de fecundare prin insecte. Prin simplă observaţie s-ar 
fi izbutit să se ajungă până la determinarea conceptuală a unei serii 
de fapte empirice, aşa cum ele se arată. Observaţia dirijată de-o idee 
teorică (a finalităţii) a dus însă la altceva: la revelarea „cripticului" 
acestei serii de fapte. Prin revelarea „cripticului", o serie de fapte em¬ 
pirice se dovedesc drept semne complexe ale unui mister deschis care 
în cele din urmă e redus în însăşi esenţa sa la ceva mai elementar, 
suferind o atenuare în calitatea sa (în cazul considerat, momentele 
fanice - configuraţia florilor şi fecundarea prin insecte - sunt sem¬ 
nele vizibile ale unui ce criptic, revelat ca un raport Analist). Desi¬ 
gur că o minte ingenioasă şi perspicace, pornind de la unele din 
datele fanice iniţiale (de exemplu de la „configuraţia" florilor) şi de 
la ideea teorică a „finalităţii", ar fi putut să imagineze teoretic tot rapor¬ 
tul de adaptare finală a florilor la procesul de fecundare prin insecte 
etc. Cercetătorul n-a construit însă o „teorie", ci a operat numai cu 
„ideea teorică" şi pe urmă şi-a dirijat observaţia în sensul ideii. Obser¬ 
vaţia dirijată de o idee ţine aşadar prin rezultatele ei loc de „teorie", 
în sensul că prin ea se obţine reducţia, varierea, atenuarea calitativă 
a unui mister deschis. 

Galilei a supus observaţiei căderea pe plan înclinat, căderea liberă, 
mişcarea corpurilor aruncate etc. Observaţiile aveau de la început 
un sens dirijat de o idee; ideea era aceea a determinismului meca- 
nic-matematic. In loc de a-şi realiza ideea în chip teoretic, Galilei dă 
naturii prilejul, prin experimentare, să realizeze ea însăşi „ideea". 
Galilei a făcut, prin ideea anticipată, un salt dincolo de simpla ob¬ 
servaţie, un salt în cripticul fenomenelor căderii. Ideea anticipată i-a 
înlesnit observarea unor aspecte ale mişcării corpurilor pe care nu 
le-ar fi observat fără de idee. In plus, ideea anticipată i-a dat posibi- 

litatea să scoată la iveală chiar cripticul fenomenelor în chestiune, 
aceasta sub forma „principiului inerţiei" (conceptul unei mişcări uni¬ 
forme dreptliniare la infinit). Am mai avut ocazia să arătăm că 
ideea, implicit cuprinsă în principiul inerţiei, e criptică faţă de orice 
material fanic de pe planul empiric al cunoaşterii. în exemplul lui 
Galilei, observaţia dirijată de ideea determinismului mecanic-mate- 
matic a dus la rezultate de observaţie interpretabile direct prin idee, 
dar ea a mai dus şi la construcţii teoretice, care nu-şi găsesc cores¬ 
pondenţa directă pe planul empiric şi care reprezintă exclusiv ceva 
criptic faţă de acest plan (principiul inerţiei). 

După ce Fraunhofer a observat liniile întunecate ale spectrului 
solar, linii cunoscute astăzi sub numele său, precum şi spectrele astrale, 
reduse la anume fâşii colorate, s-a pus „problema" acestor linii şi 
fâşii. Soluţia problemei s-ar fi putut eventual obţine printr-o teorie, 
la care s-ar fi ajuns utilizându-se ideea anticipată a determinismului 
mecanic-matematic. Kirchhoff şi Bunsen, care au reuşit să dea o solu¬ 
ţie problemei în chestiune, s-au achitat de această sarcină nu prin 
construcţii teoretice, ci prin observaţie dirijată de ideea teorică a deter¬ 
minismului mecanic-matematic. Ei au supus unei riguroase observaţii 
dirijate de ideea determinismului mecanic-matematic spectrele lumi¬ 
noase şi liniile fraunhoferiene, în raport cu condiţiile în care ele 
apar. Kirchhoff şi Bunsen stabilesc astfel că diverse substanţe absorb 
tocmai acele fâşii de lumină spectrală pe care în stare incandescentă 
ele sunt în stare să le emită. Liniile fraunhoferiene vor fi deci inter¬ 
pretate ca hiaturi în spectrul solar, hiaturi produse prin absorbţia pe 
care unele componente ale luminii solare o îndură trecând prin anu¬ 
me substanţe gazoase. Liniile fraunhoferiene sunt reduse la o relaţie 
deterministă, mecanică-cauzală, între spectre şi gaze. Prin legătura 
stabilită între spectre şi gaze, o serie întreagă de fenomene se gru¬ 
pează ca derivate secundare ale acestei relaţii. Relaţia fundamentală, 
constatată, între spectre şi gaze, se substituie unor fenomene care 
prin conţinutul lor (linii fraunhoferiene, spectre discontinue) sunt 
cu totul străine conţinutului ca atare al relaţiei fundamentale (cea 
între gaze şi spectre). Există aici, între fenomenele empirice şi relaţia 
fundamentală, un raport analog celui existent într-o problemă solu¬ 
ţionată teoretic între materialul fanic iniţial şi construcţia teoretică. 
Ideea determinismului mecanic, care a servit drept semn de orien¬ 
tare observaţiei, a mijlocit un salt în „cripticul" fenomenelor. Prin 

observaţie dirijată s-a obţinut nu numai un spor de cunoaştere em¬ 
pirică, cum îl poate mijloci şi simpla observaţie, ci, în afară de aceasta 
şi mai presus de aceasta, s-a obţinut şi o reducţie (atenuare) calita¬ 
tivă a unui mister deschis. 

Că o teorie ţine loc de observaţie în împrejurări când observaţia 
e irealizabilă sau că teoria anticipează în anume măsură observaţia - 
sunt locuri comune, asupra cărora nu face să ne extindem. Ceea ce 
n-a fost luat încă în seamă e că observaţia dirijată ţine loc de teorie, 
în sensul că ambele ocupă aproximativ acelaşi loc în articulaţia in¬ 
timă a cunoaşterii în genere. „Observaţia dirijată" şi „teoria" sunt 
aproximativ izotope în cadrul cunoaşterii, în înţelesul că observaţia 
dirijată are putinţa de a duce nu numai la un spor de cunoaştere 
empirică de noi obiecte sau la o reducţie numerică a misterelor latente, 
precum simpla observaţie sau observaţia abstractivă. Ea poate în 
esenţă să ducă la o variere, la o atenuare, la o reducţie calitativă a unor 
mistere deschise, exact ca şi operaţiile constructiv-teoretice. In măsura 
în care simpla observaţie se încadrează în tehnica cunoaşterii paradi¬ 
ziace, observaţia dirijată face parte din cunoaşterea luciferică. 

E de remarcat în istoria ştiinţelor exacte un proces ce pare firesc, 
dar care, privit din apropiere, devine destul de paradoxal. Procesul 
merită să fie menţionat şi consistă în următoarele: cel mai adesea, 
descoperirile de noi fapte se fac într-un moment când interpretarea 
lor teoretică e aşa de bine pregătită, că se desprinde aproape de-a 
gata din situaţia conştiinţei teoretizante, în chiar momentul istoric 
când se face descoperirea. Cert lucru, conştiinţa teoretizantă e în 
genere destul de ingenioasă ca să improvizeze oricând o „explicaţie" 
pentru orice fapt nou. Nu e mai puţin adevărat însă că, prin pro¬ 
cesul de „descoperire", conştiinţa teoretizantă n-a prea fost adusă în 
perplexitate şi nici aşa de grav derutată precum s-ar fi întâmplat dacă 
n-ar exista între procesul descoperirilor şi al conştiinţei teoretizante 
o anume „armonie prestabilită". Semnificaţia acestei armonii pres¬ 
tabilite se vădeşte de îndată ce ne-o închipuim absentă. Ce s-ar fi 
întâmplat, bunăoară, dacă fenomenul Michelson, atât de mult dis¬ 
cutat de fizica veacului nostru, ar fi fost - printr-o miraculoasă în¬ 
tâmplare - observat în momentul când Copernic enunţa teza despre 
mişcarea Pământului? Desigur că fenomenul Michelson ar fi fost 
interpretat ca un argument zdrobitor împotriva teoriei copernicane. 
Sau ce s-ar fi întâmplat dacă, după orgiile nedisciplinate ale alchi- 

miei, în momentul când chimia modernă se întemeia enunţând 
existenţa „elementelor netransformabile“, s-ar fi descoperit radiul? 
Astfel de descoperiri, recunoaştem, imposibile în acele momente, ar 
fi avut darul să compromită numaidecât tânăra noastră ştiinţă, făcând 
cu neputinţă întemeierea şi evoluţia ei. Faptul că conştiinţa teoreti- 
zantă nu a fost niciodată prea violent derutată prin descoperiri 
premature dovedeşte strânsa legătură între cele două procese. Des¬ 
coperirile, mijlocite de observaţia dirijată, se fac în realitate pe teme¬ 
iul unor „idei“ care servesc drept centre dinamice şi eventualelor 
construcţii teoretice, menite să interpreteze noile fapte descoperite. 
Acest proces istoric, cu paralelismul său, e şi el o dovadă destul de 
elocventă că „observaţia dirijată" ţine de domeniul cunoaşterii luci- 
ferice, ca şi „teoretizarea". 


PLANURI DE REVELARE 

Cunoaşterea luciferică îşi ajunge ţinta, consistând în varierea cali¬ 
tativă a unui mister deschis, prin aceea că scoate la iveală, revelează 
cripticul misterului deschis. „Revelarea" cripticului se face în genere 
pe diverse planuri de cunoaştere. Distingem trei planuri de revelare: 

1. Planul a, al sensibilităţii înţelegătoare (empiric-concret); 

2. Planul P, al imaginaţiei înţelegătoare (imaginar-concret); 

3. Planul y, al înţelegerii conceptuale. 

O teorie elaborată de cunoaşterea luciferică revelează un ce 
criptic pe cel puţin unul din aceste planuri. Orice teorie poartă, în 
raport cu aceste planuri, anume pecete sau semne locale. In unele 
teorii, „cripticul" misterului deschis e revelat pe planul sensibilităţii 
înţelegătoare (a), în alte teorii cripticul misterului deschis e revelat 
pe planul imaginaţiei înţelegătoare (p) şi iarăşi, în alte teorii, crip¬ 
ticul misterului deschis e revelat pe planul înţelegerii pur conceptuale 
(y). Prin analiză şi comparaţie, prin raportare la anume puncte de 
reper se cunoaşte lesne signatura locală a unei „teorii". Prin revelarea 
cripticului unui mister deschis pe unul din planuri, misterul deschis 
e trecut prin intermediul varierii calitative într-o nouă latenţă. Dar 
orice mister latent e susceptibil de a fi din nou deschis. In consecin¬ 
ţă, cripticul misterului deschis poate să fie supus unei noi revelări 

printr-o nouă teorie, fie pe acelaşi plan, fie pe alt plan. Ce e „fanic“ 
pe un plan superior (imaginar sau abstract) nu trebuie să fie fanic pe 
planul a. De notat de pe acum e că adeseori cripticul unui mister 
deschis refuză o revelare pe planul a. Teoriile stau astfel cel mai ade¬ 
sea în corespondenţă cu planurile superioare (3 sau y. 

Un exemplu clasic de revelare în serie a „cripticului" pe diverse 
planuri ni-1 oferă concepţia atomistă. Lavoisier are meritul de a fi intro¬ 
dus în chimie, cu o precizie ce a lipsit înaintaşilor săi, metoda 
cantitativă. El a determinat principiul conservării materiei şi a defi¬ 
nit conceptul de „element chimic". Cu asemenea idei, bine definite 
şi de o matematică consistenţă, s-a procedat pe urmă la precizarea 
proporţiilor cantitative ce au loc în combinaţii chimice. Prin obser¬ 
vaţie dirijată s-a ajuns, îndeosebi, la două descoperiri, cărora li s-a 
dat expresie de legi: 

1. Legea constanţei raporturilor de greutate a elementelor păr¬ 
taşe la o combinaţie chimică; 

2. Legea multiplelor greutăţilor, urmată totdeauna de un element 
în combinaţie cu altul. 

Cele două descoperiri au fost realizate prin „observaţie dirijată". 
Ele ţin loc de „teorie", adică revelează un ce criptic, reducând calita¬ 
tiv un mister deschis. Misterul deschis e cel al combinaţiilor chimice 
cu aspecte imediate, de o diversitate şi complexitate infinite. Miste¬ 
rului deschis i se substituie cripticul său revelat, adică: legea con¬ 
stanţei raporturilor de greutate şi legea multiplelor greutăţilor. (O 
minte ingenioasă ar fi putut, pe temeiul observaţiilor simple şi al ideii 
de conservare a materiei, al ideii „elementului chimic", al ideii rapor¬ 
turilor cantitative cărora li se supun combinaţiile chimice, să con¬ 
ceapă pe cale pur teoretică „legile" de mai sus.) 

Să fixăm în atenţia noastră un prim punct: există un material fa¬ 
nic iniţial: combinaţiile chimice, cu aspecte imediate de o mare diver¬ 
sitate şi cu insistente aparenţe de ireductibilitate. Materialul acesta 
iniţial e desfăşurat pe planul sensibilităţii înţelegătoare (a). Acest mate¬ 
rial iniţial se „problematizează" apoi, prin ceea ce el e prefăcut în 
latură fanică a unui mister deschis. Prin observaţie dirijată de anume 
idei, se face un salt în „cripticul" acestui mister deschis. Cripticul e 
revelat pe urmă prin formularea celor două legi amintite. Aceasta se 
face încă tot pe planul sensibilităţii înţelegătoare (a), întrucât for¬ 
mulele se referă direct la un material observabil pe planul a şi nu fac 

decât să dea un anume sens conceptual acestui material, un sens care 
scapă simplei observaţii şi nu e accesibil decât observaţiei dirijate de 
o anume idee. 

Urmează un al doilea punct: legile în chestiune devin la rândul 
lor material iniţial al unei noi probleme sau, ceea ce înseamnă acelaşi 
lucru, latură fanică a unui mister deschis. Dalton a încercat un salt 
în „cripticul" acestui mister deschis, construind teoria atomilor. Con¬ 
strucţia teoretică a atomilor reprezintă revelarea unui ce criptic, dar 
revelarea de astă dată nu s-a mai efectuat pe planul a, ci pe planul (3 
(al imaginaţiei înţelegătoare). 

Un al treilea punct: „atomii" devin material iniţial al unei noi pro¬ 
bleme sau, ceea ce înseamnă acelaşi lucru, latură fanică a unui nou 
mister deschis. Cunoaşterea luciferică îşi poate lua sarcina să „reve¬ 
leze" şi cripticul acestuia. Atomii sunt „vârtejuri de eter" au spus 
unii, atomii sunt compuşi din „electroni" şi „protoni" (elemente şi 
mai primare), spun alţii. Revelarea cripticului misterului deschis (al 
atomilor) se face în oricare din aceste teze tot pe planul p (al imagi¬ 
naţiei înţelegătoare). 

Seria revelărilor nu e nici aici încheiată. Problema se poate redes¬ 
chide indefinit. După ce ne-am fixat, de exemplu, la teza „vârtejurilor 
de eter", „eterul" poate fi iarăşi prefăcut în mister deschis. După acest 
act, cripticul misterului deschis ar putea fi revelat, de exemplu, prin 
propoziţia: eterul e un mod al substanţei universale. Aici ne găsim pe 
planul înţelegerii pur conceptuale (y), întrucât termenii formulei, 
adică termenul „mod" şi termenul „substanţă universală", sunt con¬ 
cepte abstracte, care nu fac apel la un anume concret sensibil sau 
imaginar. 

Un alt exemplu de revelare în serie a cripticului: în veacul al XVIII-lea 
fizicieni şi laici încep să arate un interes crescând fenomenelor elec¬ 
trice şi în special „fulgerului". încă de la cele dintâi observaţii asupra 
„scânteii electrice" produse pe cale de experienţă de laborator, s-a 
spus că scânteia electrică e „ca" un mic fulger; totuşi a trebuit să treacă 
oarecare timp până să se ivească teoria precisă că „fulgerul e o scân¬ 
teie electrică". Teza aceasta a fost rostită mai întâi ipotetic. Franklin 
a fost întâiul, după cum se ştie, care a izbutit pe cale de observaţie 
dirijată să „reveleze" cripticul materialului fanic destul de „complex" 
al fenomenului numit „fulger". O propoziţie de revelare se rostise, ce 
e drept, şi înainte, dar numai ca o bănuială. Franklin a reuşit prin 

observaţie dirijată să reveleze, să facă arătat şi să verifice pe planul a 
„cripticul 1 ' fenomenului complex „fulger", reducându-1 calitativ, în 
esenţa sa ascunsă, la conceptul de „scânteie electrică". Scânteia elec¬ 
trică, odată mai bine cunoscută în generalitatea şi particularităţile 
ei, a fost prefăcută la rândul ei iarăşi în mister deschis. Matematicianul 
Euler a fost printre cei puţini care au încercat să „reveleze" teoretic 
cripticul scânteii electrice în genere. Teoria lui Euler o amintim pentru 
ingeniozitatea ei şi de dragul de a ilustra procedeul revelării, deşi ea 
n-a rezistat verificării. Euler cunoştea din optică teoria eterului ca ma¬ 
terie imponderabilă, oarecum omniprezentă, de care ar fi pătrunse 
şi corpurile ponderabile. Eterului, aşa cum era conceput, i se atribuia 
o tendinţă imanentă spre echilibru. Această „matematicitate" a sa îl 
făcea susceptibil de a îmbrăţişa eventual funcţia teorică în anume 
probleme ştiinţifice. Euler a utilizat ideea eterului, atribuindu-i o func¬ 
ţie teorică. El avea în faţă materialul iniţial: scânteia electrică, în 
toată generalitatea şi cu toate particularităţile ei. Şi o idee: a eterului 
cu anume însuşiri matematice. Euler a imaginat în consecinţă scân¬ 
teia electrică ca o ţâşnire de eter între două corpuri, dintre care unul 
ar conţine prea puţin eter. „Scânteia electrică" ar fi un proces de echi¬ 
librare a unui presupus dezechilibru în conţinutul de eter al corpu¬ 
rilor. Teoria lui Euler, deşi refuzată de experienţă, reprezintă nu mai 
puţin o încercare de revelare a cripticului scânteii electrice, şi anume 
o încercare de revelare pe planul (3 (al imaginaţiei înţelegătoare). O 
revelare analoagă, adică tot pe planul |3, reprezintă şi teoria actuală, 
care reduce calitativ esenţa fenomenelor electrice la un ce alcătuit 
din corpuscule discontinue (electroni). 

Newton a imaginat o teorie a curcubeului. El a supus observaţiei 
dirijate fenomenul dispersiei spectrale a luminii solare prin refracţie. 
Tot prin observaţie dirijată, Newton a ajuns în situaţia să „reveleze" 
cripticul fenomenului „curcubeu", pe care-1 privea ca o „dispersie 
spectrală a luminii solare" (atenuare calitativă a unui mister deschis, 
revelarea cripticului pe planul a). Prin această atenuare sau reducţie, 
nu s-a lămurit însă ceea ce aparţine fenomenului „curcubeu" în spe¬ 
cial: anume multiplicitatea arcurilor sale şi ordinea inversă a culo¬ 
rilor în deosebitele arcuri. Newton a alcătuit în privinţa aceasta o 
teorie deosebit de ingenioasă: în centrul ei găsim ideea geometrismului, 
căruia i s-ar supune reflexia şi refracţia luminii. Utilizând această 
idee în sens „teorie" şi adăugându-i o ingenioasă construcţie teore- 

tică, pe aceea a reflexiei unice sau duble a razei solare în interiorul 
stropilor de ploaie, Newton obţine, pe baza refracţiei speciale ce 
rezultă din această unică sau dublă reflexie, o interpretare teoretică 
a multiplicităţii arcurilor curcubeului şi a ordinii lor spectrale inverse. 
Teoria lui Newton revelează teoretic cripticul fenomenului curcube- 
ielor multiple pe planul a. Teoria aceasta, dacă s-ar verifica, s-ar 
verifica complet pe planul a. 

Un material iniţial poate fi începutul unei serii de probleme. Un 
mister deschis şi revelat se poate redeschide şi revela de indefinite ori 
pe acelaşi plan sau pe planuri diferite. Un mister deschis şi revelat o 
dată, pe un plan superior, nu mai poate fi astfel redeschis încât să fie 
revelat pe plan inferior. Prin revelări succesive, problema se depla¬ 
sează ireversibil de jos în sus. Grafic reprezentate, am avea asemenea 
serii de probleme şi revelări ireversibile: 



planul y 
planul P 
planul a 


Un ce criptic imposibil de revelat pe planul a (al sensibilităţii) se 
poate revela pe planul |1 sau y. Să reţinem din cele de mai sus mai ales 
următoarele: pe planul a se poate teoretiza şi se poate în acelaşi timp 
realiza cu acelaşi rezultat şi o observaţie dirijată de o idee. Acesta e un 
privilegiu ce revine în cadrul cunoaşterii exclusiv planului a. Acestui 
plan a îi mai revine şi un alt privilegiu, nu mai puţin însemnat. Anu¬ 
me tot pe planul a are loc verificarea empirică a unei teorii. 

Spre a nu se confunda revelarea pe diverse planuri de cunoaştere 
a „cripticului" cu verificarea în genere a unei teorii, trebuie să spunem 
câteva cuvinte şi despre „verificarea" unei teorii. 

O confuzie între revelarea cripticului şi verificarea unei teorii e din 
capul locului imposibilă, aceasta din pricină că a revela ceva criptic 
înseamnă în general „a plăsmui o teorie" (uneori observaţia dirijată 
ţine locul teoretizării), pe când a verifica o teorie înseamnă a o su¬ 
pune unui control special sub speciale puncte de vedere. 

O teorie se verifică după criterii interioare şi exterioare. Crite¬ 
riul interior se identifică în cele din urmă cu însăşi armonia logică 

interioară a teoriei. Criteriul exterior consistă într-o raportare a 
teoriei la planul a, efectiv realizat. Din conţinutul ca atare şi din 
logica interioară a unei teorii, se poate deduce cel mult că teoria în 
discuţie nu va putea fi verificată dar niciodată că va putea fi veri¬ 
ficată. Criteriul interior decide deci numai negativ, dar nu pozitiv, 
asupra sorţii unei teorii. Verificabilitatea în sens pozitiv a unei teorii 
nu e o însuşire imanentă ei. Totuşi teoriile manifestă, şi în ce pri¬ 
veşte verificarea în sens pozitiv, o însuşire imanentă care joacă un 
important rol în procesul de verificare. Această însuşire consistă în 
faptul că în conţinutul ca atare al unei teorii e dată măsura în care 
o teorie e capabilă de realizare fanică pe planul a, în cazul că teoria 
s-ar verifica. Să numim însuşirea aceasta imanentă a unei teorii poten¬ 
ţial empiric. Potenţialul empiric al unei teorii depinde de natura 
elementelor ei fanice. Cu cât o teorie conţine mai multe elemente 
fanice şi de revelaţie a şi mai puţine elemente de revelaţie (3 şi y, cu 
atât teoria dispune de un potenţial empiric mai mare. O teorie carac¬ 
terizată printr-un mare potenţial empiric nu implică însă în aceeaşi 
măsură şi verificabilitatea empirică. Se întâmplă uneori, ba putem 
spune destul de des, ca o teorie să dispună de un mare potenţial em¬ 
piric şi cu toate acestea să fie contrazisă radical de experienţă. Exemplu: 
una din cele dintâi teorii asupra fulgerului e aceea a naturalistului 
Plinius din Antichitate. El credea că fulgerul e „vânt aprins“ în clipa 
când vântul face o spărtură prin nori. Teoria se caracterizează printr-un 
mare potenţial empiric, întrucât toate elementele ei de conţinut sunt 
elemente fanice, ţinând de planul sensibilităţii (fulger, vânt, nori, 
aprindere etc.). Teoria totuşi nu s-a verificat, sau mai bine zis s-a 
verificat în sens negativ. Invers, o teorie poate să aibă adesea un po¬ 
tenţial empiric redus, şi totuşi să fie verificabilă în sens pozitiv. In 
teoria atomilor, elementele fanice (de revelaţie) principale sunt de 
natură (3; de natură a sunt numai unele accesorii (anume semne 
empirice de discontinuitate a materiei). Totuşi, teoria e socotită ca 
fiind în mare măsură „verificată". Şi iarăşi se pot concepe teorii (ca 
aceea a relativităţii) care în esenţa lor să fie alcătuite din elemente 
fanice (de revelare) (3 şi y şi cu un minim de elemente a. In pofida 
acestui potenţial empiric extrem de redus, teoria relativităţii e soco¬ 
tită aproximativ „verificată". Potenţialul empiric de care dispune o teo¬ 
rie are deci în raport cu teoria un rol foarte ciudat. Pot să existe 
teorii de un extrem de mare potenţial empiric şi să fie negativ veri- 

ficate; şi pot să existe teorii de un extrem de redus potenţial empiric 
şi să fie totuşi susceptibile de o verificare pozitivă. în alţi termeni 
mai pregnanţi: verosimilitatea unei teorii nu implică neapărat un 
mare „potenţial empiric". în procesul de verificare a unei teorii, e 
necesar numai ca „potenţialul empiric" al teoriei să se actualizeze în 
experienţa de fapt, în măsura în care teoria posedă în adevăr un ase¬ 
menea „potenţial empiric". Marele potenţial empiric nu e un ideal 
al teoretizării. Dar în măsura în care teoria posedă un potenţial em¬ 
piric, acest potenţial trebuie să fie actualizabil pe planul a; numai 
astfel teoria va obţine dreptul de a se numi empiric verificată. Pozi¬ 
tiviştii, adversari ai constructivului în ştiinţă şi în metafizică, nu 
şi-au dat seama de toate aceste lucruri. Ei şi-au închipuit, fără să o 
formuleze exact la fel, că o teorie, pentru a fi îndreptăţită, trebuie să 
se constituie exclusiv pe baza unui potenţial empiric. Comparaţi 
acest deziderat simplist cu procedeele de fapt (cel mai adesea incon¬ 
ştient aplicate) ale ştiinţei, şi veţi înţelege cât de fin şi de paradoxal 
îşi nuanţează postulatele cunoaşterea luciferică! Să marcăm deci 
existenţa unui postulat al verificării unei teorii, susceptibil de a fi 
astfel formulat: o teorie poate fi socotită verificată în momentul când 
potenţialul ei empiric s-a actualizat, în măsura în care teoria posedă un 
potenţial empiric. Acest postulat nu cere deci spiritului cunoscător să 
gândească exclusiv „empiric", dar cere ca spiritul cunoscător să se con¬ 
troleze empiric în măsura în care gândeşte empiric. 

După ce am stabilit legătura posibilă între „revelarea" în genere 
a unui ce criptic şi verificarea unei teorii, să ne mai oprim încă puţin 
asupra „planurilor de revelare" ale cripticului. 

Cripticul unui mister deschis poate să fie revelat prin construcţii 
teoretice pe oricare din cele trei planuri a, (3, y. Revelarea aceasta a 
cripticului poate avea loc pe acelaşi plan pe care zace şi „fanicul" 
misterului deschis. în cazul teoriei lui Plinius despre fulger - fanicul 
misterului deschis (fulgerul) zace pe planul a, revelarea cripticului 
misterului deschis („vânt aprins") se încearcă tot pe planul a. 

în cazul teoriei lui Gustave Le Bon că atomii ar fi vârtejuri de 
eter - fanicul misterului deschis („atomii") zace pe planul p, reve¬ 
larea cripticului misterului deschis („vârtejuri de eter") se încearcă tot 
pe planul |3. 

Revelarea cripticului unui mister deschis se poate încerca însă şi 
pe alt plan decât cel pe care zace „fanicul" misterului deschis. în „teoria 
ondulaţiei" a lui Huygens, fanicul misterului deschis (lumină, reflexie, 

refracţie etc.) zace pe planul a, revelarea cripticului misterului des¬ 
chis („ondulaţie eterică") se face pe planul [1. în teoria eterului ca 
„mod al substanţei universale" - fanicul misterului deschis („eterul") 
e situat pe planul p, revelarea cripticului misterului deschis („mod 
al substanţei universale"), se face pe planul y. 

Din acestea rezultă că construcţiile teoretice prin care se revelează 
uneori cripticul unui mister deschis depăşesc nu numai materialul 
fanic al misterului deschis în speţă, ci întregi planuri de revelare. Crip¬ 
ticul unui mister deschis poate să fie deci imanent planului pe care 
se găseşte misterul deschis prin latura sa fanică, sau poate transcende 
acest plan. în teoria atomilor concepuţi ca „vârtejuri de eter", crip¬ 
ticul e imanent planului P de care ţine şi „fanicul" misterului deschis, 
în teoria luminii (Huygens) cripticul transcende planul a, de care 
ţine fanicul misterului deschis. 

Vom vedea intr-un viitor capitol cum planurile de revelare ale 
cripticului înlesnesc stabilirea variantelor ideii de „transcendenţă", 
idee utilizată până astăzi intr-un sens mult prea vag şi mult prea anar¬ 
hic ca filozofia să poată fi de acord cu o asemenea jalnică situaţie. 


MISTERE PERMANENTIZATE 

Rostul cunoaşterii luciferice e acela de a deschide misterele existen¬ 
ţei şi de a le imprima variaţii calitative. Modul cel mai frecvent de 
variere a unui mister deschis e acela al atenuării calitative. Despre 
modul acesta am vorbit pe larg în cele precedente. Rămâne să mai 
supunem analizei şi celelalte două căi de variere calitativă a unui mister 
deschis, adică: „permanentizarea" unui mister deschis şi „potenţarea" 
unui mister deschis. 

Să considerăm mai întâi „misterele permanentizate". 

Pentru o mai lesnicioasă orientare, să aruncăm iarăşi o privire asupra 
figurii care reprezintă grafic coordonatele structurale ale cunoaşterii 
luciferice. Vom completa de astă dată figura cu „planurile de reve¬ 
lare" ale cripticului. 

în figura aceasta o linie verticală trece de la origo absolut la zero 
absolut; ea coincide cu linia zero-cunoaşterii. Prezenţa acestei linii 
în spaţiul simbolic al cunoaşterii luciferice îşi cere comentariile. 

Remarcăm o „zero-cunoaştere“ pe planul a, alta pe planul (3, alta pe 
planul y. O ochire aruncată pe desenul acesta ne dă suficiente lămu¬ 
riri asupra diversităţii zero-cunoaşterii. Zero-cunoaşterea are şi ea 
variante local determinabile. Sensul ei e vertical deplasatul. Zero-cu- 
noaştere înseamnă permanentizarea unui mister deschis pe unul din 
cele trei etaje suprapuse ale cunoaşterii. Permanentizarea unui mister 
deschis echivalează cu imposibilitatea de a „revela" cripticul unui 
mister deschis sau, întrebuinţând o expresie matematică: permanen¬ 
tizarea unui mister deschis e egală cu revelarea zero a cripticului unui 
mister deschis pe un anume plan şi cu fixarea lui în această poziţie, 
care refuză revelarea. 

Să dăm câte un exemplu pentru fiecare tip de zero-cunoaştere: 

1. Ştiinţa, supunând unei observaţii metodice viaţa organică şi 
materia anorganică, s-a oprit la un moment dat la teza că viaţa or¬ 
ganică e „un produs al materiei anorganice". Conţinutul acestei teze 
la rândul său a fost prefăcut în „mister deschis". Cunoaşterea era adusă 
astfel în situaţia de a încerca să reveleze „cripticul" misterului deschis, 
adică de a încerca să arate esenţa ascunsă a procesului prin care se 
produce viaţa organică din materia anorganică. îndeosebi în ultimul 
veac au fost mulţi savanţi care au susţinut cu convingere teza conti¬ 
nuităţii dintre organic şi anorganic. Poziţia acestor savanţi devenea 
însă foarte critică în momentul când încercau să reveleze cripticul 
bănuit ca atare al continuităţii enunţate. Şi cei mai serioşi dintre ei 
s-au văzut nevoiţi în căutare să fixeze „cripticul" pe linia „zero-cu- 
noaşterii". Producerea vieţii organice din materia anorganică devenea 
astfel pentru ei un „mister permanentizat". Avem aici un exemplu 
de permanentizare a unui mister pe planul a. 

2. Filozofia naturalistă din veacul trecut, punând problema con¬ 
ştiinţei, s-a crezut îndreptăţită să afirme că fenomenele de conştiinţă 
(înţelese atomistic) sunt un produs al mecanicii atomilor materiali. 
Teza aceasta, odată acceptată (pe drept sau nedrept - aceasta nu in¬ 
teresează aici), a fost la rândul ei prefăcută în „mister deschis' 1 . Cum 
se produc fenomenele de conştiinţă pe baza mecanicii atomilor? Filo¬ 
zofia naturalistă, urmărită de un noroc foarte schimbăcios, încercând 
să reveleze cripticul acestui mister deschis, s-a văzut fără de voie 
silită să „permanentizeze misterul". Răspunsul a fost: nu se ştie şi nu 
se va şti niciodată cum se produc fenomenele de conştiinţă pe baza 
mecanicii atomilor. Misterul e permanentizat pe planul pe care a fost 
deschis, adică pe planul p. 

3. Metafizicieni din diverse timpuri au vorbit despre Dumnezeu 
ca despre o existenţă ce se arată înţelegerii pure, ca pură existenţă. Când 
a fost vorba să se determine esenţa criptică a entităţii divine, unii din 
metafizicieni au crezut că această esenţă criptică trebuie permanentizată 
ca indeterminabilă prin concepţie. Misterul entităţii divine, fanică 
ca „existenţă" pe planul înţelegerii pur conceptuale (y), se permanen¬ 
tizează în ce priveşte esenţa sa criptică pe acelaşi plan y, pe linia 
zero-cunoaşterii. 

Un alt exemplu pentru acelaşi „tip" de zero-cunoaştere: cunoaştem 
din filozofia lui Kant teoria „lucrurilor în sine". Existenţa „lucrurilor 
în sine" se arată, după Kant, înţelegerii pure (planul y). După Kant 
cunoaşterea lor e însă imposibilă. Lucrurile în sine, a căror existenţă 
e de conceput, sunt socotite drept incognoscibile, adică drept „mistere 
permanentizate" (vom adăuga: pe planul y). In legătură cu „lucrurile 
în sine" ale lui Kant şi cu anume neclarităţi în teoria kantiană, se 
impun o serie de lămuriri. Am susţinut dintru început că cunoaşterea 
luciferică are drept obiect un mister deschis, despicat în „fanic" şi 
„criptic". Pentru a preîntâmpina orice neînţelegere, vom spune că 
această despicare a obiectului în fanic şi criptic nu trebuie confundată 
cu diferenţa ce a făcut-o Kant între „fenomenal" şi „numenal". Nu¬ 
menalul - lucru în sine. Fenomenalul e „fanic", dar fanicul e mai mult 
decât numai fenomenalul. Fanic e şi fenomenalul teoretic (planul a), 
„fanic" poate fi tot ce se arată cunoaşterii, indiferent pe care plan, 
deci şi teoreticul imaginar ca şi teoreticul pur conceptual, adică tot 
ce se „revelează" pe un plan oarecare de cunoaştere. Fanicul e cu alte 
cuvinte o noţiune mai largă, având ca subdiviziuni: fanicul a, fani- 

cui (3, fanicul y. Fenomenalul, în sens kantian, e o parte a fanicului a 
(partea pur empirică). „Numenalul 1 ' kantian conţine un paradox ce 
nu poate fi rezolvat decât pe temeiul deosebirii ce o facem între fanic 
şi criptic. Se cunosc imensele dificultăţi pricinuite filozofiei de teza 
kantiană despre existenţa şi incognoscibilitatea „lucrului în sine“ 
(numenalul). Dificultăţile, oricât de serioase, dispar dacă ne hotărâm 
să aducem chiar „lucrul în sine“ în criza luciferică, adică să intro¬ 
ducem în el despicarea între „fanic“ şi „criptic". Existenţa „lucrului 
în sine" ar fi în acest caz „fanică" pe planul y, esenţa lucrului în sine 
ar fi „criptică" - un criptic susceptibil numai de o revelare „zero" pe 
planul y. „Numenalul" kantian ar fi deci, exprimat în termenii 
noştri, un mister permanentizat pe planul y , fanic ca „existenţă" pe 
planul înţelegerii pur conceptuale, dar definitiv criptic ca „esenţă". 
Dacă înţelegem „fenomenalul" lui Kant ca un caz cu totul special al 
fanicului în genere şi „numenalul" kantian ca un caz cu totul special 
de „mister permanentizat" (atenţie! ca un caz de mister permanentizat, 
nu ca un caz de criptic. Un „mister", după ce a fost deschis ca atare, 
are totdeauna şi o latură „fanică"), ni se dă posibilitatea să plasăm la 
locul lor aceste concepte cam fără de patrie. In adevăr, prezenţa con¬ 
ceptului de „lucru în sine" în filozofia lui Kant fusese de la început 
privită ca un paradox. Se ştie că în filozofia critică a lui Kant „obiec¬ 
tul" cunoaşterii e „fenomenalul", dar de altă parte „numenalul" era oare¬ 
cum tratat tot ca „obiect". După o faimoasă sentinţă a altui filozof, 
fără „lucrul în sine" nu se poate intra în filozofia lui Kant, iar cu „lucrul 
în sine" nu poţi rămâne în ea. Filozofia lui Kant pare a fi presimţit, 
vag, ce-i drept, ceva din existenţa cunoaşterii luciferice. Kant se stră¬ 
duieşte însă să definească cunoaşterea în totalitatea ei prin elemente 
care nu caracterizează decât cunoaşterea paradiziacă. Perplexitatea în 
care ne aduce prezenţa, justificată şi nejustificată în acelaşi timp, a nu¬ 
menalului în sistemul kantian este expresia de netăgăduit a acestui 
fundamental neajuns. 1 Kant ar fi putut să învingă dificultăţile dacă 


1. Filozofia lui Kant a trebuit să îndure de la apariţia ei până astăzi cele mai 
diverse interpretări. Filozofia lui Kant face desigur o impresie de întreg orga¬ 
nic. Acest întreg e alcătuit însă din fragmente comandate de diverse împrejurări, 
fragmente dintre care fiecare poate fi completat astfel încât să alcătuiască un 
întreg. Filozofia lui Kant e ca un câmp unde se întretaie felurite întreguri. Inter¬ 
preţii au văzut sistemul lui Kant prin prisma singulară a câte unui fragment 
pe care - cu spiritul lor de consecvenţă - l-au completat fiecare ca să devină un 

şi-ar fi dat seama că cunoaşterea în genere are două ramificaţii, dis¬ 
tincte prin chiar natura lor, şi dacă ar fi atribuit fiecăruia din cele două 
feluri de cunoaştere obiectul compatibil cu firea lor. Tezei kantiene 
că obiectul cunoaşterii e „fenomenalul 11 , teză în urma căreia Kant nu 
mai ştie precis ce să înceapă cu „numenalul", îi opunem propoziţia: 
obiectul cunoaşterii paradiziace e imediatul planului a şi tot aşa ima¬ 
ginarul şi conceptualul în imediatitatea lor ca atare. „Obiectul" 
cunoaşterii paradiziace îşi e sieşi suficient. Cât timp nu depăşim mar¬ 
ginile cunoaşterii paradiziace, nu se impune conceptul „numenalului 11 . 
Dar există şi o altă cunoaştere, „luciferică", al cărei obiect e „miste¬ 
rul deschis", un obiect constitutiv despicat în „fanic“ şi „criptic 11 . Cu¬ 
noaşterea luciferică tinde spre revelarea cripticului. In raza operaţiunilor, 
de o apreciabilă diversitate, ale cunoaşterii luciferice, cu „fanicul" şi 
„cripticul", „fenomenalul" kantian ca şi „numenalul" se descoperă a 
fi cazuri cu totul speciale: întâiul al „fanicului" şi al doilea al „miste¬ 
rului permanentizat". 


MINUS-CUNOAŞTEREA 

Să continuăm a urma cu docilitate indicaţiile figurii de mai sus. 
Spaţiul din stânga liniei numite de noi a „zero-cunoaşterii" e dome¬ 
niul plus-cunoaşterii, cel din dreapta e domeniul minus-cunoaşterii. 
Teoretizarea, sau mai precis revelarea cripticului în domeniul plus-cu- 


tot. Oricare din aceste interpretări poate fi în sine foarte logică, dar fiecare din 
ele e de fapt un nou sistem, care coincide numai fragmentar cu sistemul kan¬ 
tian, în care autorul pusese fără de voie fecunde inconsecvenţe şi nu arare câte 
un pic de obscuritate. Filozofia lui Kant e ca un sfinx care, deşi alcătuit din frag¬ 
mente, posedă totuşi o anume unitate, întrucât planul său arhitectonic ţine seama 
de planul general al unui organism. Interpreţii fac însă în faţa sfinxului o ope¬ 
raţie de curăţire, de eliminare, de întregire şi astfel unul care vede numai capul 
crede că are de a face cu o fiinţă omenească, altul care vede corpul e de păre¬ 
rea că are în faţă o varietate de pisică şi iarăşi altul, care ia seama la cotoarele 
aripilor, va dobândi credinţa de neclătinat că e vorba despre o pasăre. Nu ştim 
dacă n-ar fi mai prudent să se acorde filozofiei lui Kant totalitatea atributelor 
şi să nu i se răpească caracterul de „sfinx". Acesta ar fi de altfel şi secretul atracţiei 
miraculoase ce a exercitat-o timp de un veac şi jumătate asupra gândirii de 
pretutindeni. 

noaşterii, se caracterizează în general prin aceea că „intelectul'” se 
aplică cu logica sa asupra materialului dat sau construit, efectuând 
acte în acord cu legile sale funcţionale. Intr-un alt studiu publicat 
(.Eonul dogmatic), pe care am ţinut să-l completăm cu cel de faţă, am 
numit intelectul care-şi determină materialul dat sau construit, păs- 
trându-se în cadrul funcţiilor sale logice, intelect enstatic (intelect 
rămânând în sine). Dacă există în cadrul cunoaşterii luciferice şi un 
domeniu al minus-cunoaşterii, teoretizarea sau revelarea cripticului 
în acest domeniu se va caracteriza prin aceea că intelectul, aplicân- 
du-se asupra cripticului, va efectua acte care presupun o ieşire din 
funcţiile logice. Acest intelect l-am numit altă dată intelect ecstatic 
(intelect ieşit din sine). 

In adevăr, încercarea cunoaşterii luciferice de a revela cripticul unui 
mister deschis duce uneori, precum s-a arătat, la o revelare = 0, câte¬ 
odată însă aceeaşi încercare poate să ducă la o revelare care, prin na¬ 
tura ei, merită semnul minus. Revelarea în sens minus a unui ce 
„criptic" e egală cu înteţirea misterului deschis. In domeniul minus- 
cunoaşterii un mister deschis nu e nici calitativ atenuat, nici perma¬ 
nentizat, ci potenţat. Iată-ne deci la al treilea mod de variere calitativă 
a unui mister deschis. Cel mai rar, cel mai puţin întrebuinţat. Un 
mod eminamente paradoxal, care, şi atunci când a fost utilizat, a fost 
utilizat fără conştiinţa deplină a actului săvârşit. Raritatea actului nu 
trebuie însă să ne seducă asupra realităţii sale de drept şi nu trebuie 
mai ales să ne facă să credem că modul acesta va fi şi în viitor cu 
aceeaşi sfială ocolit ca în trecut. în studiul nostru Eonul dogmatic 
ne-am ocupat de posibilităţile de întrebuinţare viitoare a acestui mod, 
propunându-1 îndeosebi pentru problemele extreme ale metafizicii. 1 

Rezultatele teoretice ale plus-cunoaşterii se obţin sub auspiciile 
intelectului enstatic , adică ale logicului, ale principiului necontradicţiei. 
Rezultatele teoretice ale minus-cunoaşterii poartă o pecete de pro¬ 
dus al intelectului ecstatic, adică pecetea antilogicului, a contradicţiei, 
a antinomiei transfigurate. 

1. în Eonul dogmatic am numit modul minus-cunoaşterii - mod „dogma¬ 
tic". Dar am precizat natura acestui mod şi ca „minus-cunoaştere“. în studiul 
de faţă, încercând o teorie a cunoaşterii, utilizăm exclusiv ultimul termen, deoa¬ 
rece, cu toate rezervele ce le-am făcut în ce priveşte termenul „dogmaticului", 
acesta a dat loc la diverse neînţelegeri. 

Simetria interioară structurală a cunoaşterii luciferice ne face să 
admitem trei planuri de revelare a cripticului şi în cadrul minus-cu- 
noaşterii, exact ca şi în zona plus-cunoaşterii. Procesul de revelare a 
cripticului unui mister deschis are însă aici altă direcţie, tocmai con¬ 
trară, şi se învredniceşte astfel de semnul minus. Vom alege pentru 
tipurile de minus-cunoaştere câteva exemple culese, ca şi pentru plus-cu- 
noaştere şi zero-cunoaştere, din istoria ştiinţelor sau a metafizicii. De 
astă dată vom nota însă că autorii teoriilor ce le vom menţiona n-au 
bănuit nici măcar vag consecinţele şi interpretările epistemologice de 
care sunt susceptibile teoriile lor şi la care am ajuns în cercetările 
noastre. Aceste interpretări sunt circumscrise prin termenul de „minus- 
cunoaştere", a cărui stabilire ca atare ne aparţine în întregime. 

1. Wundt a supus studiului (unei observaţii dirijate de ideea mate- 
maticităţii) anume fenomene psihologice, precum senzaţia tonurilor, 
a acordurilor etc. Era firesc ca Wundt să încerce în studiul său să reve¬ 
leze şi cripticul fenomenelor psihice studiate. Ca rezultat al cercetă¬ 
rilor sale, Wundt parvine să rostească o faimoasă formulă: „întregul 
fenomenului psihic conţine mai mult decât suma elementelor sale.“ 
(De exemplu: senzaţia unui acord e mai mult decât suma senzaţiilor 
tonurilor care alcătuiesc acordul.) Formula, din punct de vedere con¬ 
ceptual, e antilogică. Wundt a găsit totuşi fenomene susceptibile de 
a intra, de a fi cuprinse în această formulă. Formula nu atenuează 
calitativ natura fenomenelor în chestiune, ci le revelează ca pe ceva 
„conceptual" neinteligibil. Misterul deschis al fenomenelor psihice în 
discuţie e arătat în cripticul său, dar prin această arătare, prin această 
revelare, misterul deschis îndură de fapt o potenţare. Potenţarea mis¬ 
terului se face pe planul pe care s-a deschis, adică pe planul a, al 
experienţei interioare imediate. 

2. Repetăm aici un exemplu de care ne-am ocupat şi în Eonul dog¬ 
matic. Fizica cea mai recentă, interpretând fenomenele luminii, ajunge 
prin teoria cuantelor şi mecanica ondulatorie să reveleze cripticul 
fenomenelor de lumină. Fizica nu se sfieşte să facă apel la construcţii 
teoretice care se exclud, dar pe care le priveşte totuşi ca egal îndrep¬ 
tăţite. Fizica, punând problema în chestiune, nu pregetă de a accepta 
o soluţie antinomică: lumina e privită sub unghi teoretic ca fiind, în 
structura ei criptică, alcătuită în acelaşi timp din „corpuscule" şi din 
„ondulaţii". Comparaţi cei doi termeni, „corpuscularul" şi „ondula¬ 
toriul", şi veţi înţelege că aceşti termeni nu pot să ocupe logiceşte 

acelaşi loc. Termenii se exclud. Ei se prezintă totuşi cu egală nece¬ 
sitate în explicaţia luminii. Revelarea cripticului se efectuează aici în 
direcţie „minus“. Misterul deschis al luminii e revelat în latura sa crip¬ 
tică, dar, prin revelare, misterul deschis nu e calitativ atenuat, ci po¬ 
tenţat. Revelarea cripticului se face aici pe planul (3 („corpuscularul“, 
„ondulatoriul“ sunt concrete imaginare). Fanicul misterului deschis 
zace pe planul a (fenomenele optice empirice). 

Situaţia în care se găseşte doctrina cuantelor, mecanica ondulatorie, 
e unul din momentele cele mai tulburătoare, dacă nu cel mai tulbură¬ 
tor, al preocupărilor ştiinţifice în momentul de faţă. înşişi autorii 
teoriei se găsesc într-o penibilă nelinişte. Sunt mulţi aceia care cred 
că teoria reprezintă un provizorat şi că e expresia unei evidente „crize" 
în evoluţia ştiinţei, o criză din care se caută cu orice preţ o ieşire, 
întrebările puse şi neliniştea pricinuită de formulele teoriei cuantelor 
a mecanicii ondulatorii nu-şi pot însă găsi o soluţie pe teren ştiin¬ 
ţific. După părerea noastră, teoria cuantelor în actuala ei formă nu 
e mai „provizorie" decât au fost şi sunt alte teorii şi ea nu trebuie pri¬ 
vită nicidecum ca expresie a unei „crize" ştiinţifice. Teoria cuantelor 
şi situaţia creată prin ea trebuie privite cu totul din alt punct de vedere. 
Acest punct de vedere nu poate fi decât filozofic. în perspectivă epis¬ 
temologică - toată situaţia apare sub alt aspect. Dacă admitem diver¬ 
sitatea factorilor direcţionali în teoria cunoaşterii şi tragem toate 
consecinţele fireşti cu privire la modul „minus-cunoaşterii", atunci 
teoria cuantelor în actuala ei formă încetează să ne neliniştească ca 
atare. Această teorie a cuantelor s-ar încadra intr-un mod de cunoaş¬ 
tere ca un caz cu totul special, de simplă aplicare a acestui mod, şi 
ar fi profund întemeiată într-o stare epistemologică. Prin această 
încadrare şi localizare a teoriei cuantelor s-ar soluţiona din punct de 
vedere filozofic dificultăţile create cunoaşterii prin teoria în chestiune. 
E de mirat că nici autorii teoriei cuantelor şi nici filozofii nu s-au 
gândit să tragă consecinţele epistemologice compatibile cu enunţarea 
teoriei cuantelor. „Minus-cunoaşterea", în cadrul căreia s-ar plasa ca 
un exemplu elocvent teoria în discuţie, nu trebuie privită ca o „lipsă" 
de cunoaştere, ci ca o cunoaştere realizată în altă direcţie decât se 
face de obicei, ca un mod de cunoaştere solicitat de existenţa unor 
„mistere" de o potenţă superioară. 

Alt exemplu: 

Pe timpul când fizicienii (nu e mult de atunci) ţineau încă la teo¬ 
ria eterului cosmic, se ajunsese la un moment, din cauza anumitor 

fenomene optice, la o caracterizare antinomică a naturii criptice a ete¬ 
rului: eterul era caracterizat drept substanţă gazoasă absolută, impon¬ 
derabilă şi în acelaşi timp ca o substanţă de o rigiditate absolută 
(conceptele „gaz absolut'* şi „rigiditate absolută" se exclud). Aici fani- 
cul misterului deschis (eterul) zace pe planul |3, revelarea cripticului 
misterului deschis (gaz absolut - rigiditate absolută) se face tot pe pla¬ 
nul P (în zona minus). 

3. Metafizica creştină a conceput entitatea divină ca alcătuită dintr-o 
substanţă în trei ipostaze (o fiinţă în trei persoane). Entitatea divină 
e fanică pe planul y (al înţelegerii pure); aici se „deschide misterul" 
ei; cripticul se revelează pe acelaşi plan în direcţie minus, în forma 
antinomiei transfigurate (a se vedea în privinţa aceasta Eonul dog¬ 
matic). Teza: O fiinţă în trei persoane reprezintă o „antinomie trans¬ 
figurată", produs neinteligibil al intelectului ecstatic. Teologia de 
toate nuanţele confesionale socoteşte dogmele metafizicii creştine 
drept „revelaţie divină" în sens supernaturalist, sau cel puţin ca un 
produs intelectual pe bază de „revelaţie". In analizele noastre, unde 
facem completă abstracţie de adevărul sau neadevărul formulelor, 
privim aceste formule numai sub unghiul importanţei lor ilustrative 
pentru structura ca atare a cunoaşterii. După noi, dogmele metafi¬ 
zicii creştine reprezintă, din acest punct de vedere, nişte exemple ex¬ 
treme de cunoaştere luciferică, în forma ei cea mai puţin obişnuită (a 
minus-cunoaşterii). 

Metafizica biologică neovitalistă vorbeşte despre „entelehie" ca fac¬ 
tor metafizic primar al vieţii. Entelehia e „fanică" pe planul y, al în¬ 
ţelegerii pure. Aici se deschide misterul ei. După Driesch, entelehia 
e „aspaţială", dar se „divizează"; „divizându-se“, entelehia ar rămâne 
totuşi „întreagă" în fiecare din „părţile" ei. Evident, cripticul entele- 
hiei e conceput în zona minus a cunoaşterii luciferice, Iară ca Driesch 
să-şi fi dat lămurit seama de aceasta. 

Am citat câteva exemple privilegiate pentru diversele tipuri de 
minus-cunoaştere. Exemplele citate lămuresc, cel puţin sub anume 
raporturi, contururile structurale ale minus-cunoaşterii. 

Minus-cunoaşterea se caracterizează în genere prin forma anti¬ 
nomică a tezelor ei. Prin operaţiile implicate de o formulă de minus- 
cunoaştere, cripticul unui mister deschis devine şi mai criptic, iar 
misterul deschis se înteţeşte, se potenţează, se radicalizează. Utilizarea 
pozitivă a antinomiei, făţiş sau deghizat prezentă în orice formulă de 

minus-cunoaştere, cere importante lămuriri suplimentare. O teză 
antinomică nu se poate susţine decât dacă se postulează o sinteză. 
Cum însă în cadrul minus-cunoaşterii o sinteză de termeni antinomici 
e astfel constituită că nu e nici inteligibilă, nici nu poate fi cuprinsă 
cu intuiţia, ea îşi poate avea justificarea numai ca expresie a unui mister 
potenţat. Sinteza antinomică implicată în formulele de minus-cunoaş¬ 
tere are un caracter de sinteză postulată care întrece atât posibilitatea 
de a fi concepută, cât şi posibilitatea de a fi intuitiv concretizată. 
Sinteza rămâne totuşi formulabilă. Ca expresie conceptuală, sinteza 
antinomică revelează „cripticul" unui mister deschis, dar, prin felul 
revelării, misterul îndură o înteţire, o adâncire, o reliefare, o radicalizare. 

O teză de minus-cunoaştere, implicând o ciocnire de termeni, o 
antinomie, şi postulând o sinteză dincolo de înţelegere şi concretizare, 
duce inevitabil la ceea ce am numit altă dată „transfigurare" a unei 
„antinomii". Transfigurarea unei antinomii consistă în scindarea sil¬ 
nică a unor termeni între care există un raport de solidaritate logică. 
Un exemplu clasic de scindare silnică a unor termeni logiceşte soli¬ 
dari ni se oferă în teza metafizică despre Dumnezeu ca „fiinţă unică 
în trei persoane". Termenii solidari şi silnic scindaţi, fără a li se mo¬ 
difica conţinutul, sunt aceia de „fiinţă" şi „persoană". Deoarece în 
Eonul dogmatic am analizat pe larg procedeul acesta de „scindare" a 
unor concepte solidare, ne mulţumim aici să trimitem cititorul la 
capitolele în chestiune. Orice teză antinomică, căreia îi postulăm o 
sinteză dincolo de înţelegere şi concretizare, duce în chip firesc la o 
asemenea scindare de concepte solidare. Antinomia transfigurată 
devine astfel prin excelenţă forma de manifestare a minus-cunoaşterii. 

„Antinomia transfigurată" constituie de altfel şi deosebirea dintre 
o teză de minus-cunoaştere şi o simplă teză dialectică, operând de 
asemenea cu antinomii şi sinteze antinomice. (Reamintim exemplul 
hegelian: neexistenţă- existenţă = devenire). In tezele dialectice sin¬ 
teza nu e postulată, ci e realizată totdeauna intr-un concept căruia îi 
corespunde un ce concret. Intr-o formulă de minus-cunoaştere, sinteza 
antinomică nu e realizată intr-un concept cu corespondenţe concrete. 
Sinteza e aici un postulat şi ea n-are alt rol decât acela de a reprezen¬ 
ta pe plan conceptual un mister potenţat, inaccesibil atât inteligenţei 
în forma ei obişnuită, cât şi intuiţiei concrete. 1 Posibilitatea tezelor 

1. în Eomd dogmatic am arătat esenţialele deosebiri dintre o formulă dialec¬ 
tică şi una dogmatică (minus-cunoaştere). în perspectiva dualităţii cunoaşterii 

dialectice se întemeiază în ultima analiză pe o însuşire paradoxală a 
intelectului uman, scoasă în evidenţă şi în introducerea acestui studiu, 
şi anume pe însuşirea intelectului de a plăsmui în contact cu concre¬ 
tul intuitiv o seamă de concepte care concentrează în sine iraţionalul 
ca atare al concretului şi la care intelectul n-ar putea niciodată să 
ajungă pe cale pur logică. Sintezele dialectice, oricât de abstracte, se 
referă totdeauna la obiectele nedespicate ale cunoaşterii paradiziace. 
Intre exemplele date de noi pentru minus-cunoaştere, am citat, ce-i 
drept, şi un exemplu de minus-cunoaştere pentru planul a al sen¬ 
sibilităţii. Să ne înţelegem. In exemplul dat de noi drept formulă de 
minus-cunoaştere pe planul a (Wundt: „întregul unui fenomen psihic 
e mai mult decât suma elementelor sale“), s-a procedat prin obser¬ 
vaţie dirijată, făcându-se un salt de la „fanic“ în „criptic". Intenţional, 
sinteza antinomică („întregul e mai mult decât suma elementelor 
sale") răspunde cripticului datelor concrete. Datele concrete (de exem¬ 
plu senzaţia unui acord muzical şi senzaţiile separate ale tonurilor 
care alcătuiesc acest acord) constituie momentele antinomice ale tezei. 
Sinteza acestor momente antinomice (senzaţia unui acord muzical 
ca întreg cuprinde mai mult decât suma senzaţiilor separate ale tonu¬ 
rilor care alcătuiesc acordul) nu e o sinteză printr-un singur concept, 
care să corespundă concretului. Sinteza e o formulă fără concept 
sintetic, compusă prin alăturarea momentelor antinomice pe fondul 
inaccesibil al unei unităţi postulate; momentele concrete antinomice 
intră în formulă, dar sinteza revelează ceva criptic faţă de fenomenele 
în chestiune. Cum momentele concrete în chestiune se ciocnesc, sin- 


înţelegătoare, deosebirea dintre orice formulă dialectică şi o formulă de mi¬ 
nus-cunoaştere apare şi mai desluşit. Formulele dialectice se întemeiază pe 
însuşiri imanente ale cunoaşterii paradiziace. Ele aparţin cunoaşterii paradizia¬ 
ce, adică ele nu implică misterul deschis, fanicul şi cripticul; ele se referă la 
obiecte nedespicate, la mistere latente. Formulele de minus-cunoaştere („dog¬ 
matice") aparţin cunoaşterii luciferice; ele implică criza obiectului şi se referă 
totdeauna la „mistere potenţate", fiind expresia lor. Aşadar, cât timp formulele 
dialectice sunt exterioare misterului, neavând nici o legătură cu conceptul autentic 
de mister, formulele de minus-cunoaştere („dogmatice") se referă direct la 
varianta cea mai reliefată a „misterului". Deosebirea e din cele mai tranşante. 
Ne place să credem că după această diferenţiere o confuzie între ele va deveni 
cu neputinţă. Diferenţierea ne arată însă totodată cât de greşit au fost privite 
formulele „dogmatice" (a Trinităţii, de pildă) când ele au fost comparate sau 
identificate cu formulele dialectice. 

teza lor postulată, irealizabilă pe un plan logic sau concret, se efec¬ 
tuează prin scindarea unor termeni solidari (evident „întregul" şi 
„suma" sunt pe plan logic concepte solidare; formula în discuţie le 
„scindează" însă, pentru cazul cu pricina, afirmând că „întregul" e 
altceva decât „suma" elementelor unui fenomen). 

Formulele dialectice se întemeiază pe însuşirile imanente ale cu¬ 
noaşterii paradiziace. Formulele de minus-cunoaştere sunt însă un 
produs al cunoaşterii luciferice, ele implică „criza obiectului", ele 
revelează cripticul unui mister deschis. Deoarece însă revelarea posedă 
de astă dată semnul minus, misterul astfel revelat se înteţeşte, se 
radicalizează în calitatea sa de mister. 

Procedeele minus-cunoaşterii trebuie deosebite şi de cele utilizate 
uneori în metafizica timpurilor, îndeosebi de cel cunoscut îndeobşte 
sub numele de coincidentia oppositorum. Absolutul, considerat mai 
presus de orice categorii şi concepte, e socotit de către unii metafi¬ 
zicieni ca o coincidenţă de opuse. Avem aici de a face numai cu un 
fel de a vorbi cvasimetaforic despre ceva ce e acategorial, despre ceva 
fixat definitiv în poziţie de mister permanentizat, adică pe linia 
zero-cunoaşterii. E de remarcat că minus-cunoaşterea nu operează 
în chip necesar cu acategorialul, cu indeterminaţii. Minus-cunoaş¬ 
terea, în toate cazurile unde s-a aplicat şi unde se va mai aplica, 
întrebuinţează categorii şi concepte, tot aşa concrete empirice sau 
imaginare. Până la un punct, minus-cunoaşterea foloseşte categorii 
şi concepte exact ca şi plus-cunoaşterea, de la un punct încolo însă 
conceptele şi în genere conţinuturile de cunoaştere ce le utilizează 
minus-cunoaşterea în legătură cu revelarea teoretică a unui mister 
deschis se etalează antinomic sau, mai precis, în chipul antinomiei 
transfigurate. Astfel minus-cunoaşterea utilizează, de exemplu, în teza 
creştină despre Dumnezeu „ca o fiinţă în trei persoane", anume cate¬ 
gorii exact ca şi plus-cunoaşterea: Dumnezeu e implicit caracterizat, 
prin categorii şi concepte, ca: existenţă, esenţă, infinitate, spiritualitate; 
de la un anume punct începând, determinaţiile atribuite lui Dum¬ 
nezeu se etalează însă transfigurat-antinomic: „o fiinţă - trei persoane". 
Alt exemplu: în cazul teoriei corpuscular-ondulatorii a luminii, struc¬ 
tura luminii e până la un punct caracterizată prin concepte ca şi în 
cadrul plus-cunoaşterii, fără echivoc: luminii i se atribuie o „struc¬ 
tură", o „spaţialitate", „procese în timp" etc.; de la un punct încolo 
însă, determinaţiile structurii luminii (cripticul) se etalează antinomic: 

lumina e concepută ca energie „corpusculară“ şi „ondulatorie“ în 
acelaşi timp. 

Ţinem să subliniem că minus-cunoaşterea nu operează cu acate- 
gorialul sau cel puţin că ea nu operează în chip necesar cu acatego- 
rialul. Când misterul deschis luat în obiectivul cunoaşterii luciferice 
are o latură „fanică“ iniţială pe unul din planurile de revelare (a, |3, y) 
în domeniul plus-cunoaşterii, misterul deschis comportă determinaţii 
prin categorii şi concepte iară echivoc. Tot aşa, revelarea cripticului 
misterului deschis comportă totdeauna până la un punct construcţii 
şi concepte fără contradicţie; se întâmplă însă ca, de la un punct 
încolo, să se impună câteodată necesitatea de a revela cripticul unui 
mister deschis în termeni antinomici sau transfigurat-antinomici. 
De fapt, minus-cunoaşterea începe aici. 

Să vedem cum se procedează de fapt când e vorba să se apeleze 
la minus-cunoaştere. Ştim care e actul iniţial. Undeva, pe unul din 
planurile de revelare ale cunoaşterii, se deschide un mister. Pentru sal¬ 
tul în cripticul acestui mister deschis se utilizează o idee cu funcţie 
teorică. Cel mai adesea, revelarea cripticului pe temeiul unei idei teo- 
rice se efectuează în zona plus. Dar chiar şi numai teoretic, sunt de 
conceput anume cazuri când cunoaşterii i se impun, pe temeiul unei 
idei teorice şi pe temeiul unui material fanic iniţial, cu aceeaşi necesi¬ 
tate logică, construcţii teoretice contradictorii (sau o construcţie teo¬ 
retică antinomică în sine). Pusă într-o asemenea situaţie, cunoaşterea 
înţelegătoare are numai trei posibilităţi de urmat: 

1. Să renunţe la revelarea cripticului pe temeiul ideii teorice în 
discuţie, căutând altă idee, care să nu ducă la construcţii antinomice. 

2. Să se abţină de la orice construcţie teoretică, fixând misterul 
deschis ca mister permanentizat. Actul acesta implică însă uneori un 
vot de neîncredere dat „logicii“, deoarece în adevăr se întâmplă câte¬ 
odată ca, pe cale strict logică, să se ajungă la construcţii contradictorii. 

3. Să afirme cu hotărâre antinomia teoretică ca expresie a unui 
mister potenţat. Lucrul acesta se va face în cazul când ideea teorică 
ce duce la construcţii teoretice antinomice ţi-a dovedit în prealabil înalta 
capacitate teorică ţi când, pe temeiul ei ţi al materialului fanic al mis¬ 
terului deschis, se impun cu egală necesitate logică construcţii teoretice 
contradictorii. (Un exemplu de acest fel avem în teoria optică cor- 
puscular-ondulatorie: ideea teorică e aceea a determinismului meca- 
nic-matematic, idee care şi-a dovedit înalta capacitate teorică, întrucât 

ea stă la baza cuceririlor teoretice ale ştiinţei exacte. A nu accepta 
ideea teorică fiindcă ar duce la construcţii antinomice ar însemna să 
se pună în discuţie toată ştiinţa, adică să se proclame falimentul ei! 
Teoria cuantelor şi mecanica ondulatorie ne pun de fapt în dile¬ 
ma: sau proclamăm falimentul ştiinţei, sau ne hotărâm să acceptăm 
formule care prin felul lor au o repercusiune epistemologică sur¬ 
prinzătoare, formule care implică în principiu constituirea minus- 
cunoaşterii. 

Minus-cunoaşterea, odată constituită, deschide noi şi ciudate per¬ 
spective. Constituirea de teorii sub auspiciile ei e principial îngăduită 
de câte ori plus-cunoaşterea eşuează în toate încercările de a revela 
cripticul unui mister deschis. Desigur că înainte de a trece la revela¬ 
rea „minus" a unui mister deschis, adică la radicalizarea lui , se im¬ 
pune ca măsură de precauţie epuizarea tuturor căilor de plus-cunoaştere. 

A prezenta minus-cunoaşterea ca mod posibil e desigur hazardat. 
Aceasta din motivul foarte serios că minus-cunoaşterea presupune 
suspendarea logosului. Dar să ne înţelegem. Suspendarea logosului 
prin actele minus-cunoaşterii nu înseamnă anularea definitivă a logicii 
umane. Ea înseamnă numai scoaterea din vigoare a legilor logosului 
în anume rezultate ale cunoaşterii înţelegătoare, şi aceasta nu întâm¬ 
plător şi în chip capricios, ci pe baza logicii înseşi, pe baza proce¬ 
deelor imanente ale cunoaşterii luciferice, şi nu în mică măsură pe 
baza materialului fanic al misterelor deschise. Minus-cunoaşterea e 
o zonă de rezultate, în ele înseşi contrare inteligibilităţii şi de necon¬ 
cretizat, ale cunoaşterii înţelegătoare. Intelectul enstatic sare din sine, 
devenind ecstatic, numai pentru a formula anume rezultate şi numai 
împins la acest salt de propriile legi logice şi de natura criptică a 
materialului pozitiv asupra căruia se aplică. Intelectul ecstatic nu poate 
fi o stare permanentă a intelectului, ci numai o stare în care inte¬ 
lectul poate fi adus din când în când şi din care intelectul - un rezul¬ 
tat odată stabilit - revine la starea sa normală, enstatică. 

Teoreticienii cunoaşterii nu s-au ocupat până acum mai de aproape 
de toate tipurile de formule ale metafizicii, pentru a face de aici de¬ 
ducţiile posibile asupra cunoaşterii în genere. Sub acest raport au 
fost bunăoară sistematic trecute cu vederea formulele metafizicii creş¬ 
tine. De aceste formule s-au ocupat din diverse puncte de vedere 
numai „teologii", dar şi aceştia fără a-şi da seama că de aici s-ar 
putea face speculaţii interesante şi rodnice cu privire la volumul 

interior al cunoaşterii înţelegătoare. Problema noastră e în fond aceea 
a volumului interior al cunoaşterii înţelegătoare. Problema aceasta 
nu e identică cu aceea a „limitelor cunoaşterii", care de la Kant în¬ 
coace s-a pus în diverse chipuri. Problema „limitelor cunoaşterii" 
implică totdeauna şi întrebarea cu privire la valabilitatea cunoaşterii, 
care e o chestiune de raport între cunoaştere şi realitate în sine. 
Problema „volumului interior" al cunoaşterii înţelegătoare face ab¬ 
stracţie de acest raport al cunoaşterii cu o realitate în sine şi se referă 
exclusiv la modurile imanente ale cunoaşterii, la chipurile în care 
cunoaşterea înţelegătoare se realizează prin propria sa natură. Volu¬ 
mul interior al cunoaşterii înţelegătoare (luciferice) e, după cum am 
arătat, mult mai mare decât sunt în genere dispuşi filozofii să ad¬ 
mită. Cunoaşterea înţelegătoare cuprinde prin natura sa mai multe 
moduri de a asimila „misterele", pe care ea le deschide, decât îndrăz¬ 
neşte filozofia să-şi închipuie. 

Minus-cunoaşterea, prin care se radicalizează un mister deschis, 
e prin natura ei susceptibilă de a fi aplicată mai ales în problematica 
metafizică. 1 Minus-cunoaşterea cere însă o extremă grijă şi un extrem 
control în aplicarea ei. Prin aplicare la locuri nepotrivite, se ajunge 
lesne la formule de radicalizare a unor mistere, susceptibile încă de 
o atenuare calitativă. In botanică se vorbeşte despre „muguri" sau 
„rădăcini" adventive. Se numesc astfel mugurii şi rădăcinile pe care 
planta le produce la locuri nenormale, rădăcinile zbucnite pe cren¬ 
gile plantei sau mugurii crescuţi pe rădăcini. Cunoaşterea luciferică, 

1. Antinomicul a fost în diferite timpuri utilizat spre a arăta imposibilitatea 
de a soluţiona o problemă, aceasta de la aporetica lui Platon până la aceea a 
unui N. Hartmann. Antinomiile, în care se revarsă încercările de a soluţiona 
anume probleme, au fost folosite ca un prilej de a permanentiza un mister 
deschis pe linia zero-cunoaşterii. Antinomia nu a fost până acum conştient 
folosită în legătură directă cu exprimarea unui „mister potenţat", ca obiect al 
„minus-cunoaşterii". Afirmarea antinomicului ca expresie posibilă a unui 
mister potenţat a avut loc în unele formule dogmatice ale metafizicii creştine şi 
accidental în alte domenii. Când antinomia e utilizată ca expresie a unui mister 
potenţat (obiect al minus-cunoaşterii), ea îndură transformarea pe care o 
numim „transfigurare" şi care, sub unghi logic, e echivalentă cu scindarea 
silnică a unor termeni solidari. Prin „transfigurarea" unei antinomii se face un 
pas vizibil şi decisiv dincolo de linia zero-cunoaşterii, în zona minus. Nici „trans¬ 
figurarea" şi nici sensul ei nu au fost până acum de nimeni remarcate ca atare. 

insuficient controlată, ar putea să ducă uneori la formule de minus- 
cunoaştere nelalocul lor. Pe tulpina cunoaşterii luciferice cresc câte¬ 
odată un fel de „mistere adventive“. De categoria acestora ţin desigur 
unele dogme ale metafizicii creştine, cum este, de pildă, dogma despre 
natura dumnezeiască şi omenească în acelaşi timp a persoanei lui 
Isus Hristos. Mister adventiv înseamnă radicalizarea unui mister deschis 
intr-un loc cu totul accidental. Altul e cazul, de exemplu, cu formu¬ 
la teologică a Trinităţii: indiferent dacă radicalizarea misterului divi¬ 
nităţii se impune chiar în forma aceasta, indiferent dacă radicalizarea 
misterului divinităţii se impune în genere, încercarea de a radicaliza 
un mister s-a făcut aici intr-un loc teoretic în principiu susceptibil 
de a fi atacat printr-un asemenea procedeu, deci nu nelalocul său. 
Dacă, de exemplu, încercarea de radicalizare a misterului nu s-ar fi apli¬ 
cat arbitrar numai asupra persoanei lui Isus Hristos, ci asupra omu¬ 
lui în general, s-ar fi ajuns poate prin minus-cunoaştere la o formulă 
care, chiar dacă n-ar rezista controlului gândirii, n-ar reprezenta un 
accidental şi arbitrar „mister adventiv“, ci un ipotetic mister po¬ 
tenţat. De astfel de mistere adventive, accidentale şi arbitrare, trebuie 
deparazitată cunoaşterea luciferică înainte de a ne hotărî să-i sporim 
direcţiile, semnele, modurile. 

Vorbind despre deparazitarea cunoaşterii, să ni se dea voie să mai 
prevenim cititorul de încă o confuzie. S-ar putea, anume, întâmpla 
ca ceea ce numim „mister radicalizat", aparţinând minus-cunoaşterii, 
să fie confundat cu conceptul de „minune". O scurtă paranteză despre 
„minune". Modul de producere cu totul excepţional al unui feno¬ 
men cunoscut sau excepţionalitatea unui fenomen ca atare pot fi 
pentru cunoaşterea luciferică prilejuri de cercetare şi teoretizare. Cu¬ 
noaşterea luciferică va tatona „cripticul" producerii excepţionale a 
unui fenomen sau cripticul fenomenului excepţional ca atare. Ata¬ 
când asemenea chestiuni, cunoaşterea luciferică va obţine, după îm¬ 
prejurări, diverse rezultate: 

1. Cunoaşterea luciferică va revela un ce criptic încă nerevelat până 
în acel moment; sau va revela un ce criptic revelat deja în alte îm¬ 
prejurări. (Cripticul revelat poate să fie, de exemplu, o nouă lege, un 
nou factor natural.) 

2. Cunoaşterea luciferică ar putea să interpreteze însă produce¬ 
rea excepţională a fenomenului sau fenomenul excepţional ca atare 
printr-un act supranatural. Conceptul de „minune" îşi are rostul numai 

în acest al doilea caz. Conceptul de „minune" implică conceptul 
unui act supranatural şi în acelaşi timp excepţional, ca substrat crip¬ 
tic al unui fenomen, fie acest fenomen în aparenţă banal, fie acest 
fenomen, prin felul său chiar, excepţional. 

Conceptul autentic de „minune" nu are nici o legătură necesară 
cu minus-cunoaşterea sau cu „misterele radicalizate" ale acesteia. „Mis¬ 
terul radicalizat" ţine de ordinea lărgită a naturii, a existenţei, el nu 
implică un act supranatural. Misterul radicalizat e prin formula sa 
„antilogic", el se încadrează însă, chiar şi în antilogicitatea sa, exis¬ 
tenţei, întrucât el e identic cu sine şi este ceea ce e oriunde şi ori¬ 
când. Când „misterul radicalizat" nu e existenţa în totalitatea sa, el 
are totdeauna un anume grad de generalitate. In antilogicitatea sa, 
misterul radicalizat e un moment net, un factor precis de calcul. Deşi 
în sine „antilogic", odată fixat într-o formulă el se supune sub rapor¬ 
tul posibilităţilor de a opera cu el tuturor regulilor logice. „Minunea", 
deşi contrazice legile naturii, nu e „antilogică" în sine. „Minunea" pre¬ 
supune un act „supranatural", ea presupune „arbitrarul"; minunea au¬ 
tentică, dacă există, e neinteligibilă în cadrul naturii, dar inteligibilă 
ca emanaţie de la un factor conştient, ce depăşeşte posibilităţile na¬ 
turii. Minunea, prin sensul ce i se dă, e ceva unic de fiecare dată. Fiind 
arbitrară şi unică prin excelenţă, ea nu e un factor de calcul. 

1. Un „mister radicalizat" e antilogic în sine, dar în acelaşi timp 
el e un factor de calcul intelectual. 

2. O „minune" nu e antilogică în sine, dar în acelaşi timp ea nu 
poate fi un factor de calcul intelectual. 

Astfel conceptul de „mister radicalizat", ca obiect al minus-cunoaş- 
terii, şi cel de „mister-minune" (concept de metafizică religioasă) nu 
numai că nu se confundă, ci se exclud. 


în Eonul dogmatic propuneam întâia oară introducerea în teoria 
cunoaşterii a factorului „direcţie". Analizele epistemologice întreprinse 
în paginile de faţă ne-au întărit şi mai mult în convingerea că anu¬ 
me formule, care prin firea lor violentează logica, nu sunt un simplu 
accident, ci sunt menite să populeze o zonă impusă de chiar dispo¬ 
ziţiile de simetrie lăuntrică a cunoaşterii luciferice. Atât în Eonul 
dogmatic , cât şi în studiul de faţă, am arătat cu exemple culese din 
istoria gândirii metafizice şi ştiinţifice că spiritul uman s-a încercat 

de fapt şi în sensul „minus-cunoaşterii“, fără ca teoreticienii cunoaş¬ 
terii să fi ajuns însă la conştiinţa lămurită a acestor fapte şi fără ca să 
fi bănuit măcar importanţa lor. Faptul de netăgăduit, desigur, că sub 
raportul densităţii cele două zone, plus şi minus, ale cunoaşterii luci- 
ferice diferă strigător, întrucât zona plus e ocupată de nenumărate 
teze, formule, teorii, pe când zona minus e aproape un vid, nu trebuie 
să ne dea păreri nedrepte cu privire la zona minus. în filozofie tre¬ 
buie să-şi spună cuvântul răspicat şi realităţile de drept. Acestei 
realităţi de drept, a minus-cunoaşterii, i-am dat o expresie, formu¬ 
lând speranţa că un viitor apropiat îi va rezerva o însemnătate deo¬ 
sebită. Ni s-ar putea obiecţiona că nu arătăm unde şi în ce chip ar 
fi de aplicat metodele minus-cunoaşterii. Limitele subiectului abordat 
ne interzic însă o aplicare a minus-cunoaşterii asupra unui obiect pre¬ 
cis. Ne ocupăm numai de semnificaţia oarecum virtuală a minus-cu¬ 
noaşterii, de locul şi amploarea ei posibile în marginile cunoaşterii 
în genere. Ideea de „mister radicalizat" (ca obiect sui-generis al mi¬ 
nus-cunoaşterii) poate fi focarul unei concepţii meritând să intereseze 
în sine, ca atare. Orice gânditor căruia nu-i e străină pasiunea ce se 
răsplăteşte singură a abstracţiunilor ar trebui să-şi dea seama de 
acest lucru. Construcţia, chiar cu riscul gratuităţii, e în destinul filo¬ 
zofiei ca şi în cel al matematicii. Matematica a construit geometriile 
noneuclidiene. Timp de decenii aceste tulburătoare geometrii au 
fost mai mult sau mai puţin construcţii fără de obiect. Einstein şi-a 
întemeiat o glorie newtoniană, indicând obiectul geometriilor non¬ 
euclidiene în chiar lumea ce ne înconjoară. Deşi nu credem că am 
filozofat fără obiect, punem totuşi întrebarea sub titlu de simplă 
nedumerire: de ce ar fi adică inadmisibilă o filozofare fără obiect? 
îndeosebi dacă, mai la urmă, s-ar dovedi că filozofarea are de-a bine- 
lea un obiect. Cert lucru, s-a filozofat neînchipuit de mult clădin- 
du-se construcţii false sau inconsistente pe temeiul unor „obiecte" 
date. Nu ştim de ce s-ar evita, numai dintr-un exces de precauţie, 
opera inversă; şi nu ştim de ce nu s-ar construi câteodată şi numai 
de dragul construcţiei în sine, rămânând ca ulterior să se caute şi 
obiectul corespunzător. Aceasta ar putea să fie chiar sarcina altora 
decât a celor care s-au dedat la filozofare fără obiect. Gânditori iluştri 
au probat prin faptele lor justeţea plină de consecinţe a unui aseme¬ 
nea mod de a vedea. Şi faptele lor stau la spatele nostru ca un în¬ 
demn la lucidă visare, dar nu mai puţin ca un semn sub care s-ar 
putea iarăşi şi iarăşi învinge. 

VARIANTELE TRANSCENDENŢEI 
ŞI TOPOGRAFIA MISTERELOR 

Obiectul cunoaşterii luciferice e „misterul deschis". Relatarea cu¬ 
noaşterii luciferice la „mister" nu e o împrejurare accidentală. Ea are 
caracter de definiţie. Prin faptul existenţei ca atare a cunoaşterii 
luciferice, cunoaşterea paradiziacă obţine şi ea un rost, în care eo ipso 
e cuprinsă raportarea la „mister". Obiectul cunoaşterii paradiziace e 
un mister latent. De îndată ce se admite existenţa unei cunoaşteri 
luciferice, raportarea aceasta a cunoaşterii paradiziace la „misterele 
latente" dobândeşte şi ea un caracter de definiţie. 

In teoriile cunoaşterii apărute în cursul timpurilor întâlnim ade¬ 
sea, în chip mai mult sau mai puţin accidental, conceptul unui „mister 
incognoscibil şi neinteligibil". Acest „incognoscibil şi neinteligibil" 
e numai un „mod" foarte condiţionat al misterului, un caz de „mister 
permanentizat". Misterul, care intră constitutiv în cunoaştere, alcă¬ 
tuind însuşi obiectul ei în orice împrejurare, nu manifestă o legătură 
necesară cu acest „incognoscibil şi neinteligibil". 

Această situaţie odată fixată, să ne punem întrebarea: ce rol îi e 
hărăzit conceptului de „transcendenţă" în teoria cunoaşterii? 

Dând termenului de „transcendenţă" sensul de „radicală depăşire", 
vom descoperi că el marchează în chip cu totul special raporturi foarte 
precise între fanicul şi cripticul unui mister. „Cripticul unui mister 
deschis" depăşeşte uneori radical fanicul aceluiaşi mister deschis. El 
e în sens de „radicală depăşire" transcendent faţă de fanic. Să presu¬ 
punem că „fanicul" unui mister deschis zace pe planul sensibilităţii 
(a) şi că „cripticul" acestui mister nu poate să fie revelat pe acelaşi plan 
al sensibilităţii (a) în domeniul plus-cunoaşterii, ci doar pe planul 
imaginar [1 sau pe linia zero, sau în domeniul minus-cunoaşterii; 
atunci, în oricare din cele trei cazuri, cripticul trebuie privit ca „trans¬ 
cendent" faţă de „fanicul" misterului deschis. Atributul transcendenţei 
nu se acoperă deci totdeauna cu atributul „cripticului". Transcendenţa 
marchează totdeauna o linie de radicală depăşire a fanicului din par¬ 
tea cripticului. Când, bunăoară, un mister deschis pe planul a îşi 
revelează cripticul tot pe planul a, în zona plus, nu putem vorbi de 
o transcendenţă a cripticului faţă de fanic. In genere nu vorbim de 
transcendenţă când cripticul are aceleaşi semne locale ca şi fanicul. 
Dar acordăm transcendenţa de câte ori cripticul are alte semne 

locale decât fanicul. Luând drept călăuză tot ultima figură grafică, 
vom deosebi o serie de variante ale transcendenţei. Stabilim: 

1. Transcendenţa de la un plan de revelare la altul (planul (3 e 
transcendent planului a, planul y e transcendent planului P şi pla¬ 
nului a). 

2. Transcendenţa de la plus-cunoaştere la zero-cunoaştere pe 
diverse planuri (a, [3, y). Cripticul unui mister permanentizat trans- 
cende fanicul. 

3. Transcendenţa de la plus-cunoaştere sau zero-cunoaştere la 
minus-cunoaştere, pe diverse planuri (a, P, y): cripticul unui mister 
radicalizat e „transcendent" faţă de poziţiile plus sau zero-cunoaşterii. 

Distingem deci, în ansamblu, o transcendenţă orizontală de la 
plus la zero, de la zero la minus. Şi o transcendenţă verticală de la a 
la P, de la a la y, de la p la y. 

Ideea despre Dumnezeu ca ceva „criptic revelat" transcende pla¬ 
nul empiric şi imaginar al cunoaşterii. Aceasta în sensul transcendenţei 
verticale. Ideea de Dumnezeu ca „Trinitate" (ideea dogmatică creş¬ 
tină) transcende plus şi zero-cunoaşterea. Aceasta în sensul trans¬ 
cendenţei orizontale. Transcendenţa cripticului unui mister se poate 
deci determina după poziţia acestuia faţă de poziţia fanicului pe 
planurile orizontale şi verticale ale cunoaşterii. Iată sub acest unghi 
variantele transcendenţei cu insignele lor posibile: 

1 . + a a 0 a (transcendenţă orizontală de la + a la 0 a) 


2. 

+ a a 

- a 

( 

55 

55 

55 + 

a 

55 

- a) 

3. 

+ a a 

+ P 

verticală 

55 + 

a 

55 

+ P) 

4. 

+ y 

55 

55 

a 

55 

+ Y) 

5. 

+ a a 

op 

55 

a 

op) 

0 y 

55 

55 

a 

55 

0 y) 

7. 

8. 

-Y 

16. 0 a a 0 P ( 


verticală 

„ 0 a 

„ OP) 

17. 0 a a 0 y ( 


» 

„ 0 a 

„ 0y) 

18. 0 a a - a ( 


orizontală 

„ 0 a 

„ - a) 

19. 0 a a - P ( 

.. -Y) 

» -Y) 

24. - a a - P ( 

„ -a 

„ -P) 

25. - a a - y ( 



„ -a 

.. -Y) 

» -P 

Când cripticul şi fanicul unui mister deschis se găsesc ambele în 
poziţii purtând aceleaşi insignii, adică de exemplu în + a A + a sau 
0 a A 0 a sau - a a - a sau + P a + P etc., cripticul depăşeşte fani¬ 
cul, dar nu-1 transcende. 

Aceeaşi figură grafică ne face servicii şi la alcătuirea unei „topo¬ 
grafii a misterelor". 


intelect enstatic intelect ecstatic 

---„ 0 ---- 





<u 

Termenul de „mister", întrebuinţat în filozofie, în ştiinţă, în teoria 
cunoaşterii intr-un înţeles nespus de vag, comportă în afară de varia¬ 
ţiile de sens (mister latent, mister deschis, mister atenuat, în a doua, 
a treia latenţă etc., mister permanentizat, mister radicalizat, mister-mi- 
nune, mister adventiv, mister-hiat) şi nenumărate variaţii de „loc", care 
permit o reprezentare grafică de mare precizie. Figura noastră redă va¬ 
riaţiile locale principale de care sunt susceptibile misterele deschise 
faţă de coordonatele cunoaşterii luciferice. Misterele deschise şi caii- 

tativ variate diferă unul de altul după poziţia pe care o ocupă în spa¬ 
ţiul simbolic al cunoaşterii luciferice. In acest înţeles am ţinut să vorbim 
încă de la început despre o „topografie a misterelor". Semnele simbo¬ 
lice pe care le-am întrebuinţat la determinarea variantelor „trans¬ 
cendenţei" le utilizăm şi la determinarea topografică a misterelor. în 
vederea determinării topografice a misterelor mai utilizăm însă, precum 
rezultă din ultima figură, şi anume cifre. Cifrele indică a câta oară un 
mister e calitativ variat pe unul şi acelaşi plan de revelare al cunoaş¬ 
terii. Astfel, semnul + P2 indică un mister deschis şi calitativ atenuat 
în zona plus-cunoaşterii pe planul de revelare imaginar ((3) a doua oară. 
Teoria prin care se susţine bunăoară că „atomii" sunt „vârtejuri de eter" 
are exact acest simbol topografic. Ce simbol topografic îi revine de 
pildă teoriei corpuscular-ondulatorii a luminii? Teoria, prin faptul că 
e antinomică, aparţine zonei minus. Prin faptul că e de natură ima¬ 
ginară, ea aparţine planului p. Prin faptul că radicalizează pe planul P 
întâia oară un „mister deschis", ea poartă ca semn cifra 1. Teoria cor- 
puscular-ondulatorie posedă deci simbolul topografic: - pi. 

Misterele deschise şi calitativ variate de cunoaşterea luciferică 
constituie, prin faptul că adesea sunt redeschise, adevărate serii de 
mistere. Seriile de asemenea pot fi grafic reprezentate. Prin reprezen¬ 
tare se obţin diverse forme grafice de „serii" de mistere. 


intelect enstatic intelect ecstatic 

---. 0 ---- 

Figura ultimă dă o icoană topografică mai precisă nu numai despre 
seriile de mistere, dar şi despre misterele deschise şi calitativ variate. 
Fiecare cerc indică simbolic un mister deschis şi calitativ variat. Punc¬ 
tul negru indică „fanicul" acestui mister deschis şi crucea neagră „crip¬ 
ticul revelat" al acestui mister deschis. 

a = +x a 1 



c = 0 x y 1 


Atât semnele de direcţie ale cunoaşterii (plus, minus, zero), cât şi 
cifrele care indică a câta oară un mister deschis e supus unei varieri 
calitative pe unul şi acelaşi plan se orientează după poziţia „cripti¬ 
cului revelat", şi nu a „fimicului". Despre misterul a vom spune: a apar¬ 
ţine zonei plus-cunoaşterii, fanicul şi cripticul său revelat zac pe 
planul empiric, a e întâia oară revelat empiric. Despre misterul b vom 
spune: b aparţine zonei minus-cunoaşterii, fanicul aparţine planului 
empiric, cripticul se revelează pe planul imaginar - întâia oară etc. 
Semnele sunt suficiente pentru indicarea simbolică a unor serii întregi 
de mistere. 

Să indicăm în figura din urmă, pentru ilustrare, două serii prin 
semnele lor topografice: 

I = +xocl, +xa2, +X 1 )! 

II = +x«l, +xp2, -x'jl 

In ultima figură se pot înscrie cele mai diverse forme seriale de 
mistere deschise şi calitativ variate. Forme seriale care până acum 
nici n-au fost realizate în istoria gândirii umane, dar care ar putea să 
fie realizate în viitor. 

S-a remarcat desigur că în analizele noastre n-am ţinut seama de 
împrejurarea că varierile calitative, pe care cunoaşterea luciferică le 
imprimă misterelor deschise de ea, corespund sau nu unei „realităţi". 
Voind să stabilim sensul intim al acestor variaţii, ne-am simţit datori 
să facem abstracţie de „adevărul" sau „falsitatea" teoriilor. Pentru sen¬ 
sul varierilor calitative, chestiunea aceasta n-are vreo deosebită im¬ 
portanţă. Sensul varierilor e acelaşi, fie că unele teorii elaborate de 
cunoaşterea luciferică corespund unei „realităţi în sine", fie că ele sunt 
eronate, fie că toate ar fi simple jocuri fictive ale minţii omeneşti. Pe 
noi ne-a interesat în studiul de faţă o stare de fapt, adică structura 
şi articulaţia cunoaşterii luciferice. Deschiderea misterelor şi varierea 
lor calitativă intră constitutiv în obiectul şi rostul cunoaşterii. Sis¬ 
temul structural al cunoaşterii luciferice rămâne neatins de faptul că 
construcţiile ei teoretice ar fi uneori, sau cel mai adesea, sau chiar tot¬ 
deauna, iluzorii. In pofida unei asemenea situaţii, sistemul redă arti- 

culaţia interioară a cunoaşterii luciferice. Dar sistemul poate sluji în 
afară de aceasta şi ca sistem posibil de ansamblu al tuturor teoriilor, 
verificate, închipuite, false sau adecvate unei realităţi în sine, care 
s-au ivit şi se vor ivi în istoria gândirii umane. De altfel e de subli¬ 
niat că şi verificabilitatea teoriilor construite de cunoaşterea luciferică 
e o chestiune aparte, care nici ea nu are vreo legătură cu ipoteza unei 
realităţi în sine. Verificabilitatea consistă, precum s-a dovedit, în „actua¬ 
lizarea" potenţialului empiric al unei teorii. Aceasta înseamnă cu totul 
altceva decât corespondenţa teoriei cu o „realitate în sine". Să presu¬ 
punem că există în adevăr o „realitate în sine" şi că o „teorie" din cele 
multe născocite de cunoaşterea luciferică ar fi, printr-un fericit şi 
privilegiat accident, congruentă acelei realităţi în sine: faptul n-ar 
avea nici o legătură cu verificabilitatea teoriei şi pe deasupra faptul 
nici nu s-ar putea „verifica". O teorie care ar fi congruentă unei 
„realităţi în sine" ar avea probabil un potenţial empiric nul, ea ar fi 
deci empiric de neverificat. Singurul lucru ce se poate afirma despre 
cunoaştere în raport cu o realitate în sine e că nu putem şti dacă 
cunoaşterea e în stare să cuprindă realitatea în sine, nici dacă nu e 
în stare. Chestiunea aceasta, irelevantă pentru ceea ce am urmărit, o 
lăsăm suspendată. Ea nu influenţează întru nimic rezultatele la care 
am ajuns cu privire la structura cunoaşterii. 

încheind acest capitol, vom sublinia încă o dată că conceptul de 
mister, din unul accidental şi de limită cum a fost pentru toţi teore¬ 
ticienii cunoaşterii, devine, după părerea noastră, principalul concept 
de care trebuie să se ocupe teoria cunoaşterii şi în special logica cu¬ 
noaşterii luciferice, adică „logica problemei" ca atare. 


DESPRE EXPLICAŢIE 

Dacă am cântări problemele după amploarea discuţiilor în jurul 
lor, ar trebui să credem că problema „explicaţiei" e una din marile, 
dacă nu eternele probleme ale filozofiei. în adevăr, problema „expli¬ 
caţiei" a fost în ultimele decenii una din cele mai dezbătute în teoria 
cunoaşterii. Nu spunem că aceste dezbateri au fost sterile. Vom afir¬ 
ma însă că ele n-au dus la rezultate atât de hotărâtoare încât o reluare 
a problemei să fi devenit inutilă. Cu toată tentaţia, căreia anevoie i 

se sustrage pasiunea dialectică, de a intra într-o discuţie cu diverşi 
autori care s-au ocupat cu problema „explicaţiei", nu o vom face 
decât incidental şi în termeni generali. Din poziţia unde ne găsim, 
e dată posibilitatea unei neaşteptate puneri la punct. Avem convin¬ 
gerea că filozofia şi-a pus singură obstacole menite să condamne la 
eşec sigur toate asalturile asupra acestei probleme. Cât timp teore¬ 
ticienii, voind să analizeze cunoaşterea în tot ansamblul ei, s-au măr¬ 
ginit, fără să-şi dea seama, la analiza cunoaşterii pe care am numit-o 
paradiziacă, nu se putea încerca cu şanse de reuşită o definiţie a „expli¬ 
caţiei". Teoreticienii, neputând defini explicaţia, au sfârşit prin a voi 
să o elimine din ştiinţă şi să o înlocuiască prin simpla „descripţie" a 
faptelor. Această semnificativă retranşare după „descripţie" e o per¬ 
fectă dovadă că teoreticienii cu pricina, încercând să cuprindă cunoaş¬ 
terea în tot ansamblul ei, n-au cuprins decât cunoaşterea paradiziacă 
sau chiar numai o parte a acesteia. Cert lucru, cunoaşterea paradi¬ 
ziacă tinde cel mai adesea spre o „descripţie" a faptelor. Şi ceea ce 
vrea să dea cunoaşterea luciferică e în cele din urmă o „explicaţie" a 
faptelor. (De notat însă că şi în „cunoaşterea paradiziacă" intervine 
„explicaţia" într-o formă pe care o numim „similiexplicaţie", de simplă 
aplicaţie cauzalistă, şi tot aşa în „cunoaşterea luciferică" joacă un rol 
„descripţia" în forma „descripţiei dirijate".) A voi să elimini „expli¬ 
caţia" din ştiinţă şi din filozofie înseamnă în fond a anula cunoaş¬ 
terea luciferică în întregul ei. Printr-o „descripţie dirijată" se obţine 
uneori un echivalent al „explicaţiei", dar aceasta nu înseamnă că „ex¬ 
plicaţia" e ceva de prisos şi că ne putem scuti de procedeele ei; asta 
înseamnă, din contră, că în „descripţia dirijată", prin faptul că ea e 
„dirijată", a pătruns o parte esenţială din chiar procedeele „explicaţiei". 

Pentru a lămuri sensul „explicaţiei", n-ar trebui decât să dăm un 
rezumat al lucrării de faţă despre cunoaşterea luciferică. A „explica" 
ceva înseamnă a deschide un mister, a revela pe un plan oarecare al 
cunoaşterii cripticul acestui mister şi a-1 acorda indirect cu fanicul 
iniţial al acestui mister. A „explica “ ceva înseamnă a acorda indirect 
acest ceva cu cripticul revelat al acestui ceva. „Explicaţia" e procedeul 
complet, integral, al varierii calitative a unui mister în general. în 
cadrul cotidian al plus-cunoaşterii, „explicaţia" consistă în procedeul 
atenuării calitative a unui mister. Nu există „explicaţie" cu adevărat 
fără de o iniţială provocare a crizei luciferice în obiect. Nu există 
explicaţie cu adevărat fără revelarea pe un plan oarecare a cripticului 

unui mister deschis. Nu există explicaţie cu adevărat fără de o acor¬ 
dare indirectă a fanicului şi cripticului revelat al unui mister deschis. 
Aceasta indiferent dacă explicaţia se verifică sau nu. Vorbim despre 
explicaţie în sine ca procedeu. 

„Explicaţia" a fost în chipul cel mai regretabil confundată cu 
diverse alte procedee, ceea ce a dus la o falsă definiţie a ei. 

Procedeele care au devenit prilejuri de confuzie sunt îndeosebi 
două: 

1. S-a afirmat că a „explica" ceva înseamnă a arăta „cauza" acestui 
„ceva". 

2. S-a afirmat ca a „explica" ceva înseamnă a reduce acest ceva la 
ceva mai „general". 

Câteva lămuriri cu privire la punctul 1, despre legătura posibilă 
între „explicaţie" şi ideea de „cauzalitate". Cu toate că suntem de 
părerea că tema „cauzalităţii", asupra căreia s-a revărsat un potop de 
cerneală de la Kant încoace, ar trebui eliminată printr-un decret 
dictatorial din filozofie pentru cel puţin o sută de ani dacă nu mai 
mult, iată-ne în neplăcuta situaţie de a nu putea ocoli chestiunea 
aceasta, câtuşi de puţin simplă. 

S-a făcut încă din străvechi timpuri o deosebire netă între o 
„cauzalitate eficientă" şi o „cauzalitate finală". Dacă am lărgi puţin 
sensul „cauzalităţii finale" la ceea ce s-ar numi „cauzalitate magică", 
am fi dispuşi să adoptăm, pentru necesităţile discuţiei ce urmează, 
vechea distincţie. Vom face, aşadar, o deosebire între un concept pe 
care-1 socotim autentic şi primar, al cauzalităţii, şi un concept secun¬ 
dar (gradul de autenticitate nu are fireşte nici o repercusiune asupra 
valabilităţii celor două concepte). Să numim ideea primară, auten¬ 
tică, de cauzalitate: „cauzalitate magică", şi ideea secundară de cau¬ 
zalitate să o numim „cauzalitate eficientă". Li s-ar găsi şi alte nume, dar 
nu aceasta e de însemnătate, ci diferenţa reală de conţinut dintre 
cele două concepte. In ce consistă această diferenţă? - Cauzalitatea 
magică exprimă o legătură între cauză şi efect, caracterizată prin 
aceea ca efectul, prin chiar conţinutul său, manifestă o analogie inte¬ 
rioară cu conţinutul ca atare al „cauzei". Acest fel de cauzalitate 
implică existenţa unei cvasiecuaţii interioare între cele două momente 
ale ei. Conceptul acesta se aplică categorial îndeosebi în domeniul 
psihofizic. Exemplele sunt din cele mai apropiate. Se iveşte în mine 
gândul să ridic braţul şi, după o clipă, cu un efort de voinţă, ridic 

în adevăr braţul. „Efectul' 1 e repetarea, pe un plan fizic, al unui fapt 
virtual schiţat pe un plan psihic. In orice produs tehnic, în orice 
activitate artistică, în general în orice produs conştient al activităţii 
umane, găsim exemple ale acestei „cauzalităţi 11 . Primitivul e aproape 
exclusiv stăpânit de ideea cauzalităţii de cvasiecuaţie interioară. El 
crede că orice fenomen e produs pe această cale. Din pricina gene¬ 
ralităţii şi aplicaţiei ei magice în mentalitatea primitivă, o numim 
„cauzalitate magică". Ideea aceasta joacă un important rol şi în teh¬ 
nica magică. Spre a obţine un efect dorit, primitivul săvârşeşte un 
act anticipat, prin care se imită intr-un anume fel conţinutul ca atare 
al efectului vizat. Conceptul „cauzalităţii eficiente" are alt sens. Sensul 
cauzalităţii eficiente e acel al unei legături necesare între „cauză" şi 
„efect" fără însă ca între cele două momente să existe vreo analogie 
de conţinut. Cauzalitatea aceasta exprimă o succesiune necesară între 
două fenomene care aparţin, desigur, aceleiaşi ordini de lucruri, dar 
care în afară de aceasta nu manifestă nici o analogie interioară. 
Expunem un strop de apă la frig, stropul îngheaţă. între „expunerea 
la frig" şi „solidificarea" stropului de apă poate să existe o legătură 
necesară, cauzală, dar între cele două momente nu există în nici un 
caz o analogie de conţinut. în ce legătură ar putea să stea cele două 
genuri de „cauzalitate" cu procedeul „explicaţiei"? 

După cum rezultă din expunerile noastre, conceptul de „cauzali¬ 
tate" în ambele ei variante va avea o multiplă întrebuinţare: 

1. O întrebuinţare „categorială", în sens restrâns de „organizare", 
adică o întrebuinţare „paradiziacă", aplicându-se direct asupra mate¬ 
rialului empiric. 

2. O întrebuinţare ca „idee cu funcţie teorică", în cadrul cunoaş¬ 
terii luciferice. 

3. O întrebuinţare ca „idee" care dirijează observarea faptelor (această 
întrebuinţare, după cum ştim, constituie un echivalent al celei de 
sub 2; de aceea, vom vorbi numai despre modurile 1 şi 2). 

Cât priveşte întrebuinţarea „categorială" în sens restrâns a „cauza¬ 
lităţii", un exemplu: ridic braţul fiindcă vreau să-l ridic, potrivit unei 
idei anticipate actului. în această relaţie de fapte, gândul ridicării 
braţului şi efortul sunt a se socoti drept „cauză" a actului. Aici mate¬ 
rialul empiric ni se oferă cvasicategorial organizat. Aplicarea concep¬ 
tului „cauzalităţii" e în conjuncţie cu materialul asupra căruia se aplică, 
în celălalt exemplu, cu expunerea la frig şi îngheţarea stropului de 

apă, frigul, expunerea stropului pot fi „cauza“ îngheţării. Se aplică 
şi aici conceptul „cauzalităţii" de-a dreptul asupra unui material, care 
prin conţinutul său iese oarecum întru întâmpinarea conceptului. 
In ambele cazuri, prin aplicarea cauzalităţii se determină o relaţie de 
fapte. In ambele cazuri „cauza" produce ceva, dar nu „explică" acest 
ceva. în graiul de toate zilele, determinarea cauzei unui fenomen e 
socotită ca o „explicare" a fenomenului. Acest abuz verbal al dicţio¬ 
narului obştesc nu trebuie să ne seducă în ce priveşte însemnătatea 
„explicării" prin aplicarea directă a conceptului de „cauzalitate". E 
vorba aici cel mult de o similiexplicare, care întru nimic nu poate să 
eclipseze sensul adevărat al „explicării". Sub raport epistemologic, pro¬ 
cedeul „explicării" nu poate fi identificat cu aplicarea directă a con¬ 
ceptului „cauzalităţii" asupra unui material dat. 

Cât priveşte întrebuinţarea teorică a conceptului de cauzalitate, 
ni se oferă un clasic exemplu în filozofia naturală a lui Aristotel. Sta- 
giritul s-a întrebat: de ce piatra azvârlită cade la pământ? Răspunsul 
ce şi l-a dat a fost: piatra azvârlită cade la pământ fiindcă are în ea 
tendinţa, apetitul, de a ajunge la „locul ei natural", ca pasărea la cuibul 
ei. în exemplul acesta, „materialul" (căderea pietrei) e prefăcut în 
latură fanică a unui mister deschis. Pentru saltul în „cripticul" mis¬ 
terului deschis, Aristotel a utilizat conceptul „cauzalităţii" pe care o 
numirăm magică. Pe temeiul materialului fanic (căderea pietrei) şi 
al ideii „cauzalităţii", se construieşte teoretic o tendinţă oarecum psi¬ 
hică a pietrei „spre ceva". Pentru a acorda construcţia teoretică cu 
materialul fanic, se recurge la ideea ciudată a „locului natural" al 
pietrei. Avem aici o „explicaţie" (indiferent de valabilitatea ei) a căderii 
pietrei la pământ. Ea nu consistă propriu-zis în arătarea exclusivă a 
„cauzei" unui fenomen, ci în întrebuinţarea conceptului de cauza¬ 
litate ca scândură de salt în „cripticul" unui fenomen şi în revelarea 
sau construirea teoretică a accesoriilor, prin care se acordează in¬ 
direct cripticul revelat al acestui fenomen cu latura sa fanică. (Pentru 
a obţine o „explicaţie" a acestui fenomen se putea recurge şi la altă 
idee cu funcţie teorică decât aceea a cauzalităţii magice. în orice caz, 
conceptul de cauzalitate are aici un rol „explicativ" nu prin sine, ci 
prin funcţia ce o dobândeşte în cadrul cunoaşterii luciferice.) înainte 
de a arăta cu ultimă precizie în ce consistă „explicarea" unui fapt, să 
mai amintim un exemplu de „explicare" în care figurează conceptul 
de „cauzalitate". Am văzut în altă parte cum Freud a utilizat teorie 

conceptul cauzalităţii eficiente în domeniul materialului psihic, pentru 
a revela cripticul unui „mister deschis". (Inconştientul ca substrat al 
fenomenelor de conştiinţă.) Conceptul de cauzalitate a fost şi în cazul 
lui Freud utilizat „teorie", ca un moment integrant în sistemul de 
acte al cunoaşterii luciferice, în vederea revelării cripticului unui ma¬ 
terial dat şi al acordării cripticului revelat cu materialul dat, adică în 
vederea atenuării calitative a unui mister deschis. „Explicaţia" se pare 
deci că nu consistă intr-un singur act, cum ar fi acela al arătării „cauzei" 
unui fenomen, ci intr-un ciclu de acte, intr-un sistem de acte, pro¬ 
priu tocmai cunoaşterii luciferice. 

Ideea de „explicaţie" nu e solidară cu aceea a cauzalităţii. Concep¬ 
tul cauzalităţii poate să fie însă utilizat într-o „explicaţie". A aplica cate¬ 
goria cauzalităţii asupra unui material empiric e un act de cunoaştere 
paradiziacă, ce nu are nici o legătură cu „explicaţia". Cauzalitatea 
aplicată în zona cunoaşterii paradiziace are cel mult semnificaţia unei 
„similiexplicaţii". 

S-a mai afirmat că a „explica" ceva înseamnă a reduce acest ceva 
la ceva mai „general". E suficient să ne amintim cele spuse despre 
„cunoaşterea luciferică", pentru a înţelege că şi această definiţie e 
foarte lăturalnică. „Explicaţia" e şi de astă dată confundată cu un 
procedeu al cunoaşterii paradiziace, şi anume cu acela al subsumării 
logice la concepte tot mai generale, ierarhic orânduite. Nu se poate 
tăgădui că „explicaţia" are uneori aspectul unei reducţii la „general" 
a unui „fapt" sau „relaţii de fapte". Dar, pentru a fi „explicaţie", această 
reducţie a unui fapt sau relaţii de fapte la ceva mai general trebuie 
să îndeplinească condiţii cu totul speciale. Care sunt aceste esenţiale 
condiţii? Spre a dobândi o demnitate „explicativă", reducţia unui 
„fapt" sau a unei „relaţii de fapte" la ceva mai general trebuie să aibă 
loc nu în cadrul cunoaşterii paradiziace, ci în cadrul cunoaşterii luci¬ 
ferice, adică, prin formularea faptului mai general sau a relaţiei mai 
generale, trebuie să se reveleze cripticul „faptului" iniţial sau al rela¬ 
ţiei de fapte iniţiale. In alţi termeni, vom obţine o „explicaţie" numai 
când un mister deschis îndură prin reducţia la ceva mai în general 
o atenuare calitativă (o variere calitativă). 

Când afirmăm: „Soarele produce căldură în atmosferă", avem la¬ 
titudinea să dăm acestei constatări, după ce vom fi constatat şi alte 
relaţii de fapte analoage, o expresie mai generală: „unele corpuri lumi¬ 
noase produc schimbări calitative ale mediilor pe care le luminează". 

Cu aceasta am efectuat o reducţie a unei relaţii de fapte la o relaţie 
mai generală. Reducţia aceasta, oricât de abstractă, nu depăşeşte 
însă fenomenalul. Formula „constată" dar nu „explică" nimic. For¬ 
mula concentrează într-o abstracţiune o serie de relaţii analoage. Ea 
reduce numeric o serie de mistere latente ale lumii. Ea rămâne în 
limitele cunoaşterii paradiziace. Când însă Maxwell a formulat teza: 
„lumina e de natură electromagnetică" sau, mai precis, „fenomenele 
de lumină şi cele electromagnetice sunt identice ca natură", reducea 
desigur fenomene mai puţin generale la ceva mai general. Acest mai 
general reprezintă însă ceva criptic faţă de fenomenele în discuţie. 
Reducţia lui Maxwell are darul să însemne - în măsura în care prin 
ea se revelează cripticul unor fenomene - şi o „explicaţie" a fenome¬ 
nelor. (în „explicaţie" intră însă, în afară de reducţia aceasta, şi anume 
acte intelectuale de determinare a unor accesorii, prin care se lămu¬ 
reşte diferenţa fanică a fenomenelor în chestiune. Maxwell lămureşte 
diferenţa fanică dintre fenomenul lumină şi fenomenul electromag¬ 
netic prin diferenţa de lungime a undelor, care ar constitui firea lor.) 
Alt exemplu: „Lumina stelei Sirius, traversând dispozitivele unui 
spectroscop, dă naştere unei fâşii spectrale în care linia fraunhoferiană 
F suferă deplasări când spre roşu, când spre violet." Această consta¬ 
tare cuprinde complicate relaţii de fapte. Dar ştiinţa, din chiar mo¬ 
mentul când se făcea această constatare, era în fericita situaţie de a 
o putea lămuri. Ştiinţa explică faptele în chestiune cu principiul lui 
Doppler şi prin împrejurarea, construită teoretic, că Sirius se depăr¬ 
tează sau se apropie de Pământ. Prin raportarea esenţială a faptelor 
în discuţie la principiul lui Doppler, o relaţie de fapte optice e redusă 
la ceva mai general (mai general deoarece principiul lui Doppler se 
aplică şi în domeniul acustic). Reducţia la ceva mai general e întovă¬ 
răşită însă, în exemplul de faţă, de un act prin care se revelează crip¬ 
ticul faptelor optice. De aceea, formula prin care se dă expresie acestui 
„mai general" (principiul Doppler) poate să constituie momentul 
principal al unei „explicaţii". Constatarea cu privire la spectrul lui 
Sirius putea foarte bine să dobândească o formulare mai generală, 
fără ca prin această simplă generalizare să se obţină vreo „explicare" 
a faptelor. Era lesne să se facă prin inducţie saltul la ceva general ros- 
tindu-se, de exemplu, propoziţia următoare: „Lumina oricărui astru, 
traversând dispozitivele unui spectroscop, dă naştere unor fâşii spec¬ 
trale cu linii fraunhoferiene fixe sau mişcătoare." Formula, indiferent 

de valabilitatea ei, e mai generală decât cea iniţială, dar n-are nici o 
potentă explicativă în raport cu aceasta. „Explicaţia" nu e deci soli¬ 
dară nici cu procedeul reducerii la ceva general a unui fapt. Dar uneori 
reducţia la general, îndeplinind şi alte condiţii, poate constitui un 
moment al explicaţiei. 

„Explicaţia", termen rezumativ pentru procesul sau sistemul de 
acte prin care un mister deschis e atenuat sau în genere transformat 
în calitatea sa, nu e identică nici cu arătarea „cauzei" unui fenomen, 
nici cu reducerea unui fenomen la un ce mai „general". Desigur că 
într-o „explicaţie" ideea de cauzalitate sau procedeul reducerii la „gene¬ 
ral" pot să joace incidental un important rol, dar prin oricare din 
cele două procedee se obţine o „explicaţie" numai când prin ideea 
de cauzalitate sau prin reducţia la „general" se face un salt în crip¬ 
ticul unui mister. Fără de saltul în criptic nu există „explicaţie". 

E îndeobşte cunoscută diferenţa ce se face, tocmai în legătură cu 
întrebuinţarea conceptului de cauzalitate şi a procedeului reducţiei 
la general („tipuri", „legi"), între ştiinţele istorice propriu-zise şi şti¬ 
inţele exacte. După unii teoreticieni ai cunoaşterii, ştiinţele exacte şi 
istorice diferă radical prin natura lor. „Individualul", „generalul", „cau¬ 
zalitatea" ar avea tâlcuri diverse şi ar suferi şi diverse deplasări de 
accent, după cum sunt utilizate în ştiinţele istorice sau în ştiinţele 
exacte. Ar trebui să ne depărtăm prea mult de subiectul nostru dacă 
ni s-ar cere să intrăm şi în discuţia acestor chestiuni. Le atacăm deci 
prin tangenţă. Afirmăm: indiferent de rolurile şi sensul pe care „cauza¬ 
litatea" sau reducţia la „general" le dobândeşte în ştiinţele exacte 
(naturale) sau în ştiinţele istorice, „explicaţia" ca procedeu e totdea¬ 
una aceeaşi. „Explicaţia" va îndeplini totdeauna condiţiile înşirate 
de noi, fie că ea are loc în domeniul ştiinţelor exacte naturale, fie că 
ea are loc în „istorie" sau în „ştiinţele spiritului". „Explicaţia" în¬ 
seamnă totdeauna revelarea cripticului unui mister deschis (supli¬ 
mentar: acordarea indirectă a cripticului revelat cu fanicul iniţial al 
misterului deschis). Explicaţia consistă în atenuarea sau, mai gene¬ 
ral, în varierea calitativă a unui mister deschis. Explicaţia e suscep¬ 
tibilă, dincolo de această definiţie, de diverse variante care, prin faptul 
că sunt accidentale, nu ţin de definiţia ei ca atare. 

Una din variantele „explicaţiei" e aceea prin care un fenomen sau 
mai bine zis mai multe fenomene sunt reduse la un „fenomen ori¬ 
ginar" (arhetipic). „Cripticul" revelat prin acest procedeu se dovedeşte 

a fi mai apropiat de fanicul misterului deschis decât se arată în ge¬ 
nere cripticul revelat prin alte procedee. Totuşi, şi în cazul reducţiei 
la un „fenomen originar", conţinutul ca atare al „fenomenului 
originar" diferă de conţinutul fenomenelor explicate prin el. Goethe 
a aplicat procedeul reducţiei la fenomenul originar în teoria culo¬ 
rilor, în morfologia plantelor etc. Goethe explică toate culorile ca 
apariţii derivând dintr-un amestec în diverse proporţii şi în diferite 
împrejurări al „luminosului" cu „întunecatul". Formele plantelor sunt 
după Goethe variante ale „foii". Astăzi acest procedeu 1 e stăruitor şi 
cu răsunător succes aplicat în filozofia istoriei, în morfologia cul¬ 
turii. Ideea de „stil" bunăoară, ca fenomen originar, serveşte drept 
bază reductivă a tuturor manifestărilor spirituale ale unei epoci oare¬ 
care. în ideea de „stil" ca fenomen originar se revelează „cripticul" 
tuturor apariţiilor culturale ale unei epoci. 

„Explicaţia", deşi susceptibilă de diverse variante, are totdeauna 
acelaşi sens, definit în esenţă prin faptul îndreptării ei asupra cripti¬ 
cului unui mister deschis şi prin faptul implicării unui sistem întreg 
de operaţiuni de variere calitativă a unui mister deschis. Identificând 
astfel „explicaţia" cu varierea calitativă a unui mister deschis, e locul 
să concludem că „explicaţia" posedă atâtea moduri câte moduri fun¬ 
damentale posedă cunoaşterea luciferică. Există, cu alte cuvinte, o 
„plus-explicaţie", o „zero-explicaţie", o „minus-explicaţie". 


CRIPTICUL ŞI HIATUL 

S-a remarcat, desigur, că în expunerile noastre am vorbit tot 
timpul despre misterele existenţei, întrucât ele ajung în atingere cu 
cunoaşterea înţelegătoare. într-o teorie a cunoaşterii ne interesează 
numai soarta şi metabolismul acelor mistere cu care cunoaşterea în¬ 
ţelegătoare ia contact. Am văzut care sunt variantele posibile pe care 
cunoaşterea înţelegătoare le imprimă misterelor care intră în conul 
ei de lumină (mistere latente, mistere-hiaturi, mistere deschise, mistere 
atenuate, mistere permanentizate, mistere potenţate). în afară de aceste 
mistere cu specificul lor metabolism epistemologic, trebuie, fireşte, 

1. Am analizat procedeul mai pe larg în eseul intitulat Fenomenul originar, 
Ed. Cartea Vremii. 

să admitem o infinitate de mistere care încă n-au ajuns sau nu vor 
ajunge niciodată să ia contact cu cunoaşterea înţelegătoare. Ele for¬ 
mează masa necunoscutului neactual pentru cunoaştere. Ele sunt 
misterele cu desăvârşire exterioare cunoaşterii înţelegătoare, mistere 
despre care nu se poate afirma nimic, decât doar că ele s-ar revela 
cunoaşterii înţelegătoare (dacă s-ar revela) în chipul aceloraşi variante 
stabilite pentru misterele care fac act de prezenţă în zona cunoaşterii. 
Există deci pentru cunoaştere un necunoscut actual şi neactual , mis¬ 
tere actuale şi neactuale. (Actualul nu are nici un sens temporal, ci 
sensul mai general de „prezenţă" în obiectivul unui act de cunoaş¬ 
tere.) Ştim care e metabolismul misterelor actuale, adică al acelora 
care intră în obiectivul cunoaşterii înţelegătoare. Despre cele neac¬ 
tuale putem afirma că ele ni s-ar înfăţişa în chipul aceloraşi variante, 
dacă ar deveni actuale. Interesant e că teoreticienii cunoaşterii, vor¬ 
bind despre „necunoscut" sau despre „mistere", au înţeles prin aceşti 
termeni de obicei necunoscutul şi misterele neactuale, cu care cunoaş¬ 
terea înţelegătoare încă n-a luat sau nu va lua niciodată contact. 
Astfel, teoreticienii au trecut cu vederea faptul, de o neasemănată 
importanţă, al misterului care intră în obiectivul cunoaşterii ca 
„mister" şi care ca obiect al cunoaşterii e susceptibil de un compli¬ 
cat, dar nespus de clar, metabolism. 

Necunoscutul actual, singurul de care ne putem ocupa, adică ne¬ 
cunoscutul care face ca atare act de prezenţă în cunoaştere, îşi are şi 
el variantele, după cum figurează ca termen în cunoaşterea paradi¬ 
ziacă sau în cunoaşterea luciferică. Cele două înţelesuri ale „necunos¬ 
cutului actual au fost stăruitor confundate. Dar răul nu e iremediabil. 

Există un „necunoscut" care are semnificaţia unui simplu „hiat", 
a unei simple lipse, a unui simplu interval în limitele cunoaşterii 
paradiziace. Acest „necunoscut" se desenează pe planul empiric al 
lumii. „Necunoscutul" acesta, având semnificaţia unui simplu „hiat", 
a unui interval, a unui gol juxtapus sau interpolat celorlalte obiecte, 
e sub raport epistemologic expresia negativă a obiectului, un echiva¬ 
lent cu semn negativ al lucrului sau fenomenului. Acest fel de „necu¬ 
noscut" nu trebuie confundat cu „necunoscutul" care ia aspectul 
„cripticului" unui mister deschis. Spre a parveni să cunoască ceea ce 
e încă „lipsă", cunoaşterea paradiziacă n-ar trebui decât să-şi lăr¬ 
gească, să-şi completeze experienţa, indiferent dacă această completare 
e totdeauna posibilă sau nu. Pentru a ajunge să reveleze ceea ce e 

„criptic", cunoaşterea luciferică trebuie să facă un salt dincolo de ce 
e simplă experienţă cu ajutorul unei idei, aceasta chiar şi atunci 
când cunoaşterea luciferică se ataşează la experienţă prin observaţie 
dirijată. Necunoscutul-hiat al cunoaşterii paradiziace e o minus-expe- 
rienţă (care poate fi şi definitivă), necunoscutul-criptic al cunoaşterii 
luciferice înseamnă o depăşire şi cel mai adesea o transcendere încă 
nerealizată, dar postulată, a simplei experienţe. Necunoscutul-hiat 
s t juxtapune „cunoscutului". Necunoscutul-criptic e înzestrat cu un 
accent esenţial faţă de cunoscutul-fanic şi se substituie în anume sens 
cunoscutului. 

In legătură cu „necunoscutul" e dată posibilitatea unui fel de 
„similiprobleme" (sau problemoide) în cadrul cunoaşterii paradiziace. 
Cunoaşterea paradiziacă e ataşată la lumea empirică (deşi ea poate 
avea drept „obiect" şi imaginarul, şi conceptualul; aceasta când 
imaginarul şi conceptualul sunt la rândul lor privite ca „fapte date"). 
In limitele lumii empirice, conceptual determinată, se întâmplă să 
se ivească „hiaturi de cunoaştere". Când cunoaşterea procedează la 
întregirea ipotetică a acestor hiaturi, recurgând la indicii empirice, 
prin construcţii mentale de natură virtuală-empirică, în aşa fel ca 
întregul completat să corespundă unor concepte cu corespondenţe 
iarăşi empirice, se poate afirma că „cunoaşterea" nu depăşeşte limi¬ 
tele cunoaşterii paradiziace. Or, tocmai în limitele indicate e ima¬ 
ginabilă posibilitatea unor similiprobleme şi similiteorii în cadrul 
cunoaşterii paradiziace. In adevăr, când ne găsim în faţa unui „hiat", 
căutăm totdeauna indicii empirice, pe temeiul cărora să umplem 
hiatul. Vorbim în cazul acesta despre o similiproblemă; ea comportă 
o „soluţie" (când similiproblemă e complicată, ea va comporta o simi- 
liteorie). Un exemplu: facem săpături în pământ şi dăm peste un 
corp de marmură; după aparenţe e un braţ uman. De aici se cască 
pentru cunoaştere un „hiat". Hiatul trebuie umplut. Braţul de mar¬ 
mură îl vom socoti indiciu, după care ne vom orienta în întregirea, 
pe cale mentală, a „hiatului". întregirea o facem pe un plan ipotetic, 
dar astfel ca întregirile noastre imaginare să nu depăşească virtual- 
mente empiricul şi aşa ca „hiatul umplut" să corespundă unui „con¬ 
cept" cu corespondenţă empirică. Vom emite părerea: ne găsim în faţa 
unei „statui". Săpând mai departe, se poate întâmpla ca experienţa 
lărgită să confirme „soluţia". Dar tot aşa s-ar putea ca soluţia să nu 
se confirme. în cazul din urmă, însăşi experienţa se va fi însărcinat 

cu umplerea „hiatului". Exemplul e simplu. S-ar putea găsi la fiecare 
pas exemple mai complicate de întregire de „hiaturi" pe planul 
fenomenelor, faptelor, lucrurilor, proceselor, evenimentelor; exemple 
care, oricât de complicate, s-ar încadra tot la acest capitol al cunoaş¬ 
terii paradiziace. De câte ori pe planul empiric al cunoaşterii se des¬ 
chide un „hiat" pe care încercăm să-l umplem pe cale mentală cu un 
material virtual-empiric, astfel încât să corespundă unui concept cu 
corespondenţă tot empirică - punem o similiproblemă în cadrul cu¬ 
noaşterii paradiziace şi încercăm să-i dăm „o soluţie" în acelaşi cadru. 
Aceste similiprobleme cu soluţiile lor n-au nimic comun cu proble¬ 
mele şi soluţiile aşezate în cadrul cunoaşterii luciferice. „Hiatul um¬ 
plut" şi „cripticul revelat" se deosebesc profund. „Hiatul umplut" se 
adaugă pur şi simplu lumii empirice; „cripticul revelat" se substituie 
unui fenomen sau complex de fenomene. „Hiatul umplut" sporeşte 
cunoaşterea cu încă un obiect, dar nu atenuează (variază) calitativ 
un mister deschis. „Hiatul umplut" nu e în tensiune interioară cu „in¬ 
diciile" după care a fost umplut, ci intr-un raport de indiferenţă, de 
simplă completare, cu ele. „Cripticul revelat" e totdeauna în raport 
de tensiune cu fanicul, căruia totuşi în anume sens el i se substituie. 
Deosebirea dintre o „similiproblemă" ce se pune adesea în limitele 
cunoaşterii paradiziace şi o „problemă", aşa cum aceasta se pune în 
zona cunoaşterii luciferice, trebuie căutată în deosebirea dintre „hiat" 
şi „criptic". 


INCONVERTIBILITATEA IRAŢIONALULUI 

Ideile expuse despre cunoaşterea luciferică şi structura ei, despre 
bifurcarea cunoaşterii în genere, despre topografia misterelor răsfrâng 
o nouă lumină şi asupra problemei iraţionalului în filozofie. 

Pentru studiul nostru strict circumscris, nu vine în discuţie decât 
iraţionalul ca factor epistemologic. Dacă privim sub unghi pur teo¬ 
retic, fără a ţine seama de fapte, raporturile posibile dintre conceptul 
iraţionalului şi cel al misterului, se poate afirma că „misterul", în 
cele mai multe din variantele ce i le-am stabilit, nu implică în chip 
necesar „iraţionalul". Sub unghi pur logic, un „mister deschis" nu tre¬ 
buie numaidecât să fie „iraţional"; orice mister deschis ar putea să 

fie în „cripticul" său ceva „raţional" şi totuşi să aibă pentru cunoaş¬ 
tere, înainte de revelarea cripticului, caracterul unui „mister deschis". 
Tot aşa, „misterul permanentizat" poate să fie în sine raţional şi să 
aibă numai în raport cu cunoaşterea, din diverse pricini subiective 
şi obiective, caracterul unui „mister permanentizat". Sigur e însă că 
„misterul radicalizat" reprezintă în orice caz ceva iraţional. Dar ata¬ 
când problema epistemologică a „iraţionalului", avem datoria să 
vorbim nu numai despre aceste vagi raporturi posibile între variantele 
„misterului" şi „iraţional". Ne interesează mai presus de toate rapor¬ 
turile lor pe baza faptelor fundamentale, cu care avem de a face real¬ 
mente în cadrul cunoaşterii. Şi raporturile acestea sunt departe de a 
fi identice cu cele „posibile" amintite. „Iraţionalul" are un rol cople¬ 
şitor, aproape de destin dominant, câtuşi de puţin periferial, în firea 
şi în expansiunea cunoaşterii. 

De ce moduri e susceptibil „iraţionalul", aşa cum el apare în 
limitele cunoaşterii paradiziace? 

Cunoaşterea paradiziacă e pusă în faţa „obiectului" său. Acest 
obiect e, după cum ştim, cel mai adesea „concret". (Sau un concret 
conceptual abstractizat.) Se ştie că cunoaşterea paradiziacă nu poate 
să epuizeze concretul decât printr-un proces infinit de determinaţii 
conceptuale. Oricâte determinaţii conceptuale ar acumula cunoaşterea 
paradiziacă asupra „concretului", acesta se va dovedi de neistovit şi 
nu va ceda niciodată asimilării sale totale. „Concretul" se manifestă 
sub acest raport ca un ce „iraţional", el solicită pentru determinarea 
sa raţională un proces nelimitat. Iraţionalul e în acest caz echivalentul 
unui proces de raţionalizare infinit. Iraţionalul e în acest caz „iraţio¬ 
nal" fiindcă depăşeşte orice act izolat de raţionalizare. 

Dar în zona cunoaşterii paradiziace întâlnim iraţionalul şi în 
înţeles de „antilogic" (ca sinteză antinomică), aceasta pe planul con¬ 
ceptelor. Cunoaşterea paradiziacă operează cu o seamă de „concepte" 
care, sub unghi pur logic, reprezintă ceva „antinomic". Ne aducem 
aminte de un asemenea concept încă din introducerea la acest stu¬ 
diu. Exemplul la care ne referim e conceptul de „devenire", care 
logiceşte se dizolvă în antinomia intenabilă „existenţă-neexistenţă" 
şi care totuşi e pozitiv afirmată ca expresie conceptuală a iraţionalului 
ca atare. Asemenea concepte sunt „iraţionale" în sensul că logiceşte ele 
sunt de neconceput. 

Mai întâlnim în marginile cunoaşterii paradiziace iraţionalul şi 
în alt sens. Cunoaşterea paradiziacă posedă concepte cărora nu le co¬ 
respunde ceva concret, precis limitat - o seamă de concepte care îşi 
găsesc justificarea tangenţială în anume procese intelectuale infinite 
(număr infinit, spaţiu infinit, timp infinit). Conceptele de acest fel 
sunt iraţionale în sensul că fixează, ca „împlinit", ceva ce se îm¬ 
plineşte fără sfârşit. 

O altă variantă a iraţionalului, tot din domeniul cunoaşterii para¬ 
diziace, e şi următoarea. Ştim că cunoaşterea implică o echivalenţă 
sui-generis, adică iraţională, între un „material concret" şi „categoria" 
care înglobează prin debordare acest material concret. Această echi¬ 
valenţă iraţională e implicată în orice concept, întrucât în orice concept 
se cuprind eo ipso anume aplicări categoriale asupra unui material 
concret. 

Stabilim deci, în aşezările cunoaşterii paradiziace, cel puţin patru 
variante ale iraţionalului. Cum cunoaşterea paradiziacă operează cu 
concrete şi cu concepte (în „conjuncţie" cu aceste concrete), afirmăm, 
fără teama de a fi contrazişi, că nu există nici un pas cognitiv de na¬ 
tură paradiziacă în care să nu fie implicat sau care să nu reprezinte, 
într-un chip oarecare, ceva iraţional. 

Ce aspecte dobândeşte iraţionalul în cadrul cunoaşterii lucife- 
rice? - Să iscodim pe rând modurile fundamentale ale acesteia. In 
zona plus-cunoaşterii, „un mister deschis" e susceptibil de o atenuare 
calitativă. Dacă prin procesul de atenuare calitativă a unui „mister des¬ 
chis" ar fi dată posibilitatea să ajungem la o teză care ar reprezenta 
o desăvârşită convertire a misterului deschis în ceva „raţional", ar 
trebui să eliminăm conceptul „iraţionalului" din zona plus-cunoaş- 
terii. Iraţionalul ar fi în cazul acesta o aparenţă provizorie, menită să 
se dizolve în momente raţionale. Or, situaţia în limitele plus-cu- 
noaşterii e cu totul alta. Misterele, odată deschise şi atenuate, stâr¬ 
nesc un proces indefinit de redeschideri. Un „mister deschis" şi calitativ 
atenuat prin procedeele plus-cunoaşterii e „iraţional", în sensul că 
procesul de revelare a cripticului nu e niciodată încheiat şi se pierde 
prin etape succesive în indefinit. 

La acest „iraţional" trebuie să adăugăm „misterele permanentizate" 
ale zero-cunoaşterii, care sunt iraţionale într-un sens mai intens, 
întrucât ele se aşază dincolo de „procesul indefinit" de plus-revelare 
a „cripticului". „Misterele permanentizate" transcend prin definiţie 

posibilităţile inerente ale cunoaşterii luciferice de a revela cripticul 
prin plus-procedee. In măsura acestei transcenderi, ele vor fi şi mai 
iraţionale decât misterele plus-cunoaşterii. 

Cât priveşte „misterele radicalizate" ale minus-cunoaşterii, acestea 
sunt evident iraţionale, întrucât ele sunt „antinomice" în chiar for¬ 
mularea lor. 

După această trecere în revistă a „iraţionalelor", să le facem 
suma. Adăugând la tipurile „iraţionalului" proprii cunoaşterii para¬ 
diziace pe cele care figurează în câmpul cunoaşterii luciferice, vom 
obţine următoarele tipuri de „iraţional": 

1. Iraţionalul concretului (acesta solicită un proces infinit de deter¬ 
minaţii conceptuale). 

2. Iraţionalul conceptelor dialectice (acestea conţin antinomii 
latente). 

3. Iraţionalul conceptelor infinitului (acestea implică drept în¬ 
cheiate procese nesfârşite). 

4. Iraţionalul implicat genetic de orice concept (plăsmuirea ori¬ 
cărui concept implică o ecuaţie între un ce „categorial" şi un anume 
„material", momente între care nu există decât o incompletă ecuaţie). 

5. Iraţionalul oricărui „mister deschis" (plus-revelarea cripticului 
solicită un proces indefinit). 

6. Iraţionalul oricărui mister permanentizat (acesta transcende 
posibilităţile revelatorii ale plus-cunoaşterii). 

7. Iraţionalul misterelor radicalizate (acestea conţin antinomii pe 
faţă). 

Făcând cunoştinţă cu diversele tipuri ale iraţionalului, cititorul 
se va întreba, cu nedumerire, unde va mai plasa „raţionalul". Cele 
şapte tipuri de iraţional epuizează anume tot ce poate fi obiect al 
cunoaşterii paradiziace şi luciferice. Stingem focul acestei nedumeriri 
cu un răspuns prompt: „raţionalul" nu are loc printre obiectele „cu¬ 
noaşterii". „Raţionalul" poate fi cel mult obiect al „gândirii"; el 
aparţine „logicii". In câmpul epistemologic, adică al cunoaşterii în 
contact cu existenţa, cu „lumea" (chiar dacă această „lume" ar fi o 
simplă iluzie), nu întâlnim raţionalul ca „obiect" propriu-zis. „Raţio¬ 
nalul" există totuşi şi în câmpul epistemologic, dar în alt chip decât 
cel al „obiectuiui distinct". „Raţionalul" există sub forma reducti- 
bilităţii în genere a „iraţionalului". Reducţia mai multor concrete 
la un singur concept sau ceea ce am numit reducţie numerică a 

misterelor latente, precum şi reducţia sau varierea calitativă a mis¬ 
terelor deschise reprezintă ceva raţional , dar numai reducţia în sine, 
nu rezultatele ei. Prin reducţie, fie numerică, fie calitativă, iraţionalul 
nu dispare, ci e înlocuit prin alt iraţional. Raţionalitatea existenţei 
consistă în reductibilitatea numerică sau calitativă a iraţionalului, 
dar câtuşi de puţin în înlocuirea iraţionalului prin ceva „raţional". 
In lumea cunoaşterii, raţionalul nu se juxtapune iraţionalului, ca o 
realitate altei realităţi. Raţionalul înseamnă numai un raport de 
reductibilitate între iraţionale. Suntem cu această teză la un cap de 
pod de o importanţă strategică de primul ordin. Situaţia, îmbrăţişată 
cu privirea din acest punct, permite un argument decisiv în favoarea 
minus-cunoaşterii. In adevăr, dacă progresul cunoaşterii, atât al 
celei paradiziace cât şi al celei luciferice, nu se face, cum atât de 
greşit se interpretează, de la „iraţional" la „raţional", ci de la multe 
„iraţionale" la un singur „iraţional" sau de la un iraţional complex la 
un iraţional mai elementar, şi dacă raţionalizarea în domeniul cunoaş¬ 
terii consistă doar în această reductibilitate în sine a iraţionalului, 
fără ca iraţionalul să contenească a fi iraţional, nu ştim de ce nu s-ar 
admite toate posibilităţile de reducere ale iraţionalului, adică alături 
de reducţia numerică şi de reducţia calitativă în sens plus şi zero - 
şi varierea (reducţia) în sens minus. Prin „raţionalizare" sau, cu alte 
cuvinte, prin „reducere", s-ar obţine uneori radicalizarea „misterului". 
Un mister complex ar fi, în cazuri cu totul speciale şi din punct de 
vedere epistemologic foarte condiţionate, redus la un mister radica¬ 
lizat, mai elementar, dar mai profund. Cum nicăieri cunoaşterea în 
contact cu „lumea" nu izbuteşte să înlocuiască iraţionalul prin „raţio¬ 
nal", cum cunoaşterea reuşeşte doar să imprime o variaţie iraţionalului, 
nu ştim de ce nu s-ar admite să se imprime iraţionalului toate varia¬ 
ţiile pe care el le comportă, adică şi variaţia epistemologică în direc¬ 
ţie minus. 

Faţă de această teză extremă despre dominaţia iraţionalului, se 
ridică o seamă de alte teze mai moderate sau de un conţinut tocmai 
contrar. Intre tezele acestea, cea mai simplistă e că iraţionalul ar fi 
numai aparent şi că odată şi odată va putea fi înlocuit cu „adevăruri" 
în esenţa lor absolut raţionale. Foarte frecventă e şi opinia după care 
existenţa ar fi alcătuită din felii de iraţional şi din felii de raţional 
juxtapuse. Aceste teze nu le putem nicidecum iscăli; întâia, în în¬ 
tregul ei, nu e compatibilă cu părerile noastre despre cunoaşterea 

luciferică; prin adoptarea ei, minus-cunoaşterea ar deveni de prisos, 
iar zero-cunoaşterii i s-ar îngădui numai existenţa şi durata unui 
penibil provizorat. A doua teză însă, după care raţionalul şi iraţio¬ 
nalul se juxtapun, e, ca şi teza noastră (după care raţionalul nu în¬ 
seamnă decât reductibilitatea iraţionalului, în înţeles numeric şi în 
înţeles de variere calitativă, iraţionalul nefiind întovărăşit de nici o 
existenţă raţională distinctă), compatibilă cu părerile despre plus, 
zero şi minus-cunoaştere. Dar teza în chestiune nu rezistă unui exa¬ 
men filozofic mai insistent. Se constată, cu istoria metafizicii şi a 
ştiinţelor la îndemână, că niciodată cunoaşterea paradiziacă şi cu¬ 
noaşterea luciferică n-au izbutit, în nici una din poziţiile lor, să 
fixeze ceva absolut raţional , adică momente care să nu cuprindă nici 
o depăşire a raţionalităţii şi nici o contradicţie, latentă sau făţişă. 
Cât timp cunoaşterea operează cu „concrete" şi cu „concepte" (despre 
care ştim în ce raporturi stau), un rezultat absolut raţional al cunoaş¬ 
terii e imposibil. Ni se va replica: există totuşi judecăţi care sunt 
absolut raţionale! Despre orice lucru se poate afirma, bunăoară, că 
el e el însuşi (A=A). E adevărat, dar aici nu e propriu-zis vorba de 
un act de „cunoaştere înţelegătoare" (paradiziacă sau luciferică), care 
în afară de raportarea formală a unui lucru la sine însuşi implică 
totdeauna o afirmaţie despre conţinutul ca atare al lucrului, aşa cum 
el se prezintă sau aşa cum îl bănuim în ceea ce el ne ascunde. Avem 
de a face cu acte de „cunoaştere înţelegătoare" numai atunci când prin 
actele în chestiune se determină conceptual un ce concret, când se 
determină conceptual un obiect mai general, fixat deja printr-un 
concept, când se deschide un mister şi se imprimă o variaţie cali¬ 
tativă acestui mister. O propoziţie prin care un lucru e raportat la 
sine însuşi după modelul A=A nu e conţinutul unui act de „cunoaş¬ 
tere înţelegătoare"; ea exprimă de fapt numai modul cum lucrul e 
„gândit". Propoziţia A=A condensează în sine modul de a „gândi" 
în genere un lucru. Propoziţia reprezintă ceva „raţional", dar, apli¬ 
cată asupra unui lucru, ea nu reprezintă „o cunoaştere înţelegătoare" 
a lucrului în chestiune. Propoziţia A=A reprezintă simbolic un mod 
fundamental al „raţionării" şi ca atare, evident, ea trebuie să fie „raţio¬ 
nală" în sens absolut (prin ceea ce însă nu afirmăm nimic cu privire 
la caracterul de absolută necesitate a aplicării ei). Invităm cititorul la 
un efort de diferenţiere ce ni se pare inevitabil. Noi nu vorbim despre 
modurile raţionării, care sunt desigur raţionale, ci despre poziţiile 

cunoaşterii înţelegătoare, despre conţinuturile ei ca atare, susceptibile 
desigur de a fi raţional raportate la ele înseşi sau între ele. Aceste 
„conţinuturi" sunt totdeauna iraţionale în unul din sensurile pe care 
le-am înşirat. 1 Astfel, dacă lărgim sensul raţionalului dincolo de 
cunoscutele clasice principii de „gândire" şi socotim ca moduri de 
„raţionalizare" şi operaţiile cunoaşterii paradiziace şi ale cunoaşterii 
luciferice, constatăm că prin „raţionalizare" putem să reducem nu¬ 
meric iraţionalul şi că tot aşa putem să-i imprimăm variaţii. Nu e 
mai puţin adevărat însă că iraţionalul persistă de fiecare dată în altă 
formă. Iraţionalul e „raţionalizabil" în sensul unei reducţii la mai 
abstract sau în sensul varierii sale calitative, dar nu e convertibil în 
ceva raţional. Vom atribui rezultatului pe care tocmai l-am formu¬ 
lat valoare de principiu. Să-l numim: principiul inconvertibilităţii 
iraţionalului. 

Inconvertibilitatea iraţionalului în raţional ar explica la perfec¬ 
ţie toate eşecurile filozofiei, ce şi-a pus ca mândră ţintă devorarea 
iraţionalului. 

Veacuri de-a rândul alchimiştii s-au străduit să producă aur pe 
cale chimică. Eşecurile consecutive au avut drept rezultat formularea 

1. Judecăţile pe care Kant le-a numit „analitice" şi care s-ar părea că repre¬ 
zintă însăşi raţionalitatea sunt raţionale numai sub un aspect. Momentele 
cognitive cu care inevitabil operează aceste judecăţi implică însă totdeauna ira¬ 
ţionalul. Raţionalul acestor judecăţi consistă în raportarea a două iraţionale. 
„Iraţionalul" e totdeauna intr-un chip oarecare prezent în conţinuturile cogni¬ 
tive raportate „raţional" unul la celălalt. - In legătură cu acestea, trebuie să 
spunem un cuvânt şi despre „raţionalitatea" matematicii. „Raţionalitatea" mate¬ 
maticii ca obiect al gândirii nu e totuna cu „aplicarea" matematicii în cadrul 
cunoaşterii paradiziace şi în cadrul cunoaşterii luciferice. în „aplicarea" mate¬ 
maticii se amestecă totdeauna şi anume factori iraţionali proprii obiectului 
cunoaşterii paradiziace şi luciferice. De altfel şi în matematică, ca obiect de 
gândire, intervin factori iraţionali; să ne gândim bunăoară la factorul „spaţiu" 
ca rezervor al elementelor geometriei. Mai mult: în Eomil dogmatic am semnalat 
analogia profundă de procedeu ce există între o formulă de minus-cunoaştere şi 
anume formule paradoxale din matematica înaltă a „mulţimilor" (în legătură 
cu ideea transfînitului). Ştim că o seamă de matematicieni şi filozofi s-au stră¬ 
duit să demonstreze că matematica „mulţimilor", în legătură cu ideea transfini- 
tului, e absolut raţională. Strădaniile acestea rămân însă ineficace. Ele reamintesc 
foarte de aproape strădaniile inutile ale acelora care au voit să „demonstreze" 
postulatul lui Euclid. 

unei idei: la temeiul combinaţiilor chimice trebuie să stea, ca un 
factor invincibil pe cale chimică, „elemente constante, netransfor- 
mabile“. Dacă aurul ar fi el însuşi un asemenea „element", eşecurile 
încercărilor tinzând la fabricarea lui chimică ar deveni dintr-odată 
foarte explicabile. încercările eronate ale alchimiştilor n-au fost 
inutile, căci prin ele s-a ajuns la o descoperire de o excepţională im¬ 
portanţă. Matematicienii s-au străduit, încă din Antichitate, să „de¬ 
monstreze" propoziţia cunoscută sub numele „postulatul lui Euclid" 
(„printr-un punct în afară de o linie dreaptă se poate descrie o sin¬ 
gură dreaptă paralelă cu ea"). Toate încercările au eşuat. Neizbutin- 
du-se, matematicieni ca Gauss, Bolyai şi alţii au emis ideea că 
postulatul lui Euclid nu se poate demonstra şi că, neavând caracter 
de necesitate, de fapt el poate fi înlocuit cu alte propoziţii. Astfel au 
luat fiinţă paradoxalele geometrii noneuclidiene. La o descoperire 
de aceeaşi anvergură s-a ajuns şi prin strădaniile zadarnice în jurul 
construirii unui perpetuam mobile. Eşecurile Iară număr suferite şi 
în această direcţie au fost un motiv, între altele, pentru formularea 
principiului conservării energiei. Nu s-ar putea ridica acest mod ne¬ 
gativ de a ajunge la o „descoperire" la demnitate de procedeu vrednic 
de a fi urmat de câte ori gândirea umană are în faţă probleme pentru 
care s-au depus sute sau mii de ani zadarnice energii? Inspiraţia de 
a schimba în întregime atitudinea faţă de o problemă a fost, în cazu¬ 
rile amintite, din cele mai fericite. Dacă cercetătorii s-ar fi mulţumit 
cu un precaut optimism sau cu un provizorat circumscris prin cuvin¬ 
tele: „deocamdată n-am izbutit să rezolvăm problema; dar, intr-un 
viitor oarecare, alţii vor reuşi", ne-am găsi şi astăzi cu ostenelile noastre 
în faţa aceloraşi probleme încă nerezolvate şi pe deasupra păgubiţi 
de reale descoperiri deja înfăptuite. Inspiraţia de a recurge la proce¬ 
deul amintit a dus la rezolvarea negativă a problemelor puse şi la 
enunţarea pozitivă a unor teze care justifică pe deplin eşecurile în¬ 
durate. Nu se găsesc gânditori care cred că existenţa e convertibilă 
în „raţional" în faţa unei probleme analoage celei a alchimiştilor, 
adică în faţa unei probleme condamnate la veşnice eşecuri? Problema 
pare a fi coaptă de o soluţie în sens negativ, printr-o teză care ar 
lămuri perfect şi eşecurile sistemelor încercate până acum. Numărul 
impresionant al eşecurilor ar justifica îndeajuns schimbarea atitudinii 
noastre faţă de problemă. Teza pe care o propunem şi care are darul 
să rezolve negativ problema, explicând şi eşecurile de până acum, e 

următoarea: iraţionalul existenţei e „raţionalizatul 1 ' în sensul reducti- 
bilităţii numerice sau calitative, dar nu e convertibil în „raţional". 

Şi dacă iraţionalul nu e convertibil în raţional, de ce am limita 
posibilităţile cunoaşterii înţelegătoare la atâta cât e dispus să-i îngă¬ 
duie raţionalismul vulgar, adică la modul plus-cunoaşterii şi, în caz 
extrem, la modul zero-cunoaşterii? Dacă prin raţionalizare nu ni se 
dă în genere decât posibilitatea de a reduce numeric iraţionalul sau 
de a-i imprima variaţii de neconvertit în raţional, nu ştim de ce nu 
am permite cunoaşterii înţelegătoare toate posibilităţile de variere cali¬ 
tativă a iraţionalului. Adică şi posibilitatea varierii în sensul „mis¬ 
terului radicalizat", accesibil minus-cunoaşterii! 


Prin poziţia ce-o luăm în problematica cunoaşterii nu opunem, 
cum s-ar crede, raţionalismului un intuiţionism Iară osatură, ci opu¬ 
nem raţionalismului superficial un raţionalism care ştie că nu poate 
ieşi din cercul de vrajă al iraţionalului, un raţionalism care trage 
toate consecinţele şi e gata să accepte uneori rezultate care înseamnă 
ieşirea din sine a raţiunii. Am numit altă dată această poziţie „inte¬ 
lectualism ecstatic", dar tot aşa ea poate fi numită „raţionalism ecsta- 
tic“. Optimismul raţionalismului vulgar trebuie înlocuit cu atitudinea 
profund tragică a raţionalismului ecstatic. E poate cazul să repetăm 
aici, cu alt înţeles, un cuvânt spus de altcineva pentru alte circum¬ 
stanţe: „optimismul e laşitate". Laşitate, fiindcă raţionalismul îşi face 
cu deplină conştiinţă iluzii intenabile. 


Ca orice teorie a cunoaşterii, teza noastră despre cunoaşterea 
luciferică în triplul ei mod (plus, zero, minus) implică şi o meta¬ 
fizică. Lucrul acesta trebuie spus ca un comentariu în marginea celor 
susţinute de noi despre minus-cunoaştere. Se implică, prin teza 
despre minus-cunoaştere, credinţa în general că există „mistere" care 
solicită acest mod de cunoaştere. Deocamdată ne mărginim a sem¬ 
nala numai metafizicul implicat de cunoaşterea luciferică (în modul 
minus), fără a propune formule speciale cu privire la anume mistere. 
Pe baza metodicii în chestiune sunt de fapt posibile mai multe 

metafizici. Metafizica noastră îşi găseşte deocamdată numai o ex¬ 
presie generală în forma unei metode de cunoaştere. Metafizica 
aceasta, implicată prin afirmarea unei metode pe care o susţinem cu 
toată hotărârea, se raportează la metafizicile speciale posibile pe 
această bază ca „algebricul" la „aritmetic". 


ÎNCHEIERE 

Rostul studiului de faţă a fost să evidenţieze prezenţa unei pro¬ 
funde discontinuităţi, mai mult - a unei ireductibile polarităţi în 
cadrul cunoaşterii. Cunoaşterea are două ramificaţii ce nu pot fi în 
nici un chip aduse la numitor comun: cunoaşterea paradiziacă şi 
cunoaşterea luciferică. Diferenţele le-am urmărit până în ultimul lor 
substrat. Analizele noastre, care au avut totdeauna în vedere între¬ 
gul, au scos la iveală deosebiri inexplicabile pe temei de derivaţie. 
Astfel s-a dovedit că cunoaşterea luciferică are, faţă de cunoaşterea 
paradiziacă, iniţiative reprezentând adevărate fapte noi şi o origina¬ 
litate de o intensitate care exclude orice încercare de a o îngloba în 
câmpul cunoaşterii paradiziace. Cunoaşterea luciferică, deşi utilizează 
elementele componente ale cunoaşterii paradiziace, ştie să impună 
fiecăruia în special o altă funcţie. Cunoaşterea luciferică şi cunoaşterea 
paradiziacă au o serie de aspecte polar-analogice. S-ar putea face un 
tablou despre aceste momente interioare, care articulează pe un plan 
de polaritate cele două feluri de cunoaştere. 

în afară de aceste aspecte polar-analogice, cunoaşterea luciferică 
mai manifestă unele însuşiri fără de nici o corespondenţă opus-si- 
metrică în cunoaşterea paradiziacă. Din analiza structurală a cunoaş¬ 
terii luciferice, rezultă că modurile ei depind de posibilităţile de a 
imprima variaţii calitative unui mister deschis. Aceste moduri sunt 
trei: plus-cunoaştere, zero-cunoaştere, minus-cunoaştere. S-a remarcat, 
desigur, şi fără să o mai subliniem, că în cadrul cunoaşterii paradi¬ 
ziace nu există o asemenea diversitate de direcţii. Cunoaşterea luci¬ 
ferică încearcă să reveleze cripticul unui mister deschis pe diverse 
„planuri". în cadrul cunoaşterii paradiziace nu există asemenea pla¬ 
nuri de revelare. Cunoaşterea paradiziacă posedă numai grade de 
abstracţiune. 

Cunoaşterea paradiziacă 

- obiect nedespicat 

- mistere latente 

- juxtaponibilitatea misterelor latente 

- reducţie pur numerică (prin abstrac¬ 
ţie) a misterelor latente 

- idei în conjuncţie cu materialul 

- aplicabilitate directă a ideilor 

- categorii organizatoare 

- similiprobleme fără tensiune interi¬ 
oară (problemoide) 

- similiteorii 

- observaţie 

- descripţie simplă 

- similiexplicaţie (prin aplicare simplă 
a „cauzalităţii") 

- hiatul 


Cunoaşterea luciferică 

- obiect în criză 

- mistere deschise 

- substituibilitatea misterelor deschise 

- reducţie (variere) calitativă a miste¬ 
relor deschise 

- idei în opoziţie cu materialul 

- capacitate teoretică 

- categorii cu funcţie teorică 

- probleme cu tensiune interioară 

- teorii 

- observaţie dirijată 

- descripţie dirijată 

- explicaţie 

- cripticul 


Dincolo de aceste rezultate comparative, am stabilit o serie de 
fapte care meritau să fie puse în lumină. Astfel, structura cunoaşterii 
luciferice ne-a permis să închipuim un fel de coordonate, pe care 
le-am folosit ca temei pentru schiţarea unei topografii a misterelor. 
Cu ajutorul topografiei în chestiune, am stabilit existenţa seriilor pro¬ 
blematice de diverse forme grafice şi tot cu ajutorul tabloului topo¬ 
grafic am enunţat posibilitatea unor forme seriale de probleme încă 
nerealizate, dar realizabile în viitor. Coordonatele cunoaşterii ne-au 
permis şi stabilirea variaţiilor ce le comportă noţiuni până acum vagi, 
ca noţiunile de „mister" sau de „transcendenţă". Cât priveşte per¬ 
spectivele ce se deschid din poziţiile fixate, e de remarcat îndeosebi 
că în domeniul minus-cunoaşterii se deschide un câmp cu posibilităţi 
prea puţin exploatate până acum. 

Exemplele cu care am ţinut să ilustrăm feluritele momente ale 
cunoaşterii luciferice le-am ales mai vârtos din ştiinţe, din istoria 
ştiinţelor, mai rar din metafizică sau din filozofie în general. Dar 
exemple suplimentare pentru toate constatările noastre se găsesc din 
belşug şi în domeniul metafizicii sau în cel al filozofiei în general. 
Căci în metafizică, ca şi în ştiinţe, produse deopotrivă ale spiritului 
uman, se întretaie cele două cunoaşteri, cunoaşterea paradiziacă şi 
cunoaşterea luciferică. (In anume sisteme metafizice rolul dominant 
se pare că-1 joacă cunoaşterea paradiziacă, în altele cunoaşterea luci- 

ferică.) Cititorul are libertatea să verifice formulele noastre cu exemple 
culese după plac, fie din „metafizica”, fie din „ştiinţa”. Drept îndemn 
pentru acest drum, îi dăm asigurarea că noi înşine ne-am verificat 
formulele cu incomparabil mai multe exemple decât ne-a îngăduit 
sfiala de orice balast inutil. 

Cât priveşte denumirile simbolice pe care le-am dat celor două 
feluri de cunoaştere, mai suntem datori câteva lămuriri. In căutare 
de nume, nu ne puteam orienta numai după anume momente proprii 
celor două feluri de cunoaştere. Cele două cunoaşteri se deosebesc 
înainte de orice prin sensul lor de ansamblu , prin punctul lor de 
purcedere şi prin perspectivele lor. Momentele lor alcătuitoare diferă 
mai ales prin sensul ce ele-1 primesc ca părţi intr-un întreg. Astfel, 
căutând să dăm nume celor două cunoaşteri, era firesc să ne orientăm 
după aspectul de ansamblu al fiecăreia. Acesta a fost unul din moti¬ 
vele ce ne-au împins spre nume simbolice. întregurile revelate viziu¬ 
nii în inalterabila lor structură totală invită, prin prospeţimea şi 
noutatea lor, la denumiri simbolice. Pentru aceleaşi fapte s-ar fi găsit 
neapărat şi nume mai savante. Dar, de teama de a nu trebui să 
recurgem la termeni tehnici, am dat preferinţă unor termeni care 
din capul locului aduc cu ei înţelesuri şi subînţelesuri gata de a 
accepta ulterioare lărgiri şi precizări. Termeni mai savanţi, invocaţi 
după cutare sau cutare moment din articulaţia celor două feluri de 
cunoaştere, ar fi avut inevitabilul dezavantaj al unilateralităţii şi ar fi 
dat astfel o idee falsă despre întreguri. N-avem decât să facem o 
încercare în acest sens. Cititorul e desigur ispitit să se întrebe dacă 
cunoaşterea paradiziacă nu s-ar putea numi „cunoaştere empirică””, 
iar cunoaşterea luciferică „cunoaştere teoretică””. Ajunge să aruncăm 
o privire pe tabla momentelor articulare ale celor două feluri de 
cunoaştere spre a înţelege că aceasta nu e cu putinţă. în cunoaşterea 
paradiziacă figurează momente care depăşesc purul empirism; sunt 
posibile în cadrul cunoaşterii paradiziace şi punerea de „probleme”” 
(similiprobleme) şi construcţia teoretică în vederea umplerii „hiatu- 
rilor“ (similiteorii). în limitele cunoaşterii paradiziace e posibilă chiar 
o foart abstractă filozofare metafizică. De altă parte, momentul em¬ 
piric joacă un rol special şi în cunoaşterea luciferică, cel mai adesea 
ca moment fanic al obiectului în criză şi ca obiectiv al „observaţiei 
dirijate””. Nu trebuie să uităm pe urmă că cunoaşterea luciferică ar 

putea la nevoie să fie strict limitată la empirismul „observaţiei diri¬ 
jate", fără ca prin această limitare să-şi piardă caracterul şi sensul 
propriu, pe care-1 are ca „cunoaştere luciferică". Denumirile care ar 
ţine seama numai de anume detalii ale celor două cunoaşteri sunt, 
hotărât, neîndestulătoare, deoarece ele nu pot să acopere sensurile 
lor integrale. Astfel bunăoară, cunoaşterea paradiziacă nu poate fi 
numită simplu „descriptivă", fiindcă descriptivă e în anume împre¬ 
jurări şi în anume sens şi cunoaşterea luciferică. Cunoaşterea luci- 
ferică, la rândul ei, n-ar putea să fie numită simplu „explicativă", 
fiindcă un fel de „explicaţie" (fie în forma umplerii hiaturilor, fie în 
forma embrionară a aducerii în legătură a unui „efect" cu „cauza" 
sa) găsim şi în zona cunoaşterii paradiziace. Şi iarăşi cunoaşterea para¬ 
diziacă nu vom putea-o numi, bunăoară, cunoaştere „naivă" faţă de 
cunoaşterea luciferică; acesteia i s-ar da atributul de cunoaştere „civi¬ 
lizată". Aceste denumiri s-ar potrivi mai puţin chiar decât cele de 
mai înainte. Cunoaşterea paradiziacă poate fi în sine „naivă", cum 
poate să fie „civilizată" (de-o extremă precizie şi maturitate); de altă 
parte şi cunoaşterea luciferică poate fi în sine „naivă", cum poate fi 
şi „civilizată". (Cât de „naivă" e bunăoară teoria fulgerului a lui Pli- 
nius!) Cititorului i se va părea că între cele două feluri de cunoaştere 
nu e atât o deosebire de momente alcătuitoare, cât o deosebire de 
accent ce se pune în fiecare din cele două cunoaşteri pe anume mo¬ 
mente, prezente deopotrivă în ambele. Cititorului i se va părea că în 
cunoaşterea paradiziacă accentul zace pe „obiectul empiric" şi că în 
cunoaşterea luciferică accentul ar apăsa îndeosebi pe momentul 
„teoretizare". Dar şi această impresie e falsă. Intre cele două feluri de 
cunoaştere există în adevăr câteodată o deosebire de accent ce se 
pune pe anume momente, dar acest lucru nu e necesar. Dacă deo¬ 
sebirea s-ar reduce la atât, n-ar mai fi nevoie să vorbim despre o 
dualitate în cadrul cunoaşterii. Deosebirile se remarcă mai lesne pri¬ 
vind fiecare din cele două feluri de cunoaştere în întregul său. Nu¬ 
mai astfel se va vedea că cunoaşterea paradiziacă îşi are sensul său 
propriu şi cunoaşterea luciferică tot aşa. Cunoaşterea paradiziacă are 
o semnificaţie de ansamblu, circumscrisă de menirea ei de a reduce 
numeric (prin abstracţie) misterele latente ale existenţei; cunoaşterea 
luciferică are un sens ireductibil, circumscris de menirea ei de a 
imprima variaţii calitative misterelor deschise. In cadrul sensului de 

ansamblu - orice moment alcătuitor al fiecăreia din cele două feluri 
de cunoaştere dobândeşte un înţeles pe care nu-1 are în cadrul celui¬ 
lalt fel. Astfel, „obiectul" uneia e obiect nedespicat, „obiectul" celeilalte 
e obiect în criză. Ceea ce în una are caracter de „simplă observaţie" e în 
cealaltă „observaţie dirijată". „Necunoscutul" în cadrul uneia are 
caracter de „hiat", în cadrul celeilalte caracter „criptic". Ce e „simili- 
teorie" în una are un sens polar-analogic de „teorie" în cealaltă. Şi 
aşa mai departe. 

încheind, se cuvine să amintim, alături de rezultatele pozitive la 
care am ajuns, şi un important rezultat negativ. Avem impresia, cre¬ 
dem bine întemeiată, că teoria cunoaşterii de la Kant încoace, adică 
de la întâia ei întemeiere monumentală, s-a străduit să dea mai mult 
o analiză a cunoaşterii pe care noi o numim paradiziacă. Când inci¬ 
dental s-a bănuit câte ceva din procedeele cunoaşterii luciferice, s-a 
făcut în chip fragmentar şi s-a încercat o reducere la procedeele cu¬ 
noaşterii paradiziace. în această eroare închizătoare de orizonturi au 
căzut, fără deosebire şi fiecare în felul său, pe rând - criticismul 
kantian, pozitivismul de toate nuanţele, idealismul epistemologic 
de dată mai recentă şi chiar actualul fenomenologism. Cunoaşterea 
e socotită astfel în genere ca un proces care creşte linear, în unic 
sens, chiar şi atunci când i se atribuie metode divergente. Tezei gene¬ 
rale îi opunem teza despre cele două cunoaşteri diferite prin natura 
lor, teza despre invazia dramatică a cunoaşterii luciferice în câmpul 
cunoaşterii paradiziace. Acolo unde începe cunoaşterea luciferică 
începe ceva nou. Actul iniţial al cunoaşterii luciferice, cel al provo¬ 
cării unei crize în obiect, şi tot sistemul de acte consecutive, ca şi 
direcţiile lui de mişcare, sunt în ansamblul lor un tot originar, ireduc¬ 
tibil. Cu întâiul său act ca şi cu toate operaţiile decurgând din el, 
cunoaşterea luciferică spintecă linearul cunoaşterii paradiziace, zădăr¬ 
nicind o dată pentru totdeauna frontul compact şi masiv al acesteia. 
Cunoaşterea paradiziacă este silită, prin întreruperea ce-o suferă, să 
procedeze fragmentar, cu răsuflarea mai scurtă, să accepte alternanţa 
cu cunoaşterea luciferică, ceea ce înseamnă uneori o colaborare, cel 
mai adesea însă baterea în retragere a uneia în faţa celeilalte şi trium¬ 
ful uneia asupra celeilalte. 

S-a încercat uneori să se introducă în domeniul teoriei cunoaşterii 
un punct de vedere dual, ţinându-se seama de o anume dualitate în 
chiar firea lucrurilor privite ca obiecte ale cunoaşterii. Astfel, s-au 

stabilit dualităţi ca materie-spirit, fizic-psihic, lumea cauzalităţii - 
lumea finalităţii, existenţă-rost şi potrivit unor asemenea dualităţi 
s-a împărţit şi cunoaşterea tot dual. Dualitatea cunoaşterii e de fie¬ 
care dată adusă în directă dependenţă de dualitatea naturii în sine a 
obiectelor, spre care ea se îndreaptă. Nu tăgăduim legitimitatea unui 
dualism de procedee, de concepte, atârnând de însăşi natura lucru¬ 
rilor, vom spune numai că aceste dualităţi sunt irevelante pentru 
dualitatea cunoaşterii aşa cum o înţelegem noi şi care nu e în funcţie 
de o dualitate în lumea obiectivă, ci e dată în „cunoaştere" ca atare. 
Orice obiect al lumii noastre lăuntrice sau înconjurătoare poate fi 
obiect al cunoaşterii paradiziace, ca şi al cunoaşterii luciferice. 

Cunoaşterea paradiziacă, lăsată în voia ei, sporeşte, creşte, e capa¬ 
bilă de un necurmat progres. Dar în devenirea ei, cunoaşterea para¬ 
diziacă are ceva neistoric, întrucât nu e supusă nici unui ritm. Din 
contră, cunoaşterea luciferică, prin natura ei, prin ritmul devenirii, 
prin peripeţiile înaintării ei, prezintă un pronunţat caracter istoric. 
Ea pare a fi osândită din când în când să-şi reînceapă opera de la 
început. Şi, lucru ciudat, întretăindu-se cu cunoaşterea paradiziacă, 
ea e în stare să dea acest caracter cunoaşterii înţelegătoare în genere. 

Când ne-am hotărât să îmbrăţişăm cele două feluri de cunoaştere 
(dintre care a doua niciodată nu se poate dispensa de întâia, dar întâia 
ar putea să-şi fie îndeajuns) cu nume simbolice, ne-am lăsat desigur 
conduşi în alegerea numelor, între altele, de impresia de linişte nepă¬ 
mânteană ce-o sugerează întâia şi de impresia de blestemată măreţie 
ce ne-o dă cea de a doua. Am numit-o pe cea dintâi „cunoaştere 
paradiziacă" şi pe a doua „cunoaştere luciferică" - în deplină con¬ 
ştiinţă că ne găsim în faţa unor porţi dincolo de care începe mitul. 
In adevăr, prin cunoaşterea paradiziacă ne simţim parcă în lumea 
graţiei, pe când prin cunoaşterea luciferică ne simţim părtaşi la nu 
ştim ce mare tragedie. 1 


1. Cât priveşte alte foarte importante deosebiri între „cunoaşterea luciferică' 
şi „cunoaşterea paradiziacă", a se vedea studiul nostru Ştiinţă şi creaţie (1943). 



CENZURA TRANSCENDENTĂ 




INTRODUCERE 


Câteva consideraţii, menite să lămurească sumar deosebirea dintre 
metafizică şi ştiinţă, ne vor introduce cu folos în subiectul studiului 
de faţă. „Metafizica", o denumire filologică de circumstanţă la început, 
a devenit încetul cu încetul numele unanim acceptat pentru cel mai 
nobil risc al spiritului uman. Numele, amintind parcă lansarea unei 
săgeţi de foc sau aruncarea unei facle aprinse, în primare sau ultime 
tenebre, circumscrie incursiunile de gând încercate de om dincolo 
de cele tatonabile. Ştiinţa, în comparaţie cu metafizica, e, prin na¬ 
tura ei şi prin spaţiul în care se mişcă, tot aşa de izolată de orice 
prilej de risc ca viaţa unui citadin în securitatea tihnită a unui oraş 
de mare civilizaţie faţă de viaţa unui cavaler medieval cu rosturile 
clădite în întregime pe primejdie şi aventură. A gândi metafizic cu 
aceeaşi cumpăneală cu care se întreprinde o cercetare ştiinţifică nu 
se poate. Riscul e inerent actelor de gândire metafizică în cel mai 
aspru grad. Izvorâte din chinul sângelui, sprijinite de spaimele şi de 
îndrăznelile duhului, ideile metafizice se profilează înalte, dincolo 
de orizontul oricăror mărunte prudenţe. Prudenţa ţine mai mult de 
morala omului de ştiinţă decât de a metafizicului. Făptură refuzată 
de cer, omul de ştiinţă se lipeşte gasteropodic de terenul pe care se 
mişcă. Terenul, ca îmbietor câmp de reazem, e pentru el elementul 
cel dintâi şi cel din urmă. Crescut în atmosfera unor virtuţi mai puţin 
pământeşti, metafizicianul se mişcă pe un anume teren - numai 
spre a-1 trăda. Terenul e pentru metafizician un tragic ţărm de salt 
în gol. Orice ipoteză metafizică presupune trădarea fără întoarcere 
şi fără regret a terenului tangibil. „Experienţa", în înţeles de teren 
tangibil, are o funcţie în ştiinţă şi altă funcţie în metafizică. Desigur 
că atât ştiinţa, cât şi metafizica sunt silite să ţină seama de experienţă, 
dar integrarea funcţională a experienţei, în angrenajul deopotrivă de 
complicat al fiecăreia, se face altfel. Experienţa în „ştiinţă" e punct 

de plecare şi suverană instanţă de control; mai mult: în ştiinţă, sco¬ 
pul urmărit de cercetător e lărgirea experienţei înseşi. Legăturile omu¬ 
lui de ştiinţă cu experienţa sunt deci multiple. Experienţa e pentru el: 
temelie, clădire, acoperiş, dar şi ogradă din ce în ce mai largă. în 
cadrul ştiinţei, experienţa e chemată să justifice sau să condamne o 
construcţie teoretică. Aceasta - fără nici o posibilitate de apel din 
partea omului de ştiinţă. în „metafizică", experienţa nu-şi asumă 
această supremaţie, acest rol de hipertrofică dominanţă. „Experienţa" 
e pentru metafizician ţărmul de avântare spre stihiile de dincolo, 
malul de pe care se lansează săgeata de foc în patria nopţii. Expe¬ 
rienţa îşi menţine neapărat şi în cadrul metafizicii o funcţie deter¬ 
minată. Aici însă ea nu e punct de mânecare şi ţintă de atins, ci ţărm 
de salt; aici ea nu e instanţă de control în chip exclusiv, ci factor im¬ 
plicat. Funcţia experienţei în cadrul metafizicii e aceea ce-i revine 
tocmai în calitate de „factor implicat". Metafizica nu urmăreşte necon¬ 
diţionat lărgirea experienţei ca atare, ea aspiră la încadrarea expe¬ 
rienţei într-o viziune mai largă decât ea. O viziune metafizică, privită 
sub unghiul experienţei, e produsul unei libertăţi constructive, care 
nu e îngăduită omului de ştiinţă. Menirea metafizicianului e aceea de 
a încercui, de a tivi experienţa printr-un gând, care nu e experienţă. 
Restricţiile cărora este supus omul de ştiinţă nu sunt şi îngrădiri 
pentru metafizician. Totuşi, o viziune metafizică e şi ea susceptibilă 
de a fi răsturnată prin puterea experienţei. Lucrul trebuie spus răspi¬ 
cat, pentru ca să nu se creadă că metafizicianul e cu totul scutit de 
controlul faptului empiric. Când experienţa nu permite să fie înca¬ 
drată de o viziune metafizică, viziunea însăşi este caducă, şi nu ex¬ 
perienţa. Experienţa e deci atrasă, cu roluri diferite, atât în calculul 
ştiinţific cât şi în cel metafizic. O construcţie metafizică trebuie să 
aibă un conţinut de aşa natură încât să îmbrăţişeze, să înghită, fără 
fricţiuni deformatoare, experienţa. Experienţa e destinată să intre 
într-o „viziune metafizică" ca mâna într-o mănuşă, ca sabia într-o 
teacă. Din contră, o construcţie, o ipoteză, o teorie ştiinţifică sunt 
totdeauna ele încadrate de experienţă. Experienţa e matricea în care 
cresc şi în care rămân, ca intr-un permanent lăcaş, construcţiile 
teoretice ale ştiinţei. Experienţa decide în metafizică mai vârtos în 
sens negativ. Sub unghiul experienţei putem judeca o viziune meta¬ 
fizică numai cu un „nu", dar niciodată cu un categoric „da". în 
ştiinţă, experienţa măsoară, fie cu un „nu", fie cu un „da", rezistenţa 



INTRODUCERE 369 


totală a unei construcţii teoretice. în metafizică, experienţa e ab¬ 
sorbită de spontaneitatea ideii. în ştiinţă, experienţa temperează 
spontaneitatea ideii. în metafizică, experienţa, ca factor şi criteriu de 
cunoaştere, cere doar să fie respectată. în ştiinţă, experienţa e suve¬ 
rană. Din deosebirea de funcţii pe care le atribuim experienţei în 
raportul ei cu metafizica şi cu ştiinţa rezultă că una şi aceeaşi ex¬ 
perienţă îngăduie să fie plural încadrată de cele mai diverse viziuni 
metafizice câtă vreme una şi aceeaşi experienţă nu admite ca 
întregire decât aproape unice construcţii ştiinţifice. Când experienţa 
suferă o corectură sau se lărgeşte, atunci construcţiile ştiinţifice adia¬ 
cente îndură şi ele o modificare în consecinţă. O viziune metafizică 
nu va fi niciodată confirmată în sens pozitiv prin experienţă. Ea 
poate fi numai respinsă de către aceasta, dar nu întărită. în raportul 
mai lax dintre viziune metafizică şi experienţă, e hotărâtor singur 
faptul dacă experienţa e susceptibilă sau nu de a fi cuprinsă prin 
viziunea metafizică şi experienţă, e hotărâtor singur faptul dacă ex¬ 
perienţa e susceptibilă sau nu de a fi cuprinsă prin viziunea meta¬ 
fizică în chestiune. O verificare pozitivă din partea experienţei nu 
poate să nădăjduiască nici o viziune metafizică, altfel s-ar arăta, prin 
aceasta chiar, că viziunea nu e de natură metafizică. între viziune 
metafizică şi experienţă intervine deci cu totul altă cenzură decât 
aceea intercalată între o teorie ştiinţifică şi experienţă. - Ideile ştiin¬ 
ţifice sunt clădite toate pe o definiţie convenţională a adevărului. în 
domeniul ştiinţific, adevărul e înţeles în funcţie absolută de expe¬ 
rienţă. în patru sute de ani plini de bogate explorări, nu s-a produs 
nici un fapt eclatant care să silească spiritul ştiinţific la părăsirea 
categorică sau cel puţin la o remaniere a acestei definiţii. în schimb, 
dacă răsfoim cu atenţia cuvenită istoria filozofiei, vom remarca nu 
fără uimire că orice concepţie metafizică autentică şi nouă îşi fixează 
ea însăşi încă o dată itinerarul. Metafizicianul, mai autoritar decât 
omul de ştiinţă care e gata de a se lăsa limitat în mişcările sale de o 
convenţie, n-a renunţat la dreptul de a-şi cântări el însuşi aurul şi de 
a-şi pune pe el peceţile sale personale. Cu acest drept el stă şi cade. 

Asupra sorţii unei viziuni metafizice hotărăsc sub aspect pozitiv 
factori care în ştiinţă nu joacă decât un rol foarte stins: adânci sau 
înalte atitudini spirituale, elanul sângelui, dedesubturi temperamen¬ 
tale, necesităţi imanente momentului istoric în care apare viziunea, 
câteodată nevoia de a compensa insuficienţe personale, totdeauna 

fatalitatea şi capriciile inerente individuaţiei, şi nu în mică măsură 
magia cuvântului şi efectele supreme ale graiului în care e oferită 
viziunea. 

S-a afirmat că metafizica are ca obiect totalitatea existenţei, iar 
ştiinţa părţile. Metafizicul s-ar raporta la ştiinţific ca întregul la frag¬ 
ment. Această părere, regretabil de superficială, e chiar foarte curentă. 
Mai ales în partea a doua a secolului trecut, vinovat de atâtea erori 
clădite după sistemul metric, s-a crezut că trebuie să se adopte o defi¬ 
niţie prin circumscrieri cantitative, definiţie care însă nu trădează 
decât încă o dată lipsa de seriozitate şi de adâncime a epocii. Nimic 
mai uşor decât să răstorni o astfel de diferenţiere. Evident, putem 
avea o viziune sau o ideea metafizică şi despre o parte a existenţei, şi 
nu mai puţin putem avea o concepţie „ştiinţifică" despre întregul exis¬ 
tenţei. Când Platon afirma că lucrurile văzute sunt numai umbrele 
nedesăvârşite ale unor idei de plastică perfecţiune, copiile unor modele 
de atelier ceresc, care populează „spaţiul nespaţial", susţinea o teză 
metafizică prin excelenţă. Când Platon interpreta faptul că sufletul 
e în posesia unor „idei" drept amintire vagă a sufletului dintr-o pre- 
existenţă în tovărăşia „ideilor", înţelese ca tipare supreme ale lucru¬ 
rilor, el susţinea tot o teză metafizică. Indiferent că vorbea despre 
totalitatea existenţei sau despre o parte a ei. Când însă oamenii de 
ştiinţă ai prezentului reduc totul la procese atomare şi intra-atomare, 
deşi au în vedere Totul, ei nu sunt decât „ştiinţifici". Prin referire la 
„tot", nu se satisfac numaidecât apetituri metafizice. Prin fixare asupra 
unui fragment, nu se face numaidecât operă ştiinţifică. Deosebirea 
dintre metafizică şi ştiinţă nu ţine de dimensiunile ariei tăiate în obiect. 
Deosebirea e de mod şi de articulaţie interioară a construcţiilor. O 
viziune sau idee metafizică, fie că se referă la o parte, fie că se referă 
la întregul existenţei, posedă totdeauna prin natura ei implicaţiile 
unui „sens", care angajează intr-un anume fel toată reacţia spirituală 
a omului faţă de existenţă, deci şi faţă de propria existenţă. O idee 
ştiinţifică, indiferent că are ca obiect o parte sau totalitatea existenţei, 
întrucât nu cuprinde ea însăşi prea multe implicaţii metafizice e ne¬ 
asemănat mai neutrală în ce priveşte atitudinea spirituală a omului 
faţă de existenţă în genere şi faţă de propria sa existenţă în special. 
Tezele lui Platon închid în ele o seamă de consecinţe atitudinale faţă 
de existenţă: o păgână-sfântă detaşare de vremelnic şi de materie, o 
desprindere din cătuşele hazardului şi un apolinic dor de participare 

la permanenţa înaltă a ideilor. Tezele lui Platon produc o nelinişte 
şi ne pun în mişcare prin această nelinişte. Nu tot aşa e cazul tezei 
despre existenţa atomară. Teza aceasta reproduce sau imaginează fapte; 
ea nu acordă nici un „sens“ faptelor constatate sau închipuite; teza 
aceasta rămâne astfel fără ecou lăuntric, ea sună în sec, ea n-are con¬ 
secinţe atitudinale, ea nu aduce vreo schimbare în reacţia sufletească 
a omului faţă de „Tot“. O importantă deosebire între o viziune meta¬ 
fizică şi o concepţie ştiinţifică consistă deci în rezonanţa lor atitu- 
dinală. Metafizicianul de vocaţie tinde spre teze de o maximă rezonanţă 
atitudinală. Omul de ştiinţă tinde spre teze de o minimă rezonanţă 
atitudinală. Sub acest unghi, metafizicianul şi omul de ştiinţă se gă¬ 
sesc pe poziţii tocmai opuse. 

Se va obiecta că rezonanţa atitudinală a unei idei e ceva exterior 
ideii, că ea nu poate servi drept suficient criteriu de diferenţiere. Răs¬ 
pundem: nu, rezonanţa atitudinală nu e cu totul exterioară ideii, 
concepţiei sau viziunii. Rezonanţa atitudinală e de fapt în strânsă 
legătură cu o anume dimensiune specială, proprie unei idei, unei con¬ 
cepţii sau viziuni. Numim această dimensiune proprie, în diferite 
grade, oricărei concepţii sau viziuni dimensiunea verticalităţii. Verti¬ 
calul poate fi „adânc“ sau „înalt“. O concepţie metafizică se carac¬ 
terizează prin verticalitate, o dimensiune care la ideile ştiinţifice se 
apropie de limita zero. O idee poate să fie „adâncă" sau „înaltă", 
adică „verticală", fără să fie în acelaşi timp şi „adevărată", sau indi¬ 
ferent că e sau nu adevărată. Metafizica se afirmă la fiecare pas tocmai 
prin asemenea idei mai mult sau mai puţin „verticale", care, odată 
exprimate, stârnesc ecouri lăuntrice, fie de aderare, fie de nonaderare, 
în toate ungherele sufletului uman. Ideile ştiinţifice, cu ultima lor 
ambiţie de a fi „adevărate", ceea ce în limbajul lor înseamnă „empiric 
verificabile" sau justificabile ca „mijloace de cercetare", sunt prin 
natura lor „plate", desfăşurate oarecum „orizontal". Când gânditorul 
vedantist spune „eu sunt tu, aceasta fiindcă nu există decât suprema 
unitate", el exprimă un gând vertical-adânc, indiferent dacă acest 
gând e adevărat sau nu. Acest gând, odată exprimat, se înconjoară de 
un întreg halo de rezonanţe spirituale. Insul poate să adere sau poate 
să nu adere. Rezonanţa există. Şi insul care-i cade jertfă va îndura o 
transformare interioară, care, virtualmente cel puţin, se va reflecta şi 
asupra modului său de a se comporta faţă de lumea unde e instalat. 
Gândurile verticale obligă la luarea unei atitudini sufleteşti. Intr-un 

fel sau altul. Nu ne obligă însă la aceasta gândurile „plate“. La acestea 
se aderă cel mult cerebral. Când omul de ştiinţă face afirmaţia că ato¬ 
mul e alcătuit dintr-un centru protonic şi dintr-un stol de electroni, 
se prea poate să ne comunice ceva nespus de interesant şi să ne spună 
un lucru adevărat, dar lucrul spus va rămâne izolat, ca de un strat 
glacial, de viaţa noastră sufletească. Ideile ştiinţifice sunt ca soneriile 
puse să se agite în vid sub clopotul de sticlă: ochiul minţii le înre¬ 
gistrează modul de funcţionare, dar urechea sufletului nu le aude. 
Verticalitatea unui gând se măsoară subiectiv după intensitatea şi 
amplitudinea transformărilor sufleteşti pe care le poate produce în 
insul uman. Un gând vertical, înalt sau adânc, poate să deplaseze chiar 
centrul existenţial al omului. Printr-un gând „vertical", care totdea¬ 
una dă un anume sens existenţei, omul se poate simţi dintr-odată 
smuls din rostul său de până aci şi transportat în alt rost, în altă 
perspectivă, în altă universală noimă. Omul de ştiinţă îşi ajunge însă 
scopul urmărit numai prin aceea că se fereşte, din principiu, de gân¬ 
duri verticale. Ştiinţa s-a imunizat metodic faţă de ispitele înaltului 
sau adâncului. Această asceză orizontală e tăria şi slăbiciunea ei. Pentru 
preîntâmpinarea confuziilor, să notăm că prin idei „verticale" nu în¬ 
ţelegem numaidecât ideile care ţin seama de nevoile vieţii sau ideile 
care ar fi o directă expresie a unei întregi reacţii vitale a unui individ 
sau tip de oameni. Nu circumscriem ideile „verticale" prin aducerea 
lor în dependenţă de „vitalitate". Verticalitatea aparţine ideilor ca vizi¬ 
uni. Ideile verticale pot foarte bine să nu se refere de-a dreptul la viaţa 
umană, şi totuşi să stârnească numitele rezonanţe atitudinale. Spu¬ 
neam că ideile verticale sunt uneori destinate să mute, printr-o dez- 
agreabil-minunată izbire, chiar centrul existenţial al vieţii umane. 
Dar aceasta înseamnă că ele nu pot să fie socotite în funcţie de „viaţă". 
Dacă am considera drept idei verticale numai acele idei care dau ex¬ 
presie vieţii (individuale sau tipice), ar trebui să le ilustrăm prin exem¬ 
ple luate exclusiv din gânditorii temperamentali, emotivi, organici. 
Or, vorbind despre idei verticale, noi ne gândim mai ales la gândi¬ 
torii viziunilor ontice, de o factură adesea foarte abstractă şi devita- 
lizată. Nu legăm ideea de „verticalitate" de ideea unei deficienţe a 
abstracţiunilor. Viziunile, oricât de abstracte, pot fi „verticale", adică 
înalte sau adânci, în sine. Neapărat, rezonanţele lor atitudinale sunt 
periferiale, dar ele constituie cel puţin o măsură subiectivă, cu care 
măsurăm verticalitatea ce aparţine viziunilor ca atare. Ideile verticale 

sunt uneori în stare să facă din viaţa omului altceva decât simplă 
viaţă. Prin idei verticale nu trebuie deci să înţelegem numai ideile- 
expresie a vieţii, ci ideile care prin rezonanţele lor, chiar neintenţionate, 
pot să dea un inedit sens vieţii, fie de transfigurare a ei, fie de ac¬ 
centuare a ei, fie de negare a ei. 

Nu ne vom extinde asupra tuturor deosebirilor dintre metafizică 
şi ştiinţă, pentru expunerea cărora s-ar cere spaţiul unui studiu spe¬ 
cial. La cele câteva puncte de reper pentru o diagnoză diferenţială 
între metafizică şi ştiinţă, ar mai fi doar de adăugat următoarele. 
Metafizica şi ştiinţa au funcţii diverse şi sub aspect oarecum strict 
antropologic. Metafizica, cu izbânzile ei totdeauna vremelnice, posedă 
într-o neasemănat mai largă măsură decât ştiinţa contactul, şi învio¬ 
rător, şi tragic, cu destinul creator al omului. In aceasta vom căuta 
de altfel şi ultima ei justificare. Câtă vreme ştiinţa şi-a pus o ţintă, 
care inevitabil o distanţează de destinul creator al omului, metafizica 
are darul să antreneze acest destin sau să se integreze în el. Meta¬ 
fizica se integrează atât de firesc în acest destin, încât orice faptă 
pronunţat creatoare a unui om, începând de la un act personal de 
natură morală până la o operă constructivă în orice domeniu spiri¬ 
tual, poate fi interpretată ca expresie a unei metafizici, a unei meta¬ 
fizici cel puţin latente, dacă nu declarate, a autorului ei. Ştiinţa nu 
posedă nici pe departe aceeaşi fecundă corespondenţă cu destinul 
creator al omului. Ştiinţa a luat naştere printr-un act de renunţare 
şi s-a dezvoltat sub semnul stăpânitor al acestei renunţări. Prin actul 
de renunţare la contactul intim şi permanent cu puterile demiurgice 
ale omului. Ea n-a putut să se substituie metafizicii tocmai din acest 
motiv. Dacă omul are însă şi o altă menire decât aceea de satelit al 
propriei sale umbre, dacă omul are o menire care să-i justifice cu 
adevărat existenţa, e aceea a „creaţiei". In această justificare a desti¬ 
nului uman vom găsi şi motivul hotărâtor pentru care ştiinţa nu va 
putea niciodată înlocui metafizica. Metafizica e demiurgic întemeiată 
în fiinţa omului, ea va avea deci şi un rost demiurgic. Ştiinţa ţine, 
se pare, mai mult de tehnica de conservare a vieţii decât de destinul 
prin care viaţa e îndemnată să-şi întreacă necontenit rodul de fiecare 
moment şi în cele din urmă să se întreacă pe sine însăşi. 

Gândurile metafizice sunt gânduri profund incomode. Incomode 
fiindcă ele ne scot din liniştea plină de siguranţă a cochiliei noastre, 
incomode fiindcă ele silesc la trădarea pulberii cu care am fost 

blestemaţi să ne hrănim; incomode fiindcă ele ne fac adesea să ridi¬ 
căm un cuvânt incandescent împotriva noastră, incomode fiindcă 
ele ne ameninţă cu stigmatizarea, incomode fiindcă ele răpesc, cu 
riscul înnebunirii, sufletul din orizontul pur biologic spre a-1 aşeza 
între poveste şi profeţie; incomode fiindcă sub puterea lor magică ne 
smulgem rădăcinile din pământ pentru a le întoarce spre azurul în 
care nu pot respira decât stelele. 


Subiectul studiului de faţă e limitat. Ne exersăm privirea metafi¬ 
zică atacând un domeniu preferat. Vom vorbi despre sensul metafizic 
al cunoaşterii. Abordând acest subiect, ne dăm seama că deschidem 
din nou unul din capitolele cele mai zăvorâte ale metafizicii. Afir¬ 
mam, în ultima noastră lucrare despre „Cunoaşterea luciferică“, că 
teoria expusă relativă la „mister" ca obiect al cunoaşterii îşi are im¬ 
plicaţiile ei metafizice. Făceam deci o aluzie destul de clară la anu¬ 
mite implicaţii care, dintr-o grijă gospodărească pentru unitatea 
lucrării, n-au putut fi redate acolo nici măcar tangenţial. In lucrarea 
de faţă vom clădi pe implicaţiile metafizice în chestiune. Dar nu 
numai atât. Făcând un efort de autodepăşire, vom încerca să dăm o 
viziune metafizică menită să încadreze rezultatele analizei desfăşurate 
în Cunoaşterea luciferică. Vom marca însă că viziunea metafizică, pe 
cale de a fi expusă, nu urmează cu necesitate din analiza făcută cunoaş¬ 
terii luciferice. Noua viziune e mai largă decât pot să fie consecinţele 
fireşti ale acelei analize. Dar toate rezultatele la care am ajuns în 
studiul închinat cunoaşterii luciferice acceptă să fie îmbrăţişate de 
noua viziune. 

Au trecut timpurile de romantică naivitate când se credea că, pi¬ 
păind articulaţia interioară a cunoaşterii, se poate lesne ajunge şi la 
o viziune despre sensul metafizic al cunoaşterii. Era acel „pipăit" o 
încercare în care gânditorii puneau prea multă fantezie şi prea puţină 
precizie, parcă înadins spre a face pe cât cu putinţă mai uşor saltul 
deductiv de la pretinse „fapte pipăibile" la un pretins „principiu 
metafizic". Toate acele faimoase „deducţii", elaborate în retortele 
fanteziei cu pretenţioasă aparatură logică, aparţin trecutului, unui 
trecut care prin vina sa imprescriptibilă s-a exclus de la orice reedi¬ 
tare sau renaştere. Nu vom cădea nici un moment în păcatul de a 

prezenta viziunea noastră metafizică drept „deducţie supremă" pe 
temeiul unor rezultate de analiză. 1 O viziune metafizică despre sen¬ 
sul cunoaşterii nu se obţine decât prin silinţa incoruptibilă de a depăşi 
rezultatele analizei. O viziune metafizică despre tâlcul ultim al cu¬ 
noaşterii nu se degajează din simpla deşurubare şi descompunere a 
cunoaşterii. Ea poate fi numai rodul unei ochiri riscate dincolo de 
tot ce poate da râvna analitică. 


CENZURA TRANSCENDENTĂ 

Gânditori merituoşi din diverse epoci au crezut că, spre a ataca 
cu sorţi de reuşită o problemă metafizică, trebuie în prealabil să 
reducă la un minim metodele de cunoaştere existente. Cei mai mulţi 
metafizicieni au legat soarta concepţiilor lor de un regretabil exclusi¬ 
vism metodologic. Acest exclusivism ţine oarecum de mizeria umană. 
Surprindem în el o credinţă pe cât de eronată, pe atât de înrădăci¬ 
nată într-o pretinsă metodă pură, şi singură salvatoare. In goana don- 
quijotescă după metoda pură, s-a procedat când la o severă selecţie 
între metodele existente, când la îmbogăţirea cu încă una a meto¬ 
delor şi la abolirea fără cruţare a tuturor celorlalte. S-a pledat cu con¬ 
vingere şi cu cruzime pentru moartea metodelor - de dragul uneia 
singure, aleasă şi preaslăvită. Cum nu credem în existenţa singulară 
a unei metode pure, de astrală valoare, nu ne înscriem alături de 
sfârâmătorii de metode, care au ambiţia de a spori cu tot preţul 
numărul irozilor tăietori de prunci. In orice domeniu, şi cu atât mai 
mult în metafizică, ne declarăm din capul locului pentru o expan¬ 
siune metodologică cât mai largă. Noi înşine am propus altă dată 
metode prin care speram să lărgim perspectivele metafizicii. Astfel, 
ne-am încumetat să recomandăm bunăoară „ecstazia intelectuală", 


1. Rezultatele la care am ajuns în Cunoaşterea Inciferică sunt independente 
de noua concepţie metafizică, ele rezistă prin ele înseşi. Dacă s-ar dovedi fra¬ 
gilă concepţia noastră metafizică, ele nu vor îndura urmările acestei fragilităţi. 
Recunoaştem prin aceasta că rezultatele obţinute în Cunoaşterea Inciferică sunt 
susceptibile în cele din urmă să fie încadrate şi de alte viziuni metafizice. 
Remarca aceasta, privind numai legătura dintre concepţia noastră metafizică 
şi teoria cunoaşterii luciferice, nu ne va împiedica să sprijinim concepţia meta¬ 
fizică ce o dăm cu toate argumentele posibile. 

dar afirmam în acelaşi timp că ea implică şi nu exclude celelalte 
metode „enstatice“. Propuneam, cu alte cuvinte, „ecstazia intelectuală" 
în spiritul unei maxime expansiuni, şi nu a unei maxime comprimări 
metodologice. Ne găsim acum pe linia - să sperăm rodnică - a aceluiaşi 
gând: viziunea metafizică ce vom desfăşura se întemeiază pe stra¬ 
tegia, pe care am dori-o cât mai mult urmată, a celei mai largi expan¬ 
siuni metodologice. Nu ne vom feri de a gândi „raţional", în concepte 
cu grijă elaborate, când e vorba de fapte care intră în tiparele pre¬ 
ciziei fără echivoc. Nu ne vom feri de a gândi „mitic" când străbatem 
zone mai ceţoase şi mai adânci. Nu ne vom feri de a gândi „ecstatic" 
când antinomiile existenţei ni se impun cu insistenţe de neocolit. 
Socotim chiar că a da rezultatelor posibile pe temeiuri ştiinţific-raţio- 
nale ceva din adâncimea proprie viziunii mitice şi a da viziunii mitice 
ceva din precizia gândului ştiinţific constituie o sarcină pe care tre¬ 
buie s-o luăm asupra noastră cu toată hotărârea. Contaminarea meto¬ 
dică a ştiinţei cu spiritul profunzimii mitice, contaminarea mitului 
cu spiritul de rigoare specific gândirii ştiinţifice - indică încă o cale 
de urmat. Această toleranţă metodologică, cu concesii şi adaptări 
reciproce de procedee, deschide largi perspective şi nebănuite posibi¬ 
lităţi de gând, ce se vor neapărat realizate. 

In studiul de faţă încercăm în esenţă o nouă determinare a rapor¬ 
tului dintre „principiul metafizic absolut" şi „cunoaşterea individua- 
tă“. Să articulăm problema mai precis, curăţind conceptele de toate 
elementele inutile care ar putea fi o piedică în desfăşurarea gândului 
ei central. Vom studia „raportul" dintre principiul metafizic absolut 
şi cunoaşterea individuată. Ne interesează acest „raport" ca relaţie de 
la o existenţă productivă la o existenţă produsă. Adică raportul de la 
creator la creat, de la autor la făcut, de la un x determinant la re¬ 
zultatul determinat. Nu ne preocupă „raportul" în sensul unei deri¬ 
vaţii pur logice a unui „ceva" mai concret dintr-un „ce" mai abstract, 
raport în care „derivatul" coincide cu principiul său într-o reală si¬ 
multaneitate. 

Factorului metafizic absolut i se pot da multe nume: prezent sub 
o mie de măşti, el răspunde la orice apel. Ţinem să-l denumim deo¬ 
camdată cât mai abstract, cât mai algebric. Prin abuz metaforic, ima¬ 
ginaţia metafizică i-a zis, pe rând, când „substanţă", când „eu absolut", 
când „raţiune imanentă", când „Tată extramundan", când „Incon¬ 
ştient", când „Conştiinţă" etc. Oricât de variate, nu există o incom- 

patibilitate absolută între aceste nume date factorului originar. Din 
parte-ne îl vom indica printr-un termen mai alb, mai neutru, care 
se raportează la toţi aceşti termeni pestriţi şi metaforici ca o mărime 
algebrică la mărimi aritmetice. Să-l denumim simplu şi cumsecade: 
Marele Anonim. Pentru început nu ne interesează nici un alt aspect 
al lui în afară de acela de a fi factorul metafizic central. Nu ne inte¬ 
resează anume nici dacă acest centru e extramundan sau intramundan, 
imanent vieţii sau transcendent vieţii. Pentru început, Marele Anonim 
e suficient caracterizat prin locul central ce-1 ocupă în sistemul exis¬ 
tenţei. Despre celelalte însuşiri ale lui vom vorbi, după împrejurări, 
când abstract-conceptual, când mitic, când ecstatic. Marele Anonim 
e locul intenţiilor permanente boltite peste lume. Mitic putem numi 
acest loc şi „fiinţă". Numindu-1 astfel nu vom pierde însă nici un mo¬ 
ment din vedere că mitul e numai cârja presimţirilor noastre liminare. 

Prin „cunoaşterea individuată“ înţelegem faptul „cunoaştere" reali¬ 
zat de un ins existenţial oarecare. 

Prin această triplă determinare, problema noastră e circumscrisă. 
Cum vom concepe raportul dintre Marele Anonim şi cunoaşterea 
individuată; care e sensul acestui raport? 

Deoarece simţim că această problemă nu e primită decât cu re¬ 
zervă, vom cere ca ea să fie înţeleasă, cum se cuvine, în cadrul pă¬ 
rerilor ce le avem despre rostul unei viziuni metafizice. Critica va 
pune întrebarea: cu ce drept vorbim despre existenţa Marelui Anonim? 
Dar cum critica e dispusă prin chiar firea ei să submineze orice meta¬ 
fizică, nu mai puţin metafizica, tot prin firea ei, va putea face şi ea 
o critică foarte reală criticii. Teza despre existenţa Marelui Anonim 
are caracterul unei viziuni metafizice, iar viziunile metafizice ştim că 
nu sunt un produs de absolută stringenţă logică, ci de salt. La efica¬ 
citatea acestui salt contribuie totdeauna, în chip decisiv, un act de 
credinţă. înţelegem grija criticii de a da speculaţiei o ţinută cât mai 
onorabilă - întrebarea ei de mai înainte cu privire la dreptul de a 
vorbi despre existenţa Marelui Anonim are totuşi o înfăţişare prea 
logicistă ca să poată fi acceptată în vederea unui răspuns. Evocarea 
Marelui Anonim poate avea diverse temeiuri. Mânaţi de dorinţa de 
a da o întrupare verbală chiar şi celor mai uşoare nedumeriri, vom 
recunoaşte că nici unul din aceste temeiuri nu obligă în chip necesar. 
Aceasta nu înseamnă încă că existenţa Marelui Anonim e insuficient 



378 CENZURA TRANSCENDENTĂ 


garantată; aceasta înseamnă doar că despre Marele Anonim şi despre 
existenţa lui se pot face numai afirmaţii de natură metafizică. Puşi 
să alegem între justificări de carate incomplete, putem face şi criticii 
o concesie, şi anume aceea de a privi propoziţia despre existenţa Mare¬ 
lui Anonim ca un simplu punct de vedere. Rezistenţa acestui punct 
de vedere se va măsura prin rezultatele la care are darul să ducă. 

Teza ce intenţionăm să o dezvoltăm cu privire la raportul dintre 
Marele Anonim şi cunoaşterea individuată e următoarea: 

Din motive care ţin de domeniul echilibrului existenţial, Marele 
Anonim se apără , pe sine şi toate misterele derivând din el, de aspi¬ 
raţiile oricărei cunoaşteri individuate, creând între aceasta şi miste¬ 
rele existenţiale o reţea de factori izolatori. Reţeaua izolatoare pusă - 
între misterele existenţiale şi cunoaşterea individuată - se manifestă 
în forma specială a unei „cenzuri". De vreme ce cenzura aceasta îşi 
are centrul iniţiator dincolo de orizontul nostru crono-spaţial, o nu¬ 
mim „cenzură transcendentă". Prin cenzura transcendentă intercalată, 
înadins şi din superioare motive, între misterele existenţei şi cunoaş¬ 
terea individuată, se refuză cunoaşterii individuate orice cuprindere 
pozitiv-adecvată a misterelor existenţiale. Teza posedă o seamă de 
articulaţii; ea are deci nevoie de tot atâtea precizări. 

S-au scris, în istoria filozofiei, multe variaţii cu privire la impo¬ 
sibilitatea ca un „subiect" oarecare să ajungă la o cunoaştere pozitiv- 
adecvată a obiectului transcendent. Toate teoriile în chestiune sunt 
variante ale afirmaţiei că imposibilitatea aceasta s-ar datora neputinţei 
subiectului individuat. Subiectul individuat ar suferi de acest viciu 
primordial în urma faptului însuşi că e limitat, în urma faptului că 
el însuşi e un simplu „fenomen". Din viciul sau infirmitatea primor¬ 
dială n-ar fi posibilă o evadare decât prin miracol. (Unii gânditori 
au crezut că sunt chemaţi să ofere umanităţii şi spectacolul splendid 
al acestui miracol, propunând pentru neputinţa subiectului cognitiv 
diverse remedii. Cum nu facem operă de farmacologie vrăjitorească, 
e mai bine să trecem sub tăcere remediile cu reţetele lor căzute în 
desuetudine. Remediile, cu nume frumoase ca toate produsele farma¬ 
ceutice, se cheamă când „gândire pură", când „intuiţie", când „simţ 
al şaselea", când „gândire concretă", când „simpatie", când altfel. Ar 
fi riscant, desigur, să tăgăduim orice importanţă reţetelor propuse. 
Un rost reconfortant a avut neîndoios fiecare dintre ele. Ceea ce vom 
nega e faptul că ele şi-ar fi atins întocmai ţinta miraculoasă pentru 

care s-au ivit.) Vom vedea mai târziu că „subiectivitatea" cunoaşterii 
nu ţine ăt fatalitatea individuaţiei. Ea are cu totul alt temei, mult mai 
central-ontologic. Că „subiectivitatea" cunoaşterii nu ţine de fata¬ 
litatea şi de deficienţa individuaţiei „limitate" se va înţelege şi din 
faptul că aceeaşi cunoaştere individuată e capabilă, cel puţin într-o 
anume formă, şi de „actul transcenderii". Totuşi, de câte ori s-a enun¬ 
ţat că subiectul cognitiv nu ar fi în stare să ajungă în sens pozitiv 
obiectul, această imposibilitate a fost interpretată ca un neajuns ine¬ 
rent subiectului, ca o insuficienţă dată odată cu „individuaţia". Sur¬ 
prindem în această părere o supoziţie tacită: se crede anume că 
misterul existenţial are o atitudine absolut pasivă faţă de cunoaştere 
şi că el prin urmare nu poate fi pus în cauză când ne întrebăm despre 
motivele mai adânci ale subiectivităţii cunoaşterii. Supoziţia aceasta 
despre pasivitatea misterului faţă de actul cunoaşterii, despre neutra¬ 
litatea şi indiferenţa obiectului faţă de o eventuală cuprindere cog¬ 
nitivă din afară, e motivul mai profund pentru care nu s-a putut 
scrie încă o metafizică mai complexă a cunoaşterii şi motivul prin¬ 
cipal pentru care gânditorii care s-au ocupat cu faptul „cunoaştere" 
au fost siliţi să se mărginească de obicei la epistemologie. Pe această 
chestiune, a atitudinii misterului existenţial faţă de cunoaştere, facem 
opinie separată, opinie care constituie începutul metafizicii noastre. 

Dacă ni se permite un anume fel de a vorbi, vom spune că totul 
se petrece „ca şi cum" misterul existenţial n-ar fi indiferent faţă de 
o eventuală cuprindere cognitivă. Totul se petrece ca şi cum mis¬ 
terul existenţial s-ar manifesta activ faţă de o cunoaştere ce ar putea 
avea loc, activ în sensul că el pare a se apăra de a fi cunoscut întoc¬ 
mai. Să ne înţelegem. Există un mister existenţial central (Marele 
Anonim) şi mistere existenţiale derivate, pe care „Centrul" le ţine 
sub streaşină grijii şi iniţiativelor sale. Misterele existenţiale derivate 
nu se apără direct ele înseşi de a fi cunoscute; ele se apără indirect, 
prin intermediul „Centrului", care le apără. De aceea spunem numai 
că ele par a se apăra. Nu e mai puţin adevărat însă că, fie chiar şi 
numai indirect, misterele existenţiale derivate sunt, şi ele, angajate 
într-o acţiune metafizică întreprinsă din partea „Centrului ultim" 
împotriva oricărei eventuale cunoaşteri individuate „absolute". For¬ 
mula e încă destul de vagă, dar ea se va lămuri încetul cu încetul. 
Imposibilitatea subiectului cognitiv de a ajunge la o cunoaştere pozi¬ 
tiv-adecvată e un fapt, şi faptul acesta cere să fie tălmăcit altfel decât 

în perspectiva „neputinţei". Ea nu e pur şi simplu un simptom adia¬ 
cent limitării individuaţiei. Ea are un tâlc metafizic. Acest tâlc îşi 
găseşte expresia integrală în gândul despre „cenzura transcendentă". 
Cunoaşterea individuată, în oricare din formele ei, e în firea ei „trans¬ 
cendent cenzurată". Definitiv şi irevocabil cenzurată. Cenzurată din 
partea Marelui Anonim, care apără misterele existenţiale de a fi cu¬ 
noscute întocmai de altcineva decât de sine însuşi. 

„Cenzura transcendentă" nu trebuie înţeleasă ca fiind aplicată din 
partea Marelui Anonim asupra actelor de cunoaştere individuată de 
la caz la caz. Marele Anonim nu lucrează în nimic prin acte izolate, 
adică prin instalări accidentale în temporalitate. Miracolul influenţei 
Marelui Anonim nu e de efort discontinuu, ci de permanentă pre¬ 
zenţă. „Cenzura transcendentă" e act atemporal şi veşnic prezent al 
Marelui Anonim; în efectele ei, ea e întipărită cunoaşterii individuate 
structural, în toate modurile acesteia. Supuse structural „cenzurii trans¬ 
cendente", modurile pozitive ale cunoaşterii individuate sunt de aşa 
natură, încât prin ele nu se ajunge decât la o revelare disimulatoare 
a misterelor existenţiale. Subliniem în această propoziţie termenul 
„modurile pozitive “ ale cunoaşterii. Există anume şi o „cunoaştere-ne- 
gativ", despre care vom da la timpul său lămuririle necesare şi căreia, 
tocmai sub unghiul cenzurii transcendente, îi revin atribute ce lip¬ 
sesc cunoaşterii în modurile ei pozitive. în pasajele ce le vom închina 
mai târziu „cunoaşterii-negativ" se va vedea că, de câte ori cunoaş¬ 
terea individuată nu are semnificaţia unei revelări disimulatoare a 
unor mistere existenţiale, ea va însemna acceptarea acestor mistere 
ca „mistere*. Dar indiferent de această diferenţiere în două grupuri 
complementare, în „cunoaştere-pozitiv" şi „cunoaştere-negativ", cunoaş¬ 
terea individuată, în tot ansamblul modurilor sale, înseamnă pe plan 
ontologic o infinită apologie a misterului existenţial. Lumea, aşa cum 
o ştim, cum o simţim, cum o cunoaştem, cum o înţelegem şi n-o 
înţelegem, are pe plan metafizic rostul unei imense apologii a miste¬ 
rului existenţial. Cunoaşterea individuată nu are decât două mari 
posibilităţi: fie de a disimula misterele existenţiale, fie de a se instala 
pluriform în aceste mistere ca atare. Cunoaşterea individuată asimi¬ 
lează misterele existenţiale sau prefâcându-le în semne subiective 
echivalente, sau formulându-le cu ajutorul unor elemente cognitive, 
prin care ele sunt recunoscute ca atare. în ambele cazuri, cunoaşterea 
individuată - supusă restricţiilor unei cenzuri transcendente - con- 

verteşte misterele, apârându-le de cunoaşterea în sens absolut. Pe plan 
ontologic, cunoaşterea individuată e un organ de convertire apologică a 
misterelor existenţiale. Cunoaşterea individuată se caracterizează prin 
imposibilitatea structurală, central-ontologic fundată, de a converti 
un mister existenţial în non-mister. Cenzura transcendentă interzice 
cunoaşterii individuate dizolvarea ecuaţională a unui „mister" în 
„non-mister“. 

în acest capitol, în care schiţăm doar prin câteva trăsături teoria 
cenzurii transcendente, trebuie să atingem încă un punct esenţial 
teoriei. E vorba de raţiunea mai profundă a cenzurii. Dacă e ade¬ 
vărat că Marele Anonim interpolează cenzura-i transcendentă între 
orice mister existenţial şi subiect cunoscător individuat, faptul tre¬ 
buie să aibă o cauză mai adâncă. Probabil atingerea „adevărului 
transcendent" ar echivala cu o serioasă primejdie de natură tot atât de 
ascunsă ca orice transcendenţă. Bănuim că primejdia aceasta pân¬ 
deşte şi ameninţă de-a dreptul echilibrul existenţial; adică sau rostul 
lăuntric al subiectului cognitiv, sau rostul lăuntric al obiectului cunos¬ 
cut, sau rostul implicat de raporturile pentru care au fost făcute 
subiectul şi obiectul. 

Cenzura transcendentă e un fapt metafizic, căruia trebuie să-i ro¬ 
tunjim încetul cu încetul tot sensul. în capitolul acesta n-am făcut 
decât să conturăm profilul unei idei. în cele ce urmează încercăm să 
aprofundăm detaliile ei. 


REVELAŢII 1 DISIMULATOARE 

Numim orice eventuală izbucnire sau arătare pozitivă a unui 
mister existenţial în conul de lumină al cunoaşterii individuate o 
„revelaţie". Nu există revelaţii adecvate. în această accepţie, „revelaţia" 
e un concept pur teoretic. De fapt nici un mister existenţial nu trece 
pragul cunoaşterii, rămânând ceea ce este. Pragul cunoaşterii e un 
prag fermecat, care transformă pe orice oaspete care-1 calcă. în rea¬ 
litate nu există decât revelaţii disimulatoare. Un mister existenţial, 

1. Cuvântul „revelaţie" nu are în filozofia noastră nici o legătură cu sem¬ 
nificaţia teologică a unei inspiraţii divine. „Revelare" are un sens strict uman şi 
de ordine firească, adică sensul de „arătare", de „punere în lumina conştiinţei". 

descoperindu-se sau revelându-se cunoaşterii individuate, e disimulat 
prin însăşi structura întipărită cunoaşterii individuate potrivit inten¬ 
ţiilor inerente cenzurii transcendente. Un mister existenţial intrat în 
lumina cunoaşterii se arată sau „mascat“, sau ca „mister". Alternativa 
e valabilă pentru oricare din modurile cunoaşterii individuate: pentru 
cunoaşterea senzitivă, pentru cunoaşterea mitică, pentru cunoaşterea 
înţelegătoare (paradiziacă şi luciferică), ca şi pentru cunoaşterea ocultă. 
Modurile de cunoaştere sunt, în fiinţa lor, croite fie pe calapodul 
disimulării prin cenzura transcendentă, fie pe calapodul arătării mis¬ 
terului ca „mister", chip îngăduit de aceeaşi cenzură transcendentă. 
Alternativa aceasta e categorică şi exclude o a treia posibilitate. 

Concepţia noastră despre cenzura transcendentă contrazice mai 
ales concepţia neoplatonică-creştină despre „revelaţie", înţeleasă ca 
arătare nealterată, ca descoperire pură a unei transcendenţe. Dar tot 
aşa concepţia noastră contrazice şi alte doctrine din filozofia antică 
şi modernă, adânc pătrunse de concepţia că o arătare pură a miste¬ 
rului existenţial e posibilă. Pasiunea pusă în dezvoltarea acestei redu¬ 
tabile ficţiuni a avut darul să zădărnicească ivirea gândului despre 
cenzura transcendentă. După părerea noastră însă, tocmai acest gând 
alcătuieşte axa principală într-o metafizică a cunoaşterii. Arătarea sau 
revelarea unui mister existenţial, atunci când are loc, e totdeauna 
revelare cenzurată. Cenzurată prin însăşi structura aparatului cognitiv, 
destinat receptării misterului existenţial. 

Vom încerca să interpretăm modurile cunoaşterii individuate în 
lumina gândului despre cenzura transcendentă, adică să scoatem în 
evidenţă elementele auxiliare ale unei semnificaţii metafizice. Proce¬ 
dând prin enumeraţie, modurile care vin în discuţie sunt următoarele: 

1. Cunoaşterea concretă; 

2. Cunoaşterea înţelegătoare; 

3. Cunoaşterea mitică; 

4. Cunoaşterea ocultă. 

1. Cunoaşterea concretă. Cunoaşterea concretă nu posedă o funcţie 
de sine stătătoare. Ea e sau punct de plecare al cunoaşterii, sau ele¬ 
ment constitutiv în orice altă formă de cunoaştere, fie mitică, fie 
conceptuală. Ea e izvorul neistovit care serveşte materialul brut ori¬ 
cărei elaborări intelectuale. Prin poarta ei spiritul e invadat de toată 

masa iraţionalului 1 . Lăsăm deschisă întrebarea în ce măsură e posi¬ 
bilă, sau nu, o cunoaştere pur concretă. Nu ne împiedică nimic s-o 
acceptăm ca un caz ideal, de limită. In cadrul unei cunoaşteri indi- 
viduate odată contaminate de celulele conceptului, cunoaşterea con¬ 
cretă nu mai e decât impur realizabilă. Nu e însă nevoie ca o cunoaştere 
concretă să fie realizată vreodată în stare pură pentru a ne putea 
exprima dacă prin ea se ajunge la o „arătare nealterată u a unui mister 
sau la o disimulare a unui mister. Cunoaşterea concretă e, în orice 
caz, un element constitutiv în „cunoaşterea înţelegătoare" în general. 
Sub acest unghi situaţia e destul de clară. Din cele ce ştim despre 
structura cunoaşterii înţelegătoare, se poate spune că orice „arătare" 
în domeniul concret nu e decât semn al unui mister latent sau al unui 
mister declarat. Elementul cognitiv „culoare concretă" sau „sunet con¬ 
cret" sau „palpabil concret" etc. înseamnă în cadrul cunoaşterii înţe¬ 
legătoare: „ceva ascuns, care e altfel ', ni se arată aşct. Culorile, sunetele, 
palpabilul sunt cu alte cuvinte disimulări ale unor mistere existenţiale, 
care ni se revelează prin simţuri. Prin aceasta nu se afirmă încă nimic 
pozitiv cu privire la natura „ascunsă" a misterelor existenţiale - se 
afirmă cel mult că misterele sunt altfel decât ni se arată. 

Ce direcţie, ce dimensiuni, ce caracter au disimulările în dome¬ 
niul revelaţiilor concrete? - Vorbim, natural, înainte de toate, despre 
cunoaşterea concretă, care se referă la obiecte exterioare. 


1. Cunoaşterea concretă intuitivă e de două feluri: interioară şi exterioară. 
în legătură cu această clasificare, e de însemnătate să se ştie ce rol au „sen¬ 
surile" în cele două feluri de cunoaştere concretă. Analizând mai de aproape 
actul de cunoaştere îndreptat asupra lumii lăuntrice a conştiinţei - vom băga 
de seamă că factorul senzitiv nu e angajat în procesul de „luare de cunoştinţă" 
a „obiectului". împrejurarea aceasta nu ne împiedică să presupunem că în 
producerea stărilor de conştiinţă intervin şi factori „senzitivi". în cazul acesta, 
factorii senzitivi sunt însă părtaşi la producerea obiectului însuşi (adică la 
producerea stării de conştiinţă), ei nu intervin între cunoaştere şi stări de con¬ 
ştiinţă, cum s-ar face aceasta între cunoaştere şi un obiect din afară. Deosebirea 
de constelaţie a factorilor angajaţi în cunoaşterea concretă exterioară şi în cu¬ 
noaşterea concretă interioară e izbitoare. în cunoaşterea exterioară, factorul 
senzitiv e pus în slujba cunoaşterii; în cunoaşterea interioară, factorul senzitiv 
ţine de constituirea, de geneza „obiectului". Deosebirea aceasta a sedus pe unii 
gânditori să susţină că cunoaşterea interioară, adică intuiţia concretă lăuntrică, 
împlinindu-se ca simplă şi nealterată intuiţie concretă, ar avea darul să ne pună 
în faţa unui „absolut". încă nu e locul să discutăm sub toate aspectele această teză, 
în care viermele erorii s-a furişat pe o apertură laterală. 

Experienţa, calculul ştiinţific posibil în marginea ei şi - mai mult 
decât experienţa - înseşi postulatele cunoaşterii înţelegătoare ne pun 
în situaţia de a enunţa că semnele concrete ale misterelor, revelate 
prin sensuri, nu corespund întocmai naturii lor „ascunse". Culoarea 
„verde", tonul „a" etc., ca elemente cognitive receptate prin sensuri, 
sunt echivalentele pur subiective ale unor realităţi, ale unor realităţi 
care, fără raportarea la un aparat cognitiv, sunt cu totul „altceva". 
Iraţionalul elementelor cognitive concrete trebuie privit drept semn 
al unui iraţional care e altfel. Disimularea „obiectului" prin revelarea 
senzitivă e, în primul rând, de natură calitativă. Se va spune că enun¬ 
ţând disimularea calitativă a „obiectului" prin cunoaşterea senzitivă 
nu spunem un lucru tocmai nou. Nici nu pretindem aceasta; din 
contră, recunoaştem că faptul a fost bănuit şi apoi formulat o dată 
cu întâii paşi ai filozofiei, încă de pe când aceşti paşi se făceau prin 
văile Eladei. Dar a constata un „fapt" şi a da un anume „sens" acestui 
fapt sunt două lucruri diferite. Cert lucru, faptul disimulării cali¬ 
tative a obiectului prin receptare senzitivă dobândeşte, în lumina 
teoriei noastre despre cenzura transcendentă, un sens cu totul special. 
Noi reţinem faptul disimulării calitative ca un punct de sprijin în 
cadrul acesta, mai larg decât a putut fi bănuit până acum. 

Disimularea misterului existenţial prin revelare senzitivă mai 
prezintă şi alte particularităţi. Din cunoştinţele ce le avem despre 
realitatea pe care o cuprindem pe diverse căi rezultă că pe una din 
aceste căi, adică pe cale senzitivă, ni se semnalează numai fragmente, 
mai mult sau mai puţin întinse, din zonele de largă amplitudine ale 
realităţii. Fizica, în toate capitolele ei principale, a produs concludente 
dovezi despre aceasta. Experimentul ne învaţă că dintre undele electro¬ 
magnetice e înregistrată pe cântarul simţurilor numai o parte, între 
anume limite de frecvenţă. Ce e dincolo şi dincoace de această frec¬ 
venţă ne scapă. Asemenea fâşii sesizabile, puse în paranteză de două 
părţi de nonperceptibil, s-au constatat şi în domeniul sunetului, al 
caloricului etc. Ca să nu vorbim de o mulţime de factori transcen¬ 
denţi, care ricoşează în întregime la întâlnirea cu simţurile şi care 
sunt accesibili doar deducţiei constructive. Misterul existenţial e în 
asemenea cazuri extensiv disimulat prin revelarea ce are loc. Extensiv 
disimulat fie în sensul unei reducţii, a unei împuţinări, fie în sensul 
anulării totale. întru cât realitatea e divizibilă în zone mai mult sau 
mai puţin omogene, evantaiul fiecăreia dintre aceste zone e mult 

mai larg decât îl înregistrează simţurile. Atâtea veşti sosite din aceste 
zone găsesc porţi închise şi rămân fără răspuns din partea vieţii. Din 
pricina disimulării extensive, orice realitate exterioară cuprinsă prin 
simţuri e fatalmente un torso. Atât disimularea calitativă, cât şi cea 
extensivă sunt fapte ştiute. Ele fac parte din rechizitele de toate zi¬ 
lele, s-ar putea zice chiar cele mai banale, ale filozofiei. Notăm însă 
încă o dată: nu e vorba atât de „fapte“, cât de „sensul' 1 ce li-1 dăm. 
Şi faptele acestea, adică disimularea calitativă şi extensivă a obiectului 
prin simţuri, dobândesc incontestabil un sens inedit prin teoria de¬ 
spre cenzura transcendentă. 

Dacă disimularea extensivă şi cea calitativă au fost suficient luate 
în considerare, deşi nu în sensul ce li-l atribuim noi prin cenzura 
transcendentă, de cele mai multe dintre filozofiile apărute în cursul 
timpurilor, un alt aspect al disimulării a fost privit drept ceva aşa de 
firesc, încât a scăpat neremarcat chiar şi ca simplu „fapt“. Văzut mai 
din apropiere, aspectul - îndeobşte nerelevat - devine însă destul de 
paradoxal. Aspectul în chestiune e în legătură cu „disimularea exten¬ 
sivă" şi consistă în următoarele. Deşi prin sensuri nu se ia act de 
toată amplitudinea zonelor misterelor existenţiale cu care ajungem 
în contact, totuşi orizontul concret-senzitiv al cunoaşterii individuate 
nu prezintă nicăieri vreun gol, vreo lipsă, care să corespundă miste¬ 
relor existenţiale prezente, dar nesemnalate de sensuri. Orizontul 
concret-senzitiv e totdeauna absolut plin, în interiorul lui nu se cască 
nicăieri un hiat. Nicăieri nu se găseşte un gol care să corespundă, de 
exemplu, undelor electromagnetice existente, dar refuzate de simţuri. 
Plenitudinea orizontului concret-senzitiv completează disimularea 
senzitivă. Misterele revelate prin simţuri umplu totdeauna până la 
saturaţie întregul orizont concret al conştiinţei. Nu se îngăduie în 
nici un chip în acest orizont o „porozitate" sau posibilitatea ivirii 
conştiinţei concrete a unor „lipsuri", „goluri", care să corespundă unora 
dintre mistere despre care ştim numai pe altă cale, deductivă, că 
sunt prezente şi că în consecinţă ar trebui să fie semnalate în ori¬ 
zontul concret cel puţin printr-un „hiat". Dacă există undeva în natură 
un horror vacui, el există ca particularitate a conştiinţei. Plenitudinea 
orizontului concret e o însuşire a cunoaşterii senzitive, pe cât ne 
dăm seama nerelevată nici de psihologi, nici de epistemologi. „Pleni¬ 
tudinea orizontului concret" e un fapt. Sub unghiul „cenzurii", faptul 
acesta posedă şi el un „sens". Faptul că orizontul concret e totdeauna 

„plin“ împiedică ivirea conştiinţei că ar putea fi vorba de vreo „lipsă" 
în cadrul acestui orizont. La disimularea extensivă a misterelor în 
limitele cunoaşterii concrete senzitive, se adaugă „plenitudinea abso¬ 
lută a orizontului concret", astfel c a, prin simpla cunoaştere senzitivă, 
subiectul cognitiv nici nu poate să ajungă la conştiinţa că în obiectivul 
ei are loc o disimulare extensivă a misterelor. Disimularea obiectului 
prin cunoaşterea senzitivă, cel puţin cea extensivă, e supraasigurată 
prin întocmirea specială de care dispune cunoaşterea senzitivă: prin 
plenitudinea orizontului. Disimularea misterelor, înţeleasă în lumina 
cenzurii transcendente ca o convertire apologică a misterelor, e supraasi¬ 
gurată printr-o particularitate, care altfel nu ar fi necesară şi care sub 
acest raport e desigur cel puţin paradoxală. (Plenitudinea orizontului 
concret al cunoaşterii senzitive e un fapt interesant şi sub alt unghi. 
Dacă în orizontul nostru concret ar fi înregistrate toate „hiaturile" 
tuturor misterelor existenţiale prezente, dar nerevelate prin simţuri, 
ar fi imposibilă o orientare a noastră în lumea simţită; imposibilă, 
fiindcă am fi copleşiţi de abundenţa infinită a hiaturilor. „Plenitudinea 
orizontului concret", ca întocmire a cunoaşterii senzitive, ne scuteşte 
de balastul infinit al „hiaturilor". Finalitatea acestei particularităţi a 
cunoaşterii concrete e, sub acest raport, din cele mai vădite.) 

2. Cunoaşterea înţelegătoare (paradiziacă). Asupra cunoaşterii înţe¬ 
legătoare în cele două variante ale ei, paradiziacă şi luciferică, nu 
vom stărui prea mult, deoarece le-am analizat intr-un studiu special. 
Aici rămâne să stabilim doar că prin cunoaşterea paradiziacă se accen¬ 
tuează disimularea misterelor revelate cunoaşterii concrete. Cunoaş¬ 
terea paradiziacă clasifică reducând, prin abstracţiunile ei, numărul 
misterelor latente ale existenţei revelate prin simţuri. E de notat însă 
că operaţia aceasta se efectuează numai după ce lumea sensibilă a 
fost în prealabil organizată ca atare prin funcţii categoriale. Or, orga¬ 
nizarea unui material concret prin funcţii categoriale, fie că ea se 
face cu ajutorul unor concepte privilegiate, lucide şi clare, fie că se face 
inconştient şi aproape organic - în cadre, pe care ulterior conştiinţa 
le fixează drept „categorii" -, nu constituie decât o „disimulare" în 
plus a misterelor existenţiale. Susţinem aceasta pe baza „sensului" ce 
trebuie să-l aibă orice cunoaştere, de îndată ce ne aşezăm pe punctul 
de vedere al cenzurii transcendente. Ştim că sunt o seamă de gândi¬ 
tori care înclină să vadă în organizarea categorială a lumii concrete 

mai curând un mijloc de readecvare a cunoaşterii decât o disimu¬ 
lare în plus a misterelor existenţiale. După aceşti gânditori, prin 
cunoaşterea categorială s-ar rectifica ceea ce se viciază prin cunoaşterea 
concretă-senzitivă. Dacă simţurile falsifică realitatea, inteligenţa cate- 
gorială-conceptuală ar fi chemată să îndrepte falsurile ce se produc 
prin cunoaşterea senzitivă. Ne întrebăm însă ce rost ar avea toată 
cunoaşterea concretă cu disimulările ei, dacă aceste disimulări ar fi 
ulterior compensate şi îndreptate prin cunoaşterea categorială? E 
posibil ca viaţa să fi produs un organ fără de rost şi încă de masi¬ 
vitatea cunoaşterii concrete? Iată un lucru cu totul improbabil. Toată 
cunoaşterea concretă cu disimulările ei are desigur un rost, dar ea e 
justificabilă şi are acest rost numai dacă, prin cunoaşterea de orice 
altă natură, acest rost nu e abolit, ci avantajat, adică dacă disimularea 
misterelor existenţiale, ce are loc prin cunoaşterea concretă, e prin 
cunoaşterile de orice altă natură dusă şi mai departe. Gânditorii care 
nu şi-au dat seama că disimularea misterelor existenţiale prin cu¬ 
noaşterea senzitivă e ancorată în rânduiala unei cenzuri transcendente 
au considerat disimularea transcendenţelor prin simţuri ca o cala¬ 
mitate, care cere un remediu. Gânditorii aceştia au crezut că trebuie 
să dea cunoaşterii umane neapărat prilejul şi facultatea de a „corecta" 
ceea ce s-a stricat prin aceste disimulări. Ei atribuie deci cunoaşterii 
senzitive şi cunoaşterii conceptuale-categoriale sensuri sau direcţii 
opuse, compensatorii. Concepţia despre cenzura transcendentă face 
imposibilă o asemenea interpretare, oricât de autorizaţi ar fi comen¬ 
tatorii de la care ea vine. Cunoaşterea senzitivă şi cunoaşterea con- 
ceptuală-categorială nu pot avea decât un unic sens: cunoaşterea 
senzitivă „disimulează" misterele existenţiale, iar cunoaşterea concep- 
tuală-categorială radicalizează această disimulare. Diversele moduri 
de cunoaştere nu sunt făcute să-şi declanşeze valurile unul contra 
celuilalt, spre a se contesta reciproc. Dacă prin rânduiala cenzurii s-au 
admis mai multe moduri pozitive de cunoaştere, acestea converg cel 
puţin prin aceea că disimulează, fiecare în felul său, transcendenţele. 

Cunoaşterea înţelegătoare (luciferică) începe printr-un act de in¬ 
stalare în mister ca atare. Obiectul ei e misterul care „se ascunde reve- 
lându-se“. Rostul cunoaşterii luciferice e de a încerca sau o revelare 
pozitivă a misterului (printr-un proces cognitiv indefinit), sau o per¬ 
manentizare, sau o potenţare a acestui mister. Orice revelare pozitivă 
a unui mister prin cunoaşterea luciferică se angajează intr-un proces 

fară limită. Unele mistere sunt desigur indefinit atenuabile, dar nici¬ 
odată ele nu sunt convertibile în non-mistere. Când misterele nu sunt 
atenuabile, ele devin permanente ca atare sau potenţiabile ca atare. 
Cunoaşterea luciferică reprezintă modul cel mai amplu de cunoaştere 
individuată. Cunoaşterea luciferică, încercând revelarea misterelor, 
duce uneori realmente la o reducţie calitativă a acestora, dar prin 
aceasta totodată la deschiderea unor noi mistere. Câteodată, sau cel 
mai adesea, revelarea misterelor consistă numai în noi disimulări. Când 
o revelare pozitivă nu are loc, atunci cunoaşterea luciferică recunoaşte 
misterele ca atare sau încearcă potenţarea lor. Firea cunoaşterii luci- 
ferice dovedeşte în chip izbitor că, atunci când nu e „revelare disi- 
mulatoare“ a unui mister existenţial, cunoaşterea e împiedicată de a 
fi altceva decât instalare în „mister ca atare“. îngrădită de cenzura 
transcendentă, cunoaşterea individuată nu uzează de un prea vast 
registru de acomodări. Oricât s-ar zbate şi la orice asalturi s-ar deda, 
cunoaşterea individuată are numai două libertăţi spornice: sau re¬ 
velarea disimulatoare a unui mister, sau însăşi conştiinţa misterului 
ca atare; i se refuză însă structural posibilitatea de a converti un mis¬ 
ter în non-mister. Restricţia aceasta ţine tot aşa de mult de natura 
cunoaşterii umane cum malurile ţin de noţiunea de râu. Deşi apa 
luptă contra malurilor, fără maluri râul n-ar mai fi râu. 

3. Cunoaşterea mitică. De însemnătate e acest mod de cunoaştere 
individuată, fiindcă după cunoaşterea paradiziacă e desigur cel mai 
frecvent. Sfera nelimitată a cunoaşterii individuate e de fapt mitic 
inficiată în toate modurile ei. Modul mitic, deşi juxtapus celor¬ 
lalte, are darul de a le pătrunde pe toate celelalte. Până şi „experien¬ 
ţa" noastră - oricât am ţine să fie pură experienţă - e impregnată de 
mituri. Tot aşa cunoaşterea conceptuală abstractă. E aproape de ne¬ 
crezut în ce măsură aşa-numita „ştiinţă naturală", „exactă şi pozi¬ 
tivă", e dominată încă de anume structuri care derivă de-a dreptul 
din mitologie. Să separăm însă aceste infiltraţii mitice în alte moduri 
de cunoaştere - de modul mitic însuşi. 

Toate popoarele primitive şi popoarele antice sunt stăpânite de 
modul mitic ca atare. Conştiinţa populară folclorică de pretutindeni 
şi de totdeauna e îmbibată de mituri cosmice în plină strălucire sau 
de frânturi aproape stinse de mituri trecute, din vârste geologice. Iar 
superstiţia, căreia împotriva voinţei i-aducem zilnic închinarea noastră, 



REVELAŢII DISIMULATOARE 389 


nu e decât mit în miniatură. Chiar oamenii de cultură ai prezentului, 
oricât de înrădăcinaţi în alte moduri de cunoaştere individuată, au 
infinite legături cu mitul. Conştiinţa noastră e spintecată de ţăndări 
de mituri ca trupul Sfântului Sebastian de săgeţi. Ne învelim în frag¬ 
mente, în stindarde de mituri sfâşiate; aceasta e poate latura cea mai 
caracteristică a tragediei noastre de oameni în trecere ai unor timpuri 
de trecere. Nu-i câtuşi de puţin adevărat că raţiunea a desfiinţat 
miturile. în loc de a bea din cupa unui singur mare mit unitar, ne 
astâmpărăm setea fragmentar şi haotic din o mulţime de mituri în 
ruină sau pe cale de a se naşte. Raţiunea, cum nu e creatoare, nu e 
nici decisiv distrugătoare. Raţiunea n-a putut decât să fragmenteze 
miturile, să le amestece, să le împrăştie, dar n-a putut să le răpună. 
Introducerea unei legi pentru protecţia miturilor nu e necesară. Mi¬ 
turile există şi vor continua să existe. 

Miturile vor să exprime în icoană sensuri smulse existenţei. Mo¬ 
mentul „disimulării" e cuprins în chiar definiţia mitului. Actul de 
însufleţire al faptului, închiderea unui „sens" sub haina unor ima¬ 
gini concrete, redarea sensului prin personaje închipuite şi prin în¬ 
tâmplări simbolice intervin ca factori în geneza şi în structura oricărui 
autentic mit. Fireşte că cei care creează miturile rămân străini de 
sensul lor abstract. Creatorii de mituri nu prind mai întâi „sensul" 
lucrurilor pentru ca să-l îmbrace ulterior în haină „mitică". Miturile, 
cu zvonul lor de pădure, de mare, de trăsnet, cu aroma lor car- 
nal-aeriană, sunt privite, tocmai de aceia care le născocesc şi care cred 
în ele, drept realitate mai autentică decât aceea de toate zilele. Disi¬ 
mulările mitice ale unor „sensuri" sunt socotite „revelaţii pure, neal¬ 
terate". De sute de ani însă împrejurarea aceasta nu ne mai poate 
face iluzii. Nici un mit nu e revelaţie pură a unui sens sau a unei 
transcendenţe. Din contră: în orice mit s-a instalat parcă un oracol. 
Miturile exprimă un sens, dar îl exprimă numai în măsura în care-1 
şi ascund. Sensul unora dintre mituri ne e accesibil, al altora ne 
scapă, deşi îi simţim prezenţa. Multora dintre „mituri" le putem cu 
oarecare efort dezghioca „înţelesul". Sensuri care aparţin lumii simţite 
şi care nu depăşesc această lume ne sunt „empiric" accesibile. Crea¬ 
torii de mituri, posedaţi de demonul întruchipărilor, au exprimat 
însă şi aceste sensuri „disimulat". Fiindcă n-au putut altfel decât sau 
să le exprime „disimulat", sau să nu le exprime deloc. Când mitolo¬ 
gia nordică vorbeşte despre un zeu sub privirile căruia crapă stâncile, 

ştim că e vorba despre puterea gerului. Când mitologia biblică ne 
vorbeşte despre paradis şi despre pomul cunoaşterii, situaţia se schimbă, 
încercând să dăm de prundul ultim al acestui mit, întâmpinăm 
serioase dificultăţi. în faţa acestui mit, siguranţa interpretativă ne 
părăseşte. Dar în această iritantă situaţie nu ne găsim numai faţă de 
acest mit. Câte alte adânci sau înalte mituri nu stau neatins cuibă¬ 
rite în conştiinţa umanităţii, repetându-se sub mască diversă la felu¬ 
ritele popoare, câte sfinte, drăceşti, obsedante mituri care nu au putut 
fi transpuse pe portativele abstracţiunii, ca „sens“, nici astăzi? Ele 
circulă, aceleaşi în esenţă, diferite prin armuri, aproape pe întreg glo¬ 
bul, de mii de ani, scăpărându-şi pretutindeni ispita inaccesibilă. Ma¬ 
gic zguduite, mintea şi sufletul omului se agaţă de ele ca sub porunca 
unei eterne vrăji. Să nu uităm că adesea unul şi acelaşi mare mit a 
fost interpretat sau ca expresie fulgurantă a unor permanente întâm¬ 
plări cosmice, sau ca expresie revelatoare a sensului tragic al vieţii uma¬ 
ne, sau ca expresie cu lumini fosforescente a unor realităţi psihice 
ascunse, cum ar fi, de pildă, raportul dintre viaţa noastră conştientă 
şi inconştientă. Suntem dispuşi să recunoaştem acestor exegeze o în¬ 
dreptăţire de o clipă, deopotrivă de seducătoare. Dar tocmai posi¬ 
bilitatea acestor multiple tâlcuri ar trebui să dea de gândit. Căci 
tâlcurile posibile au darul să se macine reciproc, făcând imposibilă 
o fixare exegetică. Din neputinţa exegezei răsare atunci iarăşi şi 
iarăşi, neatins, mitul. Când toate tâlcurile eşuează, concluzia firească 
e că în asemenea „mituri" s-ar putea să se reflecteze transcendenţe 
profund disimulate de însăşi intuiţia sau viziunea noastră mitică. 

Cunoaşterea mitică e un organ de revelaţii disimulatoare prin ex¬ 
celenţă. în această calitate ea constituie încă o elocventă ilustrare a 
cenzurii transcendente. A cenzurii transcendente, prin care Marele 
Anonim ne îngăduie să surprindem misterele existenţiale sau disi¬ 
mulat, sau deloc, sau ca „mistere". 

4. Cunoaşterea ocultă. S-ar părea că spiritul de fineţe al filozofiei 
e chemat să ocolească orice preocupări în legătură cu „ocultismul". 
Dar înclinării ţinând la fineţe nu trebuie să-i cedăm când prin 
aceasta am cădea în atitudini preconcepute faţă de nişte preocupări 
care merg înainte în ciuda dispreţului nostru. Metapsihica a făcut în 
anii din urmă progrese, mai ales în ce priveşte adunarea şi clasifica¬ 
rea materialului, progrese care nu sunt de neglijat. De anume feno- 

mene oculte, indiferent de „explicaţia" lor, care adesea pluteşte în 
vid, nu ne mai putem îndoi. Cu acelaşi drept ar trebui să ne îndoim 
şi de cele mai vădite experienţe fizice. Printre fenomenele oculte pe 
care suntem dispuşi să le admitem în principiu e şi un anume fel de 
„cunoaştere", o cunoaştere „ocultă", anume: clarviziunea. Problema, 
ce aşteaptă o soluţie, e dacă această cunoaştere ocultă posedă sau nu 
virtuţi care lipsesc celorlalte moduri de cunoaştere. Cazuri de clar¬ 
viziune în trecut, în prezent şi în viitor se cunosc îndeajuns. Clarvizi¬ 
unea e unul dintre fenomenele oculte cele mai temeinic atestate. 
Clarviziunea se referă: 

a) la fapte trecute, la fapte prezente, apropiate sau depărtate, în 
orice caz ascunse; la fapte viitoare; 

b) la pretinse fapte pe care cu simţurile obişnuite nu le sesizăm 
(de exemplu: aura indivizilor); 

c) la fapte, pretins transcendente, care ar „explica" diverse feno¬ 
mene oculte. 

Să analizăm pe rând aceste posibilităţi: 

a) Clarviziunea ce se referă la fapte trecute, prezente sau viitoare 
nu prinde adecvat vreo transcendenţă, căci ea redă faptele, ca şi sim¬ 
ţirea noastră cotidiană. Această clarviziune e cel mult interesantă ca 
„fenomen"; pe linia preocupărilor noastre ea implică însă aceeaşi 
„revelare disimulatoare" a misterului existenţial ca şi perceperea prin 
simţurile normale. 

b) Posibilitatea clarviziunii în legătură cu unele fapte, pe care cu 
simţurile obişnuite nu le sesizăm, nu trebuie exclusă a priori, fără de 
o cercetare serioasă. Dacă există o asemenea clarviziune, ea nu face 
decât să lărgească extensiv faţetele noastre de contact senzitiv cu mis¬ 
terul existenţial. De clarviziunea de acest soi vom lua deci act ca de 
o nouă ilustrare a fenomenului pe care-1 numim „revelare disimu¬ 
latoare" a unui mister. Clarviziunea de acest fel are darul să ne in¬ 
formeze doar că există mult mai multe lucruri decât ne este dat să 
cuprindem cu simţurile normale. Situaţie pe care de altfel şi fizica 
ne-o descoperă la fiecare pas, pe cale constructivă. 

c) în legătură cu pretinsa clarviziune referitoare la fapte pretins 
transcendente, care ar interveni în explicaţia fenomenelor oculte, avem 
posibilitatea unor consideraţii întru câtva mai interesante. E desigur 
un lucru ciudat că persoane sau medii clarvăzătoare, supuse obişnui¬ 
tului interogatoriu de transă şi iscodite cum îşi explică diverse 

fenomene oculte, răspund aproape unanim că ele înseşi nu înţeleg 
nimic sau, răspunzând afirmativ, ele declară că fenomenele în dis¬ 
cuţie s-ar datora unor factori transcendenţi sau unor fapte trans¬ 
cendente, precum: existenţei corpului astral, a spiritelor morţilor, 
reincarnaţiei, nemuririi etc. De notat că „mediile" care servesc în 
transă asemenea răspunsuri sunt aceleaşi medii care te uimesc prin 
precizia ireproşabilă a clarviziunii cu care îţi descoperă diverse fapte 
empirice ascunse , dar controlabile. împrejurarea e destinată să producă 
confuzii şi să ne aducă în perplexitate. Fără discernământul necesar, 
oricine va fi dispus să creadă că afirmaţiile pe care mediile le fac în 
transă cu privire la substratul explicativ al fenomenelor oculte au 
acelaşi grad de verosimilitate ca şi spusele tot de transă ale aceloraşi 
medii despre fapte ascunse, dar perfect controlabile. Aici trebuie să 
intervină discernământul. Căci a face afirmaţii „explicative" şi a face 
afirmaţii cu privire la nişte „fapte", indiferent că aceste fapte sunt 
ascunse şi indiferent că afirmaţiile se fac deopotrivă în „transă", sunt 
două lucruri foarte diferite. Posibilitatea de a face enunciaţiuni „vero¬ 
simile" într-o direcţie faptică nu implică neapărat aceeaşi posibilitate 
şi în cealaltă direcţie, teoretică. Metafizica spiritistă, doctrinele antro- 
pozofice şi teozofice atât de aclamate de o anume mentalitate se carac¬ 
terizează prin uşurinţa cu care ele cad jertfă împrejurării relevate. 
Metafizica spiritistă, care practică exaltarea divinaţiei, se lasă sedusă 
de orice afirmaţie cu obiect transcendent a persoanelor sau mediilor 
clarvăzătoare, tocmai fiindcă acestea îşi atestă cu atâtea vădite probe 
darul în chestiune. Suntem departe de a suspecta aceste „medii" de 
fals conştient întru cele „transcendente". Aceste „falsuri" sunt atât de 
impresionant de uniforme la toate mediile, care pretind a fi portarii 
transcendenţelor, că aproape nici nu mai poate fi vorba de „falsuri". 
Uniformitatea enunciaţiunilor de transă cu privire la anume pretinse 
transcendenţe nu trebuie însă să ne înşele. Oricât de „clarvăzătoare" 
ar fi mediile cărora li se cere explicaţia fenomenelor oculte, în mo¬ 
mentul când li se face acest apel ele încep inconştient să teoretizeze. 
Conţinutul „clarviziunilor" va fi influenţat în consecinţă tocmai de 
această „teoretizare inconştientă" la care se dedau mediile. Cert lucru, 
teoria spiritelor, a reincarnaţiei, a nomadismului interplanetar al spi¬ 
ritelor are prin însuşi felul ei un pronunţat caracter mitic. Dacă 
printr-o asemenea teorie mitică ni se revelează ceva, această revelare 
nu poate fi altfel decât sunt toate revelările mitice. Prin teoria spiri- 

tistă ni se revelează anume „transcendenţe" cel mult în mod disimu¬ 
lat. Lucrurile se petrec după părerea noastră astfel. Fenomenele 
oculte au un prăpăstios substrat în structura, în factorii alcătuitori, 
în modul de funcţionare al inconştientului uman. Fenomenele oculte 
se produc pe baza unui mecanism subconştient, a unui mecanism 
desigur extrem de complicat. Când întrebuinţam aici termenul „me¬ 
canism", o facem în lipsa unui termen mai bun care să redea struc¬ 
tura interioară a inconştientului. Ne dăm însă seama că termenul 
„mecanism" constituie şi el, în acest domeniu, nu mult mai mult 
decât un fel de a vorbi, o metaforă care soluţionează chestiunea în 
măsura în care o şi acoperă. Un contact mai frecvent şi o familia¬ 
rizare mai strânsă cu modul cum se produc fenomenele oculte ne 
dau impresia că o eventuală cunoaştere adecvată, din partea medi¬ 
ilor, a mecanismului interior al fenomenelor s-ar reflecta în chip 
defavorabil asupra producerii fenomenelor. Mult mai defavorabil, 
de pildă, decât s-ar reflecta la un artist controlul prea conştient 
asupra unei opere în devenire. Orice ridicare în conştiinţă a mecanis¬ 
mului psihic inconştient ar avea darul să anuleze efectele mecanismu¬ 
lui. Ridicarea în conştiinţă ar împiedica fenomenele oculte de a se 
produce. Când sileşti mediul să se „explice", în mod inconştient el 
va „disimula mitic" realitatea sa psihică interioară, transcendentă cu¬ 
noaşterii sale. Aceasta înadins pentru ca „mecanismul" să nu-i ajun¬ 
gă la cunoştinţă. Teoria spiritelor, a reincarnaţiei etc. revelează în 
adevăr realitatea interioară ascunsă a psihismului uman, dar ea e o 
revelare iscusit şi cu mult rost „disimulantă". Probabil că această 
„disimulare" e de aşa natură, încât creează şi o împrejurare deosebit 
de prielnică înseşi producerii în sine a fenomenelor oculte. 

In legătură cu cunoaşterea ocultă ţinem mai ales să înlăturăm 
credinţa că în acest domeniu s-ar deschide posibilităţi rodnice de 
„cunoaştere adecvată", credinţă la care ne-ar putea seduce neobişnuinţa 
fenomenului în sine al clarviziunii. Cunoaşterea ocultă, întru cât se 
poate presupune că există, are în toate variantele ei semnificaţia unei 
simple lărgiri a posibilităţilor proprii şi celorlalte moduri de cunoaş¬ 
tere individuată. Nicăieri însă cunoaşterea ocultă nu depăşeşte cu 
adevărat celelalte moduri cognitive, în sensul unei „transcenderi". 
Speranţele legate de unii de o dezvoltare progresivă a cunoaşterii oculte, 
spre a se obţine o mai solidă întemeiere a metafizicii, sunt sub acest 
unghi mai mult decât naive. întru cât nu aşteptăm însă de la 

cunoaşterea ocultă decât o lărgire a suprafeţei noastre de contact, 
disimulator, cu transcendentele, o cultivare sistematică a cunoaşterii 
oculte nu poate să strice filozofiei. Nu trebuie însă să ne facem iluzia 
că o metafizică pe această bază ar fi în posesia unor mai nobile pri¬ 
vilegii decât alte metafizici. 

Supunând unui examen sumar cele câteva variante ale cunoaşterii 
individuate sub unghiul ideii despre cenzura transcendentă, stabi¬ 
lim că toate aceste variante, exceptând cunoaşterea luciferică, au, pe 
deasupra diferenţelor de detaliu şi a fizionomiilor, un acelaşi aer de 
familie. Cunoaşterea concretă, cunoaşterea paradiziacă, cunoaşterea 
mitică - şi în cea mai mare parte cunoaşterea ocultă - sunt clădite, 
deşi fiecare în felul său, după unul şi acelaşi principiu: fiecare dintre 
aceste cunoaşteri are semnificaţia unei revelaţii disimulatorii a miste¬ 
rului existenţial. Prin fiecare dintre aceste cunoaşteri, misterul existen¬ 
ţial e alungat spre a fi înlocuit cu un echivalent inadecvat. Spunem 
aici că misterul existenţial e „alungat" de cunoaştere; intr-un capitol 
precedent afirmam că misterul existenţial „se apără" de cunoaştere. 
Sub unghiul cenzurii transcendente, care reglementează raportul dintre 
cunoaştere şi obiect, astfel că orice asimilare a unui obiect din partea 
unui subiect cognitiv dobândeşte semnificaţia unei conversiuni tipolo¬ 
gice a unui mister existenţial, cele două propoziţii precedente nu se 
contrazic. Ele exprimă aceeaşi situaţie, văzută de fiecare dată în altă 
perspectivă. 

Intr-un alt capitol vom reveni asupra cunoaşterii luciferice. 


Trebuie să facem o deosebire între „disimularea" transcendenţelor 
prin structurile cenzoriale ale cunoaşterii individuate şi „erorile" 
cărora cunoaşterea individuată, în modurile ei, poate să le cadă jertfă 
în chip accidental. Disimularea transcendenţelor se face prin struc¬ 
turi cenzoriale: această disimulare nu se poate în nici un chip constata 
ca fapt, cât timp individul cognitiv se găseşte plasat într-un anume 
sistem cenzorial. Individul n-are posibilitatea să iasă din sistem spre 
a constata deformarea ce s-a produs prin sistem. Individul nu cu¬ 
noaşte adecvat transcendenţele spre a lua act de „disimulare" în chip 
comparativ. „Disimularea" transcendenţelor, prin structurile cenzoriale 
ale diverselor moduri de cunoaştere individuată, e în genere un fapt 
dedus , şi anume din împrejurarea că individul cognitiv se poate 

plasa în diverse structuri cenzoriale: prin fiecare din structurile sau 
sistemele cenzoriale se ajunge să se vadă cu totul altfel obiectul ; cum 
obiectul nu se schimbă, trebuie fireşte să deducem că disimularea obiec¬ 
tului îşi are izvorul în structurile cognitive. De disimularea obiec¬ 
tului (a transcendentelor) prin structurile cenzoriale vom deosebi 
„erorile" cunoaşterii. „Erorile" se ivesc accidental în cadrul uneia şi 
aceleiaşi structuri cenzoriale sau al unui mod de cunoaştere. Ele se 
pot constata cu mijloacele pe care ni le pune la dispoziţie însuşi 
modul de cunoaştere în cadrul căruia se iveşte „eroarea". Fiecare mod 
de cunoaştere îşi are un habitus al său, adică o anume conformaţie 
cu anume posibilităţi inerente acestei conformaţii. „Eroarea" e o ano¬ 
malie ivită accidental, dar în legătură totdeauna cu un anume 
habitus cognitiv. De fapt nu există „eroare" - în sens abstract. Există 
tipuri de „erori". Atâtea tipuri de „erori" câte moduri de cunoaştere 
cu specific habitus. Sunt date deci posibilităţi de „eroare" în cadrul: 

1. cunoaşterii concrete; 

2. cunoaşterii paradiziace; 

3. luciferice; 

4. mitice; 

5. oculte. 

Aceste „erori" diferă ca tipuri în măsura în care diferă un habitus 
cognitiv de altul. 

In cadrul cunoaşterii concrete putem comite bunăoară „eroarea" 
de a vedea un obiect „roz", când el e „alb". Corectura e posibilă în 
acelaşi cadru al cunoaşterii concrete. 

In cadrul cunoaşterii paradiziace putem face o „eroare" controlabilă 
în acelaşi cadru, când, de pildă, despre un aeroplan pe care-1 zărim 
afirmăm că e „pasăre". în cadrul cunoaşterii luciferice facem bună¬ 
oară o eroare, controlabilă în acelaşi cadru, când afirmăm despre 
„fulger" că e „vânt aprins" (Plinius). 

în cadrul cunoaşterii mitice facem o „eroare", controlabilă în acelaşi 
cadru, când afirmăm bunăoară despre mijirea zorilor că e lumină 
selenară sau despre „lavă" că ar fi un produs neptunic. 

în cadrul cunoaşterii oculte se găsesc analogii de-ale erorilor po¬ 
sibile în cadrul cunoaşterii concrete. Se poate face aici o „eroare" 
atunci când se afirmă bunăoară că „aura" omului e ceva „neschimbat", 
câtă vreme pentru un individ capabil de viziune ocultă „aura" pre¬ 
zintă variaţii. 

Cu aceste câteva remarci scoatem doar în evidenţă deosebirea 
radicală dintre erorile controlabile în cadrul unuia şi aceluiaşi mod 
de cunoaştere şi disimularea transcendenţei rezultând din regimul la 
care e supus un mod de cunoaştere prin cenzura transcendentă. Prin 
enumerarea „erorilor" posibile după modurile de cunoaştere - nu 
am atins încă deloc problema variantelor erorilor posibile în unul şi 
acelaşi mod de cunoaştere. Aceasta e o chestiune de detaliu, care nu 
ne poate preocupa aici. 


ONTOLOGIA CENZURII 

Dacă am trece în revistă toate teoriile filozofice despre cunoaşterea 
individuată, teorii care şi-au propus să lămurească şi să justifice nu 
numai structura, ci şi valoarea cunoaşterii, am constata că aproape 
fără deosebire ele aduc cunoaşterea individuată în legătură directă: 

1. cu anume virtuţi proprii „principiului metafizic"; 

2. cu limitele inerente individuaţiei. 

Teorii de poziţie intermediară sunt puţine, şi ele nu izbutesc să 
închege într-o autentică sinteză cele două puncte de vedere. 

1. De câte ori s-a vorbit despre cunoaşterea individuată în raport 
cu principiul metafizic sau cu Marele Anonim botezat intr-un chip 
oarecare, s-a considerat drept o datorie elementară să se atribuie 
Marelui Anonim o absolută „veracitate". Din partea gânditorilor s-a 
făcut totul, fie cu voie, fie fără voie sau din simplă inerţie, ca această 
idee a veracităţii divine să rămână un punct intangibil. Câteva exem¬ 
ple ilustrează situaţia. Doctrina creştină a dezvoltat bunăoară învă¬ 
ţătura despre „revelaţie" ca arătare nealterată de nimic a adevărului 
transcendent. „Revelaţia naturală" şi „supranaturală" e înţeleasă din 
partea metafizicienilor creştini deopotrivă ca „arătare nealterată" a 
existenţei sau a unui „adevăr". Când Marele Anonim se arată pe sine 
sau opera sa - opera sa însăşi sau pe sine ca idee - această „arătare" 
şi-ar avea, după doctrina creştină, temeiul ultim într-o absolută 
„veracitate" divină. Cu doctrina despre veracitatea divină se împacă 
foarte bine ideea suplimentară că Marele Anonim are şi „taine" în 
raport cu cunoaşterea individuată. După doctrina creştină, Marele 
Anonim posedă asemenea taine, şi încă multe. Dar când Marele 

Anonim şi le descoperă, atunci şi le descoperă nealterate. Creaţia, 
aşa cum ni se arată, e aşa cum ni se arată. Un adevăr revelat e aşa 
cum ni s-a revelat. Doctrina creştină e în privinţa aceasta categorică 
şi nu admite nedumeriri. Cunoaşterea umană a fost astfel constituită 
din partea Creatorului, încât sfera adevărului să-i fie accesibilă, cel 
puţin în fragmente. 

Gânditorii neoplatonici cred de asemenea în veracitatea Marelui 
Anonim în raport cu cunoaşterea individuată. „Esenţele'” - pe care 
cunoaşterea individuată le descoperă în lumea sensibilă - sunt deri¬ 
vate din partea neoplatonicienilor de-a dreptul din Divinitate. Aceste 
„esenţe" ar fi „idei ale Divinităţii", care se imprimă materiei ema¬ 
nate, dar care se comunică şi sufletelor individuate intr-un chip oare¬ 
care, în perfectă adecvaţie. 

Cum în lucrarea de faţă nu ne dedicăm spiritului de erudiţie, ne 
scutim de sarcina de a da un tablou complet al doctrinelor care im¬ 
plică teza despre veracitatea divină. Câteva exemple numai, şi cele 
mai caracteristice din filozofia vremilor mai noi. La Descartes găsim 
o dată veracitatea divină utilizată ca un argument epistemologic deci¬ 
siv. Potrivit veracităţii divine, cunoaşterea individuată este socotită, 
cel puţin în ideile ei clare şi distincte, ca un organ neviciat, de 
contact - cu transcendenţa însăşi. Vorbind despre gândurile false 
care ne vin în vis, nu mai puţin vii şi exprese ca şi altele, Descartes 
se întreabă care e substratul mai adânc al criteriului potrivit căruia 
le judecăm drept false. „Chiar dacă spiritele cele mai alese ar studia 
aceasta atât cât le va plăcea, eu nu cred că pot să dea nici o raţiune 
care să fie îndestulătoare pentru a înlătura această îndoială dacă nu 
presupun existenţa lui Dumnezeu. Căci înainte de toate, ceea ce eu 
am luat numaidecât ca o regulă, adică lucrurile pe care noi le con¬ 
cepem foarte clar şi distinct sunt toate adevărate, nu este sigur decât 
din motivul că Dumnezeu există, că El este o fiinţă perfectă şi că tot 
ce este în noi vine de la El. De unde urmează că ideile noastre sau 
noţiunile noastre, fiind lucruri reale şi care vin de la Dumnezeu, în 
tot ce ele sunt clare şi distincte nu pot să fie decât adevărate" (Dis- 
cours de la Methode , Paris, Bibliotheque Naţionale, p. 64). Vorbind 
despre falsele senzaţii şi himere ale imaginaţiei, Descartes spune: 
„...Raţiunea nu ne dictează deloc că ceea ce noi vedem sau închi¬ 
puim astfel ar fi adevărat, ea ne dictează însă că toate ideile şi noţiu¬ 
nile noastre trebuie să aibă o oarecare bază de adevăr; căci nu ar fi 

posibil ca Dumnezeu, care este atotperfect şi adevărat, să le fi sădit 
în noi fără aceasta" (ibid., p. 66). Adevărurile noastre îşi au deci obâr¬ 
şia în ultimă analiză în perfecţiunea lui Dumnezeu, iar erorile noastre 
în imperfecţiunea noastră. Perfecţiunea lui Dumnezeu e înţeleasă, 
sub unghiul care ne preocupă, ca o „absolută veracitate". Climatul 
metafizic al adevărurilor noastre are, ca principal strat de căldură 
hrănitoare, veracitatea divină. Situaţia, aşa cum o vede superlucidul 
Descartes, o putem rezuma printr-o imagine „fizicală". Credem că 
nu desfigurăm prin nimic gândurile metafizice ale lui Descartes 
substituindu-le o imagine luată, de altfel, din domeniul fizicii pe 
care Descartes a iubit-o cu atâta ardoare. Iată imaginea: Dumnezeu 
şi fiinţele umane, în calitatea lor de purtători ai „adevărului", sunt 
un fel de vase comunicante; se datoreşte exclusiv unor neajunsuri 
umane că nivelul adevărului nu urcă în noi la aceeaşi înălţime ca în 
Dumnezeu. Concepţia aceasta despre Dumnezeu şi om ca vase comu¬ 
nicante ale adevărului e intr-un chip sau altul generală la toţi me¬ 
tafizicienii care clădesc pe existenţa şi raportul Dumnezeu-om. 
Deformarea „transcendenţei", nu cea accidentală, de suprafaţă, ci 
aceea structurală, nu e la aceşti gânditori în nici un fel un factor 
intercalat înadins în acest raport. „Deformarea" s-ar datora numai 
şi numai imperfecţiunii unuia din cele două vase comunicante ale 
adevărului - şi anume fiinţei individuate cu toate neajunsurile ei. 

Gânditorii care îi atribuie lui Dumnezeu o cunoaştere absolută, 
adică o cunoaştere adecvată şi nelimitată, se simt, în setea lor fără 
astâmpăr de adevăr, adesea încercaţi de gândul de a vedea existenţa 
aşa cum o vede Dumnezeu. O sete analoagă aceleia a marilor meş¬ 
teri ai magiei albe sau negre, care se simt ispitiţi de gândul de a crea 
prin cuvinte magice un lucru din nimic; ca Dumnezeu. E în această 
încercare ceva din luminosul păcat paradiziac, un ecou neuitat din 
marea copilărie a omenirii, când omul visa să se substituie Creato¬ 
rului sau Tatălui. In sufletul metafizicienilor s-a prelungit parcă, subli¬ 
mată, această ambiţie crepusculară a omenirii. La metafizicienii cu 
nume aureolat ai istoriei găsim adesea nu numai setea arzătoare de 
a vedea existenţa aşa cum o vede Dumnezeu, ci şi credinţa mărtu¬ 
risită că omul are posibilitatea de a vedea lucrurile prin lentila de 
cleştar a ochiului divin. Iată câteva mărunte texte din Spinoza, care 
se încadrează perfect în acest comentar. „Toate ideile sunt adevărate, 
întrucât sunt raportate la Dumnezeu." „Căci toate ideile care sunt 

în Dumnezeu corespund perfect obiectelor lor, aşadar ele sunt ade- 
vârate“ (B. Spinoza, Die Ethik, Kroner Verlag, p. 41). „O idee ade¬ 
vărată în noi e o idee care în Dumnezeu, întru cât El e exprimat prin 
natura spiritului uman, e perfect adecvată..." ( ibid.'., p. 45). „...la 
aceasta se adaugă că spiritul nostru, întru cât cuprinde lucrurile po¬ 
trivit adevărului, e o parte din cunoaşterea infinită a lui Dumnezeu; 
aşadar ideile clare şi distincte ale spiritului trebuie în chip necesar 
să fie tot atât de adevărate ca şi ideile lui Dumnezeu" {ibid., p. 46). 
Autorii unor propoziţii atât de neînfrânate trebuie suspectaţi de un 
păcat aproape mai grav decât cel adamic. Anticii numeau acest păcat 
hybris. Cu o asemenea hipertrofic-mândră opinie despre posibilitatea 
de a circula prin Dumnezeu, ca intr-un sat fără câini, e firesc să se 
ajungă şi la o afirmaţie cum este următoarea: „Spiritul uman are o 
cunoştinţă deplin adecvată despre fiinţa eternă şi infinită a lui Dum¬ 
nezeu" {ibid., p. 48). Propoziţia ultimă închide în sine consecinţa 
extremă a credinţei că între cunoaşterea individuată şi cunoaşterea 
divină nu numai că nu intervine un factor izolator, ci există o ne¬ 
împiedicată posibilitate de trecere de la una la cealaltă şi de trans¬ 
punere din una în cealaltă. Vom aminti aici că au existat şi gânditori 
care n-au crezut numai în posibilitatea de a vedea lucrurile aşa cum 
le vede Dumnezeu, ci şi în realitatea permanentă a acestei vederi. 
Malebranche, bunăoară, profesa doctrina că realitatea o vedem în 
Dumnezeu. Acest gânditor a plătit de altfel, printre toţi metafizicienii, 
cel mai mare tribut mitului despre veracitatea divină. 

Idealismul metafizic german a compus variaţii simfonice pe tema 
raportului dintre principiul metafizic şi cunoaşterea individuată. 
După idealiştii germani, principiul, manifestându-se în cunoaşterea 
individuată, se revelează întocmai, cel puţin în cunoaşterea ideativă. 
„Individuaţia" nici nu are alt rol decât de a servi drept vas al „prin¬ 
cipiului". Individuaţia e „locul" unde se realizează nealterata revelare 
a principiului. Individuaţia există ca purtătoare a principiului. Cu¬ 
noaşterea individuată ca purtătoare a adevărului principiului e locul 
de desfăşurare, de „evoluţie" al principiului, reflectat ca idee asupra 
sa însuşi. „Ideea" nu numai că reproduce adecvat principiul, ci e 
însuşi principiul. Ideea redată autonomiei sale înseamnă articulare 
şi avansare a principiului divin. Fazele ideii devin fazele divinităţii 
înseşi. Ecuaţia dintre idee şi existenţă e prefăcută în identitate. 

Cunoaşterea individuată nu numai că cuprinde „divinitatea", ci e ea 
însăşi teoforică. 

Chiar şi în cazuri când „principiului" i se acordă aspecte mai bi¬ 
zare, ca în filozofia unui Schopenhauer sau a lui Ed. Hartmann, 
gândul „veracităţii" în sine a acestui principiu răzbate încă cu putere. 
„Voinţa", substratul metafizic al existenţei, găseşte după Schopenhauer 
posibilitatea de a se „arăta" întocmai unei anume cunoaşteri (intui¬ 
ţiei interioare). Iar în gândirea lui Hartmann, „inconştientul meta¬ 
fizic" creează „cunoaşterea individuată" în chip spontaneu, trezind 
în ea conştiinţa aceloraşi categorii pe care le-a imprimat şi realităţii 
fizice. Exemplele acestea, la întâmplare, la care desigur ştiinţa de carte 
a cititorului va adăuga şi altele, ilustrează suficient afirmaţia noastră 
că, de câte ori în istoria gândirii cunoaşterea individuată a fost pusă 
în directă atârnare de „principiul metafizic", gânditorii s-au complăcut 
în ideea clară, sau mai puţin clară, despre „veracitatea" Marelui Ano¬ 
nim. Aceşti gânditori, stăpâniţi până la teroare de categoria „sacru¬ 
lui", nu au fost în stare să aducă principiului ocara de a-1 socoti 
„mincinos". „Cunoaşterii individuate", din moment ce era privită în 
directă dependenţă de principiul metafizic, i s-a atribuit, potrivit 
ipotezei implicate despre veracitatea principiului, totdeauna şi 
posibilitatea categorică a unui drum spre „adevărul absolut". Mitul 
despre veracitatea divină e mai rezistent şi decât concepţiile meta¬ 
fizice, ce l-au avut pe rând drept foc pe vatră. Dovadă despre aceasta 
e faptul că eşuarea pe rând a acestor sisteme metafizice n-a fost în 
stare să concentreze, dacă nu dispreţul, cel puţin desconsiderarea 
lumii gânditoare asupra acestui mit. 

2. De câte ori în istoria filozofiei s-a insistat asupra „subiectivităţii" 
cunoaşterii individuate, această subiectivitate a fost adusă totdeauna 
în legătură - nu cu principiul divin -, ci cu neajunsurile individuaţiei, 
cu un viciu sau infirmitate primordială a subiectului individuat, cu 
limitele acestuia, cu neputinţa creaturii. Excepţiile de la această 
constatare sunt desigur foarte rare. O abatere deosebit de curioasă o 
constituie, de pildă, concepţia lui Berkeley. Agerul episcop irlandez 
susţine subiectivitatea cunoaşterii individuate senzitive, dar în acelaşi 
timp el atribuie această subiectivitate de-a dreptul influenţei divine. 
Concepţia lui Berkeley cere câteva lămuriri. Pentru un ochi analitic 
mai deprins, cunoaşterea senzitivă e, după Berkeley, nu atât „cu¬ 
noaştere", cât „fenomen", un fenomen produs în noi prin directă 

influenţă divină. în cunoaşterea senzitivă, după Berkeley, nu se 
arată disimulat ceva transcendent. Senzaţiile nu sunt semne cognitive 
ale unui obiect transcendent; ele sunt stârnite ca atare în individ, 
fără altă meditaţie, direct din partea divinităţii. Asta înseamnă însă 
că senzaţiile nu sunt elemente cognitive, ci pur şi simplu „fenomene 
de conştiinţă". Berkeley se menţine pe un punct intermediar între 
cele două poziţii relevate de noi, dar izbuteşte să se menţină pe această 
poziţie numai desfiinţând cunoaşterea senzitivă ca „cunoaştere" şi 
prefăcând-o în simplu „fenomen de conştiinţă". Desfiinţând însă cu¬ 
noaşterea senzitivă ca cunoaştere - şi asimilând-o fenomenelor de 
conştiinţă -, Berkeley nu mai poate să ajungă la concepţia despre o 
cenzură transcendentă a cunoaşterii, cu toate că el atribuie cunoaş¬ 
terea senzitivă unei influenţe divine. Influenţa divină asupra cu¬ 
noaşterii individuate se extinde la Berkeley exclusiv asupra producerii 
senzaţiilor ca atare; influenţa divină nu e în legătură cu reglementarea 
raportului dintre un obiect transcendent şi cunoaşterea individuată. 
Or, cenzura transcendentă consistă tocmai în reglementarea acestui 
raport dintre transcendenţă (mister existenţial) şi cunoaşterea indivi¬ 
duată. Berkeley nu se mai putea gândi la o asemenea reglementare 
cenzorială din moment ce a încetat de a vedea în senzaţii semnele 
cognitive ale unui obiect transcendent. Prin aceasta, concepţia despre 
o cenzură transcendentă îi rămâne şi lui definitiv străină. 

La Kant - şi la toţi cei ce sunt alimentaţi de el - subiectivitatea 
cunoaşterii individuate, căreia el îi conferă prestigiul unui universalism, 
şi indirect al unui simulacru de obiectivitate, e suspendată în aerul 
rarefiat al transcendentalismului 1 . Metafiziceşte, subiectivitatea cu¬ 
noaşterii e motivată doar prin limitele inerente cunoaşterii individuate 
(a se vedea interpretarea lui Heidegger în Kant und das Problem der 


1. Transcendentalismul, această invenţie metodologică kantiană, a fost în 
mare măsură „psihologizat" de Kant însuşi, apoi „metafizicizat“ de un Fichte, 
pe urmă „logicizat“ de Şcoala de la Marburg. Husserl luptă în felul său să purifice 
transcendentalismul de tot ce ar putea să-l falsifice. Deocamdată transcenden¬ 
talismul se găseşte în această fază de „purgatoriu 11 . Transcendentalismul are o 
existenţă neîmplinită. El circulă ca un duh care caută o existenţă pe care n-o 
dobândeşte decât asimilând elemente care de fapt nu-i aparţin. Nu ştim dacă 
nu cumva transcendentalismul se găseşte încă în plin psihologism, chiar vor¬ 
bind şi numai despre un „subiect transcendental". Transcendentalismul e, sub 
acest aspect, mai curând un permanent efort decât o realizare. 

Metaphysik). Ca şi cum limitele inerente individuaţiei ar putea să 
înrâurească întru câtva cunoaşterea sub aspectul subiectivităţii sale. 
Din faptul limitării, prin care individuaţia devine ceea ce este, adică 
un fapt mărginit, un spaţiu circumscris, nu urmează cu necesitate „su¬ 
biectivitatea" cunoaşterii. O cunoaştere poate fi în principiu nelimi¬ 
tată şi totuşi subiectivă, tot aşa o cunoaştere poate fi limitată, dar 
obiectivă. De unde urmează că a explica subiectivitatea cunoaşterii 
individuate prin limitarea intrinsecă individuaţiei constituie o încer¬ 
care nu prea norocoasă. E clar: din limitarea în care e îngrădită in¬ 
dividuaţia poate să se desprindă ca rezultat şi o cunoaştere limitată, 
dar obiectivă. Şi tot aşa e clar: din faptul, în sine, că cunoaşterea 
individuată e „subiectivă" nu urmează neapărat ca această cunoaştere 
să fie limitată. Ea poate fi nelimitată şi totuşi subiectivă. Relaţia kan¬ 
tiană „subiectivitate-limitare" nu rezistă. Dacă e să căutăm o motivare 
metafizică subiectivităţii cunoaşterii individuate, trebuie să pătrundem 
până într-o regiune central-ontologică. Motivarea prin limitele indi¬ 
viduaţiei e periferială. Metafizica, fie chiar şi numai de simple impli¬ 
caţii, e regiunea cea mai vulnerabilă a filozofiei kantiene. 

O altă motivare a subiectivităţii cunoaşterii individuate o găsim 
în felurite variante la Nietzsche, la Avenarius, la Mach, la James, la 
Vaihinger. Cunoaşterea individuată e de astă dată interpretată în 
funcţie de fenomenul „viaţă". Cunoaşterea individuată, cu creaţiile 
şi produsele ei, s-ar încadra într-o finalitate biologică. După Nietzsche, 
supremul criteriu al cunoaşterii e întărirea vieţii prin creaţii cogni¬ 
tive favorizante. Cu cât o idee, după Nietzsche, antrenează viaţa spre 
piscurile ei supreme, cu cât o idee e mai aptă de a crea pe supraom, 
cu atât ea e mai adevărată, oricare ar fi insuficienţele ei logice. După 
Avenarius-Mach-Vaihinger, produsele cunoaşterii individuate au 
menirea finală de a ne orienta în lumea simţită. Pragmatismul vede 
în creaţiile cunoaşterii individuate mijloace utile de a lucra în lumea 
înconjurătoare. Teoriile pe care le pomenim sunt încă o dovadă că 
subiectivitatea cunoaşterii individuate a fost totdeauna explicată 
prin factorul individuaţiei în sine, adică prin limitele, sau neputinţa, 
prin interesele vitale sau practice ale individului. O spaimă nelămu¬ 
rită de a săvârşi vreun sacrilegiu, amintirea vagă a mitului general 
despre veracitatea principiului divin sau cine ştie ce altă sfială i-a îm¬ 
piedicat pe subiectivişti de a merge cu gândul mai departe. E un 

lucru cel puţin ciudat refugiul unanim al subiectiviştilor în explicaţia 
exclusivă cu ajutorul „individuaţiei“. 

Pentru subiectivismul sau relativismul biologic în teoria cunoaş¬ 
terii, îl socotim pe Nietzsche drept reprezentantul cel mai interesant 
şi mai multilateral. Mai aforistic, mai puţin sistematic decât ceilalţi 
(Mach-Avenarius-Vaihinger-James), el e totuşi mai adânc, mai scân¬ 
teietor, mai complex. Câtă vreme ochiul fiecăruia dintre aceşti su- 
biectivişti crescuţi în şcoala biologică nu vede decât câte un singur 
aspect al subiectivităţii cunoaşterii, ochiul nietzscheean, de ageră 
insectă, posedă multiple faţete. Găsim în opera lui Nietzsche, în ger¬ 
mene, toate sistemele biologice de teorie a cunoaşterii de mai târziu. 
Se pare că aşa debutează ideile: cu o schiţare exuberantă a propriilor 
posibilităţi. Lui Nietzsche îi revine incontestabil întâietatea istorică 
pentru multe doctrine aclamate în ultimele decenii. El a anticipat, 
printre altele, tot ce se poate spune despre cunoaştere sub unghi 
biologic. Deschidem opera lui, fragmentară, dar de clare intenţii: 
Der Wille zur Macht (Alfred Kroner Verlag) şi cităm la întâmplare: 
,.Adevărul e acea specie de eroare fără de care o anume specie de fiinţe 
vii nu ar putea trăi. Valoarea pentru viaţă decide în ultima instan¬ 
ţă" (p. 156). „Criteriul adevărului zace în creşterea sentimentului de 
putere" ( ibid p. 156). „Rătăcirea filozofiei zace în faptul că, în loc 
să vadă în logică şi în categoriile raţiunii mijloace pentru ajustarea 
lumii 1a scopuri utile (aşadar „principial" pentru o falsificare utilă), 
s-a crezut că ele sunt criteriul adevărului sau al realităţii. Criteriul 
adevărului e de fapt numai utilitatea biologică a unui asemenea 
sistem de falsificare principială..." {ibid., p. 179). Nietzsche vor¬ 
beşte în unele din observaţiile sale despre simpla utilitate biologică a 
cunoaşterii, în altele despre potenţarea sentimentului de putere, ca un 
criteriu al adevărului. Cunoaşterea ca factor util vieţii, sau cunoaşterea 
ca moment care „intensifică" viaţa nu sunt însă acelaşi lucru. Una e 
o concepţie utilitaristă, cealaltă o concepţie eroică-tragică. E, în 
această diferenţă de perspectivă, şi filozofia lui Nietzsche, care e nu¬ 
mai a lui Nietzsche, dar şi filozofia de mai târziu a unui Avena- 
rius, anticipată de acelaşi Nietzsche. Câte idei de ale lui Nietzsche nu 
au fost înregistrate la biroul internaţional de patente filozofice sub 
alte nume! Schimbând sprinten punctele de vedere faţă de „cu¬ 
noaştere", filozofia lui Nietzsche e pronunţat „perspectivistă" (oare 
contemporanul spaniol Ortega y Gasset n-a împrumutat numele de 

„perspectivism“ pentru doctrina epistemologică ce o profesează chiar 
de la Nietzsche?). Unele remarci nietzscheene sunt radical „perspec- 
tivice“. „In summa ştiinţa pregăteşte... un sentiment că nici nu 
există «cunoaştere», că a fost un fel de orgoliu să visezi de existenţa 
ei; mai mult, că nu ne rămâne nici măcar cel mai mic concept să 
admitem «cunoaşterea» ca o posibilitate - că cunoaşterea însăşi e o 
idee plină de contradicţie" {ibid., p. 193). Vom adăuga de la noi: 
neapărat că în perspectivă biologică, în care poţi vedea numai feno¬ 
mene mărginite în sine, existenţe şi acte închise în sine, nu e ad¬ 
misibil să se vorbească despre „cunoaştere", căci cunoaşterea e act 
deschis asupra unui altceva. Cât timp privim cunoaşterea ca feno¬ 
men, ea devine o idee contradictorie în ea însăşi. O idee imposibilă. 
De aici nu urmează însă că „cunoaşterea" e realmente un concept 
contradictoriu. De aici urmează cel mult, şi aceasta cu necesitate, că 
cunoaşterea e prin definiţie un „nefenomen". Dar pentru găsirea 
acestei perspective, nici Nietzsche n-a fost destul de mobil, oricât de 
atent ar fi fost la aplicarea preceptului „perspectivic". 

Interesant de notat e că toţi subiectiviştii din raţiune biologică, 
spre a putea constata alterarea subiectivistă a cunoaşterii, sunt, eo 
ipso, siliţi să accepte intr-un punct oarecare „cunoaşterea" ca adevă¬ 
rată cunoaştere sau ca act de transcendere. Ei nu-şi dau însă precis 
seama de această inconsecvenţă la care sunt condamnaţi. Iar când îşi 
dau seama, ei au destul talent literar s-o ascundă. In genere, su¬ 
biectivismul biologic înclină să vadă această cunoaştere „adevărată" 
îndeosebi în cunoaşterea empirică, concretă, vie, calitativă, organică. 
Măsurate cu această cunoaştere, căreia i se acordă, în prealabil şi 
printr-o inconsecvenţă, prestigiul adevărului, toate cunoaşterile 
prin „concepte" devin apoi cel mult „util fictive". Nietzsche declară: 
„Parmenide a afirmat că nu putem gândi ceea ce nu este; noi ne 
găsim la celălalt capăt şi afirmăm că ceea ce se poate gândi trebuie 
să fie, desigur, o ficţiune" {ibid., p. 206). Dar spre a putea afirma că 
cunoaşterea e fictivă, trebuie să ai undeva un punct fix, unde admiţi 
că cunoaşterea e adevărată. Subiectiviştii biologişti sunt dispuşi a 
plasa acest punct fix pe terenul cunoaşterii concrete, vii, organice. 
Inclusiv Nietzsche. Aici se produce însă o spărtură în teoriile subiec- 
tivist-biologice. Un inevitabil dezacord interior, prin care se vădeşte 
tocmai insuficienţa acestor teorii. 

Dar să supunem unui examen şi alte aspecte ale concepţiei nietz- 
scheene despre cunoaştere. Cu sunete de fanfară, cunoaşterea in- 
dividuată e proclamată funcţie în slujba vieţii suverane. Ideile, 
concepţiile sunt alcătuiri finale; printre aceste alcătuiri, cele mai în¬ 
dreptăţite ar fi acelea care avantajează nu numai viaţa în sine închi¬ 
nată sieşi, ci cât mai mult şi potenţarea şi ascensiunea ei. Termenul 
de potenţare a vieţii are la Nietzsche un sens care ne ţine atenţia 
îndreptată asupra unui plan de regretabile lucruri de suprafaţă. 
Nietzsche, aceasta trebuie s-o spunem numaidecât, confundă „viaţa“ 
şi interesele ei - cu zona de individualizare a vieţii, care nu e decât 
latura ei accidentală şi cea mai superficială. A înălţa viaţa înseamnă, 
după Nietzsche, a da o cât mai autonomă intensitate individului ca 
atare, a înteţi „eul“ în sine, a întări ceea ce aparţine unui ins ca ins. 
Pentru Nietzsche viaţa există în primul rând ca o explozie de diver¬ 
genţe, şi nu ca substanţă anonimă. Viaţa, înţeleasă ca hipertrofie a 
eului, e substituită astfel Marelui Anonim; Marelui Anonim care 
lucrează desigur în viaţă, dar care lucrează mai probabil dincolo de 
viaţă şi peste ea. Nietzsche a pus un inutil patos în preamărirea unor 
momente periferiale ale existenţei. 

Cunoaşterea individuată, dacă e subiectivă şi totuşi finală în su¬ 
biectivitatea ei, nu poate fi ancorată în interesele vieţii, înţeleasă 
exclusiv ca explozie de divergenţe, ca individuaţie, adică în ceea ce 
este accidental vieţii. „Finalitatea" cunoaşterii individuate nu poate 
fi motivată prin interesele individuaţiei ca atare, fiindcă aceasta nu 
e esenţială. Cu atât mai puţin îşi găseşte această finalitate o motivare 
suficientă în ceea ce este accidental accidentalului: adică în tendinţa 
de potenţare mai presus de orice a vieţii individuale ca „eu“. Dacă 
cunoaşterea individuată e subiectivă şi totuşi finală în subiectivitatea 
sa, atunci motivarea trebuie căutată pe un plan mai esenţial, acolo 
unde îşi are prinse odgoanele de siguranţă însăşi individuaţia; în 
principiul anonim. Să subliniem aceasta şi prin cuvinte: în principiul 
anonim. Cunoaşterea individuată, în măsura în care nu e obiectivă, 
ci „subiectiv-finală", e inseriată într-o finalitate care nu e de natură 
biologică în sens naturalist, ci de natură ontologică. Adăugăm ime¬ 
diat: cunoaşterea subiectiv-finală nu istoveşte însă întreaga natură a 
cunoaşterii individuate. Ea reprezintă „masa“ cunoaşterii, dar alături 
de ea există şi o altă formă de cunoaştere, o formă de „transcendere". 

Concepţiile biologico-finaliste despre cunoaşterea individuată se 
bazează toate pe părerea clar exprimată că, în toate produsele şi 
actele ei, cunoaşterea individuată e complet încercuită în sine, con¬ 
damnată de a trăi în propria ei piele, că ea nu are nici o posibilitate 
de „transcendere“, că ea e fatalmente „subiectivă" şi în această cali¬ 
tate cel mult „finală", ca orice „organ" al individuaţiei. Se va vedea 
mai târziu că părerea aceasta despre cunoaşterea individuată nu 
rezistă unui examen mai sever. Cunoaşterea individuată posedă şi 
posibilitatea actului de „transcendere", ce-i drept numai într-o sin¬ 
gură formă, pe care vom determina-o de îndată ce vom fi pregătit 
îndeajuns terenul pentru aceasta. Nu e mai puţin adevărat că cunoaş¬ 
terea are această posibilitate. Or, dacă în cadrul cunoaşterii indivi- 
duate e dată, fie chiar şi numai într-o singulară formă, posibilitatea 
actului de transcendere, concepţiile biologico-finaliste despre cunoaş¬ 
terea individuată cad de la sine, fără excepţie, nefiind în stare să epui¬ 
zeze obiectul abordat. Finalismul „biologic" nu e destul de încăpător 
să cuprindă şi cunoaşterea ca „organ final", şi cunoaşterea ca „act de 
transcendere". Spre a putea explica aceste două forme de cunoaştere, 
trebuie să recurgem la un finalism mai larg decât poate fi cel „biolo¬ 
gic". Numai în cadrul unui finalism ontologic îşi găseşte explicaţia 
necesară atât subiectivitatea cunoaşterii individuate, cât şi actul de trans¬ 
cendere , pe care-1 atribuim într-o singulară formă acestei cunoaşteri. 

Să rezumăm. Gânditorii care au clădit pe mitul veracităţii Mare¬ 
lui Anonim - şi am văzut cât de tare se resimte metafizica de pene¬ 
traţia acestui mit - au fost împiedicaţi să cuprindă, în toată amploarea 
sensului ei, subiectivitatea cunoaşterii individuate; gânditorii care 
s-au impresionat exclusiv de subiectivitatea cunoaşterii individuate, 
intimidaţi poate de acelaşi mit, s-au văzut nevoiţi să refuze ideea 
unui raport cauzal, mai intim, între Marele Anonim şi cunoaşterea 
individuată. Comparând raportul dintre Marele Anonim şi cunoaş¬ 
terea individuată cu un mare cântar - insuficienţele şi păcatele con¬ 
genitale ale cunoaşterii individuate au fost totdeauna puse în sarcina 
tipsiei umane. Să privim această autodepreciere a genului uman cu 
zâmbet şi îngăduinţă şi să trecem mai departe. După îndelungate ex¬ 
perienţe psihologice în legătură cu amintitele eşecuri metafizice, 
începem să presimţim că ontologicul posedă articulaţii şi structuri 
din cele mai paradoxale. Presentimentul acesta ne dă o tărie şi ne 
scuteşte de multe sfieli, care nu mai sunt la locul lor. Dacă năzuim 

spre o mai adâncă interpretare a raportului dintre Marele Anonim 
şi cunoaşterea individuată, nu trebuie să ne sfiim de nici un para¬ 
dox. Dacă ne-am hotărî odată să vorbim despre un raport între Marele 
Anonim şi cunoaşterea individuată, trebuie să părăsim orice păreri 
moştenite şi să privim cu ochi cutezător şi atent abisurile care se 
deschid în faţa noastră. 

Teza pe care o susţinem e următoarea: raportul dintre cunoaşterea 
individuată şi misterul existenţial e reglementat dintr-o profundă 
ontologică iniţiativă anonimă. Cum cunoaşterea individuată se do¬ 
vedeşte a fi în masa ei preponderentă de natură „disimulatoare“, 
trebuie mai ales şi ca un prim pas să curăţim terenul de credinţa în 
„veracitatea" Marelui Anonim. Dar renunţând la mitul, propriu 
unui paradis idilic, despre „veracitatea" Marelui Anonim, nu vom 
recurge numaidecât la negaţia lui, ci la o teză mai complicată şi în 
consecinţă tot pozitivă. La teza, sau dacă voiţi: la un contra-mit mai 
potrivit paradisului tragic în care vieţuim, la contra-mitul despre 
„cenzura transcendentă". Admiţând că între obiect şi cunoaşterea 
individuată e interpolată din partea Marelui Anonim o cenzură trans¬ 
cendentă, vor cădea de la sine toate concepţiile metafizice care se 
întemeiază pe premisa tacită sau declarată a veracităţii Marelui Ano¬ 
nim. Descartes, într-unul din punctele critice ale sistemului său, 
încerca să se salveze cu credinţa mărturisită că Dumnezeu nu poate 
să ne înşele. E locul să spunem că această concepţie atât de generală 
la metafizicieni e o ficţiune, care nu are nici măcar calitatea de a fi 
adâncă. Repudiem, mai mult decât orice, caracterizarea divinităţii prin 
atribute convenţionale. Dacă nu ne-am da seama de irealizabilitatea 
unui precept cum este următorul, l-am transcrie întocmai: Dumnezeu 
trebuie ţinut sub observaţie! Pentru practicabilitate, să îngrădim pre¬ 
ceptul astfel: Dumnezeu trebuie ţinut sub observaţie aşa cum se 
poate, indirect cel puţin şi din dungă. S-ar înţelege atunci că Dum¬ 
nezeu are faţă de noi - şi în cadrul planurilor urmărite - o tactică, 
dar nu o morală. Mitul „veracităţii divine" nu redă câtuşi de puţin 
această ciudată „tactică". Dacă e vorba să traducem, tactica divină 
în termeni „morali", ar trebui să spunem că Dumnezeu ne înşală şi 
ni se sustrage metodic - fiindcă ceea ce ne revelează în chip pozitiv 
e disimulat, iar ceea ce ne revelează nedisimulat se face în chip oare¬ 
cum „negativ". Dar despre tactica divină nu e deloc indicat să se 
vorbească în termeni de morală umană. Una din erorile metafizicii 

de totdeauna a fost tocmai aceea de a fi substituit subtilităţile unei 
tactici transcendente postulatele unei morale umane. 

Prin teza despre cenzura transcendentă ne găsim pe o poziţie de 
unde avem posibilitatea unei revizuiri a oricărui sistem metafizic. 
Dacă un Hegel, de pildă, ar fi presimţit numai vag exigenţa mo¬ 
mentului metafizic al „cenzurii transcendente", nezguduit intercalat 
între „principiu" şi „cunoaşterea individuată", şi-ar fi dat seama că 
„ideile", fiind în imensa lor majoritate numai revelări disimulatorii 
ale existenţei, nu pot fi socotite drept momente sau încheieturi 
constitutive ale divinităţii. Nu ridicăm punctul de vedere al cenzurii 
transcendente ca un protest cu tot dinadinsul împotriva unui Des- 
cartes sau Hegel. Atât Descartes, cât şi Hegel sunt simple exemple, 
şi nu obiective exclusive de revizuire. Există o mulţime de metafizici 
care, faţă de poziţia ce-o ocupăm prin teza despre cenzura transcen¬ 
dentă, se găsesc într-o situaţie şi mai puţin privilegiată decât meta¬ 
fizica unui Descartes sau a unui Hegel. 


Bănuim în alcătuirea ontologică a „cenzurii transcendente" un 
moment integrant, asupra căruia urmează să ne oprim puţin aten¬ 
ţia. Am afirmat că cenzura transcendentă e aplicată de Marele Anonim 
cunoaşterii individuate, fiindcă o cunoaştere absolut obiectivă, adică 
pozitiv-transcendentă, implică probabil o „primejdie" pentru echili¬ 
brul şi pentru intenţionalitatea existenţială. Mişcându-ne aici pe un 
teren de probabilităţi, facem loc mai multor ipoteze care ar justifica 
cenzura transcendentă. Cenzurii transcendente i se poate da o moti¬ 
vare minimală, una medie şi una maximală. 

1. Motivarea minimală: posibilitatea unei cunoaşteri individuate 
absolut „obiective" ar condamna viaţa şi spiritul creator la stază per¬ 
petuă. Posesiunea „adevărului transcendent" ar zădărnici creaţia şi 
ar osândi spiritul la repetiţie stereotipă. Dacă am fi în stăpânirea ade¬ 
vărului absolut, ar încremeni în noi orice tensiune spre altceva, ni 
s-ar tăia orice dinamică şi în vinele noastre ar îngheţa, nemaigăsindu-şi 
justificarea, orice efort, ne-am preface în cristale văzătoare şi imo¬ 
bile. Faptul că nu suntem cristale imobile sau făpturi hieratice, ci 
configuraţii larvare, în spaţiu şi timp, faptul că nu suntem zei în acord 
permanent cu ei înşişi, ci molecule neîmplinite, bolnave de un lăun- 

trie dezechilibru, faptul că nu suntem statice oglinzi, ci fiinţe urzite 
din instabilitate şi efort constituie o dovadă că suntem creaturi înadins 
refuzate de adevăr, spre a fi cu atât mai midt creaturi destinate creaţiei. 
Spre a preîntâmpina „staza perpetuă" a vieţii şi a spiritului, Marele 
Anonim aplică cunoaşterii individuate „cenzura transcendentă". în¬ 
grădind astfel cunoaşterea individuată, Marele Anonim o înzestrează 
în acelaşi timp cu tendinţa dinamică de a se depăşi în fiecare moment. 

2. Motivarea medie: se poate presupune că o cunoaştere indi¬ 
viduată absolută implică o primejdie pentru subiectul cunoscător, 
care ar putea fi smuls din aderenţele sale creaturale şi astfel scos din 
echilibrul său de o asemenea cunoaştere. O cunoaştere absolută ar 
constitui pentru un individ creatural un dar care ar dezrădăcina 
creatura din natura sa proprie şi din natura în care e împletită. 
Cunoaşterea absolută ar prilejui o emancipare a individuaţiei, pe 
care individuaţia prin firea ei n-ar putea-o suporta şi căreia ea în 
primul rând i-ar cădea jertfă. Dar o cunoaştere absolută ar alcătui o 
primejdie şi pentru obiectul cunoscut, care ar putea fi după plac 
creat, şi astfel şi distrus pe această cale. Aceste primejdii au toate 
caracterul unei perturbaţii virtuale a echilibrului existenţial. 

3. Motivarea maximală: o cunoaştere individuată absolut obiectivă 
ar reprezenta o primejdie pentru Marele Anonim însuşi, care ar pu¬ 
tea fi scăzut în potenţa sa şi în parte zădărnicit în intenţiile sale de 
o asemenea cunoaştere individuată. Orice eventuală cunoaştere ab¬ 
solută proprie unui subiect periferial al existenţei ar însemna un peri¬ 
col de descentralizare a existenţei. 

Motivarea cenzurii transcendente pe un plan de probabilităţi e 
susceptibilă de gradaţii. Noi înşine înclinăm să acceptăm cele trei 
etaje ale motivării în total, fiindcă ele nu se exclud, ci se completează. 
Oricare din ele constituie însă o raţiune suficientă pentru cenzura 
transcendentă. întâia motivare e în legătură cu menirea creatoare a 
spiritului individuat. A doua motivare e în legătură cu angrenajul 
existenţial în care e vârât subiectul individuat sau obiectul cunoscut. 
A treia motivare priveşte raportid dintre Centrul absolut ţi individuaţie. 
Motivarea cenzurii merge deci de sus în jos, de la suprafaţă în adânc. 
Ele se suprapun, cimentându-se reciproc într-o supremă solidaritate. 

Natura primejdiilor pe care le implică o cunoaşterea individu¬ 
ată absolută nu se poate preciza dincolo de această circumscriere 
ipotetică a lor. O mai strânsă precizare pozitivă ar fi posibilă numai 

trecând barierele cenzurii transcendente. Barierele cenzurii transcen¬ 
dente fac însă parte integrantă din fiinţa noastră. „Fiinţăm“ prin ele. 
Nu putem trece peste ele decât dacă ne „desfiinţăm". Numai ana¬ 
logiile psihologice înlesnesc vag o ghicire a felului lor. Dar analogiile 
sunt analogii. Simple analogii şi, mai ales în cazul acesta, nimic decât 
analogii. Analogiile la care facem aluzie se schiţează în jurul unor 
foarte concludente perturbaţii în ordinea firească a lucrurilor, per¬ 
turbaţii pe care le aduc cu sine anume „cunoaşteri", cu toate că sunt 
îngăduite de cenzura transcendentă şi cu toate că în consecinţă ar 
trebui să se presupună că li s-a luat orice ascuţiş îndreptat împotriva 
echilibrului existenţial. Aceste cunoaşteri, îngăduite de cenzura trans¬ 
cendentă şi totuşi primejdioase, sunt primejdioase sau pentru „obi¬ 
ectul" cunoscut, sau pentru „subiectul" cunoscător. 

1. Psihologia, ca aşa-zisă ştiinţă despre cele sufleteşti, ne învaţă că 
o cunoaştere, aşa cum e ea posibilă şi permisă, a modului cum se pro¬ 
duce un fenomen psihic poate câteodată să zădărnicească producerea 
acestui fenomen. In genere fenomenele psihice care se produc fără 
cunoaşterea modului lor de producere suferă, prin reflex de la o ase¬ 
menea eventuală cunoaştere, o perturbaţie. Spre ilustrare ajunge 
exemplul clasic în legătură cu actele ce se realizează „instinctiv" sau 
prin „reflex". Să ne gândim la gravele inconveniente pricinuite unui 
astfel de act atunci când, între împrejurările care solicită un act şi actul 
însuşi, intervine gândul conştient al actului. In stadiul de pregătire 
a unor asemenea acte, caracterizate de altfel printr-o desăvârşită 
siguranţă a realizării, se instalează prin momentul „cunoaşterii" lor 
un moment penibil de nesiguranţă, de indecizie, de ezitare, suscep¬ 
tibil de a duce în cele din urmă chiar la anihilarea actului. Iată un 
exemplu simplu cu privire la faptul mai general şi de netăgăduit că 
anume „cunoaşteri", chiar îngăduite de cenzura transcendentă, duc 
câteodată la distrugerea propriului lor obiect. 

2. De altă parte anume „cunoaşteri", deşi îngăduite de cenzura 
transcendentă, pot să fie o primejdie pentru subiectul cunoscător. 
Exemple pentru aceasta, nu decisive, dar care ar alcătui un ispititor 
subiect de cercetare, vedem în cazurile tragice ale acelor psihologi 
care, dacă trebuie să credem biografilor, nu e exclus să fi fost distruşi 
chiar de revelaţiile ce au avut fericirea nefastă să le facă. De la Nietzsche 
până la psihanalişti s-ar putea înşira nume şi fapte suficient de atră¬ 
gătoare pentru o asemenea cercetare. Cine ar putea preciza în ce 

măsură un Otto Weininger a fost sufleteşte distrus de spaima şi 
decepţia metafizică în faţa lucrurilor descoperite în sine şi în alţii? 
Dar cazurile acestea aparţin muzeului de rarităţi psihologice. Le ală¬ 
turăm, cu mai multă putere de convingere, un fapt mai interesant, 
fapt care frizează mai puţin psihopatologia şi cu aderenţe mai gene¬ 
ral umane. 

Să ne întrebăm bunăoară ce a putut să însemne „cunoaşterea 
morţii“ în momentul când acest gând a apărut întâia oară în con¬ 
ştiinţa umanităţii, cu toată intensitatea, neatenuat de nici o iluzie, ne¬ 
îmblânzit de nici o închipuire. Gândul că suntem trabanţii „morţii" 
trebuie să fi produs „crize", despre care astăzi ne mai dau o ştearsă 
idee numai crizele metafizicienilor care, la fel cum au conservat în 
ei copilăria mare a omenirii, par a fi păstrat în sufletul lor şi ceva din 
primul ecou al morţii în conştiinţa umanităţii. Dacă omul nu ar fi 
reacţionat faţă de cunoaşterea „morţii", această cea mai tulburătoare 
cunoaştere, cu intense iluzii mitologice, s-ar fi putut întâmpla să 
cadă jertfă însuşi gândului morţii. Gândul morţii a deschis în con¬ 
ştiinţa omului o rană, care a rămas şi va rămâne nevindecată, nici o 
frunză de leac nefiind destul de mare s-o acopere. Notăm că şi în 
acest caz avem de a face cu o cunoaştere îngăduită de cenzura trans¬ 
cendentă. Efectul catastrofic al unei astfel de cunoaşteri, chiar aşa cum 
e ea îngăduită de cenzura transcendentă, ne dă o presimţire vagă şi 
analogică despre aroma amară a primejdiilor cu care ar fi împreu¬ 
nate cunoaşterile depline de la care suntem opriţi prin „cenzura 
transcendentă". 

Mitologiile, atât antice, cât şi biblice - nu ne sfiim deloc să le 
punem alături -, vorbesc la figurat despre opreliştile în legătură cu 
anume cunoaşteri. Legendele, de altmintrelea atât de pline de tâlc, 
ale celor vechi, amintesc despre un gânditor care a fost pedepsit de 
zei cu o cumplită moarte fiindcă a descoperit un... adevăr matematic 
(acest adevăr e astăzi în gura tuturor copiilor). După mitul biblic, 
întâii oameni au fost opriţi să se atingă de roadele pomului ştiut. 
(Motivul interdicţiei e încă subiect de dispute exegetice.) Nici din 
mituri, nici din legende - oricum le-am interpreta - nu se desprinde 
însă gândul despre o cenzură transcendentă, aşa cum îl rostim aici. 
Miturile şi legendele vorbesc despre oprelişti şi pedepse în legătură 
cu anume „cunoaşteri". Omul are însă, după toate acele mituri şi 
legende, posibilitatea de a ajunge în posesia cunoaşterilor oprite. Cu¬ 
noaşterile oprite sunt păzite de zei sau de divinitate, ca un secret 

profesional al lor şi numai al lor. Omul, înzestrat cu suficiente însu¬ 
şiri ale minţii şi cu îndestulătoare îndrăzneală, are totuşi putinţa să 
ajungă şi în stăpânirea acestor cunoaşteri, chiar în ciuda geloziei ce¬ 
reşti. îl aşteaptă însă totdeauna o răzbunare din partea unui cer 
uman-meschin. După legende şi mituri, adevărul e uneori ascuns şi 
„tabu“, dar nu inaccesibil. Nu acesta e sensul mai profund al teoriei 
despre „cenzura transcendenta'. Prin cenzura transcendentă nu sunt 
oprite anume cunoaşteri la care s-ar putea totuşi ajunge. Prin cen¬ 
zura transcendentă e oprită însăşi cunoaşterea deplină, pozitivă, nedisi- 
mulatoare. Omul n-are posibilitatea să treacă peste această oprelişte, 
fiindcă ea e înscrisă în fiinţa şi structura sa. Marele Anonim nu va avea 
deci prilejul să se răzbune, nici dacă l-am înzestra înadins cu ase¬ 
menea micimi. Cuvântul biblic „Cine vede pe Dumnezeu moare" 
rămâne un simplu cuvânt, poetic şi impresionant, dar fără obiect. 
Căci Dumnezeu s-a îngrijit să nu poată fi văzut, adică să nu poată 
fi cunoscut întocmai; Dumnezeu s-a îngrijit să poată fi cunoscut cel 
mult „disimulat" sau ca „mister catexohin"; altfel n-ar muri numai 
cel ce-L vede, ci o putere s-ar stinge şi în Dumnezeu. Dacă cineva 
ar vedea pe Dumnezeu, ar putea să piară în parte Dumnezeu însuşi; 
o asemenea cunoaştere ar echivala cu o castrare parţială a Divinităţii. 

Când vorbim despre „primejdiile metafizice" pe care le-ar implica 
o cunoaştere individuată absolută, ne dăm seama că uzăm de o ex¬ 
presie înflorită, de un arabesc, pentru un aproape impoderabil con¬ 
cept liminar. Vom spune despre aceste primejdii că există, dar că nu 
pot fi determinate mai de aproape. Căci determinarea mai de aproape 
ar presupune tocmai trecerea dincolo de „disimulările" impuse struc¬ 
tural cunoaşterii prin cenzura transcendentă. Ideea despre „primejdia 
metafizică" implicată de o cunoaştere individuată absolută este - dacă 
o privim cu ochi critic — un simplu termen metaforic pentru „mo¬ 
tivul" pe cât de ascuns, pe atât de grav care îl îndeamnă pe Marele 
Anonim la intercalarea cenzurii transcendente între existenţă şi cu¬ 
noaştere individuată. Vorbind tot la figurat, vom spune că ceea ce îl 
îndeamnă pe Marele Anonim la intercalarea cenzurii nu e, desigur, 
o gelozie în legătură cu un secret profesional, ci o insondabilă grijă 
pentru echilibrul şi sporul existenţial. 

Devotamentul promis ideii centrale ce ne preocupă ne face să 
mai marcăm unele lucruri care nu se înţeleg de la sine. Nu orice cu¬ 
noaştere individuată absolută, fără deosebire, presupune o primejdie 

metafizică. Cenzura transcendentă e suficient motivată şi admiţând 
numai că unele dintre „cunoaşterile absolute 1 ' sunt metafizic pri¬ 
mejdioase. Cenzura transcendentă se aplică însă în orice caz asupra 
întregii cunoaşteri individuate, şi anume în chip structural; aceasta 
din cauză că o structură, care ar da acces la transcendenţă în chip 
absolut, ar deschide poarta, eo ipso, şi spre adevărurile metafizic pri¬ 
mejdioase. Cenzura nu trebuie neapărat să ne-o imaginăm aplicată 
ca oprelişte de la orice adevăr absolut, fiindcă orice adevăr absolut 
ar conţine primejdii metafizice. Cenzura e suficient motivată şi dacă 
se admite că e aplicată în chip oarecum preventiv asupra întregii cu¬ 
noaşteri individuate, pentru a tăia acesteia accesul la unele cunoaşteri, 
şi anume la acelea care sunt metafizic primejdioase. Ţinând seama 
de toate aceste momente, ajungem la formula că cenzura transcendentă 
aplicată cunoaşterii individuate are un caracter totalitar şi preventiv. 


INTEGRAREA ÎN MISTER 

Cunoaşterea individuată e un organ de convertire apologică a 
misterelor existenţiale în cadrul vast al unei ontologii cenzoriale. 
Faptul convertirii apologice l-am reţinut până acum mai ales în 
forma „revelaţiei disimulatoare“. O altă formă de convertire apo¬ 
logică e aceea a „integrării" cunoaşterii în „mister ca atare". Aceste 
două forme sunt singurele posibile şi ele istovesc de fapt tot spaţiul 
ocupat de cunoaşterea individuată. Cunoaşterea individuată, ca organ 
de convertire apologică a misterelor existenţiale, e sau revelaţie disi- 
mulatoare, sau integrare în mister ca atare. Cele două moduri sunt 
părţi complementare, care umplu întreg volumul interior al cunoaş¬ 
terii individuate. O a treia posibilitate nu e de întrezărit între hota¬ 
rele cunoaşterii individuate umane. 

Când cunoaşterea individuată procedează prin „revelări" disimu- 
latoare, misterul existenţial cuprins de această cale e apărat de cu¬ 
noaştere şi subiectul cognitiv e apărat de „mister", de obicei fără ca 
subiectul cognitiv să ajungă la conştiinţa despre vreun mister care ar 
fi fost disimulat prin revelaţie. Conştiinţa de mister nu intervine în 
chip necesar şi de obicei nu se produce în nici un chip cu prilejul 
unei „revelaţii disimulatoare". Revelaţiei disimulatoare i se dă falsul 

nimb al unei revelaţii pure. Cunoaşterea individuată - în posesia 
unei revelaţii disimulatoare - ajunge cel mult la conştiinţa că această 
„revelaţie" nu e totul, că dincolo de ea este loc şi pentru altele, că în 
această revelaţie şi dincolo de ea sunt lipsuri sau hiaturi, care însă 
toate ar putea fi umplute prin alte revelaţii. Cunoaşterea individuată 
nu parvine niciodată la conştiinţa că un mister existenţial se ascunde 
în dosul revelaţiei, ca acest mister existenţial care se ascunde e altfel 
decât latura sa care se arată, că revelaţia disimulează şi că arătatul ar 
putea fi înlocuit printr-o transcendenţă criptică , ce scapă cunoaşterii. 
Cunoaşterea individuată, atunci când e stăpânită de o revelaţie disi¬ 
mulatoare, e stăpânită de obicei şi de credinţa, pe cât de neîntemeiată, 
pe atât de netăgăduit, că revelaţia e arătare pură, nedisimulatoare, şi 
că obiectul i se arată în chip adecvat, nealterat. Numim această cre¬ 
dinţă iluzia adecvaţiei. Iluzia adecvaţiei e un adaos - nu lipsit de 
sens - la revelaţia disimulatoare, un moment preţios în planul onto¬ 
logic al cunoaşterii, un adaos de cimentare a cenzurii şi a rostului ei. 
Cert lucru, ar putea să existe cunoaşteri prin revelaţii disimulatoare 
însoţite şi de conştiinţă netă că ele sunt revelaţii disimidatoare. Or, 
într-o anume fază spornică, cunoaşterea prin revelaţii disimulatoare 
e permanent şi nedespărţit întovărăşită de iluzia adecvaţiei. Foarte 
pe nedrept iluzia adecvaţiei a fost interpretată ca o naivitate a cu¬ 
noaşterii. Faptul a fost depreciat şi periferializat mai mult decât 
trebuie. Iluzia adecvaţiei e ceva mai mult decât o simplă naivitate. 
Noi vedem în ea, pe plan ontologic, un moment întregitor al „cen¬ 
zurii transcendente", nu necesar, dar de firească rotunjire; un moment 
auxiliar, dar nu simplu decorativ. Iluzia adecvaţiei constituie o supra- 
asigurare a cenzurii transcendente. Iluzia adecvaţiei e un moment 
care se adaugă întru apărarea misterului existenţial. Şi iată cum: 
subiectul cognitiv, împrumutând unei revelaţii disimulatoare nimbul 
adecvaţiei - nu se va mai simţi nici o clipă ispitit să caute un „mis¬ 
ter" în dosul unei revelaţii disimulatoare. Prin iluzia adecvaţiei, reve¬ 
laţia „disimulatoare" e socotită o revelaţie „pură" a misterului existenţial, 
şi astfel subiectul cognitiv e adus în situaţia de a se declara pe deplin 
mulţumit de ceea ce a luat în posesiune. Sub stăpânirea iluziei adec¬ 
vaţiei, subiectul cognitiv nu va mai face nici o încercare, nici un efort 
de a depăşi revelaţia disimulatoare a misterului existenţial. De aceea 
iluzia adecvaţiei trebuie considerată ca un moment întregitor al cen¬ 
zurii transcendente sau mai precis ca o supraasigurare a acesteia. 

Cât timp cunoaşterea individuată stă sub imperiul deplin al cen¬ 
zurii, al cenzurii supraasigurate de iluzia adecvaţiei, se poate spune 
că ea e în stare de graţie. Ea e oarecum aşezată în mâinile Marelui 
Anonim. Nu e vorba aici, fireşte, de o graţie absolută, căci atunci 
cunoaşterea individuată ar trebui să fie în posesia nelimitată şi ne¬ 
cenzurată a transcendentelor. Subiectul cognitiv se găseşte totuşi în 
stare de graţie , să-i zicem, cenzurată. Cu aceasta, subiectul cognitiv 
e păzit nu numai de o ipotetică primejdie metafizică, ci de orice 
frământare şi chin, care duc la învrăjbire cu sine însuşi. Termenul 
teologic de „graţie" nu ne înspăimântă. Dislocarea mai liberă a 
termenilor dintr-un domeniu în altul n-a fost totdeauna un lucru 
inutil. Nu ne-am feri în caz de nevoie nici să luăm din teologie un 
termen expresiv, spre a-1 împământeni, să zicem, în botanică. Ter¬ 
menul de profundă rezonanţă „graţie" exprimă după noi, pe un plan 
ontologic şi în perspectivă inversă — de dincolo spre dincoace -, 
stări de acelaşi ordin care sunt redate în lumea noastră sublunară 
prin cuvinte ca „somn", „vis", „inconştient", „conştiinţă vegetativă" 
etc. Socotim aşadar în stare de graţie neviciată cunoaşterea concretă, 
cunoaşterea paradiziacă, cunoaşterea mitică. Conţinuturile acestor 
moduri de cunoaştere au ceva comun prin faptul că ele fac impresia 
de ansamblu că ni se dau şi că noi nu contribuim cu nimic la pro¬ 
ducerea lor. Modurile de cunoaştere concret, paradiziac, mitic au un 
caracter receptacular şi ceva din aspectul liniştitor al lucrurilor care 
se fac de la sine. Spre deosebire de cunoaşterea luciferică, în care 
spontaneitatea, efortul, tensiunea, chinul şi turmentarea subiectului 
cognitiv devin dominante. Prin această diferenţiere nu se despart 
cunoaşterile de „graţie" de cunoaşterea „luciferică", ca şi cum întâile 
ar fi exclusiv receptaculare, iar ultima un produs pur al spontaneităţii. 
Receptacularul şi spontaneitatea alcătuiesc aliajul fiecăreia, deosebirea 
zace doar în supremaţia unui factor asupra celuilalt. In cunoaşterile 
de „graţie neviciată", accentul zace pe receptacular, pe factorul incon¬ 
ştient, organic; în cunoaşterea luciferică, accentul zace pe spon¬ 
taneitate, pe elaborare conştientă, pe efort. Prin cunoaşterea luciferică 
subiectul cognitiv iese din starea de graţie apucând drumul dramei 
sale proprii. Aceasta nu înseamnă că cunoaşterea luciferică nu mai 
are nici o legătură cu starea de graţie, cu darurile de graţie. Cunoaş¬ 
terea luciferică îşi are baza tot în „graţie", ea iese din graţie numai 
ca frământare, ca tentaţie, ca încercare, ca exces. Drama interioară a 

cunoaşterii luciferice nu e un produs al graţiei, dar ea e îngăduită 
din partea graţiei. Despuind „starea de graţie" de orice atribut priso- 
selnic, vom înţelege prin ea starea în care se găseşte un lucru sau un 
subiect capabil de acte când ele zac imperturbabile sau se împlinesc 
de la sine în matca ce li s-a hărăzit din partea supremului Centru 
Anonim. „Lucifericul", în sensul strict, e orice încercare de a ieşi dintr-o 
asemenea „matcă". 

Ştim, din studiul ce i l-am închinat, că cunoaşterea luciferică 1 
începe prin actul prin care un mister e declarat deschis ca atare. Pe 
planul ontologic, unde situăm faptele ce ne preocupă, actul iniţial al 
cunoaşterii luciferice îşi găseşte o specială interpretare. Sub acest 
nou unghi, actul iniţial al cunoaşterii luciferice e actul prin care se 
înlătură iluzia adecvaţiei. Prin acest act, cunoaşterea înţelegătoare se 
declară, implicit, deziluzionată de conţinuturile ei. Subiectul cognitiv 
procedează ca şi cum ar avea conştiinţa că revelările, de care e inva¬ 
dată cunoaşterea individuată, sunt numai „revelări disimulatoare" 
ale misterelor existenţiale. Revelările sunt privite ca simple semne 
arătate ale unor mistere în esenţă ascunse. Prin modul „luciferic", 
cunoaşterea individuată se instalează în „mister ca atare". Acest dar de 
instalare în mister ca atare e încă tot un dar de „graţie"; un dar care 
devine însă foarte prielnic tentaţiei luciferice, în sens restrâns, de a 
depăşi „matca" prescrisă. 

Să ne oprim puţin asupra ideii de mister, ale cărei variante epis¬ 
temologice le-am arătat altă dată. Am văzut atunci cum ideea de 
mister trebuie plasată în centrul teoriei cunoaşterii. Să ne întrebăm 
acum dacă nu cumva aceeaşi idee e susceptibilă de a deveni şi cen¬ 
trul unei ontologii sau metafizici a cunoaşterii. Credem că da. Cu 
aceasta am ajuns la un punct asupra căruia trebuie să oprim cu tot 
dinadinsul atenţia cititorului, solicitându-i o încordare. Suntem la 
un cot de drum, sau la încheietura decisivă a teoriei noastre meta¬ 
fizice. Nodul vital al teoriei consistă în afirmaţia că ideea de mister 
ocupă un loc privilegiat în articulaţia interioară a cunoaşterii indivi- 
duate. Aceasta fiindcă ideea de mister e singura idee care sparge, sau 
mai bine zis „trece”, frontul cenzurii transcendente. De adăugat numai¬ 
decât: cu îngăduirea acestei cenzuri transcendente înseşi. Alte idei, 

1. Cunoaşterea luciferică - o numim astfel nu fiindcă orice act al ei ar în¬ 
semna ceva „luciferic“, adică o încercare de a ieşi din propria „matcă**, ci fiindcă 
ea, prin înseşi predispoziţiile ei, înclină în deosebită măsură spre orgoliul luciferic. 

despre care s-ar mai putea susţine că „trec“ frontul cenzurii, posedă 
această calitate numai în măsura în care ele conţin, ca ultimă impli¬ 
caţie, tocmai ideea de mister ca atare. 

Pare desigur ciudat ca în masa imensă a ideilor care populează 
cunoaşterea individuată, de pretutindeni şi de totdeauna, să existe o 
singură idee privilegiată în acest sens. Fără de lămuriri suplimentare, 
afirmaţia despre singularitatea privilegiată a ideii de mister pare fără 
îndoială arbitrară. Ea e totuşi punctul arhimedic, eminamente răzleţ, 
la care nu putem renunţa. Ideea de mister posedă o seamă de parti¬ 
cularităţi care îi revin numai ei şi care, odată puse în evidenţă, au 
darul să atenueze impresia de arbitrar a afirmaţiei despre privilegiul 
ei de unic vad care taie cordonul cenzurii transcendente. 

Particularităţile ei se pot formula astfel: 

1. Ideea de mister implică un act de transcendere; 

2. Ideea de mister e o „idee-negativ“; 

3. Ideea de mister constituie orizontul unui întreg mod de 
cunoaştere; 

4. Ideea de mister este element constitutiv în definiţia cenzurii 
transcendente. 

Prin ideea de mister, cunoaşterea individuată ajunge ideativ în 
posesia obiectului transcendent: ideea de mister ca atare, cu varian¬ 
tele ei, posedă însă această priză transcendentă numai incomplet, 
prin aceea că exprimă obiectul transcendent în partea sa esenţială în 
chip negativ. Amintim definiţia: ideea de mister exprimă conştiinţa 
unei lipse în obiectivul cunoaşterii, a unei lipse esenţiale, pe care o 
putem substitui unei prezenţe accidentale. Cunoaşterea individuată 
are cu adevărat despre „obiectul total" o idee adecvată: ideea de mis¬ 
ter. Ea consistă în conştiinţa unei absenţe cu accent de esenţialitate, 
care se substituie unei prezenţe pline, dar fâră accent de esenţialitate. 1 
împrejurarea aceasta ne face să numim ideea de mister o „idee-ne- 
gativ“. Ideea de mister acoperă „obiectul total", dar îl acoperă aşa cum 
în tehnica plastică „negativul", clişeu sau mulaj, îşi acoperă „obiectul". 

Ideea de mister, fiind o idee de transcendere şi o idee-negativ, se 
separă, prin aceasta chiar, de toate celelalte. Dar ea se separă de toate 
celelalte şi în vederea unui rol pe care spiritul nu ezită să i-1 acorde 
fâră nici o restricţie. Dacă toate ideile alcătuiesc un singur ordin, 


1. A se vedea analiza ideii de mister în Cunoaşterea luciferică. 

ideea de mister e de alt ordin. Când o idee posedă în câmpul cunoaş¬ 
terii un anume grad de abstracţiune şi de dominanţă, i se dă titlul 
onorific de „idee-categorie“. E ideea de mister o asemenea idee-ca- 
tegorie? Acesta e gradul cel mai de jos ce i se poate conferi. Se pare 
însă că ea e făcută pentru o onoare şi mai înaltă. Ideea de mister 
înseamnă mai mult decât o idee-categorie, precum cea a substanţei, 
a cauzalităţii etc. Ideea de mister circumscrie orizontul epistemologic 
al unui întreg mod de cunoaştere, şi anume al modului luciferic. 
Ideea de mister delimitează obiectul vast şi inepuizabil al cunoaşterii 
luciferice. Dacă n-am dispune de ideea de mister, spiritul nostru n-ar 
fi numai mai sărac cu o idee-categorie, cu una între altele, ci cu un 
întreg mod de cunoaştere, cel mai complex din câte îşi dispută în¬ 
tâietatea în spiritul uman. Ideea de mister are un rost de-a dreptul 
continental pe globul cunoaşterii individuate. 

Prin cenzura transcendentă, cunoaşterea individuată e constrânsă 
să fie organ de convertire apologică a misterelor existenţiale. Ideea de 
mister e un moment determinant al acestei ontologii cenzoriale. 
Ideea de mister dă relief şi fixează sensul cenzurii transcendente. 

Faptul de a fi un produs al unui act de transcendere, faptul de a 
fi o idee-negativ, faptul de a fi orizont al unui întreg mod de cunoaş¬ 
tere şi faptul de a fi moment constitutiv în ontologia cenzurii con¬ 
verg în ideea de mister ca tot atâtea trăsături care pledează amplu în 
favoarea afirmaţiei despre singularitatea ei. Ideea de mister e o idee de 
transcendere, admisă ca atare din partea cenzurii transcendente 
numai fiindcă e o idee-negativ; ideea de mister condiţionează un întreg 
mod de cunoaştere numai fiindcă e produsul unui act de transcendere; 
ideea de mister e moment constitutiv al cenzurii transcendente numai 
fiindcă e în acelaşi timp şi produs al unui act de transcendere, şi 
idee-negativ, şi orizont al unui întreg mod de cunoaştere. Singularita¬ 
tea ideii de mister şi privilegiul ei îşi găsesc deci explicaţia într-o 
seamă de particularităţi, care se împletesc, se leagă şi se condiţionează 
una pe alta. 

Cenzura transcendentă, rămânând consecventă cu sine însăşi, poate 
să îngăduie cunoaşterii individuate o spargere a frontului cenzorial 
prin ideea-negativ a „misterului", ea nu poate să îngăduie însă cunoaş¬ 
terii o pătrundere pozitivă în transcendenţă. Depăşirea intr-un anume 
sens a cenzurii prin ideea-negativ a misterului ca atare e permisă 
fiindcă prin această idee misterul e, de facto , încă tot „apărat". Cenzura 

transcendentă intervine cu cordonul despărţitor numai faţă de orice 
eventuală transcendere pozitivă. Nu actul de transcendere, în general, 
e deci interzis cunoaşterii individuate, ci actul de transcendere în sens 
pozitiv. Actul de transcendere prin ideea-negativ e admis, fiindcă prin 
acest act nu se contravine la intenţiile şi rostul cenzurii. Linia pe 
care şi-a plantat interdicţiile cenzura transcendentă nu zace deci între 
revelarea disimulatoare a existenţei şi actul de transcendere în sine, 
pentru a admite pe cea dintâi şi a zădărnici pe cea din urmă. Linia 
interdicţiile cenzoriale zace între revelarea disimulatoare şi trans- 
cenderea prin ideea-negativ, privite ca un singur front admis, de o 
parte, şi transcenderea pozitivă, privită ca front advers şi neadmis, 
de altă parte. Metafizicienii nu şi-au dat seama de existenţa unei cen¬ 
zuri transcendente, cu atât mai puţin de plasarea cu totul paradoxală 
a liniei cenzoriale. 

Ne întoarcem. Spuneam că prin cunoaşterea luciferică subiectul 
individuat ia drumul dramei interioare. Să precizăm. Cunoaşterea 
luciferică, izbutind să se instaleze prin ideea-negativ a misterului în 
prezenţa obiectului însuşi, adică reuşind să spargă frontul cenzurii 
transcendente, cade în păcatul de a crede în posibilitatea de a cu¬ 
prinde şi în sens pozitiv obiectul transcendent. Cunoaşterea lucife¬ 
rică, pe baza faptului că dispune de virtutea transcenderii (prin 
ideea-negativ), cade în greşeala de a crede că posedă şi virtutea trans¬ 
cenderii pozitive. Ieşirea din starea de graţie la acest loc şi în această 
clipă ia o întorsătură şi proporţii cu adevărat luciferice. Stăpânită de 
orgoliul luciferic, cunoaşterea individuată râvneşte să asimileze, să 
anuleze misterul, substituindu-i poziţii cognitive care nu mai implică 
nici un mister; stăpânită de orgoliul luciferic, cunoaşterea individuată 
tinde să desfiinţeze misterul, convertindu-1 în non-mister. Cu aceasta 
suntem în plină dramă interioară a cunoaşterii individuate. 

încercările luciferice de a converti un mister în non-mister au un 
caracter tragic, deoarece, după infinite eforturi, toate sunt osândite 
să se prăbuşească. Eforturile în sine ale cunoaşterii luciferice nu sunt 
totuşi inutile sau fără rost. Destinul tragic aparţine aproape mai mult 
speranţelor legate de aceste eforturi decât eforturilor în sine. Repe¬ 
tăm: cunoaşterea luciferică nu are în nici un chip posibilitatea de a 
preface misterul existenţial în non-mister. Ea are numai posibilitatea 
de a se integra în mister ca atare , cu latitudinea de a-1 „varia". Ştim 
că această variată integrare are loc în triplu chip: 

1. Cunoaşterea luciferică se integrează în mister încercând să-l 
atenueze, fără pretenţia de a-1 anula. Această sarcină constituie o 
problemă indefinită. 

2. Cunoaşterea luciferică se integrează în mister permanentizându-l. 

3. Cunoaşterea luciferică se integrează în mister potenţându-l. 
Sau dându-i tot relieful şi toată adâncimea ce i se cuvine. 

Atenuarea şi permanentizarea unui mister se fac prin „enstazie 
intelectuală", potenţarea se face prin ceea ce am numit „ecstazie in¬ 
telectuală". Nu vom stărui asupra acestor termeni suficient lămuriţi 
în alte lucrări ale noastre. Ar fi doar de adăugat că ecstazia inte¬ 
lectuală deschide posibilitatea de integrare extremă, sau totală, a cu¬ 
noaşterii individuate în „mister". întrucât prin ecstazia intelectuală 
cunoaşterea individuată nu numai se leapădă cu desăvârşire de velei¬ 
tatea de a converti misterul în non-mister, ci se complace în miste¬ 
rul înteţit ca atare, ceea ce constituie o atitudine tocmai contrară, 
„ecstazia intelectuală" dobândeşte semnificaţia unei compensaţii sau 
răscumpărări a orgoliului luciferic iniţial. 

Cunoaşterea individuată, privită în raportul său cu misterul exis¬ 
tenţial, e sortită, precum văzurăm, prin înseşi modurile sale struc¬ 
turale, unei drame interioare. Drama despre care e vorba nu e ceva 
accidental, ea ţine de natura intimă a cunoaşterii individuate, care are 
latitudinea de a trece de la modul paradiziac (sau concret, sau mitic) 
la cel luciferic. Cunoaşterea individuată e dramatică prin posibilităţi, 
mai puţin însă prin drumul pe care-1 apucă, de facto, un ins oarecare. 
Drama interioară a cunoaşterii individuate e în mare grad virtuală, 
deoarece în istorie şi în indivizii izolaţi ea se realizează felurit şi mai 
ales în diversă măsură. Drama interioară a cunoaşterii se pretează în 
mare grad la comentarii literare şi la abilităţi stilistice. Repudi¬ 
ind artificiile confecţionate la întâmplare, ne mărginim la indicarea 
„fazelor" dramei. 

Fazele dramei sunt: 

Starea de graţie, 

Ieşirea din graţie, 

Orgoliul luciferic, 

Eşuarea, 

Integrarea în mister. 

Aceste faze, transcrise parcă dintr-un scolastic tratat de dramaturgie, 
nu sunt deopotrivă realizate în conştiinţa tuturor indivizilor. Depinde 

de energia intelectuală a fiecăruia până unde răzbeşte în drama vir¬ 
tual înscrisă în chiar structura cunoaşterii individuate. Sunt indivizi 
care rămân pentru totdeauna în starea de graţie, fără de a putea fi 
deziluzionaţi cândva, undeva de ceva; alţii se definitivează în orgo¬ 
liul luciferic, fără de a-i simţi vreodată zădărnicia; sunt indivizi care 
înaintează până la integrarea în mister, dar fără de a trage ultimele 
consecinţe din atitudinea lor. Puţini se integrează în mister în forma 
totală a ecstaziei, rotunjind cu o lăuntrică împăcare drama cunoaşterii. 


în istoria filozofiei, ideea de „mister" a jucat un rol mai mult sau 
mai puţin deplorabil de cenuşăreasă. Mai grav. Gânditorii s-au spe¬ 
riat de „mister" precum anticii greci de haos, precum creştinii de 
păcat. în consecinţă, „misterul" a fost pentru diverşii gânditori sau 
un obiectiv de înlăturare imediată, sau o simplă prezenţă liminară 
cunoaşterii. Când gânditorii nu s-au mărginit să constate doar pre¬ 
zenţa misterului, ei au încercat totdeauna să-l înlăture. Această atitu¬ 
dine echivalează aproape cu o fobie faţă de mister. într-o asemenea 
situaţie nu putem cere sfatul filozofiei consacrate cu privire la temele 
aduse aici în dezbatere. Noutatea punctului nostru de vedere con¬ 
sistă, credem, în faptul că nu năzuim nici la înlăturarea misterului 
şi nici numai la constatarea prezenţei sale liminare. Noi filozofam 
sub specia misterului ca atare. „Misterul" e pentru noi suprem unghi 
de vedere. Circumscriind variantele ideii de mister, ne-am dat dintru 
început seama că suntem de fapt în posesia unui punct de vedere 
filozofic inedit, cu posibilităţi de a da roade nu numai în epistemo¬ 
logie, ci şi în metafizică. Nu se poate metafizică fără de un ţăruş de 
argint, central bătut în pajiştea existenţei. Există în orice metafizică 
un cuvânt care figurează cu majusculă între toate celelalte. Unii au 
năzuit la o metafizică sub specie aeternitatis. Amintim globul imobil 
al lui Parmenide şi statica cosmică, cu lumini şi transparenţe de 
geometrică lentilă, a lui Spinoza. Alţii au văzut totul sub specie temporis. 
Amintim „fluviul" fără origini şi fără revărsare, cu murmur grav şi 
aherontic, din care Heraclit a băut otrava tristeţii. - Unii au râvnit 
la o concepţie despre existenţă sub specia „materiei". Aceasta când 
maşina nu era încă un lucru vulgar şi putea să entuziasmeze precum 
altădată o puternică divinitate. - Alţii au cuprins totul sub specia 

„sufletului". Aceştia sunt îndeosebi romanticii de totdeauna, pentru 
care pietrele îşi au viaţa lor şi plantele o inimă care bate serafic în 
lauda crepusculară a existenţei. In metafizică mai mult poate decât 
în orice, drumul ce-1 vom apuca atârnă de adâncimea sufletească, de 
conformaţia spirituală, de setea, de preferinţele, de tălpile şi de toia¬ 
gul fiecăruia dintre noi. 

Am crezut că e timpul să pornim mai departe, căutând ochiului 
un alt unghi, încă neîncercat. 


LOCUL RAŢIUNII 

Cunoaşterea paradiziacă şi luciferică e stăpânită, în funcţiile ei, 
de legile logicii, de „raţiune". (Aceste legi sunt depăşite sau anulate 
pentru un moment numai în ecstazia intelectuală, destinată să dea 
expresie unui mister existenţial potenţat.) Deosebirea pe care o fac 
unii gânditori între „intelect" şi „raţiune", după model kantian, nu-şi 
găseşte întrebuinţarea într-o lucrare ca a noastră. Deosebirea în ches¬ 
tiune nu priveşte legile funcţionale ale facultăţilor despre care se vor¬ 
beşte, ci mai curând obiectele lor. Or, dacă e vorba să facem o distincţie 
între intelect şi raţiune numai după obiectele asupra cărora se apli¬ 
că, e poate mai indicat să nu facem nici una. înclinăm totuşi şi noi 
spre o mică diferenţiere între intelect şi raţiune, dar aceasta e numai 
o chestiune de nuanţă. înţelegem prin „raţiune" intelectul cu legile 
sale funcţionale, redat în întregime propriei sale autonomii. Nu e 
nevoie de o deosebită perspicacitate pentru a înţelege că intelectul 
nu se găseşte, în toate rolurile ce i se dau, totdeauna în posesia depli¬ 
nă a naturii şi a independenţei sale. în adevăr, intelectul cu legile 
sale funcţionale poate fi uneori cu totul aservit unor cunoaşteri care 
se organizează şi după alte criterii decât cele pur logice. în această 
situaţie, intelectul are oarecum un rol diminuat, şi drumul său e dic¬ 
tat de diverse circumstanţe care nu ţin de natura lui. Când intelectul 
îşi reia însă libertatea, nemaiascultând decât de propriile sale legi, 
când intelectul iese din robie şi reintră în autonomia sa, poate fi 
numit „raţiune". 

Găsim nimerit să precizăm locul „raţiunii" faţă de intenţiile ine¬ 
rente ale „cenzurii transcendente". Ce loc ocupă „raţiunea", cu 

formele ei, pe planul ontologic al cenzurii transcendente? - Raţiu¬ 
nea, ca articulaţie funcţională a cunoaşterii înţelegătoare, manifestă 
o statornică tendinţă de a imprima „structura 1 2 3 ' sa tuturor conţinu- 
turilor cognitive. Cunoaşterea înţelegătoare tinde să pună pecetea 
raţiunii pe tot ce atinge. Conţinuturile cognitive ale subiectului indi- 
viduat cuprind însă elemente iraţionale , totdeauna şi în orice îm¬ 
prejurări, care se opun să fie convertite în poziţii absolut „raţionale 11 . 
Refuzul acesta e de o rezistenţă impresionantă. Iraţionalul poate fi 
redus la alt iraţional, dar nu poate fi pulverizat sau dezagregat în 
„raţionalităţi 111 . Acesta e un fapt de care trebuie să ţinem seama şi în 
problema ce ne preocupă. Cunoaşterea înţelegătoare stăpânită hiper¬ 
trofie de „raţiune", pusă în faţa unui conţinut cognitiv iraţional, va 
considera acest iraţional ca simplă arătare a unui mister existenţial, 
a unui mister în esenţă ascuns, dar raţional. Or, în ciuda oricărui 
efort de a revela „cripticul 11 bănuit drept „raţional" al misterului exis¬ 
tenţial, cunoaşterea nu va obţine decât tot ceva iraţional. Ceea ce 
înseamnă că „misterul", supus operaţiilor de convertire ale cunoaşterii 
înţelegătoare, nu se dezghioacă de iraţionalitate, ci se deplasează cel 
mult spre alte iraţionalităţi. Dacă misterele existenţiale ar fi în fiinţa 
lor ultimă „raţionalitate", atunci prin cunoaşterea înţelegătoare s-ar 
ajunge în adevăr la convertirea lor în „non-mistere". Analiza amă¬ 
nunţită a cunoaşterii înţelegătoare ne-a demonstrat însă cu sufici¬ 
ente probe că la o convertire în non-mister nu parvine cunoaşterea 


1. Conţinuturile cognitive ale cunoaşterii individuate, aşa cum le ştim, sunt 
în ultima analiză „iraţionale". Acestui „iraţional" i-ar putea corespunde: 

1. O transcendenţă raţională; 

2. O transcendenţă iraţională, dar altfel decât e „arătarea" ei în 
cunoaştere; 

3. O transcendenţă iraţională adecvată arătării ei „în cunoaştere". 

Pentru cunoaşterea înţelegătoare, stăpânită de „raţiune", cazul 1 ar însemna 

că un mister existenţial care ni se arată printr-un conţinut cognitiv iraţional e 
susceptibil în cele din urmă de a fi prefăcut în non-mister. Potrivit concepţiei 
noastre despre cunoaştere ca o convertire apologică a misterelor, acest caz nu 
poate avea loc. Dacă am lua în considerare cazul 3, ar însemna că cunoaşterea 
individuată ar dispune de conţinuturi cognitive care, deşi iraţionale, ar fi totuşi 
adecvate transcendenţei. După concepţia noastră despre cenzura transcendentă, 
nici acest caz nu poate avea loc. Rămâne deci cazul 2. Când avem de a face cu 
un conţinut cognitiv iraţional, trebuie să-l privim ca disimulare a unui alt 
iraţional. 

individuată niciodată. De aici vom deduce că „raţionalitatea" nu 
redă o structură ontologică a misterelor existenţiale. „Raţionalitatea" 
în genere nu poate fi decât sau un simplu postulat subiectiv al cu¬ 
noaşterii înţelegătoare, sau o structură - mai mult sau mai puţin ex¬ 
terioară esenţei misterelor existenţiale. Dacă prin raţionalitate am 
atinge un obiect transcendent, atunci atingerea ar privi un aspect exte¬ 
rior acestui obiect, şi nu esenţa lui. Afirmaţia extremă până la care ne 
putem lansa fără risc e că raţionalitatea redă un raport ideal între 
mistere, un raport potrivit căruia misterele existenţiale devin clasifi- 
cabile după simetria şi congruenţa lor, sau un raport ideal potrivit 
căruia misterele existenţiale devin atenuabile în proces indefinit, per- 
manentizabile sau potenţiabile. Raporturile acestea ideale sunt însă 
exterioare fiinţei în sine a misterelor. 


Teoria despre „cenzura transcendentă" permite şi alte consideraţii, 
din care reiese că misterele existenţiale nu pot să fie „raţionale" în 
esenţa lor. Să procedăm silogistic. Constatăm înainte de toate un 
fapt care ne serveşte drept premisă, şi anume: cunoaşterea înţelegătoare 
e „raţională". Acest fapt interpretat prin ontologia cenzurii are semni¬ 
ficaţia: din partea cenzurii transcendente se concede cunoaşterii înţe¬ 
legătoare să fie „raţională". Concesia făcută cunoaşterii individuate 
din partea centrului cenzorial e însă o dovadă peremptorie că „raţio¬ 
nalul" nu poate fi decât o structură „disimulatoare" sau o dovadă că 
raţionalul nu e structură transcendentă. De altfel, orice structură 
pozitivă a cunoaşterii individuate e „disimulatoare", în consecinţă şi 
„raţionalul". Dacă fondul misterelor existenţiale ar fi „raţional", atunci 
Marele Anonim n-ar fi acordat cunoaşterii individuate modul „raţio¬ 
nal". Cum însă Marele Anonim a îngăduit cunoaşterii individuate 
raţionalitatea, aceasta înseamnă că misterele existenţiale sunt departe 
de a avea o structură raţională. 

Se ştie de ce rituală pomenire se bucură „raţionalitatea" în marile 
sisteme metafizice ale trecutului. S-a crezut nu o dată că raţionalitatea 
constituie un factor medial între om şi divinitate. S-a crezut că cu¬ 
noaşterea individuată posedă, prin principiile raţionalităţii, accesul 
nu numai la esenţa creaţiei, ci şi la esenţa principiului ei ultim. în 
perspectiva cenzurii transcendente, „raţionalitatea" obţine cu totul 
alt loc decât cel pe care i-1 acordă sistemele, de la Platon la Hegel 

sau de la Aristotel la Hartmann. Raţionalitatea nu epunte de contact 
între om ţi Marele Anonim, ci mai curând un izolator. Sau mai precis: 
raţionalitatea e o structură imprimată cunoaşterii individuate în ordi¬ 
nea cenzurii transcendente. Această teză e destinată să deplaseze şi să 
învârtă cu o sută optzeci de grade sensul raportului dintre raţiona¬ 
litate şi principiul metafizic. Din faptul că omul e „raţional" nu se 
poate deduce - precum de atâtea ori s-a făcut - că Marele Anonim 
e ca subiect cognitiv de asemenea „raţional". Din contră, din acest 
fapt se poate deduce un singur lucru: că Marele Anonim ca subiect 
cognitiv e cu totul altceva decât raţional. Căci dacă Marele Anonim 
ar fi „raţional", atunci ar fi interzis omului de a fi „raţional". Tot aşa, 
din faptul că omul e subiect „raţional" nu se poate deduce că Marele 
Anonim e ca existenţă, ca natură, ceva de cuprins până la epuizare 
în chip raţional. Dimpotrivă: din faptul că omul e subiect „raţional" 
se poate deduce un singur lucru cu privire la „natura" Marelui Ano¬ 
nim, şi anume: că aceasta transcende categoric posibilităţile cuprin¬ 
derii prin raţiune. 

Dezvoltând aceste comentarii în preajma raţiunii, nu am uitat 
nici un moment distincţia ce trebuie să o facem între „raţionalitate" 
ca articulaţie funcţională a cunoaşterii individuate - raţionalitate prin 
care se ajunge în genere la o reducţie numerică şi calitativă a mis¬ 
terele existenţiale - şi „raţionalitate" ca postulat sub semnul căruia se 
aşază orgoliul luciferic atunci când tinde să substituie misterele exis¬ 
tenţiale poziţii absolut „logice". întâia „raţionalitate" constituie mo¬ 
dul firesc al cunoaşterii individuate de-a se integra în mister ca atare, 
fără de veleitatea de a-1 converti în non-mister. Pe întâia „raţionali¬ 
tate" se întemeiază funcţional cunoaşterea individuată. Raţionalita¬ 
tea e o structură fundamentală a acesteia. A doua raţionalitate e o 
iluzie: iluzia raţionalităţii. Pe iluzia raţionalităţii se întemeiază numai 
orgoliul exaltat al cunoaşterii luciferice. Iluzia raţionalităţii nu ţine 
de vreo structură fundamentală a cunoaşterii individuate. Iluzia raţio¬ 
nalităţii e numai simptomul unei faze, şi nu necesare, a cunoaşterii 
individuate. 

Dacă ni se cere să fixăm „locul" raţiunii în structura existenţei, vom 
spune: locul raţiunii nu trebuie căutat pe o fictivă punte de contact 
între cunoaşterea individuată şi misterele existenţiale, ci undeva între 
momentele prin care se realizează apologia ontică a misterele existenţiale. 

PLANUL CREAŢIEI 
ŞI APOLOGIA MISTERELOR 

„Planul creaţiei ' 1 constituie o problemă largă şi inepuizabilă. Dacă 
ne hotărâm să vorbim aici şi despre planul creaţiei, n-o facem cu 
intenţia de a aborda subiectul nici măcar parţial. Problema ce ne 
preocupă, şi care priveşte ontologia cenzurii sau apologia transcendentă 
a misterelor, are însă la un moment dat un punct de contact cu 
problemele ce se leagă de „planul creaţiei 11 . Ne interesează aici doar 
acest punct tangenţial, un singur nod dintr-o împletitură vastă cât 
spaţiul şi complicată ca simfonia vieţii şi a morţii. 

Misterele existenţiale, deşi neconvertibile în non-mistere, adică 
în raţionalităţi, sunt totuşi „raţional 11 reductibile, adică atenuabile, 
permanentizabile, potenţiabile. Acest fapt epistemologic, interpre¬ 
tat metafizic, înseamnă: esenţele ultime ale misterelor existenţiale, 
zăica. fondul lor cel mai ascuns, îndură o întreagă serie de complicaţii 
derivative, accidentale, care acoperă fondul. Un exemplu: să admi¬ 
tem că fondul, nu ultim în sens absolut, dar ultim pentru posibili¬ 
tăţile de înţelegere ştiinţifică, al fenomenelor materiale e „electricitatea 11 . 
Acest fond îndură o serie de complicaţii derivative: electricitatea e 
împrăştiată discontinuu în părticele negative (electroni) şi părticele 
pozitive (protoni), ca să nu mai vorbim şi despre achiziţiile teoretice 
mai recente, despre electronii „pozitivi 11 sau despre „neutroni 11 . Pe 
această bază se aşază complicaţiile. Electronii şi protonii se clădesc 
arhitectural şi divers, alcătuind cele câteva zeci de forme atomare. 
Atomii îndură complicaţii formând molecule, moleculele corpuri, 
corpurile materia. De fapt, nu e de interes cum numeşte şi cum 
imaginează ştiinţa „fondul 11 şi „complicaţiile derivative 11 ; aceste ele¬ 
mente de judecată pot fi desigur imaginate şi altfel decât o face 
ştiinţa în faza ei de ultimă oră. In definitiv, pentru noi, care ne 
găsim limitaţi de un interes pur metafizic, e de însemnătate numai 
faptul în sine că se admite existenţa unui fond al misterelor existen¬ 
ţiale şi complicaţii derivative , care acoperă „fondul 11 . Să reţinem în¬ 
deosebi împrejurarea că „fondul" dispare, de nerecunoscut, după 
propriile sale „complicaţii 11 . O întreagă cascadă de asemenea compli¬ 
caţii derivative e interpusă între „fondul ascuns" al misterelor exis¬ 
tenţiale şi „cunoaşterea individuată 11 . Cunoaşterea individuată nu 
are contact decât cu faza finală a cascadei complicaţiilor. Când vor¬ 
bim aici despre faza finală a complicaţiilor derivative, acest „final" 

nu trebuie înţeles în sens temporal. Raportul dintre fondul ascuns 
al misterelor şi complicaţiile sale derivative e atemporal. Fondul şi 
complicaţiile sunt simultane, deşi fondul e logiceşte anterior com¬ 
plicaţiilor. Cum se întâmplă însă aşa de des, despre anume raporturi 
cu implicaţii de simultaneitate suntem siliţi să vorbim în metafore 
temporale şi spaţiale. „Cascada" e aici metafora inevitabilă. 

Despre această cascadă de complicaţii ale „fondului" urmează să 
spunem un cuvânt. „Fondul" e aşadar ascuns de o cascadă de com¬ 
plicaţii. Fondul e acoperit, dar el e permanent prezent în ele. Se pune 
întrebarea: este vreo legătură între acest fel de a se ascunde al „fon¬ 
dului" în propriile sale complicaţii şi apologia ontică a „misterului", 
ale cărei iniţiativă şi rânduială zac în cenzura transcendentă? 

Credem că nu. „Fondul" nu se ascunde înadins în propriile sale 
complicaţii. El e fatalmente acoperit de ele. Această acoperire a „fon¬ 
dului" prin cascada complicaţiilor ar putea evident să dea impresia 
că e făcută cu aceleaşi intenţii transcendente cu care un mister e 
supus unei revelaţii disimulatoare în cadrul cunoaşterii. Impresia e 
însă iluzorie. Acoperirea „fondului" prin propriile sale complicaţii 
nu e un fapt echivalent cu disimularea unui mister prin cunoaştere. 
Dacă aceste două fapte ar fi echivalente, ar urma că fondul miste¬ 
relor existenţiale şi complicaţiile fondului ar avea sensuri divergente, 
ceea ce e inadmisibil. Fondul misterelor existenţiale ar ţine de pla¬ 
nul creaţiei, iar complicaţiile ar avea rostul de a ascunde fondul faţă 
de o eventuală tentativă de cunoaştere din afară. Dar aceasta ar con¬ 
stitui o afirmaţie care se exclude de la sine. Complicaţiile care acoperă 
fondul ţin - evident - tot aşa de mult de planul creaţiei ca şi fondul. 
Ele n-au prins urmare nici o legătură cu disimularea misterelor exis¬ 
tenţiale, urmărită prin cenzura transcendentă. Cascada complicaţiilor 
derivative ale fondului nu joacă nici un rol în apologia ontică a mis¬ 
terelor existenţiale. Cascada aceasta, a complicaţiilor, zace cu totul 
pe planul intenţionalităţii creatoare a Marelui Anonim. 

Fondul misterelor existenţiale e „ascuns" de propriile sale com¬ 
plicaţii . 1 Acest fapt nu trebuie însă câtuşi de puţin privit ca un moment 


1. Dacă n-ar exista un „fond“ al misterelor existenţiale şi o cascadă de com¬ 
plicaţii derivative, cunoaşterea individuată ar fi desigur mai săracă cu un întreg 
mod de cunoaştere: cu cel luciferic. Cunoaşterea luciferică implică în adevăr 
existenţa unui fond şi a unor complicaţii derivate, adică existenţa unor mistere 
existenţiale, care pot fi deschise ca atare. Fără de această implicaţie, cunoaş¬ 
terea luciferică n-ar lua fiinţă. 




428 CENZURA TRANSCENDENTĂ 


integrant în apologia ontică a misterelor. în adevăr, dacă cunoaşterea 
individuată ar avea contact de-a dreptul cu „fondul misterelor", fără 
intermediul complicaţiilor, cunoaşterea nu l-ar cuprinde decât tot 
numai prin sita cenzurii transcendente, adică sau „disimulat", sau ca 
„mister ca atare". Şi cazul ar veni la fel şi cu Marele Anonim, dacă 
el ar avea capriciul sau inspiraţia să se arate cunoaşterii individuate 
de-a dreptul. între Marele Anonim şi cunoaşterea individuată e 
intercalat fondul misterelor existenţiale, precum şi cascada imensă a 
complicaţiilor derivate ale acestuia. Fondul misterelor existenţiale şi 
cascada complicaţiilor sale constituie ca un paravan care desparte şi 
distanţează cunoaşterea individuată de Marele Anonim. Dar acest 
paravan nu are propriu-zis rol de „paravan" destinat înadins aco¬ 
peririi Marelui Anonim, pentru a-1 face inaccesibil cunoaşterii in¬ 
dividuate. Dacă Marele Anonim s-ar prezenta cunoaşterii individuate 
fără intermediul creaţiei, cunoaşterea l-ar cuprinde tot numai disi¬ 
mulat sau l-ar îmbrăţişa cel mult ca „mister ca atare". 

Nu se poate tăgădui totuşi că cunoaşterea individuată uzează per¬ 
manent de un procedeu, sau de o maximă, prin care complicaţiile 
derivate ale fondului unui mister sunt echivalate cu revelaţia disi- 
mulatoare a unui mister. Maxima e aceasta: „Orice complicaţie acci¬ 
dentală a unui fond ascuns poate fi privită şi ca revelare disimulatoare 
a unui mister." Cunoaşterea luciferică e călăuzită la fiecare pas de 
această maximă. Şi maxima e rodnică. Prin ea cunoaşterea e veşnic 
împinsă de la accidentalul acoperitor spre fondul acoperit. 1 Maxima 

1. Aici e locul să notăm câteva observaţii cu privire la fenomenele de con¬ 
ştiinţă ca „obiect" al cunoaşterii, o chestiune pe care am amânat-o încă de la 
începutul lucrării. Subiectul cognitiv, ca centru al unei conştiinţe, se găseşte 
nu numai în faţa obiectelor „exterioare" cercului său, ci şi în faţa propriilor 
„fenomene de conştiinţă". Când fenomenele de conştiinţă devin „obiect cog¬ 
nitiv" pentru subiectul conştiinţei, aceste „fenomene" nu sunt disimulate prin 
vreo cunoaştere concretă, cum presupunem că sunt disimulate celelalte feno¬ 
mene, care nu aparţin conştiinţei şi care ajung în conştiinţă tocmai „disimulate" 
prin cunoaşterea concretă. Faptul că subiectul cognitiv, în prezenţa propriilor 
fenomene de conştiinţă, cuprinde un „obiect" nedisimulat prin cunoaşterea 
concretă i-a făcut pe unii filozofi să creadă că de la aceste fenomene de conşti¬ 
inţă se deschide o fereastră spre transcendenţa universală. Gravă iluzie. Feno¬ 
menele de conştiinţă nu sunt „disimulate" printr-o cunoaştere concretă, dar ele 
sunt „fenomene", adică complicaţii derivative ale unui „altceva". Ele vor putea 
fi privite deci de către subiectul cognitiv tot ca semne arătate ale unui „ce ascuns". 
(Ele sunt obiecte ale „cunoaşterii luciferice".) In afară de asta, „fenomenele de 

are însă valoare pur metologică. Cu această maximă, cunoaşterea 
poate foarte bine lucra. Maxima de lucru. In regiuni metafizice, ea 
se împotmoleşte. Pe plan metafizic, complicaţiile derivative ale unui 
fond ascuns nu au semnificaţia ontologică de apărare a unui mister; 
pe plan metafizic, complicaţiile derivative ale „fondului" nu sunt mo¬ 
mente constitutive în apologia misterelor, urmărită prin cenzura trans¬ 
cendentă, ci, simplu, numai momente integrante în planul creaţiei 
şi nimic mai mult. 

Urmează de aici că planul creaţiei e mai larg, mai cuprinzător 
şi mai complex decât planul de apărare a misterelor. Planul meta¬ 
fizic al apologiei misterelor, realizat prin cunoaşterea individuată, se 
împleteşte „final" în planul, simfonic articulat, al creaţiei. Apologia 
ontică a misterelor e un moment necesar, cerut de contrapunctica 
complexă pe portativele căreia se împlineşte creaţia. Cenzura trans¬ 
cendentă serveşte intenţionalitatea creatoare a Marelui Anonim. Fap¬ 
tul că cunoaşterea individuată nu cuprinde misterele existenţiale decât 
sau disimulat, sau ca mistere ca atare e un fapt care-şi are raţiunea 
în orice caz dincolo de simpla deficienţă a individuaţiei privite ca 
existenţă limitată. Convertirea apologică a misterelor în laboratorul 
nostru cognitiv îşi are raţiunea ultimă intr-un larg plan demiurgic. 


CUNOAŞTEREA CA „FENOMEN" 

ŞI CUNOAŞTEREA CA „NEFENOMEN" 

Facem o distincţie între „cunoaştere" ca idee şi „cunoaştere" ca 
fapt realizat. 

1. Ideea de „cunoaştere Analiza cea mai simplă relevă, în conţi¬ 
nutul conceptului „cunoaştere", un raport necesar de la „subiect" la 
„obiect". Prin definiţie, cunoaşterea e „cunoaştere" numai întru cât 
implică un act deschis asupra obiectului. Dacă prin cunoaştere s-ar 


conştiinţă", deşi nedisimulate de vreo cunoaştere concretă, sunt disimulate prin 
procedeele „categoriale" ale cunoaşterii paradiziace. Aceasta încă înainte de a 
deveni obiecte ale cunoaşterii luciferice. Deosebirea dintre fenomenele exte¬ 
rioare conştiinţei şi fenomenele de conştiinţă este aceea că cele din urmă trec 
pentru subiectul lor cognitiv printr-o cenzură transcendentă mai puţin. Această 
împrejurare nu dă însă nimănui dreptul de a considera faptele conştiinţei în 
sine drept fereastră deschisă spre transcendenţe universale! 

înţelege şi un act care rămâne exterior obiectului vizat, ne-am tăia 
orice acces la analiza conceptului în chestiune. Prin definiţie, actul 
cognitiv prinde obiectul, se instalează în faţa lui, asimilându-1 direct 
şi întocmai. Numai astfel se poate vorbi fără echivoc despre o cu¬ 
noaştere. Când un asemenea act nu are loc, e inadmisibil să se vor¬ 
bească despre cunoaştere. Cunoaşterea, ca noţiune, e sau un act, prin 
care subiectul se întrece pe sine receptând obiectul, sau nu e „cu¬ 
noaştere". Ţine încă tot de definiţia cunoaşterii, ca idee, adaosul pe 
care-1 marcăm: actul prin care subiectul se întrece, se depăşeşte nu 
poate fi un „fenomen". Fenomenul e prin definiţie o existenţă, care 
rămâne centrată în sine, limitată prin sine, încercuită în sine, fără 
posibilitatea de a se depăşi. în consecinţă, cunoaşterea nu poate fi un 
fenomen. Dacă ar fi un fenomen, cunoaşterea ar înceta de a fi cu¬ 
noaştere. Cunoaşterea, întru cât se realizează aşa cum o cere con¬ 
ceptul ce-1 avem despre ea, nu poate fi decât un „nefenomen". Prin 
faptul cunoaştere, dacă acest fapt e posibil, aşa cum însăşi ideea sa îl 
postulează, s-ar ivi în lumea existenţelor fenomenale spărtura unui 
nefenomen. Cunoaşterea e sau această fisură paradoxală în frontul, 
în şirul, în complexul existenţelor fenomenale, sau ea nu înseamnă 
cunoaştere cu adevărat. E posibilă însă această întrerupere în lumea 
existenţelor fenomenale? Se poate realiza în cadrul ei ceva ce nu e 
fenomen? Prin graţia absolută a Marelui Anonim (căruia trebuie să-i 
concedem o cunoaştere întocmai cum e cerută de definiţie, adică o 
cunoaştere care „prinde" obiectul), ar fi dată desigur şi posibilitatea 
ca în lumea fenomenelor existenţiale să se realizeze ca radicală excep¬ 
ţie asemenea nefenomene. Vom vedea însă că în lumea fenomenelor 
nu se produce nefenomenul „cunoaşterii" decât în două chipuri, şi 
anume: sau intr-un sens impropriu, sau intr-un sens incomplet. Prin 
definiţie însă „cunoaşterea" e cunoaştere numai ca „act de trans- 
cendere", indiferent dacă un asemenea act e realizabil sau nu. 

2. Cunoaşterea ca fapt realizat. Planul interior al individuaţiei nu 
exclude în principiu apariţia în cadrul ei a unui „act de transcendere". 
Ştim că acest „nefenomen" între „fenomene" se realizează chiar într-un 
anume fel (ca cunoaştere-negativ). Cenzura transcendentă interzice 
în cadrul individuaţiei numai actul de transcendere în sens total şi 
pozitiv. Dacă actul total de transcendere nu apare în lumea indivi¬ 
duaţiei, aceasta nu e din pricină că individuaţia l-ar exclude din 
principiu, ci fiindcă actul în chestiune e interzis din partea facto- 

rului central-ontologic al existenţei. „Cenzura transcendenta' intervine 
(intervenţia nu e capricioasă, accidentală, ci permanentă, veşnic de 
faţă) în domeniul individuaţiei în sensul că nu admite producerea 
unui nefenomen decât intr-un sens incomplet, în nici un caz însă în 
sens complet. 

Individuaţia e masiv angajată cu factori subiectivi în producerea 
ca atare a „cunoaşterii". Nu e împrejurarea aceasta destinată să ne 
comunice un iremediabil scepticism cu privire la valoarea „cunoaş¬ 
terii", aşa cum este ea realizată? Mai poate fi cunoaşterea individuată, 
în a cărei structură se împletesc o seamă de factori subiectivi, altceva 
decât un simplu complex fenomenal între multe altele? Nu dimi¬ 
nuează orice factor subiectiv prestigiul cunoaşterii? Marele Anonim, 
imprimând cunoaşterii individuate o cenzură structurală, nu riscă să 
zădărnicească, să vicieze definitiv, faptul cunoaştere? Sau e cunoaşterea 
individuată, aşa cum e ea realizată, doar un fenomen de conştiinţă 
ca oricare alt fenomen de conştiinţă, care nici nu are pretenţia de a 
fi altceva? - Vom căuta să reducem la justa lor proporţie nedumeririle 
cuprinse în aceste întrebări. Deocamdată vom tempera zelul îndo¬ 
ielilor cu o replică ţinută în termeni generali. Cât timp vedem nu¬ 
mai „factorii subiectivi" angajaţi în geneza şi în structura cunoaşterii 
individuate, şi nu şi sensul ontic al acestor factori, e cât se poate de 
natural să manifestăm anume îndoieli cu privire la prestigiul cu¬ 
noaşterii individuate. Când vom cuprinde şi sensul ontic al facto¬ 
rilor subiectivi angajaţi în geneza şi structura cunoaşterii individuate, 
vom înţelege că cunoaşterea individuată posedă subtilităţi consti¬ 
tuţionale care au darul să blameze întru câtva nedumeririle for¬ 
mulate. Vom vedea că nedumeririle, deşi nu lipsite de orice temei, 
păcătuiesc totuşi prin aceea că se enunţă de pe o platformă mult 
prea simplistă. Se impun noi disocieri, de o fineţe la care filozofii de 
până acum nu au râvnit decât prea puţin. 

Toate teoriile „subiectiviste" despre cunoaşterea individuată se 
reduc la părerea că ea ar fi de fapt un simplu „fenomen de conşti¬ 
inţă". Cunoaşterea individuată n-ar realiza deloc ideea de cunoaştere, 
care e un deziderat, o ficţiune. Cunoaşterea individuată ar rămâne 
alături, fiind cu totul străină postulatului conceptual-fictiv despre 
cunoaştere. 

Toate teoriile obiectiviste despre cunoaşterea individuată se reduc 
la părerea că ea înseamnă de fapt o întrerupere în ordinea fenomenală 
(prin aceea că cunoaşterea e capabilă de „acte de transcendere"). 

Interesant de notat - în paranteză - e că teoriile obiectiviste despre 
cunoaşterea individuată sunt susţinute mai ales de gânditori crescuţi 
în spirit naturalist, de adepţi ai bunului-simţ. Cu atât mai curios e 
că tocmai ei sunt aduşi în situaţia de a enunţa - prin admiterea actu¬ 
lui de transcendere - un fel de întrerupere în ordinea fenomenală. 
Or, tocmai prin spiritul naturalist în care sunt crescuţi, aceşti obiec- 
tivişti ar trebui să aibă oroare de o asemenea „întrerupere" în ordi¬ 
nea fenomenală, o oroare ca de un „miracol". Ei nu-şi dau însă seama 
de această implicaţie a teoriilor lor obiectiviste despre cunoaşterea 
individuată. Vom mai nota că subiectiviştii nu privesc cunoaşterea 
decât ca un ,,fenomen de conştiinţă", şi nimic altceva. Prin aceasta 
însă - oricât de ciudat s-ar părea - subiectiviştii văd cunoaşterea 
individuată de fapt mult mai în spirit naturalist decât obiectiviştii. 

Atât faţă de obiectivişti, cât şi faţă de subiectivişti deţinem o po¬ 
ziţie diferenţială, pe care nu ne va fi greu s-o apărăm. Vom spune de 
o parte că actul transcenderii are realmente loc în limitele cunoaşterii 
individuate, dar numai prin ideea-negativ a misterului. Orice trans¬ 
cendere în sens pozitiv e oprită prin cenzura transcendentă. Vom 
spune de altă parte: cunoaşterea individuată, în latura ei pozitivă, e 
un „fenomen de conştiinţă", dar acest fenomen e astfel constituit că 
realizează cel puţin impropriu ideea de „cunoaştere". 

Kant, în fruntea subiectiviştilor, a încercat să salveze virtuţile cog¬ 
nitive ale cunoaşterii individuate aruncând în cumpăna discuţiilor 
ideea despre „conştiinţa în genere". Kant spera să confere categoriilor 
şi formelor de intuiţie o valoare cognitivă, ancorându-le într-o con¬ 
ştiinţă în genere. Dar prin „conştiinţa în genere" se lămureşte cel mult 
acordul colectiv cu privire la un conţinut presupus drept conţinut 
de cunoaştere, nu însă valoarea cognitivă în sine a acestui conţinut. 
Un fenomen de conştiinţă, indiferent că are loc într-o singură con¬ 
ştiinţă izolată sau că are loc într-o conştiinţă în genere a umanităţii, 
rămâne tot „fenomen de conştiinţă"; generalizarea unui fapt de con¬ 
ştiinţă nu înzestrează acest fapt cu virtuţi cognitive. încercarea lui 
Kant rămâne cea mai serioasă încercare făcută sub unghi „subiectivist" 
de a salva cunoaşterea ca atare. O socotim totuşi eşuată. Nu fiindcă 
teoria despre conştiinţa în genere nu şi-ar avea frumuseţea ei, ci 
fiindcă ea nu explică ceea ce şi-a propus. 

Cunoaşterea individuată, cleştar viu şi organic, are aspecte mai 
complicate şi muchii mai paradoxale ca să poată fi cuprinsă prin vre- 

una din formulele unilaterale pe care le propun obiectiviştii şi su- 
biectiviştii. Dacă facem această remarcă, nu înseamnă că, obosiţi de 
disputele interminabile, voim să adormim lamentabil pe o poziţie 
eclectică. Soluţiile intermediare, de natură eclectică, neutralizate, la 
care au poposit unii filozofi, rezistă tot aşa de puţin ca şi tezele 
polare. O soluţie intermediară nu trebuie însă numaidecât să fie eclec¬ 
tică. Ea poate să fie esenţialmente nouă şi să depăşească poziţiile 
anterioare. O firească sfială ne-ar reţine să dezvoltăm orice formulă 
care ar echivala cu o soluţie de neutralizare eclectică a celor două teze 
de mai înainte. Eclectismul mălăieţ nu aduce niciodată servicii ches¬ 
tiunilor de supremă seriozitate. 

Soluţia la care am găsit că trebuie să ne oprim o etalăm în jurul 
a două întrebări: 

1. Cum izbuteşte Marele Anonim să înzestreze cunoaşterea cen¬ 
zurată cu virtuţi cognitive? 

2. în ce măsură Marele Anonim a admis, în cadrul cunoaşterii 
individuate, un act de transcendere? 

îmbrăcăm întrebările înadins într-o formă metafizică, fiindcă vrem 
să prezentăm soluţia într-o perspectivă cât mai largă. Aceleaşi între¬ 
bări sunt susceptibile şi de o formă mai puţin metafizică. Pentru ama¬ 
torii de forme mai sobre, le articulăm astfel: 

1. Cum dobândeşte cunoaşterea individuată virtuţi cognitive în 
pofida faptului că ea utilizează elemente „subiective"? 

2. în ce măsură se împărtăşeşte cunoaşterea individuată din actul 
transcenderii? 

Luăm în dezbatere întâia întrebare. 

Să admitem că subiectul individuat răspunde unei transcendenţe 
cu care ajunge în contact printr-un „fenomen de conştiinţă" care nu 
prezintă nici o similitudine interioară cu transcendenţa însăşi. în ce 
împrejurări acest „fenomen de conştiinţă" poate fi socotit semn cog¬ 
nitiv al transcendenţei? Dibuind în căutarea răspunsurilor cu putinţă, 
vom vedea că nu avem decât latitudinea unuia singur. Fenomenul 
de conştiinţă poate fi privit ca semn cognitiv al unei transcendenţe 
numai atunci când subiectul individuat reacţionează constant cu acest 
fenomen de conştiinţă la contactul cu aceeaşi transcendenţă. Dacă 
subiectul individuat ar răspunde la contactul cu una şi aceeaşi trans¬ 
cendenţă în fiecare moment cu alt fenomen de conştiinţă, dacă su¬ 
biectul individuat s-ar deda la o reacţie capricioasă, nu ar mai fi dată 

nici o posibilitate ca aceste fenomene de conştiinţă să fie considerate 
semne ale unei transcendenţe. In cazul din urmă, fenomenele de 
conştiinţă ar fi ceea ce sunt: fenomene de conştiinţă şi nimic altceva. 
Când însă subiectul individuat răspunde constant uneia şi aceleiaşi trans¬ 
cendenţe cu unul şi acelaşi fenomen de conştiinţă, acest fenomen de 
conştiinţă obţine printr-un salt semnificaţia de semn disimulator al 
unei transcendenţe. Cunoaşterea individuată dobândeşte, în ciuda 
faptului că în geneza conţinuturilor ei intervin factori subiectivi , 
virtuţi cognitive tocmai prin aceea că aceşti factori subiectivi sunt 
angajaţi în producerea conţinuturilor în chestiune ca nişte „constante". 
Factorii subiectivi, de disimulare a transcendenţei, intră în funcţie 
ca nişte elemente stabile. Astfel stând lucrurile, formula va lua un 
aspect matematic. Să însemnăm fenomenul de conştiinţă cu litera „A", 
transcendenţa cu litera „T“, constantele reactive ale subiectului cog¬ 
nitiv cu „c“. Obţinem în cazul acesta o ecuaţie funcţională: 

A = c, f (T). 

„A“ este produs al unor constante şi o funcţie a lui „T“. Orice 
variaţii în conţinutul cunoaşterii individuate se datoresc, în cazul unei 
maxime stabilităţi reactive a factorilor subiectivi, exclusiv unor va¬ 
riaţii în conţinutul transcendenţei. Prin aceasta, „fenomenul de con¬ 
ştiinţă" se transpune de pe planul „fenomenal" pe un plan de valori 
cognitive , dobândind o semnificaţie pe care n-o are ca simplu feno¬ 
men. Fenomenul de conştiinţă, transpus astfel pe planul valorilor 
cognitive, devine, dacă nu o „cunoaştere", cel puţin un echivalent al ei, 
adică o cvasicunoaştere. 

Când subiectul individuat răspunde unei transcendenţe iraţionale, 
de pildă, cu senzaţia „roşu", acest fenomen de conştiinţă se trans¬ 
pune, printr-un salt pe planul valorilor cognitive, prin aceea că subiec¬ 
tul cognitiv „constantizează" această reacţie. Dacă subiectul individuat, 
cuprins pe neaşteptate de o irezistibilă spontaneitate şi inconsecvenţă, 
ar răspunde uneia şi aceleiaşi transcendenţe în fiecare clipă cu alt 
fenomen de conştiinţă, de pildă în momentul de faţă cu senzaţia „roşu", 
în momentul următor cu senzaţia de „verde", apoi cu senzaţia „gal¬ 
ben" etc., s-ar face cu neputinţă transpunerea fenomenului de con¬ 
ştiinţă într-un angrenaj „cognitiv". Situaţia ni se pare destul de clară 
în domeniul cunoaşterii concrete. Dar la fel se petrec lucrurile şi în 
câmpul cunoaşterii paradiziace. Fenomenul de conştiinţă, transpus 
odată pe portativul cunoaşterii şi prefăcut în semn concret al unei trans- 

cendenţe, e organizat în această nouă calitate printr-o serie de moduri 
categoriale 1 . Considerăm modurile de organizare categorială ca fac¬ 
tori „subiectivi 11 . Factorii categoriali nu se adaugă însă semnelor con¬ 
crete ale transcendenţei în chip schimbăcios şi nestatornic, ci în chip 
de „constante 11 . Infiltraţiile categoriale în materialul concret nu au 
un caracter întâmplător. Un material de o anume ţinută, de o anume 
structură e îmbrăcat cu oarecare organică stabilitate în unul şi acelaşi 
mod categorial. Astfel şi adaosul categorial, deşi subiectiv şi disimu- 
lator, e săltat pe podişul valorilor cognitive prin faptul „constantizării 11 . 
Dacă unul şi acelaşi complex concret e etichetat cu un maximum de 
constanţă cu acelaşi nume categorial, acest nume-mod categorial, deşi 
subiectiv, se preface el însuşi în semn al „obiectului 11 . Şi e firesc să 
fie aşa: aplicarea unui mod categorial depinde, din moment ce e o 
reacţie constantizată, numai şi numai de individualitatea ca atare a 
„obiectului". Modul categorial e subiectiv, disimulator, dar prin con- 
stantizare el e adus în situaţia ca aplicarea sa asupra unui material să 
stea în exclusivă funcţie de obiect. Deşi modul categorial e o structură 
subiectivă, prin faptul că aplicarea lui e totdeauna stârnită de obiect, 
modid categorial devine semn al „obiectului“. Prin acest fel de transpu¬ 
nere a unor factori subiectivi, prin constantizare, de pe planul feno¬ 
menal al conştiinţei pe planul unei consecvente raportări la obiect, 
se realizează, dacă nu o „cunoaştere 11 , cel puţin un echivalent al ei, 
adică o „cvasicunoaştere“. 

„Constantizarea" factorilor subiectivi se constată şi în cunoaşterea 
mitică. Din clipa în care un complex concret de fenomene e cuprins 
printr-un act de însufleţire mitică, actul acesta ia caracterul unei con¬ 
stante - cel puţin pentru câtva timp şi pentru unul şi acelaşi indi¬ 
vid -, al unei constante cu care subiectul răspunde după o regulă cât 
mai stabilă. Subiectul cognitiv va interveni cu unul şi acelaşi act însu- 
fleţitor totdeauna când i se prezintă unul şi acelaşi complex concret. 
Prin constantizarea reactivă a factorilor subiectivi, subiectul indivi- 
duat, deşi situat în propria sa spontaneitate creatoare, izbuteşte, în pofida 
acestei spontaneităţi, să ia notă de un „obiect". 


1. Nu precizăm numărul categoriilor posibile. Aceasta nu se poate, deoa¬ 
rece categoriile nu sunt fixe. Numărul de 12 categorii cu care calculează Kant 
e doar o fixare magică. Numărul categoriilor kantiene ţine de ordinul numerelor 
sacre: 12 zodii, 12 apostoli etc. Gânditorii cei mai mari au căzut jertfă magiei 
numerelor. 

Prin procedura inconştientă a constantizării reactive a factorilor 
subiectivi se realizează, dacă nu o cunoaştere, cel puţin o „cvasicu- 
noaştere“. Faptul merită, şi din punct de vedere biologic şi psiho¬ 
logic, toată atenţia teoreticienilor. Cum izbuteşte viaţa să realizeze o 
cunoaştere neavând la dispoziţie decât fenomene şi mijloace de natură 
pronunţat „subiectivă"? Problema ce şi-o pune „viaţa", formulată ast¬ 
fel, pare aproape insolubilă. De la „fenomenul vital" sau de „conşti¬ 
inţă" la „cunoaştere", prăpastia e aşa de mare, că nu poate fi trecută 
prin nici un salt. între „fenomenul de conştiinţă" ca atare şi „actul 
cunoaşterii" ca atare e o discontinuitate absolută. „Fenomenul de con¬ 
ştiinţă" se caracterizează tocmai prin aceea că nu e „act de cunoaştere", 
ci „fenomen". Dacă în cadrul conştiinţei are loc un „act de cunoaş¬ 
tere", acesta nu e „fenomen", ci un „nefenomen", adică un „act de 
transcendere". Totuşi „Viaţa" (să-i zicem astfel, dar să-i acordăm cel 
puţin majuscula iniţială) rezolvă problema intr-un chip pe cât de sim¬ 
plu, pe atât de ingenios. Soluţia consistă în constantizarea reactivă a 
factorilor subiectivi, cu care „Viaţa" sau „subiectul" răspunde „obiec¬ 
tului". Lucrurile se petrec ca şi cum Viaţa ar avea în prealabil ideea 
pură despre o „cunoaştere", cu toate că nu posedă decât mijloace insu¬ 
ficiente de a realiza această „cunoaştere". Lucrurile se petrec ca şi cum 
Viaţa ar face totuşi un efort de ingeniozitate pentru a realiza „cunoaş¬ 
terea" şi cu aceste mijloace insuficiente. S-ar crede că „Viaţa" posedă 
din capul locului ideea „cunoaşterii" ca atare, idee pe care o urmăreşte, 
o intenţionează, dar pe care ea, cu mijloacele insuficiente ce-i stau 
la dispoziţie, nu o poate realiza decât pe baza unui procedeu subtil, 
care echivalează cu o invenţie. Prin măreţia ei, împrejurarea e desti¬ 
nată să îndoaie genunchii şi să smulgă gândului un imn de preaslă- 
vire. Totul se petrece ca şi cum „Viaţa" ar tinde spre ceva imposibil 
de realizat cu mijloacele ce i se dau - spre ceva ce ea totuşi va realiza 
cu aceste mijloace, cel puţin la impropriu. Cât de „genială" trebuie 
să fie „Viaţa" pentru a găsi cu atâta siguranţă şi precizie modul unic 
de a realiza cu mijloace subiective un echivalent al cunoaşterii. Modul 
unic consistă în „constantizarea" reactivă a acestor mijloace subiective. 

„Viaţa", creându-şi aparatul cunoaşterii în singura formă posibilă 
în condiţii de subiectivitate de care dispune, adică în forma „cvasi- 
cunoaşterii", va tinde stăruitor să menţină acest aparat într-o maxi¬ 
mă stabilitate reactivă. Stabilitatea nu e realizată în chip perfect, ci 
aproximativ. „Viaţa" are însă tendinţa categorică spre ea. Avem destule 
motive să presupunem că stabilitatea constantelor e îndeobşte destul 

de susţinută la acelaşi subiect cognitiv. Altfel cvasicunoaşterea nu ar 
lua fiinţă. 

Trecerea de la simplul „fenomen de conştiinţă" la „cvasicunoaştere" 
are loc, precum urmează din cele expuse, în individul cognitiv şi se face 
pe calea constantizării reacţiilor subiective. Constantizarea reacţiilor 
subiective, pentru a obţine cu mijloace neobiective un echivalent al 
„cunoaşterii", este una din cele mai superbe invenţii ale vieţii. Trece¬ 
rea de la fenomenul de conştiinţă, de la „starea de pură subiectivitate", 
la „cvasicunoaştere" nu se face, cum poate s-ar crede, după Kant, pe 
temeiul că fenomenul de conştiinţă ar fi ancorat într-o conştiinţă în 
genere. Conştiinţa în genere, pe care n-o înţelegem decât ca identi¬ 
tate reactivă a indivizilor, are o însemnătate cel mult pentru comuni¬ 
carea socială a cvasicunoaşterii, dar nu joacă nici un rol în producerea 
ei. O iluzie nu devine cunoaştere prin aceea că e universală, dar iluzia 
dobândeşte virtuţi cognitive, adică devine „semn" al unui „obiect", 
atunci când ea e o reacţie constantă a aceluiaşi subiect cognitiv. 

Splendida genialitate cu care ne văzurăm siliţi să înzestrăm viaţa 
vom atribui-o în ordine metafizică Marelui Anonim. In perspectivă 
schimbată, situaţia va lua fireşte întru câtva o altă înfăţişare. Tălmă¬ 
cită sub unghi metafizic, teoria despre „cvasicunoaştere" ia următorul 
aspect. Prin cenzura transcendentă Marele Anonim îngăduie cunoaş¬ 
terii individuate numai moduri prin care se disimulează transcendenţa. 
Deoarece pe această cale se riscă a nu se obţine în subiectul indivi- 
duat decât producerea de „fenomene de conştiinţă", Iară nici o priză 
obiectivă, Marele Anonim adaptează cenzura transcendentă la pos¬ 
tulatul său propriu despre cunoaştere. Constantizând condiţiile cen- 
zoriale, disimulatoare, Marele Anonim face posibil ceea ce numim 
un echivalent al cunoaşterii sau „cvasicunoaştere". Cenzorul transcen¬ 
dent se orientează şi după ideea de „cunoaştere", deoarece îl vedem 
tinzând să creeze vieţii un organ care ţine loc de „cunoaştere". „Cvasi¬ 
cunoaşterea “ are semnificaţia unui compromis ingenios între tendinţa 
de disimulare apologică a misterelor existenţiale şi tendinţa de a realiza 
postulatul „cunoaşterii''. Gânditorii care s-au ocupat cu problema cu¬ 
noaşterii, încercând s-o determine, n-au operat decât cu termenii 
alternativi: „subiectivitate" sau „obiectivitate". Unii s-au gândit cel 
mult la cunoaştere ca formă mixtă, alcătuită din subiectivitate plus 
obiectivitate. Nici unul nu a conceput posibilitatea unui autentic 
„compromis", adică a unei subiectivităţi astfel ajustate încât să ţină 
loc de „obiectivitate". 

Cunoaşterea individuată, atunci când e „cvasicunoaştere“, nu se 
întemeiază pe acte de transcendere. Cum nu e obiectivă, cvasicunoaş- 
terea nu e nici „subiectivă"; ea e cvasiobiectivă. Printr-un subtil sistem 
de adaptare a condiţiilor subiective şi a funcţionării lor la ideea de 
„cunoaştere", cvasicunoaşterea imită aşa de bine ceea ce prin defini¬ 
ţie trebuie să fie „cunoaşterea", că poate să dea loc la confuzii. Cvasicu¬ 
noaşterea nu-şi ajunge obiectul. Este totuşi cvasiobiectivă, fiindcă 
poate să ţină loc de „cunoaştere obiectivă". Cvasicunoaşterea seduce 
la fiecare pas s-o luăm drept „cunoaştere". Printr-un impresionant 
mimicry, cvasicunoaşterea apare îmbrăcată, până la confundare, în 
hainele „cunoaşterii". Cvasicunoaşterea e învestită cu funcţia vicaria¬ 
tului sau locotenenţei „cunoaşterii". 

Să trecem la întrebarea a doua, pe care am formulat-o mai sus în 
două chipuri. In ce măsură îngăduie Marele Anonim, în cadrul cunoaş¬ 
terii individuate, actul transcenderii? Sau în ce măsură se împărtăşeşte 
cunoaşterea individuată din actul transcenderii? Prin modul cum 
punem întrebările, se admite implicit că Marele Anonim îngăduie, 
în cadrul cunoaşterii individuate, şi actul transcenderii. Problema e 
numai: în ce măsură are loc acest act de transcendere? Teoria cenzurii 
transcendente permite un răspuns destul de precis. 

Cunoaşterea individuată se împărtăşeşte din actul transcenderii 
exact în măsura în care printr-un asemenea act nu se contravine la 
intervenţiile cenzurii transcendente, adică în măsura în care prin 
actul transcenderii nu se cucereşte în sens pozitiv misterul existenţial. 
In măsura în care, prin actul transcenderii, misterul existenţial nu va 
înceta să fie apărat. 

Ştim că există o singură idee „obiectivă" care nu contravine la in¬ 
tenţiile cenzurii transcendente: ideea de mister existenţial ca atare. 
Această idee e însă, o repetăm, o idee-negativ. Ea cuprinde misterul 
existenţial fără să-l reveleze. Ea indică misterul ca atare, fără ca să-l 
descopere în chip pozitiv sau, cum am mai spus, printr-o comparaţie 
care ne-a oferit şi termenul: ea se raportează la transcendenţă pre¬ 
cum în tehnica plastică „negativul" la „obiect". 

Mai ştim din expunerile de până aci că un întreg mod de cunoaş¬ 
tere, şi încă cel mai complicat, se bazează masiv şi în întregime pe ideea 
de mister. Aceasta e „cunoaşterea luciferică". Cunoaşterea luciferică 
are prin structura ei menirea de a se integra în mister ca atare. Prin 
articulaţie, prin formele ei, cunoaşterea luciferică nu face decât să 

varieze ideea de mister. Privită sub aspectul cel mai lăuntric, cunoaş¬ 
terea luciferică presupune, prin fiecare pas al ei, actul transcenderii, 
dar acest act variază doar ideea de mister; astfel, sub aspectul ei intim, 
cunoaşterea luciferică e o „cunoaştere-negativ“. („Cunoaşterea-nega- 
tiv“ nu e a se confunda cu cunoaşterea „negativă". In cadrul „cunoaş- 
terii-negativ“ sunt posibile, ca şi în cadrul cvasicunoaşterii, deopotrivă 
judecăţi afirmative şi judecăţi negative. „ Cu n oaş te rea- negativ" o nu¬ 
mim astfel numai prin recurgere la imaginea „negativului" din teh¬ 
nica reproducerii unui obiect.) Caracterizăm „cunoaşterea-negativ" 
astfel numai în raport cu cunoaşterea „absolută", care e pozitivă şi 
adecvată, sau în raport cu „cvasicunoaşterea", care de asemenea e 
pozitivă, dar disimulatoare. Privită pentru sine, cunoaşterea luciferică 
se articulează, la rândul ei, după cum am avut ocazia de a arăta altă 
dată, în plus-cunoaştere, zero-cunoaştere şi minus-cunoaştere. împăr¬ 
ţirea aceasta e determinată de diversitatea direcţiilor în care cunoaş¬ 
terea luciferică încearcă să varieze un mister existenţial. Cele trei 
variante sunt însă deopotrivă moduri posibile ale cunoaşterii înte¬ 
meiate pe ideea-negativ a misterului existenţial. (Interesant că în 
cunoaşterea luciferică, pe care o numim cunoaşterea-negativ numai 
fiindcă presupune totdeauna ideea-negativ a misterului, se împletesc 
adesea, mai ales în varianta „plus", şi elemente de cvasicunoaştere, 
adică elemente disimulatoare. Când cunoaşterea luciferică în varianta 
„plus" substituie, de exemplu, unui complex concret de fenomene 
o construcţie imaginară sau un element abstract-conceptual, ea nu 
face decât să înlocuiască o disimulare a transcendenţei (concretul) 
cu o altă disimulare (imaginarul). Un exemplu clasic: fenomenele 
concrete acustice, „sunetele", înlocuite prin construcţia imaginară a 
„vibraţiilor". Cunoaşterea, înlocuind „sunetele" prin imaginea „vibra¬ 
ţiilor", nu revelează în chip absolut un mister. Imaginea „vibraţiilor" 
constituie încă tot o „disimulare" a misterului. Astfel, cunoaşterea 
luciferică, cu toate că e bazată pe actul transcenderii, prezent în pune¬ 
rea ideii-negativ a misterului, e invadată în operaţiile sale şi de ele¬ 
mente de „cvasicunoaştere".) 

Cunoaşterea individuată umană nu are un caracter monolitic, adică 
nu e alcătuită dintr-un singur bloc. în cadrul cunoaşterii indivi- 
duate există două feluri de cunoaştere, deopotrivă admise de cenzura 
transcendentă. Cu toate că de la una la cealaltă nu se trece pe cale 

de continuitate, cele două feluri de cunoaştere se întregesc comple¬ 
mentar. Ele sunt: 

1. Cvasicunoaşterea, 

2. Cunoaşterea-negativ, 

precum şi forme mixte, în care se amestecă deopotrivă cvasicunoaşterea 
şi cunoaşterea-negativ. 

Cunoaşterea paradiziacă (de asemenea cea concretă şi mitică) e o 
cunoaştere de disimulare a transcendenţei prin constante subiective. 
Orice cunoaştere care ia fiinţă prin acest fel de ajustare, adică prin 
constantizarea reactivă a condiţiilor subiective, e o cvasicunoaştere. 
Spre deosebire de „cvasicunoaştere", cunoaşterea luciferică e o cunoaş¬ 
tere de transcendere, dar numai în sensul unei „cunoaşteri-negativ". 
Ni se va concede, fără nici o rezervă, că misterul existenţial e, atât 
prin cvasicunoaştere, cât şi prin cunoaşterea-negativ, pe deplin apă¬ 
rat. Prin cvasicunoaştere, care trebuie privită ca un pachet de disimu¬ 
lări, misterul e apărat fiindcă în cadrul ei misterul nu se arată decât 
subiectiv mascat. Prin cunoaşterea-negativ, misterul e apărat fiindcă 
prin actul ei de transcendere misterul e atins numai ca „mister". Cu¬ 
noaşterea individuată, în oricare din modurile ei, rămâne, aşadar, ceea 
ce am spus din capul locului că este: organ de convertire apologică 
a misterelor existenţiale. Privită în perspectivă metafizică, această con¬ 
versiune apologică a misterelor are semnificaţia unei rezultante alcătuite 
din două componente. Componentele sunt: tendinţa Marelui Anonim 
de a înzestra individul cu posibilitatea orientării în existenţă ţi grija 
Marelui Anonim de a păstra netulburat echilibrul existenţial ţi planul 
interior al creaţiei. 

Privind, în lumina rezultatelor obţinute, teoriile obiectiviste şi 
subiectiviste despre cunoaştere, nu ne putem sustrage impresiei că 
toate aceste teorii, multiple şi adverse, au tratat în chip mult prea 
simplist chestiunea. Teoriile obiectiviste, de o parte, imaginează cu¬ 
noaşterea ca fiind clădită pe acte de transcendere, dar nu prind de 
veste că actul de transcendere e admis să se constituie în cadrul cunoaş¬ 
terii individuate numai în forma cunoaşterii-negativ. Teoriile su¬ 
biectiviste, de altă parte, nu văd în cunoaşterea individuată decât 
„fenomenul de conştiinţă", „subiectivitatea"; ele uită să remarce că 
„cunoaşterea individuată" ia uneori fiinţă printr-o subtilă ajustare a 
condiţiilor subiective la postulatul ideal al cunoaşterii. Ele nu parvin 
să cuprindă sensul cvasicunoaşterii. Atât ideea de „cvasicunoaştere", 

cât şi ideea de „cunoaştere-negativ", precum şi faptul că aceste două 
feluri de cunoaştere se juxtapun sau se amestecă, constituind cunoaş¬ 
terea individuată, pot fi înţelese ca momente separate şi ca conglo¬ 
merat sintetic numai în lumina teoriei despre cenzura transcendentă. 

Intre teoriile subiectiviste sunt unele de nuanţă biologistă care 
solicită atenţia noastră. Teoriile biologice consideră cunoaşterea indivi¬ 
duată drept simplu organ al vieţii, drept organ plin de finalitate, 
drept organ de orientare, drept organ îndeplinind un scop ca oricare 
alt organ al organismelor vii. Ele se întemeiază pe supoziţia tacită că, 
în limitele vieţii, nu e posibil „actul transcenderii" şi că, în cadrul 
vieţii, nu se produc decât fenomene mărginite în sine, dar „finale" toc¬ 
mai în raport cu viaţa. Teoriile biologic-finaliste, oricât de seducă¬ 
toare, se izbesc de o dificultate decisivă, care le interzice asaltul ultim 
asupra faptului de explicat. înainte de a intra în dezbaterea hotărâ¬ 
toare, să subliniem că dificultatea cu care luptă teoriile biologice nu 
ni se pare să fie aceea indicată de analiza fenomenologică a cunoaş¬ 
terii. E lucru ştiut că analiza fenomenologică concepe cunoaşterea 
în chip definitoriu ca act de transcendere. După părerea noastră însă, 
diagnoza fenomenologică se poate face absolut la fel şi într-o situa¬ 
ţie cu totul iluzorie. Actul cunoaşterii e, sub aspectul descripţiei sale 
fenomenologice, neapărat o referire la „obiect". Dar asta nu înseamnă 
numaidecât că orice „cunoaştere", ca mod realizat, e de fapt un act 
de „transcendere". Impresia de „transcendere" poate fi iluzorie. Desigur 
că, prin definiţie, actul de cunoaştere se referă la un „obiect", dar, când 
considerăm o cunoaştere de fapt, se pune chestiunea dacă actul cu¬ 
prinde cu adevărat obiectul sau dacă nu cumva ceea ce pare „obiect" 
e numai o nălucă de obiect. Or, lucrul acesta nu se poate decide sub 
unghi fenomenologic. Numai în perspectivă metafizică , şi nu feno¬ 
menologică, se poate rosti o judecată hotărâtoare: dacă avem de-a face 
undeva cu un autentic act de transcendere sau nu. Fenomenologul, 
care din principiu se abţine de la orice integrare într-o perspectivă 
metafizică, nu e chemat să dea sentinţa dacă un act de cunoaştere e 
un autentic act de transcendere sau nu. Din parte-ne am arătat - în 
perspectiva metafizică pentru care am optat - că actul de transcendere 
e posibil şi în cadrul vieţii. Acest act există. Actul de transcendere 
nu există numai ipotetic printre atributele Marelui Anonim, căruia 
îi concedem o cunoaştere absolută şi nelimitată. Actul are loc şi în 
cadrul cunoaşterii individuate, şi anume ca act de transcendere prin 

„ideea-negativ“ a misterului existenţial. Actul nu are loc, e drept, ca 
transcendere în sens „pozitiv". Dar faptul acesta nu trebuie să ne 
deruteze. Actul de transcendere nu începe de-abia prin luarea în pose¬ 
siune pozitivă a transcendenţei. Actul de transcendere e deja act de 
transcendere şi atunci când cucereşte transcendenţa prin ideea-ne- 
gativ a misterului. Fiind dată deci realitatea actului de transcendere, 
se dovedeşte cu aceasta că „Viaţa" în principiu nu exclude un ase¬ 
menea act. Intr-o asemenea situaţie, e cu atât mai curios că „Viaţa", 
creându-şi aparatul cognitiv, nu a înglobat şi actul transcenderii în 
sens pozitiv. Iată aici o latură critică a chestiunii, căreia Analiştii de 
orientare biologică despre care vorbim nu i-ar putea găsi soluţia. 
Soluţia nici nu e cu putinţă în cadrul biologic. Dispoziţia factorilor 
epistemologici cu care calculăm ne sileşte să recurgem la o altă soluţie, 
şi anume de ordin metafizic: la teoria despre cenzura transcendentă. 
Am mai spus şi o repetăm: prin cenzura transcendentă se acordă subiec¬ 
tului individuat o cunoaştere în care se intercalează şi acte de trans¬ 
cendere, dar numai în măsura în care prin aceasta misterele existenţiale 
rămân păzite ca atare. Dacă Viaţa e capabilă de actul transcenderii, 
de ce îşi îngăduie ea acest act numai în chipul „cunoaşterii-negativ" 
şi de ce-şi refuză „pozitivul"? Nu se petrec lucrurile ca şi cum „Viaţa" 
ar şti dinainte că posesia „pozitivului" constituie o primejdie pentru 
echilibrul existenţial? Cu întrebarea aceasta nu facem decât să atri¬ 
buim „Vieţii" ceea ce în ordine metafizică atribuim Marelui Anonim. 
Marele Anonim a dat vieţii posibilitatea actului de transcendere, cel 
puţin în forma cunoaşterii-negativ, dar concomitent i-a refuzat cu¬ 
prinderea transcendenţei în sens pozitiv. Lucrul acesta e de înţeles 
doar prin teoria despre cenzura transcendentă, după care Marele Ano¬ 
nim admite o cunoaştere individuată numai în măsura în care mis¬ 
terele existenţiale sunt apărate ca atare. 

Teoriile subiectiviste în general nu sunt în stare să lămurească 
prezenţa reală a unui act de transcendere (prin ideea-negativ) în cadrul 
cunoaşterii individuate. Teoriile obiectiviste în general nu sunt în 
stare să explice absenţa actului de transcendere, în sens „pozitiv", în 
cadrul cunoaşterii individuate. Din tenebrele acestei situaţii ne scoate 
doar teoria cenzurii transcendente, care, în ordine metafizică, defi¬ 
neşte cunoaşterea individuată ca un organ de convertire apologică a 
misterelor existenţiale. Prin această teorie se explică paradoxele situa¬ 
ţiei, adică: atât prezenţa în cadrul cunoaşterii individuate a actului 

de transcendere prin ideea-negativ a misterului, cât şi absenţa actelor 
de transcendere în sens „pozitiv". 


Teoretic sunt imaginabile mai multe modele de cunoaştere indi- 
viduată. In toate aceste modele, cunoaşterea individuată e admisă ca 
o cunoaştere în principiu nelimitată. Rămâne fireşte o întrebare pen¬ 
tru sine dacă modelele de cunoaştere posibile se şi realizează undeva 
de fapt sau nu. Una din sarcinile cele mai interesante ale filozofiei e 
desigur aceea de a arăta şi posibilităţile unei idei, chiar dacă elabo¬ 
rarea lor ar rămâne o operaţie pur platonică. 

întâiul model de cunoaştere individuată posibil e acela care se gre¬ 
fează pe ideea pură de cunoaştere. Modelul acesta implică cunoaşterea 
ca absolută adecvaţie între conţinut cognitiv şi „obiect". (Cunoaşterea 
adecvată.) 

Al doilea model îl imaginăm ca o cunoaştere inadecvată, care e 
astfel constituită că poate să ţină loc de cunoaştere adecvată. Toate 
variantele cunoaşterii disimulatoare, prin constante reactive , ţin de acest 
model. (Cvasicunoaşterea.) 

Al treilea model îl închipuim ca o cunoaştere adecvată, pe baza 
cuprinderii „obiectului" prin ideea-negativ a acestuia. Modelul acesta 
de cunoaştere implică, în toate conţinuturile ei, ideea de mister. (Cu- 
noaşterea-negativ.) 

Alte modele fundamentale nu sunt construibile. Dar se mai pot 
imagina o serie de modele combinate din cele precedente. Cunoaşterea 
adecvată şi cvasicunoaşterea reprezintă, fiecare, câte un model care 
îşi e sieşi suficient şi care, dacă s-ar realiza, n-ar avea nevoie de cele¬ 
lalte pentru a rezista ca atare. „Cunoaşterea-negativ" reprezintă un 
model care nu poate exista prin sine însuşi; ea are un caracter comple¬ 
mentar şi nu poate să se realizeze decât în combinaţie, fie cu unul 
dintre celelalte două modele, fie cu amândouă împreună. „Cunoaşterea 
adecvată", de altă parte, spre a putea alcătui un model combinat cu 
una din celelalte două, trebuie să ne-o închipuim realizată restrâns. 
Realizată în chip integral şi universal, „cunoaşterea adecvată" are darul 
să facă de prisos pe celelalte două. Vom obţine deci o serie de com¬ 
binate posibile: 

1. Combinatul: cunoaştere adecvată în parte, restul cvasicunoaştere; 

2. Combinatul: cunoaştere adecvată în parte, restul cunoaştere- 
negativ; 

3. Combinatul: cunoaştere adecvată în parte, cvasicunoaştere în 
parte, restul cunoaştere-negativ; 

4. Combinatul: cvasicunoaştere, cunoaştere-negativ. 

Am obţinut astfel şapte modele diferite, printre care trei pure şi 
patru combinate. Modelele acestea alcătuiesc un fel de răsadniţă de 
posibilităţi, dintre care numai unele se vor realiza. Dintre modelele 
posibile se realizează în conştiinţa individuată, după câte ştim, nu¬ 
mai modelul pur al cvasicunoaşterii sau combinatul: cvasicunoaştere- 
cunoaştere-negativ. Dintre toate modelele posibile de cunoaştere, 
modele în a căror construcţie teoretică am ţinut de fiecare dată seama 
de ideea de cunoaştere, au fost îngăduite subiectelor individuate nu¬ 
mai modelele care sunt cele mai depărtate de ideea pură de „cunoaş¬ 
tere". Deşi teoreticeşte posibile, toate celelalte modele au fost zădărnicite 
prin cenzura transcendentă. 

E desigur curios că filozofia de până astăzi, cu toate că ar fi avut 
datoria să se gândească la toate „posibilităţile", n-a calculat decât cu 
un singur model de cunoaştere - cu „cunoaşterea adecvată". S-a mai 
calculat, fără îndoială, şi cu un al doilea model, care însă nu figu¬ 
rează printre ale noastre fiindcă el n-a fost decât incomplet carac¬ 
terizat: cu cunoaşterea „subiectivă", pe care unii gânditori au echivalat-o 
cu „fenomenele de conştiinţă". Prin echivalarea cu fenomenele de 
conştiinţă, cunoaşterea subiectivă e însă de fapt exclusă de la titlul 
de „cunoaştere". Modele posibile de cunoaştere sunt numai acelea 
care, prin arhitectura lor, nu depăşesc prea mult limitele ideii de 
„cunoaştere ca atare". Am arătat ce condiţii îndeplineşte în adevăr 
cunoaşterea inadecvată-subiectivă spre a nu fi echivalabilă cu simplul 
„fenomen de conştiinţă" şi spre a dobândi sensul de cvasicunoaştere. 

Prin cenzura transcendentă se admit, în cadrul individuaţiei, 
anume modele de cunoaştere, dar numai cele mai depărtate de ideea 
pură a cunoaşterii. Un fapt destul de interesant şi acesta. Recunoaştem 
că prin cenzura transcendentă s-ar fi putut întâmpla să nu fie admis 
nici unul din modelele înşirate şi subiectul individuat să fie astfel 
constrâns să convertească misterele existenţiale în simple şi labile 
„fenomene de conştiinţă". Or, aceasta din fericire nu are loc. Marele 
Anonim - reglementând raportul dintre subiect şi obiect - s-a în- 

grijit ca orice convertire a obiectului în conştiinţa individuată să se 
efectueze în aşa fel, încât prin rezultatele convertirii să se realizeze 
totuşi anume modele de cunoaştere. Marele Anonim, supunând cu¬ 
noaşterea individuată unei cenzuri, ţine în acelaşi timp seama şi de 
idee a de cunoaştere. Cvasicunoaşterea e un compromis, de o extremă 
fineţe, între tendinţa Marelui Anonim de a apăra misterele exis¬ 
tenţiale de „cunoaşterea pozitiv-adecvată“ şi tendinţa sa de a crea 
individului totuşi un aparat cognitiv care să merite acest nume. 
Cvasicunoaşterea e deci un produs, care zace pe linia unei diagonale, 
a unei diagonale care se descompune în două componente. Cu- 
noaşterea-negativ e - mutatis mutandis - un produs analog. Ceea ce 
înseamnă că cunoaşterea individuată are în toată structura ei un carac¬ 
ter diagonal. După câte ştim, încă nimeni n-a remarcat diagonalitatea 
cunoaşterii individuate. Cunoaşterea individuată a fost socotită de 
unii drept subiectivă, de alţii drept obiectivă şi iarăşi de alţii în parte 
subiectivă, în parte obiectivă. Ceea ce numim „diagonalitate" a cu¬ 
noaşterii individuate are cu totul altă semnificaţie. Diagonalitatea 
cvasicunoaşterii consistă în aceea că, prin mijloace subiective, adică 
prin structuri cenzoriale, se realizează, indirect cel puţin, un aparat 
care ţine totuşi loc de „cunoaştere obiectivă". Diagonalitatea cunoaş- 
terii-negativ consistă în aceea că, deşi se întemeiază pe un act de trans- 
cendere, cunoaşterea-negativ e refuzată de la cuprinderea pozitivă a 
misterelor existenţiale. în ambele cazuri, diagonalitatea se despică în 
cele două componente: 

a) tendinţa de a apăra misterele existenţiale de cunoaşterea pozi- 
tiv-adecvată; 

b) tendinţa de a crea un aparat care să merite totuşi, intr-un anume 
chip, numele de aparat cognitiv. 

în nici unul din cele două cazuri (cvasicunoaşterea şi cunoaştere- 
negativ) nu e vorba despre concepţia eclectică, după care cunoaşterea 
individuată trebuie considerată în parte subiectivă şi în parte obiec¬ 
tivă. Concepţia eclectică juxtapune aditiv, în cadrul cunoaşterii in¬ 
dividuate, conţinuturi pozitive subiective şi conţinuturi pozitive obiective. 
Concepţia noastră despre diagonalitatea cunoaşterii individuate nu 
are nimic comun cu această juxtapunere. Cvasicunoaşterea e, prin 
conţinuturile ei, în întregime subiectivă , dar aparatul ei e construit 
atât de ingenios, că funcţionează putând să ţină loc de aparat de 
recepţionare obiectivă. Cunoaşterea-negativ e prin conţinuturile, care 

îi aparţin exclusiv ei, cunoaştere obiectivă, dar aparatul ei de transcen- 
dere funcţionează în aşa fel că rămâne cumva totuşi exterior obiec¬ 
tului. Ea indică obiectul, fără de a-1 atinge. E şi aici vorba despre o 
ingenioasă întocmire destinată să apere misterul existenţial de „cu¬ 
noaşterea pozitiv-adecvată". In nici una din cele două variante ale 
cunoaşterii individuate (cvasicunoaştere şi cunoaştere-negativ), subiec¬ 
tivitatea şi obiectivitatea nu se juxtapun aditiv. In cvasicunoaştere, 
subiectivitatea funcţionează în angrenajul unei aparaturi, astfel încât 
ţine loc de obiectivitate. In cunoaşterea-negativ, obiectivitatea func¬ 
ţionează astfel că poate fi echivalată cu simpla subiectivitate. In 
amândouă cazurile, avem de a face cu întocmiri, ajustări şi combi¬ 
naţii de o extremă subtilitate, care nu pot fi decât produsul unui suprem 
ingenium , al unui ingenium care urmăreşte cu aceste întocmiri o anume 
ţintă: înzestrarea individuaţiei cu daruri „cognitive" şi în acelaşi timp 
apărarea misterelor existenţiale de orice eventuală „cunoaştere po- 
zitiv-adecvată". 


FORME METAFIZICE DE CUNOAŞTERE 

Din moment ce suntem dispuşi să îi atribuim Marelui Anonim 
o „cunoaştere", nu putem să i-o atribuim decât în formă maximalistă. 
Marele Anonim e în posesia unei cunoaşterii absolute. Acest absolut 
priveşte atât calitatea, cât şi extensiunea cunoaşterii. Ceea ce în¬ 
seamnă: Marele Anonim e în posesia unei cunoaşteri pozitiv-adec¬ 
vate şi nelimitate. 

Rămâne de văzut dacă, prin ipoteză, sunt posibile şi alte forme 
de cunoaştere, în afară de aceea atribuită Marelui Anonim şi în afară 
de cunoaşterea individuată, căreia am ţinut să-i conturăm şi să-i deter¬ 
minăm fizionomia, soclul ontologic şi toate modelele posibile în 
studiul de faţă. Neapărat că, ipotetic cel puţin, sunt imaginabile încă 
şi altfel de cunoaşteri. în raport cu modul cunoaşterii absolute, adec¬ 
vate şi nelimitate, e dată îndeosebi posibilitatea de a închipui un 
mod de cunoaştere, adecvată ca şi aceea atribuită Marelui Anonim, 
dar strict şi în diversă măsură limitată. O cunoaştere de transcendere 
totală, de ajungere a obiectului, de posesie pozitivă a misterului exis¬ 
tenţial, dar în acelaşi timp limitată, circumscrisă la un anume obiect, 
mărginită la un complex restrâns de obiecte, la raporturi existenţiale 

pe deplin hotărnicite; dincolo de această limită, cunoaşterea în ches¬ 
tiune, închipuită ipotetic, ar fi absolut oarbă. 

La conceptul despre o „cunoaştere pozitiv-adecvată, dar limitată" 
ajungem pe cale teoretică, şi nu empirică. Conceptul e rezultatul unui 
experiment intelectual, de dozare, de creştere şi scădere, de înteţire 
sau stingere a unor particularităţi, cu care înzestrăm faptul „cunoaş¬ 
tere" în general. Conceptul despre o „cunoaştere pozitiv-adecvată, 
dar limitată" e totuşi atât de interesant în sine, că nu ne putem sustrage 
ispitei de a ne întreba dacă nu cumva o asemenea cunoaştere e şi 
realizată întocmai undeva în câmpul existenţei. 

Cunoaşterea absolută e prin firea ei o cunoaştere îndreptată asupra 
obiectului ca ţintă de „creat". Cunoaşterea absolută posedă o func¬ 
ţie creatoare, aceasta exact în măsură adecvaţiei sale. Ea nu cuprinde 
obiectul propriu-zis ca ceva „dat", ci ca ceva de „creat". Cum teore- 
ticeşte într-o cunoaştere „adecvată-limitată" e implicată, dintre parti¬ 
cularităţile cunoaşterii absolute, cel puţin „adecvaţia", suntem împinşi 
spre ipoteza că o eventuală cunoaştere adecvată-limitată ar putea foarte 
bine să figureze printre întocmirile creative secundare ale existenţei. 
Indicaţia aceasta, abia întrezărită, ne şi pune pe drumul unde urmează 
să căutăm factorul ipotetic în discuţie. Centrul creator primar este 
Marele Anonim; întocmiri creative secundare nu se vor găsi în con¬ 
secinţă decât în regiunea individuaţiei. Individuaţia are un accentuat 
caracter creator , de pildă în regiunea fenomenelor de formaţiune onto- 
şi filogenetică a fiinţelor vii. Nu ne îndoim că, supunând unui exa¬ 
men minuţios această regiune, dăm peste factorul căutat. Se ştie că 
printre întocmirile interioare ale formaţiunii individului ca individ 
figurează, după opinia unor autorizaţi teoreticieni, un factor despre 
care se susţine cu insistenţă că ar depăşi posibilităţile mecaniciste, un 
factor de iniţiativă, de control, de reglementare, un factor nonmecanic. 
In acest ipotetic factor, adăugăm noi, am putea în cele din urmă iden¬ 
tifica chiar factorul pe care îl căutăm, adică cunoaşterea adecvată-li- 
mitată. Argumentele ce ni le pun la dispoziţie în privinţa aceasta 
biologia le socotim destul de concludente. 

Să ni se dea voie să cităm câteva amănunte şi să apelăm la măr¬ 
turia unor fapte pentru înţelegerea acestei întunecoase chestiuni. Unul 
din fenomenele care au adus oarecare lumină cu privire la structura 
factorilor formativi ai organismelor e, indiscutabil, fenomenul rege¬ 
nerării. Din fericire, pe acest teren teoreticianul a avut şi o largă 

posibilitate de experimentare. „Regenerarea", adică procesul prin care 
o fiinţă îşi reface un organ pierdut, să zicem, printr-un accident, rege¬ 
nerarea cu multiplele sale aspecte constituie ca fenomen un perma¬ 
nent prilej de îndreptăţită uimire. Faptul că în anume organisme există 
fragmente din care, îndepărtate fiind toate celelalte părţi ale organis¬ 
mului, se reconstituie ca dintr-un centru omnipotent întregul orga¬ 
nism, sau faptul că un organ ciuntit îşi reface cu exactitate matematică 
toate părţile retezate, sau faptul, megieş cu miracolul, că un organism 
radical ciuntit, care nu are posibilitatea de a se hrăni, se transformă 
în întregime într-un organism mai mic, dar complet (fenomen pe 
larg cercetat îndeosebi de T.H. Morgan la „planarii" şi numit de el 
morphalaxis ) sunt tot atâtea fenomene destinate să deschidă câte o 
fereastră spre fondul regulator imanent al vieţii organice sau spre ceea 
ce numim „întocmiri creative secundare" ale existenţei. Sunt aici o 
serie de fenomene care, alături de altele, fireşte, postulează în sub¬ 
solul metafizic al vieţii un factor special de conducere şi de direcţio¬ 
nare a materialului constitutiv. Ipoteza că există un factor nonmecanic, 
„regulator", nu e nouă. Din parte-ne venim cu o contribuţie numai 
în ce priveşte imaginea ce trebuie să ne-o facem despre factorul în 
chestiune. Factorul în chestiune îl înzestrăm cu o anume formă de 
cunoaştere şi cu anume ciudate posibilităţi imanente de a se frag¬ 
menta. Factorul în discuţie îl închipuim dotat, înainte de toate, cu 
o cunoaştere poiĂm-adecvată a planului organismului şi a materialelor, 
precum şi a mijloacelor de a-1 alcătui. Factorul, care pare a lucra în 
organism pe baza unei cunoaşteri pozitiv-adecvate, e însă limitat la 
o cunoaştere precisă, dincolo de care nu trece. Mai mult: dintr-o serie 
de fapte, pe care biologia a avut norocul să le constate, trebuie să se 
deducă că acest factor nonmecanic e fragmentat şi distribuit în 
organism în forma unei cascade de factori; aceşti factori fragmentari 
dispun la rândul lor de cunoaşteri, care sunt şi ele tot mai fragmen¬ 
tare şi mai limitate. Mai mult: dintr-o serie de alte fapte trebuie să 
deducem că fiecare din aceşti factori fragmentari, dispunând de câte 
o cunoaştere fragmentară adecvat-limitată, are posibilitatea să devină 
în anume împrejurări autonom. Prin posibilitatea autonomizării aces¬ 
tor factori, dispunând de cunoaşteri adecvate-limitate, în cadrul 
unui organism, s-ar explica de pildă o serie de anomalii ale regene¬ 
rării. între anomaliile care cer o explicare, cea mai cunoscută e aşa 
numita heteromorfoză (fenomen denumit astfel de Loeb). Hetero- 

morfoza consistă în faptul că la o fiinţă vie, în loc să regenereze 
organul ciuntit , regenerează un organ ca formă şi funcţiune tipic altul 
(la o insectă bunăoară, în locul unei antene tăiate poate să regene¬ 
reze un picior; fragmentul dinainte, cu cap, al unei râme nu regenerează 
întreaga râmă, ci adesea încă un cap; în locul ochilor unei anume 
varietăţi de raci, regenerează antene etc.). Printre anomaliile regene¬ 
rării socotim şi următoarea: din fiinţe cu mare potenţă regeneratoare, 
avem latitudinea de a produce pe cale experimentală, artificială, ade¬ 
văraţi monştri. (E lesne să produci polipi cu opt capete şi cu şase 
vârfuri de coadă; broaşte cu şase picioare posterioare; s-au găsit şopârle 
cu şapte vârfuri de coadă etc.) Aceşti monştri artificiali, ca şi feno¬ 
menele de heteromorfoză, sunt posibili numai prin aceea că factorul, 
dispunând de o cunoaştere adecvată, care lucrează în organism în 
sens formativ F, e limitat şi distribuit în fragmente care pot deveni 
autonome, lucrând pe cont propriu în organism. Dar şi atunci când 
devine autonom, factorul-fragment, dispunând de o cunoaştere adec¬ 
vată, îşi păstrează caracterul totalitar ce-i revine ca fragment. Aseme¬ 
nea factori fragmentari, deveniţi autonomi, servesc drept explicaţie 
atât pentru heteromorfoză, cât şi pentru monştrii artificiali, adică 
pentru toate finalităţile rău plasate în cadrul unui sistem de fina¬ 
lităţi. Dacă formaţiunea organismului ar fi condusă central de o 
unică cunoaştere adecvată şi nelimitată, nu ar fi explicabil nici feno¬ 
menul heteromorfozei, nici acela al monştrilor artificiali. Nenumărate 
fenomene biologice, printre care miraculoasa regenerare normală şi 
îndeosebi fenomenul morfalaxei, dovedesc totuşi îndeajuns că forma¬ 
ţiunea organismelor e reglementată de o cunoaştere adecvată, atât a 
planului interior al organismului, cât şi a materialelor constitutive. 
Faptul în sine însă că e posibil, de exemplu, şi fenomenul hetero¬ 
morfozei e un indiciu revelator că acea cunoaştere adecvată, care 
reglementează formaţiunea organismului, nu e nelimitată şi necondi¬ 
ţionat stăpânitoare, ci limitată şi pe deasupra fragmentată într-o cas¬ 
cadă de cunoaşteri, încă tot adecvate, dar tot mai restrânse, tot mai 
limitate şi cu posibilitatea de a deveni autonome. Prin autonomizare, 
factorul fragmentar creează adesea pe cont propriu, suprapunându-şi 
greşit produsele peste un sistem de finalităţi date. 

Avem credinţa - întemeiată pe atâtea fapte - că în procesele onto- 
şi filogenetice avem de-a face cu un factor regulator care depăşeşte 
în orice caz posibilităţile mecaniciste. O discuţie încape cel mult asupra 

naturii în sine a factorului care depăşeşte posibilităţile mecaniciste, 
dar anevoie asupra existenţei ca atare a unui asemenea factor. Driesch 
a numit factorul în chestiune „entelehie“ sau factor creator de „tota¬ 
lităţi". Nu e locul să supunem unei analize critice teoria entelehială 
a lui Driesch. Amânăm operaţia pentru un viitor studiu. Aici schiţăm 
o atitudine doar sumar, spunând că Driesch explică prin factorul 
entelehial - cu ireproşabilă aparatură - de exemplu fenomenele de 
regenerare şi mai cu seamă perfecţiunea şi precizia regenerării. Dar 
nu e mai puţin adevărat că Driesch s-a lăsat prea mult sedus de acest 
singular aspect al faptelor, adică de aspectul „totalitar". Pe cât de ui¬ 
mitor de precise sunt, cel mai adesea, regenerările biologice, pe atât 
de curioase, cel puţin, sunt uneori regenerările prin faptul că se înde¬ 
plinesc la loc greşit sau că regenerări determinate, care ar trebui să se 
efectueze pe baza planului intrinsec al organismului, sunt monstruos 
substituite prin altele, care la rândul lor sunt iarăşi pe deplin deter¬ 
minate, dar care, oricum, nu sunt la locul lor. E aici un fapt care 
scapă explicaţiei prin factorul creator de „întreguri" al lui Driesch. 
Formaţiunea organismelor, cu perfecţiunea şi ciudata lor imperfecţiune 
uneori, nu se poate teoretic imagina fără de un factor care lucrează 
în organism pe baza unei „cunoaşteri adecvate" a planului interior al 
organismului şi a mijloacelor de a-1 realiza; acest factor nu lucrează 
însă pe baza unei cunoaşteri nelimitate, căci dacă ar lucra pe aseme¬ 
nea temei nu s-ar lămuri formaţiunile monstruoase sau greşit apli¬ 
cate la care ajunge natura, sau la care aşa de uşor parvine biologia pe 
cale experimentală. Factorul în chestiune lucrează oarecum pe baza 
unei cunoaşteri adecvate, dar limitate. Cunoaşterea aceasta e mărginită 
la un obiect, la un complex, sau la anume singulare raporturi exis¬ 
tenţiale. Pe deasupra, se pare că acest factor de cunoaştere e fragmen¬ 
tat într-o cascadă de factori înzestraţi cu cunoaşteri adecvate, dar tot 
mai limitate, şi că fiecare din aceşti factori poate deveni autonom. 

Se atribuie prin aceasta factorilor regulatori-formativi ai vieţii 
organice o cunoaştere absolută, dar oarecum monoideică sau pluri- 
ideică, fixată. Natural că printr-o astfel de caracterizare nu facem decât 
să interpretăm „cunoaşterea" cu care înzestrăm factorii formativi, în 
analogie cu cunoaşterea noastră individuată, conştientă. O rezervă 
imediată se impune deci, căci nu se ştie dacă cunoaşterea pozitiv-adec- 
vată, dar limitată, operează în adevăr cu „idei"; mai probabil e că nu. 
„Ideea", aşa cum o posedăm în conştiinţa noastră, reprezintă de obi¬ 
cei transcendenţe disimulate prin cenzură. Cunoaşterii adecvate-limi- 

tate îi atribuim însă atributul transcenderii pozitive, aceasta ce-i drept 
numai în cadru limitat. E o întrebare dacă această transcendere 
pozitivă se realizează tot printr-un fel de „idei“. Dacă da, atunci aceste 
idei nu au desigur nici o asemănare cu „ideile' 1 din conştiinţa noastră 
structural cenzurată şi supusă din partea Marelui Anonim unui cu 
totul alt regim decât cunoaşterea adecvată-limitată. 

Cu aceste câteva remarci sumare, abia am deschis problema cu¬ 
noaşterii adecvate-limitate. Problema are atâtea încheieturi care cer 
să fie pipăite şi e aşa de vastă, că solicită un studiu special. Bănuim 
că o mulţime de fenomene biologice cer imperios ca factor expli¬ 
cativ cunoaşterea pozitiv-adecvată, dar limitată. Nu e exclus ca ulti¬ 
mele probleme ce şi le pune metafizica biologică să poată fi toate 
deopotrivă etalate în jurul acestui factor. („Instinctul 11 implică şi el 
un fel de cunoaştere. Se pare însă că instinctul reprezintă mai curând 
o formă mixtă, de cunoaştere cenzurată-nelimitată şi cunoaştere adec¬ 
vată-limitată. Instinctul începe prin acte cognitive ce au loc în ca¬ 
drul „cunoaşterii cenzurate-nelimitate“ a individului, om sau animal, 
şi sfârşeşte prin acţiuni ce au loc pe baza unei cunoaşteri adecvate- 
limitate. Instinctul ar fi deci mai mult o combinaţie hibridă. El nu 
ne serveşte un exemplu tipic de cunoaştere adecvată-limitată.) 


Expunerile de mai sus despre cunoaşterea adecvată-limitată nu 
au rostul unei excursii lăturişe. Ele sunt un pretext pentru câteva con¬ 
sideraţii despre formele metafizice ale cunoaşterii. Faptul „cunoaştere 11 
are felurite forme, susceptibile de a alcătui obiectul unei vaste meta¬ 
fizici a cunoaşterii. 

Sub unghiul epistemologic-gnoseologic, cunoaşterea individuată 
comportă diviziuni şi subdiviziuni: 

Cunoaşterea înţelegătoare 

1. Cunoaşterea concretă; 

2. Cunoaşterea paradiziacă, implicând pe cea concretă; 

3. Cunoaşterea luciferică, implicând pe cea paradiziacă. 

Cunoaşterea luciferică se articulează în: 

a) plus-cunoaştere; 

b) zero-cunoaştere; 

c) minus-cunoaştere. 

La acestea se adaugă ca moduri juxtapuse: 

4. Cunoaşterea mitică; 

5. Cunoaşterea ocultă. 

Toate aceste moduri proprii cunoaşterii individuate apar fie în 
formă pură, fie amestecate. 

Sub unghiul metafizic concepem următoarele forme de cunoaştere: 

1. Cunoaşterea absolută pozitiv-adecvată şi nelimitată (atribuită 
prin ipoteză Marelui Anonim); 

2. Cunoaşterea individuată: cenzurată, dar nelimitată, subdivi- 
zată în: 

a) cvasicunoaştere; 

b) cunoaştere-negativ. 

3. Cunoaşterea pozitiv-adecvată, dar limitată (presupus factor în 
procesele formative biologice). 

Cunoaşterea absolută, pozitiv-adecvată şi nelimitată, e un atribut 
al Marelui Anonim. Cunoaşterea cenzurată şi nelimitată, precum şi 
cunoaşterea pozitiv-adecvată, dar limitată, ţin de sfera individuaţiei 
şi sunt ţinute sub control din partea Marelui Anonim. E clar: Marele 
Anonim pune o consecvenţă şi un sistem, atât în măsurile de apărare 
a misterelor existenţiale, cât şi în graţia ce o acordă individuaţiei. 
Când Marele Anonim îngăduie o cunoaştere în principiu nelimi¬ 
tată, el se îngrijeşte s-o cenzureze ; când îngăduie o cunoaştere pozi¬ 
tiv-adecvată, el se îngrijeşte s-o limiteze. Graţia Marelui Anonim în 
raport cu creatura nu e deci o graţie absolută, dezlănţuită torenţial. 
Ea nu se iroseşte cu năvalnică impetuozitate. Graţia Marelui Anonim 
nu se revarsă asupra lumii individuaţiei nici orgiac, nici capricios. 
Marele Anonim pune, în revărsarea şi distribuirea graţiei sale, o mă¬ 
sură susţinută, un spirit compensator, un ritm, o cadenţă. Privind gra¬ 
ţia Marelui Anonim în lumina rezultatelor ei, s-ar putea vorbi chiar 
despre o „balanţă a graţiei". Felul de funcţionare al acestei balanţe a 
graţiei îl surprindem întâi în structura cunoaşterilor admise în lumea 
individuaţiei, şi al doilea în distribuţia acestor moduri de cunoaştere 
în aceeaşi lume a individuaţiei. Structura cunoaşterilor admise în 
câmpul individuaţiei manifestă lipsuri răscumpărate de calităţi, 
calităţi ţinute în echilibru de lipsuri, adică particularităţi manifest 
compensatorii. 

1. Când se îngăduie o cunoaştere în principiu nelimitată, ea va 
fi cenzurată. 

2. Când se îngăduie o cunoaştere pozitiv-adecvată, ea va fi strict 
limitată. 

Nelimitatul e ţinut în echilibru compensator cu cenzuratul, adec¬ 
vatul e ţinut în echilibru compensator cu limitatul. 

Atât cunoaşterea cenzurată-nelimitată, cât şi cunoaşterea adecva- 
tă-limitată, odată realizate ca atare, sunt lăsate în grija propriei lor 
autonomii. Ele se manifestă potrivit legii şi sorţii lor lăuntrice, fără 
să se influenţeze una pe cealaltă. Deşi fiinţează în acelaşi individ, ele 
nu se confundă, fiecare avându-şi rânduiala sa inalterabilă. Deşi fiin¬ 
ţează în acelaşi individ, ele îşi sunt exterioare, nu se combină după 
plac în rezultante comune. Membrana, intercalată să le izoleze, nu 
admite nici o osmoză între ele. Numim această însuşire a lor „imper¬ 
meabilitatea" formelor metafizice de cunoaştere. „Impermeabilitatea" 
formelor metafizice de cunoaştere face ca „cunoaşterea individuată 
conştientă" să nu poată interveni, de pildă, în procesele formative 
ale fiinţelor. Procesele formative sunt cu totul lăsate în grija celeilalte 
forme de cunoaştere, a cunoaşterii adecvate-limitate. Tot aşa, imper¬ 
meabilitatea formelor metafizice de cunoaştere face ca „cunoaşterea 
adecvată-limitată", angajată în determinarea proceselor formative ale 
vieţii, să nu ajungă niciodată în conul de lumină al „conştiinţei" indi¬ 
viduale, locul firesc al „cunoaşterii cenzurate-nelimitate". 

Acestor particularităţi, adică autonomiei şi impermeabilităţii for¬ 
melor metafizice de cunoaştere, li se adaugă o profund cântărită dis¬ 
tribuţie a aceloraşi forme de cunoaştere în câmpul individuaţiei. Cum 
sunt distribuite, în lumea individuaţiei, cunoaşterea cenzurată-ne- 
limitată şi cunoaşterea adecvată-limitată? Dacă cercetăm mai de 
aproape facultatea şi posibilitatea fiinţelor vii de a se orienta în cadrul 
existenţei şi o punem în cumpănă cu facultatea lor „regeneratoare", 
câştigăm certitudinea că la fiinţele care posedă o puternică cunoaştere 
adecvată-limitată, plină de spontaneitate şi de intensă iniţiativă, cea¬ 
laltă cunoaştere are un caracter mai rudimentar şi mai spălăcit. Şi 
invers. Speciile înzestrate cu o puternică dinamică a cunoaşterii cen- 
zurate-nelimitate sunt, se pare, dotate cu o cunoaştere adecvată-li- 
mitată care, dacă nu e neapărat mai îngustă, posedă totuşi o dinamică 
scăzută, atenuată, diminuată. Cu cât la o fiinţă e mai dezvoltată dina¬ 
mica orientării pe baza cunoaşterii individuate, cu atât se pare că e 
mai stinsă dinamica regenerării pe baza „cunoaşterii adecvate-limi¬ 
tate", care joacă rolul decisiv în procesele formative ale organismelor. 

Fiinţele inferioare şi plantele, care nu posedă decât în grad mai redus 
sau chiar deloc cunoaşterea de orientare, sunt înzestrate în general 
cu o mai mare potentă regeneratoare. S-a remarcat dintru început că 
facultatea regeneratoare caracterizează în general fiinţe mai inferioare, 
nu ştim însă dacă s-a remarcat ceea ce relevăm aici; anume că există - 
la fiinţele organice în general - un raport invers între intensitatea dina¬ 
mică a facultăţii regeneratoare şi amploarea cunoaşterii de orientare 
în lume. Faptul se pretează din cale afară la comentarii metafizice. 
Cele brodate în marginea acestui fapt în propoziţiile rostite mai sus 
trebuie primite, fireşte, tot numai sub titlul de comentar metafizic. 

Felul compensatoriu cum sunt structurate cunoaşterile îngăduite 
de Marele Anonim în câmpul individuaţiei, autonomia şi impermea¬ 
bilitatea acestor forme de cunoaştere, distribuţia tot compensatorie 
a cunoaşterii cenzurate-nelimitate şi a cunoaşterii adecvate-limitate 
ne dau o icoană edificatoare despre echilibrul controlat şi balanţat 
pus în sistemul şi în planul individuaţiei, despre procedeele crea¬ 
toare şi tehnica Marelui Anonim. 


SPIRIT ŞI REALIZARE 

S-a făcut în ultimii ani o violentă zarvă în jurul unei teze lansate 
în arena dezbaterilor filozofice de gânditorul german Ludwig Klages, 
a cărui reputaţie se încăpăţânase mult timp să nu treacă de limitele 
unui cenaclu. Avem impresia, credem deplin întemeiată, că unele 
nedumeriri, prilejuite de teza patetic susţinută de acest gânditor nu 
numai ager, dar şi plin de temperament, îşi găsesc o neaşteptată dez¬ 
legare în perspectiva deschisă prin concepţia despre cenzura trans¬ 
cendentă. Cu aceasta reintrăm în peisajul nostru metafizic. 

Despre ce teză e vorba? Klages socoteşte drept inovaţie centrală 
a filozofiei sale ideea că „spiritul'' e prin însăşi natura sa un duşman 
al „sufletului", al „vieţii". Klages adoptă în general de la antici, ca şi 
de la idealiştii germani, tripartiţia existenţei: 1) materie, 2) viaţă-suflet, 
3) spirit. Spre deosebire de toţi înaintaşii, el consideră însă „spiritul" 
nu ca o supremă încoronare armonică a existenţei, ci ca sabie, care 
se vâră în existenţă, cu ascuţişul îndreptat împotriva vieţii şi a sufle¬ 
tului. în realizarea „spiritului", Klages vede un incomensurabil pericol 

pentru viaţă-suflet; realizarea integrală a „spiritului" ar duce inevi¬ 
tabil la desfiinţarea, la nimicirea vieţii. 1 

Klages afirmă: „Câtă vreme, chiar de la început, corpul era oare¬ 
cum conceput ca zid de temelie, sufletul ca etaj de mijloc, iar spiritul 
ca etaj de sus al «clădirii» organice, cel puţin a omenirii, noi intenţio¬ 
năm a arăta ceea ce conduce de trei decenii toate cercetările noastre: 
că trupul şi sufletul sunt poluri indisolubil legate ale celulei vitale, 
în care spiritul, asemenea unui ic, se vâră din afară , cu tendinţa să 
le învrăjbească, adică să dezanimeze trupul, să dematerializeze sufle¬ 
tul şi astfel să ucidă în cele din urmă toată viaţa ce-i devine cumva 
accesibilă" (L. Klages, Der Geistals Widersacher der Seele, I, Ambr. Barth 
Verlag, Leipzig, p. 7, 1929). Adversitatea dintre spirit şi viaţă se arată 
bunăoară în raportul mai special dintre „conştiinţă" şi „trăire". Trăi¬ 
rea ( Erleben ) are caracterul continuităţii, conştiinţa are caracterul 
unei serii cu intervale; în trăire e polar legat sufletul trăitor cu icoana 
trăită; în conştiinţă sunt despărţiţi „eul" ştiutor şi „obiectul său...". 
„Trăirea e continuă, neobosită - conştiinţa desparte, ea e apa ire¬ 
zistibil despărţitoare a tuturor legăturilor..." „Spiritul şi viaţa - aşa 
se rotunjeşte acest cap gorgonic - sunt două realităţi învrăjbite din 
temelie: puterea de dincolo de spaţiu şi timp, a cărei faptă atempo¬ 
rală zvâcnitoare în cosmos fărâmiţează realitatea în atomi ai existen¬ 
ţei; şi oceanul crono-spaţial al întâmplărilor, din a cărui oglindă 
mereu tremurătoare izbucneşte reflexul dănţuitor al stelelor depărtate. 
Nu există un al treilea, din care acestea să fie părţi sau laturi" [ibid., 
p. 253). Spiritul e înţeles aşadar în primid rând ca „eu “ capabil de acte 
conştiente, treze, de obiectivare intelectuală şi de voinţă. Viaţa e înţeleasă 
impersonal ca o continuitate de „trăiri“, „patică“ în fiinţa ei; ea face loc 
conştiinţei spirituale numai când e zguduită în vitalitatea ei de împre¬ 
jurări exterioare sau interioare. Disocierea ce o operează Klages între 
spirit şi viaţă (suflet) îi prilejuieşte tot felul de consideraţii „dualiste" 
în diverse domenii. Astfel, când e vorba de considerarea existenţei şi 

1. Klages crede că ideea sa, potrivit căreia spiritul are o orientare adversă 
vieţii, ar fi o contribuţie cu totul nouă pe care o aduce filozofiei. Avem im¬ 
presia că Klages exagerează. Gânditori ascetici din diverse epoci au înţeles „spi¬ 
ritul" adesea ca ceva advers „vieţii". Astfel, nu mai departe decât un Kierkegaard 
a înţeles spiritul ca devitalizare şi denaturare ! Deosebirea dintre această poziţie 
ascetică şi poziţia lui Klages e că acesta neagă, ca maximă de trăire, spiritul şi 
se declară patetic pentru plenitudinea vieţii nealterate de imperativele spiritului. 

a valorilor în general, Klages opune punctele de vedere „logocentric“ 
şi „biocentric“. Logocentric e orice punct de vedere care face din 
„spirit" centrul existenţei şi valoarea supremă spre care trebuie să 
tindem trăind. „Biocentric" e orice punct de vedere care face din 
„viaţă" centrul existenţei şi al valorilor vrednice de a fi afirmate. în 
„istorie", Klages deosebeşte faze prometeice , în care spiritul e în 
funcţie de „viaţă" şi în slujba vieţii, şi faze heracleice, în care „viaţa" 
e în funcţie de „spirit" şi în slujba spiritului. Dintre toate despicările 
lui Klages, ne va interesa îndeosebi aceea în legătură cu „cunoaşterea". 
Klages fixează şi în acest domeniu un dualism: „trăirea mitică" şi 
„cunoaşterea obiectivantă". în viziunea mitică, „sufletul trăitor" e 
polar contopit cu „icoana trăită". în „cunoaşterea care obiectivează", 
eul spiritual îşi opune rece un „obiect împietrit". Pe tărâmul cunoaş¬ 
terii (noi nu privim problema decât sub acest aspect), lupta dintre 
spirit şi suflet ar lua deci înfăţişarea unei lupte între cunoaşterea 
intelectuală prin concepte raţionale şi cunoaşterea mitică prin vedenii 
şi icoane însufleţite. Klages arată în general o exagerată înclinare de 
a identifica „spiritul" cu „intelectul" şi mai ales cu hipertrofia intelec¬ 
tului. Critica ce i s-a adus se întemeiază cu osebire pe această, spun 
unii, cu totul neîndreptăţită identificare. Cităm, printre cei care aduc 
lui Klages obiecţia că el identifică spiritul cu inteligenţa, pe cunos¬ 
cutul gânditor Max Scheler ( Die Stellung des Menschen im Kosmos, 
Otto Reichl Verlag, 1930). Max Scheler spune: „Spiritul e presupus 
(din partea lui Klages) ca ceva originar, dar e identificat, exact ca la 
pozitivişti şi pragmatişti, cu inteligenţa şi cu facultatea electivă. Că spiri¬ 
tul în chip primar nu obiectivează numai, ci e şi intuiţie vizionară 
de idei şi esenţe pe bază de dezrealizare, nu e acceptat din partea lui 
Klages. Spiritul, astfel despuiat de esenţa şi sâmburele său, e apoi 
complet devalorizat. El se găseşte, după Klages, cu toată viaţa şi cu 
ce ţine de ea, cu toată viaţa sufletească de expresie simplu automată, 
într-o stare primară de război, şi nu într-un raport de întregire 
reciprocă. în această stare de război, spiritul apare drept principiul 
tot mai distrugător al vieţii şi al sufletului în cursul istoriei umani¬ 
tăţii, aşa că în cele din urmă istoria umană apare ca o decadenţă sau 
chiar ca proces progresiv de îmbolnăvire a vieţii, ce se întruchipează 
în om" (p. 102). Max Scheler, dând alt conţinut noţiunii de spirit, e 
natural să ajungă la altă concepţie despre raportul dintre spirit şi 
viaţă. După el, spiritul şi viaţa se întregesc. „Spiritul şi viaţa converg 

şi e o greşeală fundamentală să le aduci într-o duşmănie originară 
sau într-o stare de adversitate" {ibid., p. 104). Spiritul este, după 
Scheler, la început slab şi-şi ia energia tocmai din izvorul imboldurilor 
instinctive şi demonice ale vieţii, cărora le dă altă orientare. - O cri¬ 
tică ce se încăpăţânează să impună unui autor ce trebuie să înţeleagă 
prin anume termeni e de obicei o critică inoperantă. Un autor are 
dreptul în fond să-şi definească singur termenii; tot ce i se poate cere 
e să rămână consecvent cu definiţiile iniţiale sau cu definiţiile im¬ 
plicate. Cu obiecţii de natura aceasta nu va putea fi răsturnată teoria 
cu totul îndrăzneaţă a lui Klages. Teoria trebuie atacată în substanţa 
ei intimă, şi nu în termenii ei, care pot foarte bine să fie de natură 
convenţională. Recunoaştem că teza lui Klages e mult prea largă, că 
ea înglobează planuri metafizice mult prea vaste încât să poată fi 
masiv combătută printr-o teorie cum e a noastră, care ambiţionează 
doar o viziune metafizică despre rostul „cunoaşterii" şi numai al „cu¬ 
noaşterii". Frontul teoriei noastre care vizează numai cunoaşterea, şi 
nu „viaţa" sau „spiritul" în tot complexul lor, e desigur prea scurt, şi 
astfel fără posibilitatea de a acoperi combativ frontul larg al tezei lui 
Klages. Nu e însă mai puţin adevărat că, din fortul pe care-1 ocu¬ 
păm, desluşim calea unei serioase şi poate iremediabile zguduiri a 
teoriei lui Klages. Vom spune chiar că de pe poziţia noastră întrezărim 
şi alte poziţii, asemănătoare, pe alte tărâmuri decât cel al „cunoaşterii", 
poziţii hotărâte, de unde cu un foc concentric s-ar putea pulveriza 
întreg frontul teoriei lui Klages. 

Mărginind, în domeniul valorilor cunoaşterii, lupta dintre spirit 
şi suflet la aceea dintre cunoaşterea intelectuală şi cunoaşterea mitică, 
recunoaştem, ca un fapt istoric de netăgăduit, că aşa-numita cu¬ 
noaştere mitică e încetul cu încetul măcinată între pietrele de moară 
ale intelectului. Are însă acest fapt şi semnificaţia gravă a unui pe¬ 
ricol pentru viaţă ca atare, sau pentru suflet ca atare? Răspunsul ce-1 
dăm e simplu: după aparenţe, da. In fond - nu. „Cunoaşterea inte¬ 
lectuală" („spiritul" în terminologia lui Klages) ar duce la distrugerea 
sufletului numai dacă prin ea s-ar tăia definitiv sufletului posibilitatea 
de a trăi în mister sau, mai precis, dacă prin cunoaşterea intelectuală 
sufletul s-ar osândi la un exod din mister. Or, sufletul nu ar purcede 
sub presiunea intelectului la exodul din mister decât în cazul când, 
prin cunoaşterea intelectuală, misterul existenţial ar fi convertibil în 
nonmister. Dar tocmai acest lucru am văzut că nu e cu putinţă. 

Cunoaşterea intelectuală înseamnă tot o integrare în mister. Şi câtă 
vreme sufletul, cu dinamica sa vie, trăieşte ancorat în mister şi în at¬ 
mosfera acestuia, el nu e ameninţat de prăpădul prin secătuire, chiar 
dacă a părăsit de mult contactul reconfortant cu mitul integral. 

Postulatul spiritual cel mai înalt în domeniul cunoaşterii e neîn¬ 
doios „adevărul absolut, adecvat şi nelimitat", adică transcenderea 
pozitivă, obiectivitatea în sine. Dacă cunoaşterea intelectuală (iarăşi 
„spiritul" în terminologia lui Klages) ar fi înzestrată cu facultatea de 
a realiza acest postulat, desigur că cunoaşterea intelectuală ar pre¬ 
zenta un pericol, un pericol nu atât pentru „suflet" - dar, precum 
am întrelăsat să se bănuiască, pentru tot echilibrul şi pentru rosturile 
creatoare ale existenţei. Un centru individuat, altul decât Marele 
Anonim, şi alături, care ar fi în posesiunea „adevărului absolut, adec¬ 
vat şi nelimitat", ar reprezenta pentru echilibrul existenţial şi pentru 
planul, în care şi spre care se articulează existenţa, un insuportabil 
izvor de perturbaţii. Părerea noastră e însă tocmai aceea că o cunoaş¬ 
tere intelectuală nu e posibilă decât sau ca integrare în mister ca atare, 
sau ca o cunoaştere disimulatoare. Cunoaşterea individuată, fie inte¬ 
lectuală, fie mitică, stă deopotrivă sub imperiul, sub îngrădirile cen¬ 
zurii transcendente, ce i se aplică „structural". Obiectivitatea cunoaşterii 
individuate e de obicei o cvasiobiectivitate, sau cel mult obiectivitatea 
unui act de transcendere printr-o „idee-negativă". „Spiritul", cu im¬ 
perativele sale, se realizează astfel în domeniul cunoaşterii individuate 
numai în două chipuri: sau impropriu, sau incomplet. Acelaşi Mare 
Anonim care a altoit pe trunchiul vieţii sau al sufletului idealurile 
spiritului, idealuri care, sub anume aspecte şi în anume consecinţe, 
ar putea să ducă la distrugerea vieţii şi a sufletului, s-a îngrijit ca 
„spiritul" cu postulatele sale să fie numai impropriu sau incomplet 
realizabil în „viaţă". In domeniul cunoaşterii, o realizare întocmai a 
postulatelor spiritului, cu primejdiile ce le implică, e din capul locu¬ 
lui înlăturată prin factorul pe care-1 numim „cenzură transcendentă" 
şi care nu îngăduie nici un fel de excepţie sau ocolire. 

Pe planul cunoaşterii, primejdiile spiritului sunt preîntâmpinate 
prin dispoziţiile cenzurii transcendente. Ne întrebăm dacă nu cumva 
primejdiile spiritului sunt preîntâmpinate în chip analog şi în alte 
domenii, în cel moral şi estetic înainte de toate. întrebarea, de abia 
pusă, deschide desigur noi perspective, în zarea cărora se desluşesc 
suficiente poziţii contra tezei despre realizarea spiritului ca pretins 

Moloh al vieţii. Nu e însă sarcina noastră să facem aici cartografia 
detailată a tuturor acestor poziţii. 

Indiferent că luăm spiritul în accepţia mai săracă, mai găunoasă, 
a lui Klages sau în accepţia mai bogată, mai plină, a lui Scheler, vedem 
între „viaţă“ şi „spirit" raporturi mult mai complicate decât cei doi 
gânditori. Să concedem că actul cunoaşterii absolute e o sarcină a 
„spiritului". „Spiritul", realizat în domeniul cunoaşterii în chip ab¬ 
solut, exact după postulatele sale interioare, ar constitui o primejdie 
pentru echilibrul şi planul interior al existenţei în general. Marele 
Anonim va îngădui deci realizarea în „viaţă" a „spiritului" numai în 
măsura în care prin realizarea „spiritului" sunt de la început ocolite 
primejdiile despre care vorbim. Noi privim raportul dintre „viaţă" 
şi „spirit" numai în perspectiva celui de-al treilea factor, care în rea¬ 
litate e primul în perspectiva Marelui Anonim. 

In acest triunghi, Marele Anonim e factorul decisiv, determinant, 
regulator. „Cenzura transcendentă" e expresia sumară a acestui raport 
în trei. între „viaţă" şi „spirit" sunt posibile diverse raporturi, diverse 
variante relaţionale, de felurită complicaţie, dar deopotrivă stând sub 
imperiul uneia şi aceleiaşi cenzuri transcendente. Prin cenzura trans¬ 
cendentă, Marele Anonim îngăduie spiritului să se realizeze în viaţă în 
două chipuri: sau impropriu, ca act de cvasicunoaştere (prin acte de 
disimulare a transcendenţei), sau incomplet, printr-un autentic act de 
transcendere, dar numai prin ideea-negativ a misterului existenţial 
(prin „cunoaşterea-negativ"). 

„Cvasicunoaşterea", care disimulează constant transcendenţele, se 
constituie printr-o ajustare ingenioasă a unor „fenomene vitale şi psi¬ 
hice" la un postulat al „spiritului": cvasicunoaşterea înseamnă o 
transpunere a unor fenomene vitale-psihice pe portativul spiritului. 
Avem deci aici de-a face cu o cvasirealizare, dar nu cu o realizare au¬ 
tentică a „spiritului". 

Cunoaşterea-negativ, prin ideea misterului existenţial, e în schimb 
o autentică realizare , sau efulguraţiune, a „spiritului". Actul de trans¬ 
cendere e aici real. Dar incomplet, nu mai puţin însă real. Câteva 
cuvinte lămuritoare despre această impresionantă efulguraţiune a 
spiritului se impun. Actul de transcendere realizat de „spirit" în cadrul 
„vieţii" e un fapt pe care trebuie să-l acceptăm ca atare, dar pe care în 
fond nu-1 putem câtuşi de puţin înţelege. Nu-1 putem „înţelege" mai 
ales dacă luăm cuvântul „înţelegere" în sensul său de circulaţie obişnuit. 
Actul de transcendere sau efulguraţiunea „spiritului" se realizează 

temporal şi spaţial înseriat între fenomene psihice şi vitale. Actul însuşi 
e însă un „nefenomen“. Ne găsim aici de fapt în faţa unei prăpăstii. 
Propoziţia „Cunoaşterea de transcendere se realizează ca act, dar ca 
nefenomen“ cuprinde o antinomie, o contradicţie. Căci orice „act“, 
ca fapt înseriat în temporalitate, ca fapt cronic, e un „fenomen". Pen¬ 
tru posibilităţile noastre de înţelegere, conceptul de „act“ şi conceptul 
de „fenomen" sunt logic solidare ; conceptul de fenomen e mai ab¬ 
stract, dar implicat în conceptul despre act. Nu putem concepe un 
„act" care să fie „nefenomen". Totuşi, împrejurările ne silesc să admi¬ 
tem existenţa cunoaşterii de transcendere, în acelaşi timp, atât ca act, 
dar şi ca nefenomen. Pentru a face posibilă o formulare a situaţiei, trebuie 
să scindăm, după o anume metodă, conceptele solidare de „act" şi de 
„fenomen" şi să transfigurăm astfel antinomia implicată de propoziţia 
în chestiune. Vom ajunge astfel la o antinomie transfigurată. Propo¬ 
ziţia „Cunoaşterea de transcendere se realizează ca act, dar ca nefe¬ 
nomen" este de fapt o asemenea antinomie transfigurată. Propoziţia 
nu o putem înţelege decât „ecstatic", ca expresie a unui mister poten¬ 
ţat. „Cunoaşterea de transcendere", ca act realizat de spirit în cadrul 
vieţii, nu e un fapt pe care să-l putem „înţelege" în sensul obişnuit al 
cuvântului „înţelegere". Faptul acesta e cel mult obiect de înţelegere 
„ecstatică" sau obiect de „minus-cunoaştere". Modul cum spiritul, ca 
factor capabil de acte de transcendere, se realizează în viaţă e un fapt 
care poate fi cel mult obiectul unei ecstazii intelectuale. (Despre ecsta- 
zia intelectuală ca metodă şi despre minus-cunoaştere, a se vedea 
Eonul dogmatic şi Cunoaşterea luciferică .) 

Variantele relaţionale, admise de Marele Anonim prin cenzura 
transcendentă, între „viaţă" şi „spirit" sunt, dacă mărginim problema 
la faptul „cunoaştere", următoarele: 

„Spiritul" se realizează în „viaţă" numai în măsura în care prin 
această realizare nu se contravine la intenţiile cenzurii transcendente. 
„Spiritul" nu contravine la intenţiile cenzurii transcendente, adică nu 
devine o primejdie pentru echilibrul existenţial, când se realizează: 

a) ca act de cunoaştere disimulatoare (cvasicunoaştere); 

b) ca act de transcendere prin ideea de mister (cunoaştere-negativ). 

Realizarea „spiritului" în cadrul vieţii ca „act de cunoaştere disi¬ 
mulatoare" e „inteligibilă" în sensul „enstatic" al acestui termen. 
Această cvasirealizare a spiritului se îndeplineşte prin ajustarea con- 

diţiilor subiective ale cunoaşterii la postulatul obiectivitătii, adică prin 
„constantizarea reactivă" a condiţiilor subiective ale cunoaşterii. 

Realizarea „spiritului" în cadrul „vieţii", ca autentic act de trans- 
cendere (fie şi numai printr-o idee-negativ), nu e inteligibilă în sens 
obişnuit. Realizarea spiritului ca act de transcendere e inteligibilă cel 
mult „ecstatic", ca mister potenţat. Aici atingem un teren pentru a cărui 
cuprindere trebuie să recurgem la antinomii transfigurate, adică la 
„minus-cunoaştere". 

„Spiritul", în plenitudinea sensului său, nu înseamnă numaidecât 
o încoronare armonică a vieţii şi a existenţei, el implică desigur şi 
primejdii; cu toate acestea, spiritul nu ne sperie. Marele Anonim se 
îngrijeşte de dozarea spiritului prin leasa unei cenzuri transcendente, 
în avantajul şi spre înălţarea şi îmbogăţirea vieţii, spre paza şi întă¬ 
rirea echilibrului existenţial. A susţine că trebuie să ne ferim de soare 
fiindcă el, având o temperatură de mii de grade, ar putea să ne mis¬ 
tuie înseamnă a nu ţine seama de o mulţime de factori care au darul 
să dozeze soarele în avantajul celulei vitale. 


MARELE ANONIM 

De la teoria cenzurii transcendente, deşi ea constituie de fapt o 
metafizică a cunoaşterii, duc drumuri, şi nu numai unul singur, spre 
o eventuală doctrină despre Marele Anonim. Doctrina despre Marele 
Anonim ar lua un aspect fie de „teologie", fie de „demonologie", fie 
de ceva intermediar. Teoria cenzurii transcendente aruncă lumini de 
reflex asupra iniţiatorului originar al existenţei. Vom căuta să des¬ 
prindem din ea concluziile posibile cu privire la cunoaşterea pe care 
trebuie s-o atribuim Marelui Anonim şi, tot aşa, concluzii cu privire 
la natura însăşi a Marelui Anonim. S-a remarcat, desigur, că tot tim¬ 
pul ne-am ferit să dăm Marelui Anonim atribute precum: „raţiune", 
„voinţă" etc. Atribute de felul acesta îi vom conferi cel mult sub 
rezerva categorică şi mărturisită de a vorbi conştient mitic despre el. 
Dacă se vorbeşte despre o „raţiune divină", se va adăuga numaidecât 
că această raţiune seamănă tot aşa de puţin cu raţiunea umană - 
precum seamănă de puţin, de pildă, constelaţia numită de popor 
„Scaunul lui Dumnezeu" cu un „scaun adevărat", de gospodărie 
omenească. Ştim că raţiunea constituie o „structură cenzorială", în 

consecinţă Marele Anonim, ca centru cognitiv, nu e şi nu poate fi măr¬ 
ginit sau condiţionat de raţionalitate. 

Din expunerile de până aici, în cursul cărora am încercat să 
punem într-o nouă lumină lucruri văzute până acum ca prin sticlă 
aburită, sau care au fost înadins estompate, se încheagă câteva între¬ 
bări liminare, cărora urmează să le dăm răspunsul cuvenit. 

Ce rol joacă Marele Anonim în determinarea cunoaşterii 
individuate? 

Ce fel de cunoaştere atribuim Marelui Anonim? 

Ce putem afirma cu privire la natura însăşi a Marelui Anonim? 

Răspunsurile la aceste întrebări le circumscriem toate prin teoria 
cenzurii transcendente. 1 

Se pare însă că am şi dat răspuns celor trei întrebări, de vreme ce 
aici nu facem decât să repetăm ceea ce am mai spus. Iată: în raport 


1. Se vorbeşte şi în psihanaliză despre o anume „cenzură“, despre aşa-zisa 
„cenzură morală“. Teoria cenzurii transcendente dezvoltată aici n-are nimic 
comun cu „cenzura morală“ a psihanalizei. Doar cuvântul cenzură. Există în 
viaţa psihică a omului o luptă între pornirile instinctive (îndeosebi sexualitatea) 
şi conştiinţa morală. în fenomenul psihic al „visului", de pildă, avem după 
psihanalişti de a face cu o luptă între pornirile instinctive şi conştiinţa morală. 
Viaţa psihică în timpul somnului e supusă şi ea unei cenzuri morale din partea 
individului, astfel „visul" înseamnă adesea o satisfacere simbolică, moral-cen- 
zurată, a pornirilor inconştiente. Cenzura morală a psihanaliştilor mai are loc 
şi în alte fenomene psihice, în anume amnezii, pe urmă într-o serie de feno¬ 
mene psihopatologice. Cât timp deci „cenzura morală" se manifestă pe un plan 
psihic-moral, cenzura transcendentă despre care vorbim noi are loc pe plan 
metafizic-epistemologic. Câtă vreme cenzura morală e menită să explice feno¬ 
mene psihice izolate, ca „visul", „uitarea" şi unele fenomene clinice, prin cen¬ 
zura transcendentă încercăm să dăm o vastă explicaţie a fenomenului „cunoaştere" 
în toată complexitatea sa. „Cenzura transcendentă" e aşezată cu totul în alte 
dimensiuni ale existenţei decât „cenzura morală" a psihanaliştilor. Cea din 
urmă e restrânsă şi se referă la câteva fenomene psihice secundare din viaţa 
individului. Teoria cenzurii transcendente e neasemănat mai vastă şi se referă 
la un factor fundamental, constitutiv, al individuaţiei umane înseşi: la cunoaş¬ 
tere. Teoria cenzurii morale a psihanaliştilor, chiar discutabilă fiind, rămâne 
prin felul ei o teorie de natură „ştiinţifică". Teoria cenzurii transcendente e, 
precum am declarat-o dintru început, o teorie „metafizică". Acestea sunt deo¬ 
sebirile esenţiale, la care se alătură şi altele mai de amănunt. Cele înşirate sunt 
suficiente spre a arăta că cele două teorii nu au baza comună necesară spre a fi 
serios puse în comparaţie. 

cu cunoaşterea individuată, Marele Anonim e supremul cenzor şi 
un centru de graţie. Graţia distribuită în câmpul individuaţiei e o 
graţie cântărită, adică: sau o graţie cenzurată, sau o graţie limitată, 
în nici un caz o graţie absolută şi nelimitată. 

Marele Anonim degradează „cunoaşterile" în domeniul creatural, 
astfel încât ele să devină valori pozitive în planul complex al creaţiei. 
Există deci valori ideale , care în câmpul existenţei devin factori pozi¬ 
tivi numai prin anume degradare. Nu avem însă noi - conştiinţele 
individuate - dreptul de a filtra şi de a degrada valorile ideale. Aceasta 
e o sarcină şi un drept exclusiv al Marelui Anonim. 

Marelui Anonim însuşi i-am atribuit, intr-un chip pentru noi de 
neconceput, „cunoaşterea absolută şi nelimitată". Prin aceasta voim 
numai să relevăm că natura cunoaşterii Marelui Anonim trebuie să 
fie cu totul altfel decât natura cunoaşterii individuate. Natural că o 
idee pozitivă despre cunoaşterea absolută e cu neputinţă să ne facem. 
Despre cunoaşterea absolută se poate spune doar că e „supralogică", 
că e în posesiunea pozitivă a misterelor existenţiale, a celor pentru 
noi atenuabile, ca şi a celor pentru noi potenţiabile. Cunoaşterea 
absolută, adecvată şi nelimitată, nici nu disimulează obiectul, nici 
nu se integrează în el ca „mister". Marele Anonim e în posesiunea 
pozitivă a misterelor, căci numai aşa el poate fi nezguduit centru şi 
cenzor originar al oricărei alte cunoaşteri, şi numai astfel el poate lua 
măsurile de apărare a misterelor existenţiale. 

Ce vom afirma pe baza teoriei despre cenzura transcendentă cu 
privire la natura însăşi a Marelui Anonim? Ne-am ferit, pe cât a fost 
posibil, să dăm Marelui Anonim epitetul de „Dumnezeu", un epitet 
de ultimă distilaţie idealizantă. De acest cuvânt se leagă, oricum, prea 
mult un sens convenţional, de circulaţie, aşa de pildă sensul de „fiinţă 
absolut perfectă, care nu ne poate înşela". Faţă de o asemenea con¬ 
cepţie, care ţine de târnomata istorică a marilor banalităţi despre 
Marele Anonim, am păstrat oarecare rezervă, de vreme ce nu-i exclus 
că el să fie înzestrat şi cu atribute prăpăstioase, care să aducă mult a 
„demonie". Despre natura Marelui Anonim, sau mai precis despre 
una din laturile sale, ne dă o vagă idee raportul determinant în care 
stă Marele Anonim cu cunoaşterea individuată. Situaţia produsă prin 
acest raport are un aspect contradictoriu. 

Marele Anonim a implantat generos cunoaşterii individuate postu¬ 
latul, imperativul necondiţionat al „adevărului" integral. Cunoaşterea 

individuată tânjeşte după adevăr, pradă unui elan adânc înrădăcinat în 
chiar „actul transcenderii“, cu a cărui posibilitate e înzestrată. Totuşi 
Marele Anonim n-a îngăduit realizarea acestui elan spre adevăr decât 
în ideea-negativ a misterului. Orice altă cunoaştere e disimulare, prin 
cenzură, a transcendenţei. Marele Anonim a pus în noi îndemnul 
irevocabil spre „adevăr", îndemn întemeiat în însăşi natura cunoaş¬ 
terii, dar prin cenzura-i transcendentă ni-1 refuză. Suntem categoric 
îndemnaţi spre - şi categoric opriţi de la unul şi acelaşi lucru. Ce rost 
are aşezarea noastră între pintenii acestui imperativ şi frânele acestui 
refuz - e greu de spus. Ne găsim aici în matca frământată a unei 
antinomii, pe care, oricât de insuportabilă ar părea, trebuie s-o accep¬ 
tăm ca atare. Antinomia aceasta caracterizează tensiunea supremă şi 
chinuitoare sub imperiul căreia trăieşte individul cognitiv. Dar anti¬ 
nomia e mai mult decât expresia unei tensiuni profunde, care face 
să plesnească coardele individuaţiei. Antinomia aceasta e şi o fereas¬ 
tră deschisă spre însăşi natura prăpăstioasă a Marelui Anonim. E Marele 
Anonim, aşa cum se manifestă el în această determinare antinomică 
a cunoaşterii individuate, pură divinitate, o fiinţă demonică sau ceva 
intermediar? Ne găsim aici în delta unei revărsări în ultimele noia- 
nuri ale problematicului - pe care braţ vom naviga? Ne surprindem 
gândul şovăind într-o zonă care nu e de cuprins decât ca mister căruia 
îi putem da cel mult relieful ce i se cuvine, dar care depăşeşte putin¬ 
ţele logice ale înţelegerii. 


ÎNCHEIERE 

Cunoaşterea individuată, pe care o seamă de gânditori au crezut 
că trebuie să o secularizeze din pricină că nu ar fi decât o cunoaştere 
relativă şi degradată, câştigă în lumina teoriei noastre, tocmai pentru 
relativitatea ei, o demnitate şi consacraţie cu totul speciale. Cunoaş¬ 
terea individuată dobândeşte această demnitate şi consacraţie prin 
împrejurarea că o socotim, în înseşi aspectele relativităţii ei, drept 
obiect al unei determinaţii transcendente, drept rezultat înadins plăs¬ 
muit aşa cum e plăsmuit, drept subtilă alcătuire racordată la anume 
intenţii centrale. Cât timp considerăm cunoaşterea individuată ca o 
întocmire purtând amprentele runice ale Marelui Anonim, orice 

încercare de secularizare a ei ni se pare cel puţin deplasată. Evident, 
cunoaşterea individuată e o cunoaştere degradată, dar dacă suntem 
îndepărtaţi de Marele Anonim de la cuprinderea deplină şi întocmai 
a misterelor existenţiale, acest refuz de care suntem atinşi ne dă în 
acelaşi timp şi o satisfacţie. Satisfacţia de a ne simţi cu atât mai mult 
în raza determinaţiilor Marelui Anonim. Distanţa intercalată între 
noi şi misterele existenţiale măsoară grija „de dincolo" sub care suntem 
puşi nu numai noi, ci şi toată existenţa creaturală. Cunoscând exis¬ 
tenţa, aşa degradat cum o cunoaştem, nu suntem de fapt prada deplo¬ 
rabilă şi inevitabilă a limitelor inerente individuaţiei. Cunoscând 
existenţa, aşa degradat cum o cunoaştem, suntem în slujbă orânduită 
de aiurea, într-o slujbă al cărei sistem şi a cărei noimă ne depăşesc. 

Subiectivitatea, relativitatea, scăderile cunoaşterii individuate i-au 
preocupat pe gânditorii de până acum exclusiv ca „fapt". Privind „vici¬ 
ile" cunoaşterii individuate ca simple „fapte", localizate în ocolul 
strâmt al individuaţiei, aceşti gânditori condamnă individul şi genul 
uman la o tristă şi aproape insuportabilă izolare în câmpul existenţei. 
Concepţia noastră consideră atât virtuţile, cât şi scăderile de esenţă 
ale cunoaşterii individuate ca fapte localizate intr-un tâlc metafizic, 
a cărui efectivă amploare depăşeşte mult ocolul individuaţiei. Cu 
aceasta, creatura cognitivă e scoasă din nou din izolarea ei în câmpul 
existenţei, fiind împletită plină de sens într-o urzeală ontică. 

Distanţa intercalată între noi şi misterele existenţiale mai e şi o 
mărturie indirectă despre o ierarhie a valorilor pe plan metafizic. Unde 
sunt în joc echilibrul şi mai ales sporul şi reformele existenţei, Marele 
Anonim nu ţine seama de imperativul veracităţii. Veracitatea e jert¬ 
fită în avantajul demiurgului. E vorba aici despre o extravaganţă a 
Marelui Anonim, căci propoziţia aceasta tălmăcită în ordine umană 
are semnificaţia: creaţia precedă morala. Cu aceasta nu pronunţăm, 
fireşte, o judecată neapărat depreciatoare cu privire la valorile morale. 
Afirmaţia „creaţia precedă morala" acceptă un singur comentar: intr-un 
sistem existenţial în care nu mai e posibilă nici o creaţie, morala poate 
desigur să reprezinte valoarea cea mai înaltă şi suprema zodie stăpâ- 
nitoare. Intr-un sistem în care mai e însă posibilă o creaţie, valoarea 
cea mai înaltă e creaţia. Dacă nu ne mint toate indiciile, destinul 
nostru e împletit intr-un sistem în care creaţia e permanent posibilă 
şi în care valorile spirituale au în consecinţă o irecuzabilă orientare 

creatoare. Dacă nu ne înşală toate semnele, sistemul existenţial în 
care ne găsim, prin restricţiile cu care ne supune şi prin drumurile pe 
care ne îndreaptă, ne constrânge, autoritar şi patern, la o slujbă de- 
miurgică, pe care o îndeplinim după indicaţiile înscrise în anatomia 
duhului nostru, indiferent că o ştim sau nu o ştim. 

[ANEXĂ] 


TABLA I 

Modele posibile de cunoaştere individuatâ 

1. Cunoaştere pozitiv-adecvată 

2. Cvasicunoaştere 

3. Cunoaştere-negativ 

4. Cunoaştere în parte pozitiv-adecvată, restul cvasicunoaştere 

5. Cunoaştere în parte pozitiv-adecvată, restul cunoaştere-negativ 

6. Cunoaştere în parte pozitiv-adecvată, în parte cvasicunoaştere, 
restul cunoaştere-negativ 

7. Cvasicunoaştere în parte, restul cunoaştere-negativ. 

Admise realmente prin cenzura transcendentă numai modelele 2 
şi 7. 

TABLA II 

Diviziuni şi subdiviziuni ale cunoaşterii 
individuate umane 

1. Cunoaşterea concretă 

2. Cunoaşterea paradiziacă 

3. Cunoaşterea luciferică: 

a) plus-cunoaştere 

b) zero-cunoaştere 

c) minus-cunoaştere 

4. Cunoaşterea mitică 

5. Cunoaşterea ocultă. 

Cunoaşterea concretă şi cunoaşterea paradiziacă ţin exclusiv de mo¬ 
delul „cvasicunoaştere"; în celelalte se amestecă modelul „cvasicunoaştere" 

cu modelul „cunoaştere-negativ“. Cunoaşterea luciferică e construită 
în esenţă după modelul „cunoaştere-negativ“. 


TABLA III 

Forme metafizice de cunoaştere 

1. Cunoaşterea pozitiv-adecvată şi nelimitată (proprietate 
demiurgică) 

2. Cunoaşterea cenzurată, în principiu nelimitată (factor în con¬ 
ştiinţa individuată) 

3. Cunoaşterea pozitiv-adecvată, strict limitată (factor în întoc¬ 
mirile creative secundare). 



EXPERIMENTUL 
ŞI SPIRITUL MATEMATIC 




ŞTIINŢA DE TIP GALILEO-NEWTONIAN 

în lupta sa cu natura, omul este la fiecare pas adus în situaţia de 
a „observa" şi de a reţine ceea ce poate să prezinte vreun interes 
pentru existenţa sa. în majoritatea cazurilor, observaţia nu are loc ca 
act gratuit, ci serveşte de-a dreptul interesele vitale ale fiinţei umane. 
Pentru a face observaţii, omul nu trebuie decât să-şi deschidă sim¬ 
ţurile şi să se mişte în urmărirea ţintelor sale în mediul înconjurător. 
Din momentul chiar în care-şi face apariţia în condiţiile precare ale 
antepreistoriei, omul este însă nu numai o fiinţă dotată cu simţuri 
şi capabilă de a acumula observaţii; omul este în acelaşi timp fiinţă 
care „lucrează": el prepară bunăoară uneltele destinate a-1 duce pas 
cu pas înainte, în aspiraţia spre dominarea naturii. în vremuri de 
început, printre uneltele pe care omul le născoceşte, rolul cel mai 
important îl joacă fără îndoială „pumnarele" de silex. Rolul eminent 
al pumnarelor rezidă în faptul că ele au calitatea de a fi unelte de 
preparat alte unelte. în cazna depusă întru prepararea şi perfecţionarea 
pumnarelor, omul preistoric avea prilejul să facă observaţii nu nu¬ 
mai cu privire la structura materialelor, dar şi cu privire la efectele 
activităţii sale. Lovind silexul cu o altă bucată de silex, omul a putut 
să „observe" bunăoară producerea „scânteii". Descoperirea „scânteii" 
prin practica omului ni se pare un fapt, chiar dacă focul ca produs 
al naturii (prin trăsnet) a fost mai dinainte cunoscut pe temei de 
empirie directă. Am ales din mulţimea experienţelor la care omul pre¬ 
istoric a parvenit un exemplu elocvent pentru posibilităţile pe care 
practica le deschide evoluţiei umane. Să ne gândim câte observaţii, 
totdeauna mai mult sau mai puţin incidentale, dar în majoritatea 
cazurilor stând în strânsă legătură tot cu practica sa, a fost nevoit să 
facă omul până când, în sfârşit, el va învăţa să capteze scânteile de 
silex spre a stârni singur focul. Empiria lărgită prin practică este un 
izvor de cunoaştere care îl însoţeşte pe om de-a lungul întregii sale 

preistorii. în acele timpuri, oamenii erau organizaţi în colectivităţi 
lăuntric puţin diferenţiate; ei erau preocupaţi în primul rând de lupta 
cu natura; ei erau cu toţii deopotrivă interesaţi în a-şi lărgi prin 
empirie directă şi prin practică cunoştinţele în legătură cu ambianţa 
lor firească. Când omul intră în faza incipientă a „istoriei", activită¬ 
ţile sale trec printr-un mare proces de diferenţiere. Oamenii, organi- 
zându-se sub forme sociale tot mai diferenţiate, sunt tot mai mult 
aduşi în condiţia de a îndura nu numai avantajele, ci şi dezavantajele 
diferenţierii în chestiune - care era şi o diferenţiere a preocupărilor 
şi a activităţilor umane. Oamenii care ar avea răgazul să mediteze 
asupra observaţiilor culese empiric sau datorită practicii, adică oamenii 
care „stăpânesc", se găsesc acum în situaţia de a nu se mai deda 
decât unor activităţi ce decurg din privilegiile de care se bucură, şi 
anume unor activităţi fie războinice, fie de conducere a treburilor di¬ 
verse a căror povară cade în sarcina celor stăpâniţi. Activităţile pri¬ 
vind de-a dreptul natura, adică „muncile", erau lăsate în grija sclavilor 
sau în seama lucrătorilor manuali care alcătuiau păturile intermediare 
dintre stăpâni şi sclavi. Cei ce „munceau" îşi puteau lărgi datorită 
practicii empiria; aceasta este neîndoios, dar, în general, în condiţiile 
precare cărora trebuiau să le facă faţă, ei nu prea aveau nici răgazul 
şi mai ales nici bucuria de a medita asupra observaţiilor culese de 
pe urma activităţii lor. Se poate spune că în această fază de dezvol¬ 
tare a societăţii umane, când cei de sus manifestă un dispreţ faţă de 
„muncă", iar cei de jos o relativă indiferenţă, foarte explicabilă de alt¬ 
fel, faţă de roadele cognitive ale muncii, se declară două momente 
care frânează în chip evident lărgirea empiriei prin practica umană. 
Nu s-ar putea susţine că lărgirea cunoştinţelor prin practică ar înceta; 
dar ea nu are loc pe o scară aşa de întinsă cum s-ar fi făcut dacă n-ar 
fi existat momentele frenante ce le relevăm. Existenţa celor două 
momente care frânează amplificarea depinzând de practică, a experien¬ 
ţei, se constată de-a lungul istoriei omenirii. în cursul istoriei, cele două 
momente devin, ce-i drept, din ce în ce mai domoale, şi anume para¬ 
lel cu dezvoltarea societăţii umane. Cele două momente frenante 
încetinesc în Antichitate procesul de lărgire a empiriei prin practica 
umană (faţă de ceea ce ar fi fost cu putinţă) şi zădărnicesc până târ¬ 
ziu constituirea „experimentului" ca metodă de cercetare a naturii. 

Să ne explicăm. Se ştie că cei dintâi oameni care se emancipează 
de sub puterea gândirii mitologice, dând gândirii o întorsătură raţio- 

nalizantă şi totodată o orientare spre cercetarea naturii, sunt, cel puţin 
în zona noastră geografică, grecii ionieni. Fireşte că de o aplicare 
lucidă, conştientă a metodei experimentale în considerarea naturii 
nu se poate vorbi nici la ionieni. Cercetările ioniene au în general 
un caracter pronunţat empiric-speculativ. In empirismul speculativ, 
uneori chiar foarte speculativ, al ionienilor, intră desigur câteodată 
elemente derivând dintr-un fel cotidian de „experimentare", mai pre¬ 
cis de „observaţie" în legătură cu activitatea omului în natură, dar 
atari enclave nu constituie încă indicii ale vreunei „metode". Prin 
atari elemente se pregăteşte fără îndoială atmosfera pentru o viitoare 
„experimentare", dar, deocamdată cel puţin, experimentarea ca atare 
nu pare urmărită în semnificaţia ei posibilă de „metodă". La ionieni 
nu se intervine niciodată în chip „activ" în mersul naturii, cu inten¬ 
ţia clară de a recolta cunoaşteri pe urma unei asemenea intervenţii. 
E clar însă că, atâta timp cât nu are loc o intervenţie activă a omului 
în mersul naturii cu scopul lămurit şi susţinut de a culege informaţii 
cu privire la ea, suntem încă departe de pragul istoric de unde înce¬ 
pând se va declanşa metoda a cărei fiinţă şi desfăşurare ne interesează. 
E drept că omul, „activând" în natură, a avut totdeauna prilejul de 
a face observaţii asupra acesteia. Atari observaţii sunt însă un rod 
întâmplător al activităţii umane. Sute de mii de ani omul a procedat 
în acest chip. Totuşi, numai foarte târziu omul va înţelege că inter¬ 
venţia activă în mersul naturii poate deveni un mijloc metodologic 
de lărgire a empiriei şi a cunoaşterii. La experiment în sens meto¬ 
dologic omul nu va ajunge decât în clipa când el se va detaşa în chip 
treaz de preocuparea pur practică, pentru a face din această practică 
o fericită ocazie de expansiune pe linia cunoaşterii. 

Efectul forţelor care retardează, sub dublu raport, procesul de con¬ 
stituire şi de dezvoltare a metodei experimentale este însă relativ. 
Vrem să spunem că retardarea nu ia nici un moment înfăţişarea unei 
anulări totale a progresului. Constatarea noastră e susceptibilă de o 
completare de sens pozitiv. Intr-adevăr, la o mai atentă scrutare, vom 
descoperi că în cursul Antichităţii empiria şi cunoaşterea, condiţionate 
de practica umană, se amplifică mereu. Şi, evident, în acord cu un 
atare proces, se va ajunge şi la înfiriparea experimentului ca metodă 
de cercetare. înjghebarea în etape a experimentului implică, natural, 
o apreciere din ce în ce mai accentuată a activităţilor, inclusiv a celor 
manuale, prin care omul înfruntă natura. Interesant rămâne din punct 

de vedere istoric faptul că o cedare mai serioasă a momentelor fre- 
nante se remarcă tot în cultura şi în civilizaţia greacă, şi anume la 
aceiaşi ionieni, în acele state-cetăţi de pe limanuri egee, unde ante¬ 
rior s-a declarat şi emanciparea spiritului grec de sub gândirea mitolo¬ 
gică şi orientarea susţinută spre cercetarea naturii. în cetăţile ioniene, 
păturile sociale intermediare strânse între clasa dominantă şi mulţi¬ 
mea sclavilor, adică meseriaşii, lucrătorii manuali, dedaţi diverselor 
activităţi de natură tehnică mai ales, îşi cuceresc pas cu pas o poziţie 
apreciabilă în organizaţia socială; concomitent, viaţa şi formele ei 
dobândesc mai multă mobilitate, mai multă elasticitate şi libertate. 
Aici demnitatea umană încetează de a mai fi preţuită numai după 
originea de sânge a oamenilor. împărţirea gentilică nu se mai face 
pe temeiuri aristocratice, ci tot mai mult după veniturile reale ale 
cetăţenilor, după veniturile care, privind lucrurile în mare, stau în 
raport direct cu destoinicia şi hărnicia dovedite în „muncă". întor¬ 
sătura aceasta se remarcă îndeosebi la ionienii de pe coastele Asiei 
Mici. în aşezările lor se pregăteşte de fapt şi atmosfera obştească prea¬ 
labilă ce favorizează mai târziu, mult mai târziu, constituirea metodei 
experimentale în gândirea ştiinţifică greacă. 1 Pregătirea atmosferei 
în vederea constituirii metodei „experimentale" a durat multe vea¬ 
curi. Schimbărilor economice şi sociale ce aveau loc în statele-cetăţi 
le corespundeau pe plan politic schimbări de acelaşi stil. Dezvoltarea 
politică oscila cu avansări şi reculări între sisteme de cârmuire când 
aristocratică, când democratică. în cadrul democraţiilor sui-generis, 
antice, s-a ajuns la o oareşicare apreciere şi a muncilor manuale (me¬ 
serii). Aristocraţiile, legate în Antichitate îndeosebi de criteriul ori¬ 
ginii de sânge şi de proprietatea de pământ, izbuteau îndeobşte să 
impună opiniei publice judecata lor cât priveşte locul muncilor ma¬ 
nuale în scara valorilor. Această judecată era fireşte reflexul celui mai 
hotărât dispreţ. Aristocraţiile, închistate în prejudecăţile lor, exaltau 
în primul rând activităţile în legătură cu purtarea războiului şi cu 
cârmuirea politică sau activităţile gratuite în vederea întrecerilor ago- 
rale, poetice sau sportive. Una din pricinile pentru care în Antichi- 

1. Cât priveşte situaţia tot mai favorabilă a lucrătorilor manuali, a meseria¬ 
şilor, în polisul ionian din Asia Mică, a se confrunta: Helmut Berve, Griechische 
Geschichte, 2 voi., Herder Verlag, Freiburg im Breisgau, 1931, voi. I, pp. 137 
ş.urm. 

tate nu s-a ajuns la o mai sistematică întemeiere a metodei experimentale 
în cercetarea naturii trebuie căutată fără îndoială în influenţa ce o 
exercitau asupra opiniei publice criteriile de apreciere a activităţilor 
umane, criteriile proprii mentalităţii aristocraţiei de sânge. Felul cum 
atari criterii răspund într-o operă de gândire este perfect ilustrat 
prin exemplul ce ni-1 oferă speculaţiile filozofice ale lui Platon. Deo¬ 
sebit de semnificativă în această ordine de idei este concepţia lui 
Platon despre „Demiurg". Câteva cuvinte mai întâi despre semnificaţia 
şi originea acestui termen, care în filozofia lui Platon denumeşte o 
putere cosmică. In chip curent, „demiurgoi" se numeau lucrătorii 
manuali aplicaţi diverselor meserii. Termenul corespunde destul de 
adecvat germanului Handwerker. în societatea greacă, aceşti de¬ 
miurgoi alcătuiau o pătură socială multiplu stratificată, intermediară 
între clasa dominantă şi sclavi. „Oameni" în accepţia deplină a cuvân¬ 
tului erau socotiţi numai aceia care aveau dreptul de a participa, 
intr-un fel sau altul, la viaţa politică, adică la îndrumarea sau câr¬ 
muirea treburilor cetăţii. Activitatea „demiurgică" nu era preţuită 
decât în funcţie de locul ce lucrătorii îl ocupau în ierarhia socială, 
în cursul veacurilor VII-V î.Hr. se poate urmări, pe temei de certe 
documente istorice, modul cum „demiurgul" avansează din imediata 
apropiere a sclavului spre starea acelor stăpânitori care erau chemaţi 
să-şi pună în exerciţiu „umanitatea" în sens politic. Munca manuală 
care trebuia săvârşită din partea sclavilor şi, mai puţin apoi, munca 
manuală de natură tehnică a meseriaşilor au atras în general asupra 
lor dispreţul clasei dominante. Un dispreţ care numai în cursul vea¬ 
curilor s-a mai atenuat după împrejurări. Activităţi demne de un 
om adevărat erau socotite numai cele politice-cetăţeneşti, iar în sub¬ 
sidiar gândirea speculativă sau întrecerile agorale, gimnastice sau poe¬ 
tice. (Nici lucrarea tehnică a artistului aplecat asupra materiei, precum 
este aceea a sculptorului, nu a fost la început scutită de dispreţul 
stăpânilor, şi doar cu trecerea timpului, târziu, în epoca clasicismului, 
s-a produs, cât priveşte preţuirea activităţii artistice, un reviriment.) 

Cum se răsfrânge toată această situaţie în filozofia lui Platon? în 
imaginea ce şi-o face acest gânditor despre „lume", despre „existenţă" 
în tot ansamblul ei, se pot distinge mai multe regiuni şi elemente 
constitutive. Este vorba mai presus de toate despre lumea „Ideilor", 
nefâcută, permanentă, în veşnică nemişcare, perfectă - „Ideile" fiind 
înţelese ca prototipuri ale fiinţelor şi lucrurilor din lumea noastră 

concretă, accesibilă simţurilor. Un alt element, destinat de altfel a 
juca un rol subordonat în concepţia platonică, este „materia", înţe¬ 
leasă ca întindere iraţională, lipsită în sine de alte determinaţii. Mate¬ 
ria s-ar închega în mici corpuscule triunghiulare plate. Din acestea se 
vor alcătui prin diverse compuneri elementele naturii: aerul, apa, 
pământul, focul şi eterul. Iată deci „materia" din care Demiurg, un 
fel de suflet al lumii, face - după modelul Ideilor - fiinţele şi lucru¬ 
rile din lumea în care trăim. Opera lui Demiurg este neîmplinită, 
plină de scăderi. Perfecte sunt numai Ideile. „Divină" este numai 
Ideea Binelui, adică a armoniei, a desăvârşirii proprii lumii Ideilor. 
„Demiurg" e departe de a fi considerat de Platon ca un Dumnezeu. 
El este un „demiurg", un „lucrător manual", ca să-i spunem aşa, şi 
joacă în ierarhia factorilor, prin complicitatea cărora ia fiinţă „lumea", 
aproximativ rolul „demiurgoi“-lor în societatea umană. La Platon, 
epitetul „divinului" se detaşează de cele lumeşti şi este incompatibil 
cu epitetele ce pot fi acordate muncii manuale, lucrărilor tehnice, 
întocmai cum incompatibil este în societatea greacă din timpul său 
sau de mai înainte conceptul „umanului", în deplina sa semnificaţie 
aristocratică, cu acela al „demiurgiei". E cunoscut lucru însă că, mai 
târziu, vreo şapte secole mai târziu, Demiurgul platonic devine în 
metafizica creştină, de exemplu la Sf. Augustin, chiar „Dumnezeu". 
„Dumnezeu" „gândeşte" Ideile şi creează din nimic lumea potrivit 
Ideilor gândite de El. Să se reţină deplasarea de semnificaţie şi de 
accent ce s-a produs. Nu încape îndoială că în secolele dintre Platon 
şi Sf. Augustin au avut loc profunde schimbări în starea de spirit a 
societăţii umane din preajma apelor mediterane.* Munca şi lucrările 
tehnice erau acum apreciate în chip mai pozitiv decât pe vremea lui 
Platon. Această schimbare de atitudine s-a declarat, printre altele, sub 
influenţa stoicismului şi a creştinismului care, ambele, reprezintă mari 
mişcări spirituale, corespunzătoare atâtor aspiraţii de emancipare a 
maselor asuprite. Criteriile „aristocratice" nu au dispărut însă cu 
totul; ele mai stăruie într-o formă sau alta în Antichitate, chiar şi în 
timpuri când aristocraţia nu mai deţine puterea: foarte anevoie şi 
numai încetul cu încetul au loc schimbări de mentalitate. Ele se pro¬ 
duc totuşi. O anume mentalitate aristocratică, orientată astfel că în 
nici un chip nu favorizează întemeierea metodei experimentale, se 


* Platon (427-347 î.Hr.), Sf. Augustin (354-430 d.Hr.) ( n.red .'.). 

manifestă de-a lungul veacurilor. Au trebuit într-adevăr să intervină 
profunde transformări în gândirea şi în structura societăţii antice, în 
stilul de viaţă, ca să se ajungă la condiţii mai prielnice dezvoltării 
experimentului ca metodă de cercetare. O condiţie istorică ce a con¬ 
tribuit nu în mică măsură la distrugerea mentalităţii „aristocratice" 
în sensul vechi al cuvântului a fost însăşi dispariţia treptată a nobleţei 
de sânge. S-a realizat această condiţie îndeosebi prin crearea impe¬ 
riului lui Alexandru cel Mare, urmat de adâncile şi largile prefaceri 
pe toate planurile vieţii, prefaceri ce au făcut coadă imperiului de 
scurtă durată al Machedonului. Acest mare proces de prefaceri este 
identic cu instalarea aşa-zisei ere eleniste într-o mare parte a lumii 
antice. In era elenistă, populaţiile greceşti, orientale, egiptene şi-au 
lărgit enorm suprafeţele de contact. Mentalităţile locale aveau să 
devină mai elastice, fiind înlocuite printr-o mentalitate de mai largă 
circulaţie. Existenţele flotante ale umanităţii antice - şi acestea erau 
acum foarte multe - îşi făceau o mândrie din a părăsi prejudecăţile 
geografic circumscrise ale diverselor seminţii de oameni. Oraşe mari, 
uriaşe centre de circulaţie au luat fiinţă în epoca elenistă, capitale de 
imperii în care industria şi comerţul înfloreau ca niciodată înainte 
şi unde oameni întreprinzători, dotaţi cu inteligenţă vie, îşi puteau 
încerca aptitudinile de tot soiul, făcând un larg schimb de experienţă 
şi de idei. O mentalitate de o înfăţişare tot mai cosmopolită, proprie 
unor pături sociale altădată încă dispreţuite pentru ocupaţiile lor, 
dar care acum se bucurau de o prosperitate materială crescândă, putea 
să impună opiniei obşteşti criterii de apreciere generoasă sau chiar 
entuziastă faţă de muncile şi ocupaţiile ce duceau la bunăstare şi, de 
aici, la cucerirea unor poziţii tot mai avansate în ierarhia societăţii. 
O asemenea dezvoltare a „demiurgiei" nu fusese cu putinţă în fos¬ 
tele cetăţi greceşti de dimensiuni minuscule, nici chiar în acelea care 
au ajuns mai îndelungată vreme să aibă cârmuire democratică. De 
fapt, „elenismul" reprezintă întâiul proces istoric de largă amploare 
datorită căruia dispare încetul cu încetul mentalitatea îmbibată de 
prejudecăţile aristocraţiei de tip antic. Elenismul a fost întâiul mare 
agent de descompunere a acelei mentalităţi care, de-a lungul secole¬ 
lor, s-a păstrat cu atâta obstinaţie; elenismul şi apoi, mai târziu, Im¬ 
periul Roman - pe o scară şi mai întinsă. Pe vremea împăratului 
Octavian August, patriciatul de origine veche romană era în dispa¬ 
riţie. Imperiul Roman, atât în epocile când lua înfăţişarea unei 

monarhii moderate, cât şi în epocile când îmbrăca aspecte orientale 
(aşa îl visase un moment chiar Iuliu Cesar şi aşa s-a realizat intr-ade¬ 
văr sub oblăduirea unora dintre împăraţii de mai târziu), nu făcea 
decât să ducă până la capăt procesul de descompunere a aristocraţiei 
antice. Odată cu aceasta piereau sau cel puţin se estompau şi pre¬ 
judecăţile, printre care şi dispreţul faţă de activităţile „demiurgice“. 
Această mentalitate se topea ca să facă loc alteia, adică unei menta¬ 
lităţi de natură să promoveze la un moment dat atât întemeierea, cât 
şi dezvoltarea „experimentului" ca metodă de cercetare a naturii. 

O altă condiţie importantă, de ivirea şi desfăşurarea căreia avea 
să atârne eventuala declanşare a „experimentului" ca metodă de cer¬ 
cetare, era deplasarea interesului cognitiv al spiritului uman spre con¬ 
cret şi spre parţial, după ce în primele manifestări filozofice ale 
spiritului grec atenţia se îndruma mai mult spre ansamblul lumii şi, 
intr-un fel deci, spre abstract. Gândirea ioniană îşi avea rădăcinile 
în interesul eminamente „filozofic" acordat scrutării „principiilor", 
a elementarului de proporţii cosmice (a „arheului"* sau a „arheilor"). 
E la mintea omului că un atare interes incita în primul rând spe¬ 
culaţia, oricât gândirea ioniană se îndrepta şi spre o desţelenire a 
empiriei. In ce măsură grecul antic era orientat în sens speculativ 
rezultă suficient de clar din felul cuceririlor filozofice ale sale. In gân¬ 
direa lui Heraclit, speculaţia se îmbină încă rodnic cu empiria, dar 
în gândirea eleată speculaţia începea să lucreze cu totul pe cont pro¬ 
priu, luând în răspăr empiria şi negând acesteia orice legitimitate ca 
izvor de cunoaştere. E sigur apoi că şi la Platon, şi la Aristotel gândirea 
ia o întorsătură din cele mai speculative; empiriei i se conced doar 
roluri secundare, fie de stimulent, fie de corectiv al speculaţiei. Pasiu¬ 
nea cognitivă a gânditorilor rămânea aşadar îndreptată spre ansam¬ 
blul cosmic. Ni se pare limpede însă că, atâta timp cât elanul cognitiv 
are în vedere exclusiv sau în primul rând ansamblul cosmic, se răpeşte 
orice şansă eventualelor iniţiative de a întemeia o metodă de cerce¬ 
tare „experimentală" a naturii. Spre a se deschide drum „experimen¬ 
tării", era în prealabil necesar ca mintea omenească să fie încercată 
de ispita concretului şi a parţialului. Iar unei asemenea ispite cerce¬ 
tătorii au început să-i dea urmare abia după Aristotel - şi în bună 

* „Arheu", termen care exprimă esenţa tuturor fenomenelor; forţă vitală; 
principiu (gr. arche) {n.red.). 

parte pe temeiul enciclopedismului intrinsec al preocupărilor acestuia. 
„Specializarea" pe domenii a investigaţiilor înlătura una din cele 
mai serioase piedici ce întârziau înjghebarea metodei experimentale. 
Piedica aceasta era mentalitatea „filozofică", abstractă, pornită să 
escaladeze principiile. Prin specializare, prin ramificarea pe regiuni 
şi sectoare a cercetărilor, impedimentul în chestiune se curma de la 
sine. Totuşi, se cuvine să arătăm că specializarea, rămânând o condi¬ 
ţie prealabilă pentru urnirea metodei experimentale, nu duce eo ipso 
la un asemenea rezultat. Prin specializare, oamenii de ştiinţă ai Anti¬ 
chităţii greceşti au făcut pârtie în primul rând empiriei concrete, pre¬ 
gătind astfel o epocă de înflorire a cunoştinţelor faptice. Adevărul e 
că ştiinţele specializate au luat, după Aristotel, un avânt mai mult în 
sens descriptiv, clasificator. Se promovau astfel ştiinţe precum bota¬ 
nica, zoologia, geografia, anatomia etc. Nu mai puţin istoriografia şi 
filologia înregistrează şi ele un ceas fericit de aşijderea, în sensul 
adunării de material şi în sensul găsirii unor criterii de organizare a 
acestuia. „Specializarea" se accentua mergând, în cadrul aceluiaşi stil 
de viaţă, mână în mână cu prefacerile economice, sociale şi politice 
ale epocii. Căci, urmărind evoluţia istorică, am ajuns, pe o altă linie, 
iarăşi în perioada elenismului cu ale sale mari centre de civilizaţie şi 
de efervescenţă intelectuală, precum Alexandria, Antiohia şi altele. 
Indivizii care se bucură de dreptul de a lua parte, într-o formă sau 
alta, la viaţa cetăţenească, şi aceştia sunt acum puzderie, se mişcă în 
libertate, desprinşi din vechile legături ale mitologiei sau ale unei 
filozofii locale oarecare. Ei privesc realităţile empirice în faţă. Socie¬ 
tatea elenistă ajunge la mari diferenţieri lăuntrice şi este animată de 
interese fantastic multiplicate în comparaţie cu societatea din Anti¬ 
chitatea clasică sau din Antichitatea arhaică. Acestei diferenţieri inte¬ 
rioare a societăţii îi corespundea în cadrul stilului de viaţă, pe planul 
cercetărilor (al cunoaşterii), o specializare pe sectoare, şi aceasta atât 
cât priveşte cercetarea naturii, cât şi cercetarea istoriei. Un asemenea 
spirit de specializare putea fireşte să stimuleze şi apariţia experimentului 
ca metodă de investigaţie a naturii. Intr-adevăr, acum se înfiripă în 
primele sale gesturi această metodă, ca mod lucid de cercetare. La 
început nu era decât prea firesc ca experimentul să intre în exerciţiul 
funcţiilor sale, în limitele pe care condiţiile istorice le impuneau men¬ 
talităţii de atunci. Metoda va recolta chiar de la întâii paşi unele roade 
menite să intre în patrimoniul definitiv al ştiinţei umane. Ne referim 

cu aceasta la activitatea ştiinţifică a unui Arhimede. El se găsea pe 
drumul plin de atâtea promisiuni al metodei experimentale. Mai mult: 
el anticipează magnific, combinând experimentul cu aplicări ale mate¬ 
maticii. Arhimede nu va sări însă peste propria sa umbră; el rămâne 
îngrădit de anumite limite proprii mentalităţii antice în general. 
Orientat, ca toată Antichitatea, mai mult spre cuprinderea aspectelor 
statice ale naturii şi având un orizont limitat, aşa cum îl avea în¬ 
treaga Antichitate, Arhimede deschide, ce-i drept, calea experimentării, 
dar el nu are deplina conştiinţă nici a sferei de aplicare şi nici a şan¬ 
selor. Evident, nici Arhimede, oricare i-ar fi fost steaua şi geniul, nu 
putea să apară Iară de o prealabilă îndelungată pregătire a atmosferei 
ştiinţifice. Arhimede nu este o apariţie izolată. Spiritul ştiinţific înre¬ 
gistrase încă de mai înainte o seamă de succese care stau mărturie 
pentru toate posibilităţile ce-i erau hărăzite. Ne referim de astă dată 
nu numai la acel spirit ştiinţific care a determinat înflorirea ştiin¬ 
ţelor descriptive sau istorice, ci la spiritul ştiinţific în totalitatea sa: 
la acel spirit care, lucrând prin Euclid, a dat umanităţii geometria ca 
sistem raţional, care, prin stringenţa şi rigoarea sa sistematică, a ser¬ 
vit în toate timpurile ca model atâtor încercări ce aspirau să obţină 
suprema demnitate ştiinţifică. Ne referim la acel spirit care prin Aris- 
tarh din Samos (310-230 î.Hr.) descoperă în astronomie perspectiva 
heliocentrică sau care, mai târziu, prin Eratostene din Cirene, calcu¬ 
lează cu surprinzătoare aproximaţie circumferinţa Pământului; ne 
referim la acel spirit care prin Hiparh introduce paralaxa pentru cal¬ 
cularea distanţelor în univers, determinând aproape just distanţa 
dintre Lună şi Pământ; ne referim la „pneumaticele" şi „automatele" 
lui Heron din Alexandria (secolul I î.Hr.), operă ce ne edifică asupra 
„tehnicii" 1 până la care a putut să ajungă Antichitatea (cu aplicări 
îndeosebi în scenaria teatrală şi în aceea sacrală a templelor); ne refe¬ 
rim la acel spirit care, prin Strabon (63-17 î.Hr.), exprima cele mai 
uimitoare intuiţii în materie de geologie şi geografie. Strabon bănuia 
originea vulcanică a unor insule, iar prezenţa scoicilor marine în 

1. în Mecanica sa, publicată doar în timpuri noi după un manuscris arab, 
Heron face descrierea şi teoria celor cinci maşini simple fără a-şi da seama însă 
că şi „planul înclinat" este o asemenea „maşină". Heron nu era lămurit asupra 
efectelor planului înclinat, de aceea şi în teoria şurubului şi a panei el se găsea 
pe un drum greşit. 

ţinuturi depărtate de mare îl făcea să emită părerea că asemenea ţinu¬ 
turi au fost odată funduri de mare. în chestiuni de geografie, e sufi¬ 
cient să amintim că Strabon este autorul acestor cuvinte ce echivalează 
o divinaţie: „E desigur cu putinţă ca în brâul terestru care trece prin 
Oceanul Atlantic să existe în afară de lumea locuită de noi şi o altă 
lume sau chiar mai multe." 1 Şi ne referim şi la isprăvile epocale ale 
medicului Galenus (129-199), care identifică aproape circulaţia sân¬ 
gelui, scrutează anatomia nervilor şi face în acelaşi timp adevărate 
experimente fiziologice asupra animalelor vii pentru a stabili efectul 
unor intervenţii chirurgicale asupra lor. Reiese din atari consideraţii, 
ce pot fi indefinit multiplicate, că apariţia lui Arhimede, omul de şti¬ 
inţă care în Antichitate a ştiut să se situeze atât de just faţă de expe¬ 
rimentul fizical, era un fenomen excepţional doar prin calitatea sa, 
dar destul de frecvent prin sensul său. Arhimede se integra intr-un 
ansamblu de preocupări ce l-au precedat şi l-au succedat în timp şi 
care iscodeau în atâtea şi atâtea direcţii drumurile cu putinţă ale 
viitoarei ştiinţe. 

Omul elenist, caracterizat printr-o imensă curiozitate intelectuală, 
mobilitate, luciditate, agilitate, supleţe, era în toate iniţiativele sale 
în chip optim stimulat de înseşi structura şi febrilitatea societăţii 
eleniste. El ar fi putut poate, încetul cu încetul, să spargă limitele 
impuse prin forţa împrejurărilor omului antic. Căci limitele existau. 
Vom arăta la timpul său în ce măsură nu mai departe decât Arhi¬ 
mede era prizonierul lor. Facem loc deocamdată observaţiei că, deşi 
experimentul, ca metodă, fusese pus în exerciţiu, gândirea elenistă 
era departe de a clădi pe această metodă cu insistenţa şi consecvenţa 
proprii cercetărilor ştiinţifice moderne. Destul de curios ni se pare 
bunăoară că în Alexandria s-au găsit oameni de ştiinţă dispuşi să îl 
înfrunte pe Aristotel potrivit unor criterii din cele mai legitime. Ei 
supun unui control experimental pretinsele „legi“ formulate de Aris¬ 
totel cu privire la mişcarea corpurilor aruncate. Experimentele alexan¬ 
drine infirmau „legile" Stagiritului. Dar din această situaţie nu au 
fost trase concluziile, singurele indicate, cu privire la valoarea în sine 
a fizicii lui Aristotel, ceea ce aruncă suficientă lumină asupra ascen¬ 
denţei pe care speculaţia şi empiria aproximativă o aveau faţă de „expe¬ 
riment". S-ar putea totuşi susţine că omul elenist, cu neastâmpărul 


1. Citat după Dannemann, I, p. 199. 

ce-1 caracteriza, ar fi izbutit în cele din urmă să lărgească orizonturile 
ştiinţei şi dincolo de limitele ce i le impunea gândirea antică. Suc¬ 
cesiunea elenismului o ia însă Imperiul Roman. Dar mentalitatea 
romană nu avea nici pe departe orizonturi atât de deschise precum 
mentalitatea elenistă. Mentalitatea romană se dovedea prea puţin 
orientată spre cunoaşterea cosmică; ea repudia nu numai speculaţia, 
ci chiar şi cercetările strict empirice, întru cât acestea ar fi depăşit 
prin natura lor o anume utilitate. însăşi utilitatea era apoi judecată 
potrivit interesului roman pentru viaţa de stat şi, fireşte, pentru întă¬ 
rirea şi expansiunea acesteia. Astfel, prin utilitarismul său particular, 
spiritul roman săpa culturii şi civilizaţiei antice o matcă de lungă 
durată, dar nu le îmbogăţea patrimoniul. Spiritul roman consfinţea 
de fapt Antichitatea în limitele ei; elenismului el îi reteza curiozitatea 
ce ar fi putut duce în cele din urmă la o depăşire a posibilităţilor 
date omului antic. în legătură cu istoria metodei experimentale ale 
cărei etape le urmărim în acest capitol, s-ar putea spune că uciderea 
lui Arhimede din partea unui soldat roman în cursul invadării şi 
devastării Siracuzei (213 î.Hr.) şi în timp ce omul de ştiinţă se 
apleca asupra cercurilor sale rămâne un act simbolic. 

Una din cele mai serioase piedici care zădărnicesc în Antichitate 
evoluţia tehnicii, şi deci dezvoltarea experimentului ca metodă de 
cercetare a naturii, a fost însăşi orânduirea sclaviei. Piedica devine 
foarte vizibilă în timpul elenismului, dar mai ales în timpul Anti¬ 
chităţii tardive ajunse sub cârmuirea Imperiului Roman. Posibilitatea 
unei serioase evoluţii era dată tehnicii, dar orânduirea sclaviei con¬ 
stituia un factor ce limita intr-un anume sens această evoluţie. Vred¬ 
nică de a fi pomenită este întâmplarea petrecută pe timpul împăratului 
Vespasian (79-81), cezarul ce se ridicase de altfel din rândurile bur¬ 
gheziei romane. Un inventator a demonstrat în faţa împăratului 
născociri tehnice uluitoare, nişte maşini prin care s-ar fi putut înlocui 
pe o scară întinsă braţele de muncă ale sclavilor. Era la îndemâna 
împăratului să aprobe introducerea acestor invenţii de mare ingenio¬ 
zitate în economia epocii. Cu toate că venea din rândurile burgheziei 
şi ca atare putea să aibă mai multă înţelegere pentru utilitatea acestor 
maşini, Vespasian a refuzat introducerea lor în economia imperiului. 
Motivul refuzului era teama că pe această cale s-ar ajunge la o sporire 
a şomajului sclavilor. Şomajul ar fi sporit nemulţumirea sclavilor, iar 
această nemulţumire ar fi devenit un izvor de tentative revoluţionare. 

împăratul refuza să pună în practică unele invenţii tehnice, dintr-un 
motiv de ordine economico-socială: împăratul ţinea ca ordinea, pe 
care o socotea desigur foarte firească, să nu se clatine. Nu se poate 
spune că în Antichitate nu s-ar fi făcut importante invenţii sau că 
oamenii de ştiinţă nu ar fi fost în stare să le facă. în privinţa aceasta 
avem o informaţie precisă de mai târziu, care arată că invenţii existau 
destule, dar ele nu erau puse în practică. Astfel, un scriitor din 
secolul al IV-lea povesteşte unele lucruri interesante în legătură cu 
moştenirea rămasă de pe urma împăratului Commodus (180-192), 
fiul degenerat al înţeleptului Marcus Aurelius. Scriitorul la care ne 
referim povesteşte că Pertinax, urmaşul lui Commodus, ar fi scos la 
licitaţie o seamă de minunate invenţii tehnice rămase de la înain¬ 
taşul său. Printre altele, se aminteşte şi despre o maşină automată, 
despre o căruţă-taxametru. Invenţiile tehnice nu lipseau, dar ele tre¬ 
ceau în muzeul de curiozităţi ale împăratului sau ale altor amatori, 
în loc de a lua drumul atelierelor spre a fi puse în practică. Invenţiile 
serveau cel mult ca prilej de uimire, ca joc şi spectacol. Se repeta pe 
vremea împăraţilor romani ceea ce se petrecuse poate încă mai demult 
şi în alte părţi ale pământului, în China bunăoară, unde astfel de 
invenţii erau de asemenea privite numai ca prilej de amuzament. 
Chinezii repudiau maşinile, fiindcă ei nutreau credinţa că a între¬ 
buinţa „unelte" înseamnă a înşela natura. împăraţii romani socoteau 
că prin repudierea maşinilor contribuiau în chipul cel mai înţelept 
la menţinerea ordinii „fireşti" în lume, care, după convingerea lor, 
ca şi după convingerea lui Aristotel de altfel, era ordinea sclavajului. 
Mâna de lucru a sclavilor, care stătea la dispoziţia stăpânilor, îi făcea 
pe oamenii de ştiinţă să nu se prea gândească la o dezvoltare a teh¬ 
nicii, cel puţin nu la o dezvoltare ce ar fi dus în cele din urmă la 
înlocuirea sclavului prin maşină, sau să se mulţumească, dacă făceau 
asemenea invenţii, cu trecerea lor în muzeele de curiozităţi sau cu 
întrebuinţarea lor ca mijloace de amuzament. Scriitorului roman 
care relatează cele întâmplate după moartea lui Commodus nu-i trece 
de altmintrelea nici lui prin minte de a propune ca acele invenţii să 
fie oferite practicii umane; din contră, el scoate doar exclamaţii de 
circumstanţă, condamnând acele invenţii ca produse detestabile ale 
luxului. Această sfială de a face uz real de născociri tehnice, utile ca 
atare, puse la dispoziţia societăţii din partea unor inventatori nespus 
de iscusiţi, nu priveşte fireşte decât invenţiile a căror multiplicare ar 

periclita menţinerea orânduirii sclaviei. Nu toate invenţiile din acele 
timpuri erau însă de natură să provoace sfiala a cărei raţiune o con¬ 
stituia, în ultimă analiză, dorinţa de a păstra neatinsă ordinea socială 
dată. încât nu toate invenţiile luau drumul muzeului de curiozităţi. 
Progresele tehnice ce s-au făcut în timpul elenismului şi al împă¬ 
raţilor romani şi bizantini, bunăoară în ceea ce priveşte armele de 
război sau în arhitectură, sunt multe şi de necontestat. Acele timpuri 
înregistrează chiar reuşite singulare. Sub raport „tehnic", construcţia 
catedralei Sfânta Sofia de la Constantinopol rămâne până astăzi cu 
totul mirabilă şi fără pereche în felul ei. 

Mentalitatea antică, privită chiar în diversele ei faze istorice, nu 
constituia aşadar totdeauna un cadru prielnic unei dezvoltări fără 
limite a tehnicii umane. Experimentul ca metodă de cercetare a na¬ 
turii suferea şi el repercusiunile echivoce ale acelei mentalităţi. 

Odată cu prăbuşirea lumii antice şi în timp ce cadrul Imperiului 
Roman se umplea de un conţinut creştin, s-au produs multe schim¬ 
bări care au influenţat în chip nefavorabil evoluţia gândirii „ştiin¬ 
ţifice" ce-şi pusese totuşi atât de serioase temeiuri în cursul Antichităţii. 
Orientarea gândirii creştine spre lumea de dincolo, spre „transcen¬ 
denţă", a înrâurit, cel puţin la început, în chip aproape catastrofal 
preocupările de natură „ştiinţifică". Simptomatice pentru repudierea 
oricărui interes de cercetare a naturii sunt cuvintele lui Tertulian: 
„Investigaţia nu mai e necesară după evanghelii" {De praescriptione 
haeraticorum , cap. 7). Evangheliile au făcut aşadar de prisos cerce¬ 
tarea. în evanghelii se cuprinde tot ce trebuie să ştim pentru salvarea 
noastră. Fanatismul îşi desfăşoară steagurile, şi se pot de pe acum 
prevedea tenebrele ce se vor întinde de îndată ce fanatismului i se va 
alătura şi puterea de stat. Chiar în Alexandria, unde, sub influenţa 
neoplatonismului şi a unui gânditor creştin de talia lui Origen, creş¬ 
tinismul accepta o orientare intelectuală şi cultiva în felul său efor¬ 
turile speculative, nu s-ar putea spune că ştiinţa naturii s-ar fi găsit 
într-o situaţie mai avantajoasă. Creştinismul intelectualizat alexandrin 
nu promova nici el deloc şi sub nici o formă empiria - fără de care 
o gândire „ştiinţifică" anevoie se poate concepe. Gândirea creştină 
alexandrină, oricât ar fi mimat virtuţile gândirii filozofice antice sau 
ale gândirii filozofice orientale, a jucat şi ea, ca şi creştinismul „sim¬ 
plist" al „credinţei" de aiurea, rolul de cioclu al ştiinţei antice. Dată 
fiind această desfăşurare, nu e de mirare că la începutul Evului Mediu 

găsim pe învăţaţii creştini întorşi, cât priveşte cunoaşterea naturii, la 
concepţii hesiodice sau cvasibabiloniene. Biblia, cu cartea Genezei, 
servea drept izvor aproape unic pentru cunoaşterea naturii. Din patri¬ 
moniul ştiinţific al Antichităţii nu se mai păstrau în conştiinţa oame¬ 
nilor decât fărâme. 

Spuneam că în Antichitate spiritul uman era, din atâtea şi atâtea 
motive ţinând în esenţă de structura sa de stil, îndrumat să studieze 
natura în primul rând sub aspectele ei statice. Pe linia unei ştiinţe 
„riguroase", îndrumarea spre „static" a fost încoronată de cuceririle 
în domeniul mecanicii ale lui Arhimede. Spre a depăşi în chip serios 
aceste rezultate, s-ar fi impus oamenilor de ştiinţă din timpul elenis¬ 
mului şi din Antichitatea tardivă (greco-romană) să cerceteze cu aten¬ 
ţie mai mare şi intr-un spirit de rigoare şi aspectele dinamice ale 
naturii , în primul rând fenomenul mişcării. Dar pentru ca să ia fi¬ 
inţă un atare studiu, nu erau date nici cele mai elementare condiţii. 
Ştim că pentru filozofia antică, staticul, imobilitatea, obţinuse un 
accent de întâietate faţă de tot ce este dinamic, mişcător, în sensul 
că aceste categorii din urmă sunt socotite ca derivate, ca atribute ale 
neexistenţei sau ale semiexistenţei. Gândirea creştină, în primele ei 
secole de orientare duşmănoasă faţă de natură în general, întăreşte 
şi mai mult dezinteresul faţă de aspectele dinamice ale naturii, faţă 
de fenomenul „mişcării". Pentru ilustrarea acestei situaţii, amintim 
concepţia despre „mişcare" a teologului şi misticului Evagrie Ponticul 1 , 
unul din discipolii lui Origen. Potrivit concepţiei lui Evagrie, cos¬ 
mosul (natura) s-a produs printr-o „cădere" din Dumnezeu, adică 
prin „mişcare". Astfel, „mişcarea" în general devine la Evagrie un 
echivalent al „păcatului". Spiritul are menirea de a desfiinţa din nou 
„mişcarea" şi tot ce ţine de ea, adică materia şi biologicul, ba chiar 
şi sufletescul, pentru a se reabsorbi în Dumnezeu. Această concepţie 
depreciatoare asupra mişcării a fost evident influenţată din partea 
neoplatonismului. Părerilor neoplatonice despre mişcare Evagrie le 
adaugă doar categoria religioasă a păcatului, dar prin aceasta el pro¬ 
movează repudierea fenomenului. Intr-o asemenea atmosferă spiri¬ 
tuală, nu se mai putea închega interesul necesar unui studiu ştiinţific 
închinat „mişcării". Şi atmosfera aceasta stăruia prin veacuri. Numai 

1. A se vedea Hans Urs von Balthasar, „Die Metaphysik und Mystik des 
Evagrius Ponticus", în Zeitschrift fur Aszese und Mystik, 1939, pp. 31-47. 

la Sfinţii Părinţi de mai târziu, la unii care se ridică până la o viziune 
mai amplă asupra existenţei, cum este în secolul al Vll-lea Maxim 
Mărturisitorul, se produce un reviriment în ceea ce priveşte consi¬ 
derarea atât a naturii, cât şi a mişcării. Natura şi mişcarea obţin un 
accent mai pozitiv 1 , fiind socotite în chip generos ca nişte creaţii ale 
lui Dumnezeu. S-ar putea susţine că gândirea patristică târzie, trans¬ 
figurând natura şi mişcarea în existenţe pozitive care-şi au indivi¬ 
dualitatea lor, ce merită a fi luată în considerare ca produse afirmate 
ca atare ale voinţei divine, pregăteşte în oarecare măsură, în Europa, 
o nouă atitudine ce va duce apoi natural, numai după secole, la ini¬ 
ţierea unui studiu al naturii şi al aspectelor ei dinamice, în speţă al 
„mişcării". Totuşi, cultura bizantină, chiar dacă i s-ar recunoaşte meri¬ 
tul de a fi ajuns prin gândirea patristică tardivă la o mai generoasă 
considerare a naturii şi a mişcării, rămâne în ansamblul ei, în istoria 
umanităţii, ca un exponent al staticului şi al rigidităţii. Căci însuşi 
Maxim Mărturisitorul punea mai presus de natură şi de mişcare 
transcendenţa graţiei, imobilitatea Necreatului şi Mântuitului. 

Nici în Antichitate, nici în Evul Mediu şi nici mai târziu, gân¬ 
direa ştiinţifică europeană nu s-a dezvoltat cu totul în afară de in¬ 
fluenţa, uneori foarte puternică, a altor cercuri de cultură. Culturile 
şi civilizaţiile arhaice, egipteană sau babiloniană, nu au fost înghiţite 
de istorie fără de urme şi fără de roade. în istoria gândirii „ştiin¬ 
ţifice", unde îngrămădirea de experienţe şi idei ce pot fi verificate 
apare ca un proces mult mai vizibil decât în istoria altor manifestări 
spirituale, se poate urmări pas cu pas schimbul mutual de bunuri 
intelectuale şi acumularea lor crescândă. 

Evul Mediu se instituie impunând pretutindeni în Europa, sub 
forme ce variază, dar care se caracterizează şi printr-o comunitate de 
structuri fundamentale, ordinea feudală. E vorba în esenţă de un nou 
stil de viaţă care pe plan social apare ca ordine feudală. Faţă de Anti¬ 
chitate, acest nou stil aducea nu numai mai mult dinamism în des¬ 
făşurarea faptelor istorice ca atare, ci şi mai multă varietate de forme. 
Acest nou stil îndrumă şi spiritul scrutător spre considerarea aspec¬ 
telor dinamice ale existenţei în totalitatea ei. Noua orientare se remarcă 
la început îndeosebi pe planul gândirii speculative , ceea ce nu e decât 

1. Idem, Kosmische Liturgie: Maximus der Bekenner, Herder Verlag, Freiburg 
im Breisgau, 1941, p. 28. 

foarte natural dacă se ţine seama de împrejurarea că eclezia creştină 
abătea interesele intelectuale cu toată râvna spre lumea „de dincolo". 
Există însă în Evul Mediu european o eclipsă de multe veacuri a 
gândirii ştiinţifice, mai precis a acelei gândiri ştiinţifice care are 
drept obiectiv cercetarea naturii. Efervescenţa intelectuală a 
Alexandriei şi a altor centre eleniste s-a stins, şi nu a fost nici un 
moştenitor european care să ducă mai departe gândirea ştiinţifică 
atât de promiţătoare a elenismului. Pe planul istoriei umanităţii, s-a 
făcut însă ca arabii să umple hiatul istoric european. Filozofia şi şti¬ 
inţa arabă au apreciat în chip mult mai pozitiv decât creştinismul 
patristic valoarea acţiunii umane în lumea aceasta a noastră. Arabii 
au cultivat, în perspectivele mentalităţii lor şi în condiţiile istorice 
ale lor, cercetarea naturii. Ştiinţa arabă face punte între Antichitatea 
greacă, elenistă, romană şi acel Ev Mediu european trezit mai târziu 
la conştiinţa scrutării naturii. Mai mult, ştiinţa arabă a răspândit şi 
a dezvoltat o ştiinţă care în Antichitate ajunsese în impas şi care nu¬ 
mai datorită spiritului admirabil dotat în această direcţie, al inzilor, 
a putut să înflorească şi să-şi developeze posibilităţile: am numit ma¬ 
tematica şi în primul rând algebra. Arabii înşişi au dezvoltat apoi 
ştiinţe precum chimia sau optica. Cei dintâi oameni de ştiinţă care 
au exprimat matematic unele legi optice şi fenomene precum acela 
al camerei obscure, cei dintâi care au bănuit că viteza luminii nu este 
infinită au fost arabii. „Experimentul" ca metodă de cercetare a fost 
perfecţionat de arabi în aceeaşi măsură în care rezultatele ştiinţei lor 
depăşesc ştiinţa elenistă. 1 Ştiinţa arabă şi-a afirmat mult timp ascen¬ 
denţa asupra celei europene, dar în cele din urmă ştiinţa europeană 
s-a trezit ca să ia din nou conducerea - şi aceasta tocmai în momen¬ 
tul când spiritul arab pare a-şi fi istovit posibilităţile. 

Evoluţia gândirii ştiinţifice în Evul Mediu european oferă o 
seamă de aspecte ce merită să fie reţinute în această succintă prezen¬ 
tare istorică. Gândirea ştiinţifică europeană avea să ducă la consti¬ 
tuirea ştiinţei de tip galileo-newtonian şi, printre altele, şi la constituirea 
experimentului ca metodă de cercetare a naturii, ca metodă susţi¬ 
nută şi optim echipată cu cele necesare unei depline izbânzi. Până să 
ajungă aici, gândirea europeană trebuia să-şi taie pârtie prin tenebre, 

1. E. Wiedemann, „Uber das Experiment im Altertum und Mittelalter", 
în Unterrichtsblătter fur Mathematik undNaturwissenschafi, 1906, nr. 4-6. 

să-şi găsească drumul, fiind pândită la fiecare pas de atâtea rătăciri 
posibile. Condiţiile care au făcut cu putinţă această extraordinară 
găsire de sine au apărut cu secole înainte de a se fi rostit primele 
principii ale ştiinţei de tip galileo-newtonian. Nu e lipsit de interes 
să notăm împrejurările care înlesnesc nu numai reluarea firului evo¬ 
lutiv întrerupt, ci favorizează şi lărgirea orizontului şi complicarea şi 
perfecţionarea metodelor dincolo de limitele ce păreau de netrecut 
ale elenismului. 

Antichitatea tardivă ameninţa să manevreze „istoria" în fundătura 
unor forme sociale şi de stat de o rigiditate hieratică, similară întru 
câtva vechilor forme de teocraţie egipteană sau orientală. Imperiul 
bizantin dă o imagine aproximativă despre această posibilitate. E drept 
că societatea, cultura şi civilizaţia bizantină nu ajung la acea supremă 
rigiditate a formelor în care ar fi înţepenit dacă imperiul cu struc¬ 
tura şi încheieturile sale nu ar fi fost animat de un elan „creştin". Ten¬ 
dinţa mergea însă spre rigiditate, spre o viaţă cu muchii de cristal. 
Dar desigur şi lumea din afară, adică de la miazăzi arabii, iar de la 
nord seminţiile germane şi slave, întreţinea condiţiile ca procesul de 
cristalizare a vieţii din imperiu să nu-şi ajungă termenul. In Europa 
Occidentală şi Centrală au loc în Evul Mediu, odată cu mişcarea pe 
care popoarele germanice o aduc aici, prefaceri de excepţională însem¬ 
nătate. Datorită seminţiilor germanice, element atât de viu care im¬ 
pune societăţii europene orânduirea feudală, „istoria" europeană 
care era încercată din sud-est, adică din Bizanţ, de o înţepenire în 
forme hieratice se „lichefiază". Istoria europeană intră cu aceasta în 
dinamica ei firească din care nimic nu o va mai abate. Ritmul, ca¬ 
denţele ei par a se înteţi de la un secol la altul. 

Prin secolul al IX-lea, se înfiripă o gândire occidentală, timidă la 
început. După trei-patru secole, se ajunge la o gândire cu totul aparte, 
în asemănare cu ceea ce fusese cândva gândirea antică, inclusiv cea 
elenistă, şi aparte chiar în asemănare cu gândirea teologică-patristică. 
Vom pune în relief mai întâi un curent de spiritualitate mistică ce 
duce de la Scotus Eriugena până la Meister Eckhart şi apoi la epi¬ 
gonii acestuia, în sensul unei „imanentizări" progresive a conţinuturilor 
de doctrină creştină pe care Biserica ecumenică o formulase, pola¬ 
rizând interesele spiritului uman în jurul „transcendenţei". Acest 
curent de „imanentizare" îşi găseşte expresia supremă în mistica lui 
Meister Eckhart. Ciudat lucru, în termeni de tradiţională teologie 

creştină misticul german izbutea să gândească Divinitatea intr-un 
fel foarte dinamic şi dialectic şi, afară de aceea, intr-un sens panteist, 
atât de panteist, încât nu demult unii comentatori moderni s-au crezut 
îndrituiţi să facă serioase apropieri între ideile eckhartiene şi brah- 
manism. Această teologie creştină „imanentizată“ după exemplul dat 
de Meister Eckhart a putut să ducă de-a dreptul la o mistică a naturii, 
la o divinizare a naturii, şi să creeze prin aceasta condiţii spirituale 
deosebit de prielnice îndrumării pozitive spre cercetarea naturii. 

Un al doilea curent spiritual ce trebuie reliefat este acela al marii 
dispute, purtată timp de secole sub atâtea forme, între „nominalişti" 
şi „realişti". Această dispută a fost şi ea de asemenea prefigurată chiar 
prin unele echivocuri pe care filozofia lui Scotus Eriugena le lăsa 
nesoluţionate. Disputa ulterioară a fost aprigă şi multiformă. „Nomi¬ 
naliştii" susţineau realitatea exclusivă a concretului individual cu¬ 
prins prin simţuri, iar „realiştii" pledau pentru realitatea „esenţelor" 
conţinute în concret şi a căror expresie adecvată ar fi „conceptele". 
Pe urma bătăliei de atâtea ori reluate, nu avea să câştige o tabără sau 
alta, ci orientarea „realistă" a gândirii occidentale în general. „Realis¬ 
mul", fie empiric-concret, aşa cum îl profesau nominaliştii, fie con- 
ceptualist, aşa cum îl ţineau la vedere aşa-zişii „realişti" ai epocii, se 
alegea din ciocnirea fronturilor adverse ca o condiţie nouă, pe urma 
căreia avea să se accentueze altceva: cercetarea însăşi a naturii. 

Interesul crescând acordat cercetării naturii va găsi apoi şi calea 
spre metoda experimentală. Descoperirea metodei experimentale se 
va face de astă dată într-o perspectivă mai vastă decât în Antichitate 
şi cu altă înţelegere a şanselor. în Antichitate, chiar la cel mai de 
seamă reprezentant al ei, la Arhimede, metoda experimentală era în¬ 
grădită de un orizont, limitat pe de o parte, şi de o anume perspec¬ 
tivă, „statică" pe de altă parte. Cosmosul era considerat cu precădere 
ca fiind limitat şi ca şi cum ar avea o configuraţie sferică. Ideile despre 
un cosmos infinit nu erau străine mentalităţii antice, dar ele nu au 
găsit un ecou mai fecund. A doua împrejurare ce a stânjenit desfă¬ 
şurarea mai amplă a metodei experimentale era rezerva pe care anticii 
o aveau faţă de „mişcare". Mişcarea nu era socotită ca un aspect esen¬ 
ţial al existenţei. Mişcarea era considerată mai mult ca un simptom 
al neexistenţei sau al unei existenţe de valoare degradată. De aici, apoi, 
o orientare mai mult spre cercetarea feţelor statice ale naturii ce se 
remarcă în toată ştiinţa antică. în Evul Mediu european, concomitent 

cu afirmarea crescândă a feudalismului, paralel însă mai ales cu pri¬ 
mele manifestări ale burgheziei, începând de prin secolele XII—XIII, 
se produc sub raporturile arătate adineaori unele schimbări de atitu¬ 
dine faţă de univers, anume atât cât priveşte evaluarea dimensiunilor 
acestuia, cât şi în ceea ce priveşte aprecierea mişcării ca element con¬ 
stitutiv al realităţii. Apariţia „goticului" în artă şi în cultura medievală 
indică îndeajuns schimbarea de atitudine la care ne referim. Orizon¬ 
tul uman se deschide în arta gotică în sensul infinitului. în arta 
gotică, mişcarea apare apoi subliniată ca aspect fundamental al exis¬ 
tenţei. E de aşteptat astfel ca şi pe planul „teoriei" şi al „cercetării" 
această deschidere a orizontului şi această nouă considerare a „miş¬ 
cării" să se declare de asemenea cu toată vigoarea. 

„Infinitul" figura în gândirea speculativă greacă mai mult ca un 
concept negativ. Grecii nu agreau acest concept chiar dacă uneori îl 
utilizau. „Perfecţiunea" ei o socoteau totdeauna ca fiind de natură 
„finită". Preocupările speculative mai susţinute care prefac infinitul 
în atribut pozitiv al unei existenţe oarecare izbutesc numai mai târziu, 
şi anume în cadrul metafizicii neoplatonice şi în cadrul gândirii dog¬ 
matice creştine, la Sfinţii Părinţi. Dar fireşte, atributul infinitului va 
fi aici rezervat existenţei supreme, adică Divinităţii. Nicăieri în con¬ 
cepţiile patristice nu se iveşte ideea că „lumea", „natura", ar fi infi¬ 
nită. Cosmosul este imaginat în doctrina patristică fiind „finit". Cea 
dintâi lărgire de orizont se produce pe plan teoretic-speculativ relativ 
târziu în gândirea Evului Mediu. într-adevăr, cel dintâi gânditor 
care afirmă că „lumea" este infinită , deoarece numai o operă infinită 
ar fi demnă de un autor dumnezeiesc, este Nicolaus Cusanus (seco¬ 
lul al XV-lea). Cusanus „secularizează" ideea de infinit, aplicând-o, 
nu numai în domeniul teologic, ci şi în cosmologie. De aşijderea, 
Cusanus - ce coincidenţă! - este acela care întâia oară pune accentul 
pe „mişcare" ca aspect fundamental al existenţei cosmice. 

Dar să ne întoarcem. Cât priveşte considerarea „mişcării", se pro¬ 
dusese o anume schimbare de atitudine, de mare însemnătate pentru 
viitoarea dezvoltare a gândirii ştiinţifice europene, încă binişor înainte 
ca Nicolaus Cusanus să-şi fi expus revoluţionarele idei cosmologice. 

Pentru a surprinde în toată adâncimea ei întorsătura pe care gân¬ 
direa ştiinţifică o ia în secolul al XlII-lea, ar trebui să reconstituim 
în toată amploarea şi în temeiurile sale însăşi epoca. în acest secol 
iau fiinţă şi se dezvoltă, ca centre de noi posibilităţi economice şi 
sociale, „oraşele" din Europa Occidentală. Cu aceasta, „munca" se 

desprinde sub multe moduri din legăturile ei străvechi cu glia. Munca 
îşi caută noi albii în meserii, comerţ. Acum se face trecerea de la 
economia naturală la cea bănească, acum invenţiile tehnice îşi spo¬ 
resc frecvenţa, având perspectiva de a fi utilizate nu numai în sco¬ 
puri de amuzament. Oraşul promovează în toate chipurile posibilităţile 
de manifestare şi de afirmare ale păturilor sociale de mijloc faţă de 
ordinea feudală. Oraşele sunt cuiburile care priesc incipientelor liber¬ 
tăţi burgheze, oraşele devin apoi spaţiul în care această clasă va căuta 
să-şi sporească puterea, în măsură a-şi impune cu timpul aspiraţiile 
ei întregii societăţi. Se fac o seamă de noi invenţii şi se schiţează altele 
pe un drum ce nu avea capăt! Se întemeiază universităţi la Neapole, 
Salerno, Bologna, apoi la Paris, Oxford, Cambridge, la Coimbra, la 
Praga etc. Pentru stimularea „meseriilor" pe amplificarea cărora se 
întemeiază puterea de început a burgheziei, e nevoie de o dezvoltare 
a tehnicii, a „demiurgiei" de altădată, iar pentru dezvoltarea tehnicii, 
e nevoie de cercetarea naturii, şi anume, mai hotărât decât în epocile 
precedente, de o cercetare, nu simplu „empirică", ci de o cercetare 
care ea însăşi ia forme tehnice - de o cercetare „experimentală". Cel 
dintâi care printre gânditorii occidentali cere introducerea metodei 
experimentale în cercetarea naturii este Petrus Peregrinus de Maricourt 
din Picardia (1269). El numeşte metoda experimentală manuum in¬ 
dustria. Nume simbolic pentru a păstra pentru totdeauna amintirea 
legăturilor strânse dintre tehnică şi experiment. Faimosul Roger Bacon 
(1214-1292) a fost discipolul acestui Peregrinus, pe care el însuşi îl 
numeşte dominus experimentorum. Termenul de „experiment" pare 
să fi fost întâia oară întrebuinţat în sens modern de către Roger Bacon. 
Acelaşi gânditor lansează şi termenul de scientia experimentalis. Dotat 
cu o adevărată divinaţie pe linia ştiinţei, aşa cum aceasta avea să se 
dezvolte mai târziu, Roger Bacon va profetiza uluitor asupra viito¬ 
rului. El se pronunţă categoric împotriva „magiei", denunţând nuli¬ 
tatea ei. Roger Bacon atribuie unor cauze naturale chiar şi un fenomen 
atât de „magic" cum pare să fie „fata morgana". Cu aceasta, el depă¬ 
şeşte, cel puţin în principiu, ştiinţa arabă, care era îmbibată de gân¬ 
dire magică şi care înclina să vadă, nu numai fata morgana ca un 
fenomen magic, ci chiar toată lumea în care trăim ca o magică fata 
morgana. Din ştiinţa arabă el ştie să aleagă surprinzător de just unele 
cunoştinţe şi presupuneri ce s-au dovedit valabile. Bacon se pronunţă 
astfel în favoarea tezei lui Alhacen arabul, că lumina, pentru a se pro¬ 
paga, are nevoie de „timp". Bacon întrezăreşte o fantastică evoluţie 

a tehnicii. Pentru a pune temeiuri cât mai sigure ştiinţei, el se de¬ 
clară pentru cercetarea experimentală: „ Sine experientia nihil suffi- 
cienter sciri potest.“* Dar nu numai atât: el susţine că matematica 
este partea şi cheia celorlalte ştiinţe. Iată un program aproape leo- 
nardesc. Faţă de atari anticipaţii principial valabile, desigur că nenu¬ 
măratele prejudecăţi care abundă în studiile sale pot fi privite cu 
îngăduinţă, ca un tribut inevitabil pe care revoluţionarul îl plătea 
epocii sale, grea încă de balastul trecutului. 

Prin manifestările sale artistice şi de cultură în general, Evul Mediu 
stă mărturie că nu mai repudiază „dinamicul" şi „mişcarea" precum 
aceasta s-a întâmplat în Antichitatea clasică şi intr-un fel mai accen¬ 
tuat apoi în cultura bizantină. „Goticul", care începe a se răspândi 
asemenea unui incendiu în toată Europa Occidentală în secolul al 
Xll-lea, ne întâmpină cu dinamica sa, cu beţia mişcării, ca un argu¬ 
ment în această privinţă. Despre o epocă ce produce o asemenea artă 
nu se poate presupune că ar repudia mişcarea ca un aspect secund, 
derivat sau degradat, al existenţei. Arta gotică reprezintă ea singură 
un indiciu suficient că s-a ajuns la o stare de spirit care, dimpotrivă, 
vede în „mişcare" modalitatea kat’ exochen [„prin excelenţă" - n.red.] 
a existenţei. O atare deplasare de accent a trebuit să aibă loc mai înainte 
ca oamenii de ştiinţă să caute a studia cu mai mult interes „miş¬ 
carea". In Antichitate, „mişcarea" era privită ca aparţinând lucrurilor, 
care nici nu pot fi cunoscute în accepţia deplină a acestui termen, 
fiindcă se credea că lucrurile în mişcare, în schimbare, nu sunt cu 
adevărat, ci numai „par" a fi. Acum începe conştiinţa că, din contră, 
ceea ce „este" - este totdeauna în mişcare şi că mişcarea este cognos¬ 
cibilă, nu numai prin simţuri, ci şi pe calea unei cunoaşteri „superioare". 
Se vor căuta prin urmare mijloacele intelectuale pentru a defini şi a 
determina cu exactitate fenomenele de mişcare. întâiul om de şti¬ 
inţă care propune mijloacele pentru determinarea matematică a „miş¬ 
cării" este Nicole Oresme (1325-1382), din şcoala ockhamistă de 
la Paris. 1 Oresme arăta că „varierea" mişcării trebuie referită la o miş¬ 
care uniformă simbolizată printr-o linie dreaptă (axa X, cum o numim 

* în traducere: „Fără experienţă nimic nu poate fi ştiut îndeajuns de bine" 
{n.red). 

1. Doi istoriografi ai ştiinţelor exacte şi teoreticieni ai acestora au arătat 
importanţa epocală a descoperirilor lui Nicole Oresme: în Franţa - Pierre 
Duhem, în Germania — Hugo Dingler. 

astăzi) pe care se aplică o seamă de verticale ce reprezintă „inten¬ 
sităţile" de fiecare moment ale mişcării unui corp. Inovaţiile epocale 
ale lui Oresme au dus după câteva secole la geometria analitică a lui 
Descartes şi apoi la calculul infinitezimal al lui Newton şi Leibniz. 
Aceasta în matematică. Sub raport fizical, inovaţiile lui Oresme erau 
nişte premise necesare pentru determinarea „mişcării" (îndeosebi a 
„vitezei" şi a „accelerării"*), în spiritul de exactitudine şi de rigoare 
al ştiinţei de tip galileo-newtonian de mai târziu. Fără de inovaţiile 
lui Oresme, care făceau „mişcarea" şi „schimbarea" asimilabile mate¬ 
maticii şi care, prin spiritul lor, depăşesc tot ce Antichitatea a putut 
să conceapă, Galilei n-ar fi putut să stabilească legile căderii libere, 
ale mişcării pe planul înclinat şi, în cele din urmă, nici să conceapă 
legea fundamentală a mecanicii, aceea a inerţiei (perseverenţei). Oresme 
matematiza de fapt întâia oară şi conceptul de „timp", în sensul că-1 
transforma în implicat fundamental, în cadru uniform şi omogen, 
în „linie de referire" pentru orice schimbare şi mişcare. 1 

Am indicat în cele de mai înainte momentele şi etapele cele mai 
importante prin care s-a ajuns în istoria gândirii omeneşti la înte¬ 
meierea ştiinţei de tip galileo-newtonian şi, în cadrul acesteia, la metoda 
experimentală modernă, îmbinată cu aplicarea matematicii. Ne-au 
interesat în acest capitol premisele şi fazele istorice care au pregătit 
încetul cu încetul atmosfera ce a făcut apoi cu putinţă, în secolul al 
XVII-lea, constituirea ştiinţei de tip galileo-newtonian. Un important 
pas întru realizarea acesteia s-a făcut în secolele XV şi XVI, în at¬ 
mosfera Evului Mediu tardiv şi a Renaşterii italiene, când gânditori 
şi oameni de ştiinţă geniali ca Nicolaus Cusanus, Leonardo da Vinci, 
Copernic, Benedetti durează puntea îndrăzneaţă între faza premise¬ 
lor de stil şi atmosferă şi faza de reală constituire a ştiinţei de tip 
galileo-newtonian. Această punte de îndrăzneală coincide cu întâia 
înflorire primăvăratică a burgheziei. Ştiinţa modernă exactă şi de cer¬ 
cetare riguroasă a naturii poate fi considerată apoi drept constituită, 
în orientarea şi în metodologia ei, prin opera lui Galilei, a lui Kepler, 
a lui Descartes, a lui Newton. Acest „tip ştiinţific" se afirmă prin 

* în ediţiile anterioare celor Humanitas, termenul „accelerare" a fost în¬ 
locuit aici şi infra cu „acceleraţie" ( n.red .'.). 

1. A se vedea Hugo Dingler, Das Experiment, Reinhardt Verlag, Miinchen, 
1928, pp. 25-30, 224. 

întemeierea şi dezvoltarea mecanicii, a opticii, a acusticii, a studiului 
magnetismului şi electricităţii, al căldurii, prin dezvoltarea astronomiei 
şi cosmologiei. Nume de oameni de ştiinţă ca Stevin, Francesco Maria 
Grimaldi, Torricelli, Von Guericke, Gilbert, Huygens, Gassendi, 
Pascal, Hooke, Halley, Leibniz, d’Alembert, Lagrange, Kant etc. dez¬ 
voltă ştiinţa de tip galileo-newtonian în toate direcţiile posibile. In 
partea a doua a secolului al XVIII-lea, acest tip de ştiinţă experi- 
mentală-matematică procedează la o expansiune masivă în domeniul 
chimiei prin cercetările unui Lavoisier, Dalton. Ceea ce s-a făcut apoi 
din secolele XIX şi XX până astăzi pentru expansiunea în domenii 
din ce în ce mai largi şi mai adânci a acestui tip de ştiinţă, din partea 
unor oameni de ştiinţă ca Julius Robert von Mayer, Helmoholtz, 
Mendeleev, Maxwell, iar mai recent din partea unor oameni de ştiinţă 
ca Lorentz, Einstein, Planck, Heisenberg, de Broglie, Schrodinger, 
nu este cazul să fie subliniat prin dezvoltări aparte în această schiţă 
istorică introductivă în care am intenţionat să punem în lumină în 
primul rând premisele de atmosferă şi de pregătire ale ştiinţei de tip 
galileo-newtonian în general. 


LOGICIENII ŞI METODA EXPERIMENTALĂ 

Un lucru este a practica „experimentul' 1 şi a-1 accepta ca izvor de 
cunoaştere în chip incidental, aşa cum ţi se oferă în circumstanţele 
obişnuite ale vieţii, şi altceva este să ai conştiinţa metodologică a 
experimentului. Experimentul de sens nemetodologic a fost desigur 
izvor incidental de cunoaştere încă din timpuri când omul nici nu 
devenise om. O „încercare" activă şi reuşita acestei încercări lărgesc 
experienţa animalului. O atare observaţie poate fi făcută în mod 
curent. Cu totul altceva este însă întrebuinţarea lucidă şi consecventă 
a experimentului ca metodă. S-a văzut, cel puţin în linii mari, cum 
şi în ce condiţii istorice au fost cu putinţă geneza şi dezvoltarea unei 
asemenea metode. 

In capitolul de faţă ne propunem să cercetăm procesul de con¬ 
stituire a metodei experimentale şi în perspectiva altor preocupări 
spirituale ce au putut să influenţeze înjghebarea ei. Ne referim cu 
aceasta la preocupările logice şi epistemologice ce au luat uneori 



LOGICIENII ŞI METODA EXPERIMENTALĂ 495 


mare amploare în dezvoltarea gândirii omeneşti. E vorba deci atât 
de preocupările îndrumate spre cercetarea naturii gândirii umane, a 
legilor ei, a mijloacelor ei, cât şi de preocupările îndreptate spre scru¬ 
tarea posibilităţilor de cunoaştere cu care trebuie să fie de la natură 
înzestrat spiritul uman. Nu este inoportun să urmărim în ce măsură 
logica şi teoria cunoaşterii au înrâurit demersurile ce au dus la insti¬ 
tuirea metodei experimentale în cercetarea naturii. Logica, în înţeles 
de disciplină ştiinţifică, este o cucerire ce se atribuie în general geniu¬ 
lui lui Aristotel. Filozoful însuşi, prea conştient de importanţa faptei 
sale, ne asigură că pentru întemeierea acestei discipline, care şi-a schim¬ 
bat de câteva ori numele, nu a găsit lucrări pregătitoare. Afirmaţia 
nu e tocmai dreaptă. Să restabilim faptele istorice. 

Filozofia greacă, prin simplul fapt că lua fiinţă, începea să sub¬ 
stituie gândirii mitice şi magice anterioare anume forme de gândire 
raţională. Structurile „logice" intrinsece ale gândirii umane atrag 
asupra lor un accent datorită căruia ele se dezvoltă în detrimentul 
structurilor mitice şi magice. E vorba la început despre o accentuare 
funcţională a gândirii „logice" care reuşeşte să scoată din exerciţiu 
mitul şi magia. E uluitor cât de repede grecii duc gândirea logică 
până la paroxism. Căci, să nu uităm, eleaţii sunt tocmai exponenţii 
acestui paroxism al gândirii logice. Structurile „logice" ca atare ale 
gândirii dobândesc la ei o exclusivitate sub presiunea căreia orice 
alte structuri ale gândirii şi ale cunoaşterii sunt ameninţate a fi sufo¬ 
cate. La eleaţi, însăşi „existenţa" în totalitatea ei e socotită ca fiind 
în natura ei intimă de natură „logică". Cu o energie fără pereche, 
eleaţii proiectează structurile „logice" ale gândirii asupra întregii 
existenţe obiective şi asupra articulaţiilor lăuntrice ale acesteia. Ei 
sunt încă departe de a reflecta lucid asupra acestor structuri logice, 
spre a le formula ca atare, dar ei fac uz în sens funcţional de ele, um- 
flându-le ca să nu mai încapă nimic altceva alături. Nu este oare 
această operaţie o lucrare pregătitoare în vederea întemeierii unei 
logici? Principiile fundamentale ale logicii - acela al identităţii, acela 
al contradicţiei - apar în gândirea eleată exaltate implicit în chiar 
modul cum ei pun şi soluţionează problemele; totuşi, ei sunt încă 
departe de a formula explicit aceste principii şi departe chiar de rudi¬ 
mentele unei discipline ca atare a logicii. Cele dintâi preocupări din 
care se degajează anume elemente logice mai fertile, ce vor putea 

servi cândva ca punct de plecare pentru întemeierea unei discipline 
ştiinţifice, apar de fapt în legătură cu arta dubioasă a retoricii. 

Eleaţii pun logica conceptuală, ca funcţie umană, în larg şi con¬ 
secvent exerciţiu, exaltând-o până la limita supremă şi ridicând-o 
monumental-monolitic în absolut. La rândul lor, sofiştii vor relati¬ 
viza exerciţiul logicii în sens funcţional, izbutind să problematizeze 
ceea ce eleaţii fixaseră în chip oarecum hieratic. Pe linii diametral 
opuse, eleaţii şi sofiştii s-au dedat unor preocupări ce degenerau în 
unilateralitate excesivă. Atât unii, cât şi ceilalţi sesizaseră unele pro¬ 
bleme de natură logică, dar soluţiile ce ei le propun sunt caduce. Că 
din exerciţiul logicii, atât din cel paradigmatic al eleaţilor, cât şi din 
cel atât de elastic al sofiştilor, se desprindeau şi unele probleme de 
natură „logică" era desigur un fapt important, dar orice încercare de 
a soluţiona aceste probleme se dovedea prematură. Parmenide rele¬ 
vase problema ce-o include „judecata" în calitatea ei de împletire a 
„unului" (subiectului) cu „multiplul" (predicatele). Atacând această 
problemă, copilul teribil al sofisticii, Licofron, propunea, nici mai 
mult, nici mai puţin, decât să se elimine din orice judecată particula 
copulativă „este", căci numai aşa s-ar putea preîntâmpina, după opi¬ 
nia sa, contradicţia inerentă oricărei judecăţi. Perspicacitatea cu care 
unii gânditori greci au ghicit şi acuitatea cu care au articulat unele 
grave probleme de logică trebuie totuşi consemnate. Darurile acestea 
ies cu totul din comun bunăoară la Antistene, care a înfruntat aceeaşi 
chestiune a împletirii într-o judecată a „unului" (subiectul) cu „multi¬ 
plul" (predicatele). In soluţia ageră, dar intenabilă, pe care Antistene 
o da chestiunii, găsim, ca punct de plecare şi implicaţie, o exaltare 
a principiului identităţii (care însă nu fusese încă formulat ca atare). 
Antistene susţinea că adevărata şi totala expresie a oricărui lucru este 
„conceptul" acestuia, izolat şi privit ca o unitate simplă. în orice „jude¬ 
cată", se alătură însă unui subiect simplu o seamă de predicate; această 
operaţie constituie, după opinia lui Antistene, o alterare a expresiei 
logice unitare date în şi prin „concept". „Judecata" ar fi deci o ope¬ 
raţie ilegitimă sub raport „logic". întocmai cum eleaţii exaltau iden¬ 
titatea logică - ca structură a existenţei obiective -, aşa Antistene 
exaltă identitatea - ca singura structură justificată a „gândirii". Prin 
astfel de exagerări iniţiale, filozofia greacă repera în fapt identitatea 
ca o structură fundamentală a gândirii şi pregătea terenul în vederea 
constituirii unei discipline a logicii. 

Socrate îndrumă gândirea filozofică într-un fel „reflexiv" şi pre¬ 
pară astfel spiritele pentru atitudini şi soluţii mai generoase şi mai 
complexe, sau scoate problemele din fundăturile unde le manevrase 
unilateralitatea împinsă la limită a predecesorilor. Din şcoala ioni- 
ană, mai realistă, şi îndeosebi de la Heraclit, veneau încă de mai înainte 
în gândirea greacă unele idei care trădează şi oareşicare bun-simţ 
pentru anume aspecte contradictorii în sine ale existenţei. Aceste idei 
aveau să se alăture elementelor de schelărie ale gândirii greceşti, cola¬ 
borând contrapunctic la armonia alcătuită din tensiuni a acesteia. 
In gândirea lui Platon, vom găsi unite în acelaşi fluviu apele diverse 
ce coborau din vremi. Se ştie că Platon a fost în primul rând un me¬ 
tafizician. Problemele de natură „logică" şi soluţiile pe care Platon 
încearcă a le da apar foarte strâns împletite cu viziunea sa metafizică 
şi desigur din capul locului ajustate spre a servi ca sprijin vederilor 
de ansamblu. Nu e de mirat că teoria cunoaşterii, inclusiv ceea ce 
este de natură „logică" în aceasta, va avea la Platon un pronunţat carac¬ 
ter metafizic. In centrul viziunii se situează Ideile ca plan suprem de 
existenţă. Platon e încredinţat că, printr-o „vedere" îndelung pregă¬ 
tită de cunoaşterea raţională, se poate ajunge la cunoaşterea Ideilor. 
O atare cunoaştere a Ideilor este străină de orice element senzual. 
Aptitudinea pe care se întemeiază putinţa sufletului omenesc de a-şi 
face drum de la cunoaşterea părelnică a lucrurilor, care „sunt" şi „nu 
sunt" (din regiunea simţurilor), spre cunoaşterea vizionară a Ideilor 
este logosul. Principala virtute a logosului este posibilitatea de a îm¬ 
bina „unul" cu „multul". Platon vede deci o „posibilitate" acolo unde 
eleaţii şi unii sofişti, sau Antistene, vedeau o imposibilitate. Platon 
scotea cu aceasta preocupările de natură logică dintr-un grav impas. 
El îndrumă cu energie preocupările pe o linie rodnică ce avea să 
ducă atât la dezvoltarea logicii formale, cât şi la dezvoltarea logicii 
dialectice în sensul modern al acestor discipline. întru dezvoltarea 
acestor discipline, grecii pun însă accentul întotdeauna pe logica 
identităţii, dialectica 1 fiind dezvoltată de ei mai mult în subsidiar. 

Cât priveşte problemele specific „logice", Platon pregăteşte o seamă 
de poziţii noi. El rosteşte opinii ce ar putea fi amintite ca tot atâtea 
prefigurări pentru multe soluţii de mai târziu. Nu s-ar putea susţine 

1. Utilizăm aici termenul de „dialectică" în sens modern, iar nu în sensul 
ce i-1 acordau un Platon sau Aristotel. 

că Platon ne-ar împărtăşi formule, nici chiar aproximative, cu pri¬ 
vire la principiul identităţii, al contradicţiei sau al terţului exclus. 
Nici măcar o problemă cum este aceea a „definiţiei" nu este încă 
deplin pusă la punct. Platon era încă străin de intenţia de a alcătui 
un sistem ce l-ar fi putut face să se gândească la epuizarea în acest 
sens a diverselor probleme logice. Se pot spicui totuşi din opera lui 
Platon unele indicaţii, incomplete cel mai adesea, ce prefigurează 
trunchiat legile fundamentale ale logicii, teoria definiţiei, a silogis¬ 
mului sau a categoriilor - ca să nu înşirăm decât chestiuni ce ţin de 
logică. Platon face temerare incursiuni în ţinuturile pe care noua 
disciplină a logicii şi le va anexa, încât Aristotel nu a trebuit să des¬ 
ţelenească el însuşi terenul atunci când şi-a început activitatea de 
logician. Nu găsim totuşi la Platon nici o iniţiativă în vederea unei 
eventuale formulări a metodei experimentale. Pentru un asemenea 
lucru el nu avea nici o chemare. Platon era un gânditor de orientare 
în primul rând metafizică, admirabil dotat în sens speculativ şi cu 
aptitudini singulare de intuiţie filozofică. „Experimentul" ca metodă 
nu s-ar fi bucurat din partea sa de nici o apreciere. Căci experimentul 
poate avea loc numai în regiunea simţurilor, deci a cunoaşterii „pă¬ 
relnice", a „doxei", a „opiniei"; mai mult: experimentul poartă tarele 
acţiunii şi ale muncii tehnice. Iată destule elemente pentru a cântări 
semnificaţia ce ar fi putut să obţină o asemenea metodă în ochii lui 
Platon. 

Aristotel face şi el, ca şi Platon, o distincţie categorică între o cu¬ 
noaştere ce are ca obiect întâmplătorul concret, singularul, multiplul, 
adică ceea ce „devine", ceea ce se face şi desface, ceea ce este cuprins 
prin simţuri, şi o cunoaştere care are ca obiect generalul şi necesar 
valabilul, ceea ce „este", ceea ce rămâne neschimbat, ceea ce poate fi 
cuprins prin „concepte". întâiul domeniu este, după Aristotel şi în 
terminologia sa, domeniul „dialecticii", al „opiniei", al „contradicţiilor" 
cărora trebuie să li se găsească soluţii; al doilea domeniu este al 
„apodicticii", care dezvoltă cunoştinţe generale (Ka06A,oo) şi necesare 
(dcvayKoucoq) ce-şi au principiul în „concept". Evident, această dis¬ 
tincţie reia doar într-o formă mai „logică" distincţia pe care Platon 
o efectua între doxă şi ştiinţă. Câtă vreme însă la Platon domeniile 
ce alcătuiesc obiectivele celor două feluri de cunoaştere reprezintă şi 
ontologic două sfere sau regiuni cu totul separate (lumea Ideilor şi 

lumea sensibilă), la Aristotel ele se întrepătrund, unul reprezentând 
ceea ce este static în existenţă (esenţele), celălalt reprezentând ceea 
ce este schimbăcios în existenţă (concretul perceptibil direct prin sim¬ 
ţuri). „Ştiinţă" cu adevărat este numai cunoaşterea ce cuprinde apo¬ 
dicticul. Dar procesul de cunoaştere are ca punct de plecare percepţia 
şi puterea de a păstra (memoria); pe aceste temeiuri omul îşi clă¬ 
deşte empiria; asupra empiriei se exersează activitatea lucrătoare 
(te%vt|) şi cumpănirea raţională (Ăoytopoq) pentru a se ajunge la „şti¬ 
inţă". Raţiunea (numită vonţ) cuprinde de-a dreptul generalul în 
percepţii; raţiunea este un organ de sesizare a conceptualului, a esen¬ 
ţelor. Fără de temeiul proceselor de percepţie, raţiunea ar rămâne o 
simplă posibilitate; fără de raţiune, empiria rămâne la simple opinii. 
Iată elementele epistemologice în lumina cărora urmează să judecăm 
atitudinea pe care Aristotel ar fi luat-o faţă de metoda experimentală 
dacă chestiunea i s-ar fi prezentat în termeni bine definiţi. Ce rezul¬ 
tă din elementele epistemologice date cât priveşte eventuala atitudine 
a lui Aristotel faţă de experiment ca metodă de cercetare? Aristotel 
ne vorbeşte, ce-i drept în legătură cu amplificarea empiriei, despre o 
activitate „lucrătoare" a omului; prin aceasta se pregăteşte însă, după 
părerea sa, pe o treaptă doar inferioară actualizarea raţiunii. E vorba 
aici Iară îndoială nu despre „experimentul" propriu-zis, ci despre 
activitatea tehnică în sensul cel mai larg, datorită căreia empiria 
umană poate aspira la o lărgire. Neapărat că în filozofia lui Aristotel, 
comparată cu a lui Platon, remarcăm în general o orientare „rea¬ 
listă". Coordonatele decisive ale realismului aristotelic sunt însă în 
cele din urmă tot metafizice. Astfel, Aristotel nici nu putea să ridice 
problema unei metode „experimentale" căreia să-i revină o importanţă 
mai mare decât este aceea a empiriei în general; şi până să se ajungă 
la o asemenea promovare a experimentului pe un plan preferenţial 
faţă de empiria obişnuită, va trece încă mult timp. Mişcarea lui Aris¬ 
totel schiţează alte intenţii. Aristotel se străduieşte de fapt să ajungă 
prin empirie, dar dincolo de ea, la o ştiinţă „apodictică", la o cu¬ 
noaştere a ceea ce „este" (a esenţelor), adică la actualizarea deplină a 
raţiunii în „teorie". „Teoria" este, după concepţia lui Aristotel, o acti¬ 
vitate cvasidivină a omului şi îşi are scopul în ea însăşi. Ştiinţa apo¬ 
dictică este „teorie" în sens deplin. însuşi Dumnezeu, ca act pur, era 
închipuit de către Aristotel ca un teoretician absolut, ca gândire a 

gândirii. Desigur că această deplasare a intereselor cognitive spre 
sesizarea conceptualului, a esenţelor, şi spre o exaltare a „teoriei", a 
„teoriei" care nu are nimic de-a face cu lumea devenirii, ci numai cu 
ceea ce „este", nu crea o atmosferă prea favorabilă unei eventuale 
dezvoltări a experimentului ca metodă de cercetare a naturii. Ştim 
că mai târziu, când va intra în exerciţiul deplin al funcţiilor sale, 
experimentul va fi un mod de cercetare tocmai a „fenomenelor" care 
se fac şi se desfac şi care aparţin „devenirii", şi că rostul său este 
să descopere condiţiile exacte ale variaţiilor cărora le sunt supuse 
fenomenele. 

Lucrul cel mai important de care se leagă toată filozofia aristo¬ 
telică este împrejurarea că în lume ar exista „genuri" (yevr|), adică 
„esenţe", presupuse a fi accesibile raţiunii, raţiunii care prin natura 
ei ar fi chemată să elaboreze concepte. Aristotel pune accentul, atât 
în teoria cunoaşterii, cât şi în ontologie, pe această eminentă îm¬ 
prejurare că ceea ce există realmente în lume ar fi „genurile" (speciile). 
De relevat în completare: conceptele foarte abstracte, cum sunt acelea 
ale „unului" sau al „existenţei", au după părerea lui Aristotel numai 
o valabilitate predicativă, dar câtuşi de puţin substanţială. Ontologic 
valabile ar fi doar conceptele care exprimă genuri determinate. Nici 
individualul concret sesizabil direct prin simţuri, nici generalul vag 
de extremă abstracţie nu sunt fundate ontologic; acestea cad, cu alte 
cuvinte, în afară de cunoaşterea deplină de care este capabil spiritul 
uman. Cunoaşterea deplină se realizează numai prin concepte ce 
circumscriu genuri determinate. Pe temeiul unei asemenea ontologii 
şi al unei asemenea teorii despre cunoaştere, Aristotel profesează im¬ 
plicit un ideal cu totul sui-generis despre „ştiinţă". O astfel de onto¬ 
logie şi o astfel de teorie a cunoaşterii promovau o ştiinţă conceptuală 
pe baze empirice, dar o ştiinţă conceptuală de sferă redusă: interesul 
ei primordial se îndreaptă spre definirea realităţilor „generice". O 
asemenea ştiinţă consistă în primul rând în operaţii de „clasificare". 
Acestui îndemn Aristotel îi dă urmare cu mari şanse de reuşită în 
ştiinţele clasificatoare precum zoologia sau botanica (dezvoltată de 
urmaşii săi). Fizica se clădeşte la Aristotel în acelaşi sens: ea se ridică 
de la empirie la concepte generice, clasificatoare, şi de aici ea sare la 
teze de caracter foarte speculativ. Aristotel era manevrat de propriile 
sale premise filozofice spre o fizică ce se va desfăşura cu precădere în 
concepte-tipare având o suficientă acoperire empirică. El nu putea 

să conceapă încă ideea de „lege“ fizicală în sensul unei formule ce 
indică un raport matematic între variaţii ale unui fenomen condi¬ 
ţionat şi variaţii ale unui fenomen care condiţionează. Când e vorba 
bunăoară despre fenomenele de „mişcare", Aristotel se mulţumeşte 
să distingă intr-un fel empiric între „mişcări naturale" şi „mişcări 
silnice". „Mişcările naturale" Aristotel le explică apoi intr-un chip 
pur speculativ, printr-o pretinsă năzuinţă inerentă a corpurilor de a 
ajunge la „locul" lor „natural". „Locul natural" al corpurilor grele ar 
fi cu atât mai aproape de centrul Pământului, cu cât sunt mai grele; 
„locul natural" al corpurilor uşoare ar fi cu atât mai departe de cen¬ 
trul Pământului, cu cât sunt mai uşoare. Corp greu, corp uşor sunt 
la Aristotel concepte-tipare care rezumă însăşi esenţa generică a 
unor lucruri. Greutatea ţine de fiinţa statică, neschimbată a unui corp. 
„Locul natural" ţine de asemenea de fiinţa, de „esenţa" neschimbată 
a unui lucru. Şi dacă un corp nu se găseşte în locul său natural, 
atunci el nu e încă deplin realizat sub raportul „esenţei" sale, el va 
tinde să facă o mişcare până când va ajunge la locul său natural. 
Piatra tinde spre centrul Pământului ca o pasere spre cuibul ei. Aşa 
susţine Aristotel, şi această afirmaţie nu este la el o simplă compa¬ 
raţie, ci o afirmaţie în care răbufneşte toată concepţia sa fizicală. 
Mişcarea reprezintă trecerea unui corp de la starea de „posibilitate" 
la starea de „actualizare", de la posibilitatea unei esenţe la actualizarea 
unei esenţe. Caracteristica principală a acestei concepţii fizicale este 
perspectiva „esenţelor" care cer să fie cuprinse în concepte-tipare, în 
concepte generice determinate. Tendinţa fundamentală a fizicii lui 
Aristotel nu este aceea de a ajunge la formulări de legi matematice, 
ci aceea de a stabili concepte-tipare, concepte generice determinate. 
Cel puţin acesta este miezul semnificaţiei ei. Fizica lui Aristotel 
poate fireşte să aibă şi alte aspecte, care vor rămâne însă secundare. 
Astfel, nu se poate nega că în fizica lui Aristotel se găsesc şi unele 
enclave ce par să arate spre o concepţie modernă despre ştiinţa fizi¬ 
cală. Se găsesc în fizica lui Aristotel bunăoară observaţii juste cu 
privire la legea pârghiei, şi încă în formă matematică, ceea ce este o 
suficientă dovadă că Aristotel nu era cu totul străin nici de „experi¬ 
mentare". Dar asemenea observaţii sunt întâmplătoare în fizica 
aristotelică - aproape nişte corpuri străine. Şi în orice caz ele rămân 
Iară consecinţe de principiu pentru ansamblul fizicii aristotelice. 
Folosirea experimentului nu depăşeşte la Aristotel întru nimic modul 

de care făcea uz cu atâta timp mai înainte un Pitagora când stabilea 
anume raporturi matematice între lungimea coardelor muzicale şi 
înălţimea tonurilor emise. Atari insule experimentale, ce pot fi desco¬ 
perite atât în ştiinţa antearistotelică, cât şi în cea aristotelică, reprezintă 
doar o lărgire a empiriei umane, o lărgire condiţionată de intervenţia 
omului prin activităţi aşa-zicând cotidiene în mersul fenomenelor. 
Experimentul nu dobândeşte o eminenţă intr-adevăr metodologică 
şi principială care să-l situeze preferenţial faţă de simpla empirie. 

In filozofia postaristotelică, preocupările „logice" iau din nou dru¬ 
mul lor spre retorică sau încheagă cel mult unele idei menite să umple 
unele goluri din Organon -ul lui Aristotel. Astfel, stoicii developează 
bunăoară silogistica ipotetică şi disjunctivă. O inovaţie interesantă i 
se datorează lui Galenus, care face o întâie încercare de a expune 
logica după un model matematic (Euclid), punând în frunte „axio¬ 
mele" sau principiile logice (^oytKod ap^od). Galenus aminteşte drept 
axiome următoarele: identicul schimbat identic rămâne identic; totul 
trebuie să aibă o cauză; totul trebuie să fie afirmat sau negat. Nu este 
de aşteptat ca asemenea dezvoltări ale logicii să aibă vreo repercusi¬ 
une asupra unei eventuale dezvoltări a metodei experimentale. însem¬ 
nătatea pe care experimentul o dobândeşte la Arhimede sau în şcoala 
alexandrină nu are legături mai strânse cu activitatea logicienilor. 
Metoda experimentală îşi merge drumul ei, fără a fi sensibil antre¬ 
nată de preocupările logicienilor, aşa cum se va întâmpla de altfel şi 
mai târziu, în Evul Mediu. în epoca sincretismului alexandrin, a gnos¬ 
ticismului, a neoplatonismului, în primele veacuri ale creştinismului, 
până la Martianus Capella (începutul secolului al V-lea) şi Boethius 
(470-525), şi apoi în primele lucrări medievale, logicienii se fixează 
tot mai mult asupra unui ideal de cunoaştere ce procedează „clasifi¬ 
cator" prin concepte-tipare. Preocupările de natură deja scolastică 
ale logicienilor converg în juml problemei celor „cinci vorbiri" (quinque 
voces: genus,forma, dijferentia, accidens, proprium). Aceste „ voces“ erau 
menite să devină criterii de „clasificare" ierarhică, pe scară cosmică, 
a tuturor lucrurilor. Dar pentru clădirea şi desfăşurarea oricât de 
amplă a unei astfel de cunoaşteri spectaculare, contemplative, de 
organizare empirică şi de ierarhizare în abstract a lucrurilor, nu era 
nevoie de „experimentare". 

în veacurile patristice, în cursul cărora s-a închegat doctrina ecu¬ 
menică a creştinismului, în veacurile marilor sinoade dedate construc¬ 
ţiilor teologice, s-a întâmplat ca mulţi autori bisericeşti să privească 

logica drept o disciplină sterilă sau uneori de-a dreptul primejdioasă. 
Logica era adesea acuzată de a fi izvorul ereziilor. Nu se mai accepta 
decât cel mult o logică ţinută în servitute faţă de pretinsul adevăr al 
revelaţiei divine, dar aceasta însemna prea puţin, dat fiind că doc¬ 
trina creştină, prin dogmele ei fundamentale, suspenda logica din 
chiar funcţiile ei fireşti. Ajunsă în această situaţie, logica nu mai era 
în stare să atragă sau să reţină interesul gânditorilor. De altfel, nici¬ 
odată în istoria europeană filozofia n-a avut şanse mai îngrădite ca 
în perioada postecumenică. Această stare de lucruri a durat vreo câteva 
secole, până când gândirea îşi promulgă din nou, la început cu sfială, 
apoi cu crescândă îndrăzneală, legea şi imperativele autonomiei ei, ceea 
ce, natural, nu s-a făcut decât în etape ce se întind pe epoci. 

în Evul Mediu, logica lui Aristotel nu mai era cunoscută în Occi¬ 
dent decât din compendii aranjate eclectic şi simplist. De-abia în 
deceniile de mijloc ale secolului al Xll-lea, lucrările cuprinse în Or¬ 
ganon sunt traduse în limba latină. 

Acum se înteţeşte marea dispută, care va dura şi ea veacuri, între 
adepţii nominalismului şi aceia ai realismului, în legătură cu valabi¬ 
litatea ontologică a „conceptelor". Disputa aceasta, ce a îmbrăcat forme 
din cele mai diverse, nu a rămas fără de efecte asupra dezvoltării „şti¬ 
inţei", ce-şi punea ca obiectiv cercetarea naturii. Nu vom urmări nici 
chiar în principalele ei etape disputa în chestiune, prefigurată intr-un 
fel în opera lui Scotus Eriugena (810-877), care formează un adevă¬ 
rat cap de pod pentru filozofia medievală. Soluţiile de sens nominalist 
ale marii dispute apar pe rând la pseudo-Hrabanus, la Eric de Auxerre 
(900), la Berengarius (secolul al Xl-lea) şi apoi la Roscellinus, care 
îndeosebi a fost socotit ca un mare promovator al noii logici. Formula 
ce i-o atribuie Anselm - că „conceptele" n-ar fi decât flatus vocis 
(adieri ale cuvântului) - a făcut carieră, fiind deosebit de pregnantă 
pentru a caracteriza concepţia nominalistă. Se constată la exponenţii 
nominalismului în general o tendinţă tot mai susţinută de a deplasa 
accentul esenţial de la „general" spre „individual". Nominalismul de 
mod extrem pune acest accent exclusiv pe „individual". Ceea ce există 
realmente după această concepţie nominalistă este numai individual 
concret, susceptibil de a fi cuprins prin simţuri. „Conceptul", cu ceea 
ce el redă, nu răspunde în obiect, fiind simplu nume sau cuvânt. „Rea¬ 
lismul" medieval continua în fond filozofia aristotelică, găsind că ceea 
ce există realmente sunt numai „esenţele" şi că acestea pot fi adecvat 

sesizate şi cuprinse de inteligenţă prin „concepte". (Existau printre „rea¬ 
lişti" atâţia gânditori scolastici care depăşeau aristotelismul în două 
direcţii, şi anume: unii admiteau că şi conceptele cele mai abstracte 
cărora Aristotel le atribuia numai o valoare predicativă ar avea sub¬ 
stanţialitate reală; alţii susţineau că individualul concret, la rândul 
său, ar fi compus numai din concepte - aceştia din urmă, pentru a 
epuiza concretul prin abstracţiuni, recurgeau la concepte precum 
haecceitas , quidditas etc.) 

Ce urmări puteau să aibă aceste curente de gândire pentru desfă¬ 
şurarea istorică a ştiinţei naturii în general şi a metodei experimentale 
în special? 

Concepţia nominalistă, accentuând asupra individualului concret 
ca singură realitate, înviora interesul cognitiv al omului faţă de con¬ 
cretul etalat în spaţiu şi în timp. Cultivarea „concretului" putea să 
deschidă unele drumuri şi putea să curme altele. Nominalismul, de¬ 
gradând „conceptele" la rol de simplă vorbire căreia obiectul nu-i 
răspunde, putea să ducă la un empirism pur şi la o sfială faţă de orice 
„teoretizare". Calea aceasta ar fi fost echivalentă cu o mutilare a apti¬ 
tudinilor cognitive proprii omului, sau chiar cu o suspendare a omului 
„teoretic" căruia Aristotel îi dăduse cândva atâta prestigiu. Iată latura 
cea mai negativă a repercusiunilor cu putinţă pe urmele nominalismu¬ 
lui. Din fericire, nominalismul s-a remarcat prin efecte mai pozitive. 
Nominalismul a sporit în general interesul pentru cercetarea directă a 
concretului cronospaţial intr-un timp când filozofia scolastică se deda 
celor mai sterile pseudoprobleme ce au aţinut vreodată calea spiri¬ 
tului uman. Influenţa aceasta binefăcătoare a nominalismului, oricât 
de intenabile ar fi tezele sale fundamentale, nu poate fi îndeajuns 
preţuită. Nominalismului i se recunoaşte fără precupeţire meritul de 
a fi încercat cu succes să elibereze spiritul de un conceptualism desuet. 
Nominalismul deschidea drumul investigaţiei directe a naturii con¬ 
crete, curăţând terenul de balastul conceptual al aristotelismului, 
care era socotit ca ultim cuvânt al înţelepciunii umane. Se aprindea 
întrebarea dacă natura concretă cu care ne pun în contact simţurile 
n-ar putea fi scrutată şi în alte perspective decât sunt acelea ale „con¬ 
ceptelor generice determinate" ce alcătuiesc pivotul aristotelismului. 
Printre perspectivele ce-şi ofereau serviciile întru cercetarea naturii, 
se recomandau acum aproape de la sine cele ce se deschideau prin 
metoda experimentală şi prin aplicarea matematicii. Nu credem să 

ne înşelăm afirmând că cei mai mulţi gânditori medievali care invită 
la o cercetare experimentală a naturii erau oameni a căror credinţă în 
valabilitatea exclusivă a conceptelor generice de stil aristotelic fusese 
profund zguduită de opiniile puse în circulaţie din partea nomina¬ 
liştilor. Nu mai departe decât Oresme bunăoară, care descoperă noile 
mijloace de a studia „mişcarea" în coordonate matematice instituind 
prin aceasta una din principalele premise ce vor face cu putinţă ştiinţa 
de tip galileo-newtonian de mai târziu, este discipolul marelui nomi¬ 
nalist William Ockham. 

Ajunşi la acest punct, este echitabil să arătăm şi evoluţia realismu¬ 
lui de orientare aristotelică. Ne îngăduim să repetăm ceea ce am mai 
spus: acest realism, punând accentul pe „conceptele generice deter¬ 
minate" corespunzând „esenţelor", putea să-şi găsească înflorirea în 
ştiinţele clasificatoare precum botanica şi zoologia. In momentul când 
se îmbina cu iniţiativele de „cercetare" prilejuite de progresiva eman¬ 
cipare a spiritului european de sub normele rigide ale Evului Mediu, 
realismul conceptualist îşi asimila şi metoda experimentală. Va fi 
vorba însă de astă dată de experimentul calitativ care a dat şi el atâtea 
roade, iar nu despre experimentul îmbinat cu aplicarea matematicii 
care-şi găseşte întrebuinţarea în ştiinţa de tip galileo-newtonian. Realis¬ 
mul conceptualist de origine aristotelică, pus în faţa naturii, nu era 
în principiu prin nimic împiedicat de a-şi lărgi mijloacele de cerce¬ 
tare, adăugându-le metoda experimentală. Scriind Novum Organum, 
un Francis Bacon procedează la „revoluţionarea" de mari ambiţii a 
logicii lui Aristotel, dar el nu face în fond decât să asimileze metoda 
experimentală unei filozofii care rămâne suficient de aristotelică. El 
se credea un reformator şi îl combătea pe Aristotel; privind însă 
lucrurile mai de aproape, el nu face decât să îl completeze pe acesta, 
dezvoltând în „logician" metoda experimentală sau, mai precis, o 
anume metodă experimentală. Metoda pe care Francis Bacon o 
propune este aceea a experimentului calitativ care se subsumează în 
întregime unei logici a inducţiei, fiind doar o anexă a empiriei. Să 
nu uităm că, deşi contemporan cu întemeierea de principiu a ştiin¬ 
ţei naturii de tip exact, Bacon nu arată nici o înţelegere pentru în- 
tâiele cuceriri ale acesteia. El face în permanenţă o confuzie între 
„esenţă" şi „lege" şi stăruie în marea vânătoare după „esenţe", rămâ¬ 
nând cu totul străin de noul concept al „legii" ce era pe cale de a se 
încetăţeni în ştiinţă. 

Metoda experimentală, în forma ce-o ia în cadrul ştiinţei de tip 
galileo-newtonian, nu este în nici o privinţă o creaţie a „logicienilor' 
propriu-zişi. Ea a prins fiinţă şi s-a consolidat progresiv prin activi¬ 
tatea oamenilor de ştiinţă, care întâia oară în istorie îşi pun puterile 
lor în serviciul unui mod de cercetare la adăpost faţă de ecuaţiile lor 
personale. Diversele preocupări ale „logicienilor", anterioare sau con¬ 
temporane înjghebării ştiinţei de tip galileo-newtonian, au fost de na¬ 
tură doar să dezavantajeze indirect sau, tot indirect, să favorizeze 
iniţiativele luate de oamenii de ştiinţă în vederea constituirii meto¬ 
delor pe temeiul cărora se va înălţa ştiinţa de tip galileo-newtonian. 
Atât şi nimic mai mult. 


METODE, CUPLURI METODOLOGICE, 
SUPRAMETODĂ 

Nu se poate îndeajuns sublinia importanţa punctului de vedere 
istoric când e vorba de a se pune în lumină ştiinţa şi structura gândirii 
ştiinţifice. O comparaţie pe temeiuri istorice a modului cum înţele¬ 
geau grecii să facă „ştiinţă" şi a modului cum înţeleg acest lucru mo¬ 
dernii - de la Galilei şi Newton încoace - ne pune în situaţia de a 
releva cu mai multă precizie o seamă de particularităţi ale ştiinţei de 
tip galileo-newtonian. Mai mult: se poate afirma cu toată hotărârea 
că în perspectivă istorică vor prinde relief şi unele particularităţi ale 
gândirii ştiinţifice moderne cu totul neglijate din partea filozofilor 
care au încercat să definească ştiinţa de tip galileo-newtonian. Analiza 
structurală a acesteia prea s-a făcut într-o formă directă, după criterii 
ţinând exclusiv de logică sau de teoria cunoaşterii. Un studiu mai atent 
al istoriei gândirii ştiinţifice ne va pune la dispoziţie elemente de 
apreciere în lumina cărora atât complexitatea de structură, cât şi ni¬ 
velul de structură proprii ştiinţei de tip galileo-newtonian vor putea 
fi mai cu succes elucidate. Vom încerca în capitolul de faţă o compa¬ 
raţie istorică de mai largă amploare, aducând în discuţie îndeosebi 
rezultate la care a ajuns Aristotel în fizica sa. 

Prin felul de a pune problemele şi prin modul de a le soluţiona, 
fizica aristotelică reprezintă desigur o gândire „ştiinţifică" de un tip 
hotărât deosebit de cel galileo-newtonian. In dezbaterea ce o avem 

în vedere ne vom referi fireşte, de câte ori e cazul, şi la acele rezultate 
ale ştiinţei antice care prin felul lor îngăduie o apropiere de rezulta¬ 
tele ştiinţei de tip galileo-newtonian. Am numit cu aceasta îndeosebi 
formulele la care a parvenit Arhimede în statica sa. Când examenul ce-1 
vom desfăşură va cere, vom apela desigur şi la mărturia altor momente 
desprinse din dezvoltarea gândirii ştiinţifice greceşti. Dat fiind că în 
studiul de faţă ne preocupă în primul rând natura metodei experi¬ 
mentale aşa cum o găsim pusă în exerciţiu în cadrul ştiinţei galileo- 
newtoniene, e clar că din istoria gândirii ştiinţifice antice vom reţine 
în primul rând acele aspecte care se vor dovedi rodnice pentru scopul 
ce-1 urmărim. Pentru a înţelege cât mai just natura metodei experi¬ 
mentale, se impune totuşi o considerare a ei atât în cadrul ştiinţei 
de tip antic, cât şi în cadrul ştiinţei de tip modern. Aceasta înseamnă 
că se impune, pe cât cu putinţă, şi o caracterizare de ansamblu atât a 
ştiinţei de tip antic, cât şi a ştiinţei de tip modern, căci este imposi¬ 
bil să izolezi metoda experimentală şi s-o înţelegi independent de 
complexul mai larg în cadrul căruia se face uz de ea. Unul din rezul¬ 
tatele cele mai importante ce se vor desprinde din cercetarea ce o în¬ 
treprindem este următorul: gândirea ştiinţifică greacă a izbutit să 
înfiripe principalele metode de care se face uz şi în ştiinţa de tip gali¬ 
leo-newtonian, dar metodele utilizate în ştiinţa greacă, rapsodic sau 
în devălmăşie întâmplătoare, apar în cadrul ştiinţei de tip galileo-new¬ 
tonian regrupate potrivit unei suprametode cu totul absentă în gân¬ 
direa antică. 

Ne luăm sarcina de a pune în lumină această „suprametodă“. De 
acuitatea cu care vom evidenţia prezenţa secretă a „suprametodei“ în 
fiinţa gândirii ştiinţifice de tip galileo-newtonian atârnă mult dife¬ 
renţierile ce le vom opera între ştiinţa antică şi ştiinţa modernă. Se 
va vedea cât de superficiale sunt îndeobşte deosebirile ce se fac între 
gândirea ştiinţifică greacă şi gândirea ştiinţifică modernă. 

Despre fizica lui Aristotel, acest nu cel mai valabil, dar cel mai 
caracteristic produs al gândirii ştiinţifice greceşti, se spune adesea că 
ar fi mai „speculativă" decât fizica galileo-newtoniană, care, la rândul 
său, ar străluci mai ales prin calitatea ei „experimentală". Aprecierea 
e sumară, foarte unilaterală şi intr-un fel intolerabil simplistă. In cursul 
examenului ce-1 iniţiem, vom avea prilejul de a vedea că sub anume 
raporturi fizica lui Aristotel e mai „empirică" decât fizica galileo-new¬ 
toniană şi că aceasta din urmă e mai „speculativă" decât cea dintâi. 

în măsura în care s-ar dovedi valabilă, o asemenea apreciere ar arăta 
că distincţia ce sperăm s-o putem opera între ştiinţa de tip antic şi 
ştiinţa de tip galileo-newtonian comportă subtilităţi de care opiniile 
curente sunt cu totul străine. Sau, pentru a lua în considerare şi un 
alt aspect al ştiinţei de tip antic şi al ştiinţei de tip modern, să mai 
amintim bunăoară că Aristotel e în general prezentat ca şi cum ar fi 
ignorat cu desăvârşire metoda experimentală şi aplicarea matematicii 
în studiul fenomenelor fizice. Această apreciere nu este nici ea toc¬ 
mai justă. Cât priveşte experimentul, rămâne adevărat că Aristotel 
nu-1 introduce ca metodă de cercetare lucid susţinută; dar incidental 
el foloseşte experimentul. în orice caz, Aristotel face uz de experi¬ 
ment ca de un mijloc nemetodic, în legătură totuşi directă cu ati¬ 
tudinea sa de „observator' 1 al naturii. Contactul „activ", cotidian cu 
natura îl aduce de la sine în situaţia de a face experimente sporadice, 
lipsite însă de vreo intenţie metodologică. Cât priveşte aplicarea 
matematicii în studiul naturii, ar fi de remarcat că în opera lui Aris¬ 
totel găsim nu o dată formule ce amintesc uzanţe moderne. După 
Pitagora, filozoful stagirit este printre cei dintâi care recurg la ase¬ 
menea formulări. E vorba despre nişte pretinse „legi" ale naturii, 
eronate ce-i drept, dar de-o expresie matematică şi de un aspect ori¬ 
cum modern, întrucât conţinutul lor e susceptibil de a fi rostit şi în 
ecuaţii diferenţiale. 

Dar să ne oprim puţin în preajma fizicii lui Aristotel. E lucru 
ştiut că în mecanica sa gânditorul grec porneşte de la observaţia 
empirică a mişcărilor în natură, spre a se lansa pe urmă în speculaţii 
asupra naturii. Observaţii empirice pe care le-a putut face în condi¬ 
ţii cotidiene fireşte, nu numai o dată, ci foarte adesea: acestea constituie 
punctul de plecare al lui Aristotel. De la acestea, el procedează apoi, 
ocolind experimentarea metodică şi intr-un fel spectacular, la efec¬ 
tuarea unei distincţii între mişcări „rectilinii" limitate şi mişcări „cer- 
cuale" nelimitate. Datorită unor condiţii de stil proprii gândirii 
greceşti, Aristotel va considera mişcarea cercuală nelimitată drept „per¬ 
fectă". Cealaltă mişcare, rectilinie limitată, în care Aristotel vede, ca 
şi în mişcarea cercuală a corpurilor cereşti, o mişcare naturală (spre 
deosebire de toate mişcările „silnice" ce au loc în natură), el o atribuie 
unei tendinţe presupuse inerente corpurilor, şi anume fie unei ten¬ 
dinţe de a se apropia de centrul Pământului, fie unei tendinţe de a se 
depărta de acest centru. Corpurile (precum aerul, focul) care mani- 

festă tendinţa de a se depărta de centrul Pământului sunt „uşoare"; 
dimpotrivă, apa şi pământul - dominate de tendinţa de a se apropia 
de centru - sunt „grele". Identificând însuşirile de „uşor" şi „greu", 
întâia cu tendinţa unui corp de a se depărta, a doua cu tendinţa unui 
corp de a se apropia de centrul Pământului, Aristotel va decide că un 
corp va cădea cu atât mai repede, cu cât este mai greu sau se va ridi¬ 
ca cu atât mai repede, cu cât este mai uşor. Ne găsim aici în faţa unui 
eşafodaj de concepte şi de pretinse „legi" fizice. Nu se poate tăgădui 
că în condiţii cotidiene naturale lucrurile se comportă aşa cum arată 
Aristotel; nu totdeauna, dar în foarte multe cazuri, „legile" formulate 
de Aristotel nu sunt „legi" în sensul strict al cuvântului; ele repre¬ 
zintă totuşi cel puţin un fel de „reguli empirice". Cele stabilite de 
Aristotel se întemeiază, grosso modo, pe observaţii curente; ele sunt 
incontestabil de domeniul empiriei. E drept că întru cercetarea acestor 
fenomene Aristotel n-a procedat „experimental" - cu măsurări can¬ 
titative de precizie matematică; dar el n-a procedat nici numai spe¬ 
culativ; e clar că la întemeierea distincţiilor conceptuale şi a pretinselor 
„legi" stabilite de Aristotel au colaborat şi experienţe acumulate în 
cursul unui contact activ cu natura. Aproape două mii de ani mai târ¬ 
ziu, Galilei va cerceta aceleaşi fenomene intr-un mod strict „experi¬ 
mental" şi după o metodă de precizie matematică. El va pretinde că 
în vid corpurile trebuie să cadă deopotrivă de repede, oricare ar fi 
greutatea lor. Galilei va mai stabili că toate corpurile sunt mai mult 
sau mai puţin „grele" şi că nu există corpuri „uşoare" în sens aristo¬ 
telic. Ocupându-se cu studiul fenomenelor în chestiune, atât Aristotel, 
cât şi Galilei au remarcat influenţa pe care mediul cu densitatea sa 
o exercită asupra unui corp în cădere. Aristotel se mulţumeşte să ia 
ca punct de plecare pentru consideraţiile sale observaţii curente şi se 
va lansa de la acestea spre afirmaţii de caracter general cărora el le va 
da uneori chiar o expresie matematizată. Astfel, el susţine: cu cât rezis¬ 
tenţa unui mediu în care cade un corp e mai mare, cu atât căderea 
e mai înceată. Intervenea în această formulă o eroare consistând 
într-o generalizare pripită ce nu ţine seama de toţi factorii de care 
depinde viteza căderii unui corp. întemeindu-se pe observaţii empirice 
incomplete, afirmaţia aristotelică în chestiune nu era, în parţialitatea 
ei, în nici un caz susceptibilă de o formulare cu înfăţişarea unei legi 
de precizie matematică. Acestei erori Aristotel îi adaugă numaidecât 
o a doua, făcând de astă dată saltul în teoria pur speculativă: el afirmă 

anume că în vid un corp greu urmează să cadă cu o viteză infinită. 
Şi mai departe, de la observaţia că densitatea unui mediu influenţează 
repeziciunea căderii unui corp, observaţie ce-şi are o anume valabi¬ 
litate empirică parţială restrânsă şi care ar fi putut constitui un bine¬ 
venit prilej de a examina „experimental 1 ' care este raportul între 
densitatea unui mediu şi căderea unui corp, Aristotel sare la o afirma¬ 
ţie cu pretenţie de „lege“, susţinând că „vitezele unuia şi aceluiaşi corp 
în cădere prin medii de densitate diferită sunt invers proporţionale 
cu densităţile acestor medii". Dacă densitatea apei este de zece ori mai 
mare decât a aerului, atunci viteza unuia şi aceluiaşi corp în cădere 
prin aceste medii ar fi de zece ori mai mare în aer decât în apă. Galilei 
va reexamina aceste fenomene 1 , fără a se mulţumi însă cu simple 
observaţii empirice, ci procedând experimental. Unul dintre personajele 
care participă la discuţii în dialogul lui Galilei susţine că, dacă afir¬ 
maţia potrivit căreia unul şi acelaşi corp ar cădea în medii de densitate 
diferită, precum aerul şi apa, cu viteze invers proporţionale cu den¬ 
sităţile acestor medii, ar fi adevărată, atunci toate corpurile care cad 
în aer ar trebui să cadă şi în apă - ceea ce este infirmat de experienţă, 
dat fiind că multe corpuri care cad în aer se ridică în apă. 

Intru clădirea fizicii sale, Aristotel a făcut un mai amplu uz de ob¬ 
servaţie empirică decât se crede de obicei. în unele cazuri, Aristotel 
s-a ridicat până la formularea unor preţioase legi de valabilitate gene¬ 
rală; iar uneori el a încercat să dea acestor „legi" şi o formă sus¬ 
ceptibilă de a fi exprimată cu mijloace moderne de-a dreptul ca 
ecuaţii diferenţiale. Totuşi, observaţia empirică de la care Aristotel 
pornea era de fapt aproximativă, niciodată îndrumată de spiritul 
preciziei matematice. De unde urmează că formulările la care el par- 
venea nu puteau să aibă decât o valabilitate empirică restrânsă. For¬ 
mulări atât de insuficient întemeiate puteau să îmbrace forma unor 
ecuaţii diferenţiale cu pretenţii de generalitate şi de precizie numai 
printr-un abuz. Spre a evidenţia mai mult, nu atât lipsa de metodă, 
ci, după cum vom vedea, mai vârtos lipsa unei suprametode în fizica 
lui Aristotel, e cazul să atragem atenţia asupra procedeului aristotelic, 
procedeu ilustrat de consideraţiile filozofului cu privire la „vid" şi cu 
privire la o pretinsă viteză infinită a căderii în vid. De la pretinsa 

1. în Discorsi e dimostrazioni matematiche intorno a due miove scienze..., 
Leiden, 1638. 

„lege" cu privire la căderea corpurilor în medii de densitate diferită, 
Aristotel se avântă în speculaţii ca acestea: în „vid“ (rezistenţa acestuia 
fiind nulă) căderea corpurilor ar trebui să obţină o viteză „infinită". 
O viteză infinită fiind însă „imposibilă", Aristotel opina că în natură 
nu există „vid". Speculaţia aceasta, pur teoretică, e neapărat foarte 
îndrăzneaţă, dar lipsită de orice rigoare lăuntrică. 

In ce consistă aşadar metodologia lui Aristotel în cercetările 
aparţinând domeniului fizic? 

Aristotel îşi desfăşoară cercetările în cadrul mai multor „metode": 

1. El porneşte de obicei de la empirie şi procedează prin obser¬ 
vaţie, fără însă a aspira să îmbine observaţia cu precizia matematică. 

2. Observaţia empirică apare la Aristotel completată prin obser¬ 
vaţii derivând din experimente incidentale, dar nu este completată 
prin cercetarea experimentală metodică lucidă, cu atât mai puţin 
prin experimentul conjugat cu precizie matematică. 

3. Aristotel se ridică, pe termeni de observaţie empirică, la con¬ 
cepte generice: conceptul de „greu", de „uşor", conceptul de mişcare 
„naturală" sau „silnică", conceptul de mişcare „perfectă" (cercuală* şi 
nelimitată) şi mişcare „imperfectă" (rectilinie şi limitată). Se aplică în 
această procedare inducţia de la concret la general. 

4. Aristotel „teoretizează", formulând uneori „legi" presupuse a 
fi general valabile, cărora în chip excepţional le dă o expresie de spi¬ 
rit matematic. 

5. Aristotel întrebuinţează metoda analogiei, atribuind corpurilor 
inerte o aspiraţie ca a fiinţelor animate, o aspiraţie de a se apropia sau 
a se depărta de centrul Pământului. Procedeul e întrebuinţat aici pe 
planul unor pretinse „calităţi" ale naturii. 

6. Aristotel mai teoretizează apoi şi pur speculativ (de exemplu 
cu privire la viteza corpurilor în vid şi cu privire la imposibilitatea 
vidului). 

La alcătuirea fizicii aristotelice colaborează o seamă de metode, dar 
toate aceste metode se combină mai mult sau mai puţin „întâm¬ 
plător". Nu vom surprinde în modul de a proceda al lui Aristotel 
încă aproape nimic din „suprametoda" ce va deveni eficientă în şti¬ 
inţa de tip galileo-newtonian şi pe care urmează s-o punem în lumină. 
In ciuda tuturor neajunsurilor metodologice şi a erorilor de conţinut 

* în ediţiile anterioare celor Humanitas, termenul „cercual" a fost înlocuit 
aici şi infra cu „circular" ( n.red ..). 

ce şi-au făcut loc în fizica aristotelică, Stagiritul a dibuit totuşi inci¬ 
dental forma matematică ce avea s-o îmbrace mai târziu orice lege 
ştiinţifică ţinând de domeniul fizic. Aristotel a impus însă din nefe¬ 
ricire această formă în chip întâmplător unora din tezele sale fără de 
a se călăuzi de o suprametodă - şi din această pricină fără a bănui 
măcar vag că această formă va deveni cândva paradigmatică, o normă 
pentru „legile“ unei ştiinţe ce va înregistra mai târziu imense succese. 

Gândirea fizicală a Antichităţii greceşti nu s-a îndrumat niciodată 
pe făgaşe mai apropiate de acelea ale ştiinţei de tip galileo-newto- 
nian ca în Statica lui Arhimede, în unele cercetări „optice" ale lui 
Ptolemeu sau în „tehnica" lui Heron. Făcând o asemenea constatare, 
ne referim, şi aceasta se înţelege de la sine, la tot atâtea cercetări pen¬ 
tru care „experimentul" devine un procedeu decisiv. în cazurile amin¬ 
tite, gândirea ştiinţifică antică ajungea la rezultate ce îngăduiau, 
uneori global, altă dată parţial, să fie încorporate şi ştiinţei moderne. 
Nu este oare această împrejurare de natură a sugera impresia că gân¬ 
direa ştiinţifică greacă a cucerit de fapt toate acele coordonate care 
vor alcătui şi cadrul cert al ştiinţei galileo-newtoniene şi toate acele 
metode care susţin şi animă gândirea modernă? Şi oare nu urmează 
de aici că ştiinţa de tip galileo-newtoniană s-ar deosebi de cea antică 
mai mult prin idei şi material decât prin metode şi coordonate de 
cercetare? Evident, întrebările acestea pot fi puse, dar răspunsurile 
posibile nu permit o formulare atât de tranşantă. 

Ştiinţa lui Arhimede constituie desigur sub unele raporturi o „pre¬ 
figurare", fapt ce se confirmă şi prin aceea că ea avea să devină de 
altfel singurul model antic al lui Galilei. Siracuzanul a izbutit să-şi 
constituie în adevăr metode şi coordonate de cercetare ce-1 îndrumau 
atât spre cunoaşterea unor fapte, cât şi spre cunoaşterea unor „legi" 
cărora nu mai trebuie să li se aducă nici o corectură esenţială pentru 
a putea fi asimilate ştiinţei moderne. Arhimede s-a priceput să îmbine 
observaţia empirică cu rigoarea matematică şi chiar experimentul 
lucid cu perspectiva şi precizia matematică. Din felul cum Arhimede 
a dezvoltat principiile mecanicii sale, reiese clar că el a „experimentat" 
asupra faptelor naturii în perspectivă matematică. Iată câteva din 
legile pârghiei în formulările lui Arhimede: 

1. Mărimi egal de grele, exercitându-şi efectul de la depărtări egale, 
sunt în echilibru. 

2. Mărimi egal de grele, exercitându-şi efectul de la depărtări ine¬ 
gale, nu sunt în echilibru, ci aceea care este la depărtare mai mare cade. 

Sau o lege mai complexă: greutăţi inegale stau în echilibru de în¬ 
dată ce sunt invers proporţionale depărtărilor lor. Atari legi, expri¬ 
mate doar într-o terminologie mai avansată, fac şi astăzi parte din 
mecanica solidelor. Un principiu şi mai complex ne dă Arhimede în 
mecanica fluidelor: „Corpurile solide care, având acelaşi volum, sunt 
mai grele decât un fluid şi care sunt cufundate în acesta se cufundă 
atât cât pot în acesta şi devin mai uşoare în acesta, cu atâta cât face 
greutatea masei fluide de un volum egal cu corpul cufundat." Exa¬ 
menul mai atent al acestor „legi" din Statica lui Arhimede arată sufi¬ 
cient de clar că marele fizician al Antichităţii s-a condus în studiul 
naturii de metoda observaţiei empirice îmbinate cu precizia mate¬ 
matică. Zona de aplicare a acestei metode nu este însă prea largă. 
Curiozitatea ştiinţifică a lui Arhimede se îndreaptă exclusiv spre unele 
aspecte ale lucrurilor care, prin însuşi felul lor, invită la o determi¬ 
nare în perspectivă matematică. Arhimede efectuează şi experimente, 
şi anume în acelaşi spirit matematic, şi de asemenea el se ridică şi la 
o „teoretizare" pe plan de „legi", formulând teze generale cu privire 
la fenomene naturale - aceasta de aşijderea într-o formă matematică. 
Zona de cercetare prin experiment nu este însă nici ea prea largă. Ce 
loc ocupă aceste isprăvi ale lui Arhimede în raport cu ştiinţa de tip 
galileo-newtonian? Luând în considerare cercetarea naturii la Arhi¬ 
mede, vom reţine mai multe aspecte de interes metodologic. Sigur 
e că Arhimede nu poate fi socotit ca întâiul cercetător care a încercat 
să îmbine observaţia ca metodă, sau experimentul ca metodă, cu ma¬ 
tematica. Mult înainte, un Pitagora îmbinase observaţia cu matema¬ 
tica atunci când formula raportul dintre lungimea coardelor sonore 
şi înălţimea sunetelor emise. Pitagora îşi primejduia însă el însuşi 
izbânda prin aceea că profesa o aplicare echivocă a matematicii în 
cercetarea naturii. Adesea, Pitagora îşi aplica procedeul matematic 
în sensul că număra particularităţile calitative ale lucrurilor, ceea ce 
deschide drumul pentru cele mai arbitrare aplicări ale matematicii 
asupra naturii. Mai târziu, dar încă înainte de Arhimede, un Platon 
a combinat o altă metodă tot cu matematica: ne referim la teoreti¬ 
zarea imaginară cu privire la anumite structuri care transcend em- 
piria- ale naturii. Să precizăm: Platon închipuia apa, focul, pământul, 
aerul, eterul ca fiind alcătuite din corpuscule de forme geometrice 

regulate (cuburi, icosaedri, dodecaedri etc.). Astfel, teoretizarea ima¬ 
ginară asupra structurii intime a elementelor naturale se făcea în func¬ 
ţie de unele idei matematice. Mai apoi, cu toate că nu era un spirit 
matematic, Aristotel a ştiut să îmbine teoretizarea dibuitoare de „legi“ 
cu matematica (în chip eronat şi pe temeiuri empirice incomplete). 
La toţi aceşti gânditori şi cercetători, asocierea unei metode oarecare 
de cunoaştere cu matematica apare în chip cu totul întâmplător - şi 
aceasta în cadrul unei metodologii mai ample ce face uz de mai 
multe metode neîmbinate cu matematica. Arhimede este cel dintâi 
om de ştiinţă grec care, în studiul naturii, încearcă să solidari¬ 
zeze mai multe metode cu matematica şi care, în acelaşi timp, evită 
de a recurge la o metodă neasociată cu matematica. Arhimede îm¬ 
bină: 1. observaţia cu matematica; 2. experimentul cu matematica; 
3. teoretizarea dibuitoare de „legi“ cu matematica. Arhimede reali¬ 
zează aşadar mai multe cupluri metodologice în care de fiecare dată 
unul din elemente este matematica. Arhimede nu face apel la nici o 
altă metodă - în orice caz el nu recurge la nici o metodă ce s-ar arăta 
refractară unei conjugări cu matematica. Nu s-ar putea afirma că acest 
demers al lui Arhimede ar fi fost lucid; e vorba aici de un demers 
inconştient, dar viguros susţinut. Oricum, în această faptă a lui Arhi¬ 
mede trebuie să vedem o parţială prefigurare a „suprametodei“ în 
virtutea căreia va lua fiinţă cândva ştiinţa de tip galileo-newtonian. 
Incompletă rămâne această prefigurare, deoarece Arhimede îşi punea 
în aplicare metodologia în chip simplisim şi în limitele de stil ale 
spiritului grec. Să ni se permită să atragem luare-aminte asupra unor 
atari „limite" ale spiritului grec. întâia limită se înfiinţa prin aceea 
că la greci matematica era în primul rând geometrie. Mecanica lui 
Arhimede, deşi trebuia să devină chiar prin definiţie o ştiinţă despre 
„mişcarea" corpurilor, se înjghebează ca ştiinţă matematizată intr-un 
domeniu unde „mişcarea" se găseşte din capul locului anulată, adică 
unde mişcările posibile îşi ţin echilibru — în domeniul staticii. Limi- 
tându-şi cercetările asupra unui sector al naturii unde mişcările se 
anulează reciproc, adică asupra unor aspecte statice, Arhimede putea 
foarte uşor să-şi îmbrace rezultatele în forme geometrice. în gân¬ 
direa greacă se acordă în general o demnitate superioară staticului 
faţă de dinamic, iar esenţa realităţii este socotită ca fiind mai curând 
de natură imobilă decât mişcătoare. în ce măsură Arhimede însuşi 
vedea lucrurile în perspectivă statică se desprinde de altmintrelea şi 

din faptul că, în consideraţiile sale, şi anume acolo unde modernul 
ar vorbi despre „puteri"*, el pune conceptul de „greutate". Greutatea 
este o particularitate măsurabilă a corpurilor, dar „pasivă" în felul ei, 
deci „statică". înlocuirea „puterii" (concept de nuanţă dinamică) prin 
conceptul de „greutate" înlesnea la Arhimede enorm geometrizarea 
staticii. Chiar găsirea centrului de greutate al corpurilor era pentru 
Arhimede o problemă de geometrie. S-a făcut aşadar ca Arhimede 
să nu aplice nici un moment matematica asupra „mişcării" ca atare 
a corpurilor. De altfel, niciodată în Antichitate „mişcarea" n-a fost 
socotită ca fiind susceptibilă de un examen în perspectivă matematică. 
Nici în cercetările lui Ptolemeu, ţinând de domeniul opticii, nu avem 
de-a face cu vreo aplicare a matematicii asupra „mişcării"; lumina nu 
era considerată ca o mişcare, iar fenomenul refracţiei razei de lumină, 
trecând dintr-un mediu transparent în alt mediu transparent mai dens, 
este tratat în ştiinţa alexandrină pur şi simplu ca o problemă de geo¬ 
metrie. Ni se va spune că matematica nu descoperise încă mijloacele 
de a se face aplicabilă asupra „mişcării"; aceasta-i prea adevărat, dar 
tot atât de adevărat e că grecii nici nu s-au căznit să descopere ase¬ 
menea mijloace. Şi aici ne întâmpină, deosebit de izbitoare, limitele 
de stil ale spiritului grec. Gânditorii greci vedeau existenţa mult mai 
static decât o văd gânditorii moderni. Se ştie astfel că eleaţii îndeo¬ 
sebi puneau un accent exclusiv pe aspectele statice ale existenţei - 
dar şi Platon intr-un fel, şi chiar Aristotel. Eleaţii admiteau o existenţă 
unică şi imobilă. Potrivit filozofiei platonice, existenţele metafizice 
supreme, Ideile, sunt imobile, neschimbătoare. Pentru Aristotel, su¬ 
prema existenţă, Dumnezeu, este un principiu care mişcă totul, el însuşi 
rămânând imobil. în concepţia eleată, „mişcarea" este considerată 
ca o simplă aparenţă, ca o nălucire a simţurilor. După concepţia lui 
Platon, mişcarea este un atribut al lucrurilor din lumea sensibilă, dar 
lumea sensibilă reprezintă doar o semiexistenţă, fiind un derivat um¬ 
bros, degradat, al existenţei. în filozofia lui Aristotel, mişcarea este 
definită ca un mod prin care formele, perfecte în ele însele, se reali¬ 
zează în materie; mişcarea n-ar fi deci decât trecerea „formei" de la o 
stare de potenţialitate la actualizare. Dat fiind că excepţiile de la acest 
mod de a vedea mişcarea sunt sporadice printre gânditorii greci 

" în ediţiile anterioare celor Humanitas, termenul „putere" a fost înlocuit 
cu „forţă". V. şi infra, în special p. 526 ( n.red .). 

(Heraclit), gândirea ştiinţifică antică se va resimţi în toate fazele ei de 
punctul de vedere dominant: mişcarea va fi considerată ca un aspect 
degradat în raport cu imobilitatea existenţei. 

De la Platon şi din şcoala sa derivă, pe de altă parte, un anume fel 
de a vedea „matematica". Matematica este considerată ca un mod supe¬ 
rior de cunoaştere. Construind geometria în spiritul rigorii, Euclid 
era animat de această filozofie platonică. Pentru spiritul grec se de¬ 
clara astfel o incompatibilitate între „mişcare" (existenţă inferioară) 
şi „matematică" (cunoaştere superioară). Astfel, nu e decât prea firesc 
ca în Antichitate să-şi fi făcut drum o concepţie ce nu era deloc priel¬ 
nică unei eventuale cercetări a mişcării în perspectivă matematică. 
Grecii socoteau mişcarea nedemnă de un atare studiu sau chiar prin 
natura ei inaptă de o matematizare. Această stare de spirit apare de 
altfel confirmată şi de o altă împrejurare din istoria ştiinţelor. îm¬ 
prejurarea este aceasta: Euclid evita să recurgă la mijlocul „mişcării" 
în demonstraţiile cu ajutorul cărora îşi construia geometria. De fapt, 
şi geometria s-a constituit la greci într-o perspectivă eminamente 
statică. Sub influenţă eleată şi platonică, figurile geometrice erau soco¬ 
tite ca fiind în prealabil date, eterne. Grecii „construiau" ce-i drept 
figurile, dar vedeau în aceasta un neajuns inevitabil, iar nu o per¬ 
spectivă legitimă. Figurile erau considerate ca existenţe ideale, date 
dintotdeauna. Spre deosebire de greci, noi, modernii, înclinăm, din 
contră, să vedem figurile geometrice în proces de construire. în de¬ 
monstraţiile sale, Euclid evita mijloacele derivând din „construirea" 
figurilor, din activitatea sau mişcarea geometrului. Numai în legătură 
cu teorema IV (Elementele) el s-a văzut constrâns să recurgă la o demon¬ 
straţie prin „mişcare" (suprapunerea unor figuri), ceea ce desigur era 
pentru el însuşi o nedorită abatere de la criterii. 1 

Deprecierea „mişcării" în Antichitate ar putea să aibă, în ultimă 
instanţă, acelaşi substrat ca şi ignorarea relativă a experimentului ca 
metodă susţinută de cercetare. Substratul este un anume stil de gân¬ 
dire propriu spiritului grec. 

„Mişcarea" începe să fie privită ca un atribut fundamental al 
existenţei de-abia în secolul al XH-lea, când prinde a se înfiripa pe 
atâtea planuri de activitate umană modernitatea occidentală. Acest 

1. Gustav Junge, „Besonderheiten der griechischen Mathematik“, în Jahres- 
bericht der deutschen Mathematischen Vereinigimg, XXXV, 1928. 

început coincide cu întâile semne de afirmare ale unei burghezii euro¬ 
pene, cu construirea oraşelor, aceste cuiburi ale libertăţii cetăţeneşti 
în devenire, cu întemeierea şi expansiunea stilului gotic, atât de dina¬ 
mic sub toate aspectele sale. Nu va trece mult apoi, şi „mişcarea" 
devine şi obiect de preocupare ştiinţifică în perspectivă matematică 
(Oresme). Transformarea criteriilor, iar pe urmă însăşi aprecierea nouă, 
pozitivă a „mişcării" se declară cam în acelaşi timp când se lansează 
şi termenul de „experiment" menit să designeze o metodă de cerce¬ 
tare ce implică intervenţia „activă" a omului în mersul naturii (Roger 
Bacon). După asemenea profunde prefaceri, după atari schimbări 
de perspectivă care, pentru consolidarea şi adâncirea lor, vor avea 
nevoie încă de un proces multisecular, mecanica modernă a putut să 
ia fiinţă realmente ca o ştiinţă despre mişcarea corpurilor. întemeierea 
mecanicii şi a ştiinţelor exacte despre natură nu se datorează însă 
numai unei aprecieri intr-adevăr mai pozitive a aspectelor dinamice 
ale naturii sau unei lărgiri în consecinţă a interesului ştiinţific ce se 
va acorda de acum „mişcării". 

Spre a ne da seama şi de alte importante premise ce au făcut cu 
putinţă întemeierea mecanicii moderne, este necesar să ne ocupăm 
mai de aproape de particularităţile ei metodologice - ceea ce necesită 
şi anume incursiuni în istoria metodologiei în general. 

Am încercat şi în cele de mai înainte să facem o cât mai reliefată 
distincţie între fizica de tip antic şi fizica de tip galileo-newtonian. 
Această distincţie va trebui adâncită acum până la substraturile şi 
implicaţiile metodologice ale celor două tipuri de ştiinţă. Privind lucru¬ 
rile istoric, constatăm cât priveşte dezvoltarea ştiinţei moderne, şi 
anume începând cu Galilei până la Grimaldi şi apoi până la Newton 
şi Huygens şi de la aceştia până astăzi, o tendinţă vădită spre ampli¬ 
ficare metodologică. în cadrul gândirii ştiinţifice, are loc o adevărată 
expansiune metodologică, în sensul că fizica nouă îşi asimilează tot 
mai multe metode de cercetare. Această amplificare, expansiune me¬ 
todologică, nu are loc la întâmplare; procesul pare călăuzit de o 
„suprametodă", de o suprametodă la care am făcut unele aluzii în cele 
de mai înainte, dar care urmează să fie pusă în lumină. Căci supra- 
metoda în discuţie, deşi consecvent aplicată, nu a fost niciodată pro¬ 
pusă sau formulată ca atare pe linie de conştiinţă ştiinţifică. Ea a fost 
aplicată oarecum instinctiv şi, ca atare, nu fără dibuiri. Sarcina ce ne 
incumbă este de a-i pune în relief prezenţa efectivă. Aceasta cu atât 

mai mult, cu cât suprametoda în chestiune reprezintă după părerea 
noastră nota distinctivă cea mai caracteristică a ştiinţei de tip gali- 
leo-newtonian în raport cu ştiinţa antică. Şi când vorbim aici despre 
ştiinţa de tip galileo-newtonian, nu ne referim la ştiinţa lui Galilei sau 
Newton, ci la ştiinţa exactă a naturii, aşa cum aceasta s-a dezvoltat 
de la Galilei la Newton încoace. Notăm că ştiinţei de tip galileo-new¬ 
tonian îi încadrăm (în perspectiva „suprametodei“, a cărei elucidare o 
dorim) şi fizica relativităţii, precum şi fizica cuantelor. 

întrebarea căreia urmează să-i dăm un răspuns este deci aceasta: 
Care sunt aspectele principale ale „suprametodei“ sub auspiciile căreia, 
precum pretindem, a luat fiinţă şi s-a dezvoltat ştiinţa de tip galileo- 
newtonian? 

Aminteam adineaori despre o expansiune metodologică ce ar avea 
loc în cadrul ştiinţei de tip galileo-newtonian de-a lungul procesului 
istoric datorită căruia ea s-a constituit. Ce urmează mai întâi să în¬ 
ţelegem prin această expansiune metodologică? 

Cei ce au urmărit desfăşurarea istorică a gândirii şi cunoaşterii 
umane, şi anume nu numai a celor ştiinţifice, ci şi a celor filozofice, 
îşi pot da lesne seama de faptul că spiritul uman pendulează în per¬ 
manenţă între două extreme cât priveşte metodologia spre care aspiră. 
Spiritul uman aspiră să cunoască ceea ce este. Alternativa metodologică 
ce i se oferă e aceasta: cunoaşterea poate fi realizată fie printr-o sin¬ 
gură metodă (metoda pură şi absolută), fie prin combinarea ei cu 
cât mai multe metode (expansiune metodologică maximă). Pentru 
o metodă pură, absolută au pledat bunăoară eleaţii care nutreau con¬ 
vingerea că o asemenea metodă pură ar fi dată în gândirea logică pe 
calapodul identităţii. Orice altă metodă era repudiată din partea lor. 
Tot în Antichitate, gânditorii sofişti, sau cel puţin unii dintre ei, 
pledau pentru cunoaşterea prin „senzaţii", ca singura îndreptăţită. 
Poziţia eleaţilor este reluată în filozofia modernă de un Herbart, iar 
o restaurare a poziţiei sofiste s-a încercat în filozofia modernă din par¬ 
tea unui Avenarius sau Mach. Se ştie că, printre gânditorii mai noi, 
un Bergson profesează şi el, cel puţin pentru cunoaşterea vieţii, o 
metodă pură, absolută: intuiţia. Cealaltă extremă în favoarea căreia 
pledează atâţia gânditori este aceea a expansiunii metodologice. Aceasta 
încearcă să îmbine cât mai multe metode, chiar dacă ar acorda sub 
anume raporturi o preferinţă uneia dintre ele. O asemenea expan¬ 
siune metodologică ne întâmpină în Antichitate în sistemul unui 

Platon sau al unui Aristotel. în timpuri moderne - la Leibniz. Con¬ 
siderată în lumina celor două tendinţe diametral opuse, ştiinţa de 
tip galileo-newtonian ocupă o poziţie cu totul particulară. Nu încape 
îndoială că ştiinţa de tip galileo-newtonian manifestă o tendinţă de 
expansiune metodologică maximă, dar că această expansiune apare 
oarecum reglementată de o „suprametodă". Ceea ce nu este cazul în 
diverse sisteme filozofice, unde cel mai adesea metodele filozofice 
converg pe temeiul unui acord derivând din însăşi natura lor, fără a fi 
reglementate de o suprametodă. în cadrul ştiinţei de tip galileo-new¬ 
tonian, reglementarea expansiunii metodologice cu ajutorul unei 
suprametode se realizează în felul următor: dintre metodele de cu¬ 
noaştere practicate sau posibile, ştiinţa de tip galileo-newtonian îşi 
încorporează cât mai multe cu putinţă, dar în chip efectiv şi construc¬ 
tiv numai acelea care sunt susceptibile de o îmbinare cu matematica; 
toate celelalte metode sunt sau numai tolerate, când nu pot fi evitate, 
sau hotărât eliminate, de îndată ce s-ar dovedi că pot fi evitate. Rezul¬ 
tatul cel mai semnificativ al acestei reglementări ce se datorează „supra- 
metodei“ este constituirea în cadrul ştiinţei de tip galileo-newtonian 
a unei serii întregi de cupluri metodologice , de cupluri în care de fie¬ 
care dată matematica figurează ca unul dintre cei doi factori consti¬ 
tutivi. Spre deosebire deci de toate sistemele de gândire şi de cunoaştere 
care caută să se întemeieze pe o expansiune metodologică, ştiinţa de 
tip galileo-newtonian realizează această expansiune exclusiv prin cu¬ 
pluri metodologice sui-generis, mai precis prin metode care la rân¬ 
dul lor sunt conjugate de fiecare dată cu matematica. Să ilustrăm 
deosebirea aceasta esenţială, analizând unele exemple ce ni le pune 
la îndemână istoria gândirii filozofice şi ştiinţifice. Vom examina din 
acest punct de vedere cosmologia lui Platon, care reprezintă unul din 
ansamblurile cele mai complexe şi mai arhitectonice din câte a plăs¬ 
muit mintea omenească. Amintim principalele elemente ale acestei 
cosmologii: Ideile, spiritul lumii: Demiurg, lumea sensibilă făcută 
de Demiurg după modelul Ideilor, din materie (mai întâi indeter- 
minată, apoi alcătuită din corpuscule plate triunghiulare, care la rân¬ 
dul lor vor da corpuscule mai mari sub formă de cuburi, icosaedri, 
dodecaedri etc.; aceste corpuscule vor da „elementele" naturii: pămân¬ 
tul, apa, aerul, focul, eterul). Această viziune cosmologică este rezul¬ 
tatul unei ample metodologii: Ideile sunt considerate a fi accesibile unei 
metode de cunoaştere „dialectică" şi unei metode vizionare-extatice. 

Ca factor de interpretare teoretică a lumii, Demiurg este o plăsmuire 
a gândirii mitice. Lumea sensibilă, concretă o cunoaştem prin sim¬ 
ţuri. Corpusculele din care s-ar compune materia sunt un produs al 
teoretizării imaginare. Am înşirat doar principalele metode de cu¬ 
noaştere pentru care a pledat Platon când şi-a clădit viziunea cos¬ 
mologică. O singură dată în acest ansamblu de metode întâlnim o 
metodă în cuplu metodologic cu matematica: ne referim la ipoteza 
corpusculelor materiale de diverse forme geometrice - ipoteză la a 
cărei alcătuire teoretizarea imaginară s-a asociat cu matematica. 

Un alt exemplu, de astă dată din istoria ştiinţelor, va ilustra cum 
se asociază diverse metode ca să dea un sistem de natură „ştiinţifică". 
Ne gândim la fizica lui Aristotel. Observaţia empirică serveşte aici 
de obicei ca punct de plecare pentru înjghebarea şi enunţarea celor 
mai multe teze fizicale. Inducţia de la concret la abstract joacă rol 
important în procesul de constituire al atâtor concepte mai mult sau 
mai puţin fundamentale (de asemenea şi în degajarea atâtor pretinse 
„legi“ ale naturii). Metoda analogiei cvasimitice este pusă în contri¬ 
buţie în fizica lui Aristotel atunci când ni se vorbeşte despre o pretinsă 
tendinţă a corpurilor spre „locurile" lor naturale. Deducţia speculativă 
intervine în aceeaşi fizică, de exemplu în consideraţiile întortocheate 
cu privire la „viteza infinită" a corpurilor ce cad în vid. Numai inci¬ 
dental şi în orice caz în afară de orice spirit de consecvenţă Aristotel 
introduce şi o perspectivă matematică - în speţă pentru a formula 
nişte „legi" de natură funcţională. Se afirmă aşadar, atât în ideaţia 
platonică, cât şi în cea aristotelică, o susţinută tendinţă de expansiune 
metodologică, dar nu în sensul pe care expansiunea metodologică îl 
obţine în cadrul ştiinţei de tip galileo-newtonian. Nici în sistemele 
cosmologice şi nici în disciplinele fizicale ale Antichităţii expansiunea 
metodologică nu este reglementată în virtutea unei suprametode 
care ar proceda prin cupluri metodologice (în a căror componenţă 
să intre de fiecare dată şi matematica). în lumina acestor constatări, 
dobândeşte un relief mai conturat şi isprava unui Arhimede. Afirmam 
mai sus că o singură dată întâlnim în Antichitate o prefigurare par¬ 
ţială a ştiinţei de tip galileo-newtonian: la Arhimede. într-adevăr, 
siracuzanul a realizat în mic, pe un temei delicat, câteva cupluri meto¬ 
dologice în perspectivă matematică. El a conjugat bunăoară obser¬ 
vaţia cu matematica şi a izbutit să dea expresie matematică unor „legi" 
just desprinse din empirie. Iar pentru a-i spori titlurile de glorie, s-ar 



METODE, CUPLURI METODOLOGICE, SUPRAMETODÂ 521 


putea adăuga că Arhimede a şi „experimentat" în acelaşi spirit de 
rigoare matematică. Nu există totuşi nici un indiciu că el s-ar fi dedat 
unei expansiuni metodologice, sau că ar fi nutrit tendinţa de a-şi 
asimila cât mai multe metode îngemănate cu matematica, sau că ar 
fi fost călăuzit în această privinţă, fie chiar şi numai inconştient, de o 
suprametodă. E mai curând de presupus că staticismul propriu spi¬ 
ritului grec îi impunea grave rezerve faţă de orice expansiune astfel 
orientată. In orice caz, Arhimede lucrează într-un sector circumscris, 
prea restrâns ca să i se poată atribui saltul în adevăr decisiv spre con¬ 
stituirea ştiinţei de tip galileo-newtonian. Să nu uităm că „mişcarea" 
rămâne în cele din urmă străină de curiozitatea ştiinţifică a lui Arhi¬ 
mede şi în afară de posibilităţile sale de sesizare „ştiinţifică". Spre a 
pune în lumină saltul ce se făcea prin constituirea ştiinţei de tip gali¬ 
leo-newtonian chiar şi faţă de momentul Arhimede, este indicat să 
arătăm pe câte planuri, în legătură cu câte anticipaţii de cadru şi 
prin câte din metodele sale se pătrunde de matematică ştiinţa de tip 
galileo-newtonian. Ca anticipaţii de cadru ale acestei ştiinţe, socotim 
în primul rând ideea de spaţiu şi ideea de timp. Mentalitatea pre- 
ştiinţifică îşi alcătuieşte şi ea desigur anume imagini despre spaţiu şi 
timp. Aceste imagini se dovedesc însă, prin implicaţiile lor, inapte 
pentru a servi drept cadru pentru o gândire ştiinţifică matematizată. 
Imaginile în chestiune apar determinate în structura lor intimă de 
anume accente magice. Astfel, spaţiul este considerat ca fiind alcă¬ 
tuit din „locuri" sacre (în sens bun sau rău) şi din locuri „neutre"; 
de asemenea, timpul este socotit ca având o articulaţie calendaristică 
de momente sacre (în sens bun sau rău) şi de momente neutre. E 
clar că atâta timp cât omul este dominat de o mentalitate magică, 
cu imaginile ei specifice despre spaţiu şi timp, ne găsim încă într-o 
fază ce nu poate fi privită nici măcar ca un preludiu al gândirii ştiin¬ 
ţifice. Filozofia greacă a făcut mari eforturi de a se emancipa de sub 
aceste imagini de accent magic. Spiritul grec izbuteşte într-o largă 
măsură să „lămurească" imaginile despre spaţiu şi timp estompând 
accentele magice; nu mai puţin însă spiritul grec impune spaţiului şi 
timpului, sub alt raport, o pecete care-i este caracteristică. Foarte 
adesea, gânditorii greci imaginează spaţiul ca fiind limitat şi de natură 
sferică, iar timpul ca fiind de natură circulară. Mai târziu, spre a 
putea servi drept cadru ştiinţei de tip galileo-newtonian, imaginea 
despre spaţiu îndură o prefacere: spaţiul devine un mediu infinit şi 

omogen. O structurare similară îndură şi ideea de timp. Numai dato¬ 
rită unor atari transformări structurale, spaţiul şi timpul vor deveni 
susceptibile de o „matematizare". Acestea fie spuse deocamdată în 
legătură cu anticipaţiile de cadru ale ştiinţei de tip galileo-newtonian. 

Să luăm acum în considerare „metodele" încetăţenite în ştiinţa 
de tip galileo-newtonian. Mai întâi observaţia empirică şi experimen¬ 
tul. Ştim că în Antichitate, un Arhimede observă şi măsoară, experi¬ 
mentează şi măsoară. Arhimede conjugă aşadar observaţia cu matematica 
şi de asemenea experimentul încă o dată cu matematica. Se cuvine 
totuşi să stabilim în chipul cel mai precis situaţia şi demersurile lui 
Arhimede. Să nu pierdem din vedere că fizicianul antic măsura as¬ 
pecte vădit măsurabile, adică lungimi vizibile, volume vizibile, greu¬ 
tăţi sesizabile prin simţuri. Iar atunci când „experimenta", el făcea 
acelaşi lucru. Nici un moment Arhimede nu s-a gândit să smulgă 
naturii secrete de esenţă mai profundă. Newton efectuează experi¬ 
mente optice lăsând să treacă o rază de lumină albă printr-o prismă 
transparentă. Efectul experimentului este, precum se ştie, descompu¬ 
nerea luminii albe în spectrul colorat. Acest efect constituie pentru 
Newton o dovadă că lumina albă nu este un fenomen simplu, cum 
se credea, ci un fenomen compus. Dar efectul mai constituia de aici 
încolo pentru toţi fizicienii un prilej de „matematizare" posibilă a 
unor „calităţi" (culorile). Indicele de refracţie, numeric diferit, al raze¬ 
lor de lumină ce dau diferitele culori este un fapt nou, identificabil 
ca atare numai datorită logicii interioare a „experimentului". Iată 
„experimentul" depăşind radical sensul ce-1 putea avea în sfera pre¬ 
ocupărilor lui Arhimede! Experimentul îi prilejuieşte lui Arhimede, 
în toate cazurile, aplicarea matematicii numai asupra unor aspecte canti¬ 
tative, sesizabile ca atare, ale naturii. La Newton, experimentul iniţiază 
şi face cu putinţă „matematizarea" unor calităţi (culorile) care, în lu¬ 
mina empiriei obişnuite, neexperimentală, par a refuza orice „mate¬ 
matizare". Experimentul aşadar, chiar dacă a fost pus în exerciţiu la 
antici uneori şi în cuplu cu matematica, nu a fost folosit decât ca o 
anexă a empiriei obişnuite, niciodată însă spre a se ajunge la desco¬ 
perirea unor aspecte secrete, de natură să îngăduie matematizarea 
unor calităţi. Pentru antici, aspectele cantitative, matematizabile ale 
fenomenelor erau aspecte alături de cele pur calitative, şi de aceea ei 
nu căutau să matematizeze decât aspectele care în chip direct, empi¬ 
ric erau susceptibile de o matematizare. Experimentul, în măsura 

restrânsă în care a fost folosit de antici, nu a fost utilizat decât în 
limitele acestei juxtapuneri empirice a cantităţii şi calităţii, ca nişte 
categorii ontologice deopotrivă fundamentale ale naturii. In ştiinţa 
de tip galileo-newtonian însă, atât observaţia matematizantă, cât şi 
experimentul matematizant sunt puse în exerciţiu în sensul unei 
stratificări în profunzime a existenţei. In perspectiva aceasta, „cali¬ 
tăţile" sensibile ale lucrurilor devin susceptibile de o substituire prin 
imagini (teoretice) de natură cantitativă. O asemenea stratificare în 
adâncime a existenţei stimulează atât observaţia în cuplu metodologic 
cu matematica, cât şi experimentul în cuplu metodologic cu mate¬ 
matica. O singură dată se rosteşte în Antichitate ideea despre reduc- 
tibilitatea „calităţilor" la mecanica atomilor. E vorba despre atomistica 
lui Democrit îndeosebi. Dar această idee era de natură pur specu¬ 
lativă. Ideea nu avea nici o bază experimentală şi nici nu a servit 
drept prilej de cercetări experimentale. De altfel, ideea în chestiune 
nu avea legături, la autorii atomisticii, nici cu matematica. Atomistica 
antică avea substraturi exclusiv speculative, ea deschidea posibilităţi 
de teoretizare imaginară asupra unor structuri transempirice ale 
existenţei, dar era suspendată în văzduh. Lipsită de orice aderenţe 
experimentale sau matematice, ea se situa singură intr-un spaţiu neve¬ 
rificabil. Astfel, atomistica n-a influenţat cu nimic sensul în care 
avea să se mişte experimentul în ştiinţa antică. Ştiinţa de tip antic şi 
ştiinţa de tip galileo-newtonian diferă enorm prin complexitate. 
Această diferenţă de complexitate trebuie urmărită în toate nuanţele 
ce le comportă, căci numai în lumina ei vom putea evita aprecierile 
globale, unilaterale. 

Am arătat unele deosebiri cât priveşte rolul experimentului în 
ştiinţa antică şi în cea modernă. Menirea ştiinţei, oricare i-ar fi tipul, 
nu este însă numai aceea de a „observa" şi de a „experimenta". Ştiinţa 
are şi o funcţie teoretică. Iar „teorie" face ştiinţa pe diverse planuri 
şi cu diverse mijloace. Unul din aceste planuri ale teoretizării este acela 
al formulării de „legi". Să-l numim planul „legilor". Vom examina 
acum dacă în privinţa aceasta este vreo deosebire între ştiinţa de tip 
antic şi aceea de tip galileo-newtonian. Aristotel a rostit o seamă de 
idei cu privire la comportamentul atâtor fenomene naturale. El a dat 
acestor idei o expresie explicită, în judecăţi de relaţie, care uneori au 
chiar înfăţişare matematică. Aristotel proceda în general empiric, 
culegând observaţii şi ridicându-se de la acestea la afirmaţii pe un 

plan de generalitate. Conceptele cu care el operează nu diferă prea 
mult de ale simţului comun. E vorba îndeosebi despre concepte 
generice ce înlesnesc clasificarea fenomenelor după asemănările lor 
empirice. Astfel, Aristotel ne vorbeşte despre „corpuri grele“ şi „uşoare", 
exact ca şi simţul comun. Vrem să spunem cu aceasta că Aristotel 
consideră „greutatea" şi „uşorul" ca fiind particularităţi esenţiale, ab¬ 
solute, invariabile în felul lor, ale corpurilor. Despre aceste parti¬ 
cularităţi raţiunea umană şi-ar putea forma „concepte" ce ar reprezenta 
tot atâtea constante inalterabile ale lucrurilor. Pentru a formula „rela¬ 
ţiile" dintre fenomene, relaţii observate în empiria cotidiană, Aristotel 
recurge la nişte concepte despre care el credea că ar reda anume 
„constante" ale lucrurilor. In consecinţă, Aristotel va afirma: Cor¬ 
purile „uşoare" tind să se depărteze de centrul Pământului, iar cele 
grele tind să se apropie. Corpurile ar fi stăpânite ca de-o nostalgie a 
locurilor lor naturale. Locul natural al corpurilor grele ar fi undeva 
„jos", spre sau în centrul Pământului; locul natural al corpurilor uşoare 
ar fi undeva „sus". Pornind de la observaţiile de empirie obişnuită, 
Aristotel stabileşte concepte generice şi apoi, cu ajutorul acestora, 
exprimă în subsidiar unele judecăţi de relaţie acoperite de-o frec¬ 
ventă empirie. Pe urmă, gânditorul mai atribuie corpurilor şi unele 
„tendinţe" - acestea pe un plan de teoretizare imaginară şi în spiri¬ 
tul unei animări cvasimitice. E de importanţă ca din toate acestea să 
degajăm următoarele: Aristotel operează în fizica sa cu concepte gene¬ 
rice care îşi au izvorul şi acoperirea în empiria obişnuită. Aceste con¬ 
cepte sunt socotite ca redând esenţa invariabilă a lucrurilor. „Greutatea" 
unui lucru este considerată ca o însuşire esenţială a sa, care rămâne 
constantă cât timp nu se schimbă lucrul şi care nu depinde decât de 
natura intrinsecă a lucrului (de năzuinţa sa spre „locul natural"), iar 
nu de condiţii din afară. în filozofia aristotelică, asemenea concepte 
sunt privite ca punctul terminus al cunoaşterii. „Legile" la care par¬ 
vine Aristotel sunt un rezultat de a doua mână faţă de concepte. 
„Legile" aristotelice mai rămân, pe cât cu putinţă, în cadrul empiriei 
obişnuite; ele nu fac decât să arate cum se comportă în chip empiric 
lucrurile determinate prin concepte generice. (Un corp lăsat să se 
mişte liber dă urmare naturii sale „grele" sau „uşoare" căzând drept 
în jos sau ridicându-se drept în sus.) 

Situaţia devine cu totul alta în cadrul ştiinţei de tip galileo-new- 
tonian. E cert, şi aici se tinde spre constituirea unor „concepte" şi 
„legi"; accentul cade însă pe descoperirea „legilor". Punctul de ple- 

care al diverselor demersuri proprii ştiinţei de tip galileo-newtonian 
nu este, ca la Aristotel, simpla observaţie empirică, ci experimentul 
în cuplu metodologic cu matematica. Iar tendinţa acestei ştiinţe se 
îndreaptă hotărât spre formulare de „legi“ de expresie matematizată. 
Ceea ce se caută în primul rând este o relaţie constantă între anume 
variabile ale naturii. „Legea“ formulează un raport constant între 
variaţia matematică exprimabilă a unui factor, în funcţie de variaţia 
matematică exprimabilă a altui factor. „Conceptele" utilizate în for¬ 
mularea unei „legi“ redau, cu alte cuvinte, variabile în cadrul unei 
relaţii constante sau uneori, sumar şi sintetic, înseşi aceste relaţii con¬ 
stante. Galilei a examinat experimental căderea liberă a unui corp 
material. El enunţă „legea" de expresie matematică a căderii libere, 
pe care o determină ca o mişcare uniform accelerată. Legea acestei 
mişcări uniform accelerate este: 



Din această ecuaţie ce determină căderea liberă a unui corp şi care 
exprimă o relaţie constantă de factori matematic variabili, rezultă 
prin simple transformări o serie de alte ecuaţii ce ne pun în situaţia 
de a defini pe rând aceşti factori. Ceea ce înseamnă că factorii în 
chestiune nu mai sunt priviţi în chip izolat. Şi intr-adevăr, ei îşi 
dobândesc semnificaţia exactă de „variabile" numai în cadrul unei 
relaţii constante de expresie matematică. Formulând legea de mai 
sus, Galilei stabileşte aşadar o serie de concepte destinate să acopere 
toate variabilele ce joacă rol în relaţia constantă exprimată prin lege, 
dar el parvine totodată şi la conceptul nou de „mişcare uniform 
accelerată", concept care rezumă însăşi „legea". 

Să mai examinăm şi un alt concept alcătuit în spiritul ştiinţei de 
tip galileo-newtonian - pe acela al „impulsului". Alcătuirea şi defi¬ 
niţia acestui concept se datorează lui Newton. Orice corp posedă o 
inerţie. Inerţia este rezistenţa cu care un corp răspunde unei încer¬ 
cări de a-1 pune în mişcare. Newton numeşte această rezistenţă „masa" 
corpului. Masa este un factor de calcul, adică un concept cantitativ, 
ea putând fi măsurată în numere de grame. O particularitate a ori¬ 
cărei mişcări este „viteza". Viteza este de asemenea un factor de calcul, 
un concept cantitativ, ea putând fi exprimată printr-un număr frac- 
ţionar în care numărătorul indică numărul de centimetri parcurşi 
de corpul în mişcare, iar numitorul indică numărul secundelor 

necesare pentru parcurgerea distanţei în chestiune. Cu ajutorul celor 
două concepte, al masei (m) şi al vitezei (v), Newton constituie un 
nou concept, acela al „impulsului". Impulsul este masa înmulţită cu 
viteza (p = m • v). 

Ştiinţa de tip galileo-newtonian pare a tinde spre un ideal: acela 
de a se vedea asistată de matematică în orice demers al ei, în orice de¬ 
mers care, din punct de vedere metodologic, îşi are specificitatea sa. 
Istoria conceptului de „putere" rămâne concludentă în această pri¬ 
vinţă. In fizică se operează, precum se ştie, din plin cu conceptul de 
„putere". Lagrange, urmând încă exemplul lui Newton, definea pu¬ 
terea ca o cauză care produce mişcarea unui corp sau care tinde a o 
produce. Este această definiţie în spiritul ştiinţei moderne? Henri 
Poincare o crede încă de natură metafizică şi infructuoasă. Poincare 
susţine că o definiţie, „pentru a fi utilă la ceva, trebuie să ne înveţe să 
măsurăm puterea" 1 . 

Noi am spune că o definiţie a puterii, pentru a corespunde exi¬ 
genţelor intrinsece ale ştiinţei de tip galileo-newtonian, trebuie să 
determine „puterea" ca o variabilă în cadrul unei relaţii constante. 
Astfel, nu încape îndoială că definiţia pe care fizicianul Kirchhoff o 
dădea „puterii", circumscriind-o ca produs al masei ori accelerarea, 
este mai exactă şi mai în spiritul ştiinţei de tip galileo-newtonian. 
Această definiţie îngăduie să măsori puterea şi, datorită ei, „puterea" 
devine un concept în cadrul unei „legi" de expresie matematică. Defi¬ 
niţia lui Lagrange după care forţa este cauza ce produce sau tinde a 
produce o mişcare este, dacă nu „metafizică", cel puţin incompletă 
din punctul de vedere al ştiinţei de tip galileo-newtonian. Metafizică cu 
adevărat ar fi fost definiţia puterii, dacă s-ar fi spus: „puterea" este 
cauza ce produce sau tinde să producă „schimbarea" unui corp. 
Lagrange aducea puterea cel puţin în legătură cu „mişcarea", care este 
un fenomen matematizabil. Lagrange se găsea deci pe drumul „ma¬ 
tematizării" definiţiei în chestiune, dar ea nu s-a dus până la capăt. 

Ştiinţa de tip galileo-newtonian nu s-a constituit dintr-odată, ci 
printr-un lung proces care nici astăzi nu este încheiat. La reprezen¬ 
tanţii clasici cu numele cărora designăm acest tip de ştiinţă şi care 
degajau acest ideal de ştiinţă exactă din premise de o diversitate decon¬ 
certantă, ştiinţa nouă conţinea încă o seamă de impurităţi. Procesul 

1. Henri Poincare, Wissenschafi und Teubner Verlag, Leipzig, 1906, 

p. 100. 

de purificare nu s-a terminat nici în vremea noastră. Să reţinem din 
cele arătate acest fapt: pe planul „legilor", ştiinţa de tip galileo-new- 
tonian tinde spre constituirea unor concepte care sunt sau factori rela¬ 
ţionali în cadrul unor „legi“ de expresie matematică, sau expresii 
sumare ale unor asemenea „legi". Conceptele generice de provenienţă 
pur empirică, de felul acelora utilizate de Aristotel în fizica sa, sunt 
sau repudiate, sau privite cu rezervă; acestea sunt cel mult vremelnic 
tolerate când atari concepte nu pot fi evitate şi până când vor putea 
fi înlocuite cu concepte de tip galileo-newtonian. Rămâne totuşi o 
problemă deschisă dacă postulatul galileo-newtonian de a introduce 
în ştiinţă concepte relaţionale şi matematizate va putea să fie realizat 
vreodată cu exclusivitate. Problema aceasta o reluăm în alt capitol. 

Pentru a pătrunde cât mai adânc în metodologia ştiinţei de tip 
galileo-newtonian, credem că este indicat să stăruim puţin asupra 
unui concept pe care-1 socotim cu adevărat fundamental ştiinţei de 
tip galileo-newtonian. Ne referim la conceptul despre „mişcare" ca 
stare indestructibilă prin sine însăşi a unui corp material. Observaţia 
empirică ne arată tot felul de „mişcări", rectilinii în anume limite, 
curbilinii, cercuale, zigzagate, fără formă - mişcări de viteză egală 
sau inegală cu sine şi, în cele mai multe cazuri, mişcări care, odată 
începute, se şi termină undeva. Noi înşine cunoaştem empiric miş¬ 
cările corpului nostru şi ştim că pentru a-1 menţine în mişcare e nevoie 
de obicei de un anume efort al nostru. Aristotel a alcătuit în legătură 
cu ceea ce observaţia empirică obişnuită, dar neexperimentală, ne 
spune despre mişcări o seamă de concepte. Conceptele acestea sunt 
menite să „clasifice" mişcările după „natura" lor. Ştim că Aristotel 
făcea bunăoară o distincţie între mişcări „naturale" şi mişcări „silnice". 
Mişcări „naturale" ar fi acelea pe care corpurile le execută ca urmare 
a unei înclinări ţinând de însăşi natura lor. înclinarea firească a unui 
corp este, potrivit concepţiei aristotelice, aceea de a ocupa locul său 
„natural" în univers, iar acest loc „natural" este, după felul corpu¬ 
rilor, când în centrul Pământului, când undeva sus, mai aproape sau 
mai departe de centru. în jurul nostru, singurele mişcări naturale, 
simple sunt cele rectilinii verticale, datorită cărora corpurile se înalţă 
sau cad după cum sunt „uşoare" sau „grele". Toate celelalte mişcări din 
lumea terestră sunt „silnice", adică impuse corpurilor prin constrângere 
de natură externă sau internă. Interesul aristotelic se învârte, precum 
se vede, îndeosebi în jurul unor concepte ce ar reda însăşi esenţa 

lucrurilor; cu ajutorul acestor concepte se formulează apoi, cât pri¬ 
veşte comportamentul corpurilor, unele „regularităţi" de natură em¬ 
pirică. Empiria în sferă terestră ne arată în general că un corp în 
mişcare încetează odată undeva de a se mişca; aceasta fie pentru că 
un corp în mişcare naturală întâmpină o rezistenţă pe care n-o poate 
învinge, fie pentru că un corp în mişcare silnică şi-a istovit impulsul 
ce i s-a dat. Toate aceste concepte aristotelice privind mişcarea cor¬ 
purilor, concepte de provenienţă empirică, au fost înlocuite mai târ¬ 
ziu printr-un nou concept despre mişcare, printr-un concept care 
nu are nici o acoperire directă în empirie. Când s-a petrecut aceasta? 
Atunci când Galilei a enunţat principiul de bază al ştiinţei de tip ga- 
lileo-newtonian, „principiul perseverenţei"*. Principiul perseverenţei! 
Iată cheia de boltă a întregii ştiinţe galileo-newtoniene sau, mai pre¬ 
cis, iată ideea ce adună în sine, ca intr-un focar, toată metodologia 
ce serveşte drept suport acestei ştiinţe. E aici vorba despre o idee care 
ia în răspăr toată empiria obişnuită a omului şi care, prin îndrăzneala 
şi noutatea ei, constituie fără îndoială cea mai genială iniţiativă în 
cadrul ştiinţei de tip galileo-newtonian de la întemeierea ei până 
astăzi. Se făcuseră şi înainte de Galilei „experimente" cu privire la 
mişcarea corpurilor. Leonardo dădea chiar târcoale ideii de chestiune, 
dar eşua tocmai în momentul decisiv. Pe baza experimentelor ce le 
efectua, Leonardo enunţa teza că un corp în mişcare tinde a-şi men¬ 
ţine atât direcţia, cât şi viteza iniţială în măsura în care întâmpină mai 
puţine rezistenţe în calea sa. Totuşi, Leonardo, ca şi înaintaşii săi, 
stăruie în ideea că un corp în mişcare îşi istoveşte la un moment dat 
impulsul ce l-a primit, chiar dacă n-ar întâmpina nici o rezistenţă 
din afară. Experimente de aceeaşi natură i-au sugerat însă lui Galilei 
o idee cu totul nouă. El va articula astfel ideea sa: un corp, odată pus 
în mişcare printr-un impuls, perseverează în această stare în aceeaşi 
direcţie şi-şi menţine viteza atâta timp cât o forţă din afară nu-1 in¬ 
fluenţează. Mişcarea în care se găseşte un corp ar fi o stare indestruc¬ 
tibilă prin sine însăşi. Un corp în mişcare perseverează în aceeaşi 
direcţie la infinit şi-şi menţine viteza o eternitate dacă nici o putere 
din afară nu-1 influenţează. Evident, ideea şi-a găsit enunţul în coor¬ 
donate matematice de o precizie fără echivoc. Ideea trebuie examinată 

* In ediţiile anterioare celor Humanitas, „principiul perseverenţei" a fost 
înlocuit aici şi infra cu „principiul inerţiei". La pp. 493, 529-531, 605 nota, Blaga 
consideră „inerţia" echivalentă cu „perseverenţa" în limitele mecanicii ( n.red. 

mai de aproape, căci în raport cu spiritul ştiinţei de tip galileo-new- 
tonian ea este nu numai una dintre cele mai caracteristice, ci intră 
ca o piatră unghiulară chiar în constituţia acesteia. Enunţul galilean 
a dat de altfel foarte mult de lucru teoreticienilor cunoaşterii. Pe ce 
se întemeiază această idee? Amintim încă o dată că ea nu are nici o 
acoperire empirică directă. Dar are oare această idee o acoperire ex¬ 
perimentală directai Nici aceasta. Am arătat de altmintrelea că ceea 
ce s-a putut descoperi pe cale experimentală în sensul ideii încăpuse 
şi pe mâinile lui Leonardo, care a putut astfel să noteze că un corp 
în mişcare stăruie în direcţia mişcării şi-şi prelungeşte traiectoria cu 
cât întâmpină mai puţine rezistenţe din afară. Enunţul lui Leonardo 
istoveşte concludenţa experimentelor. Menţinându-se cu stricteţe în 
limitele experimentale, Leonardo nici nu putea să spună mai mult. 
Aşa se face că Leonardo va rămâne, ca şi înaintaşii săi, la părerea că 
impulsul, odată primit de un corp, se istoveşte la un moment dat 
prin mişcarea corpului chiar dacă nu i s-ar opune nici o rezistenţă 
din afară. Aceleaşi observaţii experimentale i-au sugerat însă lui 
Galilei ideea epocală că un impuls nu se istoveşte niciodată dacă 
corpul în mişcare nu întâmpină nici o rezistenţă. Ideea galileană depă¬ 
şeşte observaţiile pur experimentale; în orice caz, ea nu are o aco¬ 
perire experimentală directă. Ideea a fost numai „sugerată" de fapte 
experimentale; ea este însă, prin toate caracteristicile ei, o născocire 
genială a lui Galilei, o născocire, fireşte, în cadrul unor coordonate 
aparţinând spiritului matematic, acelui spirit matematic care face 
cupluri metodologice cu observaţia, cu experimentul şi cu puterea 
de abstracţie şi de construcţie pe planul propriu formulării unor 
„legi" ca tot atâtea procedee proprii ştiinţei fizicale de tip nou. Că 
ideea nu are o acoperire empirică şi experimentală directă este lesne 
de arătat, dacă mai e nevoie de aşa ceva. N-avem decât să încercăm să 
producem pe cale experimentală o mişcare în sensul postulat de prin¬ 
cipiul perseverenţei. Intru realizarea unui asemenea experiment direct 
probant, suntem nevoiţi să imaginăm condiţii care de care mai cu 
neputinţă. Experimentul ar trebui să fie de proporţii cosmice şi aran¬ 
jat ca atare de un spirit demiurgic. O condiţie prealabilă în vederea 
realizării experimentului în chestiune ar fi ca Demiurg să desfiinţeze 
printr-un act magic întregul univers, dar aşa ca să rămână totuşi în 
fiinţă spaţiul şi timpul, de asemenea şi un punct material în mişcare 
de translaţie, în mişcare având o viteză determinată în momentul 

desfiinţării universului. Se cere realizarea unui experiment fizical în 
vederea unei verificări „ştiinţifice". Pentru atari operaţii, Demiurg va 
avea fireşte nevoie mai întâi de un corp absolut rigid, de o riglă 
infinită fixabilă în spaţiu; în al doilea rând, el ar avea nevoie de un 
cronometru absolut şi apoi, presupunând că punctul material nu 
emite lumină (căci numai aşa acesta poate fi „punct" material), De¬ 
miurg ar mai avea nevoie şi de lumină, pentru a ţine sub observaţie 
punctul material în mişcare. în modul acesta, şi numai astfel, se 
creează condiţiile necesare unei observaţii experimentale care ar per¬ 
mite producerea fenomenului destinat să confirme în chip direct 
principiul perseverenţei. Mişcarea punctului material va fi însă de 
acum influenţată, dacă nu de materia universului anulat, atunci chiar 
de mijloacele materiale ale experimentului fizical, adică de riglă, de 
cronometru şi de lumina pe care Demiurg o utilizează la observarea 
exactă a punctului material în mişcare. Un experiment fizical menit 
să verifice direct principiul perseverenţei devine astfel chiar şi teo¬ 
retic principial imposibil. Un atare experiment rămâne principial 
imposibil chiar dacă am presupune că experimentatorul nu ar fi un 
om, ci un spirit demiurgic. 

Ce înseamnă aceasta? 

Aceasta înseamnă, nici mai mult, nici mai puţin, decât că ideea 
în chestiune poate avea în fapt cel mult o acoperire experimentală 
indirectă. Ideea figurează însă în fruntea fizicii de tip galileo-new- 
tonian. Neavând o acoperire experimentală directă, ea figurează aici 
ca un „postulat". Ideea nu este aşadar străină de experiment, dar pe 
cale experimentală ea nu poate fi probată în chip direct. Sau, altfel 
spus, ideea aceasta se sprijină pe fapte experimentale în a căror inter¬ 
pretare teoretică se face uz chiar de ea. Analizat în perspectiva con¬ 
diţiilor ce ar putea să stea la baza sa, principiul perseverenţei ni se 
revelează ca un element de descifrare chiar a faptelor experimentale 
care sunt invocate ca probe ale sale. Intervine aici din punct de vedere 
metodologic oareşicare învârtire în cerc: o „licenţă", una din licen¬ 
ţele cu care porneşte la drum ştiinţa de tip galileo-newtonian. Fără 
îndoială că nici Aristotel şi nici spiritul grec în general n-ar fi admis 
o atare „licenţă" metodologică ca punct de plecare al ştiinţei. Dar 
Galilei şi-a permis-o, şi drumul de triumfuri al ştiinţei de tip nou, 
care ţine acum de mai bine de trei sute de ani, legitimează din plin 
spiritul cu care s-a pornit la drum. Referindu-ne nu numai la cele 

arătate cu privire la principiul perseverenţei, ci şi la cele arătate în 
general cu privire la teoretizarea pe plan de „legi", putem spune în 
concluzie că ştiinţa de tip galileo-newtonian se constituie în virtutea 
unor coordonate şi metode care prilejuiesc apariţia unor concepte 
relaţionale sau a unor concepte ce rezumă în sine relaţii, concepte ce 
nu au totdeauna o acoperire empirică directă. Despre atari concepte 
fără acoperire empirică se poate spune că servesc la descifrarea em¬ 
pirici, întrucât se presupune despre ele că ar corespunde unor factori 
prezenţi în fenomenalitate în chip ascuns, iar nu făţiş. Conceptele 
la care parvine şi de care face uz fizica antică sunt de altă natură; 
ele sunt „generice", clasificatoare şi au o directă, făţişă legătură cu 
empiria. 

Să ne îndreptăm acum atenţia spre un alt plan de „teoretizare", 
propriu atât ştiinţei de tip antic, cât şi ştiinţei de tip galileo-newto¬ 
nian. Ne gândim la acel plan, ţinând de adâncimile secrete ale exis¬ 
tenţei, întru revelarea căruia se utilizează nu atât concepte abstracte, 
cât concepte-imagini. E vorba despre un plan transempiric, despre 
un strat, despre o dimensiune mai profundă a existenţei în care, cel 
puţin în condiţii naturale, nu se poate pătrunde în chip direct nici 
pe calea simţurilor şi nici prin concepte abstracte extrase de-a drep¬ 
tul din empirie. Singure, „conceptele-imagini" construite teoretic şi 
ajustate printr-o seamă de trucuri ingenioase oferă şanse în vederea 
unui acces în această transempirie. Aceste concepte-imagini sunt alcă¬ 
tuite de obicei după chipul unor imagini ce aparţin empiriei, adică 
regiunii simţurilor, dar ele sunt întrebuinţate întru lămurirea unor 
aspecte mai adânci ale fenomenelor empirice. Exemplele la care ne 
referim întru ilustrarea situaţiei vor da desigur un conţinut concret 
procedeului ce intenţionăm să-l circumscriem. Termenul de „ipoteză" 
a avut în cursul timpurilor diverse semnificaţii. In logica curentă, 
„ipoteticul" este un epitet ce indică gradul de incertitudine sau simpla 
probabilitate a unei presupuneri oarecare. Dar termenul de „ipoteză" 
se întrebuinţează în teoria cunoaşterii şi în teoria ştiinţei şi intr-un 
sens mai restrâns. Prin „ipoteză" se înţelege de astă dată tocmai o 
plăsmuire, teoretică în orice caz, care, aspirând să dezvelească aspecte 
aparţinând regiunii transempirice a existenţei, se serveşte în acest 
scop, în primul rând, de concepte-imagini. O asemenea restrângere a 
sensului ce se acordă termenului de ipoteză nu este străină de îm¬ 
prejurarea că tocmai presupunerile ce se emit cu privire la această 

regiune mai secretă a existenţei, unde se avansează printr-un proces 
de aproximări progresive, conţin un grav coeficient de incertitudine, 
fiind supuse astfel unor frecvente modificări şi corecturi. Ne găsim 
aici într-o regiune de acută instabilitate a actelor teoretice. Dar pen¬ 
tru identificarea acestui mod ipotetic , cât şi a regiunii la care se referă 
teoretizarea prin „concepte-imagini", să apelăm la exemple din is¬ 
toria ştiinţei. De la Aristotel până la Goethe, de la Newton până la 
reprezentanţi ai microfizicii actuale, sunt legiune cercetătorii care şi-au 
pus problema „culorilor". S-a remarcat dintotdeauna diversitatea 
culorilor în natură. Şi încă din timpul filozofiei ioniene, culorile au 
devenit o problemă pentru spiritul scrutător al omului. S-au făcut 
şi experimente în legătură cu condiţiile în care apar şi dispar culorile. 
„Culorile" sunt fenomene. Cum se explică aceste fenomene? Nu există 
oare în dosul empiriei un proces mai simplu, mai adânc care să în¬ 
găduie o reducţie a infinitei diversităţi? Credinţa în posibilitatea 
unei reducţii teoretice a diversităţii fenomenale a fost totdeauna o 
premisă tacită a cercetărilor. Sub auspiciile unei atari premise s-au 
făcut cercetări în diferite sensuri şi în legătură cu culorile. Din is¬ 
toria ştiinţei ne sunt cunoscute îndeosebi două teorii cu privire la 
natura culorilor. Rumoarea unei pasionate dispute planează încă în 
jurul lor. Ambele teorii operează cu concepte-imagini. Teoriile în 
chestiune se mişcă însă în multe privinţe pe linii adverse. Cititorii 
au ghicit desigur că interesul ne este reţinut de teoria lui Newton şi 
de teoria lui Goethe cu privire la culori. Newton profesa că lumina 
albă ar fi un fenomen compus din toate razele divers colorate ale 
spectrului. Potrivit concepţiei aceluiaşi fizician, lumina însăşi ar fi 
de natură „corpusculară", adică o substanţă compusă din particule 
minuscule, imperceptibile ca atare, care diferă totuşi prin mărimea 
lor. Lumina roşie e alcătuită din particule mai mari decât cele ale 
luminii verzi, lumina verde din particule mai mari decât cele ale 
luminii violete. Considerate pe un plan mai adânc al existenţei, 
dincolo de empiria imediată, culorile ar fi deci diferite, nu calitativ , 
ci cantitativ, întrucât ele s-ar deosebi numai prin mărimea particulelor 
alcătuitoare. Spre a-şi explica o seamă de fenomene cromatice şi op¬ 
tice, Newton recurge, cu alte cuvinte, la o reducţie teoretică a diver¬ 
sităţii fenomenale cu ajutorul conceptului-imagine al „particulelor" 
de lumină (de diverse mărimi). Acest concept-imagine îşi are desi¬ 
gur originea în empiria simţurilor unde se pot surprinde tot felul de 

„particule" materiale. în cazul de faţă, conceptul-imagine (al „parti¬ 
culelor" de lumină) vrea să lămurească ceva ce pare a fi de natură pur 
calitativă (culorile). Newton încearcă să elucideze prin conceptul-ima¬ 
gine (al particulelor) fenomene (culori) care aparent sunt în dez¬ 
acord cu acest concept-imagine. Numai datorită unui întreg eşafodaj 
teoretic, Newton reuşeşte să aducă intr-un acord (indirect) fenomenele 
empirice (culorile) cu conceptul-imagine în chestiune (al particulelor 
de diferite mărimi). Eşafodajul teoretic implică stratificarea în adân¬ 
cime, pe diverse planuri, a existenţei. Numai această stratificare face 
cu putinţă acordul indirect între fenomenele empirice şi concep¬ 
tul-imagine ca presupus substrat al fenomenelor empirice. La rândul 
său, Goethe a teoretizat şi el asupra culorilor. El găseşte că „lumina 
albă" şi „întunecatul"* ar da, prin combinarea lor în diverse condiţii 
sau în divers dozaj, diferitele culori. Cert, lumina albă şi întunecatul 
au în angrenajul teoriei goetheene rolul unor concepte-imagini. Aceste 
concepte-imagini sunt desigur de provenienţă empirică, dar şi la 
Goethe ele sunt utilizate teoretic pe un plan mai adânc al existenţei, 
şi anume cu intenţia bine definită de a lămuri diversitatea imensă a 
culorilor empirice. Culorile empirice se găsesc evident în dezacord 
cu conceptele-imagini cu ajutorul cărora Goethe îşi clădeşte teoria 
culorilor. Dar Goethe va recurge şi el la un întreg eşafodaj teoretic 
spre a stabili un acord indirect între empirie şi conceptele-imagini în 
discuţie, iar din acest eşafodaj teoretic face parte în primul rând strati¬ 
ficarea în adâncime a existenţei. 

Dar pentru ilustrarea teoretizării ipotetice ce recurge la concepte- 
imagini, se pot cita nenumărate exemple din istoria ştiinţei. Huygens, 
când reduce toate fenomenele luminii la conceptul-imagine al „un¬ 
delor de eter", teoretizează cu elemente conceptual-imaginare pe un 
plan transempiric mai profund al existenţei. Descartes, când încearcă 
să explice mişcarea planetelor în jurul Soarelui cu ajutorul unor „vâr¬ 
tejuri cosmice de eter", teoretizează printr-un concept-imagine. 
Dalton, când explică legea raporturilor proporţionale în procesele 
de combinare a elementelor chimice prin teoria „atomilor", recurge 
la un concept-imagine. La fel procedează fizicienii actuali care, pentru 
a lămuri diverse fenomene, se servesc de cutare sau cutare „model 

* în ediţiile anterioare celor Humanitas, termenul „întunecat" a fost înlo¬ 
cuit aici şi infra cu „întuneric". La pp. 627 şi 628, Blaga opune „întunecatul" 
„luminosului" şi „întunericul" „luminii" ( n.red ’.). 

atomic", imaginat când în sens „corpuscular", când în sens „ondula¬ 
toriu", sau imaginat, după nevoie, atât corpuscular, cât şi ondulatoriu. 

în gândirea pe care într-un sens mai larg o putem numi „ştiin¬ 
ţifică", atât antică, cât şi modernă, întâlnim aşadar chiar de la început, 
şi anume în gândirea ioniană, un procedeu explicativ în virtutea 
căruia multiplicitatea, diversitatea empirică, e supusă unei reducţii 
la un factor mai fundamental, transempiric. Ionienii reduc în acest 
chip totul la „apă", la „aer", la „foc". Mai târziu, Aristotel, pentru a-şi 
explica fenomenele cromatice, încerca o reducţie la faptul pretins 
mai fundamental al combinării albului şi negrului, iar în timpuri 
moderne un Teofrast, Robert Boyle sau Goethe teoretizează în acelaşi 
fel. E vorba în procedeul explicativ în chestiune despre o reducţie a 
unui material empiric multiplu şi variat la concepte-imagini unifica¬ 
toare, mai simple. Notăm că procedeul explicativ asupra căruia stă¬ 
ruim apucă încă din timpuri vechi, şi anume chiar în gândirea greacă, 
pe două drumuri, prin ceea ce se pregătesc de fapt două tipuri dife¬ 
rite de gândire ştiinţifică. Reprezentantul clasic al unuia din aceste 
drumuri devine Aristotel, reprezentantul celui de-al doilea drum 
este Democrit. Căci şi în „atomistica" lui Democrit avem de-a face 
cu o „reducţie"; multiplicitatea calitativă a empiriei apare aici redusă 
la un concept-imagine unificator, mai simplu: la „atomi" sau la par¬ 
ticule indivizibile despre care se presupune că prin amestec, prin 
îmbinare şi dezbinare produc toate fenomenele. Orice schimbare 
„calitativă" apare în această perspectivă redusă la mişcare de corpus- 
cule invizibile. Pe unul din drumurile pe care apucă teoretizarea, 
reducţia are loc de la calităţi la alte calităţi care sunt privite ca fiind 
mai simple, mai fundamentale; pe al doilea drum care poate fi ur¬ 
mărit de la Democrit până în ştiinţa de tip galileo-newtonian, reduc¬ 
ţia are loc de la „ calităţi “ la concepte-imagini de natură „cantitativă". 
Dacă la Democrit procedeul în discuţie nu apare încă îmbinat cu 
matematica, la Newton-Huygens-Dalton procedeul se îmbină cu 
matematica. Iată încă o dată intervenind în constituirea ştiinţei de 
tip galileo-newtonian suprametoda ştiută: procedeul reducţiei la con¬ 
cepte-imagini este admis în ştiinţa de tip modern (galileo-newto- 
nian) numai în acel mod al său care este susceptibil de o îmbinare 
cu matematica; celălalt mod, deşi „raţional", este eliminat sau doar 
provizoriu tolerat. 

Să se reţină că în actele de teoretizare cu ajutorul unor concep- 
te-imagini este vorba despre un proces net, distinct de teoretizare 
abstractă pe planul „legilor". Prin actele de teoretizare abstractă se 
stabilesc concepte pur şi simplu, şi aceasta fie în sensul ştiinţei de tip 
aristotelic, fie în sensul ştiinţei de tip galileo-newtonian; că cele două 
moduri de „teoretizare", adică cel abstract şi cel imaginar, se combină 
de obicei atât în ştiinţa de tip aristotelic, cât şi în ştiinţa de tip gali¬ 
leo-newtonian se înţelege de la sine - totuşi, sub raport logic şi meto¬ 
dologic, cele două moduri de teoretizare, adică teoretizarea pe plan 
de „legi" prin concepte şi teoretizarea pe plan transempiric cu ajutorul 
unor concepte-imagini, trebuie clar separate. 

In legătură cu teoretizarea prin concepte-imagini, mai avem încă 
o seamă de observaţii de făcut. S-a văzut că şi în gândirea ştiinţifică 
antică se recurgea adesea la acest mod. Rămâne totuşi de remarcat 
că în gândirea antică teoretizarea „imaginară" intervenea ca un 
procedeu separabil într-un ansamblu de alte procedee, câtă vreme 
în ştiinţa de tip galileo-newtonian acest mod apare numai în cuplu 
metodologic cu matematica. In ştiinţa de tip galileo-newtonian, se 
recurge numai la concepte-imagini susceptibile de o îmbinare cu 
matematica. „Corpusculele" la care Newton reduce lumina sunt mai 
„mari" sau mai „mici", deci măsurabile, deci matematizabile. „Undele 
de eter" imaginate de Huygens sunt mai „lungi" sau mai „scurte", 
deci măsurabile, deci matematizabile. „Atomii" chimiei fizice actuale 
au un mai mare sau mai mic număr de electroni prin ceea ce ei sunt 
direct matematizabili. Faţă de această situaţie, rămâne un fapt că 
teoretizarea prin concepte-imagini nu face cuplu cu matematica nici 
în fizica lui Aristotel, nici în teoria culorilor a lui Goethe. Fizica lui 
Aristotel recurge, pentru a lămuri mişcarea „naturală" a corpurilor 
terestre, la conceptul-imagine de natură psihologică a nostalgiei „locu¬ 
rilor naturale". Iată un concept-imagine, o ipoteză care în nici un 
fel nu admite o conjugare cu matematica. Goethe, pentru a explica 
diversitatea infinită a fenomenelor cromatice, propune ipoteza com¬ 
binării în felurit dozaj şi în diverse condiţii a luminosului cu întu¬ 
necatul. Ne găsim şi de astă dată în faţa unei ipoteze ce refuză orice 
tratament matematic. Nu e lipsit de interes să amintim că în Anti¬ 
chitate s-a ajuns totuşi uneori şi la o teoretizare „imaginară" care ar 
fi îngăduit o matematizare: în atomistică. Nici autorii atomisticii, 
nici urmaşii lor din Antichitate nu s-au gândit însă nici un moment 

să procedeze la o ajustare în sens matematic a ipotezei în chestiune. 
Un singur exemplu antic s-ar putea cita când, incidental, teoretizarea 
imaginară se conjugă cu perspectiva matematică: ne gândim la teoria 
corpusculară a lui Platon cu privire la natura intimă a celor cinci 
„elemente 1 ': apă, aer, foc, pământ şi eter. 

In tratatele de logică s-a relevat de atâtea ori importanţa metodei 
analogiei în procesul de dezvoltare a „cunoştinţelor" ce le putem achi¬ 
ziţiona cu privire la fenomene şi la substraturile lor. Capitolul despre 
„analogie" al logicii mai îngăduie oareşicare dezvoltări. Metoda ana¬ 
logiei şi-a găsit o aplicare din cele mai rodnice în legătură cu cele 
mai înalte aspiraţii ale spiritului doritor de cunoaştere. Metoda ana¬ 
logiei joacă un rol capital în orientări adesea chiar diametral opuse 
ale spiritului, căci o descoperim atât în plăsmuirile mitice, cât şi în 
teoretizarea ştiinţifică. Nu este cazul să luăm în dezbatere aici toate 
chestiunile ce le ridică metoda analogiei. Vom releva numai câteva 
aspecte ale ei. 

Oricine s-ar ocupa câtuşi de puţin de aceste probleme ştie foarte 
bine că orientarea noastră în lume şi în viaţă n-ar fi cu putinţă, nici 
chiar în zone foarte restrânse, dacă nu ne-am călăuzi la fiecare pas 
de metoda analogiei. Procedeul intervine chiar şi în cele mai simple 
relaţii cotidiene ale noastre cu semenii şi cu mediul înconjurător. 
Manifestările semenilor le interpretăm în analogie cu fapte cu care 
ne-am familiarizat prin experienţa noastră intimă, personală. Se ştie 
apoi în ce măsură copilul şi primitivul interpretează cel mai adesea 
şi fenomenele naturii în acelaşi chip, proiectând intr-un fel debor¬ 
dant experienţa sa intimă asupra lumii înconjurătoare. Cea mai veche 
dintre cosmologiile ce ne-au rămas din culturile arhaice, şi anume 
cea babiloniană, oferă un exemplu de aplicare paroxistă a „analogiei". 
In cosmologia babiloniană, lumea este imaginată ca având trei ceruri 
suprapuse planului terestru, dar aceste ceruri sunt închipuite după 
chipul şi asemănarea lumii pământeşti; despre orice lucru şi fiinţă, 
şi chiar despre configuraţii geografice precum ţări, fluvii şi cetăţi 
care se găsesc pe pământ, se presupune că şi-ar avea „corespondentul" 
în fiecare din cele trei ceruri. Tendinţa de a se interpreta lumea necu¬ 
noscută de-a dreptul în analogie cu lumea concretă cu care se ia con¬ 
tact prin simţuri a fost suficient subliniată atât cât priveşte copiii şi 
primitivii, dar şi cât priveşte culturile arhaice. De altmintrelea, ima- 

ginaţia mitică şi poetică s-a alimentat din plin la izvoarele „analogiei" 
în toate vremurile. 

In momentul când gândirea greacă iniţiază întru cunoaşterea 
lumii procedee şi orientări de natură mai raţională şi mai ştiinţifică, 
se reformează, printre altele, şi logica „analogiei". Nu se renunţă, 
cum poate că s-ar bănui la întâia vedere, câtuşi de puţin la „analo¬ 
gie" ca procedeu de lărgire a cunoştinţelor umane, dar procedeul e 
ţinut în anume limite. Când gânditorii greci caută să pătrundă în 
secretele de configuraţie, de articulaţie sau de componenţă, de struc¬ 
tură ale universului, ei nu mai recurg global la o pretinsă analogie 
ce ar exista între lumea terestră şi ceruri. Această analogizare concretă, 
plastică, însufleţită şi de proporţii cosmice, în cadrul căreia lucrează 
de obicei imaginaţia mitică, încetează cu timpul de a îndruma gân¬ 
direa scrutătoare a omului. Totuşi, gândirea va recurge la analogie ca 
la un procedeu permanent rodnic al cunoaşterii. Când Platon în¬ 
cearcă să-şi lămurească sieşi de ce un corp în mişcare, precum ar fi o 
piatră în mişcare, se opreşte la un moment dat, el va exploata în spi¬ 
ritul unei analogii animiste anume date de experienţă intimă: piatra 
se opreşte fiindcă „s-a ostenit". In fizica lui Aristotel, de asemenea, 
se mai face uz de această analogie animistă, şi anume în acele teze 
care vorbesc despre nostalgia corpurilor materiale spre locurile lor 
naturale. Piatra lăsată să cadă liber va năzui spre centrul Pământului 
ca paserea spre cuibul ei. Analogia animistă care, ca procedeu de cu¬ 
noaştere, deţinea locul de frunte în gândirea mitică nu mai apare la 
Platon şi la Aristotel decât ţinută în frâu de idealuri de cunoaştere 
ce implică şi alte procedee mai relevante. La Platon şi la Aristotel, 
părerile şi ipotezele ce se alimentează încă la izvoarele analogiei ani¬ 
miste apar ca simple enclave în cadrul unor sisteme de gândire ce 
pun accentul pe alte procedee, şi anume la Platon pe ideaţia vizio¬ 
nară sau pe matematică, iar la Aristotel pe degajarea conceptelor 
generice din empirie. Neapărat că această accentuată îndrumare a 
spiritului „analogic" în limitele unei ideaţii vizionare (ca la Platon) 
sau pe temeiuri empirice-conceptuale (ca la Aristotel) înseamnă, din 
punctul de vedere al cunoaşterii raţionale, un progres faţă de felul 
fantastic în care spiritul analogic se dezlănţuie în cosmogoniile mi¬ 
tice şi arhaice. îndeosebi procedeul aristotelic, care caută pe cât cu 
putinţă să stabilească „analogii" empirice între lucruri, reprezintă un 
important pas de pozitivare a spiritului analogizant. 

în teoriile speculative ale filozofiei greceşti, descoperim şi un alt 
mod de întrebuinţare a „analogiei". Speculaţia a deschis perspective 
largi asupra aspectelor ascunse ale lumii empirice. Desfăşurarea isto¬ 
rică a gândirii dovedeşte îndeajuns că, îndrumându-se spre revelarea 
secretelor mai profunde ale existenţei, teoria nu s-a putut lipsi de 
procedeul analogiei. Platon s-a văzut la un moment dat pus în situa¬ 
ţia de a încerca să-şi lămurească stările de agregare ale materiei. Cu 
privire la constituţia intimă a celor cinci „elemente" (pământul, apa, 
aerul, focul, eterul) care reprezintă tot atâtea stări de agregare ale ma¬ 
teriei, Platon propune ipoteza că pământul (adică toate corpurile 
„solide") ar fi compus din minuscule „cuburi" invizibile, câtă vreme 
celelalte „elemente" s-ar alcătui din mici corpuri geometrice, regulate 
(octaedri, icosaedri etc.), care se apropie cu atât mai mult de înfăţi¬ 
şarea sferei, cu cât elementele sunt mai mobile şi mai inconsistente. 
Evident, prin această teorie Platon susţinea eo ipso existenţa unor 
analogii secrete între lucruri. Un corp solid, oricât s-ar deosebi de 
un al doilea corp solid, are o analogie secretă cu acesta din urmă; oricât 
de neasemănătoare ca aspect, cele două corpuri „solide" ar fi deopo¬ 
trivă „compuse" din minuscule, invizibile „cuburi". Nu încape îndo¬ 
ială că punctul de plecare al teoriei lui Platon cu privire la componenţa 
corpusculară a elementelor şi cu privire la stările de agregare trebuie 
căutat în atâtea observaţii empirice curente care arată că un ansam¬ 
blu de „cuburi" prezintă o „soliditate" mai vădită decât un ansamblu 
de icosaedri sau de mici sfere. Teoria lui Platon are implicaţii de 
„analogie", şi anume de „analogie" care nu mai este „animistă" şi care, 
prin urmare, nu mai are nimic de-a face cu concepţiile „mitice". 
Teoria lui Platon cu privire la componenţa intimă a „elementelor" 
depăşeşte categoric spiritul analogicist propriu plăsmuirilor mitice. 

Spiritul analogiilor, aşa cum îl descoperim în concepţiile mito¬ 
logice despre lume sau în cosmologiile arhaice (egipteană, babiloniană, 
chineză), a suferit aşadar o întâie reformă datorită filozofiei şi gândirii 
ştiinţifice greceşti. Aici analogia animistă se mai întrebuinţează, dar 
pe o scară mai redusă şi în condiţii impuse cunoaşterii de alte metode. 
Şi aici apare şi un mod cu totul „neanimist" al analogiei (de exemplu 
în teoria corpusculară a lui Platon cu privire la stările de agregare). 

Concomitent cu înjghebarea ştiinţei de tip galileo-newtonian, are 
loc o nouă reformă în logica analogiei. Reforma se realizează în două 

sensuri. întâiul în legătură cu o nouă orientare a interesului ştiin¬ 
ţific, al doilea în legătură cu conjugarea cu matematica. Câteva cu¬ 
vinte despre întâiul sens al reformei în chestiune. Accentul interesului 
ştiinţific se deplasează de la descoperirea analogiilor empirice înve¬ 
derate între lucruri, între fenomene spre descoperirea analogiilor 
secrete între acestea. în acest proces intervine un nou criteriu, absent 
în gândirea antică: se caută anume analogia secretă între fenomene 
care aparent sunt disanalogice. Gândirea antică caută adesea analogii 
secrete între lucruri, dar totdeauna pe temeiul unor analogii empi¬ 
rice între ele. Oamenii de ştiinţă moderni aduc o îndrăzneală de altă 
calitate: ei postulează adesea analogii secrete chiar şi acolo unde, în 
chip aparent, empiric, avem de-a face cu evidente disanalogii, uneori 
chiar cu disanalogii împinse până la contrarietate. Newton bănuieşte 
o analogie secretă între mişcarea Lunii în jurul Pământului şi căderea 
unui corp material la pământ. Privind lucrurile strict empiric, Luna 
nu „cade“ la pământ; şi totuşi, Newton descoperă în mişcarea Lunii 
o componentă echivalentă „căderii 11 . Istoria ştiinţei de tip galileo-new- 
tonian, de la formularea teoriei gravitaţiei până la enunţarea teoriei 
relativităţii generalizate a lui Einstein, abundă în exemple care ilus¬ 
trează această aspiraţie gravă, susţinută spre descoperirea „analogi¬ 
ilor 11 secrete dintre fenomene, procese, lucruri, în ciuda „disanalogiilor 11 
empirice dintre ele. 

Şi acum câteva cuvinte despre al doilea sens al reformei spiritului 
analogizant. în ştiinţa de tip galileo-newtonian, aplicarea procedeului 
analogiei este condiţionată în sensul unei restricţii impuse de altfel 
aici tuturor metodelor: procedeul analogiei îşi dobândeşte aici vala¬ 
bilitatea şi eficienţa numai în cuplu cu matematica. în gândirea şti¬ 
inţifică de tip galileo-newtonian, spiritul analogizant operează pe de 
o parte mai generos, pe de altă parte mai condiţionat decât în gân¬ 
direa ştiinţifică antică. în ştiinţa de tip galileo-newtonian întâlnim 
acest procedeu în cuplu metodologic cu matematica atât în actele 
de teoretizare pe planul „legilor 11 , cât şi în actele de teoretizare „imagi¬ 
nară 11 pe plan „ipotetic". Câteva decenii înainte de Newton şi Huygens, 
italianul Grimaldi descoperea în domeniul opticii difracţia luminii 
şi fenomenul interferenţei. Când pentru explicarea acestor fenomene 
fizicianul italian propunea ipoteza „ondulaţiilor 11 , rostea unul din 
gândurile cele mai rodnice ce s-au ivit vreodată în istoria ştiinţei. 

Grimaldi postula o analogie secretă între lumină şi fenomenul mate¬ 
rial al „undelor“, şi aceasta în pofida tuturor disanalogiilor aparente, 
empirice ce există între lumină şi undele materiale observabile în 
natură. Ipoteza lui Grimaldi se schiţa viguroasă în spiritul ştiinţei de 
tip modern. Ipoteza avea un profil cu totul modern, de o parte prin 
aceea că indica cu toată îndrăzneala o analogie secretă dincolo de 
aparente disanalogii, de altă parte prin aceea că imaginea „undelor" 
ce constituie însuşi nucleul ipotezei se dovedea susceptibilă de o 
foarte amplă „matematizare". 

în Antichitate, omul vedea în teorie o finalitate a cunoaşterii. Omul 
„teoretizam" era supremul mod de existenţă la care, potrivit con¬ 
cepţiei lui Aristotel, se poate ridica o fiinţă terestră. în ce măsură se 
aprecia în Antichitate atitudinea „teoretizantă", ca atribut distinctiv 
al omului, rezultă şi din aceea că Aristotel concepea chiar şi Fiinţa 
Divină ca o existenţă „teoretizantă" într-o formă supremă: Dumnezeu 
era pentru el „gândirea gândirii". împrejurarea că în Antichitate se 
exalta valoarea „teoriei" pe plan metafizic, unde aceasta nici nu poate 
fi verificată în chip direct, nu e lucru de mirat dacă se ţine seama de 
structura şi înclinările spiritului grec; simptomatic pentru atitudinea 
funciar „teoretică" a spiritului grec rămâne însă faptul că în Antichi¬ 
tate nu se procedează la verificări practice prin observaţie sau expe¬ 
riment nici în cazul unor idei care erau oarecum făcute să fie supuse 
unei atari verificări. Se ştie astfel că în Antichitate s-a ajuns la o seamă 
de rezultate ştiinţifice, uneori cu totul uluitoare cât priveşte aproxi¬ 
marea realităţii. Eratostene, ca să dăm un exemplu edificator, a izbu¬ 
tit cu mintea sa combinatorie să calculeze pe un plan de pură teorie, 
totuşi aproximativ just, circumferinţa Pământului. Nimeni în Anti¬ 
chitate nu s-a gândit însă să procedeze la o verificare prin experienţă 
a rezultatelor obţinute pe cale teoretică. Antichitatea se mulţumea 
intr-adevăr cel mai adesea cu atitudinea spectacular-teoretică. Evident, 
nu s-ar putea spune că timpurile moderne ar aprecia „teoria" mai 
puţin decât anticul grec. Din contră, din cele ce am avut ocazia să 
arătăm, s-a putut vedea cât de îndrăzneţ se detaşează teoria modernă 
de simpla empirie, dacă comparăm situaţia cu cele ce se petreceau 
în Antichitate, şi s-a putut vedea pe ce drumuri de neconceput pentru 
gânditorul antic apucă de atâtea ori ştiinţa de tip galileo-newtonian 
care nu se sperie să ia cu teoriile ei de-a dreptul în răspăr empiria. 

Că în acelaşi timp ştiinţa de tip galileo-newtonian se dovedeşte atât 
de preocupată de a-şi „verifica" ideile, teoriile, ipotezele pe cale em¬ 
pirică şi experimentală, direct sau indirect, este un fapt incontestabil, 
un fapt care se înţelege însă aproape de la sine dacă ne amintim că 
acest tip de ştiinţă tinde spre o expansiune metodologică maximă. 
Toate metodele de cercetare sunt acceptate în ştiinţa de tip galileo-new¬ 
tonian, cu condiţia să fie susceptibile de a face de fiecare dată cuplu 
cu matematica. Cu această condiţie, se va acorda şi „verificării expe¬ 
rimentale" a rezultatelor teoretice obţinute pe toate celelalte căi o 
atenţie de o vigoare până la care spiritul antic n-a fost în stare să se 
ridice. „Verificarea experimentală" are, ca tendinţă desigur, legături 
cu atitudinea practică a omului modern. Verificarea experimentală a 
unor gânduri „teoretice" este calea cea mai sigură care-1 duce pe om 
la dominarea naturii prin teorie. Verificarea metodică pe cale experi¬ 
mentală a gândurilor teoretice este în fapt o verificare a potenţialului 
de „practicitate" inerent ştiinţei de tip galileo-newtonian. 

Neapărat că atât ştiinţa de tip antic, cât şi ştiinţa de tip galileo-new¬ 
tonian îngăduie o prevedere a faptelor. Am notat în marginea fizicii 
lui Aristotel că această „ştiinţă" fixează intr-adevăr unele reguli em¬ 
pirice cu privire la comportamentul lucrurilor. Regulile empirice nu 
arată ce se întâmplă cu lucrurile la care ele se referă în toate cazurile , 
dar ele arată ceea ce în condiţiile empiriei umane obişnuite se în¬ 
tâmplă cel mai adesea. In limitele unor „probabilităţi *, se poate deci 
„prevedea" şi cu ajutorul fizicii aristotelice. „Previzibilitatea" faptelor 
sporeşte însă dintr-odată enorm în cadrul ştiinţei de tip galileo-new¬ 
tonian. Acest spor uriaş de „previzibilitate" se explică prin diferenţa 
de structură dintre ştiinţa de tip galileo-newtonian şi ştiinţa antică. 
Dat fiind că metodele admise în cadrul ştiinţei de tip galileo-new¬ 
tonian sunt încorporate acesteia numai sub forma unor cupluri cu 
matematica, însăşi previzibilitatea faptelor ia un aspect matematic. 
Să ne înţelegem. In cadrul ştiinţei de tip galileo-newtonian avem 
de-a face cu previzibilitatea a două feluri de fapte. Este vorba mai întâi 
despre „fapte" care se prevăd în virtutea chiar a relaţiilor constante 
rostite sub formă de „legi" de înfăţişare matematică. E firesc ca aceste 
„legi", care prin natura lor aspiră să fixeze relaţii constante între 
factori variabili ai naturii, să permită o previzibilitate a faptelor, o 
previzibilitate de un mai înalt grad de stringenţă decât este aceea ce 
o poate avea previzibilitatea faptelor în perspectiva unor simple reguli 

empirice foarte aproximative, de tipul celor ce le găsim în fizica 
aristotelică. Dar mai este vorba în al doilea rând şi de o altă posibi¬ 
litate, despre previzibilitatea unor „fapte noi“ care se deduc dintr-o 
„teorie", adică dintr-un întreg ansamblu de legi şi ipoteze. Asemenea 
fapte noi, deduse mai întâi în chip „teoretic" din premise date, cer 
natural o „verificare", iar aceasta se face pe cale experimentală. O veri¬ 
ficare cu rezultat pozitiv a unor fapte noi poate fi socotită ca un argu¬ 
ment în favoarea „teoriei" din care s-au dedus faptele noi; o verificare 
cu rezultat negativ este un argument în dezavantajul teoriei. Este 
dată aşadar pe de o parte posibilitatea unei previzibilităţi de înalt grad 
de certitudine a faptelor ce se găsesc implicit cuprinse în termenii 
unei „legi". Şi este dată pe de altă parte posibilitatea unei previzibi¬ 
lităţi de fapte noi, ca atare ignorate în condiţiile de constituire a 
unei „teorii". Gradul de certitudine propriu acestui mod de previzi- 
bilitate depinde exclusiv de valoarea în sine a „teoriei". O „teorie" este 
cu atât mai valabilă, cu cât îngăduie mai multe şi mai certe previ¬ 
zibilităţi în ambele sensuri. în orice caz, istoria ştiinţei, mai ales a 
ştiinţei de tip galileo-newtonian, abundă în exemple ce dovedesc 
frecvenţa acestor moduri de previzibilitate. Teoriile, regulile, ipotezele 
pe care le-a promovat ştiinţa de tip antic nu sunt nici ele străine de 
aceste posibilităţi de a „prevedea", dar previzibilitatea pe linia regu¬ 
lilor empirice şi previzibilitatea faptelor noi deduse teoretic nu ating 
în ştiinţa de tip antic nici pe departe gradul de stringenţă pe care 
aceleaşi moduri de previzibilitate le obţin în cadrul ştiinţei de tip 
galileo-newtonian. Ca mărturie a celor spuse, să cităm „faptele noi" 
pe care un Hertz le-a produs şi le-a verificat pe cale experimentală în 
perspectiva teoriei lui Maxwell cu privire la fenomenele electromag¬ 
netice. Să ne gândim la descoperirea atâtor elemente chimice noi 
prevăzute cu uluitoare exactitate în atâtea dintre particularităţile lor 
pe baza sistemului periodic al lui Mendeleev. Sau, în legătură cu 
unele isprăvi mai recente ale ştiinţei, să amintim efectul Compton 
care putea să fie prevăzut pe temeiul teoriei fotonilor a lui Einstein; 
să ne gândim la comportamentul „ondulatoriu" al electronilor, efect 
ce a fost prevăzut în perspectiva mecanicii ondulatorii a lui de Broglie. 

Unul din aspectele fundamentale ale „suprametodei" de care şti¬ 
inţa de tip galileo-newtonian pare dominată în procesul ei de consti¬ 
tuire şi de dezvoltare este aşadar, fără de nici un echivoc, reglementarea 
intr-un sens determinat a expansiunii metodologice, ce caracterizează 
aspiraţiile intime ale acestei ştiinţe. Ştiinţa de tip galileo-newtonian 

se străduieşte să-şi asimileze cât mai multe metode cu putinţă, dar 
nu admite în limitele ei decât încorporarea acelor metode care pot 
forma cupluri cu matematica. Raportul dintre ştiinţa de tip gali- 
leo-newtonian şi matematică urmează deci să fie precizat în perspec¬ 
tiva „suprametodei“ care reglementează expansiunea metodologică 
a acesteia prin încorporarea mereu lărgită de „cupluri metodologice" 
în care matematica intră de fiecare dată ca un factor necesar al cu¬ 
plului. Roger Bacon (secolul al Xlll-lea), care a anticipat în multe 
privinţe ştiinţa de tip modern, a fost cel dintâi gânditor medieval 
care a subliniat atât necesitatea „experimentului", cât şi importanţa 
matematicii pentru ştiinţa despre natură. El afirma: „ Sine experientia 
nihil sufficienter sciri potesf* - şi, în afară de aceasta, el susţine că 
matematica este poarta şi cheia celorlalte ştiinţe. Credinţa lui Roger 
Bacon cu privire la importanţa matematicii pentru celelalte ştiinţe 
pluteşte în vag. Ea este similară în multe privinţe credinţei lui Platon 
că fără geometrie nu se poate intra în ţinuturile filozofiei. Mai târziu, 
un Leonardo dădea un profil mai precis postulatului că nici o cu¬ 
noştinţă nu devine certă decât prin aplicarea matematicii asupra 
observaţiei prin simţuri. Leonardo mai exprima şi ideea necesităţii, 
a determinismului mecanic în natură, pentru ca în perspectiva aceasta 
„mecanica" să-i apară ca un „paradis" al ştiinţelor matematice. Şti¬ 
inţa de tip galileo-newtonian ia apoi fiinţă pe aceeaşi linie prin cola¬ 
borarea mai multor generaţii de cercetători. Mai târziu, Immanuel 
Kant propune o vastă teorie a cunoaşterii în care ca un prototip de 
cunoaştere este considerată ştiinţa newtoniană. în prefaţa studiului 
său Metaphysische Anfangsgriinde der Naturwissenschafi (1786), Kant 
afirmă: „în orice disciplină a naturii se găseşte de fapt numai atâta 
adevărată ştiinţă câtă matematică se cuprinde în ea." 1 E cazul să 
spunem de pe acum că această apreciere a lui Kant păcătuieşte sub 
mai multe raporturi: 1. Kant crede că însuşi criteriul ştiinţei este 
matematica. Ceea ce echivalează cu o supraevaluare a acesteia, putând 
să ducă, precum i-a şi dus pe unii teoreticieni ai ştiinţei, la un pan- 
matematism. 2. Kant credea probabil că toate ştiinţele naturii vor 
lua o înfăţişare matematică, credinţă pe care procesul istoric de mai 
târziu nu a confirmat-o. 


* V. traducerea propoziţiei la p. 492, nota ( n.red .). 

1. „Injeder besonderen Naturlehre nur so viei eigentliche Wissenschaft tverden 
kdnne, als darin Mathematik anzutreffen ist.“ 

în legătură cu verdictul matematizant al lui Kant, ar fi însă îndeo¬ 
sebi de subliniat că, în ciuda excesivei aprecieri cu privire la importanţa 
structurii matematice a ştiinţelor despre natură, filozoful nu ne-a 
oferit totuşi decât o idee foarte vagă şi globală despre aspectul mate¬ 
matic al ştiinţei de tip galileo-newtonian. în privinţa aceasta, el nu 
spune în esenţă mult mai mult decât unii gânditori pregalileeni 
precum Roger Bacon sau Leonardo. Că ştiinţa despre natură trebuie 
să echivaleze cu o aplicare a matematicii asupra naturii e o anticipa¬ 
ţie merituoasă la un Roger Bacon sau la un Leonardo, dar un gând 
mai puţin merituos la Kant, care-1 rosteşte după ce ştiinţa de tip 
galileo-newtonian era deplin constituită. Din teoria cunoaşterii a lui 
Kant, ideea în chestiune iese încă suficient de neconturată. Vom ve¬ 
dea că în această idee, vagă în esenţă, despre raportul dintre ştiinţa 
newtoniană şi matematică stă şi pricina care l-a îndrumat pe Kant 
spre o atitudine care prea lesne putea să degenereze în panmatematism. 

Urmează, cu alte cuvinte, să hotărâm ce sens trebuie să se acorde 
postulatului care cere aplicarea matematicii asupra naturii? O apli¬ 
care a matematicii asupra naturii poate avea varii înţelesuri. Un Pita- 
gora aplica matematica asupra naturii în legătură directă cu observaţia 
empirică, dar el aplica matematica în sensul că el „număra" calităţi 
ale obiectului luat în considerare, ceea ce n-are nimic de-a face cu o 
aplicare justă şi fertilă a ştiinţei în chestiune. în notă mai „ştiinţifică" 
întru câtva era să fie Platon când aplica matematica asupra naturii, 
închipuind „corpusculele" de diverse forme regulat-geometrice din 
care s-ar alcătui cele cinci „elemente" ale naturii, dar şi această pro¬ 
iecţie a geometriei în univers avea un caracter prea speculativ şi apă¬ 
rea legată de un sector prea izolat şi aproape suspendat în gol, al 
realităţii, ca să fi putut intra în patrimoniul permanent al ştiinţei 
umane. Aristotel, mai apoi, apelează incidental la expresii matematice, 
formulând unele relaţii empirice între fenomene, încercare din capul 
locului ratată, deoarece pretinsa precizie a formulei se găsea în grav 
dezacord cu aproximaţiile foarte elastice ale empiriei care servea drept 
temei formulei. Arhimede izbuteşte cu adevărat să stabilească unele 
„legi" fundamentale ale staticii, dându-le şi o formulare matematică. 
Prin aceasta, totuşi, nu se constituie încă ştiinţa de tip galileo-new- 
tonian. Nivelul metodologic intrinsec al acesteia era condiţionat de 
intrarea în acţiune a unei „suprametode". în procesul de constituire 
a ştiinţei de tip galileo-newtonian intervine o „suprametodă" care se 

serveşte de matematică, dar nu în raport direct cu natura, ci în raport 
cu metodele diverse cu care urmează să fie abordată natura. Cu 
ajutorul matematicii, suprametoda reglementează intr-un fel „meto¬ 
dele" de aplicat asupra naturii. Ca să se ajungă la ştiinţa de tip 
galileo-newtonian, nu era suficient să se aplice matematica asupra 
naturii. De altfel, natura rămâne imună faţă de un asalt direct al 
matematicii. Aplicarea matematicii devine fertilă numai când se face 
în combinaţie cu alte metode. Mobilizând cât mai multe metode, 
ştiinţa de tip galileo-newtonian îşi apropie natura pe diverse planuri 
de cunoaştere. „Metodele" umplu cu un conţinut această ştiinţă; mate¬ 
matica e destinată să împrumute precizie şi rigoare fiecărei metode 
utilizate şi de asemenea să solidarizeze metodele intr-un front com¬ 
pact faţă de natură. Suprametoda stă de pază ca în corpul ştiinţei să 
nu intre nici o metodă care nu se poate conjuga cu matematica, for¬ 
mând un cuplu închegat. Astfel, precum am încercat a arăta, mate¬ 
matica intră în ansamblul ştiinţei de tip galileo-newtonian numai 
conjugată cu o serie de metode sub înfăţişare de „cupluri metodo¬ 
logice". Şi anume astfel: 

1. Ajustarea cadrului de ansamblu al naturii dat prin factorii „spa¬ 
ţiu" şi „timp" se face intr-un sens precis; atât spaţiul, cât şi timpul, 
fiecare pentru sine, sunt astfel ajustate încât să devină susceptibile 
de o „matematizare". 

2. Observaţia empirică e folosită în cuplu cu matematica. 

3. Experimentarea se face în spirit matematic. 

4. „Legile" (şi conceptele relaţionale) iau un aspect matematic, fie 
că aceste legi sau concepte se obţin pe cale inductivă, fie că ele iau 
fiinţă prin procese teoretice mai complexe care duc la idei ce iau 
uneori în răspăr empiria. 

5. Teoretizarea cu ajutorul unor concepte-imagini pe un plan ime¬ 
diat transempiric se realizează într-o formă susceptibilă de mate¬ 
matizare. 

6. Dezvoltarea şi lărgirea sistematică a cunoştinţelor de care este 
capabilă ştiinţa de tip galileo-newtonian se efectuează în general tot 
în spirit matematic. 

7. Procedeul analogiei care intervine atât de frecvent în actele de 
teoretizare se aplică fără îndoială şi în ştiinţa de tip galileo-newto¬ 
nian, dar numai în limite făcând posibilă o matematizare. Prin îm¬ 
binare cu matematica, procedeul analogiei dobândeşte o înfăţişare 

de „analogie exactă". în ştiinţa de tip galileo-newtonian, procedeul 
analogiei exacte îşi găseşte o utilizare din cele mai ample, şi aceasta 
atât în actele de teoretizare pe planul „legilor", cât şi în actele de 
teoretizare „imaginară". Nu mai puţin însă pe planul dezvoltării şi 
lărgirii sistematice a ştiinţei. 

8. Faptele noi care în cadrul ştiinţei de tip galileo-newtonian se 
pot deduce din cunoştinţele obţinute prin metodele precedente sunt 
„deduse" şi „imaginate" tot în spirit matematic. 

9. Experimentul de verificare a faptelor noi (pct. 8) este de ase¬ 
menea supravegheat în chip matematic. 

Nu am enumerat cu acestea decât în mare planurile şi metodele 
de cercetare prin care matematica intră, ca prin tot atâtea porţi, în 
corpul ştiinţei de tip galileo-newtonian. Simpla enumerare a acestor 
„cupluri metodologice" constituie în realitate o dovadă dintre cele 
mai elocvente că înăuntrul ştiinţei de tip galileo-newtonian lucrează 
o „suprametodă". Rostul acestei suprametode este de a reglementa 
într-un sens determinat expansiunea metodologică a ştiinţei de tip 
galileo-newtonian. 

Intervine acum neîntârziat întrebarea dacă o atare suprametodă, 
de care presupunem că ar fi călăuzită ştiinţa de tip galileo-newto- 
nian, nu ar putea fi echivalentă cu orientarea în general a acestei şti¬ 
inţe potrivit unui ideal matematic. Avem convingerea că acesta nu 
e cazul. Şi vom încerca unele argumente. Se pot cita desigur o seamă 
de reprezentanţi ai panmatematismului. După opinia acestor expo¬ 
nenţi ai panmatematismului, ştiinţele naturii ar fi cuprinse şi răpite 
de un proces de matematizare datorită căruia ele s-ar transforma 
încetul cu încetul, dar inevitabil, în matematică. Cu alte cuvinte, meto¬ 
dele diverse despre care vorbeam mai sus şi care, după părerea noastră, 
ar forma tot atâtea cupluri cu matematica ar trece, după opinia pan- 
matematiştilor, printr-un proces de combustie în focul matematicii. 
O asemenea opinie revine la ideea kantiană că ştiinţa, nu numai 
aceea de tip galileo-newtonian, ci ştiinţa naturii în genere, este şi trebuie 
să fie „matematică". S-a văzut cât de diferite sunt metodele ce-şi dau 
întâlnire în corpul ştiinţei de tip galileo-newtonian. Rostul „mate¬ 
matizării" căreia îi este supusă fiecare din aceste metode nu ni se 
pare însă a fi combustia în matematică. Există, după cum vom dovedi, 
o suprametodă în ştiinţa de tip galileo-newtonian, şi această supra¬ 
metodă există mai presus de „matematizare", căci accentul ei cade 

în cele din urmă pe funcţia ce-i revine de a instala în corpul ştiinţei 
un control reciproc al tuturor metodelor ce se găsesc în cuplu cu 
matematica. Ne întâmpină aici un aspect de care se cuvine să ţinem 
seama în permanenţă. Sensul cel mai intim al suprametodei în raport 
cu natura este de a exploata la maximum posibilităţile inerente 
fiecărei metode, îndrumându-le prin îmbinare de fiecare dată cu 
matematica spre o performanţă supremă. încât opinia că ştiinţa de 
tip galileo-newtonian s-ar îndruma spre desfiinţarea metodelor care 
ar fi înlocuite prin matematică nu poate fi decât o eroare. La început, 
fiecare metodă din cele multe încorporate ştiinţei de tip galileo-new¬ 
tonian intră în exerciţiu în alianţă cu matematica, pentru ca mai pe 
urmă să se ajungă încetul cu încetul la o „fuziune", fără ca mate¬ 
matica să se substituie vreodată chiar virtuţilor specifice metodelor 
în chestiune. Procesul ni se descoperă ca având două feţe: metoda 
absoarbe cât mai multă matematică, dar şi matematica, punându-şi 
la contribuţie elasticitatea, se adaptează cât mai mult la posibilităţile 
metodei. Dezvoltarea ştiinţei de tip galileo-newtonian în faza ei cea 
mai recentă, în legătură cu fizica cuantică, nu permite să fie inter¬ 
pretată ca având loc decât în acest sens complex şi plin de nuanţe, 
iar nu ca şi cum ar avea tendinţa netă şi multilaterală de a se trans¬ 
forma în matematică. 

Dar pentru a identifica prezenţa efectivă, inalterabilă în felul ei, 
a unei „suprametode" în procesul de constituire şi de dezvoltare a şti¬ 
inţei de tip galileo-newtonian, se cere imperios să ne îndreptăm 
atenţia şi asupra altor aspecte ale ei. 

Una dintre feţele asupra căreia urmează să stăruim este eliminarea 
progresivă din câmpul preocupărilor ştiinţifice de tip galileo-newto¬ 
nian a tuturor metodelor sau procedeelor care prin natura lor nu 
pot fi cuplate de matematică şi care, în acelaşi timp, oricare ar fi apor¬ 
tul lor, pot fi evitate fără pierdere serioasă cât priveşte prestaţia la 
care este chemată în ansamblul ei ştiinţa în discuţie. 

Făcând incursiunile necesare în istoria gândirii umane, atât în 
timpuri străvechi, începând chiar cu paleoliticul, când se ivesc întâile 
forme de civilizaţie, cât şi în timpuri istorice propriu-zise, adică în 
arhaic, în Antichitate, în Evul Mediu şi în veacurile moderne, vom 
remarca degrabă prezenţa gândirii mitice şi magice printre modu¬ 
rile spirituale ale omului. Gândirea mitică şi magică intervine de 
altmintrelea şi în cele mai multe sisteme filozofice alături de alte 

procedee de natură mai mult sau mai puţin „raţională", şi anume atât 
la greci, cât şi la alte popoare care au creat o „filozofie". Nu vom ig¬ 
nora împrejurarea că bunăoară chiar şi conceptele numerice apar în 
vechime, dar şi în veacuri mai recente, adeseori învestite cu funcţie 
„magică". Numere precum 1, 3, 7, 9 dobândesc un relief ca unele 
ce ar fi înzestrate cu ascunse puteri „magice". Amintim pentru ilus¬ 
trare că în timpul gnosticismului antic se scriau tratate despre toate 
fenomenele, în a căror structură şi articulaţie se descoperea „puterea" 
numărului 7. Ce fascinaţie n-a exercitat apoi numărul 3?! De la teo¬ 
logia indică şi teologia creştină până la metafizica lui Hegel, câte 
viziuni n-au fost croite sub puterea de sugestie a cifrei căreia o multi¬ 
milenară tradiţie de gândire magică i-a fixat un loc aparte în con¬ 
ştiinţa oamenilor?! Dar când e să se arate înrâurirea gândirii magice şi 
mitice, nu trebuie să ne limităm numai la domeniul viziunilor meta¬ 
fizice! Surprindem şi în gândirea de orientare „ştiinţifică" prezenţa 
gândirii mitice, cât şi a gândirii magice, în atâtea din ideile ce s-au 
rostit cu privire la natură - la greci, la arabi, în Evul Mediu european, 
în timpul Renaşterii şi, cu recrudescenţe intermitente, în epoca roman¬ 
tismului şi chiar în zilele noastre. Faţă de o asemenea situaţie rămâne 
un fapt că ştiinţa de tip galileo-newtonian a căutat să evite elemen¬ 
tul mitic şi elementul magic sau, când acestea totuşi s-au strecurat 
în corpul ei, ea s-a străduit să le elimine încetul cu încetul, aspirând 
în cele din urmă la completa lor înlăturare. Principala raţiune ce a 
animat acest proces consistă în împrejurarea că elementul mitic şi 
elementul magic nu permit o matematizare consecventă. Nu încape 
îndoială că şi în corpul ştiinţei de tip galileo-newtonian mai stăruie 
reziduuri mitice şi magice, dar în cursul dezvoltării ei se remarcă o 
tot mai categorică tendinţă de abolire a lor. Nu ne putem ascunde 
faptul că la Galilei, geniu eminamente ştiinţific jucând un rol atât 
de hotărâtor pentru constituirea noului tip de ştiinţă, se găsesc încă 
o seamă de elemente, produse ale unor moduri de gândire incom¬ 
patibile cu matematizarea. De amintit ar fi pentru exemplificare în 
primul rând ideile teologice (mitice în esenţă) ce se amestecau în 
concepţia lui Galilei cu privire la originea mişcării planetelor în ju¬ 
rul Soarelui. După concepţia lui Galilei, planetele ar fi avut în mo¬ 
mentul când au fost „create" numai o „cădere" spre Soare; un sens ce 
ar fi dus la catastrofa căderii în Soare, dacă aceasta n-ar fi fost pre¬ 
venită printr-un impuls de mişcare pe care Dumnezeu l-a dat plane- 

telor perpendicular pe linia căderii! O asemenea viziune mitică ar fi 
compatibilă doar cu realizările picturale ale unui Michelangelo, dar 
câtuşi de puţin cu postulatele intrinsece ale unei gândiri ştiinţifice 
de tipul aceleia al cărei ctitor devenea Galilei însuşi. Nu e tocmai 
lipsit de interes să notăm că în gândirea ştiinţifică a lui Galilei se mai 
găsesc şi atâtea alte elemente mitice-magice. El crede încă, alături de 
Antichitate şi de Evul Mediu, în „oroarea de vid“ a naturii. Puternic 
stăpânit de spiritul matematicii, Galilei va încerca să stabilească pe 
cale „experimentală" cât de mare este această oroare de gol a naturii. 
Şi descoperă „experimental" că, în pompele de apă, apa se ridică 
datorită pretinsei „orori de vid" proprie naturii până la înălţimea de 
18 coţi italieni*. Suficient de straniu ni se pare astăzi că Galilei nu 
s-a putut dezbăra de ideea mitică-magică a ororii de vid ca presu¬ 
pusă calitate a naturii, cu toate că el ştia că apa se ridică în pompe 
numai până la o anumită înălţime şi cu toate că, în acelaşi timp, el 
cunoştea şi greutatea aerului. El iniţiase doar epocale experimente 
în aceeaşi direcţie, arătând contra lui Aristotel că aerul nu are prin 
natura sa tendinţa de a urca, ci este el însuşi un corp „greu" ca orice 
materie. Cu aceasta s-ar zice că marele om de ştiinţă italian ţinea în 
mână, ca o pâine caldă, premisele ştiinţifice necesare pentru a explica 
ridicarea apei în pompe, nu prin oroarea de vid a naturii, ci prin 
presiunea atmosferei asupra apei. Galilei nu efectuează însă această 
„relaţie". El ajunge la rezultate experimentale şi matematizate atât 
cu privire la greutatea în general a materiei, cât şi cu privire la inten¬ 
sitatea pretinsei orori de vid a naturii; totuşi, aceasta nu a fost, se pare, 
suficient ca el să facă şi pasul decisiv spre teoria matematizată a 
fenomenelor în chestiune. îi lipsea o altă informaţie „experimentală" 
şi matematizată: el nu făcuse experimente la altitudini diferite, ceea 
ce i-ar fi dat prilejul să constate o variere matematică a greutăţii aeru¬ 
lui în funcţie de altitudine şi o variere matematică echivalentă a 
pretinsei orori de vid proprie naturii în funcţie de aceeaşi variere de 
altitudine. Când Pascal va duce la bun sfârşit aceste experimente, el 
va oferi numaidecât şi teoria matematizată a fenomenelor în ches¬ 
tiune. O „oroare de vid" a naturii, dacă ar exista o asemenea calitate, 
n-ar varia matematic în funcţie de altitudine! Şi cu aceasta se elimină 
o dată pentru totdeauna din ştiinţă ideea mitică-magică despre o 

* Un cot italian măsoară aproximativ 0,6 m, aşadar aici este vorba de o 
înălţime de aproape 11 m ( n.red. 

pretinsă calitate „esenţială" a naturii în existenţa căreia se credea cu 
obstinaţie de două mii de ani. 

Un alt exemplu de eliminare a elementelor mitice-magice, prin 
natura lor incompatibile cu o matematizare, ni-1 oferă Kepler. Acest 
om de ştiinţă, prin a cărui activitate ştiinţa de tip galileo-newtonian 
îşi găsea o promovare epocală încă înainte de Newton, a publicat în 
tinereţe o lucrare Mysterium cosmograpbicum* (1596) în care el în¬ 
cerca, printre altele, să pună în lumină unele pretinse armonii geo¬ 
metrice ce ar exista între orbitele planetare. Kepler fusese derutat de 
„magia" ce o exercitau asupra imaginaţiei sale cele cinci corpuri 
regulate ale lui Pitagora - care jucaseră de altfel un rol nu mai puţin 
arbitrar şi în cosmologia lui Platon. Avem de-a face la Kepler cu o 
teorie aparent matematizată. Matematizarea teoriei avea adică raţi¬ 
uni „magice" şi nu se făcea pe temeiul unor observaţii strict mate¬ 
matizate ale fenomenelor naturale. Ideea că natura ar prefera anumite 
„forme" avea de altmintrelea şi implicaţii mitice datorită cărora ar¬ 
bitrarul şi animismul se infiltrau din plin în astronomia kepleriană. 
La Kepler mai găsim, în aceeaşi operă de tinereţe, şi ideea că plane¬ 
tele s-ar mişca pe orbitele lor fiind purtate de „suflete" planetare 
{animae motrices ). Evident, printr-o asemenea animare gândirea mitică 
devenea încă o dată complicea ştiinţei kepleriene. Mai târziu, 
Kepler revine, criticându-şi singur teoria sufletelor planetare: „In lu¬ 
crarea mea despre Marte, am arătat că nu există asemenea suflete." 
Şi Kepler adaugă că în loc de „suflet" trebuie pus cuvântul „putere". 
„Mai demult - scrie el - am crezut că puterea ce mişcă planetele ar 
fi intr-adevăr un suflet... Când însă am băgat de seamă că această 
putere scade la depărtări mai mari... am dedus că ea trebuie să fie 
de natură corporală." 1 Asistăm aici Ia actul de eliminare a unui ele¬ 
ment mitic, act motivat prin aceea că elementul mitic ar fi incom¬ 
patibil cu anume observaţii ce au reuşit să se matematizeze. S-ar 
putea invoca o mulţime de alte exemple ilustrând procesul prin care 
elementele mitice şi magice sunt necurmat surghiunite din corpul 
ştiinţei de tip galileo-newtonian - şi aceasta nu numai la începuturile 
ştiinţei, ci în tot cursul dezvoltării ei. Spre a întări cele spuse, e sufi- 

* Titlul original complet: Prodomus dissertatiomim mathematicarum conţinem 
mysterium cosmograpbicum ( n.red .!). 

1. Johannes Kepler, Gesammelte Werke, voi. I, p. 176. 

cient să amintim că unul din conceptele care s-au menţinut cel mai 
mult şi cu o impresionantă încăpăţânare în fizică este acela al „acţiu¬ 
nii la distanţă" (actio in distans ) pe care Newton l-a încetăţenit aici. 
De-abia recent, prin „fizica relativităţii", conceptul acţiunii la dis¬ 
tanţă a fost atins de un verdict iară apel. Şi nu încape vorbă că acest 
concept închidea în sine reziduuri paradoxale de gândire magică. 

Am avansat în cercetarea noastră metodologică spre un punct 
unde va trebui să ne pronunţăm şi asupra unui alt aspect al „cri¬ 
teriului" matematic în cadrul „suprametodei". Fără îndoială că un 
proces care face cu putinţă ştiinţa de tip galileo-newtonian în tot 
ansamblul ei este „raţionalizarea" realităţii empirice. Fără de acte de 
raţionalizare ştiinţa n-ar lua fiinţă. Dar raţionalizarea realităţii em¬ 
pirice poate avea loc în diverse chipuri. Şi asupra acestei diversităţi 
de chipuri e cazul să ne înţelegem. Iată bunăoară că unul din modu¬ 
rile de raţionalizare consistă în organizarea cunoştinţelor empirice 
în forme ale gândirii „logice". Un atare proces a început, să zicem, 
intr-un fel mai sistematic şi purtând un accent de independenţă faţă 
de gândirea mitică şi magică, odată cu filozofia ioniană care caută 
substanţa de bază a universului, sau „arheul" (dăm şi termenul grec, 
deoarece acesta redă mai adecvat nuanţele încă animiste ale princi¬ 
piului substanţial în căutarea căruia se găseau ionienii). Era vorba la 
ionieni de o raţionalizare susceptibilă de o interpretare divergentă, 
vagă încă cel mai adesea, echivocă. Vrem să spunem că ionienii raţio¬ 
nalizau empiria atât pe calapodul „identităţii", cât şi pe calapodul 
„identităţii contradictorii" (adică al identităţii de sens dialectic), dar 
ei efectuau aceste operaţii fără conştiinţa principiilor de gândire şi 
în chip aplicat - dar şi aceasta intr-un fel embrionar, fără de a se 
lansa pe linia ultimelor consecinţe ale atitudinii lor raţionalizante. 
După ce raţiunea, în sens de inteligenţă logic structurată, şi-a cu¬ 
cerit încetul cu încetul autonomia după ce şi-a ascuţit uneltele în 
diverse direcţii, s-a putut ajunge la un moment dat şi la o exaltare a 
formelor posibile ale ei. După ce raţiunea s-a luat pe sine însăşi în 
posesie printr-un tot mai asiduu exerciţiu funcţional, s-a putut crede 
la un moment dat că singurele ei funcţii deplin legitime ar fi acelea 
ce se exercită în cadrul principiului logic al identităţii. Călăuzită de 
un atare postulat, raţionalizarea empiriei putea să ia forme excesive 
tocmai pe această linie logicizantă. Pentru spiritul raţionalist care-şi 
descoperea virtuţile, se deschidea aici un drum de ispită. Raţiunea, 

de una singură, vrăjită de propria ei lege, a cedat tendinţei de a imo¬ 
biliza „realul" şi de a deprecia în genere acele aspecte ale empiriei 
care opun o rezistenţă încercărilor de a fi gândite „fără contradicţie". 
Situaţia era complexă şi împingea spre soluţii radicale. Una din solu¬ 
ţiile posibile încerca s-o impună şcoala eleată. Soluţia eleată ilus¬ 
trează intr-adevăr una dintre cele mai mari ispite care pot deruta 
spiritul omenesc. Raţionalizarea de sens eleat manifestă tendinţa exce¬ 
sivă de a reţine din empirie în mod unilateral numai aspecte statice 
şi unificatoare. Atitudinea sfârşea prin negarea oricărui aspect al rea¬ 
lităţii, de natură a nu putea fi gândit în tiparul „identităţii". Se ştie 
cum, dând urmare postulatului suprem al identităţii, Parmenide 
ajungea la concluzia că existenţa este unică şi neschimbată, multi¬ 
plicitatea şi schimbarea în infinita lor diversitate fiind doar aparenţă, 
iluzie. Zenon eleatul a speriat nu numai minţile timpului său cu 
argumentele destinate să demonstreze că „mişcarea", neputând fi 
„gândită" decât sub forma unor contradicţii, ar fi imposibilă. Şcoala 
eleată a îndrumat aşadar „raţionalizarea" în chip unilateral şi excesiv 
spre albia identităţii. Să presupunem că o asemenea tendinţă ar fi 
avut un mai larg ecou şi că s-ar fi definitivat în spiritul omenesc. 
Consecinţa unei atari orientări ar fi fost aceea că realitatea empirică 
ar fi rămas abolită sub unele din aspectele sale cele mai importante, 
şi anume sub aspectul multiplicităţii şi sub aspectul dinamicului 
(schimbare şi mişcare). Suntem perfect îndrituiţi să ne întrebăm dacă 
în condiţiile create de şcoala eleată ar fi putut vreodată să ia fiinţă 
ştiinţa de tip galileo-newtonian. Dacă premisele şi modul de raţio¬ 
nalizare pe calapodul identităţii, proprii şcolii eleate, ar fi devenit un 
bun obştesc, luând proporţii de curent, sau s-ar fi universalizat, s-ar 
fi produs o eclipsă în dezavantajul gândirii „ştiinţifice". O existenţă 
în care multiplicitatea şi mişcarea ar fi absente poate fi desigur foarte 
„raţională" în sine, dar în faţa unei asemenea existenţe matematica 
se găseşte mai mult sau mai puţin interzisă, căci exclusiv cu numărul 
„unu", exaltat în chip mistic spre a nu admite alături de el nici mă¬ 
car pe „doi", nu se poate efectua nici o operaţie aritmetică, iar un 
spaţiu din care se elimină orice multiplicitate este ca şi anulat şi ex¬ 
clude deci orice construcţie geometrică. Intr-o lume eleată, raţiona¬ 
lizată până la totala absorbţie în forma „identităţii", matematica 
rămâne în fapt o disciplină fără aplicaţie, dacă nu cumva ea şi-ar 
descoperi bucuria nefirească de a se aplica jucăuş asupra unei lumi 




METODE, CUPLURI METODOLOGICE, SUPRAMETODĂ 553 


iluzorii. „Iluzoriul'' nu prea este însă chemat să promoveze aplicarea 
asupra lor a unor metode care prin toate implicaţiile lor se înteme¬ 
iază pe credinţa într-o realitate cel puţin până la un punct cog¬ 
noscibilă şi determinabilă. Că matematica nu ţine să se aplice unei 
lumi iluzorii ni se pare un fapt desăvârşit ilustrat prin modul cum 
ea s-a dezvoltat în India. Se ştie că în India aritmetica şi algebra au 
găsit căi de dezvoltare mai ample şi mai juste decât în Grecia, unde 
a fost cultivată mai mult geometria. In India, matematica s-a eman¬ 
cipat mai hotărât de sub constrângerile empiriei, ale concretului pal¬ 
pabil, alcătuindu-şi în mare măsură o zonă a ei aparte, abstractă - 
ceea ce a favorizat apariţia unor concepte precum al lui „zero" sau al 
numerelor negative. Ceea ce, evident, reprezintă epocale cuceriri. Să 
ne gândim prin comparaţie la deficienţa grecilor în privinţa aceasta. 
Diofant, cel mai mare matematician al grecilor, considera ecuaţiile 
ce dau soluţii exprimabile în mărimi negative drept „imposibile". 
Deficienţele acestea, care par a indica unele limite proprii stilului de 
gândire grec, nu i-au împiedicat totuşi pe greci să încerce o „aplicare" 
a matematicii asupra naturii pe o scară cum nu s-a încercat în India. 
In Grecia, matematica numerelor nu s-a dezvoltat ca în India; cu 
toate acestea, această matematică şi-a găsit la greci un început de apli¬ 
care în ştiinţele naturii, câtă vreme în India nu s-a întrezărit opor¬ 
tunitatea unei asemenea aplicări în ştiinţele naturii. Ne întâmpină 
aici o situaţie destul de paradoxală, care se lămureşte, credem, prin 
împrejurarea că în India s-au răspândit devreme anume idei, potri¬ 
vit cărora natura ar fi o simplă iluzie ( maya ). Aceste idei de prove¬ 
nienţă filozofică şi religioasă erau în India un bun obştesc şi, în 
consecinţă, un punct de reper chiar pentru gândirea ştiinţifică. E 
învederat lucru ideea că natura, cu multiplicitatea şi diversitatea pro¬ 
ceselor şi fenomenelor sale, ar fi o „iluzie" nu reprezenta un factor 
ce ar fi putut să promoveze aplicarea matematicii asupra naturii. îm¬ 
prejurarea nu împiedica însă dezvoltarea matematicii în sine ca 
domeniu autonom, cel puţin în anume aspecte ale ei care nu sunt 
prea condiţionate de contactul mai susţinut al spiritului cu empiria. 
Grecii s-au găsit şi ei la un moment dat în situaţia extremă de a 
reteza posibilităţile de aplicare a matematicii, aceasta datorită atitu¬ 
dinii şcolii eleate, care, din fericire pentru dezvoltarea ştiinţei, nu a 
avut însă repercusiuni prea adânci şi prin toate consecinţele ei asupra 
atmosferei generale de gândire. Dacă în Grecia s-ar fi răspândit 



554 EXPERIMENTUL ŞI SPIRITUL MATEMATIC 


concepţia eleată despre multiplicitate, diversitate, mişcare - înţelese 
ca aspecte iluzorii ale existenţei -, s-ar fi ajuns degrabă şi în gândirea 
europeană la anihilarea aplicării matematicii în studiul naturii. Una 
din reacţiile datorită cărora avea să se prevină orice înviere a eleatis- 
mului în gândirea europeană s-a produs prin constituirea chiar a 
ştiinţei de tip galileo-newtonian. In momentul când ştiinţa de tip 
galileo-newtonian s-a înjghebat mulţumită unei „suprametode" care 
tindea să-şi facă accesibilă natura prin „cupluri" metodologice etero¬ 
gene, prin „cupluri" în care matematica intra de fiecare dată ca unul 
din factori, acest tip de gândire zădărnicea prin „suprametoda" sa, 
asistată sub atâtea raporturi de „matematică", o raţionalizare excesivă 
a empiriei pe calapodul „identităţii", o raţionalizare aşa cum în 
condiţiile lor istorice o încercau eleaţii, dar care nu mai puţin poate 
să constituie o permanentă ispită pentru mintea omului care nici în 
sterilitate nu vede totdeauna o primejdie. Şi acestui mod de raţiona¬ 
lizare ce imobilizează existenţa şi escamotează multiplicitatea şi 
diversitatea acesteia i se opune într-o largă măsură ştiinţa de tip ga¬ 
lileo-newtonian. E clar că şi ştiinţa de tip galileo-newtonian tinde 
spre o raţionalizare a empiriei şi că şi ea se mişcă pe linia „identi¬ 
tăţii", dar ea nu avansează pe această linie decât în măsura în care 
prin procedeele utilizate nu se zădărniceşte matematizarea empiriei. 
Ştiinţa de tip galileo-newtonian înaintează pe linia raţionalizării pe 
calapodul „identităţii" până aici, dar nu mai departe, până aici - adică 
până la limita unde o asemenea raţionalizare nu distruge condiţiile 
ce fac cu putinţă aplicarea matematicii asupra naturii. Eleaţii dis¬ 
trugeau aceste condiţii - cel puţin teoretic. Şi faţă de o asemenea 
primejdie, ştiinţa de tip galileo-newtonian a ştiut să ia atitudinea 
preventivă, necesară chiar de la început. Iată intervenind din nou 
spiritul matematic, ca un factor de „suprametodă": niciodată raţio¬ 
nalizarea orientată spre „identitate" nu se va deda în spirit de tip 
galileo-newtonian unor excese, căci în cadrul suprametodei de care 
această ştiinţă este călăuzită, spiritul matematic va interveni ca o 
frână ce zădărniceşte atari devieri. Rămâne să mai notăm că, într-o 
lume „eleată", nici „experimentul de nici un fel n-ar putea să prindă 
fiinţă ca metodă de cercetare a naturii. Implicând intervenţia activă 
a omului în mersul fenomenelor, experimentul contrazice prin de¬ 
finiţie structura unei lumi eleate, lume în care nu este cu putinţă 
nici „activitate", nici „mers". Evitând excesul eleat, ştiinţa de tip 

galileo-newtonian îşi putea asimila în spiritul „suprametodei“ sale şi 
experimentul. 

In ştiinţa de tip galileo-newtonian, raţionalizarea se ţine aşadar 
în rezervă faţă de postulatul „identităţii". Şi aceasta are loc în virtu¬ 
tea unei suprametode în care matematica este angajată în multiple 
sensuri. In cadrul „suprametodei" ce domină constituirea şi dez¬ 
voltarea ştiinţei de tip galileo-newtonian, matematica joacă deci un 
rol amplu, îndeplinind diverse funcţii: 

1. Cu ajutorul matematicii, suprametoda creează o serie de „cu¬ 
pluri metodologice". Astfel se reglementează expansiunea metodo¬ 
logică a ştiinţei de tip galileo-newtonian. 

2. Criteriul matematizării este utilizat în cadrul suprametodei şi 
în sensul eliminării progresive din corpul ştiinţei de tip galileo-new¬ 
tonian a tuturor elementelor de cunoaştere şi a tuturor metodelor 
incompatibile cu matematizarea. 

3. Spiritul matematic joacă în cadrul suprametodei rol de frână 
în calea raţionalizării excesive pe linia „identităţii", prevenind com¬ 
bustia şi sterilitatea eleată. 

4. Suprametoda de care este dominată ştiinţa de tip galileo- 
newtonian, făcând uz în acest triplu sens de criteriul matematic, ve¬ 
ghează totuşi ca matematica să nu se substituie metodelor încorporate 
ştiinţei. Idealul spre care tinde ştiinţa de tip galileo-newtonian nu 
este matematizarea ca atare a existenţei, ci exploatarea maximă a 
tuturor metodelor încorporate, cu tot ce ele pot să presteze pe linia 
cunoaşterii. Conjugarea metodelor cu matematica prilejuieşte acestora 
doar o supremă performanţă, dar nu este destinată a conduce la 
înlocuirea lor prin matematică. 

5. Suprametoda de care se arată călăuzită ştiinţa de tip galileo-new¬ 
tonian îşi manifestă eficienţa în chipul cel mai învederat şi sub un 
alt raport. Descoperim anume în ea tendinţa de a solidariza toate 
metodele încorporate în vederea unui control reciproc al acestora, 
ceea ce revine la afirmaţia că matematica nu este singurul criteriu al 
controlului. 

Asupra celor arătate la pct. 5 urmează însă să mai vorbim. 

Aristotel, care - precum se ştie - a fost înainte de Ptolemeu cel 
mai de seamă promovator al concepţiei antice cu privire la configu¬ 
raţia şi structura universului astronomic, închipuia în centrul lumii 
sfera imobilă a Pământului şi în jurul acesteia sferele cereşti planetare 

şi astrele. Istoria gândirii antice dinainte de Aristotel înregistrează 
însă şi unele concepţii care contestă centralitatea Pământului şi imo¬ 
bilitatea acestuia. Astfel, Filolaos din şcoala pitagoreică propusese 
cândva teoria despre un pretins foc central în jurul căruia ar roti 
toate corpurile astrale, planetare şi de asemenea Pământul, căruia i 
se adăuga şi un Contrapământ ce s-ar găsi totdeauna în opoziţie cu 
Pământul, de cealaltă parte a focului central. Mai târziu, la Platon 
se găsesc unele aluzii clare la concepţii evident heliocentrice. Un 
elev al lui Platon, Heraclide Ponticul, susţinea rotaţia Pământului în 
jurul axei sale. Oricum, Aristotel cunoştea aceste concepţii sau altele 
similare. Dar el le respinge, recurgând la un argument ce i se părea 
decisiv: aceste teorii ar fi contrazise de empirie; simţurile ne arată 
„fără posibilitate de discuţie" că Pământul e imobil. Iată încă o dată 
cum Aristotel înţelegea să se refere întru sprijinirea concepţiilor sale 
direct la empirie. Trebuie să ţinem necurmat în vedere această refe¬ 
rire la empirie foarte lucidă când încercăm să caracterizăm ştiinţa de 
tip aristotelic. Se susţine de obicei că fizica lui Aristotel ar fi foarte 
speculativă. Adevărat e că această „ştiinţă" se dovedeşte prin unele 
teorii ale ei ca fiind eminamente speculativă, dar ea este în acelaşi 
timp foarte strâns legată de observaţia empirică cotidiană obişnuită. 
De reţinut este de asemenea că toate conceptele fundamentale la care 
parvine fizica aristotelică au încă ombilicul legat de matricea empi- 
riei. La Aristotel se poate vorbi de empirie ca de o instanţă de con¬ 
trol, iar raţiunea aristotelică înţeleasă ca organ al ştiinţei nu pledează 
niciodată pentru idei care iau în răspăr empiria. Imaginaţia teoretică, 
oricât de fanteziste ar fi drumurile pe care rătăceşte, recurge în ştiinţa 
aristotelică adesea, şi ea, la metoda analogiei, dar analogia e între¬ 
buinţată de Aristotel în aşa fel că noţiunea-imagine de bază are 
totdeauna o acoperire directă în empirie. Situaţia devine cu totul 
alta de îndată ce examinăm structura şi procedeele ştiinţei de tip 
galileo-newtonian. Empiria este mai întâi principial înlocuită prin 
„experiment". Dar pentru ştiinţa de tip galileo-newtonian, observaţia 
experimentală nu devine niciodată o atât de accentuată şi unilaterală 
instanţă de control cum se întâmplă să fie empiria pentru ştiinţa de 
tip aristotelic. In gândirea de tip galileo-newtonian, gândirea teo¬ 
retică se serveşte desigur de observaţia experimentală ca de un punct 
de plecare şi ca de un punct la care va trebui din nou să ajungă, dar 
nu-şi face din faptele experimentale o instanţă unilaterală. Gândirea 
teoretică se dedă adesea unor idei care iau în răspăr empiria şi care 

nu au o acoperire experimentală directă , ci cel mult indirectă (de 
exemplu ideea despre „mişcare" ca stare indestructibilă prin sine 
însăşi a corpurilor). In gândirea teoretică de tip galileo-newtonian, 
se parvine uneori la ipoteze ale căror concepte-imagini de bază sta¬ 
bilesc analogii secrete între fenomene, între care în mod direct em¬ 
piric anevoie s-ar putea efectua vreo comparaţie. Ce asemănare 
„empirică" directă este între fenomenele cromatice-luminoase şi 
imaginea „undelor"? Legătura între faptele de observaţie şi ideile 
teoretice („legi" şi „ipoteze") este aşadar în ştiinţa de tip galileo-new¬ 
tonian mult mai indirectă decât în ştiinţa de tip aristotelic. Omul de 
ştiinţă de tip galileo-newtonian mai ştie apoi că faptele experi¬ 
mentale ce ajung în sfera sa de observaţie sunt susceptibile adesea de 
interpretări diametral opuse şi că îndeosebi „faptele noi", deduse 
teoretic şi verificate experimental, îşi găsesc chiar „identificarea" lor 
ca atare numai într-o perspectivă teoretică , adică în acea perspectivă 
în care au fost de fapt descoperite. Controlul ce-1 exercită ştiinţa de 
tip galileo-newtonian asupra rezultatelor sale ni se prezintă cu alte 
cuvinte ca o problemă mult mai complexă decât a putut să fie vre¬ 
odată orice operaţie de acelaşi gen în cadrul ştiinţei de tip aristotelic. 
Criteriile de asimilare şi de discriminare ţin în ştiinţa de tip galileo- 
newtonian de înaltul ei potenţial metodologic, şi exclusiv de acesta, 
fără de a se identifica vreodată cu criteriile intrinsece ale unei singure 
metode. „Experimentul" care şi-a găsit o înflorire specială, fără pre¬ 
cedent, înăuntrul ştiinţei de tip galileo-newtonian este numai una 
din metodele ei, o metodă de eminentă importanţă pentru păstrarea 
permanentă a legăturilor cu existenţa, dar care nu devine niciodată 
unica instanţă de supraveghere. Experimentul intră în corpul ştiinţei 
de tip galileo-newtonian numai în cuplu metodologic cu matematica; 
datorită acestei împrejurări, experimentul dobândeşte un spor de 
claritate şi de rigoare. Dar nu numai atât. Experimentul apare în 
cadrul ştiinţei de tip galileo-newtonian numai solidarizat cu o seamă 
de cupluri metodologice eterogene, în vederea unui control reciproc 
asupra căruia decide o suprametodă. Numai în perspectiva aceasta, 
a controlului reciproc, impus de o suprametodă tuturor cuplurilor 
metodologice aliniate matematic, se poate afirma că Pământul se 
mişcă, deşi această afirmaţie este contrazisă de empiria directă. Numai 
în această perspectivă se poate afirma, fără de a da motive de scandal, 
că o „culoare" oarecare este „undă" de cutare lungime şi frecvenţă, 

cu toate că nici o empirie directă nu poate fi invocată ca acoperire 
pentru enunţul în chestiune. 

„Experimentul" nu poate fi îndeajuns slăvit pentru eficienţa sa ca 
metodă prin care achiziţionăm informaţii în legătură cu existenţa 
ce ni se descoperă prin simţuri şi de asemenea pentru rolul său ca 
metodă de verificare a faptelor noi previzibile pe temeiuri teoretice. 
Unul din oamenii de ştiinţă care a promovat în chip epocal experi¬ 
mentul ca metodă de cercetare este chiar Galilei. Şi totuşi, Galilei 
însuşi avertizează cititorii împotriva exagerării importanţei experi¬ 
mentului; aceasta în lucrarea sa De motu. Avertismentul este adresat 
fără îndoială acelora care ar dori să facă din „experiment" o unică şi 
unilaterală instanţă de supraveghere a demersurilor ştiinţifice, aşa 
cum Aristotel a procedat cu empiria. Fără a-şi da seama cu toată 
luciditatea filozofică de structura etajată şi de înaltul potenţial me¬ 
todologic al ştiinţei la a cărei întemeiere proceda, Galilei a presim¬ 
ţit că noua ştiinţă avea să fie îndrumată de alte porunci decât 
ştiinţa antică. 

Interesant, pentru a ilustra controlul reciproc în vederea căruia 
ştiinţa de tip galileo-newtonian solidarizează o serie de cupluri 
metodologice, eterogene în fiinţa lor, dar aliniate în spirit matematic, 
este exemplul ce ni-1 oferă „legea minimului efort" de care s-a făcut 
cândva mare caz în ştiinţă în general. Originea acestei idei poate fi 
urmărită până în Antichitate. Şi nu e de mirare. O asemenea idee 
cu privire la comportamentul naturii a putut să apară într-adevăr în 
Antichitate, dat fiind că până la un punct ea implică o anume „ani¬ 
mare" a naturii. Că o fiinţă înzestrată cu viaţă psihică tinde să ducă 
la capăt un lucru, să realizeze o ţintă cu un efort cât mai mic cu pu¬ 
tinţă, cu o minimă cheltuială de energie, putea să formeze şi în 
timpuri străvechi obiectul unei observaţii psihologice. Că natura 
anorganică, neanimată va proceda în acelaşi chip putea să fie o idee 
întemeiată pe analogie cu fiinţele vii. Galilei nu era străin de o atare 
animare metafizică, sau mitică dacă vreţi, atunci când îi atribuia 
naturii o înclinare finalistă spre „simplicitate", susţinând că natura 
nu multiplică lucrurile fără a fi nevoie de aceasta, că ea uzează tot¬ 
deauna de mijloacele cele mai simple şi mai uşoare şi că nu face 
nimic în zadar. 1 Kepler a încercat să aplice „legea" minimului efort 


1. Galileo Galilei, Idialoghi sui massimi sistemi ..., III, Opera, tom I, p. 429. 

într-o problemă mai circumscrisă atunci când a dat explicaţia feno¬ 
menului de refracţie a razei de lumină ce trece dintr-un mediu trans¬ 
parent mai puţin dens în altul mai dens. Oameni de ştiinţă şi 
gânditori au recurs apoi la această idee întru explicarea celor mai 
diverse fenomene ale naturii, încât pe la mijlocul veacului al XVIII-lea 
un Maupertuis vorbea chiar despre „principiul" minimului efort ca 
despre un principiu matematic fundamental al naturii. Ideea îşi 
găsise într-adevăr o expresie matematică. Dar ideea în discuţie era, 
precum s-a arătat mai târziu, produsul unui mod de a gândi care nu 
rezista „controlului reciproc “ în vederea căruia ştiinţa de tip galileo- 
newtonian îşi mobiliza „cuplurile metodologice". Neapărat că ideea 
minimului efort îşi putea descoperi aplicaţii empirice în psihologie, 
poate şi în biologie până la un punct. încercându-se însă asupra Na¬ 
turii (cu majusculă), ideea introducea aici o intenţionalitate care eo 
ipso ducea la o animare de sens şi de proporţii mitice... Şi astfel, în 
ciuda faptului că îşi găsise o articulare matematică, ceea ce o făcea 
deosebit de aptă pentru o încorporare în ştiinţa de tip galileo-newto- 
nian, ideea a fost totuşi eliminată încetul cu încetul din această ştiinţă. 
Exemplul demonstrează că o idee care izbuteşte să se exprime mate¬ 
matic nu dobândeşte cu aceasta eo ipso şi dreptul de cetăţenie în 
ştiinţa de tip galileo-newtonian. E nevoie pentru aceasta ca ideea să 
reziste sub toate raporturile şi controlului ce-1 exercită unul asupra 
celuilalt toate cuplurile metodologice eterogene, solidarizate în virtu¬ 
tea suprametodei de care sunt călăuzite ştiinţele naturii de tip exact. 

Criteriul matematic îşi are accentul său propriu care nu poate fi 
cu nimic confundat în cadrul ştiinţei de tip galileo-newtonian. Cri¬ 
teriul matematic este hotărâtor pentru asistenţa ce o dă suprametodei 
întru alegerea metodelor de care se va servi ştiinţa de tip modern. 
Datorită aceluiaşi criteriu, ştiinţa aceasta se umple de „rigoare" în 
toate încheieturile sale. Totuşi, criteriul nu trebuie exaltat în sens 
panmatematist. Se întâmplă adesea ca în domeniul fizicii un aspect 
fizical oarecare să dobândească o formulare matematică ce rămâne 
una şi aceeaşi, indiferent dacă teoria fizicală recurge întru explicarea 
aspectului la ipoteze diametral opuse. Imaginaţia teoretică poate să 
opereze de exemplu cu ipoteza unei materii continue sau cu ipoteza 
unei materii discontinue; cu toate că diametral opuse, ambele ipoteze 
pot fi compatibile cu una şi aceeaşi formulare matematică a unui 
aspect fizical. Cât priveşte atitudinea de luat faţă de una sau cealaltă 

ipoteză, este evident că în asemenea cazuri nu decide „matematica", 
ci „experimentul" sau tactul ştiinţific care spune omului de ştiinţă 
că ipoteza cutare este mai indicată decât cutare altă ipoteză. 

In general, suntem îndrituiţi să afirmăm că asupra unui rezultat 
oarecare, fie faptic, fie teoretic (lege sau ipoteză), ce ţine de dome¬ 
niul ştiinţei de tip galileo-newtonian nu decide niciodată numai 
metoda sau cuplul metodologic angajat direct în procesul prin care 
se ajunge la rezultatul în chestiune. Asupra fiecărui „fapt" sau „act 
teoretic" decide în cele din urmă ştiinţa cu întregul ei ansamblu de 
metode supravegheat de o suprametodă. 

Spre deosebire de toate sistemele filozofice şi modurile de gândire 
ştiinţifică, ştiinţa de tip galileo-newtonian ia fiinţă printr-o inovaţie 
metodologică reală, cu toate că nu conştientă. Inovaţia consistă în 
aceea că toate metodele ce sunt acceptate în această ştiinţă sunt ele 
însele supuse unei metode care le organizează, le ajustează, le călău¬ 
zeşte. Inovaţia principală a ştiinţei de tip galileo-newtonian faţă de 
ştiinţa de tip aristotelic sau faţă de ştiinţele empirice ale naturii este 
circumscrisă prin „suprametoda" ei. Datorită acestei suprametode 
ale cărei funcţii le-am pus în lumină, ştiinţa de tip galileo-newto- 
nian îşi cucereşte înaltul nivel şi potenţial metodologic. Datorită supra- 
metodei, ştiinţa de tip galileo-newtonian a putut să obţină o mai 
efectivă corespondenţă cu existenţa, cu toate că ea se dezvoltă mult 
mai degajat în raport cu empiria decât ştiinţa aristotelică, şi, dato¬ 
rită aceleiaşi suprametode, ştiinţa de tip galileo-newtonian a rătăcit 
incomparabil mai puţin pe drumuri ale fanteziei decât ştiinţa aris¬ 
totelică, cu toate că ea va lua adeseori în răspăr empiria şi se va deda 
unor construcţii teoretice ce lasă mult în urmă, sub raportul teme¬ 
rităţii, tot ce a putut să imagineze ştiinţa de tip antic. Cuplurile meto¬ 
dologice pe care suprametoda le introduce în fiinţa ştiinţei de tip 
galileo-newtonian îi prilejuiesc acesteia un grad de rigoare şi în 
acelaşi timp posibilităţi de exploatare a virtuţilor intrinsece proprii 
fiecărei metode pe o scară cum ştiinţa de tip antic nu a putut să 
viseze, cu toate că în chip rapsodic şi ştiinţa de tip antic s-a folosit 
când de mai multe metode, când de matematică în demersurile ei. 
Ceea ce i-a lipsit însă ştiinţei de tip antic a fost de fapt „suprametoda" 
pe care am căutat s-o punem în lumină în cele de mai înainte, cel 
puţin sub unele din aspectele şi articulaţiile ei esenţiale. 

Nu putem încheia acest capitol fără de a spune câteva cuvinte şi 
despre o altă trăsătură caracteristică ştiinţei de tip galileo-newtonian, 
care de asemenea se datorează suprametodei ce o călăuzeşte. Am ară¬ 
tat că şi în Antichitate s-a ajuns uneori, în diverse sisteme filozofice 
şi chiar în ştiinţa de tip aristotelic, la o vastă expansiune metodologică. 
Acea expansiune s-a efectuat însă întâmplător, iar nu pe temeiul 
unor cupluri metodologice în care ar intra totdeauna şi componenta 
matematică. In acea expansiune mai intrau apoi totdeauna şi metode 
care sunt de-a dreptul incompatibile cu matematizarea. Rezultatul 
inevitabil al acestei situaţii era că erorile ce decurg din ecuaţia perso¬ 
nală a fiecărui gânditor şi cercetător găseau în sistemele de gândire 
filozofică şi ştiinţifică ale Antichităţii aproape neîngrădite posibilităţi 
de înflorire. Din contră, datorită suprametodei sale, ştiinţei de tip 
galileo-newtonian îi este dată posibilitatea de a reduce simţitor 
erorile ce derivă din ecuaţia personală a cercetătorilor şi gânditorilor. 
Suprametoda, aşa cum o puserăm în lumină, promovează deper¬ 
sonalizarea progresivă a ştiinţei de tip galileo-newtonian. înainte de 
Galilei şi Newton, nu s-au creat în istoria gândirii umane niciodată 
coordonate şi condiţii, premise şi norme, care să favorizeze un con¬ 
formism constructiv şi să facă posibilă o colaborare rodnică între cer¬ 
cetători, cel puţin în măsura în care aceasta a fost cu putinţă în 
orizonturile deschise de ştiinţa de tip galileo-newtonian. 

încheind capitolul de faţă, nu ne vom ascunde un lucru: supra¬ 
metoda pe care am căutat s-o degajăm din fiinţa ştiinţei de tip gali- 
leo-newtonian nu a fost niciodată nici legiferată şi nici urmată ca o 
pravilă de norme lucide. Cele arătate rezultă însă din examenul pro¬ 
cesului istoric prin care a trecut ştiinţa de tip galileo-newtonian. 
Procesul continuă a se desfăşura sub ochii noştri. Suprametoda in¬ 
dică drumul însuşi pe care ştiinţa de tip galileo-newtonian umblă; 
ea rezumă atitudinea pe care această ştiinţă a luat-o cu o mare con¬ 
secvenţă faţă de propriile ei metode. Ca atare, ea circumscrie prin¬ 
cipiile metodologice de bază ale unei constituţii nescrise. 

INTUITIVITATEA ŞTIINŢEI 
ŞI EROAREA POZITIVISTĂ 

Pentru teoreticienii cunoaşterii care urmăresc cu interesul cuvenit 
evoluţia ştiinţei de tip galileo-newtonian, când ea pare a-şi accentua 
rigorile şi a-şi lărgi postulatele mult dincolo de cele iniţiale, se des¬ 
chide o serioasă, foarte serioasă problemă: aceea a intui tivi tăţii ştiinţei. 
In secolul al XlX-lea, atât teoreticienii cunoaşterii, cât şi cei mai 
mulţi oameni de ştiinţă înclinau să acorde postulatului cu privire la 
intuitivitatea ştiinţei o însemnătate deosebită, şi aceasta cam în sen¬ 
sul gândului rostit pe vremuri de filozoful de la Konigsberg: un con¬ 
cept fără intuiţie este gol, o intuiţie fără concept este oarbă. Dacă 
demersurile teoretice ale ştiinţei de tip galileo-newtonian s-ar fi 
desfăşurat numai pe calea formulărilor de „legi“ (care exprimă relaţii 
funcţionale în formă matematică), ştiinţa s-ar fi angajat intr-un pro¬ 
ces tot mai accentuat de abstractizare, şi aceasta odată cu lărgirea 
crescândă a domeniilor ei de cercetare şi paralel, mai ales, cu ritmul 
de unificare teoretică a acestor domenii. „Intuitive" ar fi rămas intr-un 
asemenea caz numai punctele de mânecare, empirice şi experimentale, 
ale cercetărilor. Elementul intuitiv nu a pătruns însă numai pe această 
poartă în aria ştiinţei de tip galileo-newtonian. Elementul intuitiv 
s-a infiltrat aici şi odată cu unele acte teoretice, şi anume prin acelea 
care, servindu-se de concepte-imagini , încearcă a reda ceva din na¬ 
tura imediată transempirică a fenomenelor. Planul de existenţă spre 
dezvăluirea căruia ştiinţa de tip exact tinde prin atari acte teoretice 
este considerat ca fiind până la un punct accesibil spiritului doar 
prin aproximaţii simbolice. Un asemenea drum s-a deschis chiar de 
la început ştiinţei de tip galileo-newtonian. Adevărat e că Newton a 
ţinut intr-un moment de supremă veghe să lanseze lozinca: „ Hypo - 
theses non fingoî‘ Ceea ce s-ar traduce liber prin cuvintele: „Nu ţin 
să născocesc ipoteze!" Dar pentru a înţelege în chip just ceea ce 
Newton voia să spună, trebuie să apreciem declaraţia în chestiune 
în contextul ei, care singur ne poate lămuri asupra sensului ce ur¬ 
mează a i se da. Newton îşi expune ideile cu privire la gravitaţia uni¬ 
versală. El ştie însă prea bine ce aşteaptă lumea de la un „filozof 1 : să 
arate care este „esenţa" sau chiar „cauza" unui asemenea fenomen. 
Ipotezele de la care Newton voia să se reţină sunt deci cele de orien¬ 
tare metafizică. Newton ştia prea bine că nu este oportun să se aven- 

tureze în ţinuturi care sunt incompatibile cu posibilităţile ce decurg 
din natura însăşi a ştiinţei la ale cărei întemeiere şi consolidare cola¬ 
bora cu toate darurile geniului său. Ceea ce nu înseamnă că el va 
repudia orice fel de „ipoteze". Din contră, în plan fizic, adică expe¬ 
rimental şi imediat „transempiric", el îşi îngăduia fără reticenţe astfel 
de „născociri". N-a rămas oare de la el una din ipotezele cele mai 
discutate în domeniul fizicii, aceea despre natura „corpusculară" a 
luminii? Un fenomen precum descompunerea spectrală a luminii 
devenea dintr-odată mai clar în toată articulaţia sa intimă printr-o 
asemenea ipoteză. Newton a fost aşadar un adversar declarat al ipo¬ 
tezelor metafizice, dar el a promovat prin „născocirea" amintită adinea¬ 
ori ipotezele fizicale ca atare, dând un exemplu clasic în ce sens 
urmează a se teoretiza în chip „ipotetic" în cadrul unei ştiinţe mate¬ 
matizate despre natură. Prin asemenea „ipoteze", ştiinţa îşi asimila 
o seamă de elemente intuitive alături de cele abstracte achiziţionate 
pe planul formulărilor de „legi". Dar spre a ne da seama de „intui- 
tivitatea" pe care ştiinţa o dobândeşte prin atari acte teoretice, amin¬ 
tim numaidecât şi o altă „ipoteză": ne referim la ipoteza lui Huygens, 
care s-a substituit pentru mult timp ipotezei newtoniene, dar care 
nu mai puţin era plăsmuită tot în spiritul ştiinţei de tip modern; e 
vorba despre ipoteza ce susţine natura ondulatorie a luminii. Mai 
târziu, când postulatele metodologice ale ştiinţei de tip galileo-new- 
tonian se impun şi chimiei, o foarte cunoscută teorie se încetăţeneşte 
aici datorită calităţilor ei ţinând de „intuitivitate": am numit teoria 
atomilor propusă de Dalton spre a servi drept suport imaginar unor 
relaţii abstracte ce chimia izbutise să le constate şi să le enunţe în 
legătură cu diverse procese cărora le sunt supuse elementele chimice. 

Şi urmează apoi eforturile foarte susţinute de a salva intuitivitatea 
ştiinţei de tip galileo-newtonian într-o fază de dezvoltare amplă şi 
tot mai abstractă a acesteia. In partea a doua a secolului al XlX-lea, 
cunoştinţele teoretice ale fizicii sunt enorm lărgite prin descoperirea 
legilor electrodinamice ale căror articulare şi întemeiere matematică 
au fost date de Maxwell. Marele fizician simţea el însuşi nevoia de a 
da un substrat de intuitivitate cunoştinţelor teoretice. El îşi face o 
adevărată ambiţie de a plasticiza rezultatele teoretice prin crearea unor 
modele mecanice (mechanical illustration ) a căror enunţare avea să 
devină nepieritorul său titlu de glorie. Un deosebit zel întru aceeaşi 
ţintă a manifestat mai târziu un om de ştiinţă ca Thomson. Acesta 

şi-a făcut aproape o profesie din elaborarea imaginară a unor mo¬ 
dele „mecanice" destinate a face mai intuitivă natura transempirică 
a fenomenelor. Astfel, pentru ilustrarea corpurilor elastice el imagi¬ 
nează nişte alcătuiri asemenea unor prisnele* rotitoare. Eterul cos¬ 
mic care în teoriile fizicale ale timpului era conceput ca mediu de 
propagare a luminii este închipuit de Thomson după modelul spumei 
de săpun. Ochiul minţii îşi cere drepturile sale. Thomson caută să 
şi-l satisfacă pe toate căile. „Atomii" el îi închipuia ca nişte vârtejuri 
inelare într-un lichid. Mărturie a tendinţei de a ilustra, tendinţă ce 
nu are numai un sens didactic, ci este inerentă ştiinţei, stă şi activi¬ 
tatea teoretică a oamenilor de ştiinţă mai recenţi, când ştiinţa de tip 
galileo-newtonian ia o întorsătură extrem de abstractă. Când feno¬ 
menele radioactivităţii au dus în chip de avalanşă la o transformare 
generală a teoriilor fizico-chimice, un Bohr şi-a refăcut de câteva ori 
„modelul atomic", căutând de fiecare dată să asigure un cât mai mare 
grad de intuitivitate noilor cunoştinţe teoretice. De astă dată, situa¬ 
ţia devenea însă tot mai complicată. Bohr credea că poate să vorbească 
cu un exces de detalii despre orbita electronilor, despre poziţia lor 
de moment, despre viteza lor. Bohr nu era însă zeul Indra despre 
care mitologia ne spune că, după o înfrângere îndurată în lupta sa 
cu alte puteri, s-ar fi refugiat într-un „atom" unde a găsit o lume în¬ 
treagă. Bohr era un simplu fizician care, pentru a descoperi ce se petrece 
în atom, are nevoie de unelte de observaţie, de mijloace fizicale de 
natură experimentală. Şi astfel, el îşi dă în cele din urmă seama că, 
atunci când ne întreţinea cu belşug de amănunte despre diversele 
aspecte ale priveliştii dinăuntrul atomului, el vorbea despre lucruri 
incontrolabile sau numai parţial controlabile şi că, pentru un obser¬ 
vator ce face uz de instrumente şi mijloace fizicale, fenomenele se 
petrec pe plan microfizic într-un fel ce nu mai îngăduie o transpu¬ 
nere intuitivă cu mijloace împrumutate din domeniul macrofizic. 
Cu aceasta începe criza intuitivităţii în fizica actuală. Fizica va lua o 
înfăţişare tot mai matematică. Unii teoreticieni vor fi chiar de păre¬ 
rea că ştiinţa aceasta se poate lipsi de „modelele intuitive". Un Hei- 
senberg propune fizica matriţelor**, angajând în expunere exclusiv 

* Prisnel (var. prâsnel) = titirez, sfârlează ( n.red .’.). 

** In ediţiile anterioare celor Humanitas, termenul „matriţă" a fost înlo¬ 
cuit cu „matrice" [n.red). 

rezultate experimentale şi posibilităţile de interpretare „matematică" 
a acestora, dar refuzându-şi ispita de a mai aduce în dezbatere situa¬ 
ţii şi procese pentru a căror determinare ar urma să se recurgă la 
imaginaţia teoretică. Cu aceasta, fizica e pe cale de a se transforma 
intr-un „nor de cifre", cum se exprimă un merituos teoretician al şti¬ 
inţei, ca Hugo Dingler. Unii filozofi încurajează în felul lor o atare 
tendinţă. Sub influenţa unui pozitivism de şcoală nouă, fizica ame¬ 
ninţă să se dizolve în experimentalism şi matematism. Dar oare nu 
ajungem cu aceasta în fapt la un început de realizare a programului 
propus de acei teoreticieni ai cunoaşterii, mai vechi, care socoteau 
că o ştiinţă a naturii este ştiinţă numai în măsura în care cuprinde 
empirie şi matematică aplicată? 

Pentru un cercetător mai atent, care a urmărit istoria ştiinţelor şi 
care cunoaşte rolul real al matematicii pentru constituirea şi dez¬ 
voltarea ştiinţei de tip galileo-newtonian, această fază, mai nouă, de 
matematizare a fizicii nu poate avea sub raport metodologic decât 
semnificaţia unei mutilări. Intr-adevăr, ne poate arăta cu suficiente 
mărturii istorice că ştiinţa de tip galileo-newtonian nu s-a străduit 
niciodată spre o reducţie metodologică, ci a aspirat totdeauna la o 
expansiune metodologică datorită unei suprametode care constituie 
o serie de cupluri metodologice cu ajutorul matematicii. Matema¬ 
tizarea nu reprezintă în cadrul ştiinţei o ţintă supremă. Matematica 
este ţinută la dispoziţia unei „suprametode" care vrea să exploateze 
în chip optim virtuţile inerente tuturor metodelor ce sunt susceptibile 
de o matematizare. Nu credem că prin evoluţia ei recentă fizica s-ar 
fi manevrat singură spre poziţia de a contrazice acest punct de vedere 
metodologic. Din examenul întreprins în capitolul anterior rezultă, 
cu suficientă probabilitate, că ştiinţa de tip galileo-newtonian este, 
prin chiar fiinţa ei, solidară cu punctul de vedere metodologic pe 
care l-am rostit mai sus. Tendinţa de a fixa ştiinţa de tip galileo-new- 
tonian în pur experimentalism şi în pur matematism nu pare să 
constituie decât o deviere de la linia istorică, o deviere regretabilă 
întrucât ar putea să ducă la o mutilare a destinului propriu acestei 
ştiinţe. împotriva unei orientări de sens exclusiv experimental-mate- 
matist pledează de altfel şi evoluţia de ultimă oră a fizicii. Când 
Louis de Broglie îşi lansa Mecanica ondulatorie, susţinând că mate¬ 
ria ar fi ea însăşi de natură ondulatorie, el nu se limita la efectuarea 
de experimente şi la matematizarea rezultatelor obţinute, ci se lăsa 

asistat în demersurile sale teoretice şi de un concept-imagine ca de un 
mijloc propice de a tatona natura mai profundă a fenomenelor. 
Conceptul-imagine este acela al „undei de materie". Nu încape în¬ 
doială că realizarea mintală a acestui concept-imagine prezintă o 
seamă de dificultăţi, deoarece îi incumbă sudarea unor elemente 
contradictorii. Realizarea nu este totuşi mai dificilă decât aceea pe 
care a înfruntat-o conceptul-imagine al „particulelor de energie" pe 
care îl punea în circulaţie cu atâta timp înainte teoria cuantelor a lui 
Max Planck. Atât într-un caz, cât şi în celălalt, se operează cu supra¬ 
punerea a două concepte-imagini care, potrivit modului obişnuit de 
a gândi, rămân incompatibile una cu cealaltă. In conceptul-imagine 
al „undei de materie", aşa cum pare a-1 postula fizica actuală, se supra¬ 
pun conceptul-imagine al „materiei" închipuită corpuscular şi con¬ 
ceptul-imagine de „undă". Pe plan „logic", mintea noastră nu suportă 
un atare antagonism de concepte-imagini referite la unul şi acelaşi 
obiect, dar psihologic este cu putinţă o trecere rapidă de la unul la 
celălalt. Mintea se poate familiariza încetul cu încetul cu o asemenea 
pendulare între termeni care se exclud. Acelaşi fusese mai demult cazul 
conceptului-imagine al „particulelor de energie" din teoria cuantelor. 
In chip obişnuit, „energia" nu ne-o putem închipui decât sub cate¬ 
goria „conţinutului"; teoria cuantelor propune însă s-o imaginăm 
sub formă de „particule". Şi aici e vorba despre o suprapunere de con¬ 
cepte-imagini care, deşi se exclud în fond, se cer totuşi îmbinate 
într-un fel sau altul. Prin pendularea rapidă între termeni se poate 
obţine simulacrul psihologic al unităţii lor postulate. Exemplele ce 
le invocăm constituie o dovadă că fizicienii mai noi ţin în fapt aşa 
de mult la o anume intuitivitate a „teoriei", încât se arată dispuşi să 
ia asupra lor mai curând riscul de a trebui să introducă antinomia 
în teorie decât să renunţe la intuitivitate. Este în discuţie însuşi rolul 
imaginaţiei teoretice în ştiinţă, şi cu aceasta un întreg sector al dome¬ 
niului crezut accesibil al spiritului uman. Discuţia între cei ce vor să 
menţină neştirbit programul ştiinţei de tip galileo-newtonian şi aceia 
care pledează în favoarea unei ştiinţe ce se reduce la empirie mate¬ 
matizată revine în definitiv la chestiunea dacă din obiectivul ştiinţei 
trebuie amputat sectorul „transempiric" sau nu. în realitate, fizicienii 
mai noi care au propus teorii, precum aceea despre natura ondula- 
torie a materiei sau aceea despre natura discontinuă a energiei, s-au 
decis împotriva amputării sectorului transempiric din obiectivul şti- 

inţei. Cu aceasta, ei s-au hotărât în favoarea imaginaţiei teoretice şi 
deci a intuitivităţii. Prin atitudinea luată, fizicienii cei mai de seamă 
de astăzi dovedesc că aşa-numita „criză" nu macină propriu-zis in- 
tuitivitatea fizicii actuale, ci, evident, o altă structură a acesteia, şi 
anume „logicitatea" ei întemeiată pe principiul identităţii. Şi intr-ade¬ 
văr, dacă luăm în considerare teorii precum aceea despre natura 
ondulatorie a materiei sau aceea despre natura corpusculară a ener¬ 
giei, se poate spune că prin ele nu se renunţă la intuitivitatea teore¬ 
tizării; intuitivitatea acestor teorii se realizează doar într-un fel 
extrem de alambicat. 1 


1. Despre aspectele şi consecinţele filozofice ale teoriei duale cu privire la 
natura luminii (Louis de Broglie) ne-am ocupat în repetate rânduri în lucrările 
noastre încă din anii ’30 - astfel în Eonul dogmatic şi în Cunoaşterea luciferică. 
Arătam deja atunci că această teorie nu constituie, după părerea noastră, un 
impas şi nici un simptom de „criză" a fizicii. Din contră, susţineam noi, ea 
este întâia veste despre o metodă, grea de consecinţe şi plină de promiţătoare 
perspective de importanţă epocală, şi că această metodă, pe care o numeam a 
„antinomiei transfigurate", se cere aplicată în cele mai diverse domenii - astfel 
în biologie şi în metafizică. Acest lucru l-am şi încercat noi înşine în Dife¬ 
renţialele divine (1939, apărută în 1940). Se pare că oamenii de ştiinţă şi filo¬ 
zofii din Occident n-au ajuns decât mult mai târziu la această înţelegere pozitivă 
a teoriei duale despre lumină ca având consecinţe metodologice de cea mai 
mare însemnătate. Iată ce spune în această privinţă, dar abia în 1944, un fizi¬ 
cian şi gânditor ca Pascual Jordan: „Această idee a complementarităţii (teoria 
„duală", n.n.) trebuie socotită pentru filozofie drept cel mai important rezultat 
ce s-a desprins din fizica modernă, ea este o metodă de gândire ştiinţifică ab¬ 
solut nouă... După ce prin ea s-a făcut posibilă pătrunderea şi cuprinderea 
intelectuală a fenomenelor fizicale-atomare care au fost absolut inaccesibile 
metodelor de imaginare anterioare, pare îndreptăţită credinţa că ea poate do¬ 
bândi o importanţă epocală şi în alte domenii ale ştiinţei naturii" ( Physics of 
the 20th Century, Philosophical Library, New York, 1944, p. 122). Un fizician 
şi gânditor de talia lui Niels Bohr pledează în 1948 cu multă căldură în 
favoarea aplicării epistemologiei fizice (metoda complementarităţii) în domenii 
ca biologia, sociologia şi psihologia („On the Notions of Causality and Com- 
plementarity", în Dialectica, 7/8, 1948, pp. 317-318). 

Există însă mari deosebiri în ceea ce priveşte interpretările filozofice date 
de diverşi fizicieni şi filozofi metodei în chestiune. Noi am interpretat „teoria 
duală" în cadrul unei concepţii noi despre posibilitatea unei „minus-cunoaş- 
teri" (ca o cunoaştere de alt sens, tocmai opus plus-cunoaşterii). Unii fizicieni, 
cum ar fi chiar cei amintiţi în această notă, dezvoltă epistemologic ideea „com¬ 
plementarităţii" cu vădită tendinţă de a salva logica formală şi căzând cu totul 

Dezvoltarea recentă a fizicii ne solicită atenţia şi printr-o altă ten¬ 
dinţă a ei, care-şi găseşte termenul într-o anume sublimare a intui- 
tivităţii. Ne vom opri de această dată la un exemplu spicuit din 
Mecanica ondulatorie a lui Schrodinger. Conceptul-imagine ce-1 in¬ 
vocăm merită să fie adus în discuţie, chiar dacă el nu s-a impus cu 
hotărâre. Pentru a ne familiariza cu conceptul-imagine în chestiune, 
suntem nevoiţi să-i pregătim prezentarea printr-un înconjur. Louis 
de Broglie, încercând să imagineze stările intraatomice, adică atomul 
în complexitatea sa structurală, interioară, recurge la imaginea foarte 
sugestivă a „undelor staţionare" de-a lungul orbitelor electronice. 
Imaginea motivează, de bine, de rău, posibilitatea sau imposibilitatea 
unui electron de a se găsi sau de a nu se găsi pe o anume orbită. 
Această posibilitate sau imposibilitate a unui electron de a se găsi pe 
o anume orbită fusese enunţată abstract-teoretic încă înainte de Louis 
de Broglie, dar abia imaginea „undelor staţionare" motivează sesi¬ 
zant o asemenea situaţie. Imaginea undelor staţionare care pot să 
umple o întreagă orbită oferă cu alte cuvinte servicii ţinând de in- 
tuitivitate teoreticienilor care altfel s-ar simţi stingheriţi de prezenţa 
în corpul disciplinei lor a unor enunţuri abstracte ce par destul de 
arbitrare înainte de a li se întrezări motivarea mai profundă. Imagi¬ 
nea fericită a undelor staţionare soluţionează un ghem de dificultăţi. 
Ipoteza lui Louis de Broglie constituia însă numai un început. Pentru 
a lămuri o seamă de noi fapte experimentale, Schrodinger va dez¬ 
volta intr-un chip aproape baroc mecanica ondulatorie. Fizicianul 
austriac va porni de la imaginea „undelor staţionare" spaţiale şi va 
încerca să interpreteze fizical atâtea dintre stările interioare ale ato¬ 
mului rămase încă nelămurite precum şi varierea lor prin înrâu¬ 
riri din afară. Dar ce îndrăzneli implică noua teorie „intuitivă" a lui 

în experimentalism logicist. Unii teoreticieni ai cunoaşterii, ca Reichenbach, 
Birckhoff, von Neumann, interpretează această idee (teoria duală) ca ilustrare 
a unei „logici" trimembrice care admite că nu există numai două adevăruri (sau 
A, sau non-Al), ci şi un al treilea adevăr „intermediar". E vorba despre logicile 
care încearcă înlăturarea principiului clasic al terţului exclus. Şi iarăşi, alţi gân¬ 
ditori interpretează „teoria duală" în cadrul „dialecticii", admiţând contradicţia 
în chiar sânul realităţii. De acest punct de vedere se apropie şi Louis de Broglie 
în articolul său „Sur la complementarite des idees d’individu et de systeme", 
în Dialectica, 7/8, 1948, p. 328. 

Schrodinger cu privire la atom! Atomul este imaginat de astă dată 
ca şi cum nici nu ar avea o margine, ci s-ar întinde la infinit, cu¬ 
prinzând întreg spaţiul. Undele staţionare-spaţiale care alcătuiesc 
atomul sunt închipuite ca şi cum s-ar propaga la infinit, fiind totuşi 
reflectate de acolo ca de o limită. Conceptul-imagine al „undelor 
staţionare-spaţiale" îşi are deci paradoxul său constituţional, întrucât 
implică propagarea la infinit şi totodată reflectarea de acolo ca de la 
o limită! E drept că, după opinia lui Schrodinger, undele care alcă¬ 
tuiesc atomul „infinit" scad rapid ca intensitate la o anume distanţă 
de la centrul atomului, încât dincolo de această margine oarecum natu¬ 
rală a atomului s-ar putea face abstracţie de ele. Nu se poate susţine 
aşadar, în chip serios, că fizica actuală ar renunţa la intuitivitate. în 
fapt, chiar cele mai îndrăzneţe teorii actuale sunt în bună parte un 
produs al tendinţei spre intuitivitate. Dar să ne înţelegem. E vorba 
aici de o intuitivitate sublimată. Nu încape nici o îndoială: fizica ac¬ 
tuală a renunţat la intuitivitatea oarecum grosolană cu care ne-a 
obişnuit fizica clasică. Mai demult, intuitivitatea ştiinţei de tip gali- 
leo-newtonian era formată din imagini decupate de-a dreptul din 
lumea macrofizică a simţurilor noastre, dar atari imagini şi-au demas¬ 
cat totala inaptitudine de a interpreta fenomenele dinăuntrul ato¬ 
mului. Imagini de aceeaşi provenienţă, dar alese cu grija necesară 
dictată de împrejurări, se dovedesc totuşi în stare să facă faţă celor 
mai avansate exigenţe de teoretizare; cu o condiţie: imaginile trebuie 
în prealabil supuse unor operaţii de ajustare ce duc fie la o alambi- 
care a lor, fie la o sublimare a lor. Supusă unei atari alambicări sau 
sublimări, intuitivitatea îşi redobândeşte locul cuvenit în desfăşura¬ 
rea ştiinţei. 

împrejurarea că teoria ştiinţifică găseşte posibilitatea de a-şi salva 
intuitivitatea, dacă nu altfel, atunci prin procedeul alambicării şi su¬ 
blimării, este un semn că ştiinţa de tip galileo-newtonian rămâne 
oricum pe linia unei dezvoltări fireşti care refuză de la sine orice mu¬ 
tilare. Această ştiinţă îşi datorează succesele tocmai faptului că a 
aspirat totdeauna spre o expansiune riguros reglementată potrivit 
înaltului potenţial metodologic ce şi l-a însuşit chiar de la început, 
în capitolul amplu închinat acestui aspect, am căutat să arătăm că 
ştiinţa de tip galileo-newtonian este călăuzită, dacă nu conştient, 
atunci inconştient, dar nu mai puţin efectiv, de o suprametodă care 

organizează o seamă de cupluri metodologice aliniate prin matema¬ 
tizare. Ne-am străduit să dovedim cât de eronată este opinia că fizica 
ar fi angajată intr-un pretins proces de progresivă transformare în 
matematică prin care zgura celorlalte metode ar cădea de la sine în 
neant. Cât priveşte natura ştiinţei de tip galileo-newtonian, o atare 
judecată nu poate fi decât rezultatul unei false impresii care trece cu 
vederea complexitatea metodologică amplă pusă sub scutul „supra- 
metodei“. Matematica nu intră în corpul acestei discipline decât 
sub forma unor „cupluri metodologice", căci, încă o dată, disciplina 
de a cărei fiinţă şi orientare ne ocupăm aspiră să exploateze la maxi¬ 
mum şansele intrinsece ale tuturor metodelor care pot fi matematizate. 
In orice „cuplu-metodologic“ pus să funcţioneze în ştiinţa de tip 
galileo-newtonian, avem de-a face cu o conjugare a unei metode oare¬ 
care cu matematica. De fiecare dată, un asemenea cuplu metodologic 
reprezintă la început două metode ce se ajustează una la cealaltă 
în căutarea unui modus vivendi ca să ajungă cu timpul la un fel de 
fuziune. Acest proces nu e însă destinat a duce la substituirea unei 
metode prin matematică, ci totdeauna numai la o adaptare progre¬ 
sivă şi reciprocă a metodei şi a matematicii ce avansează sub formă 
de „cuplu" spre ţinta ce le-o impune suprametoda. Alambicarea şi 
sublimarea „intuitivităţii", proces ce se remarcă în dezvoltarea de dată 
mai recentă a fizicii, sunt, credem, un rezultat al acestei evoluţii. 

Una din metodele de care ştiinţa de tip galileo-newtonian s-a folo¬ 
sit totdeauna obţinând varii succese este aceea a dezvoltării naturii 
imediat transempirice a fenomenelor cu ajutorul unor concepte-ima- 
gini (procedeul ipotezelor în sens restrâns). Ca orice alt procedeu 
autorizat să lucreze în cadrul ştiinţei de tip galileo-newtonian, şi 
acesta a fost utilizat numai în cuplu metodologic cu matematica. La 
început, metodele cuplului în chestiune apar conjugate, cu timpul 
se ajunge la o fuziune a lor. Astfel, ipotezele cu privire la natura mai 
profundă a fenomenelor empirice dobândesc trăsături tot mai mate¬ 
matice, mai abstracte, mai alambicate, mai sublimate, dar şi ma¬ 
tematica e constrânsă să-şi însuşească o supleţe, nebănuită la început, 
prin adaptarea progresivă la structurile de fineţe ale existenţei. 

Rămâne un lucru ciudat, cel puţin la întâia vedere, că procesul, 
consistând în plăsmuirea de ipoteze prin care teoria ştiinţifică se 
umple de intuitivitate, apare subminat tocmai din partea unui curent 
care îşi întemeiază teoria cunoaşterii în chip apăsat pe empirie pură, 

pe „senzaţie". Ne referim la diverse variante ale pozitivismului. Atât 
pozitivismul lui Auguste Comte, cât şi pozitivismul lui Mach sau 
al şcolii neopozitiviste reprezentată de un Schlick sau Carnap fac 
capital din lozinca „ hypotheses non fingo\ cu tendinţa de a discri¬ 
mina orice „ipoteză". Pozitivismul concepe rostul ştiinţei exclusiv ca 
o sarcină de a formula „legi", şi anume legi ce se desprind din ob¬ 
servaţia cu ajutorul simţurilor, legi exprimând relaţii dintre fapte 
empirice. Un Comte s-a angajat astfel în aprigă luptă împotriva ipo¬ 
tezelor metafizice, dar cel puţin el arată o îngăduinţă faţă de o ipo¬ 
teză ca aceea a atomilor. Mai târziu, adversitatea faţă de ipoteză se 
înteţeşte hotărât la Mach. Radicalizând cunoscutul adagiu newtonian, 
Mach ar dori să elimine din corpul ştiinţei orice ipoteză cu privire 
la natura transempirică a fenomenelor. Mach apreciază că ipoteza 
„atomilor", cea a „undelor" nu au nici o legitimitate pe linie de stric¬ 
tă cunoaştere. Mai mult, el opinează că orice concepte care „abso¬ 
lutizează" anume conţinuturi ale empiriei pure, cum ar fi conceptele 
de spaţiu şi timp din fizica lui Newton, sunt sortite eliminării. Iar 
acum, în urmă, şcoala neopozitivistă, care recunoaşte drept conţinut 
legitim al ştiinţei doar propoziţiile ce se pot alcătui prin prelucrarea 
elementelor de „senzaţie" potrivit legilor logisticii, îndrumă critica 
ştiinţei până la cercetarea „problematicii". Numita şcoală neagă legi¬ 
timitatea oricărei „probleme" ale cărei date nu pot fi coordonate şi 
referite la conţinuturi de „senzaţie". 

Diversele forme ale pozitivismului, care toate, fără deosebire, repre¬ 
zintă mai mult o gândire filozofică decât ştiinţifică, s-au afirmat în cea 
mai mare parte în afară de drumul real al ştiinţei de tip galileo-new- 
tonian. Ştiinţa de tip galileo-newtonian îşi are de la începuturile ei 
o filozofie a ei, intrinsecă, ce trebuie doar pusă în lumină; iar această 
filozofie nu este câtuşi de puţin aceea a diverselor pozitivisme. Nu 
s-ar putea totuşi spune că în istoria ştiinţelor de tip galileo-newto- 
nian n-ar exista unele „momente" izolate ce par a îndreptăţi atitu¬ 
dinea pozitivistă. E suficient să amintim bunăoară că d’Alembert 
încerca în prefaţa cărţii sale Trăite de dynamique (1743) să impună 
drept obiectiv al ştiinţei „descrierea" pură a fenomenelor. E suficient 
să amintim că mai târziu Kirchhoff rosteşte acelaşi postulat empirist 
în Vorlesungen iiber mathematische Physik und Mechanik (1876- 
1894) chiar mai clar şi mai precis decât o făcuse d’Alembert. Intr-o 
atare perspectivă, „experimentul" ca metodă ştiinţifică şi-ar păstra 

caracterul matematic, dar ar rămâne despuiat de funcţia ce-i revine 
ca temei de „construcţie teoretică". Experimentul e destinat, după 
părerea acestor fizicieni, să servească numai ca bază pentru formularea 
unei ecuaţii diferenţiale, exprimând sub formă de „legi" de aspect ma¬ 
tematic raportul funcţional dintre un fenomen-condiţie şi un feno- 
men-condiţionat. Acest mod de a gândi despre menirea experimentului 
neglijează în chip voit fertilitatea imaginaţiei constructive, nenu¬ 
măratele roade ale acesteia, în mersul desigur foarte accidentat, dar 
plin de atâtea triumfuri, al „teoriei". Istoria ştiinţei de tip galileo- 
newtonian ne învaţă însă că în cursul secolelor s-au descoperit atâtea 
şi atâtea fapte noi datorate tocmai plăsmuirilor „ipotetice" care caută 
să pătrundă în natura mai profundă a fenomenelor empirice. Atât 
ca program, cât şi ca principiu metodologic, pozitivismul echivalează 
cu o gravă amputare a posibilităţilor cognitive de care spiritul uman 
e capabil în raport cu natura. Nici una din aceste posibilităţi, toate 
relative în felul lor, nu trebuie sacrificată pe motiv că ar duce la erori. 
Multe erori s-au dovedit mai fertile pentru dezvoltarea ştiinţei decât 
atâtea „fapte" empirice bine stabilite. Suntem bucuroşi să concedem 
că în cursul dezvoltării ştiinţei, chiar a celei de tip galileo-newto- 
nian, pozitivismului empirist i-a revenit uneori şi un rol pozitiv, şi 
anume un rol de antidot împotriva unei „teoretizări" excesive. S-a 
înregistrat un asemenea moment, epocal în felul său, bunăoară atunci 
când, pentru interpretarea teoretică a rezultatelor ce le dădea experi¬ 
mentul lui Michelson, s-a crezut că trebuie să se recurgă la „ex¬ 
plicaţii" ce puneau la cea mai grea încercare imaginaţia teoretică. La 
acea întorsătură de drum s-a produs un adevărat nod gordian de 
„teorii". Einstein intervine cu spada, luând iniţial o atitudine pur 
empiristă, aşa cum îl învăţase magistrul său Ernst Mach. Einstein 
are ideea fericită de a „constata" mai întâi rezultatele ca atare, nude, 
ale experimentului lui Michelson şi de a ridica apoi, printr-un act 
voluntar, aceste rezultate experimentale pe un plan teoretic, acor- 
dându-le valoare de „principiu". Conţinutul acestui nou principiu 
este cunoscut: observatorul situat intr-un sistem de mişcare relativ 
faţă de raza de lumină nu are nici o posibilitate intrinsecă sistemului 
de a constata în chip experimental vreo diferenţă de viteză a luminii 
faţă de acest sistem. „Principiul" de bază al teoriei relativităţii nu 
cuprinde decât rezultatele experimentului Michelson, dar acestea sunt 
ridicate la valoare de principiu. După acest act voluntar de prin- 

cipializare a unei relaţii experimentale, Einstein va proceda la modi¬ 
ficarea conceptelor fundamentale ale fizicii (şi anume ale acelora 
despre „spaţiu" şi „timp", despre „simultaneitate" şi „succesiune") 
în aşa fel ca să rămână în picioare „principiul" pe care îl formulase 
cu ochii aţintiţi asupra unei empirii experimentale. Filozofia lui Mach 
şi-a răscumpărat prin aceasta cu vârf şi îndesat sterilitatea. Ea a pre¬ 
gătit revoluţia lui Einstein. 

Această revoluţie odată făcută, Einstein reintră însă în general în 
gnoseologia galileo-newtoniană, punând chiar un deosebit accent 
pe construcţia teoretică ce se datorează imaginaţiei (desigur pe bază 
experimentală, adesea mental-experimentală [ Gedankenexperiment\ 
şi în perspective matematice). 

Max Planck, unul dintre fizicienii cei mai mari ai timpurilor, auto¬ 
rul acelei teorii a cuantelor prin care, precum se susţine actualmente 
în general, fizica clasică a lui Newton a fost mai hotărât revoluţionată 
în substanţa ei decât chiar prin teoria relativităţii, este unul dintre 
cei mai categorici adversari ai „pozitivismului" şi un protagonist ire¬ 
ductibil al gnoseologiei intrinsece a ştiinţei de tip galileo-newtonian. 
Intr-o seamă de conferinţe 1 el a combătut pozitivismul machian în 
toate derivatele sale, ca un punct de vedere ce duce inevitabil la 
solipsism. Planck recunoaşte ca implicate fundamentale ale fizicii 
(ale ştiinţei de tip galileo-newtonian, am zice noi) credinţa în exis¬ 
tenţa unei lumi exterioare independente de conştiinţa noastră şi cre¬ 
dinţa că această lume nu poate fi cunoscută în chip imediat, adică 
numai prin „senzaţii", cum pretinde neopozitivismul („ Die reelle 
Aussenwelt ist nicht unmittelbar erkennbar“). „Experimentul" poate fi 
aşadar pentru ştiinţă un punct de plecare şi un punct de ajungere; o 
„cunoaştere “ fizicală se realizează însă şi „teoretic", şi anume nu 
numai în larg, ci şi în adâncime. însăşi natura „teoriei cuantelor" 
dovedeşte apoi îndeajuns, prin toată structura ei, că Planck a accep¬ 
tat din plin şi ca legitimă şi teoretizarea cu ajutorul imaginaţiei 
constructive. 

Mutilarea metodologică la care pozitivismul condamnă ştiinţa 
de tip galileo-newtonian ne apare însă mult mai limpede, şi deci cu 
atât mai inacceptabilă, când o privim în lumina celor arătate de noi 

1. A se vedea Die Einheit des physikalischen Weltbildes (1909), Kausalităt 
und Willensfreiheit (1923), Positivismus and reele Aussenwelt (1931). 

în expunerile cu privire la metodele, cuplurile metodologice şi supra- 
metoda de care credem că este dominată ştiinţa de tip galileo-new- 
tonian în evoluţia ei. Neopozitivismul n-a înţeles nimic din tendinţa 
iniţială a ştiinţei de tip galileo-newtonian spre o expansiune meto¬ 
dologică reglementată intr-un sens precis de o suprametodă, ten¬ 
dinţă care nu permite în nici un chip o amputare. Scopul ştiinţei nu 
poate fi o împuţinare, ci numai sporirea şanselor ce se îmbie spiri¬ 
tului uman şi aptitudinilor cognitive ale acestuia în raport cu natura. 


MATEMATIZAREA METODELOR 
DE CERCETARE ŞTIINŢIFICĂ 
ŞI PANMATEMATISMUL FILOZOFIC 

Din evoluţia istorică a matematicii se pot culege diverse învăţă¬ 
minte. Unul dintre aspectele cele mai interesante cu care ne întâl¬ 
nim scrutând istoria matematicii este următorul. Oricât de autonomă 
ar părea în evoluţia ei, matematica a fost la fiecare pas îmbogăţită prin 
sugestii primite din afară. Nu încape îndoială: contactul cu diversele 
feţe şi momente ale empiriei promovează mereu născocirile matema¬ 
ticii. E drept că uneori matematica se dedă şi unor născociri ce par 
a se situa cu totul în ireal. E drept că matematica pare uneori să se 
îndrume spre ţinuturi ce nu mai au nici o legătură cu lumea faptelor 
în mijlocul căreia respirăm. De atâtea ori însă, tocmai aceste născo¬ 
ciri prin care spiritul pare a evada în ireal îşi găsesc ulterior aplicarea 
cea mai surprinzătoare în legătură cu empiria. Se cade să amintim 
pentru ilustrarea celor spuse modul oarecum realist în care a evoluat 
matematica numerelor la greci şi modul oarecum irealist în care aceasta 
s-a dezvoltat la inzi. Dezvoltarea în „ireal“ a matematicii din partea 
inzilor s-a dovedit mai fertilă întrucât a dus la crearea unor concepte 
şi operaţii care, în ciuda aspectelor lor fictive iniţiale, aveau să-şi gă¬ 
sească cea mai amplă aplicare. Grecii gândeau în toate destul de cor¬ 
poral; ei îşi adaptau insistent ideile la empiria imediată. Această orientare 
a fost una din piedicile cele mai serioase ce zădărniceau dezvoltarea 
matematicii numerelor în cadrul mentalităţii greceşti. Grecii n-au 
ajuns niciodată la o deplină precizare matematică a conceptului nume¬ 
ric de „zero“. Pentru ei, conceptul în chestiune era doar o umbră de 

concept, ceva „neîmplinit". Grecii nu înţelegeau să-şi formeze „con¬ 
cepte" fără de acoperire empirică, aşa-zicând palpabilă. Datorită acestei 
orientări, spiritul grec îşi tăia accesul spre unele din cele mai mari 
creaţii din domeniul matematicii. Această limitare apare elocvent limi¬ 
tată şi prin atitudinea categorică pe care spiritul grec o lua împotriva 
mărimilor negative. Diofant repudia ecuaţiile care dau soluţii nega¬ 
tive, socotindu-le drept ecuaţii „imposibile". De fapt, „imposibile" 
erau pentru greci înseşi numerele negative. Cu totul altfel erau orien¬ 
taţi inzii. Călăuziţi de o mentalitate metafizică, ei devalorizează lumea 
empirică şi ajung cu timpul să fie stăpâniţi de un adevărat amor 
vacui, de setea de neant. Datorită unei asemenea orientări care pune 
accentul pe „nimic", inzii îşi deschid poarta spre unele mari descope¬ 
riri în domeniul matematicii. Ei sunt aceia care instalează în depli¬ 
nele lor drepturi conceptul de „zero" şi cel al numerelor negative. 
Aceste cuceriri ce păreau de domeniul „irealului" şi-au dovedit apoi 
din plin oportunitatea. în această ordine de idei, ar putea fi amintite 
şi unele exemple din istoria modernă a matematicii. Conceptul 
mărimilor infinit de mici pe care-1 implică calculul diferenţial şi 
integral prezenta atâtea dificultăţi de natură „logică" întâilor gân¬ 
ditori care s-au simţit îndemnaţi să se ocupe de natura unui atare con¬ 
cept, încât acesta părea sortit unei condamnări fără putinţă de apel. Se 
credea că matematica, acceptând acest concept, s-a aventurat în „im¬ 
posibil". Dar nu discriminările logicienilor, ci succesele practice ale 
calculelor au decis. Fără de această născocire care, sub raport „logic", 
rămâne poate că intr-adevăr „imposibilă", n-ar fi fost cu putinţă 
imensele progrese ale ştiinţei timp de un sfert de mileniu, şi anume 
nici cele ale matematicii, nici cele ale ştiinţei de tip galileo-new- 
tonian. Şi mai stranie a apărut apoi, mai târziu, aplicabilitatea asu¬ 
pra realului a unui concept matematic contradictoriu în sine, cum 
este acela al numărului imaginar (i,V-T). 

într-o conferinţă 1 ţinută la Koln în 1908, matematicianul şi fizi¬ 
cianul Hermann Minkowski vorbea despre o „armonie prestabilită" 
între matematica pură şi fizică. Fapte ştiinţifice epocale n-au întâr¬ 
ziat să confirme spusele lui Minkowski. într-adevăr, în grandioasa 

1. E vorba despre celebra conferinţă cu privire la „spaţiu şi timp“ în care 
Minkowski dezvoltă în chip îndrăzneţ teoria relativităţii propusă de Einstein 
în 1905 ( Physik. Zeitschrift, nr. 3, 1909). 

dezvoltare a teoriei relativităţii pe care Einstein avea s-o dea, îşi găsea 
neaşteptata, nesperata „aplicare" o născocire ce părea doar un apanaj 
al imaginaţiei: ne referim la geometria noneuclidiană a lui Riemann. 
S-ar putea susţine, fără putinţă de contrazicere, că niciodată o năs¬ 
cocire a matematicii, iniţial oarecum „iară obiect", nu şi-a găsit „obiec¬ 
tul" într-un chip mai impresionant ca acum. Pentru ca spusele lui 
Minkowski despre o „armonie prestabilită" între matematica pură şi 
fizică să dobândească o confirmare în plus, mai amintim introducerea 
în fizică a ideii de „spaţiu de configuraţie", conceput în prealabil pe 
plan pur matematic. Schrodinger operează în Mecanica ondulatorie 
(1925) cu „spaţii de configuraţie". Aceste spaţii de configuraţie sunt 
spaţii multidimensionale („sistemele" fizice pe care Schrodinger le 
imaginează au de atâtea ori trei dimensiuni cât e numărul particulelor 
ce stau în raport de eficienţă reciprocă înăuntrul sistemului. Astfel, 
în perspectiva mecanicii lui Schrodinger, atomul de uraniu bunăoară 
ar avea un spaţiu de configuraţie de aproximativ 280 de dimensiuni). 

Dar ce este în definitiv acea „armonie prestabilită" despre care 
vorbeşte Minkowski şi care s-a confirmat de atâtea ori prin evoluţia 
convergentă a matematicii şi a ştiinţei de tip galileo-newtonian? Ne 
găsim evident în faţa unui proces istoric, pentru a cărui circumscriere 
plastică Minkowski recurgea la o metaforă din metafizica lui Leibniz. 
Dar să nu ne iluzionăm. O metaforă poate să plasticizeze poetic 
procesul în chestiune, ea nu-1 lămureşte însă cu nimic. Ne întâmpină 
aici una din cele mai serioase probleme ce se pun cercetătorului por¬ 
nit să elucideze teoria cunoaşterii, intrinsecă ştiinţei de tip galileo- 
newtonian. Cum se face că matematica şi fizica, ştiinţe ce evoluează 
în condiţii destul de diferite, converg totuşi uneori atât de ciudat 
prin mijloacele şi rezultatele lor? 

Panmatematicismul, care are reprezentanţi atâţia, de la Pitagora 
până la Brunschvicg, a pregătit un răspuns foarte simplu la întreba¬ 
rea ce ne aţine calea. Dacă realitatea este în esenţă de natură mate¬ 
matică, precum pretinde un Pitagora la începuturile filozofiei şi un 
Brunschvicg la sfârşit de vârstă, atunci nu mai este loc pentru mira¬ 
rea că această ştiinţă îşi găseşte tot mai vaste virtuţi aplicate. Cu aceasta 
ne-am îndruma spre înlocuirea fizicii prin matematică. De neajun¬ 
surile ce le prilejuieşte o asemenea soluţie ne vom ocupa mai la vale. 
De fapt, panmatematismul, în oricare din variantele sale, reprezintă 
o interpretare filozofică unilaterală a situaţiei. într-un capitol anterior, 

s-a arătat câte sunt porţile prin care matematica pătrunde în corpul 
ştiinţei de tip galileo-newtonian. Un lucru e lămurit: prin instalarea 
matematicii ca procedeu integrat în toate cuplurile metodologice de 
care se foloseşte ştiinţa de tip galileo-newtonian, nu s-a urmărit o 
înlocuire a diverselor metode prin matematică, ci obţinerea unui 
înalt potenţial metodologic de ansamblu. Acest obiectiv putea să fie 
atins prin organizarea diverselor metode în virtutea unei suprametode 
asistate în permanenţă de spiritul matematic. Ne interesează, cu alte 
cuvinte, rolul matematicii întru obţinerea potenţialului metodologic 
excepţional de înalt, propriu ştiinţei de tip galileo-newtonian. Care 
sunt virtuţile pe care matematica avea să le adauge fiecăreia din meto¬ 
dele atât de eterogene la care recurge ştiinţa de tip galileo-newto¬ 
nian? Aceste virtuţi sunt în primul rând rigoarea şi apoi o anume 
particulară constructivitate. Pentru a înţelege cât mai just aceste virtuţi 
ale matematicii, trebuie să ne ocupăm puţin de „logica" ei intrinsecă. 

Iată-ne la o întorsătură de drum: reluăm problema atât de dezbă¬ 
tută a naturii conceptelor şi judecăţilor matematice. Se ştie cum a 
încercat Kant să rezolve această chestiune. In perspectiva ce i-o îngă¬ 
duia logica tradiţională clădită pe calapodul „identităţii", el împărţea 
judecăţile în analitice şi sintetice. în aceste judecăţi, fie analitice, fie 
sintetice, atât subiectul, cât şi predicatul reprezintă „concepte" care 
admit diverse raporturi „logice" între ele. Când avem de-a face cu 
un raport ce rămâne în cadrul „identităţii", ne găsim în faţa unor 
judecăţi analitice - şi acestea au un caracter de necesitate interioară. 
Când raportul depăşeşte cadrul identităţii fără a ieşi din cadrul logi¬ 
cului ca atare, ne găsim în faţa unor judecăţi sintetice. Examinând 
judecăţile matematice, Kant ajungea la concluzia că acestea ar fi „sin¬ 
tetice", dar în acelaşi timp şi „necesare". Prezenţa acestui „gen" de 
judecăţi în cadrul cunoştinţelor umane constituia o problemă. Se 
ştie cât de complicat este eşafodajul de elemente şi de puncte de vedere 
cu care Kant încerca să lămurească posibilitatea unor atari judecăţi 
în limitele conştiinţei umane. Nu este cazul să intrăm aici în ampla 
dezbatere a problemei judecăţilor matematice. Gândirea filozofică a 
fost pusă, de la Hume încoace, în situaţia de a opta pentru una din 
două soluţii adverse: 1. judecăţile matematice sunt analitice şi nece¬ 
sare; 2. judecăţile matematice ar fi sintetice şi necesare, necesitatea 
lor constituind oricum un aspect ce solicită o întemeiere aparte. O 
încercare ce depăşeşte alternativa aceasta, ce a intrigat atâtea dintre 

inteligenţele veacului, a dat în timpuri mai noi doar Poincare. Pentru 
a lămuri natura judecăţilor matematice, Poincare aducea în discuţie, 
cel puţin cât priveşte judecăţile aparţinând geometriei, factorul unui 
pretins „convenţionalism 1 ' inclus în actele arbitrare prin care se sta¬ 
bilesc definiţiile fundamentale ale geometriei. Pe linia acestor vederi, 
Poincare îşi avea precursori. Un Hobbes, pe vremuri, considera con¬ 
ceptele fundamentale ale matematicii ca fiind arbitrare şi având 
caracter de definiţii convenţionale. Axiomele s-ar deduce din aceste 
definiţii. Axiomele n-ar avea valoarea unor legi de gândire, dar nici 
de legi ale naturii; ele ar fi întemeiate pe înţelegeri convenţionale. 1 Noi 
credem că judecăţile matematice nu sunt nici analitice, nici sintetice 
şi că ele nu permit o comparaţie cu judecăţile de semnificaţie pur 
„logică". Judecăţile care în spiritul logicii tradiţionale pot fi numite 
analitice sau sintetice şi care îmbină conceptele în chip necesar sau 
fortuit sub formă de subiect sau predicat angajează aceste concepte 
în plenitudinea lor „conceptuală 11 ca atare. In aceste judecăţi se ex¬ 
ploatează posibilităţi „logice" ale conceptului. Conceptul e susceptibil 
ca atare, prin conţinutul său „logic", de operaţii ce pun în lumină 
fie implicaţii ale sale, fie complicaţii posibile ale sale. Situaţia devine 
după părerea noastră cu totul alta în judecăţile matematice pro- 
priu-zise. De astă dată, conceptele îmbinate sub formă de subiect şi 
predicat nu sunt consecvent angajate în plenitudinea lor conceptuală. 
In judecăţile matematice se face intermitent abstracţie de „concep- 
tualitatea" ca atare a conceptelor, ţinându-se în vedere doar con¬ 
ţinuturile cantitative la care ele se referă. Prin „abstracţia" intermitentă 
ce intervine în ele, judecăţile matematice iau de fapt o înfăţişare 
„licenţioasă", dacă le privim sub unghi strict „logic". Sau, altfel spus, 
judecăţile matematice sunt judecăţi cu totul sui-generis care îşi au o 
„logică" a lor aparte ce se întemeiază pe alt principiu decât acela al 
identităţii. Să considerăm judecata: 3 + 4 = 7. Este eronat să se creadă 
că între 3 + 4 de o parte şi 7 de altă parte ar exista o identitate de 
natură „logică" în sensul logicii formale. S-a afirmat că din punct de 
vedere „logic" nici nu s-ar putea formula o judecată cum este: 3 + 4 = 7. 
S-a afirmat că în coordonate strict „logice" s-ar putea spune numai: 
3 + 4 = 3 + 4. Este desigur oareşicare adevăr în această observaţie pe 
care a făcut-o cândva un Diderot şi apoi, pe urmele sale, şi Goethe. 

1. Wilhelm Wundt, Logik, voi. II: Logik der exakten Wissenschaften, 
ed. a IV-a, Enke Verlag, Stuttgart, 1920, p. 120. 

Dar o seamă de precizări sunt necesare. Mai mult, se impune o dis¬ 
tincţie radicală între sfera pur logică şi sfera matematică. Să mergem 
mai departe. Vom preciza mai întâi că din punct de vedere „logic“ 
însuşi semnul egalităţii (=) indică ceva ce nu poate fi confundat cu 
acel „este“ prin care „logic" se exprimă identitatea unui lucru cu sine 
însuşi. Sau, ca să pornim de la temelii, o expresie cum ar fi aceasta: 

7 = 7 

îngăduie de fapt două interpretări. Una din aceste interpretări e: 7 este 
identic cu sine. E vorba aici despre identitatea „logică" a concep¬ 
tului numeric „7" cu sine însuşi. A doua interpretare e: 7 este „egal" 
cu 7. De astă dată e vorba despre o egalitate matematică între două 
mărimi care sunt privite exclusiv în perspectiva conţinutului canti¬ 
tativ pe care îl arată conceptul numeric de „7" şi câtuşi de puţin despre 
o identitate logică a acestui „concept" ca atare cu sine însuşi. Prin 
urmare, ceea ce spune Diderot cu privire la expresia 3 + 4, şi anume 
că sub raport „logic" s-ar putea afirma numai că: 3 + 4 = 3 + 4, se 
apropie de adevăr, dar numai dacă formula aceasta o interpretăm în 
sensul că 3 + 4, ca subiect de judecată, este identic cu sine sub rapor¬ 
tul conceptualităţii sale. în mod obişnuit, expresia: 

3 + 4 = 3 + 4 

indică de fapt o „egalitate" matematică, iar în judecăţile matematice 
se face pentru răstimpul operaţiei matematice ca atare abstracţie de 
identitatez „logică" a expresiei cu sine însăşi; atenţia se revarsă numai 
asupra conţinuturilor cantitative indicate prin conceptele numerice 
şi asupra raportului de „egalitate" indicat prin semnul =. Când pri¬ 
vim lucrurile în perspectiva logicii matematice, iar nu în perspectiva 
logicii pure (pe calapodul identităţii), atunci chiar o expresie cum este: 

3 + 4 = 3 + 4 

nu este o simplă tautologie, căci ea reprezintă numai una din nenu¬ 
măratele „egalităţi" ce se pot stabili pentru expresia 3 + 4 în per¬ 
spectiva matematică: 

3 + 4 = 5 + 2 
3 + 4 = 7 
3 + 4 = 9 - 2 
3 + 4 = 3 + 4 


etc. etc. 

Sub raport „logic", 3 + 4 este identic cu sine ca expresie con¬ 
ceptuală. Din această identitate, intr-adevăr tautologică, nu rezultă 
că 3 + 4 poate fi şi o expresie „identică" şi cu altceva decât cu sine 
însăşi, câtă vreme sub raport matematic 3 + 4 = 3 + 4nu este o 
simplă tautologie, căci, înţeleasă în plenitudinea semnificaţiei sale 
matematice, această expresie se declară numai ca una dintre nenu¬ 
măratele „egalităţi" ce i se pot stabili. 

Dacă în interpretarea expresiei 3 + 4 = 3 + 4 poate foarte uşor să 
se furişeze confuzia între perspectiva pur logică şi perspectiva mate¬ 
matică, logica intrinsecă a matematicii, adică logica ei eminamente 
constructivă (în comparaţie cu tautologismul logicii pure), este clar 
ilustrată printr-o expresie ca aceasta: 

3 + 4 = 7 

Semnul „=“ exprimă de astă dată fără echivoc o egalitate mate¬ 
matică; el nu reprezintă de astă dată în nici un fel o particulă copu¬ 
lativă de logică pură, el nu are semnificaţia unei identităţi „logice" 
între 3 + 4 şi 7. Fiecare concept numeric există în sine şi prin sine 
în conceptualitatea sa logică. Faţă de conceptele „3“ şi „4", concep¬ 
tul lui „7" este ceva „nou", adică rezultatul unei cuprinderi de ansam¬ 
blu datorat unui act unic. Orice concept numeric are de altfel această 
calitate sui-generis de a fi expresia unui act indivizibil de „cuprindere", 
indiferent de multitudinea discretă la care se referă actul de cuprin¬ 
dere. In ultimă analiză, judecăţile matematice se întemeiază pe această 
posibilitate cu totul aparte ce-o are spiritul uman de a alcătui con¬ 
cepte numerice cuprinzând printr-un singur act indivizibil o multi¬ 
tudine discretă sub raport obiectiv. Acestei împrejurări şi apoi faptului 
că se poate face abstracţie de ea în chip intermitent li se datorează 
posibilitatea de a formula judecăţi matematice. Judecăţilor matematice 
urmează să le atribuim în consecinţă o structură cu totul aparte faţă 
de toate celelalte judecăţi pe care le poate rosti spiritul. Orice multi¬ 
tudine discretă, obiectivă, cum ar fi bunăoară această multitudine 
de puncte: 


poate să fie exprimată prin infinit de multe judecăţi matematice, şi 
aceasta datorită împrejurării că spiritul e în stare să alcătuiască con¬ 
cepte numerice, adică concepte care - deşi expresii totale ale unor acte 
unitare indivizibile - indică totuşi şi multitudinile discrete la care 

ele se referă. (Conceptul numărului 1 se înscrie în aceeaşi posibili¬ 
tate a spiritului, căci el n-a putut să apară decât concomitent cu 
numărul 2 sau concomitent cu conceptul de mulţime.) Multitudinea 
discretă a punctelor de mai sus poate fi cuprinsă şi epuizată prin 
cele mai diferite concepte numerice (dacă se admite şi posibilitatea 
unor operaţii matematice), precum: 7, 1 + 6, 2 + 5, 3 + 4 etc. Intre 
toate aceste expresii care, fiecare în sine şi pentru sine, cuprinde şi 
epuizează multitudinea punctelor, se poate pune semnul egalităţii 
(l+6 = 2 + 5 = 3 + 4 = 7 etc.). 
în judecăţile matematice, precum: 

3 + 4 = 7, 

sunt angajate o serie de concepte numerice care în calitatea lor de con¬ 
cepte îşi au logica lor pură şi sunt supuse, ca toate conceptele, şi 
principiului identităţii. în calitatea lor pur conceptuală, conceptele 
3, 4, 7 sunt absolut eterogene, ele nu permit din punct de vedere 
„logic" decât judecăţi în limita identităţii lor cu ele însele. 3 este iden¬ 
tic cu sine, dar cu nimic altceva. 4 este identic cu sine, dar cu nimic 
altceva. 7 este identic cu sine, dar cu nimic altceva. Aceste concepte 
numerice mai permit şi judecăţi de asemenea pur logice, precum: 
„3 este un număr", „4 este un număr", „7 este un număr". Faţă de 
atari judecăţi pur „logice", judecata matematică 3 + 4 = 7 apare ca 
o judecată de natură cu totul aparte. în ea se face desigur uz de con¬ 
cepte numerice, dar, în răstimpul operaţiei matematice ce o indică, 
se face abstracţie de logica conceptuală pe calapodul identităţii, ţinân- 
du-se seama numai de multitudinile discrete care se exprimă prin 
aceste concepte şi de raportul de egalitate (echivalenţă) „cantitativă" 
dintre aceste multitudini discrete. Faţă de logica identităţii implicată 
de conceptele ei, matematica îşi permite aşadar în judecăţile ei o „licen¬ 
ţă". Matematica se foloseşte de concepte numerice, dar trece inter¬ 
mitent cu vederea, pe de o parte, logica pe calapodul identităţii care 
ar sili-o să vadă în fiecare din aceste concepte numerice ceva ireduc¬ 
tibil, nou, aparte şi, pe de altă parte, ea, matematica, „operează" cu 
conceptele numerice în chestiune ţinând seama numai la conţinuturile 
lor cantitative ca atare pe care le urmăreşte în perspectiva egalităţii 
(echivalenţei). Dacă spiritul, lucrând cu concepte numerice, ar ţine 
seama numai de logica identităţii, el n-ar putea niciodată să alcătu¬ 
iască cu aceste concepte numerice o judecată matematică. Ca să ajungă 

la judecata matematică, spiritul trebuie să facă abstracţie de logica 
pură. Pe această licenţiozitate se întemeiază posibilitatea matematicii, 
şi pe aceeaşi licenţiozitate se întemeiază şi toată constructivitatea 
acestei ştiinţe. Aici, în această „licenţiozitate", trebuie să vedem şi 
una din condiţiile caracterului de necesitate prin care se caracterizează 
judecăţile matematice, în ciuda faptului că ele nu au un caracter 
„analitic". Kant susţinea că judecăţile matematice ar fi „sintetice". 
Adevărat e că în judecăţile matematice predicatul adaugă ceva nou 
la subiect, dar aceasta nu înseamnă că judecăţile matematice ar fi asi¬ 
milate judecăţilor sintetice de natură pur „logică". In fapt, îmbinarea 
constructivă ce are loc în judecăţile matematice se realizează pe 
temeiul licenţiozităţii despre care am vorbit, licenţiozitate datorită 
căreia spiritul îşi permite alternant să opereze cu conceptele nume¬ 
rice, când în calitatea lor conceptuală ca atare, ca expresii unitare, 
indivizibile ale unor acte de cuprindere, când făcând abstracţie de 
această conceptualitate şi ţinând seama numai de conţinuturile canti¬ 
tative, obiective, discrete ale conceptelor numerice. Această alternare 
de puncte de vedere, egală cu o licenţiozitate, este o implicaţie a oricărei 
judecăţi matematice. In judecăţile „sintetice" de natură pur „logică" 
nu intervine niciodată un asemenea act atât de licenţios sub raport 
pur logic. Iată, sumar expuse, motivele care ne sfătuiesc să scoatem 
problema judecăţilor matematice din sfera pur logică a judecăţilor 
analitice şi sintetice (circumscrisă de Kant) şi să o privim în speci¬ 
ficitatea ei incomparabilă. Ceea ce am încercat în cele de mai 
înainte. Mai adăugăm doar un cuvânt cât priveşte „necesitatea" in¬ 
trinsecă judecăţilor matematice. Judecăţile matematice sunt „necesare" 
desigur, dar ele au o necesitate care implică sub raport „logic" o 
anume licenţiozitate, ca o condiţie prealabilă ce face cu putinţă „nece¬ 
sitatea" în chestiune. Necesitatea intrinsecă judecăţilor matematice 
nu rămâne deci în cadrul necesităţii „logice" ce caracterizează bună¬ 
oară judecăţile aşa-zise „analitice". 

Dar spre a limpezi până la completă transparenţă distincţia ce se 
poate efectua între gândirea „logică" pe calapodul identităţii şi gân¬ 
direa matematică pe calapodul „egalităţii" (echivalenţei), să poposim 
puţin în preajma ultimelor temeiuri. Un examen mai atent al prin¬ 
cipiilor de bază nu este lipsit de interes. Mai întâi câteva observaţii 
cu privire la principiul identităţii, în care cu toţii convenim să vedem 
temeiul principal al gândirii „logice". Examenul de profunzime al 

acestui principiu este destul de anevoios. Dificultăţile provin din 
împrejurarea că ne găsim în faţa unui implicat fundamental al gân¬ 
dirii logice, care nu apare în actele de gândire niciodată într-o formă 
explicită. Explicitarea acestui principiu s-a făcut numai cu preţul 
unor excepţionale eforturi, la capătul unui lung proces de gândire 
filozofică. Principiul identităţii a fost şi este un implicat ascuns, de 
articulaţie interioară de la sine înţeleasă a actelor de gândire logică. 
Principiul este pus, cu alte cuvinte, în exerciţiu în mod implicit. Nu 
gândeşte nimeni în chip lucid şi explicit potrivit principiului iden¬ 
tităţii, cum de altfel nimeni nu gândeşte nici pe scheme silogistice 
lucide, deşi aceste scheme redau intr-un fel articulaţia intrinsecă a 
gândirii. In această condiţie trebuie să căutăm explicaţia de ce s-a 
ajuns la formularea principiului identităţii numai după consumarea 
unui lung proces de autolămurire a conştiinţei umane. 

Aristotel, care dezvolta în sistem logica şi care punea în lumina 
conştiinţei modalităţile acestei „logici", nu a parvenit nici el în chip 
net la formularea principiului identităţii, deşi acest principiu este 
un implicat al logicii sale. Principiul identităţii se formulează în chip 
explicit astfel: A este identic cu sine însuşi; sau: A = A. Există, aşa ni 
se pare, un dezacord între simplicitatea de fond a principiului şi 
complexitatea sa de formulare. Acest dezacord măsoară distanţa ce 
se cască între principiul ca prezenţă ascunsă în articulaţia actelor de 
gândire şi acelaşi principiu ca formă în care gândirea se sesizează pe 
sine însăşi. Spuneam că formularea explicită (A = A) ce se dă princi¬ 
piului identităţii reprezintă o circumscriere suficient de complicată 
în comparaţie cu simplicitatea în sine a fondului său - pe care nu 
avem totuşi posibilitatea de a-1 exprima altfel. Oricum, logicienii 
s-au oprit la această formulare, şi nu credem că viitorul va găsi alta 
mai corespunzătoare. Dar să examinăm mai de aproape formularea 
în chestiune a principiului identităţii. A = A! Principiul de bază al 
logicii, în formularea explicită de care urmează să ne ocupăm, este 
un elaborat dificil şi deosebit de ingenios al spiritului filozofic. Formu¬ 
larea face impresia că n-a putut să-şi atingă obiectul în chip direct, 
ci numai cu anume ocoluri. Intr-adevăr, formula reprezintă o com¬ 
plicată circumscriere. Ca să ajungă la ea, a fost nevoie de foarte 
ciudate operaţii. Aceste operaţii sunt două. întâia este următoarea: 
A, cu toate că este numai unul, e gândit ca şi cum ar fi de două ori 
(A = A). 

A gândi ceva ce este o singură dată ca şi cum ar fi de două ori este 
însă un act „iraţional 1 '. A doua operaţie ce s-a efectuat în vederea 
formulării principiului identităţii consistă în aceea că cei doi A im¬ 
plicaţi în premisă sunt apoi constrânşi să fuzioneze până la completă 
coincidenţă. Este aici iarăşi un act „iraţional 1 ', căci, din moment ce 
se presupune că ar exista doi A, efectuarea unei operaţii de supra¬ 
punere cu scopul de a se ajunge la o desăvârşită coincidenţă a celor 
doi A rămâne din punct de vedere logic cu neputinţă. A şi A, fiind 
„doi", îşi sunt, logiceşte vorbind, exteriori; termenii nu sunt com- 
penetrabili. Iată-ne deci în faţa a două operaţii, dintre care fiecare, 
luată în sine şi pentru sine, este iraţională. Cele două operaţii au însă 
un sens diametral opus. In fapt, întâia operaţie „iraţională" este anu¬ 
lată printr-o a doua operaţie tot iraţională. Numai prin acest para¬ 
doxal ocol a două operaţii iraţionale, dar de sens diametral opus, s-a 
putut ajunge la exprimarea unui fond atât de simplu cum este acela 
al principiului identităţii ce formează baza logicii. Că nu s-a putut 
ajunge la formularea principiului decât datorită unui ocol prin acte 
iraţionale este o împrejurare mirabilă la întâia vedere. Dar un ase¬ 
menea lucru era de aşteptat dacă ne gândim că problema era de a 
exprima în chip explicit însuşi principiul de bază al logicităţii. Un 
asemenea principiu, presupunând că ar exista, nu putea să fie decât 
un implicat fundamental al „logicului". Dar dacă principiul identi¬ 
tăţii ar fi permis să fie explicitat prin acte şi forme de natură tot 
„logică", ar fi însemnat că el nu este un prim temei al „logicului". 
Pe de altă parte însă, o formulare a principiului identităţii trebuie să 
recurgă inevitabil la forme „iraţionale", dacă el este intr-adevăr un 
prim temei al „logicului". In concluzie, ne permitem a considera faptul 
că formularea explicită a principiului identităţii nu s-a putut face 
până acum decât sub forma celor două operaţii iraţionale şi de sens 
diametral opus, ca un indiciu de extremă probabilitate ce pledează 
în favoarea tezei că principiul identităţii este cu adevărat temeiul 
prim al „logicului". 

Gândirea matematică depăşeşte „logicul" şi se întemeiază în ope¬ 
raţiile ei specifice pe principiul egalităţii cantitative (echivalenţei). Se 
poate face şi în cadru matematic (sau, mai bine zis, mai ales aici) uz 
de expresia: A = A; dar de astă dată A şi A sunt două mărimi sepa¬ 
rate a căror „egalitate" poate fi cuprinsă şi înţeleasă fără de ocolul 
acelor operaţii iraţionale şi de sens diametral opus cu ajutorul cărora 
suntem în chip necesar nevoiţi să circumscriem principiul identităţii. 



MATEMATIZAREA METODELOR DE CERCETARE ŞTIINŢIFICĂ 585 


După această scurtă abatere prin ţinutul „principiilor", ne în¬ 
toarcem iarăşi la problema judecăţilor matematice. Constructivitatea 
proprie acestor judecăţi se întemeiază printre altele, după cum am 
arătat, şi pe o anume „licenţiozitate" pe care gândirea matematică 
şi-o permite faţă de principiul logic al identităţii. In orice judecată 
pe calapodul „egalităţii" (echivalenţei), gândirea matematică face ab¬ 
stracţie pentru moment de principiul identităţii, şi anume de îndată 
ce e pusă în prezenţa operaţiilor specifice de efectuat asupra „canti¬ 
tăţii". „Necesitatea" ce se instalează în judecăţile matematice nu este 
de mod „absolut" şi se întemeiază pe o licenţiozitate; această „nece¬ 
sitate" cade de la sine de îndată ce am încercat să aplicăm matema¬ 
ticii în chip riguros, consecvent şi fără îndurare principiul identităţii. 
Mai mult, dacă ne-am menţine în chip rigid în cadrul principiului 
logic al identităţii, am face din capul locului cu neputinţă înjghe¬ 
barea unei operaţii şi judecăţi matematice: conceptele numerice ar 
fi un fel de monade izolate; numai abstracţia de principiul identităţii 
preface aceste monade în vase comunicante, ca să zicem aşa, făcând 
posibilă o operaţie matematică cu ele. Despre o „necesitate" în absolut 
înăuntrul judecăţilor matematice nu se poate vorbi, căci această 
„necesitate" este condiţionată de o „licenţiozitate". Ca „ştiinţă", mate¬ 
matica este caracterizată mai întâi prin rigoarea ei neatinsă de nici o 
altă ştiinţă şi al doilea prin constructivitatea ei de sens „necesar", 
care se impune prin ea însăşi conştiinţei umane de îndată ce se admite 
procedura „licenţioasă" de bază a ei. Riguroasă şi necesară este în 
felul ei şi logica deductivă pe calapodul identităţii, dar această logică 
este o ştiinţă „tautologică", iar nu „constructivă". 

Ştiinţa de tip galileo-newtonian nu poate fi concepută fără înal¬ 
tul ei potenţial metodologic. Acest potenţial a fost obţinut datorită 
unei suprametode ce organizează o seamă de „cupluri metodologice" 
în care intră de fiecare dată şi matematica. Evident, prin cuplarea cu 
matematica orice metodă îşi adaugă la virtuţile ei şansele ei intrin¬ 
sece şi pe acelea ale matematicii. Cert lucru, calităţile matematicii, 
rigoarea şi constructivitatea ei ce iau formele unei specifice necesităţi 
sunt din cele mai eminente, dar aceasta nu ne va seduce să închidem 
ochii în faţa virtuţilor specifice fiecăreia dintre metodele care se con¬ 
jugă cu matematica. Aceste metode sunt prin virtuţile lor tot atâtea 
porţi prin care în aria ştiinţei de tip galileo-newtonian intră elemente 
de „substanţialitate". Datorită procedeelor de teoretizare abstractă, 

ştiinţa de tip galileo-newtonian asimilează elemente de substanţialitate, 
cum ar fi „conceptele relaţionale" şi „legile". Dar elemente de sub¬ 
stanţialitate intră în aria aceleiaşi ştiinţe şi prin teoretizarea „ima¬ 
ginară" - cum ar fi bunăoară ipoteza „undelor", a „corpusculelor" 
etc. Pe această cale a teoretizării imaginare, se încearcă o convertire 
cvasiintuitivă a naturii transempirice a fenomenelor. Am indicat cu 
aceasta numai în mare cele două sectoare ale „teoriei", care cer să fie 
mereu alimentate. Sursele acestei alimentări sunt, fireşte, observaţia 
empirică în general şi observaţia experimentală în special. Observaţiei 
empirice şi celei experimentale le mai revine apoi şi o funcţie parti¬ 
culară în procesul de verificare a actelor pur teoretice. Oricare ar fi 
importanţa lor în demersurile prin care se verifică un act teoretic, 
observaţia empirică şi observaţia experimentală nu devin însă nici 
un moment instanţe absolute de control. In cadrul ştiinţei de tip gali¬ 
leo-newtonian, verificarea „teoriei" prin observaţie empirică şi expe¬ 
rimentală rămâne ea însăşi subordonată unui control reciproc al 
tuturor cuplurilor metodologice care, sub imperiul suprametodei, 
se organizează intr-un ansamblu amplu articulat. Iată în câte feluri 
sunt legate şi reciproc condiţionate metodele destinate să asigure 
succesele ştiinţei ce formează obiectul examenului nostru; iată cât 
de complex este angrenajul creat prin suprametodă, pentru a se ajunge 
la optima exploatare a virtuţilor şi şanselor proprii fiecăreia dintre 
metodele eterogene prin complicitatea cărora ia fiinţă ştiinţa de tip 
galileo-newtonian. 

Dar, mai înainte de a ni se risipi atenţia, să încercăm a da un 
răspuns întrebării provocate de observaţia lui Minkowski cu privire 
la evoluţia convergentă a fizicii şi matematicii. Explicaţia prin „armo¬ 
nie prestabilită" la care recurge Minkowski este un act de cochetărie 
nevinovată cu metafizica, şi nimic altceva. 

O condiţie esenţială pentru ca ştiinţa de tip galileo-newtonian să 
îndure o matematizare pe atâtea dintre planurile sale constitutive 
este ca existenţa să aibă intr-adevăr anume dimensiuni, feţe şi arti¬ 
culaţii susceptibile de o cuprindere matematică. In cadrul acestui 
postulat s-a constituit ştiinţa de tip galileo-newtonian încetul cu înce¬ 
tul, în virtutea unei suprametode ce tinde spre o maximă expansiune 
metodologică în limitele posibilităţii de a îmbina de fiecare dată di¬ 
verse metode la care se recurge cu matematica. O atât de diversă apli¬ 
care a matematicii, în „cuplu" cu atâtea metode eterogene de cercetare 

a naturii, impunea matematicii cele mai suple născociri. Exigenţele 
permanente ale ştiinţei de tip galileo-newtonian au promovat enorm 
dezvoltarea pe atâtea planuri a matematicii. S-ar putea spune că, în 
ciuda inventivităţii lor, matematicienii nu au putut nici pe departe 
să acopere toate cererile de „unelte“, cereri provenind din partea 
oamenilor de ştiinţă de tip galileo-newtonian. Matematicienii fa¬ 
brică „unelte" fără a-şi da totdeauna seama de acest lucru. Şi uneltele 
îşi găsesc degrabă o utilizare în ştiinţa de tip galileo-newtonian, 
fiindcă aceasta are suficient spaţiu şi un enorm surplus de ocazii de 
a se servi de invenţiile matematicii. Rămâne întrebarea dacă uneltele 
oferite de matematicieni sunt totdeauna şi cele mai potrivite pentru 
soluţionarea problemelor ce şi le pune ştiinţa de tip galileo-newto¬ 
nian. Este însă un fapt că, tinzând spre o amplificare a cuplurilor 
metodologice în care de fiecare dată intră ca un factor-pereche mate¬ 
matica, ştiinţa de tip galileo-newtonian devine prin chiar programul 
ei o extraordinară consumatoare de matematică. Oricât de gratuite 
ar părea uneori, născocirile matematicianului îşi pot descoperi apli¬ 
carea cea mai neaşteptată, dat fiind că cererea din partea ştiinţei de 
tip galileo-newtonian este debordantă. Cererea de „unelte" matematice 
e enormă, fiindcă ştiinţa de tip galileo-newtonian a luat fiinţă, nu 
dintr-o vagă tendinţă de a aplica matematica asupra naturii, ci din 
tendinţa foarte susţinută de a smulge naturii secretele pe diferite pla¬ 
nuri, scop în vederea căruia ea şi-a alcătuit din capul locului un 
potenţial metodologic ce absoarbe produsele matematicii în chipul 
cel mai divers. 

Poincare scrie undeva în cunoscutul său studiu Ştiinţă ţi ipoteză 
următoarele: „Ne-am putea întreba de ce generalizarea (în ştiinţă, 
n.n .) îmbracă în ştiinţa fizicală aşa de bucuros forma matematică. 
Cauza este acum uşor de recunoscut: aceasta are loc nu numai fiindcă 
trebuie să se exprime legi numerice; aceasta are loc fiindcă fenome¬ 
nul de observat se produce prin suprapunerea unui mare număr de 
fenomene elementare care toate îşi sunt similare; astfel, ecuaţiile dife¬ 
renţiale se introduc în chipul cel mai firesc." 1 Poincare crede aşadar 
că în ştiinţa de tip galileo-newtonian procesul de generalizare ia formă 
matematică în primul rând fiindcă fenomenul de examinat ar fi alcă¬ 
tuit dintr-un mare număr de fenomene elementare similare între 


1. Henri Poincare, Wissenschaft und Hypothese, ed. cit., p. 106. 

ele. Opinând astfel, Poincare, care a elucidat atâtea din secretele mate¬ 
maticii şi fizicii, produce dovada că ignoră trăsătura fundamentală a 
ştiinţei de tip galileo-newtonian. El nu-şi dă seama că ştiinţa de tip 
galileo-newtonian este de fapt, de-a lungul întregii ei evoluţii, domi¬ 
nată de o „suprametodă" care recurge la matematizare specifică, adică 
de o conjugare cu matematica. Dacă, prin urmare, în ştiinţa de tip 
galileo-newtonian intervine, printre altele, şi o metodă de „genera¬ 
lizare", atunci şi această metodă va fi acceptată numai în cuplu cu 
matematica, şi aceasta din raţiunea de ansamblu că în cadrul ştiinţei 
de tip galileo-newtonian este constrânsă la cuplare cu matematica 
sub imperiul unei suprametode. Motivul în sarcina căruia Poincare 
pune înclinarea spre matematizare a procedeului de „generalizare" 
ar fi faptul că un fenomen este considerat ca fiind alcătuit dintr-un 
mare număr de fenomene elementare similare între ele. Dar această 
compunere a unui fenomen dintr-un mare număr de fenomene ele¬ 
mentare similare între ele nu reprezintă decât un caz foarte special, 
susceptibil de matematizare, alături de care mai sunt atâtea altele. 
Pentru a surprinde natura intimă a ştiinţei de tip galileo-newtonian, 
trebuie să ne împărţim atenţia în chip egal asupra unui ansamblu 
întreg de foarte eterogene metode cărora o suprametodă le impune 
de fiecare dată conjugarea cu matematica. 

Teoria filozofică a ştiinţei n-a ignorat că matematicii îi revine un 
rol pozitiv în funcţionarea ştiinţei de tip galileo-newtonian. Remarca 
era oarecum la îndemâna oricărui observator. Totuşi, modul cum 
această ştiinţă se pătrunde de matematică a fost înfăţişat intr-un fel 
simplist. Neajungându-se la o justă înţelegere a modului cum ştiinţa 
de tip galileo-newtonian îşi asimilează spiritul matematic, s-a alu¬ 
necat uneori spre o apreciere excesivă a rolului pe care gândirea 
matematică e chemată a-1 juca în cadrul cunoaşterii în general. Se 
fac vinovaţi de această regretabilă alunecare unii gânditori care ple¬ 
dează în diverse chipuri în favoarea unei perspective „panmatematice". 
Această orientare ia o înfăţişare spectaculoasă bunăoară în panmate- 
matismul lui Brunschvicg. Filozoful francez s-a însărcinat să dezvolte 
o întreagă teorie a cunoaşterii în sensul că singură matematica „aduce 
omului norma veritabilă a adevărului". Intru apărarea unei asemenea 
poziţii, Brunschvicg s-a văzut silit să săvârşească în prealabil o radi¬ 
cală operaţie de epurare a cunoaşterii. Urmând exemplul altor logi¬ 
cieni, dar îndârjindu-se, spre deosebire de ei, întru afirmarea exclusivă 

a criteriului matematic, Brunschvicg va face o distincţie între gân¬ 
direa matematică şi gândirea prin „concepte generice" (prin logoi, 
cum erau numite aceste concepte în Antichitate). Această distincţie se 
poate susţine. Conceptele relaţionale create în spirit matematic cum 
sunt acela al „masei" sau al „accelerării" (în fizică) au altă natură decât 
„conceptele generice" obişnuite, cum ar fi acela al „omului", al „câine¬ 
lui", al „mamiferului", al „apei", al „focului" etc. etc. Dar distincţia 
aceasta ia la Brunschvicg numaidecât o înfăţişare discriminatorie, în 
sensul că gândirea matematică şi gândirea prin concepte generice ar 
reprezenta două structuri mentale diametral opuse. Dar nu numai 
atât. Brunschvicg ajunge la încheierea că singură gândirea matematică 
ar reprezenta o gândire legitimă, câtă vreme cealaltă gândire ar fi pur 
verbală, fără valoare. Acest mod de a vedea lucrurile pare a se sprijini 
în primul rând pe succesele ştiinţei de tip galileo-newtonian, în demer¬ 
surile căreia nu se ia, precum am arătat, nici o iniţiativă metodologică 
fără asistenţa matematicii. Totuşi, Brunschvicg, întrucât propune şti¬ 
inţa de tip galileo-newtonian ca punct de plecare şi ca teren stabil 
de exemplificare în consideraţiile ce pledează pentru un deziderat de 
cunoaştere „panmatematic", se face culpabil de o desfigurare a ştiinţei 
de tip galileo-newtonian în perspectiva unui „purism" metodologic 
pe care această ştiinţă nu l-a avut niciodată în vedere. Brunschvicg 
crede în existenţa metodei unice, pure care ar mijloci spiritului uman 
Adevărul cu majusculă. Şi această pretinsă metodă ar fi cea matema¬ 
tică. Cu aceasta, ştiinţa de tip galileo-newtonian îndură în concepţia 
epistemologică a lui Brunschvicg o gravă alterare de sens. Am văzut 
în capitolele anterioare ale acestui studiu că, oricât de multiplu şi de 
important s-ar dovedi aportul matematicii întru alegerea şi punerea 
în exerciţiu a metodelor diverse încetăţenite în ştiinţa de tip galileo-new¬ 
tonian, acest aport nu poate să depăşească virtuţile intrinsece ale 
ştiinţei matematice. Ştiinţa de tip galileo-newtonian caută să-şi asi¬ 
mileze aceste virtuţi, adică rigoarea şi o anume constructivitate, dar 
ea nu va renunţa la diversele metode atât de eterogene în fiinţa lor 
care, asistate de matematică, se dovedesc fertile pentru aspiraţia de 
cuprindere a existenţei fizice în ampla arhitectonică a planurilor sale. 

Am avut prilejul de a arăta că în istoria gândirii filozofice se ob¬ 
servă adesea o pendulare între două tendinţe metodologice diametral 
opuse: între tendinţa spre o expansiune metodologică maximă şi 
tendinţa spre purismul metodei unice. O asemenea pendulare este 

caracteristică pentru ritmul interior al multor faze din istoria gân¬ 
dirii filozofice; ea nu are însă loc în procesul de dezvoltare a ştiinţei 
de tip galileo-newtonian. Constituirea şi evoluţia acestei ştiinţe au 
avut loc în cadrul unei „suprametode“ care cere o maximă expan¬ 
siune metodologică în limitele unei matematizări posibile. Nu se 
tinde aici spre înlocuirea diverselor metode prin matematică, ci spre 
o maximă exploatare a şanselor ce le oferă orice metodă compati¬ 
bilă cu o matematizare. Desprindem din istoria ştiinţei de tip gali¬ 
leo-newtonian impresia că până la un punct sunt tolerate şi metode 
care nu sunt matematizabile, dar care nu pot fi evitate. O astfel de 
metodă „tolerată" fiind inevitabilă, se întâmplă să fie aici chiar gân¬ 
direa prin „concepte-generice“ pe care Brunschvicg o socoteşte lip¬ 
sită de orice valoare. Nu înţelegem de altfel nici de ce cunoaşterea 
prin „concepte generice" ar fi lipsită de valabilitate. Pentru orienta¬ 
rea noastră în lume, această cunoaştere face eminente servicii. Şi acolo 
unde această cunoaştere nu poate fi însă înlocuită prin alta, ea este 
„tolerată" şi din partea fizicienilor, cu toate că principial aceştia n-ar 
fi dispuşi să recunoască decât cunoaşteri matematizabile. Cunoaşterea 
prin concepte generice domină viaţa noastră. Şi atâta timp cât fizica 
are încă legături cu viaţa noastră, s-ar putea ca acest fel de cunoaş¬ 
tere să fie încă „tolerat". 1 


MODURI DE RAŢIONALIZARE 

Unul din modurile de care spiritul uman se arată capabil în aspi¬ 
raţiile sale cognitive în raport cu existenţa este „raţionalitatea". Struc¬ 
turile „raţionale" participă mereu, în felurit dozaj, la procesele de 
cunoaştere prin care omul încearcă să asimileze conştiinţei sale lu¬ 
mea înconjurătoare. Participarea acestor structuri raţionale la pro¬ 
cesele de cunoaştere trebuie să fi fost destul de vie chiar şi în perioada 

1. Filozofia Şcolii de la Marburg, care este în primul rând o filozofie despre 
ţintele şi calea ştiinţei de tip galileo-newtonian, se revarsă într-un fel de pan- 
matematism. Cât de şubred este acest panmatematism se vede însă din aceea 
că i se dă o întemeiere ce nu are nimic de-a face cu logica matematică în sine. 
în temeiurile ei, filozofia Şcolii de la Marburg este o filozofie kantiană hegelia- 
nizată. Teoria ştiinţei profesată de această şcoală este un idealism dialectic revăr¬ 
sat în panmatematism. 

de sute de mii de ani cât a durat preistoria umană, când spiritul era 
precumpănitor stăpânit de modul mitic şi magic. Trecerea de la for¬ 
mele preistorice ale vieţii spirituale la cele istorice este marcată printre 
altele şi prin deplasarea de accent ce are loc în mintea omenească de 
la structurile mitice şi magice spre cele care alcătuiesc „raţionalitatea". 
Această deplasare de accent poate fi urmărită îndeaproape mai ales 
în desfăşurarea gândirii greceşti. In cursul desfăşurării acestei gândiri, 
se poate observa cum timp de secole raţionalitatea proprie minţii 
omeneşti intră în exerciţiul funcţiilor sale în chip practic, afirmându-se 
tot mai hotărât faţă de înclinările mitice şi magice până când îşi 
cucereşte un fel de autonomie. în urma acestei progresive emancipări, 
era firesc ca raţionalitatea să prindă încetul cu încetul conştiinţă de 
sine. Tot mai larg deschisă asupra lumii, raţionalitatea se exersează 
cu impresionantă asiduitate fie în contact cu empiria şi aplicându-se 
în chipul cel mai divers asupra acesteia, fie apoi pe acele planuri 
secrete ale existenţei despre care se presupune a fi accesibile „teoriei". 
Prinzând conştiinţă de puterile sale, raţionalitatea caută să se deta¬ 
şeze atât de empirie, cât şi de planurile la care se referă „teoria", şi 
aceasta spre a-şi exalta propria ei natură. Până atunci raţionalitatea 
se aplica domeniului empiric şi domeniului teoretic, adaptându-se 
la condiţiile impuse de natura acestor domenii. Turmentată de pu¬ 
terile ce şi le descoperea, raţionalitatea se distanţează de domeniile 
în care se exersase şi, izolându-se în structurile şi în formele ei intrin¬ 
sece, va încerca să impună atât empiriei, cât şi teoriei legea ei. Se 
întâmplă acest lucru cu o deosebită impetuozitate în gândirea eleată. 
Gânditori ca Parmenide şi Zenon reduceau existenţa la ceea ce se poate 
gândi în chip „raţional". Dar prin gândirea raţională ei înţelegeau 
procesele de raţionalizare pe calapodul „identităţii". Ne permitem 
să privim situaţia astfel în ciuda faptului că eleaţii nu formulaseră 
încă în chip explicit principiul logic al „identităţii". Gândirea eleată 
se întemeia însă efectiv şi implicit pe acest principiu admis ca formă 
absolută a unei existenţe absolute. Că în gândirea eleată s-au stre¬ 
curat o seamă de erori, contravenind chiar faţă de legile logicii for¬ 
male clădite pe principiul identităţii, este foarte adevărat, dar aceasta 
rămâne un simplu accident ce nu ne va deruta în nici un chip, căci 
principalul aspect de care trebuie să ţinem seama când încercăm să 
pătrundem în gândirea unui Parmenide sau Zenon rămâne acesta: 
raţionalizarea eleată se voia, cel puţin în intenţiile ei, întemeiată pe 
principiul identităţii. Nu vom învinui pe eleaţi că ar fi încercat să 

dezvolte „raţionalitatea" în afară de orice referinţe la „existenţă", cu 
toate că ei schiţează o tendinţă hotărâtă de a se emancipa de sub 
anume constrângeri îndeosebi ale empiriei. Exerciţiile de raţionalizare 
ale eleaţilor (pe calapodul identităţii) au loc încă tot asupra existen¬ 
ţei, dar asupra unei existenţe reduse la aspectele „statice" ale sale, 
adică la acele aspecte pe care anevoie le vom surprinde vreodată în 
empirie şi care rămân oarecum ascunse la spatele acesteia. Spectacu¬ 
loasă şi mai ales iritantă devine gândirea eleată îndeosebi prin con¬ 
cluziile negative cu privire la toate aceste conţinuturi ale empiriei 
care nu permit o raţionalizare completă pe baza principiului iden¬ 
tităţii. Metafizica eleată desfăşoară spectacolul unei existenţe imobile. 
Gândirea unui Parmenide sau Zenon ajunge la abolirea „multipli¬ 
cităţii", a „diversităţii", a „schimbării", a „mişcării". Confruntarea şi 
măsurarea empiriei cu criteriile „identităţii" duceau la o mutilare 
gravă a existenţei şi la o congelare a acesteia. Ca gândire metafizică, 
eleatismul înseamnă o transpunere a empiriei în categorii ce acceptă 
raţionalizarea pe calapodul identităţii. încercarea de transpunere era 
în totul temerară, şi nu e de mirat că în operaţiile „logice" prin care 
s-a efectuat transpunerea s-au strecurat o seamă de sofisme. Dată fiind 
însă intenţia de a raţionaliza empiria pe calapodul identităţii, eleaţii 
ar fi ajuns la acelaşi rezultat chiar dacă ar fi pus mai multă grijă în 
desfăşurarea silogismelor lor. Eroarea eleată are rădăcini mai profunde. 
Ea îşi are obârşia în chiar modul de raţionalizare adoptat de gândirea 
eleată. Raţionalizarea consecventă pe calapodul identităţii duce prin 
natura ei la o imobilizare a existenţei. 

în cadrul unei problematici de natură pur „logică", un gânditor 
ca Antistene a ajuns să-şi formeze o conştiinţă mult mai clară decât 
eleaţii cu privire la modul „raţionalizării" pe calapodul identităţii. Eleaţii 
s-au angajat, temerari, în teoretizări metafizice, pornind de la postu¬ 
latul subînţeles al identităţii. Antistene se menţine în cadrul strict al 
unor preocupări de logician. Multe cuvinte de ocară a atras acest 
logician asupra sa din partea filozofilor, dar probabil numai fiindcă 
aceştia nu aveau destule şi suficient de juste argumente contra lui. 
Care este „adevărul" lui Antistene? El susţinea, nici mai mult, nici 
mai puţin, că din punct de vedere „logic" ar fi pe deplin justificate 
numai propoziţiile tautologice, fiindcă numai acestea s-ar articula în 
tiparul identităţii. Iată o asemenea propoziţie: „Omul este om." Orice 
propoziţie care ar lega elemente diverse ar fi, după părerea lui 

Antistene, „ilegitimă" (un exemplu: „Omul este mamifer"). Este in¬ 
tr-adevăr ilegitimă o asemenea judecată? Să tăiem repede orice ne¬ 
dumerire. Discutăm aici o chestiune de natură pur logică în 
perspectiva raţionalităţii ce se mişcă în limitele stricte ale „identităţii". 
Sub acest unghi, teza îndrăzneaţă a lui Antistene, teza ce ia în răspăr 
simţul comun şi ameninţă să anuleze toate judecăţile nontautologice, 
nu trebuie luată tocmai în derâdere. Antistene a pus degetul fără 
doar şi poate pe un aspect esenţial al gândirii care aspiră spre o 
raţionalitate întemeiată pe principiul identităţii. Procesul lui Antis¬ 
tene nu s-a stins odată cu osânda ce a îndurat-o din partea epocii 
sale; el şi-a găsit de altfel apărători chiar în secolul al XlX-lea. Nu 
mai departe decât un metafizician ca Herbart sau un gânditor ca 
Lotze reiau problema cu toată seriozitatea. Iată în concret o judecată 
ce ni se propune spre a fi analizată sub unghi strict „logic": „aurul e 
greu". Modul cum ne reprezentăm legătura dintre „subiectul" şi 
„predicatul" acestei judecăţi ne-ar face să credem într-o identitate 
completă între unul şi celălalt. Totuşi, raportul în chestiune, spune 
Lotze, trebuie să fie sui-generis: din propoziţie pare a se desprinde 
că un concept (aurul) este un altul (greu), dar, în acelaşi timp, din 
aceeaşi propoziţie se desprinde că un concept (aurul) nu este un altul 
(greu), căci cele două concepte sunt distincte. Lotze e însă de părere 
că noi, gândind, nu avem dreptul de a rămâne intr-un asemenea 
echivoc. Cele două concepte ale propoziţiei trebuie sau să coincidă 
complet, sau să rămână cu totul distincte. Judecăţile de tipul „aurul 
este greu" ar fi deci imposibile! In perspectiva logicii identităţii, pro¬ 
poziţia „aurul este greu" se dizolvă de fapt în trei propoziţii: „aurul 
e greu", „greul e greu", „aurul nu e greu". Astfel, judecata „aurul e 
greu" ar avea, după Lotze, nevoie de o justificare, căci sub forma ei 
nemijlocită ea constituie o figură contradictorie în sine. Dar justifi¬ 
carea pe care atât Lotze, cât şi Herbart înaintea sa încearcă a o da, şi 
care consistă în dezagregarea existenţei în elemente absolut simple, 
era de natură „metafizică". Filozofii aceştia arată foarte bine dificul¬ 
tăţile de a constitui o judecată nontautologică în perspectiva prin¬ 
cipiului identităţii. Nu este însă cazul să urmărim problema în 
refugiul „metafizic" ce i-1 oferă un Herbart sau Lotze. Ne găsim în faţa 
unei probleme pe care evident n-o putem ceda spre dezlegare toc¬ 
mai metafizicii. Logica şi teoria cunoaşterii trebuie să-şi rezolve pro¬ 
blemele în propria lor lumină. 

Să încercăm să soluţionăm chestiunea în acest ultim cadru. Izo¬ 
lând procesele de „raţionalizare 1 ' de empirie şi de alte izvoare de 
cunoaştere, este inevitabilă o considerare unilaterală a ei; dacă privim 
„raţionalizarea" ca şi cum ar fi de sine stătătoare, cădem repede în 
amăgirea că o „raţionalizare" nu poate avea loc decât pe linia postu¬ 
latului „identităţii". Fireşte că, în lumina unei raţionalităţi pe linia 
„identităţii", Antistene avea dreptate: absolut „raţională" sub unghiul 
logicii identităţii poate fi numai o propoziţie tautologică. Dar prin¬ 
cipiul identităţii este în fapt numai principiul de care se călăuzeşte 
nu orice „raţionalitate", ci numai raţionalitatea ce divorţează de em¬ 
pirie şi de alte izvoare de cunoaştere şi care începe să lucreze pe cont 
propriu şi cu un simulacru de obiect. Acestui mod de „raţionalizare" 
i se opun însă alte moduri, tot de „ raţionalizare ", deşi în afară de 
postulatul identităţii pure. Asemenea moduri de raţionalizare care 
se afirmă în diverse sensuri, dar totdeauna în strânsă legătură cu 
empiria şi cu alte izvoare de cunoaştere, sunt: 

1. Raţionalizarea pe linia identităţii atenuate. 

2. Raţionalizarea pe linia egalităţii matematice (a echivalenţei). 

3. Raţionalizarea pe linia identităţii contradictorii (pe linie 
dialectică). 

Se impun câteva cuvinte lămuritoare cu privire la fiecare din aceste 
moduri de „raţionalizare". 

Raţionalizarea în sensul „identităţii" atenuate comportă două feluri 
de împlinire. Acest mod de raţionalizare operează asupra empiriei 
sau asupra oricărui plan teoretic al existenţei. Acest fel de „raţiona¬ 
lizare", pe care postulatul identităţii o călăuzeşte până la un punct, 
are loc fie sub forma unor judecăţi în care raportul dintre subiect şi 
predicat este de parţială „identitate", fie sub forma unor judecăţi în 
care raportul dintre subiect şi predicat este acela al unei „identităţi" 
elastice. Când se rosteşte propoziţia „omul este un mamifer", avem 
de-a face cu un raport de „identitate" parţială între subiect şi predi¬ 
cat, în sensul că conţinutul şi sfera conceptuală proprii predicatului, 
fără de a coincide întocmai, pot fi totuşi aduse într-o corespondenţă 
relativă ce permite să subsumăm conceptul circumscris de subiect 
aceluia circumscris de predicat. Datorită acestui mod de raţionalizare, 
se ajunge la organizarea empiriei, dar şi a lumii teoretice, în „conceptele 
generice" tot mai largi (în sus), tot mai înguste (în jos). E vorba 
despre acea raţionalizare ce stă la baza ştiinţelor de natură „descriptivă" 

şi „clasificatoare". Acelaşi mod de raţionalizare stă la baza oricărei 
filozofii a „ideilor" sau a „esenţelor" după modul platonic sau aristo¬ 
telic. Această raţionalizare a fost fertil şi amplu cultivată în Antichi¬ 
tate (orice sistem de lucruri şi fiinţe, în sens aristotelic), dar nu mai 
puţin şi în timpurile moderne (să ne gândim la sistemul clasificator 
al fiinţelor vii, al lui Linne). Acest mod de raţionalizare prin „con¬ 
cepte generice" este „tolerat", ca „ajutător", chiar în ştiinţa de tip 
galileo-newtonian care principial are tendinţa de a-1 înlocui prin 
raţionalizarea pe calapodul echivalenţei şi prin concepte „relaţionale". 
Spuneam mai sus că raţionalizarea în sensul unei identităţi atenuate 
are loc şi în judecăţi în care subiectul şi predicatul stau în raport de 
identitate elastică. Tendinţa acestui fel de raţionalizare este să anuleze 
rigiditatea conceptelor, să menţină noţiunile în neîntrerupt flux sau 
să le acorde o elasticitate ce face cu putinţă îmbogăţirea necurmată 
a conţinutului lor. Când se afirmă: „Omul este o fiinţă capabilă de 
progres", se tinde în fapt la o îmbogăţire a conţinutului conceptului 
de „om". Prin acest mod de raţionalizare, conceptul de „om" (ca să 
ne referim la ultimul exemplu) apare din capul locului lichefiat. Con¬ 
ceptele îşi anulează rigiditatea pentru ca să-şi poată asimila predicate 
care la început sunt străine de conţinutul lor, dar care cu timpul pot 
să devină în multe cazuri elemente integrante ale acestui conţinut. 
Un atare mod de raţionalizare a empiriei şi a lumii teoretice după 
norma unei identităţi elastice sporeşte cunoaşterea cu concepte de o 
deosebită mobilitate. Cunoaşterea dobândeşte prin acest mod de „ra¬ 
ţionalizare" ample posibilităţi de regrupare a elementelor sale con¬ 
stitutive. Empiria noastră se găseşte în permanentă expansiune. în 
acest proces de expansiune, modul de raţionalizare pe măsura unei 
„identităţi elastice" este un factor dintre cei mai eficienţi. 

Enumerăm printre modurile de raţionalizare unul care se împli¬ 
neşte pe calapodul „egalităţii" (echivalenţei). Acest mod este propriu 
îndeosebi domeniului matematic şi constituie resortul intim al 
ştiinţei matematice. Modul în chestiune îl regăsim fireşte şi în acele 
domenii în care matematica devine un mijloc de cercetare, adică în 
primul rând în ştiinţa de tip galileo-newtonian. Am arătat în altă 
parte că judecăţile matematice, pe care le socotim a fi cu totul sui- 
generis, nu se întemeiază pe principiul identităţii (nici pe al identi¬ 
tăţii atenuate), ci pe acela al „egalităţii cantitative “ (echivalenţei) între 
concepte care sub raport „logic" sunt eterogene. Nu găsim necesar 

să repetăm aici ceea ce am spus în altă parte despre principiul „egali- 
tăţii“ (echivalenţei). Acest principiu constituie de fapt baza unui 
întreg mod de raţionalizare care, oricum am întoarce lucrurile, rămâne 
un fel aparte, ireductibil la alte feluri de raţionalizare. 

Un alt mod, iarăşi aparte, de raţionalizare, ireductibil în felul 
său, este acela care se realizează pe calapodul „identităţii contradictorii". 
Acest fel de raţionalizare este cel denumit în chip curent mod dia¬ 
lectic. Modul dialectic se constituie prin cea mai concesivă adaptare 
a raţionalităţii la structurile şi articulaţiile empiriei. Modul dialectic 
caută identicul nu numai sub forme diverse, ci şi sub forme contra¬ 
dictorii. Astfel, un lucru este considerat ca putând să fie el însuşi, 
dar şi contrarul său, un lucru este privit ca putând include în fiinţa 
sa tendinţe diametral opuse. Mentalitatea dialectică înclină să creadă 
că un lucru se poate manifesta sub forme care se „exclud". Modul 
dialectic s-a desprins din tendinţa spiritului de a face faţă prin raţio¬ 
nalizare unei empirii şi unei lumi de o extremă complexitate, de o 
supremă plenitudine concretă şi care se găseşte în necurmată schim¬ 
bare, în neîntrerupt proces. Dialectica vrea să împace raţionalitatea 
conceptuală cu o existenţă-fluviu. O lume considerată sub specia 
devenirii impune inteligenţei adaptări extreme. Inteligenţa la rândul 
ei, operând asupra „devenirii", se vede nevoită să taie din aceasta 
aspecte ce par a fi incompatibile unele cu celelalte. In paroxismul 
dorinţei sale de a cuprinde în „concepte" ceea ce este curgător, inteli¬ 
genţa sfârşeşte prin a adopta principiul identităţii contradictorii. 
Modul dialectic îl găsim în istoria gândirii dezvoltat, fie sistematic, 
fie rapsodic. O dezvoltare sistematică a dialecticii ne oferă diverse 
„filozofii" - de la Heraclit până la Hegel. înfloriri rapsodice şi-a gă¬ 
sit dialectica în atâtea din concepţiile filozofice din Antichitate sau 
moderne, de cea mai variată orientare; astfel la Proclos, astfel în mis¬ 
tica medievală a lui Meister Eckhart, astfel în teologia dialectică etc. 

S-a văzut că întâiul mod de raţionalizare, acela pe calapodul 
„identităţii" pure, duce în gândire la tautologie, iar când este aplicat 
cu toată rigoarea asupra existenţei, el duce la o imobilizare absolută 
a acesteia. Acest mod de raţionalizare se poate afirma numai deta- 
şându-se cu totul de lumea simţurilor; el duce la o negare a empiriei, 
sfârşind în sterilitate. Sub forma sa pură, acest mod de raţionalizare 
a apărut de altfel numai incidental în istoria gândirii şi a fost din 
fericire preîntâmpinat şi contracarat de celelalte moduri de raţiona- 

lizare care au căutat, fiecare în felul său, un modus vivendi cu empiria, 
cu lumea simţurilor. Modul raţionalizării pe linia identităţii pure nu 
s-a putut impune vreodată ca mod general şi nici măcar ca tipar al 
unei culturi sau civilizaţii. Modul acesta rămâne totuşi o peripeţie 
posibilă a spiritului uman, şi ar rămâne desigur ca o tentaţie per¬ 
manentă dacă n-ar fi zădărnicit la fiecare pas de celelalte moduri de 
raţionalizare ce i se opun prin fertilitatea lor. Un gânditor francez, 
Meyerson, a încercat să arate că progresul gândirii umane are ca 
resort intim tendinţa de a stabili „identitatea" în „divers". Idealul 
călăuzitor al gândirii ar fi acela al „identităţii", iar punctul de ple¬ 
care - „diversitatea". Am arătat că nu există un singur mod de raţio¬ 
nalizare şi că identitatea pură este un postulat doar al unuia dintre 
aceste moduri de raţionalizare ce au fost cultivate în cursul istoriei. 
De altfel, dacă realizarea identităţii în divers ar fi ţinta gândirii, 
procesul acesta s-ar fi consumat foarte repede. Năzuind cu supremă 
ardoare spre identitatea pură, şcoala eleată a lichidat foarte repede 
„diversul" lumii empirice. Că lucrurile nu s-au oprit la soluţia eleată 
este o dovadă că în procesul gândirii sunt active şi alte moduri de 
raţionalizare. Reacţia împotriva eleatismului s-a produs degrabă, şi 
excesele sale au fost demascate fără menajamente, căci în primul rând 
simţul comun nu putea să accepte combustia lumii în principiul 
identităţii. Gândirea umană, dacă ar aspira exclusiv spre stabilirea 
„identităţii" în „divers", ar descoperi fără îndoială un eleatism fără 
de sofisme şi s-ar opri. Din fericire, modurile de raţionalizare la care 
recurge gândirea nu se reduc la acela al identităţii pure. Gândirea a 
apucat chiar de la început pe drumuri foarte divergente. Nu mai de¬ 
parte decât în gândirea de tip aristotelic, atât de fertilă pentru ştiinţa 
Antichităţii, raţionalizarea se efectuează în primul rând pe calapo¬ 
dul identităţii atenuate. Mai târziu, în ştiinţa de tip galileo-new- 
tonian intră viguros în acţiune raţionalizarea pe calapodul echivalenţei 
matematice. Niciodată n-ar fi luat fiinţă ştiinţa de tip galileo-new- 
tonian dacă modul ei de raţionalizare ar fi acela al „identităţii pure". 
(Raţionalizarea pe calapodul identităţii pure a dus şi duce la proble¬ 
matizarea şi la negarea tocmai a acelor aspecte ale existenţei - „multi¬ 
plicitatea" şi „mişcarea" - care alcătuiesc raţiunea de a fi a ştiinţei de 
tip galileo-newtonian.) O altă tendinţă care frânează raţionalizarea 
pe calapodul identităţii pure intervenind adesea cu vigoare şi izbu¬ 
tind s-o aducă în subordine este cea dialectică. 

Postulatul identităţii este desigur prezent în mintea omenească, 
dar rămâne un fapt istoric că gândirea omenească nu se lasă mane¬ 
vrată de acest postulat. în desfăşurarea ei, gândirea umană a cedat 
uneori ispitei de unificare a diversului în perspectiva identităţii pure, 
dar aceasta s-a făcut incidental, iar peripeţia apare mai mult ca un 
capriciu al istoriei. Din contră, dominante apar în desfăşurarea gân¬ 
dirii umane celelalte moduri de raţionalizare care zădărnicesc în chipul 
cel mai eficace combustia totală a „diversului" în focul „identităţii". 

Cele patru moduri de raţionalizare, al căror sens l-am schiţat în 
cele de mai înainte şi a căror eficienţă se constată cu istoria la înde¬ 
mână, stau unele faţă de celelalte în raporturi din cele mai diverse. 
Uneori aceste moduri de raţionalizare se completează, alteori ele duc 
o luptă între ele. Numai rareori se completează, ele aliniindu-se în- 
tr-un singur front, dar tot aşa numai rareori se iscă între ele o luptă 
a tuturor contra tuturor. 

O anume poziţie ocupă faţă de existenţă modul de raţionalizare 
pe calapodul identităţii pure, cu totul altă poziţie ocupă faţă de exis¬ 
tenţă modul dialectic. Aceste poziţii sunt chiar diametral opuse. 
Raţionalizarea sub egida identităţii pure ar fi valabilă cu exclusivitate 
numai în raport cu o existenţă absolut staţionară, constituită din 
fapte sau aspecte izolabile ca atare de restul existenţei. Dimpotrivă, 
raţionalizarea dialectică ar fi valabilă în raport cu o existenţă dina¬ 
mică ce şi-ar avea resortul intim în contradicţia dintre factorii săi 
intrinseci şi în cadrul căreia orice fapt şi orice aspect ar sta în core¬ 
laţie cu restul existenţei. Modul de raţionalizare în sensul identităţii 
nu poate vedea în raţionalizarea dialectică decât un mod foarte licen¬ 
ţios, adică un mod degradat pe măsura unei lumi de aparenţe ilu¬ 
zorii. La rândul său, raţionalizarea dialectică va vedea în raţionalizarea 
pe calapodul identităţii o simplă proiecţie în ireal a minţii omeneşti. 
Licenţioase apar la rândul lor celelalte două moduri de raţionalizare, 
aprecierea depinzând de perspectiva în care se face. Raţionalizarea 
pe calapodul identităţii atenuate apare bunăoară ca un mod „licen¬ 
ţios" faţă de raţionalizarea pe calapodul identităţii pure. Raţionalizarea 
de sens matematic apare licenţioasă faţă de modurile identităţii. Şi 
aşa mai departe. 

Eficienţa tuturor modurilor de raţionalizare pe care le-am schiţat 
se poate urmări în cursul istoriei, când combinate, când exclusive, 
când înjghebând un front comun, când în luptă cu altele. S-ar mai 

putea susţine cu suficientă documentare istorică o corespondenţă de 
stil cât priveşte un mod sau altul de raţionalizare, dominant într-o 
epocă. Corespondenţa de stil poate fi urmărită pe diverse planuri ale 
vieţii umane. O asemenea corespondenţă de stil se poate stabili bu¬ 
năoară între modul de raţionalizare şi felul societăţii din care fac 
parte gânditorii ce adoptă acest mod de raţionalizare. Astfel, în epoci 
de accentuare a conservatismului unei societăţi, gânditorii care o 
reprezintă pot să manifeste o tendinţă de a gândi existenţa mai vârtos 
pe calapodul identităţii pure (eleaţii la greci, vedantismul brahmanic 
la inzi). S-ar putea arăta de asemenea că în epoci mai dinamice, cu 
tendinţe înnoitoare, modul de raţionalizare preferat este acela al „iden¬ 
tităţii atenuate" sau al „echivalenţei". Astfel în epoca de înnoiri sociale 
când a înflorit filozofia ioniană sau în epoca elenistă când începură 
să înflorească „ştiinţele" pe linia ce le fusese indicată în mare parte 
de către Aristotel. La fel în secolele XVI-XVII, odată cu crescânda 
afirmare a societăţii moderne occidentale, când s-a constituit ştiinţa 
de tip galileo-newtonian. Cât priveşte raţionalizarea de tip dialectic, 
este învederat lucru că un asemenea mod este preferat şi promovat 
din partea gânditorilor în perioade de prefaceri mai profunde. Re¬ 
marcabilă este accentuarea aspectelor dialectice la gânditori care repre¬ 
zintă pregătirea revoluţiei franceze de la 1789, ca de exemplu la 
Diderot, sau progresiva înjghebare teoretică a dialecticii la Kant, 
apoi mai ales la Goethe, Fichte, Schelling şi Hegel, corespunzând în 
cadrul unui stil de epocă prefacerilor sociale din Germania la sfâr¬ 
şitul veacului al XVIII-lea şi la începutul celui de-al XlX-lea. Domi¬ 
naţia unui mod de raţionalizare faţă de altul este un fapt întru 
explicarea căruia este cazul să se recurgă şi la factorul „stil". Dar fac¬ 
torul „stil" aduce în istorie o deosebită varietate şi dă un profil foarte 
zigzagat procesului de desfăşurare a gândirii umane. întrezărim în 
această privinţă eficienţa unor puteri care evident contribuie din plin 
ca linia de dezvoltare a gândirii umane să nu fie aceea cerută de raţio¬ 
nalizarea pe calapodul identităţii pure. 

SIMŢUL COMUN 
ŞI CUNOAŞTEREA ŞTIINŢIFICĂ 

O întrebare ne aţine drumul. Cum se împacă „simţul comun" cu 
modurile de raţionalizare pe care am încercat să le caracterizăm în 
capitolul precedent? Prin „simţ comun" s-ar putea înţelege în gene¬ 
ral mentalitatea omului ca fiinţă care activează într-o lume concretă 
a simţurilor şi nu depăşeşte în chip esenţial orizontul acesteia. S-ar 
putea formula şi o „filozofie" a simţului comun; o atare filozofie este 
însă mai mult de implicaţii care sunt totuşi susceptibile de o eluci¬ 
dare. Ca indivizi suntem cuprinşi de „filozofia" simţului comun în 
calitate de membri ai unei colectivităţi. Anevoie te sustragi unei atari 
„filozofii" atâta timp cât eşti constrâns să te înţelegi cu semenii asupra 
lumii în care trăieşti cu ei dimpreună şi a vieţii pe care o duci alături 
de ei. Nu vom încerca să punem în lumină conţinuturile de idei, 
nici criteriile ce le-ar suscita această „filozofie". în studiul de faţă, sim¬ 
ţul comun ne interesează numai prin câteva aspecte ale comporta¬ 
mentului său. Printre aceste aspecte amintim mai întâi realismul 
empiric. Ca exponent al simţului comun, eşti adus în situaţia de a 
susţine un anume realism empiric, care consistă în credinţa că există 
o lume independentă de conştiinţa omului, o lume care, în general, 
ar fi accesibilă omului de-a dreptul şi în chip aproximativ nealterat: 
prin „simţuri". Un al doilea aspect important al simţului comun 
consistă în atitudinea de raţionalizare pe care el o adoptă de prefe¬ 
rinţă. Printre modurile de raţionalizare despre care am vorbit în capi¬ 
tolul precedent, simţul comun aderă mai strâns la modul „identităţii 
atenuate". Simţul comun nu este îndeobşte străin nici de raţionalizarea 
pe calapodul „echivalenţei", dar aceasta numai în măsura în care 
face matematică şi fără de alte consecinţe. Simţul comun manifestă 
însă o atitudine de rezervă, de neîncredere sau uneori chiar adversă 
faţă de celelalte moduri de raţionalizare şi nu poate fi decât anevoie 
adus să-şi însuşească uneori aceste moduri. Nu s-ar putea susţine că 
simţul comun n-ar cuprinde în firea sa şi enclave sporadice de-ale 
celorlalte moduri de raţionalizare, dar el este precumpănitor domi¬ 
nat de modurile relevate mai sus. Prin sine însuşi, simţul comun n-ar 
ajunge să-şi lărgească în chip principial structurile în sensul raţionali¬ 
zării după norma identităţii pure sau a raţionalizării dialectice. în¬ 
deosebi raţionalizarea pe linia identităţii pure, care l-ar îndruma 

spre o viziune absolut statică a existenţei, îi repugnă simţului comun, 
dar şi raţionalizarea dialectică îi prilejuieşte dificultăţi. Simţul comun 
nu sesizează o viziune dinamică şi constitutiv contradictorie asupra 
existenţei. O asemenea viziune a fost un produs al „filozofiei îndrăz¬ 
neţe", iar câtuşi de puţin un rod al simţului comun lăsat în propria 
sa soartă. Se ştie cât de hermetic, cât de întunecat a apărut simţului 
comun un Heraclit, întâiul gânditor care schiţează o „dialectică", 
completă în liniile ei mari. 

Prin titlul pe care l-am pus în fruntea acestui capitol, ne-am anga¬ 
jat să cercetăm ce legături s-ar putea stabili între simţul comun şi 
cele două tipuri de ştiinţă de care ne-am ocupat mai pe larg în stu¬ 
diul de faţă, adică ştiinţa de tip antic-aristotelic şi ştiinţa de tip 
galileo-newtonian. Chiar anterior oricărei cercetări, luându-ne numai 
după o impresie generală, se poate susţine că apropierea între simţul 
comun şi ştiinţa de tip antic-aristotelic apare mai vădită decât apro¬ 
pierea dintre simţul comun şi ştiinţa de tip galileo-newtonian. Realis¬ 
mul empiric şi apoi credinţa în existenţa unor „esenţe" susceptibile 
de a fi extrase din empirie sub forma unor concepte generice sunt 
implicate fundamentale atât ale simţului comun, cât şi ale ştiinţei 
de tip antic-aristotelic. Ştiinţa de tip antic-aristotelic, cu accentul ce-1 
punea pe empirie şi pe operaţiile de gândire menite să organizeze pe 
„clase" concretele (anorganice şi organice), ştiinţa de tip antic-aris¬ 
totelic, care cultiva „teoria" ce se inspiră de-a dreptul din empirie 
(de exemplu teoria despre centralitatea şi imobilitatea Pământului 
în univers), a găsit porţi larg deschise spre a fi acceptate şi de simţul 
comun. Simţul comun a manifestat, ce-i drept, o atitudine de rezervă 
faţă de ştiinţa de tip antic, cum a fost la un moment dat faţă de 
teoria „sfericităţii" Pământului atunci când era vorba despre „spe¬ 
culaţii" considerate că depăşesc incontrolabil mărturia simţurilor. 
Simţul comun a asimilat însă mult mai uşor ştiinţa de tip antic-aris¬ 
totelic decât ştiinţa de tip galileo-newtonian. Explicaţia cea mai la 
îndemână a acestui fapt istoric o găsim în împrejurarea că ştiinţa de 
tip antic-aristotelic include în fiinţa şi printre structurile ei „filozofia" 
implicită a simţului comun, pe care ea o depăşeşte adeseori doar pe 
cale „speculativă". 

Mult mai complicată devine chestiunea raportului dintre simţul 
comun şi ştiinţa de tip galileo-newtonian. Există desigur şi în cazul 
de faţă un cotor comun între simţul comun şi ştiinţă, dar de astă 



602 EXPERIMENTUL ŞI SPIRITUL MATEMATIC 


dată cotorul comun are o suprafaţă mai redusă decât în cazul ştiinţei 
de tip antic-aristotelic. N-avem decât să trecem încă o dată în revistă 
toate cele arătate de noi cu privire la potenţialul metodologic propriu 
ştiinţei de tip galileo-newtonian spre a întrezări ce apropie şi ce 
desparte acest tip de ştiinţă de simţul comun. Ştiinţa de tip galileo-new¬ 
tonian îşi are desigur şi ea „realismul 1 ' ei, întrucât şi ea, ca şi simţul 
comun, admite o existenţă independentă de conştiinţa subiectului 
cunoscător. Acest „realism" al ştiinţei de tip galileo-newtonian nu 
este însă excesiv empiric, precum al simţului comun. S-a văzut, cre¬ 
dem, suficient de lămurit că în cadrul ştiinţei de tip galileo-new¬ 
tonian empiria reprezintă o metodă de cercetare, dar aceasta sub 
supravegherea unei „suprametode" care constrânge empiria să se com¬ 
bine (îndeosebi sub formă de „experiment") cu matematica şi cu alte 
cupluri metodologice (matematizate de fieştecare dată). Empiria nu 
este numai instanţă de control a celorlalte metode ca pentru simţul 
comun; empiria este pentru ştiinţa de tip galileo-newtonian atât 
„instanţă", cât şi obiect de control. Controlul se efectuează în cadrul 
ştiinţei de tip galileo-newtonian din partea tuturor metodelor sub 
forma reciprocităţii şi sub supravegherea de ansamblu a suprametodei. 
Rolul pe care empiria îl are de jucat în cadrul ştiinţei de tip gali- 
leo-newtonian este extrem de nuanţat şi de complex faţă de rolul ce-i 
revine în cadrul simţului comun. Datorită rezultatelor la care ajunge pe 
baza înaltului său potenţial metodologic, ştiinţa de tip galileo-new¬ 
tonian depăşeşte principial rezultatele cognitive posibile simţului 
comun; mai mult, prin „teoriile" sale, ştiinţa de tip galileo-newtonian 
ia adeseori în răspăr ideile şi opiniile la care simţul comun parvine 
sau poate să parvină când este lăsat să se afirme şi să se dezvolte 
numai pe propriile sale temeiuri. Să amintim doar cât de paradoxală 
apare simţului comun chiar şi numai cea mai fundamentală idee a 
ştiinţei de tip galileo-newtonian: ideea despre „mişcare" ca atare in¬ 
destructibilă prin sine însăşi a corpurilor. Ca să nu mai vorbim despre 
atâtea idei din fizica actuală care simţului comun îi rămân adesea 
mai inaccesibile decât chiar şi cele mai speculative plăsmuiri ale 
imaginaţiei metafizice (să amintim bunăoară „spaţiile de configu¬ 
raţie" pluridimensionale ale lui Schrodinger sau conceptul despre 
atom ca „pachet de unde"). 

O abatere dintre cele mai vădite de la realismul excesiv „empiric" 
al simţului comun o constituie înclinarea permanentă a ştiinţei de 

tip galileo-newtonian de a reduce toate formele de „schimbare" ce au 
loc în natura empirică la forme de „mişcare". înclinarea în ches¬ 
tiune, proprie ştiinţei de tip galileo-newtonian, îşi are temeiul chiar 
în tendinţa de a matematiza toate metodele de care se face uz. O seamă 
de filozofi şi-au pus încă de mai de mult întrebarea: De ce fizica ţine 
cu atâta obstinaţie să reducă toate fenomenele de „schimbare" ale 
naturii la fenomene de „mişcare"? După opinia lui Wundt, această 
reducţie se încearcă fiindcă mişcarea ar fi cea mai „simplă" dintre feno¬ 
menele de „schimbare". Răspunsul este incidental, nu obţinut pe 
cale sistematică, de aceea vag şi în orice caz nu exhaustiv. Din parte-ne, 
am avut prilejul de a arăta cât de mult şi pe câte căi ştiinţa de tip 
galileo-newtonian s-a pătruns de matematică. „Cuplurile metodolo¬ 
gice" în care matematica constituie totdeauna unul din termeni ţin 
de fiinţa acestui tip de ştiinţă. Dacă ştiinţa de tip galileo-newtonian 
caută să reducă toate formele de „schimbare" la forme de „mişcare", 
aceasta ni se pare că are o singură pricină: „mişcarea" este singura 
formă de „schimbare" care admite actualmente o considerare şi tra¬ 
tare „matematică". în Antichitate, oamenii de ştiinţă nu găsiseră încă 
mijloacele de a trata „mişcarea" în perspectivă matematică. Identi¬ 
ficăm în această împrejurare una din cauzele care în Antichitate au 
făcut cu neputinţă constituirea unei ştiinţe complete de tip gali- 
leo-newtonian. Arhimede s-a oprit interzis în pragul acesteia. (O în¬ 
trebare în paranteză: Va urma oare ştiinţa de tip galileo-newtonian 
în veci aceeaşi cale şi ţintă de a „reduce" toate „schimbările" la forme 
de „mişcare"? Metodologic şi teoretic, mai bine zis principial, s-ar 
putea întrezări şi o altă cale şi ţintă. Dacă bunăoară s-ar descoperi 
mijloace de a considera şi a trata în perspectivă „matematica" şi alte 
„schimbări" în afară de „mişcare", atunci desigur că ştiinţa de tip gali¬ 
leo-newtonian ar înceta să încerce o reducţie a tuturor „schimbărilor" 
la forme de „mişcare". O atare situaţie nu trebuie s-o privim neapă¬ 
rat ca o utopie. Că un asemenea progres al matematicii ar fi cu putinţă 
rămâne cel puţin o speranţă căreia i se poate da grai. De la antici la 
moderni a avut loc la un moment dat un salt ce ar fi părut cu totul 
imposibil matematicienilor din Antichitate. Matematicienii antici 
erau de părere că „mişcarea" este incompatibilă cu matematizarea - 
şi totuşi! De ce n-ar fi cu putinţă un nou salt care să permită mate¬ 
matizarea şi a altor forme de „schimbare"?) 

Ştim că ştiinţa de tip galileo-newtonian pune accent pe matema¬ 
tizarea celor mai diverse metode la care recurge întru cercetarea naturii. 

Nu vom trece totuşi cu vederea că până la un punct sunt tolerate şi 
anume metode care nu sunt matematizabile; acest lucru se întâmplă 
însă numai cu metodele care sunt inevitabile întru cercetarea na¬ 
turii. Astfel bunăoară, metoda raţionalizării prin „concepte generice" 
care formează principala sursă a ştiinţelor descriptive este tolerată şi 
în ştiinţa de tip galileo-newtonian, dar numai în subordine faţă de 
ansamblul „cuplurilor metodologice" (în care matematica intră prin 
definiţie). De remarcat că iniţial chiar domeniile principale ale ştiinţei 
de tip galileo-newtonian sunt delimitate în spiritul unei raţionalizări 
prin „concepte generice": mecanica, acustica, optica etc. De remarcat 
că şi în chimie, ştiinţă care s-a matematizat cu timpul, metoda des¬ 
criptivă şi clasificatoare îşi găseşte încă o largă întrebuinţare. Totuşi, 
cu cât aceste ştiinţe evoluează, cu atât metodele „tolerate" (tolerate, 
fiindcă nu se poate altfel) sunt tot mai strâns însoţite de conştiinţa 
că sunt numai tolerate. Şansele unei metode de a fi încetăţenită în 
ştiinţa de tip galileo-newtonian depind aşadar de posibilităţile ei in¬ 
trinsece de a fi „matematizată". Există însă unele moduri de raţiona¬ 
lizare care se dovedesc deosebit de recalcitrante faţă de „matematizare". 
E vorba de astă dată despre moduri de raţionalizare care pot fi şi 
sunt evitate de ştiinţa de tip galileo-newtonian. Aceste moduri de 
raţionalizare incompatibile cu o îmbinare cu matematica sau inca¬ 
pabile de o fuzionare cu aceasta, aceste moduri de raţionalizare care 
prin însăşi natura lor refuză „matematizarea" şi sunt deci neasimilabile 
ştiinţei de tip galileo-newtonian sunt: 

1. Raţionalizarea excesivă pe calapodul identităţii. 

2. Raţionalizarea dialectică. 

Am văzut în altă parte la ce rezultate duce raţionalizarea pe cala¬ 
podul identităţii pure. Ea duce fie la o imobilizare a existenţei, la 
absorbirea acesteia într-o unitate abstractă, metafizică, fie la o gân¬ 
dire pur tautologică. Faţă de sterilitatea acestui mod de raţionalizare, 
ştiinţa de tip galileo-newtonian ne apare apărată în chipul cel mai 
eficace prin potenţialul ei metodologic. 

Raţionalizarea dialectică şi incompatibilitatea ei cu matematica e 
cazul să fie luate în foarte atentă dezbatere. Vorbind despre raţiona¬ 
lizarea dialectică, ne referim în primul rând la dialectica hegeliană. 
Panlogismul dialectic hegelian operează îndeosebi cu „concepte gene¬ 
rice", dar nu concepte generice „statice", ci cu concepte „fluente" în 
care contradicţia intră în chip constitutiv. Panlogismul dialectic nu 

permite să fie „matematizat" în sensul impus de suprametoda ce 
domină ştiinţa de tip galileo-newtonian. Dialectica vrea să reprezinte 
un mod de raţionalizare amplu, de orizonturi universale, care el însuşi 
aspiră să domine toate celelalte metode. Hegel n-a încercat niciodată 
să matematizeze această metodă sub formă de „cuplu". Din contră, 
el s-a situat în general pe o poziţie critică faţă de întreaga ştiinţă de 
tip galileo-newtonian. Hegel manifestă faţă de această ştiinţă o seamă 
de grave rezerve. El socoteşte ştiinţa de tip galileo-newtonian de mul¬ 
te ori ca o ştiinţă fără obiect. Se abuzează în această ştiinţă, după 
părerea lui Hegel, de constructivismul matematic, de abstracţie şi de 
postulatul unor „legi" care prin felul lor n-au nici o acoperire directă 
în empirie. Hegel se arată ce-i drept uneori dispus să accepte şi el 
„matematicul", dar aceasta numai ca aspect accidental şi ca rezultat 
al unor cercetări ce nu iau în răspăr empiria. Hegel propune o ase¬ 
menea metodă în speranţa că pe această cale ştiinţa naturii va ajunge 
la stabilirea unor reguli empirice. Intr-o atare perspectivă, Hegel îl pre¬ 
feră pe Kepler lui Newton. Regulile pe care Kepler le-a stabilit cu 
privire la orbitele planetare au aspect matematic, dar aceste reguli 
sunt reguli empirice. Se ştie însă cât de mult tocmai Kepler a ezitat 
între ştiinţa de tip antic şi ştiinţa de tip modern. Hegel înclină să 
aprecieze în chip pozitiv tocmai tendinţele încă „antice" ale lui 
Kepler. Pentru întreaga atitudine a lui Hegel în această amplă ches¬ 
tiune, e de altfel edificator faptul că întorsătura pe care o ia ştiinţa 
modernă prin activitatea lui Newton este privită de filozoful dialec¬ 
ticii cu animozitate. 1 Newton se găseşte citat de Hegel în chip pozitiv, 

1. Hegel se ocupă cu diverse aspecte ale fizicii lui Newton în Enzyklopădie der 
philosophischen Wissenschafien ( Naturphilosophie ). El analizează aici bunăoară prin¬ 
cipiul fundamental al mecanicii, acela al inerţiei (perseverenţei). Acest principiu 
este considerat de Hegel ca prea „abstract", ceea ce ar fi egal cu „neadevărat". 
Principiul cuprinde afirmaţii „goale" („.. .die leere Behauptimg von einer ewigsich 
fortsetzenden Bewegung. .." [„...afirmaţia goală a unei mişcări ce continuă la 
nesfârşit..."]) Principiul nu are temei „empiric". („Jene Behauptimg hat keinen 
empirischen Grund; schon der Stoss als solcher ist durch die Schwere, d. i. durch die 
Bestimmung des Fallens bedingt. Der Wurf zeigt die accidentelle Bewegung gegen 
die wesentliche des Falls; aber die Abstraction der Korper als Korper ist unzertrennlich 
verkniipft mit ihrer Schwere: und so drăngt sich bei dem Wurf diese Schwere von 
selbst aufin Betracht gezogen werden zu miissen. Der Wurf als abgesondert, fur 
sich existierend, kann nicht aufgezeigt werden'. [„Acea afirmaţie nu are nici un 
temei empiric, însăşi lovitura în sine este condiţionată de gravitaţie, adică de 

cu entuziasm o singură dată, şi anume pentru concepţia sa potrivit 
căreia „spaţiul 1 ' ar fi „senzoriul lui Dumnezeu", o foarte accesorie 
părere metafizică-cosmologică a lui Newton, părere ce nu are în fond 
nici o legătură cu fizica sa. 

Din cele câteva observaţii cuprinse în acest capitol se vede cum 
modurile de raţionalizare se depărtează sau se apropie de simţul comun 
şi cum însăşi ştiinţa de tip galileo-newtonian ocupă un loc cu totul 
aparte între simţul comun şi diversele moduri de raţionalizare. 


EXPERIMENTUL ŞI TEORIA 

Ce înseamnă „a experimenta"? Ar fi greu să dăm chiar de la început 
un răspuns exhaustiv acestei întrebări. Pentru început, ni se pare 
mai indicat să arătăm prin câteva aproximări ce este experimentul. 
Se înţelege aproape de la sine că experimentul este o metodă de cer¬ 
cetare ce depăşeşte prin natura sa observaţia simplă sau simpla empirie. 
A experimenta înseamnă a face din însăşi intervenţia activă a omului 
în mersul naturii un izvor de cunoaştere. In orice experiment, cerce¬ 
tătorul ţine sub observaţie mai multe ansambluri de lucruri: întâi, 
este ţinută sub observaţie o constelaţie de date concrete, al doilea, cer¬ 
cetătorul îşi observă propria sa intervenţie activă în această constelaţie 
şi al treilea, el observă rezultatele unei asemenea intervenţii. „Obser¬ 
vaţia" este aşadar un implicat al experimentării, dar în cadrul unei 
experimentări observaţia are loc în direcţii precise şi pe o arie limitată , 
în sensul că experimentul vrea să fie un răspuns pozitiv la nedume¬ 
rirea dacă şi în ce măsură intervenţia activă a omului în mersul naturii 
poate fi un izvor de cunoaştere. Observaţia este implicată în orice 
experimentare, dar observaţiei în sine trebuie să i se adauge o mulţime 
de condiţii spre a deveni „experiment". Observaţiei îi poţi supune 
orice fenomen ce cade în zona accesibilă simţurilor pe o cale sau 

determinarea căderii. Aruncarea prezintă mişcarea accidentală în raport cu cea 
esenţială, proprie căderii; dar abstracţia corpurilor în calitate de corpuri este 
indisolubil legată de gravitaţia lor: şi astfel, în timpul aruncării, această gravitaţie 
se impune de la sine spre a fi luată în considerare. Aruncarea, existând separat şi 
pentm sine, nu poate fi demonstrată" - trad. de Daniela Ştelanescu.] Hegel aspiră 
deci spre o fizică mai empirică. Exact ca Aristotel în Antichitate. 

alta. Prin sine însăşi, observaţia este o atitudine spectaculară, o aspi¬ 
raţie intelectuală de a determina prin concepte anume conţinuturi con¬ 
crete. Simpla observaţie poate avea loc intr-un cadru teoretic foarte 
imprecis. Astfel, poţi să supui observaţiei atât un fenomen despre 
care presupui în prealabil că apare în cadrul unui determinism general 
al naturii, cât şi un fenomen despre care presupui eventual că se 
iveşte pe o cale neobişnuită sau chiar „miraculoasă". Pentru a deveni 
„experimentală", observaţia trebuie să accepte în prealabil premise de 
un anume sens „determinist". Căci, dacă rezultatele unui experiment 
ar putea să fie ca un „miracol", nici un cercetător n-ar putea să ajungă 
la convingerea că intervenţia sa activă ar putea să devină un rodnic 
izvor de cunoaştere. Ca metodă de cercetare, experimentul nu s-a 
putut ivi decât în perspectiva de ansamblu că fenomenele naturii 
stau sub imperiul unui determinism în care se încadrează şi inter¬ 
venţia activă a omului. Cu aceasta însă nu am spus totul despre pre¬ 
misele ce trebuie acceptate în prealabil pentru ca experimentul să ia 
fiinţă. Observaţia naturii în perspectiva unui presupus determinism 
încă nu ne dă termenii compleţi pentru definirea experimentului. 
Căci şi o asemenea „observaţie" ar putea să rămână spectaculară sub 
unele aspecte ale ei, şi o atare observaţie spectaculară nu ne pune în 
situaţia de a putea distinge între factorii izolabili doar în chip ideal 
şi factorii izolabili în chip real pe care îi presupunem ca fiind activi 
în câmpul naturii. Dar tocmai acest lucru din urmă e important. 
Experimentul are iniţial tocmai un atare rost, şi anume de a face 
accesibili cunoaşterii, datorită intervenţiei noastre active în mersul 
naturii, factorii care sunt în chip real izolabili. în experiment, obser¬ 
vaţia se combină în chip rodnic cu acţiunea practică, cu intenţia de 
a ne descoperi în câmpul ţinut sub observaţie factorii realmente izo- 
labili, izolabili în măsura că pot fi dominaţi în chip practic din partea 
noastră. Experimentul ca metodă va cuprinde aşadar în fiinţa sa, ca 
un element sine qna non, intervenţia activă din partea cercetătorului 
în mersul naturii. Datorită unei astfel de condiţii, experimentul ni 
se dezvăluie ca un izvor de cunoştinţe ce ne sporesc posibilităţile de 
dominare practică asupra naturii. Simpla observaţie spectaculară a 
naturii este prin felul ei numai deficient orientată spre dominarea 
naturii. Cu privire la cunoaşterea ce ne-o prilejuieşte simpla obser¬ 
vaţie, nu putem avea vreo certitudine că ea ar avea o altă priză decât 

„ideală“ asupra naturii. Teoria care se leagă speculativ de simpla obser¬ 
vaţie poate să răspundă desigur unor anume interese cognitive, dar 
utilizarea ei ca mijloc efectiv în practica omului în raport cu natura 
rămâne în mare măsură îndoielnică. Din contră, teoria care porneşte 
de la „experiment" poate să ajungă la plăsmuiri cognitive care pot 
obţine o putere practică pe linia unei efective dominări a naturii din 
partea omului. „Experimentul" nu reprezintă aşadar numai o metodă 
oferind o sursă de cunoştinţe în general; experimentul reprezintă şi 
o metodă de obţinere a unor cunoştinţe prin care omul îşi face drum 
spre o dominare mai hotărâtă asupra naturii. 

Prin cele arătate, am circumscris natura experimentului doar în 
chip abstract şi general. Imaginea ce suntem îndrumaţi să ne-o alcă¬ 
tuim despre „experiment" ca metodă de cercetare rămâne însă să fie 
completată încă, şi anume din diferite puncte de vedere. 

Ştim că orice experiment prilejuieşte producerea unor fenomene. 
Scopul experimentului nu este însă „producerea" unui fenomen; pro¬ 
ducerea fenomenului rămâne în fond un pretext pentru a stabili 
legături, ce pot fi practic dominate, între fenomen şi condiţiile sale. 
Să vedem cum poate fi „identificat" un fenomen produs pe cale expe¬ 
rimentală. Se poate întâmpla uneori ca identificarea fenomenului 
produs pe cale experimentală să se menţină în cadru mai mult sau 
mai puţin vag, empiric. O atare operaţie intelectuală exploatează la 
minimum experimentul ca izvor de cunoaştere. O atare operaţie inte¬ 
lectuală orientată empirist este aproape egală cu o renunţare la bene¬ 
ficiile ce se pot culege. Să nu uităm însă că experimentul ca metodă 
de cercetare nu rămâne izolat de alte metode de cunoaştere. Astfel, 
experimentul se încadrează de la sine în ansamblul de metode ale 
unei ştiinţe. Combinat cu alte metode, experimentul devine izvor 
de cunoaştere intr-un sens mai amplu decât poate fi de unul singur. 
Dat fiind că în cele mai multe ştiinţe avem de-a face şi cu o seamă 
de metode „teoretice", metoda experimentală se întreţese cu metodele 
teoretice. Rezultă de aici că însuşi experimentul, când se încadrează 
într-o ştiinţă, poate fi utilizat într-o anume perspectivă „teoretică" 
proprie acestei ştiinţe. Un fenomen produs în chip experimental în 
câmpul unei anume ştiinţe va cere deci să fie „identificat" nu numai 
empiric, ci şi „teoretic". Identificarea „teoretică" a unui fenomen pro¬ 
dus pe cale experimentală este desigur mai completă decât cea empirică; 
mai completă pe de o parte, dar în aceeaşi măsură mai „problematică" 

pe de altă parte, căci însăşi partea „teoretică" a ştiinţei rămâne în 
permanenţă „problematică". în cadrul ştiinţelor de orice tip, experi¬ 
mentul funcţionează în combinaţie cu alte căi de cunoaştere, potri¬ 
vit potenţialului metodologic propriu ştiinţelor în chestiune. Nici 
un om de ştiinţă nu se mulţumeşte, atunci când produce un fenomen 
pe cale experimentală, cu simpla lui „identificare" empirică. Omul 
de ştiinţă aspiră cu toată energia la „identificarea" teoretică a feno¬ 
menului experimental, oricare ar fi riscurile de a se pierde în „proble¬ 
matic". Progresele oricărei ştiinţe au fost cu putinţă numai pe temeiul 
unei atari îndrăzneli. împletirea experimentului cu teoria se face în 
spiritul unei adaptări reciproce. Fapt este că, fără îndrăzneala de a 
„greşi", nu se înregistrează nici un spor în istoria nici unei ştiinţe. 

Spre a vedea cât de problematică devine sau în ce erori poate să 
cadă uneori identificarea teoretică a fenomenelor experimentale, să ne 
oprim asupra unor exemple din istoria chimiei. Exemplele le spicuim 
din activitatea de om de ştiinţă a lui Priestley (secolul al XVIII-lea) 
care, precum este ştiut, trece alături de Scheele drept descoperitor al 
„oxigenului" (1774). Priestley şi-a închinat mare parte a activităţii sale 
studiului „gazelor", dar mai înainte el se dedicase şi cercetării feno¬ 
menelor electrice sau a „materiei" electrice. 1 Priestley avea aptitudini 
de excepţional experimentator. Iniţiativele sale în această privinţă 
sunt de-a dreptul epocale. Procedând la studiul gazelor, Priestley face 
uz în chip deosebit de îndrăzneţ şi în spirit cu totul modern de mij¬ 
loacele ce i le puneau la dispoziţie experienţele cu privire la feno¬ 
menele electrice. Riscurile ce le întâmpină identificarea teoretică a 
fenomenelor experimentale sunt ilustrate deosebit de plastic prin 
isprăvile lui Priestley. El a închis aer atmosferic într-o ţeavă de sticlă 
în care se găsea şi o cantitate de apă şi a descărcat apoi prin ţeavă 
scânteia electrică de câteva ori. Ca urmare, Priestley a remarcat o scă¬ 
dere a volumului de aer. La o încercare asemănătoare asupra gazului 
de amoniac, el a remarcat tocmai contrarul: gazul îşi sporea volumul, 
în legătură cu gazul de amoniac, Priestley a observat pe urmă că 
acesta îşi schimbă natura chimică. Priestley susţinea că gazul se schimbă 
în „aer inflamabil". Acest „aer inflamabil" nu era altceva decât „oxi¬ 
genul". Să nu uităm că ne găsim încă înainte de Lavoisier. Pentru 

1. Despre acestea el a publicat un studiu de mare importanţă la Londra, în 
1767. [Este vorba despre The History andPresent State of Electricity (n.red.)i\ 

dezvoltarea ştiinţei chimice în spirit modern, experimentele lui Priestley 
erau fără îndoială de cea mai mare importanţă. Nu vom scăpa însă 
din vedere că el nu şi-a pus îndeajuns la punct metodologia. Experi¬ 
mentator ingenios, el nu-şi efectuează cercetările în perspectivă „can¬ 
titativă" până la capăt. El cultivă încă în mare parte experimentul 
calitativ, stăruind pe linia pe care lucra, cu mijloace mai primitive, un 
van Helmont care, pornind de la observaţie şi experiment, aspira cel 
mult să ajungă la stabilirea unor „concepte generice" întemeiate empiric 
(van Helmont a introdus în acest chip în ştiinţa naturii „conceptul 
generic" al gazelor). Intre timp, un Boyle fixase şi conceptul ştiinţific 
modern al „elementului chimic", înţeles ca factor ireductibil pe cale 
chimică. Priestley ocupă în istoria ştiinţei un loc de tranziţie sub 
cele mai multe raporturi. El a dezvoltat enorm experimentul în sensul 
cercetărilor „cantitative", dar n-a mers până la capăt. Făcând experi¬ 
mente, el produce anume anumite „fenomene". Priestley urma să 
procedeze la „identificarea" fenomenelor produse; operaţia de „iden¬ 
tificare" are loc la el atât în sens empiric, cât şi în sens „teoretic". 
Teoria generală în perspectiva căreia el îşi făcea experimentele era 
aceea a „flogistonului"*, de care a fost dominată chimia în secolul 
al XVIIl-lea. Potrivit acestei teorii, ar exista în natură un element 
chimic al „focului" {flogiston). Orice proces de ardere ar consista în 
eliminarea dintr-un corp a flogistonului. Stând sub puterea acestei 
teorii, Priestley îşi interpreta fenomenele experimentale în lumina 
teoriei curente. Astfel, după ce descoperă în fapt „oxigenul", el îl 
„identifică" empiric, descriind o seamă din însuşirile acestui element, 
dar el îl „identifică" şi „teoretic" ca „aer deflogistizat", adică drept aer 
din care a fost eliminat flogistonul. De asemenea, după ce izbutise să 
izoleze „hidrogenul", Priestley se lămurea empiric asupra fenomenului 
produs, dar încerca în acelaşi timp să-l „identifice" şi „teoretic"; el cre¬ 
dea că se găseşte în faţa „flogistonului pur" (în perspectivă pur em¬ 
pirică, hidrogenul era pentru el „aer inflamabil"). 

„Identificarea" fenomenelor experimentale are totdeauna loc în 
aceste două sensuri: empiric şi teoretic. Identificarea pur empirică se 
mărgineşte la descrierea fenomenului prin concepte cât mai adecvate. 
Prin identificarea „teoretică" se ajunge la interpretarea fenomenului 
experimental în perspectiva unei „teorii". E clar că eroarea poate să 

* Flogiston - substanţă imaginară care explică procesul de ardere; termen 
folosit cu predilecţie de alchimişti în Evul Mediu ( n.red '.). 



EXPERIMENTUL ŞI TEORIA 611 


pătrundă în corpul ştiinţei îndeosebi pe această cale, dar tot aşa e 
lămurit că nici o ştiinţă dintre acelea care cultivă „teoria" nu se va 
opri numai la identificarea empirică a fenomenului, ci va căuta să 
treacă şi la identificarea sa „teoretică". In nici una dintre ştiinţele 
autonom alcătuite, nu se aspiră cu atâta ardoare spre identificarea teo¬ 
retică a fenomenelor experimentale ca în ştiinţa de tip galileo-new- 
tonian, în cadrul căreia de altfel şi teoretizarea are loc în condiţii 
metodologice optime. 



Fig. 1. Traiectoria a-b a unui pozitron, deviată intr-un câmp magnetic; 
pozitronul a străbătut placa de plumb A-B, pierzând din energie (modi¬ 
ficarea curburii). 


Fizicianul contemporan a produs pe cale experimentală un feno¬ 
men redat fotografic în ilustraţia alăturată. Ce vedem realmente în 
fotografie? Fotografia este aceea a unei camere umplute cu vapori de 
apă, în care fizicianul lansează diverse radiaţii*... Se vede în foto¬ 
grafie o dungă. Suntem în prezenţa unui fenomen empiric fixat cu 
mijloace fotografice. Cum se face identificarea fenomenului în ches¬ 
tiune? Dacă ne limităm la o descriere în concepte cât mai adecvate a 
faptelor empirice ca atare, putem începe cu descrierea condiţiilor, a 

* în ediţiile anterioare celor Humanitas, termenul „radiaţie" a fost înlo¬ 
cuit aici şi infra cu „rază“. Cf. p. 642, nota (n.red.). 

aparatelor şi a operaţiilor experimentale şi să trecem apoi la descrie¬ 
rea fenomenului obţinut: o dungă care a putut fi fotografiată şi care 
este ca un şir de perle... Dacă ne-am mulţumi însă numai cu o 
identificare pur empirică a fenomenului, totul s-ar reduce la fapte fără 
de nici o semnificaţie. De-abia când începe identificarea „teoretică", 
pătrundem realmente într-o zonă de semnificaţii mai precise, oricare 
ar fi doza de „problematic" ce s-ar amesteca în aceste presupuse semnificaţii. 
Abia când se plasează experimentul în perspectiva teoretică în care a 
fost realizat de facto, abia când se iau în calcul fapte teoretice, precum 
ar fi „radiaţiile" şi „corpusculii" (invizibili) ca atare, am dus la capăt iden¬ 
tificarea fenomenului într-o zonă de semnificaţii ştiinţifice: printr-o 
cameră încărcată cu vapori s-au lansat corpusculi (pozitroni) invizibili 
ca atare; vaporii s-au condensat în jurul corpusculilor şi au făcut 
vizibilă traiectoria unui atare corpuscul. Evident, într-o fază avansată 
a ştiinţei de tip galileo-newtonian iese mult mai clar în lumină rolul 
amplu ce-1 obţine „identificarea teoretică" a unui fapt experimental. 

Una din problemele cele mai dificile ale teoriei cunoaşterii şi logicii 
este fără îndoială aceea a raportului dintre empirie (experiment) şi teorie. 
Goethe, pe vremuri, meditând asupra acestei chestiuni, a exclamat: 
„Dar câtă «teorie» se amestecă oare chiar şi în orice act de cunoaştere 
empirică?!" în studiul de faţă nu este, credem, cazul să luăm în dis¬ 
cuţie problema sub o formă atât de radicală. în exclamaţia lui Goethe 
intervine, aceasta e limpede, o lărgire enormă a accepţiei ce se acordă 
de obicei termenului de „teorie". Dar printr-o asemenea lărgire a accep¬ 
ţiei ce se acordă termenului de „teorie" avem impresia că se anulează 
în prealabil o seamă de distincţii posibile, care, la o mai atentă pri¬ 
vire, se impun totuşi „teoriei cunoaşterii". Când exclama „dar câtă «teorie» 
se amestecă oare în orice act de cunoaştere empirică!", Goethe se gân¬ 
dea desigur la atâtea acte „intelectuale" care sunt angajate în organi¬ 
zarea datelor empirice receptate prin simţuri; el se gândea probabil 
şi la „conceptele" ce intervin în actele de receptare ale acestor „date"; 
el se mai gândea poate şi la procesele de alcătuire a „conceptelor" în 
directă legătură cu empiria. Din parte-ne, asemenea acte intelectuale 
implicate în cunoaşterea empirică n-am vrea să le numim acte „teo¬ 
retice". Acest termen am vrea să-l rezervăm, cum se face de altfel în 
chip curent, pentru designarea unei alte faze a procesului de cunoaş¬ 
tere. Actele intelectuale obscure, unele de organizare şi de natură func¬ 
ţională, altele de constituire spontană de concepte ce stau în conjuncţie 

cu datele simţurilor, nu sunt, în concepţia obişnuită, de natură „teo¬ 
retică". In chip curent, se înţelege prin „teorie" un complex de rezul¬ 
tate ale unor acte intelectuale extrem de alambicate şi de sens explicativ 
în raport cu anume date ale empiriei. Când vorbim despre „teorie", 
ne referim deci la aspecte foarte înflorite ale procesului de cunoaştere, 
iar nu la aspecte de rădăcină ale acestuia. O „teorie" este într-o primă 
aproximare o creaţie spirituală ce depăşeşte empiria ce-i stă la bază... 
In acest sens, orice „teorie" are darul de a pune într-o nouă lumină 
însăşi empiria ce-i serveşte drept temei. In orice caz, actele intelec¬ 
tuale implicate în empiria vulgară - la care Goethe se referă ca la ceva 
„teoretic" - sunt acte prealabile, care, în discuţia ce ne preocupă, nu 
pot fi puse pe acelaşi plan cu „teoretizarea" propriu-zisă. Fără de 
această distincţie necesară între actele intelectuale obscure implicate 
în empiria vulgară şi actele propriu-zis „teoretice" care urmează unei 
empirii deja constituite sau care premerg unei empirii de realizat pe 
cale experimentală, nu se va putea face nici un pas întru elucidarea 
problemei atât de complicate a raporturilor posibile dintre „experiment" 
şi „teorie". Experimentul şi teoria se determină reciproc. în privinţa 
aceasta e semnificativ că „teoria" participă chiar, precum văzurăm, la 
identificarea faptelor experimentale. Semnificativ pentru determinarea 
reciprocă în chestiune este apoi faptul că participarea „teoriei" la iden¬ 
tificarea faptelor experimentale devine cu atât mai învederată, cu cât 
urmărim aspectul în faze mai avansate ale ştiinţelor experimentale, 
în acest înţeles, acelaşi Goethe a remarcat intr-un loc din Farbenlehre 
unde îşi expunea unele idei metodologice că „...orice experiment 
este... teoretizam; el izvorăşte dintr-un concept sau el propune un 
asemenea concept numaidecât" 1 . 

Şi faptul acesta al participării „teoriei" la realizarea sau identificarea 
unui fenomen experimental a fost adesea pus în lumină de gânditori 
sau oameni de ştiinţă de cea mai diversă formaţie. Pasteur sublinia: 
„Nu poţi realiza nimic fără de idei anticipate, trebuie să ai însă iscu¬ 
sinţa de a nu crede în propriile deducţii decât atunci când experien¬ 
ţa le confirmă." 2 Sau Poincare: „Se susţine adesea că nu e permis a 
se experimenta pe baza unei păreri anticipate. Aceasta nu e cu putinţă; 
prin aceasta nu numai că orice experiment ar deveni steril, dar s-ar 

1. Johann Wolfgang Goethe, Zur Farbenlehre, p. 439. 

2. Citat după Paul Volkmann, Erkenntnistheoretische Grundziige der Natur- 
wissenschaflen , Teubner Verlag, 1910, p. 72. 

urmări ceva ce nu se poate duce la îndeplinire." 1 Un fizician experi¬ 
mentator ca Heinrich Hertz susţinea în teza sa de doctorat (1880) 
cele ce urmează: „Deşi ar fi o eroare să-ţi menţii cu orice preţ o părere 
anticipată în cursul unei cercetări, totuşi la începutul cercetării o ase¬ 
menea părere anticipată nu numai că nu e stricăcioasă, ci este de-a 
dreptul necesară." Iar Pierre Duhem, care s-a ocupat pe larg de metoda 
experimentală, susţine: „O experienţă fizicală nu este pur şi simplu 
numai observaţia unui fenomen; ea este, dincolo de aceasta, inter¬ 
pretarea teoretică a acestui fenomen." Şi acelaşi autor afirmă: „Enun¬ 
ţarea rezultatului unei experienţe implică în general un act de credinţă 
intr-un întreg ansamblu de teorii." 2 Că fenomenele experimentale 
sunt produse de la început într-o anume perspectivă „teoretică" şi 
apoi - întru cât ar prezenta unele particularităţi neprevăzute - sunt 
interpretate şi identificate şi în perspectivă teoretică dincolo de simpla 
identificare empirică ni se pare un fapt atestat la fiecare pas în cursul 
desfăşurării istorice a ştiinţelor experimentale. Ceea ce nu s-a remar¬ 
cat este că această situaţie se accentuează progresiv în cursul dezvoltării 
ştiinţelor experimentale. încă înainte de Newton, italianul Grimaldi 
a ţinut să verifice experimental ideea de provenienţă vag empirică 
potrivit căreia lumina se propagă după toate regulile geometriei. Gri¬ 
maldi aranjează în privinţa aceasta un experiment şi, spre surpriza 
sa, descoperă fenomenul difracţiei. Fenomenul era neaşteptat, căci 
el însemna o infirmare parţială a ideii despre o propagare a luminii 
„după toate regulile geometriei". Fără de „teorie" n-a experimentat 
însă nici Grimaldi. Ba, deşi experimentul infirmă sub anume rapor¬ 
turi „teoria" cu care pornise în cercetarea sa, se poate susţine că Grimaldi 
n-ar fi remarcat fenomenul difracţiei dacă acest fenomen nu l-ar fi 
izbit tocmai ca o anomalie faţă de ceea ce el se aştepta să descopere 
potrivit ideii anticipate despre modul de propagare a luminii. Feno¬ 
menul difracţiei a servit pe urmă ca punct de plecare pentru o nouă 
„teorie". Fenomenul, proaspăt descoperit, al difracţiei îl incită pe 
Grimaldi să mediteze asupra naturii mai profunde a luminii. Grimaldi 
este întâiul care parvine la ipoteza că lumina ar putea să fie de natură 
ondulatorie. Fenomenul difracţiei, dincolo de identificarea sa empirică, 
ca o anomalie faţă de ceea ce se credea despre geometria propagării 

1. Henri Poincare, Wissenschaft tindHypothese, ed. cit., p. 114. 

2. După Emile Meyerson, Du cheminement de la pensee, 3 voi., fiditions 
Felix Alean, Paris, 1931, nota 35. 

luminii, îşi găseşte o aproximativă identificare teoretică în perspectiva 
că lumina ar avea un mod de propagare ondulatorie. Şi lucrurile nu 
s-au oprit aici. în perspectiva noii teorii despre natura ondulatorie a 
luminii, Grimaldi va descoperi un nou fenomen, necunoscut până 
la el: interferenţa luminii. Fenomenul interferenţei optice este produs 
pe cale experimentală, este înregistrat ca atare, identificat empiric în 
particularităţile sale şi apoi identificat şi „teoretic". Pas cu pas, expe¬ 
rimentul şi teoria se influenţează reciproc, teoria dobândind un rol 
tot mai hotărâtor în producerea şi identificarea fenomenelor experi¬ 
mentale. Se ştie cum a evoluat optica de la Newton şi Fiuygens în¬ 
coace. La începuturile unei atari ştiinţe, identificarea unui fenomen 
se face în chip precumpănitor empiric; în faze mai avansate ale unei 
asemenea ştiinţe, operaţia de identificare a fenomenelor experimentale 
se efectuează în chip tot mai accentuat în perspectivă „teoretică". Se 
ştie cât de necesară devine perspectiva „teoretică" pentru orice nou 
pas ce se face în cercetările actuale de microfizică, unde altfel nici cea 
mai vagă identificare a fenomenelor n-ar fi cu putinţă. Ce s-ar putea 
oare spune despre fenomenul fotografiat în fig. 1 dacă nu s-ar re¬ 
curge la nici o interpretare în perspectivă „teoretică"? Ne-am găsi în 
faţa unei empirii căreia în chip direct nu i-am putea smulge aproape 
nici o semnificaţie. 

împrejurarea ce am ţinut a o releva mai sus, consistând în accen¬ 
tuarea progresivă a rolului pe care teoria îl joacă în operaţiile de inter¬ 
pretare a faptelor experimentale, este un preţios indiciu cu privire la 
direcţia în care se mişcă ştiinţa din momentul când s-a hotărât să 
adopte metoda experimentală. împrejurarea în chestiune ne arată că, 
din capul locului, prin metoda experimentală nu se urmăreşte numai o 
lărgire a empiriei ca atare; prin metoda experimentală se urmăreşte şi 
o pătrundere mai adâncă în natura însăşi a fenomenelor, şi anume în 
sensul unei dominări a acestora din partea omidui. 

în ştiinţa antică, experimentul apare incidental. Se susţine bună¬ 
oară despre Democrit că s-ar fi dedat unor „experimente", dar nimic 
sigur nu se ştie despre o asemenea îndeletnicire a sa. Aristotel a efec¬ 
tuat realmente unele experimente. Mai sistematic şi chiar după criterii 
„cantitative" experimentează Arhimede. Se mai ştie că în timpul ele¬ 
nismului alexandrin s-a procedat la verificarea experimentală a unor 
idei aristotelice cu privire la aruncarea şi căderea corpurilor, ajun- 
gându-se la rezultate ce infirmau ideile aristotelice. Oricum însă, 

experimentul era incidental, sporadic. Numai la Arhimede experi¬ 
mentul devine o „metodă". Ştiinţa avea în Antichitate, sub raport 
metodologic, o înfăţişare rapsodică. Experimentul era cel mult o 
anexă a observaţiei empirice. Cât de puţin se pricepeau încă anticii 
să facă uz, intr-un sens convergent şi sistematic, de cât mai multe 
metode de cercetare reiese din felul cum s-a procedat faţă de unele 
rezultate ale gândirii ştiinţifice de atunci. Amintim atitudinea luată 
de antici faţă de isprava lui Eratostene, care, prin mijloace primitive, 
dar ingenios combinate, prin speculaţii, prin observarea unor feno¬ 
mene fizice şi geografice, prin aplicarea matematicii, a izbutit să-şi 
facă idei uluitor de juste cu privire la sfericitatea Pământului şi la 
mărimea acestuia. Curios rămâne că niciodată anticii n-au procedat 
la o verificare empirică a acestor idei ştiinţifice ale lui Eratostene. La 
rândul lor, alexandrinii care au supus probei „experimentale" anume 
idei fizicale ale lui Aristotel, ajungând la rezultate ce infirmau ideile 
Stagiritului, nu au făcut totuşi caz de această infirmare, precum s-ar 
fi cuvenit. Motivul acestei întrelăsări a putut să fie unul singur: An¬ 
tichitatea nu avea încă sentimentul just al valorii experimentului, 
cum nu-1 avea nici pe acela al combinării fertile a diverselor metode 
de cercetare. 

în timpurile moderne, „experimentul" avea să-şi cucerească înce¬ 
tul cu încetul valoarea de „metodă" şi, cel puţin în raport cu simpla 
observaţie empirică, el avea să dobândească tot mai mult rolul de 
conducere faţă de empirie. Această schimbare profundă de atitudine, 
ce s-a declarat cât priveşte aprecierea experimentului ca metodă, se 
remarcă chiar şi la unii oameni de ştiinţă care se găsesc încă, în atâtea 
chipuri, pe linia unei ştiinţe de tip antic; astfel la Paracelsus, la 
van Helmont sau la Goethe - ceea ce rămâne oricum simptomatic 
pentru orientarea spiritului modern. în această nouă atmosferă are 
loc şi epocala constituire a ştiinţei de tip galileo-newtonian. Nu e 
cazul să repetăm aici ce am arătat în altă parte despre potenţialul 
metodologic al ştiinţei de tip galileo-newtonian. Experimentul par¬ 
ticipă din plin la alcătuirea acestui potenţial metodologic. Nu vom 
trece însă aici cu vederea că experimentul, odată asimilat ştiinţei de 
tip galileo-newtonian, a fost de la început constrâns să accepte forma 
unui „cuplu metodologic" de conjugare cu matematica. Şi nu vom 
trece cu vederea că experimentul, flancat de matematică, a fost con¬ 
strâns de o „suprametodă" să se angreneze intr-un ansamblu de cu¬ 
pluri metodologice eterogene, conjugate de fiecare dată cu matematica. 

Numai astfel se făcea cu putinţă un control reciproc al tuturor me¬ 
todelor ce şi-au dat întâlnire în corpul fiinţei de tip galileo-new- 
tonian. Aceasta e situaţia. 

In ştiinţa de tip galileo-newtonian, experimentul este chemat să 
avanseze mai mult decât în alte ştiinţe în zone din ce în ce mai „teo¬ 
retice", având însă şi misiunea de a verifica perspectivele teoretice în 
care el viază. Experimentul, asumându-şi în ştiinţa de tip galileo- 
newtonian în chip accentuat o funcţie condiţionată „teoretic", s-a 
putut ajunge la rezultate pe care ştiinţa antică nici nu le putea visa. 
Intr-adevăr, dacă ni s-ar cere să caracterizăm lapidar procesul ce a 
prilejuit rezultatele la care facem aluzie, ar trebui să vorbim în cazul 
ştiinţei de tip galileo-newtonian despre un proces de „autopotenţare" 
metodologică. In ce consistă această autopotenţare metodologică a 
ştiinţei de tip galileo-newtonian? 

A „experimenta" înseamnă, printre multe altele, a face uz întru 
cercetarea naturii nu numai de mijloace spirituale, ci şi de mijloace 
fizicale, de unelte, de aparate. Se ştie bunăoară că printre instrumen¬ 
tele ce servesc la experimentare se găsesc şi unele destinate să lăr¬ 
gească aria de sesizare proprie simţurilor (microscopul, telescopul, 
fotografia). Examinând mai de aproape natura acestor instrumente, 
constatăm că ele însele sunt, prin toate implicaţiile lor, invenţii ale 
ştiinţei de tip galileo-newtonian. Se crede despre instrumentele în 
chestiune că ele n-ar face decât să lărgească simţurile. Că ele înles¬ 
nesc să vedem mai mult decât vedem fără ele este foarte adevărat, 
dar cu o constatare atât de banală suntem departe de a epuiza rostul 
şi eficacitatea lor. Instrumentul cu care se experimentează, privit în 
perspectiva implicaţiilor sale spirituale, este el însuşi rezultanta oare¬ 
cum congelată a unei sume de experimente. Nici un instrument nu 
a fost născocit fără de „experimente" prealabile (voluntare sau invo¬ 
luntare). Nu vom trece în revistă instrumentele de care face uz ex¬ 
perimentatorul, căci nu în această direcţie se mişcă consideraţiile 
noastre. Prin consideraţiile de faţă, am vrea să stabilim în ce consistă 
aportul de ansamblu al unora dintre instrumentele de care se folo¬ 
seşte experimentatorul la nevoie, şi anume aportul pozitiv datorită 
căruia „cunoaşterea" apare intr-adevăr promovată. Să medităm puţin 
asupra instrumentelor despre care ni se spune că „lărgesc simţurile" 
(microscop, telescop). Cu ajutorul unor atari instrumente, putem 
„observa" lucruri ce mai înainte scăpau puterii noastre de sesizare 
prin simţuri. Dar aceste instrumente sunt rezultanta congelată a 

unor „experimente"; urmează de aici că observaţia simplă cu aju¬ 
torul unor atari instrumente nu mai este simplă „observaţie", ci o 
„observaţie" ce implică de fapt toate „experimentele" care sunt rezu¬ 
mativ cuprinse în natura însăşi a instrumentelor. Astfel, a „observa" 
cu ajutorul unor instrumente, cum ar fi microscopul sau telescopul, 
înseamnă, cel puţin pe un plan de implicaţii, eo ipso şi a „experi¬ 
menta". A „observa" cu ajutorul unor instrumente ca microscopul 
sau telescopul înseamnă deci a extinde „observaţia" în zone de cer¬ 
cetare care înainte de născocirea instrumentelor în chestiune erau 
rezervate facultăţilor noastre „teoretice". Părerea că instrumentele de 
felul celor despre care vorbim ar avea numai rolul de a „lărgi sim¬ 
ţurile" e nu numai imprecisă, dar şi incompletă. „A observa" cu ajuto¬ 
rul unor instrumente înseamnă de fapt a sălta „observaţia" în zone 
care în condiţiile naturale sunt interzise simţurilor omeneşti, în zone 
care sunt obiectul de cercetare doar a „teoriei". De altmintrelea, ceea 
ce devine accesibil „observaţiei" cu ajutorul unor instrumente poate 
fi, mai mult sau mai puţin just, „identificat" numai în perspective 
„teoretice", iar unele dintre aceste perspective „teoretice" sunt chiar 
implicate, fără de care instrumentele nu ar fi fost născocite. S-ar putea 
spune că instrumentele în chestiune sunt nu numai „experiment", 
ci şi „teorie" congelată. în coordonatele ei specifice şi datorită unor 
instrumente inventate de ea, ştiinţa de tip galileo-newtonian izbu¬ 
teşte să realizeze nu o simplă lărgire a simţurilor, o amplificare a em- 
piriei, ci de-a dreptul o ridicare, un salt, o mutare a empiriei în zone 
care, în condiţii naturale proprii genului uman, sunt principial rezer¬ 
vate cunoaşterii „teoretice". (De acest avantaj se vor bucura şi unele 
ştiinţe moderne care nu sunt de tip galileo-newtonian - bunăoară 
biologia.) Descoperirea naturii „celulare" a organismelor este o ase¬ 
menea descoperire care înseamnă o avansare a empiriei în zone inac¬ 
cesibile simţurilor naturale, în zone cărora spiritul uman le-a dat 
târcoale doar „speculativ-teoretic". Avansarea empiriei în zone care 
pentru omul „natural" rămân principial „teoretice" este unul din 
aspectele „autopotenţării" metodologice de care s-a dovedit capabilă 
ştiinţa de tip galileo-newtonian. Dar o asemenea mutaţie a empiriei 
are drept urmare o avansare a proceselor „teoretice" spre zone din ce 
în ce mai adânci ale fenomenalităţii. 

Fără de o „experimentare" de la început orientată în perspective 
„teoretice" nu ar fi fost cu putinţă marile cuceriri ale ştiinţei moderne, 
cuceriri care sub raport epistemologic pot fi circumscrise prin cuvin- 

tele: mutaţia empiriei şi mutaţia proceselor „teoretice" la niveluri ce-i 
sunt interzise omului în condiţii naturale. Ştiinţa de tip antic-aris- 
totelic care nu a ştiut să exploateze „experimentul" în sensul în care 
se mişcă ştiinţa de tip galileo-newtonian ar fi putut să ajungă cel 
mult la o „lărgire" a empiriei ca atare şi la o lărgire în consecinţă a 
„teoriei", dar niciodată la o mutaţie a empiriei la nivel „teoretic" şi 
la o mutaţie a „teoriei" la niveluri ce înainte păreau suprateoretice. 
Meritul principal al acestui progres revine „suprametodei" datorită 
căreia s-a realizat înaltul potenţial metodologic propriu ştiinţei de 
tip galileo-newtonian. „Suprametoda" de care am văzut că este îndru¬ 
mată ştiinţa de tip galileo-newtonian a făcut cu putinţă şi procesul 
„autopotenţării metodologice" pe care am căutat să-l punem în lu¬ 
mină în capitolul de faţă. Procesul „autopotenţării" metodologice 
are loc după constituirea ca atare a ştiinţei de tip galileo-newtonian. 
Rămâne să vedem dacă acest proces de autopotenţare metodologică 
este un proces infinit sau dacă nu cumva ar putea să ducă la anume 
impasuri datorită unor eventuale limite ce i-ar fi inerente. 


CELE DOUĂ LINII DE DEZVOLTARE 
A EXPERIMENTULUI 

Am arătat în unul din capitolele acestui studiu cum, începând 
din secolul al XlII-lea, metoda „experimentală" ia o dezvoltare ce se 
amplifică mereu şi cum nimeni nu visase în Antichitate. Dezvoltarea 
are loc pe două linii mari în direcţii divergente. Uneori cele două 
linii se întreţes, aceasta mai ales într-o primă fază de evoluţie, alteori 
cele două linii se repudiază cu reciprocitate. începând cam de pe la 
1600, cele două linii de dezvoltare a materiei experimentale se mişcă 
în sensuri diametral opuse. Operând fie pe una, fie pe cealaltă din 
cele două linii, oamenii de ştiinţă cad la discordie atât în chestiuni 
de metodologie, cât şi în ceea ce priveşte rezultatele, adeseori contra¬ 
dictorii, la care se ajunge prin aplicarea unuia sau celuilalt din cele 
două moduri ale metodei experimentale. 

Una din cele două linii de dezvoltare a metodei experimentale 
este mai veche şi nu face decât să continue o linie antică, amplificând 
doar şi accentuând importanţa „experimentului" ca atare, ca o anexă 

a empiriei. Pe acest drum umblă atâţia dintre naturaliştii care s-au 
desprins din mistica naturii, cultivată cu asiduitate în Evul Mediu 
occidental. Se ştie că gândirea antică, aristotelică sau neoplatonică, 
a ţâşnit cu putere în această perioadă de timp. Concomitent cu această 
recrudescenţă a interesului închinat naturii, experimentul este mai 
insistent atras în sfera cercetărilor. Experimentul e pus în exerciţiu 
ca metodă de cercetare atât pentru a descoperi fapte noi, cât şi pentru 
a controla anume idei ce veneau din Antichitate. Experimentul în¬ 
cepe a fi utilizat cu o anume preferinţă, ceea ce constituie un mo¬ 
ment nou faţă de Antichitate. Nu e însă mai puţin adevărat că 
experimentul este înţeles numai ca o logică a empiriei şi nimic altceva. 
La ce rezultate putea să ducă acest mod de aplicare a experimentului? 
Cercetătorul, intervenind „activ“ în mersul naturii, avea ocazia să 
observe cum anume schimbări în condiţiile de producere a unui feno¬ 
men puteau să modifice fenomenul rezultant. Nu încape îndoială că 
această împrejurare oferea o sursă bogată de noi cunoştinţe empirice 
cu privire la natură, şi, evident, asemenea cunoştinţe noi promovau 
ivirea unor noi speculaţii „teoretice" cu privire la natură. Oamenii 
de ştiinţă, aplicând experimentul numai cu intenţia de a-şi lărgi 
empiria, operau în chip obişnuit cu „concepte generice" şi îmbo¬ 
găţeau cu experienţele lor viziunea clasificatoare asupra fenomenelor 
naturale. întocmai ca şi Aristotel, dar pe baza unei empirii sporite 
pe calea mai ales a experimentului, oamenii de ştiinţă puteau acum 
să aspire şi la stabilirea unor formule ce aduceau a „legi". Aici nu era 
însă vorba despre „legi" în sensul deplin al termenului, căci formu¬ 
lările circumscriau numai cunoştinţe obţinute prin procedee induc¬ 
tive de la concret la general; iar asemenea cunoştinţe de o generalitate 
oarecum elastică sunt silite prin propria lor natură să se formuleze 
doar sub forma unor „regularităţi" lipsite de „necesitate interioară". 

Când în secolul al XVII-lea ia fiinţă ştiinţa de tip galileo-newto- 
nian, experimentul va lua un alt drum. „Experimentul" se conjugă 
pe de o parte cu matematica şi se efectuează pe de altă parte cu mai 
multă hotărâre şi precizie în perspective „teoretice", matematizate şi 
ele în felul lor. Cu aceasta, experimentul încetează de fapt de a fi o 
simplă „lărgire" a empiriei ; de astă dată, experimentul se substituie 
intr-un sens empiriei obişnuite, promovând înaintarea cunoaşte¬ 
rii în direcţie transempirică, spre a se ajunge la formulări cu aspect 
de „legi". Cum s-a deschis drumul spre „transempiric" şi cum s-a 

introdus „rigoarea" în formulări? Accesul spre transempirie? Lucrul 
era cu putinţă, căci experimentul se constituia chiar în termenii săi 
în anume perspective „teoretice" ce vizau planuri mai adânci ale 
existenţei. „Rigoarea" în corpul formulărilor? Şi acest lucru se făcuse 
cu putinţă. Oamenii de ştiinţă, aplicând metodele lor de cercetare 
numai sub formă de „cupluri" cu matematica, izbutesc să facă loc 
spiritului matematic şi în rezultatele la care ei parvin. Conceptele 
fundamentale cu care ei lucrează sunt acum concepte „relaţionale" 
matematic determinabile. Uneori, conceptele lor sunt expresia sumară 
a unor „legi" de înfăţişare de aşijderea matematică. Potenţialul meto¬ 
dologic propriu ştiinţei de tip galileo-newtonian permitea cerce¬ 
tătorilor să-şi taie drum spre rostirea unor „legi" care au ceva din 
constructivitatea şi necesitatea interioară a matematicii. (La atari „legi" 
se putea fireşte ajunge numai cu condiţia ca noii ştiinţe să i se per¬ 
mită anume acte prealabile, „licenţioase" în felul lor; dar asupra 
acestui aspect mai târziu.) Experimentul, asimilat ştiinţei de tip gali- 
leo-newtonian şi complicatului angrenaj metodologic propriu acesteia, 
dobândea însuşiri şi funcţii ce nu le putea avea în cadrul unor ştiinţe 
de tip antic. Despre particularităţile şi funcţiile experimentului de 
tip galileo-newtonian nu ne putem face nici o idee justă dacă-1 con¬ 
siderăm numai ca o metodă de lărgire a simplei empirii, precum este 
experimentul în cadrul ştiinţelor de natură inductiv-teoretică, dar 
nematematizate. De o totală neînţelegere faţă de experimentul de tip 
galileo-newtonian au dat dovezi în cercetările lor metodologice toc¬ 
mai acei cercetători care s-au căznit să prezinte experimentul ca me¬ 
todă inductivă în serviciul lărgirii empiriei ca atare. I-am numit pe 
Francis Bacon şi pe John Stuart Mill. Aceşti logicieni au spus fără 
îndoială lucruri remarcabile despre experimentul, să-l numim „cali¬ 
tativ", care prin inducţie poate să ducă la o lărgire a empiriei, la des¬ 
coperirea unor „regularităţi" empirice în câmpul naturii. Numiţii 
logicieni au eşuat însă lamentabil în faţa experimentului asimilat şti¬ 
inţei de tip galileo-newtonian. Ei n-au surprins nici una din parti¬ 
cularităţile care creează şansele experimentului de tip galileo-newtonian. 

Dacă logicienii n-au contribuit prea mult la lămurirea celor două 
moduri ale experimentului, oamenii de ştiinţă au căutat să pună 
metoda în exerciţiu, când pe una, când pe cealaltă din cele două linii 
de dezvoltare posibile. Ceea ce a dus la inevitabile ciocniri, căci în 
cursul timpului divergenţa ce se căsca între cele două linii devenea 

tot mai acută. Adversitatea avea să izbucnească sub forme violente 
de îndată ce s-ar fi ivit cercetători de seamă care să aplice asupra 
aceluiaşi domeniu de fenomene, în chip consecvent, fie experimentul 
„calitativ" (pe linia de dezvoltare a ştiinţei antice), fie experimen¬ 
tul matematizat (potrivit potenţialului metodologic al ştiinţei de tip 
galileo-newtonian). Şi intr-adevăr, ciocnirea s-a produs în chip 
spectaculos. 

Ciocnirea a avut loc în domeniul opticii. Este cunoscut cum 
Goethe a prelucrat acest domeniu, efectuând sute de experimente în 
spiritul ştiinţei de tip antic. Pe temeiul experimentelor sale, Goethe 
era condus spre concluzii teoretice diametral opuse acelora pe care 
câtva timp mai înainte le formulase un Newton, care cercetase şi el 
acelaşi domeniu în chip de asemenea experimental , dar în spiritul 
ştiinţei de tip nou. 

S-a scris destul de mult despre această adversitate a lui Goethe 
faţă de Newton. Ciudat rămâne însă faptul că cei ce au scris despre 
naturalistul Goethe (şi printre ei se găseşte fizicianul Heisenberg) au 
trecut cu vederea tocmai ideile sale în legătură cu metoda experi¬ 
mentală. Şi ar fi totuşi cazul să spunem că metoda experimentală de 
linie „antică" nu a ajuns niciodată la o atât de amplă înflorire şi nici¬ 
odată nu a prins atâta conştiinţă de sine ca în „teoria culorilor" şi în 
studiile asupra naturii ale lui Goethe. Din motive diverse pe care le-am 
arătat în altă parte, experimentul ca metodă de cercetare nu s-a prea 
dezvoltat în Antichitate şi nici nu a avut putinţa de a-şi da atunci 
roadele. De-abia din veacul al XlII-lea, şi mai ales de la 1600 încoace, 
s-au creat de fapt condiţiile necesare pentru aplicarea pe scară vastă 
a metodei experimentale. Experimentul de linie antică nu a ajuns la 
maxima sa dezvoltare propriu-zis în Antichitate, ci tot în timpurile 
moderne, şi anume atât anterior, cât şi concomitent cu experimentul 
de tip galileo-newtonian. Goethe îndeosebi a devenit nu numai 
apologetul cel mai convins al experimentului de linie antică; el a şi 
aplicat această metodă, cu o râvnă şi cu o răbdare imperturbabilă, 
intr-un timp când experimentul de tip galileo-newtonian recolta pe 
drumurile sale de ascensiune cele mai mari triumfuri. La un mo¬ 
ment dat, se declară o neînţelegere totală între cele două concepţii 
despre metoda experimentală, şi aceasta în legătură directă cu activi¬ 
tatea ştiinţifică a lui Goethe. 

Să fixăm poziţiile, sub multe raporturi diametral opuse, ale celor 
două concepţii despre experiment. Urmărindu-se tendinţele secrete 
ale experimentului de tip galileo-newtonian, se va observa că acesta 
aspiră intr-un fel să se substituie empiriei simple, câtă vreme expe¬ 
rimentul de tip antic-goetheean nu vrea să fie decât o prelungire, o 
amplificare, o precizare a empiriei simple. 

Ştiinţa de tip galileo-newtonian caută să-şi aranjeze experimentele 
în condiţii lămurit alese şi în orice caz în perspectivă cantitativ-mate- 
matică. Ştiinţa de tip galileo-newtonian operează ca şi cum ar putea 
să „izoleze" fenomenul experimental de restul universului. Ea por¬ 
neşte de la supoziţia că are posibilitatea - în spaţiul „izolat" ce şi-a 
ales - de a observa variaţia cantitativă, de nimic alterată, a unui feno¬ 
men în funcţie de varierea cantitativă a unei condiţii cunoscute ce 
stă în puterea experimentatorului. Omul de ştiinţă ştie că „izolarea" 
fenomenului experimental de restul universului nu este un fapt 
realizabil, dar îşi permite să o privească drept fapt, dat fiind că el se 
îngrijeşte pe cât cu putinţă ca toate condiţiile universului, cu excep¬ 
ţia aceleia pe care el însuşi o supune unei varieri controlate, să parti¬ 
cipe la producerea fenomenului experimental sub formă de „constante". 
„Izolarea" fenomenului experimental nu se efectuează aşadar printr-o 
izolare de facla; aceasta ar cere în definitiv o anulare în prealabil a 
întregului univers; izolarea se efectuează prin luarea de măsuri ca, în 
timp ce condiţia experimentală propriu-zisă variază cantitativ sub 
controlul experimentatorului, toate celelalte condiţii (universale) să 
rămână pe cât cu putinţă constante. Condiţiile presupuse a fi rămas 
constante în timpul experimentării nu alterează în chip decisiv feno¬ 
menul experimental. Există în această privinţă şi posibilitatea unui 
oarecare control. Controlul consistă în inversarea experimentului. 
Newton lasă să treacă o rază de lumină printr-o prismă; aceasta se 
descompune în cele şapte culori ale spectrului; printr-un dispozitiv 
invers, Newton reface apoi din culorile spectrului raza iniţială de 
lumină albă. Lavoisier descompune o substanţă chimică în elementele 
sale prin analiză; el recompune apoi pe cale de sinteză aceeaşi sub¬ 
stanţă iniţială din „elemente". Aceste experimente destinate a reface 
pe cale inversă fenomenul iniţial asupra căruia se experimentează pot 
fi numite în general „experimente cruciale". Pe baza experimentului 
astfel înţeles şi dispunând de atâtea faţete metodologice, ştiinţa de 
tip galileo-newtonian ajunge la stabilirea unor „concepte" care prin 

natura lor sunt concepte „relaţionale" sau concepte care exprimă 
virtualmente nişte „legi“ matematizate. Lumina albă nu mai este un 
„concept generic" cu o corespondenţă pur empirică, ci un fenomen 
de compoziţie fizico-matematică, având drept componenţi toate culo¬ 
rile spectrului; iar culoarea nu este o calitate pur empirică de sine 
stătătoare, ci un fenomen complex care ocupă un loc matematic 
determinabil în spaţiul pe care se întinde fâşia spectrală a tuturor 
culorilor. Mai mult: pe plan „teoretic", culoarea devine o sumă de 
corpuscule luminoase de o anumită mărime (Newton) sau un mă¬ 
nunchi de unde de o anumită lungime (Huygens). Astfel, prin rezul¬ 
tatele sale, experimentul, aşa cum este utilizat în ştiinţa de tip 
galileo-newtonian, anulează empiria neexperimentală, ajungând să i 
se substituie. 

Concepţia antic-goetheeană nu vede în experiment decât o pre¬ 
lungire şi o amplificare sau o precizare a empiriei obişnuite. Goethe 
nu poate înţelege cum s-ar putea „izola" fenomenul experimental de 
restul universului şi cum s-ar putea face abstracţie de condiţiile uni¬ 
versale din moment ce ele sunt „condiţii". Iată ce spune Goethe în 
această privinţă: „în natura vie nu se întâmplă nimic ce n-ar sta în 
relaţie cu totul, şi dacă experienţele ne apar ca fiind izolate, şi dacă 
trebuie să privim încercările (experimentale) ca fapte izolate, cu aceasta 
nu se spune că ele sunt intr-adevăr izolate..." Şi mai departe: „Dat 
fiind că tot ce este în natură, şi mai ales puterile şi elementele gene¬ 
rale, stă în relaţie veşnică de eficienţă şi reciprocitate, se poate spune 
despre orice fenomen că stă în legătură cu nenumărate altele... 
Dacă am făcut odată o asemenea încercare, dacă am efectuat odată 
o asemenea experienţă, atunci trebuie să cercetăm în primul rând 
ceea ce se mărgineşte nemijlocit cu ea şi ce urmează numaidecât după 
ea. La aceasta trebuie să fim cu mai multă luare-aminte decât la ceea 
ce se poate pune în chip abstract în relaţie cu fenomenul observat. 
Amplificarea multiplă a oricărei încercări (experimentale) este aşa¬ 
dar datoria oricărui naturalist." 1 în acest sens aplică Goethe experi¬ 
mentul în „teoria culorilor", şi în această perspectivă metodologică 
ia el atitudinea sa critică şi polemică faţă de Optica lui Newton. Fie¬ 
care din aceste două concepţii, care, după cum vom vedea, se găsesc 
sub cele mai multe raporturi pe poziţii diametral opuse, este însoţită 


1. Goethes Sămmtliche Werke, voi. XIV, Cotta Verlag, Stuttgart, 1872, p. 420. 

la exponenţii lor de conştiinţa exclusivei îndreptăţiri. Ce opinii are 
Goethe despre „experimentul" de tip galileo-newtonian? Ele se găsesc 
expuse pe larg în Farbenlehre. Eventualele opinii pe care le-ar fi 
exprimat Newton cu privire la experimentele lui Goethe le putem 
imagina luând ca punct de reper o pagină din corespondenţa sa cu 
un savant al timpului. Ne referim la o pagină în care Newton îşi spune 
unele păreri despre valoarea „experimentului 11 , care nu ţine seama 
de postulatele ştiinţei printre ai cărei reprezentanţi autorizaţi el se 
socotea. E vorba despre o scrisoare adresată de Newton lui Oldenburg, 
un intelectual de seamă al vremii, care şi-a luat sarcina de a face 
legături între gânditorii şi savanţii vremii sale. Oldenburg ceruse 
lămuriri lui Newton cu privire la unele experimente ce le efectuase 
savantul Anton Lucas din Liege şi care păreau a infirma teoria newto¬ 
niană despre natura compusă a luminii albe şi despre culori. Newton 
răspunde: „Cât priveşte celelalte experimente ale dlui Lucas, îi sunt 
foarte mulţumitor pentru interesul mare ce-1 acordă obiectului şi 
pentru harnicele meditaţii, ba, din parte-mi, îi sunt cu atât mai înda¬ 
torat, cu cât el este cel dintâi care-mi trimite experimente pentru 
cercetarea adevărului; dar el va fi mai repede şi mai deplin satisfăcut 
dacă îşi va modifica metoda ce şi-a impus şi în locul atâtor lucruri 
va încerca numai experimentum cruciş , căci nu numărul experienţelor, 
ci greutatea lor trebuie ţinută în vedere, şi dacă ieşi la capăt cu unul, 
la ce am avea nevoie de mai multe?“ Newton arată apoi în scrisoare 
că el însuşi a făcut o mulţime de experimente, printre care şi acelea 
ale lui Lucas, pe care însă nu le-a mai luat în considerare, căci „dacă 
unele dintre experimente au o deplină putere doveditoare, atunci nu 
mai este nevoie de ajutoare..Evident, Newton nici nu vrea să intre 
într-o discuţie de detaliu asupra experimentelor lui Lucas, ci răspunde 
prin consideraţii „metodologice". Newton pretinde că o încercare 
cum este experimentum cruciş are altă „greutate" decât nenumăratele 
experimente ce se pot face în chip obişnuit. Ar fi deci posibile ex¬ 
perimente alese, rare, care ne deschid ochii îngăduindu-ne să privim 
mai adânc în natura fenomenelor. Posibilitatea unui experimentum 
cruciş , adică împrejurarea că prin anume mijloace izbutea să obţină 
o analiză (până la elemente) a unui fenomen şi apoi, prin inversarea 
mijloacelor, putea să obţină şi refacerea sintetică a fenomenului 


1. Citat de Goethe în Zur Farbenlehre, p. 596. 

iniţial, era pentru conştiinţa ştiinţifică a lui Newton decisivă. Expe- 
rimentum cruciş constituia pentru Newton o dovadă peremptorie că 
el a reuşit să izoleze în aşa mare măsură fenomenul, încât să poată 
face abstracţie de toate condiţiile fenomenului, cu excepţia acelora 
care determină fizic-matematic procesul de analiză şi de sinteză. 

In replica ce o dă, Goethe găseşte că metoda lui Newton ar fi 
absolut inadmisibilă, deoarece n-ar exista decât experimente de una 
şi aceeaşi calitate, unele fiind doar mai simple, altele mai complexe. 
La orice experimentare, ar urma deci să se ţină seama de toate con¬ 
diţiile intrinsece şi extrinsece ale experimentului. Goethe e foarte 
consecvent cu sine însuşi atunci când cere o cât mai multiplă ampli¬ 
ficare a experimentului în orice domeniu de cercetare. El expune în 
Farbenlehre sute şi sute de experimente, nu numai câteva, precum 
Newton în Optica sa. Rămâne un fapt neîndoios că prin experimente 
de felul celor goetheene se amplifică „empiria“ şi că, pe baza unor 
atari experimente, se ajunge la „experienţe de ordin mai înalt" care 
pot fi formulate, după cum însuşi Goethe susţine, „sub formă de 
legi“. Dar să ne înţelegem. In comparaţie cu „legile" formulabile în 
cadrul ştiinţei de tip galileo-newtonian, de o înfăţişare matematică 
şi având ceva din rigoarea şi constructivitatea matematicii, „legile" 
la care parvine Goethe pe baza experimentelor sale, şi care nu intră 
niciodată în cuplu cu matematica, nu fac decât să amplifice „empiria"; 
„legile" acestea goetheene au, ca şi „legile" aristotelice, doar valoarea 
unor „regularităţi empirice". Goethe constată bunăoară pe temei de 
numeroase experienţe şi experimente că un mediu alb transparent 
văzut pe un fond întunecat apare albastru. Formulând sub formă 
generală această constatare, Goethe dă expresie nu unei „legi" în sen¬ 
sul newtonian, ci unei „regularităţi" empirice. Aceste pretinse „legi" 
goetheene nu spun că aşa se petrec lucrurile în anume condiţii, tot¬ 
deauna. Pretinsele „legi" goetheene spun numai că aşa se petrec lucru¬ 
rile în majoritatea cazurilor în condiţii empirice obişnuite, care sunt 
nenumărate. 

S-a putut vedea din cele precedente că cele două moduri ale 
metodei experimentale apar încadrate de fiecare dată de câte o în¬ 
treagă teorie a cunoaşterii care îşi asumă rolul de a da îndrumări ex¬ 
clusiv valabile atât cât priveşte căile, cât şi ţinta cunoaşterii umane. 
Un aer de intoleranţă se degajă din tot ce spune Goethe cu privire 
la metoda experimentală a lui Newton, şi o atitudine negativă aproape 

generală descoperim la oamenii de ştiinţă de tip galileo-newtonian 
faţă de „cromatica”' lui Goethe. 

Spre a urmări sub toate feţele ei discordia, ne oprim asupra unor 
observaţii ce le notează Goethe în marginea opticii lui Newton. O 
obiecţie de ansamblu făcută de Goethe este că Newton, năzuind spre 
o cât mai deplină „izolare”' a fenomenului experimental de restul 
universului, se sileşte „să diminueze sau să înlăture importanţa tutu¬ 
ror condiţiilor exterioare ce intervin în experimentul prismatic. El 
(Newton) înşiră şase asemenea condiţii, pentru a le nega una după 
alta...“ Iată „condiţiile”” în jurul cărora s-a încins lupta: 

întâia condiţie: Contribuie grosimea diferită a sticlei la fenomenul 
cromatic? 

Newton răspunde: Nu. 

(Nn.: Goethe crede că ,,da“.) 

A doua condiţie: în ce măsură aperturile mai mari sau mai mici 
în tabla ferestrei contribuie la figura fenomenului, îndeosebi în ceea 
ce priveşte raportul dintre lungimea şi lăţimea acestuia? 

Newton găseşte fără importanţă această condiţie. 

(N. n .: Goethe atribuie însemnătate acestei împrejurări.) 

A treia condiţie: în ce măsură contribuie la producerea fenome¬ 
nului limitele luminosului şi întunecatului? 

(N. n .: Newton nu ţine seama de această condiţie care, după pă¬ 
rerea lui Goethe, ar fi de-a dreptul decisivă.) 

A patra condiţie: Contribuie în vreun fel la producerea fenome¬ 
nului anume inegalităţi şi defectuozităţi în corpul sticlei? 

( Nn Goethe crede că inegalităţi şi defectuozităţi în corpul sticlei 
pot produce culori ce manifestă iregularităţi, dar aceste culori s-ar pro¬ 
duce după aceeaşi „lege”” ca şi culorile clare prin sticla cea mai pură.) 

A cincea condiţie priveşte unghiul de incidenţă a razelor în feno¬ 
menul prismatic. Asupra indiferenţei acestui unghi pentru producerea 
culorilor, Goethe este de acord cu Newton. 

A şasea condiţie: Dacă nu cumva după refracţie razele se propagă 
în linii curbe, producând astfel imaginea aşa de ciudat prelungită? 

Newton argumentează împotrivă. 

(N. n .: Goethe are cel puţin nedumeriri în această privinţă.) 

Evident, Goethe ţine să nu scape de sub observaţie nici una din 
condiţiile care colaborează la producerea fenomenului, aceasta potri¬ 
vit principiului său că în producerea unui fenomen este angajat 

întregul univers. Câtă vreme Newton manifestă tendinţa de a face 
abstracţie de cât mai multe dintre condiţiile fenomenului pentru ca, 
odată ajuns în situaţia de a aranja experimentum cruciş, să întemeieze 
totul pe el şi să afirme că prisma nu ar face decât să descompună 
lumina albă în pretinşi factori componenţi care ar fi culorile spec¬ 
trului. Pe baza unor operaţii preliminare de eliminare a condiţiilor 
universale şi apoi pe temeiul unui fenomen experimental considerat 
deplin „izolat", Newton stabileşte „legi“ matematizate ale luminii şi 
construieşte o „teorie" de asemenea matematizată cu privire la na¬ 
tura acesteia. 

Goethe îşi realizează toată concepţia sa despre ştiinţă în directă 
opoziţie cu acest mod de a vedea. Pornind de la un mare număr (multe 
sute) de experimente nematematizate şi ţinând seama de cât mai 
multe din condiţiile acestor experimente, Goethe va stabili o seamă 
de „regularităţi" de natură empirică şi o teorie „calitativă" cu privire 
la natura fenomenelor optice şi cromatice. (Culorile sunt considerate 
ca produse de amestec între lumină şi întuneric. Izvoarele acestei 
teorii ajung până la Aristotel.) 

E clar că metoda experimentală, aşa cum a fost asimilată ştiinţei 
de tip galileo-newtonian, şi metoda experimentală de linie an- 
tic-goetheeană urmăresc căi diferite şi ţinte diferite. Se va vedea că o 
discuţie de „incompatibilitate" între ele nu se pune. Un neajuns ce 
zădărnicea o discuţie intr-adevăr fertilă între reprezentanţii celor 
două concepţii despre experiment era împrejurarea că acum un veac 
şi jumătate însăşi optica de tip galileo-newtonian nu era, în faza ei de 
atunci, în situaţia de a putea lua în considerare rezultatele la care, pe alte 
căi, ajunge Goethe în acelaşi domeniu. în stadiul de atunci al ştiinţei 
de tip galileo-newtonian, rezultatele goetheene nu puteau să fie decât 
ceva pur şi simplu de neînţeles. Poate că fizica începe de-abia astăzi 
să-şi făurească mijloace îndeajuns de subtile spre a putea să ia cândva 
în considerare rezultatele opticii goetheene. Acestei fizici îi incumbă 
datoria, nu de a contesta în prealabil orice valoare rezultatelor goe¬ 
theene, ci de a preface aceste rezultate în tot atâtea „probleme" ce 
solicită o soluţionare. Dar dincolo de acest aspect al chestiunii, pro¬ 
blema unui eventual raport posibil între fizica de tip galileo-new- 
tonian şi ştiinţa de tip antic-goetheean se poate ridica şi intr-alt fel. 

Ne întrebăm bunăoară dacă nu s-ar putea pune chestiunea „mate¬ 
matizării" unora din procedeele antic-goetheene pentru a face cumva 
cu putinţă asimilarea lor ştiinţei de tip galileo-newtonian. Amintim 

că Aristotcl nu a fost totdeauna străin de o anume aplicare a mate¬ 
maticii în fizica sa. Matematica era însă folosită incidental şi se 
aplica mai adesea în chip eronat sau cel puţin stângaci. Este un fapt 
totuşi că Aristotel nu aplica matematica în directă legătură cu pro¬ 
cedeul cel mai caracteristic al metodologiei sale. Am arătat în altă 
parte care este acest procedeu. Identificăm procedeul în tendinţa de 
a se stabili anume „regularităţi" empirice în ceea ce priveşte compor¬ 
tamentul fenomenelor naturale. Aceste „regularităţi empirice" arată, 
nu ce se întâmplă în chip necesar şi general, ci ceea ce se întâmplă în 
majoritatea cazurilor în condiţiile fireşti cotidiene ale empiriei noastre 
omeneşti - prea omeneşti. Or, Antichitatea nu avea încă o mate¬ 
matică capabilă de a articula în limbajul ei propriu raporturi de o 
atare natură. Situaţia ar fi fost alta dacă am presupune prin impo¬ 
sibil că Antichitatea greacă ar fi cunoscut matematica „probabi¬ 
lităţilor". Intr-un asemenea caz, Stagiritul ar fi putut să-şi îmbrace 
pretinsele „legi", care în fond sunt simple regularităţi empirice, 
într-o formă matematică, arătând că formulele sale au o valoare de 
„legi statistice". Regularităţile empirice pot intr-adevăr să ia înfăţişare 
de „legi statistice" dacă se exprimă în perspectiva calculului probabi¬ 
lităţilor. Antichitatea nu cunoştea însă un asemenea calcul, încât 
„regularităţile empirice" la care cercetătorii greci izbuteau să parvină 
nu puteau în nici un fel să fie prezentate de ei sub forma unor „legi 
statistice". Aceleaşi lucruri se pot spune şi despre pretinsele „legi" 
din optica (cromatica) lui Goethe. Ele sunt de fapt „regularităţi em¬ 
pirice", obţinute prin observaţie şi datorită unui anume fel de experi¬ 
mentare care reprezintă o amplificare a empiriei. Goethe care, pe 
vremea sa, nu putea să cunoască decât formele matematicii aplicate 
atunci în cadrul ştiinţei de tip galileo-newtonian, forme caracterizate 
prin rigiditate şi necesitate abstractă, ia, în ceea ce priveşte cerceta¬ 
rea fenomenelor naturii 1 , o atitudine în general antimatematizantă. 

1. Nu este lipsit de interes istoric să arătăm că printre puţinele spirite mari 
care au apreciat în chip pozitiv modul goetheean de a face „ştiinţă 1 * se găseşte 
Hegel. într-o scrisoare pe care Hegel o adresează lui Goethe (reprodusă de 
acesta în Zur Farbenlehre, p. 761), filozoful dialecticii subliniază importanţa 
metodei goetheene. în fapt, Hegel însuşi continuă în fizica sa un fel de ştiinţă 
a naturii pe linie antică-goetheeană, punând accentul metodologic pe desco¬ 
perirea unor „legi“ pe care noi le numim „regularităţi empirice** şi care, expri¬ 
mate sub cea mai adecvată formă matematică, s-ar înfăţişa după părerea noastră 
ca „legi statistice**. 



630 EXPERIMENTUL ŞI SPIRITUL MATEMATIC 


Goethe repudia artificiosul şi mortificarea de care matematica se 
făcea vinovată în considerarea naturii. Spirit orientat prin toate ale 
sale să preţuiască empiria, Goethe se străduia să ajungă în ştiinţă la 
un fel de „experienţe de un ordin mai înalt". Aceste experienţe de 
ordin mai înalt sunt „legile"; dar „legile", aşa cum le înţelegea Goethe, 
nu sunt legi în sens newtonian, ci un fel de „regularităţi empirice" 
care, exprimate în spiritul matematic ce ele îl comportă, ar fi ceea ce 
actualmente se înţelege prin „legi statistice". 

Interpretând astfel orientarea şi procedeele proprii ştiinţei de tip 
antic-aristotelic-goetheean, nu facem decât să pregătim terenul pentru 
unele consideraţii ce le vom expune în alt capitol şi care se referă la 
un posibil compromis între ştiinţa de tip galileo-newtonian şi ştiinţa 
de tip antic. Se pare anume că spre un atare compromis îndrumă şi 
dezvoltarea recentă chiar a ştiinţei de tip galileo-newtonian, care însă 
nu pare a avea câtuşi de puţin conştiinţă despre acest lucru. Avem 
impresia că ştiinţa de tip galileo-newtonian se găseşte pe drumul şi 
în condiţia de neevitat de a-şi asimila în felul ei anume procedee ale 
ştiinţei de tip antic. E vorba nu despre un compromis al ideilor şi 
rezultatelor, ci despre un compromis metodologic , despre un com¬ 
promis metodologic care, deşi „compromis", ia totuşi o înfăţişare 
accentuat modernă în spirit matematic şi care nu face decât să înco¬ 
roneze însăşi ştiinţa de tip galileo-newtonian. 


EXPERIMENTUL ÎN PERSPECTIVA 
IMPLICATELOR SALE LICENŢIOASE 
ŞI A ROADELOR SALE’ 

Intervenţia activă a omului în mersul fenomenelor naturale este 
un factor ce intră chiar în definiţia „experimentului". Sub acest raport, 
orice experiment poate fi privit atât ca mijloc de a „produce" feno¬ 
menul, cât şi ca un mijloc de a-1 „observa". Orice experiment are loc 
intr-un spaţiu prin nimic limitat, adică - pur şi simplu - în univers. 
Cât priveşte raportul dintre fenomen şi restul universului, nu este 
nici o deosebire esenţială între fenomenul produs în condiţii natu¬ 
rale şi fenomenul produs pe cale experimentală. O vastă experienţă 
cu privire la determinismul şi la interdependenţa fenomenelor ne 



EXPERIMENTUL ÎN PERSPECTIVA IMPLICATELOR SALE LICENŢIOASE 631 


spune că orice fenomen este condiţionat, în ultimă analiză, de în¬ 
tregul univers. Această complicitate universală la producerea unui 
fenomen este un fapt recunoscut de gânditori din cele mai diverse 
tabere. In perspectiva complicităţii universale, orice fenomen pe care 
încercăm să ni-1 explicăm ca atare devine o problemă infinită. Evi¬ 
dent, fenomenele produse pe cale experimentală nu fac nici ele 
excepţie: oricum am învârti şi am suci lucrurile, e învederat că şi aici 
ne găsim în faţa unor fenomene în producerea cărora trebuie să ve¬ 
dem o complicitate universală. Orice fenomen prilejuit pe cale experi¬ 
mentală este aşadar la rândul său tot o problemă infinită. Dar de la 
acest punct se deschide pe plan gnoseologic o chestiune dintre cele 
mai grave. Dat fiind că „experimentul' 1 este producător al unui 
fenomen care deschide o problemă infinită , se pune întrebarea: Cum 
poate fi experimentul prefăcut în „metodă de cercetare"? Nedumerirea 
e justificată, căci orice metodă de cercetare implică o delimitare a 
obiectului, iar nu o dezmărginire a acestuia. Ni se pare că atâta timp 
cât privim experimentul ca un prilej de a deschide o problemă infi¬ 
nită nu vom putea înţelege cum el ar putea să devină o „metodă de 
cercetare". Nici un argument nu poate fi invocat în chip serios îm¬ 
potriva unor atari consideraţii. Singurul argument ce s-ar putea 
opune acestor consideraţii ar fi unul derivând dintr-o perspectivă 
„eleată" care neagă principial orice multiplicitate şi schimbare în uni¬ 
vers - deci şi complicitatea universală la producerea unui fenomen. 
Să adăugăm însă numaidecât că în perspectiva eleată se poate face 
metafizică, dar nu ştiinţă. 

In faţa oricărui fenomen, fie el natural, fie el experimental, ne 
găsim aşadar în faţa unei probleme infinite, şi aceasta din pricina 
complicităţii universale la producerea sa. Menţinându-se cu toată 
vigoarea într-o asemenea perspectivă, nu vedem cum experimentul 
ar putea fi prefăcut în „metodă de cercetare". Totuşi, experimentul 
era din capul locului destinat a fi o metodă de cercetare. Iar istoria 
ştiinţelor, îndeosebi de la întemeierea ştiinţei de tip galileo-new- 
tonian, dovedeşte cu vârf şi îndesat fertilitatea acestei metode de cer¬ 
cetare. Cum ieşim din această dilemă? Cum împăcăm această situaţie 
de consacrare a experimentului în calitatea sa de metodă de cerce¬ 
tare, cu perspectiva anihilantă datorită căreia orice fenomen îndură 
o problematizare infinită, ceea ce constituie o împrejurare menită a 
zădărnici intrarea în funcţie a experimentului ca metodă?! Ştiinţa, 

pe de o parte, nu poate nega perspectiva multiplicităţii, a schimbării 
şi a complicităţii universale fără de a-şi tăia creanga de sub picioare, 
iar, pe de altă parte, această perspectivă, odată admisă, s-ar zice că 
face cu neputinţă experimentul ca metodă de cercetare. Această ches¬ 
tiune dilematică a fost rezolvată intr-un fel practic extrem de ju¬ 
dicios. Pentru ca experimentul să poată fi prefăcut în metodă de 
cercetare, trebuie să se procedeze în prealabil la o reducţie pe scară 
întinsă a complicităţii universale presupuse ca intervenind în pro¬ 
ducerea oricărui fenomen. Reducţia trebuie să atingă pe cât cu pu¬ 
tinţă toate condiţiile universale ale fenomenului, în afară de acelea 
care sunt în stăpânirea noastră atunci când îl producem pe cale expe¬ 
rimentală. Dar cum ar putea să fie „reduse", adică anihilate, intr-un 
chip sau altul tocmai acele condiţii care, nici practic, nici teoretic, 
nu sunt în stăpânirea noastră? E lămurit lucru că în acest sens o 
reducţie a complicităţii universale rămâne cu neputinţă. Intr-o atare 
situaţie din cale-afară de dificilă, ştiinţa s-a ajutat recurgând la tru¬ 
curi sau la anume acte licenţioase care s-au putut apoi justifica numai 
datorită efectivei lor rodnicii. Reducţia în chestiune a complicităţii 
universale se face nu direct, ci indirect. în ce consistă cele mai impor¬ 
tante dintre aceste acte licenţioase? 

Complicitatea universală este socotită a fi îndurat o „reducţie" 
atunci când ne putem imagina că imensa majoritate a condiţiilor 
universale ale fenomenului experimentat se menţin „constante" în 
timpul experimentării; zicem imensa majoritate a condiţiilor, adică 
toate condiţiile cu excepţia acelora pe care noi, avându-le în stă¬ 
pânirea noastră, le supunem intenţionat unor varieri spre a vedea ce 
consecinţe au aceste varieri. Cu alte cuvinte, „constantizarea" unor 
condiţii este considerată ca şi cum ar fi o reală „reducţie". Constan¬ 
tizarea condiţiilor este în chip licenţios socotită ca un factor ce ar 
anihila complicitatea lor la producerea fenomenului. Este aici o „li¬ 
cenţă" pe care ştiinţa şi-o permite pentru a-şi ajunge scopul, şi scopul 
rămâne acesta: prefacerea experimentului în „metodă de cercetare". 
Numai prin această desprindere a unor „condiţii" pe care le variem 
din imensa masă a condiţiilor despre care admitem că ar fi „con¬ 
stante" (şi ca atare neutre în raport cu fenomenul produs şi exami¬ 
nat), numai prin această licenţiozitate putem transforma experimentul 
din „producător" al fenomenului în „metodă de cercetare" a fenome¬ 
nului. Această primă licenţă atrage după sine o seamă de alte licenţe. 

Nu le vom enumera pe toate, dar vom pune în relief câteva. Iată o 
asemenea licenţă: când se încearcă o „reducţie" a complicităţii uni¬ 
versale, prin trucul „constantizării" condiţiilor, nu putem niciodată 
verifica în chip exhaustiv dacă în cursul experimentării condiţiile în 
chestiune au rămas intr-adevăr „constante". Acceptând principiul 
că totul este în necontenită schimbare, suntem nevoiţi să admitem 
că în timpul experimentării nici una din condiţiile presupuse a fi 
rămas constante n-au rămas neschimbate. In această dilemă şi spre 
a ieşi dintr-un impas, ştiinţa îşi multiplică „licenţele": ea va susţine 
că acele condiţii universale pe care le admitem ca neschimbate îndură 
ce-i drept şi ele anume variaţii, dar aceste variaţii ar fi cu totul neîn¬ 
semnate faţă de variaţiile la care supunem condiţiile experimentale 
ce sunt în stăpânirea noastră. Cu alte cuvinte: variaţii infime , în 
asemănare cu cele ce fac obiectul cercetării sunt considerate ca fiind 
echivalente unor invariaţii. Intervine în aceste consideraţii ale omu¬ 
lui de ştiinţă o „licenţiozitate"? Nu încape nici o îndoială. Iar această 
licenţiozitate este însoţită numaidecât de alta. Pentru a se asigura că 
„variaţiile infime" ale condiţiilor universale sunt echivalente cu „inva¬ 
riabile", omul de ştiinţă recurge la un control care implică însă şi el 
o „licenţă". Omul de ştiinţă caută pe cât posibil să „repete" experi¬ 
mentele, căci numai un experiment repetat poate spori garanţia că 
n-au intrat în joc condiţii care să fi scăpat observaţiei. Repetiţia devine 
astfel un postulat metodologic! Dar intr-un univers dinamic nu este 
cu putinţă o „repetiţie". In nici un moment al universului, procesele 
şi condiţiile lor nu sunt exact aceleaşi ca în momentul precedent sau 
următor. Totuşi, „experimentarea" ca metodă de cercetare presupune 
că repetiţia este nu numai cu putinţă în univers, dar şi realizabilă de 
câte ori se „experimentează". Fără de acest postulat al repetiţiei, expe¬ 
rimentul nu s-ar putea constitui în „metodă de cercetare". 

Spre a putea pune în funcţie experimentul ca metodă de cerce¬ 
tare, omul de ştiinţă îşi permite asupra existenţei aprecieri şi judecăţi 
care sunt cel puţin „licenţioase". Experimentul, din simplu „produ¬ 
cător" al unui fenomen (care este de fiecare dată o problemă infi¬ 
nită) , se preface în „metodă de cercetare" numai datorită unor trucuri 
şi acte licenţioase care contrazic până la un punct perspectiva dina¬ 
micii şi a interdependenţei universale. Fără de atari atitudini „licen¬ 
ţioase" cât priveşte existenţa, nu se va obţine o „metodă experimentală" 
operantă. Prin termenii ei obiectivi, situaţia pare a nu oferi spiritului 

nici o şansă în această direcţie. Şi totuşi, spiritul uman îşi creează 
prin trucuri şi acte licenţioase aceste şanse. Drept e că trucurile şi 
actele licenţioase îi sunt înlesnite omului pe cale de a-şi alcătui o 
metodă experimentală întru cercetarea naturii, prin aceea că el pără¬ 
seşte în prealabil atitudinea de cercetare contemplativă a existenţei. 
Atâta timp cât spiritul uman urmăreşte numai o cunoaştere contem¬ 
plativă a lucrurilor, nu s-a putut trezi în el tendinţa de a forţa porţile 
în sensul cuceririi unei metode „experimentale 1 '. Experimentul ca 
metodă de cercetare se va ivi numai în momentul când spiritul 
uman se orientează spre forme de cunoaştere care deschid posibilităţi 
de a domina natura. Alcătuirea metodei experimentale implică din 
capul locului nu numai o atitudine cognitivă-teoretică, ci şi o atitu¬ 
dine practică faţă de natură. 

Am văzut aşadar că, spre a se ajunge la „experiment" înţeles ca 
metodă de cercetare, a fost în prealabil necesar să se recurgă la licen- 
ţiozitate. Asupra justificării ultime a acestei licenţiozităţi decide în 
cele din urmă corelaţia dintre practica umană şi existenţa încon¬ 
jurătoare. Datorită rezultatelor cognitive obţinute pe cale experimen¬ 
tală, se dovedeşte într-adevăr în chip practic că spiritul uman poate 
să ajungă să domine natura - şi aceasta în chip progresiv. 

Metoda experimentală, după ce odată a luat fiinţă, trece printr-un 
lung proces de lămurire. O lungă experienţă arată că rezultatele me¬ 
todei sunt cu atât mai concludente, cu cât experimentatorul intervine 
în acelaşi loc şi în acelaşi timp cu varierea a cât mai puţine condiţii. 
Norma în vederea unei experimentări optime este să se opereze cu 
varierea unor condiţii susceptibile de a fi izolate unele de altele. 
Limita postulabilă în această privinţă este: să se opereze în spaţiul 
experimental cu varierea unei singure condiţii spre a se observa conse¬ 
cinţele. Cu o singură condiţie se poate opera în două chipuri: 1. Să 
se elimine total o condiţie calitativă, spre a se vedea ce urmări are o 
asemenea eliminare în spaţiul experimental. 2. Să se introducă în 
spaţiul experimental pe de-a-ntregul o nouă condiţie calitativă spre 
a se urmări consecinţele. In ambele cazuri, situaţia creată prin ope¬ 
raţie deschide posibilităţi de multiplă interpretare şi posibilităţi de 
incertitudine: nu se poate şti niciodată chiar de la început, cu sufi¬ 
cientă siguranţă, dacă s-a operat cu varierea unei „singure" condiţii 
sau dacă nu cumva condiţia, presupusă singulară, urmează să fie des¬ 
compusă în două sau mai multe. Este aici un izvor de incertitudine 

care se adaugă la cele arătate mai sus. Acest izvor de incertitudine e 
secundar, dar anevoie de înlăturat. 

Ştiinţa de tip galileo-newtonian presupune credinţa în posibilitatea 
unor cunoaşteri de certitudine superioară, certitudine ce s-ar putea 
obţine prin îmbinarea diverselor metode cu matematica, şi aceasta 
în cadrul unui control reciproc al lor sub supravegherea unei „supra- 
metode“. Când ştiinţa de tip galileo-newtonian s-a hotărât să-şi asi¬ 
mileze experimentul ca metodă de cercetare, era firesc ca această 
metodă să nu fi fost acceptată decât în „cuplu" cu matematica. O 
urmare directă a acestei împrejurări a fost „experimentul" de sens 
„cantitativ". Un experiment se efectuează în cadrul ştiinţei de tip 
galileo-newtonian în primul rând cu scopul de a vedea ce consecinţe 
are în spaţiul experimental varierea „cantitativă" a uneia şi aceleiaşi 
condiţii. Numai conjugat cu spiritul matematic experimentul a de¬ 
venit complet asimilabil ştiinţei de tip galileo-newtonian. Printr-o 
astfel de ajustare a experimentului, se intenţiona implicit să se evite 
pe cât posibil izvorul de erori al experimentului „calitativ". Experi¬ 
mentul matematizat, punând accentul pe varierea cantitativă a uneia 
şi aceleiaşi condiţii, are avantajul de a conduce la cunoştinţe de un 
grad de precizie ce nu-1 pot avea niciodată cunoştinţele obţinute prin 
experimentul calitativ. 

Experimentul apare aşadar în desfăşurarea istorică a ştiinţelor 
sub diverse chipuri. Relevante sunt două chipuri fundamentale. Există 
pe de o parte experimentul de tip antic-aristotelic-goetheean, înţeles 
mai mult ca o lărgire a empiriei obişnuite. E vorba aici despre expe¬ 
rimentul calitativ care operează fie eliminând anumite condiţii din 
spaţiul experimental, fie introducând aici noi condiţii. Prin acest mod 
experimental se tinde spre cunoaşterea unor pretinse „legi" ale naturii 
care, privite mai de aproape, reprezintă însă simple „regularităţi em¬ 
pirice". Acest mod, fără a fi cu totul străin de implicaţii teoretice, se 
ataşează foarte mult la empirie; dar oricât de ataşat ar fi la empirie, 
acest mod trebuie şi el să recurgă în prealabil la o seamă de acte licen¬ 
ţioase, fără de care, după cum am văzut, experimentul în general nu 
poate lua fiinţă ca metodă de cercetare. Există pe de altă parte expe¬ 
rimentul matematizat (în perspectiva unor premise teoretice-construc- 
tive) de tip galileo-newtonian, care nu reprezintă numai o amplificare 
a empiriei obişnuite, ci intr-un anume fel se substituie empiriei obiş¬ 
nuite. Pe baza experimentelor de atare tip se tinde spre stabilirea 

unor „legi“ de expresie matematică având prin natura lor o strin¬ 
genţă şi o generalitate superioare simplelor „regularităţi empirice". 
Acest mod de experimentare, în specificele sale perspective teoretice 
îndrăzneţ-constructive care iau oarecum în răspăr empiria, implică 
însă mai multe premise „licenţioase" decât modul de experimentare 
de tip antic-goetheean. Concluziile la care ajungem cu privire la cele 
două tipuri fundamentale de „experimentare" sunt destul de para¬ 
doxale sub raport „metodologic": 

1. Experimentul de tip galileo-newtonian se întemeiază pe mai 
puţine implicate licenţioase, dar duce numai la cunoaşterea unor „re¬ 
gularităţi empirice". (Acest tip de experimentare ţinea seama într-o 
mai largă măsură de perspectiva dinamică asupra universului şi de 
interdependenţa fenomenelor, dar face o selecţie între condiţiile 
fenomenului produs prin experimentare, spre a le cerceta sub rapor¬ 
tul eficienţei lor. Spre a putea „studia" un fenomen, experimentatorul 
de tip antic-goetheean este şi el constrâns de a „reduce" într-o anu¬ 
me măsură „problematica infinită" intrinsecă oricărui fenomen.) 

2. Experimentul de tip galileo-newtonian este întemeiat pe mai 
multe şi mai grave acte licenţioase, dar duce la formularea unor „legi" 
de expresie matematică generală şi de o superioară stringenţă interioară. 


LEGI DE PRECIZIE ŞI LEGI STATISTICE 

Prin condiţiile sale, orice fenomen produs pe cale experimentală 
acuză o complicitate universală. Este aici un punct de vedere ce nu 
poate fi ignorat decât poate de concepţii filozofice de orientare „ele¬ 
ată". Dar perspectiva „eleată" este, după cum am arătat, improprie 
pentru întemeierea unei ştiinţe despre fenomene. Pe de altă parte 
însă, punctul de vedere al „complicităţii universale" (al dinamicii şi 
interdependenţei universale) rămâne o perspectivă care, în sine şi 
pentru sine, nu poate întemeia „experimentul" ca „metodă de cerce¬ 
tare": orice fenomen, întru cât acuză o complicitate universală, devine 
o problemă infinită. Pentru ca „experimentul" să devină aparent o 
metodă de cercetare , este nevoie de o prealabilă operaţie de „reduc¬ 
ţie" a complicităţii universale, iar o asemenea reducţie pe o scară fie 
mai întinsă, ca în ştiinţa de tip galileo-newtonian, fie mai puţin 

întinsă, ca în ştiinţa de tip antic-goetheean, implică totdeauna anume 
acte licenţioase. Spiritul omenesc recurge la „licenţe", fiindcă aceasta 
e singura cale de a preface experimentul în metodă de cercetare. 

Condiţiile care în perspectiva complicităţii universale fac cu pu¬ 
tinţă un fenomen experimental sunt de mai multe feluri: 1. condiţii 
externe; 2. condiţii care ţin de însăşi aparatura experimentului; 3. con¬ 
diţii care ţin de procedeele de observaţie a fenomenului din partea 
experimentatorului. 

Reducţia licenţioasă a complicităţii universale are loc în cadrul 
tuturor acestor categorii de condiţii. Reducţia în chestiune se face prac¬ 
tic în felul următor: se susţine bunăoară că de anume condiţii externe 
ale fenomenului experimental se poate face abstracţie, deoarece ele 
ar fi „constante". Sau: se susţine că de anume condiţii intrinsece ale 
aparaturii experimentale se poate face abstracţie, deoarece ele prin 
natura lor ar fi de asemenea „constante". Sau: se susţine că de mij¬ 
loacele fizice (bunăoară un con de lumină cu care se luminează un 
corp macroscopic) la care recurge experimentatorul pentru a ţine sub 
observaţie fenomenul de asemenea se poate face abstracţie, deoarece 
influenţa lor asupra fenomenului în chestiune ar fi infimă. 

In realitate, când se susţine că de anume condiţii externe se poate 
face abstracţie pe motiv că ar fi „constante", se recurge la o licenţă, 
căci toate condiţiile variază necurmat. Licenţa s-ar „justifica" întru cât 
aceste variaţii necurmate pot fi trecute cu vederea, deoarece înrâu¬ 
ririle de care se resimte fenomenul experimental pe urma lor ar fi de 
o ordine de mărimi infime faţă de ordinea de mărimi a fenomenului 
experimental. Licenţa la care se recurge în cazul condiţiilor inerente 
aparaturii experimentale este de acelaşi fel şi se justifică în acelaşi 
chip. în general, licenţele la care se recurge se „legitimează" prin 
„disproporţia radicală" între ordinea de mărimi a fenomenului experi¬ 
mental şi ordinea de mărimi a înrâuririlor pe care fenomenul expe¬ 
rimental le îndură din partea variaţiilor necurmate proprii condiţiilor 
intrinsece ale aparaturii experimentale. Cât priveşte înrâurirea posi¬ 
bilă asupra fenomenului experimental al mijloacelor fizice de obser¬ 
vaţie, ne-am înţeles de la început că ar putea să fie trecută cu vederea 
ca fiind de o ordine de mărimi infime faţă de ordinea de mărimi a 
fenomenului experimental. 

Justificarea unora dintre „licenţele" de care se face uz pentru a se 
putea pune în funcţie „experimental" ca metodă de cercetare se găseşte 

deci în disproporţia radicală dintre ordinea de mărimi a diverselor 
înrâuriri posibile şi ordinea de mărimi a fenomenului experimental. 
Natural că aici nu e vorba despre o justificare în absolut, ci numai 
despre o justificare, să-i zicem, practică a unor licenţe care teoretic 
rămân „licenţe". Atâta timp cât metoda experimentală se aplică în 
domenii unde disproporţia radicală dintre ordinea de mărimi infime 
a înrâuririlor din partea condiţiilor externe a condiţiilor intrinsece 
aparaturii experimentale sau a uneltelor de observaţie şi ordinea de 
mărimi a fenomenului experimental rămâne în vigoare, metoda ex¬ 
perimentală, zicem, se mişcă pe un drum practicabil. Situaţia meto¬ 
dei experimentale se modifică însă când se aplică unor fenomene de 
o ordine de mărimi echivalentă ordinii de mărimi infime pe care ele, 
fenomenele, le îndură fie din partea condiţiilor externe, fie din partea 
condiţiilor intrinsece aparaturii experimentale, fie din partea mijloa¬ 
celor de observaţie. De astă dată, experimentatorul nu-şi mai poate 
permite licenţa de a trece cu vederea înrâuririle ce le suportă feno¬ 
menele din partea unor atari condiţii. Din contră, experimentând 
asupra unor fenomene de o ordine de mărimi infime, care se resimt 
apreciabil de influenţa condiţiilor ce în alte împrejurări puteau fi 
trecute cu vederea, experimentatorul trebuie să devină dintr-odată 
foarte atent la metoda de cercetare de urmat în noua situaţie. El tre¬ 
buie acum să ţină seama de eficienţa unei serii de condiţii de care 
mai înainte făcea abstracţie. Să nu uităm însă că experimentatorul făcea 
abstracţie de atari condiţii printre altele şi din motivul că numai 
astfel putea să pună în exerciţiu o metodă ce ducea la stabilirea unor 
„legi“ de precizie. Noua situaţie nu mai permite însă să se facă ab¬ 
stracţie de condiţiile în discuţie; de unde urmează că în noua situa¬ 
ţie experimentatorul nu mai poate să opereze cu metoda (experimentală) 
menită a duce la stabilirea unor „legi de precizie". El e nevoit acum 
să observe desfăşurarea fenomenului experimental în condiţiile mul¬ 
tiple date şi să formuleze ceea ce realmente observă; el e nevoit chiar, 
în cadrul „experimentului", să facă simplă empirie, o empirie pe 
baza căreia el va putea să ajungă cel mult la stabilirea unor „regu¬ 
larităţi empirice" ce pot fi exprimate şi ca „legi statistice", dar nu ca 
„legi de precizie" de tip galileo-newtonian. Din metodă de cercetare 
care se substituie empiriei, spre a da cercetării teoretice posibilitatea 
de a ajunge la stabilirea unor „legi de precizie", experimentul devine 
iarăşi o metodă de cercetare care amplifică doar empiria şi care nu 

mai poate da cercetării teoretice decât prilejul de a stabili „regularităţi 
empirice" (sau „legi statistice"). 

Experimentul, astfel cum s-a alcătuit ca metodă de cercetare în 
cadrul ştiinţei de tip galileo-newtonian, este o metodă de cercetare 
în perspectivă cantitativă sau, altfel spus, o metodă conjugată cu mate¬ 
matica. Printre implicaţiile fără de care acest tip de experimentare 
n-ar fi luat fiinţă se găseşte şi „reducţia complicităţii universale" în 
forma „licenţioasă", pe care o admite disproporţia radicală dintre 
ordinea de mărimi a fenomenelor experimentale şi ordinea de mărimi 
infime proprii unora dintre înrâuririle ce le suportă fenomenul expe¬ 
rimental din partea unor condiţii externe sau din partea unor condiţii 
intrinsece aparaturii experimentale şi mijloacelor fizice de observaţie. 
Ştiinţa de tip galileo-newtonian a pus în exerciţiu această formă de 
experimentare de la întemeiere şi până astăzi, fără a-şi da în chip 
lucid seama de licenţiozitatea de care uzează şi care la un moment 
dat îşi poate pierde orice justificare practică şi teoretică. Din simpla 
analiză a premiselor şi implicaţiilor sale rezultă că experimentul de 
tip galileo-newtonian se poate apropia de situaţii în care factorul 
„disproporţiei radicale" devine susceptibil de dispariţie. Intr-o atare 
situaţie, licenţele în discuţie ce şi le permite experimentul de tip 
galileo-newtonian îşi pierd „justificarea", chiar relativă, ce ar avea. 
Ajungând pe un asemenea prag, ştiinţa de tip galileo-newtonian pare 
constrânsă să recurgă la o experimentare de alt tip, la o experimentare 
ce se înrudeşte de aproape cu aceea de tip antic-aristotelic-goetheean. 
Această experimentare ar avea semnificaţia unei simple amplificări a 
empiriei (în cadrul experimental) şi n-ar mai furniza prilejuri de a sta¬ 
bili „legi de precizie", ci doar ocazii de a formula „regularităţi empirice". 
„Regularităţile empirice" ar forma însă un corp străin în ştiinţa de 
tip galileo-newtonian; spre a fi asimilate acesteia, ele trebuie făcute 
susceptibile de o îmbinare cu matematica. Calculul probabilităţilor 
pune la dispoziţia ştiinţei de tip galileo-newtonian mijlocul cel mai 
firesc şi mai suplu pentru a asimila „regularităţile empirice". Formu¬ 
lările care exprimă „regularităţi empirice" arată nu ceea ce trebuie să 
se întâmple totdeauna şi cu necesitate, ci ceea ce, în condiţii multiple 
şi necontrolabile, se-ntâmplă în majoritatea cazurilor. Atari formulări 
pot dobândi şi ele, dacă sunt exprimate matematic, înfăţişarea unor 
„legi", dar a unor „legi" statistice. Se impune cu alte cuvinte o dis¬ 
tincţie netă între „legile" ce le numim „de precizie" (la stabilirea 

cărora ajunge ştiinţa de tip galileo-newtonian pe baza unei metode 
experimentale ce se substituie empiriei obişnuite) şi „legile statistice" 
(la care ştiinţa de tip galileo-newtonian poate să ajungă pe baza unei 
metode experimentale ce amplifică numai empiria obişnuită). 

Analiza mai atentă a potenţialului metodologic în general şi a 
metodei experimentale în special, proprie ştiinţei de tip galileo-new¬ 
tonian, ne conduce, după cum văzurăm, spre încheierea că ştiinţa 
de tip galileo-newtonian poate să ajungă la un moment dat pe pragul 
de a nu-şi mai justifica în chip satisfăcător anume „licenţe". Acest 
moment critic se poate declara de îndată ce factorul „disproporţiei 
radicale" despre care am vorbit se transformă în factor de echivalenţă, 
adică de îndată ce fenomenul experimental este de aceeaşi ordine de 
mărimi ca şi înrâuririle infime pe care le suportă fenomenul din 
partea condiţiilor cosmice de aparatură şi de observaţie, condiţii de 
care se face abstracţie în cercetările „macroscopice". Ajunsă intr-un 
asemenea impas, ştiinţa de tip galileo-newtonian va recurge în cerce¬ 
tările ei la mijloacele disponibile în atari situaţii: ei îi rămâne deschisă 
aici numai calea observaţiei empirice (în cadru experimental şi cu unele 
mijloace experimentale). Experimentul are de astă dată semnificaţia 
unei simple amplificări a empiriei şi ne conduce în consecinţă doar 
spre stabilirea unor „legi statistice". Speculând asupra viitorului spiri¬ 
tului ştiinţific, s-ar putea conjectura că ştiinţa de tip galileo-newtonian 
va căuta căile de a preface în cursul timpului factorul de „echivalenţă" 
din nou în factor de „disproporţie radicală", pentru a reintra în 
funcţia ei revelatoare de „legi de precizie". 

Speculaţia în marginea metodologiei de tip galileo-newtonian 
ne-ar permite cu alte cuvinte un prognostic aproximativ cu privire 
la dezvoltarea metodei experimentale. S-ar putea prezice ştiinţei de 
tip galileo-newtonian o desfăşurare alternantă în cursul căreia ea va 
uza când de experimentul ce îngăduie stabilirea unor „legi de pre¬ 
cizie", când de experimentul ce îngăduie stabilirea unor „legi statis¬ 
tice". Posibilitatea unei astfel de dezvoltări alternante o deducem 
din examenul pur filozofic al metodologiei proprii ştiinţei de tip 
galileo-newtonian. Un examen mai atent şi de natură filozofică al 
metodologiei ştiinţei de tip galileo-newtonian deschide o perspectivă 
nelimitată, dar de faze alternante, dezvoltării acestei ştiinţe. în această 
ordine de idei, nu este lipsit de interes să reamintim că în general 
ştiinţa fizicală n-a început cu o fază a „spiritului de precizie": această 

fază de precizie începe masiv şi amplu abia pe la 1600, în clipa când 
se clarificau premisele faptei galileene. In Antichitate, doar Arhimede 
izbutise să ajungă intr-un domeniu limitat şi îngust la anume legi 
de precizie. In general, ştiinţa a parvenit în Antichitate la stabilirea 
unor „regularităţi empirice"; fapt care în termeni actuali s-ar putea 
circumscrie prin cuvintele: ştiinţa a început printr-o lungă perioadă 
în care condiţiile de lucru permiteau stabilirea unor „legi statistice". 
Patrimoniul de observaţii empirice consistând în „reguli", la tezau¬ 
rizarea cărora a ajuns spiritul uman în perioadele preistorice ce au 
durat sute de mii de ani, poate fi şi el socotit ca aparţinând iniţialei 
faze „statistice"; cu rezerva că „regularităţile empirice" nu se exprimau 
„matematic" nici în preistorie, nici în Antichitate. Ce vrem să spune 
cu aceasta? Nimic alt decât că în preistorie şi în Antichitate oamenii, 
necunoscând calculul probabilităţilor, nu aveau posibilitatea de a 
exprima „regularităţile empirice" sub forma „statistică" la care se pre¬ 
tează. Fapt e că Aristotel, dacă ar fi cunoscut calculul probabilităţilor, 
şi-ar fi putut enunţa pretinsele „legi" (care nu reprezintă decât tot 
atâtea „regularităţi" empirice) sub forma unor „legi statistice". Dato¬ 
rită lui Galilei, Newton, Huygens, datorită întregii falange de iluştri 
oameni care au dezvoltat fizica de la 1600 încoace, această ştiinţă a 
intrat în faza spiritului de „precizie". Actualmente, această fază se 
apropie de epuizare. Sunt suficiente semne că fizica, cel puţin în unele 
din sectoarele ei, va intra într-o nouă fază „statistică". Oricum, exa¬ 
menul filozofic al metodologiei de tip galileo-newtonian sugerează 
impresia că nu avem de-a face numai cu o singură metodă experi¬ 
mentală şi nici numai cu o dezvoltare pe o linie continuă a acesteia. 
Din cele precedente, rezultă mai degrabă că metoda experimentală 
se bifurcă în două mari tipuri şi că ştiinţa fizicală schiţează o evoluţie 
în faze alternante. 

Când afirmăm că există simptome că fizica se apropie de o nouă 
fază „statistică", ne referim desigur la descoperirea „relaţiilor de incer¬ 
titudine" ale lui Fieisenberg. Fizicianul german a stabilit relaţiile de 
incertitudine în 1927. In scurt timp, această descoperire a fost recu¬ 
noscută ca un bun de bază al teoriei cuantelor. „Relaţiile de incer¬ 
titudine" au fost de altfel formulate într-o situaţie teoretică cu totul 
specifică din care ele se desprind cu necesitate. Ele nu au un caracter 
conjectural şi nu se degajează dintr-un examen filozofic , general, al 
metodologiei ştiinţifice, precum rezultatele şi concluziile la care noi 

am ajuns în cele precedente. Heisenberg a reuşit să stabilească „rela¬ 
ţiile de incertitudine' 1 pe baza teoriei despre dubla natură atât a luminii, 
cât şi a materiei (lumina e considerată în perspective „complementare 11 
ca fiind de natură atât ondulatorie, cât şi corpusculară - de aseme¬ 
nea şi materia). „Relaţiile 11 lui Heisenberg sunt condiţionate de o 
anume teorie ştiinţifică despre natura luminii şi a materiei. „Relaţiile 
de incertitudine 11 se mai întemeiază apoi şi pe unele „ experimente 
fizicale u de o înfăţişare precisă, şi nu pe un examen pur filozofic al 
metodologiei experimentale în general, cum este cazul ideilor expuse 
de noi în această lucrare. E drept că „experimentele 11 pe care Heisenberg 
le propune sunt de natură „intelectuala 1 ( Gedankenexperimente ); acest 
aspect nu le scade însă nimic din valoarea „experimentală 11 ca atare. 
Unul din „experimentele 11 pe care Heisenberg îşi întemeiază relaţiile 
de incertitudine este acela, frecvent citat, al observaţiei cu ajutorul 
unui presupus ultramicroscop cu raze* y a comportamentului unui 
electron în cuprinsul unui atom. Spre a putea efectua determinările 
dorite, cercetătorul trebuie să recurgă la observaţia experimentală cu 
ajutorul unei lumini de undă foarte scurtă. în acest Gedanken- 
experiment se utilizează raze y care nu sunt vizibile cu ochiul. Undele 
luminii vizibile sunt prea mari pentru a se putea face uz de ele la 
observarea electronului. Că razele y nu sunt vizibile cu ochiul nu 
este o împrejurare ce ar constitui vreo dificultate în calea cercetării, 
dat fiind că razele y pot fi recunoscute datorită efectului lor foto¬ 
grafic. Şi acum să urmărim experimentul imaginat. Prin alegerea 
unei lumini potrivite pentru a observa poziţia electronului, s-a putut 
înlătura un izvor de imprecizie pe care l-ar fi constituit utilizarea 
unei lumini de undă prea mare. Dar acum, din pricină că am recurs 
la o lumină de undă foarte scurtă, vom întâmpina o nouă dificultate 
în cercetare, de astă dată foarte serioasă. Lumina nu e numai de natură 
ondulatorie, ci şi de natură corpusculară; în consecinţă, lumina cu 
ajutorul căreia ne-am hotărât să observăm electronul influenţează 
electronul, comunicându-i o reacţie. O atare reacţie va fi cu atât mai 
mare, cu cât mai mică este lungimea de undă a luminii. Din toate 
acestea urmează să putem determina cu precizie cu atât mai mare 
poziţia electronului, cu cât mai mică este lungimea de undă a luminii 

* în ediţiile anterioare, termenul „rază“ a fost înlocuit aici şi supra cu 
„radiaţie". Cf. p. 611, nota ( n.red '.). 

utilizate în scop de observaţie. Din premise mai urmează însă în 
acelaşi timp şi altceva: cu cât lumina cu ajutorul căreia efectuăm 
observaţia are o lungime de undă mai scurtă, cu atât reacţia ce ea o 
comunică electronului este mai mare şi cu atât, prin urmare, deter¬ 
minarea „impulsului" şi „vitezei" electronului devine mai imprecisă. 
Inversa acestei situaţii experimentale este de asemenea cu putinţă. 
Cu cât lumina cu ajutorul căreia observăm are o undă mai lungă, cu 
atât reacţia ce ea o comunică electronului este mai mică; cu cât 
determinarea impulsului şi vitezei electronului este mai precisă, dar 
exact în aceeaşi măsură, determinarea poziţiei electronului devine 
mai incertă. Din astfel de „experimente", Heisenberg deduce că, cel 
puţin sub unul din cele două aspecte posibile, observaţiile fizicianului 
asupra fenomenelor ce se petrec înăuntrul atomului devin „principial 
şi inevitabil" incerte. Spuneam că experimentele pe care Heisenberg 
le-a imaginat întru stabilirea relaţiilor de incertitudine se articulează 
în perspectiva unor teorii fizicale precise (teoria cuantelor, teoria despre 
dubla natură a luminii etc.). Relaţiile de incertitudine ale lui Heisenberg 
şi-au găsit o expresie fizicală şi matematică elegantă în formule so¬ 
lide cărora din punct de vedere ştiinţific nu vedem deocamdată ce 
li s-ar putea reproşa. Relaţiile de incertitudine ale lui Heisenberg mar¬ 
chează o piatră de hotar în istoria fizicii. Din păcate, Heisenberg nu 
s-a mulţumit cu atât. El nu s-a simţit numai om de ştiinţă, ci se vedea 
şi adeptul unei anume „filozofii", ceea ce l-a îndrumat numaidecât 
să apuce pe căi exegetice. De la „relaţiile de incertitudine" se alunecă 
spre o serie de interpretări care nu rezultă cu necesitate din aceste 
relaţii şi în care se dezvăluie doar anume atitudini proprii „filozo¬ 
fului". Oricum, exegeza filozofică pe care Heisenberg o dă în margi¬ 
nea „relaţiilor de incertitudine" nu se impune cu necesitatea ce pare 
a-i fi atribuită din partea marelui fizician. „Relaţiile de incertitudine" 
se întemeiază pe anume supoziţii de natură ştiinţifică, de exemplu 
pe supoziţia că lumina este de natură ondulatorie şi corpusculară în 
acelaşi timp, pe supoziţia că energia e de natură cuantică, pe supo¬ 
ziţia că ar exista constanta lui Planck ca o mărime liminară în natură 
(cuantumul elementar de acţiune: h = 6,55 • 10~ 27 erg/sec.), pe supo¬ 
ziţia că există atomi materiali de ordinea de mărimi 10~ 8 cm. Se ştie 
în general că omul de ştiinţă înclină prea lesne să „absolutizeze" ase¬ 
menea supoziţii. Aceasta mai ales cât timp faptele experimentale nu-1 
constrâng la modificarea unor asemenea supoziţii. Nu mai departe 

decât o atare „absolutizare" constituie însă în sine o interpretare 
„filozofică" a rezultatelor ştiinţifice. La astfel de interpretări de un 
caracter filozofic deghizat se adaugă o seamă de interpretări de natură 
făţiş filozofică. Heisenberg vorbeşte despre „limite" de principiu în 
cunoaşterea naturii şi, fiindcă după părerea sa cunoaşterea fizicală 
trebuie să fie neapărat „experimentală", fizicianul german va vorbi 
despre „relaţiile de incertitudine" ca despre limite de principiu ale 
cunoaşterii în general. Mai mult: spre a se vedea în ce măsură anume 
concepţii de natură învederat filozofică sunt puse la contribuţie din 
partea lui Heisenberg când îşi „interpretează" relaţiile de incertitudine, 
se cuvine să amintim şi alte idei ale sale pe care el le susţine cu hotă¬ 
râre, dar care n-au izbutit să obţină adeziunea nici a tuturor fizi¬ 
cienilor, cu atât mai puţin a filozofilor. Heisenberg profesează cât 
priveşte „ştiinţa" o concepţie „filozofică" orientată în sensul neopo- 
zitivismului; în orice caz, şi Heisenberg a căzut victimă concepţiei 
neopozitiviste că pentru un fizician nu trebuie să „existe" decât ceea 
ce este faptic sprijinit pe observaţie experimentală. Acest principiu 
rămâne însă prea strâmt pentru a defini în ansamblul ei metodologic 
şi perspectivic fizica de tip galileo-newtonian. Tributar acestui „prin¬ 
cipiu", Heisenberg îşi interpretează faimoasele experimente pe te¬ 
meiul cărora a reuşit să stabilească relaţiile de incertitudine intr-un 
sens care-1 situează pe o poziţie contrară postulatului „determinist". 
Evident, dacă privim lucrurile în perspectivă experimentală „opera- 
ţionalistă" 1 „neopozitivistă", comportamentul electronului, ţinut sub 
observaţie în cuprinsul atomului cu ştiutele mijloace fizicale, are 
aspecte de „indeterminaţie". In această perspectivă, Heisenberg va 
interpreta însăşi natura în ansamblul ei în sens „indeterminist". Nu 
este însă deloc cazul să confundăm ceea ce este strict ştiinţific în 
relaţiile de incertitudine ale lui Heisenberg cu ceea ce este „interpre¬ 
tare", adică cu toate acele adaosuri exegetice ce alcătuiesc filozofia 
personală a acestui fizician. Atât caracterul principial „limitativ", pe 

1. Un cunoscut reprezentant al „operaţionalismului“ este P.W Bridgeman. El 
susţine că „în general, printr-un concept nu se designează altceva decât o serie 
de operaţii (de măsurare, «.».); conceptul este sinonimul care corespunde unei 
serii de operaţii" (The Logic of Modern Physics, New York, 1928, p. 5). Opera- 
ţionaliştii nu văd în concept imaginea realităţii, ci expresia unor operaţii de 
măsurare. Ei alcătuiesc o nuanţă a pozitivismului logicist. 

care Heisenberg îl atribuie relaţiilor de incertitudine pe plan gno¬ 
seologic în raport cu natura în general, cât şi filozofia indeterminis- 
mului, în chip atât de paradoxal întemeiată pe o atitudine neopozitivistă, 
se degajează dintr-o neîndreptăţită „absolutizare" a unor rezultate 
ştiinţifice şi a unor „teorii" ştiinţifice, de asemenea şi dintr-o filozo¬ 
fare neopozitivistă contrazisă întru totul de perspectivele în care 
ştiinţa de tip galileo-newtonian a lucrat de la întemeiere până astăzi. 

In lucrarea de faţă am ajuns la o serie de concluzii filozofice cu 
privire la metoda experimentală. Consideraţiile noastre filozofice se 
desprind din analiza metodelor ca atare întrebuinţate de ştiinţa de 
tip galileo-newtonian. Ceea ce am arătat în legătură cu legile de pre¬ 
cizie şi cu legile statistice se desprinde exclusiv din examinarea meto¬ 
dologiei ştiinţifice şi nu implică neapărat vreo „teorie ştiinţifică" şi 
nici experimente ştiinţifice speciale, cum este cazul relaţiilor de incer¬ 
titudine ale lui Heisenberg. După părerea noastră, ştiinţa de tip 
galileo-newtonian este îndrumată prin însăşi natura metodelor sale să 
treacă prin faze istorice alternante în cursul cărora face uz când de 
experimentul ce conduce la stabilirea unor legi de precizie, când de 
experimentul care duce la stabilirea unor legi statistice. In perspectiva 
noastră, relaţiile de incertitudine ale lui Heisenberg pot fi inter¬ 
pretate ca simple „cazuri" într-o situaţie metodologică mult mai gene¬ 
rală care admite nenumărate posibilităţi. Prin nici unul din aspectele 
lor, „relaţiile de incertitudine" ale lui Heisenberg nu ne obligă să ac¬ 
ceptăm limite în dezvoltarea ştiinţei. Relaţiile de incertitudine, cu 
ceea ce au strict ştiinţific în ele, sunt după părerea noastră simple 
indicii că ştiinţa de tip galileo-newtonian se apropie, cel puţin în 
unele din sectoarele ei, de pragul unde experimentul ce serveşte la 
stabilirea unor legi de precizie va deveni pentru o durată de timp 
inoperant, trebuind să fie înlocuit pentru această perioadă cu expe¬ 
rimentul ce duce la stabilirea unor legi statistice. 

Dar ştiinţa fizicală a avut şi în Antichitate o fază cvasistatistică 
(„regularităţi empirice"). Iar actualmente nici o consideraţie nu ne 
împiedică de a admite, cât priveşte viitorul fizicii, o alternanţă, prin¬ 
cipial nelimitată, a fazelor de precizie cu fazele statistice. La atâta 
obligă consideraţiile filozofice în legătură cu experimentul ca metodă 
de cercetare, şi la nimic mai mult. 

